
ĮŽANGOS VAIZDAS 


ILGA, SMARKI ŽIEMA 
IR UMAS PAVASARIO POLAIDIS 


Užmik migu viena akele, 
Užmik migu antra akele! 


Šiaurės žiemos — ilgos smarkios žiemos. Tik kaip Lietuvos 
Žiema Rusijoje, tai tokios visoje šiaurėje nėra buvę. Rodės, nei 
pradžios jai nebuvo, nei bebus galo. 

Ištisais mėnesiais, nejudėdamas, stovėjo vienodas tirštai 
pilkas dangus, neduodamas jokios žydrumo vilties. Ištisais 
mėnesiais po visą orą draikės dūmų rūkai, vartaliojosi drums- 
ti šarmo kunkuliai, sverdėjo tokios snieginių debesų duknos, 
lyg visos žemės jūrios būtų pakilusios oran iš viršaus spaustų. 

Ir spaudė orą taip, kad net ausis spiegė, šiurpas ūžčiojo per 
odą, drebulys kratė žmones, kaip ligonis. 

Tad krito sniegas, palengvo neskubėdamas, plačiai išsikė- 
tusiais kačiokais. Kaip krito, taip ir gulo, kur patekęs, spaus- 
damas visu savo sunkumu. 

Minkštas minkštas pačiupinėti, lengvas lengvas pakiloti, 
baltas tyras pažiūrėti, - džiaugies skyrium plaštakėlėmis. Tik 
kai tos plaštakos ima ant kita kitos gulti gulti be galo; kai pa- 
sidaro per visą uolektį stora, — tai, bra, ir pūkeliai sunku, ir 
rožių lapeliais galima užtrokšti. Minkšta, lengva, kol plona; 
virsta kieta pluta, kai stora; ir pūkelių duknos sveria pūdą. 

Sniegas gula ant visko: ant tvorų, medžių ir stogų; ant že- 
mės ir užšalusių vandenų. Tvoros krypsta, medžių šakos lūž- 
ta, stogai neišturi. Trokšta spaudžiamame vandenyje žuvys, 
trokšta spaudžiamame ore - žmonės. 

Snigs snigs palengva, ilgai, be galo; tai įninka pustyti. 

Ims švilpti šiaurys. Pučia ir pučia, vienodai, neatsidvės- 
damas, nestabtelėdamas, kol visa gamta nepradeda groti, kol 
tam grojikui šiauriui visi daiktai nepavirsta stygomis, švil- 
piančiomis savotiškai. Švilpia tvora, švilpia trobų sienos ir visi 
jos plyšiai; švilpia pagaliau visas oras tuščiame lauke. 

Švilpia ir sniegus varo nuo daiktų, nuo žemės; supusto 
pusnių kalnus vienur, visiškai nuplikina kitur. 

Tai kyla pūga. Šiauriui į sutartinę atbėga rytys. Juodu besi- 
darkant pamatęs, lyg trečias, du šuniu susiriejus, puls vakaris. 
Ir pakils tokia dargana, kad nei dangaus, nei žemės nebesi- 
mato. Žmonės panamėje klaidžioja, užpustytų durų nebeat- 
sikasa, į trobas nebejeina; vėputinėms siekiant šelmenų, pro 
langus nebesimato. 

Žemė giliai įšalo. Visą šalį sukaustė toks šaltis, toks spei- 
gas, kokio niekas neatminė. Stingo kraujas gyslose, stingo 
smegenys kiauše. Kas tik bus oran kokiuo reikalu išėjęs, grei- 
tai greitai sprunka vėl atgal gryčion stidentų. Ne visai gelbsti 
nuo speigo trobos sienos; vis dėlto viduje norsgi nėra bailės 
už ausis ir nosies galą, kad pabalę nepagestų. 


Ūtiti, šalta! 

Rugeliai nemalta, 
turgun nevažiuota, 
ožka neparduota... — 


aimanuoja Piliečiai, kad visi jų reikalai sustojo, lyg ir juos 
šiaurės vėjas būtų sukaustęs surakinęs. 

Atgudo žmonės nuo darbų, nebemokėjo jų dirbti ir nebe- 
padirbo. Nebeliko nei geidulių, nieko nebepageidė. Vaikščiojo 
lyg lokiai žiemos metu: apsiblausę, labai tai man; savo letenos, 
anot to, bepažįsdami. 

Nevikriai, atsileidę besukiojo spaliuotas linų pabraukas, 
bevijo pančius ir virvagalius, patys nežinodami kam; nebent 
patiems iš nuobodžio pasikarti. 

Tai visais kūnais ant stalų pasidribinę, nei riebių triausių 
nenusivoždami, nei įprakaitintų kailinių nuo nugaros nenusi- 

plėšdami, lyg tik tam kartui būtų suole sėstelėję, po penkias 
šešias valandas ėjo — kikso. Kreida ar angliu nurašė visą stalą 
lazdomis, ratais, kryžiais ir vis nenorėjo baigti. Bijojo baigti, 
nes, pabaigus kortuoti, kils tas pats įkyrus klausimas, kaip 
vakar, užvakar, prieš mėnesį, prieš du, tris, penkis, šešis 
mėnesius: 

— O dabar ką? Kas gi dabar beveikti?.. 

Ir rąžės Piliečiai, nuo kikso į sienas atsimesdami, abiem 
delnais suolo atsiremdami. Ir ilgai žiovavo Piliečiai, taip pla- 
čiai išsižiodami, jog, iš priešakio žiūrint, nieko nebesimatė, nei 
akių, nei kaktos, nei smakro: vietoje viso veido bežiopsojo 
viena juoda ola ligi abiejų ausių. Rodės, kad nesilaikytų suolų 
nusitvėrę, visą save į orą išžiovautų. 

Po tokio nusižiovavimo pabalusios akys nė tiek minties 
nebereiškė, kiek pliaukšint kikso. 

Ir stovinėjo Piliečiai viduaslyje, ilgai kasės pakalį ar 
kudlotą pakaušį; giliai siekė į vieną antį, į antrą ir kur beiš- 
manydami - ir vis dar daug liko laiko. Žengė žingsnį slenks- 
čio link, žengė žingsnį atgal. Mirštančio žvilgsniu sekė ilgas 
virtines prūsokų sienų plyšiuose ar kaip palubėje svirplys dai- 
nininkas nesilenkia iš kelio tarakonui smalininkui. 

— Kad bent oran įsinorėjus, ar ką... 

Ilgėjosi įvairumo: visgi būtų tikslo išeiti ir valandą sugurs- 
ti. Tik yra jau buvęs. Tai ir vėl grįžta kasytųs ar atliekamų 
knatų suktų. 

Kartais, nėr ko veikiant, ūmai pašoksta pyktis. Pilietis 
atsimena, kaip dar anais metais kaimyno gyvulys buvo jam 
žalos pridaręs — visą pūdymą išknaisiojęs. Jau daug daug 
kartų dėl to bartasi rietasi. Tik kodėl gi dar kartą neatsibarus? 
Ir eina Pilietis į Pilietį nebaigiamųjų rokundų vestų. Ag bet. 

Jei Pilietės tik vakar vakarą ar net jau šįryt buvo visas žalas 
dėl vištų ir kitko išsidėjusios, visus ligi ketvirtos kartos 
nabašninkus susikėlusios, tai bėgo nors palangėje šūktelėti 
kaimynei: 

— Ragana, ragana, ragana... Tavo ir močia tokia pat, ir 
bobutė tokia pat buvo, Dieve, duok jai dangaus karalystę... 


Ir smuko atgal, išgirdusi kaimynę jau pradėjus barškinti 
žersteklį, šakes ir ližę, pasirenkant, kurs čia bus pakabesnis 
lojikei kupron suduoti. 

Visas šalies oras darė tam tikrą ir jos Piliečių ūpą. 

Vilties saulės nė būti nebuvo. Kokia piktoji Laumė ją nuo 
Piliečių dengė? O dengė, tyčia dengė. 

Piliečiai matė, bent jautė, kaip saulė taiko žemei šyptelėti 
nors pro menkiausį dangos plyšelį pragiedruliu. Pradriks kur 
netyčiomis debesų kailiniai, prasiskies jų šarmas, - ir šiūpt 
saują spindulių, tokių neregėtai skaisčių, jog vienais diemen- 
tais sublizga sumirga visas pasaulis. Pasakos užburtu pavirsta 
kiekvienas pakrypęs tvorgalis; diementais saulė atšviečia nuo 
tų pat tik ką bereikšmių Piliečio akių; ūmai jos tampa nebe 
tos, jų gelmėje atsiranda kita būtybė, pilna geidimų ir gyvy- 
bės. Ima slūgti sniegas, tirpti nuo stogų, varvėti žemėn, - ima 
lengvėti daiktams, orui ir pačiam Piliečiui. 

Ir vėl ima rauktis rauktis debesų plyšys; mąžta mąžta pra- 
giedrulis, kol pagaliau visai neišnyksta, kol neregima pikto- 
sios Laumės ranka vėl nepadaro pilka pilka kaip pragaruose. 

Užgęsta ir Piliečių akys, palaidojusios saulės viltį. Belieka 
jam atminimui varvulių žvakės nuo stogo... 

- Kas gi čia bus, vyrai?.. O kas gi čia bebus? - Ėmė galų 
gale nerimti visi Piliečiai. 

— Ėg bebus galas? - ėmė toliau ir pykti. 

- Citit, citit! - ramino senieji, mokydami jaunuomenę kant- 
tybės. — Tokią žiemą iškentus, jau kad bus Pavasaris, tai bus! 
Pamatysit! Jau kad bus paskui metai, tai turto nežinosite kur 
bekrauti. Šviesos, šilimos ir lietaus bus tiek pat, kiek dabar 
tamsos, šalčio ir sniego. Aggi vasara seka žiema... 

Ir Piliečiai kentė. Ką gi daugiau bedarys? Atimk ir tą tuščių 
žodžių viltį - pribaigsi žmogų. Kad ne tie Pragiedruliai, gal- 
būt ir nebeiškentę. 


Įsismarkavusi Žiema niekaip nebenorėjo atleisti šalies. 
Kitur jau nuo Graudulinių vėža krypsta, o upės jau pradžioje 
kovo ima lytis mesti. Čia nei balandžio mėnesyje neketino 

speigai liautis. Šalo ir šalo, snigo ir snigo. Juo mažiau bebuvo 
šalčių tikimasi, juo jie lyg tyčia labiau smarkavo. Rodės, 
nebebus nė galo. 

Vis dėlto visi ėmė nujėgti visa tai jau pavėluota esant. Lyg 
pačiame ore būtų atsiradę kokių elektros ar radijo vilnių, ku- 
riomis gerosios neregimos Laumės telegrafavo Šalies Piliečiams: 

- Pavasaris! Pavasaris gamtoje! Susilauksite, susilauksitę 
jo visi! Nebėra tokios galybės, kuri jį besustabdytų. 

Visas oras buvo jau tirštai prielektrizuotas; bebuvo laukia- 
ma, kada tik ūmai plyš, nusigriaus, nusižaibuos ir jau tikrai 
stos pavasaris. 

Dieną, kada maža kas tesitikėjo, kada oro atamainą vos kai 
kuriems ramatu negaluojantiems tereiškė sąnarių gėlimas, 
pakilo smarkus Vasaris; toks įnirtęs, toks piktas, lyg daug me- 
tų slėpęs kruvinas nuoskaudas, kurių buvo prityręs iš Šiaurės 
ir Rytų Siaubūnų. Pūtė dūko jis vis iš vienos pusės, kol, pirma, 
vienu matu kažin kur nugrūdo visus rūkus, visus debesis, 
visą pragaringo oro ir dangaus pilkumą; kol paskui nudengė 
dangas nuo dangaus saulės. 

Nušvito raudonai geltonos, melsvos, žalios vilties spalvos. 
Tuoj Saulė stojo talkon savo sūnui Vasariui. Ir nebebuvo vi- 
soje gamtoje galybės, kuri jiedviem atsiturėtų. 

Baile pasišiaušę, pajuodavę Siaubūnai akyse tirpo nyko, vis 
greičiau atgal į Šiaurę traukės. Tik Vasaris vis jų nepaleido; 
pūtė pūtė užsispyręs nė žymės tų Siaubūnų nebepalikti visoje 
Šalyje ligi pat šiaurės ašigalio. Ir nusimanė tai padarysiąs. 

Lengvėjo oras, lengvėjo visai Šaliai. Pirmiau iš visų pusių 
spaudžiama Piliečių dvasia, slogučiams ūmai nugriuvus, kuo 
nesusprogdino pačių Piliečių. Jukgi persprogsta žuvis, iške- 
liama iš didelės gilumos, iš didelio vandens spaudimo viršun, 
į mažą vandens spaudimą. 

Sielos pūtės didėjo. Ūmai sukilo visi stabdomieji geiduliai, 
ir tiek jų iš karto, kad nė nebepasikelsi. Kits už kito ankštai 
sustojo visi atidėtieji, o daugiau nebeatidėliojamieji reikalai. 
Jiems patenkinti, rodės, maža bus viso amžiaus. Maža bebuvo 
24 valandų per dieną. Nebebuvo laiko viduje bebūti, besirąžyti. 

Skranda pati savaime nuo pečių dribo. Tik eik, tik bėk. Akys 
bereiškė vieną neramų rūpestį - atidirbti už visą sugaištą laiką. 
Saulė, žerdama žerayn šviesybių ir karščio sroves, atpalaidavo 
gyslas, užvirino sustingusį kraują ir kiaušo smegenis. 

Ir nebetilpo Piliečiai kailyje ir ėmė vėl nerimti, tik jau nebe- 
susivaldydaimi. 3ėgo ir dabar į kaimynus, tik jau nebebartųsi, 
drauge džiaugtųsi atgijusiomis viltimis ir tartųsi, kaip čia bend- 
romis pajėgomis sutikus Pavasaris ir apsisaugojus nuo tų žalų, 
kurių paprastai visur pridaro pavasaris, o šis ir šioje Šalyje ža- 
dajuoba pridaryti. Jie buvo gana pamokyti polaidžių ir visados 
laiku iš rudens rengės jų sutikti. Lygesnėse vietose tiesė tinklą 
perkasų, idant taisyklingomis srovėmis vanduo tekėtų: drėgmę 
trauktų iš klampynių ir liūnų, o drėkintų sausavietes. 

Kad vanduo, nuokalniau tekėdamas, neišgraužtų gilių ir 
kreivų vagų, atka!nėse skersai įkypai rausė perkasus. Kad ir 
jais vanduo betekėdamas nenugriautų žemutiniojo perkaso 
šono, grindo jį akmenimis, užbadinėjo šakaliais, kai kur 
užpynė karklų vytimis. Piliečiai buvo papratę gudrauti, visu 
atsargumu rengtis pavasarių polaidžio sutiktų: daryti visa, ko 
tik Žmogaus išmonė išmokė ir prityrimas berodė. Ir paprastai 
jiems sekėsi apsaugoti savo ūkis nuo skaudžios žalos. 

Šį gi pavasarį... O, Viešpatie! Švilpus švilpus Vasariui, 
ūmai ištiko visai Kita muzika: ėmė visais pašaliais kriokti. 
Šilto vėjo sparčiai ėdamas sniegas virto vandeniu; sniego 
vanduo čia pat vietoje virto klanais; klanai prapliupo nuota- 
komis viena ištisa srove. Nebe tekėte tekėjo, tik griūte griuvo, 
nė kiek nebejausdamas, ar čia lygi atkalnė, ar čia įkypai 
perkasėliais, lyg vaikų žaislais, išrausinėta. Griuvo visam kam 
per viršų, per lygumas ir kaubrelius, per daubas ir kasimus. 
Virto juodai maurinas vanduo nuo moliakainių. 

Pakalnių slėniuose užliejo perkasų tinklą, visas lomų l0- 
mikes, kur per kiaurus metus buvo vanduo, tą vieną kartą 
atsimainydamas - per pavasario polaidį. Dabar mainėsi nebe 
tik jų vanduo, ir dugnas: kur tik giliau, kur tik duburėlis, tėn 
verpetas lyg pablūdęs putodamosi sukas kriokia, dar gilesnį 
duburį gręžia. Vartosi kunkuliuoja, kriokia ūžia vandens, lyg 


pasikartojus antram didžiajam tvanui. Visi laukai ir pievos — 
ištisa jūra. 

Išbėgo Piliečiai kas kastuvu, kas mietais ar šakaliais ne- 
šinas, pasirengę sustiprinti rudenines savo priemones, idant 
juoba išlaikytų vandenų galybę. Išbėgo, apsidairė, ir visi įran- 
kiai iš jų rankų žemėn iškrito. Lengva su gamtos gaivalais 
kovoti, kai ji tik žaidžia. Gi kai iš tiesų ima pykti ar šiaip jau 
savo galybę rodyti, tai traukis šalin, žmogau, žemės vabalėli! 

Berods neilgai tetruko tasai gaivalo siutimas; tik keletą 
dienelių. Ūmai užėję, ūmai ir nugriuvo didieji vandens. Tik, 
jergutėliau, kas paliko! Nuo kalnų, kalvų, nuotakų nuskalauta 
visa geroji žemė; per kelis colius nuliežta visos derlių puve- 
nos, kurioms padaryti per tūkstančius metų vargo dirbo oras, 
milijonai sliekų ir tūkstančiai žmonių. Paliko oro ir kitko dar 
nepaliestas nepapūrentas bergždžiapadis, išvertęs negražias 
savo mėzras. Tai tau gyvenamoji dirva penėtojėlė! 

Slesniose vietose, kur dirvų riebumai ir drėgmė sutekė- 
dami daigino tankią žolę, kur piekus ganės, ašvienis mito, 
už tai žmogų maitindami ir jį darbuose slaugydami, - dabar 
nei antvalnių, nei nuovalių; nei kalvų, nei kaubrelių, nei 
sausumų, nei šlapumų. Visa lygiai stora mauro pluta apklota, 
slegia troškina augmenų gyvybę, kaip kitą kartą tvanų at- 
neštos žemės suslėgė ir užtroškino ištisas milžinų medžių 
girias. Tai tau pjaunamoji pievelė, Dievo kilimėlis, dirvos 
duktė ir jos derlintoja: dirva pievą tręšė, pieva dirvą mėžė. O 
kas dabar? 

Išėjo Piliečiai, dirvų artojėliai, pievų pjovėjėliai. Ir mato — 
senosios jų žemės kultūros nė žymės. Buvo bekimbą pievas 
nuo mauro valyti ir jį atgal į dirvas mesti. Tačiau tuoj liovėsi. 
Ir tomis rankomis, kuriomis kiikart slėnius lygino, kalnus 
nurausė, dabar betesėjo sau pakaušį pasikrapštyti. Nustėrę 
nusiminę viena aiškiai beišmanė: nuo šio Pavasario potvynio 
sudiev, senasis ūkie, sudiev, ir senoji kultūrai Gamta verčia 
Piliečius pradėti visai kitaip ūkininkauti. 

Tik kaip, kad nėra dar pavyzdžių? Kad nebežymu, kurgi 
dabar mano, o kur tavo? Ne. Reikia pradėti nuo dalybų. Imta 


dalytis slėniais ir susipešta, kad jų kiekvieno kuo daugiausia 
norėta; imta dalytis tuščiomis kalvomis ir vėl susipešta, kad 
jų nė vieno nė kiek nenorėta. Imta tartis, kaip betgi sunau- 
dojus, kas yra, kad bent bado nebūtų, ir vis dėlto peštasi. 

Taip ir tebestovi perkeistas ūkis vienas pats, laukdamas, ka- 
da gi Piliečiai ateis į jį... ko gi daugiau, jei ne pasipeštų? Nieko 
gera iš jų nebelaukdamas, stovi Vasaros pasiilgęs, idant ji ati- 
taisytų sudarkytą žemę ir parodytų Piliečiams, ko dabar iš jos 
pačios begalima laukti, patiems nebemokant nė pirštu pajudinti. 

O Vasara dar toli... Toli tai toli, vis dėlto kada nors ateis! 
Tai reiškia senoji Saulė švietėjėlė, tai reiškia senasis Cyrulys 
ramintojėlis, tai reiškia senasis miškų Paunksnis, vandens šal- 
tinių tėvas, ir tas pats Vanduo gaivintojėlis. O, Gamtos galy- 
bės, kad ir keičias, nenyksta! Jos dar pavergs Piliečių valią vėl 
imtis iš jos to, ko pati siūlo: kitokio turto, bet tos pat meilės, 
poezijos ir grožio. Ir lieps užmiršti laikinos netvarkos bjauru- 
mą: revoliucija vedas ne nusiminimą, tik naują gyvybę. 

Perkentėm ilgą, smarkią Žiemą. Perleidėm ūmo Pavasario 
polaidį. Iš Gamtos laukiame Vasaros, o iš rašytojų — visų tų 
atmainų vaizdų. 


Pirmosioms knygoms esame sutaisę bent puskapį Žiemos 
Pragiedrulių. Kaip į Pavasarį ruoštasi ir jame dalyvauta, to 
parengsime antrosioms knygoms, o apie patį polaidį - trečio- 
sioms. Pergyventa daug „tirštų“ valandų. Dabar jų nebeiš- 
manome: mus vargina kiti sielavartai, begyvi esame Vasaros 
Saulės laukimu. Nepiga jos susilaukti. Daug daug pro lange- 
lius buvo ir bus prisidairyta, ilgai iš pat vakaro štikta, ką 
žada mums rytojus. Baltijos pajūris vis tebėra garingas; ne- 
pralyja, tik vis toliau per save debesis siunčia. Lietuvai Saulė 
Pragiedruliais tebesireiškia. Niaugi mes juos, tuos vilties 
Pragiedrulius, užmiršime; visa tai, kas nutiesė kelią į Vasarą? 

Neverta. Tuomet buvo daug ko stiprinančio. Neapsakysi 
Šviesos pasiilgimo ir vilčių tvirtumo, kai per pilką dangų jos 
tesireiškė — retais Pragiedruliais ir tai neilgai valandai. Tatai 
būdavo džiaugsmo, kai galvą aukštyn bekilodamas, netikėtai 


.18- 


pajusdavai, kaip storos debesų duknos praplyšta! Lyg tau kas 
iš vidaus timptelėdavo tamprią energijos plunksnelę: ji visą 
tave padarydavo statų, norų pilną, nebe apsiblaususį, tik pasi- 
ryžusį eiti mintynių su visomis Gamtos ir žmonių galybėmis. 

Gal ir gerai, kad pasaulis toks nevienodas; skirtumais te- 
įvertinama gerumai. Vasaros Saulės malonumą tegalime pil- 
nai įvertinti tik atsitraukę į Pavasario miglotumą ar net į 
Žiemos tamsumą. Italija savo saulės skaistumo nebemato. 
Graikų jų jūros mėlynumas nebestebina ir nebedžiugina. 
Šveicarų jų kalnų aukštumas nebeslegia. Jiems dyvai būtų, 
kad kitaip būtų: kad saulę dengtų debesys, kad Adrijos nebū- 
tų mėlynos, kad kalnai nebūtų aukšti. 

— Ak, kaip skaistu, kaip mėlyna, kaip aukšta! - sušunka 
keleivis, atvykęs iš pilkųjų Pabaltijo padangių, nuo palšų jū- 
rių, nuo lygumų. 

- Taip, skaistu, mėlyna, aukšta. Tai kas? — šaltai atsiliepia 
vietiniai. 

— Gi gražu, gera ir majestotinga, neišmanėliai! 

Je, šešėliai tepareiškia šviesą. Ir mes, ano laiko žmonės, juo- 
ba mokėjome pasidžiaugti savo vos tik Pragiedruliais, neg 
dabar mokama džiaugtis jau jau beauštančia Saule. Ypač kai 
mes patys savo sumanumu prasidrėksdavome dengiančias 
tamsybes ir patys savo visuomenei švystelėdavome —- Pragied- 
ruliais. 

Tai atmindami, ir dabar tebečepsime pasigėrėjimu. Tai ir 
jūs susidomėkite; duokitės nors lūpas patepami. 


PIRMA DALIS 


IŠ LICITACIJOS GRĮŽTANT 


KAIMYNAI 


189... m. kovo mėn. 24 dieną pusasmeninis pusprekinis 
traukinys senos žydės spartumu šlepsėjo iš Vilniaus Liepojos 
link. Tekiniai riedėjo tingėdami, bardamies tarp savęs, aičio- 
dami, gi kai kada net buforų iltimis sugrieždami. 

— Kad tave, kad tave, kad tave... - šlubavo vagonai, lyg 
sausgėlos varginami, sąnarius geliami. 

— Č ččia vėl kitas, vėl kitas, vėl kitas... - barėsi už tai, kad, 
garvežiui nelygiai traukiant, paskutinieji grūdas ant pirmu- 


tiniųjų. 

— Kur lendi, kur lendi, kur lendi... - ramino juos įtikinė- 
dami: ar nepaspėsi? 

— Kur kur kur, kur kur kur, kur kur kur... - įsibėgėjusius 


tekinius ramino ir pats garinis, nes bėgti Lietuvoje iš tikro nei 
buvo kur, nei ko: ir netoli, ir reikalų ne pervirš. Gi pajutęs ir 
savo vyrišką ramybę nedaug teveikiant: 

- Cccit! - sušvilpė nemitęs ir sustojo stotelėje. 

Traukinys dar nekėlė dulkių; vis dėlto vagonuose jau pra- 
dėjo būti trošku. Paišinas pečkurys, nenujėgdamas tvarkos ir 
kas darosi ore, prikūrino vagoną, lyg sumanęs keliauninkus 
vanoti. Mėgino jie bent vienus langus nuleisti, tik langai tebe- 
buvo užkalti, nes gelžkelių įstatymai tebeskelbė žiemą. 

— Gera tiems „įstatymams!“ Važinėjasi salonvagoniais, ne- 
jaučia spūsties. O tu, paprastasai keliauninke, trokšk ir šusk 

štai užkimštomis nosimis, nes pavasarį mūsų krašte „įsta- 
tymai“ tepradeda nuo pusės balandžio! Jei žiūrėsim kalen- 
doriaus, kada kas prasideda, tai ir ligi pusei gegužės mėn. ar 
net dar ilgiau reiks troškintis: ag ir gegužėj dar esti šalčių. Na, 
ištiko šaltis — pakūrink; ištiko karšta - langus pradaryk! Tai 
man ir bus įstatymas pačių pasažirų naudai, o ne šarkelei, — 
kreitėjo liesutis, širmutis ponelis priešakinėje ląstoje antros 
klasės vagono. Jis mėgino bent duris palikti atviras, tik trau- 
kinio tarnai ir valdininkai, nuolat šliaužiodami, žinoma, be 
tam tikro reikalo, kiekvienas lyg tyčia rūpinosi nepalikti atvi- 
rų durų ir vis pikčiau jomis trankė, vis rasdami jas „netvar- 
koje“, atseit praviras. Ponelis atsidavė tarnų valiai ir liovės 
darinėjęs. Pagaliau nebuvo ko ir gailėtis: ore, atakaitoje, taip 
pat buvo pustrečios dešimties Rėaumuro laipsnių šilimos. 

Lietuvos dangus saulėgrąžos laiku kas metai mėgsta žmo- 
nes nustebinti, pradžiuginti ir - apgauti. Bus bus šalta, drėgna 
iš viršaus: pus pus purvinas sniegas paunksniuose, niekaip ne- 
galėdamas pabaigti tirpti; snigs snigs kovas moterims vaisto 
nuo blusų, - ir vienu matu ištinka liepos mėnesių kaitra; lyg 
tai būtų Kryme, Italuose, Ispanuose ar kame dar arčiau sau- 
lės, ne drėgnoje pajūrio Lietuvoje. Plėšte nuplėš nuo žmonių 
kupros įprakaitintus kailinius; spauste išspaus po puskvortę 
prakaito, verste privers nusišiepti „vasarai“, -—ir čia pat dvelks 
tokiuo šiaurės žvarbumu, kad visas nosis slanktais pagadins. 

— Pavasario apgavikė! — keikia lietuviai savo saulytę ko- 
sėdami ir čiaudėdami. Tik ta pamoka praeina veltui: ligi tik 
sulaukia kito pavasario saulės nusišiepiant, vėl mielai pasi- 
duoda apgaunami ir kankinami. 

Bene kitaip ir kituose reikaluose? Antai moteriškė, susilau- 
kus dienų, visus šventuosius šaukiasi liudytojais: 

- Gana jau, gana! Bet tik šį kartą iškentus... 

O kaip reikia... 

Nepakantusis ponelis tik vertė visą atsakymą ant pavasa- 
rio saulės, gelžkelio įstatymų, jo tarnų ir ant ko tik beišmany- 
damas. Daugiau jis buvo kepinamas iš vidaus neg iš oro. Tai 
buvo aišku. Nuolat judėjo. Tai sėdos kažin ko dirbtų, tai stojos 

kažin kur eitų ir vėl sėdos savo daiktų čiupinėtų; tai valkstėsi 
sunkiomis jau nuvilkėtomis meškenomis, tai tuojau jas nu- 
mesdamas mėgino pabūti visiškai vienmarškinis. Gerokai 
sustorėjęs galas nosies, kitados dailiai, lietuviškai smailios ir 
baltos, dabar mėlynai raudonavo slogu, kurio buvo gavęs, 
peržengdamas - kad juos devynios! - „Vilniaus miesto žalius 
bromus“*. Jau kelintą kartą degės vis gęstantį papirosą, maža 
tepatraukdamas jo dūmo. Reikėjo gi kas veikti. Be to, tai buvo 
gera proga dėbtelėti iš po nuleistų ančiakių į širmutę, kaip ir 
jis, smulkutę ponią, skaisčiu, visai dar nesusendintu veideliu 
ir artistiškai dailiai išaugusiu kūneliu. 

Tai buvo jo žmona draugas, jo ūpo termometras, jo sielos 
aidas, tuojau suvirpanti, ligi tik kas jame virpteli. Dabar visi 


jo žodžiai, nekantravimas, dėbsėjimai akim liko be atsako. / 


Ponia sėdėjo tyli kaip mėmė, standi, lyg iš uolos, kietai susi- 
nėrus rankas aukštai paširdyje, lyg prilaikydama jos plakimą, 
ir dar kiečiau dūdele pastačiusi gražų savo snukelį. Visa tai 
turėjo reikšti, ir vyras tai suprato: 

— Nugi dabar kad pasidarė, tai pasidarė... 

Vilniaus žemininkų bankas už nebeišsimokėjimą pardavė 
jų didžiadvarį. Pardavė mužikams. Kas gi belaukia juodu, 
didžponiu? Ūmai nužengta toks baisus žingsnis, kurs vadina- 
si: katastrofa. Iš turto ir patogumų į visišką neturtą; aristo- 
kratai tapo elgetos ar tokie skurdžiai, kurie savo rankomis 
tepelno kąsnį juodos ir kietos duonos. 

Nelaimė vienokiai į abudu veikė. Abudu negalėjo ar ne- 
norėjo visiškai aiškiai įsivaizduoti dabartinį savo padėjimą ir 
abudu kuo aiškiausiai juto visą to padėjimo tragingumą. Tik 
nevienokiai visa tai abiejų reiškėsi. Ponia sustingo, lyg vieno 
kaulo pasidarė; ponas tapo nepaprastai judrus ir nervingai 
iškalbus. 

Tyla, tas žmonos sustingimas jam buvo baisesnis už būsi- 
mąsias nelaimes: lygu mirtis. Tautė tikrą mirties dvelkimą. Ne 
savo neturtą, tik savo žmonos nabaštikę kuo aiškiausiai vaiz- 
davosi, ir visa širdis jam spurdėjo lygu pagautas paukštelis. 
Be dvarų, jis jautė, galėsiąs gyventi, tik ne be žmonos - draugo. 

Pirmą kartą, kaip yra susituokę, jis pajuto mylįs savo žmoną 
labiau, neg kaip vyras myli. Reiškėsi jis - žmogus, ne patinas; 
kažin kokie taip aukšti ir švelnūs sielos judėjimai, kad net jų 
savyje nebuvo pirma atspėjęs. 

Bevelijo dabar girdėti skurdžiausius pasiskundimus, gai- 
mus, — bet tik ne tą kapo tylą. Visa reiškė - pabaigą. Kitados 
brangūs, plonučiai, išmislingo rašto Briuselio mezginiai ant 
jos galvelės ir petelių atvirai rodė prakiurusias savo vietas. 
Karbatkoms nuo vieno peties nusmukus, matės taip pat kita- 
dos labai brangi šilkinė suknelė, dabar atgyvenusios mados, 
„pagalam“ išsitrynusi ir baigianti kedėti. Iš viso to neturto per 
nemaloniai dabar žėrėjo labai gražaus darbo brangumynai 
papuošalai: auskarai, pakaklėje saga, ant krūtinės grandinėlė 
ir apyrankiai. Ir vargas buvo tos pažibos derinti ne į ryzus, 
tik į mažutes dailutes rankeles, į gulbės kaklelį, į jaučiamą 
marmurinę stačią krūtinę. 

Jis pats judėdamas bliksėjo brangumynais (iš jų vienų ga- 
lėjai pažinti jų dviejų giminystę), kurie lygiai nemaloniai 
atsišvietė nuo pigaus, nors su pretenzijomis siūto žiponėlio 
ir raukšlėtų, senai belaidytų kelinių ir liemenės. Pabaiga dva- 
rams, pabaiga apdarams, pabaiga kaimynams draugams... Ne- 
jaugi dėl neturto? Visi visi kaimynai ir draugai ištirpo drauge 
su turtais. Visi jį užmiršo. Niekam jis nebereikalingas, niekas 
niekur jo nebesikvietė, niekas nebesiskelbė aplankysiąs. Tai 
buvo kartu, teisybė; vis dėlto pakenčiama, kol tebesidraugavo 
Gondingos gydytojas Damininkas Gintautas. Dabar jis štai 
vienas, lyg iš tvoros išlaužtas ir skiedryne pamestas baslys. 
Žmona štai be žado; draugas Gintautas antai nė nežvilgtelėjo 
iš už aukštos atkalties, atskiriančios antrą kupę ląstą. 

Ten visą laiką girdėjosi nesiliaujanti, nors ne taip gyva kal- 
ba. Tai grįžo iš licitacijos kaimynai šunbajoriai Leopoldas 
Margevičius, Ferdinandas Žiburevičius, daktaras ir dar kažin 
kas ketvirtas nepažįstamas. Daug kartų ponelis, nebesitver- 
damas nerimu, buvo beketinąs užeiti už sienelės ir prisidėti 
prie bendros kalbos. Ir vis nedrįso. Tie smulkūs bajorėliai, su 

kuriais jis niekados nesusidėdavo, veizdėk, dabar šyptelės, su 
juo susilyginę. Tas nutilęs, visą laiką tylįs daktaras baigė 
gadinti jam kepenas. Ir kilo didystė tyčia neišsiduoti su savo 
skausmu nerimu. Jam dabar matės elgetos ranką ištiesiąs 
nusiraminimo, kaip kiti tiesia - duonos. Virė tad pats vienas, 
ir nežinia, kaip būtų visa tai jį prikankinę, kad ne tasai ket- 
virtasai iš antrosios kupės. 

Jaunas žmogėnas buvo taip vikras judrus, jog sprauste 
spraudės spėjimas, kas jis ir kokio amato: barzdaskutys, sank- 
rovos pardavinėtojas ar lakiojantis pirklių agentas. Šis pasta- 
rasis spėjimas buvo tikresnis. Jis, susipažinęs su Margevičium 
ir Žiburevičium, senai jau domėjosi, kokie čia dar kiti ponai 
skyrium ir taip tylomis važiuoja atskira kupe. 

— Pakulinis tai žmogus! — tarė Leopoldas, balsu ir rankos 
mostelėjimu pareikšdamas didelę panieką. 

L. Margevičius ir F. Žiburevičius buvo šlėktelės. Nuo pa- 
prastųjų valstiečių tesiskyrė barzdelėmis, lenkų kalba, kurios 
tačiau tesigriebė kaip išeiginės šventadieniais, su svečiais ar 
viešėdami pas dvarininkus; pagaliau mokėjimu šiaip taip ap- 
sieiti dvariškai. Abiejų vienasėdžiai, po pusketvirto valako, 
buvo gretimai. Kiemai ir trobos vos per pusvarstį, sustatyti tie- 
siai prieš kits kitą, nors iššauk. Vis dėlto nei Margevičiai su Ži- 
burevičiais, nei Žiburevičiai su Margevičiais, per tiek metų 
gyvendami gretimai ir nesipykdami, nesigiminiavo, net nesi- 
kūmavo. Priešingumų tarp jų pakako. Buvo dėl ko iršti. Tik iršo 
patylomis, svietui neišsiduodami. Pirmieji arčiau susibičiuliavo 
paskutiniosios Margevičių ir Žiburevičių išdavos, Leopoldas su 
Ferdinandu, vienatūriai, dabar jau seni, 40 metų kavalieriai. 

Jiedu, kaip juos gyvus matai, niekur nesiskyrė. Bajorai juos 
ir jų draugavimąsi mėgo už akių gardžiai pašiepti ir kitaip 
nevadino, kaip tik: Lepuk ir Perduk. Tačiau akyse vadino juos 
dailiai: pan Leopold ir pan Ferdynand; visur juodu kvietės 
draugėn ir visados abudu kartu - niekam nei galvon neparei- 
davo juodu išskirti, kaip Dobčinskį nuo Bobčinskio?. 

Bajorėliai neapsakomai džiaugės ir gėrėjos ta tradicine 
bajorų santarme ir tariamąja lygybe, kurios iš tikrųjų toli 

gražu nebuvo. Ir šlėktelės tai jautė, žinojo; tad kad ir lanky- 
dami dvarininkus, už akių rūpinosi stambiuosius kiek tiek 
pažeminti, nutraukti juos iš aukštybių į tą laipsnį, kuriame 
patys laikėsi. Kartais gi taip skalbė jiems kaulelius, taip ty- 
čiojos ir pravardžiavo, kaip nebūtų drįsęs jokis chamas, kad 
ir už akių. Tai jautė ir žinojo dvarininkai ir vis dėlto ant jų 
nepyko, nei šlovės ar garbės pretenzijų nekėlė, nes ir tai ži- 
nojo, jog atsitikus koks bajorų luomo reikalas ginti, „Lepuk, 
Perduk ir K?“ balsai buvo tikri. 

Šiaip jau anuodu buvo žmonės kaip žmonės, pusinteligen- 
čiai, nors „klasių nėję“, neišpindėjusių protų, nei sukepusių 
širdžių. Gyvendami mokėjo pritarti visam, kas gera, ir papeik- 
ti, kas bloga, ir apsigimę buvo tikrais žemaičiais. 

- Pakulinis žmogus! - palaikė Margevičių Žiburevičius. — 
Kas kaip nori, taip gali jį aplink savo pirštą apsivynioti; destis 
išnaudoti. 

Tai išgirdus, per nepažįstamąjį kelionės bendrą perėjo lyg 
elektros srovė. 

- Ar gerbiamieji kaimynai negalėtumėte mane su juo supa- 
žindinti? Juk būsime ir su juo kaimynai, kits kitam reikalingi. 

Kelionės bendrai jau buvo atspėję, kas tas naujasis kaimy- 
nas, kuo ir kaip ketina jų apylinkėje užsiimti. Ūmas jo įsigei- 
dimas tuojau čia pat dar su kai kuo susipažinti nebuvo keis- 
tas. Vis dėlto jautė tai nebūsiant tinkamu laiku ir tinkamoje 
vietoje, neužvažiavus į kiemą pas tokius, kad ir išlicituotus 
ponus. Tad nepuolo padaryti taip, kaip norėta. 

—- Gi kam tai reikia? - atsakė. - Eik tamsta ir pats prisistatyk. 
Sviestavičiui tai patiks: jis nebe „kniaž SaffandulHo z Saffan- 
dullėw““, tik jau lygus mums bajoras. Dovanos tamstai savo 
„puspadę“, pasisakys pilną savo titulą. Ojei dar pasidomėsi, tai 
priedo išgirsi dar bent vieną savo kilties, genealogijos, atamainą. 

—- Kokią „puspadę“? - nustebo nepažįstamasis. 

— Tai taip apylinkės sodiečiai vadina rasdami Sviestavi- 
čiaus vizitines korteles, kurias jis visiems, reikia nereikia, kai- 
šioja, pradedant nuo kilmingųjų savo kaimynų ir baigiant pa- 
prasčiausiu miestelio lapserdaku žydeliu ar pastumdėliu 

tarnu, kuriems tik atsitinka bet koks įsakymėlis duoti. „Baigia 
mūsų ponas savo „puspades“ išdalinėti: veikiai jau basas 
pradės vaikščioti“, sako, bent kiek pasityčiodami, daugiau 
užjausdami ir pasigailėdami. 

Nepažįstamasis nebelaukė daugiau žinių. Lengva eisena, 
lyg paliuokom, perėjo pailgai vagono vieną sykį, antrą sykį 
ir, ūmai sustojęs ties Sviestavičiais, nesvyruodamas, be jokių 
ceremonijų, ištiesė savo dešinę. 

— Atsiprašau gerbiamąjį kunigaikštį, kad nėra kam mane 
Jo Mylistai pristatyti! O tai man labai rūpi. Aš, matote, Jo My- 
lista, ketinu Gondingoje įsikurti. Įsisteigti aptiekos prekių 
sankrovą, kad aptiekius taip nebeplėštų už vaistus, nes pats 
prisimanau gydyti žmones ir gyvulius, davinėju vaistų be 
recepto. Daugiau, ūkio reikmenės sankrovą, ypač dirbtinių 
trąšų ir padargų. Ko neturėsiu, apsiimsiu gerbiamiesiems 
kaimynams bargan atgabenti, laiku su manim susitarus. Esu 
lenkų įsitikinimo, nors lietuvių gimimo". Bandau, kur pavir- 
kiau būtų visu tuo užsiimti. 

Aiškiai, tuo atsikvėpimu, išbėrė, matos, nebe pirmą kartą 
sakomus žodžius, tik savo pavardę ištarė neaiškiai: lyg Šai- 
kūnas, lyg Szachnowski. 

Sveikinamojo veide, to, kurį pirklys pavadino Jo Mylista 
kunigaikščiu, susigrūmė du priešingu jausmu. Vulgarus, pa- 
laidas, ūmas naujo pažįstamo apsiėjimas stumte stūmė nuo 
savęs dailiai išauklėtą etiketiškai elgtis papratusį bajorą. 
Jaučiamoji verteivos gyslelė buvo tiesiog bjauri dėl nenieki- 
nimo pragumų, kuriais ketinama pelnytis. jei taip būtų 
pasielgęs koks žydelis, na, tiek to: tai paprastas jų būdas. Gi 
- dabar - lenkas, kad ir lietuvių kilties... 

Antra vertus, tai buvo vienatijis toje. valandoje gyvas 
žmogus, kurs berado kokį reikalą į jį; vienatijis, kurs gali 
dabar skaudžią kapo tylą nuvaryti savo gyvybe ir prablaivyti 
abiejų apsiūkusį ūpą. Ir ponelis nusitvėrė pirklio. Nėmaž 
nebesvyruodamas paėmė ištiestą ranką ir prisistatė: 

- Olgierd kniaž Swiestowicz herbu Saffandulto, dziedzic 
na Sonteklach z przyleglošciami“. Geriausia bus, jei aš tamstai 

įteiksiu vizitinę savo kortelę: nepaklysi ištardamas ar rašy- 
damas ir drauge turėsi tamsta paminklėlį šios dienos mūsų 
pažinties; duok Dieve, ne vienai šiai dienai draugystėje, 
kaimynų santarmėje... 

Kalbėjo kniazius nervingai paerzintu balsu. Gausiai, it žir- 
nius per arpą, bėrė žodžius, atvyniodamas dideliausią pini- 
ginę ištisiems, nesulankstomiems popierių pinigams laikyti. 
Piniginėj buvo bent keliolika kišenėlių, mažesnių, didesnių ir 
didelių, iš vienos pusės ir iš antros. Visa tai dabar buvo storai 
prikimšta popierių, deja, nebe valstybės kasos, tik sutrintų nuo 
čiupinėjimo, vos besilaikančių laiškelių ir dokumentų. Lyg viso 
Santeklių dvaro ir Sviestavičių giminės archyvas būtų pate- 
kęs į kišenę, kur storai kūpsojo ir patį poną darė, taip bent jam 
rodės, jei ne pinigingą, tai bent veikėją, kuriam reikalų - pilnas 
užantis. Ilgais laibais piršteliais gražiai, išmislingai nutašytais 
nagais Sviestavičius išgraibė daugelį perdalijimų, kol rado, 
kame būta geroko buntelio vizitinių. Vieną nubraukęs, elegan- 
tišku, apvaliu rankos pamojimu atkišo lygiai ligi pusei tarp 
jųdviejų, kad nepasirodžius bruktinai brukančiu ir nevertus 
imančio per toli siekti. Pirklys, kiek mokėdamas, tokiuo pat 
elegantišku perdėtos pagarbos pasilenkimu priėmė didelį storą 
„dramblio kaulo“ paauksintais pakraščiais popierį. Tiesiai į 
dešinę kertę paties fotografija miniatiūra, gi viduryje tokio pat 
didumo auksinis kunigaikščių vainikas — mitra ir apačioje 
pagaliau įvairiais šriftais išvedžiotas gražus parašas, kurį 
Sviestavičius pirma buvo atmintinai padeklamavęs. 

Pirklys prisivertė perdėti pagarbos, kuo žemiausiai pasi- 
lenkdamas, idant nepasergėtų nesuturimo nusišypsojimo, 
atminus, kaip viskas kiaurai pildos, ką tik buvo kaimynai 
papranašavę. Kortą jis tyčia labiau atsidėjęs, lyg giliai mąsty- 
damas, skaitė, kol nurimo. Pagaliau lyg dar iš gilaus susimąs- 
tymo neprasiblaivęs, daugiau sau, ne pačiam Sviestavičiui, 
prašnibždėjo: 

— Saffandullų kniaziai!.. Reta giminė ir pavardė... Turbūt 
per ilgos senovės, kad aš, tiesa, netvirtas heraldijos dalykuose, 

niekaip jos neatmenu. Bene bus tai kokia rytų ar pietų krašto 
svetimtautė giminė? 

Sviestavičius, it Santeklius atgal dovanotas, visas nušvito, 
triptelėjo viena kojele, abiem rankom perbraukė pirkliui per 
pečius lig pat alkūnių ir pagaliau nutvėręs už jų patraukė ant 
sėdynės priešais save, šalip savo žmonos. 

- Dūšele, tai naujas mūsų kaimynas... nebeišgirdau pavar- 
dės. Tai mano žmona kniazienė Irena, - pristatė vieną antram. 

Ponia Irena „iš aukšto“, nors iš pažemių, į pristatomąjį pa- 
noromis, daugiau nedarydama vyrui sarmatos, kaip pradžiu- 
gusi nauju pažįstamu, ištiesė šiam baltą rankelę pabučiuoti. 

Kad ir kaip juokingas iš pradžių pasirodė Sviestavičiaus 
elgimasis, kniaziaus titulas pirkliui labai patiko ir jį nulenkė. 
Dabar jis kniazienės ranką priėmė ir nebeprisiversdamas 
pabučiavo tokiuo atsargumu, pasigėrėjimu ir pagarba, lyg 
kokią retą relikviją. 

—- Neapsakomai man malonu, Jūsų Skaistybe... - buvo be- 
pradedąs suderinti kokį gražų dvarišką komplimentą tai la- 
bai dailiai, kaip jam pasirodė, pilnutei, apskritutei, nors jau 
širmokai didžiai poniai. „Belle et grande dame“?, atsiminė 
prancūzų pasakymą, ir jau tai rengėsi prikergti prie savo 
kalbos, tik Sviestavičius nebeleido pabaigti. 

- Tamsta įspėjai. Sviestavičių giminė tokios gilios seno- 
vės, - pradėjo paslaptingai aiškinti, - jog jos pradžios reikia 
ieškoti bent prieš du tūkstančiu metų. Tamsta girdėjai armė- 
nus nebeilgai betrukus švęsiant pusantro tūkstančio metų 
sukaktį, kaip pradėjo vartoti dabartines savo pačių prasima- 
nytas abėcėlės raides. Tai atsitiko viešpataujant paskutiniajam 
tos giminės karaliui Michelianc-Saffandulio. Kaip, kada ir kas 
pirmas jų pateko į Lietuvą, tai palieka uždengta gilių amžių 
rūkais, kurie dabar sunku beišskleisti. Čia jis, Saffandulto, 
turėjo pradėti naują Didžiųjų Kunigaikščių dinastiją, ir pir- 
mas totorių kronikoje paminėtasis kunigaikštis vadinasi: 
Szwejst-Sapandaila. Lietuvių kalboje tai reiškia: Šviesiausis — 
Najjašniejszy - Sijatelnyj; titulas, kuriuo lietuviai tevadindavo 

viešpataujančius savo kunigaikščius. Jei dabar atskleisime 
lapus didžiojo „Historya Narodu Litewskiego“ rašytojo 
Teodoro Narbuto knygas“, tai atrasime jau prieš penkis šimtus 
metų „dziedzicami na Son-tekke-lach“ buvus rytų kilties 
„dykūnus“ Saffandulo-Sapandaila, stačiai vadinamus Dau- 
galiais arba Šviesiausiais. Per ilga, net pačių Sapandailų pa- 
vardę užmiršę, vieną jų šaką ėmė vadinti: Dowgiažlo, antrą 
gi: Szwiestowicz arba Swiestowicz. 

Sviestavičius, įtikėjęs save esant rytų krašto kilties, net 
lietuviškųjų savo bočių Santeklius, dviejų upelių sutekėjimą, 
taip ištarė, jog jie greičiau semitiškai, ne lietuviškai suskam- 
bėjo: „son“ - giliai į nosį, prancūziškai, „tekkelach“ - šiurkš- 
čiai, kapotai ir į gomurį. 

Pirklys tepagavo vidurį žodžio: „tekkel“ ir mintyje pabaigė 
Danieliaus pranašyste: 

— Mane, tekkel, ufarsin?, nabage aristokrate: galas tau! 

Viso žodžio ištarimą tačiau palaiko bontonavimu, kaip 
didikai ištaria. Ag ir jis pats, kai susimislija labai svietiškai 
pakalbėti, ima varšuvietiškai švepliuoti ar žodžius kapoti: 
szwiadomoszczy, szwentoszczy, pi-sto-let, mer-kan-tu-ra, 
suprask: pirklyba, ar kitus tokius. 

Iš pradžių vertelga labai domėjosi tuo keistu išmislu, kuriuo 
pasakos sekėjas taip širdingai norėjo apsimesti tikįs. Tačiau 
beklausydamas ir pasakos galo neatspėdamas, ėmė nuobo- 
džiuoti, neberimti, judėti, dairytis atgal į pirmykščius kalbos 
bendrus, kurie dabar už sienelės tylėjo, matyt, jųdviejų šnekos 
klausydamies, vožinėjo savo laikrodžio vokelį, pagaliau, pa- 
sergėjęs šiokią tokią geresnę sakinio pabaigą, ūmai pakilo. 

— Nusižemindamas atsiprašau, kad aš, kol išlipsime, turiu 
dar keletą žodžių pasisakyti aniems savo kelionės bendrams. 
Jo Mylista būsite malonus tą savo įdomią ir pamokančią 
istoriją pabaigti, kai aš, jei tiktai pavelytumėte, nukaksiu 
vizituodamas į pačią kunigaikščių rezidenciją - būstinę. 

Sviestavičius dar nesuskubo ištarti: 

- Prašom, ale labai prašom: būsite svečias... — o pirklys jau 
buvo užlindęs už sienelės. 


+ 97 


- Nu, ką? Girdėjai? Toks jis armėnas, koks aš ar mano štai 
draugas Ferdinandas lenkas. Tai nuostabi tuščiažmogio silp- 
nybė - girtis savo giminės senobiškumu, nuolat tai žodžiais 
ir kortelėmis priminėti, auksu ir papuošalais savo kiltumą 
reikšti. Bevelys be kąsnio duonos palikti, tik mirs ir savo 
pasidabinimų neužmirš. Sviestavičiai ar Šveistavičiai - knia- 
ziai, tai teisybė. Tik visa nelaimė, jei tai nelaimė, kad tai su- 
lietuvėję Vytauto totorių „kniaziai“, kuriems toli šaukia ligi 
mūsų lietuvių kunigaikščių! Nūnai sodiečiai pabaigė juos 
lietuvinti, saviškai šaukdami: Sviesčium. 

Tai iškalbėjęs patylomis, Leopoldas nusijuokė balsiai; tan 
pat balsan balsiai nusijuokė ir Ferdinandas; abudu, kad gavo 
progos papešioti didžponius. 

Nesišaipė, nei kalbėjos tik trečiasis šlėktelių bendras, 
didelis įsiganęs raudonikis, trumpai pakirptais stačiais plau- 
kais juodbrūvėlis. Tai buvo gražus vyras; pirklys negalėjo juo 
atsigėrėti, manydamas jį esant kokį kilmingą didžponį. Skais- 
tuolis priešingai, jau senai šlykščiai žiūrėjo į vertelgą, visą 
laiką tylėdamas, lyg būtų jam dantis skaudėję ir burnon būtų 
šalavijų įsigėręs. Dabar jis ūmai pakilo ir išėjo į antrą pusę 
vagono, paskirtą trečiai klasei. Jis taip iš didžio pakilo, tokia 
panieka žengė tarp sėdinčiųjų sudurtų kelių, nė neištardamas 
„atsiprašau“, jog ir visiems pasidarė aišku jį tai darant de- 
monstratyviai. Margevičius su Žiburevičium nesijautė kaltais, 
tad nei užgautais nepasijuto. Pirklys priešingai: visą panieką 
atspėjo į sau derintą, visą ir susiėmė. 

— O čia gi kas da dažytoji finfa riestanosis? — ištarė piktu, 
nepatenkintu balsu, nors rūpinosi susivaldyti ir apsimesti, jog 
jam - labai tai. 

- Še tau, kad nori! Nejaugi, Lepuk, mudu jųdviejų nesupa- 
žindinova? Juk tai garsusis visoje Gondingos apylinkėje gy- 
dytojas, mūsų miesčiuko garbė, galingas, turtingas, įtakingas 
batvinis", 

- Batvinis? Tai pavardė? - atsiliepė vertelga „lietuvių gi- 
mimo“. 

- O, ne! Ferdukas norėjo pasakyti, lietuvis, litvomanas. O 


2.50 235 


jo pavardė - Gintautas. Tamsta turėtumei jam rankelę pabu- 
čiuoti: taigi jis su bajoru Skirgaila, taip pat batviniu lietuviu, 
išėdė žydelį, kurs taip pat kaip ir tamsta mėgino žmonėms 
„gerai daryti“: gydė žmones ir gyvulius, davinėjo vaistų be 
recepto ir daug ko kita. 

Lepukas su Ferduku paslaptingai susimerkė. Vertelga nę 
tiek tai pasergėjo susimąstęs, kiek pajuto ir suprato šlėktelės, 
nors savo daktarui sagsto „batvinių“ ir „litvomanų“ lopus, 
nors gal nemyli, tačiau už kažin ką gerbia; gal už sumaningą 
žmonių gelbėjimą, gal už atsidėjimą savo amatui, gal už 
žmonišką apsiėjimą su prasčiokais, o gal ir už penketą tūks- 
tančių pelno, kurio jis gali turėti metams, pagarsėjęs apylin- 
kėje. Gydytojai taip teįgyja žmonių meilės ir pagarbos. 

Plepys vertelga, pirmai pažinčiai per atvirai nusisakęs, 
Lepukui ir Ferdukui rodės tokiuo pat gešeftininku, kaip ir jo 
pirmatakūnas žydelis, kad ir dėjos lenku lietuvių kilties. 
Tačiau lenkuojančių bajorų susiklausymas tuojau atsirūgo, ir 
jiedu palankiai, ne veidmainiškai paragino būsimąjį savo 
vienamintį: 

- Patariava ponui su mūsų daktaru geruoju būti: bus 
sveikiau... Vertėtų aplink jį bent kiek patūpčioti, jei nori čia 
pasipelnyti. Nuo Gintauto kuone viskas pridera: tars žodį, ir 
tamstos gešeftas susitrauks kaip sraigis į kiautą. 

Tai klausydamas, vertelga dabar pykčiu kramtė lūpas, kam 
jis, boba, paleido savo liežuvį, nežinodamas, su kuo šnekąs, 
kas priešais sėdįs; kam per anksti su savo planais išsišoko. 
Dabar buvo lyg susigėdęs, lyg jautė savo vidurius gendant. 
Nerimo ir jau pradėjo vargti mintimis, begu tik beverta toliau 
čia bandyti dirva. 

- Tai kas gi jis toks, kad taip jau galingas žmogus? — 
apsimesdamas tuo pat šaltakrauju, paklausė bajorėlius. 

- Žmogus geras ir gydytojas geras. Vienas kiebonas juo ne- 
labai patenkintas, kad bažnyčion per retai ateina, ir tai nieko 
nesako. Šiaip jau nelabai atspėjamas. Važiavo štai kaip ir 

persigabenti, nes tai vietelė rinktinė: prie pat vieškelio ir nuo 
miestelio vos trejetas varstų, tai turi visus miestelio ir so- 
džiaus patogumus. Sakalynės galvon, spėjama, ir pinigų bu- 
vęs gerokai Sviesčiui įdavęs. O kaip reikia mudu štai pri- 
sirėžėva gretimų trejetą valakų, kad turėtuva lygiai po šimtą 
dešimtinių: sako, nebeilgai betrukus tai būsią reikalinga rin- 
kimams. O jisai, Gintautas, per licitaciją tą pačią Sakalynę, 
žodžio netaręs, paleido kažin kokiam vokiečiui ne vokiečiui, 
prūseliu vadinamam Viliui Vidmantui. Jis su lietuviu aukš- 
taičiu Benediktu Šešiavilkiu ir atpirko abudu pačiu gražiuoju 
visoje apylinkėje Ventos krantu: Vidmantas Sakalynę šiapus 
upės, Šešiavilkis Santeklių dvarvietę anapus, prie jos tris va- 
lakus daržo, pone, ne žemės! malūną ir keltą per upę. Mūsų 
daktaras - nekvailas: už atsisakymą turėjo gerai gauti ar kokių 
monų... 


VIDMANTAI 


Daktaras Gintautas, pro duris išeidamas, veltui grikštelėjo 
dančiu: 

— Dar vienas nenaudėlis, liaudies siurbėlė. Tik šis bene bus 
skaudesnis už patį žydelį ir už patį aptiekių Viadorellį... 

Tačiau su nauju vertelga jam nebeteko susitikti. 

Negrįžtelėjęs atgal atsidarė trečiosios klasės duris ir išvy- 
do tariamąjį vokietį, bešnekučiuojantį gryniausia žemaičių 
tarme su Šešiavilkiu, šnekančiu gryniausia aukštaičių tarme. 
Jo gi duktė Darata atokiau, kad jai šnekantys nekliudytų, buvo 
rimtai įkniubusi į storą vokišką knygą. Linktelėjęs seniam, 
Gintautas prisisėdo prie merginos ir ėmė su ja vokiškai apie 
kažin ką rimtai šnekėtis; gal apie skaitomąją knygą, o gal ir 
apie ką kita. 

Vieną, antrą kartą buvo į juodu atžingsniavęs ir tėvas 
Vilius Vidmantas. Jam nerūpėjo „vaikų“ šneka; jam daugiau 
rūpėjo įsprausti ir savo keletas sakinių vokiškai, idant tai 
išgirstų Šešiavilkis. Savo atlikęs, kai ką taręs ta bjauria, nors 

taisyklinga, pasienio tarme, kuria kalba Prūsų prasčiokai, ir 
matydamas savo kalbą juoba sukrintant su Šešiavilkio kalba, 
grįžo atgal ir daugiau nebekliudė jauniem žmonėm. 

Iš apsiėjimo su Vilium Vidmantu ir jo Darata matės patį 
Gintautą esant iš Prūsų pasienio ar bent senai juos pažįstant. 

„Vokietis“ Vilius Vidmantas ir Dora, Dorchen, Dorotea ar 
kaip ten šaukiama, buvo pasienio valstiečiai, prūsais arba 
prūseliais vadinami, nors Prūsų valdiniais niekados nebuvo 
buvę. „Prūso“ vardas jam buvo prikibęs daugiausia už jo 
liuterių tikybą. Pagaliau, turėdamas didelį ūkį, arti 100 de- 
šimtinių, pačioje sienoje, jau už pirmosios pasienio sargybos, 
buvo santykiuose lygiai su Kauno gubernijos piliečiais, lygiai 
su Prūsais. Ir jausdamasis tikru žemaičiu, nebesigynė, kai jį 
kas prūsu ar net vokiečiu pavadino, nes tikėjimas tikrai jį bent 
kiek lenkė į tikrųjų prūsų pusę. 

Prūsai Vidmantui buvo doros ir nedoros mokytojai ir ūktve- 
riai. Ne vienam jam, liuteriui, ir kitiems, katalikams. Visi jie 
žemę išgyveno - prūsiškai, ašvienius turėjo stiprus - prūsiškus, 
galvijus laikė - prūsiškos veislės, ūkio padargus, kinkymus 
kius „prūselius“ mokė, kaip reikia pelnyti iš kitų ir nepasiduoti, 
kad išjų pelnytųs kiti. Darė juos gudrius ir kietus savimylius, 
kuriems ir patsai Dievas yra atlaidus, „Prūsų Dievas“. 

Pasienio gyventojai yra tad labiau pasiturintys neg kiti jų 
tolimesnieji broliai, nes, be visa to, siena duodavo jiems gero 
pridedamojo pelno iš kontrabandų; jei ir ne nešiojimo, tai bent 
padėjimo juos per sieną perleisti. 

Vilius Vidmantas gyveno lygiai taip pat kaip ir kiti. Tik 
ūkyje, šmugelninkavime jam kur kas labiau sekėsi: jo nė vieno 
karto nebuvo pagavę ir nuštropavę, nors jis, sako, didžius 
darbus dirbęs, dideles partijas šilkų, karbatkų, arbatos, spirito 
ir net ginklų gabenęs. Pagaliau žmonės ėmė jį skelbti ne tik 
tvirtu ūkininku, dar ir nemažu kapitalistų. 

Jis ir pats nesislėpė, ne sykį girdamasis ūkį, sklidiną kaip 
akį, paliksiąs sūnui, o Dorai pinigais išmokėsiąs gerą kraitį, 
kai ji išeisianti mokslus Prūsuose. Sau gi išsiimsiąs iš sūnaus 

gerą išimtinę ir ponu sau gyvensiąs priešininke: daug valgy- 
siąs, nieko nebedirbsiąs, ištisomis dienomis lovoje drybsosiąs 
ir sūnų su sūniene pjausiąs. 

Ką senis Vidmantas, alaus atsigėręs, juokais pranašavo, tai 
netikėtai veikiai įvyko. Viliaus žmona, katalikė, ūmai mirė. Jų 
sūnus Ansas ir duktė Dora buvo taip pat katalikais pakrikš- 
tyti. Ansas, niekur iš namų nėjęs, buvo pilnoje motinos įtako- 
je, su ja važinėjos į bažnyčią, su ja meldės, o su tėvu tikėjimo 
dalyke nieko bendra neturėjo. Motinai mirus, Ansas vedė taip 
pat katalikę, niekados su liuteriais negyvenusią, todėl jais bo- 
dėjos ir net neapkentė. Veikiai santykiai tarp tėvo ir vaikų taip 
pablogo, kad Vilius bevelijo ūmai visu kuo nusikratyti. Nu- 
važiavo į valsčių, užrašė sūnui visą žemę su visais turtais, viso 
ant trijų dešimtų tūkstančių. Sau gi išsiderėjo didelę išimtinę 
grūdais visų rūšių, melžiamomis karvėmis, linais, kanapėmis, 
vilnomis, žekėmis, drobėmis, kailiais, odomis, malkomis, 
šienu, šiaudais, trobomis ir kuo tik beišmislijo. Dukteriai 
neišėmė nieko. Kadangi jis teturėjo dvejetą vaikų, tai, žemaičių 
sumetimu, buvo aišku senį Vidmantą dukteriai turint antrą 
tiek gyvais pinigais, vadinas, vėl bent tris dešimtis tūkstančių. 

Ir svajojamoji karšaties laimė Viliui prasidėjo. Vidmantas 
nieko nebedirbo. Ilgai palikdavo Prūsuose, tai šiapus sienos 
miestely. Turėjo pilną rūselį visokių pirktinių ir savo dirbtų 
saldžių ir smarkių gėrimėlių, kuriais mėgo vaišinti geruosius 
savo kaimynus. Ištisomis dienomis tysojo lovoje, pypką trauk- 
damas ir užgintus lietuvių raštus skaitydamas. Rudeniop gi 
įnirsdavo tuojau iš pirmalakų atsiimti iš sūnaus griežtai visą 
išsiderėtą išimtinę, ik grūdeliui. 

Iš pradžių Ansas atiduodavo tėvui visa sąžiningai, ir 
Vilius, nieko nebedirbdamas, ėmė apsiversti turtais. Grūdų, 
pavilgos ir visokios gėrybės buvo pilna klėtis. O Ansui, didžią 
žemę valdant, daug vargo ir rūpesnio turint, daugelį samdi- 
nių samdantis, vos vos galai suėjo. Apie vaišinimąsi namie ar 
miestelyje nebuvo nė kalbos. Pagaliau teko pradėti skolintis. 

Ir ėmė rodytis jauniesiem Vidmantam tėvą esant kaltą, kad 
jiem nesiveda gyventi. Ėmė rodytis jiedu kaip tik to stingą, 

ką dabar išmoka tėvui iškaršinti. Ėmė patys sau skaityti, kiek 
būtų pinigais, visa ką pardavus, ką dabar tėvas atsiima. 
Suskaitė visa iki smulkiausio dalyko, ir sudarė 300 rublių. 
Regi, kad tie 300 rub. kas metai liktų kišenėje, gyventi būtų 
kur kas lengviau. Gal nė skolintis nebereiktų... 

Ir ėmė Anso ir jo žmonelės širdyse augti pavydo kirminas. 
Vilius, visą ką išsipranašavęs, vieno tik neatatiko: sūnų ir 
sūnienę krimto jis tik tol, kol rudenį neiškrimto visos išim- 
tinės. Per ištisus gi metus ne jis vaikus, tik vaikai jį krimto. Ir 
taip įkyrėjo, kad nebemiela pasidarė visi namai, su turto pilna 
klėčia, su gėrimų pilnu rūsiu, su laisve ir perteklium. Senis 
Vilius vis dažniau važiuodavo į Karaliaučiaus miestą, kur 
Dora mokėsi, vis ilgiau ten prabūdavo, ir vis labiau su ja 
sugyveno. Vienas pats kaip pirštas likęs, sūnaus širdies ne- 
betekęs, jis sviro glaudės prie jauniausiojo savo kūdikio, prie 
dukrelės Dorchen. Daratytė, taip pat viena pati pasaulyje 
jausdamosi, taip pat linko ir vis labiau mylėjo prastą savo 
tėvelį sodietį. Ji žinojo, kiek jai tėvas skiria dalies, nes pinigai 
buvo čia pat vokiečių banke padėti ir nuošimčius ji pati 
atsiimdavo pragyventi. Nepragyvendavo tačiau nė pusės, 
nors negailėjo jų mokslo įrankiams: turėjo gana turtingą 
knygynėlį ir net savo laboratorijėlę. Darata ėjo medicinos 
mokslą ir specializavosi moterų ligose. 

Darata buvo kuone tikra vokietė. Iš mažens patekusi į tėvo 
giminaitę daržininkę, ji, nors buvo lietuvių šeimynoje, nors 
daržuose darbavosi drauge su lietuviais darbininkais, - į mo- 
kyklą ėjo vokišką, didžiumą metų praleido su vokiečiais. Atos- 
togos pas tėvelius buvo trumpos ir kitokia dvasia ją pagirdyti 
neištesėjo. Net ir savo katalikystę Dorchen pamiršo liuterių 
tarpe namie ir mokyklose. Tad nė tikėjimo papročiai neskyrė 
Doros nuo tėvo. Ir ji mylėjo tėvą, kaip temyli geras kūdikis. 

Palaidojus mamą, reikėjo dar labiau prie tėvo prisirišti. 
Tačiau Dorai bręstant, jos širdelėje su kūdikio meile ir pasi- 
gėrėjimu vis dažniau ėmė grumtis — kritikės jausmai. Dora 
žinojo visą savo tėvelio gyvenimą, visus jo santykius. Daug 
daug kartų visa perėjo savo atmintyje, kiekvienu kartu 

pasidžiaugdama, kad nieko neranda, už ką reiktų savo šir- 
delėje tėvelis papeikti arba ką reiktų prisiversti nematanti. 
Kontrabandos vežiojimo ji nelaikė nuodėme: tai buvo viso 
pasienio pramonė, kaip kokie rusų „otchožije promisli“", ir 
veikiau jie darė tėvą karžygiu neg nusidėjėliu. Vis dėlto su- 
brendusi Darata jautė, kad niekam nieko bloga nepadaryti 
tai maža; kad jos meilė kur kas būtų stipresnė, jei prie 
instinktyviosios kūdikio meilės prisidėtų dar protingo asmens 
pagarba už nuopelnus. 

Tėvas prigyveno didelio turto. Tai gerai. Vadinas, nelaikė 
savo gabumų pakasęs ir nebuvo veltklaidis. Tik tai ne nuo- 
pelnas. Bankininkams paminklų niekas nestato. O jai taip 
norėjosi, kad jos papunėliui būtų vietos šiokiam tokiam 
paminklėliui pastatyti nors žmonių atminime, jei ne kame 
rinkoje ar šventoriuje... Ji jautė, kad tai dalykas galimas, nes 
tėvas dar nepersenis, vos šešias dešimtis metų sukakęs; laiko 
dar yra. Tik kaip ir nuo ko pradėjus? 

Po Kalėdom, susilaukus į Karaliaučių mylimojo savo 
tėvelio, pilstydama jam į blogą prūsinę arbatą gero prūsinio 
arako, mėgiamojo visam pasienyje, Dora buvo labiau neg 
visados susimąsčiusi ir rimta. Tėvui tai buvo naujiena, nes 
duktė, nors kažin kaip mokslų įvarginta ar iš susirinkimų grį- 
žusi, vis buvo lygaus, šviesaus veido. Tai Vidmantą ėmė 
neraminti. 

- Ir ko gi tu, Dorchen, šiuo sykiu tokia atsiviepusi? — pa- 
klausė. 

Dora net krūptelėjo, taip ją netikėtai išvadino iš kažin ko- 
kių minties gilybių ar svajonės tolybių. 

- Gavau laišką iš daktaro Gintauto, - atsakė. 

- Ir ką gi? „Žanyteis ketatau“? - bent kiek rimtai, bent kiek 
sauvalingai pridūrė tėvas. 

- Tai ne. Apie tai dar neturėjau laiko pagalvoti. Čia kitas 
dalykas. Aš, tėvelis žinai, šį pavasarį baigiu universitete pas- 
kutinį semestrą, pusmetį, klausyti. Baigiu ir gausiu medicinos 
daktaro laipsnį ir paliudymą, ir nebežinau, kas toliau be- 
daryti. 

— Čia vėl! viena atsirado! Gydyti! Tai dirbti, į ką ruošeis tiek 
metų. 

- Suprantama. Tik kur? Čia, Vokiečiuose, ir be manęs per 
daug tokių. Aš lyg būčiau ir nereikalinga. Taigi Gintautas 
kviečia namo. 

— Kur - namo? Pas Ansus? - nusigando senis. 

— Lietuvon. Gintautui visa Lietuva —- savo namai. Sakos 
Gondingoje patsai vienas nebeapsidirbąs. Moterų gydytojų 
kaip tik esanti pasigedusi visa Lietuva, nes tai dar naujiena. 

- Ir ką gi tu Lietuvoje uždirbsi iš mužikų? — susidomėjo 
tėvas pašiepdamas. 

- Gintautas uždirbąs po penkis tūkstančius rublių. Tai bus, 
palauk, suskaitysiu... Dabar rublio kursas Berlyne 2,16 mar- 
kių. Tai bus - apie vienuolika tūkstančių markių. 

Vidmantas nustebo ir pagarbos ženklan krestelėjo galvą 
dešine ausim žemyn. „Tik nežinia, kam nusilenkdamas: ar 
Gintauto sumaningumui, ar tokiai krūvai pinigų. 

— Taigi matai, tėti, kad ir iš mužikų uždirbti šiandei Lie- 
tuvoje esama galima. Tik vienas keblumas - užsienio diplomo 
rusų valdžia nepripažįsta; reikia visų dalykų kvotimai išlai- 
kyti rusiškai, gi aš, pats žinai, rusiškai nė žodžio. Taigi Gin- 
tautas pataria bent trejetą metų ten šiaip jau pagyventi, kuo 
kitu užsiimant, ir tuo tarpu pasiruošti rusiškai. Jis net pasiūlo 
kuo - ūkiu. 

Vidmantui net pypka iš nasrų iškrito. 

- Ūkiu? Kokiu ūkiu? Daržai ravėti, karvės melžti? — pa- 
pyko senis. - Atsiprašau... Ne tam tiek mokyta ir pinigų pilta! 
Tokių darbų ir mūsų Ansienė moka dirbti. 

- Taigi, tėveli, kad nemoka. O pamokyti reiktų. 

- Bene tu pamokysi? Čia vėl atsirado ūkininkė...Mokame 
jau žemę išgyventi ir be tokių mokytojų... 

Tėvelis nepyk, tik pabaik kantriai klausyti. Galiu ir aš kai 
ko pamokyti. Gi aš ar veltui tiek metų prabuvau pas tetą Bertą 
ties Tilže? Aš galėčiau būti pavyzdinga daržovių vaisytoja. O 
tai visų brangiausis vaisius ir nereikia toli gabenti - suvar- 
totojų kiekviename miestely gana, o nėsą, kas panorėtų pelno 
iš to imtis. 


— Tai kam tau to pelno iš burokų ir kopūstų, kad tu ir be 
to gana aprūpinta? Teravėjie beturčiai! 

- O kam man iš daktarystės pelno, jei man gana yra ir savo 
pinigų? O dėl to tėvelis pirmų pirmiausia pasidomėjai, ką aš 
galėčiau savo amatu uždirbti. 

— Tai kas kita; tai didelis pelnas. Dėl jo verta pavargti. 

— Kodėl gi - kas kita? Tai toks pat darbas. Dar patogesnis 
už mano specialybę. 

Darata vis labiau raudo veidu, vis labiau karščiavo. Tėvelio 
priešinimasis ją erzino ir žadino atkaklumą - būtinai įtikinti 
tėvą. 

- Ot, tėvelis vis parsidėjęs ant tų didelių pelnų. O visai ne 
dideli pelnai, ne dideli turtai — didis daiktas, tik perteklius. 
Visi daiktai turi savo ribą, visokiems dalykams yra valanda 
pasakyti —- gana! Kas pervirš — tuščia, nebesveika, nebenau- 
dinga. Kaip brangi žmogui sveikata, tik ir jos pervirš negerai: 
beeikvodamas, ko per daug, dažnai žmogus visa išeikvoja. 
Tas pat ir su turtais. Tamsta, tėveli, daug turto sudėjai. Džiau- 
geis ir gal laimingas buvai, kol dareis pertekęs, kol statei tvirtą 
ūkį. Atmink dabar, meldžiamasis, ar daug laimingesnis buvai, 
kai ūkis gerinti nebereikėjo ir jis ėmė gero pelno duoti; kai iš 
to pelno ir kitų pasisekančių pašalinių užsiėmimų teko atpilti 
į banką krūvą pinigų; sakysime, dešimt tūkstančių rublių? 

- Žinoma, kad buvau laimingas ir patenkintas, nes pasida- 
riau ramus dėl savo ir tavo ateities, - rūsčiai atsiviepdamas, 
atsakė tėvas. 

- Gerai! - pašoko duktė. - Tegu sau ta dešimtis tūkstančių. 
Tik ar begali tėtis susaikyti savo „laimę“ toliau: ar ji dvigubai 
padidėjo, kai tamsta į banką atpylei dar dešimtį tūkstančių? 

— Nu, ne... ne dvigubai. 

- Taigi. Jau patenkinimas buvo menkesnis, nes to buvo jau 
per daug, to nebuvo reikalinga. Toliau tėtis dėjai į banką taip 
pat šaltai, kaip mėtydamas pagalius nuo tako į pašiūrę. 
Dažnai net nebežinojai, kiek jau pridėta. Reikėjo ilgai skaityti, 
kol sužinojai. „O, matai jau kiek!“ taip pat ištarei, sudėjęs tris 
dešimtis, kaip ištarei, padėjęs dvi dešimti. Tai kam gi jų 
bereikėjo dėti? 

— Ar tu šiandei nesveika, ar ką, kad tokius niekus kliedi? 
Kas gi pasauly atsisako nuo padidinimo savo turto? Bene rasi 
bent vieną tokį pasaulyje? 

— Rasiu, - jau ramiai atsakė Dora. 

- Gi ką meldžiamoji? Pasakyk, tai pasidžiaugsiva... 

— Mudu abudu. 

Visas Vidmantas ir net jo pypka su ilgu cibuku pavirto 
klaustuku... 

- Tėtis man, ačiū, pavedei nemaža dalies. Tiek daug, kad 
aš vienų palūkanų nepragyvenu, visiškai sočiai misdama, pa- 
doriai vilkėdama ir darbščiai mokydamosi. Visoms palūka- 
noms pragyvent reiktų pradėti pliuškauti ar po svietą važinė- 
tis. Tik man nėra nei to noro, nei laiko. Taigi man daugiau ar 
mažiau pinigų - skirtumo nedaro. Man yra vienas saikas — 
mano reikalams gana. Jei padidėtų tų reikalų, tai kas kita. O 
dabar aš jokios skonies nebejausčiau, mano laimė visai nepa- 
didėtų, jei aš iš savo amato prie nebesuvartojamų pinigų dar 
kas metai pridėčiau po kokią tūkstantėlę, daugiau ar mažiau, 
taip pat nebesuvartojamų. Asmeninė mano laimė tad ne tame, 
kad daug pelnyčiau, tik kažin kame glūdi. Ir man rodos, be- 
ne daugiau laimės esti, kai jau galima daugiau duoti, nei dau- 
giau imti... 

- Išdalyti mano trūsu uždirbtą turtą?! 

- Kam išdalyti. Lai sau stovi, kas padėta. Gana bus atiduoti 
reikalingam tai, ko mes patys nebereikalingi: turto ar moks- 
lo. Tėveli mielasis! Aš kartais imu bijoti tavo sukrauto turto... 
Jis - baisus! Žiūrėk, kiek palikai Ansui. Ir ar jis laimingas? Iš 
mažens priprato manyti, paaugęs visa ką rasiąs gatava; ne- 
buvo toks rūpestingas kaip tamsta ir - smunka žemyn, turtai 
mažėja; iš šimto dašimtinių jau rodos sunku tėvas karšinti, 
išimtinė jam skirti. Įsivaizduok dabar, kas būtų buvę, jei ir aš 
iš mažens būčiau žinojusi, kiek man skirsi. Bijau, kad būčiau 
nesimokiusi ir pasirūpinusi sparčiai tą dalį mažinti, jei ne visa 
veltui išleisti, o jos nebtekus, iš baimės darbo ir vargo nebent 
pasikarti. Dabar tėvelis. Tėvelis turi gana. Visa ko nebepra- 
gyveni. Kas gi iš to, kad, be visa to, dar klėtis stovi pilna 

grūdų, lašinių, linų, vilnų? Tamstai tai niekai, o Ansui pagun- 
da, pavydas. Iš ko kivirčai, tėvo įžeidimas, nedoras šeimyninis 
gyvenimas. Ta tėvelio išimtinė tik tėvelio vaikų piktinimas ir 
jų į pragarą varymas. Pragaru vadinu ne tik būsimąjį, ir da- 
bartinį mūsų gyvenimą. 

- Tai kas gi, anot tavęs, daryti? 

- Nebeimti išimtinės. Lai žinosi Ansas su visa savo dalimi, 
kaip aš žinaus su savo dalimi. 

- Tada aš nebegalėsiu namie begyventi. Argi man, tiek 
turto uždirbus, iš vaikų žiūrėti kiekvieno kąsnio, kiekvieno 
pieno šlako ar sriubos šaukšto? 

— Nė nebegyvenk su Ansu: gyvenk su manimi. 

- Iš tavęs imti išimtinę? Tai tas pat gali būti, tau ištekėjus... 

— Kam imti išimtinę, kad galima lygiai užsidirbti? Pabaik, 
tėti, klausyti, ką Gintautas pasiūlo. Pas juos esą pirkti labai 
graži vietelė, didelio kitados dvaro miškų kontora ir medininko 
gyvenimėlis. Prie vieškelio, ožkamiestyje, saulės pusėje atkal- 
nėj trys dešimtinės geriausios molijos. Čia pat upė. Tėveli, koks 
ten sodas galima užvesti, kokių daržų pasidaryti! Eikiva ten 
abudu gyventi! Be tarnų, be tarnaičių. Dirbsiva patys, ką 
išgalėsiva; kitiems dalykams padienius samdysivos. Užtikrinu, 

Vidmantas smarkiai ėmė savo pypką žįsti, nieko nesaky- 
damas; matės, jame viskas virė — jausmai ir mintys. Traukė 
pypką ir piktai dėbsėjo į Dorą. Ji dabar sėdėjo prieš tėvą lyg 
nebe ta; duktė dar niekados nebuvo su juo taip kalbėjusi. Kas 
gi tai joj atsirūgo: ūkininko kraujas, išminties dalykas, ar 
patelės traukimas ten, kur patinas? 

Šiaip ar taip buvo, sumanymas buvo geras. Vidmantui ir 
pačiam buvo iki gyvam kaului įgrisę ir ta didelė išimtinė, kuri 
reikėjo egzekucininko būdu atsiimti, ir tasai dykiniavimas. 
Drybsoti be darbo ir tik valgyti ūkininkui, per penkias de- 
šimtis metų papratusiam rūpintis, sielotis, laukti ir bailintis — 
tikra kankynė, o ne rojus. 

Vidmantui gana buvo laiko visa ką pervirinti ir įgyti tikro, 
atkaklaus, žemaitiško noro įgyti tinkama vietelė ir išsivaduoti 

iš vaikų vergijos. Į pabaigą kovo mėnesio matome štai jį įvy- 
kinusį dukters sumanymą ar daktaro Gintauto, tai vis tiek, ir 
jos vardu pirkusį gražią Sakalynę. 

Ramia atlaidžia mina Vidmantas pasakojo Šešiavilkiui 
savo santykių su sūnum istoriją, gražiai nutylėdamas kaip 
savo turtingumą, taip ir savo dukters mokytumą. Taip buvo 
sutarta tėvo su dukterim ir su Gintautu, kad nebūtų kliūčių 
susiartinti su vietos liaudimi, kuriai buvo norima kai kas 
gera padaryti. 

Didelis, storas, riebus Vidmantas Šešiavilkiui rodės lyg iš 
molio nudrėbtas, ne labai rūpestingai, ne labai atsidėjus, o jo 
pypka - sviestinė, kur iš visos pusės gorčiaus grietinės buvo 
galima sviesto suktis. Taip visa buvo tvirta ir didžia, kad Še- 
šiavilkiui rodės, jis kelyje kai ką radęs atspėtų tai Vidmanto 
esant, jei tai tikrai būtų Vidmanto. 

Juodi, tankūs plaukai, lyg dirbtinė peruka, vožė jo kiaušą. 
Dideli ilgi ančiakiai karklais stirksojo pakaktyje. Pilkos ge- 
ležinės akys dviem šaltinėliais blizgėjo tų karklų paunksnyje. 
Per plati, stambiais, nedažnai skutamais šeriais apaugusi lūpa 
buvo negraži, vis dėlto tiesus burnos plyšys ir duobelės jo 
galuose darė jį simpatingą, gerą, tokį, į kuriuos vaikai lipa 
ant kelių, pilnai pasitikėdami, kad dabar jiems jokis pavojus 
nebegresia. Storas milinis tvirtai dengė milžino pečius, o to- 
kios pat plačios kelinės vos linko keliuose. Ilgaauliai batai 
buvo pasiūti kaip medžiokliui po pelkes braidyti. Šešiavil- 
kis, sodiečio būdu akylai apžiūrėjęs visas naujojo savo pa- 
žįstamo smulkmenas, apie batus pagalvojo vargu bau tokius 
nusipirktumei už pustretinę (dvidešimt penkis), o jo paties 
taip pat, rodos, neprasti batai, teatsiėjo aštuonis. Ir jis atsargiai 
laikėsi, lyg privengdamas, kad tasai tvirtas žemaitis jo 
nenugultų, nenusėstų ar nenumintų kojos. 

Visas Vidmantas Šešiavilkiui labai patiko, ir jis savo min- 
tyje jau ryžos juo sekti kaip apdaru, taip ir laikymusi. Tokių 
pat daiktų įsitaisyti buvo lengva, tik jis nebuvo tikras, ar 
mokės pasekti Vidmanto regima ramybe, drąsumu, žmonių 
nebijojimu ir nesulaužomu pasikliovimu savimi. Aukštaitis 

buvo bugštus, nedrąsus ir netikras savęs, nors buvo taip pat 
turtingas, nė nuo ko nepareinąs, niekam nesilenkiąs. 

Šešiavilkis rado Vidmante nemaža ir tokių dalykų, kurie 
nuo jo stumtinai stūmė. Šešiavilkis, pats taboką šniaukšda- 
mas, mirtinai nekentė pypkos smarvės. Tai viena. Paskui, jis 
labai mėgo degtinės atsigerti. Gi paketinęs Vidmantui pirmai 
pažinčiai pusbutelį pastatyti, pasijuto labai užgautas ir net 
supyko, išgirdęs Vidmantą degtinės mirtinai nekenčiant ir 
bevelijant, gerai pavalgius, alaus atsigerti. Tai patvirtindamas, 
čia pat sukirto mėsos gabalą nuo pusantro svaro ir pareika- 
lavęs ketvertą butelių bairišio, visus juos, Šešiavilkiui nuo 
alaus atsisakius, vienas pats trumpu laiku lengvai įsikošė. 
Dabar Šešiavilkiui buvo aišku, jog jųdviejų širdys nesukris 
pilnai, kad ir kažin kokioje santarvėje gyventų, neišsilygins 
įpročiai, kad ir kažin kokioje artimoje draugystėje esant. 

Dar nepatiko Šešiavilkiui, kam Vidmantas, grynai lyg pra- 
baščius skusdamasis ūsus ir skruostus, palieka visai neskustą 
pakaklę. To jau nebeiškentė neprikišęs. Pasirodė, Vidmanto 
ir čia tikslingai daroma. Uostus jis skutąs, kad geriau būtų 
praustis ir nekliudytų valgant; pakaklę gi paliekąs, kad ji 
nieko nekliudanti, o juodus marškinius nuo žmonių akių den- 
gianti ir gerklę sauganti nuo nušalimo. Juostų jam nė per di- 
džiausius šalčius nereikią ryšėti. 

Juosta aukštaitis juosės strėnas, ne kaklą rišės, kaip tasai 
„neviera“... Šešiavilkį bent kiek ėmė pavydas ir jis piktai 
žvilgsėjo į Vidmantą, kam jis visur ima viršų ir visam kam ran- 
da protingą pateisinimą. Tad buvo nors tiek patenkintas, kad 
prūsas - bent netikros vieros, neviera. Aukštaičio kataliko, kitų 
tikėjimų, be rusų, nemačiusio, nuomone, tai buvo nedova- 
notina, ir jis tvirtai paketino jį bent tame dalyke pažeminti. 
Ilgai nedrįso paklausti, ką Vidmantas tiki ir kaip savo tikėji- 
mą pildo, jei nesižegnoja ir poterių nekalba? Tik taip knitėjo, 
kad nebeiškentęs ėmė ir pašaipos mina paklausė. Ir čia užsi- 
vylė. Vidmantui akys ūmai prigeso, šypsenos duobutės skruos- 
tuose išsilygino, ir jis šaltai, per dantis, šalin pro langą žiūrė- 
damas, lyg ten tolybėje savo marčią matydamas, atsakė: 


— Dievas vienas. O tarnauti Jam galime visaip. Nebus mū- 
sų bažnyčios ir kunigužio, vaikščiosiva su dukrele į jūsų baž- 
nyčią, giedosiva jūsų giesmes, klausysiva jūsų kunigužio 
pamokslų... 

Atsakė, tuojau pradėjo kitą kalbą, ir Šešiavilkis suprato, kad 
dėl tikybų su kaimynu gintis nebeteks. Liuterio pasiruošimas 
vaikščioti į katalikų bažnyčią Šešiavilkiui labai patiko ir žymiai 
jį atvėsė. Jis, katalikas, taip nebūt atsakęs ir į liuterių bažnyčią, 
kad ir kažin kaip toli būtų savoji, nebūt pasižadėjęs vaikščioti. 
Savęs tame dalyke su Vidmantu nelygino, nes jautė, kad visi 
kiti turi į katalikus svirti, o ne katalikai į kitus. Ir jam dabar 
darėsi aišku, su Vidmantais jis jau galėsiąs būti santarmėje, 
nors vienas taboką rūkydamas, antras uostydamas, vienas 
alaus gerdamas, antras degtinės, vienas šio tikėjimo, antras to. 
Nieko nepadarysi: genys margas, svietas dar margesnis. 

Visą Vidmantą tėvą kiaurai, jam rodės, ištyręs ir permanęs 
dabar ir per ištisą savaitę pašnekesių Vilniuje, Šešiavilkis vis 
akyliau ėmė sekti Daratą Vidmantaitę, tik jos permanyti nie- 
kaip netesėjo. Kad ne skrybėlė, nors paprasta ir nebrangi, kad 
ne gelumbiniai rūbai, nors tik pusmiestiški, — Šešiavilkis tartų | 
Dorą esant tokią pat mūsišką mergaitę, turtingo žmogaus, 
sodiečio dukterį. Gi jos gražūs, apvali lyg rašto pasakymai, gi 
visos kalbos autoritetingumas — vertė manyti, ją esant ma- 
žiausia sodžiaus „daraktorką“,jei ne „mokyklos panelę“. Vieną 
sykį Dora jam rodės labai graži, taip skaisti, kaip rožė, uogelė 
ar kaip ten lyginama; antrą sykį tokia pat kresna, lyg iš molio 
krėstinė kaip ir tėvas. Ir gerokai jau pavytusi. Tai jis spėjo jai 20 
metų, tai visus 25, tai net daugiau. Jis nežinojo, kad žemaitės 
amžius tikrai sunku atspėti; sveikatingos, sočiai mitusios že- 
maičių moterys nuo 20 ligi 50 metų palieka kuone tokios pat, 
nenudėvėtos, nesusendintos, pilno lygaus veido. 

Pagaliau Šešiavilkis pamojo ranka. Dievai jos neregie! Ar 
kapos metų seniui be galvoje mergų metai skaityti ir jų gražy- 
bės atminti? Keisčiau Šešiavilkiui buvo žvilgsint į daktarą Gin- 
tautą ir Daratą Vidmantaitę, kad jiedu abudu, jaunu būdamu, 
nė vieno sykio su kits kitu nepajuokauja, kits kitam nešypteli, 

nesuklinka, nesusigina. Visą laiką, lyg du kortininku, šešių 
dešimtų šešių eidamu, vienas kai ką pasako, antras ima galvoti: 
mušti ar atiduoti, uždengti ar toliau atviromis kortuoti. Taip 
rimtai kalbantis Šešiavilkis nebuvo matęs ne tik berno su 
merga, nei dviejų pramoninkų, pasiruošusių kits kitą apgauti. 


ŠEŠIAVILKIAI 


Už dukters galvos ir tėvas žemaitis darėsi aukštaičiui ne- 
beaiškus. O juk ir kiti bus tokie pat. Ak, tie žemaičiai su savo 
„juostomis“ — ant kaklo! Jie galir nagines ant ausių, ne ant kojų 
aunas... Kaip čia dabar bebus, atsiradus šalia naujų žmonių, 
visai kitokiais papročiais, kitokia gyvenimo rėda? Kaip ir kokie 
susikraus santykiai su žmonėmis, kurių viskas taip priešinga? 

Visu tuo nežinomu, neatspėjamu Šešiavilkis buvo prislėg- 
tas; net pilve jam kurkė atminus, jog gera valia štai išsirauna 
iš tarpo tų, su kuriais gulo kėlė per šešias dešimtis metų, su 
kuriais vienon dūdon nuo giliausių amžių pūtė visi jo bočiai 
prabočiai. Išsirauna ir patenka į tokį tarpą, kur jis laikytis 
nemokės. 

Kas jis bus žemaičiams, ponas ar mužikas? Norėtųsi pabūti 
lyg kokiu bajorėliu. Ag pirkos didžponio dvarvietę, trejetą 
valakų geros žemės aplink, malūną trejomis girnomis ir keltą. 
Tik kaip jis, vargo pelė, nepanašus į šlėktelę! Ir juoba jais 
nepaseks, jei abejoja, ar sugebės tokiu pat kaip jis sodiečiu 
Vidmantu visame kame pasekti. Ir grįžo iš Vilniaus nedrąsus 
aukštaitis, ne džiaugdamos, gavės, ko troško, ko jam reikėjo, 
tik visu tuo nežinomu prislėgtas. Važiuosiąs į naują vietą nu- 
sigandęs, lyg lapė, omene jausdama einanti į spąstus, kur jei 
ne gyvybė, tai koja ar uodega reiks palydėti. 

Vidmantui Šešiavilkis buvo ne mažiau paslaptingas. Su- 
sitiko, pasipažino, ir Vidmantas iš karto buvo nusprendęs: 

— Kietas, kvailas mužikas; daugiau turi kišenėje, ne gal- 
voje. Kiek jis pinigų už viską sumokėjo, jokios skolos nepri- 
pažindamas! Kažin kuo beatsistatys sugriuvusias trobas ir 

malūną? Reiks jam padėti patarimais, kaip prūsiškai ūkinin- 
kaujama ir verčiamasi... 

Vidmantas jautės visu kuo viršijąs nedrąsų, retakalbį 
lietuvį, net savo tarme. 

— Ka-ap tei aukšta-atė-ė žuodius ve-elk! — stebėjos, pats 
nejusdamas savo vilkimo. Gerai sakoma: savo nesmirda. 

Tačiau beįsišnekėdamas su nauju savo pažįstamu, vis labiau 
įsitikino Šešiavilkį, kad ir jis nedrąsus, toli gražu ne kvailą 
esant. Ir jei jis, žemaitis, smarkus yra užpulti, tai Šešiavilkis 
kietas yra atsispirti, ir, nujau, be nebus tik už jį patvaresnis ir 
šakotesnio proto. Susilygindamas Vidmantas jautė sunkiu volu 
per gyvenimą riedėjęs, o Šešiavilkis - skraidžiojęs; jis lopeta 
auksą kasęsis, kaimynas - saujomis rankiojęs. 

Šešiavilkis buvo vienas tų žiedų, kuriais buvo pražydę 
turtų pakilimo laikais, aštuoniasdešimtaisiais metais, kada 
pirktis visa buvo piga, 0 ūkio vaisiai parduoti - brangu. Tada 
iš tarpo paprastųjų sodiečių kilo „Lietuvos amerikiečių“, kurie 
savo apsukrumu ir sumaningumu daugiau praturtėjo neg kiti 
sodiečiai. Lietuviai tiems savo kaimynams aptarti teturėjo 
vieną žodį — „sekas“. Taigi pasisekė ir Šešiavilkiui. Jis, visų 
pirma, buvo mieste pirkęsis aitvarą, kuris dabar jam visokio 
pelno prinešė. Paskui, jis daug pinigų iš po pamato išsikasė; 
dar tų, kuriuos senelis buvo „muštiniais doreliais“ užkasęs. 
Daugiau, rado kely paštininko pamestą tarbelę. Pagaliau, 
apvogė seną ir labai taupnų kleboną. Taip bent kaimynai 
kalbėjo, šnekėdamies, kodėl jam taip sekas. 

Lietuviai, tinginio žmonės, gyvenimo sraigiai, temokėjo 
šliaužioti per amžius ištrintais takais. Arė tingėdami, pjovė 
tingėdami. „Sekės“ — tai grūdų buvo „daug“; nesisekė, tai bu- 
vo „nedaug“. Visu kuo tenkinos. Gerai buvo, kai sotesni buvo; 
nesiskundė, ir kai skurdo. Tokia mat Dievo valia, kad jis šiemet 
„nedavė“, atseit aitvaro neatsiuntė ar kely rasti neleidė. 

Tačiau iš šimto tūkstančių išsigimdavo Šešiavilkis, kietas 
kaip titnagas, šykštus kaip „gumiliastika“, darbštus kaip jau- 
tis juodnugaris, platesnių norų, atkaklesnio užsispyrimo, ir 
imdavo jam Dievas „duoti“, ir imdavo jam „sektis“, ir aitvarai 

nešti, ir kelyje jiems pamesti. Benediktui tebuvo keliolika 
dešimtinių smėlyno pašvenčiuose. Kai kiti visą pelną temo- 
kėjo gauti iš linų, linų ir vėl linų, Benediktui nė tie linai 
neaugo. Tetarpo vieni grikai. Ir taip jam iš mažens įgriso visi 
tie grikieniai raguoliai, grikienės košės, kad jis labai laiku 
dantį sukando ir įsigeidė — kitokios košės. 

Visų pirma jis — apsiskaitė. Nesitenkindamas paprastu 
rudens laiko saiku —- „daug“ ar „nedaug“, ėmė saikyti ir net 
buože svarstyti, ką jis įsėja ir ko gauna. Patyrė griko jam su- 
grįžtant, atsivedant penkis draugus, rugio — du tris, avižos — 
tris penkis, miežio tesugrąžinama sėja, pluokštiniai visai 
nudžiūsta, tik vien bulbės-roputės teduodama šeši septyni. 
Išvada buvo aiški: tereikia sėti grikų ir bulbių. 

Ir ėmė vieną pavasarį sodinti bulbes. Jų buvo kamaros 
duobėje nedaug belikę, kaip tik tiek, kiek paprastai buvo į jo 
žemę išsodinama. Skaldė, skaldė jas, kad didesnį plotą galėtų 
apdiegti ir vis buvo nedaug. Tada ėmė bėgioti po kaimynus, 
kaulydamas arba paskolinti po dveitą treitą pūrų, arba par- 
duoti po keturis penkis auksinus. Skolinti beveik niekam ne- 
buvo iš ko: patys teturėjo vos vos sėklai; gi parduoti pavasa- 
rio laiku, kada nė iš kur nėra pinigų paimti, visiems buvo. Ir 
pirkos jų Benediktas kaip pablūdęs iš visos apylinkės; kiau- 
romis dienomis maklinėdamas, nakčių nebemiegodamas, 
vežės, sodino, į klėtį, į daržinę ant pado pylė, ko nesuskubo 
išmėtyti. 

Namiškiai nusigando. Buvo aišku, Benediktas iš galvos 
kraustos, bulbių tvanu aptvendinęs savo pašvenčius. Barda- 
mies ašaromis laistė vagas, o vakarą visi suklaupę karunkėlę 
kalbėjo, kad Dievas, šv. Antanui užtariant, sugrąžintų jaunam 
Benediktui sveikatą. Nieko nemačijo: Benediktas tol pirko 
bulbių, kol nepristigo pinigų, kol neišpylė visų, kurių tik buvo 
iki šiol užsidirbęs - 70 rublių. 

Apsodino ištisą dešimtinę žemės ir, visą energiją išeikvo- 
jęs, nuleido rankas, visiškai nustojęs vilties, kad kas iš to būtų 
gera. Jei nepasiseks, sugalvojo bėgti iš namų, nes vis tiek už- 
ries namiškiai ir užšidys kaimynai. Sugalvojo bėgti miestan. 

Nerimo ėdamas, nuėjo pas seną kleboną. Klebonas jį paži- 
no kaipo dorą, blaivų vaikiną, nuolat kažin ko užsisvajojusį. 
Priėmė maloningai; bučiuojant jam ranką, antrąja perbraukė 
per galvą, kas Benediktą net sugraudino, ir paklausė: 

— Ką ketini dabar laidoti? Kokia nelaimė ištiko? 

- Jau palaidojau, - atsakė Benediktas. - Bulbes palaidojau, 
septynias dešimtis rublių palaidojau, na ir savo ramybę pa- 
laidojau. 

Ir persakė visą savo „kankuleciją“. 

— Dabar matau niekus padaręs, - pabaigė. - Kas gi augs 
be mėšlo? O mėšlo, žinai tamsta pats, kiek tėra mūsų ūkyje. 
Šiaudų maža, šieno maža - gyvulių maža. Trąšos - rieškučios. 
Vos galelį rėžio teapvežiau. Ką gi tamsta darai, kad tokių 
neregėto didumo daržovių susilauki? 

Klebonas labai atsidėjęs išklausė visos neramios pasakos 
1r rimtai, net šiurkščiai atsakė: 

— Teks dar bent trys dešimtys rublių palaidoti. 

- Iš ko? - nusigando Benediktas. - Aš daugiau nebeturiu. 
Ir niekas namiškių neturi. O skolintis... kas man duos? 

— Aš, - atsakė klebonas. 

Benediktas greičiau būtų patikėjęs, kad Šventoji ėmė atgal 
tekėti, neg kad senio pinigai gali iš maišelio atgal išbirti. 

— Ne dykai, - pridūrė klebonas. - Jei pasiseks, maišą bulbių 
atveši. Klausyk, šakniavaisiams trąšos reikia. Ir gyvulių trąša 
pati geroji. Tik tavo kiauražemis praryja trąšą; jos teužtenka 
vieneriems metams. Be to, tavo smiltynai — šiltažemis, o 
gyvulių trąša dar labiau šildo. Taigi nebe laiku užtręšęs, gali 
dar blogiau pasidaryti. Dabar vienas bėra būdas gero vaisiaus 
susilaukti - aplaistyti tirpyta salietra. 

- Salietra? Gi kas tai? Ir iš kur jos gaunama? 

- Pas mus jos dar niekas nevartoja, o Europoje labai. Man 
daržovėms Mauša kasmet atveža po bačkelę. Tau teks pačiam 
miestan nuvažiuoti. Še pinigų ir - marš. 

Benediktas užmiršo ir ranką pabučiuoti — taip jam buvo 
viskas navatna, tokia nauja atsirado kankulecija. Išvažiavo už 
70 varstų, kur niekados nebuvo buvęs, ir vos tik už penkių 
dienų besugrįžo, įkaitęs pats ir jo arklys. Namiškiai vėl riejo, 

verkė, karunkėlę kalbėjo, nežinia ką ąsočiuose tirpdė, ant 
vagų laistė, keikdami kleboną, kad tasai ne išspaviedojo, ne 
egzortus paskaitė kvailiui, kuriam galva užsidegė, dar kažin 
ko prikurstė. 

Sodiečiai žinojo Benediktą iš galvos išėjus, žinojo ir paslap- 
tines jo keliones į senį kleboną ir tolimąjį miestą. Ir to neuž- 
miršo, nes kelionės į kleboną pasikartodavo. Sugrįždamas vis 
kokį naują išmislą parsinešdavo, tai ne laiku bulbes akėti, tai 
nuolat jas arinėti ir arinėti. 

- Pone Dieve, duok Šventosios Dvasios ir mūsų pablū- 
dėliui ir pačiam klebonui, kuriam iš senatvės taip pat nebe- 
gerai galvoje darosi! Nei to mūsų tėvai, nei bočių bočiai darė, 
o bulbelių, ačiū ponui Dievui, turėdavo po pūrų trisdešimt 
ir daugiau. Kamaros duobėn nepareidavo. Pas mus jos auga. 
O dabar! Kurgijis ir bedės, kur rūsių priraus? 

Atėjo ruduo. Bulbialaiškiai, drūti, tarpūs, nuvyto. Benedik- 
tas ėmė kasti bulbes. Kasė, kasė. Kalnus jų pripylė ir vis vieto- 
je, galo nesimato. Teko iš visur trobelninkės telktis, pažadėjus 
tomis pačiomis bulbėmis mokėti. Nebuvo kada nė susaikyti. 
Teko visam sodžiui dešimtis gorčių degtinės pažadėti, kad at- 
važiuotų talkon ir padėtų bulbes nuvežti į pravarą už trijų my- 
lių. Tai taip pat buvo klebono patarta ir su pravaru sulygta. 

Sugrįžo talkininkai papjovų valgytų, arielkos gertų. Kol 
gėrė, Benediktą gyrė, kad jam šiemet taip „pasisekė“; kai 
pasigėrė, ėmė pavydėti; vienas šnibžtelėjo, Benediktas iš kle- 
bono vogtais pinigais apsivertęs, kitas —- kad aitvaro į miestą 
važiavęs. 

Niekas tačiau nežinojo, kad Benedikto avinmašnyje buvo 
trys šimtai rublių dar su keliais, atskaičius tris dešimtis rublių 
skolos klebonui ir už degtinę. O kamaros duobė buvo pilna lig 
lubų be to, ką buvo įpylęs rinkėjoms visai žiemai misti, ir ne 
maišą, tik tris maišus nuvežė klebonui palūkanų. Namiškiai 
vėl kalbėjo karunkėles, dėkodami Dievui, kad Benediktą 
pagydė. 

O Benediktas jau rudeniop padarė dvylikai metų kontrak- 
tą, vienas pats iš tolimojo dvaro nusinuomojęs pašvenčių 

lanką. Gražaus ten ėdamo šieno priaugdavo, vienų žydinčių 
žolynų, vijoklių ir tankių kaip ezelinės vilnos pievažolių. 
Tą lanką dvaras, lažininkus paleisdamas, buvo tyčia sau išsi- 
rėžęs. Tik jam tai buvo neparanku, toli, tad už niekus iškai- 
šiodavo sodiečiams galeliais. Ir dabar buvo labai patenkin- 
tas, gavęs iš kalno pusantro šimto gyvų pinigų, be jokio 
rūpesčio. 

Ir padidėjo Benedikto ūkis. Jis prisistatė dveja tiek kūčių. 
Buvo karvių. Vieno arklio vietoje penketas. Kiaulių nė nebe- 
suskaitysi: su mažais paršiukais gal lig trijų dešimtų. Šieną 
sušerdamas, tręšė žemę, sodino bulbes pravarui; kitais metais 
čia sėjo avižas; vėl sodino bulbes ir vėl pramainais avižas, 
kurios mūru stovėjo pašvenčių smiltynuose. 

Ir nešė, nešė aitvaras Benediktui turto. O jam vis buvo ma- 
ža. Žiemą pirkiojo miškų. Samdės vaikų akmenims rinkti. De- 
gė vopną, pjovė lentas. Ir vis buvo maža. 

Vieną sykį, būdamas valsčiaus raštinėje, išvydo ant sienos, 
išlipytos laikraščių popieriais, piešinėlį malūno. Jog tai 
malūnėlis, tai jis pažino. Tik nemokėjo paskaityti, kam jis čia 
rodoma, ir paprašė paaiškinti. Tai būta pigaus mažučio kalnų 
krašto malūnėlio ant dviejų laivių, tarp kurių buvo nuleistas 
į vandenį sukamasai ratas. Smarkus vanduo suko girnas. 

Benediktas antrądien jau dirbos, pasikvietęs dailidę sena- 
tikį, laives ir malūną. Išgaišino daugybę medžiagos; dailidė 
per visą laiką išėmė ligi šešių šimtų rublių. Pastatė dailų 
namelį ant laivių ir girnas, tik... jos nesisukė; Šventoji, nors 
srauja upė, nepajėgė iš apačios pasukti rato. 

Kietas Benediktas nakčių nemigo, pralaimėjęs visą tūks- 
tantį rublių. Ir vėl sukė galvą, kaip čia tasai tūkstantis atgrie- 
bus. Sukė ir suprato nesant kitokio būdo, kaip tik pasistačius 
malūną, sukamą paprastu pas mus būdu, vandens kritimu iš 
viršaus. Dvejus metus vargo, kol plačią Šventąją, nors blogai, 
nors netvirtai, su plyšiais užtvenkė sukrauta akmenų siena. 
Bent kiek pakylėjęs vandenį, pasistatė medinį malūnėlį vie- 
nomis girnomis. Neilgai trukus, dvejom. O pylimą vis tvirti- 
no, storino. Tik aukštyn vis negalėjo per labai iškelti, kad 

pasidarytų vandens krioklys, smarkesnis kritimas. Jokia galy- 
bė netesėjo sulaikyti per didelio vandens ir jo smarkumo. 
Veltui tik sukė su galvą. 

Geras laikotarpis išėjo, kol į jo ausis atsimušė garsas apie 
turbinas. Atsimušė ir nuvarė Šešiavilkį į kelintą guberniją jų 
pasižiūrėti. Sugrįžo ir, nieko nelaukęs, nuvertė visą savo ma- 
lūną ligi pat pamatų. Vėl namiškiai verkė malūnėlio ir žuvu- 
sio šeimininko proto. O šeimininkas užvedė dideliausius mū- 
rus mūryti iš akmenų, kurių čia buvo galybės. Mūrijo, mūrijo, 
„poną“ atsikviesdamas, kol nepasistatė malūno trejomis 
girnomis su piklium ir milavele. Apačioje sukės „pono“ 
įtaisytosios turbinos, kurias Šešiavilkis, rankas sudėdamas, 
garbino už tai, kad mažu vandeniu dideliam darbui tenkinas. 
Tačiau per visą amžių neišmoko jų vardo, vis jas „prazmis- 
kaudamas“ - triūbynomis. 

Tad Benediktui Šešiavilkiui pašvenčiuose gyventi „sekėsi“. 
Laimingas tačiau jis nebuvo. Ir kaimynai nelaikė jį laimingu. 
Nors nemokėjo įvertinti jo vargo, nors nežinojo, kaip sunkiai 
bemokslis jo protas dirba, kaip pamažu jis pasiekia, ko nori, — 
tačiau ir iš tolo matė savo kaimyną nuolat susimąsčiusį, 
nuolat susisielojusį ir — visados be pinigų. Visas Benedikto gy- 
venimas buvo - pradėjimas. Užsidirbo 70 rublių ir tuojau jų 
neteko, pradėdamas bulbių ūkį vesti. Užsidirbo kelis šimtus, 
vėl visų nebteko, pradėdamas gyvulių ūkį vesti. Užsidirbo 
kelis tūkstančius, vėl visų neteko, statydamas medinį malūną. 
Užsidirbo keliolika tūkstančių ir vėl buvo griežtai be jokio 
skatiko, pasistatęs gerą, stiprą malūną, vienatįjį savo turtą, 
vienatįjį jau gero pertekliaus šaltinį. 

Trys dešimtys penkeri metai išėjo tokio sunkaus ir įvairaus 
trūso. Trys dešimtys metų nepaliaujamos galvos sukimo ir sie- 
lavarto, bailės ir nežinojimo - žūti ar būti. Per tris dešimtis 
metų Benediktas kartkarčiais, galvą susiėmęs, puolė į bedugnę 
ir paskui visomis savo proto, valios ir kūno pajėgomis nepa- 
ilsėdamas lipo, kabinos, stiepės viršum išlįsti. Išlindo ir vėl 
puolė bedugnėn. Ir taip be galo. Grikienių košių, tiesa, mažiau 
bevalgė. Jo stale jau buvo gana pieniškų ir mėsiškų. Jo 

moterys audės čerkazų, kokių tik užsigeidė ir prasimanė. Gi 
spulėti ant gyvojo skatiko ir dabar Benediktui tebereikėjo. 

Ir surumbėjo Benediktas toje vienapusystėje. Įtilžo it 
kaladė pelkėje. Buvo bjaurus savo šykštumu, savo tiesiog sir- 
gimu, kai tekdavo kokis rublis išleisti ne savo sumanymams. 
Per visą savo amžių jis nepavelijo sau nieko geresnio nusi- 
pirkti. Nebent tabokos pauostyti ir — arielkėlės atsigerti, — 
vienatinėms pramogoms. 


Ne kitaip auklėjo ir savo vaikus: tris dukteris ir sūnų Petrą. 
Vaikai jam buvo toks pat turto padidėjimas kaip ir veršiukai: 
palauksi, užaugs ir ims tau dirbti. Nebuvo laiko jie nei į mokyklą 
leisti, nei pagaliau namo mokytojai samdyti, kad bent skaityti 
išmokytų. Tamsūs, be šlovės, nuo žmonių slapstydamies, augo 
turtingo šykštuolio vaikai juodomis rankomis, juodais veidais 
kaip išvargę neturčiai. Ir kad ne tėvo šimtai, mergaitės taip būt 
ir likusios senmergės. Dabar jos visos trys ištekėjo; gerai ar 
blogai, bet tik už ūkininkų, bet tik į savas vieteles. 

Liko tėvui vyriausias sūnus Petras, jau nebe jaunas kava- 
lierius, ir Napoleonas su Maryte, patys jauniausieji, visų 
pagrandėliai. Benedikto Šešiavilkio santykiai su visais šiais 
vaikais buvo toli gražu nevienoki. Mažuosius jis labai mylėjo, 
tik iš Marytės ničnieko nereikalavo ir nieko nesivylė, iš Na- 
palio nieko tuo tarpu nereikalavo ir labai daug ateityje vylės. 
O Petro jis visiškai nemylėjo ir viso ko iš jo reikalavo, dabar 
ir ateityje. Petrą laikydamas paveldėtoju viso savo tokiuo 
vargu įgyto turto, iš pat mažens varė jį lygiai su savimi, iš- 
naudodamas visą jo vieką, kaip išnaudodavo ašvienio pajėgą, 
ir ničnieko jam už tai neduodamas. Nesisamdė piemens, še- 
riko, maliko, - vis turėjo sulig savo amžium atlikti Petras. 
Netaisė jam rūbų, nei čebatų. Naginėtas, neturtis, glaustės jis 
už kitų nugarų, nors sulig turtu priderėjo jam pirmutinė vieta 
visoje apylinkėje. Petras tai žinojo ir jautė, nes tai buvo gyvas 
aukštaičiukas, pašvenčių dainius poetas širdyje. 

Niekas už jį labiau nemėgo ir nemylėjo gimtinės vietos. Pa- 
švenčiai jo ausyse skambėjo taip pat majestotingai, poetingai, 

paslaptingai kaip nelyginant bažnyčia. Pašvenčių lankos, 
šienas; pašvenčių šlaitai, žabai; pašvenčių krūmai, vašokliai, 
aviečiai, žemuogės; visas Šventosios slėnys, platus, skaistus, 
lyg pilnas saulės; pati sraujoji, tyriausioji upė, - visa jį kratė 
džiaugsmo šiurpulių, ligi tiktai išvydo iš vieno ar iš antro 
krašto skardžių. Jis abejojo, Tigro ir Eufrato slėniai ar tin- 
kamesni buvo Rojaus vietai už Šventosios slėnius. Iš ten jam 
smilko žiedų kvapas. Iš tenjam ėjo dešimčių veislių paukštelių 
giesmininkų balsai. Iš ten sveikata ir visas džiaugsmas. 

Ir ne tik jam vienam. Ateis šventadienis, valanda 3-4 
popiet, ir jau girdi iš vienos ir iš kitos pusės chorų chorus mer- 
gaičių ir skyrium bernaičių. O Petras supranta, ką jaunuo- 
menė giesme, balsu nori išreikšti — pasakyti. Jie giesmėmis 
mylis. Mergaičių ir bernaičių balsai ore susitinka. Neilgai 
trukus, ir jie susitiks. Suskambės šlaitai juokais, iš pradžių 
nedrąsiais, paskui be galo prietelingais. Ims žvygauti, gai- 
niotis. Atsilieps smuikas su klernotu ir armonija. Ims šokti. 
Pačiu pakraščiu upės vaikštinės, aus svajonių siūlus, megs 
tvirtesnius prietelystės ryšius; paskui ne vienas dveitas 
susituoks. Važiuos į bažnyčią, virpins tau širdį skardūs 
varpeliai prie lanko, klykavimai ir šaudymai miestely... 

Petras buvo juk taip pat jaunas, visomis jaunystės silpny- 
bėmis ir tuštumais. Plieno plunksna jį pakeldavo nuo vietos 
pirmieji apylinkės sodiečių balsai. Jis bėgte bėgdavo artyn prie 
būrių, norėdavo, kaip ir kiti, pasišvaistyti, pasididžiuoti, 
pasivaidinti savo nepaprastumu mergelėms. Nueis - ir nėra 
jam vietos. Būti yra. Jo niekas nepajuoks, kad netikęs. Jis buvo 
gražus jaunikaitis ir rinktinis darbininkas. Šyptelės tik, kad 
jis - šykštuolio apleistas sūnus. Petras tai pajus už penkių 
nugarų. Pamatys akių dėbtelėjimą iš už penktojo peties. Ir 
gana. Jaujis nebeis rato šoktų. Jau jis į chorą tik varu varomas 
beprisidės. 

Užtat trauktinai pritrauktas jaus tokį dėkingumą trau- 
kėjams, tokią laimę, kad plyš jam širdis iš pilnumo. 

Šešiavilkių šeimyna visa buvo skardžiabalsių. Tėvas baž- 
nyčioje vedė „Pulkim ant kelių“. Gryną, balsingą giesmę darė 

ir Petras. Ir kai jis, visą savo neturtą, nudėvėtą čerkazėlį, kas- 
dienes kurpes užmiršęs, paleisdavo savo balsą į abudu be- 
kraščiu Šventosios slėnio galu, lyg gyva pajėga patraukdavo 
tan balsan visus, kas tik arti buvo; visų krūtinės ūmai pa- 
spausdavo atiduoti pašvenčiams visą širdies ir plaučių galybę. 
Choras šaukė, kiek tesėjo, nepersisylydamas ir jautė, jog jų 
dainai nėra ribų palei upės vandenį, jog ją išgirs ir už varsto, 
ir už trijų, penkių ir už mylios, - kiek tik tą vakarą bus į pa- 
švenčius išėjusių. Išgirs, nutils, pasiklausys, pasigėrės, pasi- 
džiaugs ir, geru už gera atsimokėdami, sušuks ir savo patisą, 
graudingai melancholingą dainą. 

Be Šešiavilkioko ne ta buvo daina. Visų akys įsiremdavo į 
vedėją, visų ausys įsitempdavo į klausą. Pritarė. Vis dėlto 
visoje sutartinėje pirmoje-tegaudė Petro balsas; jį teskyrė ir 
jam vienam paskutinę gaidą nutęsti leido. Petras traukė 
užsimerkęs, nieko aplink nematydamas, bet aiškiai visus bū- 
rius regėdamas tolybėje, kaip jie iš ten į jį žiūri, jo balsus 
gaudo. Užsimiršdavo. Pajutęs vienas betęsiąs gaidą, susi- 
gėsdavo ir sprukdavo iš būrio šalin, į pakraštį. 

Nepatenkinta jaunuolio puikybė kankino Petrą gražiai iki 
kokių 27 metų. Užrietas, užstumdytas, darbais prikamuotas, 
Petras kantriai vilko nuobodžią savo nelemto gyvenimo naštą, 
dažnai šiurkščiai, nemandagiai, tiesiog su giliausia neapy- 
kanta balse tėvui atsibardamas, niekados tačiau neišdrįs- 
damas napaklausyti. 

Apie tą laiką Petras, sekdamas tėvu, ėmė šventomis die- 
nomis vaikščioti į karčemą ir gerti degtinės. Pinigų jam 
nebūdavo. Tad ėmė kokių grūdų, vežės, pardavinėjo žydams 
ir - gėrė. Nuo tėvų begėdiškai su visu tuo nesislėpė. Užpuo- 
lant jiemdviem su kumštimis ir išmetinėjimais, tik pečiais 
patraukdavo ir be galo pykinančiu šaltumu atšaudavo: 

— Liaukitės. Tokie tai jūsų, kaip ir mano pelnai. Jūs dirbate 
ir atsigeriate, aš dirbu ir atsigeriu. Koks gi čia skirtumas? Gal 
sakysite - neuždirbau? Viso ko pusė - mano uždirbta! 

Ir nešės puspūrę. Tėvai net alpo iš užgaulio ir šykštumo. 
Vis dėlto jautė, jog Petro teisybė, jog jie pertempė stygą ir 

dabar nebeatitaisysi. Jautė Petrą jiems žuvus; jis ima sau gy- 
venti ir gyvens, neatlyš, sykį pradėjęs; kaip tėvas, kuriuo buvo 
visame kame pasekęs. 

Tėvas ėmė nusileisti. Ėmė Petrui daug bandos pasėlio sėti, 
paskyrė dalį už molę. Petras savo ranka nieko nebeėmė. Užtat 
ėmė šeimininkauti kaip brendęs vyras; nieko nebesiklausė, su 
nieku nebesitarė, kur norėjo, važiavo, ką matė reikalinga 
namams, ūkiui ar pakinktams, pirko. Visi priekaištai lyg nuo 
sienos šoko atgal. 

Pagaliau, sukakęs 30 metų, taip pat nieko tėvams nesisa- 
kes, nei jų pavelijimo ir palaiminimo nepaprašęs, ėmė ir užsi- 
sakė su savo tarnaite Verute, labai dailia, simpatinga ir jau- 
na mergaite, tik be jokių turtų ir giminių. Taip pat kaip vyras, 
titnagas boba Šešiavilkienė kuone pasiuto iš pykčio. Plūdos 
kiauromis dienomis ir muštis šokinėjo. Abudu su tėvu Petrą 
su Verute iš namų išvaryti rengės, dalies nebeduoti žadėjo. 
Verutė verkė, o Petras, pabaigtinai žvėriu virtęs, Verutei sa- 
kė: — Cit! — o į tėvus tik baltomis žvilgsėjo, nieko daugiau 
nesakydamas, tik: 

- Nu, pamėgink!.. tik pamėgink... 

Ir abudu tėvu nemėgino nei muštis, nei varyti. Jiemdviem 
aišku buvo, Petrui užsimetus vesti moterišką, tėvai nebebuvo 
tėvai. | 

- Lyg kuilys, pone Dieve susimilk... - nusispjaudavo mo- 
tina. - Į ką jis ir atsigimė? Gal jau kuo nusidyvijau... 

Petras vedė ir ėmė pilnai šeimininkauti ūkyje, nieko ne- 
besikišdamas į malūną. Dviem porom ėmė darytis ankšta 
vienoje gūžtoje; viena kitą ėmė stumti, visiškai lygiai taip kaip 
paukščiai ar gyvulėliai. Tėvam širdys sprogo, matant, kaip jų 
turtai pusiau skyla, o čia dar tebėra dvejetas toli gražu 
žmonėmis nepadarytų: Napalys ir Marytė. Į jokias knygas 
nebesurašytumei, kiek iš to buvo kilę barnių ir papiktinančių 
lermų, visai apylinkei girdint ir tyčiojantis. 

Moterys, dyvų dyvai, greičiau susitaikė. Bent paviršutiniš- 
kai. Gal dėl to, kad Verutė jau per gero buvo būdo. Ko neprityrė 
per tą laiką, nė karto šiurkščiai neatsibarė, tėvų neužgavo. 

Paverks, paverks ir tyli. Būtų senai pabėgusi, kad nebūt įsimy- 
lėjusi Petrą. Lygiai kaip ir Petras senai būtų nuo tėvų pabėgęs, 
kad nebūtų įsimylėjęs savo pašvenčius. Atsiradus gi labai 
„viežlyvam“ kūdikiui Jurgiukui, bobutė ir visiškai atsimainė; 
supė, prausė, močią žindyti ragino. Jos dėlto turėta širdies, kad 
ir apkerpėjusios pelno godumu. Senė nė justi nejuto, kaip 
šeimininkės pareigos maža po mažu perėjo į Verutės rankas, 
kaip ji darosi namų vedėja naujesnės, kitokesnės mados. Verutė 
buvo vienatinė ir vyrų taikintoja, riejesčių stabdytoja. Kad ne 
ji, iš tėvo ir sūnaus, kaip anų kunigaikščio Radvilos šunų?, 
vienos uodegos būtų belikę - būtų kits kitą užsikrimtę. 

Tik Benediktas Šešiavilkis paliko nepermaldautas ir nenu- 
ramintas. Jam vis įkyriau darėsi gyventi su Petrais, vis siau- 
riau viename ūkyje darbuotis. Ir štai matome jį pasiryžusį iš- 
sižadėti visų pašvenčių drauge su brangiu malūnu, kurį senai 
jau kalbino parduoti kažin kokie pramoninkai, paimti daug 
daug pinigų, vėl visiškai, ale tai vėl visiškai, jų netekti, ir vėl, 
stačia galva įkritus bedugnėn, pradėti kastis iš jos, duok 
Dieve, dar skaistesnin viršun, be Petrų, tik su Napaliu ir 
Maryte, Petram atskyrus naujoje vietoje dvarvietę, sau pasi- 
likus sugriuvusį malūną ir keltuvą. 


Šešiavilkis buvo grynas bemokslis: nemokėjo nei rašyti, 
nei skaityti. Dėl to jam taip sunkiai davėsi visokios „kankule- 
cijos“, kurias jis įveikdavo vien tik tvirtu savo „namų darbo“ 
protu. Buvo tačiau atsitikimų, kad jis, sukęs sukęs galvą, pa- 
darydavo tik savo nenaudai. Kaip ir su tuo kalnų malūnu. Jam 
tuomet rodės prakišęs tokią krūvą pinigų, visą tūkstantį, bet 
tai nebuvo jo nuostolis, tik labai brangiai atsiėjusi naudinga 
pamoka. Jam ir viskas labai brangiai atsieidavo. Tuomet jis 
suprato, kaip vargu ir pragaištinga dirbti didelis ar retas dar- 
bas — be mokslo. Dienos darbai tačiau prarijo tą pamoką, ir 
jis ketverto savo vyresniųjų vaikų nieko neišmokė. Paskui at- 
mindamas vis dažniau sau pirštus krimtos, kam Petro neleido 
į mokslus, kai tekdavo dar didesni, dar labiau sudėti darbai 
dirbti: dideli mūrai išvesti, turbinos padėti; kai „ponui“, vad., 

inžinieriui, reikėjo mokėti po dvidešimt penkis rublius nuo 
dienos, verdant kuo gardžiausiai valgyti. Tad vis dažniau 
mintijo, džiaugdamasis paskutiniaisiais savo vaikais, bent 
tuodu reiksią pamokyti. Ir jiem jau buvo namie gera „darek- 
torka“, kuri juos gerai išmokė Dievą garbinti, atseit gražiai 
maldaknygę skaityti ir visą katekizmą atsakinėti. 

Marytę namie mokė, kad tokia mada užėjo; daugiau prie 
Napalio. Gi patį Napalį mokė ne veltui, tikėdamos iš jo su- 
silauksiąs arba puikaus padėjėjo darbuose, arba tokio didelio 
pono, prie kurio jis galės ramiai nukaršti, pametęs visą tą 
kemalą su sumanymais. Tik ir tasai vaikas jį užvylė kaip ir 
Petras; į tą laiką, kai prisireikė kuo išmoningiausių padėjėjų, 
pradedant naują, didelį gyvenimą, Benediktas Šešiavilkis 
gavo iš Vilniaus atsiimti cimbolą, vėjavaikį Napalį, kurį ir pats 
nebežinojo kur bedėti. Dabar sutiksite, kad Benediktui Šešia- 
vilkiui ne taip jau „sekės“ gyventi, kaip jo kaimynai tarė. 

Napaliui ir Marytei lengva buvo gyventi už vyresniųjų 
brolių juodų nugarų. Jiemdviem beveik nieko nereikėjo dirbti. 
Ganyti tik kai kada, pavaduojant piemenį. Nakties gi išjojus 
ir ligi vėlyvų išvakarių prasikūlus ar ugnį prakūrinus, dieną 
galėjo atsimiegoti. Tik Napalys ir sava valia bėgo į laukus, kur 
piemenys, kur daug smėlio, velėnų, žabų, šakų, akmenėlių, 
kur iš visos tos gausios medžiagos galima buvo statytis ištisi 
sodžiai ir miestai, pilti pylimai, kalnai, tvenkti tvenkiniai. 

Nė vienas berniūkštis nesugebėjo taip išvedžioti, išgembėti 
ir išraizgioti, tokia fantazija sukrauti, kaip Šešiavilkių Napa- 
liukas. Jo lupioje žilvičio žievėje išmargintas lazdeles ilgai 
laikė pavasarį ir didieji. Visi džiaugės, ką tik Napaliukas 
padirbo. Ypač tėvas mechanikas. Tik patsai meistras niekados 
nebuvo savo darbu patenkintas, negailestingai griovė, ką 
padaręs, piktas, kad nebemoka nieko dar navatnesnio bepa- 
daryti, bepramanyti. Sodžių ir visus jo dalykus jis žinojo 
kiaurai, viską jau buvo atidirbęs ir ėmė ilgėtis platumo. 

Platuma prasidėdavo už kalno. Tai vis dažniau ėmė bė- 
gioti ten, iš kur matės keletas didelių skindeliais dengtų na- 
mų. Tai buvo valsčiaus ir mokyklos rūmai. Valsčium Napalys 

nesidomėjo. Gi mokykla buvo jam lyg kokia užkeikto gra- 
žumo ir navatnumo vieta. Šimtą kartų jis klausinėjo buvusių 
mokykloje, kas gi ten yra ir ko moko; ir vis dėlto niekaip 
negalėjo įsivaizduoti. Tirpo noru patekti į mokyklą, tirpo ir 
drovumu, kaip jis, Šešiavilkiukas, rasis šalia pono mokytojo, 
kuris nė jo kalbos nesupranta. 

Jų sodžiuje niekas nemokėjo rusiškai. Ar bent tuoj miršo, 
ko mažieji buvo per žiemą pramokę mokykloje, ar didieji — 
kariuomenėje. Tad ne mažiau jį intrigavo ir ta svetima kalba. 
Ne dėl to, kad ja galima susikalbėti su daugiau žmonių, kad 
toliau galima nuvažiuoti be tokių keblumų, kokių reikdavo 
pritirti jo tėvui; ne kad daugiau knygų ir mokslo galima ras- 
ti, - viso to jis neišmanė, tik kad tai ne taip paprasta, kaip 
pilkame jų sodžiuje. Sodžiaus, ypač gi miestelio, piemens ir 
pusberniai naktigoniai patenkinti tam jų sielos reikalui buvo 
net adverniškąją kalbą prasimanę. „Ar tu jo-si šie-no pjau-tų“, 
sakydavo: „Tuar sijo nošie tupiau“. Tik išgirdųsios davatkos 
ėmė baidyti, nebent velniai, Kristų parduodant, adverniškai | 
kalbėję, kad žydams galvos apsisuktų ir jie nebesuprastų, ką 
darą. Taip ta kalba ir neprasiplėtė. 

— Juzuk, ar mokytojas piktas? Ar mušas? - paklausė vieną 
kartą Napaliukas. 

— O, piktas! Linija per delną mušas, klupdo... 

— O tujau gavai? 

— Gavau ir aš. 

— Už ką gi? 

— Už niekus. Aš atsistojau iš savo vietos ir nuvėjau į toliau 
sėdintį draugą. Tai kadgi suriks ant manęs: 

- Tii kūdii? 

Aš jam sakau: - Peilio... 

- Jis sako: — Kam tau peilio? Ar žmones pjausi? 

Ašjam sakau: - Alufku pabrestyt'“. 

Jis sako: — Aš tau parodysiu „pabrestyt“! Klaupkis kertėje. 

Nu, ir atklūpėjau visą valandą. 

Napaliuką šiurpas kratė, klausant tos baisios scenos, ir bai- 
si buvo ta pirmoji rusų kalbos pamoka, pirmasis rusų kalba 

išgirstas sakinys: „alufku pabrestyt“. Napaliukas tą sakinį 
įsidėmėjo gerai, kad nebereikėtų mokytis. Tik jam rusų kalba 
ėmė rodytis nebe tokia keista ir įdomi, nes lyg panaši į lie- 
tuvių kalbą: jos nebus sunku pramokti, tik ar beverta? 

Tą rudenį tėvas Šešiavilkis vežte nuvežė Napaliuką į mo- 
kyklą. Ji buvo netoli, už varsto, tik kad drauge vežė paprikų 
mokytojui nulenkti, kad geriau jo vaiką mokytų: gyvą, su 
visomis plunksnomis žąsį, dvi šviežiai dėtas dešras ir trylika 
gorčių rugių. 

Mokytojas buvo žaliūkas, drūtas ir didelis jaunikaitis, vie- 
tinių kumelvagių senatikių sūnus, bobaburnis ir kuo bjauriau- 
siai raupuotas kaip ir visi vietiniai rusai senatikiai, kuriems 
rodės nuodėmė žmonėms svetimi pūliai įčiepyti. Tačiau nė 
kiek nebuvo baisus, net malonaus apsiėjimo. Patyręs, ko čia 
su mokiniu dar atvežta, jis pasidarė Napaliukui dar lipšnes- 
nis. Grūdus liepė savo motinai, prastai moteriškei, susaikyti 
ir čia pat mokykloje, Napaliuką turėdamas už rankiotės, 
išgarbino jį ir visą jo giminę: už gyvą, riebią, didžiulę žąsį, 
dvi šviežias dešras ir visą puspūrę grūdų „labai gero saiko“, 
suprask - daugiau, ne puspūrę. Kiti vaikai, ypač kurie nieko 
neatvežė arba mažiau teatvežė, sėdėjo susigėdę, akis nuleidę, 
jausdamies kalti. 

Paskui mokytojas davė Napaliukui naujausią, visai dar 
nevartotą abėcėlę su daugybe paveikslėlių ir, pasisodinęs 
pačiame pirmame suole, pervedė. Napaliukas, jau gerai 
paskaitydamas lietuviškai, tuoj suprato skirtumus tarp lietu- 
viškųjų ir rusiškųjų raidžių. Tik visa tai tuoj užmiršęs, įniko 
žiūrėti piešinėlių. : 

To darbo pakako jam bent kelioms dienoms, kol neištyrė 
jų ligi smulkiausio bruoželio. Pervartė juos bent šimtą kartų 
ir tada teatlyžo, kai mokytojas ėmė jį mokyti rašyti. Tas darbas 
nekaip jam vyko. Lazdos buvo kreivos, ne ten, kur reikia, 
pakrypę, ir niekaip jis negalėjo susilaikyti visiems galeliams 
nepridirbęs kokio priedo - šakų ar rituolių. Mokytojas barėsi, 
kam „tepa“, tik atmindamas žąsį, dešras ir puspūrę, o gal ir 
daugiau tikėdamasis, Napaliuko nemušė, neklupdė, nė kaip 

kitaip nebaudė. Net ir pats kartais įsižiūrėdavo į tą vaikišką 
Napaliuko dailę. 

Kur kas įdomiau pasirodė Napaliui, kai pradėjo raides 
rašyti. Ypač didžiąsias. Juo šakotesnė raidė buvo, juo labiau 
jam patiko, o X ir X pasidarė rinktinės, mylimosios raidės. 
Jas rašė visur, kur tik ką nutverdamas, ne tik taip, kaip reikia, 
tik savo papratimu, dar daugiau jas išsukiodamas. Mokytojas 
matė tą vaiką linkus piešti, tik nei pats mokėjo, nei tais laikais 
nebuvo reikalaujama to dalyko mokyti liaudies mokyklose. 
Napaliukas pats turėjo tenkinti savo reikalą. Tad nusikopijavo 
per ploną popierių visa, ką tik rado knygoje kreiva, sąžiningai 
išmargino visus piešinėlius, - tada tik ėmės mokslo ir plaukė 
kaip iš pieno, niekur neužkliūdamas. Ir per tą vieną žiemą 
išėjo visas gudrybes ligi pat trečiojo skyriaus. Antrą žiemą 
apgalėjo paskutinį skyrių, gavo pagyrimo lapą, išlaikė kvo- 
timus; dar nuošaliai išmoko gerai lenkiškai skaityti ir nebe- 
žinojo, kas daugiau bedaryti. 

Netyčia tėvas Šešiavilkis sužinojo kaip tik jo norimą įvairių 
amatų mokyklą ir nuvežė savo Napaliuką į Vilnių. Jam jau 
buvo 14 metų. Buvo tvirtas, gerai maitintas. Tad mielu noru 
ėmės per pirmus metus viską dirbti. Tašė, narstė, tekino iš me- 
džio ir plieno. O kad toje mokykloje ir iš knygų gerokai mokyta, 
tai antrais metais Napalys, viską pasaulyje užmiršęs, įgulė į 
vienas knygas. Mokės, skaitė, nusirašinėjo dieną ir naktį, kiek 
tik leido įgimtas jo judrumas, apie mokslą tesvajojo, ir gale 
metų mokykla gavo jį atstatyti kaipo visai netinkantį amatams. 

Atvažiavęs sūnaus parsivežtų, tėvas pirmą kartą pajuto 
griūvant savo svajojimus apie Napalį, kaipo gerą padėjėją 
darbuose, pamokytą meistrą. Pirmą kartą pajuto lyg neapy- 
kantą mylimiausio savo vaiko už apvylimą. Tik visi mokytojai, 
visi pažįstami ir draugai taip džiaugės Napaliu, jo širdies 
gerumu, jo linksmumu, greitumu visiems padėti ir išsilavi- 
nimu, jog tėvelio širdis atsileido. „Nu kurjam būti amato žmo- 
gum, kadjis - mokslo vyras? Knygų kandis, trainė?“ Ir įkalbėjo 
senį, kad atiduotų Napalį į realę mokyklą, į grynąjį mokslą. Ir 
jis sutiko. 

Napalys tiek jau buvo prasilavinęs, kad, patekęs į žemu- 
tines klases tik dėlei kai kurių programos nepriteklių, tiesiog 
neturėjo ko veikti. Ir įniko — lipdyti. Pirma gaišino tik atlie- 
kamą laiką, paskui ir mokslui paskirtąjį ir arba visai nebe- 
ateidavo pamokų klausytų, arba ir atėjęs neklausė, tik, po 
suolu nusilenkęs ir viską užmiršęs, minkė savo vašką ar 
duonos minkštimą. Visos klasės akys krypo į Napalio suolą, 
kur lūpas kietai sučiaupęs knarpė dailininkas, žinojo būsiant 
kokį nors siurprizą: bus kuris draugas nuportretuotas ar mo- 
kytojas nukarikatūruotas. Šis paskutinis dalykas taip patik- 
davo klasei, tokio džiaugsmo duodavo, kad tuo užsikrėtė ir 
patys mokytojai. Jie ilgai apsimesdavo nematą, ką Napalys 
veikia, ir tada tepuldavo darbo „konfiskuotų“, kai draugai 
imdavo tiesti galvas žiūrėtų ir nebegalėdavo betverti juokais. 
Konfiskavęs pats gardžiai juokės su savo draugais mokytojų 
kambary ir nešės karikatūrą namo kaipo retą paminklą. 

Daiktus ir figūras, gražias ir negražias, Napalys darė 
kuone akies mirksniu. Mokytojai per dveitą metų kovojo su 
tuo Napalio pašaliniu užsiėmimu, baudė, atkalbinėjo, leido 
juoba piešti, tik, matydami iš visa to nebūsiant nieko, patarė 
tėvui atsiimti ir juoba atiduoti į dailės mokyklą. „Nu, kur jam 
būti knygų žmogum, kad jis - grynas artistas dailininkas? Ag 
jis gali antru Antokolskiu tapti, pasimokęs tam tikro darbo!“ 

Tėvas pajuto griūvant savo svajones apie sūnaus mokslinę 
ponybę. Tik ir čia visi, kas tik susidurdavo su Napaliu, tiek 
turėjo meilės ir karštų velijimų, ir tėvo širdis vėl atlyžo. Net 
ir karikatūruojamieji mokytojai negalėjo ant Napalio pykti, 
nes jis tai darė taip naiviai, tokia nekalta mina ir nėmaž savo 
darbo neslėpdamas, jog visiems buvo aišku jį tai darant kaipo 
dailininką, o ne pašaipininką žemintoją. Visi jį ir čia buvo 
pamilę. Ir tėvas sutiko atiduoti Napalį - į piešimo ir lipdymo 
mokyklą. 

Metus ir čia Napalys dirbo, nakčių nemigęs. Tiek jis čia 
pripiešė ir prilipdė, kiek kitas nė per trejus metus nepadaro. 
Gi po metų vėl viską užmetė ir ėmė pūsti fleitą ir griežti 
smuiku. Napalys nieko perpus nedirbo, į kiekvieną darbą dėjo 

visą savo sielą arba griežtai nieko nedėjo. Skripkavo ir vamzdį 
pūtė ištisomis valandomis, vaikščiojo į muzikos pamokas vėl 
valandomis, kol mokykla nepasakė jam rinktis juoba muzi- 
kantų mokyklą, o ne gaišti veltui čia pat, užimant kitų vietą. 
„Na, kurjam būti piešėju ar skulptorium, kad jis - tikriausias 
muzikantas? Atiduok tamsta jį juoba į muzikos mokyklą!“ — 
patarinėjo tėvui mokytojai ir pažįstamieji. 

Tėvas nieko niekam nebeatsakė. Parėjęs į butą, ilgai pa- 
žiūrėjo į gražų, linksmai šypsantį, lyg niekur nieko jaunikaitį, 
kuriam jau ir ūseliai dailiai sužėlė, suvirpėjo jam lūpos ir... 
rėžė sūnui plaštaka per skruostą. Tėvas pasidarė juodas kaip 
žemė, Napalys - išblyškęs kaip kreidas dešiniu skruostu ir 
raudonas kaip žiburys kairiuoju. Abudu buvo arti apalpimo. 
Tarp jų išdygo siena, kuri, abudu jautė, nebesugrius. Tėvui 
pasidarė baisu. Jis kietu savo delnu ūmai perbraukė per-de- 
gantį Napalio skruostą, lyg dildydamas savo darbą. Ir dusliu 
balsu, sukepusiom lūpom pragargaliavo: 

— Važiuokiva namo... 

Taip Napalys pabaigė šešelių metų mokslą. Dantį sukan- 
dęs, vežės tėvas Napalį atgal į pašvenčius, visas piktas dėl 
sugriuvusių svajonių apie ramią karšatį sūnaus pono globoje. 
Širdyje jis kietai sumanė ir tai per dantis iškošė jį taip įjung- 
siąs į darbą kaip Petrą, nes to darbo naujakuriams bus geriem 
dvejiem metam, duok Dieve per tiek apsidirbti. 

Napalys ūmai viską užmiršo, ėmė tėvui ranką bučiuoti, 
juoktis, taukšti niekus ir neapsakomai džiaugtis, jog jam bus 
duota naujo ir, anot jo, kur kas įdomesnio darbo neg miestų 
visose dirbtuvėse ir mokyklose. 

Tėvas iš pradžių vaipės, alkūnę atstatinėjo. Paskui it lietus 

bartis ir išmetinėti. Išskaitė visus savo vargus per visą amžių, 
visą patogumą, suteiktą jam, Napaliui, kad išeitų į žmones. 
Juo barės, juo Napalys jautė minkštesnį, nebe tokį įnirtusį tėvo 
balsą. Buvo jaučiama tėvą išsigriausiant pabaigtinai, nes ir 
pats nenusimanė, kaip savo jaunį sūnų mylėjo. 


ANTRĄ KARTĄ GIMĘS 


BE VALIOS 


Paminrodyk, oželi, 
kaip bajorai šoka. 


— Santekliai tiek jau metų merdėja ir vis dar negali nusi- 
baigti, - sakydavo pavenčių žemaičiai, per ilgus metus gir- 
dėdami vis tas pačias naujienas: Santekliai paleista licituoti, 
Santekliai nuimta vienam rakui, Santekliai paleista. Santek- 
liai nuimta. Galų gale visiems ėmė pakyrėti ta nuobodžio pa- 
saka, net tiems, kuriems nei didžiadvaris, nei jo skolos nieko 
nekliuvo. 

Laisvas gydytojas Damininkas Gintautas į Vilnių iš Gon- 
dingos važiavo jau tikru noru galų gale pabaigti tą pasaką: 
Sviestavičius parduoti ir apylinkėje susilaukti bent kiek 
naujesnės gyvybės, bent kokio įvairumo. 

Gintautas buvo naujalaikio žmogus, pasiilgimų Žmogus, 
gyvumo žmogus. Visa Rusija, ypač Lietuva, jam rodės vienas 
kapynas, kur įeinama be kepurės, stovima didele pagarba, tik 
skubinama išeiti, nes čia nebėra kas beveikia. Jis troško žiob- 
čiojo kaip tirštame kvape, matydamas, kuo bepaversta pilie- 
čiai, kaip sustabdyta pats kraujas, kad vos vos bešliaužiotų 
gyslomis, o ne kunkuliuotų muštų norais. Jis kuo neverkė dėl 
žmonių, tų Lietuvos lazzaronų“, kurie tenkinos žilabarščiais, 
bet tik nereiktų nulipti nuo krosnies ir pajudėti dėl baltesnės 
duonos kąsnio, dėl riebesnio uždaralo sriubai. 

- Taigi eik tu dabar... Taigi važiuok tu dabar... 

O žydai, latviai ir kiti kitataučiai ėjo, važiavo - ir vaikščiojo 
pilvoti ir gelumbėti. 

Tas pat ir dvasios dalyke. Ta sritis buvo ypačiai suspausta, 
toje srityje ypačiai rūpintasi migdyti. Ir sektasi įmigdyti, kaip 
užkerėtoje sapno karalystėje. Visi miegojo knarkė. Tik vienas 
jis, karalaitis, blaškės po įmygio vietą, draskė miegakulius, 
purtino už pečių, traukinėjo už kojų, laistė į pat veidą šaltu 
vandeniu ir proto netekdamas šaukė: 

— Kelkitės, kelkitės, lietuviai! Jau senai metas. Jau senai 
kaimynai išėjo savo dirvonų artų. Jau senai jiems malonina 
širdis dailės Vieversys. Kelkitės, kelkitės, o jeig čia jus mo- 
nai! žų 

Ir vienas kitas sėdos, dar nieko nematydamas uždribusiom 
nuo ilgo miego akim. Ir nežinia, ką klausė, pašones dras- 
kydamos: ą 

- Kas, kur, kaip? Ko nori? Ar jau? 

Kai kas jau ir naginėmis avės, tiesa, labai iš lėto apyvarus 
rišdamas, vis dėlto surišdamas, ne atleisdamas, ruošėsi išeiti 
ir apsidairyti. Tai jau gerai. Apsidairys ir kai ko užsigeis. Ir 
nebeužmigs. * 

Bildančių, šūkaujančių, po Lietuvos girias medžiojančių, 
trimitus pučiančių dar nesigirdėjo. Tai jų ir ilgu buvo. 

Didžponių buveinės ypač atsidavė kapo rūsiu. Ten baigė 
valgyti baltus ragaišius ir riebius padažus. Tai nė dėl pilvo 
dar nereikėjo pajudėti. Ir čia žmonės sunkiausia buvo pritąsyti 
iš snūdurio. Gintautas kaip kad ir nematė pragumų jiems 
pažadinti. Nebent pabaigtinai nuvertus nuo pertekliaus ir 
atidavus badui pavaldyti. 

Gintautas skaitė ir juos Lietuvos piliečiais, lygiai žadina- 
mais į darbą. O jo veiklią sielą juo erzino, juo didesnių sun- 
kenybių sutiko. Atsispyrimas lygus spyrimui. Tai tarp jo 
pilietinių įsakymų žymioje vietoje stovėjo ir Lietuvos oblo- 
movynių išnaikinimas". 

Atvykęs į Gondingą, savo dalyje terado vieną tokią, užtat 
išsiplėtusią į visą plačią apylinkę, - Santeklių ekonomiją ar 
šaltinį“. Ten dora ir protu pelėjo dar neseni paskutinieji tos 

genties bevaikiai mohikanai ar Žemaičių girių užmirštieji 
dievukai: Algirdas Sviestavičius su savo žmona gražia Irena. 

Gintautas iš pat pradžių pasijuto ne tik visa siela, visu 
kūnu nekenčiąs šitos bajoriškai gražios vietos su visais jos 
gyventojais, gauja bliūdlaižių dykaduonių dvariškių ir pačiais 
jų vergais, o ne šeimininkais, didžbajoriais. Iš visokių plynių 
sušliaužę tinginiai nevykėliai, kaip į dvėselieną sušliaužia 
kirmėlių ar į mėšlo krūvą vabalų, jie temokėjo šokinėti aplink 
apėdamuosius, jiems pataikauti kalboje, begėdiškai veidmai- 
niuoti, visa daryti, bet tik apgraužiamieji nejudėtų ir jų, 
nenubaidytų. 

Ilgą laiką Gintautas nė pažiūrėti nenorėjo Santeklių šonan, 
kur tebuvo gyvenama vienomis tuštybėmis, juokingais, o 
jiems rodės būtinais, įpročiais, kuriems palaikyti reikėjo pas- 
kutinių skatikų, kur žmonės ne apie tai kalbėjo, ką jie yra 
padarę ir dar padarys, tik kas buvo jų kelintieji bočiai, dažnai 
tik pasapnuotieji. Ir tuos pačius rūpinos ne savim pačiais ver- 
tai atstovauti, tik gentystės diplomais, rinktinėmis vizitinėmis 
kortelėmis reikšti. 

Antrus metus gyvendamas miestelyje, vos tik už ketverto 
varstų nuo Santeklių, daktaras tą vieną kartą savo valia ten 
tebuvo buvęs. Ir to užteko, dvaro buities pasižiūrėjus. Tiesa, 
šaukiamas int ligonis, daktaras užeidavo ir į rūmus, sėsdavos 
stalan ir prisiimdavo pavalgydinamas. Tik to nei jis, nei dva- 
riškiai nelaikė bičiuolyste: Gintautas iš visų lygiai reikalavo, 
kad, neleisdami jam namie tinkamu laiku pavalgyti, patys 
sulig savo ištesėjimu jį pasotintų. Perkaręs darbo nedirbsi, o 
jam diena dienon buvo sunkaus darbo namie ir besitrankant 
po sodžius. 

Tokius šaltus, nesakysiu, prastus santykius su Sviestavi- 
čium atmainė nauja jo šeimininkė „Vuonė Knistautatė“, tos 
vietos špitolninko Baltro Knistauto, bažnyčios promotoriaus 
ir klebono Kumstevičiaus vagorio duktė, čia gimusi, visą apy- 
linkę kaip savo miestelį pažįstanti. 

Gintautas ją aptiko gerokai pavargęs su kitomis tarnaitė- 
mis. Nebe vėjo patauška, dvidešimties ketverių metų, nuo 

mažens pratusi sunkių darbų dirbti, ir iš stuomens ir iš lie- 
mens kresnai išaugusi kaip dikčiausis ūkininko vaikis bernas, 
rankom nuo darbo ližėmis išplitusiom, kojom — kultuvėmis. 
Dirbo laukus ūkininkams, valė kambarius klebonijoje, virė- 
javo tam pačiam Sviestavičiui. Mokėti ūkio darbai dirbti, 
daržai sėti ir ravėti ir tuo pat žygiu kambariai viežlybai pado- 
riai laikyti ir sveikai valgyti virti, - retos sodiečių tarnaičių 
dovanos, kurių negalima nepasergėti ir nepanaudoti. 

Ona nestigo ir jeibių, tik į akis krito ta viena: jai buvo per 
maža noselė, tikrai ne didesnė už pupą, buka ir vis dėlto aukš- 
tyn riesta, lyg tyčia rodydama abudu nosies plyšeliu. Gintau- 
tas ilgą laiką negalėjo susiturėti.nesišypsojęs, kiek kartų bus 
žvilgtelėjęs į noselę, kuri plačioje Onos jaučveidėje rodės da 
mažesnė, neg tikrai buvo. 

Šiaip jau Ona buvo anaiptol ne juokinga. Lūpų buvo pla- 
tokų, kiek drėgnų, sviegai raudonuojančių avietėmis, - nema- 
žo vyrams vyliaus. Iš burnos švietė tokia daugybė gražiai baltų, 
tvirtų kaip kaltai dantų, lyg jiems sunku buvo ten sutilpti. Iš 

gelsvų jos bizų trys žydės būtų galėjusios nusipinti šašdangas. 
O pilkos akys spindėjo visados linksmos ir tokia tvirta valia, 
kokių teturi žmogus labai sveikas ir bet kokį darbą galįs padirbti. 

Visa tai sumetęs, ne tik darbo gabumus, dar ir padorų pa- 
vidalą, — argi tiktų griozdas tokioje viešoje vietoje? - gydyto- 
jas Gintautas neužprašomas pasiūlė Onai tuo laiku apylinkėje 
negirdėtą mergos algą: 75 rublius metams, kambariuose vilki- 
mas drapanas ir dar šventėms dovanų. Ona, visa metusi, pa- 
liuokomis atšoko į „poną daktarą“ ir tuojau jį pamilo, nėmaž 
nebijodama ir nesidrovėdama kaip sodiečiai svetimų žmonių, 
kaip savo dėdę poną ar kurį kitą saviškį. Iš karto susiėmė į 
savo rankas visą namų ruošą ir visą jų išlaikymą sulig daktaro 
geru ištesėjimu. 

Gintautas neišmanė, kaip besidžiaugti, nusikračius smul- 
kiaisiais kasdieniniais namų rūpesčiais. Pamilo Oną ne tik už 
jos darbštumą, dar ir už gyvą protą. Vakarais įmasino ją bal- 
siai aiškiai skaityti ir skaitomą suprasti, paskui gerai rašyti ir 
bent tiek skaičiuoti, idant galėtų vesti namų sąskaitų knygą. 

Ir Ona ištikimai ją vedė, nepraleisdama neužrašius nė vieno 
gaunamo ar išleidžiamo pono skatiko. 

— Ona, tamsta (Gintautas nieko nešaukė: tu) vaikščioji į 
bažnyčią. Tai bent kartą paprašyk Dievą, kad jis nebedarytų 
pasauliui tokių kvailių, kaip Santeklių Sviestavičius, - tarė 
vieną kartą, kažin ko piktas sugrįžęs iš ligonio. 

Ona į tokį pasakymą net koja triptelėjo ir karštai atžėrė: 

- Neblogai būtų, kad ir ponas dažniau ateitumei į bažny- 
čią, ne tik per didžiąsias šventes. Bent pasiklausytumei, kokių 
pamokslų mums dabar beprisako naujas jaunasis kunigėlis 
Rimutis Vizgirda. Jau tokio pas mus tikrai dar nebuvo buvę. 
Visiškai ne toks, kaip kiti. O apie Sviestavičius ponas taip nę- 
kalbėk! jie žmonės tik sau blogi. Apie amžinatilsį jo tėvo 
nabaštiką visaip žmonės pašneka. Ir mano tėvelis moka vieną 
baisią pasaką apie Linksmynės karčemą. O ką ponas bloga esi 
patyręs bent iš vieno žmogaus apie dabartinį Santeklių poną? 
Jį visi skriaudžia, jį apgaudinėja, o jis ir žmona lyg maži 
kūdikiai to nei nenumano, nei mato ir visa abiem rankom 
išdalija kitiems. Gana, gana... 

Čia Ona prikaiščiu nusibraukė taip gražias stambias ašaras, 
nenoromis jai iš akių trykštelėjusias, jog Gintautas susigėdo 
ir stovėjo nusikaltęs, kaip belaukdamas, kad jį pastatytų 
kerčion pasmūksoti. 

— Aš, ponas, ir be tamstos pamokymo kartais atsidūksėju, 
kad Dievulis duotų jam nors amžiaus gale sąžiningą globėją, 
karšintoją, ne tą prakeiktą aptiekininką Merkelį Vėdarėlį, kad 
jis kur tuoj prasmegtų, tasai saldžiakalbis gobšius plėšikas!.. — 
pabaigė Ona, visa nuraudus, taip supykusi, jog nė nepasijuto, 
kaip trinktelėjo ponui durimis, iškripsėdama iš jo kambario. 

Gintautas buvo ne tik gerai mokytas, dar ir šiaip jau rimtas / 
žmogus, pratęs visa ką gerai pasvarstyti. Tad likęs vienas, 
kaip įsisėdo į supamąjį krėslą, taip ir prasisupė iki pat einant 
gultų. Kaip įkibo jam į smegenis kažin kur ir kažin kada 
išgirsti aukštaičių sutartinės žodžiai: 

- Ažuminė martelė mošelei mįslę, - taip kartojos kartojos 
vis tie patys ir niekaip jis nebegalėjo jais benusikratyti. 

Sviestavičius Gintautui ėmė rodytis lyg ne paprastu ištižėliu 
didžponiu, nusimanančiu taip jam paties Dievo likta tingi- 
niuoti ir visu kuo gardžiuotis, o kitiems savo prakaitu praustis 
ir jam pritesėti. 

- Ne, jis ne visiškai toks. Pirmiausia, jis ne savimylis ir kitų 
ne niekintojas. Nors lenkų kultūros, toli gražu ne lenkų būdo. 
Ir bajoriškoji jo tuštybė vis atsirūgsta senovine lietuvybe, ir 
lėtas jo būdas - mūsiškas, mums ne svetimas. Bene bus tai 
man išspręsti grynai lietuviškos psichologijos uždavinys? Se- 
nai jau palioviau domėjęsis tikruoju savo amato pašaukimu — 
psichiatrija... Antai sienoje kabojo Pulavų ūkio instituto di- 
plomas*?. 

Gintautas, tai atminęs, net nustėro. Taigi Sviestavičius yra 
išėjęs aukštąjį mokslą, tiek ir tiek metų rengęsis. Taigi jis ne 
taip jau kvailas ir tuščias, jei jo proto pakako mokyklom išeiti, 
tų žinių gauti, kurių bent mokyklos reikauja. 

Daugiau. Santeklių rūmai, tai nedidelis dailės muziejėlis. 
Sienose bent dešimt originalių paveikslų, gerų ir gero skonies 
dailininkų. Kambariuose visi mažmožiai tokioje tvarkoje ir 
tokie, kurie reiškia įgimtą dailės pamėgimą ir jos išmanymą. 
Tų vienų Sviestavičius niekam nedalinėjo ir nesidavė iškauli- 
jamas, kai dėl kitų daug brangesnių dalykų visai nesispyrė. 

O kaip jis paduoda honorarą! Net gera paimti: atvirai, 
paprastai, ne įkišdamas į delną paprikiškai ar atsilošdamas 
kaip koks geradaris, tik atsiteisdamas, kaip skolą už darbą ar 
pirktą daiktą. 

— Daktarui pridera iš dvaro kasos paprastai skiriamo 
honoraro tiek ir tiek. 

Ir baigta. 

Gintautas visados jautė tą „kvailio“ gerąjį būdą — mokė- 
jimą vertinti žmogų jo amate, profesijoje, tik tai dėjo galvon 
įgimto jo aristokratiškumo, didžbajorystės ir gero išauklėjimo. 
Dabar ėmė tai įgyti daug subteliškesnės prasmės. 

Žmonės tikrai visi Sviestavičių gailėjo ir net nuogąstavo, kas 
bus, kaijiedu išeis ubagais? Gintautas, perminėdamas viso lai- 
ko pašnekesius su liaudimi, neatsiminė nė mažiausios dėmelės 

negarbės, skriaudos ar tik paprasto nežmoniškumo apsiėjime 
su kitais. Kaimynai tą vieną blogumą tebuvo pasergėję: 

— Et, keptas ir nepasūdytas lepšis, kaip ir amžinatilsį jo 
tėvalio nebaštikas; sako, ir bočius toks pat buvęs. Tik anie- 
siems mužikai duonos pelnė, o šiam pačiam reikia užsidirbti 
ir apsirūpinti. O kad nemoka ar nepaslenka, tai ir žūva... 

- Bočius - lepšis, tėvas - lepšis, sūnus dar „lepšesnis“. Vis 
aukščiau laipsniais. Paveldėta valios atrofija. Taigi mano kon- 
kursinio rašto tema, kur mėginau atsakyti į klausimą: kada 
žmogaus valia tiek nusilpsta, jog jau nebetesi bepasigauti 
iniciatyvos? Tuomet atsakiau: nėra ir negali būti tokio mo- 
mento per kiek sau nori kartų. Valia lygu plieno plunksna; 
riesk ją, kiek nori: jei nenuluš, vis ji atsities. Aure, laikrodžio 
mechanizmas: prisukiojame, kuo tampriausiai pritraukinė- 
jame plunksną per metų metus, ir vis ji lygiai varo kaip šie- 
met, taip ir per šimtą metų, destis vis tebesistengia atgauti 
savitumą, iniciatyvą. Na, kad tai dabar patikrinus gyvu Svies- 
tavičiaus pavyzdžiu? 

Ona, įėjusi ponui lovos klotų, išvydo Gintautą vis tame pat 
krėsle tebekėpsantį, tik dabar visą žydintį, rausvą. Nusigando 
ir pasiūlė: 

— Ponas bene karščiuoji? Gal žolelių gulant pavirinti? 

Gintautas mėgo, sugrįžęs iš kelio rudens darganomis ar 
žiemos šalčiais, į lovą gerai atsigerti karštų aviečių su raudo- 
nuoju vynu ar kita ko sušilti. Tuo gi kartu tik padėkojo Onai 
už rūpestingumą, pasisakęs esąs visai sveikas. 

Daktaras Gintautas gerai gydė visus kūno pagedimus, juo 
geriau, juo ilgiau praktikavo, tą darbą dirbo. Visa apylinkė 
buvo prisityrusi ir plaukte į jį plaukė. Nė vienas kitas apylin- 
kės gydytojas neturėjo tiek pacientų, kentančių ligonių, kiek jis. 
Imdamas kuo pigiausiai, tik po du auksiniu, dažnai ir nieko, 
Gintautas per dieną vis dėlto prisilasydavo arti dešimties rub- 
lių. O pridėjus brangiau užmokamus išvažiavimus, per metus 
susidarydavo viršiau keturių tūkstančių pelno. Sodžiuje gy- 
venti buvo piga; duonos, jautienos, paukštienos skatikais 
perkama. Tai Gintautas, rodės, privalėjo tenkintis savo likimu. 

Tačiau toli gražu nebuvo patenkintas, jausdamasis neati- 
tikęs tikrojo savo pašaukimo, bent tikrosios jo šakos - gydyti 
sielos ligas. Jautėsi tam dalykui daugiausia turįs intuicijos, 
daugiausia to nusimanąs. Ir žinių nebemaža turįs. Dar stu- 
dentaudamas apie tą vieną tesvajojo, daugiausia tos mokslo 
šakos knygų skaitė. Ir tiek jau buvo apsišvietęs, jog įstengė 
laimėti aukso medalį už konkursinį raštą apie valios susilp- 
nėjimą, atrofiją. 

Kviečiamas palikti prie universiteto lektorium, buvo pa- 
likęs. Tik kilo naujų vėjų. Jame atsiliepė, per jį ėmė reikštis 
bundančios Lietuvos dvasia. Ta neramintoja, nors nelaukta, 
nekviesta, prarijo visą jo esmę. Mylėjo ir mėgo jis savo knygas, 
savo katedrą sakyklą, savo auditoriją - klausytojus. Atiduoda- 
vo jiems visą savo protą. O širdis vis buvo kitur. Lietuvoje, 
toje įmigdytoje karalystėje, kur piliečiai baigia pragulėti 
šonus. Gal pradėjo Lietuvai skaudėti, kad ji ėmė iš savęs duoti 
neramių, nerimstančių sielų, kad ėmė jiems sprausti į rankas 
ilgus, balsius trimitus, kėlė juos prie lūpų ir liepė pūsti iš visos 
galios, einant nuo krašto į kraštą. Šitie tautos rinktiniai savo 
valios neturi, kaip ne sava valia iš stiebo išplaukia ir viršūnėje 
skaisčiai ir kvapniai išsikečia žiedas. 

Kitas pašaukimas pasiėmė Gintautą savo galybėn. jis nė 
neatmena, kaip persiskyrė su universitetu. Rodos, nė nesisky- 
rė. Ėmė ir išnyko iš sostinės, visa palikęs nesutvarkyta: kitam 
savo vietos neužleidęs, visų jam prideramų pelnų neatsiėmęs. 
Nelabai tenujėgė, kokie vėjai jį atpūtė ir kokie sustabdė 
pačiame viduryje Žemaičių, iš kur pasiekiama, nors ne arti, 
Prūsai. Gal „Sietynas“, gal likimas. Bent jis, susibaudėlių lie- 
tuvių būrio narys būdamas, niekados tikimai nežinojo jo 
įstatymų punktų ir, ką darė, darė iš savo vidaus verčiamas, 
one iš oro, kažkokio „katekizmo“. Buvo laisvo pačios lietuvių 
prigimties pašaukimo laisvas vykintojas. Apsigimęs Tautos 
Gynėju gaivintoju, kaip kiti apsigema vagimis ir žmogžu- 
džiais, Gintautas ne už savo darbus jautės atsakomas, tik už 
jų nenudirbimą. Ir ėmė kantriai vilkti ant jo pečių užgriuvusią, 
ne kieno uždėtą naštą. Psichiatrija paliko šalyje. 

Štai ji dabar prisiminė, pati pakišdama daktarui pacientą 
ar mediumą išbandyti. Ir nusitvėrė Gintautas jo visa savo 
nedalijama siela. Kaip pirma viskas stūmė jį nuo Sviestavi- 
čiaus, taip dabar viskas traukė int jį. Nu, kas jam buvo tasai 
Lietuvos didžponis, jei ne tautos krauju, tai bent visa savo 
siela svetimas? Aristokratas — jam, demokratui; veltėdis — 
liaudies sotintojui? Didžponis, didžlaukis, veltėdis, tuščia- 
širdis, - o dėlto Gintautui jo pagailo. Gyvulinė ominė vedė jį 
į tą pusę, lyg parodydama, kaip tik čia jį būsiant reikalingą 
ir laimėsiant Lietuvai. Ir pasidavė tai ominei, ne partijos ar 
draugijos parodymams. Negi visados skalikas gena zuikį ir 
nori pagauti, kad alkanas: tokia jau jo įgimtis. 

Rytdieną į pavakarį Gintautas pasiėmė savo kuoką ir pėsčias 
nukaukšėjo į Santeklius. Abudu Sviestavičiu rado didžiau- 
siuose kambariuose nykstančiu ir sopančiai nusinuobodžia- 
vusiu. Įėjęs, niekuo kitu nesidėdamas, atvirai prisipažino: 

- Ar galiu aš šį vakarą su tamstomis pabūti? Kažkas man 
tai padaryti parūpo ir štai atėjau, namie nebepabūdamas. 

Sviestavičiai visados lyg drovėjosi Gintauto dėl šalto apsi- 
ėjimo su jais. Ome jautė jam nepatinką. Tai dabar lyg nudegę 
šoko netikėto svečio sveikintų; taip pradžiugę, lyg didžiausio 
geradario sulaukę. Čia parodė tiek atviros, neveidmainiškos 
širdies, jog Gintautui pasirodė ne tik nebe bjauru jų draugėje, 
bet dar ramu, jauku. 

Sviestavičius, visą savo bočių kiltį Gintautui nusipasakojęs, 
šį kartą nebenervino jo savo genealogija. Tik pasergėjęs, kaip 
svečias smailiai dairosi aplink visus daiktus, suprato jį do- 
mintis dailės dalykais. Taip pat vikriai judėdamas, kaip ma- 
tėme jį vagone, pasileido pasakoti apie savo įgytuosius pa- 
veikslus: kokio jie krypsnio ir pobūdžio, kurioje dailės parodoje 
pirkta, kas artistai, kur jų tėvynė. Nuo to perėjo į Europos 
gražybes ir stebėtinumus. 

Gintautas dailės dalykais nebuvo interesavęsis, nebuvo 
visiems galams nė laiko užtektinai. Tad dabar klausė Svies- 
tavičiaus šnekos kaip kokios įdomios paskaitos, dideliu pa- 
sigėrėjimu, neatitraukdamas akių nuo kalbėtojo, net savo 

smakrą ranka parėmęs. Kalbėtojas, tai matydamas, leido 
gražios savo iškalbos upelį kaip specialistas, mokydamas 
plačią auditoriją. Ir nebuvo kalbos galo, nors jau pasidarė vėlu 
4r svečiui metas buvo namo grįžti. 

Sviestavičius ūmai nusigando. Kaip tai, daktaras šį vydų 
žingsniuos pėsčias, tamsią naktį ir vienas pats, šlaitais, 
paupiais! Ir šūktelėjo vežėją, kad paduotų dvikinkus. Dak- 
taras meiliai nusijuokė ir ėmė kaip mažus vaikus raminti: 

- Žemaičiuose nėra nei juodų čigonų, kurie dedasi į maišą, 
nei mafijos plėšikų, kurie gaudo keleivius ir siūlo giminėms 
juos išpirkti. 

Tai gražiai padėkojęs, atsisakė važiuotas važiuoti, tik 
pėsčias išėjo eiti, pamasinęs ir patį Sviestavičių taip pat 
padaryti, kaip tik pasidarys jam namie dėl ko nors neberamu, 
nebejauku, nes ir kalbos galo dar nesimato. - 


VENTOS GYDYKLA 


Ašei viena linelius nuroviau, 
Liūlia, bernužėli, liūlia! 
Liūlia, tinginėli, liūlia! 


Sviestavičiui tai patiko. Tarpe savo dvariškių jis neturėjo 
nė vieno ne tik dailę išmanančio, nei ja besidominčio. Su kuo 
pasikalbėti? Tik drauge ir nusigando. Kaipgi jis, Santeklių 
Sviestavičius, mieste, suprask: Žemaičių Gondingoje, pasiro- 
dys kitaip, ne ketvertu arklių, ne liberijomis apvilktais paly- 
dovais: vežėju ir tarnu? 

Per visą savo amžių nei jis, nei jo žmona nebuvo įžengu- 
siu į bet kurią savo miestelio sankrovą. Visa ko didesnia jie 
pirkosi dideliuose miestuose, iš kiekvienos kelionės parsi- 
veždami kuplius lagaminus. O mažmožių papirkti juk būvo 
kas iš namų pasiųsti. Taigi sodiečiai ir paprato į didžiadva- 
rio gyventojus žiūrėti kaip į kokius saulės brolius ar savo 

amžių atgyvenančius Žemaičių deivukus, nuo Gintauto 
betariant. 

Kokią savaitę pavargęs pasvyravęs, Sviestavičius išsirengė 
vieną kartą taip sau - nė nemanykite, kad į miestelį! - keltuvu 
pervažiuoti upę ir palypėti į vieškelį aname skardžiuje. Pakilo. 
Vieškelis aukštai aukštai anuo skardžiu, paupiu eidamas, tie- 
sėsi lyg viršūnėmis šlaito. Dešinėje matėsi miestas, o kairėje 
upės vagos slėnys bent per mylią. Ten pasisukdamas atiden- 
gia antrą didžiulį vieškelį ir prie jo dvaro dykynę, didžiulę 
Varliuvkos karčemą. 

Visa tai Sviestavičiui pasirodė labai gražu. Kelias buvo 
dabar sausas, toks tyras, šviesus, lyg tyčia smėleliu jam, kelei- | 
viui, pabarstytas. Upė tokia sidabrinė. Pirma jis visa to lyg nė 
nematė. Jam rodės jau visa jaunystėje esąs matęs ir į atmini- 
mus įsidėjęs; daugiau kas gi begalėjo būti nauja? O tačiau bū- 
ta, nes tasai naujumas ar senumas pridera ne nuo paties daik- 
to, objekto, į kurį žiūri, tik nuo paties žiūrėtojo, subjekto, kaip, 
kokiuo jausmu stebisi. 

Važiuotas važiuodamas, Sviestavičius pats save vežė, 
jausdamas didelę savęs vertybę, dairytis nei noro, nei laiko 
nebuvo. Dabar, pėsčias eidamas, save visai užmiršo, tik daili- 
ninko akim vertino gimtinės reginį. Jis taip patiko ir įsispaudė 
keleiviui, jog pelnė iš jo didžiausį pagyrimą: Sviestavičius 
pavadino jį vokiškai: „Landschaft“; lenkiškojo „widok“ jam 
matės per maža tokiai malonybei pavadinti. 

Nei nepasijuto, kaip ėjęs ėjęs išvydo pirmąjį miestelio 
kiemą, kiek atokiau nuo kitų, senu sodu užpakalyje. Nieko 
aplinkui nebuvo. Ne taip senai jo paties statytieji namai buvo 
aukšti, dideli, šviesiai nudažyti, iškilu sprysku priešakyje ir 
taip jaukūs meilūs, jog Sviestavičius ėmė ir pabeldė į savo 
įnamį daktarą Gintautą. 

Daktaras jau baigė rašyti paskutinį receptą ligūstai varg- 
šei bobutei ir kalbėjo jai, kas reiks daryti, vaistų nusipirkus. 
Vargšė, lyg to visai neklausydama, ilgai ilgai, lyg nusibos- 
tant, kedeno sučiurusią skepetaitę, niekaip neužtikdama, kur 
čia jos klotinėse įsivyniojo du auksiniuku daktarui, kol šis 

skepetgalio atgal nesugniaužė. Tai matydamas, Sviestavičius 
paėmė receptą ir padėjo savo pavardę, kad aptiekoje dykai 
gautų vaistų, ir, iškilmingai leidęsis sau ranką pabučiuoti, 
atsisėdo su šeimininku gonkuose. 

Ona netrukus išnešė gražų rinkinėlį krikštolinių indelių, 
tam tikrą lėkštę su uzbonėliu ir du nemažu stiklu ilgom 
kojelėm. Užgavusi juos saulė rašė visus septynis vaivorykštės 
dažus, kuriems viešpatavo skaisčiai rausvas, tyras tyras 
skystimėlis perregimame uzbonėlyje. 

—Mėginkite! - tarė šeimininkas, pripylęs abi tauri ir atsargiai 
savosios taurelės briauna palytėjęs antrąjį. Meiliai švelnus 
balselis sutartinai sutilindžiavo iš dviejų nevienodai pilnų 
taurelių signalą gerti, ir Sviestavičius balta savo rankele didž- 
poniškai apvaliu jos pakylėjimu gražiai nusitvėrė stiklo kojelės. 

— Gražus gėrimėlis... - pasidžiaugė, pažiūrėjęs kiaurai per 
jį saulės link ir atsargiai prisidėjęs prie lūpų, taip sau, „dėl 
politikos“, kad neįžeistų šeimininko, kurs vaišina jį... kažkokia 
uogų girele, nudažyta karminu. Pačiulpęs tačiau, pajuto tokį 
švelnų skanumą, tokį pikantinį rūgštelės kirpimą į liežuvį, 
tokį vėsinantį rūsio šaltį, jog palengvo, raselėmis, nebeati- 
traukdamas nuo lūpų, iščiulpė lig dugno, paskui pačepsėjo lū- 
pomis ir susimąstęs, vis dar nestatydamas, lyg patį jį pagir- 
damas už suteiktą malonumą, pridūrė: 

— Ir gardus. Kas tai? 

— Tai naminis vašoklių vynas, mano paties dirbtas, tarastos 
sodo uogų, - pasigyrė Gintautas. 

— Niaugi ko panašu galima pasidaryti - Gondingoje? Juk 
skoniu ir jo delikatnumu tai kuone prilygsta rinktinės markės 
šampanui! 

- Ir Santekliuose galima, ne tik Gondingoje; ir fabrikacija 
negudri. Tik reikia netingėti. Aš pamokysiu. Šampaniečiai ne 
kokie stebukladariai, tik tokie pat ūkininkai, kaip ir mes. Tai 
kodėl gi ir mes negalėtume pasidirbti ko gera? 

Vašoklinis ne tik atvėsino svečią, dar jam skruostus nuda- 
žė, nežinia, ar savo stiprumu ar gardumu, ir liežuvį atrakino. 
Sviestavičius ėmė kažko džiaugsmingai kalbėti, o Gintautas 

andykščiu pamėgimu klausyti ir vis giliau giliau įžvelgti į jo - 


sielą lig pat jos dugno. 

Tokios vaikiškos tyrybės Gintautas tikrai dar nebuvo užėjęs. 
Sviestavičiaus siela rodės jam dabar graži dailės ir gėrybių salė 
energijos tai padaryti. Kaipgi čia dabar visa tai iš kažin kokių 
gilybių išvadinus, iš paslėptų tamsių užkabarių? 

Sviestavičius, kaip pradėjo nebetesėti turto užsieniuose 
gaišoti, turėjo visas ilgas dienas ir naktis laisvas nuo bet kokio 
užsiėmimo. Tad pradėjo Gintautą vis tankiau lankyti, vis 
ilgiau pas jį gonke lindėti. Sūkį apsukęs vis čia pat beesąs; vi- 
sų jo pasivaikščiojimų galas savaime pasidarė Gondingoje. 

Daktarui jis nekliudė ir Gintautas juo nesibodėjo, bandy- 
damas jį nejučiomis įmasinti, kad užsigeistų ką nors veikti. 
Tačiau viskas buvo veltui. 

Ateis, atsisės atvirame, be stiklų gonke, švariai švariai 
baltame, nenudažytame liepiniame suole, atsirems brangios 
savo lazdelės sidabrine artistine rankena, reiškiančia neapsa- 
komoje goslybėje atsilošusią nuogą moteriškę, ir paleidžia 
savo žvilgsnį ir mintį palei visą ilgą, ilgą, gražiai iš čia mato- 
mą Ventos slėnį. 

Jam čia buvo gera, jauku. Nežinojo ir netyrė, kodėl tasai 
Ventos slėnys, nuūriotais staigiais skardžiais, miškų šlaitais, 
žaliais, dar ne visai nuskintais miškais krantuose ir tokiu si- 
dabriniu upės kaspinu gilumoje, darosi jam vis brangesnis ir 
kur kas meilesnis, net gražesnis už pačias gražiąsias visos 
vasarių ir šiaurės Europos vietas. Jautė pradedąs su ta vieta 
suaugti visu kūnu ir siela, visomis savo pajautomis į viena, 
nebeperskiriama. 

Nieko per visą savo amžių, nė šito savo jausmo Sviestavi- 
čius nemėgino pakiloti, kokios tai svaros ir vertybės, pakrapš- 
tinėti, iš kur jis, kas jis ir koks? Jis temokėjo jausti, ir jautė, 
ką jautė, giliai, švelniai kaip tikras dailininkas. 

Oro įspūdžiai atsišvietė jo vyzdyje ne taip, kaip saulės 
| spindulys nuo veidrodžio, atkrisdamas supainiotu šviesos 
mazgu kiškeliu, tik kaip Ventos dugne, kiaurai perdurdamas 


7. 


į 


vandens plokštį, nugrimzdamas ir veikdamas ten, jau gi- 
lumoje. 

Gera darosi Ventos dugne, saulei ten pašvietus. Dugno 
plūdrelės į šviesą savo viršūnėlę lenkia. Žuvelytės judrume 
nustėra, žiopčioja vietoje, vos vos bepajudindamos pelekais, 
kad tik, kad tik neišbėgtų iš šviesios srities. Kur paunksnis, 
ten dabar joms rodės šalta, baisu ir klastinga, lyg kaip tik ten 
jų tykotų siaubūnas lydys, išsižiojęs jų praryti. Net švariai 
nuskalauti dugno akmeniukai, lyg brolyčiai dailiai susiglaudę, 
savo raibumu šypteli aukštyn saulutei, atsimokėdami jai už 
pamaloninimą. Gražu, ramu, marga gilioje Ventos sietuvoje, 
Lietuvos saulei jon pašvietus; juo ramiau ir gražiau, juo rečiau 
ji pragiedruliais ištinka iš ūkanoto pajūrio dangaus. 

Taip pat ir Sviestavičiaus sieloje. Apsiniauks dangus, ir ten 
tamsu ir liūdna; skaistu iš oro, ir ten skaistu ir linksma. O 
visados ramu, nes oro vėtros nepasiekia savo sparnų galais 
sudrumsti gilumą. Ypač gi nebjauru. Jokio ten nebuvo sližio, 
ne tik siurbėlės kumeldėlės; nei varlės, nei maurų gyvatveislės 
žuvies, kuri ne pelekais drąsiai, laisvai ir vikriai irstosi, tik 
visu kūnu vingur vingur vinguriuodama stengiasi pamažu 
kur įšliaužti. 

Lietuvos, jos liaudies, jos vargų rūpesčių, vilčių pastangų, 
net paties jos vardo Sviestavičius nejautė, lyg negirdėjo; jei ir 
girdėjo, tai šitie žodžiai per vieną ausį įėjo, per antrą išėjo, 
nieko sielon neįspausdami. 

Jei kada mintis sustojo vietoje, besėdint Gintauto gonke, 
tai vis vienodai ten pat atsibesdama - į regimą tolybėje 
Varliuvką. Tada Sviestavičius ilgai mąstė, kaip gerai būtų, kad 
vietoje didelio, tik žemo ir medinio smuklės rūmo stovėtų 
dideli balti palociaus mūrai aukštais stulpais priešakyje kaip 
graikų panteonas. Taigi šviestų ir akį vertų iš tolo! O kad ne, 
kad bent riogsotų ten krūvos suirusių plytų, stirksotų aptru- 
pėję, sustyrę mūro griuvėsiai kaip Reino upės pakraščių 
kalnuose. Būtų poetinga! 

Ir Varliuvkos vardas būtų gerai pakeitus kokiuo kitu. Nu, 
kas taip kvailai sulenkino lietuvių varlynę, ar kaip ten? Tai 

vientara. Antra, iš kur ten varlių, kad drėgnosios vietos toli 
ąžuolynuose ir jų vanduo upeliu teatbėga per tvenkinį ir 
kriokliu krenta nuo skardies į upę? 

Mažas upeliūkštis, o tokiuo dideliu vardu — Siaubūnas! 
Taip pat krikštytojų nuoseklumas! O ką pagaliau žinosi? Gal 
buvusiuose mano ąžuolynuose ir yra buvę kokių senovės 
baidyklių ir rijikų? Įdomu būtų, kad kas mokėtų nupasakoti! 

Tvenkinys gal baigia užslinkti. O kad taip jis iškuopus, 
krantai dailiai nuleidžius kaip Rygos miesto kanale, krūme- 
liais ir gazonais jie išmarginus, kaip Petrapilio Vasariškojo 
sodo kūdroje ar kame aš čia sviete esu matęs... palauk... nu, 
vis tasia! Tiktų ir platūs platūs marmuriniai laiptai nuleisti nuo 
pat rūmo į pat upę. Apačioje graži prieplauka dviem deivėm, 
aukštai iškėlusiom žibintuvus, idant naktį tikrai liepsnotųs ir 
šviestų iš daktaro atpukšančiai ir atšvilpiančiai savai jachtai... 

Taip ir virė Sviestavičius Ventos gydykloje, Gondingoje, 
saulės kaitroje ir savo paties svajonėse. Virė pusvalandį, va- 
landą, kartais dar ilgiau. Ir vis nežinia buvo, ar kas iš to jo 
širdyje lieka, ar nieko nelieka, nei pamėgimų ir gailėjimo, nei 
troškimų ir ketinimų. 

Neišėjo daktaras nuo savo ligonių, svečias atsistojęs partur- 
sino atgal keturis varstus, kaip buvo čia atšvytravęs. Išėjo pas- 
kutinį pacientą atleidęs ar šiaip jau pertraukęs darbą bertainį 
atsipūsti, tai abudu, kits kitam galvom telinktelėję, nei rankų 
nepasiduodami, kaip namiškiai pasėdėjo, patylėjo retkarčiais 
teburbtelėdami žodį apie šios dienos orą. Jei Gintautas, 
turėdamas daugiau laiko, dar paliepdavo Onai išnešti vašok- 
linio, tai Sviestavičius apsakydavo kokį Europos peizažą, ko- 
kį įstabų trobesį, muziejų, gliptoteką ir t.t. 

Gintautas pagaliau ėmė sekti šias jo pasakas, nes Sviestavi- 
čius palyginimams ėmė imti vis tą pačią Ventą, jos skardžius, 
miškus, Varliuvką, Siaubūną, jachtą. Sulig tuo aiškiai buvo 
numanu Sviestavičių dažnai apie tai svajojant. Ir Gintautas 
džiaugės, matydamas veikiant Ventos gydyklą. 

Palyginimai visados būdavo labai tinkami ir paties Gin- 
tauto širdžiai artimi. Jis visus Žemaičius buvo išvažinėjęs ir 

išvaikščiojęs palei gražiąsias Dubysos, Babrungo, Minijos, Mi- 
tuvos, Bartavos, Erlos upes, aplink didžiausius Girininkų, 
Kurtuvėnų, Šatrijos, Kražių Medžiolės kalnus, Žarėnų „Švei- 
cariją“. Visu kuo gėrėjęsis, už visa ką gražų ir kilną laiminęs 
Lietuvą, savo mielą tėvynę. Tai kaipgi dabar nesidžiaugti, 
pradėjus rasti žmonių panašiais jausmais, alter ego??? 

Nei apie ūkį, jo šių metų kampaniją ir laimėjimus, nei apie 
banko įkyrumus Sviestavičius nė minti neužsimindavo, lyg vi- 
sa tai nei jo, nei Santeklių nekliudė. Veltui Gintautas paklaus- 
davo, kas dabar dvaruose veikiama, kas rudenį ar pavasarį 
ketinama veikti. Sviestavičius tai praleisdavo negirdomis, be 
atsako, lyg jo buvo klausiama apie Marso kanalizaciją, apie 
kurią jis girdėti girdėjo, tik nuo savęs nieko pridėti nemo- 
kėjo?!. Tai Gintautas tais dalykais nė nebekamavo savo kaimy- 
no, išsirinkęs dantisto gydymo metodę - gydyti kantrybe, kad 
ir ilgai. 

Kartais Sviestavičius taip sau, nenoromis tarstelėdavo: 

- Bene turi kur netoliese šimtapalaikio antro gyvųjų? 

Daug niekados neprašė, manydamas daktarą iš tų jo, kad 
ir daugingų, užtat pigių „dviauksinių“ pacientų nelabai galint 
pralobti. Gintautas priėmė tai lyg negirdomis, šnekėjos toliau 
ir tik gerai palūkėjęs, nė žodeliu nepasipriešinęs, eidavo vidun 
ir išnešdavo kezulą suglamžytų, nešvarių smulkių popierinių 
pinigų. Sviestavičius elegantiškai juos pasiimdavo, chemišku 
pieštuku auksiniame kotelyje skubotai rašydavo ant „dramb- 
lio kaulo“ vizitinės keletą žodžių „veversėlio“, kaip žemaičiai 
ištaria reversėlį, ir, paspaudęs šeimininkui ranką, nieko 
daugiau nebelaukdamas, sparčiai paržingsniuodavo namo, 
idant galėtų tuojau išleisti pinigus. Pinigai lyg ydas pakaušio 
duobystėlėje jam krutėjo kišenėje ir nedavė ramumo, kol 
neiškrapštė. 

Taip per keletą metų Gintautas įdavinėjo savo kaimynui į 
tris tūkstančius, niekados neužsimindamas, ar ir kada atiduos, 
ar ir kada duos palūkanų. Patsai skolininkas, nuostabu, per 
tiek metų nebuvo nė kokio atlyginimo, nė kokių dovanų 
pasiūlijęs savo draugui ir geradariui, tuo tarpu kad savo 

dvariškiams, pats ir jų pakaulijamas, nuolat tai šio, tai to da- 
vinėjo. Gintautui tat neapsakomai patiko, kad jį nuo anų svie- 
to parėjūnų skiria. Kaip tik iš to nieko nesiūlymo jis numanė, 
kiek draugas Sviestavičius vertina gerą jo širdį ir greitą pa- 
galbą smulkiuose reikaluose, kurie dažnai esti įkyresni uz 
stambius reikalus. Ir tai reiškė švelnią didžbajorio ir jautrią 
budrią šiaip jau žmogaus jausmą. 

Niekam kitam Gintautas neskolino, niekas iš jo ir nepraši- 
nėjo nedrįsdami. Tačiau jei būtų iš šalies patyrę, būtų pasakę;: 

- Et, turi pinigų kaip pavasarį purvo, tai ir nesižino, į kokią 
pelkę bekemšąs. Ar beištrauksi iš to pasibaigėlio? 

Gintautas jei nežinojo, tai bent sveikai numanė savo pini- 
gus nežūsiant; didžponio trupinių dar galint būti į gerą turtą. 
O kad ir žūtų? Juk tai jo mokslo bandymai, ieškojimai, tyri- 
nėjimai, kurie visiems ir visur brangiai atsieina. Nelyginant 
knaisiojimas ir gręžimas žemės, beieškant metalo rūdžių ar 
žibalo skystimo, naftos. Ras - šimteriopai atsiims; neras — šim- 
tus prakiš. 

Ventos gydykla vilčių davinėjo gana, tik vaisių jokių. Visi 
nuolatiniai Gintauto bandymai įjudinti dvarininko valią ką 
nors veikti, šitą dvasios tinginį, šitą aristokratų išsigimėlį 
atkiusti pasibaigė tikriausiu šnipštu, niekais. Pagaliau dak- 
taras susidarė nuomonę, kuria tvirtai įtikėjo, tokią iš šaknų 
pervartą tegalint padaryti kokią didelę katastrofą, labai didelį 
priepuolį, kaip nebeveiklų nervą teatgaivina Galvano srovė? 
Tokią katastrofą manė būsiant pavarymą iš didžponiškosios 
buities, iš turto, pataikaujančio neveikliai inercijai, į skurdą, 
verčiantį bent savo pilvu rūpintis. 

Turtų, kad ir praskolintų, vis dėlto laikinai leidžiančių 
plačiai mažu rūpesčiu gyventi, atėmimą daktaras lygino 
gangrenuojančios kojos nupjovimui. Gaili ligonio ir skubies 
jam tą operaciją padaryti, idant visas ligonis nepražūtų. Ir 
nors gailėjo savo draugo, juo stropiau rengės jo parduotų. 

Tai jis per tiek laiko kaišiojo apylinkės sodiečiams mintį, 
kad laiku susitaupytų ar susiskolintų pinigų žemėms iš Svies- 
tavičiaus prisipirkti. Vis tiek, girdi, ne šiemet, tai kitąmet, ne 

kitąmet, tai už trejų ketverių metų, Santeklių dvarai sugrius 
ir bus išlicituoti. Sodiečiai, kaip paprastai sodiečiai, nerangūs 
buvo nė savo buities pagerinti, tebebuvo įmigę. Tik nuolat 
sapno karalaičio, Gintauto, žadinami, už kojų, už rankų tą- 
somi, suskubo laiku nubusti, katras sau apsižiūrėti ir pasiskir- 
ti po ganėtiną ir ištesimą gabalą lauko, pievos ar ganyklos. 
Suskubo net tas dalis laiku savomis laikyti, nors niekur nieko 
nebuvo, ir nuo kaimynų pasikėsinimo ant jų ginti. Ir taip lai- 
kės katras savo, jog niekam pagaliau nebeparėjo galvon mintis 
nei širdin noras pasikišti savo kaimynui ir paveržti jo dalį, 
jam, ne kitam parankiausią. Pagaliau ir tos parduodamosios 
žemės buvo sočiai visai apylinkei pridėti. 

Taijis, Gintautas, per kelerius metus nuolat susirašinėjo su 
žemės banku, sekė ir žinojo visus, kasmet po du licitavimo ' 
terminus, sekė ir žinojo, ar šį kartą tesės Sviestavičius nuimti 
dvarus nuo pardavimo, ir neleido kaimynams veltui po kelis 
kartus į Vilnių maklinėti, pinigus veltui išleisti ir kantrybės 
pagaliau nebtekti. 

Taigi jis, Gintautas, pagaliau sužinojęs tikrąjį terminą, 
surinko uždą, kurio laiku turi padėti visi stojantys į licitaciją, 
į derybas. Jis visą apylinkę nusivežė į Vilnių, ten su jais apsi- 
gyveno ir kiekvieną dabojo, iš akių neišleido, kad kur nenu- 
klystų ir nepasivėluotų, kur reikia. Jis buvo vertėjas ir aiškin- 
tojas, kas darosi ir ko norima. Dėl to gi ir licitacija perėjo kaip 
sviestu patepta. 

Kad ruskiai varė, tai varė. Žemaičiams, matant tokį jų 
įnikimą bet už kokią kainą nusipirkti Santeklius, būtų nebe- 
tekę pasitikėjimo savim, kad išlaikys rungtynes. Tik jų užpa- 
kalyje stovėjo Gintautas ir gundė: 

— Kelkite! Kelkite atsivėdėdami, nes jei svetimieji tiek 
duoda, tai saviesiems, artimiesiems juoba verta. Ruskiai ne 
sau perkas, tik jums patiems perparduoti, atskirais gabalais 
ir kur kas brangiau! 

Ir žemaičiai dar atkakliau kėlė, bevelydami dabar pabran- 
ginti neg paskui ruskiams. Visgi kas viršaus bus, saviškiam, 
geram žmogui Sviestavičiui bus, o ne nežinomiems kiaulia- 

pirkiams. Juk vis tiek nenurims, neprisipirkę žemės, kurią jau 
buvo pamėgę. 

Tai ir kliuvo kiekvienam tiek, kiek geidė, kiek buvo laiku 
pasiskyrę. Pirkos ir džiaugės, nes žemės kaina nuolat kilo ir 
veikiai peraugo įmokėtąją. Ir Sviestavičiaus apkuopė visų visas, 
per teismo garsinimus surankiotas skolas, grynų gryniausią 
palikdami Varliuvkos dykynę ir Gondingos trobas. Savo judin- 
tojui ir tarpininkui kaimynui ne tik nepamėgino atsimokėti, dar 
ir žodžiais pamiršo padėkoti. Kitas dar mirkčiojo, daktaras dėl 
to nebevaręs Sakalynės, kaip buvo ketinęs pats pirktis, kad 
gerai gavęs į kišenę. Rūpindamasis plataus savo krašto gerove, 
gindamas visą savo tautą, Gintautas neatminė atskirų žmonių, 
nei pats savęs, ir negarbės žmonės jo nepajėgė įgelti. 

Taip jis ir paliko nežymus šioje istorijoje veikėjas, kaip 
paprastai ar žandarmiškai akiai nebuvo jis žymus ir kituose 
veiksmuose per ištisus šešelius metus įvairaus darbo Gondin- 
goje. Reikėjo, kad apie jį niekas į būgną nemuštų ir jam „garbės“ 
nedarytų, nes už tą tuštybę Rusų valdžia buvo papratusi 
pastūmėti veikėją nuo savęs tol tol į šiaurę kaipo savo akižadą. 

Visa tad taip įvyko, kaip Gintautas taisė. 1. Sviestavičiui 
pagaliau buvo nupjautas gangrenuojantis narys; beliko pa- 
baigti gyti. 2. Didžiadvarį nupirko malūnininkas Benediktas 
Šešiavilkis su savo vaikais, lietuvis. 3. Apylinkės nupirko 
žemaičiai. 4. Gretimą jiems palivarką nupirko bajorų okolica, 
vadinamoji „Lepuk, Petruk i K““, dar ne kokie susipratėliai, 
ale visgi saviškiai žemaičiai šunbajoriai: Leopoldas Marge- 
vičius, Ferdinandas Žiburevičius ir kiti. 5. Pavieškelio Saka- 
lynės Gintautas, tiesa, nenusipirko, kaip labai to buvo sau 
troškęs dėl jos gražumo, užtat įvyko dar geriau: pirko tokios 
rūšies žemaičiai, kokių jis ilgą laiką kaip tik dairės, kol sura- 
do savo planams vykinti, savo kraštui žadinti. Tai Vilius Vid- 
mantas, prūselis, su savo dukteria inteligente Darata. Viena 
tai atminus, jam širdis džiaugsmu šokinėjo. 

Kodėl gi Gintautas vis dėlto sėdi štai lyg pats, o ne Svies- 
tavičius, žemes pardavęs? Kodėl juodos mintys, nelinksmos 
mintys neskaniai nuodija jo smegenis? Kodėl nesidžiaugia nė 

vieno burlioko neįleidęs į visą plačią Gondingos apylinkę? Gi 
todėl, kad visas tas darbas paliko neapkepurėtas: katastrofa 
nepadarė laukiamo įspūdžio Algirdui Sviestavičiui. Ar opera- 
cija pavėluota ir ligonis daugiau buvo sugangrenavęs neg jo 
koja — turtai, ar patsai psichiatras paklydo, apsigavo, tokį 
diagnozą nustatydamas. Savo užsivylimo mokslo dalyke 
Gintautas drebėdamas bijojo, nes jei apsiriko, tai savo draugą 
tik nuskaudė ar bent mintimis jį per kelerius metus skaudė. 

Tai ir graužės vienas pats. Tai ir nerimo, nesidžiaugė, 
pabaigtinai savo draugą sunaikinęs. Savo laukiamojo rezul- 
tato niekur nematė. Visu grįžimo laiku Gintautas nebuvo 
pasergėjęs, nors akylai sekė, nė mažiausios Sviestavičiaus 
atamainos. Taip pat jis daug kalbėjo, tik vis savąją, vis niekus 
apie savo bočius ir kitką, tik ne apie tai, kas reikėjo, ne apie 
įvykusią katastrofą ir kas iš to eina. 

Tai rodės tepajutusi viena ponia Irena, kuri grįžo lyg stabu 
ištikta, ji viena težinojo visus licitacijos rezultatus, nors lici- 
tacijos salėje tą pačią dieną, nė paskui nei vieno, nei antro 
nebuvo. O ir paskui niekas jųdviejų nesiteiravo, niekas 
nesidomėjo, kas ką nupirko, kiek mokėjo, kas jiemdviem 
bepaliko. Ponia dvasioje buvo jau mirusi, likdama „z dzie- 
dziczki na Son-tek-ke-lach z przylegiošciami — przy obrzyd- 
liwej Warlowce““. Jos įvertinti nei vienas, nei antras ne- 
mokėjo. 


PIRMASAI LIGOS PERSILAUŽIMAS 


Žvirblelis nabagėlis 
Visas negalėjo — 
Širdelę skaudėjo. 


Į kelintą dieną, kaip sugrįžo daktaras Gintautas iš Vilniaus 
licitacijos, kuo skaisčiausis 24“ R kovo mėnesio pragiedrulis 
ūmai virto šalčiu ir žvarba. Vėl papūtė šiaurys vėjas, dulkė 

lietutis ir purvas buvo vargiai beišbrendamas. Vėjas taip 
nemeiliai, įkyriai švilpė pro langus, verždamasis vidun pro 
visus .plyšius, jog Gintautas liepė net langines uždarinėti, 
laiku užsidegęs šviesą. Ore niekas nesirodė, nei šuva nelojo: 
ir tam buvo kur nuo žvarbos pasislėpti. 

Jau visai temstant, kažin kas pasibeldė į duris. Gintautas pats 
išėjo skląsčio atsklensti ir net žingsnį žingtelėjo atgal. Prieš jį 
stovėjo juoda šmėkla, Slavutos guba* burka apsigaubusi ir jos 
kapišonu galvą apsimovusi. Bešvietė auksiniai kutai ir sagtys 
pakaklėje ir dvi kibirkšti, akys kaktoje, degdamos karščio 
liepsnele. Lūpos buvo juodai sukepusios ir skruostai juodai 
mėlyni nuo šalto vėjo ar nuo vidaus karščio. Uostai išdrikę, 
žemyn nulėpę, šlapi, nors vis dar gražūs, seniau lepinami te- 
pami. Kojos buvo visos purvinos, molinos kuone ligi kelių. Tai 
buvo „pan z panėw Šviestowicz herbu Saffandulio“*, 

Įėjęs, nei kaliošų nenusiaudamas, nei varvančios gubos 
nenumesdamas, išsitraukė iš ančio padrėgusį lakštą popie- 
riaus ir atkišo Gintautui. Šis godžiai brukštelėjo jį iš sustin- 
gusių svečio rankų ir pultinai pripuolė prie šviesos skaityti. 

„Man mirus, daktarą Damininką Gintautą įgalioju pabaigti 
likviduoti mano turtą ir iš visos širdies jį prašau gautais 
likučiais aprūpinti sergančią mano žmoną Ireną“. 

Tylus kaip žemė Sviestavičius smūksojo šalia ir stebėjosi 
daktaro veidu; jis buvo ne tragiškumo šešėliu apsiniaukęs, tik 
džiaugsmo, didžiausio, neapsakomo, žaibu nušvitęs. Nieko 
nesakydamas, tik plačiai savo šnerves išpūsdamas, Gintautas 
nuėmė nuo vėlyvo keleivio gubą, liepė nusikratyti kaliošus ir, 
šūktelėjęs Oną, pavedė jai visa tai nuvalyti ir padžiauti, o 
jiemdviem tučtuojau duoti arbatos ir konjako. 

Medinis Sviestavičius visa darė liepiamas, vis tebesmurk- 
sodamas viduaslyje. Pagaliau giliu basu kaip iš kapo rūsies 
prabilo: 

— Ar sutinki, tas vienas mano drauge? 

- Sutinku, sutinku... - kratė Gintautas, pagriebęs svečio 
ranką, dabar tik susipratęs jį pasveikinti, ir traukė sodino į 
minkštą, šiltą mašastinę kėdę. 

— Tai ką gi ketini tamsta daryti? — paklausė, svečiui lyg 
nedrąsiai įtūpus kėdėn. 

Sviestavičius pabaigė pagesti, nusiminė ir nebežinojo, kas 
toliau bedaryti: taip pasijuto užsivylęs ir šiuo „tuo vienu savo 
draugu“, kaip ir kitais, kurių draugais nė nelaikė. Ne, dar 
skaudžiau! Laukė rasiąs užuojautos, rankų laužymo, padėji- 
mo nugramzdėti į nusiminimą, o čia... Nebepažino Gintauto. 
Visados rimtas, šaltas, dabar, tokioje valandoje, šviečia 
džiaugsmu, laksto po kambarį, rankas trinas ir taip meiliai 
žvilgsi į Sviestavičių, lyg jam negalėtų atsigerinti už sutaisytą 
mirties šešėlį. 

— Tai ką gi manai bedaryti? — pakartojo, net pereidamas ant 
„tu“. 

— Aš atsisveikinau su Santekliais ir daugiau ten nebegrį- 
šiu, — atsakė Sviestavičius, vis toks pat juodas kaip debesis. — 
Trečia diena, kaip visi mano dvariškiai apnikę kremta grau- 
žia man galvą. „Mums, sako, Jo Mylista, pirmiems it toms 
žiurkėms iš skęstančio laivo bėgti kitur duonos ir malonės 
ieškotis. Vis tiek ryt poryt atgirgždės naujas Santeklių „dzie- 
dzic“ — chamas Šešiavilkis ir su šluota išvys visus laukan. 
Atiduok algas, kiek dar mums pridera, ir sudiev, skenduo- 
nie!“ Pinigų kaip tik nieko... Tai vienas beketinąs arklių 
išsivesti, antras karvių, trečias... Nu, ir tesižinai! Aš nė nema- 
niau, jog tiek daug jiems tebesu skalnas... Žmona iš Vilniaus 
sugrįžo mirtinai sopama galva, migrenė ar šiaip nervai... O 
per tas visas scenas ir visiškai pasliuka atgulė nerviniu karš- 
čiavimu. Visa virpa, nieko negalima beįsiūlyti, kad paval- 
gytų... Gi ko ir bepavalgys, kad nei provizijos, nei kambarinės 
nebeliko? Visi atsisveikino, tai šio, tai to išprašydami arba ir 
patys pasiimdami „atminimui“. Buvau nuknapsėjęs į Varliuv- 
ką... O, Dieve! To belikta mano buveinei! Stogas kaip sietas, 
nei lubų, nei grindų, nei langų, nei durų. Ir staktos išlupinė- 
tos. Vienos sienos bėra apygerės. Viena stadalė kaip laukas 
arkliams nusikinkyti, antra — kuone toks pat laukas kitkart 
mužikams pasigerti. Ir iš oro per tiek dešimtų metų tebežy- 
mus, nors nublukęs, rudas parašas: „Linksminia“! Senai jau 

senai ten nieko nebestovima ir nebesustojama. Dyka viduje, 
kaip dyka ir aplink... Seni ąžuolų kelmai beįvairina... | 

- Tai ką gi dabar beketini daryti? - nesiliovė Gintautas. 

Sviestavičius išsitraukė iš kišenės dailų revolverį ir parodė 
daktarui. Šis paėmė iš rankų, pavartė, pasigrožėjo. Sviesta- 
vičius manė, nebeduos, ir rengės atimti; Gintautas nepriešta- 
raudamas atkišo jį atgal, tik paklausdamas: 

- Tikrai? 

Sviestavičius supyko, net lūpos jam ėmė virpėti. 

— Koks čia be klausimas? Kas gi belieka daryti? 

- Ir negaili žmonos? 

- Taigi, kad gaili, o padėti jai niekuo negaliu. 

Ir Sviestavičiaus balsas virptelėjo ašaromis. 

- Ir negaili Ventos sidabrinės, jos šlaitų ir skardžių žaliųjų, 
vieškelio per jų nugarą? 

- Taigi, kad gaili... Aš dabar tepajutau, kaip visa to man mie- 
la būta, kokios esama brangios - gimtinės!.. O kad nebe mano! 

Jo balsas skambėjo giliausia desperacija. 

- Ir negaili manęs? - jau visai juokdamasis, tyčia erzino 
Gintautas nabagą nusižudėlį. 

Sviestavičius susigėdo, sukrutėjo, pasitaisė kėdėje. Matės, 
kaip jam tapo nebepadoru. Lyg užkimusiu balsu tarė: 

— Geriau sakyk: mano įduotų tau pinigų... Doktor, daryk, 
ką nori: aš neturiu tau pinigų atiduoti! Ir tai mane visų 
labiausiai vargina... 

- Ir negaili Varliuvkos? 

To jau buvo per daug. Sviestavičius pašoko nebežinoda- 
mas, ar pačiam nusišauti, ar pirma nušauti šis beširdis inkvizi- 
torius kankintojas. 

- Doktor, valia tamstai sutikti, valia nesutikti, tik tyčiotis 
aš nepavelysiu, ne tik dėl to, kad aš esu bajoras ir savo garbę 
vertinu, dar kad tai nebežmoniška... Tamsta baigi mane min- 
džioti! Tai per didelė ir per trumpa valanda, kad taip ją mudu 
baigtuva... Sudiev! Jau metas... Dar vienas apsivylimas... 

- Tsss... - sustabdė Gintautas, išvydęs beįeinančią Oną su 
kunkuliuojančiu ir stačiai jai į akis garinančiu virtuvu. Pilnas 

ašarų akis ji grįžo šalin, neva nuo šnypštančio garo. Gintautas, 
tai pasergėjęs, suprato ją kalbos pasiklausius. 

Sviestavičius klastelėjo atgal, susigėdęs moteriškosios, kad 
ir buvusios savo tarnaitės. Ona vikriai prileido stiklines, atkim- 
šo plūšomis apipintą butelį trimis žvaigždutėmis ir išnyko. 
Gintautas savo rankom gerokai pasaldė, gerokai įkliukeno 
„ožio pieno“ ar „velnio grietinės“, patsai visa tai išmaišė kaip 
vaistų taisydamas ir padavė draugui išgerti. 

Drebančiom rankom ir visas nervingai virpėdamas priėmė 
stiklą nė nežiūrėdamas. Siurbtelėjo, nudegė lūpas, viptelėjo 
ir pastatė stiklinę atgal. Daktaras tačiau vėl ją pakėlė ragin- 
damas: 

— Mėgink, mėgink, kad ir karšta. 

Svečias ėmė atsargiau siurbčioti vis didesniu pamėgimu ir 
greitumu.Tarytum jis ne gėrė, tik pats sušalęs suvytęs kūnas 
kaip pentis vandenį čiulpė šilimos ir neva paraginančio 
nervus alkoholio. Išgėrė staigiai ir dar paprašė. Gavęs jau pats 
atsiskiedė konjaku daugiau, neg gardu. Taip norėjo užtroš- 
kinti savo vidų. 

Gintautas tuo tarpu užsidegė papirosą, visai atgriebęs 
pirmykščią savo ramybę ir atsilošęs savo krėsle, lygiai lygiai, 
nei patylomis, nei per balsiai, ėmė kalbėti, lyg jis visai nebūtų 
užgavęs buvęs savo draugo. 

— Ką sumanei - sumanei: nebe mano dalykas įsikišti. Tik 
iš visa ko aš matau tave nenorint mirti. Myli savo žmoną, myli 
šį gražų kraštą, esi su juo nuo mažens susigyvenęs ir susirišęs 
ir dabar nori tą ryšį tyčia, per nevalią pertraukti. Mano, me- 
diko, kalboje tai vadinasi: nusigvaltavojimas. Ir kam? 

— Vis dar manęs nesupranti: nebėra kas bedarą. 

— Kas nori gyventi, visados ras, kas darą. 

- Per vėlai. Gyventi aš tikrai noriu, tik Vilniaus žydų tram- 
vajaus konduktoriu aš netesėsiu būti dėl juodos duonos gaba- 
10“. Per vėlai tesupratau manęs dar tebesama pilno gyvybės, 
ne lavono... - pabaigė, rankas laužydamas. 

— Ne per vėlu, tik kaip tik pačiu laiku. Ar nori daug daug 
turtingesnis būti, neg buvai, daug daug gražiau gyventi, neg 

gyvenai, tą patį ketvertą staininių laikyti, jei tai taip reika- 
linga? 

- Nesityčiok, sakau... 

- Stačiai sakyk, ar nori? 

- Tai jau šimtą kartų atsakyta: noriu visomis savo kūno 
pajautomis, visa sielos galybe. Ne turtų, tik duonos ir putros, 
bet tik čia, prie gimtosios žemės, paventyje ir niekur kitur! 
Pats arčiau akėčiau... 

- Tai gerai. Dabar jau esi turtingas, garbingas ir visoje apy- 
linkėje šlovinamas Lietuvos pilietis. Tik klausyk. Niekur ne- 
sikišai, atsidėjęs ant savo Vėdarėlių ir visokių šelmių, tilžai 
savo tingėjime it rąsto galas pelkėje, — tai nepaslinkai savo 
turto trupinių surankioti, bent sumesti. Ag esi mokytas agro- 
nomas? 

— Buvau... tik visas žinias jau praradau. 

- Tai nieko. Nesunku jos atsiminti. Tai vienas kapitolas. 
Rodos, teesi keturių dešimtų aštuonerių metų ir sveikas visu 
kūnu. Tai antras kapitolas. Rodos, sveiksti ir dvasia. Tai ir tre- 
čias. O jei ir to per maža, tai atsimink savo patarlę: „panskie 
ostatki - dostatki“ *. Didžiadvario nebėra, palivarkų nebėra. 
Tai ir tuščia jų! Nėra ko gailėti. Jie dabar daug geresnėse ran- 
kose. Tau iš to nieko naudos nebuvo, o dabar padarys paten- 
kintais, žiūrėk, kiek žmonių! Ir kiek visam kraštui turto iš 
gerai panaudojamų, apgalimų tavo visados bergždžių plotų! 
Džiaukis, pilieti, nusikratęs atsakymu už gaišinamus talentus! 
Užtat tebėra jų inventoriai, jei dar neišvaginėjo tavo iš visų 
svetimų papelkių susirankioti pašlemėkai. Bent didžiumos 
nesuskubo. Nebeduok, ginkis! Pusę atpirks naujieji gyven- 
tojai, bus pinigų ūkiui tverti kitur. 

- Kur? - nustebo Sviestavičius, ėmęs atsidėjęs klausyti 
draugo. 

- Linksmynėje. Žinai, ką tai reiškia? 

- Žinau: džiaugsmo, linksminimos vietą. Tai pasityčiojimas 
iš Varliuvkos. Geras „sans soucie“2, nėra ko! 

— Tas vardas sunku teisingai išversti; jis netaisyklingai tavo 
tėvo pramanytas. Tikrai turėtų būti taip, kaip sakai. 

- Ir kuo gi ten džiaugtis? 

- Gi štai kuo. Ten penkios dešimtys dešimtinių geriausios 
žemės. Už ją vieną, nieko neveikdamas, gali metams tūkstantį 
nuomos paimti. Tai ir nebereiktų žydams konduktoriauti. Tik 
neverta atiduoti, galima gauti trigubai. Antra tiek tokios pat 
žemės - naujienos kitąmet turėsi trake, džiūguose, nurankio- 
jęs pakritas, išlupinėjęs kelmus ir kerus. Nei tų, nei tų ne per 
daug. Šimtas dešimtinių nebejauno ąžuolinio krūmo, kur 
ąžuolėliai jau nuo 5-7 colių. Žinai, po kiek jiems katram? Po 
25. Tik neverta: neilgai trukus, trigubai gausi. Tai krūva gyvo 
aukso, miškams nykstant, medžiagos, ypač kietosios, imant 
trūkti. Tarp jų ganykla, žolės iki kelių. Aikštėse geriausio 
šieno. Palei vieną Siaubūną dvidešimčiai arklių ir penkioms 
dešimtims galvijų. Jūrės pieno be pirktinio pašaro, be sėlynų, 
be kita ko. Sviesto kaip molio. Varškės, sūrio, kazeino, visa 
ko, centrifugą pastačius, pats aitvaras privems. 

— Penkiais pirštais pastačius... - jau šviesesniu veidu ir jau 
lyg silpnai šypsančiom vis dar išbalusiom lūpom mėgino 
prieštarauti Sviestavičius. 

- Penkiais tūkstančiais. 

— Vėl patarsi užsimauti banko kilpą? Vėl baudžiava jai eiti? 
Tik nebeduos... 

— Duotų ir penkias dešimtis tūkstančių. Linksmynėje, ki- 
taip tos vietos nė nebevadinkime, su viršum du šimtu de- 
šimtinių. Miestelyje pleciai. Visa tai dabar be skatiko skolos, 
teduos gryno pelno. 

—49 rublius amžinojo činšo. 

— 500, nes terminas jau leidžia pakelti kainą, jei ne žemės 
pūrviečių nuomojimo, tai bent trobų, kurios dvaro. Ūkiui ne- 
bloga parama. 

— O kol tai įvyks, suskubsiu pasikarti... 

— Man esi kaltas 2935 rub. Reversai rodo. Parduok man 
šituos štai namus, kuriuos dabar tik nuomoju, visiškai, ne pi- 
giai, sulig šitos sąskaitos. Plecius 2400 ketvirtainių sieksnių, 
po pusę rublio, bus 1200 rub. 

= Tai ne miestas. Kas tiek moka? 

— Aš moku, kad verta. Gyvenamoji troba ir kitas trobesis 
sodininkui, viralinei ir perenei - 5000 r. 

- Teatsiėjo, atsimenu, 3600. Pats stačiau. 

— Dabar pabrango. Sode 67 vaisių medžiai. Jie kainojama, 
kad ir seni, po 10 r. Taigi 670 r. Sudėk dabar visa į krūvą: siū- 
lau 6780 r. tai vietai. Aš neišnaudoju. Atmokėjus man skolą, 
imk tuojau 3935 r. ir duok man paprastą savo parašą, kad vie- 
tos nebeatsiimsi arba atsiimdamas įmokėtus sugrąžinsi. Aš 
nepyksiu ir nesispirsiu. Su tais pinigais grįžk namo, užmokėk 
dvariškiams, nors jie padidina neprimokėjimą. O visų pirma — 
nebejsileisk to siurbėlės aptiekininko Viadorelli, kurs, žiūrėk, 
ko beprisistatė, ko beprisivežė iš Santeklių, juos „beadmi- 
nistruodamas“. Gana bus. Dvare dar yra gana visokios užmirš- 
tos medžiagos. Vežkis tai surankiojęs į Linksmynę, samdykis 
pulką dailidžių, aš jų padėsiu gauti, idant per vieną vasarą 
ištaisytų buveinę, Sviestavičių vertą! 

Ir atmindamas Sviestavičiaus vartojamus palyginimus, ėmė 
toliau patarinėti, taikydamasis į jo mintį. 

- Prisistatyk gonkus ant stulpų, nuleisk laiptus į upę man 
laivele privažiuoti, apsitverk gražiais stodainiais. Rudenį 
kuopk tvenkinį, krėsk maurą, kur diegsime sodą, vaismedžius 
ir uogienojus. Neilgai trukus, imsime darytis vyno ir taip 
sprogti, jog iš tos Linksmynės klyksmas ir juokai skambės pa- 
lei visą Ventą iki pat Gondingai. Amen. Matai, koks ir aš galiu 
būti ūkininkas. Ne tik Viadorelli! 

Gintautas sunkiai atsipūtė ir net prakaitą nubraukė nuo kak- 
tos. Jis nebuvo agronomas, tam tinkamų žinių neturėjo. Bet bu- 
vo ūkininko vaikas, visa širdimi linko prie žemės ir patsai daž- 
nai nežinojo, apie ką labiau svajoti: grįžti tam tikru laiku prie 
savo psichiatrijos ar įkibti į ūkį, nusipirkus penketas valakų. 
„Dabarjis tikrai gardžiavosi permatoma galimybe mylėti žemę, 
kelti jos kultūrą ir drauge pačiam kilti gerovėje ir laimėje. 
Laimingi žemės knisikai! Laimingas, kas pats ją dirba, pats jai 
vergauja! Laimingas bus didžponis, prie žemelės prikibęs. 

Gintautas savo svajones kalbėjo kaip poterius. Jų per dau- 
gelį metų mokęsis, jis dabar kalbėjo tokiu karščiu, tokiu 

įsitikinimu, tokią daugybę rodė galimybių, jog Sviestavičius, 
nors pats ūkininkas, pats visa tai persvajojęs, vis dėlto klausė 
daktaro lyg paskaitos apie naujus dalykus, kaip kitados patsai 
daktaras klausė jo kalbų apie dailę. 

- Žiemą statysimės naujas dvariškas gyvulių auginimo 
ūkiui derinamas kūtes, nes esamųjų maža, — traukė toliau 
daktaras. — Kolgi kas galvijai pabus ir senojoje vietoje. Šešia- 
vilkiui visų kūčių nebereiks. Pražys Linksmynė visoje apy- 
linkėje! Bus jai kultūros pavyzdys: esi agronomas. Eis plauks 
kaimynu, garbins jį nebe už herbą ir probočius: tegu sau jie 
ilsis - kam jie neraminti? — tik už nuopelnus, kad būsi kul- 
tūrtrėgeris, vertybės Žmogus, „tutejszy“!?? Padėsi žmonių 
teises užstoti, jiems šviesoje ir gerovėje kilti... 

Gintautui pačiam nebebuvo kalbos galo. Sakė, bėrė, vienu 
tuo pradėjimu norėjo išreikšti visas savo su žeme ir su visa 
Lietuva surizgusias svajones. O Sviestavičius stebėjosi į jį 
išverstom akim lyg nieko nesuprasdamas, tačiau jausdamas, 
kaip jame pačiame kažin kas verčiasi, kaip jam atsisklendžia 
kažin koks naujas, labai platus ir skaistus regratis, kol kas dar 
neaiškus. Rodos, visa tai ne naujiena, visa girdėta, matyta, 
išmanyta. Tik kodėl dabar tesugrįžo bene nuo pat Pulavų 
laikų? 

Prieš Sviestavičių atsirado krūva pinigų - popierių ir 
Gintauto greituoju parašytas naminis suderėjimas su išvardy- 
ta mokesčio suma. Sviestavičius padėjo savo parašą ir ištiesė 
savo draugui ranką, nieko žodžiais nesakydamas. Šisai prisi- 
traukė jį, pabučiavo ir, maldingai žiūrėdamas į nurimusias 
bajoro akis, pabaigė: 

— Brolužėli tu mano, kokia graži mūsų misija! Dirbkime 
gi - gaila laiko! Ne dykiniai laimėja pasaulį. Šalin apatiją, 
neveiklumą, oblomovščiną! Darykimės Lietuvos gyvenimą ne 
sustojusio ir susmirdusio vandens tvenkiniu, kur patys pilie- 
čiai virsta nerangiais unguriais, maurais aptekusiais ir maurų 
duknas bemėgstančiais, tik iškuoptu, kaip tavo tvenkinys, per 
kurį bėga Siaubūnas, vis šviežydamas, idant linksma būtų 

pliaukšėti vikrioms lašišoms ir raudėms! Lietuva bunda. Ji 
turi pabusti. Mūsų gi dalykas jai padėti akis prasikrapštyti, 
miegas nusipurtinti. Manai, mūsų liaudyje nėra gyvybės? Pri- 
naujoje gadynėje! Ar žadi padirbėti Lietuvai? 

- Tu mano draugas ir tėvas, nors jaunas. Aš antrą kartą ge- 
mu. Išskrendu feniksu iš mano didžbajorystės gaisro. Tegu ją 
devynios! Aš jaučiu būsimojo darbo laimę, kurią veltui kitur 
gainiojau, po užsienius bedykiniuodamas, viena daile tegy- 
vendamas. Pasiieškosime dabar, bene rasime ir kitur dailės 
trupinių. Aš jaučiu dar esant tokių sričių, kur dailininko akis 
nenugrimzdo: lietuvių gyvenimo sričių. Dabar aš noriu eiti į 
tą man naujos tautos gyvenimą. Tik, drauge, padėk, kad ei- 
čiau eičiau, galvą apsukęs, nebeatsijokėdamas savo tinginio, 
kad nestabtelčiau - bijau vėl apsileisiąs... 
tas norėjo palydėti jį tokią bjaurią naktį. Tik susilaikė. 

- Tegu sau lieka vienas pats su savo mintimis tamsoje kaip 
maiše. Kada žmogus pats savęs nematai, lengviau su savimi 
kalbėtis, žegnotis, svietą glėbin imtis ar net - nusižudyti. To 
nebijau — tiek pakilo jame gyvybės instinktas. O-na-a-a! — 
subliovė Gintautas Jerichono trimita?“. 

Onai virtuvėje dubenėlis iš rankų žlebt sudužo, ir ji be 
kvapo įpuolė pas poną. 

— Dėl Dievo meilės, o kas čia bepasidarė? Ar Santeklių 
ponas ką bloga sau ištaisė? 

- Viena, p. Sviestavičius — nebe Santeklių, tik Linksmynės 
ponas. Žinai? Kitaip nei jo, nei jo vietos nebevadink ir kitiems 
tą pat įsakyk. Kokia čia „Varliuvka“? Tai pasityčiojimas. O 
antra, tu pasiklausei mudviejų kalbos. Kaip tai negražu, Ona! 
Aš nesitikėjau, kad tu galėtumei tai padaryti. 

- Atsiprašau labai žemai! Šį kartą atleiskite. Pats ponas 
žinai, kaip man tasai ponų ubagas rūpi. Juk aš niekam nieko, 
nė pusės žodelio... - teisinosi Ona tikrai susigėdusi. 

- Gerai jau, gerai! Jei taip myli Sviestavičių, tai parūpink 
jam šeimininką ir šeimininkę. Gal ten koks yra tinkamas tarp 

tavųjų. Reikia padėti jam, kad tvirtai įsikabintų Linksmynės. 
Pamatysi, koks jis bus garbingas žmogus! Jis geras, tik buvo 
nesveikas. Dabar jis pradeda sveikti. O tokiu „ubagu“ duok 
Pone Dieve kiekvienam būti! Dabar pasikaišyk sijoną, apsiauk 
ilgaisiais mano batais, imk mano ceratinę gubą, į keselį ko tik 
benutverdama pavalgyti, ir marš į sergančią ponią. Aš ir be 
tavęs rytoj apsieisiu. Gali kad ir pietums negrįžti: pavalgysiu 
vakarienės. 

Onai tokių žodžių nereikėjo dukart sakyti, iškurnėjo kaip 
galvon daužta. 

Tamsu, žvarbu, lynoja. Kad nebūtų taip mylėjusi savo 
ponų, nė už ką nebūtų Ona sutikusi purvą klampoti tokią 
naktį. Ji pati su neprisipažino ir bijanti. Ne eite ėjo, skriste 
skrido, kad tik greičiau nulėkus, bent pro baisiąsias vietas. 

Kaip tik artindamosi prie kryžiaus gale miestelio lauko, 
išvydo - kažin kas juodas, didelis kruta. Onai visos blusos nu- 
mirė. Mažiausia — tai meška, jei ne pojuokas. Persižegnojo ir 
jau buvo besileidžianti ištaškyti visas valkas, berūkstant 
namo, kaip po kryžium išsitiesė žmogystė, ne meška. Tai aiš- 
kiai per rūką dūlėjo. Pastovėjo, vėl susileido, vėl atsistojo ir 
pasileido eiti ton pusėn, kaip ir Ona. Ona įspėjo tai būsiant 
poną Sviestavičių, apsigaubusį guba ir linksmai jį pavijo. 

— Ak, pons, kad nusigandau! Tariaus pojuoką išvydusi. 

— Tai ne! — atsakė jis žymiai nurimusiu balsu. - Tai aš pa- 
dėkojau Dievuliui, kad jo Apvaizda pagloboja nelaimingus 
iškrypėlius, neleidžia nepataisomų dalykų padaryti, duoda 
gerų žmonių, kaip tavo ponas... 

Ir abudu visai demokratingai, lygiai nusipurvinėjusiu ir 
sulytu, lygiai pėsčiu, pabaigė eiti į Santeklius. 

Jau už durų išgirdo aštriai liepiantį ponios Irenos balsą, 
anaiptol nepanašų į sergančios balsą. Pravėrę duris, išvydo 
ją iškilmingai didžią it sodo statulą, pirštu rodančią Viado- 
relliui išeiti. 

— Darei tamsta, ką norėjai mano vyro ūkyje, ir ėmeis, ko 
norėjai. Su tuo žinokis. Tik mylimųjų vyro daiktų, paveikslų 
ar kitko tamsta nedrįsk man sava valia imtis! 

Viadorelli nusikvatojo begėdžio juoku: 

— Nebebus ponas jų reikalingas, nei jie pono... 

- Išeik tamsta pro duris nekalbėdamas! 

Į tuos žodžius ir atsistojo patsai Sviestavičius tarp jųdvie- 
jų. Koks jis tą valandą buvo gražus ir majestotingas! Ona nė 
akių negalėjo atitraukti. Dideliu savo vertybės nusimanymu 
jis taip pat ištiesė savo ranką durų link tardamas: 

- Prašom: mes su tamsta nebepasižįstame! 

Viadorelli lyg šuva, pamazgomis perlietas, viks viks 
pasirangė, vept vept kažin ką apie teismą, 5000 rub. atly- 
ginimo, daktarą ir išsinešino it žalos sode daręs pusbernis. 

Ponia Irena pati nustebo, išvydusi savo vyrą lyg nebe tą 
patį, pati prašvito jo šviesiu veidu, pati nusidžiaugė jo 
džiaugsmu dėlei ramybės, kurios iš Gintauto pasisėmė ir 
neapsakomai gražiai padėkojo Onelei už jos ir jos pono gerą 
širdį. 

Jau gerai buvo po dvylikos, o Gintautas nė nemanė eiti gulti. 
Buvo susijudinęs ne mažiau už santekliškį. Vartė iliustruotus 
žurnalus, o tematė savo mintis ir visa širdimi džiaugėsi ne- 
apsivylęs. Tik štai vėl kažin kas pasibeldė. Net šaltis perėjo per 
kūną. Pusiaunaktis bailina ar nujautimas ko bloga? 

— Dabar tai jau tikarai nebegerai... apsiskaičiau... reikėjo 
palydėti. 

Ir skubinai atidarė duris. Duryse stovėjo šlapia Ona, rau- 

- Gi kas čia darosi? Ar nebuvai? 

- Kur būsi nebuvus! Buvau ir visokių gerumų atnešiau 
ponui, ponios prisakytų. Šeimininkė jau pačios ponios gauta. 
Tai ta doroji senutė Karolienė, našlė davatkėlė, vienstypė, visų 
vadinama Dėdiene. Ponams ji neįtiks - per prasta. O namų 
ruošai, šeimynai, smulkiesiems gyvuliams - vienatinė visoje 
parapijoje. O rami, o darbšti, o teisinga, o pamaldi! Gi šeimi- 
ninku įtaisysiu Jurgį Liaugaudą, Spurgiu vadinamą. Tai vėl 
teisingas, darbštus ir šviesus vyriškis, geriausis mūsų skai- 
tytojas. 

Ir Ona nusakė visa, ką mačiusi ir girdėjusi. 


95. 


— O aš, šlapia, ką gi ten bedarysiu. Ėmiau ir parbėgau 
persivilkti ir sausai atgulti. 

Nuo to laiko Sviestavičius Gondingoje retai besimatė. Kam 
jo reikėjo, gavo ieškoti Linksmynėje. 

Žmonės nežinojo, kas jį atgaivino ir žmogum padarė. Vis 
dėlto nuvokė Sviestavičių būsiant „daktaro gimine“. 


SIETYNIETIS 


DAKTARO PIRTIS 


Man vainikas ir patinka, 
O bernelis dar labiau. 


Jau baigės bent šešeli metai, kai daktaras Gintautas smar- 
kiai ir vaisingai darbavosi Gondingoje, o jis vis dar tebebuvo 
vienišas, nei vedęs, nei šiaip jau draugų susidaręs, kurie pas 
jį, pas kuriuos jis būtų buvojęs. 

Ona, nėra ko nė abejoti, mylėjo Gintautą, kaip myli kiek- 
viena jauna moteriška, kaip negali nemylėti jauno vyriško, su 
kuriuo nuolat esti, kuriuo nuolat rūpinas ir sielojas, - na, ku- 
rio, noromis nenoromis, dieną naktį pilna galva, pilna širdis. 
Ji visa savo prigimtimi sviro į tą sveiką, diktą ir gerą jauniklį, 
vos tebaigiantį „Kristaus metus“. Tik tasai omeniškas svirimas 
niekados nebaigės šaltu jos sumetimu, kad ji gali palikti „po- 
nia daktariene“. Kvailumo gal jai būtų ir pakakę tai pasvajoti, 
tik dorumas neleido. Ir visi kaimynai kuo tikriausiai uodė, o 
jie tai moka užuosti neapsirikdami tarp jaunikio Gintauto ir 
nuotakos Knistautaitės nieko nėsą „tokio“, kas įdrąsina tar- 
naitę būti ponia, nors ir nemokant tos rolės. Sodiečiai todėl 
jos nesilenkė ir nelenkė, kaip paprastai lenkiama šeimininkė, 
dėl šio ar dėl kita ko turinti namuose, kur gyvena, galybės 
bent turtus eikvoti ir kam nors „gerai“ daryti. Nejausdami ko 
nors per Oną gausią, žemaičiai nepaliovė ją laikę savo eilės 
ir padėjimo žmogumi; be to, Ona buvo neįtariamai dora ir 
išmintinga. Tai ir santykiai su Ona, ypač miestelėnų, buvo kuo 

gražiausi, kuo natūraliausi. Jiems miela buvo Ona kviestis į 
vestuves ar krikštynas, ir ji pati mielai ėjo, atsinešdama ne ma- 
žiau „pyrago ir varškės“ (žemaitiško sūrio) kaip kitos mote- 
riškos. Miela ir priimti tai iš jos, žinant ją ne paslapčiomis iš 
savo pono tai imanti ir ne vagiškai tai atsinešanti kam tinka- 
ma pabrukti, tik patsai daktaras ją įgalioja taip jį atstovauti. 
Ir buvo iš ko: laikė karvę, iš kurios primilždavo tokią milž- 
tuvę, kurioje kūdikis galėtų nuskęsti. 

Geri, dori buvo Onos santykiai su kaimynais ir ne vienas 
pasidžiaugė jos tėvui, klebono lyg vagoriui špitolninkui ir 
drauge rožančiaus promotoriui Baltrui Knistautui, tabokos 
atsigerti jam pakišdamas: 

- Taigi Dievas davė kūmui senatvei patiekėlę! Ir jai gera 
gyventi ir su ja gera kitiems. 

Baltras tylomis uostė tabokos ir šypsojos pritardamas. 

Ak, kaip ir jis džiaugės vienatūre savo dukteria! Palikęs 
našlys neturtis, jis turėjo savo vaiką leisti į žmones, tik leido 
gerai jų parinkdamas ir budriai sekdamas, ar jo Onelei pas 
juos gera, ar nėra skaudžiama ir piktinama, ar bus jai ko ten 
pramokti. Džiaugės savo dukterytei davęs bent pavydėtinos 
sveikatos ir proto išminties. 

Daktarui pakalbinus leisti int jį Oną šeimininkautų, Knis- 
tautas stačiai ir atvirai jam pasakė: 

— Dėku ponui: tai per gera jai vieta ir man būtų arti. Ką ir 
pasakyti. Tik ji yra dar jauna ir tvirta, o tamsta ne tik jaunas 
ir tvirtas, dar gražus. Du jaunu vienoje pastogėje retai kada 
rožančių gieda. Imkis ponas mano Onelę, tik atmink: jei man 
ją sudarkysi, tai nuskausi ne tik ją, ir mane patį, nes aš tą vie- 
ną visame pasaulyje teturiu. Aš negražoju, tik nusiminęs ne- 
žinau, ką bepadaryčiau... 

Gintautas Baltro akyse jau dabar matė tokį gilų nusimini- 
mo šešėlį, jog visus tuos žodžius giliai įsimėklijo ir niekados 
nebeužmiršo. Baltrui gi ištiesė ranką tikrai patenkintas, radęs 
tiek gražaus žmoniškumo. 

- Pasižadu ir valdysiuos kiek tik galėdamas. 

- Tai gerai, - pabaigė Baltras, mėgindamas pasiekti jauno 
pono rankos lūpomis, tik Gintautas susigėdęs nesidavė ir 

paprašė niekados to nebedaryti jam, o ir iš viso tą netikusį ir 
vienų lenkų vergų belaikomą paprotį. 

Baltras ir Onai tą patį pakartojo, jokiu popierėliu neapvy- 
niodamas savo žodžių. 

— Ona, tu jau augusi mergina, tai tau visi tie dalykai nebe 
naujiena. Tu pati nusimanai. Aš tau tiek pridursiu: mudu esa- 
va prasčioku ir pilniausiu neturčiu. Štai aš tau nė kraičio per 
visą amžių nesukroviau, nors negėriau. Taigi neduok, Pone 
Dieve, tau patapti „ponia“! Aš, tave per labai mylėdamas, ant- 
rą kartą nebevedžiau, nors aš dar ir dabar nepersenęs, tai ir 
tu, jei mane myli, laikykis. Duok Dieve tau kantrybės! Laimės 
nekantrybė neduoda... 

Ona nuraudusi it žiburys pabučiavo tėvui ranką ir tvirtai 
ištarė: 

- Pasižadu. 

Ir jai tikrai buvo dabar tvirta, tėvui parėmus jos pačios 
svyravimą. 

Baltras Knistautas, juodbruvys milžinas, pečiais nuo pus- 
antro masto ir „nebent trimis lankais pilvu, kad taip pagali“, 
teturėjo 50 metų; kartais galėjo padirbti sulig arkliu, o kartais, 
kokiuo oru, gaudavo ir visai pagulėti: taip jam kyla gėlė vidu- 
rius. Taigi apsiimti kam nuolatiniu darbininku ir dukteriai 
krauti kraitį jis netesėjo. Dirbo atsitiktinai, daugiausia ei- 
damas į budynes giedotų, nes balsą turėjo tokį gražų ir dide- 
lį kaip Gondingos varpas. 

Gintautas visa tai žinojo. Ir kai jau gana ištyrė Onos verty- 
bę ir jam nuopelną, vieną sykį tarė: | 

- Ar tamstos tėvelis nuo šv. Jurgio beapsiims klebonui 
vagoriauti? 

— Vargu, - atsakė Ona. - Sensta, vis dažniau jam ta ruptūra 
atsiliepia. 

- Tai kviesk jį pas mus. Įgyvendink jį priepirtyje, kur tyčia 
sargui padarytas šiltas, sausas ir šviesus kambarėlis, ir tegu 
jis atjaunina seną sodą. Aš jį pamokysiu medžius apkasinėti 
ir genėti, uogas auginti, o daržoves abudu sodinsita. 

— Bene sodas mūsų... —- buvo beišsitarianti Ona. Tik po- 
no pasiūlymas buvo jai taip mielas, jog, visa ką užmiršusi, 

nebesusivaldydama puolo daktarui į rankas ir abidvi pabu- 
čiavo. Gintautas nesuskubo nė pajusti ir apsibarė: 

- Vis dar neatpranti nuo vergavimo. Bene dykai gyvens? 
Bus darbo, dirbs ir savo algą uždirbs; nebus darbo - galės sau 
kaip dabar bažnyčioje ir budynėse promotoriauti. Turėsime 
obuolių, kriaušių, uogų, dirbsimės vyno, tyrės. Kitką parduo- 
sime. Valgydinsi jį drauge virtuvėje. 

- Na, pons: dabar tai jau tėvelis bus net turtingas! - džiau- 
gėsi Ona. 

Gintautas jautėsi bent kiek kaltas esąs. Numanė Oną jo 
pasiūlymą suprantant - jai gerai padarymą, tuo tarpu kai jis 
tevykdė — savo planus. 

Gintautas buvo Lietuvos liaudies vaikas, gražiausis jos Žie- 
das. Savo kamieną, savo kelmą, iš kur buvo išdygęs, jis mylėjo . 
ir mėgo. Tik visa tai parodyti anomis sunkiomis aplinkybėmis 
neturėjo teisės. Carai buvo mus savo tėvynėje padarę surakin- 
tais nelaisviais. Taigi, širdį suspaudęs, jis turėjo šalintis nuo 
miestelėnų ir sodiečių, rodytis, jog jam jie nei šalta, nei balta. 
Ir žemaičiai nesiglaudė į savo daktarą. Vieniems rodės, taip 
ir reikia: ką gi čia toks ponas su prasčiokais susidės ir ką su 
jais veiks? Kiti pavydėjo, už akių įgeldami: „daktaro gimi- 
nėmis“ tevadindami - žydus. 

Gintautas visoje apylinkėje tenekentė Santeklių dvariškių, 
veltėdžių ir begėdžių pataikūnų, ypač gi visų jų viršininko, 
o savo kaimyno ir kolegos gydymo amate - aptiekininko Via- 
dorellio. To jis ir neslėpė. Šiaip jau su visais sugyveno taikiai, 
visus gražiai sveikino, draugiškai, visai ne kaip „ponas“ kal- 
bino, su kiekvienu mokėjo mandagiai apsikeisti netuščiais, 
visados tikslingais žodžiais. : 

Ir jo sodiečiai nesibodėjo ir nesišalino. Neužeidavo tiesiai 
į patį daktarą per priešakinės duris kaip santekliškis ir „dak- 
taro giminės“, užtat užeidavo iš užpakalio, į virtuvę ir už jos 
į didelę gryčią, kur viešpatavo viena pati Ona. Ten jie ilgai 
pasisėdėdavo, tarp savęs ar su Ona pasišnekučiuodavo apie 
visokius lietuvių dalykus, kurių ji žinojo, nes buvo „skai- 
tanti“, arba patylomis pavartydavo popierius. Tai buvo tie, 

kuriuos Gintautas vadino „tavieji“, kreipdamasis į Oną. Tik 
įdrįsusių su Ona vis dar nedaug tebuvo. Reikėjo daugiau. Ir 
Baltrą Gintautas įspėjo kaip tik tinkamą tam dalykui būsiant. 

Baltras bepromotoriaudamas buvo išmokęs labai aiškiai 
skaityti. Iš jo ir duktė Ona. Ir mėgo skaityti, ypač ilgomis va- 
landomis, kada nesveikata įversdavo jį į lovą. Didysis „Šal- 
tinis“, „Broma“ ir „Juozapinės“ jau buvo jam nusibodę“!; ten 
visa jau žinojo, tai mielu noru gaudydavo kur nutverdamas 
šiaip jau „popiergalius“. Taip jis vadino lietuvių laikraščius. 

Gintautas tai žinojo ir nujėgė, įleisdamas Baltrą į priepirtį, 
visą pirtį paversiąs skaitykla, tokia pat, kaip buvo Baltro 
kambarys špitolėje. kd 

Baltras apsigyveno Gintauto sode už gyvenamojo rūmo, ir 
visa taip įvyko, kaip daktaras norėjo ir nuspėjo. Naujas sodi- 
ninkas kiaurą dieną kasė, varpė takelius, skutinėjo, genėjo me- 
džius. O vakarais ir pokaičių laikais skaitė, iš Onos pasiimda- 
mas, laikraščius. Veikiai miestelio jaunuomenė pasivijo savo 
dėdę iš špitolės ir toliau jo klausė skaitant arba patys jam 
skaitė. Ir tas būrelis vis didėjo sodiečiais. Kitas jauniklis pra- 
dėjo nė į karčemą po visam nebeeiti, tik kuo greičiausiai į 
daktaro sodą. Tad viskas buvo gerai. 

Viena Gintautą smarkiai vargino, tai Baltro santykiai su juo 
pačiu. Susitikęs poną sode, Baltras ėmės kepurę, sveikino, 
pasakojo, kas jau padaryta ir kas tebėra darytina. Kalbėjos 
apie laikraščius ir knygeles; iš Baltro supratimo ir jo nuo- 
monės Gintautas sprendė apie rašto tinkamumą. Daug dalykų 
vertėjo užrašyti. Tik Baltras toliau Onos kambarių nebuvo 
įėjęs nė žingsnio, kaip jo Gintautas nekvietė. 

Iš pradžių tasai Baltro atsiniekinimas Gintautą nervino ir 
pykino. Mėgino net pagavęs trauktinai įsitraukti, vis veltui: 
stipruolis nė iš vietos. 

— Ne, tatai atkaklus žemaitis! — pyko Gintautas. Ilgainiui 
prisityręs, suprato Baltrą jį lyg nekenčiant. Už ką? Už visą tą 
gera, ką buvo jam padaręs? 

O, ne! Baltras Gintautu ir savo Ona nepasitikėjo, nors buvo 
gavęs tokių gražių pasižadėjimų nieko „tokio“ nedaryti. 

Dukters meilė vertė jį, kaip tikrą žemaitį, įtarinėti kiekvie- 
name mažmožyje. Juo Ona prisirišo prie savo pono, juo labiau 
stelgėsi jam, juo labiau tėvui gyrė: tai jis bus šį pasakęs, tai 
jis bus tą padaręs, - juo Baltras traukė visas savo simpatijas į 
gilumą. Čiaupės visas kietai, niaukės tamsiai ir - nė žodžiu 
niekados nepritarė dukteriai. Tiesa, nė neprieštaravo. 
tiesiog ne tėviška meile ir pavydint jos visam pasauliui. Balt- 
ras regimai kankinosi. Negulė, kol žiburys neužgeso Onos 
kambaryje. O užgesus vėl kankinosi, begu ji jau guli lovoje. 
Mėgino net sekti. Ir vėl kankinosi, kai per ilgai negrįžo iš pono 
kambarių. Kurgi berasis pasitikėjimas šaltiniu savo neramy- 
bės - Gintautu? 

O Gintautas buvo tikrai nieko nekaltas. Jei toks ir paliko, 
tai tik dėl to, kad buvo su tėvu gražiai apsimąsčiusiu, nors 
tai jam labai nepigiai apsieidavo. Ag jis, nors proto Žmogus, 
Molio Motiejus, varlės kraujo nebuvo. Ag jį gi guldė kėlė Ona. 
Ir matė ją mylint. Matė, o nežiūrėdamas dar aiškiau jautė, kaip 
smailiai, kaip švelniai žvilgsi į jį, jauną vyriškį, jauna mote- 
riška. Suprato, ką tai reiškia: būtent, kad Onai nebūtų dides- 
nio dangaus žemėje, kaip iš jo prityrus meilės, norsgi menko 
pamaloninimo; kad ji tam dalykui neturėtų atsigynimo pajė- 
gos, kaip paprasta silpnosios lyties atstovė. Visas oras buvo 
lyg ko pilnas erzinančio ir neraminančio. Ir Gintautas kanki- 
nosi, kaip kankinamasi, nušalus odą ir jai nebe tiek begaruo- 
jant; nemigo, blaškės, net keikės, tai prausės ir purkštės. Šiaip 
taip ir mokėjo pasižaboti ir nusimaldyti. 

Doras žmogus jautė kitaip negalint būti. Gintautas išėjo 
savęs atiduotų už liaudies laimę, o ne iš jos aukų imtų. Ne 
nuodėmės bijojo: religijos statomą skaistybės reikalavimą 
gerokai apdildo fiziologijos dėsniai, kuriais juoba tikima, kad 
jie Žmogui pataikauja. Ne! Jis paprato atminti lotynų patarlę: 
ką darydamas, daryk gerai ir vis atmink, koks bus galas. Savo 
nerimo jis matyte matė galą: tegu tik pavelytų sau susipinti 
su moteriška nors kiek kreivu būdu, sudiev būtų visiems 
kitiems jo sumanymams! Lyties galybę jis jautė kaip kokią 

elektros srovę didelio įtempimo. Nepaliesi — nieko; pridėk 
nors ranką, trenks perkūnu, užnejautrins sielą, viską atim- 
dama kūnui. Net prakaitas jį išpildavo pamanius, jog visi jo 
padarytieji ir darytinieji darbai vieną dieną gali pavirsti smul- 
kiai sutrupėjusiais griuvėsiais. Tai viena; taip sakant, gyvu- 
linis apsisaugojimas darė Gintautą nusiturinčiu. 

Gailėjo ir moteriškos —- Onos asmenyje. Meilė moterišką ne 
tik griuvėsiais apkrauna, dar ją visą sugriauna ir atstato jau 
visai kitą asmenį, skiriamą šeimynoje gyventi. Neatstatoma, 
pati iš po tų griuvėsių nebeatsistoja, ji tampa tikro užgaido 
„auka“; pavadinkime tai nors „meile“: bus gražiau, bet dalyko 
neatmainys. Sveikos doros tėvas tai per gerai jautė, nors iš- 
reikšti nemokėjo. Ir Gintautas tikrai greičiau būtų kulipką sau 
smilkinin paleidęs, neg jį, aukštos doros žmogų, ir ją, neatsa- 
komą už save mergelę, užvylęs. 

Gintautas tad pilnai ištesėjo duotąjį apsiėmimą. O vienok 
kažin ar ne tikrą pavojumą jautė jo, tėvo Baltro širdis, kad ji 
taip nerimo? Tęviršt pamatysime. 

Šiaip ar taip, Gintautui darbas sekės, nė Onai, net Baltrui 
neatspėjant, kokiais aukštais tikslais ir jiedu tapo įkinkytu į 
bendrą darbą. Nenumanė net ir to, jog jiedu kinkiamu. Maža 
ko Gintautas davinėja skaityti! Kas gi tais laikais pyrago iš už- 
sienio nelaukė ir sulaukęs su kitais nepasidalijo? Prūsų raš- 
tai lietuviams buvo lyg gyvenimo garsvyčios; erzino kartais 
lig ašarų. Tai buvo vienatinis verginamųjų žmonių narkotikas, 
net nebeprideramas džiaugsmas, sadizmo rūšis. Negalėjo lie- 
tuviai atvirai keršyti savo spaudėjams, tai bent seilę rijo piktu 
džiaugsmu skaitydami, kaip kiti tuos spaudėjus, tą maskolių 
valdžią už kiekvieną menkniekį neigia ir kuoneveikia. Juo 
drąsiau ir šiurkščiau kuris raštas barės, juo buvo geistinesnis 
pasiskaityti, kad ir už tai reikėtų tamsiojoje patupėti. 

Juoba nejautės Gondingos žemaičiai šen juo tyčia suvilio- 
jami, idant prisiskaitytų prūsinių nuodų, pagadinančių nelem- 
tą sodžiaus ramybę ir nejautrumą. Ėjo neva patys į Baltrą ar 
į Oną, kuriedu patys nenusimanė, kaip jiems popierių iš kažin 
kur iškrenta. Iš daktaro, tai žinia, tik iš kur jam, kad nė vienas 

žinomas apylinkės šmugelninkas pas jį neužeina ir su juo jo- 
kių reikalų neturi? 

Iš tikro, kaipgi Gintautas taip gudriai gaudavo lietuvių 
spaudinių iš Prūsų ir iš Amerikos? 


KUNIGO TĖVAS 


Saulė motutė, 
Mėnuo tetušis. 
Žvaigždė sesiulė, 
Sietyns brolelis. 


Kas jis buvo, nei Gintautas, nei kas kitas krikščionių, o 
vargu bau kas ir žydų težinojo. Nei vardo, nei pavardės; nei 
giminių, nei kilimo vietos. Per dešimtį, per keliolika mylių 
aplink Gondingą visi šviesesnieji žmonės ir dvarininkai jį 
težinojo ir tevadino, nieko daugiau nesidomėdami, Kunigo 
Tėvo pravarde. 

Gerai prakutęs seniokas, kokių šešių dešimtų metų; riebus, 
apvalus, išsišėręs, tik nepilvotas; buka, neilga barzda, be pei- 
sų, be šlikės, be cicelių; apsitaisęs, tiesa, ne brangiais, užtat 
visados švariais ir nenudėvėtais drabužiais; rankovės nieka- 
dos nebuvo atbrizgusios, skvernai niekados neatskarę, pažas- 
tys niekados nepraplyšusios. Nu, visai ne toks, kaip kiti va- 
žiuotieji pirkliai karabelninkai ar kiti nevalyvieji, kad ir 
turtingi, Lietuvos žydai vertelgos. 

Nežinant nelengva buvo net įspėti jį žydą esant. Kunigo 
Tėvą žydą esant teišdavė tamsios akys ir labai juodi dideli an- 
Cakiai, kurie taip ir paliko juodi, nors visa barzda ir galva 
smarkiai apšerkšnėjo žilumu, tik apšerkšnėjo, ne baltai ap- 
snigta tapo. Net ir nosis buvo graži, nei kumpa, nei mėsingu 
galu. Ir lūpos nebuvo mėsingos ir verstos, kaip paprastai rie- 
baus žydo. Greičiau jis panėšėjo į pasiturintį aukštaičių šlėk- 
telę ar nedidelio palivarko nuomininką, nes ir lenkiškai kalbė- 
jo taisyklingai, kaip vien reikiant, mažu mažu pagargaliavimu 

ant „r“. Ar į pirkliaujantį Lietuvoje slovaką, atvykstantį iš 
Vengrijos ir todėl neteisingai vengriu vadinamą. 

Kunigo Tėvas savo ratuose turėjo bent tris didelius maišus 
medinių skrynelių, kiekvieną maišą nuo 5-6 pūdų, ir lengvai 
juos tebekilojo iš ratų ir atgal į ratus. Brikas buvo taip pat ne- 
panašus į paprastą žydo sugriuvusį tarškalą barškalą; gilus, 
talpus, maišai skendo jame, maža beišsikišdami aukštyn, ir vis 
dėlto palikdami vietos pirkliui išsitiesti. Briką traukė juod- 
bėris, tiesa, senokas, kaip ir jo šeimininkas, vis dėlto dar rie- 
bus kaip molis ir nemažas. 

Pirklys, arklys ir brikas taip buvo susiderinę tarp savęs, jog 
kiekvienas už save, kad ir skyrium, sakė kaip ir Gogolio So- 
bakevičiaus daiktai?*: ir aš esmi - Kunigo Tėvo. 

Be kuplumo ir tvirtumo, labiausiai visi sutiko - tingėjime. Jie 
niekur nesiskubino nei išvažiuoti, nei parvažiuoti, kad niekur 
neturėjo nuolatinės buveinės. Brike buvo visas Kunigo Tėvo 
turtas: bankas, danga ir pirkiniai; brike arklio pašaras: šieno, 
avižų ir atsargoje pasagų; brike ratų tepalas, šniūrų ir kaiščių. 
Laisvas pasaulis tai jų namučiai, saulė - močiutė, speigas — 
patėvis, žvarba - mošelė, naktis - globėja ir migdytoja. 

Nesiskubino karabelninkas įvažiuoti į kiemą, įvažiavęs - iš- 
lipti, išlipęs - į vidų pirkinių siūlytų. Nesiklausdamas nusikin- 
kydavo arklį, statydavo jį pavėnioje ir užvėjoje, pasigirdydavo; 
nesiklausdamas pasiieškodavo daržinėje šieno, dobilų ar gu- 
boje pėdo avižų, pasišerdavo ir gerai prisistebėjęs, kaip juod- 
bėris gardžiai kramsi, lyg tik dabar susiprasdamas atlikęs 
didįjį, svarbųjį reikalą, eidavo į vidų; et, taip sau, aplankyti 
senų savo pažįstamų, gerų sėbrų, su kuriais senai buvo ne- 
besimatęs, su jais pasišnekėtų, iš jų vaišių priimtų, na, gera 
proga pasinaudojus, ir paklaustų, bene pristigo kokios namų 
reikmenės... 

Pasiteiravęs laiku žinojo pasisakysiant: 

- Pristigom, kur nepristigsi tokioje namų apyvokoje! Prašo- 
me įsinešti kromą, bent pavartysime, ko čia nauja būsi beturįs... 

Nepasižiūrėti Kunigo Tėvo kromo ir nepaimti iš jo bent 
kokio mažmožio buvo neleistinas nemandagumas ir tiesiog 
nežmoniškumas. Kaipgi neimsi - iš Kunigo Tėvo? 

Paprašius įsinešti maišą, Kunigo Tėvas dar gerai lūkuriavo, 
kol ryžos eiti, pagaliau ėjo, tik tokiuo nenoru, taip vaipydama- 
sis, taip apsunkęs ir pakaušį krapštydamas, lyg tai buvo jam 
didžiausias nemalonumas, lyg reikėjo atlikinėti verčiamasis 
darbas, iš kurio jam pačiam vienas tik vargas. Kiek tai jau tūks- 
tančių kartų jis vienodai išsikelia, įsikelia didžiausius maišus. 
Ir kas jam naudos iš to? Jis to ir nedarytų, kad nenorėtų padary- 
ti malonumo tokiems geriems ir delikatniems savo bičiuoliams. 

Užsakytojai visa tai matė ir be žodžių aiškiai suprato kiek- 
vieną pirklio pajudėjimą, kiekvieną jo veido viptelėjimą ir 
nepadorėjos, tiesiog gėdėjos privertę Kunigo Tėvą - maišą 
nešti. Kurgi čia nebepirksi! 

Parodžius kokį daiktą, imdavo ypatingai derėtis. Pirkėjas 
drovėjosi duoti mažiau, neg pareikalauta - Kunigo Tėvo; parda- 
vėjas drovėjosi neatiduoti už tiek, kiek iš šalies buvo pasiūlyta. 

Taip visur, visados, su visais. Kur tik buvo su Kunigo Tėvu 
papirkliauta, persiskirta didžiausiais prieteliais, pilniausiai 
pasitenkinusiais kits kitu; po daug kartų lenktasi kits kitam 
sudiev ir kviesta, kad Kunigo Tėvas niekados nepravažiuotų 
pro šalį, kiek tik kartų pasitaikys jam čia būti. 

Į sodžius Kunigo Tėvas ir kviečiamas nevažiavo. Mužikas, 
fi! ką gi jis gali išmanyti pirkinių vertumą? Jis telankė dvari- 
ninkus, turtinguosius miestelėnus, kad ir jiems čia pat buvo 
visokių sankrovų, klebonijas ir rusus valdininkus, jau be jokio 
išskyrimo: lygiai teisėjus, tardytojus, oficierius, sprauninkus 
ir asesorius, lygiai paoficierius: žandarus, sargybinius; urėd- 
ninkus, raštininkus, lygiai popus. Nė menkiausio jų, gink Die- 
ve, nelygino su mužikais, visus lygiai vadino ponais, su visais 
buvo taip švelniai mandagus, kaip su pačiomis grapaitėmis. 
Tiesą pasakius, šitie smulkieji rusai daugiausia iš jo pirkdavo, 
reikalingi būdami, o ne vien tik mandagumo žiūrėdami ir dėl 
mados, prisileisdami smulkų sodžiaus pirklį - Kunigo Tėvą. 

Kviečiamas ir vėl užvažiuoti, Kunigo Tėvas branginos ir 
niekados tiesiai nepasižadėjo, talmudiškai vaizdžiai pasitei- 
sindamas: ' 

— Dievas, padarydamas pasaulį, Mėnesiui paliepė per 
dvidešimtį aštuonias dienas apibėgti aplink Žemę. Lengva 

tam dangubėgiui, turint vis tą patį gerą, lygų kelią, kur niekas 
jo neužkliūva ir nieko jis. Ir tai sugaišta bent šešetą valandų. 
O man ne vienas kelias, šimtas kelių, negrįstų, duobėtų, kur 
arkliai kojas sukiojas ir tekiniai subyra. Tai kaipgi aš galiu 
aplink tamstą, mano „Žemele“, akurat kas mėnuo apsisukti? 
Gal būsiu už mėnesio, už pusės metų, o gal ir visiškai nebe- 
atvažiuosiu... Na, tai neminėkite gi bloguoju — Kunigo Tėvo! 

Kalbėjo retai, gražiai, kiek meiliai šypsodamos; neskubė- 
damas rišos maišą, atgal krovės sunioktas skryneles, nešės 
laukan, dėjos vežiman, šukavos arklį, vėl jį girdės ir susiėmęs, 
kas liko pašaro į vežimą, negreit, žingsniu iškeliaudavo. 
Pirkėjai, mandagiai išlydėję pirklį iš trobos, daugiau juo 
nebesidomėjo ir nebesekė, kada jis bus iškeliavęs. 

Ir vilkosi Kunigo Tėvas be botago, be vadelių, vienu balsu 
pavaldydamas arklį; destis pastabdydamas jį: raginti jo nie- 
kados nesuragino. Juodbėris ėjo, kaip norėjo, kokio ūpo buvo: 
tai vos krutėjo kaitros metu, tai sparčiau žengė, bimbalų kan- 
džiojamas ar speigo svilinamas. Ėjo, galvą kraipydamas, 
rodos, rankas užpakalyje susinėręs, akurat žydas šabe dyki- 
niuodamas, retkarčiais gardžiai, sočiai abiem galais paprunkš- 
damas didžiausiam šeimininko patenkinimui. 

- O, zdrėw, zdrėw??3 — tuojau atsiliepdavo jam Kunigo 
Tėvas iš gilumos briko. 

Brike Kunigo Tėvas niekados neturėjo nei sėdynės, nei 
pasėdų. Sėdos kur nors iš šalies ant karties ir ilgai maskatavo 
nuleistom kojom, kol įvirto giliau, visados pakabiai atsišlie- 
damas skrynelių. Šitaip galėjo prakėpsoti ištisas valandas, 
visokiais orais, ir nė vienas veido raumenėlis nekrustelėdavo 
nei nuobodžiu, nei nuovargiu. Net su savo arkliu daugiau 
nebepasikalbėdamas, kaip paprastai: Zdrėw, zdrėow. 

Švarus, ramus seniukas — vieniems; vargšas nabagas — 
kitiems, - iš tikrųjų gi Kunigo Tėvas buvo tinginių tinginys, 
tinkamą savo būdui amatą pasidaręs iš veidmainiavimo ir čia 
tapęs tikru artistu. 

Kiekvienam pirmą kartą, o kaip kuriems ir po keletą 
kartų — nepakenks liekį kartą priminus save ne paprastą žy- 
delį kromelninkėlį esant, tik nelaimingą likimo auką, kuone 

mistiškai paslaptingą asmenį —- Kunigo Tėvas šitaip nusipasa- 
kodavo: 

— Senai senai tai buvo. Gal vakar, o galjau bent trys dešim- 
tys metų. Ar aš žinau? Aš ne žvaigždininkas astronomas, savo 
gyvenimo planetų neskaitau. Augo man tas vienas sūnus Erc- 
kis (Herz). Jau buvo šešiolikos metelių, ir aš jam rengiaus jau 
atiduoti visą savo kromą, o pačiam būti jo pardavėju. Tik ėmė 
jis man ir pražuvo kaip akmuo į vandenį. Aš paleidžiau kromą, 
įsitaisiau vežimą, susikroviau, kas liko, ir pasileidžiau į svietą, 
savo maželio ieškodamas, savo krupainį (rupūžiuką) šaukda- 
mas. Per keliolika metų išlandžiojau aš kuone visą guberniją, 
visur teiraudamos, niekur jokio pėdsakėlio nebeužtikdamas. 
Ir kada aš visai buvau nustojęs vilties berasti, štai iš kažin ko- 
kios gilumos Afrikos gaunu gražiai žargoniškai rašytą laišką?*. 

„Tėveli, atleisk! Aš nebegalėjau bebūti žydas. Aš turėjau 
virsti krikščioniu. Tu būtumei mane prakeikęs. Taigi aš, veng- 
damas tokio smūgio Tau ir sau, bevelijau tam laikui numirti. 
Išbėgęs į Belgiją, patekau į Misionorių seminariją. Pramokau 
daug kalbų, įsišvenčiau kunigu ir dabar vedu „misiją“ tarp 
juodukų. Savų pinigų man nėr, tik Tu ir be manęs turtingas“... 
Taip ir toliau, taip ir toliau. 

- O tamstai gi nejau nepataria juo pasekti ir taip pat krikš- 
čioniu tapti? — teiravos klausytojai, tikrai domėdamies nepa- 
prastu prietykiu. 

— Anei žodelio. Aš ir be jo tai žinau... - atsakydavo Kunigo 
Tėvas taip paslaptingai, lyg pasikrikštyti jau buvo senai nu- 
taręs ir tik belaukia geros progos. Ir klausytojai su pagarba 
nutildavo, nebent pridurdami: 

— Tamsta jo nekeiki? 

- O kam? — iš visos tikros širdies atsakydavo Tėvas. — 
Kiekvienas taip elgiasi, kaip jam rodos geriau. Antai jūsų 
Nochumas negalėtų gyventi ne savo rūmuose, o aš ne savos; 
jis mano vietoje vargu numirtų, o aš be savo saulės, be oro, 
be erdvės mūruose užtrokščiau. 

Ir jo balsas buvo toks malonus, toks atlaidus, ir šypsojos 
jis, kaip tesišypso laimingas tėvas, kurio sūnui kaip Juozapui 
Aigipte teko taip aukštai palypėti?“. 

- Šiandieną jis - kunigas, aš jo, kunigo, tėvas. O ką žinosi? 
Gal jis liks vyskupų; tada ir aš būsiu —- Vyskupo Tėvas, — 
baigdavo dideliu nusimanymu savo vertybės. 

Taip visi, pradedant nuo to krašto grapų ir kunigaikščių 
ir baigiant miestelių liubrikais akcizninkais, žandarais ir urėd- 
ninkais, griežtai visi žinojo jį esant aukšto padėjimo - Kunigo 
Tėvą, už tai jį gerbė ir mylėjo. Ojis... 

Jis nepraleido tuojau neaplankęs nė vieno kur atsiradusio 
bent kiek šviesesnio žmogaus, nei gydytojo, nei valdininko, 
nei nuomininko, pirma gerai ištyręs, kas jis, kokio nuomonės 
krypsnio, kokio pasiturėjimo, kurios tautos, kokio būdo, lėtas 
ar ūmas, ir kokio pagyvenimo savo šeimynoje. Tada keliavo 
į jį jau kaip į saviškį, gerą savo pažįstamą; jau mokėjo vienam 
tai pasakyti, kas kitam priderėjo užtylėti; vienam linksmai ir 
sauvalingai, kitam liūdnai ir melancholingai. Nelaimėje radęs, 
mokėjo pats juodu debesiu virsti, lyg ir jį gyvenimas vienu 
degutu tepeni. Kunigo Tėvas niekam nebuvo rakštis kliūvanti, 
greičiau visiems balzamo tepalas. 

Viename dalyke Kunigo Tėvas teneveidmainiavo: atvirai 
prisipažindamas nebegalįs begyventi be Lietuvos šviesuolių. 
Kai kurių pagailimas, jog jis, jau tiek pagyvenęs, vis dar te- 
bevargsta dėl kąsnio duonos, vis tebekenčia oro atamainas, 
jis atsakydavo: 

- Ag galėčiau ir nebevažinėti, pakaktų senatvei, visa par- 
davus, ko dar turiu. Tik papratau. Nu, ką aš beveikčiau su tais 
skurdžiais miestelio žydeliais, papratus su tokiais mandagiais, 
gražiais ir švariais ponais kas dieną gražias kalbas kalbėti? 

Pas daktarą Gintautą į Gondingą pirmą kartą užsukęs, 
Kunigo Tėvas pats prabilo lietuviškai, ne lenkiškai, nors dak- 
taras jam, kaip ir kitiems, dėl kalbos nebuvo nė mirktelėjęs: 
niekam kalbos neprimetė, nieko už kalbą nepapeikė. Kunigo 
Tėvas ir lietuviškai taip pat gerai kalbėjo, kaip lenkiškai ir 
rusiškai; tai jam buvo likę dar iš anų laikų, kada jis krome su 
žmonėmis riejosi. 

Aprodęs, ką reikia, ir šį tą Gintautui pardavęs, Kunigo 
Tėvas pataikė, kada šeimyniškiai išėjo, ir iš tarpu skrynelių 
ištraukė paketą su dviejų mėnesių Tilžės lietuvių leidiniais: 

visais laikraščiais, kalendoriais ir knygelėmis. Žydas aiškiai 
pamatė, kaip Gintautas nudžiugo, stverdamasis leidinių 
abiem rankom, kaip visas nušvito; tai tiesiai ir pasiūlijo: 

— Už šitas kiek duosi, tiek bus gerai. Už kitus kartus - po 
25 rub. už kiekvieną siuntinį, vis tiek kokio būtų didumo. 
Nors pūdo. Manęs niekas per 30 metų nėra sustabdęs ir pa- 
kratęs. Visi žino, jog aš - Kunigo Tėvas! O mano juodbėris . 
stipras — paveža pūdą ir daugiau. 

Gintautas dėl mokesčio sutiko, tik adresų tepažadėjo duoti 
nebent kitą kartą... 

— Bijai tamsta, kad nebūčiau provokatorius? Pirma pasi- 
teirausi Šūmakerio ir Zelikmano? Nieko kita ir jie nepasakys. 
Aš ir jiems kai ko atvežu. 

Gintautui nieko kita nebeliko bedaryti, kaip tik pasisakyti, 
iš kur jis norėtų paskirtais rakais gauti siuntinių ir kur toliau 
nuo savęs jų pasiųsti. Kunigo Tėvas pasirodė visus įvardytus 
žmones jau pažįstąs ir mielu noru apsiėmė visiems jiems 
patarpininkauti... už 25 rub. iš kiekvieno. 

Susilaukęs savo „giminių“, anų dviejų paminėtųjų žydų, 
Gintautas ėmė ir paklausė, ar jiedu pažįstą Kunigo Tėvą, ar 
jis nebūsiąs pavojingas ir ar tikrai jis esąs - kunigo tėvas. 

-Kurne! atsakė Zelikmanas. - Tai mūsų „geradaris“. O pa- 
vojingas kaipjis gali būti, pats į kontrabandą įsipynęs? Paspaus 
jis mus, paspausime ir mes jį. Dar geriau. O „kunigo tėvas“... 

Čia Zelikmanas gardžiai nusijuokė, o Šūmakeris ūmai šoko 
prie Gintauto, mušdamasis į krūtinę. 

- Toks jis kunigo tėvas, koks aš Mozės anūkas, kad ir ne 
tiesiąja linija! Tiesa, jis turėjęs kažin kur sankrovą; tiesa, jog 
ir tas vienas sūnus jam, našliui, žuvęs: miręs ar pabėgęs; ir 
jis, tėvas, iš gailesčio ėmęs dūkti, iš galvos eiti, po svietą 
vazotis, neva sūnaus ieškodamas. Prilermavęs, priaimanavęs 
ausis visiems krikščionims, neva įtardamas juos, būk tai jie 
Erckį pasivogę pakrikštiję ir dabar nuo jo slepią nerodydami, 
kad neatsiimtų ir neužmuštų. Beklaidinėdamas aprimęs, tik 
vazotis papratęs, nebesiliovęs, darydamas gražų gešeftą iš 
žmonių užjautimo. Tam užjautimui palaikyti ir sūnų padaręs 
ne tik krikščioniu, dar ir kunigu. Graži pasaka padarė jį 

turtingą kaip Rotšildą. Jis godus kaip pentis vandens. Nesi- 
duok melžiamas ir išnaudojamas! 

Gintautas savo „giminėmis“ tikėjo, žinodamas juos ir 
turint su užsieniu reikalų. Tai ir Kunigo Tėvą prisiėmė „gi- 
mine“ ir štai jau kelinti metai girdo jį arbata, klausydamas vis 
tos pat istorijos, kaip jis bene jau paskutinį kartą atvažiuojąs, 
kaip dabar tiesiog nebegalima esą kontrabandais verstis; visur 
smakas prie smako, drakonas prie drakono stovįs, o visi reikią 
nulenkti... Gintautas vis „nesuprato“ reikiant Kunigo Tėvui 
daugiau mokėti ir vis teatsiteisdavo jam tais pačiais 25 
rubliais. 


„DAKTARO GIMINĖS“ 


Šarkele varnele, 
Keli tavo vaikai? 


„Daktaro giminėmis“ Gondingos žemaičiai tevadino du 
pačiu turtinguoju savo miestelio žydu: galanterninką ir mėsi- 
ninką. Su jiemdviem Gintutas atvirai „tesigiminiavo“. Mūsų ar 
žydų šventavakariais, kada Sviestavičiaus nebuvo, miestelėnai 
vis matydavo juodu daktaro gonke besėdint ar girdėdavo pro 
langą valgomajame kambaryje prie virtuvo belermuojant. 

Galanterninkas Seligman, lietuviškai išvertus būtų palai- 
mintasis, laimingasis, žmonių trumpai šaukiamas Zelika, 
buvo dar jaunas žmogus: jam, nuo žydų „metrikos“ betariant, 
dar tebuvo trejetas vaikų. Mažutis, smulkutis, trumpai nusi- 
kirpęs, ne tik plaukus, ir barzdelę, trumpais siaurais drabu- 
žėliais, - jis rodės greičiau miestiškai, ne sodietiškai; arba 
visados pasirengęs su kuo bėgti lenktynių ar su bradiniu 
bristi. Be barzdos, kuri buvo taip juoda, kad žmonės dar šaukė 
jį Švaksabarzdžiu, atseit švaksuota barzda, niekas kitas 
nereiškė jokio jo rimtumo. Tuo gi tarpu visai kitaip buvo. 
Zelikmanas buvo ilgai mieste pagyvenęs, gerokai apsišvietęs, 
gražaus apsiėjimo pramokęs ir toks lemtūta flegmatikas, 

kokiuo didesniu bebūti žydiškas būdas temperamentas nė 
nebeleidžia. 

Mėsininkas buvo jau senas. Apie jo vaikus niekas nebekal- 
bėjo, nes jau paskutinę dukterį buvo ištekinęs, o iš pirmųjų jau 
turėjo visą krūvą anūkų, kurių jis nei bepažino, nei jų vardų 
beatminė, tik bežinojo jų skaičių ir tuo tesidžiaugė, regėdamas 
savo vaisiuje įvykusį senovinį palaiminimą: kaip jūrmalos 
smiltelių“". Jis vadinosi visai netinkama jo amatui pavarde - 
Schumacher, lietuviškai išvertus, būtų - kurpius, nors niekas 
neatminė, kad bent kuris jo bočius būtų buvęs batų siuvėjas. 

Ta pavardė žemaičiams buvo vargingiausia ištarti. Tad 
visaip ją kraipė: Šmokeris, Šumokeris; kas gi labiau buvo 
įsiklausęs, šaukė Šumakariu, o kiti, iš jų prisiklausę, lietuvino 
Šunakariu, sukeisdami „m“ su „n“, kaip sukeičiama žodžiuo- 
se Amerika ir Anerika, šimtas ir šintas. Savo „lietuviškumu“ 
šis pastarasis pravardžiavimas labiausiai žemaičiams patiko 
ir jie per ilga niekaip daugiau mėsininko nebevadino, kaip 
Šunakariu, anaiptol ne dėl užgauliojimo, tik arba visai rimtai 
įsitikinus taip ir derant, arba gerai gerai, jei dėl nekalto pasi- 
tyčiojimo, priminant, jog jis, mėsininkas, savo pirkėjus neva 
aprūpinąs šuniena, ne aviena, veršiena ar kita kokia mėsa. 

Šūmakeris buvo didelis didelis, labai įsiganęs storapilvis 
stipruolis, baltutelaite ligi juostai, gražia, tankia, plačia barzda, 
storais, sraigiais susisukusiais peisais prie tyčiomis trumpai 
kerpamų plaukų, idant peisai dar ilgesni matytųs. Dėvėjo il- 
giausiais, kuone ligi žemei balakonais, visados atsagstytais; 
mūvėjo nusmukusiomis, niekados neužsagstomu čvikliu ke- 
linėmis, nors visa eilė geltonų sagų ten švietė be veiksmo. Tad 
būtų rodęsis gryniausias tipas jau nykstančių senažydžių, kad 
būtų dar avėjęs čeverykomis su sagtimis, dėvėjęs išleistus 
cicelius ir šlikę, arba šašdangą, nuo žmonių betariant, ir jūsėjęs 
šniūreliu. Galicijoje tokių dar kiek tik nori. Tik Šūmakeris visa 
to nebevartojo, nors buvo ištikimas talmudininkas. Galjį buvo 
pagadinę šių dienų kultūros veiksniai. 

Be Talmudo ir Biblijos“, kitokių mokslų Šūmakeris buvo 
kaip ir nėjęs, tačiau išsilavinęs buvo kaip tikras inteligentas 

ar, tikriau sakant, miestelėnas. Ir ką žinojo, tai žinojo tvirtai 
ir pamatingai, Talmudo ir Biblijos ištisus skyrius atmintinai. 
Kad būtų reikėję kokiam artistui, piešėjui ar skaptuotojui 
modelio Mozei ar kuriam Senosios Sandoros Pranašui pada- 
ryti, būtų tetikęs Gondingos patriarchas Šūmakeris. Viena 
rimtybė pasižiūrėti. 

Tuo tarpu visai kitaip buvo, kaip ir Zelikai. Neklystanti 
gamta, padarydama tuodu žydu, rodės, bene būsianti sukly- 
dusi savo nuoseklume, duodama jiemdviem pavidalus, visiš- 
kai neatatinkamus vidui: biznio strukuodegio lėtam Hlegma- 
tikui, ilgabarzdžio, ilgašvarkio pusantražydžio - gyviausiam, 
karščiausiam, grynai žydiško vasarių žmonių būdo Šūma- 
keriui. O gal taip ir reikia. Mūsų a. a. Petrui Kriaučiūnui, karš- 
tam daugakalbiui, taip pat lyg nepriderėjo milžiniška jo 
barzda“. 

Abudu žydu buvo saviškai labai doru: destis tiek jau tur- 
tingu, jog nebereikėjo sukti ir apgaudinėti dėl laimėjimo ke- 
leto skatikų. 

Didesnių priešingybių, rodės, nė pramanyti nebegalima, 
kaip tarp Seligmano ir Schumacherio. Tuo gi tarpu didesnių 
draugų ir sėbrų, kaip jiedu buvo, taip pat neradai. Jiedu te- 
siskyrė darbo valandomis. Ligi tik uždarė savo įstaigas, jau 
buvo drauge ir taip riejos, lyg visam miesteliui skandalą kel- 
dami. Rodės, štai štai subėgs visi naujienos ištroškę žyduičiai. 
Tačiau niekas nebėgo; niekam tai nebebuvo naujiena, kaip 
Šūmakeris „prietelingai“ šnekas. 

Milžinas Šūmakeris neužaugą Zelikmaną vedžiojosi tikrai 
kaip karvė veršiuką ir užpuldinėjo jį kaip tikras mėsinėtojas, 
kimbąs su peiliu tučtuojau patraukti jam per kaklą ir išdaryti. 
Šūmakeris žengė skersomis, vieną savo skverną kišdamas pir- 
myn, antru lyg savo pėdsakus šluodamas paskui; pats visu 
kūnu kvempės ant žemo Zelikmano, idant visa savo barzda, 
ne viena tik burna, galėtų kalbėti savo draugui stačiai į veidą. 
Zelikmanas visai skendo Šūmakerio balakono skvernuose ir 
ėjo taip pat skersomis, kiek tik begalėdamas, grįždamas jam 
nugarą, idant turėtų alsuoti oro. 

Kai sėdomis abudu šnekėjosi, Zelikai nebuvo lengviau: 
Šūmakeris šaukė dar balsiau, net seilės jam tiško, ir tokiuo 
įnirtimu savo barzdą kratė, kad net akys jam raudo nuo krau- 
jo užplūdimo į galvą, ir kas minutė šokinėjo į Zeliką jam prie 
pat nosies prisikišti. Zelika tada rodės nebetekęs paskutinio 
vieko, vos vos bepakeliąs savo ranką ir silpnučiu balseliu 
betesiąs geruoju prašyti: 

— Setze'ch, setze'ch! Sėskis, sėskis. 

Senis sėdas, gausiai nusispjauna, pasidairo į šalį, daugiau 
savo minčių neg vaizdų žiūrėdamas ir ligi tik pagavęs kokią 
naują savo ar išgirdęs iš Zelikos, vėl šoka kaip padūkęs jam į 
akis. Ir vėl tasai rankele ramina: 

— Setze'ch, setze'ch! 

Abiem atėjus į daktarą Gintautą, Zelikmanui buvo dar 
sunkiau. 

Abudu miestelio žydbajoriu draugu, jausdamiesi tikrai 
pirmaisiais jo piliečiais, su savo daktaru sveikinosi už rankų, 
pirmieji atkišdami savąsias ir trumpai, vėžiškai kinktelėdami 
jam galvom: 

— Guten Morgen, guten Abend, Herr Doktor!*? 

— Guten Morgen, Herr Schumacher, Herr Seligmann! - at- 
sisveikindavo Gintautas. 

Paskui dideliu pamėgimu asmeninės savo vertybės Zelika 
delikatniai papešiodavo strukutę savo barzdelę, o Šunakaris 
tokiuo pačiu užsimojimu ir taip atsilošdamas atgal persi- 
braukdavo išilgai savo barzdos, lyg jis siekė pradėti nuo lubų 
ir pabaigti pačiame pažemyje. Tai buvo, taip sakant, ritualinė 
dalis pasisveikinimo. 

Paskui kalbą pradėdavo visados pirmas Zelika mandagiu 
pasiteiravimu: 

— Niu, wie geht's, Herr Doktor? Was neues?*! 

Ir sulaukęs iš jo vis tą patį: 

— Danke schėn, ganz gut!“? — varė jau gražia rusų kalba 
visos savaitės Gondingos ir jos apylinkių žydų kroniką, kas 
penki dešimt žodžių taisomas ar papildomas Šunakario blogai 
sudėstoma ir blogai ištariama lenkų kalba, nes rusiškai jis 
kalbėjo dar blogiau. 

Pabaigus kroniką, pereidavo į plačiąją politiką, kurią visą 
nusitverdavo jau pats Šunakaris, Zeliko vos retkarčiais bepa- 
taisomas ir bepapildomas. Veikiai abudu užmiršdavo visus 
savo vokiškus fanaberumus ir taisyklinga, nors nekaip teišta- 
riama, vietos žemaičių tarme jau vien tik lietuviškai tekalbėjo, 
nors Gintautas to ir nereikalavo iš jų. 

Įžangą į plačiąją politiką Šūmakeris padarydavo, griež- 
čiausiai iš pat pamatų iškeikdamas Rusų valdžią, kam jos 
policija taip skriaudžia visų pirma skerdėjus šliakterius: ka- 
binėjasi prie išvežamos mėsos, pjovyklą verčia iškelti iš mies- 
telio, baras, kad kiemelyje kraujai garuoja, taip ir toliau. 

— Nu, kas tai matė dėl penkių karvių ir penkių dešimtų 
papjaunamų avių statytis atskirą namą? Kas to nežino? Visi 
tai žino, tik ne rusų policija. Ligi tik pristinga pinigų, tuojau 
bestijos atsimena Šūmakerį Gondingoje gyvulius pjaunant 
savo kieme ir savo kūtelėje. Ir duok visą pustretinę. Lengva 
pasakyti — pustretinę! O kad visa karvė, kaip čia laikoma, 
teverta ir temokama dveja tiek. Kad jie paspringtų tais mano 
pinigais! Aš jais būčia kraitį sukrovęs dar vienai dukteriai, jei 
būčiau dar turėjęs... Arba vėl... 

Dabar „auf das grosse Wasser““ politikos išplaukdavo tai, 
kur ir kaip Rusų valdžia dar smaugia žmones. Tada Šūma- 
keris pradėdavo visiškai užsimiršti ir taip į daktarą šokinėti, 
taip jam į pat akis lįsti, kaip šokinėjo ir kišės į Zelikmaną. 
Mandagų ir gražaus apsiėjimo mokantį Zeliką net prakaitas 
išpildavo, besiklausant tos pasiutiškos kalbos ir beraminant: 

— Setze'ch doch, setze'ch! Niu, setze'ch, setze'ch. 

Šūnakaris sėdos, kiek klausė kitų ir vėl šoko it gyvatės 
įgeltas, visus pasaulio mandagumus ir kitokius laisvo žmogaus 
varžymus užmiršęs ir didelėm, plaukais apžėlusiom savo 
kumštim taip aplink daktaro nosį sukdamas, lyg pasirengęs 
jam tvykstelėti. Tačiau, kad tarp Šunakario ir Zelikos ir abiejų 
su daktaru niekados nebuvo jokių nesusipratimų ir asmens 
dalykų, tai to nė iš tolo nebuvo atsitikę, ir Gintautui pagaliau 
ilgai „besigiminiuojant“, nebedarė jokio blogo įspūdžio. 

Gintautas ramiai sau sėdėjo, kojas sukeitęs ar koją per koją 
permetęs ir, abiem rankom kelį apsikabinęs, čiulpė sau 

papirosą, katiškai pamirkčiodamas nuo dūmų. Kai Šunakaris 
jau per ilgai kalbėjo prisikišęs ir ėmė pakyrėti, Gintautas kišo 
jam dėžutę cigarėlių. Kol Šunakaris pasiimdavo nežiūromis 
vieną, kol keletui degtukų pirštuose sudegus pagaliau už- 
sidegdavo cigarėlį, buvo gana atlaido. Jei tačiau įsikarščiavęs 
Šunakaris cigarėlį pasiimdavo nejučiomis ir toliau varė savo 
kalbą, visai nemanydamas degtis, Gintautas kvietė atsistoda- 
mas „gimines“ stalan sėstųs ir arbatos atsigertų. Ten Šūmake- 
riui nebebuvo kas bedarą. 

Iš tų dviejų piliečių Gintautas žinojo ištisos savaitės 
pasaulio kroniką su visomis smulkmenomis ir žydų sume- 
timais, kurie, jis buvo prityręs, kuone visados pildės. 

Abudu „giminės“ neapsakomai nekentė Rusų ir Rumunų 
monarchizmo už žydų gyvenamosios vietos siaurinimą, už | 
pogromams pataikavimą ir daug už ką“*. Ypač gi už Lietuvos 
valdytojų sauvaliavimą. Keikė esamąją tvarką, geidė jai, kad, 
nebeilgai betrukus, ji visai suirtų, vertė ant jos ištisus kalnus 
visokių visokiausių blogybių. Nu, dėjosi žmonėmis, revoliu- 
cionizuotais iki pat kaulų. Gintautas nė puse žodžio nepra- 
sitardavo nei prieš monarchizmą, nei prieš Lietuvos valdžią. 
Tačiau „giminės“ ir be žodžių matė jį visiems jųdviejų aima- 
navimams ir keikimams pritariant ir pilnai pasitikėjo juo, kaip 
ir daktaras buvo pasitikėjęs jais. Tai kits kitą apsidalydavo 
tokia „literatūra“, kuri knygynų languose nebuvo išstatoma 
pirkėjams pavilioti. 

Už tai, kad Šūmakeris leido minėtąją dukterį už pirklio, 
šimts žino, iš kurio tolimo krašto atbildėjusio mergos ir gero 
kraičio, daktaras Gintautas sėdėjo pirmoje vietoje už stalo ir 
jį pirmą rabinas iššlovino. Už tai daktaras paritino jam didįjį 
auksinį pinigą“, visus nustebindamas savo dosnumu ir palik- 
damas nebeišdildomą gerą atminimą: kiti, net ir patys turtin- 
gieji, teritino sidabrinius ir tai ne didžiuosius. Nuo to laiko 
rabinas nebeturėjo žodžių Gintautui gana išgirti, ir daktaro 
populiarumas augo didėjo tarp visos apylinkės žydų. Didėjo 
jis, be to, ir nuo vis sumaningesnio gydymo, tai savo baudu. 


MENKININKAI 


„MENKĖS“ 


Aš tau duosiu bičių kelmą. 
Mano bitės darbininkės - 
Neša medų daržinėn, 
Siuva korius rezginės. 


Lietuvių „Sietynas“ ir žydai lygiai buvo susimezgę kaip su 
užsieniu, taip ir su viduriu krašto, tai į abu galu abiem buvo 
pakeliui. Mėnulis, arba Kunigo Tėvas, niekaip nebetesėjo kas 
mėnuo apsisukti aplink Gondingą, nes tokių „Žemių“ kaip ji 
radosi vis daugiau. „Mėnulis“ rodės lyg vis didesnis tinginys, 
nors važinėjo vis taip pat kaip ir pirma. Reikėjo tad pasiieškoti 

Pavardė keista, lyg žydiška, tačiau nežydiška: ji reiškė — 
pėdą, vadinamą lenkiškai. Žemaičiai kažin kodėl tą žodį pa- 
sisavino, turėdami savo. Keistas buvo ir patsai jaunas, ta pa- 
varde, ne pravarde pažymėtasis. Jam priderėjo gražus ūkis, 
tik jį valdė smarkus patėvis, taip susitvirtinęs visokiais raštais, 
jog posūnis jo niekaip negalėjo iškrapštyti. O noro tai padaryti 
Mendeliui buvo gana. 

Gražus, gudrus ir drąsus jaunikaitis, anksti kaip ir visi 
žemaičiai jis įsimylėjo taip pat jauną, labai gražią ūkininkaitę. 
Mylėjo ir ji. Ir tėvai mielu noru būtų atidavę jam savo dukterį, 
kad jis būtų buvęs „riktingas“ ūkininkaitis, tasgatės, kad pats 
būtų valdęs gražų savo ūkį. Dabar lauk, kada patėvis numirs! 
Ojis į tą garbingą kelionę dar nė nemanė rengtis. 

Mendelis (jo vardo niekas nežinojo, to ir nereikė, visoje 
apylinkėje jis vienas tebuvo tos pavardės, be jokių brolių, be 

seserų) siuto, kaip tegali siusti dvidešimties metų įsimylėjęs 
žemaitukas. Buvo net beketinąs užmušti savo patėvį. Tik nu- 
krypo kitur. Jis tikrai pamišo dėlei pinigų. Dieną naktį svajojo, 
kaip čia kuo veikiausiai uždirbus 3-4 tūkstančius, atkišus 
patėviui ir kuo greičiausiai vedus geidžiamąją Gendrutą. Taip 
žemaičiai ištaria - Gertrūdą. Važiuoti į Ameriką netiko: ir ten 
taip veikiai neuždirbsi visos reikiamos krūvos pinigų. Tad įsi- 
svajojo apie kažin kokią mašinėlę pinigams dirbti, kokių žmo- 
nės tarės teesą galima gauti Prūsuose. Skrynutė kaip skrynutė, 
o pasuki — ji ir privaro tau visokių pinigų. Tik mokėk dabar 
rasti kvailių, kurie nepažintų, jog tai dirbtini, netikri pinigai. 

Mendelis, meile apakęs, į patį liuciperą būtų ėjęs pinigų 
prašytis. Tai galų gale ėmė ir pražuvo iš namų. Būtų visa labai 
įdomi istorija, kaip jis Prūsų pasienyje pateko į žydų rankas, 
kurie už pervedimą per sieną atėmė iš jo visa ligi paskutinio 
skatikėlio, kaip anapus sienos atsirado „krūge““* nemažame 
būryje vienų tik šmugelninkų; kaip, neturėdamas nė tam 
kartui ko pavalgyti, pasidavė šmugelninkui nešiku nešmenės 
nuo trijų pūdų. 

Jis nežinojo, ką benešąs. Jam gana buvo, kad už tai gaus 
20 rub. Gavoir vėl atgal sugrįžo į Prūsus, jau nebe žydų pade- 
damas. Čia jis gavo patirti - tokios stebuklingos mašinėlės nė 
prūsai dar nepasidirbę ir pinigams padirbti reikią labai dide- 
lio, sumanaus meisterio. Pagaliau tuo nė nebesidomėjo radęs 
kitą, nors nebe taip stebuklingą „mašinėlę“ pralobti - kontra- 
bandą. To ne taip jau sunku buvo pramokti, ir, neilgai trukus, 
Mendelis atsirado priešakyje kompanijėlės, aprūpinančios vi- 
sus apylinkės žydelius prūsine arbata, prūsiniu spiritu, šilkais, 
skustuvais; „jei nori, tai ir tekėlėmis“, pasijuokdavo patsai. 

Mendeliui ėmė rastis pinigų. Gal būtų ir patėvį jau atmo- 
kėjęs, tik tie sugaištieji dveji treji metai išdulkino jam iš širdies 
ir iš atminties gražią mergelę Gendrutą ir jos vieton pakišo 
labai negražų senį - Godą. Dabr Mendelis jau svajojo apie 
dešimtį ir daugiau tūkstančių. Ir pati duba nebebuvo jam 
tokia miela maloni, kaip pirma kad buvo. Ji nebetraukė 
Mendelio tik dėl to, kad tai buvo jo tėvų palikimas; iš dubos 

Mendelis dabar tiek jau reikalavo, kiek ji netesėjo duoti. Tai 
ir paliko Mendelis be dubos, kaip tasai be „šventos Kalva- 
rijos“: tu be manęs, aš be tavęs. 

Mendelis nebeteko to paskutinio minkštinančio širdį veiks- 
nio - prisirišimo prie savo užpečkio. Tapo kietas kaip titnagas. 
Lietuvių raštus jis skaitė, veizdėk, kuone visus, žinojo, kas ten 
parašyta, kuone visa, — vis dėlto į juos žiūrėjo tiktai kaip į pre- 
kę. Gerai mokėjo —- gabeno; menkai mokėjo - neapsiėmė. Nė 
vieno karto nesujudėjo Mendeliui širdis nuo visų tų šauksmų, 
kuriais skambėjo to laiko visi laikraščiai. Ar besukrutės ir kas 
tą kietą širdį pajudins? Pagyvensime, pamatysime, jei ne 
pirmosiose knygose, tai antrose. 

Gintautas labai gerai žinojo, kas toks Mendelis, ir, „susigi- 
miniavęs“ su juo, laikėsi šalto ir aiškaus gešefto. Vis dėlto kai 
tekdavo koks labai atsakomas darbas padirbti, kokios tarybos 
su užsieniu išvesti, kokie svarbūs raštai į Tilžę ne paštu nu- 
siųsti, - Gintautas nenumanė žmogaus, tinkamesnio už Men- 
delį. Ir Mendelis nė karto neužvylė, nė karto nesugrįžo be 
nieko. Kur Mendelis bus buvęs, antro nebereikės siųsti. Jam 
netiko patarlė: dėl kvailos galvos tik kojom nuovargis. Tai 
Gintautas neapsakomai brangino Mendelį ir mokėjo jam 
dovanoti tą nelaimingą godumą. Kartais net teisino, atmin- 
damas, kaip gamta viską tiksliai daro: jei nebūtų godo, nebūtų 
nė Mendelių, tų būtinųjų anais laikais Lietuvos veikėjų. 

Suėjo su Mendeliu ir kun. Rimutis Vizgirda, ligi tik atva- 
žiavęs, o pabuvęs jau ėmė su juo ilgai ir paslaptingai šnibž- 
dėtis. Šnibždėjos tarės, kol vienu sykiu abudu nedingo kažin 
kur iš Gondingos. 

Vieną tamsią naktį, daugiau ne savaitę praleidus, kada jau 
Gintautas rengės gulti, ne į duris, tik į langą kažin kas minkš- 
tai pirštų galais pabarškino. Tokio bildesio ore, gatvėje už sto- 
dainių negirdėti, o viduje per stiklą - kuo geriausiai. Gintau- 
tas pasitiko milžiną Šūmakerį, abiem rankom prilaikantį sa- 
vo balakono skvernus. Visados mačius Gondingos patriarchą 
palaidais sparnais, tikru Mefistofelio apsiaustu, kurs jį darė 
panašų į keliaujantį Amžinąjį Žydą, Gintautui buvo per 

nepaprasta šitas Šūmakerio susiglaudimas. Tuo reikšta nepa- 
prastas jo vidaus susispaudimas. Spausdamas savo sielą, Šū- 
makeris, pats nenusimanydamas, spaudė savo skvernus ran- 
kom, spaudė savo išgąsdintą krūtinę pečiais, spaudė lūpomis 
žodžius. Mažiausiai teklausė jo — lūpos; jos vis viepės, kont- 
rabanda praleisdamos kažin kokius žydiškus šnibždesius; 
rodos, bene bjaurius keiksmus. 

— Nu, Herr Schumacher, kas atsitiko? Susimušėt susipešėt? 
Susiskaldėt susipjaustėt? Ar šiaip kas sava valia pasikorė? 
Geruoju pas gydytoją niekas tokiu laiku nevaikšto. 

Mėgino Gintautas pajuokuoti ir nesisekė. Šūmakeris nė ne- 
šyptelėjo. Tik pašnibždomis ėmė pasakoti įspūdžius, kurių tik 
ką buvo prityręs, ir ilgą istoriją, kurią tik ką buvo iš Mendelio 
išgirdęs. Ne tiek ta istorija, tas prietykis, kiek Šūmakerio visu 
tuo persiėmimas užkrėtė Gintautą. Jis visas išblyško veidu, 
akys ėmė lakstyti neramiai. Tik lūpų, kaip ir Šūmakeris, 
nemokėjo suvaldyti, kad jos kontrabanda nesišypsotų matant, 
kaip tasai balsiakalbis ir karštakalbis rėksnys mėgina kalbėti 
patylomis ir ramiai paslaptingai. 

Nabagui Šūmakeriui tasai sumanymas visai nesisekė, ir 
jis neapsakomai vargo. Kai mėgino šnibždėti, žandai visiškai 
nesirakinėjo, žodžiai košės per dantis, ir nieko nebebuvo 
galima suprasti. Ligi tik bent kiek prasižiojo, pūkštelėjo visa 
kaskada smarkių žodžių, ir jis griebėsi savo delnu užsivožti 
tą nesuturimą, karštą žodžių verdenę. Vėl nieko nebesupras- 
damas, Gintautas pats stūmė jo ranką žemyn nuo burnos. 

- Tik ką pasibaigė kova... Kova! Supranti tamsta?.. Kova 
N. miške, už keliolikos varstų nuo Gondingos... - nervingomis 
ekspliozijomis raportavo daktarui Gintautui. 

— Kokia „kova“? „Barzdoti vyrai iš už jūros““7 — Švedai 
karu ant mūsų eina ar kas? — stebėjos Gintautas, bent kiek 
pykdamas, kad negali tuojau patenkinti vis didėjantį savo 
nerimą. 

- Taip, taip, tikrai! Iš Palangos jūros išlindo vyrų, tik be- 
barzdžių, ir ėjo prieš barzdylas, žemaičiai prieš rusus ir per 
nesusipratimą saviškiai pastojo jiems kelią. Ach, mein Gott“, 

vis tai dėl menkių! Tamsta esi valgęs menkių? Kur nebūsi val- 
gęs, kilęs iš pasienio!.. 

- Pasienyje nebuvau ragavęs. Čiagi Ona dažnai pavaišina, 
kada tik gauna rinkoje. Žinai, nėra ko girtis: žemaičiai minta 
per prasta žuvimi. Trumpa, stora, mėsinga, tik pašvinkus var- 
veliu. Nei virtos, nei keptos nepavalgysi, jei nesukaposi ir 
antra tiek prie jos ko gera nepridėsi. 

— Tai man visai nerūpi, tinka ji ar netinka, — A 
Šūmakeris per ilgą Gintauto išdėstymą, kaip menkės valgyti 
taisoma. — Kad ji visa kurią dieną jūroje išdvėstų: tiek nuo 
jos, sako, atsirandą lepros raupų! Gana, kad visas Žemaičių 
pajūris ja minta: ir palangiškiai, ir kretingiškiai, ir darbė- 
niškiai... 

— Ir lenkimiškiai, ir skuodiškiai, ir mosėdiškiai, na, ir mes, 
gondingiškiai!.. Kas gi toliau? — pabaigė Gintautas jau su- 
pykęs. 

- Mes, kas? Atvežė vežimą kitą, gerai; neatvežė per visą 
mėnesį nė vieno, ir be to apsiėjome. O ten, pajūryje, neapsieina, 
ir visa minia laukia parplaukiant žvejų, išvažiavusių žūklauti 
įjūrą. Nu, iš laivų stačiai į maišelius ir nešasi katras sau po ke- 
letą ar po keliolika svarų. O jau ko patys nebeišperka, tą be- 
praleidžia toliau, mums atvežti. Žvejai pyksta, riejasi, neduoda, 
nes toliau nuo krašto jie dvigubai gauna. O palangiškiai su 
darbėniškiais turi nustatę savo kainą ir neišleidžia žūklijų, kol 
patys neapsirūpina. Ta kova tęsiasi senai tarp pramoninkų 
žvejų ir vartotojų pirkėjų. Tik šiemet pajūriečiai pavirto, ar 
tikėsi tamsta, tikrai organizuotais revoliucionieriais! Jie laiko 
pajūryje sargybą ir suima visą žuvį. Paskui patys lydi vežimus 
į Kretingą ir Darbėnus ir čia sustabdo juos rinkoje ir tol nepa- 
leidžia toliau, kol nebelieka pirkėjų toje vietoje. 

Gintautui net akys džiaugsmu ir nustebimu nušvito, ir jis 
paklausė: 

— Nejaugi būtų jau tiek savo reikalus supratę ir... pradrįsę? 

- Aš tamstai daugiau pasakysiu! - riktelėjo užsimiršęs Šū- 
makeris, senoviškai pašokėjęs į klausytoją. - Žemaičiai susi- 
baudė ir su grūdais taip daryti. Pastatė savo pačių sargybas 

miesteliuose ir nebeišleidžia važmos nei į Liepoją, nei į Klai- 
pėdą anksčiau antros valandos popiet. Tasgatės, kol neapsi- 
perka, kas tą dieną buvo reikalingas duonos! Girdėjai ką nors 
tokio? Tai pradžia liaudies ar proletariato valdžios, dikta- 
tūros! Blogai, kad tuojau pradėjo ir perdėti. Ėmė į rinką atva- 
žiuoti ir piniguočių. Jie pigia kaina „prisikonfiskuoja“ po visą 
vežimą, o parsivežę brangiai lupa iš tikrųjų beduonių, dalimis 
jiems perparduodami. Tai išnaudotojai, tai erkės, siurbėlės! 
Mušti tokie reikia! — vėl suriko karštuolis. Gintautas gavo jį 
vėl sustabdyti ir atvaryti į pasakos vagą, iš kurios Šūmakeris 
buvo džiaugsmingai iškrypęs. 

— Labai miela girdėti tokių retenybių. Tai reikštų, kad ir 
Lietuvoje galimos yra drąsios svajonės. Vis dėlto, meldžia- 
masis, kas gi toliau? 

O kas toliau buvo, tikriau atpasakosime patys. 

Mendelis su Vizgirda iš Gondingos išnyko drauge, tik nu- 
keliavo ne tais pat keliais: Mendelis išdūmė į Prūsus, Vizgirda 
atsidūrė darbėniškiuose Akmenės slėnyje. Mendelis Tilžėje 
pradirbo visą savaitę, kol surinko dideliausį transportą lietuvių 
spaudinių, tokį, kokio dar niekas prieš jį nebuvo vienu kartu 
pasiėmęs. Surišti ryšiais neėmė daug laiko. Kebliau buvo gauti 
tiek daug brezentinės, vandens neperleidžiamos ceratos ir išjos 
prisisiūti maišų. Nebūtų jis Mendelis buvęs, kad nebūtų ir to 
padaręs. Brezento jis pašokėjo į patį Karaliaučių, nes nei Tilžėje, 
nei Įsrutyje tiek daug jo negavo. Parsigabeno ir, Otto von Mau- 
derodei padedant, pavertė jo spaustuvės sankrovą - siuvykla“. 
Extra prekių vagonas nuvaryta į Klaipėdą, benzinu varomas 
kateris (laivelis) pasamdyta į jūrą, ir - pirmą kartą savo amžiuje 
Mendelis išvydo - „sviesto pabongą“ (Palonga - sviesto pabon- 
ga, suprask: pabaiga): iš akių išnyko žemės kraštas. 

Tą visą savaitę Mendelis buvo lyg karščio perimtas, neat- 
minė, ar buvo valgęs, - tiek daug buvo rūpesčio ir darbo. Da- 
bar, atsiradęs besėdįs ant savo maišų nedideliame laivelyje, 
vienu du tik su motorininku, pabūgo. Pašoko, lyg norėdamas 
sušukti: stopp, tik žemės kraštas vos bedūlėjo tolybėje ir pik- 
ta jūra svaidė jų katerį kaip lapelį. Nebeišlipsi. Tad nusitvėrė 

laivelio krašto abiem rankom ir ėmė mėginti atsverti jį savo 
sunkumu, kai pakrypsta į vieną pusę. Ir nepataikė: laivelis 
greičiau ir ūmiau svarstės, neg Mendelis galėjo suskubti at- 
sisverti. Tad veikiai priilsęs liovėsi to sumanymo. 

- Tesižinai! Kas bus, tai bus! Žūt būt! Vis viena. Ale jei ne- 
prilaksiu kaip šuo, būsiu visus pralenkęs kontrabandavime. 

Apsidairė aplink: tuščia, vienos vilnys tešokinėja. Ir nuliū- 
do. Jis savo uždavinį atliko. Na, jei Vizgirda bus savo neatli- 
kęs? Perniek visas vargas ir pinigų krūva... 

Atplaukę ligi Prūsų valstybės sienai, jei siena pavadinsi tik 
įsivaizduojamą liniją jūroje tiesiai nuo Prūsų žemės sienos, su- 
stojo, apsiskaitė ir ėmė pamažu plaukioti palei tą sieną, kad 
nepraleidus per ją kitų plaukėjų. 

Juo laukė, juo laikas ilgėjo. Tas trejetas valandų Mendeliui 
pavirto trimis dienomis, jei ne daugiau. Ir poterius kalbėjo į 
šventąjį Antaną, žuvusių daiktų atradėją, ir ubagus apsižadėjo 
sugrįžęs pamaldinti, pagaliau ir keikti pradėjo Vizgirdą. 

O Vizgirda buvo visai nekaltas, taip pat savo atlikęs. Su- 
rado parodytus kontrabandininkus, susekė žvejus Vizgirdai 
reikiamą dieną kaip tik neplauksiant į jūrą; „menkiškai“ su- 
sitaisė šešis žemaitiškus vežimus — gardes ir ištratėjo į pajūrį. 

Pajūriškių sargyba labai nustebo, išvydusi ne tuo laiku nu- 
tratėjusius į jūrą menkininkus. Gudrūs — jų neapgausi: tuoj 
suprato žvejus ketinant šį kartą pabėgti su visomis menkėmis 
nuo tos vietos pirkėjų, ligi tik rytoj rytą apie pusryčius sugrįš 
su vilkšna. Tad puolė į savo apylinkę, visur skelbdami dar 
negirdėtą dalyką: šeši vežimai ketiną išsisukti iš nustatytos 
kainos! Sodiečiai klausės, griežė-dantį, tvėrės pagalius ir: 

— Palaukite, rupūžės, mes jums parodysime! 

Per visą naktį baudės visa apylinkė: tokiuo būriu nueiti, kad 
galėtų atsiimti visus vežimus, nė menkelės nebepaliekant vi- 
suomenės balso neklaužadoms... Visą naktį nemigo, apmaudą 
grieždami ir tardamies jau apyaušryje būti jūrmaloje, nors 
menkininkai vos vėlyvais pusryčiais teparplaukia. 

O kontrabandininkai, teturėdami savo tarpe tą vieną tikrą 
žveją, nusimanantį jūros kelio ir jos būdo, įsimetė tinklą į 

didijį valtį ir išplaukė, tyčia pro tą vietą už trejeto varstų, kur 
„sekrete“ stovėjo pasienio sargai kareiviai. Pakėtojo iš tolo 
savo tinklą, kad ir nieko krante nesimatė: vis tiek žinojo, juos 
sekant iš paslapčių. 

„Kapitonas“ žvejys nusimanė, kur jūroje Prūsų siena, ir 
drąsiai leidosi jūra be kompaso. Negi be vieną kartą jis čia 
buvo buvęs. Naktis graži. Mėnulis šviečia. Kaip tik „gaudyti“. 
Besidžiaugdami, besipasakodami visokius savo pritikimus, 
nei nepasijuto, kame atsidūrę. 

— Čia jau ir turi būti siena, — tarė „kapitonas“. - Bereikia 
rasti ta vieta, iš kur pradeda matytis žemė tolybėje. 

Ėmė plaukti į krantą. Plaukė, plaukė, o to vis kaip nėr, 
taip nėr. 

— Nu, ar velnias mus taip tol nunešė į gilumą jūros? - kei- 
kės Žvejys. 

— Velnias ne velnias. Tik tu, bračeli, ar nusimanai, kuriuo 
beplaukiąs? Gal vieton į Prūsus nuplukdysi mus į Švediją? - 
nerimo šmugelninkai. 

Kapitonas ir pats nebebuvo tikras, ar jam galva neapsisukė. 
Visi buvo bepradedą nusiminti, irtis nepratusiems nusibodo 
ir rankas jau ėmė gelti. Pavojinga valanda tokioje kelionėje: 
nusiminus nebetoli ir nuo vaidų, o susivaidijus ir šlapuma ne 
per Žemai... 

Laimei, išgirdo, lyg kas švilptelėjo, ir, akis ištempę, įžiūrėjo 
kažin ką visu greitumu atataškant į juos. Vargu bau Kolum- 
bo jūrininkai taip linksmai ir džiaugsmingai sveikinosi, kaip 
sveikinosi Mendelis su darbėniškiais savo sėbrais. 

Prasidėjo tikrasai „žvejavimas“. Prie ilgos lynos raišiojo 
Mendelio atsivežtus brezentinius maišus ir mėtė juos į jūrą. 
Tvirtai suklostyti popieriai gana gerai skendo; kur daugiau 
buvo knygų, ne laikraščių, skendo kaip akmuo. Prisirišę lynas 
iš abiejų šonų ir persilipinę į sau Mendelį, atsisveikino su 
motorninku. Jis lengvai sau nupukšėjo į jūrą, į nakties tamsą; 
mūsiškiai - sunkiai vilkino atgal savo „menkes“. 

Tris valandas buvo sugaišus žvejų valtis, beklaidžiodama 
jūroje, ir ėmė bailė, kad į laiką nebesuskubs atgal. 

Sunkiai praslinko ir pro „sekretą“, kur visados sėdėjo po 
du kareiviu. 

Vienas sekretininkų, žiūrėjęs žiūrėjęs į jūrą, kumštelėjo 
giliai įmigusį savo draugą ir tarstelėjo: 

- Mitroška, žiūrėk: nuvažiavo, rodos, penki, o grįžta šeši. 
Kame jie tą pasigavo? Bene reiktų paėjėti į menkininkus? 

- Liaukis, Vanka! - burbtelėjo tasai per sapną. - Ką velnią 
jie bus pagavę jūroje? Eik sau, kad nori, tris varstus ir leisk 
man miegoti... 

Mitroška vėl užmigo, ir Vanka pamojo ranka. Galgi jam 
naktį tik pasivaidino? 

Susiprato ir kontrabandininkai užmiršę vieną pasiguldyti į 
dugną. Ir daug kobloga iš to sau lėmė. Pilni baimės pabaigė plauk- 
ti, kur arkliai stovėjo ir pats Vizgirda, mirdamas nekantrybe, 
visą naktį nemigęs, pravaikščiojo, besišerdamas tiek arklių. 

Kalboms laiko nebuvo. Tik vilk iš vandens maišus, tik drėbk 
juos į vežimus. Jei ne „sekretininkai“ kareiviai, tai sargybiniai 
žemaičiai štai štai atpleškės ir suriks: stopp! Bailė padidino 
pajėgų, ir vežimai kaip tik laiku nutratėjo Kretingos link, nes 
nuo Darbėnų jau ėjo visa kariuomenė, bent du šimtu žmonių, 
daugiausia vyriškių, su lazdomis ir maišeliais rankose. 

Atėjo ir sustojo iš tolo. Visa jūrmala aiškiai jau matėsi, die- 
nai išaušus. Smėlyje ilsėjosi ištrauktos žvejų valtys; ant su- 
smeigtų mietų tebekabėjo sausi tinklai. Nei žvejų, nei vežimų. 
Monai ar sargyba pasapnavo? Ir ėmė rengtis apkulti savo sar- 
gybą. Ta žegnojosi, Dievo vardo šaukėsi nemelavusi, tikrai 
šešis vežimus nuvažiuojant mačiusi ir visai pabaigė įtikinti 
savuosius, kai parodė šviežius pėdsakus šešiose vietose sto- 
vėtų arklių ir gardžių. 

Taip. Nebebuvo abejonės. Menkininkai jiems paspruko, ne- 
palikę nė vienos žuvelės, kaip sodiečiai rengės jiems patiems 
nieko nepalikti. Nebuvo laiko sumesti, kodėl valtys viduje ne 
menkėtos, kodėl nė vienas tinklas nešlapias. Visus pagavo 
tikrai žemaitiškas įnirtimas - nedovanoti. 

- Namo, į ganyklą, kas kokį kuiną nutvėręs, apžerkime ir vy- 
kimės, kad ir dešimtį mylių! - kažin kas sušuko, ir arti dešimties 

vyrų pasispyrė į ganyklą. Kiti pikti parlermavo namo musę 
kandę. 

Pasileido vytis. Ir koks tų žemaičių įnirtimas! Atjos į vieną 
miestelį - menkininkų pravažiuota nesustojus: vejas ligi antro; 
atjos į antrą — vėl pravažiuota: vejas ligi trečio. Taip ligi to 
miško, kur menkininkai pagaliau sutarė sustoti ganytųsi ir 
nakvotų. Visi buvo amžinai nuvargę, patys peralkę ir jų ark- 
liai nebenorėjo beeiti. Pasukė į šalį ir ramiai nusikinkė. Tokioje 
tolybėje nuo sienos ir jūros, pravažiavus visus kordonus ir 
visus liubrikus, kas gi belaukė ko netikėto? 

Vos tik atsirišo maišelius su duona, sūriu ir dešra, vos atsiki- 
šo butelį degtinės ir jos pagurguliavo, štai raitarija lazdotų vyrų. 

— Stopp! Jūs darbėniškių menkininkai? Sukite vežimus 
atgal: mes jums parodysime neklausyti kuopos nutarimo! Vel- 
tui gausite menkes atiduoti, jei nenorėjote pinigų! - šaukė 
vienas taip kvailos minos vyrukas, kad net niežtėjo delnai 
duoti jam per snukį. 

- Eik po velnių! Kokių jums menkių? Mes joki menkinin- 
kai, — atšovė Mendelis, sustatydamas saviškius prieš užpuo- 

„likus. 

— Kinkykitės! ne, tai - persime kailius štai šitais vėzdais, 
kad net kaulai jums tratės, - vėl suriko kvailiaminis. 

— Atstokite ir nemėginkite užkabavoti ramius keleivius, 
nes - šausime! — atsikirto Mendelis. 

— A, tai šitai! 

Grikštelėjo dančiu kvailys ir pylė lazda Mėndėlis per gal- 
vą, kad net akys jam pažaliavo. Nieko nebegalvodamas, Men- 
delis brukštelėjo revolverį iš kišenės ir kuone prikišęs pokš- 
telėjo užpuolikui į kaktą. Užpuolikas kebėkšt aukštynelkas, 
apsipildamas kraujais. 

Nusigando užpuolikai ir pabėgo atgal bent dešimtį žings- 
nių. Ne mažiau nusigando ir kontrabandininkai. Jie nebuvo 
pratę kraują lieti. Nė vienas jų netrynė sau šlaunies sunkiu 
šautuvu. Nesinešiojo jo nė Mendelis. Nė šauti dorai nemokėjo. 
Ale matai gi: kai reikia nelaimės, tai neparduotas „buldogas“*? 
atsirado kišenėje: jo senai kažkas prašė atvežti. 

Neilgai tetvėrė sumišimas. Kraujų klanas ir negyvėlis įsiu- 
tino jo draugus, ir jie žvigtelėję puolė ant beginklių keleivių. 
suraišioti ir gerokai apdaužyti. Laimė, kad nors Vizgirdos 
nebuvo. Jis, nebetesėdamas nemigęs, išlipo pirmajame mieste- 
lyje į kleboniją. Buvo nuvargęs, bijojo ir prietykių su kratikais: 
kunigui tai nederėjo. 

Kibo užpuolikai į vežimus. Gi ten, broliuk tu mano, jokių 
menkių — tik vien lietuvių spaudiniai! Ak, kad tave vilkai! Juk 
tai tikrai ne žūklijų, kontrabandininkų būta! Pažino net sa- 
viškius, kurių vakaro tamsoje nebuvo įspitrėję. Kvaili įnirtėliai 
gaudešiai amžinai susigėdo, paleido surištuosius ir ėmė atsi- 
prašinėti. 

- Prani, ar tai tu? 

- Juzi, ar tai tu? 

Stebėjosi be galo, nežinodami, kas bedaryti. Mendelis, vi- 
sus „apšumijęs“, pirma kibo į savo auką. Pasmaukė žalių 
ąžuolo lapų ir, aptvėręs galvą, nusinešė ligonį į vežimą. 

— Matai, ką jūs, pikčiai, padarėte! Kur aš dabar dėsiu tą 
sužeistąjį? Negi nešitės atgal raitą! Artimiausis — tai mūsų 
miestelis: ten felčerio punktas ir gydytojas. Nori nenori, reiks 
ten vežtis ir savo kailiu papirkliauti. Jei neįkliūsime šiąnakt, 
tai įkliūsime rytoj: pavargusiais arkliais toli nebenubėgsi; 
jie vos kojas bepavelka. Vis dėlto reikia bėgti. Kas skirta 
Gondingai, aš imuos. Į kitus vežimus duokitš savo arklius! 
Namo parsivilksite ir mūsiškiais... —- komandavo Mendelis, 
išsirinkdamas arklius keturiems vežimams. Penktajam nebe- 
buvo. 

- Penktasis keliaus į medsargį Zūbę, kontrabandninką ir 
degtindarį. Jam gana kabulnyčių vienam vežimui iškaišioti. 
O kiti visokiais keliais - „vorwaerts“!?! 

Šūmakeris, atpasakojęs, ką bežinodamas ( daugelio negi ži- 
nojo, daugelyje tiek perdėjo, kad viskas rodės pasakos dalyku, 
o susirėmimas miške tikra dviejų kariuomenių batalija), - 
atsipūtė visas nušilęs, nusibraukė nuo kaktos prakaitą ir dabar 
tik be vieko klastelėjo į krėslą. 

- Šeši vežimai! Nejaugi visi pražuvo? — viauktelėjo Gin- 
tautas, lyg tai jam būtų susopę. 

— Kol kas dar nė vieno. Neturi nė paskui žūti: tai pinigų ir 
vargo mokėta. Kebliausia su tuo, kurs atkurnėjo į patį miestelį! 
„Znočijas“?* - pačiam velniui į žiotis! Juk pas mus visas rinki- 
nys policistų: antstolis, urėdninkas, liubrikas, žandaras, sargy- 
binis! Gal dar negana? Ir čia iškrovęs knygas ir ligonį, išnyko. 

— Kam iškrovęs? —- nustebo Gintautas. 

— Gi naujajam kunigėliui Rimučiui Vizgirdai: jo tai būta 
susitaisyta tokia dar nematyta kontrabandos kompanija! 

- Fiū fiū! Koks mūsų turima konkurentas ar bendradarbis, 
nebežinau, kaip ir bepasakyti. Ale gaila tokio žmogaus, kad 
pat pradžioje nežūtų. Tokių iš kelmo neišspiriama. Reiktų jam 
padėti. Kurgi jis paslėpė visą vežimą? 

- Jo turima kur: rūsyje antai anos už kelio sugriuvusios 
altarijos. Tik kas tai? Ryt poryt kils lermas. Pamatysi, koks čia 
pasidarys pradaras, kiek čia atbėgs rusų „vaisko“!“ Visą 
miestelį apvers dugnu aukštyn. O Vizgirdos nė namie nesa- 
ma. Kai prapuolęs andai, tai nė klebonas nežinąs kur. Policija 
ims teirautis, suseks. Maišus susinešęs jo tarnas, tas pusbačkis 
Nikodemas. 

— O, kad jį, tą kvailį! Juk pirmiausia kratikai suvirs į rūsis! 
Schumacher, kas daryti? —- užlaužė rankas Gintautas tokiuo 
sielavartu, lyg tai jo paties būtų buvusi nelaimė. 

- Jau padaryta. Ligi tik Nikodemas namo, aš tuos pakius 
su savo šeimyna išvogiau ir nugabenau ten, kame rasti sun- 
koka. Dabar visa nelaimė, kad tą sužeistąjį šmugelninkas 
padėjo tam šelmiui aptiekininkui. Nu, kol ligonis žado neat- 
gavo, nieko. O kai atgaus... Aš jam pristačiau felčerį Lifoną. 
Žaizda, sako, ne marinamoji. Dabar, daktaras, gulk, nieko 
nežinodamas; kai reiks, patsai Lifonas ateis kviestųsi. Aš 
išeisiu per virtuvę. Reikia gi gelbėti ir tie, kurie tik tam kartui 
yra pabėgę... 

Gondinga senai buvo lietuvių spaudinių tranzitas, o vis nė 
lapė nelojo, kol ėjo mažomis dalimis, po puspūdę ir pūdą. Da- 
bar jau rusų akys tikrai atkryps į tą visų užmirštą nuošalį. 

ŽYDKAPIŲ PANIEKINIMAS 


Kipšas žydo nenujojo, 
Žydas jaučio nepapjovė, 
Jaučias klano neišgėrė, 
Klarias ugnies neužliejo. 


Tokių audringų neramybės dienų, kokios buvo prasidė- 
jusios nuo ketvirtadienio vakaro, Gintautas buvo ne tik dar 
neprityręs, nė neatspėjęs. Jis buvo susibaudėlis, veikė paslap- 
čioms, veikė priešingai toms galybėms, kurioms dykas galas 
yra sutreškinti tokie asmens kaip jis, nieko nereiškiąs sodžiaus 
gydytojas. Jis daug buvo skaitęs apie rusų liaudininkų veiki- 
mą, kaip juos gaudo, tremia ir ką jie jaučia. Tai jam dabar ro- 
dės gražus prasimanymas, gražus nupasakojimas, beletristika, 
sulyginant su tuo neskanumu, kurį jis dabar jautė. Toli šaukia 
buvo nuo bet kokio heroizmo ar poezijos. 

Šunakario patariamas, Gintautas užgesė savo žiburį ir 
atgulė į lovą. Tik dabar patyrė, jo nenusiauta avalynių, nei nu- 
simauta kelinių. Vis dėlto taip ir paliko tysoti, atminęs felčerį 
Lifoną vis tiek ateisiant ir jį pažadinsiant. Taigi jo laukė, ne- 
kantravo ir nemigo. Minutės plaukė taip aptingusios, kad 
rodės ištisais bertainiais. Gintautui ėmė rodytis nuo to pasi- 
skubinimo ar pavėlavimo ateiti kažin ką be galo svarbaus pa- 
reisiant. Nemokėjo pasakyti, ką. Žmogaus gyvybę? Apie tai 
jis kuo mažiausiai teatminė, lyg tai buvo antrinis ir tretinis 
šios dienos atsitikimų priepuolis. 

Nemigo. Buvo taip blaivus, lyg miego ir jo galybės iš vi- 
so nebuvo pasaulyje ir jo visai nereikėjo. Paprastai gražus 
pilnaveidis raudonikis, dabar Gintautas buvo išblyškęs, lyg 
drobė: burnelės padribo kaip kapos metų senio, neramios 
akys nervingai blizgėjo. Pagulės pagulės lovoje, nuspiria ant- 
klodę ir šoka žingsniuoti po tamsų kambarį. Žingsniuos žings- 
niuos po gulimąjį ar svečių kambarį, tai kakta prisiglaudžia 
prie šalto lango stiklo ir per langinę mėgina atspėti, ar jau 
ateina Lifonas. Tik jo vis nebuvo. 


5. 50 - 129. 


Gintautas buvo visas nusigandęs, visas persiėmęs ir pats 
nežinojo ko. Bene taijis įkliuvo? Juk tai - Vizgirda, kurio jis nė 
žint dar nebuvo kaip reikiant pažinęs; be to — vienas kunigų, su 
kuriais jautėsi ir nusimanė ničnieko bendra neturįs. 

Dabar tik atsiminė, jog jau tiek ir tiek savaičių praėjo, kaip 
tasai jaunavaikis, vargu bau bent 26 metų teesąs, atbėgo int 
ji aplankyti ir prisistatyti kaipo naujas kaimynas. Jau kiek 
savaičių, o jis vis dar Vizgirdos neatlankė, nerevizitavo. Da- 
bar Gintautas net skaudžiai nuraudo, pamiršęs tą paprastąjį, 
reikalingą svietišką padorumą. Nu, kam jis paniekino kunigą, 
atsisakydamas jį revizituoti? Tegu sau ir kunigas: drauge su 
tuo jis dar žmogus. Gintautas teisinosi pats sau nė nemanęs 
niekinti, buvęs tai paprastas nedovanotinas lietuviškas neran- 

Tiesą pasakius, tasai lėlytė pasirodė jam toks traitkis vė- 
javaikis, verpstė sukavielas, tiek neramus ir nerimtas, jog 
neleido nė įtarti jį sugebėsiant visuomeniškai veikti; ką vi- 
suomeniauti: nei kunigauti jam netiko. Ak, tu psichologai 
kabutėse! Susigriebė gautą pavidalą dažnai esant apgaulin- 
gą. Ir taip dabar buvo Gintauto širdžiai artimas tasai „kunigė- 
lis“ Vizgirda, lyg jis būtų iš to paties „Sietyno“ buvęs, tą pačią 
priesaiką padaręs, kaip ir jis pats. Taip dabar dėl jo bijojo, 
kaip dėl savęs paties. 

Gintautas jauste jautė, kaip tarp jo namų ir namų antra- 
jame gale miestelio, klebonijos, ėmė driektis gyvulinio mag- 
netizmo vilnys“*, lyg tarp kokio Markonio įtaisytų dviejų 
stočių bevielis telegrafas“. 

Pagaliau visai ne Vizgirda pavirto centrale visų tų atsitiki- 
mų figūra: jis tebuvo vienas atskiras epizodas. Už jo Gintautas 
dabar jautė jau jau atūžiantį visą tvaną, kurį seniau laukimu 
tegalėjo atspėti. Atūžia atplaukia! Jau gaubia Lietuvą nuo 
Prūsų... Jam kaktos nebeatstatysi, tik turėkis, nes nežinai, kurį 
nuplaus ir paskandins, kurį viršun išmes kitaip gyventų. 

Koks vaikiškas valdžios sumanymas šitam tvanui atstaty- 
ti - policiją! Tegu sau jos būrių būriai, nesuskaitomi asmeni- 
mis nei jų rūšimis, — vis dėlto jis neišsems to tvano, nesutilps 

jis į jokius kalėjimus, neišvedžiosi jo po Sibirijos platybes: vis 
tiek jis bus perėjęs Lietuvą, senovę apgriovęs, naujus pylimus 
supylęs naujiems žmonėms ten sargyboje stovėti. Dar kažin, 
ar tasai tvanas, prasidėjęs nuo Baltijos, ar tik nenuplaus se- 
novės pelėsių nuo visos Rusijos? Laimingas, kas ir tai pa- 
greitins... 

Čia Gintautas susizgribo pats save begiriąs, nes visados 
jautė matė tame didžiuliame tvane ir savo srovelę. Susizgribo 
dar ne laikas esąs katučių ploti iš džiaugsmo, kai tėra pradžia 
milžiniško darbo. 

Pagaliau atėjo ir Lifonas, rusas felčeris. Tikriau, gudas, nes 
buvo iš čionykščių senatikių. Lifonas buvo ketvirtainiško 
stogo, „tiek stats, tiek versts“, vidutinio ūgio ir neproporcio- 
nalės platybės pečiuose ir juosmenyje, nors nepilvotas. Nelygi 
mužikiška barzda buvo varsos, kurią lenkai vadina: dzika 
mašė““, kaip esti varsa išsišėrusi, esant kartų kartoms saulės 
kaitroje. Plati jaučveidė buvo visa raupuota, kaip ir kitų jo 
tautiečių senovės prietarininkų, nepripažįstančių raupų 
čiepijimo. Kad nebūtų velnias ant to veido žirnių kūlęs, kaip 
sako patys rusai, šisai veidas būtų buvęs gana padorus. Ypač 
kad jį dabino labai maloni, vaikiška, naivi šypsena. 

Keisti tie rusai ir tikrieji, ne iš lietuvių virtę, gudai. Švel- 
niausios širdies, žmoniškiausio būdo būdami, jie gali tuo pat 
žygiu būti vagys ir galvažudžiai; ir savo gyvybę už artimą 
padėti, ir čia pat to pat artimo gyvybę policijai atiduoti, kad 
pražudytų. 

Lifonas, čia pat Lietuvoje gimęs ir augęs, mokėjo lietuviš- 
Kai kaip tikras lietuvis, prieteliavosi su lietuviais ir juos labai 
mylėjo už jų lėtą, minkštą apsiėjimą su kitataučiais. Ir vis dėl- 
to juos įdavinėjo policijai, urėdninkui ir žandarui (nuovados 
antstolio slenkstis kol kas jam buvo per aukštas). Tai buvo ti- 
pas caro valdžios pagadinto doro žmogaus. Tyčia jis nieko ne- 
uodė, nešnipinėjo ir provokatoriškai jokių prisipažinimų 
netraukinėjo: tai buvo policistų specialistų dalykas; užtat laikė 
tikriausia gero ruso patrioto pareiga nieko neslėpti nuo tų, ku- 
rie „kramolų““? visur ieškojo. Taigi Lifonas gėrė vaišinosi su 

lietuviais per pokylius, girdėjo visas jų kalbas, liejamas nesi- 
slepiant nuo ištikimo kaimyno; gėrė ir vaišinosi savo viengen- 
čių valdininkų būryje, visa tai jiems pakartodamas. Ir visai ne- 
nusimanė, tai darydamas, įduodąs ir judošišką darbą dirbąs. 

Gintautą jis ne tik gerbė dėl jo nepaprasto sumanumo savo 
amato dalyke, net mylėjo kaipo savo viršininką. Gintautas, iš 
pradžių nesitikėdamas turėsiąs gana praktikos ir uždarbio, 
buvo pasigviešęs „kazionojo“?š pelno, 1200 rublių metams už 
ėjimą valsč. gydytojo pareigų. Valsčiaus gydytoju jo, lietuvio 
ir kataliko, ruskintojai nepatvirtino, laikinai gi eiti tas parei- 
gas, kol susiras tinkamas gydytojas rusifikatorius, pavelijo. O 
kad tokio, matyt, neatsirado, tai Gintautas ir buvo per visą 
laiką „pareigas einąs“ ir Lifoną su jo felčerio punktu turįs sa- 
vo vergijoje, kaip jis pajuokuodavo, vadindamas savo globą. 

Lifonas nemažai nustebo, sutikęs daktarą čebatuotą ir kel- 
nėtą, o patamsyje esant ir, jam atėjus, žiburio nedegant. Dar 
labiau nustebo, kai Gintautas lyg be nuovokos, lyg sau 
sakydamas buvo bepradedąs jam išmėtinėti: 

— Kurgi tamsta, po velnių, taip ilgai buvai?.. 

Daktaras susizgribo nieko dar nežinąs, susigėdo ir visiškai 
užsimiršo reikiant gi pašviesti ir taisėsi tamsoje. Tamsoje gi 
ir Lifonas, tebestovėdamas ties durimis, raportavo, aiškiai nu- 
jėgdamas Gintautą jo neklausant, lyg visa ką jau žinant. 

- Schumacher mane pažadino eiti int sužeistą žmogų, kurį 
apsirikę paguldę ne mano gelbėjimo kambaryje, tik aptiekoje. 
Kol aš radau žmonių, kol sutaisiau kestis, kol parsinešėm 
ligonį, kol aš jį nuprausiau ir visą išžiūrinėjau, tai ir išėjo lai- 
kas. Štai kur aš gaišau, pone daktare. Dabar jau visa gatava 
išimti iš kaktos kulipką, kurios aš savo sumanumu niekaip ne- 
galėjau iškrapštyti. Pramušusi kiaušą, ji supliuško, ištižo ir 
išsišakojo tučtuojau, giliau nebeįlįsdama ir maža ką smegenis 
tepagadindama. Gali būti, kad smegenys nė neužsidegs ir li- 
gonis veikiai žadą atgaus, padarius kiaušo trepanaciją. Tai 
tamstos dalykas. Viskas. 

Kol felčeris raportavo, Gintautas apsitaisė. Dabar tik su- 
sigriebė beesąs patamsyje ir svečio nepaprašęs sėstųs. Tad 

susigėdo, skubotai atsiprašė, uždegė lempą, ir vėl tuojau 
užpūtė, nes jau reikėjo eiti. Lifonas vis labiau stebėjos, ko čia 
tas lygus daktaras šiandieną taip iširęs? 

Kelyje Lifonas toliau raportavo; dabar jau savo kombina- 
cijas, kaip tai galėję atsitikti. 

- Kulipkėlė kaip pusė pupos. Tai iš kvailiojo „buldogo“ re- 
volverio. Aš stebiuos dėl dviejų dalykų: vientara, kaip iš tos 
Spygos pataikyta; antra, kaip ji pramušė kietą kaulą. Nebent 
velnias nešė tą musę stačiai kakton. Aš deru iš šimto rublių 
ir drąsiai statau savo paties pasturgalį, nieką iš už septynių 
žingsnių neįšausiant. Andai prieš dvejetą metų kontraban- 
dininkas Mendelis man įsiūlė tokį revolverį už pusketvirto 
rublio ir dar pridėjo pusę šimto šovinių. Aš už tuos pinigus 
nė dėžutės šoviniams, ne tik jiems gilzų, užtaisymo ir revol- 
verinės mašinėlės nedirbčiau. Nebent Prūsai Žemaičius suma- 
nė apginkluoti. Tik vėl: kam gi tokiais niekais, kuriuos visi 
Prūsai jau išbrokijo - buldogais? Nusipirkti nusipirkau. Išėjau 
į medę, pakabinau popieriaus lakštą ir ėmiau mėginti. Iššau- 
džiau pusę dėžutės iš tol ir iš artie, kuone prikišdamas, o po- 
pierius, užkerėtas ar kurių velnių, nė nekrust. 

Visa tai sumesdamas, Lifonas įspėjąs užmušėją kontraban- 
dininką buvus tokį kaip Mendelį, tik ne patį Mendelį, nes jį 
„policija buvo išsiuntusi kuriam laikui į Kalugą, kam man to- 
kį blogą ginklą pardavė ir suvedžiojo. Nebent sugrįžo, atbuvęs 
raką? Ag, kad nebūčiau išbandęs, būčiau juo pasikliaudamas 
prieš užpuolikus su juo ėjęs, na, ir prakišęs. Lengva pasakyti“... 

- Bet kas tasai pats sužeistasis? Bene taip pat kontraban- 
dininkas ir jie tarpu savęs vaidijosi? Aptiekininkas sakos iš- 
ėjęs jau neberadęs tų, kas ligonį buvo suole paguldę. Na, vis 
tiek, tai suseks urėdninkas. Jis bukaprotis kaip kirvio pentis. 
Tik aš jam nusakysiu savo sumetimus. Dabar kad tik ta vel- 
niūkštė, velnuva duktė kulipka iškrapščius ir sužeistasis at- 
gaivinus... 

Felčeris neklydo - kulipkėlė teko pjautinai iš kaulo išpjauti. 
Negudęs operatorius Gintautas ištisas tris valandas pravertė, 
kol išvalė žaizdą ir subintavo galvą. 

Pagaliau, visas nuvargęs, rengės namo, tik dabar pajutęs, 
kaip jis nori miego, apyaušriui švintant; apsiaustą vos tik vie- 
na rankove teįsivilkęs, knapsėdamas pasiskubino tiesiai į lo- 
vą. Tik ties antstolio raštine išgirdo tokį skandalą, kokio dar 
nebuvo Gondingoje girdėjęs. Išvydo gatvėje visą rinkinį, 
komplektą vietos policistų, gatavai susisagsčiusių kažin kur 
bėgti, ir su jais milžiną Šunakarį, iš visų dumplių bepučiantį 
kažin kokią pasiutišką raudą. Jis ne tiek sakė, kiek greičiau 
giedojo visam jau sukylančiam iš miego miesteliui. 

Išvydęs daktarą praeinant, puolė int jį ir nebežinau kelintą 
kartą iš pradžios ėmė šaukti apie žydų nuskaudimą. 

— Klausyk, pone daktare! Tamsta esi žmogus mokytas, iš- 
mintingas, doras ir kitus pakenčiąs, nu, tolerantas. Ar buvai 
kada nors matęs ar bent girdėjęs, kad katalikai būtų pradėję 
Žydų negyvėlius atsikasinėti? Gewalt! Karau!! Ratujcie!*? 
Žmonės, gelbėkite! - šaukė rėkė Šunakaris visomis blogai 
mokamomis kalbomis. 

- Ir kam to prisireikė? Žvakių iš žydų lajaus nenusiliedinsi, 
nes kokių gi čia riebukšlių toje nuskurdusioje Gondingoje? 
Aukso iš burnos su dantimis neprisilaužysi: Gondingoje tokių 
dar niekas nemoka įsistatinėti. Tai kam, aš tamstą klausiu, 
pone daktare, kam? ' 

Ir taip kibo į Gintautą, lyg tai jis būtų pradėjęs žydus atsi- 
kasinėti. Daktaras akis išpūtė, nieko nesuprasdamas. Čia pat 
bestovįs būtinasis Šunakario asistentas palydovas Zelika tik 
kytriai mykė, pritardamas ir galvą kraipydamas. 

- Daktaras nesupranti? Šiąnakt mes laidojom negyvėlį. Jūs 
patys, gerbiamieji ponai, žinote mus, žydus, savo nebegyvė- 
lius laidojant naktimis. Kuo čia besigirsi svietui, su kuo čia 
jam besirodysi, su tais nebe košer nuodais supuvėliais? Nu, 
aš paėmiau iš kažin ko lazdą, atmieravau penkias pėdas, o 
mūsų pėda tai du gniužtu; nu, ištyriau su ja duobę, ar tiek, 
kiek reikia. Tiek. Gerai. Nu, įdėjome nabaštiko lavoną, nu, už- 
dėliojome iš šonų ir iš viršaus lentomis ir pagaliais, tai toksai 
mūsų karstas grabas; nu, užkasėm... Nu, tik dabar aš tepaju- 
tau tvaiką, ale tokį, kad visas miestelis gali nuo jo išdvėsti. 

O, lieber Gott!“ iš kur tai, kas tai? Maitą kas čia atvilko į pa- 
kapę ir neužkasė? Supuvusį šunį tyčia kas mums, žydams, pa- 
metė, pasityčiodamas iš mūsų tikėjimo, kurs gal daug geresnis 
už pačių krikščionių, nes jis gi iš mūsiškio yra išdygęs... 

— Nu, šitą tai jau palik tamsta šaly! - rimtai pertraukė įsi- 
žeidęs antstolis. Kiti policistai ėmė nekantrauti dėl Šunakario 
per ilgo traukimo pasakos. Ir ėmė raginti, kad artintųsi prie 
paties dalyko. 

— Kokio čia dalyko? Visas dalykas tame, kad, nieko niekur 
aplink neradę, ėmėm su žiburiais vaikščioti po kapus ir... tegu 
juos visi perkūnai kur nušauna, kas tai yra padaręs! Tas ka- 
pelis, kur pernaimet buvome palaidoję du našlės Zrolkienės 
kūdikiu, sykiu numirusiu bjauria skarlatina ar difteričiu, 
dabar atraustas! Ar jūs tai suprantate: atraustas taip mūsų 
branginamasis kapas; mūsų religijos ir tautos šventenybė pro- 
fanuota išniekinta! Visi kapai niekais paversti. Jie reiks mums 
nebent naujoje vietoje taisytis, žemės pirktis, mūru tvertis. Bet 
kur, iš ko, kokiomis lėšomis? Tai ne skatikais padaroma. Mes, 
skurdžiai nabagai, štai nė tų senųjų kaip reikiant nebaigiame 
apsitverti: dar pusė tebėra tik akmenų krosnimis apkrauta... 

- Dalyką, dalyką! - ragino pasirengusieji kelionėn. 

- Nu, ar dabar neaiškus dalykas? Reikia tuojau atrasti 
profanatoriai niekintojai ir nubausti sulig $ apie kapo išdras- 
kymą. Jūs patys geriau žinote tokį paragrafą esant. O dabar 
aš prašau (čia Šunakaris, nusiėmęs kepurę, mandagiai ir že- 
mai visiems pasikloniojo) tuojau surašyti į protokolą visus 
mūsų štai su Seligmannu parodymus, patikrinus visą tą tei- 
sybę vietoje. Mes to negalime taip palikti. Mes, atsirėmę to 
protokolo, varysime bylą iki pačiam Augusčiausiajam Monar- 
chui Gosudariui Imperatoriui, tegyvuoja Jisai kuo ilgiausius 
metus! Mes prašome dabar poną antstolį ir poną urėdninką, 
ir p. žandarą, ir p. dakiarą, sveikatos dabotoją, eiti su mumis 
į kapus ir ten pasižiūrėti, kokių jeibių, kokių jeibių yra mums 
pridarę šitie katalikai!!! Čia ne Gondingos žydeliai išniekinta: 
čia pamatiniai Imperijos įstatymai apie tikėjimų pakentimą 
sugriauta. Štai kas svarbiausia, ir jūs, piliečių teisių ir valstybės 

įstatymų sąžiningieji dabotojai, negalite visa to veltui praleisti. 

- Nu, kurgi dabar, vos saulei tekant! Mes turime dar kitą 
bylą - antai žmogų galvažudžiai nušovė. Kapus mes ir popiet 
atrasime, - mėgino spirtis žandaras. 

Šunakaris net aukštyn pašokėjo. 

- Kitą bylą! Gewalt! Tai kodėl gi ne mūsų byla - kita byla? 
Mūsų, viso pasaulio skaudžiamų, pogromais kankinamų, 
ujamų ir persekiojamų žydpalaikių? Žinoma, cha! kad mes vis 
paskutiniai! Mes tik pirmieji uždo mokėtų, pirmieji į kariuo- 
menę kraujo lietų, o kai reikia mūsų teisės apginti, tai mes — 
paskutinieji! Ne! Jūs esate per geri mūsų kaimynai, per teisin- 
gi ir per sąžiningi Gosudariaus tarnai, to mūsų visų tėvo, kad 
būtumėte tų pataikūnai, kur mus kruvinai įžeidžia į pat mūsų 
širdį - į šventą mūsų Religiją, kad paliktumėte nenubaudę tų, 
kurie neduoda mums ne tik ramiai gyventi, bet ir numirus ra- 
miai ilsėtis. Eikime, ponai, tuojau! Nenueisime tuojau, gal tie 
patys piktadariai, išgirdę, kokį mes čia gvaltą keliame aki- 
vaizdoje visų štai tvarkos dabotojų dėlei savo teisių, atbėgs 
ir savo velniškojo darbo žymes sunaikins. Ką tada tardytojas 
pasakys policijai už tai, kad neišsaugojo to, ko pirmiausia jis 
nusitveria - nusidėjimo žymių? 

Šunakario užsigavimas ir įsižeidimas buvo tikrai gilus, des- 
peravimas tikrai baisus. Jo barzda išdriko į visas puses, marš- 
kiniai buvo be sagtelės, balakonas visas žemėtas. Kalbėjo iš 
tokios gilybės širdies, iš tokio jos suskrudimo, kad net Gin- 
tautui pasidarė gėda už krikščionis. Ir jis visai nuoširdžiai su- 
tiko, tikrai reikią būtinai nueiti ir nusidėjimo žymės konsta- 
tuoti. Tai išgirdęs, Šunakaris jau buvo įkibęs jam į palaidąją 
rankovę ir bevelkąs jį per miestelį kapų link. Kitiems nebebu- 
vo kas bedarą, ir jie visi dūlino paskui, iš tolo. 

Gondingos žydkapiai buvo už 1 '/, varsto nuo miestelio; 
pirma visą varstą einant keliu paupiu, paskui visą ketvirtadalį 
be jokio mažiausio kelelio ganyklomis į alksnyną. Paupiais 
vietos buvo gražios, malonios, ir krikščionys būtinai čia būtų 
išsirinkę amžinosios ramybės vietą. Žydai, gal kad buvo 
pigiau, įgijo savo kapams vietos žvirgždynuose kūlynuose. 

Nejaukesnės, nemielesnės vietos nė pramanyti nebebuvo 
galima. Ir kapines čia tegalėjo taisytis tie, kurie jų nemėgsta 
lankyti. Nieko iš čia aplinkui nesimatė, visa užstojo prasti 
alksnynai, ganykla, dėl to ganykla, kad nebejariama dėl dau- 
gybės akmenų. Jų čia buvo visa karalija, privirtusių it avių per 
vidudienio kaitrą. Tais pat akmenimis žemai apdėliotas z0- 
matas, visas iširęs, nuo jokių gyvulių neužstojąs. Į kapus, tik- 
rai sakant, be tvoros, pastatyta plytinė broma, su durimis iš 
oro pusės, be durų iš vidaus pusės, kur buvo statoma kuriam 
laikui negyvėlis, kur buvo laikomas bendrasis grabas skrynia 
negyvėliams atvežti ir duobkasių padargai. Durys stipros ir 
tvirtos, bet, anot to, kirvio padaras, negražios, nepavirkia 
štanga užrakinamos; kažin kam, kad iš antrosios pusės nebu- 
vojokio uždaro. Tų durų, matyt, joks šaulys, grįždamas prisi- 
kiškiavęs, nepraleido neįšovęs, nes visos buvo skylėtos, lyg 
trainių sugraižytos. 

Nesimatė, kad kas šią vietą būtų gerbęs, ne tik svetimi, net 
ir saviškiai. Ir jokios žymelės poezijos, kaip nebuvo jos ir vi- 
soje žydų namų buityje. Čia nei bandos ganytojai nerimo, nei 
piemenėliai nežaidė. Liūdnai smūksojo prasti, pigūs, apirę ar 
šalin pakrypę antkapių stulpai paminklai, lyg nustebę ir vieną 
akį primerkę, ko čia atbildėjo ir atlermavo toks būrys ponijos 
skaisčiomis sagomis ir įvairiomis siūlėmis. 

Visai nepaprastu tokiam dideliam ir senam žmogui vikru- 
mu Šunakaris pirmas peršoko suirusį mūrą - akmenų volą, 
paskui jį ir kiti, nepakabiai, nuslysdami, nusibraižydami ir 
nelygia, duobėta vieta knapsėdami. Toli nuo gyvenamųjų vie- 
tų, kapai buvo baisūs net dabar, būriu lankant tvarkos ir svei- 
katos inspekcijai. Viename patvoryje dūlėjo atkasta duobė, 
kurioje matės pagalių grindinys. Gintautui buvo pasirodę juos 
naujus esant, žemėje negalėjusius per ištisus metus. Ir smarvės 
jis, nors kažin kaip uodė, vis tik negalėjo užuosti. Ale nepasi- 
tikėjo savimi, šiąnakt iširėliu nemigėliu: gal nebeprimato ir 
nebeužuodžia. 

- Ponai! - paslaptingai tarė Šunakaris. - Čia po tais paga- 
liais guli du našlės Zrolkienės kūdikiu, difteričiu sirgusiu ir 

skarlatina sykiu numirusiu. Ar jūs norite, kad iš šito kapo 
antkrytis persikeltų į pat miestelį? Ar jūs norite, kad ta baisi 
liga išsmaugytų ir jūsų pačių gražius ir meilius vaikelius, 
kuriais tiek džiaugiatės? Ar jūs atspėjate, kas būtų, kad pati 
motina dabar žinotų jos kūdikius, taip nelaimingai mirusius, 
dėl kurių ji kuo tik iš proto nebuvo išėjusi, dabar profanuotus 
esant? Jos laimė, kad ji dabar serganti, ir mes dabojame, kad 
šita naujiena ligi jos nenueitų. Kas gi dabar bedaryti? 

— Nagi kuo greičiausiai atgal užkasti. Kas gi daugiau, - 
atsiliepė daktaras. 

— Užkasti! — karčiai pridūrė Zelika. 

Antstoliui liepiant, urėdninkas su žandaru atsinešė iš 
bromos kastuvus, užmėtė duobę ir supylė gražų kaupą. 

Dabar Šunakaris, jau nebe tiek belermuodamas, vedės vi- 
sus atgal į antstolio raštinę protokolo statytų ir pasirašytų. Bu- 
vojau pati dešimta, ir Gintautas buvo besukąs namų link, tik 
peštelėtas nuėjo tylomis drauge. 

Nuovados antstolis, iš pėstininkų kariuomenės pavaryta- 
sis paprapartininkas, į oficierius kitąkart iš junkerių išėjęs, o į 
junkerius patekęs, kada buvo iš realinės mokyklos trečios 
klasės pavarytas“!, visiems buvo žinomas kaipo negabus vyras. 
Tis ir nesislėpė, pats sakės „išvažiuodamas savo galvą palie- 
kąs raštinėje“, suprask - sekretorių. Ir dabar tos „galvos“ nebu- 
vo. Teko protokolas pačiam rašyti, ir jis tepasisekė iš antro 
karto. Kol visą komisiją paskui išvardijo ir visi susirašė, atėjo 

Dabar beliko išklausinėti visi piemens, kurie vakar ten 
apylinkėje ganė, nes ant jų krito visas apkaltinimas. Juos visus 
Šunakaris laiku buvo areštavęs ir ganyti nebeišleidęs. Pie- 
mens, amžinai nusigandę žydo riksmo ir tokios daugybės 
tardytojų, drebėjo, verkė ir visaip įtikinėjo, nieko žydkapiams 
nedarę. Tiesa, Jurgiukas su Joniuku vaikščioję akmeniniu volu 
ir buvę net į vidų įšokę, bet tuojau ir vėl išlipę, nieko nelies- 
dami. Taip ir neišgavo policija iš jų jokio parodymo. 

Dabar tik policija iškurnėjo galvažudžių ieškoti. Rado 
miške daugybę vėžų ir prasūkų, kraujo klaną. Aišku, muštasi 

čia. Aišku, kad ir į miestelį iš čia atvežta. Kitos vėžos vedė 
kitur. Sekė jomis, kiek buvo žymu, tik pačių vežimų nebebuvo 
niekur: jie turėjo laiko bent po septynias mylias tolyn nubėgti. 
Beliko laukti, kai atgaus žadą ligonis, kurs dabar tekliedėjo 
vienomis menkėmis. Tačiau ir paskui jis ne ką daugiau tepa- 
sakė, kaip tik kad gaudę - menkių pardavėjus. 

Nepailsęs Šunakaris dar vaikų nepaleido, visus nusivarė 
pas kunigus, ten antra tiek prilermavo ant katalikų. Vizgirda 
degte degė iš gėdos, kad gali rastis tokių katalikų. Klebonas, 
nors žydų nekentė, negi galėjo taip pat vaikams pataikauti; 
kirkino virkdino juos visą valandą, versdamas prisipažinti, o 
nieko nelaimėjęs, bent visus prisiekdino, jog nė iš tolo nebeis 
prie žydkapių. O rytoj dieną Vizgirda griaudė tokį pamokslą 
apie tikėjimų pakentimą, jų gerbimą ir nuodėmingumą tų, 
kurie svetimus kapus ar kryžius griauna (čia jis per abi pusi 
šėrė: ir katalikams už žydus, ir rusams už katalikus), kad visa 
bažnyčia kuone kniūpsčia prisiekė lenktis žydkapių. 

Šunakaris tik į pavakarį nurimo ir parėjo namo, per visą 
miestelį grūmodamas katalikams, o pirma, dar visai policijai 
girdint, pasisakė tyčia kas dieną vaikščiosiąs į kapus, kol ne- 
pagausiąs profanatorių. 

Taip visi, žmonės ir policija, aiškiai žinojo, ko žilabarzdis 
taip dažnai eina į žydkapius. Miestelį Šūmakeris buvo taip 
gražiai apgraibęs ir, ką tik rasdamas, į savo kišenes susikišęs, 
jog raštų, nors tuojau mirk, nebebuvo nė lapelio. Ir gerai buvo 
padaręs. 


VISUOTINĖ KRATA 


Atbėga oželis, atastrabaldžioja, 
Dangų ragu rėždamas, 
Žemę barzda plėšdamas. 


Nieko nelaimėję patys, Gondingos policistai sutarė paleng- 
vo visa ką susekti. O tuo tarpu telegrama viską smulkiai 

raportavo sprauninkui. Šiam visa ta istorija pasirodė be galo 
įtartina ir dar nematyto didumo. Tad pasiuntė visą būrį tyrėjų 
kratytojų. O vietoje darbas darbu ėjo. 

Šitam kelią buvo nustatęs Lifonas, kurs tą patį vakarą, 
begerdamas arbatą su urėdninku ir žandaru, apsakė jiems ne 
tik kas buvo, bet ir kokias pats jis sudarė kombinacijas. Apie 
neriklumą jo sumetimų apie kulipką - buldogą - prūsų kont- 
rabandninką mes jau žinome. Toliau sekė dar šitie. 1) [ sužeis- 
tąjį pakvietė jį Šunakaris; tai jis turėjo matyti, šnekėtis ir pa- 
Žinti patį atvežusį. 2) Su juo nuolat draugauja Zelika, tai visa 
tai ir jis turi žinoti ar net turėjo istorijoje dalyvauti. 3) Dak- 
taras Gintautas apie ligonį žinojo pirma, neg jam buvo rapor- 
tuota, ir buvo visiškai iširęs, nebe savo būdu. Taigi ir jis yra 
dalyvis. 4) Prieš tą istoriją kun. Vizgirda visą savaitę nebuvo 
namie ir atsirado per pačią istoriją. 

Planas tokiuo būdu buvo gatavas. Bereikėjo laukti sprau- 
ninko atsako. Jo neilgai telaukė. Sekmadienio vakarą jau buvo 
pilnas miestelis policistų iš apskrities, kurie visų pirma 
sustojo sargyba ties klebonija, daktaru Seligmannu ir Schuma- 
cheriu. Ir prasidėjo kratos. 

Daktaras Gintautas jau buvo visa atidavęs Šunakariui, visa 
atėmęs iš Onos ir iš Baltro. Žinojos „čystai nieko“ nebeturįs, 
ko policija ieškojo. Tačiau gavęs žinių, jog jau pilnas miestelis 
raudonsiūlių, vėl pajuto kuo didžiausį neramumą. Kaip prieš 
mažą operaciją: nors žinai tai neskaudėsiant, nors tai kokai- 
nuota, vis dėlto virpi, nervinies, kartais net alpsti. Čia ir ope- 
racijos negalėjo būti — čia erzinosi ir sėtrijo užgautas išlavinto 
asmeniškumo jausmas. 

Madoje esti visokeriopos laisvės. Tik stos už jas, galvą dės 
užjas tas, kurs buvo jų netekęs. Kitaip nejaus jų skonies, kaip 
Mickevičius tėvynės meilės, kol nebuvo ištremtas“. Rodos, 
kas čia kišenių, laiškų, gyvenamosios trobos nepaliečiamybė. 
O tegu tave pagauna už rankų, ima kišenes išversti ar, nuplėšę 
drapaną, iš tavęs tyčiotis! Gintautui rodės dabar, nelyginant 
lyg jis gulėtų lovoje, naktiškai nusirėdęs, o čia ateina visa 
kompanija ištvirkėlių naktybraižų ir mėgina nuo jo antklodę 

nuplėšti. Ir jis laiko įsitvėręs, įsikandęs, jis turi nesiduoti: taip 
daryti jį verčia padorumo jausmas. 

Visi grobai Gintauto viduje vartaliojasi. Manė gintis ir ap- 
ginti savo butą. Tik jis vienas, o jų bus gauja. Be to, juo gin- 
sies, juo šitie carizmo atbukinti laukiniai valdininkai manys 
tikrai čia esant kokių pragarinių mašinų“*. Reikia išmokti 
veidmainiavimo: žiūrėkite, štai kaip aš jūsiškai nekaltas! O 
kaip patikrins nekaltybę, tuoj vėl kuo smarkiausiai nuodė- 
miauti. 

Gintautas, tiesus, brendęs žmogus, juoba jautė, kaip ta 
carizmo, visuomenės verginimo gangrena plečiama, kaip jos, 
visuomenės, garbės nusimanymas, šlovingumo pajautimas 
mąžta. Ir gėlė jam širdį tame dalyke negalint pagelbėti, rei- 
kiant dar ir pačiam pasiduoti gangrenavimui. Širdis jam pla- 
kė, kraujas į smilkinius mušė, akys buvo paraudusios, o kak- 
las, kakta ir veidas taip skaisčiai raudonas, jog rodės, štai štai 
trykštelės per odą šviesaus karmino srovelės arba trenks jį 
apopleksija. 

Nieko tokio neatsitiko. Jis buvo jaunas ir sveikas, gyslos 
minkštos, tebesitampė, kad ir smarkaus kraujo pripildomos. 
Kai atsistojo ties abejom durim sargybiniai, Gintautui pasiro- 
dė jie budeliai, belaukią ateinant inkvizitorių. Kol jie atėjo, 
Gintautas turėjo laiko atsigauti. Pirmykštis raudonumas at- 
slūgo, nusitraukdamas gilyn ir paprastąją kraujo kiekybę. Da- 
bar jis tapo nepaprastai išblyškęs, net mėlynai baltas, nes 
pirmykštis pasiutimas pasikeitė karčiu įnirtimu, noru atsity- 
čioti iš kankintojų. Kaip šv. Laurynas, gyvas deginamas, 
versk, sakė, antrą pusę: ta jau iškepė!“ 

Pirmą kartą per savo amžių atsiminė turįs mokslo cenzą 
ir jau tapęs tiek privilegijuotas, kad caro budeliai nebegalėjo 
jo rykštėmis plakti. Labai malonu, nors tiek naudos iš univer- 
siteto. A, gi ir kratų, revizijų daryti tokiems ne bet kas gali. 
Gerai, žiūrėsime. 

Atbildėjo ir du valdininku, kokios dikasterijos“?, sunku bu- 
vo ir atspėti. Veikiausiai slaptosios policijos tamsiosios dva- 
sios, tam sykiui aprėdytos guzikuotais mundurais. Nosys 


-141 


mėlynos, veidai išpurtę, akys begėdiškai akiplėšiškos. Gintau- 
tui pasidarė abuoja, net lūpos iškrypo, kaip kokių gleivių 
palytėjus. 

- Tai patikrintojai politinio mano dorumo!.. O kad rytoj už 
girtavimą pavarytus aš juos išvysiu iš po tilto išlendant, tai 
nebus politinis nedorumas. Carui bėra politikos, nebėra visuo- 
menės. 

Po daug kartų kinkuodami, didžiausį mandagumą rodyda- 
mi, tačiau sveikintis neišdrįsdami, nes numanė daktarą jiems 
rankos nepaduosiant, policistai žemai atsiprašinėjo, kad yra 
priversti jį neraminti, t.y. peržiūrėti jo užimamas trobas. 

— Kas jūs? — sausai ir iš didžio paklausė Gintautas. 

— Apskrities policijos „Činai“... 

— Savo valia? 

— Ne, apskrities viršininko įsakymu. 

— Kame gi! 

- Antstoliui „predjavleno“““. 

— Aš turiu pats paskaityti. 

Antstolis degė nepadorumu. Jis buvo toks pats rinktinis 
niekšas, kaip ir kiti tyčia parenkamieji rusų visuomenės 
išmatos niekšai „zapadniki“, ir daktaras su juo visai nesusi- 
dėdavo. Vis dėlto greta gyvena ir gyvens, žinojo Gintauto 
šlovingumą ir dabar taip sukės, kad tik pas daktarą nereiktų 
būti per reviziją. Tačiau štai teko. Valdininkai pasiuntė jo, kad 
ateitų ir atsineštų orderį. 

Gintautas, nepaprašęs nekviestųjų svečių totorių nė sėstis, 
pasišalino į kitus kambarius, palikęs juos smūksoti. Valdi- 
ninkai kiekvienu daktaro krustelėjimu, kiekviena balso ata- 
maina, intonacija jautės tyčia kankinami, užgauliojami ir 
siuto. 

Atėjo antstolis tokia mina, lyg katė miltus pribjauriojusi. 
Ilgai krapštėsi po savo šikšninę, kol rado orderį. Bet jis buvo 
įsiūtas į kitus popierius, slaptas informacijas, kurių rodyti 
nebuvo galima. Tad dairėsi, kaip čia dabar beišplėšus. Gin- 
tautas tai suprato ir atsiliepė: 

—- Kam gi? Aš neskaitysiu, ko nereikia. 

Ir ėmė iš lengvo skaityti orderį, ne tiek sekdamas turinį, 
kiek įsidėmėdamas pavardes atsiųstųjų į Gondingą kratų 
daryti, kad galėtų paskui juos paskelbti visuomenės žiniai. 
Čia pat bestovį jautė dar vieną skausmą — išdavimą, kas jie 
tokie. 

- Tamsta, pone antstoli, liudiji tuos ponus esant: vieną 
paprokurorį, antrą žandarų oficierį? - paklausė Gintautas, vis 
akis įsmeigęs į pavardes, kurias rūpinosi įsidėmėti, lyg ne- 
matė jų ne tas esant. 

— Ne, pone daktare, tai paprasti policijos „činai“ su pa- 
kviestais iš čionykščių žmonių liudytojais. 

— Tamsta, pone antstoli, turi teisės mane kratyti su šitais 
ponais? 

— Ne, pone daktare; jei pasipriešinsi, turės dalyvauti papro- 
kuroris ir žandarų oficierius. 

- Pasipriešinsiu, - trumpai atsakė Gintautas, atiduodamas 
popierių sąsiuvinį atgal. 

- Tai reiks palaukt: jiedu krato kleboniją. 

Gintautas vėl išėjo į kitus kambarius, nieko „svečiams“ 
nepasakęs. O „svečiai“ grikštelėjo dantimis ir vienas pagrasė 
kumščia daktaro durų link. 

— Kokiu mielu noru aš jam dabar pakiščia kokį mažą pa- 
ketėlį ir kokiuo triumfu paskui jį rasčia!.. - pašnibždėjo vienas 
savo draugui į ausį. 

— Nebijok, ir be to rasime. Jis ne dykai taip daro. Vilkina 
reviziją, gal tuo laiku popierius degindamas. Ne, kaip jis 
mums, taip ir mes jam! - tarė ir pasismaginęs ir nepabeldęs 
atidarė duris į daktarą, pašaukdamas jį: 

— Ponas Gintautas bus malonus pabūti salėje su mumis. Su- 
kvieskite čia pat ir kitus namų gyventojus, kad ten jie negalėtų 
ko paslėpti. 

Gintautas jautės bent kiek pertempęs giją, tik jau nebebuvo 
kas darą. Suėjo ir visi „namų gyventojai“: Ona su Baltru. 
Jiemdviem Gintautas pastūmėjo krėslus sėstis, ir Baltras, 
pirmą kartą teatsiradęs savo pono kambariuose, priėmė tą jo 
malonę. Ona paliko stačia, rankom po priekaiščiu ir tokia 

akiplėšiška mina, lyg štai štai šoks į akis maskoliams ir išdės 
juos paskutiniais žodžiais. 

Sukviestieji liudytojai miestiečiai žemaičiai jautės dar blo- 
giau. Jiems rodės, tai jie pradrįsę savo gerbiamąjį daktarą iš- 
niekinti ir pažeminti. Kokie jie buvo prasčiokai storžieviai, 
tokie, vis dėlto Vakarų Europos civilizuotu viduriu. Tad nu- 
jėgė tą operaciją esant gero žmogaus pažeminimą. Gintautas 
matė susigėdusias ir kaltas jų minas. Bet tyčia nepalengvino. 
Tegu sau, manė, pakenčia, tai geriau prasilavins prieštarauti. 
Gerai būtų, kad kuo daugiausia būtų susikvietę: platesnė būtų 
buvusi agitacija - prieš juos pačius, prieš rusų valdžią. Ir ne- 
sakė jiems nė vieno gero žodžio, kaip paprastai darydavo, nei 
prašė jų atsisėsti. 

- Daktaras piktas... - kuždėjosi „poniatyje““'. 

- Yra ir ko! — čia pat atsisakydami. 

- Žinai, mane jau velnias renka... Kad galėčiau, tai kad 
duočiau aš šituos kiauliapirkius iš trobos, kad net savo kojo- 
mis užsiklotų... 

- Palauk, dar ne metas... Gal kada ir duosime... 

Visiems prailgo, belaukiant didžiųjų galybių, kurie per 
ilgai užtruko klebonijoje, kur taip pat privilegiuoti. Trobų ten 
daug, popierių daug. Ištisas keturias valandas ten pravertė ir 
džiaugės baigę jie čia, kiti kitur, kaip štai gauna žinoti jų ten 
nė nepradėta, sustabdžius daktarui. 

— Turėjo teisės! — giliai atsiduso prokuroras; kaipo teisių 
dabotojas, jis turėjo atsileisti, rezignuoti ir nuėjo į Gintautą. 

Gintautas paprokuroriui ranką padavė, žandarų oficieriui 
ne. Tasai užkaito ir apsimetė griebęsis į kišenę rašymo. 

—- Tamstos ko pas mane ieškosite? —- paklausė Gintautas. 

— Kontrabandos bet kokios, popierių ypačiai, — jam at- 
sakė. . 

- Aš tamstas užtikrinu — nėra manjų ir jūs nieko nerasite. 

— Parodykite mums savo korespondenciją! — reikalavo 
prokuroras. 

- Ašjus užtikrinu nieko jus nelaimėsiant ir ten. 

- Formalybė. Be to negalima, - švelniai aiškino prokuroras. 


-144. 


— Aš protestuoju prieš negerbimą mano asmens ir buto ir 
pasiduodu tik priverčiamas. Būsite malonūs dėl visa ko taip 
užrašyti į savo protokolą. 

Ir ėmė atidarinėti visas savo uždaras vietas. Valdininkai 
čežėjo po popierius, po Onos škurlius, po Baltro pirtį ir vira- 
linę. Viskas buvo veltui, viena sugaištis, daugiau nieko. Valdi- 
ninkai numanė be tokių pat rezultatų būsiant ir kitas kratas. 
Vis dėlto kratė. Formalybė. 

Klebonijoje nieko neradę, buvo susimanę eiti į bažnyčią. 
Klebonas buvo bejeinąs į tikrą azartą. Įsitikinęs, jog nieko 
ginamo jo trobose nesama, pats vilktinai valkiojo kratikus net 
ten, kur jie nebūtų ėję: po išeinamąsias vietas, po kiaulių kūtes 
ir kitur. Buvo mielu džiaugsmu beduodąs ir bažnyčios raktus, 
tik Vizgirda briaukšt ir atėmė. 

- Ponai, prieš kratydami šventavietę, būsite malonūs pa- 
rodyti ypatingą paties gubernijos viršininko įsakymą tai pa- 
daryti. 

- Tamsta čia ne šeimininkas, tai prašom netrikdyti: šeimi- 
ninkas gi pavelija, - subarė jį žandarų viršininkas. 

Tik klebonas nebeišdrįso paniekinti savo pavaduotąjį ir 
neaiškiai vogrėjo: 

- Jei tokios teisės... aš nė nežinojau... tai žinoma, kas kita... 

Bažnyčia paliko neiškrėsta, nors žydų šventyklai nebuvo 
dovanoję. 

Kai maskoliai, išjodę visus rūsius ir visas palėpes, pagaliau 
nugužėjo į senąją altariją, Mikodemui ir Vizgirdai numirė 
visos blusos. Mikodemas nusekė. Vizgirda nebeturėjo tiek va- 
lios, paliko. Driūktelėjo per galvą savo kailio dalykai, kaip jam 
dabar teks kalėjimo blakės penėti, kvočiamam kankintis, be 
švarios lovos pabūti. Veikiai tačiau susigėdo, atminęs visai 
nekaltus žmones įvėlęs — kleboną. Jau buvo bešokąs paskui 
prisipažintų visa tai jo esą ir padėta buvę be šeimininko, kle- 
bono, žinios, kaip nosim susidūrė su beįskersuojančiu pusbač- 
kiu Mikodemu. 

Mikodemo mina buvo taip kvaila, kad nors paveikslą iš 
jo rašyk. Ne tik mina, visa žmogystė iškeltom rankom ir 

išsikėtusiom kojom buvo netikusi. Tai pabaigė Vizgirdą 
įtikinti atėjus jo pražūties valandai. Jis visą laiką jautėsi su 
kilpa ant kaklo, dabar ta kilpa veržėsi tempėsi ir jau pakars 
jį. Na, buvę nebuvę! Negi imsi verkti ir kojom spardytis, 
kaip sučiuptas svetimame sode uogautojas piemuo. Koks gi 
būtų konspirantas? Tas pats tarnas pasityčiotų: 

— Kelkime, vyrai, maištą! O kai pamatė: lįskime už puše- 
lės. Je! 

Taip pasidrąsinęs, subarė tarną: 

— Ko gi čia ištižai kaip sena vyža? Nu, rado, tai rado: jų 
laimė. Nebūtų radę, mūsų būtų laimė buvusi. Didelio čia 
daikto... 

— Kad, ponali, stebuklai: rūsyje nė šapelio. Be angelo ar 
velnio čia neapsiėjo: niekas daugiau nežinojo... 

Vizgirda jautės ne gudresnį gavęs pavidalą už Mikodemo. 
Tik veikiai atsijokėjo čia jį nebe vieną tokį esant, nudžiugo ir 
nejučiomis sudėjęs rankas tarė: 

— Deo gratias! Garbė Dievui! 

Kaip paprokuroris manė, taip ir nutiko: krata nuo daikto 
viso miestelio, visų sankrovininkų ir duobių čia pat ir apy- 
linkėje nedavė jokių įrodymų šią apylinkę užsiimant knygų 
ar šiaip jau pirkinių kontrabanda, esant ar buvus bet kokį 
susibaudimą prieš Rusų valstybės valdžią ir jos tvarką. Ir 
valdininkai lengvesne, nors nepatenkinta, širdimi tarė: 

- Nu, i slava Bogu“ė: mažiau bylų, mažiau darbo. 

Ketvirtadienio ligonis, penktadienio žydkapiai, šeštadienio 
generalinis valymasis, sekmadienio kratos kuo nepalaužė tvir- 
tos Gintauto sveikatos. Jis buvo pratęs daug dirbti kūnu, daug 
trankytis blogais keliais, blogais orais ir menkais vežimais, 
maudytis žvarboje ir purvyne išvirstant, bet siela kankintis 
dar nebuvo pratęs. Tad nuo kūno vargų, kaip anasai pačios 
nekenčiamasai vyras bedantis nuo kietų duonos plutelių, tik 
žydėjo raudonavo. Dabar gi jautėsi visas sudaužytas ir, įtemp- 
tiems kiaurai per tris paras nervams atsileidžius, visai ištižęs. 
Tad Onai įsakė pataisyti karštą ir sūrią tynę (vonią), ketino 
gerai išmirkti, pašusti, paskui gerai prigerti karšto vandens 

su priedais ir bent penkiolika valandų patysoti lovoje, neiš- 
einant į jokį ligonį. Tegu ir jie bent kartą palaukia! 

Kaip tyčia nesirodė nei Šunakaris. Ag buvo šventavakaris — 
„giminių“ abonamentas. Kaip tik į tuos žodžius ir tupu tupu 
spryske: iškilmingai, iš lengva, lyg ką ant galvų nešdamies, 
įėjo abudu Senojo Sandaro, bet naujojo gyvenimo atstovu: 
Herr Schumacher, Herr Seligmann. Abudu švietė saule. Zelika 
buvo apsitaisęs naujintelaičia dabitos drabužių eile, per visą 
pilvelį nutiesęs auksinę grandinėlę, per visą galvą lig pat 
pakaušio perskyręs skyrimą, kurs dabar tarp juodų plaukų 
švietė baltavo lyg tarp javų takelis. Šunakaris buvo tik ką iš- 
siprausęs išsitrinkęs, baltais marškiniais persivilkęs ir išeigi- 
niu pačiu brangiuoju, šilkiniu, savo balakonu užsivilkęs. 

Jiedu šventė šventę, didelę pirmąją triumfo šventę, nugalėję 
savo smaugikus. Tęviršt buvo ir daugiau nugalėjimų, tik jie 
buvo jau pavirtę paprastu dalyku: taip ir turi būti, džiaugsmo 
nebedarė ir pasigirti jais nebevertė. 

- Nu, Herr Doktor, wie geht's? 

Ir ėmė lietis vienų ir kitų įspūdžių pasaka. Gyrės ir guodės 
vieni kitiems kaip vaikai, kurių nesugavo kytruoliai klasti- 
ninkai. 

— Ar daktaras jau jauties beesąs visai kitoje, daug laisves- 
nėje valstybėje? Jau senai ant mūsų niaukės dangus, jau senai 
mus šiaip ir taip įtarinėjo. Tamsta pasisaugok savo felčerio — 
jis be atogodos žmogus. Senai darėsi sunku nuo daugybės 
elektros prieš audrą. Dabar duok Dieve sveikatos tam Vizgir- 
dai, audra netikėtai daug greičiau pratrūko, išsigriaudė ir 
priozonavo mums orą, tik gerk jį kaip pienelį. Dabar mes esa- 
me gryni kaip tik ką gimę kūdikiai. Visi ir visur tai patikrino 
šitą užkampėlį esant kuo negyviausį, nei krust, nei šnipšt: 
tikrą perlą Rusų caro vainike. Kas miega, nenuodėmiauja — 
tai Rusų valdžios obalsis, nes budėti yra kam: žandarams, po- 
licijai, „zapadnikams“ ir kitokiems „okraincams““?'. Dabar gali 
sau Vizgirda į savo rūsį kad ir visus šešis vežimus „menkių“ 
susivežti: jų nebeužuos, taip veikiai antros tokios visuotinės 
revizijos nebepadarys. Myliu aš tą Vizgirdą, kad pagreitino 


- 147 - 


krizį, nors ir pats kuone pražuvo, - šnekėjo Šunakaris, Zelikos 
pritariamas. 

— O žydkapių profanatoriai taip ir nebuvo kada pagauti? — 
pasiteiravo Gintautas. 

- Jau pagavome štai Schumacherį! — atsakė juokdamasis 
Zelika. 

— Tai kapas atraustas buvo... 

- Vizgirdo ir visų mūsų literatūrai sudėti. Jie ten ir bus 
„Skarlatinos ir difteričio“ globoje. Mūsų kapai tapo užkeikti, 
jokis vaikpalaikis be reikalo ten nesivalkios ir nekrapštinės. 
Galime nors bombas ten liedinti. O aš vis vaikščiosiu — 
„profanatorius gaudydamas“ ir jums ko reikiant nešiodamas. 

— Tai visas tas lermas... 

- Policijai nuvilioti, kad nebepavytų kitų kontrabandninkų. 

— Nugi, ir artisto tamstos esama! Ir sakyk tu man dabar, 
kad senas! - beištarė Gintautas, stebėdamasis tikrai žydišku 
Šunakario vikrumu. 

Dabar prasidėjo daug laisvesnis, daug atviresnis ir, žino- 
ma, daug vaisingesnis darbas - platinimas lietuvių literatūros 
kūrinių, kurie taip ir paliko visuose Žemaičiuose „menkėmis“ 
pakrikštyti: atvežiau „menkių“, važiuoju „menkių“. 


MASKOLĖDROS 


KUMSTEVIČIUS 


Tulia tulia, tu vilkeli, 
Avių, ožkų neprieteli! 


Prieš tą priepuolį su „menkėmis“ daktaras Gintautas su 
kunigais nė tiek nesusidėdavo, kiek su žemaičiais. Nei žmonės 
kunigų nelaikė „daktaro giminėmis“, nei patys kunigai ne- 
nusimanė, jog tarp jų ir daktaro gali būti tvirtų bendro darbo 
ryšių. 

Su kunigais Gintautas nesivaidijo, prieš juos nieko nekurs- 
tė, keletą kartų per metus dėl politikos ateidavo bažnyčion, 
nors ne išpažinties, susitikdamas gražiai sveikindavos ir šne- 
kučiavo. Tik vaikščioti į kleboniją šiaip jau pavakaruoti, pasi- 
šnekučiuoti netraukė širdis. 

Jaunieji kunigai, vikarai, mainėsi dažnai. Kita bus pabuvęs 
metus, kitas dvejus. Visi jie rodės pilni jaunystės idealizmo, 
tačiau jis neišeidavo iš religijos srities. Tiek tebuvo tarp jų 
skirtumo, kad vienas daugiau poteriavo ir išpažinčių klausė, 
kitas mažiau; vienas labiau mėgo sodžiuose svečiuotis, o 
namie pakortuoti, kitas mažiau. Užtat visi vienodai rodėsi 
žmonėmis nenusistovėjusiais, dar nepavaldančiais jauno savo 
temperamento ir todėl įsišokstančiais, kiekvienas saviškai. 

Gintautas sekė juos atsidėjęs, kaip ir kiekvieną jauną Lie- 
tuvos inteligentą, kažin ko iš jų laukdamas ir nesulaukdamas. 

Vis jam šmėklojos anasai didisai dvasios tvanas. Kažin kur 
jūroje vėtros susuka vilnis ir jos kalnais ritinas užlieti slesną 
pakraštį. Bet kol užlies, savo galybe pastumia aukštyn senąjį 
vandenį. Jis pradeda neramiai pliaukšėti į krantą, vis toliau 
toliau jį drėkindamas, vis daugiau daugiau krante palikdamas 
iš dugno išgriebtų turtų: gintarų, azotu turtingų plūdrų ir 
kitko. Nesigirdamas ir nesididžiuodamas Gintautas nusimanė 
į tą tvaną įleidęs ir savo srovę ir pagreitinąs jį. Be to, ir pats 
esąs išmestas iš tamsaus dugno, ir jei ne skaistus gintaras, tai 
bent azotnešis Lietuvos žemei, trąša jos kultūrai. Jo draugai 
"taip pat. O dvasiškoji jaunuomenė vis dar tebebuvo lyg to 
tvano putos: tam sykiui čeža purkštauja ir vėl veikiai ištirpsta 
gyvenimo okeane. 

Kleboną Kumstevičių jis laikė diplodoku ar kitu kuriuo 
tos pat rūšies gyvūnu gadynės prieš tvaną. Jų galima pasi- 
žiūrėti muziejuose, kokias jie buvę turėję ilgas kojas, ilgas 
uodegas, ilgus kaklus, storus pilvus, baisias žiaunas. Kaip tu 
su jais dabar bepagyvensi ir bepaveiksi, kad dabar turima 
kitoki organai, jei ne kūno, tai dvasios, kitaip jau mintama ir 
gyvenama? 

Bet juo ilgiau gyveno, juo daugiau dirbo visuomenės dar- 
ėmė nusimanyti visuomenėje nesant „diplodokų“, kurie 
temoka prisotinti milžiniškus savo pilvus, nieko už tai nepa- 
likdami gera. Aure garsusis Mečnikovas tame pat kūne nu- 
mano esant dvejopų gyvūnėlių“. Vieni dirba kūnui reikalingą 
darbą - bacilos, kiti naikina kūnui kenksmingas dalis ar net 
kenksminguosius gyvūnėlius — bacilofagai. 

Gintautas mėgo patsai vienas pafilosofuoti. Ir filosofavo, 
žinoma, amatininkiškai - mediciniškai, kaip kalvis filosofuoja 
kalviškai, stiklius — stikliškai, rūbius, kurpius - vis saviškai. 
Taigi ir Mečnikovo teoriją jis ėmė taikinti visuomenės kūnui, 
kiekvienam jos nariui pririnkdamas tam tikrą gyvenimo 
funkciją. Štai, kunigai. Jie nusimano esą tais, kurie išdirbinėja 

reikalingų dvasios gyvybei elementų — doros, nusimanymo 
amžinybės, atsveriančios materialybę. Galbūt, gal ne. Tikėjimo 
dalykų jis nebuvo tyręs, tad nė nedrįso ištarti galutinį savo 
nusprendirmą už ar prieš tikėjimą ir jos skelbėjus. 

Užtat tie patys religijos specialistai dar buvo paprasti 
žmonės, pildą ir kitokias funkcijas, kaipo to krašto piliečiai. 
Niaugi tame jie be jokios vertybės, net neigiamos: yra tik 
ir neigiamumų teigiamų. Antai Špyganevičius, klebonas, kol 
pastatė naują varpinę, t.y. padirbo teigiamo darbo, pirma 
sugriovė senąją ir jos trupinius suklojo į purvyną. Grio- 
vimas neva neigiamas darbas, o drauge ir teigiamas - leido 
toj vietoj pastatyti kitą ir davė medžiagos keliui pataisyti. 
Antai storaliemenis Skirgaila susilaukė dvyliktojo ir try- 
liktojo kūdikio, būsimųjų darbininkų, o policistas dvyliktąjį 
tryliktąjį darbininką iš čia pat atėmė ir į šiaurę išsiuntė, kad 
kitiems savo nedorumu nekliudytų. Ir jo darbo neigiamu- 
mas — teigiamas. 

Begudragalvodamas rimtai ir pajuokomis, Gintautas kle- 
bonams priskyrė rolę teigiamojo neigiamumo, visuomenės 
bacilofagų rolę, antropofagų ar tiesiog masgoliafagų. Ir labai 
nudžiugo, kad jis toks „mandragalvis“. Jis su draugais 
konspirantais susibaudėliais statys lietuvybę, kunigai tegu 
išėda visa tai, kas jai priešinga. Iš dviejų galų susieinama į 
vieną bendrą punktą, kai turima bendras objektas. Man, 
daktarui Gintautui ir K?, svetimų kolonistų elementas 
negeistinas, kad kenkia lietuvybei ir krašto gerovei; religijos 
atstovams jie, kolonistai, negeistini, kad kliudo katalikybei. 
Taigi visai gerai bus atsistojus Lietuvos sargyboje dviejose 
vietose. Bus tikriau. „Ne, po šimts pypkių: Kumstevičiai 
taip pat naudingi, ir aš be reikalo maniau nieko bendra su 
jais neturįs. Reikia ir jie kinkyti darban“. Ir nuėjo į klebo- 
niją, bene pirmą kartą sava valia. 

— Kažin ko čia daktaras beateinąs... - nustebo klebonas, iš- 
vydęs svečią nebuvėlį besikeliant vartus. 

- Kurie gi laimingieji vėjai atpūtė mums mielą poną dak- 
tarą? - sukliko klebonas, pasiskubinęs išeiti jo sutiktų net už 
namų sprysko ir jau iš tolo ištiesęs jam abi ranki. 

Daktaras pirmą kartą pasergėjo Kumstevičių esant ir dai- 
liai nusiskutusį ir švariai dėvintį, ne kaip kiti sodžiaus apsilei- 
dėliai kunigai. O miną turint gana malonią, prietelingą ir, 
aiškiai matės, neveidmainiškai svetingą. 

Kumstevičius rodės, prastai sakant, kaip ant girnų pakel- 
tas. Jis daktarą, kaipo medicinos mokslo vyrą, netingų žmonių 
sveikatos gelbėtoją ir moralų, ne girtuoklį, ne mergininką 
žmogų, iš tolo labai gerbė ir visomis keturiomis stojo už jį 
prieš Špyganevičių. Atvažiuos, būdavo, jis ko nors iširęs ir 
visų pirma ima savo draugą ir kaimyną badyti netvarkomis 
jo parapijoje. 

— O tavo garbinamasis daktarėlis šiemet vėl išpažinties 
nebuvo. Kurgi tokiai galvai ir tokiam ponui susidėti su Ponu 
Dievu! 

— Būti nebuvo, - atsakydavo Kumstevičius susigraužda- 
mas. — Ale jis važinėjas į didelius miestus, tai gal ten atlieka 
savo pareigą. Konfesarijus pasirinkti - nuodėmninko teisė... 

— Su Žinia vietos klebono, katekizmas sako, drįstu priminti 
gerbiamajam kolegai vaikų katekizmą... 

Kumstevičius pasijusdavo asmeniškai įžeistas, karščiuoda- 
vosi ir taip imdavo laisvamaniuoti daktaro vardu, kad Špyga- 
nevičius gaudavo medžiagos į vieną rūšį su daktaru priskirti 
ir patį parapijos tėvą. 

- Jakie drzewo, taka kora; jaka matka, taka cora?!. O tu vis 
dėlto viliok daktarą, kad neišsisukiotų nuo atlikimo tos parei- 
gos, nes tai papiktinimas visai apylinkei. 

Kumstevičius neturėjo nei progos, nei drąsos nei stačiai, 
nei iš šalies daktarą vilioti. Ypač kad nieko nedora jame 
nematė. 

— Kažin kieno čia kalė padvėsė, kad ponas daktaras apsivė- 
žei klebonijos slenkstį peržengti. Begu tik gerovei? - nerimo 

pagaliau šeimininkas, sodindamas svetį svečių kambaryje ir 
pats čia pat gretimai atsisėsdamas. 

- Galbūt, kad kam ir padvėsė ar Šunakaris pakorė. Tai 
jau jo reiktų paklausti. Gi atėjau aš taip sau, be niekur 
nieko, pasiteirauti, kas girdis parapijoje, kaip patys laikotės, 
t. ir t., t. ir t. — rečiavo daktaras, kalendamas papirosą į 
sidabrinę dėžutę auksiniu Lietuvos Vyčiu vokelyje. Klebo- 
nas tai pasergėjo ir jam labai patiko darbas. Tik nedrįso 
imti iš rankų pasižiūrėti. Be to, jį pabaigtinai užgulė pasigė- 
rėjimo jausmas. Vikriai tad pašokęs, stypčiodamas galais 
pirštų, negirdomis išnyko už durų; iš už jų pasigirdo garsus 
čečenimos su akmistrine, kuri taip pat domėdamos jau, turi 
būti, čia pat stovėjo už durų ko nors išgirsti iš tokio reto 
svečio. Girdėjos: „vakarienę... živo!"? vyno, to senojo, kur 
maurinas, drūtame butelyje, neilgu gurkleliu, kurs iš smėlio 
kyšo“, t. ir t. 

Neilgai trukus stora moteriškė pastatė jiems gero seno 
vyno butelį, tokį, kokį Kumstevičius laikė, nebent vyskupo ar 
gubernatoriaus laukdamas. Išsiurbčiojus ir išskambinus po 
geroką taurelę, liežuviai savaime atsirišo, ir net daktaras 
pavirto plepiu. 

Iš karto pasidarė „šilta kompanija“. 

— Ak, doktor, kokie laikai, kokie laikai! Ką ta Rusų valdžia 
beištaiso Lietuvoje Katalikų Bažnyčiai... 

Ir pasipylė klebono ilga, paprasta pergeltos širdies aima- 
na dėlei kunigų varžymo, jų pasportų, baudimų, paniekini- 
mų, dėlei sunkenybių gauti leidimas bažnyčioms ir trobe- 
siams taisyti. Be galo, be krašto. Daktaras visa tai žinojo. 
Tik į patį, taip sakant, to klausimo tirštimą kaip į kokią 
putrą dabar tebuvo įsistojęs. Atėjęs sukurstyti klebono, da- 
bar jautėsi pats jo sukurstomas. Kunigai, bažnyčios - jam tai 
nebuvo per artimi, per brangūs dalykai. Vis dėlto jis, kaipo 
laisvos valios ir laisvų geidimų žmogus, jautėsi dabar lygiai 
užgautas tais Rusų valdžios persekiojimais, praktikuojamais 

bendroje Tėvynėje Lietuvoje, ant kailio, šiaip ar taip, visgi 
bendrapiliečių. Pančiai, nagaikos visur nemieli, ar ant savo, 
ar ant kitų rankų ar nugarų. Taigi visai neveidmainiškai 
karštai palaikė klebono kalbą tokiame pat jos pakilume. 
Tikru širdies skausmu pats išdėstė naują Valstiečių banko 
organizaciją, kiek jai valstybė skiria pinigų Lietuvai kolo- 
nizuoti, jai ruskinti ir pravoslavinti; kur sumanyta cerkvės 
statyti, kur ūkio mokyklos kolonistams, kokių nė šnipšt 
netaisė patiems lietuviams; kokie dvarai nužiūrėta supirkti, 
duodant 2394 brangiau, vad., su tiek pat nuostolio valstybei, 
kad tik nurungus nuo kitų pirkėjų, kad ir ruskių, nes 
Lietuvos bajorams ir valstiečiams ir be to buvo kaip ir už- 
ginta savo tėvynėje žemės pirktis, bent ne tiek ir ne ten, kur 
norėjo. Dabar iš eilės klebonui ėmė plaukai šiauštis iš 
baimės ir susigraužimo. 

— Jėzau! - laužė klebonas rankas. — Tai kas gi belieka 
daryti? Niaugi gyviems į žemę lįsti ar visiems į Ameriką 
ar į kokią salą išsikelti iš savo tėvynės, tos gražios, tur- 
tingos Lietuvos, kuri tačiau „nebeišmaitina“ savo vaikų?.. 

— Kam gi lįsti ir bėgti? Reikia gintis. 

— Kuo? 


— Pinigais, teisėmis, visu, ką laikas pavelija. Revoliucija 
dar toli. Gi žemės pirktis antai paskutiniu dekretu judošiai 
pavelijo vos 60 dešimtinių. Tai labai daug galų gale. Tegu 
sau mūsų ūkininkai apsirūpintų nors trimis dešimtimis, ir 
tai jau galima būtų labai aukštai kultūra kelti. Ypač gi ne- 
paleisti kaimynų bajorų žemės svetimiems ateiviams. Bajo- 
rai jos nebrangina, o mums tai gyvybės šaltinis. Žemės 
kaina vis kyla ir kils. Tai tie 2370 brangiau sumokėti visai 
nėra permokėjimas, tik nelyginant kuriam laikui pasko- 
linimas, neabejotinai ir tikrai grįšiąs. Tik reikia, kad vals- 
tiečiai tai žinotų, nenusigąstų ir laiku ruoštųsi apginti savo 
apylinkę nuo burliokynių. 

- Gerai sakai! Tamsta dažnai pasimatąs su santekliškiu. 
Kaipgi jo reikalai? - teiravosi klebonas. 

- Kuo blogiausi. Neišvengs nepardavęs. O tai keli tūkstan- 
čiai dešimtinių. Visa apylinkė apsirūpintų. O neapsirūpins, vi- 
sa Gondinga paskęs burliokuose, šalia bažnyčios atsiras cerk- 
vė, šalia klebonijos - popai, ir dar sunkiau bus gyventi. 

Klebonui visa pasaulyje pasidarė nebemiela. Nebemėgino 
vyno. Puiki vakarienė su daugybe gardžių miešimų ir antpilų 
praėjo nuobodžiai, nors vaišus šeimininkas daktarą nuolat ra- 
gino: pats šio to dėliojo į lėkštę, šio to pilstė į taures. Vyno 
pakeltas ūpas buvo atslūgęs. 

Gintautas grįžo iš klebonijos labai patenkintas. Viena, kad 
kleboną rado bent viename dalyke dikčiai susipratusį, antra, 
kad jis padarė iš viso gana simpatingą įspūdį, gi trečia, kad 
savaime pasitaikė proga užgauti pati jautrioji kunigų gyslelė- 
baimė, kad nebe-viena katalikybė žada pradėti viešpatauti 
Lietuvoje. Klebonas rodės tiek įbailintas ateisiančia į parapiją 
pravoslavija, jog tikrai ims agituoti tarp valstiečių, kad 
neįsileistų ir patys Sviestavičiaus žemes supirktų. Bus — 
moskaliofagas, maskolėdra, mano talkininkas. 

Ir neapsiriko. Kunigams progos susidurti su parapija kiek 
tik nori. Ir Kumstevičius nė vienos nepraleido, neparaginęs 
žemės pirktis, neatvėręs žmonėms akių į esamuosius dalykus. 
Daktaras tai žinojo ir kleboną ėmė laikyti savo darbo „gimi- 
ne“, nors ir vėl jo nebelankė. 

Būtų gal ėmęs ir lankyti, kad nebūtų buvusi per sunki 
klebonijos lenkystė ir ne vargas kalbėti ne per labai priprasta 
svetima kalba. Atsiėmė klebono atsilankymą, ir buvo baigtas 
dalykas. 

Tai buvo seniau. 

Dabar dalykai kitaip virto. Gintautas jau nebekantrau- 
damas laukė, kad čia pasibaigs jo šios dienos darbo valandos 
ir bus jis laisvas atlankyti Vizgirdą. Gi ir atlankė, karštai 
atsiprašė, kad taip pavėlavo atlikti tą žmoniškumo pareigą. 

Juo lengviau būsią tai atleisti, kad jis, Vizgirda, daug iš jo 
laimėjęs: dabar jis atėjęs ne dėl formalybės, tik širdies veda- 
mas ir prašąs būti jo draugu. 

Laikas tad ir mums arčiau pažinti Vizgirdą*. 


* N. B. „Vizgirda - rimties trikdytojas“, du jaunosios kunigijos vaizdu, 
yra žuvusiu Voroneže. 


IŠ GIMTOJO LIZDELIO 


NAPALYS DARBUS DIRBA 


Ko, gervinas, daututo? 
Kur skraidžioji, daututo? 


Nepavykus sūnus Napoleonas padaryti nei amatninku, nei 
mokslo vyru arba ponu (lietuviams tasia), tėvas Benediktas 
Šešiavilkis vežės jį iš Vilniaus atgal namo į pašvenčius. Prisi- 
pykęs, prisibaręs kelyje, į pabaigą kelionės senis jau gerokai 
atvėso. Tačiau paliko kietai užsispyręs taip Napalį įjungti į 
darbą, kad jisai atidirbtų už visus sugaišintus šešelius metus. 
Ir smarkiai užsivylė, tikėdamos pasigėrėsiąs „ponaičio“ kan- 
kinimu. 

Būdamas pačiame gražume amžiaus ir sveikatos, Napalys 
Šešiavilkiukas tapo į sodžiaus buitį sugrąžintas lyg žuvis į 
tyrą vandenį, o ne palaidūnas sūnus į nedoro pono kiaulinin- 
ką. Tiesa, ir jo „ponas“ — tėvas buvo tiek pat uvėrus, kiek ir 
ano palaidūno, vis dėlto čia dirbti buvo patogiau, ne kiauli- 
dėje, tik tikroje, pilnoje poezijos gamtos šventykloje. O Na- 
paliui Dievas buvo davęs daug jausmingumo ir liepęs juo 
tegyventi. Tad gyveno vienais gamtos įspūdžiais, jais buvo 
turtingas ir kurį ne kurį laiką visiškai laimingas. 

Būdamas pačiame gražume amžiaus ir sveikatos, sodžiaus 
ūkio darbų Napalys taipo pat karštai griebės, kaip karštai 
griebdavos kiekvieno naujo darbo. Jo sugebėjimas visa tin- 
kamai padaryti buvo nuostabus. Iš mažens į mokslus ski- 
riamas, nors darbus jis tedirbo prišoktinai, atostogų laikais, 

daugiau svavalydamas nekaip mėgdamas, vis dėlto neberei- 
kėjo jų mokytis: neilgai trukus visus ūkio darbus dirbo tokiuo 
pakabumu, tokia lengvybe, lyg tai jam buvo tikra „ulionė“, o 
ne vargas. 

Švilpaudamas, dainuodamas ar šiaip jau visokius sąmojin- 
gus daiktus burbuliuodamas, Napalys arė dirvą, pjovė šieną, 
kūlė kūlę, mėžė mėšlą nė kiek ne prasčiau už tikruosius darbi- 
ninkus samdinius. Da geriau, nes kantriau, didesniu patvaru- 
mu. Nei namiškiai, nei kaimynai nebuvo iš jo bent kada 
išgirdę: 

- Sunku, kad jį devynios... Ak, kad privargau... Ak, kaip 
gerai būtų pasilsėjus... 

Užtat ir Šešiavilkių samdiniai niekur nebenorėjo beiti vieni 
patys, be Napalio. Drauge išėjus, žiūrint į tą dailų pieno ir krau- 
jo jaunikaitį, besiklausant svavalingų jo burbuliavimų, ir pa- 
tiems darbai ėjo lyg nejučiomis, neatsibosdami, nepakyrėdami. 

Nė anksti rytą nereikėjo jis kelti. Visai ne dėl to, kad ne- 
būtų buvę kam dirbti, tik kad pavasario ar vasaros rytas per 
labai vylingas. Šoks iš lovos Napalys mieguistas. Jaunam dau- 
giau reikia miego, per saulėtekį gi jis saldžiausis: rytmečio 
miego valanda atstoja dvi, tris valandas vidunakčių. Sver- 
dakuliuoja nabagėlis, štai štai apvirs atgal į įšildytą patalą. 
Bet ne, persiveikia, lenda su visa baltaplauke galva į praus- 
tuvę tik pasemto šalto vandens. 

Brrzr... ūžčioja, vis dėlto prausias, o jaunas kraujas muša į 
veidą; veidas degte dega, ausys liepsnote liepsnoja patrintos 
maudyklėje. Napalys jaučia, kaip paraudo visa prausiama 
burnos ir sprando oda. Ryto vėsumas suvirpino visą kūną. 
Nusipurtė. Ir tuojau sujudo, atbėgo neaptingęs kraujas į visą 
odą. Nelyginant bitės, pajutusios pavojumą iš oro. Pasižiūrėjo 
pro landas. Kas čia? Nieko nėra? Tai ir ačiū Dievui, būkite 
viduje visos ramios... Ir nebešalta. 

Ima iš arklidės sotų arklelį. Jis rytą taip pat nerangus. Eina 
atsispirdamas, pasirąžydamas, paskutinę koją ištiesdamas. 

— Na, ne! Ne vagis veda, ką čia eini, koją kišdamas? Ar per- 
sergsti mane, kad tave vogs? Tai galimas daiktas — tu geras 

darbininkas. Tik aš tavęs nepaleisiu, nebijok! Krašte pasaulio 
pavysiu ir vagį pasmaugsiu... Eikš gi, eikš! 

Žirgelis eina, gardžiai atsigeria tyro šalto vandenėlio, 
pasipurto, iš pradžių vienais karčiais, paskui ir visu kūnų; 
pajutęs ant savo nugaros jauną vieką, pilną gyvybės, visiškai 
atsipeikėja ir jau sparčiu, nebetingiu žingsniu žengia ten, kur 
vakar paliko plūgą ir nebaigtą varsną. 

Aplinkui viskas atbunda ir ima Napelį džiuginti pakeliui. 

Štai žvirblis purptelėjo iš palėpės ir taip pat nusikratė, kaip 
Napalys ir jo žirgelis. Napalys jį prakalbino: 

— Ką? gera buvo su patele pūkų paduknyje? 

Žvirblis neatsakė. Tik paleistuvingai žvilgterėjęs į Napalį, 
spurstelėjo į tvorą savo papurusio apdaro plunksnelių pasi- 
taisytų. 

Štai juoda, sučiurusi ir pikta kaip ragana kaimynų senutė. 
Ji krest krest į vieną šalį. Kažin ką atsiminus, dribt dribt į prie- 
šingą šalį. Sustojo, mostelėjo ranka, lyg ir čia paklydusi; burb- 
telėjo kažin ką kažin kam ir sugrįžo atgal namelin. Iš ten gir- 
disi piktas viedrų dunksėjimas ir nervingas katilėlio lanko 
džanksėjimas. 

Napalys norėtų ir jai šūktelėti: 

— Senel, senel! Bene padėti? 

Tik bijo, kad neapibartų. Iš jos tai, neilgai laukęs, gausi. 

Štai mergaitė iš patalo, lyg bernelio glamonėta, išsprunka. 
Nusigandus, bailinga, bet linksma. Tik visi gausūs plaukai 
pušine padrikę ir drapanų per maža. Matyt, manė vienai aki- 
mirkai teiššoksianti pašalėn ir sugrįšianti apsigerbtų. 

Napalys ir tai pamatė: jis visa matė ar atspėjo ir šūktelėjo, 
pabaidydamas ranka: 

- Štiš, miego perekšle! 

Ir mergelė lyg šūviu šauta išnyko atgal į svirnelį. 

Štai vištelė per anksti išsiruošė lesinėtų. Norėtų kapt kapt, 
tik mieguista dar nieko nemato ir dvakinėja it anoji senelė. 

Ir ima Napalį juokas, kad jis, arkliukas, žvirblelis, mergai- 
tė, senutė ir vištytė, visi tokie panašūs miegukliai, lyg vardais 
tesiskirtų, o ne veislėmis, lyg tik reiktų jų kalba prakalbinti, 

ir jie visi vienodai atsakytų, taip pat jaučią, tuo pat esą su- 
sisieloję, tuo pat džiaugiąsi. 

Ak, kaip gamtos mokama visa pinti į vieną vienumą! 

Dirvoje Napalys užkabino už brankto valkčius. Na! Ark- 
lelis stipriai patraukė, galingai veža pečiais, noragas riekia 
tokią lygią, vienodai storą, vienodai plačią velėną. Ji lygiai 
lygiai gula ant kitos, pirmiau atverstos velėnos. Ne gula, tik 
šliejas. Napaliui rodos, ir ji pajuntanti rytmetį, nugaruojanti 
nakties miegą ir jau linksma imanti gerti šilimą, kol nepra- 
džius kiaurai ir neims trupėti išpurenta. 

O paskui jį, artoją, špuokiukas gakt gakt, vabalėlius rink- 
damas. Šunelis Pilkis paliuokomis, svavalingai šoko ant 
mėlynai spindinčio paukščio. Paukštelis plast plast plast tol 
tol, bet tąja pat vaga. 

- Pilki, ar pasiutai? Na, ką tau bloga darė mūsų sodelio 
švilpikas? Ar tau ne gėda! Juk tų vabalėlių tu vis tiek neėsi. Jų 
nė nerasi. Kas kita mėšlavabalių ar karklavabalių vikšrai. Tie, 
bra, geri: trumpi, stori kaip slyvos, kieti ir riebūs. Yra ko pa- 
kramtyti ir už dantų lieka. Tik jų pasirankiosi rudenį, kai 
imsime pūdymą ar bulves arti. O dabar jų nėra. Supranti, Pilki? 

Napalys burbuliuoja, Pilkis supranta. Ima aplink šokinėti, 
taikydamas pirmutinėm įsikabinti į turėkles. Bet gauna atkala 
ranka per ausį. 

- Eik šalin, dykini! Man ne laikas su tavimi prasidėti. Ot, 
palauk, paleisiu pasiganytų, tai pažaisiva... 

Pilkis ir tai supranta, pakrato galvelę ir šaute nušauna 
paežiu, ten pasergėjęs kiškelį liuoksint ir striksint. 

Žlia žlia žlia žlia šykščiai plyšta velėna, verčiama nuo 
susigulėjusios, sutryptos žemelės. Rodos, koks vienodai 
nuobodus darbas. O ne! Žiūrėk, koks gamtos įvairumas. 

Ir Napaliui negaili, kad nutraukė dalį miego. 

Eina į šv. Joną. Pats malonusis laikas. Šilta. Napalys, kaip 
ir kiti žmonės darbininkai, baltuoja vienais marškiniais. 
Dirvos stovi javų mūru. Pievelės, paantvalniai, ežios, - visa, 
kas tik buvo plūgu nepaliesta, storai užsinešė tarpia žole. 
Napaliui rodos, tai vienas pačių angelų sudarytas bukietas. 

Pačiais pažemiais duknomis paklota storai, tirštai sužėlusi 
pievažolė lyg tankia eželine vilna avikailis. Tai kur gražiau, 
neg kai žmonės susidaro kreželį puikių puikiausių žiedų, o 
pakloja jiems — rudų samanų. Nevaizdi ta pievažolė, bet ji tik- 
roji gyvulėlių sotis. Lyg artojų darbo vaisiai — visai valstybei. 

Aukščiau iš tankyno linksmai kiša raudonas ar baltas savo 
galveles sveikatingi dobilai ir atsidėję klauso, kaip pašnibž- 
domis šneka gretimieji jų kaimynai — skeltaširdžiai žvaginiai, 
anksti pražystantys, greit ir vystantys. Padžiūvusių, visą laiką 
nenukrentančių širdelių kankalėlių kekės žvanga bet vėjeliui 
papūtus. 

Napalys stebisi, kaip tai visų kraštų lietuviai galėjo pajus- 
ti žolę — „Žvangant“: aukštaičių — žvangučiai, žemaičių - 
žvaginiai. Juk žvanga tik metaliniai daiktai. Napalys tiria 
kiekvieną augmenėlį skyrium — nė vienas nežvanga, o brendi 
per juos, vilkdamas kojas, žvanga sausu ir balsiu balsu. Jis pri- 
krenta prie žemės, vėjeliui pučiant, ir aiškių aiškiausiai girdi 
visą pievą — skambant. Taip, lietuvių esama muzikalių: žolė 
turi savo metalinį balsą. 

Į pačią viršūnę pasistiepė pilnagrūdžiai kmynai, šluotabar- 
zdžiai šiukštai, smilgos, drebančios ašarėlės. Čia pat ir karčia- 
sultės neėdamos geltonosios. Jų smulkūs, retai ant kėstų ša- 
kelių išmėtyti žiedeliai, nors geltonuoja skaisčiai, tačiau nėra 
akim malonūs. Pikta ant jų už gyvulėlius, kam jiems skanių 
skanesnį pašarėlį apkartina. 

Geltonosios — lyg atkaklus nenaudėlis. Visi jo nekenčia. 
Visi į jį neprietelingai žvilgsi. Gi jis išsižergs negražiai, įsispręs 
plačiai ir stovi lyg tyčiodamos: 

- Ir ką gi man padarysite? Aš noriu nusispjauti ant visos 
gražios jūsų sutartinės! Stovėsiu, veisiuos ir dar jus nuka- 
lėsiu... 

Nukalėti nenukalės: per reta šakelių, per skysta lapelių. Bet 
savo žiedu iš tolo žiūrintiems tikrai uždengia visų kitų varsų 
įvairybę. Ir sakoma: pieva geltonuoja, ne marguliuoja. Napalys 
šiemet rengias anksti nukirsti pašvenčius, kol geltonosios 
neišbėrė savo sėklių. Sako, bene bus jų kitą vasarą mažiau. 

Rengias naikinti. Gi kol yra, laimina ir jas, džiaugias ir jo- 
mis. Niaugi Dievas be reikalo būtų jas padaręs? Gal ir jų reikia 
gamai varsų, sudarant vieną ištisą Dievo bukietą — pievą. 

Gi kuo geresnės už geltonąsias taip pat geltonos jaučio 
burbuolės? Nebent kad jų žiedai didesni ir ne tokie skysti. 
Arba stabariai arkliadančiai. Jų, kad ir negardžiai, nesuėsi — 
tokie mediniai. O šaknį dėlto leidžia storą, stačiai gilyn, — tikra 
ąžuolo karikatūra. O sausų pelažiedžių - ištisos šluotos. Daug 
jų Čia reikia! Ar nematėt! 

Kas kita vikiai, žirnikai, įvairiažiedžiai vijoklių varpeliai 
ir tūkstančiai kitokių žiedų ir sausažiedžių. Jie ir pasižiūrėti 
gražūs ir įdomūs, ir suėsti gardūs, ar jie būtų žali, ar džiovinti. 
Be jų ir pats Dievo bukietas būtų panašus į prastos sodietės 
sudarytąjį: prisiskins iš darželio vienų žiedų, tų pačių didžių“ 
jų, pačių skaisčiųjų, kietai sudarys iš jų vieną avingalvį, ir 
nebegražu. Per daug. Lyg kad sukrelio perdėtumei į miešimą. 
O perdėliosi juos lapais ir šakelėmis — nors Švenčiausiajai 
Panelei ant aukuro statyk. 

Napalys gyrė teosofus bent už tai, kad jie akyli ir ausyli, 
kad mato, kad jaučia gamtoje dievybės apsireiškimą. Pievai 
žydint, Dievo kilimu marguliuojant, einant parėja, Napalį taip 
pat ėmė noras nusiimti kepurė ir keliauti neapdengta galva; 
tiek čia dailės turto, tiek grožio, kad net akys iš kaktos sprun- 
ka, kad net nebesižinai, ko geriau beprisižiūrėti. 

Pavasarį Napalys rūpestingai taikino vaikščioti vien tik 
išmindžiotomis vietomis, kad be reikalo nenuskaudus žel- 
mens. Dabar tyčiomis drąsiai, nemandagiai brenda; brenda, 
kur tik tankiau ir aukščiau. Jis dabar nori apsibristi grožiu, 
kaip girtuoklis apsigeria alkoholiu. Atsistos — žolė jam siekia 
kuone ligi juostai. Ir jam rodos pats esąs viena dalelė to Dievo 
bukieto: tulipanas, narcizas, skiauterė, karaliaus lazda ar kitas 
kuris ilgastiebis žolynas. Jam rodos, tasai bukietas be jo ne- 
būtų gražus, kad ir turtingas, kaip neesti gražus bukietas be 
šiukštų barzdų ir kitokių smilgų. 

Atsiguls ir tyčia vartos ritinėjas, norėdamas visais pajauti- 
mais justi pievos gauruotumą, ne tik akim žiūrint, kojom 

braidant, dar šonais, nugara gulint ir ausim klausant. Tai kas, 
kad liks šliuožė arba guolis? Juk visą tą gražybės platybę ap- 
vaizdas patiesė jam, žmogui, idant regimuose daiktuose 
pažintų jų Sutvėrėją, kurs neregimas yra. Tai kas, kad palauž- 
ta žolelė gali nebeatsikelti? Jis dabar toks turtingas, tiek visa 
ko pilnas, ypač vilčių, kad drąsiai gali tame dalyke perdėti. 

Sakykite, koks žemės karalius guli ant tokio kilimo? Koks 
audėjas, artistas dailininkas išaus jam tokį kilimą? Napalys 
junta, kaip skaudžiai plečiasi džiaugsmu jo širdis ir pučiasi 
šnervės. Junta, kaip pats auga, auga, didėja, perauga pačius 
karalius, ir nevadina savęs megalomanu: bene jis ne tikras 
gamtos karalius? 

Prisidžiaugęs akim, Napalys dabar nebe svajoja, nebe 
teosofuoja, tik klausos. Iš niekur nesiskverbia jokis balsas, nei 
gyvulių, nei žmonių, nei kelio tekinių. Ką girdi, girdi iš pat 
gamtos augmenyno. Girdi, kaip palenktas stiebas stojas, iš 
tankyno veržias; lyg žmogus, bažnyčios spūstyje prieš Dievo 
Majestotą priklaupęs ir vėl mėginąs atsistoti, išsitiesti. Girdi 

O štai ir giesme liaupsina. Ima čirkšti tūkstančiai žiogelių. 
Napaliui rodos - milijonai. Tačiau ėmęs sekti, kurgi jie sustoję 
sparnelius trina ir tokį didelį balsą padaro, nieko nepamato. Ir 
ima jam rodytis, jog tai visai ne gyvūnėliai čirškia, tik pati žemė 
skamba: gamta ne tik Dievo kilimas, bet ir Dievo koncertas. 

Balsus balsus Žiogelių smuikavimas. Vis dėlto Napalio au- 
sys sugaudo ir kitokias gaidas. Jų daug. Tik klausyk. Čia tau 
plekš, čia dunks; čia atsiduso, čia suvaitojo. Tai nedrumsčia 
nei žolės smilgų poterėlių, nei žvangučių tilindžiavimo, nei 
žiogelių čirškimo, kaip nedrumsčia smuikų sutartinės, kai 
vienos stygas imi tyčia pirštais, stakato užgauti. Ką tie maža- 
balsiai! Gamtos koncerto nė griežėlė nesudarko, nors stebiesi, 
kaip jai gerklę neima perštėti nuo to nuolatinio nepaliaujamo 
plėrr plėrr, plėrr plėrr, plėrr plėrr. Aggi nedarko kapelijos 
būgnai, litaurai, torielės, trikampiai, net varpai, kuriais taria- 
ma smuikų, fleitų ir kitokių švelnių muzikos padargų har- 
monijai. 

Ne tik visokie garsai, ir saulė dalyvauja tame gamtos kon- 
certe: ji savo spindulių beria garsams į taktą. Juo kaitriau sau- 
lė svilina, juo daugiau žemė čirškia ir žvanga. Napalys tai mato. 
Tikjam rodos antraip: juo čirškiama ir žvangama, juo linksmiau 
saulė savo džiaugsmo šokį virdama mirgėdama šoka. 

Jis neįsivaizduoja saulės spindulių, kad už lango nebūtų 
juose didžiosios mėlynosios musės: musė savo binn... taria 
šviesai ir kaitrai. Jis supranta varsą galint su garsu susidėti 
ir harmoniją padaryti. Supranta, koks vienumas, koks sukibi- 
mas visoje gamtoje. 

Ai, kaip graži Lietuvos pieva apie šv. Joną! 

Ir visa tai reikia nukirsti... Reikia žolės jaunumas suvartoti. 
Visam kam esti galas; galas augti, galas žydėti, — reikia vysti. 
O pavysi pasensi, kam gi bebūsi naudingas, kas tavęs bepasi- 
gvieš? Na, reikia, tai reikia; nieko nepadarysi. Daiktų keitimo- 
si nesuturėsi, kaip ir savo jaunystės nepririši, kad nepabėgtų. 

Rinkos pradeda būti laiku pilnos vežimų dalgių, Austrijos 
dalgių, tų gerųjų, mėlynųjų, kietųjų. 

Napaliui visai nereikia dalgio: jų gana namie iš pernykščių 
metų. O į dalgių turgų vaikščioja. 

Vežimų vežimai, ir aplink kiekvieną po kelias dešimtis rin- 
kėjų pirkėjų. Tie žaliūkai gamtos pavergėjai visi prie tos pro- 
gos rimtais, ne šypsančiais veidais. Šiuo žygiu niekas nejuo- 
kauja, neklykauja kaip paprastai dideliame būryje, nes atsidėję 
klausos plieno kietumo: pjovėjai tai pažįsta iš balso. 

Paimdami dalgius už pat buožakio, daužo į tekinius, į 
metalines šinas, į ratų skersaplautę, į rungą: į ką pakliuvo, prie 
ko priėjo. Džann, džann, džann... nuo krašto ligi krašto visame 
miestelyje. Džann vieną. Ne! Per minkšta. Džann antrą, trečią, 
ketvirtą iš vieno vežimo, džann iš antro, iš trečio. Ir taip visi. 
Ar to būtinai reikia? Ko nepaėmė vienas, paims kitas, — vis tiek 
visas išpirks. Vis dėlto džann, džann, nes taip jau reikia. Tai 
būtinasis vasaros priedas; tai - Dalgių koncertas. 

— Ot, kad gaučiau tokį dalgį, kaip kad turėjau... džann. 
Ateina studentėlis, plieno lazdele pasiramsčiuodamas... 
džann, džann. Duok, sako, ir man papjauti... džann. Gerai, 

sakau, tik numesk šalin savo apsiaustėlį: nepratęs tuoj su- 
šilsi... džann, džann. Jis velkas, aš negaišuodamas tik pjaunu, 
tik pjaunu, iš viso peties vieko kertu... džann, džann. Kadgi 
kirsiu paskutinį kartą... džirr, lyg mendrę būčiau nukirtęs, net 
dantį sugėlė... džann, džann. Gi kas čia?.. džann. Gi ponaičio 
būta per neapsižiūrėjimą į mano pradalgį lazdelė įsmeigta... 
džann. Tai, žinai, medinės nebūčiau taip dailiai nukirtęs... 
džann. O dalgyje - nei žymelės, kad tu sukeptumei... džann. 
Paskui pjoviau, pjoviau kiek metų, kol visiškai susipustė, 
sudilo. Pagaliau da atidaviau boboms lapams pjaustyti. Tai 
buvo dalgis!.. Šitą imu, pirkly. Imkis muštinį. 

Ūkininkas kalba. Nei pats savo žodžių neseka, nei kiti jo 
neklauso: visi tik džann ir džann. Tačiau supranta ir širdžia 
pritaria, kaip kalbėtojui, taip ir rinktiniam jo dalgiui. Jis kalba. 
Ir gerai, kad kalba - reikia, kad ūkininkas kalbėtų: tai jo me- 
lodeklamacija, kalba su akompanimentu. Džann, džann, 
džann - kalba, kalba, kalba: kalbos reikia tam kalbos koncer- 
tui kaip smuikams violončelės. 

Napalys dalyvauja tame koncerte kaipo vienas muzikantų. 
Daužo, skambina per ištisą valandą, kol nusiperka vieną, 
drauge ir pustyklę - sunkų, storą gipsinį akmenėlį. Įsideda jį 
į kišenę, dalgį ima į ranką. Dalgis kliūva, pustyklė sveria, ė 
jam neštis gera! Lyg medžiokliui paties nušautas kiškis: 
sunku, o neįkyru, kad ir tol. 

Namie jis pats tverias dalgiakotį. Aštriu lenktiniu savo 
peiliuku ilgai drožia jauną eglaitę, ilgai trina stikliniu popie- 
tiumi, kol nebekliūva jokia šakelė. Neduok Dieve, kad per 
darbymetį susiveltų pūslės papautai! 

Apskritino daugiakočio galelį. Koks jis juokingas! Kaip jis 
svavalingai kyšos aukštyn! Napalys neišturi ir padirba iš jo 
gražią špygelę. Ir laiku džiaugias, kaip jo „einu laukan - namo 
žiūri; einu namo - laukan žiūri“ visoms sodžiaus gražuolėms 
rodys špygą, nė vienos tačiau neužgaudamas, nemandagus 
nebūdamas. 

Įsitvėrė. Pasirišo špygelę. Ėmė tinti. Tinn, tinn, tin skamba 
trumpas balsas, taškos kūjelis plaktukas paseilėtas, kad 

neslystų. Jau ašmens ploni, aštrūs kaip skustuvas. „Eisime 
pievų skusti... Duok tik, Dieve, giedros sausai suvežti ir 
pačiam sveikatos! Kiek bus gražių saulės patekėjimų, skaisčių 
pusryčių! O kiek pradalgių vartymo, džiovinimo, vežimų 
krovimo! Kiekvienas darbų darbelis sudarys ypatingą vasaros 
poemą. Niaugi nematote, kiek vasaros darbuose poezijos?“ 

Ir mėšlavežtyje? 

Net ir mėšlavežtyje! Jis visai nėra toksai abuojas, kaip 
miestelėnui rodos, nė jo amoniako kvapas ne toks įkyrus. 
Sunkus tai darbas, ką ir besakyti! Kelk ir kelk ant keturia- 
pirščių šakių lyg ant savo plaštakos po kokią pusę pūdo, jei 
ne po visą pūdą. Ne tik pakelk, da pirma atplėšk, pertrauk 
plačią gabaną dar nesutręšusių šiaudų. 

Užtat koks pasigėrėjimas matyti, kaip sluoksnis po sluoks- 
nio imasi, kaip tu apgali visus sunkumus. Pirma žemutytės 
kūtės lubos dabar kyla vis aukštyn, kol tu neatsirandi pačia- 
me dugne lyg giliame šulinyje. Prisikilojus mėšlo, kokie nie- 
kai švilptelėti visas galas šūdleterių, idant tinkamoje vietoje 
atsistotų! Kokie niekai visas arklys atgal atgrūsti! Rodos, im- 
tumei jį ir taip pat šalin švilptelėtumei kaip kačioką. 

O arkliukai drūti, stiprūs, šiuo laiku grūdais šeriami. 
Gražu žiūrėti, kaip galingai ir noriai traukia tokias sunkeny- 
bes ir zovada grįžta atgal, lyg pritardami linksmaim mažvai- 
kių varinėtojų klykavimui. 

Mėšlą mėždamas Napalys tepajuto, kiek jo turima vieko 
strėnose, rankose ir šlaunyse. Su darbu jis lyg minės, ritos, nuo- 
lat gaudamas džiaugsmo ir pasididžiavimo, kad priveikia. 

Ar kūlę kūlė, ar mynę mynė, ar molę malė, - visa Napalys 
dirbo netingėdamas, nesirąžydamas, po pusvalandį pakalio 
nekasydamas, nenuobodžiuodamas. Tad ir tėvas Šešiavilkis 
buvo bepradedąs manyti, veltui buvęs Napalį atitraukęs nuo 
žemės, bene tikrojo jo pašaukimo. Gerai da, kad ponu nepa- 
daręs, darbininko nepagadino. Nors už akių tėvas Benediktas 
dar dažnai savo Napalį pavadindavo paniekinančiu vardu: 
„Mūsų ponaitis“ ir „burbeklis“, tačiau vis labiau juto su tuo 
sūnum būsiant jam lengviau vargas vargti, neg buvo su Petru. 

Buvo net pradėjęs svajoti, tiesa, sau vienas, „močiai“ da 
nepasisakydamas, Petrui paduoti valia sau gyventi kame nors 
nupirktoje žemėje. Napaliui paduoti visa valia pašvenčiuose 
likti. Pačiam gi, liovusis visa ko, pradėti prie Napalio karšti. 

Brolis Petras su broliene Verute liptinai prilipo prie Na- 
palio. Niekados jam neprikišo jo Vilniaus nepasisekimų. Kur 
buvę, kur nebuvę, žvilgsėjo sekdami, ką čia linksmusis jų 
broliukas vėl beprasimanys, kokį šposą vėl beiškirs ar ką 
nauja bepaskaitys. Petrai tiesiog pamilo savo jaunėlį, kaip 
paprastai brolis nemvlima. Džiaugės juo ir net didžiavosi. Ir 
paslapčiomis, kits kitam da neprisipažindamu, abudu Petru 
svajojo bendrai, su Napaliu susidėję, lengviau priveiksią 
uvėrų tėvą. Kaip tėvai, taip ir Petrai gerokai apsivylė: dalykai 
nuriedėjo visai kitais takais, patraukdami kiekvieną kitur. 

Ir iš viso visiems namiškiams, kaip saviesiems, taip ir 
samdiniams, Napaliui sugrįžus, pasidarė taip ramu ir lengva, 
lyg kas į sunkaus būdo žmonių, tėvo Benedikto ir sūnaus 
Petro, pritroškintą būstą plačiai būtų atidaręs langą ir daug 
daug įleidęs tyro oro ir linksmos švieselės. 


NAPALYS RAŠTUS SKAITO. 
MOLĖ 


Kaip skaisti saulelė Napalys pasirodė Šešiavilkių kieme 
savo netingėiimu ir mokėjimu skaityti. Tiesa, taip pat netin- 
gėjo ir mokėjo Marytė. Abudu broliuku Šešiavilkiuku, kaip ir 
visa jų šeimyna, tėvai ir vaikai, turėjo grynus, skambamus it 
varpeliai ar dūdelės balsus. Kai Marytė skaitė vaikišku savo 
balseliu, klausytojai sekė ne tiek skaitymo turinį, kiek skai- 
tymo būdą, ne tiek klausės, kiek žiūrėjo į mergiūkštę. 

Marytė iš ilgakojės ir ilgarankės it voras karamora" mer- 
gytės sparčiai virto skaisčia mergaite. Nelyginant iš negražaus 
vikšro graži peteliškėlė. Geltonplaukė mėlynakėlė jau nuo pat 

14 metų pradėjo į save žmonių akis traukti. Ir dabar, kai 
skaitė, visi namiškiai sustodavo ir tokiais meiliais veidais 
šypsodamies į ją įsižiūrėdavo, kaip žiūrima į jaunų kačiukų 
ar kūdikių lošimą po aslą. Iš pradžių Marytei tai patiko. Ji dar 
karščiau, dar balsiau skaitė manydama, kad skaitymu įtinka. 
Per ilga tačiau ėmė suprasti, kad klausytojai ja pačia džiau- 
gias, ir jai ėmė darytis neberamu ir nebemalonu. Ji tiesiog ėmė 
pykti, dar nežinodama, kad tai paprasti moterišką žeminą 
dviejų lyčių santykiai. Pagaliau Marytės nė varu nebegalima 
buvo beprivaryti, kad ką nors paskaitytų vyresniesiems 
nemokėliams. 

Kas kita Napalys. Šitas „savizdralas“?*, kaip kažin kas dva- 
re buvęs ir lenkiškai girdėjęs praminė, sveikas it buliukas, 
linksmas, pilnas gyvybės, nors buvo taip pat gražus kaip ir 
seselė, tačiau to niekas nematė dėl to, kad jis nei paeiti, nei 
pakalbėti nemokėjo tiesiai, žmoniškai. Kraipydamasis, burbu- 
liuodamas „raitas įjodavo“ gryčion: kitaip negalima buvo 
pavadinti jo eigasties, verpste sukės po aslą, maišu pasidri- 
bindavo krikštasuolėje po langu, iškeldamas dešinę koją ant 
suolelio, o kairę ant suolo užustalėje. Ir tada tepradėdavo 
skaityti. 

Na, kas žiūrės į tokį kerėblą? Namiškiai kartais net pyko 
už tokį išsižergimą. 

- Ir davė gi Dievas tokias ilgas kiškas: viena Kamajuos, 
antra Svėdasuos! - sakydavo motutė, neva piktai numesdama 
nuo suolelio koją, nubėgusią nuo antrosios 17 kilometrų. 

Napalys neva išsigąsdavo to nelauktinumo, neva nosimi 
sukniubdavo į stalą ir taip gražiai svavalingai palei stalo lentą 
glostyti geltonus, bent kiek garbanotus sūnaus plaukelius. 

— Nu, nu, skaityk jau, skaityk. Tik neišdykauk. 

Ir Napalys imdavo skaityti nusistatęs balsą kaip kamer- 
tono. Atseit, kokią knygelę buvo išsiėmęs iš „desincioro““*: jei 
Olechnavičiaus „Pasakas ir pritikimus“?* - kitaip, jei Olšausko 
„Bromą, vedančią į dangų“? - kitaip. Ir tą turiniui tinkamą 
balsą mokėjo išlaikyti per visą skaitymą. 

Mažutė spintelė, sykelio meto, prikalta krikštasuolės ker- 
čioje moterų lopamajai reikmenei sudėti: siūlų kamuolėliui, 
vaškui, pirštukui, adatoms, sagutėms ir kitiems mažmožiams, 
per ilga ėmė eiti pilnyn senovinių knygų. Pirma rado sau čia 
prideramos vietos, kad nesivalkiotų, nečiurtų ir neplyštų, 
apkaustytos abiejų jaunių Šešiavilkiukų maldaknygės, ku- 
rioms tėvas buvo mokėjęs prūsų šmugelninkui kuone po ketu- 
ris rublius. Tokią krūvą pinigų „Dievo garbei“ išpylęs, šykštus 
tėvas Šešiavilkis kumščiu įgrasė abiem, kad knygas laikytų 
paliūdžioje, ir pats savo rankom atatuštino spintoje vieną len- 
tynėlę. 

Pradžia buvo visli. Neilgai trukus ant tų didžiųjų knygų, 
kurias į bažnyčią reikdavo neštis „kaip žąsį po pažasčia“, 
atsirado keletas mažesnių, bjauriai sučiurusių, nežmoniškai 
nuvalkiotais viršumis, bet visiškai švariu, beveik nepalytėtu 
vidum. Jas Šešiavilkiukai parsinešdavo iš kaimynų, kur jų 
niekas neskaitė, nors ir į krosnį niekas nemetė. At, buvo tro- 
boje lygiomis teisėmis su mūkele kaip „Dievo garbė“, nors tai 
buvo Aleknos balabaikos ar Valančiaus pamėgdžiojimai?š. 

Be keliolikos tikybinių knygelių, dažniausiai nuobodžiais 
„klausimais ir atsakymais“, Šešiavilkiukų spintelėje atsirado 
ir įdomesnių knygelių: Ivinskio „Genovaitė“, dveitas jo „Ka- 
lendorių“ su melagių pasakomis, Merkinės klebono Olechna- 
vičiaus „Pasakos, pritikimai ir sakmės“, Juzumo „Dzidaras Ar- 
tojas“"?, Valančiaus „Palangos Juzė“, „Antanas Tretininkas“, 
Olšausko „Didžioji Broma“ ir dar kai kas. O visų tarpe vieš- 
patavo trumpa, siaura, užtat nežmoniškai stora „Kantička“, 
kuri, kad „pati negiedotų“, atseit, kad nesižiotų per savo 
storumą, buvo surišama ilgais kaip Ickaus peisai dirželiais. 

Tai buvo „ponia Paulauskienė“, praminta garbei ir šlovei 
šundaktario žmonos miestelyje, kuri taip pat buvo tiek stačia, 
tiek gulsčia. Ponas Paulauskis, keliolika metų pranešiojęs ligo- 
nių puodus Vilniaus Savičiaus ligoninėje““, pradėjo ir pats „apie 
visokias ligas išmanyti“ ir atvažiavo į pašvenčius ligonių 
gelbėtų. Ar bent kam padėjo išgyti, tai geriausis Dievas težino, 
bet kad sau padėjo, tą visi žinojo ant riebios jo pačios. 

Kaimynų retas kas tas knygas skaitė, tad mielu noru Šešia- 
vilkiukam skolino ir paskui, nors neužmiršo, vis kažin kaip 
nebeprisirengė pareikalauti, kad pagaliau sugrąžintų laikę 
laikę. Taip jos ir buvo metų metais Šešiavilkių knygyne. 

Paskui ėmė rastis Prūsų kontrafakcijos knygos: neva seno- 
vinės, bet ne senovinės, tik senėlesniais metais pažymėtos 
rusų policijos akims apdumti ir drąsiai troboje laikyti. Po tru- 
putį, po truputį jų prisipirkiojant, jos pabaigė iš spintelės iš- 
stumti visus lopinius, vašką ir kamuolėlį į stalčių, į kuparą 
ar į kaniką. Dabar jau visa spintelė buvo sausakimšai prista- 
tyta storesnių ir plonesnių, ilgesnių ir trumpesnių knygų ir 
tapo jaunųjų ir net senųjų Šešiavilkių garbinamąja, bran- 
ginamąja vieta. „Mūsų desincioras“ — saviškai praminė jį 
Napaliukas, nusižiūrėjęs į žydus. 

Kur buvęs, kur nebuvęs, kapt už knygos. Taip tai įėjo į 
paprotį, kad Napalys be knygelės rankose, kaip liuikius be 
papiroso tarpupirščiuose, gryčioje tiesiog nežinojo, kur ran- 
kos padėti. Ligi tik iš oro „įjojo“ ir, ką tik pasergėjęs ar pagal- 
vojęs, paburbuliavo, tuoj siekė į savo desinciorą bet kurio 
spaudinio ir ėmė „barakatinuoti“. Taip lietuviai susilietuvino 
žydiškąjį Dievo garbinimo būdą: „Adinoi, Barach-Adinoi“*!, 

-Šis nesuklumpa ir trupiniais aplipdytų žodžių neranda... - 
girdavo Napalį namiškiai, tuo pat žŽygiu pašiepdami mylimąjį 
savo pagrabų kantorių - promotorių Tamulionį, kurs, turėda- 
mas gražų balsą, ne per gerai teprisimanė žiūrėti į knygą. Ne- 
daug jam ir tereikėjo, visą giesmyną atmintinai mokant. Giesmę 
„Giesmyne“ ir posmą giesmėje jis daugiau apčiuopomis ras- 
davo neg akim, pabalnotom riebiai užteptais akiniais. Tada 
imdavo didele, purvina nagos „liemavone“ krapšyti puslapį, 
kreitėdamas, kad, begiedant prie stalo, apkrauto valgymais, 
visos knygos trupiniais aplimpą. Bet kam iš šalies priminus 
posmą, tuoj tų „trupinių“ nebelikdavo, ir giesmė vėl grau- 
dingai plaukė iš drebančios, gražios senelio kakarinės. 

Napalys skaitė tikrai žydišku temperamentu, kad net 
jam seilės tiško, nieko nepaisydamas, ar jo kas klauso, ar ne; 
ar klausytojas pradžią girdi, ar galą, — lygiai taip pat, kaip 

kalbėtojas Londono Hyde Parke. Ir Šešiavilkių šeimyna ten- 
kinos tuo, ko gauna, juoba tenkinos girdimu dalyku, neg savo 
paties skaitomu. Skaityti vienas nemokėjo, kitas ne taip gerai 
paskaitė, trečias, ir gerai paskaitydamas, nepratęs nepaslinko 
arba bjaurėjos bloga, sukta, dar neišdirbta lietuvių kalba, — 
taip Napalys skaitytojas ir buvo visiems reikalingas; jis 
paslenkė ir jau mokėjo persiversti per bjauriai surašytą ir dar 
bjauriau, be korektūros išspausdintą senovinį raštą lyg per 
suartą didelėmis velėnomis ir dar nenuakėtą dirvą. 

Taip visi, kurie tik per Šešiavilkius pereidavo (o jų per 
metus pereidavo nemaža), daug daug dalykų žinojo iš jų de- 
sincioro. Žinojo bent, kas kurioje knygoje parašyta, žinojo, 
pačiam įsigeidus, ko iš škoplerninkų ar keliaujančiių pirklių 
reikalauti. Taip Napalys, vien būdamas „burbeklis“ dėl to, 
kad prigimimas jį vertė savo gyvumą eikvoti gyva ir rašyta 
kalba, nejučiomis tapo tikru švietėju lavintoju, lietuvių kultūr- 
trėgeriu ir tautinio jų susipratimo kėlėju. 

Ačiū jam už tai niekas nesakė, bet naudos dėl to nebuvo 
mažiau: lietuviai yra gimę tinginiai ir jie į bet ką reikia tiesiog 
„įpratinti“, nelyginant teliukai putrą gerti - iš pradžių per pirš- 
tą, kol pradės patys. Užtat paskui pasakys tokiam pratintojui 
tokį ačiū, kurs bus lygus su - meile ir atminimu per visą amžių. 

Lietuviai balsiakalbiai, tai jų atviros, neveidmainės širdies 
ženklas. Savo namuose būdami, nesigaili sveikų savo plaučių 
ir taip šaukia šnekėdamies, lyg būtų kurtiniai. Bet Napaliui 
siekiant į savo desinciorą, visi nuleisdavo balsus ir visiškai 
nutildavo. Pirmoji liaudavosi indais barškinusi pati Šešiavil- 
kienė, piktai sutrinkindama ir kitus, kurie dar nebuvo apsi- 
dairę ir pamatę, kad Napalys jau rengias barakatinuoti. 

Sugrįžęs iš Vilniaus, Naplys rados bent kiek kitokesnis. Į 
desinciorą rečiau besiekė. Ir kai siekė, nė nežiūrėdamas atgal 
kaip pirma, tik ilgai, atsidėjęs rinkos. Kartais taip ir nebeišsi- 
tinko. Ar dėl to, kad visa jau per gerai žinojo, ko tik ten buvo 
prirašyta, ar kad jau nebesitenkino „klausimais ir atsakymais“ 
ir „balabaikomis“. Skaitė jis dabar nemaža, tik bent kiek 
kitaip. 

Sugrįžus iš Vilniaus, jam atsirado dar du savotišku desin- 
cioru, knygų rinkinėliu. Vienas buvo saklyčioje skrynelėje. Tai 
buvo knygos storos, rusų ir lenkų kalbomis surašytos. Kai 
kuriais iš pažįstamų ir draugų buvo gavęs išsivežti į „meškų 
kinį“, toli nuo miesto, kur knygų reta rasti. 

— Skaityk sau sveikas, kad nepasikartumei iš nuobodžio. O 
gausi progos, sugrąžinsi, - lydėjo mylimą savo Napalį į sodžių. 

Nei nuobodžiuoti, nei kartis, matėme, Napalį, darbus dir- 
bant, neėmė noras. Tik ir skaityti jis vis dėlto neatprato, turė- 
damas bent keliolika rinktinių, gražių ir naudingų tomų. 

Šventadieniais priešpietuvėmis, kada Napalys nepavyk- 
davo ar dėl oro nebuvo galima išvaryti į bažnyčią, tuoj po 
pusryčių virsdavo jis saklyčioje į savo gana gerai paklotą lovą 
ir sustingdavo. 

Naktį gerai pramiegojus, rytą riebiai pavalgius, vėl paim- 
davo drabnumas, noras virsti atgal į patalą ir tysoti. Ne mie- 
goti, tik — tysoti. Kai per visą savaitę įvargintas kūnas ilsis, 
sustingęs atsileidžia, smarkiai varytas kraujas silpnėja, - taip 
darosi gera ir malonu, toks lepnumas pereina per kūną, kad 
lūpos pačios susitaiso šypsotis lyg mirštančiam, kada kraujas 
pradeda krešėti. 

Po valandėlės imdavo tada dūkti jo dvasia siela, visi jausmai 
ir svajonės. Sekmą dieną darbavosi jo siela ir taip pat smarkiai, 
kaip per šešias dienas darbavosi kūnas. Ko jis tuomet neprisva- 
jodavo apie save ir apie savo artimuosius ir tolimuosius! Tomis 
valandomis jis virškinos ir į savo dvasios gyvybę traukės visa, 
ko tik buvo kitkart prisiskaitęs, prisiklausęs ar prisižiūrėjęs. Ką 
pirmiau ėmės į savo vidų vien tik kaipo daiktų matytojas, dabar 
tai savinosi kaipo jiems pritarėjas, jų mylėtojas. 

Gyvenimas sodžiuje, sąžiningas ėjimas sunkių darbo pa- 
reigų, artimiausis sugyvenimas su liaudžia, - visa tai Napalį 
sparčiai brendino. Dabar jam rodės, kad Vilniuje jis tebuvo 
molis, iš kurio kiekvienas gyvas ir negyvas daiktas lipdė šį 
ar tą; dabar jis darosi kieta plyta, degama gyvo gyvenimo 
krosnyje ir jau tinkama dėti į sieną. Kokia tai bus siena, koks 
mūras, jis dar aiškiai neperregėjo, jautė tačiau, kad tame mūre 

jam skirta žymi ir sunki vieta. Bijojo ir drauge geidė ir domė- 
josi kuo veikiausiai atrasti sau Apvaizdos skiriamą vietą. 

Prisisvajojęs atsivoždavo knygą iš to antrojo desincioro ir 
taip gulsčias nebeatitraukdavo nuo jos akių ištisas keturias va- 
landas. Tai buvo vienatinės valandos, kada Napalys nebuvo — 
burbeklis. Ir taip kitokis neg visados — vėjo patauška, strik- 
sintis nenuorama, kad motutė Šešiavilkienė būtų išsigandus 
sūnaus, jei būtų mokėjus sekti svetimą sielą. Bet ji buvo neiš- 
lavinta kietagalvė; galvoti ir bet kokius išvedimus daryti nete- 
sėjo. Jei tasai ilgas Napalio tysojimas patale jai netikdavo, tai 
tik dėl kitų, visiškai kūniškų priežasčių. 

- Tai kad atsidribo kaip šakės mėšlo: nė nepajudės... Šonus 
pragulėsi, akis pasigadinsi, beskaitydamas visokius niekus. Iš 
didelio rašto neišeik bent iš krašto! Kad bent tai būtų Dievo 
garbė. O dabar, žinai, visokias balabaikas, kaip to Merkinės 
Aleknos. Klebonas, o netingėjo tokiais niekais užsiimti. Nė 
mišių maldų nepaskaitei... 

Napalys į tuos žodžius nė uodega nepavizgindavo, nė ne- 
nusišypsodavo į savo motutę paprastu būdu, lyg ne jam tai 
buvo tarta. Gal ir negirdėjo jos žodžių, drauge su knygos vaiz- 
dais iškeliavęs į kitus pasaulius. 

Šie šventadieniai Napaliui buvo laimingiausios valandos. 
Jis taip nurimdavo, kaip šventadienį nurimsta visa gamta ir 
visi namai. Ir draugėj su ta gamta užsivaisydavo kažin kuo 
tokiu, kas duoda teisės vadintis - žmogus, ne gyvulys. 

Dar Vilniuje būdamas, Napalys Šešiavilkis ėmė susipažin- 
ti su kitos rūšies raštais, kurie reikėdavo giliai už ančio nešio- 
tis ir laikyti, visai netinkamoje jiems vietoje užkišus. Tai buvo 
lietuvių politikos literatūra, iš Prūsų ir Amerikos uždaruose 
vokuose kam ne kam ateiną menki laikraštukai. Nei kas juos 
leidžia, nei kam, Napalys nesidomėjo. Pakišo kas, paskaitė, nes 
skaityti buvo pratęs: nusistebėjo, kaip tai drąsiai koneveikiama 
visokios vyriausybės, kaip karčiai ir piktai išdedama visokios 
pritiriamos nuoskaudos, - ir galas. Tebekunkuliuoją jo jaus- 
mai, nerimstąs, kad ir geras, jo būdas niekaip neleido nusi- 
stovėti. Viskas jame tebesidrumstė ir kaip neleido pagalvoti, 

gerai ar negerai, tinkamai ar netinkamai, tiksliai ar netiksliai 
jis pats daro, taip neleido analizuoti nė kitų darbų. Jogei 
vyriausybė yra, tai jis matė ir jautė, nes tai faktas. Bet kokie 
tikrieji savumai „geros“ ar „negeros“ vyriausybės, visai jam 
nebuvo galvoje. Gal taip ir reikia, kaip yra. 

Ir tie dalykai, kaip ir kiti, griežtai atsimainė, kai Napalys 
ėmė gyventi surinktiniu savo liaudies gyvenimu, jausti 
surinktiniais, bendrais lietuvių jausmais, kai nusiskundimus 
ėmė girdėti ne iš popieriaus, tik iš gyvų lūpų. Minkšta, jautri 
gimusio dailininko Napalio siela dabar tik suvirpėjo užuojau- 
ta skaudžiamųjų ir protestu prieš skaudėjus. 

Napalys vis dažniau ėmė antyje ar kišenėje atsinešioti 
naujintelių knygelių ar palaidų lapų. Jas teišsiimdavo, kai na- 
mie tebuvo visi saviškiai ar bent savo kaimo žmonės, o ne at- 
sitiktinai užėję perėjūnai. Dirstelėdavo pro vieną langą, pro 
antrą, reiškiai paslaptingai žvilgterėdavo į esamuosius, — ta- 
da tik pamažu išsiimdavo kokį pluoštelį popierių. 

Matės tuomet, kad jam virpteli ranka ir lūpa, nors rūpinasi 
susivaldyti. Negi iš baimės: namie nebuvo ko bijoti, tik susi- 
judinęs dvasia. Lyg jauniklis, gavęs iš savo mylimosios mer- 
gelės meilų raštelį, bene daugiau džiaugias, dar neatplėšęs 
vokelio, neišvyniojęs lapelio; turinys - kaip Dievas davė: kita 
vieta sujudins, kita ir jokio įspūdžio nepadarys. Jei ir nerado 
ko laukiamo viduje, vis dėlto skaitė visa kiaurai, atsidėjęs. 

Iš desincioro knygas skaitė atsilošęs, kojas kažin kur pa- 
dėjęs, iš skrynelės - atsidribęs į lovą, iš ančio gi skaitė užgu- 
lęs, užkniubęs ant stalo. Anuos skaitė visu balsu, šituos pus- 
balsiai. Anuos šaltai, taip sau, šituos neapsakomai karštai, 
kad net jam skruostai imdavo žydėti ir akys blizgėti. Prie šio 
darbo burbeklis ir vėjo patauška Napalys darėsi vėl kitokis. 
Šiomis valandomis matės ir buvo balse jaučiama, kaip 
beskaitant visas jo vidus vartaliojasi, visa ten kunkuliuoja 
verda didžiausiu papeikimu tų, kurie, nieko nežiūrėdami, 
daro neteisybių, vargina nekaltus, spaudžia beviekius. 

Visa savo jauna, karšta siela protestavo prieš sauvaliavi- 
mą Lietuvos valdininkų, prieš siaurinimą lietuvių teisių 

bažnyčioje, mokykloje, valsčiuje, teisme, visur —- Tėvynėje. Jis 
nekomentavo skaitomųjų žodžių, neaiškino ir kitiems; gal jam 
ir pačiam daug buvo dar neaišku; jis tik jausmais gėrė ir jaus- 
mais atidavė kitiems tą protesto dvasią, kuri iš kažin kur, iš 
kažin kokio tik svajojamojo laisvės krašto, kažin kokiais slap- 
tais keliais ateina ir it nuodijančios dujos ima pro visus ply- 
šius spaustis vidun visuose Lietuvos pakraščiuose. 

Kitaip Napalys skaitė tus raštus, kitaip jų ir klausytojai 
klausė. Griežtai visi liaudavos dirbę ir šnekėję, visi susirink- 
davo aplink stalą, susistatydavo lyg puodynes juodai nusidir- 
busias savo rankas. Abiem kumštim smakrus pasirėmę, gėrė 
gal ne tiek raštų kalbą, kuri dažnai būdavo paini ir neaiški, 
kiek jų dvasią, arba dar tikriau — raštų dvasią, perėjusią per 
karštą Napalio jausmą ir jau taip įkaitintą, kad net degino. 
Klausė, kol ir jų akys neimdavo aštriai, smailiai blizgėti, kol 
ir jų lūpos neimdavo piktumu virpėti. 

Po tokio skaitymo visi atsilošdavo ir nuo stalo keldavos, sun- 
kiu atsidusimu išpūsdami ilgai sulaikomą suspaustą dvasią. 

- Teisybė... Tik daryk gi tu ką padaręs! Kieno galia, to ir 
valia... - sakydavo nusiminę, nežinodami, kas gi daryti, kad 
taip nebūtų, kad padėjimas pasitaisytų. 

Skaitytojui gi atsigerindami, palinguodavo galvomis, vėl 
apsidairydavo pro langus ir persergėdavo: 

— Nu, žiūrėk! Kad nutvertų tave urėdninkas, nepaglostytų. 
Antai Kimeklį sugavę tik su vienu kalendorium, ir tai kažin 
kur išsivežę; nei žymės nebeliko, nei žinių beateina... Geriau 
kišk visa tai į krosnį, kad nebūtų bėdos... 

Į krosnį Napalys raštų nemetė, tik ir namie jų nesimatė: jie 
arba laikinai gulėjo jam vienam težinomame trečiame desin- 
ciore, arba ėjo per lietuvių rankų rankas, keldami žmonių 
nepatenkinimo ūpą ir norą, kad visa atsimainytų arba bent 
pagerėtų. 


Dar ne per senai ne vienur lietuviai malinį malės namie. 
Viralinėje stovėjo tam tikras stalas vienomis ar dvejom gir- 
nom. Ties jomis palubėje buvo klapatės vienam ilgo milinio 

galui įkišti. Antru galu suki girnapusę, o laisvąja ranka vikriai 
pilstais maliavos taikydamas, kad nesuskubtumei miliniu 
suduoti sau per riešą. Jei grūdai krosnyje gerai išdžiūvę, tai, 
gaidžiagystėje atsikėlęs ir netingėdamas, ligi pusryčių gali 
susimalti bent puspūrę. 

Gyvulinį bėralą, atseit ne grynus grūdus, tik su atavėto- 
mis, dar karštesnėje krosnyje sudžiovintus, grūdosi grūstu- 
vuose. Namelio kerčioje ant lingės karėjo keturiaspenis 
grūstuvas užkaltomis ant galelių grandimis. Čia pat krušos 
miežius kruopoms, grucei ir avižas šustiniams. Nukrušę, tam 
tikromis geldomis niekočiomis nuniekoję, paskui malė, jei 
reikėjo tam tikrų miltų. 

Pirmapradinis darbas, nespartus, trigubas. Ale kad ir bėgti 
nebuvo kur. Žmonių buvo daug (kai dar nebuvo įdygę išei- 
viauti), gi darbo maža. Tai ir gaišo, metelius prasistumdy- 
dami. 

Poetingas tai buvo darbas - molė. Pagirnis, kaip ir jaujas 
per kūlę ir linamynę, mėgiamosios pojuokų vietos. Velnias, pa- 
girnyje tupėdamas, vis gadina bernui girnas, kad nepamaltų 
ir keikdamos nuodėmiautų. Byra miltai bernui maišan. Byra 
nuodėmės velniui maišan. Jei girnos gerai eina, negenda, tai 
velnias bent jas pakelia, kad bernui būtų lengviau ir sparčiau, 
užtat malinys būtų rupiai leistas. Duona tuomet kepama skir- 
sis ir visi valgytojai keiksis, kieno gi, jei ne pagirnio, naudai? 

Vyrus prie girnų šeimininkai statė tik tinginius, mergas — 
tik neišmaningas verpti ir austi. Suka girneles senmergė per 
visą ilgą amželį, nematydama atamainos. Ir ką gi pelnė? Vieną 
rainelę ant pasturgalio užsikarti. Nei draugų, nei dėdžių, nei 
bičiuolių. Pagaliau ji ištekės (tai ji tikrai jaučia). Duos Dievas 
sūnelį Jonelį. Tik kas ir iš to gera, kai nėra laisvės? Kaipgi jį 
auklės, kad reikia nuolat bėgti darbų dirbtų? Išsineš savo Jo- 
nelį į kamarą, pasisodins ant girnų, klapatė lėks ir užmuš... 
Ir krenta graudžios ašaros, kad neturčiui našlaičiui ir taip 
bloga, ir šiaip ne geriau. 

Nėra geriau miegoti, kaip rytmetį apyaušryje arti kamaros. 
Miegas ir taip saldus tuolaik, o čia darūūūū girnelės, klebekš 

klebekš klebekš klapatė, dūsauja bobutė ir į girnų ūkimą taiko 
begalinius savo poterius; keikias bernas ar mergą erzina, jei 
tokie malėjai. Rodos, visą amžių taip, nepakirdęs, išgulėtumei; 
nežiūrėdamas, visa matydamas, neklausydamas, ovisą girdė- 
damas... kad pilvas neimtų prašyti sviestinių skrylių. 

Molė, kaip ir kiti senoviniai ūkio darbai, turi daug poezi- 
jos, pasakų, prilyginimų, patarlių ir dainų. Pakėlė kaip šunį 
ant girnų. Liežuvis kaip milinys. Gaila, kad jie su visomis savo 
apystovomis gauna pasitraukti prieš mašinas. Joks bernas, 
jokia merga dabar nebesisamdys ūkininkui grūsti, krušti, 
niekoti, malti, spragilais kulti. Tai, suprask, jau per sunku. Jau 
prisireikė kuliamųjų, arkliais ar net garu sukamų; reikia ir 
malūnų, vėjo ar vandens sukamų. 

Vėjinių, arba olendrų, pašvenčiais nebuvo, nes upė, ežerai 
ir iš jų teką upeliai davė gana pajėgos girnoms sukti. Pava- 
žiavęs trejetą penketą trumpų mylelių, drąsiai gali susimalti 
atsivežtą vežimą ar du. 

Gera, poetinga į malūną važiuoti; be galo įdomu. 

Moterys, dulkėtos kaip iš miltų išlindusios žiurkės, klėtyje 
visą dieną siaučia grūdus, kad neliktų jokios dulkelės, jokio 
šapelio. Rugius siaučia duonai, kviečius ragaišiui ir pyragams, 
miltinei ir kunkulinei, miežius ir žirnius — raguoliams ir ki- 
tiems galams, ko tik iš grūdų ir miltų galima beprasimanyti. 
Nesiaučiama tik gyvuliniai. 

Vyrai įsiręždami į ratus velka tokius maišus, lyg tai būtų 
ne maišai, tik duknų įpilalai, nes mokėjo nuo maišo, vis tiek, 
ar jis didelis, ar mažas. Dabar ir čia malūninkai išgudrėjo: ima 
nuo pūdo, nebe nuo maišo. Sutaiso vežimus. Šeimininkas 
viršun užmeta dideliausią maišę kvepiančio šieno. Šeimininkė 
apvirina gerą gabalą kumpio, į medinį užvožiamą indą įkrečia 
geros varškės, ir visa tai drauge su puskepaliu rupios, bet 
sveikos, salsterinčios duonos krauna į žičkinį ančvilkalą. 

Važiuoji. Kelias geras ar negeras, bet sausas. Arklio valdyti 
nereikia — jis ir pats kinksi, pirmutinį vežimą pridūręs. Žval- 
gais į nebežinomas vietas, džiaugies kiekvienu daiktu ir taip 
įsidėmėji, lyg kad per visą amžių nebeužmirštumei. Platu ir 

įvairu, kaip tik Lietuvoje teįvairu. Norisi balsingą giesmę 
Dievo didybei šaukti ar svajonės dainelę niūniuoti. Štai ir 
malūnas pakraštyje ežero ar gražaus kaip dubuo tvenkinio. 
Pagavęs visa, kas tik aplink jį stačias stovi, jis susidaro antrą, 
apatinį reginį. Vanduo, iš viršaus spaudžiamas, apačia švirkš- 
čia, po ratu šniokščia putojas, toliau verpetais sukas. Tai apa- 
tinis vanduo. 

Jei malūnas eina viršutiniu vandeniu, dar įdomiau žiūrė- 
ti, kaip ir kiek daug jo krenta, savo sunkumu ir smarkumu 
sukdamas dideliausį ratą. Tokia vandens gyvybė ir darbš- 
tumas, kad gali ištisomis valandomis į jį vėpsoti ir nenusibos. 
Saulė šviečia į taškomą vandenį, iš lašų daro diementus ar 
ištisą laumės juostą. Žuvelės ir žuvys taškos tvenkiny, vėžiu- 
kai rėplinėja tarp akmenų už pylimo. Krykščia ir sparnais 
plevena vandens paukščiai. Pakraščiais tarpsta riebiais stam- 
bais ir lapais plūdrai, šnera meldai ir nendrės. 

Suvažiavę vyrai plukdos tvenkiny; juo drąsiau, juo žino, 
kad ne per gilu; juo balsiau šaukdami, juo rečiau vandenį yra 
matę. Sauvaliuoja, rėkauja, taškos, lenktynių plaukia, savo 
prie vandens pripratimą rodo. 

Kiti tyčia atsivežė meškerių pameškerioti, prisiėjus ilgai 
savo eilios laukti. Kitas šautuvą, kas ką mėgsta, dyku laiku 
apeiti pakraščiais, bene pagaus kokios laukinės. Dreba lauki- 
mu ir nebešauna išgąsdintas ūmu ančių pakilimu iš po kojų. 
Paskui graudžias ir sugrįžęs visiems skundžias ar meluoja. 

Čia berniūkščiai, aukštai kelinaites atsiraitę, per pusę die- 
nos graibo aplink akmenis, kol nutveria keletą vėžiukų. Ne 
tiek gardu valgyti, kiek gera vėžiauti. 

Prie durų dar įdomiau. Nuolat važiuoja vis nauji žmonės, 
vis iš kitų kraštų. Visi reikia išklausinėti, su visais susipažinti, 
apie šių metų laimėjimus patirti. Kits kitam girias, jei ne kuo 
kitu, tai bent savo pagalėjimu. Eina lažybų, kurs didesnį mai- 
šą užneš stačiais laiptais į kašę. 

Kurių gi darbas jau dirbamas, tie nebeturi laiko kermo- 
šiauti. Maišus, grandine apjuosdami, ratu suka viršun, pila į 
kašę, bėga žemyn pasižiūrėtų, beg ne pilnas jau maišas ir ar 

gerai miltai byra. Kol prisegė kitą maišą, jau kašė tuščia, ir 
malikas jau baras, kam dykos girnos trinas. 

Kelerios girnos lyg tolimas griaustinis visais pašaliais 
griaudžia, ūžia, ūkia, dunduluoja. O tasai piklepalaikis lyg 
tauškalės liežuvis klebet klebet klebet, rodos, vis greičiau, 
greičiau mataruoja, kad tik įraginus pačius tinginius greitai 
suktis, sulig pačiu piklium. Ir nesimato malūne tinginiuo- 
jančių žmonių. Mašinos ir vandens gyvybė atgaivina labiau- 
siai apmirusius. 

Čia tau milavelė iš reto žnekt... žnekt... žnekt bukais rąstais 
į garuojantį karštu vandeniu vilnonį audeklą. 

Atgal vežimus vežas visi nusimiltinę, ne tik drapanas, ba- 
tus ir kepures, veidus ir net akių blakstienas. Niekas to nė 
nepadorėjas, kad susitiks pažįstamų, nei labai dulkinas mil- 
tus. Ar tai kas bloga? Negi kūlės ar kelio dulkės. 

Parveža. Jau iš tolo išvydusios moterys raitos rankoves. 
Apnikusios vežimą, dideliu pamėgimu kaišioja lig alkūnės 
plikas savo rankas mėgindamos, ar labai įkaitę. Persiima 
didžiausia baime, šoka bėga miltams taisyti plačios vietos ant 
grindų ar ant lubų, kad neužsidegtų. 

Ir gražu, kai žmonės mielai ir mokėdami dirba savo darbą, 
jo vaisius brangina ir gerai suvartoja. 

Gerame malūne tokia gyvybė verda kuone per ištisus 
metus. Kas diena aplink malūną aplotas ar jormarkas. 


NAPALYS VAŽIUOJA 


Atvažiuoja Lucė 
Per Kupiškio tiltą - 
Du kubilu miltų. 


Senis Šešiavilkis per tuos 35 metus taip priprato prie tų 
nuolat atvažiuojančių ir išvažiuojančių svečių, prie to ūkimo 
it nuolatinio smulkių pinigų į didelę it paties pikliaus rankovę 

byrėjimo, kad, pašvenčius pardavęs ir į pavenčius ruošda- 
masis, buvo piktas kaip pats velnias. Tai jis vaikščiojo nei gy- 
vas, nei numiręs, tai baisiai keikės. Nei prie jo beprieiti, nei 
bepaklausti. Taip dabar griaudės, naujintėlį savo malūną 
kitam atidavęs, kad net pirštus kramtės ir verkti norėjo. Išėjęs 
pro duris, nebegalėjo nei žvilgterėti į tą šoną, kur lyg didžiau- 
sio dvaro rūmai bolavo jo pustrečio aukšto mūrai raudonu 
skardiniu stogu, kur naujos turbinos sukės, kur ūžė klebetavo 
gyvi žmonių ir mediniai mašinų liežuviai. 

Napalys buvo bemėginąs juokais tėvą nuraminti. 

— Ko čia, tėveli, taip sielotis ir graužtis, kad „pašvenčiai“ 
nuo „pavenčių“ tesiskiria vienu garsu „Šš“... 

Tėvas net supyko už tokį palyginimą ir piktu įnirtusiu 
žvilgsniu dūrė sūnui. 

— O tu žinai, kas dar garsu „š“ prasideda? - paklausė. 

- Žinau... - atsakė Napalys. 

- Taigi! - pamojo ranka tėvas ir nuėjo sau dar sykį išsibarti 
su naujaisiais malūno ir ūkio ponais, kad jam už visus palie- 
kamus šakalius teduoda du šimtu rublių. 

Visa Bened. Šešiavilkiui matės pusvelčiui atiduota. Ką tik 
benutverdamas, šakalį, lentgalį ar virvagalį, nešė vilko ir krovė 
į vežimus ir vėl piktai mėtė šalin, kad ir geresni daiktai nebe- 
pareina: skrynios, pintinės, vytelinės, ryšiai drapanų ir patalų, 
sėklės ir paukščiai, teliukai ir paršiukai. Jau keliolika vežimų 
talkos stovėjo kieme pilni prikrauti ir vis dar matės, kad visa ko 
nepaims, kad daug kas reiks parduoti arba antrą kartą jų 
atvažiuoti. 

Pardolioti daiktų senis nė už ką nesutiko. Parduoti, girdi, 
tai dykai atiduoti; parduoti lengva, o kai reiks, nusigabenus 
naujon vieton, į nepažįstamus žmones, kokio mažmožio, tai 
savaitę pabėgiosi. 

Gal tai ir tiesa. Vis dėlto Šešiavilkis nenorėjo parduoti savo 
griozdų daugiau dėl to, kad buvo prie jų prisirišęs pripratęs, 
o ne dėl to, kad jie tikrai buvo brangintini. 

Antrą sykį sugrįžti jų pasiimtų vėl buvo nepiga, nes dau- 
giau neg pusantro šimto varstų. 

Ir pyko senis, pats iš savo paties painių nebeišbrisdamas. 

Atsisės, susiims galvą abiem rankom, ir mainos vaizdai 
drauge su kraujo plakimu. Per galvą, pro akis šliaužia visas 
jo 35 metų vargas ir rūpestis, visi laimėjimai. Vaidinas, kiek 
jis čia yra „dulkių“ prisišluostęs po kiekvieno malusio, kiek 
jomis karvių ir kiaulių nupenėjęs, po kiek daug už jas gavęs. 

- Žiūrėk, utaruose nepalik, gražiai iššluok! —- nori savo 
papratimu sušukti samdiniui malikui ar savo Petrui. Ir su- 
sigriebia nebeturįs nei peniukšlių, nei maliko, ir nebeatgauna 
kvapo, tik mostaguoja rankom po orą, lyg pašautas paukštis 
sparnais. | 

Žvilgterės į naują, lyg tyčia tik pastatytą pastogę 25 sve- 
čių arkliams stovėti. Rašytiniai išmislingi, kapotiniai ir kirp- 
tiniai; lentos visoms trims sienoms ir stogui geros, storos. Dar 
buvo šonus vopna apibaldęs, o stogą rudai nudažęs, kad taip 
pat atrodytų, kaip ir pats malūnas. Stovės bent tris dešimtis 
metų. 

O parankumų! Šulinys čia pat. Kiekvienam arkliui skyrium 
užtveria, kad, svetimi būdami, nesispardytų; kiekvienam 
skyrium prakartė ir apverčiamas lovelis miltams įplakti. Nuo 
visų šonų ažuvėja. Krūvos mėšlo pavasario bulbėms iš vienos 
tos pašiūrės. 

Ir visa tai palikti... ir nieko ten nerasti... Palikti bočių bočių 
lizdą, kur kiekvienas akmenėlis nuspardytas, kiekviena pėda 
Šešiavilkių prakaitu permirkusi, kur kiekvienas trobokšlis 
savo rankom sukilotas... Ne, kad būtų pagalvojęs, kaip bus 
sunku gimtinė senavietė palikti, nebūtų jos kitam užleidęs už 
jokias ramybes. Būtų bevelijęs pragarą su Petrais kęsti, bet tik 
pašvenčiuose, neg rojų be Petrų, bet svetur. 

Ir ėmė jį vis didesnis pyktis ant Petrų ir net ant Napalio, 
kad jų paliuosavimas taip brangiai jam atsieina. Pyko, kam 
Petras toks neperlaužiamas kietabūdis, kaip ir jis pats, kam 
užsispyrė vesti ir savarankiu būti. Negana jam buvo tėvo 
duonos... Pagaliau visą pyką ėmė versti ant Petro, matyti jį 
kaip kruviną ir krimsti jį negyvai, kur tik besusitikdamas, prie 
ko tik beprikibdamas. 

Dar labiau pykino tėvą, kad Petras visa to lyg nebeimąs į 
širdį. Petras Santeklių nebuvo savo akim matęs. Įsivaizdavo 
juos tik iš tėvo pasakojimų, kai jis tik ką buvo pasigviešęs juos 
pirkti. Įsivaizdavo ir taip pat jau dabar juos įsimylėjo, kaip 
mylėjo savo pašvenčius. Įsimylėjo ir mielu džiaugsmu ėmė 
ruoštis į naujavietę, visai nenusigąsdamas, kad reiks būti nau- 
jakuriais ir gerokai pavargti, kol praturtės. Pagaliau smala jų 
neregie, tų turtų: bet tik laisvai pačiam pagyventi, be tokio 
mielo tėvelio! Štai dėl ko Petras, nors niekur tėvui nenusilei- 
do, atsiriedamas balsu balsan nebeneapkentė jo: vis tiek nebe- 
ilgam; be to, matė, kad abu tėvu, nors ant jo pila visą savo 
tulžį, tačiau čia pat kiekvienu mažmožiu rūpinas, kad naujoje 
vietoje ne tiktai jiem, tėvam, nieko netrūktų, bet ir Petrui. 

Ir Napalys per paskutinę žiemą tėvo nebedžiugino. Savo 
papratimu dirbęs dirbęs visomis galėmis, kai metė namų 
darbus, tai visiškai į nieką nebesikišė ir pavirto tikru nevy- 
kėliu „ponaičiu“; nesisekus Napalys išmokyti ir tikru ponu 
padaryti, tinginio „ponaičio“ tėvas ypač bijojo. 

Napaliui jau buvo pradėję būti baisu, kaip jis naują vasarą 
bepradės, griežtai visų darbų jau mokėdamas, griežtai visus 
įspūdžius jų, jam rodės, jau išgaudęs. Vis dažniau dabar na- 
mie skaitė tuos užsienių raštus, vis dažniau ėmė su jais pra- 
pulti, pirma į savo kaimą, paskui į artimuosius kaimus pės- 
čias, galop ir toliau važiuotas. 

Senis Šešiavilkis, atmindamas, kiek gera, kiek lengvybės 
iš Napalio buvo prityręs, nesakė jam nieko. Bet vienas sau 
vis labiau ėmė nerimti ir jausti, jog iš visa to nei jam, tėvui, 
nei visai giminei, nei pačiam Napaliui nebus daug gera ir 
džiaugsmo. 

Štai ir dabar visa susikraustyti be Napalio prisieina. Jis vis 
kažin kur bėgioja, neva atsisveikintų su kaimynais, o tokiu 
rūpestingu veidu, kaip kad sunkų ir painų darbą dirbtų. Atgal 
atlydi jį būreliai sėbrų, tokių pat jaunų „skripcionų“*?, kaip 
ir jis pats, ir ilgai šnibždas ar pusbalsiai tariasi. 

Kad būtų senis turėjęs laiko pasiklausyti, ką jie kalba, būtų 
dar labiau susirūpinęs užmenama misle. 

- Sako, ten nebetoli beesą, ne daugiau kaip dešimt mylių... 

- Tai lengviau bus susiuostyti. 

- Tik mūsų neužmiršk! Lauksime išsižioję, dienas skaity- 
sime, langelius pražiūrėsime, vartelius nurymosime... 

— Kaip tat! Aš neužvilsiu, tik jūs jų neperėkite, tuoj leiskite 
skristi toliau. 

— Gerai, gerai! Jau pasirūpinsime. 

Vieną ankstyvą rytą iš pašvenčių išvažiavo ilga virtinė ve- 
žimų, kai kurie karvėmis vedini. Visi Šešiavilkiai - verkdami: 
seniai — vietos, į kurią buvo įaugę visomis šaknimis, senė dar 
paliekamų ištekėjusių dukterų, su kuriomis vargu bau bepasi- 
matys, Petras, ūmai pagailęs savo šventyklos - Šventosios 
slėnio, Petrienė kapų, kur jos tėveliai gulės jos nebelankomi, 
Marytė - pati nežinodama ko: kad visi verkia ar kad ją taip 
sau mergiškas verksmas ima. 

Vienas Napalys neverkė, nei liūdo. Jis kažin kokio šišo ar 
karščio buvo pagautas ir taip elgės, lyg tai būtų ne išsigabe- 
nimas iš tos vietos, tik išvažiavimas kitur nauju reikalu. 
Atlikęs jį, sugrįš atgal. Arba čia atvyks reikalu ir vėl sugrįš į 
Santeklius. Persidanginimas jam rodės tik praplėtimas buvei- 
nės. Ir čia jo, ir ten jo; visa Lietuva rodės - jo namai, visi lietu- 
viai — jo kaimynai. Tai ar ne vis viena, kur eiti ar važiuoti 
ilgesniam ar trumpesniam laikui? 

Taigi Napalys, patekdamas į naujas gyvenimo sąlygas, bu- 
vo visiškai laimingas, kad išsiveržia iš tų paprastųjų aplinky- 
bių, kuriomis jam, visur teišbuvusiam ne daugiau kaip po 
dvejetą metų, ėmė darytis ankšta ir nuobodu. 

Važiavo įsisėdęs priešaky dideliausio visokių rakandų 
vežimo, kojom atsispyręs ienų; į nugarą, į sprandą, į pakaušį 
jam dūrė skrynios briauna, kažin kokie šakaliai, ratelio kalelė 
Žąsiataukiais tepė. Visa to Napalys lyg nė nejautė, giliausiai 
susimąstęs, kaip čia jis beatliks naujas savo pareigas tėvo 
namuose, jo gešefte ir - „visuomenėje“. 

Šitą vardą jis paskaitė laikraštyje, ir jam daugiau jis pasakė, 
neg ilgi išvedžiojimai straipsnyje. Kaip kūnu jis jautės esąs 
neatskiriama gamtos dalelė, taip ir siela kažin ko tokia pat 

dalelė. Dabar jis žinojo, tai visuomenės, ir įsimylėjo ją, kaip 
buvo įsimylėjęs gamtą kaip tikrą savo, gimdytoją. 

Kažin kur, ten, Mažoji Lietuva — mokytoja Didžiosios 
Lietuvos, Aukštaičių - per Žemaičius ir - per jį. Jis dabar 
vėl augo dvasia kaip pašvenčiuose pievoje. Tik dabar pats 
sau rodės nebe tulipanu ar narcizu, tik ilgu aukštu telegrafo 
stulpu, per kurį turės eiti žinios iš vieno tolimo krašto į kitą 
tolimą. 

Nerimo, dėl to toks buvo susirūpinęs. -Ir savo, dailininko, 
būdu ėmė tai sau vaizdais iliustruoti. Svajojo, tai apsnūs- 
damas, tai vėl pakirsdamas. 

Sykį jam matės beeinąs pamiške ir kažin ko beturįs pilnus 
ančius ir pilnas kišenes ir dar pilną terbelę, kurioje į pabarę 
nešdavos priešpiečių. Skuba kruta greičiau praeiti pro mišką. 
Tik juo skuba, juo kojos atsibeda lyg paralitiko. Štai šalip 
jo - dideliausis juodas niufaundlendiškis šuo sulig geru ku- 
melioku, tik daug storesnis. Atsirado prie šono ir lyg jam 
tako per siaura, trina Napalį šalin iš tako. Napalys nepa- 
siduoda, ir taip abudu eina. Mato milžinas šuo, kad Napalio 
iš kelio neišvarys, ėmė ir atsistojo skersai kelią. Baimė apėmė 
Napalį, žvilgterėjus į protingas to milžino akis. Na, jei kibs? 
Juk vienu am jam galas. Tik kodėl jis ne - am? Jau buvo gana 
laiko. Tai gal ir paskui nebus am. Tiria, ką šuva mano. Gi jo 
akys viena tereiškia — geležinę valią. Tik nežinia, ar tau pa- 
dėti, ar kaip tik — kliudyti. Napalys užsigeidžia, kad tasai 
šuo jam padėtų. Glosto per galvą - nekanda, ima už snukio 
iš apačios — nekanda, pakelia tad jo galvą aukštyn ir savo 
akim jo akim sako: 

- Nekliudyk, padėk, padėk, padėk... Ar nežinai, kaip aš 
gyvulėlius myliu? 

Hipnotizuoja baidyklę, paskui, į kaklą įsirėmęs, atstumia 
sulig savim nuo kelio ir liepia drauge eiti. Šuo palinksmėjo, 
šyptelėjo, linktelėjo jam galva, nusičiaudėjo ir linksmas ėmė 
rusenti šalia. Ir pasidarė Napaliui visai nebebaisu. Net taip 
drąsu, kad rodos, kažin kur eitų ir sveikas sugrįžtų, turėda- 
mas tokį palydovą. 

Pakirdęs Napalys nusipurtė paskutinę nakties baimę, nu- 
sispjovė, net persižegnojo. Tik tuoj ir vėl ima svaitėti. 

Pradeda imti jį nerimas, kur ir kaip čia radus - Teisybė. Ir 
jaučia savyje lyg apreiškimą - ten! Ir jis eina ten. Apsidairė 
savo palydovo, o šuo čia pat beesąs, eina lygiai, nei pritarda- 
mas, nei kliudydamas. Štai Labirinto rūmai. Koridorių ko- 
ridoriai, visi labai šviesūs. Durų durys. Į kurias gi? Nežino. 
Klausia akim savo palydovą. Tas šaltas, nė nežiūri: daryk kaip 
išmanydamas. Napalys nebežino. Ilgesys didėja. Atkaklumas 
taip pat. Negi begrįžti, radus —- rūmą! Visa tad savo galybe 
kimba į pirmąsias duris - tiesiai, daužia jaunu petimi, ir durys 
sprogsta per pusę. Virstinai įvirsta į vidų, nors plaukai šiau- 
šias baime, ką čia ras: slibiną, patį Liuciferį? Salėje tuščia. 
Nežinia, ar kas čia gyvena ar ne; gi durų vėl dvejetas į dešinę 
ir į kairę. Puola į kairę it įnirtęs jautis ragais. Sprogsta ir tos. 
Vėl tuščia. Tik asloje pamesta naujas, visai nesurūdijęs kala- 
vijas. Griebia jį, manydamas tuo gelžgaliu juoba išlaušiąs 
duris. Tik daugiau durų nebėra. Puola tad atgal į salę ir į duris 
dešinėje. Nelaužia jų, tik kerta. Durys palengva prasiveria. Vėl 
tuščia. Tik asloje guli stora knyga. Godžiai griebia ją skaityti. 
Raidės nepažįstamos, rangytos. Vis dėlto skaito ir supranta: 
Teisybė - ten užrakinta! Dabar jis žino, kur - ten. Puola pro 
duris, toliau, koridoriuje — sargyba, du ginkluotu. Napalys 
pakelia kalaviją kautis, nors žino, kad temoka vienaip kirsti: 
iš viso peties. Čia šuo taip suurščia, kad abudu sargu lyg per- 
kūno atblokštu atkrenta į šalis, ir Napalio kirtis pataiko stačiai 
į duris. Jos prasiveria. Didelė skaistybė švysteli iš salės. Iš pra- 
džių jis nieko nemato. Veikiai įsižiūrėjęs išvysta — Karalaitę, 
visą baltą, baltais šydais apsileidžiusią, kuone perregimą. 
Tokią, kaip paskui kad matė dailininko Stabrausko paveiksle 
„Krištalo Karalienė“*. 

- Radau, radau! - suklinka visu balsu ir ricierių būdu pri- 
puola prie Karalaitės kelių, priklaupdamas vienu kelių ant 
pasitiesto kalavijo. 

Pradžiugo mergaitė, apkabino jo galvą, nutvėrė už rankos 
ir tekina vedas per salių sales vis gilyn, gilyn, per vis gražesnes 


- 185 - 


gražesnes, tik tuščių tuščias sales. Pagaliau - paskutinės durys. 
Įbėga: gi lietuvių pirkia, neturtinga, lova išdrikusi, pilna 
šiaudų ir prastų drabužių. 

- Tu mano sužadėtinis — čia mūsų patalas... - sako Kara- 
laitė. Napaliui plaka širdis vyrišku džiaugsmu. Tik nusime- 
na, kad tokiai skaistybei pernedera tokiame pilkume, jos 
šydui - su miliniais. 

— Ne! — sako jis karštai. - Tu mano sužadėtinė Teisybė, 
ir ne čia mudviejų buveinė! Aš tau patieksiu tinkamesnį 
guolį - klotą ne šiaudais: diementais, rubinais, satyrais, to- 
pazais ir kitokiomis brangenybėmis, kurių tik Lietuvos gam- 
ta turi. 

- Štai tavo rūmai! - rodo savo Teisybei Karalaitei, abi ranki 
ištiesdamas pro jos pirkios langą. Ir pats nustebo, pamatęs tai, 
ko nė sapne nebuvo pasapnavęs. 

Napalys pasijuto ištiestom rankom, plačiai išskėstom akim, 
visai ne sapny. Važiavo tretį rytą. Dieną - šilta, palyja; naktį — 
šalta, net gruodas. Vežimai su karvėmis paliko, nebepaeina. 
Tik gerai kaustyti arkliai žengia skuba pirmieji į Santeklius 
vietos kitiems paruošti. Privargo ir Napalys ir nebenujėgia, 
kas sapnas, kas tikrybė. Štai iš kairės pusės pačiu pažemiu 
skaisčiai skaisčiai saulė leidžia savo spindulius. Jie užgauna 
rasotus, sušalusiais lašais verkiančius, paprastus žemuosius 
alksnių krūmokšlius, ir jie spindi tviska diementais, rubinais, 
safyrais, topazais ir kitomis brangenybėmis, kokių tik mieste 
Napalys buvo matęs ar knygose skaitęs. Kas šakelės galas, tai 
visomis spalvomis šviečianti brangenybė — akmuo, ir taip vi- 
sas visas laukas. Stebisi Napalys nebežinodamas, ar jis iš pro- 
to eina, ar tikrai vedas čia savo sapno Karalaitę. Net apsidai- 
rė, begu tik jos nėra šalia jo. 

Karalaitės nebuvo. Sapno būta sapno. O kas dabar yra, tai 
tikrybė: gamtos mokama taip pasipuošti, kaip tikra Karalaitė; 
tesima žmogus taip pat apie ją įsvajodinti, kaip ir sapne kad 
svajojama. Dabar Napaliui buvo aišku, jog visos mitologinės 
pasakų gražybės ne išmislai, tik gamtos tikrenybės. Arba visa 
gamta — ištisa pasaka. 

Senovės mažamokslių žmonių nebūta daiktų tyrinėtojų, 
tik matytojų. Tad visas pasaulis, visi jo daiktai jiems matės 
tesusidedą iš keturių aiškiai matomų dalių: žemės, vandens, 
ugnies ir oro. Manyta skeltuvu dėl to išskeliama ugnies iš 
titnago, kad ir akmenyje yra ugnies dalies. 

Dabar Napalys turėjo tikresnių žinių, iš ko kas susideda. 
Vis dėlto senovinis pasaulio aiškinimas jam dabar rodės tin- 
kamesnis, nes paslaptingesnis, labiau atsiduoda pasaka. 

Argi ne pasaka, kad iš kiekvieno negražaus ir kieto daikto 
galime išvadinti jame užkerėtą titę — skaisčią ir karštą ugnelę, 
tą gražų ir naudingą dalyką, kuris pirmiau pačių vienų die- 
vų tebuvo savastis ir juos vienus tedabino? Argi dyvai, kad 
dievai jo pavydėjo ir amžinais kankinimais keršija Prometė- 
jui, kam ją, tą titę, iš dangaus pavogė ir žemės padarams, 
žmonėms, atidavė džiaugtis ir naudoti? 

Tokių tičių kaip štai ugnis gana paslėpta daugelyje ir kitų 
dalykų. Ir jos galima išvadinti, reikia tik atitikti užkerėjimo 
paslaptis ir atkerėjimo žodis. 

Koks paprastas ir visai negražus daiktas — anglis. Bet kai 
jį įkaitini, jis šviečia, šildo ir net diementų duoda. 

Ir diementas visiškai negražus ir paprastas anglio kie- 
timas. Gi kai jį nušlifuoji visaip sudurstytais trikerčiais, jis 
mėto visokias švieseles, kokių tik randi deivės laumės 
juostoje. 

Kam čia tad šnipinėti, kaip ir kodėl viskas pasidaro? Ar 
ne vis tasia? Bet būtų gražu ir paslaptinga! Ar ne vis tasia, 
kaip akmuo pentį užkuria ir kaip diementas blizga: ar jie iš 
savęs tuos pasakų dalykus trieškia, ar orą ir saulę savotiškai 
suvartoja? 

Tuo žvilgsniu mėšlyne gulinti butelio šukelė, kai ji atmuša 
saulės spindulius ir iš tolo šviečia antra saule, tiek pat yra ver- 
ta ir įdomi, kaip ir patsai diementas. 

Vandens klaneiis po paprasčiausiu mūsų alksniu taip pat 
gražus, kai dailininkas saulės šviesą ir krūmelio ūksmę ja- 
me pagauna, kaip ir Palestinos ežeras su nusvirusiu į jį 
kedru. 

- Tad valio Lietuva - mano pasaka, mano Gamta - Kara- 
laitė, mano Visuomenės Žmonės — Karaliai: aš jūsų ricieris! — 
sušuko egzaltantas Napoleonas Šešiavilkis, įžengdamas į 
naują savo gyvenimo etapą. 


PAGINA PIRMOS DALIES 


ANTRA DALIS 


VIDMANTAI GABENASI 


KAS BUVO IR KAS YRA 


Šią nedėlią, per nedėlią 
Gryčelė nešluota. 
Ratadaila ratus dirba 
Šiukšlelėms vežioti. 


Santeklių Sviestavičiai seniau, sako, buvę tokie galingi 
viešpačiai, jog retas kunigaikštis galėjęs su jais susilyginti. 
Tiek ir tiek dvarų, tiek ir tiek miestų. Buvę iš ko paūžti, plačiai 
pagyventi ir pusės pavieto veltėdžiai prisprogdinti. Kiekvieną 
dykiniavimo dieną turėjusi kitokia pramoga paįvairinti. Tik 
kokių ten pramogų - sodžiuje? Kai nelyja — arkliai joti ir va- 
žiuoti, kai lyja - nebent „godzinkos“ ir „koronkos“ giedoti. 

Pradžia ir pabaiga visų pramogų buvusi - Sakalynė. Čia tu- 
rėdavę susirinkti minios svečių prieš išjodami ar išvažiuodami 
prasiblaivytų; iš čia turėdavę skirstytis, palydėdami katras 
savo ponią. Čia todėl stovėję gerieji jojamieji ir važiuojamieji 
arkliai, čia gyvenęs būrys arklininkų, antras būrys šunininkų, 
auklėtojų ir augintojų bent kelių dešimtų medžiojamųjų šunų: 
zuikinių skalikų ir paukštinių uodikų. Gi dar seniau, prieš 
medžioti su sakalais. Nuo to ir vieta gavusi vardą. 

Mūsų tėvai beatmina Sviestavičius vienų Santeklių didžia- 
dvario, ekonomijos arba šaltinio, viešpačius. Visoje Žemaičių 
kunigaikštijoje jie trukšmo nebedarė, bet patys sau dar buvo 
galingiš*. Kai maža beliko pelno iš dirbamosios žemės, ėmė 
skinti miškus, ir tų užteko dviem ilgom kartom. Keli tūkstan- 
čiai dešimtinių puikiausių medžių reikalavo ypatingo „Miško 

pono“, arba kučmeisterio. Jam tai buvo paskirtas sakalininkų, 
šunininkų ir arklininkų kiemas. Kūčių ir šeimyninės vietoje 
buvo pastatytas gražus aukštas namas, tatai vyriausiajam gi- 
rininkui gyventi: jam penki kambariai su virtuve viename ga- 
le; antras gi visas galas, viena didžiulė gryčia - kontorai. 

Trukšminga nuo arklių žvengimo, šunų lojimo ir medžio- 
tojų triūbavimo Sakalynė pavirto darbo ir prekybos vieta. Kas 
diena. Kas diena, ypač per visą rudenį ir visą žiemą, buvo čia 
tikros mugės. Plačiausi apylinkė važiavo čia kuro ir medžia- 
gos pirktis. Ir būtų to miško neapgalėję, būtų amžių amžiams 
jų užtekę, kad ne „medžių trainės“, spekuliantai žydai, kurių 
apetitai niekados neprisotinami. Kai miškai dešimtimis kelių 
plaukė, nė žymės nebuvo; kai ėmė upe sielius plukdyti, kaip 
tirpti sutirpo, ubagais palikdami dvaro ponus, iš Sakalynės 
iškratydami ir miško ponus. 

Gražiausių Sakalynės valandų būta kaip tik tų, kada vy- 
riausieji girininkai čia gyveno. Graži jiems skiriama alga, dar 
gražesni nuošimčiai nuo parduodamosios miško prekės leido 
jiems gyventi ne menkiau, kaip gyveno patys dvarininkai. Lei- 
do ir buveinę pasipuošti. Trys dešimtys dešimtinių dirbamo 
lauko, skiriamo girininkui priedo prie algos, darė Sakalynę fer- 
ma, kuri privalėjo ir tam tikros sėdybos. Iš to laiko paliko dvi 
dešimtini puikiausios molynės daržo šiapus kelio, įvažiuoja- 
mojo į fermą, jis iš vieškelio stačiai metės į kalną, viena dešimti- 
nė sodui anapus to paties kelio, tarp gyvenamojo rūmo kalne ir 
vieškelio pakalnėje, ir viena dešimtinė apluoko pačiame kalne. 
Visa tai tapo apsodinta gražiausiais Lietuvos medžiais: liepo- 
mis, medžliepiais, ąžuolais, skroblais, vinkšnomis, šermukš- 
niais, beržais, neskaitant smulkiųjų putinų, alyvų, krategų, spi- 
rėjų, ievų ir kitų kitokių. Girininkų buveinėje galėjai mokytis 
visos mūsų miškų augmenijos, tai ir derėjo specialistams, ir 
vargo jiems dėl to buvo maža, o išlaidžių jokių: minios darbi- 
ninkų būtų ištisą mišką perdiegę į kitą vietą, tik reikėjo įsakyti. 

Suaugo medžių siena, tikru mūru užstodama Sakalynės sė- 
dybą nuo žvarbių, kenksmingų šiaurės ir rytų vėjų, nuo lie- 
taus ir krušos kirtimo iš vakarų. Atvira paliko tik visa atkalnė 

stačiai į pietus prieš pačią saulę. Ji čia anksčiausia pavasarį 
įšildo Žemę ir kaitriausiai šildo per vasarą, nors vasarių daržo- 
ves ir uogas sodinkis. 

Per ištisą mylią toje vietoje dešinysis, aukštasis Ventos 
krantas turėjo du pečininku, dvi terasi. Nuo viršaus lengviau 
linkos atkalnė lig vieškelio, nuo vieškelio ūmiau krito šlaitas 
lig pat upės vandeniui. Šis šlaitas buvo lyg antras sodas, tik 
ne vaismedžių: lyg parkas didžponiams pamaloninti. Iš to vie- 
no Ventos šlaito galėjai, toli nesiekdamas, sudaryti visą ko- 
lekciją augmenų. O tarpo jie molynėje, pakalnės drėgmėje ir 
atkaitoje, lyg „iš proto eidami“; taip sodiečiai vadino šlaito 
augimą, jo lapų didumą ir storumą. Suplyštalapiai ąžuolai ir 
medžliepiai tiek varė sulos į viršūnes, jog tai ji, rodės, kečia 
ir plėšia lapų pirštus arba raukšlę ant raukšlės varo, kaip 
skroblų ir vinkšnų. Gal ir lazdynai niekur kitur nebrendino 
tokių derlių riešutų kekių, kaip Ventos pašlaičiuose. 

Tokio žydų nepaliesto šlaito Sakalynei priderėjo dvi dešim- 
tini. Jis skyrėsi į dvi nelygi dali: didžioji dalis buvo prieš dar- 
žą, lig tos vieškelio vietos, kur jis ūmai atsimeta į pietus, sta- 
čiai į Ventą, tikriau, į didelį keltuvą per upę. Kaip tik priešais 
tą šaką kelio, kalne stovėjo Sakalynės rūmas ir iš jo langų gra- 
žiai matės per sodo medelius visas plaustas ir dalis vandens. 
Už to kelio aukštai aukštai, staigiame, nuo keturių sieksnių 
skardyje buvo senakapiai, visiškai pasislėpę lapyne. Retas kas 
toje tankynėje besilaidojo: lietuviai kapams mėgsta atviras 
vietas, vis dėlto dviem giliausios senovės kryželiam konu- 
siniais dangteliais neleido nugriūti: ligi tik puvo vieni, jų 
vieton statė tokius pat kitus. Tai buvo nėkieno nelankoma vie- 
ta, nes nuo upės ir nuo vieškelio nebuvo galima užlipti, o iš 
Sakalynės kas ten per tvorų tvoras eis? Į kapus, kur klaiku? 

Gilus šlaito protarpis į plaustą ir liepų alėja į antrą peči- 
ninką, iš vieškelio į Sakalynės kiemą, buvo tiesiog majestotiš- 
kai iški:mingi medžių tarpsieniai, tik kelias tarp jų buvo kuo 
blogiausias: kelias į kiemą — vandens išraustas, kelias į plaustą — 
visados padrėkęs nuo vandens žliaukimo iš kalno. 

Reta senovinė bajorvietė tegalėjo susilyginti su Sakalyne 
padėjimo gražumu ir sėdybos įtaisymu. Viešpatavo čia kažko- 
kia palaiminta ramybė, ne kapų tačiau tyla, nes kartkarčiais 
dundėjo vežimai į plaustą. Senovines ištaigas ir medžiotojų 
trukšmą bepriminė milžiniški briedžio ragai iš galų rūmo ir 
verandos čiukure, kurs stačiai į vieškelį. 

Tuo pačiu gražiu, skaisčiu rytu, kada Napoleonas Šešiavil- 
kiukas žingine varėsi iš pašvenčių į pavenčius, svajodamas 
apie savo „karaliūnaičią“, į tuos pat pavenčius, tik iš kito 50- 
no, iš paprūsės, varėsi antra virtinė vežimų. Trys vežimai. 

Kad ne pirmasis, būtumei pasakęs — tai paprasti žemaičiai, 
susilaukę pavasario, laiku danginas į naują vietą nuomauti ar 
kumečiauti. Ilgiausios, nuo dviejų sieksnių žemaitiškos gardės 
sunkiai braškėjo prikrautos maišų grūdų ir skrynių drapanų. 
Prie vežimų sekė pririšti galvijai. 

Užtat pirmasis vežimas visai nepanėšėjo į sekančiu du. Jis 
buvo toks kitoks, jog visiems krito į akį ir liko visu keliu 
tol nulydėdavo jį nustebusiom, pavydžiom akim. Taigi jis nuo 
pat Prūsų buvo galima atsekti, ne pridurmai, tik vis pasitei- 
raujant, begu čia nepravažiavo keistas vežimas? 

- Kur ne! - būtų atsakę visu keliu. — Visuose Žemaičiuose 
antro tokio nerasi! Čigonai ne čigonai, žydai ne žydai, grei- 
čiausia bus prūsai. Tik ko jie čia taip toli velkasi? 

Ir tikrai. Vežimą traukė, plačiai žingsniuodamas, neregėto 
drūtumo Belgijos peršeronas, šaltakraujis drigantas. Ne tiek 
riebus, kiek raumeningas. Prie storiausio sprando trumputis 
kaklas ir sulyginti maža, daili galvelė. Plačiame, giliu ravu kry- 
žiuje galėjai be baimės naktį pramiegoti ir nenukristi. Pakalys 
bukas, galingom jo pladėm, visai be diržo, kurs lyg nusikėlė 
virš uodegos, tarp dviejų antrų pladžių aukštyn. Ramios 
nepiktos akelės linksma jaunyste žvalgės aplink, ieškodamos 
progos pažvengti, o dailios, nedidelės ausys, stačiai pirmyn 
lyg rageliais baidė susitinkamus. Tai veislininkas Meškinas. 

Kinkymai: pakinktai, pavalkai, šlajai; pakanktės, kamanos, 
atvarslai - visa nauja, plačių, storų šikšnų, juodai nudažytų ir 

minkštai išteptų, skaisčiai spindinčiomis nikelinėmis grandi- 
mis ir žąslais. Visa, matos, daryta gražiai pritaikinant nepa- 
prastam Meškino kūnui taip, kad jam, matės, ramu ir patogu 
dėvėti pavalkai. Ilga ąžuolinė voga, arba branktas, plačiai kėtė 
" pakanktes ir neleido joms brūžuoti šonų, nors joms teko trauk- 
ti; riestos ienelės, kad įtilptų storapilvis, tebuvo ratams paval- 
dyti. Kumpo (lanko) visai nebuvo. Jo vietoje aukštyn styrėjo 
išsišakoję pakinktai, bliksinčia, krutančia metaline žvaigždele 
tarpšakyje. 

Naujintėlis, švarus tebesąs brikas, visas tamsiai raudonai 
į juodbėrio plauką nudažytas, buvo ant aukštų, net per aukštų 
tekinių, užstatytas aukštomis, iš visų keturių šonų redelėmis, 
iš vidaus jos buvo pamuštos žaliomis meldų pynėmis. Gelži- 
nės ašys patentuotos, gerai užsivožiančios, kad purvai į ste- 
bulę nelįstų. Visi medžio sunėrimai tvirtais, nors nedidžiais, 
gabalais gelžies sukaustyti. Visa darė įspūdį nesunkių ratų, 
kuriais tačiau drąsiai galėjai šimtą pūdų vežtis į tolimą rinką 
arba šimtą metų lengviau čia pat trankytis. 

Lingių, arba resorų, nebuvo, kaip tai dirbama miestų veži- 
mai sunkiesiems daiktams vežioti, užtat į pirmagalį, palikda- 
mos visą briką kroviniams, ant diržų kabėjo plačios iš tokios 
pat tvirtos odos pasiūtos minkštos pasėdos, „podiška“, kuriose 
buvo nekratu, ramu ir patogu sėdėti kaip kėdėje, tiek lygiai nu- 
leidžiant kojas, kad atsispirtų dugno ir betgi nesiriestų keliuose. 

Sėdynėje sėdėjo abudu mūsų jau pažįstamu Vidmantu: se- 
nis Vilius ir jo duktė Darata, kelius užsiklojusiu plačiu šiltai 
pamuštu kailiu. Šalia gi vežimo, iš dešinės pusės, kur sėdėjo 
Darata, žingsniavo a: ruseno, vis jai į akis aukštyn žvilgsėda- 
mas, storas, bukasnukis, dvinosis anglų buldogas Šuipis, taip 
pramintas bene už tai, kad nesusičiaupė, visados rodė dantis, 
lyg pykdamas. Ne pykdamas tačiau, tik rodydamas „grynos 
savo veislės metriką“, sakydavo jo ponia ir mylėtoja. Galingas 
tai ir baisus buvo britonas, nors šiaip jau, prie rankų, buvo 
meiliaveidis sargelis. 

Talpiame, nors neilgame, kaip žemaičių brike, be kita 
ko, buvo trys tyčia sukaltos skrynios. Vienoje tai gulinėjo, tai 

stovinėjo kuilys Kniustas, antroje — jaunamartė, jo tautietė 
jorkšyrė Kniustė. Abudu, nors atbulu vežamu, smarkiai sei- 
lėjosi ir kartais lyg vėmė nuo nepaprasto keliavimo, kurs, re- 
gimai, gadino jiemdviem ūpą kaip tik tuo laiku, kada jiedu, 
susituokusiu iš dviejų atskirų, negiminiškų kinių, išsiruošė į 
pirmąją kelionę po vestuvių. Abiejų veislės grynumą rodė 
kitoki „metrika“: trumpučiai, retučiai šereliai, net nebedera- 
mai ilgas stuomuo ant per trumpų, latukių kojelių, ypač gi 
lyg perdėto riestumo snukiai. Švariai ištrenkti, apvalainiai, jie 
jukino savo meiliai kvailiom minom, gražiai primerktom mig- 
dolinėm akim, kurios taip mergoms patinka, jie mėgino į lan- 
kytojus taip pasižiūrėti, kaip žiūri bajorai, didžiu nešdamies 
ir dėl fanaberijos apatinę lūpą riesdami kaušu. 

Trečioje skrynioje trys vištos, latukės papūrėlės, storai šar- 
vuotos, reiškia, apžėlusiom kojom ir patemptomis pagurklė- 
mis, trys grynos kochinchinų veislės vištos“ ir gaidys Manda- 
rinas, toks rimtas ir iškilmingas, lyg ir jis žinojos esąs aukštos 
kiniečių bajorų kilmės. Jis, nors taip pat ne iš giminiškos gūžtos 
patekęs į savo tautietes, vis dėlto jautės patapęs joms nebe- 
svetimas, net Dievo malone valdžią ant jų turįs. Visos vištos 
galėjo atsverti po gerą kalakutą. 

Meškinas, Šuipis, Mandarinas su savo žmonomis, Kniustas 
su Kniustiene ir brikas su visu pakinkymu, vien tik akim 
dėbtelėjus, buvo verti ketverto tūkstančių. 

Abiem galvijam, kuriuodu sekė paskui kitus vežimus, jau- 
nam tekiui buliui Murzai ir jo prietelkai Murzytei, buvo 
mokėta 600: du šimtu karvei ir keturi veislininkui. Tuo laiku — 
kainos didelės. Abudu buvo taip pat tautiečiu, nors taip pat 
ne giminės: grynos danų fiunų veislės“, sako, giminės lietuvių 
veislei, raudoni, dvyli galvijėliai. 

Drauge su tuo, kas buvo kituose vežimuose, turto Vidman- 
tai vežės ant penkių tūkstančių, ir žemaičiai, susitikdami juos, 
tikrai nežinojo, kurie čia prajovai: dvarininkui to būtų per 
maža, ūkininkui visa tai - per brangu. 

Gondingos rinka, Vidmantams įvažiuojant, buvo jau pil- 
nintėlė: buvo mugės diena, viena dviejų per savaitę. Stovėjo 

vežimų vežimai, pilni pavilgos ir sėklų. Žydeliai kaip sudegę 
švilpsėjo savo skvernais aplink visus vežimus, karštai apderė- 
dami kiekvieną daiktą, tik dar nieko nepirkdami, kol visi iš 
vieno nustatys kuo žemiausią kainą. Pavilgos ir sėjamųjų rei- 
kalingieji žmonės, ilgai negaišdami, ėmės, ko reikia, ir nešės 
namo ar į savo vežimus. Su jais žydai vertelgos nė nesirungė: 
kam reikia, tas kainos nežiūri, o sėjos metas artinosi, buvo 
nebe už kalnų. 

Visa rinka sužiuro, pasirodžius dar nematytiems čia pirk- 
liams ar pardavėjams, kas juos žino? Ir apstojo juos tokia mi- 
nia, jog Daratai ėmė darytis nebepadoru, patapus jos regykla, 
judėjo savo sėdynėje, krapštės be tikslo, kol nenurimo ir ne- 
priprato priimti akylius apstojusiųjų žvilgsnius. Užtat senis 
Vidmantas visiškai buvo patenkintas kaip tik dėl to, kad tapo 
žioplių regykla. 

Kam gi netinka kitiems bent kiek pasivaidinti? Už tai te- 
papeikiama moters, tik toli gražu ne jos vienos tėra tos tušty- 
bės kaltos. Ir seniui Vidmantui visados matės jis esąs už kitus 
geresnis, atseit gudresnis, nes daugiau už kitus pinigų laimė- 
jęs. Ir tie „kiti“ jam tai už akių mielai pripažino, tik akyse 
nenorėjo tai išreikšti, nes tai būtų buvę per didelis nusiže- 
minimas prieš savo draugą, kurs kitkart buvo jiems visu kuo 
lygus. Ir pataikaut jam nebuvo reikalo, nes vis tiek iš jo nieko 
nebūtų laimėję. 

Minia taip pat ir dėl to pat į Vidmantus stebėjosi, kaip ir 
kiti žemaičiai, pakeliui juos sutikdami. 

Reikėjo gi, nelaimei ar laimei: senis Vidmantas, užsimanęs 
dar labiau pavergti žmones, apsimetė svetimtaučiu ir balsiai 
kreipės į savo dukrą vokiškai. Miniai tuoj tapo aišku - tai 
prūsus būsiant. Ir vienas nedidelis, inteligentiškos išvaizdos 
juodas barzdyla, nosimi ir veidu gyvas girtuoklis, prišoko į 
tuos žodžius ir ciniškai begėdiškai riktelėjo, abiem rankom 
skerėčiodamosi: 

- Ei, tu, Prūsų beždžione, duok auksinuką pragerti! Jei duo- 
si, tai ir kitą kartą paprašysiu, o neduosi, tai papūst man į jūsų 
uodegą... Aš esu Gustis, Gondingos tinginys ir girtuoklis. 

Senis Vidmantas nelaukė, kad kas taip būtų galėjęs įvertin- 
tijo nežemaitiškumą. 

— „Beždžionė“! Ne, tatai drąsumas žydbernio! Kad ne rin- 
ka, aš jam parodyčiau — beždžionę! — taip senis iršo, tačiau 
turėdamas gana kantrybės nesivaidyti tik ką įvažiavus į sve- 
timą šalį. 

Daratai priešingai: visa ta scena neapsakomai patiko. Ji 
suprato tėvo intenciją, kam jis, visą kelią su ja kalbėjęsis 
žemaitiškai, dabar žmonių akivaizdoje ūmai pajuto reikalinga 
esant prabilti svetimtautiškai. Ji pati būtų nedrįsusi perspėti 
savo gimdytoją. Gi kai tai padarė driskius valkaia, tai niekam 
nėra atsakymo, o rezultatas toks pat bus geras, kaip ir iš 
išmintingo persergėjimo. Tai ji visai ramiai, net patenkinimo 
balsu atsiliepė, atsakydama daugiau gondingiškių minčiai, 
neg driskiaus žodžiams: 

- Neesava nei prūsai, nors tikrai mus prūseliais vadina, nei 
žydai, nei čigonai, tik tokie pat žemaičiai, kaip ir jūs. Mes - 
nauji Sakalynės gyventojai. Pirkomės tris dešimtines žemės (su 
visu - šešias) daržais verstis ir veisliniais patinais. Kitą mu- 
gės dieną atvešime jums rinktinių daržovių sėklų, kurių mes 
gabenamės iš pat Prūsų. O ten žmonės moka ir iš niekų kai ką 
padaryti. Tai atsivežkite pinigų pirktis. Taip pat už pinigus 
galėsite Sakalynėje gauti eržilą, bulį, kuilį, ilgainiui ir šių viš- 
tų kiaušinių. Visiems jiems brangiai mokėta, nes tyčia pirkta — 
veislei: eržilui 3000, buliui 400, kuiliui 100, gaidžiui 25. O ponui 
Gusčiui už jo gražų pirmąjį šiame krašte išgirstą pasveikini- 
mą pridera pinigas. 

Ir padavė jam sidabrinuką. 

Tai girdėdami, „gerieji ūkininkai“, ypač kai kurios „gero- 
sios ūkininkės“ tikrai susigėdo ir atsiliepė: 

- Eik, eik, meldžiamoji ponytėle! Ko čia veizdi to begėdžio 
Gusčio! Pabūsite, pažinsite, kas jis. O mes pasipažinę ir geręs- 
nių žodžių kits kitam rasime. 

Ir pačiam Gusčiui pasidarė nei šiaip, nei taip. Jis laukė bū- 
siąs kaip visados apibartas ir iškoneveiktas. Tada jis būtų 
galėjęs dar ciniškiau paleisti savo liežuvį. Dabar gi ta skaisti 

ir protingom akim žemaitė visai išmušė iš jo rankų paprastą 
užsipuolimo ginklą. Tai jau dirbtina begėdžio mina, tik 
drauge ir labai mandagiai nusiimdamas kiaurą kepurę, pašo- 
kėjo aukštyn ir riktelėjo: 

— Ura, valio! Nejaugi dar esama pasaulyje tokių kvailių 
kaip tu? Pas mus jau tiek visi išgudrėjo, jog Gusčiui nė supu- 
vusio skatikpalaikio nebeduoda. Tenka vandens ar malkų 
parnešti... 

Gusčio šneka, visa, kaip jis kepurę nusiėmė ir kits kas, reiš- 
kė jį esant ne tokį kaip visi. Ypač kai jis atsisveikindamas tarė 
gryna vokiečių kalba ir gerai ištardamas žodžius: 

— Danke schėn, gnūdige Frau oder Frūulein, das weiss ich 
nicht!..?7 

Gustis buvo taip sudriskęs ir apsileidęs, kaip daugiau ir 
nebegalima bebūti. Kojos buvo apvyturiotos škarmalais, pri- 
vyniotais virvelėmis. Kai kur kraštai išsitraukė ir maskatavo, 
o visi vienodai buvo permirkę gal dar vakarykščiu purvu. 
Kokios bent avalynės nė žymės. Buvo be marškinių. Viena 
vienatinė šlėbelė vos vos besilaikė ant lieso, neapsakomai pur- 
vino kūno, kuris jį nuolat neramino, ir jis nuolat zuzinos ar 
bent pečiais traukė. Visiems buvo aišku jį esant ydo apniktą. 

— Gana, gana, ponytėle! Nė nežiūrėk to supuvėlio! - tarė 
ta pati gyva, jaunutė kaimietė, kuri ir pirma iš gėdos teisi- 
nos. - Kad jis būtų gryno proto, argi jis galėtų iškęsti tokį šaltį 
tokiuo apdaru? Vakar jis girtas pavirto į purvyną ir pragulėjo 
gerą valandą, kaip kiaulė maure. O pakirdęs iš girto miego, 
pasileido stačiai per patvinusį upelį ir išsimaudė iki juostos. 
O šiandei, matai, kad bent slogų būtų gavęs tokiuo šaltu 
ankstyvu pavasariu! Tokius dyvus išvydę, pasileido jį vyti du 
klebonijos britonu. Tarėmės sudraskys. O jis tik rankom it 
gavėnas kemėruoja ir dar šunes gaudo. Nė vienas jo neįkando, 
nei jo skarmalų nepabaigė plėšyti. 

- Tai kas gi jis toks? — neiškentė Darata nepaklausus. 

— At, iš kažin kur žemaitis. Pirma ūkininkų vaikis esąs 
buvęs, paskui ponų pasekėjas, valsčiaus raštininko padėjėjas, 
pagaliau štai driskius — valkata. 

Įdomus, ką ir besakyti, pagalvojo Darata. Tik jos mintį 
pertraukė liubrikas su pasienio sargybos kareiviu, lydimas 
urėdniko ir šimtininko. 

— Būsite malonūs atvožti mums savo skrynias ir kitką; 
važiuojate nuo sienos, tai gal ką uždrausta vežatės. 

Vidmantam tai nebuvo netikėtas dalykas. Pasienyje gyven- 
dami, jie buvo papratę nuolat kratomi. Juoba tikėjosi to pat 
susilauksią per ilgesnę kelionę. Laukė ir nieko tokio nesivežė, 
bijodami rizikos pirmaisiais žingsniais susitepti maskolių 
akyse ir pasigadinti visus ateities planus. 

Ir šiaip jau Vidmantai nebuvo kaip Gintautas ir kiti visa šir- 
dimi atsidėję lietuvių kontrafakcijai ir politikos literatūrai“. 
Senis pelnėsi, kontrabandindamas brangesnius daiktus, rečiau 
knygas, nebent storas maldaknyges, pigiai ir skaisčiai aptai- 
somas, kurioms mielai mokėta po 3—4 rublius. Vidmantas, kaip 
ir kiti jo kaimynai žemaičiai, buvo ne svajotojas idealistas, tam 
jam ir šviesos trūko, tik praktikas realistas, žiūrįs ir tematąs 
vieną apčiuopinėjamą naudą. 

Darata vokiečių buvo auklėjama taip pat praktikingai: 
daboti, kad visa, ką darai, tuoj tau duotų regimos naudos. Ir 
daktaro Gintauto kurstymams jaunas pajėgas ir aukštą mokslą 
paskirti liaudies kultūrai kelti pasidavė ne kitaip tą „kultūrą“ 
suprasdama, kaip tik medžiaginę kultūrą, kaip supranta patys 
vokiečiai, kurie ir savo mokslą vis kreipia tos ūkio kultūros 
link. Tad ir visi jos išsvajotieji darbavimosi planai tereiškė tą 
patį: darbu parodyti, kiek gera galima gauti, gyvulius ir 
nežinomas dalykas. Teviršt visa to jai Žemaičiuose nepakako, 
nes čia kultūros nešėjams teko septyneriopi darbai dirbti. Tik 
tai ateities bus pasaka. 

— Nieko, ponaliai, nesivežame, - tikrai atsakė Darata. - O 
jei netikite, tai prašome pasižiūrėti, kurios norite. 

Liubrikai pasižiūrėjo visų ir net išvartė, apgraibė vežimus, 
minkštąsias kėdes, vis dėlto neužčiupdami kiekvienoje dėl 
visa ko įtaisytų, dabar tuščių paslėptųjų skrynučių. Net paša- 
ro maišes pervėrė tam tikru ilgu iešmu. Niekur nieko neradę, 

vis dėlto už sutrukdymą nė neatsiprašę, nudūlino kitur pasi- 
žiūrėti, kas ko vežasi. 

Seniui Vidmantui, pratusiam, visos tos policistų, kareivių, 
liubrikų, žandarmų kratos taip buvo nebeįdomios, jog jis ta- 
ręs: „Žinokitės sau! Krapštykitės sau!“ nuliurbavo tuo laiku į 
antstolio raštinę savo ir dukters pasportų įrašytų; žinojo vis 
tiek reiksiant atlikti tą ceremoniją pačiam ar susilaukus ant- 
stolio į savo butą. Tai jau geriau pačiam. 

Raštinėje su pačiu antstoliu jis nieko nesusikalbėjo, nei bė, 
nei mė nemokėdamas maskoliškai. Užtat su dviem jo raštinin- 
kais, žemaičiais ar šimtas žino, kas jie tokie, išsišneko labiau, 
neg priderėjo, patvirtinant pasportą. Atkartojo jiems visa tai, 
ką duktė buvo rinkoje paskelbus, pridėdamas dar smulkme- 
nų: už eržilą imsiąs net po 12 rub., ir bulio ar kuilio neduosiąs 
veltui: už pirmąjį imsiąs muštinį, už antrąjį pusę tiek. Ir pa- 
prašęs visa tai, gavus progos, pasakyti reikalingiems, paliko 
jiemdviem, raštininkėliam, neva už ta būsimąjį gerai padary- 
mą penkinę, o tarnui pasiuntiniui rublinę. 

Išėjus seniokui, antstolio raštinėje tirštais dūmais pakilo 
pagyrų garai. „Tai žmogus, tai sumanus gešeftininkas! Kaip 
jis moka visu kuo pasinaudoti! Ir jo veidas, regėjai, koks ma- 
lonus? Turbūt ir vaišingas. Nueisiva kada nors vakarop pasi- 
vaikščiodamu“. Gyrė, girdint antstoliui, kurs aiškiai suprato 
juos gavus paprikų, nors neišmanė, už ką, vis dėlto ir pats 
persiėmė pagarba žmogaus, kurs „duoda neprašomas“. Tokia 
buvo mistikinė rusų įvestų paprikų galybė. 

Nauji Sakalynės šeimininkai pabaigė važiuoti gryni, politi- 
nei savo nekaltybei policijos plombą gavę. 

Senis Vidmantas buvo tikrai daug prityręs, ne tik daug ma- 
tęs, kaip prūsai gyvena ir ūkininkauja, bet ir visam kam ati- 
džiai prisistebėjęs, kiekvienam mažmožėliui. Jo akyse ir dabar 
tebestovėjo kaip gyvi: kaip dirva ten smulkiai purenama, aria- 
ma, akėjama, grumtai daužoma, kaip krūmai „šviesinama“, 
kad daugiau būtų valios geriesiems medžiams augti ir žolei, 
kaip ir kur grioviai kasama ar trūbomis dirvos sausinama, kaip 
keliai iš akmens mušama ir išlaikoma, kaip tvirtos ir gražios 

tvoros tveriama ir t.t. Tiesa, namie, savo ūkyje, jis toli gražu 
ne visame kame buvo prūsus pasekęs; tam buvo bent dvejos 
priežastys. Pirma, kol jaunas buvo, ūkis, kad ir nemažas, buvo 
jam tik antrinis dalykas: jis vertėsi kitu kuo, dažniausiai namie 
nebūdamas. Paskui, kai viso to paliovė, sotus pelno ir priety- 
kių, tai reikėjo ūkis atiduoti vyresniajam sūnui, išlupti iš jo kuo 
didžiausi išimtinė ir paskui būti su juo nuolatinėje netaikoje. 
Tiesa, matydamas, kaip naujam ūktveriui nesiseka, dažnai jam 
akis badė prūsais: „Žiūrėk, girdi, argi taip svietas daro ir gyve- 
na, ar tiek iš žemės tegauna?“ Tačiau pravesti sūnui nepravedė 
nieko. Ir nebegalėjo, visai atsitraukdamas nuo darbo. Žemelė 
gi kaip gyvulėlis, mėgsta paties šeimininko glostoma. 

Iki gyvam kaului pakyrėjus „ant šalies“, „priešininke“ be- 
gyvenant, tvirtas ir pajėgų dar pilnas kapos metų vyras dabar 
ėmė jausti savyje dar antrą vidaus pajėgą, kuri spyrėsi oran — 
neišeikvotų žinių ir prityrimų pajėgą. Daratai nereikėjo tad 
ilgai su tėvu remtis, kol sutiko dar pasidarbuoti, kol numirs. 
Jei iš pradžių dėl vienų akių neva nepasitikėjo nei savim, nei 
dukterimi, skeptiškai į viską sumanytąjį žiūrėjo, tai tik dėl 
nusiraminimo: norėjo praktikingai patikrinti ir patvirtinti savo 
paties linkimus. 

Darata turėjo jam ne vieną kartą kaip ant delno aiškiai, šal- 
tai, iš lengvo, kaip tikrą dalyką, seno ūkininko, tikriau, darži- 
ninko, prityrimu išdėstyti ir įrodyti, kas bus daroma, kiek 
atsieis įtaisymas ir kiek visa tai galės paskui duoti nuošimčių 
nuo įdedamojo kapitalo ir atmokėjimo už vargą ir rūpesnį. 

Darata buvo savotiškai, žemaitiškai iškalbinga; ne aukš- 
taičių būdo, kurių sumanymai, dažnai labai talentingi, kas- 
kadomis purkščia aukštai aukštai, o kol nukrenta papraston, 
prozainėn „žemėn“, išdulka smulkiais lašeliais, maža kiek be- 
drėkindami. Žemaičiai, kaip ir latviai, kai gyvenimą gyvena, 
vargą vargsta, seka kurmius ir sliekus - vaikštinėja žemai. 

Pagaliau viskas pasidarė tėvui aišku, į ką per ilgą laiką, 
daktaro Gintauto dažnai pakurstoma, buvo duktė įsisvajojusi, 
tad lyg nejučiomis, ne proto galvojimais, tik visais savo ner- 

palinko į dukteries planus. Tuo tik skirtumu, kad mokyta 
duktė vadino tai tėvynės kultūrinimu, o nemokytas senis pa- 
prastai: taip paūkininkauti darže ir sode, koljie neprilygs ge- 
rieusiems tos rūšies Prūsų ūkiams, net dar daugiau - kol ne- 
pralenks jų, kad visi kaimynai vientaučiai vėl pradėtų stebėtis 
jo darbais, vėl pamatytų, koks jis sumanus. O dėl ko suma- 
nus? Kad svieto matęs, svetimose karalystėse buvęs; ne jie, 
verpelėje augę, pro svikį penėti! Ir jau dabar gėrėjosi ir di- 
džiavosi būsimuoju savo garsu apylinkėje. 

Kiek tai jau metų jis nebebuvo begarsėjęs, paliovęs kontra- 
bandos. Tegu bent dabar grįžta laikai, su jais - lyg - aė 
jaunystės... 

Kažin kokia grįžtanti jos vilnelė pradeda jį užgauti. Ag 
seniems pažaisti taip pat tinka, kaip ir mažiems. Mano paties 
tėvelio nabaštikas, taip pat atsidėdamas kaip ir aš, jaunas 
studentas, padėjo man, atamenu, įsita:syti medyje lentą, idant 
kaitros laiku būtų gražios pavėnios medžio lapyne. Aš ten 
knygas skaitydavau, su tėveliu šnekučiuodavau, nes ir jis 
mielai palipdavo kopėčiomis į tą mano „Helikoną“*?. 

Dukters sumanymai, be jų pelningo praktikingumo, traukė 
senį Vidmantą kaip tik savo žaislumu. Kodėl gi nepažaisti, jei 
tai nebus mokama; dar tau mokės? Kodėl bent nepadėti pa- 
žaisti mažajam ir mylimajam savo kūdikiui, kurs to užsigei- 
dė? O kad ir be pelno? Juk vis tiek, ką turi sau pasilikęs ir ką 
dar turės, visa reiks jai, ne kam kitam palikti. Sustiprinti sū- 
naus ūkis jam nė galvon neparėjo: turi ūkį, tai jam bus gana; 
pinigus lai turi tas, kam nėra ūkio. Tai paprastas žemaitiškas 
galvojimas. Visgi tai bus graži atamaina nebemieloje dar 
nepaliegusio karšinčiaus buityje. 

Pais jis nebūtų tokių dalykų beprasimanęs, nebebūt tekę 
energijos ir drąsumo; reikėjo, kad kas drąsesnis gyventi pa- 
trauktų savo statumu ir neabejojimu. Be to, jis buvo šykštus 
saunora ir juo seno, juo šykštesnis darėsi. Kaip kiekvienas. Tai 
kaipgi, paklaustume, jis beatrišo savo kolytą tokiai krūvai 
pinigų išpilti: vietai juk mokėta po 500 dešimtinei, viso 3000, 
o inventoriui dveja tiek? O, to jis nebūtų padaręs. Tai Darata 

iš banko išėmė ir į pramonę perdėjo savo pinigus — kraitį. Ji 
tai Prūsuose visa supirko, visa ant tikslo susitaisė ir pasidirb- 
dino sulig geriausių pavyzdžių. Tėvui beliko tik visa tai per- 
danginti į Žemaičius, ir jis visa tai atliko didžiausiu pamėgi- 
mu, visu kuo pasidžiaugdamas, apgraibydamas, gyvulėlius 
apglostydamas, šikšnas patampydamas. Retkarčiais bedulk- 
sėjo maža abejonėlė: Bene bus „į klaną išpilta“ jo dukterėlei 
sudėliotas kraitis? Bene geriau būtų buvę, kad ji būtų ištekėjus 
ir visa tai išmintingam vyrui įnešus? Bet tik retkarčiais: Da- 
rata, nors jau augusi, tebebuvo dar jauna kad ir tekėti. 

Tad senis Vidmantas visai nesena širdžia štai tekinas sku- 
binasi pabaigti važiuoti į naujo gyvenimo ir naujo darbo, nau- 
jos laimės vietą. Tik ką jis rado Sakalynėje, taip jam nulėpino 
rankas, jog ko tik, ko tik visai neatmušė noro darbuotis, ko 
tik, ko tik neprivertė pabėgti atgal į paprūsę, į savo prieši- 
ninkę, į laisvą, be jokių rūpesnių gyvenimą, paįvairinamą 
pigiu pasivaišinimu miestelyje šventomis dienomis. Ne juokai 
pasirodė ir Daratai: Sakalynė buvo taip užleista dvarvietė, lyg 
tikrieji jos ponai būtų prieš daug metų maru išmirę ir paskui 
visi kiti būtų jos lenkęsi. 

Pirmai pradžiai — niekas čia akies nepatraukė. Gražumais 
tepasigėri, kai sotus esi ir ilsies. O čia reikėjo iš pirmų pradžių 
sumesti, kaipgi reiks gyventi? 

Gražus, visu pavenčiu geras kelias per Sakalynės dalį, pro 
šlaitą, užstojantį sausinančią saulę, buvo toks išbliuręs, kad 
nė apsakyti nebegalima. Kur ne kur į prasūką įmetamas ak- 
muo dabar stovėjo viršun išverstas. Purvo buvo taip stora, jog 
pavažiuoti, kai buvo pašalę, tebuvo galima giliai ištrintomis 
vėžomis. Griovių vandeniui nutekėti - nė žymės. 

Kelias į kiemą buvo dar blogesnis. Matės tuo keliu senai 
senai nieko nebevažiuota, ne tik nieko nevežta. Išsisukę iš vieš- 
kelio, Vidmantai kuo tik neišvirto, vienu tekiniu pataikę tiesiai 
į griovį, giliai išgriaužtą nuo kalno bėgančio vandens. Kiek 
tolėliau buvo antras toks pat išgriaužimas įkypai kelią, paga- 
vęs į savo žiotis antrą tekinį ir kuo tik neapvertęs vežimo į ant- 
rą pusę. Senis sukeikė, Darata išsigando, net tėvui už kaklo 

buvo besitverianti, Kniustas piktai sukriuksėjo, vištos sparnais 
spurstelėjo, kol vežimas atgal atsisvėrė. Paskui sekantiem 
vežimam nei kalbos nebuvo, kad įvažiuotų į kalną. Teko pirma 
išlipti iš vežimų, prisilupinėti akmenų ir užmesti grioviai. 

Nėkados nepagenėta liepų alėja po du sieksniu nutįsusio- 
mis šakomis sviro gražiai ligi pat žemei iš abiejų pusių. Keliu 
reikėjo lįstinai pralįsti, prilaikant kepurę, kad nenutrauktų. 
Tas pat matės aplink visą sėdybą. Pakelė gi buvo tiesiog 
aptekusi visokiais šunmedžiais, visokiomis piktžolėmis, 
pradedant nuo daugybės dagilių, ištisais krūmais čia tebesto- 
vinčių iš rudens, ir baigiant apvyniais, kurie kažin kieno ne 
vietoje padiegti, dabar apipynė visus medelius. Karpomieji 
krūmai buvo išaugę gerais medžiais. 

Kitą kartą iš akmenų gana aukštai sudėliota tvora dabar 
buvo išvirtusi ir užkrėtusi po gerą sieksnį žemės. Taigi daržo 
orė buvo kaip girto eisena kreiva ir gabalais tarp akmenų ir 
tankių apušės krūmų, kurie išsibėrė, šaknimis iš šlaito atėję 
apačia vieškelio. Sodo medžiai taip pat negenėti, nuvytu- 
siomis šakomis, apsamanoję, šunslyviais aptekę. Uogienojai 
peraugę, matyt, galūnėse nelapuoją ir uogų beveik nebe- 
duodą. Avietynas panašus į kanapių dirvą. Apluokas visas 

Įvažiavus į kiemą be jokios žymės tvorų, taigi tikriau - už- 
važiavus už gyvenamosios trobos į atvirą lauką, Vidmantai, 
kaip išlipė iš ratų, taip ir stovėjo nustėrę, lyg netekę pajėgų to- 
liau žengti. Seniui pykčiu drebėjo lūpos, sūnus pasityčiodamas 
šaipės: piktai džiaugės, jog įkyriam tėvui bus čia, oi, kiek blo- 
giau gyventi, neg visa ko pertekusiam buvo namie būti!.. Tegu 
pasimokina... Bene pasiilgs tada ir sūnaus, ne vienos Daratos... 

Rūmas tebuvo iš oro gražus, net labai gražus, kiek tik gali- 
ma gražus padaryti medinis. Iš kiemo buvo dveji gonkai. Vieni 
turtingai stikluoti, erdvūs, trimis durimis: iš priešakio ir iš šalių 
įeiti į darželius, dabar užžėlusius vienomis spirėjomis. Antri 
gonkai buvo atviri, aukštais stulpais su suolais prie krotų 
užtaisymo. Tai įėjimas į buvusiąją miškų kontorą — salę, kur 
galėjo lengvai sutilpti bent pustrečio šimto žmonių, jei juos į 

suolus susodintumei. Langai taip dideli, lyg būta taisyta pro 
juos kaip į daržinę vežimams vežti. Dabar, aiman, jie savo 
didumu tik didino nusiminimą: visi ik vienam buvo išdaužyti. 
O kuri rutis, kuris stiklas ir tebebuvo, tai taip apgarmėjęs 
visokiomis zliaukomis, taip nusidažęs įvairiomis saulės 
varsomis, jog ir tie reikėjo išmesti. Krosnys apirusios. Grindys, 
lubos, durys - viskas buvo taisytina, norint padoriai gyventi. 

Visa buvo lyg tyčia taip susidarę, kad nauji gyventojai prie 
kiekvieno daikto turėtų pridėti savo ranką, visa savaip pa- 
sidirbti, idant pradėtų rodytis „savo“, ne kitų patiekta, ir taptų 
juoba miela. Mažiausia savaitės reikėjo, pastačius stiklių, kros- 
nininką, dailidę, kad galėtumei nors vienoje troboje apsistoti. 

Na, nėra, kas darą. Nuo to ir reikia pradėti. Iškrovė krovi- 
nius į klėtį, suleido gyvulius į kūtę, paliko vaikį, o patys visais 
trejais sugrįžo į miestelį meistrų ieškotų, medžiagos pasipirktų 
ir, kol kas pasidarys, sustoti pas daktarą Gintautą. 

Vyrai į miestelį, Darata į Gintautą. Pasisveikino kaip pik- 
čiausi neprieteliai. Gintautas buvo bepradžiungąs, senai lau- 
kiamą viešnią kaimynę išvydęs, tik tuojau nudegė: taip šaltai 
ištiesė jam Darata savo ranką. 

— Kas yr? Ar kas atsitiko kelionėje? - paklausė nusigandęs. 

- Gi tas atsitiko, kad tamstos išpirštoje Sakalynėje nesama 
galima nė tam kartui kur įeiti: visas vidus išgriuvęs... 

Gintautas susigėdo ir neapsakomai susikrimto. Gi ar nerei- 
laukiant moteriškos? Ak, varna, varna!.. Nu, kaipgi nereikia 
mušti? Ir tikro kaltininko būdu jis, visas nuraudęs, žemai pa- 
silenkė Daratai prie vienos rankelės ir prie antros. Ta nesigynė, 
iš didžio atsilošusi, vis štyva tebesanti. 

— Atleisk, meldžiamoji! Tai aš esu kaltas, kad to nesume- 
čiau ir nepasirodžiau tikrai jūsų laukęs... Užtat dabar pasiža- 
du visomis galėmis padėti įsitaisyti... 

Kaip tik į tą sceną pataikė įeiti Ona ir taip pat suštyvėjo. 
Peršliaužė akim nuo galvos iki kojų tą didžią, nors sodietiš- 
kai pasirėdžiusią svetimą moterišką, tiek galingą, jai rodės, 
jog patsai didus daktaras, va, kaip prieš ją nusilenkęs, visas 

paraudęs, rankelės laižo... Ir tuo pradėjimu pajuto širdyje di- 
džiausią neapykantą tos nepažįstamos moteriškos. 

- Kas ji ir ko čia? Tai ne ligonis... A, bene bus tai ta, kurią 
mena esant pono sužadėtinė ar kas iš ano, jų gimtinio, krašto? 
Žmonės tai kalbėjo, sugrįžę iš licitacijos... 

Ir visa išbalo lyg drobė. Žybtelėjo akys. Bereikėjo laukti, kad 
pradės ursti ir kibs pjauti kaip kalė svetimą, užklydusią kalę. 

Darata moterišku savo jautrumu, dar nė nežvilgterėjusi į 
tą pusę, pajuto Onos neapykantos srovę, gyvulinį magnetiz- 
mylint savo poną, bijant bet kokių rungtynių ir neapkenčiant 
kiekvienos moteriškos, su kuria tektų jai pono meile dalytis. 

Ir atsirado tarpe tų trijų žmonių, ligi šiol niekuo tarp savęs 
nesusirišusių, neregima, vis dėlto jaučiama šmėkla - kliūtis: 
kits kito įtarimas. Ona įtarė poną, būk jis turėjęs ir turėsiąs san- 
tykius su ta „tautiete“; Darata tame pat įtarė daktarą ir Oną, 
žemaitiškai mediciniškai apspręsdama: ką gi, toks jautuks... 
Pačiam daktarui nereikėjo nė psichologu būti, kad matytųs, 
kas darosi tų dviejų moteriškų širdyse, drovėjosi ir nežinojo, 
kaip čia dalykas išaiškinus. Ir tuo savo drovėjimusi tik patvir- 
tino abiejų įtarimus. 

Kol išvirė pietus, iš miestelio sugrįžo ir vyrai. Dvejos gar- 
dės buvo pilnos. Pirko cemento bačką, negavus kalkių, plytų 
vežimą, stiklų dvi skrynias; kuone per nevalią atitraukė nuo 
kitų darbų, žemai atsiprašinėdami darbo davėjus, stiklių, 
krosnininką ir dailidę. Gintautas jiems pridėjo dar Baltrą ir 
visus išsiuntė į Sakalynę, kad negaištų nė minutės. Vyrai su 
Meškinu paliko papietauti ir pašiguosti senajam prieteliui. 

Ką išgirdo iš Gintauto, žymiai visus nuramino. 

— Pamatysite, kaip viskas kitaip virs, gerokai čia padirbėjus. 
Rytoj gi nusiųsiu jums ravakasius, diktus kaip arkliai ruskius, 
kad apkastų vieškelį, kitus kelius ir visą žemę — sėdybą. 
Pasiimsime tuojau Oną ir visi važiuosime mazgotųs. T. ir t. 

Tik tas paskutinis sumanymas jam nepasisekė. Įėjęs į virtu- 
vę ir radęs vėl Oną štyvą, trumpai paliepė jai taisytis ir drauge 
važiuoti Sakalynės valytų. Ir kaipg; jis nežmoniškai nustebo, 

kai Ona, ta jo vergė greituolė, tik pirštu krustelėjus, puolanti 
jo valios pildytų, - dabar nei nė krust, nei nė žvilgt į jo šoną. 
Stovi ir kažin ką kedena. Ilgėliau patylėjus, ji tyliai, bet, matės, 
neperlaužiama atkaklybe, kaip esti įsiožiavus, atšovė: 

— Aš, pons, nevažiuosiu. Aš geriau pasiprašysiu kitą kurią 
moterišką savo vieton. Aš pono teesu tarnaitė, 0 ne šitos... 

—- Ona?.. - net rankom pliaukštelėjo Gintautas. Bet nieko 
nebesakė, nesitikėdamas perlaušiąs moterišką atkaklybę. - Te- 
gu sau ir taip. Tada sudaryk visą talką. Pakviesk bent penkias. 
Ir tuojau, kad tekinos bėgtų. Aš paskui važiuoju. O vakarienės 
visiems. Jie čia kurį laiką pagyvens. 

Ona, lyg vieno kaulo būdama ar kaip negyva, pajudėjo pil- 
dyti. Gintautas dabar tik pasergėjo Oną esant pasitaisiusią šil- 
kine skarele ir gražiąja Hemene, kuria tesivalkstė šventadie- 
niais, eidama į bažnyčią. Bet nei valkstės, nei raišiojos, virdama 
pietus ir juos duodama stalan. 

— Rungtynės... ewig weibliches??... - burbtelėjo sau, išeida- 
mas iš virtuvės. 

Per visą savaitę Darata su tėvu, sūkį apsukę, buvo pas Gin- 
tautą. Čia valgė, čia nakvojo, tai ąpėsti atbėgdami, tai važiuoti 
atvažiuodami ir vėl grįždami dar ko nusipirkę, dar ką pasi- 
samdę. 


KAS BUS 


Man čiučiulis, man miegelis 
Nekraus kraičio, nekraus kraičio. 


Sakalynėje visokeriopi darbai virte virė. Ruskiai palei vi- 
są Sakalynės dalį, aukštai ir į pakalnę, išdūmė plačiausius 
ravus, aukštai sumesdami juodų purvo žemių į vieškelį ir 
pabaigdami jį gadinti. Tie, kurių buvo tos dalys, kaip skelbė 
žemi, negražūs, neaptašyti akmens dar negražesniais klaidin- 
gai maskoliškais parašais, nėkados tos vietos netaisę, vis pa- 
siteisindami — tokie miško jaurai ir molynės pakalnės reikią 

bendrai visam valsčiui taisyti, dabar sukėlė klegesį už kelio 
pagadinimą. Vidmantai ir be to lermo neketino jų kviestis, nes 
vis tai buvo smulkūs dešimtininkai, tiesa, teturį po dvejetą, 
trejetą sieksnių kelio, bet ir po vieną ar nė po vieną kuiną. Žo- 
džio nesakęs, jis pasamdė miestelio bedarbius vežikus žvyrui 
iš paupio vežioti, o pats ėmė skinti daržo atžalų virbus ir jais 
storai kloti sumestą iš ravų žemę, storai pilti žvyro. Per sa- 
vaitę, nors tai atsiėjo arti šimto rublių, Santeklių daliai nebe- 
būt galėjęs ką nors prikišti nė pats sprauninkas. 

Kad būtų žinojęs senis Vidmantas, kiek garbės sau pelnės 
tuo vienu ne jam priklausomos dalies kelio pataisymu, būtų 
ūmai pabaigęs lyginti rūpesnio surauktą savo kaktą. Dabar ji 
tesilygino palengvo, sulig to, kaip jam sekės darbai dirbti, 
kiek jau matės padirbta. 

Tie patys ravakasiai ruskiai, pabaigę apkasti sėdybą, dabar 
perkrovinėjo tvoras. Krovė, pamesdami į tiesiai nuvaromą 
griovelį pėdą pamato ir aukštyn išvesdami per pusę sieksnio, 
nes tiek reikėjo, norint visus išgriuvusius senovės zomato 
akmenis tvarkingai atgal sudėstyti ir visą jų užimtąją žemę orei 
atleisti. Krovė, prikrėsdami minkyto molio. Be kalkių tai 
netvirta, visgi tvirčiau, neg kad vienus akmenis ant kits kito 
sudėstytumei. O gražiai ir rūpestingai tarpus privarius mažes- 
nių akmenų ir užpleišijus akmens skeveldromis, tvora galėjo 
vadintis kuone tikru mūru ir dešimtimis metų stovėti. 

Senis su darbininkais, pats visas maurinas, taip trūsės su 
tvoromis, jog žmonės net legendą prasimanė. Ėmė pasakoti — 
kažkuris Sviestavičius dar tais laikais, kada jie savo turtų 
skaičiaus nežinoję, atvežęs aukso vežimą ir pakasęs kažkame 
pakalnėje, kur dabar Sakalynė. Ir Vidmantas dabar užsispyręs 
tai atrasti: kasąs dabar visą žemę, vartaliojąs kiekvieną 
akmenį. Sako, jau radęs, tik dar negalįs paimti, kad buvę tai 
atkasta klaidatikių ruskių rankom. Kad būt buvę ravakasiai 
katalikai, būtų tikrai išėmę. 

Bent tame plepikai neklydo. Vidmantas dar toli gražu „neiš- 
sikasė“ turto iš žemės. Dar kas dieną reikėjo po daug muštinių 
„užkasti“ į žemę... Zomatą sumūriję, ruskiai gavo ravėti visus 

augmenis nuo pavieškelio, nes iš pietų pusės jų nereikia, kad 
nekalėtų daržovių ir sodo medelių. Rovė, kas rodės nereikalin- 
ga, ir kitais pasieniais. Patsai Vidmantas medžius genėjo, se- 
nųjų krūmų tik šaknis bediegė, idant už akmens mūro išaug- 
tų dar tanki gyvoji tvora iš krategų, spirėjų ir kitokių. Alyvas 
persodinėjo vėl į tam tinkamas vietas jau sulig Daratos suma- 
nymų, arčiau gyvenimo, kieme palei sieną ir gonkus, nes žo- 
lynėliai čia ir taip šiaurės pusėje neaugtų: jiems lovos buvo 
taisomos panamiu saulės pusėje. 

Sakalynė kas dieną ėjo gražyn ir šviesyn. Šūstys virbų ir 
medžių, išrautų su kelmais, stovėjo ir džiūvo šakalynėje — 
bent dvejiem metam kuro. Pačiu laiku visi medeliai tapo ap- 
genėti, apkasinėti, uogos sudiegtos tvarkingai į lysves, nes štai 
štai pradės sprogti. 

Dabar daržą arė. Meškinas traukė kažkokį neregėtą plū- 
gą; į jo padaromą vagą pridurmai leidos paprastasis plūgas, 
išversdamas antrą vagą ir taip sudarydamas kuo giliausią orę. 

„Prisityrę“ ūkininkai tyčia iš tolo ėjo žiūrėti, ką čia tas 
„Tiebusis prūsas“ bekvailiuojąs. Ir peikė. Argi gerai esą 
bergždžioji žemė viršum išversti, argi gerai pavasarį taip Že- 
mė dulkinti? Vidmantas kantriai sutiko - negerai, tik ką da- 
rysi šiemet? Kitiems metams daržą paruošiąs iš rudens. O 
dabar - lopysiąs: ko trūksią mėšlo, dėsiąs pirktinių, ypač 
salietros, o drėgmės duosiąs iš kasamojo šulinio. Ir dirbo, 
kratė žemę, nors suprasdamas vienais metais negalint gero 
daržo įtaisyti. 

Miela malonu tapo ir patiems Sakalynės gyventojams ap- 
sidairyti aplink, kaip visi pašalėliai ėmė šviesti lyg iššluoti, 
kaip visur ėmė matytis pridėta ranka; ne bet kaip, tik pridėjus 
ir padirbėta ligi tinkamo galo. O pačiame santvare ties vieš- 
keliu, kur kelias išsimeta į kiemą, dabar stovėjo raudona ir 
žalia varsa dryžai nudažytas puikus stulpas su lenta, taisyk- 
lingu lietuvišku parašu: 

Sakalynė 
Vidmantai 
Daržininkai 

Žmonės, eidami pro šalį ar į Sakalynę, skaitė ir gerai nemo- 
kėjo išsiaiškinti, kas tie „Vidmantai“. Ėmė manyti tai būsiant 
naujoviškai pramintą Sakalynę ir ėmė ją tuo vardu bevadinti. 
Taip ir mes ją bevadinsime - Vidmantais. 

Stulpas su parašu jau kokią savaitę buvo bestovįs, kaip 
kažin kas davė žinią antstoliui apie neregėtą ir negirdėtą tame 
krašte parašą, kurs bene tik kokį revoliucinį dalyką reiškia, 
nes nieko negalima esą suprasti. Išsigando antstolis nežinojęs, 
kas jo nuovadoje nauja atsitiko; išsigando jo raštininkai, kad 
ir senai buvo jį patyrę, kas dieną liuosomis valandomis 
bevaikščiodami Sakalyne pasigrožėtų, su jos šeimininkais ir 
darbininkais pasikalbėtų: pulkas žmonių vis traukia. Nusi- 
gando ir sargas, kurs buvo gavęs iš Vidmanto rublį, ir tą pat 
vakarą davė žinią Vidmantams nuimti lietuvišką parašą, nes 
rytoj dieną atbildėsią visi policistai to stulpo griautų. Senis, 
gražiai padėkojęs pasiuntiniui, jau buvo beeinąs lentos nu- 
daužtų, tik Darata sulaikė. 

- Tegu, tegu! - sakė. — Ir kas čia bloga? 

— Ogi tas bloga, kad reiks duoti. Žinai, maskolių valdi- 
ninkai to tik ir ieško, prie ko prikibti. - Tačiau susilaikė. 

Apie dvyliktą dienos atbildėjo, atitilindžiavo du vežimu 
„činų“ su vertikais, pasiskaitė vietos vardo ir daržininkų 
pavardės ir vėl visi nusigando. 

— Kaipgi tai? Juk tai - lietuviškai? Nelzia, nelzia!?! 

Susivertė visi į vidų. Švaru, poniška. Viskas tvarkoje 
sustatinėta, ne šiaip jau pablokšta, tik kiekvienam daikteliui 
savo vieta paskirta, suoliukai apdangstyti, langai užleisti, tik 
vazonų betrūksta. Pasidžiaugė ponai, kad mužikai pradeda 
už juos švariau gyventi. Bet... jei taip gražiai gyvena, tai ir jų 
kišenėje turi būti gražu... Ak, ak, koks tai griekas tokiems 
žmonėms nusidėti valdžiai! 

— Kas parašė ant stulpo lietuviškai? 

— Aš! — liepė Darata vertikui, kad pasakytų. 

— Nelzia, nelzia! 

— Kodėl gi? Juk tai, kad žmonės žinotų čia daržininkus 
gyvenant. 

— Nelzia, nelzia! Reikia rusiškai. 

- Niekas mūsų nemoka rusiškai parašyti! Ir kam gi būtų 
tasai parašas, kad nė paskaityti beveik niekas apylinkėje 
nepaskaito? 

— Nelzia, nelzia! Užginta. Lenta tuojau reikia numušti. 

- O kai užaugs daržovių, tai ir ponui antstoliui bus ge- 
rai... - nebeiškentė senis, neburbtelėjęs antstoliui, jam pro šalį 
prašliaužiant. Darata jau laikė kumštyje sugniaužusi raudo- 
nąjį popierėlį, tik vis nepadorėjosi inteligentui, suprask, aukš- 
tesniam valdininkui paslapčiomis pakišti. Dar supyks ir skan- 
dalą padarys... Pagaliau tasai atkaklus „nelzia“ ją įtikino 
nedavus neapsieisiant, jei policija tyčia atvažiavo. Ir pakratė 
antstoliui ranką lyg atsisveikindama. 

Antstolis meiliai žvilgterėjo jai į akis, lyg niekur nieko, ir 
tol minkštesniu balsų bepakartojo sakramentaliąją rusų 
policijos formulą: 

— Nelzia, nelzia... 

Niekas nieko nematė. Dėlto sekretoriai mirktelėjo vienas 
antram supratę, jog jų viršininkas jau „gavo“ ir veikti čia ne- 
bėra ko. Ir visi išbildėjo, labai griežtai įsakę bent viršuje lentos 
padėti rusišką iškabos vertimą ir būtinai tokio pat dydžio, kaip 
ir lietuviškas, jei negalima didesnio, stulpą gi pervarsoti baltai 
juodomis dryžėmis, kaip „kazionieji“?? varstai ir būdelės. 

Bet kad lentoje daugiau nebuvo vietos, tai lenta ir stulpas 
taip ir paliko, kokie buvę, visiems pasidžiaugti bene tuo vienu 
visuose Žemaičiuose žemaitišku parašu. 

Gintautas išklausęs, kaip jau buvo priprasta, tos dienos 
raporto, dėl kyšio buvo susiraukęs, bet parašo palikimą vienu 
tekstu pagyrė. 

- Čia mūsų tėvynė, čia mūsų namai, mes čia šeimininkai, — 
kalbėjo. - O pinigų policijai per visą savo amžių neesu nė 
skatiko davęs, ir nereikia. Tai pilietinė nuodėmė. 

Kaimynai Vidmantus nuo pat pirmos dienos ėmė lankyti. 
Tik apie mokėjimą už eržilą 12 rub., o už jautį ir kuilį nors bent 
po griviną nenorėjo nei klausyti. Kas tai matė? Dar niekur 
nieko, bus ar nebus kas, o jau išpilk pinigų! Palengva tačiau, 

besikalbėdami su seniu apie veislių gerinimą, ėmė vis daugiau 
atjoti kumelių. Ir senis matė atsiimsiąs metinį nuošimtį nuo už- 
mokėtų 3000 drigantui. Tas pat atsitiko ir su kitais veisliniais: 
vis daugiau jų reikalavo, taip, pabandyti, kas gi gera iš to bus. 

Dabar jau kuone visa parapija buvo pažinusi Daratą. Ji bent 
kelissyk jau buvo atvažiavusi į rinką mugių dienomis daržo- 
vių sėklų parduoti. Ant karties prie vežimo iš tolo švietė 
papiešti milžinai burokai ir kopūstų galvos. Žmonės ėjo bent 
„abrozo“ pasižiūrėti, tik bežiūrėdami gaudavo ir paaiškinimą, 
kas reikia padaryti, kad tokie dideli apkaupiamieji išaugtų. 

Darata, brike atsitūpusi, sodietiškai pasitaisiusi, taip mo- 
kėjo sodietiškai „rokuotis“, taip smakrą paremti besiklau- 
sydama ir taip pirštu sukti beįtikinėdama, jog niekam nė į gal- 
vą neparėjo pamanyti ją ne visai sodietę esant. Moters tuojau 
susikūmavo, sveikinosi kaip su pažįstama, teiravos ir net savo 
ligas ėmė nusipasakoti. 

Darata ir to klausėsi ir davinėjo tokių patarimų, jog stebino 
moteris, nė nemaniusias klaustis patarimų. Pasisako, nes toks 
moterų būdas: ligų puodelis, skundų vargonai. Dėlto, gauda- 
mos patarimų, džiaugėsi: 

— Veizdėk, beesanti ir tai išmananti. 

Darata, turėdama per daug ir kitokio darbo, pasiketino gy- 
dymu kol kas neužsiimti ir savo nusimanymo plačiai neskelbti. 
Nebent kaip atsitiktų. 


PAŽINTYS 


Svirtis svyrė ant vartelių, 
Užsisvyrė ant rūtelių. 
Prašau tėvą svirties keltų! 
Man tėvelis nepaklausė, 
Prašau brolį svirties keltų. 


Gerų santykių pranašystė, kurią buvo Darata išgirdusi, 
pirmą kartą sustojusi rinkoje, neilgai trukus, ėmė pildytis. Ar- 
timosios kaimynės, pajutusios Vidmantus jau persidanginus 

iš Gintauto savo naman, tuoj ėmė ateiti aplankytų, amešdamos 
naujikams „pyrago“: viena dešrą, antra lašinių bryzą, trečia 
„varškę“, destis minkštą sūrį, siūlų kamuolį ar ko beprasima- 
nydamos. Darata džiaugėsi kaip mažas vaikas ir kaimynėmis, 
ir jų dovanomis. Atsigerindama davinėjo joms visokių sėklų 
ir daug daugiau patarimų. Kalbos būdavo kaip krekeno. So- 
dietėms jos taip pakeldavo ūpą, tiek daug duodavo medžia- 
gos kitoms sugrįžus perpasakoti, o garbės - pasigirti, - kad 
susyk tapdavo didžiausios Vidmantų šalininkės. 

Pirmoji, kaip ir buvo pasižadėjusi, atsiprašinėdama už Gus- 
čio nemandagumą, atėjo jaunutė jaunamartė Tavadara Gied- 
rienė iš Šerelių. Ji buvo taip jauna, tiek gyvybės pilna, jog tai 
tryško iš skaistaus kaip žiburys, raudono, pilno veidelio ir iš 
visos jos kalbos. Jau tokia buvo didžiakalbė, žodžiai upeliu 
tryško, nesuskubdami drauge išeiti, užkliūdavo už kits kito. 
Tai, kad ji, nusimanydama esanti nebe patauška, tik rimto 
stono, jau apšvęsta galva, atseit nebe mergaitė, tik moteriškė, 
visomis galėmis stengėsi rimta būti, tik didino jos meilumą. 
Daratai ji taip patiko, kad nė atsižiūrėti negalėjo. Paklausys, 
paklausys, ima ir pabučiuoja. 

Giedrienė turėjo gražius namus. Vis dėlto ne tokius, kaip 
Vidmantų, ir ji čia visu kuo nesivaržydama, neapsimesdama, 
jog tai jai ne naujiena, džiaugės ir grožėjos. O dovanų Daratai 
ji atnešė ne tokių, kaip paskui kitos moters nešė. Prisišne- 
kėjusi, prisidžiaugusi visu kuo, ji išsitraukė iš kišenės keletą 
numerių tilžiškių lietuvių laikraščių ir paklausė: 

- Arjau, ponytėle, būsi skaičiusi šituos numerius? 

Daratai iš pradžių pasidarė labai nepadoru. Ji, inteligentė, 
lietuvių laikraščių beveik neskaitė studentaudama arba tik 
perbėgdavo akim turinį, kai gaudavo iš Gintauto. Nebuvo 
įsiskonėjusi. O čia, veizdėk, sodietė sako: „ar jau“, lyg supras- 
dama lietuvį inteligentą galintį „dar ne gauti“ naujųjų nume- 
rių, tik negalintį visai neskaityti. 

Tad kuone kaltu balsu pasiteisino dar neturėjusi laiko už 
namų netvarkos galvos ir mielai pasiliko paskaityti. Paskai- 
tyti ji rado laiko - nemigo, kol kiaurai neperskaitė, nors 

klupčiodama ant nelygios ir jai nepriprastos kalbos. Paskaitė, 
nieko ypatingai įdomaus ir nauja nerado, vis dėlto giliai 
susimąstė, lyg norėdama perregėti tą jaunuomenės bendrovę, 
kuri laiką ir turtą deda spausdiniams, o savo laisvę už jų 
platinimą. Buvo užintriguota. 

Ne mažiau Daratai patiko ir Gusčio aplankymas. Tai atsi- 
tiko Vidmantams ne tik stiklus susistačius, pečius pasitaisius, 
duris ir grindis apsilopius, dar ir visą sėdybą gerokai apva- 
lius. Bent pasidarius aišku, kas reiks padaryti, kad Sakalynėje 
taptų miela malonu, ne tik pelninga gyventi. 

Darata Gusčio lyg buvo laukusi - taip apsidžiaugė, išvy- 
dus jį ateinant. Žemiau puolusio piliečio ji dar nebuvo mačiu- 
si. Jo cinizmas, neturtas, nešvarumas ir perjuos trykštantis pro- 
tas ir lyg aptinkuotas gražus apsiėjimas intrigavo gyventi 
tepradedančią, nors iš knygų daug žinančią jauną moterišką. 
Ji moteriškai, jei ne vaikiškai, visa kuo domėjosi ir visu kuo 
džiaugės. 

Gustis jai dažnai driūktelėdavo per galvą kaipo visos Saka- 
lynės simbolis. Juo arčiau ir atidžiau tyrė visus Sakalynės paša- 
lius, šiukšlynus, purvynus, piktžolėmis aptekusius, atažalomis 
apaugusius, juo panašiau visa tai darėsi į Gustį. Juo tvarkiau 
ir Svariau ėmė darytis vienasėdžio sėdyboje, juo būtiniau rodės 
drauge apvalyti ir užleistas miestelio padugnių vaikas. Pilnai 
Sakalynės tvarkos visybei trūko kažin ko. Lyg kas sakyte jai 
sakė: negalėsianti pasitenkinti negyvąja agrikultūra, kai visa 
aplinkui gyva dar daugiau reikalauja švarinimo ir gerinimo. 
Žmogum padaryti, kas nebebuvo žmogus, Gustis, tiek pat 
reikia, kiek daržu paversti nenaudis laukas. Tik ar begalima? 

Gustis, susidūręs su Darata Gondingos mugėje, pajuto dar 
nepritirto neramumo. Jis buvo alkolikas. Maža ir blogai valgy- 
damas, dažnai be niekur nieko apsieidamas, jis daugiau rū- 
pinosi, kaip čia gavus šlaką, kurs ir pastiprinąs ir alkį užma- 
rinąs. Tikrai apetitą jis beturėjo visiškai menką, bet troškulį 
neapsakomą. Degtinės tiek gėrė, kiek pinigų turėjo, o paskui 
pliumpė vandenio po kelias skardines. Matyt, viduriai buvo 
perdegę, ir jie pataisyti vargu bau bebuvo galima. 

Per ilga visai nustojo nuovokos, jog esama ir kitokių žmo- 
gaus reikalų, ne vien tik apgarinti save alkolio nuodais ir 
pajutus, kaip visas kūnas ima tirpti, laikinai nuodų paraližuo- 
jamas, virsti kur, mėšlas ne mėšlas, purvynas ne purvynas, vis 
viena, ir nieko aplink nebejausti. Tai vienatinė buvo jo laimė 
ir vienatinis belikęs troškimas. Nei valgyti, nei mylėti, nei 
pasišnekėti jam neberūpėjo, kaip niekas kitas pasaulyje, ar kas 
gims ar mirs, džiaugsis ar verks. 

Dabar ar gėrė, o gėrė vis kaip ir pirma, ar virto „nebegy- 
vas“, vis negalėjo atsikodyti tų gerų mergaitės akių, jos švel- 
nios, mandagios ir išmintingos kalbos, jos sveikatingai pilnos 
burnos. Neturėdamas berlinkos „šimtinukei“, jis kiaurą dieną 
trypė tarp Žmonių ar drybsojo ties karčemos durimis, sąmojin- 
gomis savo pliovonėmis stengdamos iškaulyti keletą skatikų. 
Karčemą vadino savo bažnyčia, save velnio apleistu tarnu — 
elgeta, velnio vardu elgetaujančiu. 

Dabar jis taikė atsisėsti ar pasiristi ten, iš kur matės Darata 
ateinant į Gintautą ar išeinant namo. Žiūrėjo, džiaugės, bet ro- 
dytis, ypač gi vėl paprašyti „auksinuko tinginiui Gusčiui pra- 
gerti“, kaip buvo pasižadėjęs, dyvų dyvai, niekaip nebeišdrįso. 
Buvo tokių dienų, kad jis nebuvo gavęs nė lašelio. Alkolinis 
karštis ėste ėdė jam vidurius. Jis neramiai dairės ir po šimtą 
kartų galvojo, kur čia nulindus ir gavus berlinką. Vis dėlto į 
Daratą kreiptis jam taip pat nebuvo į galvą parėję, kaip, saky- 
sime, vogti. Visa parapija žinojo: Gustis šioks, Gustis toks, tik 
niekas nebuvo pasakęs, kad jis būtų ištvirkėlis paleistuvas ar 
bent kokį mažmožį pasiėmęs nesiklausdamas. Barė jį visi ir nie- 
kino, bet ir gailėjosi; galėjo — pašėrė, galėjo - pagirdė, ir niekas 
nebijojo duoti jam nakvynės ar vieną patį kame nors palikti. 

Visur ligi šiol lindęs pikčiau kiaulės, visiems sakęs, kas tik 
su seile užeina, nėkados niekuo nesivaržęs, priešingai, dar ar- 
žiau veržęsis įlįsti ten, kur kuo daugiausia gerų žmonių, ypač 
didžponių moterų, ir ten rodytis visu savo nuogumu ir purvi- 
numu, dabar - nebedrįso. Ko gi - negalvojo. Tik jautė, kad to- 
kiais pasmirdusiais perrūgusiais škarmalais apvyturtom kojom, 
tokiom kiaurynėm kelinėse jis nebegali bepasirodyti Daratai. 

O rūpėjo tačiau pasirodyti; kasdien rengės ir nėjo, kol 
pradėjo visai nebematyti beatvykstant į daktarą. Tada išsi- 
rengė tvaskančia širdimi. Būtų bevelijęs prisidengti nors men- 
kų menkiausiu lakatu, kurs kiekvienas dabar jam rodės lyg 
šilko, sulyginus su jo purvinais ryzais. Bet nieko, ničnieko jis 
neturėjo pasidėjęs, kaip neturėjo ir nereikalavo nei vietos 
pasidėti. Būtų kur nors pakaklėje, pajuostyje, prie krūtinės ar 
pečio prisisegęs nors šikšnagalį su grandimi, bet tik jam būtų 
paįvairinę jo ubagiškumą. 

Ilgai jis tauškė visokius niekus ruskiams darbininkams, 
kurie lėpo juoku nuo visų tų sąmojų. Ir juo džiaugės ruskiai, 
juo Gustis lojo vis daugiau niekesnių ir juokingesnių dalykų 
ir drauge pyko nežinia ant ko ir už ką. Savo kalbos upeliu Gus- 
tis lyg norėjo užsitrenkti, kaip sušalus trenkiamasi, savo ran- 
kom daužantis. Tik nesisekė. Liežuvis makalojo, o širdis tan- 
kiau plakė ir akys vis dažniau žvilgsėjo į gyvenimą, kur turėjo 
dabar ruoštis Darata. 

Nedrįso. Amžinai nebedrįso — cinikas Gustis. Pagaliau ne- 
beiškentė. Nukratė savo šlapius ryzus nuo kojų į ravą ir visaip 
kraipydamasis kojom ir liemeniu, daugiau neg paprastai kad 
darydavo, verpste nusisuko kontoros link. Ir tuojau išvydo 
gonkuose pačią šeimininkę. 

- Auksinuką, auksinuką Gusčiui pragerti, tinginiui Gus- 
čiui, girtuokliui Gusčiui... - buvo bepradedąs savo baudu, tik 
nutraukė ir užsiglaudė už gonkų stulpelio, apsikabindamas 
jį rankom ir iš už jo kaltu žvilgsniu žiūrėdamas į Daratą, kuri 
nė nešyptelėjo. 

Daratos rimtumas visai išmušė iš Gusčio norą juokus dary- 
ti. O Darata vėl, žvilgterėjusi Gusčiui į akis, spyksančias iš už 
stulpelio, pamatė jose kentėtojo, ne juokdario sielą. Ir sielą gi- 
lią, kokia tesusidaro ilgai ilgai ką rimta galvojus arba labai 
labai kentus. 

- A, ponas Gustis! Sveikas gyvas! Gaila, kad nežinau tikro- 
sios pavardės, tai nevadinčiau taip familiariškai, - tarė Darata, 
ištiesdama Gusčiui ranką. 

Gustis, įsižiūrėjęs į Daratos veidą, stulpelį, tiesa, paleido 
ir iš už jo pasitraukė, savo rankos tačiau neištiesė, lyg ištiestos 

jam rankos nepasergėjęs. Gal ir tikrai nieko nematė žemiau 
Daratos akių. 

— Vir... vir... Virbalas, - pramikčiojo, užsirydamas savo seile. 

— Taigi sveikas gyvas, pone Virbalai! - pakartojo Darata vis 
rimtai ir savo rankos neatitraukdama. 2 

Dabar Gusčio ranka savaime, lyg be jo valios, nubraukė 
per savo krūtinę, nusišluostydama prakaitą, kurs ūmai kažin 
kodėl delnuose ištryško, virptelėjusi ne pagavo sveikinamąją 
ranką, tik iš apačios parėmė, kaip pakišama yra paduškėlė 
šventajai relikvijai, ir tokiu pat dievotumu kaip relikviją pa- 
silenkęs pabučiavo. Vis tai buvo taip atsargiai padaryta, ir 
pakišta, ir lūpomis prisitikta, jog nė Gusčio purvinumas tą va- 
landą nebuvo abuojas. 

— Prašom sėstis, pone Virbalai, štai ant suolelio, - parodė 
Darata ir pati atsisėdo. 

Virbalas raitės kaip kepamas. Norėjo šalia atsisėsti, net 
trokšte troško tos garbės iš vis nedrįso. Dabar ir nosį jam pra- 
kaitas aprasojo. Gal būt ir visai pabėgęs nebepersigalėdamas, 
kad Darata nebūtų jo nutvėrusi už rankovės ir netimptelėjusi. 

— Pone Virbalai! Mugėje ar kur kitur kalbėk sau sveikas 
kaip tik tinkamas. Tai tamstos valios darbas ar amato. Mano 
gi būste, kurį aš prašau dažniau lankyti, aš norėčiau, kad bū- 
tumei sau žmogus, kaip esi niekam nematant. Apsimetėlio, 
drivytojo man nereikia. Kam tai? Auksinukų aš tamstai neda- 
vinėsiu. Tai niekai: yr jis, nėr jo. Bet kitaip aš tamstai kiek tik 
begalėdama padėsiu: pavalgyti visados duosiu, ir tamsta ne- 
sidrovėk: mūsų nenuskriausi; ir pernakvindinsiu. Būsi kada 
alkanas, norėsi pailsėt, ir atkaršk. Ir dabar štai... O, Dieve, ko- 
kiomis tamsta bevilkįs drapanomis! - sušuko Darata, dabar 
tik žvilgterėjusi į visą jų kiaurumą ir purvinumą: pynė, deda- 
ma po slenksčio purvams, įeinant į vidų, nusitrinti, nebuvo 
tiek pripurvinta. —- Pone Virbalai, taip žmogus negali gyven- 
ti! - tarė balsu, kuriam, rodės, nebuvo galybės paprieštarau- 
ti. - AS tamstai bene nutversiu ko tėvo, - ir šmūkštelėjo vidun. 

Likęs Virbalas tik šnirpštė nosimi. Jis dabar nieko nebe- 
galvojo, lyg pakliuvęs ir nešamas Ventos srovės. Nepraėjo nei 

dveito minučių, kaip Darata vėl pasirodė, ant rankos pasi- 
svėrusi baltitelaičius drobinius marškinius ir kelines.. Paėmė 
jas mesti Gusčiui ant rankos, kad persivilktų, tik jų baltumas, 
švarumas savo atšvaita dar veiksliau atmušė Gusčio kūno 
juodumą, nešvarumą. Tad nieko nesakius, vėl išnyko į vidų, 
iš kur begirdėjos jos liepimas, kad mergaitė pašildytų kamine 
didįjį katilą vandens ir pastatytų kubilioką voniai. Sugrįžo 
rankoje nešina kerpamąja mašinėle. 

— Pone Virbalai, kol persivilksi švariais skalbiniais, gausi 
nusimaudyti. O tuo tarpu duokis nukerpamas visai trumpai, — 
kalbėjo, pakedenus Gusčio kaltūną, kelmą juodų juodžiausių, 
smarkiai garbanotų plaukų. 

- Plaukai gražūs. Tik tokius ir laikyti pridera gražiai, ne 
taip susivėlusius ir nešukuojamus kaip dabar. Kai pradėsi šu- 
kuotis, žinokis, o dabar sėskis kėdėn, štai! - paliepė paprastu 
stačiu balsu ir užsimojimu, kaip liepiama ir dirbama neabejo- 
tinieji namų darbai. Virbalas tik pamirkčiojo, nė nemanydamas 
prieštarauti. Jis dabar viena tejautė, kaip mergelė pakedeno jo 
plaukus, ir nebepriveikiamai traukė, kad ji ir vėl pakedentų. 

Darata prisityrusio operatoriaus pakabumu sukės aplink 
Gustį, ir jo čiupra veltiniais dribo žemėn su visa fauna, kurios 
vo galvą kerpant, kaip kitkart būdavo ieškant ir paskutinėjant; 
jis net užsimerkęs gėrėjosi, kaip jam lengvėja nuo švelnių 
Daratos rankų. Nieko tad neatsakė, lyg nė negirdėjo paklau- 
simo, ar leisiąs ir barzdą pakarpyti. Taigi paglostydama veidą, 
Darata ir barzdą Gusčiui.taip pat nuleido kaip ir plaukus. 

— Reiktų sulig įstatymų apie insektus ir uostų nepalikti, — 
kalbėjo. - Tik tegu sau: tai vyro grazna. O, koks dabar jaunas! — 
pasidžiaugė pagaliau, kiek atsitraukdama ir iš tolo apžiūrė- 
dama savo darbą. 

Virbalas visiškai kvailai šypsojos, lyg vis gėrėdamasis, kad 
jis dabar - jaunas, atseit gražus, lyg dar kažin ką tolybėje ma- 
tydamas. 

Į tą ceremoniją štai ir beateinąs tėvas. 

— Gi čia dabar ką beprasimanei? —- paklausė dukrą. 

— Nuravėjau dar vieną nereikalingą krūmą, — ji atsakė 
rūpestingai. - O dabar, tėveli, tamsta pabaik mano pradėtąjį 
darbą apkuopti vargšą. Tai ir tamstai bus palaikyta geru 
darbu. Atameni, kaip kitkart vargšą nusivesdavai į pirtį? Štai 
muilo, kietojo ir žaliojo, ir veskis poną Virbalą į kaminą. Tai 
tokia jo pavardė esanti, - atsakė, supratusi tėvą pirmą kartą 
tą žodį girdint. 

Senis Vidmantas buvo geras žmogus, nors ir apytuštis. „Ge- 
rai padaryti“ vargšuijis mėgo ir nebe vieną per savo gyvenimą 
buvo savo rankom apgerbęs, žinoma, plačiai apsakydamas 
apie tą nepaprastą savo krikščionišką gailestingumą: „utėlėmis 
aptekusį - išutėlėk“. Taip jis vadino aštuntąjį gerapadarymą 
kūnui?. 

— Na, brač, žerk į kubilioką, mirk, prauskis ir trinkis. Kur 
nepasieksi, aš padėsiu, - kalbėjo, vesdamasis Gustį į kaminą, 
kur jau stovėjo pataisyta vonia. - Ir koks gi tamsta liesas! — 
stebėjosi, Virbalui nusivelkant. Ligi tik Gusčio skarmalai 
nukrito žemėn, Vidmantas tuoj suėmė juos ir sukišo į degan- 
čią krosnį, nemokėdamas paslėpti, kaip jam tai bjauru. Gustis 
pasijuto ūmai užgautas, ėmė burgėti vėl tas pačias „Prūsų 
beždžiones“, tik ką bepadarys, visai nuogas likęs? Tad įlipo į 
šiltą vandenį kamino šiltoje atakaitoje ir dideliu pamėgimu, 
visa ką pergyventa pamiršęs, ėmė šlakstytis ir praustis. Ėmė 
net juokuoti. 

— Dabar tai suprantu, kam visa tai daroma: ponaitė Darata 
kvies mane stalan drauge su ponais Sviestavičiais... 

Į pabaigą Vidmantas pakišo dar žaliojo muilo, idant gerai 
ištrintų „visą kailį“, kalbėjo: „ypač gireles, kur avys gali stoti“. 

- Perfumai, perfumai! — tyčiojosi Virbalas, užuosdamas 
sėmenų aliejaus kvapą. Pagaliau apsitaisė baltai, plonai ir 
rodės tikrai kaip nukirpta avelė: buvo papurusi, plati, o dabar 
juokingai liesa, laiba. Darata net paglostė Gustį, toks jis dabar 
buvo padorus ir kaunūus jaunikaitis, ir pakvietė vakarienės. 

— Nu, dabar valgyti drauge! 

Padėjo košės su spirginiais, bulbių, rūgšto pieno. Spirginių 
riebalai net nosį glostė. Gustis godžiai griebėsi valgio, kaip 

išalkęs vilkas, tačiau menkai tesuvalgė, atpratęs sočiai pri- 
valgyti. Vis dėlto jautės patenkintas. 

Pavalgius Darata išnešė į kontorą šieno maišą, pagalvį ir 
vailokinę antklodę ir paliko Virbalą vieną tarusi: 

- Jau vėlu. Prašom pas mus pernakvoti. 

Virbalas tuoj susivyniojo vailoku. Buvo minkšta pašonėje, 
minkšta pagalvėje, glaudu visam. Visas kūnas lyg alsavo, 
plasnojo, lyg žiopčiojo visomis dabar atviromis, purvu ir pra- 
kaitu nebeužlipdytomis odos kiaurynėlėmis. Taip jam gera 
buvo, jog niekaip negalėjo sulaikyti šypsenos, kuri kartkar- 
čiais plito palei visą nurimusį veidą, nuo ausies ligi ausies. 
Dabar jam matės esąs keliolika metų jaunesnis, vėl sugrįžęs į 
tą laiką, kada labai graži ir labai jauna jo motutė savo rankom 
jį išvilkdavo iš marškinėlių, taip pat lipindavo į kubiliuką ir 
švelniai savom rankom jį muilijo ir prausė, kalbėdama daug 
jukinančių ir maloninančių žodžių ir džiaugdamosi jo baltu- 
mu. Jis krykštavo, taškės ir nė rankelės jai nepabučiuodavo 
už tą gerą, kaip ir dabar nepadėkojo savo geradariams. 

Motutė... Ji jauna mirė, palikdama Gusčiuką mažutį, penk- 
elgį, ant svetimų rankų. Užmiršo jis savo gražią ir meilią mo- 
tutę, kaip gavo užmiršti ir meiliąsias kūdikystės dienas. Ko- 
dėl jos nebemini? Gal kad jos paveikslas taip labai nepritiko 
skurdžioms jo gyvenimo aplinkybėms. Visi jį uja, bara, stum- 
do. Jis protestuoja neklausydamas, tyčia prieštaraudamas. Su 
juo niekas „nebesugyvena“, ir jis pavirsta piliečiu be savo vie- 
tos, svieto perėjūnu, tinginiu, alkolio apgadintu, nebepasto- 
viu jaunu žmogum, galėjusių susidaryti patogesnį gyvenimą 
ir netesėjusiu, nes nebuvo, kas būtų jam dorą žodį taręs ir 
valią sutvirtinęs... Dabar, vėl atsiradus švarybėje ir ramybė- 
je, Gusčiui nesinorėjo tikėti būta keliolikos metų mėšlyno ir 
purvyno, visų tų baisenybių karčemų stadalose. Nejaugi to 
būta ir vėl reiks grįžti? Sapnavo tebesėdįs kubiliuke, kaip 
paskutinį kartą jį įsodino motutė, ir gera jam, gera, nors nebe- 
lipk išjo. : 

Ir Virbalas bepakirdo vėlai pusryčiuose. Kontora buvo 
tuščia. Tik kamine girdėjosi tarškant katilėlių lankus ir 

moteriškųjų ruošos šneką. Apsidairė, apsigraibė. Šoko nuo 
suolo eiti, vėl sugrįžo, atsisėdo. Svyravo, kas gi dabar beda- 
ryti? Niaugi tokiam baltam begrįžti į stadalas, į patvorius ir 
karčemų pamūrius? Brr... 

Ir niekam nematant, paspruko į daržą į ruskius darbinin- 
kus padėtų jiems apušių ravėti. 

Ruskiai nepažino Gusčio, kol pats, aa į vakarykščią 
rolę, neėmė kraipytis, vaipytis, šokinėti ir niekus loti. 

- Nebepažįstate Gusčio? Žinote, kodėl? Gi todėl, kad jūsų 
akys užmėšlintos ir mėšliną tetesi matyti. O mane motutė nuo 
mėšlų apvalė, tai ir uždėjo „šapką nevidimką“?*, kad jūs ne- 
bematytumėte... Motutė iš ano svieto atėjo. O jūs neturėjote 
jos, nes jūs esate kalės vaikai. Taip bent nuolat kits kitą reko- 
menduojatės. 

Ruskiai gal būtų jį ir apmušę už tokias kalbas, kad nebūtų 
senai pripratę prie Gusčio cinizmo. Gustis taip darbščiai dir- 
bo, kad net ruskius užkrėtė smagumu, ir jie galingai, greitai 
kasė šaknis, vertė kamienus, traukė juos, šaukdami urra! Ligi 
pat pietų Virbalas buvo viso darbo dvasia. 

Darata visa tai matė ir negalėjo susilaikyti džiaugsmu. Tė- 
vui ji sakė: 

- Žiūrėk, kas dedas! Tai, kad pasisektų Virbalas žmogum 
padaryti!.. 

— Lauk! - mostelėjo ranka tėvas. - Per vėlu. 

Pietų Gustis atėjo visas nuvargęs, labai alkanas, nes nieko 
šiandie burnon dar nedėjęs. Kibo kaip ir vakar į savo dubenėlį 
godžiai, tepavalgė maža ir ėmė dairytis kažin ko. Išvydęs Daratą 
bevelkant kažin ką, pašokėjo jai padėtų ir lyg netyčia paklausė: 

— Gal ir degtinės „svečiams“ duodi... 

— Ne, degtinės mes negeriame ir kitiems neduodame. Nebe- 
gerk ir tamsta, Virbalai... - atsakė. 

Virbalas lyg tai geruoju palaikė, linksmai pasisukiojo ka- 
mine aplink tarnaitę, gražių niekų taukšdamas ir juokindamas 
ir... išnyko. 

— Nabagas! - liūdnai tarė Darata. - Tai paprotys! Tai liga! 
Tik jis sugrįš, aš neabejoju. 

Ir neapsiriko. Visą savaitę nebuvęs, sugrįžo, tiesa, vėl ne 
stačiai į butą, tik prie-darbininkų, kur visą pusę dienos pra- 
darbęs, teatėjo į vidų pavalgyti. Nei marškinių, nei kelinių, 
kurius buvo gavęs, nebebuvo. Dengės kažkokia moteriška 
palaidine. Darata apsimetė to nepaserginti, tik valgyti jam 
padėjo gale stalo, atokiau nuo kitų. 

Taip ir pradėjo Virbalas vis dažniau rodytis Vidmantuose, 
vis ilgiau pradarbti su darbininkais. Kartais prabūdavo po 
kelias dienas ir išnykdavo visai savaitei. Tarpais kas dieną 
išnykdavo. Gavo jis iš Daratos antrą eilią skalbinių ir jų 
nebepragėrė. Pagaliau tiek jau buvo prisidarbęs Vidmantuose, 
jog senis pasijuto kaltas jam esąs visai naujus batus. Ir 
nupirko. Ir batų Virbalas nebepragėrė. 

Ir tapo jis trejopas: visai kitoks žmogus su Vidmantais, 
kitoks darže su jų darbininkais ir pirmykštis — gėrimo laiku 
miestelyje. Ne, nebe pirrnykštis: jis nebeprigerdavo apvirstinai 
ir nebekaulydavo auksinukų. Jis jau užsidirbdavo ir tą savo 
„Sunkią procę“ pragerdavo taupiai, pamažu, kaip įsišvirkš- 
damas į paskūrį alkolio vieton morfinos. Pirmykščiu jis bebu- 
vo lietuvių girtuoklių tarpe, su kuriais lindėjo „sirgdamas“ 
dvi savaiti, o persirgęs lindėjo jau visą laiką Vidmantuose, 
pasidaręs ten visiškai savo žmogum, lyg jų inventorius. 

Padūsavusi, šio to pamėginusi, Darata gavo sutikti, jog 
Virbalas - nebepagydomas alkolikas. Džiaugės bent, kad ir 
„serga“ jis dabar žmoniškai. Ir parapija paprato buvusiįjį „Gus- 
tį, tinginį ir girtuoklį“ bevadinti gražiai: Vidmantų Virbalu. 

Augustinas Virbalas Vidmantuose rado sau namus ir prisi- 
rišo prie jų visomis sielos galiomis. Sunku bebuvo įsivaizduoti 
žmogus, ištikimesnis namams, tikresnis draugas ir darbštes- 
nis padėjėjas, kaip jisai. Kas diena vis labiau Virbalas džiaugės 
tebesąs ir galįs būti arti Daratos, šalia jos tėvo. Jis - mylėjo, 
pats to nesuprasdamas, nepasisakydamas, nieko nepreten- 
duodamas. Ta meilė tai ir buvo galybė, kuri net jo ligą tesėjo 
suvaldyti, o tęviršt pastūmėjo jį ligi heroizmo. 

Virabalas patapo dabar ir Gintauto draugu. Į jį turėdavo 
dažnai vaikščioti visokiais Daratos paliepimais. Ateidamas 

ėmė nebeaplenkti nei daktaro pirties. Baltras pasidarė viena- 
tijis Žmogus, su kuriuo Virbalas ilgas laisvas nuo darbo valan- 
das praniūkdavo atvirai, žmoniškai, prieteliškai. Ir visa skaitė, 
ko tik pirtyje rasdavo. Skaitė ir pratinos mylėti visa ką 
uždrausta, lietuviška. ž 

Daktaro namai ir Vidmantai patapo viena. Lyg visi reikalai 
būtų susilieję į vieną ir visi rūpesčiai būtų pradėję kilti iš 
vieno šaltinio. Jungė juos bendras darbštumas, kiekvieną 
skyrium savo srityje, ir idėjiniai aukštesnieji pasiketinimai, 
kurie visą jų trūsą į vieną galą taikino. Laimingi buvo ir 
prietelingi visi. Darata užmiršo savo įtarinėjimus Gintauto ir 
Onos. Užmiršo, nes jai buvo vis tiek pat: į Gintautą ji, kaipo 
moteriška, nelinko, kaip nelinko dar nė prie ko kito vyriško. 

Gintautas Daratą vadino ir laikė draugu, sakydavo ją esant 
„normaliu šių laikų žmogum“, gerbė neapsakomai, buvo pri- 
sirišęs, kas dieną ilgėjosi nesimatęs. Bet ar mylėjo? Greičiau 
ne, buvo tik supratęs su Darata. Ir nebuvo progos pasiklausti 
paties savęs: kas gi toliau? Gal pakeisti padėjimas kitu? Jei 
būtų ir atsiradę tokios progos, būtų griežtai atsakęs: kam, kad 
visa taip gražiai klojasi? Kam visa tai ardyti? 

Ne taip tą draugiškumą tesuprato viena Ona. Ji ne tik 
neatmainė savo nuomonės, susidėjusios iš pirmo pamatymo 
Daratos, bet vis labiau tvirtinosi įsitikinime —- poną su Darata 
galų gale susituoksiant. Kiekvieną jų susitikimą: daktaro 
išėjimą į Vidmantus ir Vidmantų atėjimą į daktarą, ji manė 
jaujau būsiant tą pabaigtiną momentą ir visa tirpte tirpo. 

Daratos ji vis giliau nebekentė, matė ją lyg kruviną, abuo- 
ją, nuožmią savęs skriaudikę. Už ką? Ką jai bloga padarė? 
Nekentė taip, kad viena pati palikusi, ką nors ėmusi knarpti 
ramiais tyliais vakarais, kada namie nieko nebuvo, nes ir po- 
nas būdavo išėjęs į Vidmantus, Ona apie nieką daugiau negal- 
vojo, kaip tik apie nurungėją Daratą. Minėjo ir virpėjo nebe- 
suvaldomu pykčiu, neapykanta, gieždama kerštą ir apmaudą. 

Ir nėkados jai neparėjo galvon, kad ji, Ona, galėtų atstoti 
ponui Daratą, tapusi jo žmona. Nėkados neįsivaizdavo savęs 
„ponia“, kaip bijojo tėvas. Iš daktaro ji telaukė viena: kad jis 

nebūtų su Darata. O ar bus su Ona, tiek to. Jai rodės, ir visa 
ramybė jai sugrįžtų, kad būtų galima Darata kur toliau nuo 
Gondingos nudėti. Taip rodės. 

Tikrai gi Ona patelės instinktu stengės meilintis Gintautui. 
Jos eisena, po kambarius vaikščiojimas pasidarė tylus, pačiuož- 
tinas, lyg stengiąsis paslaptingai įšliaužti kažin kur, lyg į 
ginamąjį buto kambarį, lyg į sielos kertelę. Taip pat ir kiti dar- 
bai: paėmimai nuo stalo ir padėjimai per atsargūs, vis žvilgsnį 
mėtant į poną. Ir tie žvilgsniai reiškė maldavimą, nuolankumą, 
pilniausį pasidavimą, pilniausią kūno ir sielos vergystę. Už 
kokį gera? Ji to „gero“ nesivaizdavo ir jo nemokėjo siekti. Ji 
tejautė tai turint ateiti ir ne iš ko kita, tik iš jos pono. 

Ji dabinosi lyg tuojau ruošdamosi į šliūbą. Kaip Gintautas 
ją pasergėjo išeiginiais rūbais, taip nuo to laiko kitais jau nė 
nebepasirodė. Iš pradžių Gintautui buvo tai niekai. Bet pas- 
kui, nematydamas atamainų, ėmė pykti ir nervintis: jam gra- 
žiai matės Onos noras jam patikti ir visa darėsi abuoja. Abuo- 
jos tos šilkinės skarelės ne tuo laiku rišamos; abuojas tyčia per 
rūpestingai muilu nutrinamas, kad net blizga, lyg nulekeriuo- 
tas, veidas; abuoji ta juokingai maža ir vis dėlto riesta nosis 
pupa. Onos meilės atmosfera ėmė Gintautą kankinti namie, 
ir jis vis dažniau iš namų šalinosi į Vidmantus, pagaliau ir 
pripratęs visą laisvą laiką ten pravakaruoti. 

O Ona kankinosi ir - lyso. Pasidarė nebegraži, pajuodėlė, 
pavasarį smarkiai lašuota strazdinuota. Žuvo visas sveikas jos 
skaistumas. 

Tėvas Baltras visa tai labai gerai matė. Iš pradžių jis visai 
buvo tikras Gintautą neišlaikius duotojo žodžio ir erzinant 
merginą. Šimtą kartų rengėsi pasislėpti kambariuose, sugau- 
ti besimeilinant ir užmušti. Nebekentė „gerojo pono“ visa 
savo siela, negalėjo nė pažiūrėti į jo pusę, šaipėsi ir vaipėsi 
dėl pritirto „gerumo“. Žinau, girdi, dėl ko tai padaryta... Šim- 
tą kartų rengėsi eiti į kambarius, nusispjauti ponui po kojų ir 
pasiėmus savo mergytę Onelę už rankiotės (kuri buvo ne ma- 
žesnė už ližę), išsivesti kitur, kad nė akys tos vietos nebema- 
tytų. Bandė net. 

Tik niekas jam nesisekė, niekur „nepagavo““. Ir bijojo bijojo 
ką nors pasergėti: manė čia pat ir numirsiąs. Ir drovėjosi dro- 
vėjosi pamatyti savo mergytę netinkamai... Pagaliau, atvykus 
Vidmantams ir Gintautui aiškiai kaip diena nukrypus į jų 
pusę, Onai gi juoba pradėjus siusti ir net sargalioti iš to, Balt- 
ras aiškiai permanė dalyką. 

—Je, čia ne Gintautas bus kaltas beesąs, tik kad merga suau- 
goir atėjo laikas „žanytis“... Tad ir paslysti nesunku. Gintautas 
ne Gintautas... 

Pats augęs Zmogus, vaikų tėvas, visa pats pergyvenęs, per 
gerai žinojo savo tautiečių žemaičių būdą lyties dalykuose. 
Esti, kol esti. Tik kaip užsimes žemaitė, tai turtingiausios ūki- 
ninkaitės nebeatplėši nuo kokio ubagpalaikio. Bet tik vyriškas. 
Baltras dabar širdyje graudžiai atsiprašinėjo nekaltai įtarinė- 
tąjį Gintautą ir visai susirūpino viena tik Onele, kas čia da- 
bar jai prisukus jaunikiu. 

Pažino jų daug. Ateidavo į jį pasiskaityti tokių skaisčių ir 
tvirtų ūkininkaičių, kad nors pirštus sau laižykis. Tik jie ir 
kraičių ieškos. O iš bežemių vienas nekvailas ir doras tėra 
Jurgis Spurgis. Tik visai liurba, į moteris nė žiūrėti nežiūri. 
Vis dėlto Baltras ant jo sustabdė savo rinkimą, teisingai su- 
metęs — tokiai smarkiai moteriškai kaip jo Ona visados tenką 
vyrai liurbiai. 

SVIESTAVIČIAI GABENASI 


ANTRASAI LIGOS PERSILAUŽIMAS 


Kas putiną nudaužė? 
Žentas, jodams unt uošvį, 
Putinėlį medelį. 


Pavasaris sparčiai vykino. kas jam buvo Aukštėjo paskirta 
padaryti“. Tirpdė paskutinį pašalą, tekino vandenis, sausino 
kalvas. Ūkininkai vis dažniau ir rūpestingiau ėmė dairytis į 
laukus, vis maloniau kiloti galvas aukštyn, kur, ligi tik ištiks 

„Pragiedruliukas, tuoj ima trinti negudrią savo giesmelę 
cyrulys - vyturys — vieversėlis. 

Vieversio muzika labai panaši į svirplio užkrosnyje ar šiaip 
jau žiogelio pievoje: „čyrrr“... ar „čir čir čir“. O dėlto, žiūrėk, 
kaip nuo tos giesmelės pradeda artojui kraujas vaikščioti, kaip 
pradeda jis be lauko neberimti. Cyrulys - tai žemdirbio laik- 
rodis žadintojas, prikėlėjas, tik veikia jis į širdį, ne į ausį, 
stačiai, stačiai į širdį. Vyturys — pavasario pajėgų barometras. 
Juo labiau bunda gamta iš žiemos miego, juo smarkiau jis 
plavena sparneliais, juo aržesnė liejasi žemyn iš padangių jo 
dainelė. Net tą pačią dieną kitaip vieversys gieda, saulei 
smarkiai šviečiant, kitaip, jai slapstantis už debesų. Kitaip ir 
artojui jis kraują varinėja. 

Santeklių Sviestavičius, nors svieto pabalda, kelionių mai- 
šė, vis dėlto buvo tikras sodžiaus žmogus. Jis atsiliepė gamtos 
balsams. Jautė ir vyturio pavasarinę reikšmę. Tik seniau, vi- 
sas sukylančių pavasario pajėgų perimtas, savo rūmuose 
ramumo nebtekęs, jis šoko savęs išgaišintų tuščiose kelionėse; 

kas daugiau veikia, nežinojo. Tik dabar jis tikrai suprato, kur 
vyturys Žemės ponus šaukia. Jautė reikią ir jam eiti artų, o vis 
dar nėjo. 

norite, vadinkite, dar nebuvo visiškai persilaužusi, sugrįžus 
jam iš daktaro Gintauto ir pradrįsus atsikratyti savo dvariš- 
kių, ypač aptiekininko. Tiesa, jis mokinėjo likusias smulkiąsias 
skolas gyvais pinigais, nebeleisdamas išnešioti ar išvedžioti 
inventorių. Tačiau paskutinis žingsnis žengti iš didžiadvario 
į paskučiausią, skurdžiausią jo dykynę taip pat jam buvo 
baisu, kaip žemėn nušokti iš ketvirtojo aukšto. Numanė, net 
jau buvo tai supratęs, reiksiant tas žingsnis žengti, nors užsi- 
mušk, vis dėlto pats nežengė laukdamas, kad kas jį nustumtų. 
Bet tik ne pačiam... 

Pusė Gintauto svajonių apie Linksmynę, tikrai sakant, 
buvo jo paties svajonės, kaip ir kitos tokios, pirmiau betikslės; 
kas, kad gražios, jei ne vykintinos? Jų ir nereikėjo vykinti. Da- 
bar jau reiktų, ne kad jos gražios, tik kad be to nebeapsieisi. 
Ir vis dėlto nepradrįso iš dvaro išeiti, laukdamas, kad Šešia- 
vilkis jį „išvarytų“. 

Šito savo krizio - išvarymo, „ligos“ persilaužimo Sviesta- 
vičius sopamai laukė. Nieko namie neveikė, nei savo dailės 
dalykais nebežaidė, nei su Žmona nebesišnekėjo, tik po de- 
šimtį kartų vis ėjo ir ėjo vieškeliu į tą kraštą, priešingą nuo 
Gondingos, iš kur Šešiavilkiai turėjo atsigabenti. O jų lyg tyčia 
vis dar nebuvo. 

Dieną kaip dieną. Sulauks vakaro prieblindos, o vakarai 
jau darėsi vėlyvi, reiktų gultų eiti. O Sviestavičius lyg sugau- 
tas Zvėrelis užtvare trypia ir trypia palei visą tą rūmų sieną, 
kurios langai į aną kraštą. Kol matos, vis žvilgsi, pro kiek- 
vieną praeidamas; kai nebesimato, bent prie kiekvieno ausį 
pridėjęs, pasiklauso, ar nesužvengs svetimas arklys, ar nesu- 
braškės vežimai, nepasigirs žmonių kalba. Taip besinervin- 
damas, imdavo karščiuoti. Skruostai parausdavo, akys imda- 
vo blizgėti. Tada tik nueidavo gulti, teisindamasis žmonai 
užpuolusiu pavasariniu slanktu. 

Kas dieną ėjo ir į antrą pusę upės, kur jau visą savaitę dar- 
bavosi Vidmantai. Žiūrėjo iš tolo, nesirodydamas, džiaugės 
ir grožėjos. Tik kai ėmė Vidmantai, išpylę savo dalį kelio, pilti 
į pakalnę, į plaustą, nebegalėjo bepakelti ir parėjęs daugiau 
nebegrįžo, kol ten buvo žmonių. 

- Eilių eilios Sviestavičių pragyveno ir nesusiprato pasitai- 
syti kelio savo pašonėje, kur kuone kas dieną reikėjo tai 
vienam, tai kitam trankytis. Kiek metų praėjo, ir valstiečiams 
besibaudžiant visu valsčium sukibti tos pakalnės taisytų. O 
čia atvažiavo koks „prūselis“, kadgi bent tikras prūsas! ir tą 
pačią dieną tarė: nepakęsiu purvyno savo panamėje! Taiso ir 
pataisys. Žiūrėk, vis dėlto neišeis ubagais... 

Matė santekliškis visus Sakalynės darbus, visa jam patiko: 
ir tasai noras dirbti, ir greitumas sumanius. suplanavus vy- 
kinti, ir kuone geometrinis numieravimas v:5ų linijų. Taip, 
patiko, tik drova neleido jam prisidėti talkininku prie švaraus, 
gražaus ir sumaningo darbo. Augo ir brendo ir jo paties neiš- 
gaišinama energija. Lyg brinko nuo jos, ir jis vis labiau neri- 
mo, nieko nebedarydamas. Rodės, kad kas pastūmėtų, imtų 
kalnus versti, ragais žemę arti kaip jautis. 

Pagaliau vieną šaltą rytą pirmaisiais vežimais atbraškėjo, 
per gruodą atadrioksėjo ir purvu atžneksėjo Napoleonas Še- 
šiavilkis. 

Sviestavičius, pamatęs tai iš vieno galinio lango, atšoko 
atgal visas išbalęs, lyg mirtį išvydęs; be proto atšoko prie ant- 
rojo galinio, kur žmona knarpė. Prišoko prie jos, virste pavirto 
pojos kojų ir veidu įkniubo į jos keliūs. 

— Atvažiavo... jau... jau... 

Sviestavičienė taip pat išblyško lyg drobė. Vis dėlto susi- 
valdė ir kiek tik begalėdama tvirtu, nors be galo liūdnu, balsu 
tarė, glostydama jam galvą: 

- Aš tave vis tiek myliu, mylėsiu ir tau nepaprasto vargelio 
vargti padėsiu. Nenuliūsk. Gyvena gi žmonių ir ne dvaro rū- 
muose. Ir gryčelėse laimingai gyvena. Antai gyvens Sakaly- 
nėje. Jie ten taisosi. Taisykimės ir mes — Linksmynėje. Nenu- 
liūsk... 

Ir pakėlus galvą, ilgai, tvirtai į pat lūpas pabučiavo. 

Sviestavičius dabar keliaklupsčias prieš žmoną, nustebęs 
žiūrėjo jai į akis, lyg pirmą kartą ją išvydęs, senai senai jau 
nebesimačius. Taip ji buvo pabučiavusi tik tą vieną kartą -— 
atsakydama į pasiūlymą susituokti. Tada ji lyg pranašingai 
tarė: 

— Su tavim į laimę ir į nelaime, į turtą ir į neturtą, nes - 
myliu. 

Sviestavičius karštai išbučiavo jai lepintas rankeles, beištar- 
damas vieną, užtat daug daug reiškiantį, nepaprastą, jai nė 
karto dar nepasakytą žodį: 

- Drauge! 

Ir jis jautė žmoną tikrai būsiant jo draugu, kaip buvo Gin- 
tautas. O, jau trijose! Tai ko čia bebijoti? Ir tvirtai atsistojo, 
drąsiai papūsdamas krūtinę. 

Kaip tik į galą tos scenos prasivėrė durys ir pasirodė suša- 
lęs veidas gražaus jaunikaičio, gražiai pradėjęs apželti minkš- 
tais plaukeliais. Kad. ne sodiečio apdaras ir ne įdirbtos rankos, 
būtum pamanęs tai esant kokį dvariškį. 

— Niech będzie pochwalony!? — tarė gražia lenkų kalba. — 
Ieškau ir nerandu jokio šeimininko, jokio tarno. Atsiprašau 
tad, kad stačiai einu į ponų kambarius. Būkite malonūs kai 
ką man pasakyti ir parodyti. Aš - Napoleonas Šešiavilkiukas. 
Tėvas ir kiti gal tik rytoj atsivarys su galvijais. 

Abudu ponu, nors lūpos jiemdviem dar virpėjo nuo pir- 
mykščio susijaudinimo ir dabar nerimo, nors širdys alpo, vis 
dėlto labai mandagiai padavė rankas naujam „dvarininkui“ — 
chamui. Paskui apvedžiojo jį palei visus kambarius ir išrodė 
kiekvieną namų kertelę. 

— Pone Dieve švenčiausis! O ką gi mes čia veiksime tuose 
„laukuose“ kambariuose? Ar vilkus tėvas gaudys ar kokį nau- 
ją malūną ant stogo taisysis? —- nustebo Napalys. 

- Taigi ir mums rodės, pone Napoleonai, kad pusę namų 
bent šiai vasarai jūs galėsite mums išnuomoti. Mes, buvę šių 
namų šeimininkai — ponai, gausime čia jūsų įnamiais pagy- 
venti, kol nepasitaisysime atskiro gyvenimo Linksmynėje. 

Paskui abudu vyrišku nuėjo į ūkio trobesius. Susirado ir 
šėrikų, kuriems pavedęs Napoleoną, Sviestavičius jau tiesiai 
nužingsniavo į Linksmynę ir prabuvo ten visą ilgą pusę dienos. 
Net žmona ėmė nerimti ir ieškodama taip pat atėjo į Links- 
mynę. 

Ponas Algirdas jos nepasergėjo, o ponia Irena jį matė per 
gerai ir suprasti negalėjo, pamišo jis ar ką. Vaikščiojo aplink 
stadalų sienas, jas skabinėdamas, lakstė šen ir ten, kažką raši- 
nėdamas. Ir taip buvo įsitraukęs į savo užsiėmimą, jog nepa- 
sergėjo, kaip žmona čia pat už jo atsistojo ir per petį įsižiūrėjo 
įjo užrašus. Net krūptelėjo pajutęs. 

- Ir tu čia, drauge? Kaipgi tu čia taip tol atėjai? Bene su- 
šalai? Jei ne, tai klausyk, ką aš čia sumaniau. Pasitarkiva. Štai 
namas Mums gyventi. Jo nė nežiūrėk. Buvau manęs pataisyti, 
tik ko nebegalima: vienų sienų belikta. O tų sienų tiek iš 
abiejų stadalų, jog kaip tik išteks labai padoriam palivarko 
butui. Tik reiks visas suardyti ir saviškai perkrauti. Visų pir- 
ma, kiemas. Jis turės būti nuo skardies, kur dabar kelias. Kelią 
nusukime antai aplink tvenkinį ir būsimąjį sodą. Gyvenimas 
priešakiu reiks atsukti į upę ir miestą. Galu jis atsidurs į per- 
kasą, arba pagilintą Siaubūną, kuriuo pirma nutekinsime tven- 
kinį, o paskui pavasariais čia bus krioklys: vanduo kris per 
akmenų krosnis. Ir tu iš lango ar verandos galėsi jo klausytis... 
jei turėsi laiko nuo kiaulių liuobos... 

Taip pajuokavęs pabučiavo žmoną į kaktą. 

- Iš verandos tilteliu nueisi į mažą salą tvenkinyje. Ten pa- 
sistatysime dailią palapinę ir tu galėsi iš ten karpius maitinti. 
Nu, gerai? O iš kiemo stačiai laiptais į upę, kur bus maudyklė 
ir „uostas“ daktaro laivynui privažiuoti. Taip jis reikalavo. 
Paskui medžiai medeliai, medžiai medeliai, žolynų lovos, sulig 
tavo pačios braižinių. Taip ir toliau. O kad su viena meile ir 
antra daile gyventi nepatogu, tai aš pridėsiu trečią - orę, kad 
būtų mudviem ir duonelės, ir kvepiančių kumpių, ir uogų 
kompotui, be kurio tau pietūs ne pietūs. 

Ilgai ilgai abudu, už rankų susitvėrusiu, trypė aplink buvu- 
siąją Linksmynės karčemą. Ir vis labiau jiems ta vieta patiko. 

- Žinai, - tarė žmonelė: — tu dabar Robinzonas, o aš tavo 
Penktulis (Robinzono nemokėta pravardžiuotis), padėjėjas?. 
Gražesnės ir patogesnės vietos sunku berasti visoje apylinkėje. 
Ir Sviestavičių bočiai apsiriko, ne čia dvarvietę pasirinkę. 

Apgalvojo, sumetė kiekvieną kąsnelį žemės. Jos buvo ne- 
daug, taip jiems rodės, tad reikėjo suvartoti kiekvienas pėdas. 
Jiem akyse dabar stovėjo iš pradžių mielas malonus vasar- 
namis, o po dveito dešimtų metų, jei Dievas dar sveikus lai- 
kys, tai ir majestotingas dvarelis. Tik kam gi visa tai palikti, 
nei vaikų, nei artimų giminių nebeturint? 

- Aš apie tai pagalvojau, — atsakė vyras. - Mes turime 
Linksmynėje padaryti pavyzdinę ūkio mokyklą. Pirma tad 
visa pritaikinti, ką tik geresnia ūkio knygos rašo, idant visa 
ko mokytųs: žemės ūkio ir miškų ūkio, sodininkystės ir dar- 
žininkystės, pienininkystės ir žuvininkystės. Na, ar aš beži- 
nau, kas dar į galvą mudviem ateis? Gal dar kokia našlaičių 
prieglauda ar vienuolynas. Ar aš žinau, kiek mudu, nebe- 
bėgiodamu po visokias „Europas“, galėsime uždirbti. Tokiam 
sumanymui įvykinti reikia nemaža metų ir daug daugiau 
tūkstančių. Metų aš skaitau dar galėsiąs padirbėti 12, atseit 
iki 60. Paskui turbūt bemokėsiu komanduoti ir kreitėti, kad 
„dabar žmonės nebe tokie, kokie mūsų laikais buvo“. O apie 
tūkstančius, kaip Dievas laimins. 

Vakarą su visais tais planais dar kartą atsidūrė pas Gin- 
tautą, prašydamas padėti žmonių surasti, nes kas gi daugiau 
jų Žino, jei ne jis. Gintautas mielai tai apsiėmė padaryti ir tik 
žvairavosi į savo pacientą, kaip jis iš vieno kraštutinumo ūmai 
metasi į antrą, kaip iš tinginio darosi darbininkas. Vis dar 
nebuvo tikras, ar tai nebus tik dirbtinas nervų įtempimas, 
kuriems atsileidus, nebelieka nė pirmykščios energijos. 

Napalys tą pačią dieną tapo visų Santeklių „z przylegloš- 
ciami“, kaip jis pavadino Sakalynę ir Linksmynę, gyvybės dva- 
sia. Kol ponai buvo ne namie, jis išjodė visas palėpes. Rado ten 
daug keistų, nežinomų daiktų, ypač gi daug visokių skrynių 
ir užvožiamų lovių, pilnų knygų ir pergamininių dokumentų. 
Sviestavičius buvo ir užmiršęs, jog jo bočiai buvo kitkart 

apskrities teisėjai, bajorų maršalkai, vaidino žymią rolę krašto 
administracijoje, tad ir archyvas turėjo likti įdomus. Dabar jis 
pajuto būsiąs nusidėjęs mokslui, nesutvarkęs tų krašto istorijos 
dokumentų ir knygyno. Ir abudu su Napaliu kaip lygūs drau- 
gai susitarė, kurin kambarin visa tai sunešioti, kad Šešiavil- 
kiams suvažiavus, neimtų jie duonos kepti ant pergaminų. 

- Žinai, mūsiškius! - pabaidė Napalys. 

Jis gi suskirstė kambarius Petrui su Petriene ir vaikais, šei- 
mynai: bernams ir mergoms, tėvui, sau, dar liko salia dirbtuvei, 
antra kontorai, be visa to, ką samdosi Sviestavičiai „vasarna- 
miui“. Sau jis pasiskyrė didžiulį kambarį atskiru įėjimu iš 
bendrosios priemėnės su Sviestavičiais, kitados kamerdinerio 
būstą, šalia pono kabineto. 

Tėvas Šešiavilkis jau pašvenčiuose buvo apsakęs savo 
pažintį su Vidmantais, labai nupeikė senį klaidatikį ir nieko 
nemokėjo pasakyti apie Daratą, kuri turbūt nė lietuviškai ne- 
moka, kad su daktaru vis vokiškai šnekėjosi. Taigi dabar Na- 
palys, ligi tik pasišėrė, vežimus iškrovė ir namus ištyrė, tuoj 
aitvaru nusisuko į Vidmantus. 

Ką jis ten pamatė, ką jis ten išgirdo, dar didesnį jam įspūdį 
padarė, neg darė kaimynams. Tai bent darbštumas ir įsitem- 
pimas! O, kad tave devynios! Šitaip dirbant, ir pašvenčiuose 
galima buvo aukso prisidirbti, ne tik Žemaičiuose. Senis 
pasirodė, tiesa, stačiūkas, vis dėlto sukalbamas ir, kaip senas, 
daugakalbis, net mielas paklausyti. 

Tik Darata jam nepatiko. Viena, jis niekaip negalėjo įspėti, 
kiek jai yra metų. Galėjo būti dvidešimties ir lygiai dvidešimt 
šešelių, jei ne dar daugiau. Antra, jis dar nebuvo matęs sodie- 
čių mergų, tokių drąsių ir autoritetingų. Darata taip kalbėjo, 
kaip viską išmanydama ir padaryti galėdama. Ir dyvai, rodės 
tai galimas daiktas. Tai vergė jo, vyriško, dvasią ir valią, kaipo 
„bobų karaliaus“: taip jis apsprendęs buvo vyriško rolę namie 
ir ūkyje. Sakalynėje, visiems buvo aišku, karaliavo Darata, ne 
senis Vidmantas. 

Tikti Vidmantaitė Šešiavilkiukui nepatiko, o jo širdelę vis 
dėlto patraukė. Napalys jautės dar ne vieną kartą čia ateisiąs 

neva į senį pasišnekėtų, tikrai gi į Daratą pasišaipytų. Daratos 
praeities ir mokslo nežinodamas, Napalys su ja apsiėjo sodie- 
tiškai ir matė tai jai patinkant. Darata visų naujo kaimynėlio 
žodžių klausė labiau atsidėjus neg kitų, smarkią, linksmą jo 
šneką sekė, anot to, jam ant lūpų pasikorusi, atseit nejučio- 
mis įsistebėjusi, kaip jos kruta, juoku ar rimtumu kraiposi. 

Napaliui, žinoma, tai patiko, kur nepatiks! Tad uždaralu 
košės nepagadindamas, jis bent kiek tyčia vaidinosi, idant dar 
labiau patiktų. Gražus jis buvo jaunikaitis ne tik savo jaunys- 
te, sveikata ir veideliu, dar ir dvasios pilnom akim. Svajotojo 
Napalio akys visados buvo pilnos lyg keistų nakties matymų. 
Jis žinojos - kur nesižinos! - gražus esąs. Tai jam nebe viena 
mergiotė yra prasitarusi. Suks suks meilytė, kuo labiausiai su- 
pindama savo kalbą, idant nesuprastų, ką ji nori pasakyti, o 
teisybė pati savaime galų gale ištrūksta: „Koks tu gražus“... 
Tik nežinojo laipsnio savo gražumo ir ką jis tuo veiksniu gali 
nuveikti. 

Napaliui išeinant, Darata prietelingiau neg kitiems spūs- 
telėjo jam didelę ranką savo mažute rankele ir išreiškė viltį daž- 
nai susilauksianti tokio malonaus svečio. Napalys pasižadėjo. 

Vakarą Sviestavičiai pasikvietė Napalį sausos arbatos atsi- 
gertų, nes jie nieko nebeturį tam kartui. Tačiau taip jį prišėrė, 
jog visas pasaulis jam ūmai pasidarė geras. Poniai gi Irenai 
atsisėdus fortepijono paskambintų, Napalys neiškentė nepa- 
sisakęs taip pat mokąs kai ką smuiku griežti ir švilpą pūsti. 
Ponia Irena tuojau išvarė jį gaidų, idant pasirodytų, ko gi jis 
bemokąs. Ponas Algirdas taip pat neblogai smuikavo. Pavartę 
gaidas, visi trys rado keletą dalykų visiems gerai žinomų ir 
tučtuojau sudarė trio iš smuiko, fleitos ir fortepijono. Pabaigus 
vieną dalyką, Napalys atsidėjęs paplojo katučių iš džiaugsmo 
ir nusprendė: jei kas panorėtų pasiklausyti tokios muzikos, tai 
už pirmos eilės krėslą pareikalautų ne mažiau kaip po berlinką. 
Savo muzikalumu Napalys pabaigė įlįsti Sviestavičiam į širdis. 

Vienu du likusiu, santekliškiai, dabar jau linksmyniškiai, 
ėmė kalbėtis apie visa tai, ko buvo pastaraisiais laikais matę 
ir prityrę. 


- Žinai, drauge, - kalbėjo ponas Algirdas: — aš tik dabar 
pasijutau iš eilės išėjęs, destis tiek jau senas tapęs, jog nė ne- 
besuseku tos tolybės, kur mane jaunoji karta yra pralenkusi. 
Žmonele, muškimės į krūtinės. Mes, Lietuvos šviesuoliai, Lie- 
tuvos visuomenės neva grietinė, visą savo amžių pramakli- 
nėjome nematydami, kas šalia mūsų auga. Gi priaugta visai 
naujo, kitokio nei mes gaivalo. Mes tepažinome bajoraičius; 
vienus auksinius, kitus tombakinius“, o visus temokančius 
kaip ir mes - gyventi, atseit tėvų tėvų paliktąjį turtą prašvilpti. 
Gi šalia jų išdygsta šviesuolių, kurie bemoką ir darbo dirbti. 
Antai mūsų draugas Gintautas, antai Vidmanto duktė, štai 
dabar Šešiavilkiukas, - kuo jie blogesni už mūsų bajoraičius? 
Kad paprastą darbą dirba? O kažin, kurių darbas prastesnis: 
ūkininko ar valdininko, sodžiaus ar miesto! Sodžius, kad 
žinotum, visais žvilgsniais švaresnis už miestą. 


TALKA 


Oi, katinai, katinėli, 
Ko dirvonų nekėlei, 
Ko linelių nesėjai? 


Antrą dieną atsivarė ir visos kitos kurmankos, viso 17. 
Turto nemaža. To Sviestavičius nesititkėjo. Ir kai senis Bene- 
diktas Šešiavilkis, miline čiuika apsivilkęs, jo pati Barbora, jo 
sūnus Petras ir sūnienė Verutė tikrų aukštaičių būdu svei- 
kindamies mėgino jam rankon pabučiuoti, tai jis net nusi- 
gando. 

- Pone Die! Tai man dabar reikia jums rankon bučiuoti, jei 
tebebučiuojama „ponams“: jūs dabar didesni už mane ponai. 

Tai ir visas kitas Sviestavičių nedidus, lygus, žmoniškas ap- 
siėjimas Šešiavilkiams, „didelių“ žmonių nedrįstantiems, labai 
patiko. 

- Geri ponai. Sugyvensime. 

Nutarė ir iš savo pusės ėmė kiek beištesėdami stelgtis, kad 
tik kuo nors savo kaimynams įtikus. Iš tikrai geros širdies da- 
rant, daug nereikėjo. 

Napalys žinojo Sviestavičių į Gondingą ėjus darbininkų ir 
meistrų samdytųs Linksmynės rūmui perkrauti. Tad ryto 
metu ėmė savo kaimynus kurstyti, kad jie, ilsindamies arklius, 
pašokėtų buvusiajam dvarininkui į talką: nuvežtų iš dvaro į 
Linksmynę po dveitą vežimų madžiagos ir ten sugriautų 
senąją trobą. Kuone visi palydovai buvo žmonės jauni, Na- 
palio sėbrai, tai kaipgi būtų jo nepaklausę? Napalio žodis 
buvo jiems lygu įsakymas. 

- Tik kad būtų už tai po butelį alaus! - įgrasė Napaliui. 

Tėvas Šešiavilkis mielu noru pritarė, gal bent kiek džiaug- 
damos, kad jam ne vienam pigiau atseis pokylis, išleidžiant 
palydovus - nereiks pirkti gėrimų. Seniokas buvo pokietis. Ir 
nuėjo į Sviestavičių, kad parodytų, ką jis nori pirmiausia į 
Linksmynę nusigabenti. 

Sviestavičius iš pradžios nė klausyti nenorėjo. Nė nesu- 
prato, kas tai yra - telktis talką. Kaipgi taip - dykai? 

— Ne dykai, pavaišinsi ponas. O darbo padirbs tiek, kiek 
samdytieji per visą mėnesį nepadirbtų. 

Sukinkyta visi tuo laiku buvę dvare arkliai: savieji, Šešia- 
vilkių, palydovų; krauta kupinai, ne kaip už pinigus vežant: 
kelias čia buvo kietas, kad ir pavasarį, ir visų viso - trys kilo- 
metrai. Tad du kartu sukorę, talkininkai visą Linksmynę už- 
vertė lentomis ir visokia kitokia reikiama ir nereikiama 
medžiaga. O kai sušoko galų gale su kirviais ir gelžinėmis dū- 
romis buvusiosios karčemos griautų, tai iki vėlyvesnių popie- 
tuvių ir nebeliko. 

- „Nė vietos, kur kitkart Troja yra buvus“??, - padekla- 
mavo Napalys, paskutinį pamatinį nukeliant šalin. 

Visa tai matydamas, Sviestavičius galvos neteko, kaip čia 
beatsigerinsiąs tiems širdies vaikinams. Savo akim nenorėjo 
tikėti matydamas, kiek visa ko padaryta. Tad blaškėsi iš vieno 
galo antran. Tai namo važiavo, įšokdamas į bet kurias tuščio- 
mis grįžtančias vežėčias, visai užmiršęs, jog Sviestavičiams 

dvejetu-ketvertu tederą važiuoti; namie vis naujas įsakymus 
davinėjo savo žmonai, vos duris praverdamas, tai skubinai 
sekė prikrautus vežimus į Linksmynę. Jis zujo rūpinosi neži- 
nia ko, ir jam buvo neapsakomai gera širdyje būti draugėje 
tų paprastų nesuktadūšių berniukų. 

Paskutinį kartą ponas Algirdas sugrįžo kaip tik į Napalio 
deklamaciją, kaip graikai griovė Trojos miestą, ir taip gražiai 
nusišiepė, jog Napalys, jei būtų tai pamatęs, tikrai būtų šokęs 
jam rankelės pabučiuotų: toks tai buvo patenkintas, tėviškai 
geras ir laiminantis nusišypsojimas. Ko širdis per pilna, tai 
veidu ir žodžiais išsireiškia, akim blizga; graži šypsena 
pareiškė, kiek jo viduje buvo susidarę gražių jausmų. 

— Ak, kaip mano ligi šiol nežinota, kur tikros širdies ieš- 
koti! Per tiek metų, tiekoje visos Europos vietų mane laimino, 
mano prieteliais dėjos daug žmonių; tai pataikavo mano sa- 
vimylei, tik vis tai buvo — už pinigus, už auksą. Gerai davei, 
tavim džiaugės; padavei mažiau, žiūrėk, kaip tie patys vie- 
pės ir ūmai šaltais tau darės. Čiagi neturčiai sodiečiai savo 
poilsio laiką jam paskyrė, išsilygdami — po butelį alaus! Ne- 
bent dėl pasityčiojimo... - galvojo Sviestavičius sau vienas. 

Jis nėkados nebuvo nei godus, nei šykštus, toks ir dabar 
ūmai negalėjo tapti. Jis mielai būtų atskaitęs visą krūvą 
pinigų, kiek tik būtų reikėję užmokėti už važmą ir darbą 
samdytiems žmonėms. Ne liekančiu pelnu jis džiaugės, o, ne! 
tik tuo, kad rado to, kuo negalima nesidžiaugti: žmonių — 
žmonėse. 

- Vis labiau kalbama apie klasių kovą, apie priešingybes 
ekonominių reikalų. Gal kame ir yra to. O jei yra, tai ne iš 
piršto išlūžta, gal taip ir verta, ir reikia. Kame gi to nėra, štai 
kokių gali būti santykių tarp Sviestavičių ir pašventiškių. 
Duok Dieve, kad nėkados jiems netapčia pagunda - kovoti su 
manim! — galvojo sau vienas bajoras ir melste meldės į 
sodiečius. 

O Napalys jau stumdė į krūvą visus žinomus balsinguosius 
draugus. Kiti neva muistės, niekinėjos; tikrai gi matės visus 
norint giesme išreikšti savo pajėgas, savo jaunystės perteklių. 

Slopus pavasario laikas, reta skaistybe blizganti saulė, pava- 
saringai sujudęs jaunas kraujas, — liepė kažin ko geisti, kažin 
ko ilgėtis, kažin ką ir kažin už ką mylėti. Tokiame padėjime 
be dainos neapsieisi. 

Sviestavičiui dar sunkoka buvo lietuviškai, ypač aukštai- 
tiškai kalbėti, tačiau prasti jis kuo geriausiai suprato, kaip kiek- 
vienas Žemaičių dvarininkas, nesistengęs visus aplink save 
sulenkinti. Tad nemėgino, tikriau, nepadorėjosi kalbinti savo 
talkininkus, tylomis padėdamas jiems nešioti rąstus ir me- 
džiagą iš vežimų iškraunant. Ligi tik pasirodė šalia darbinin- 
kų, nė sekundos nesustojo šalimais dykas, pilvą išvertęs be- 
stovėdamas tuo laiku, kada kiti „jam“ dirba. Buvo tad lygiai 
su kitais nusidirbęs pavargęs ir dideliu pasigėrėjimu pagaliau 
atsisėdo ant krūvos medžių. Be savo armijos, patsai vienas jis 
nenorėjo grįžti. Laukė. Ir gerai padarė. Ką pergyveno tą valan- 
dą, liko jam visam amžiui, galutinai palenkė jį - liaudies pusėn. 

Keliolika jaunikaičių susimetė pačiame skardyje Ventos. Vi- 
si įsmeigė savo akis kažin kur į tolybę, palei upės slėnį. Į kits 
kitą nesidairė, lyg rinkos jausmus, lyg susirinktuosius vartė ir 
vertino. Visu savo ilgesiu šie gamtos vaikai sveikino at- 
gimstančią gamtą ir jos atgaivintoją - Saulę. Sveikino širdimis 
ir tai prapliupo gamtos himno balsais. 

Aukštaičių vyrų choras sutartinai rezgė dainą trimis balsais. 
Muzikos pasimokinęs Napalys sumaningai pynėsi tarp jų ket- 
virtuoju, visaip iškreivuliuodamas savo balsą ir patepdamas 
tas vietas, kurios kaip tik to reikalavo. Galingai balsiai iš sveikų 
gerklių ir krūtinių išsiveržė daina, idant pasiektų tolimąją 
Saulę. 


Šiltumas, gražumas pavasarėlio! 

Iš beržų tek sula kaip krikštalėlis. 

Ankstyva ieva žaliuoja, pieva, 

Lankoj purienos geltonai žydi, - 
Rodos jau mėnuo pavasarėlio!t0 


Viauktelėjo balsų galybe pavirpinti Ventos kriaušiai skar- 
dys, sudejavo jauni miškai, pasiųsdami vis toliau, vis toliau 

pagautą ir pagaunamą aidą, — suskambėjo visi pašaliai. Upė 
pagavo nesuktą, o tokią teisingai suprantamą, savo paprastu- 
mu tokią veikslią pavasario dainą ir nunešė nudundėjo slėniu 
į abudu galu. Kairėje paskandino ją tolybėje, dešinėje suvir- 
pino visus Gondingos langus. Ąžuolyno giružė siaudė lyg me- 
talinė. Pats oras dainos ritmu virpėjo, patisai, palengvo, bet 
gi galingai ir atkakliai siųsdamas savo vilnis ten, į kur buvo 
paleistos - į pačią saulę. 

Daina siaudė. Posmas sekė posmą. Daug daug posmų, vie- 
nodai skambančių, vis dėlto nei dainuotojai nenorėjo sustoti, 
nei klausytojai ausis nukreipti. Ilga daina tenkino ilgą pa- 
vasario gyvybės ilgesį. Norėjos lieti ją, lieti be galo, klausyti 
jos, klausyti taip pat be galo. Matės iš tolo, kaip Gondingos 
žmonės sujudo sukruto; ėmė rinktis į upės skardį nustebę, nes 
tokio choro ne tik nebuvo turėję, nei negirdėję. Matės Gintau- 
tą su savo „giminėmis“ išėjus į gonką. Matės visa antstolio 
raštinė. 

Sviestavičius nejučiomis atsistojo, užmiršęs visą savo pa- 
vargimą, nejučiomis nusiėmė kepurę lyg gamtos šventykloje 
atsiradęs ir, plačiai iškėtęs akis, net kaklą ištiesęs, sekė gaidą 
lyg ne vienom ausim, tik visais savo organais jos klausyda- 
mas. Ir jam tikrai rodės — ne tik girdįs, ir matąs, kaip garsas 
kamuoliais kamuoliais ritinas oro vilnimis, lygu iš fabriko 
kamino išpučiami dūmai. Ne tik patys bėga ritinas savo vilni- 
mis, dar nešasi pasigaudami ir žmonių jausmų vilnis. 

Sviestavičius buvo girdėjęs griežtai visas gerąsias pasau- 
lio operas, gerųjų operininkų ir chorų giedamas. Girdėjo ir 
liaudies chorų Italijoje, Tiroliuje. Girdėjo jaunų anglų dainas, 
dainuojamas nesivaržant nei laiku, nei vieta: vidunakčiais 
gelžkelių stotyse ar kaip kitaip. Visur buvo savotiškai gražu, 
tik ne taip, kaip čia dabar. Italijoje jis jautė ir žinojo - girdi- 
mą gražią dainelę sumanęs karčemos driskius, ir tai dainelei 
amžius — kol neatsiras antra bulvaro ar gatvės pramanyta. Nė 
viena nepergyvena savo sudėtojo. Anglai dainavo, ko buvo 
savo mokykloje pamokyti. Tyroliečiai dainavo savo kalnams, 
trumpai striukai, idant daugiau būtų tarpukalniuose aidų, 

kaip mūsų dzūkai kad dainuoja vinguriuotuose Grūdos upės 
slėniuose. 

Dabar štai lietuviai dainuoja savo lygumoms, savo bekraš- 
čiams kitąkart miškams, galingai priversdami juos aidą nešti 
nešti tol tol, į pat kraštą, iš tolo nebeatspėjamą. 

Kitur klausydamas giedojimų, Sviestavičius rūpestingai 
sekė, ar išpildoma visi muzikos sudėstytojo reikalavimai, ar 
pavartotoji moduliacija, paįvairinimas atitiko autoriaus inten- 
ciją, ar savo kolorito duoda. 

Čia dabar nebebuvo vietos muzikos išmanymui, nebuvo 
tam nė laiko: reikėjo jausti, o ne galvoti. Viena tebuvo aiškiai 
numanu: taip reiškiasi pati pavasario gamta, savo pačios or- 
ganu, ne svetimu, gaivališkai, o ne dirbtinai. Taip dainuoja 
vyturys, taip muroja išsiilgęs jautis, taip ir aukščiausis gamtos 
padaras - žmogus. O, kaip gaili man nabagų operininkų, kad 
jie sumanūs, o nemoka nutverti gamtos galybės! Kokie jie 
menki su visais savo suktumais ir čyruliavimais, sulyginus su 
audros forte, saulės spindulių allegro ar scherzo, —- su visos 
vasaros himnu! 

Tai buvo, anot Napalio, tik gerklių prakrapštymas. Tikras 
gi koncertas būsiąs iš Tautos Himno ar Lietuvių Marselietės!*", 
per keturias dešimtis metų žadinančios Lietuvą nepasiduoti 
fizinei pajėgai, nes sielos pajėgą įveikti ji beviekė, netesi. Jos 
autorius, žodžių ir gaidos sudėtojas Kunigų akademijos stu- 
dentas Antanas Baranauskas, pats nesižinojo, kiek dvasios 
stiprybės bus lietuviams įpylęs ta viena savo giesme: 


Tu Lietuva, tu mieloji mūsų motinėle, 
Tu Dauguva, tu plačioji Lietuvos upele! 


Daina istorija ir himnas, daina skunda ir pasipriešinimas. 
Iš prislėgtų Lietuvos jaunuomenės krūtinių sugaudė sušne- 
rėjo duslus, liūdnas, patisas nusiskundimas: 


Anei rašto, anei druko mums turėt neduoda. 
Sako, tegu bus Lietuva ir tamsi, ir juoda. 

Akimirkai nutilus, lyg pasvyravus, it griausmas sugriaudė 
pasipriešinimas nedorybei: 

Kad tu, gudai, nesulauktum, nebus, kaip tu nori: 
Bus, kaip Dievas duos, ne tavo įsakai nedori! 

Ir vėl eina skunda istorija: 

Jau kryžiuočiai kalavijom mums krūtinės vėrė, 
Ir nors prūsai jau išvirto, Lietuva ištvėrė. 

Tad vėl įsidrąsinęs prieštaravimas: 

Neįveiksi, sūnau šiaurės: mūsų širdys tvirtos! 
Senai buvo išmėgintos, senai keptos virtos! 

Tokios žodžių galybės, tokio gaidos pritikimo, tokio įsi- 
smarkavimo protestuoti, Sviestavičiui rodės, dar nėkados ne- 
buvęs girdėjęs. Dabar jam tesidarė aišku, kaip revoliucijos 
marselietė vedė minių minias į kovą ir liepė drąsiai mirti. 
Kas gi ta lietuvių politikos giesmė, jei ne pasikartojusi marse- 
lietė, jei ne išreiškimas, kaip trūksta gaivalinė kantrybė, pri- 
lipus liepto galą? Kas gi tai, jei ne pirmieji dundėjimai atūž- 
tančios revoliucijos griausmų, audros, turėsiančios nugriauti 
visus kankintojus su visais jų pabūklais: pjaunančiais peiliais 
ir šaldančiais ledais? 

Lyg į tą Sviestavičiaus mintį, lietuviai, paleidę Gondingai 
du posmu jos gudų pašaukimo į kovą: „Kad tu, gudai, nesu- 
lauktum“, maršo žingsniu, koją į koją ir į giesmės žingsnius, 
visas būrys siena pasistūmėjo namų link. Sekė piktas atspė- 
jimas, kaip ir dabartinieji Lietuvos smaugėjai nori pasekti 
senuosius. 

Nori savo aštriu peiliu mums širdis supjaustyt. 
Nori savo ledu šaltu krūtinės apkaustyt. 

Ir vėl dar griausmingesnis, dar gilesnis - išgriaužk: 
Nesulauksi, sūnau šiaurės - trupės tavo peiliai! 
Sutirps ledai ant krūtinės, tu pats liksi eilėj. 


Taip ir toliau tęsės galinga giesmė Napalio, kurs lyg ofi- 
cieris ėjo pirma, mojuodamas taktą. Visų giesmininkų veidai 
nuo stengimosi jausmus lieti kuo garsiausiais balsais, kuo 

karščiausia intonacija darėsi vis labiau raudoni, vis labiau 
stingo rimtumu, akys vis labiau žėrė fanatizmu, - pilnu 
pritarimu giesmei. Ir Sviestavičius buvo jau tikras tą jaunuo- 
menę nuversiant netikusią esamąją valstybės tvarką, bent 
Lietuvoje. Jis sutapo su jaunuomene troškimu to pat tikslo; 
jam aišku buvo, jog jis nebesiskirs nuo liaudies, nors apsenęs, 
kokių pragumų ji nė pavartotų. 

Maršo žingsnis ir gaida įtraukė Sviestavičių į glitą. Vis 
vienaplaukis, kepure kairėje nešinas, jis pasileido žingsniuoti 
atjaunėjęs, lyg keliolika metų nuo pečių nusimetęs, ir nejučio- 
mis atsirado priešakyje jaunos gvardijos, greta Napalio. Visas 
tiesus kaip kareiviškai išmuštrintas oficieris, aukštyn pakelta 
galva, sielos akimis įsižiūrėjęs į nebetolimą ateitį, Sviestavi- 
čius tampriai žingsniavo priešakyje, visas susijudinimu išblyš- 
kęs ir apsiprakaitavęs. Gal ne kitaip eina į kovą priešakyje 
savo regimento jo vadas, į kovą, turinčią nulemti visą jo tė- 
vynės likimą, eina kaip audra, „ūždama muzika, naikindama 
pakeliui priešininką“. 

- Ve, kame esama galybių galybės! Ve, kas reikėta sunau- 
doti anais metais, pradedant sukilti už Lietuvos nepriklauso- 
mybę, o ne su vienais bajoraičiais. Cha! Kovotojams už laisvę 
buvo žadama — užmokėti! Kuo? Paliuosavimu iš vergijos... 
Net sarmata atminti... Kaipgi paliuosuosi dvasios vergus? Ir 
kaip vergais bepalaikysi, kas dvasioje jau laisvas? Kovotojams 
už laisvę nėra tinkamo užmokesnio, niekas kitokio ir nelaukia, 
kaip tik pačios laisvės. Kokie niekai prieš ją visi žemės turtai 
ir prižadai! Kurgi ta galybė, kuri sustabdytų tautą, pradėjusią 
ką mylėti ir ko trokšti? Lietuva, pamirštoji mano Tėvyne! 
Leisk man tau nors gale amžiaus patarnauti! Aš visą save nuo 
šiol pavedu Tavo liaudžiai — galybei, tam tikrajam Tavo 
vadui! - maldingai meditavo Sviestavičius, vis Bonapartų 
tebežingsniuodamas pirma, nors giesmė maršas jau nutilo 
pasibaigusi. Tebėjo kareivių žingsniais ir nutilęs būrys. Kažin 
kas rimta skrido viršum einančių - lyg mirtis einantiems į 
ataką, lyg genijus laurų vainiku nešinas nugalėtojams įteikti. 
Visi tai jautė. Niekas nešyptelėjo, nesuklego, kaip paprastai 

jaunuomenė, jausmais pasidalydama. Taip ligi pat dvarui. Čia 
tik Sviestavičius pasijuto vis tebeinąs be kepurės. Prieš užsi- 
dėdamas vis tylomis, savo papratimu, kai per giliai jaučia, nei 
ačiū neprataręs giliai giliai nusilenkė darbininkų miniai. Ta 
taip pat dideliu rimtumu, lyg ir be žodžių suprasdama bajoro 
jausmus, vienu sykiu pakylėjo savo kepures, ir katrie sau pa- 
siskyrė nusivalytų prieš vaigant. 

Visa Gondinga virte virė ir siaudė vienu balsu. 

- Linksmynė... Linksmynė... Iš Linksmynės „gudai“ siau- 
džia! Ojei, gražumėlio. 

Gudais žemaičiai pravardžiuoja visus ne žemaičius lie- 
tuvius, kaip aukštaičiai tais pat gudais pravardžiuoja visus 
nelietuviškai kalbančius. | 

— Ale gi ten esama Pietro Karuzo!!?? — stebėjosi rusas tar- 
dytojas, išskirdamas iš viso būrio Napalio balsą. 

- Vyrai, tai maištas! Tokiuo jausmu dykai nedainuojama, - 
atspėjo, nors ir kvailas, antstolis. 

- Velniai žino, kas čia dabar ėmė darytis! Aš čia gyvenu jau 
15 metų ir niekur nieko tokio nebūdavo. Oras darosi kažin ko 
persisunkęs ar pritvinkęs: elektros ne elektros, parako dūmų 
ne parako. Nieko panašu į pirmykštį apsiblausimą ir tylų tylų 
snūduriavimą, - kalbėjo felčeriui Lifonui ukrainietis žandaras 
Rudyj. 

Daktaras Gintautas pasiklausė pasiklausė gerai Aukštai- 
čiuose žinomų dainų dainelių ir, nieko nesakęs, ligi tik vyrai 
pakilo namo iš Linksmynės, pats pasileido tekinas į Santek- 
lius. 

„Daktaro giminės“, vienu du likusiu, kumštelėjo viens ant- 
ram į petį, trumpai tarstelėję: 

—- Guckst du? 

- Jej! A brocken powstania'“. Aš atmenu 1863 metus: jie taip 
pat prasidėjo nuo karštų giedojimų. 

Nubėgęs į Santeklius vienu metu su ateinančiais kitu keliu 
talkininkais, Gintautas kamuoliu įvirto stačiai į Sviestavičius 
ir pirmu žodžiu įniko klausti: 

- Kas čia, kas čia pas jus darosi? 

- Linksmynė... Linksmynė garsėja. Ak, drauge, reikėjo ten 
būti... 

Ir Sviestavičius apskabino Gintautą, prisiglaudė kaip vai- 
kas ar mergelė, nebepakeldamas savo jausmų. 

Didžiojoje dvaro salėje, kurią Napalys buvo paskyręs 
dirbtuvei, dabar stovėjo ilgiausis stalas, sudurstytas iš keleto 
mažesnių. Aplink stovėjo paprasti, nedažyti suoleliai. 

— Matai, kaip gerai, kad užsimečiau jų pasiimti! - gyrėsi se- 
nis Šešiavilkis. - Kur dabar būtume besusodinę šitiek svieto? 

O „svieto“ buvo tikrai nemaža, arti trijų dešimtų vienų vy- 
riškių, skaitant ir namiškius. Dabar jie gražiai su muilais prau- 
sės, visais pašaliais taškydamies, ir vilkos kas kuo geresniu 
buvo atvažiavęs. Pašventiškiai negi žinojos pateksią draugėn 
su ponais. Tačiau buvo išsirengę, kaip paprastai ilgesnėn 
kelionėn, išeiginiais rūbeliais: geraisiais čerkaziniais žipo- 
nėliais, baltais marškiniais, o kaip kurie net užsidėję krakmo- 
lines krūtinės. Nusiprausę, susišukavę rodės gana padoriai. 
O ko trūko, tai padengė sveiki, jaunyste žydintys veidai. 

— Ponas su mumis lygiai dirbai, tai prašytume lygiai su mu- 
mis ir papietauti... - kiek juokais, kiek rimtai kvietė Napalys 
Sviestavičių visiems girdint. 

- Žinoma, žinoma! Prašom, mums bus linksmiau ir šlovin- 
giau... - sudundėjo visa salia. 

Sviestavičių, kurs nedrąsiai braukė sienas, nemanydamas 
drauge valgyti, tas neveidmainus pakvietimas perėjo kaip 
šilta vilnelė per visą kūną. 

- Aš ir pats norėjau įsiprašyti jūsų draugėn, jei ne valgytų, 
tai nors su jumis pabūtų visą laiką, kol čia visi krūvoje esate. 
Ir labai ačiū, kad manęs iš savo tarpo neskiriate! Tai prašom 
ir pabaigti nebeskirti: vadinkite ir mane taip gražiai, kaip jūs 
kits kitą vadinatės: „Sveikas drauge dirbai“, nes man nebe- 
padoru jūsų tarpe ponu šauktis, - atsakė Sviestavičius, nė kiek 
nesikraipydamas, visiškai įdrįsęs. Tai ne prasimanymas. Didž- 
ponis, savo amžiuje su visais didikais, grapais ir kunigaikš- 
čiais trynęsis, tarp mužikų buvo tikrai nedrąsus, kol jautėsi 
jiems svetimas. 

Tad Napalys tuojau išnešė iš Sviestavičių buto dvi plati 
kėdi: pačiam Sviestavičiui ir Gintautui ir sustatė jas pačiame 
gale stalo. Tik jiedu kaip susitariusiu sukeitė savo kėdes su 
gretimosiomis iš šalių, pasikviesdami į jas vyresniuosius 
svečius palydovus, o patys atsisėdo ant suolelių. 

Sodiečiai, atsiradę ponų kambariuose ir su pačiais ponais, 
iš pradžių drovėjosi ir patys nežinodami, kaip čia besusisė- 
dus, kumšėjosi kits kitą, paragindami pirma sėstis. Matydami 
ponus visai nesitampant ir nosies nėmaž neriečiant, ir šiaip 
jau jokių ceremonijų nedarant, veikiai visiškai apsiprato. 

Šešiavilkių atsivežta visa ko. Tad kopūstuose tirštai buvo 
gražios raudonos kiaulienos ir skanių vieno raumens dešrų. 
Talka ėmė valgyti tokiuo apetitu, kokiuo tepavalgo jauni, 
išalkę, nusidirbę žmonės. Kopūstų dubuo dubenį sekė. Mėsa 
tirpte tirpo. Sviestavičius buvo pasisakęs namie turįs pietų, 
o daktaras — jau esąs papietavęs. Tačiau kai pakvipo lietuviš- 
kais karštais, tirštais ir riebiais kopūstais, abudu neišlaikė ir 
srėbė ne blogiau už darbininkus. 

- Dabar, ką esate išsiderėję iš būsimojo Linksmynės šeimi- 
ninko! — iškilmingai tarė Napalys, rodydamas ne po butelį 
alaus, tik geroku du pusbačkiu, kurių niekas ligi šiol nesisa- 
vino. Ir ėmė leisti alaus į uzbonus, statinėti jų ant stalo ir ra- 
ginti, kad patys pilstytųs, nes visų aptarnauti nesuskubsiąs. 
Tuoj atsirado kalbos kaip krekeno. Suūžė, sudundėjo visa di- 
džiulė salė. Kiekvienas, visai nesistengdamas, mokėjo kai ką 
pasakyti linksmaus, nieko netarė tiesiai, be kokio pridėčko, 
aukštaičių būdu. 

Rimtiems žemaičiams tai buvo nepaprasta naujiena, o Svies- 
tavičiui, kaip ir viskas iš naujos jam srities, tiesiog pasistebė- 
tina. Taip jam buvo gera šitame tirštame kopūstų ir kiaulienos 
kvape, kurį dar labiau tirštino normalus, nedirbtinis ūpas, taip 
skirtinas šisai susisėdimas stalan nuo ano pirmykščio, apsitem- 
pus fraku ir krūtinę sukausčius kieta maniška, - jog to netekęs, 
dabar nejautė jokio susigraužimo. Maža to, jautė, jog jam su- 
grįžti atgal į tuščių ceremonijų žmones būtų dabar tiesiog 
kankynės. Jautė taip pat į tai nebegrįšiąs, kaip nebegrįžtama į 

pasapnuotą sunkų sapną: rinktiniais vadinamieji piliečiai, per 
darbo stiklą žiūrint, buvo toli gražu nerinktiniai. 

- Po kapušcie piwo w gušcie!!?* — gėrėjosi Napalys. 

— O po kiaulienai, po dešrų pats į gerklę sunkias, - pridėjo 
kitas. 

Visiems alaus buvo ik sočiai. Buvo pagėrę ir pavalgę. Ro- 
dės, kur čia ir belįs. Tačiau tai tebuvo vaišių pradžia. Dar sekė 
piene virta košė su spirgučiais, kuri netepama šliaužė; dar mė- 
sos, tik jau nebesūriai rūkytos, jaunos paršienos; dar varškė- 
čių, tokių, kad nepaspėsi ant liežuvio padėti, o jis jau šliūkšt 
ir nuslinko per stemplę. 

Pagaliau ponios Sviestavičienės priedas prie pietų —- kom- 
potas iš juodųjų slyvų labai įsaldytame pieno miešime. Vai- 
siai pavasario metu sodiečiams naujiena, tad pliūšino ir kom- 
potą, lyg nieko kita nebūtų valgę. Be to, šnirpštė ir kunkuliavo 
visi ponios Sviestavičienės virtuvai arbatos; ant stalo atsirado 
kalnai baltų pyragėlių, baronkų, piernikėlių, tiesa, visa tai žy- 
džių darbo; riešučių, cigarų, papirosų, sukrainių; didžiausiais 
kaupais lėkščių sukraus. 

Iš širdies vaišino savo palydovus Šešiavilkiai. Kuo tik be- 
galėdami, rūpinosi atsigerinti savo talkininkams Sviestavičiai. 
Tad ir visų ūpas buvo pavydėtinai geras. 

Ponia Sviestavičienė, paprastai apsitaisiusi, nedaug kuo te- 
siskyrė nuo Šešiavilkienės ir Petrienės. Drauge su jomis nesi- 
sėsdama tarnavo savo talkininkams, nešė, ragino mėginti, klau- 
sinėjo kiekvieno - gal dar, kaip mokėdama šnekėjo lietuviškai. 
Nuo visų tų jos pastangų sodiečiams darėsi dar geriau ir ma- 
loniau, kaip, valgius valgius, dar slyvų su pienu užsisrėbti. 

Prastus ankstyvo pavasario kelius naktis bepataiso. Tad 
palydovai laukė pašąlant, tad padėkoję už česnį, išvaikštinėjo 
arklių gerai prisišertų ir patys pokaičio kiek tiek apvirstų. Tiek 
prisidarbavus, prisiklykus ir prisivalgius, snaudulys pats vertė 
ant šono. Kai vėl susirinko atgal paskutinio karto pavalgytų 
vakarienės, Napalys juos nusivedė į aną galą. Nė nežinodami, 
kur beeiną, jauni žmonės atsidūrė pačių ponų kambariuose, 
tokiuose gražiuose, kokių dar nė vienas jų nebuvo matęs. 

Kokių ten paveikslų, kokių rakandų, kokių stiklų, tičių ant 
stalų ir lentynėlių! Kiekvieną norėjosi pakiloti, pačiupinėti, 
visais jausmais pasidžiaugti, ne vienu matymu. Net nedrąsu, 
kaip bažnyčion įėjus. 

Įsižiopsoję į visokius poniškumus, iš pradžių nė nepasergėjo 
pasienyje bent dešimties mergaičių žemaičių, nedrąsiai įdo- 
maujančių, kokie tie beesą „gudeliai“, kurie tokias „maliodi- 
jas“ išvadžioja. Gal iš to nedrąsumo per daug krizeno ir tarp 
savęs kumščiojos. Jaunikiai visai susigėdo. Tačiau tik tai akimir- 
kai. Tuoj pakilo ūpas, atsirado drąsos, išvydus savo <ilės mer- 
ginas, savo kompaniją, ėmė sveikintis, susipažinti ir juokuoti. 

Kur buvęs, kur nebuvęs, štai Napalys su savo smuiku. Ir 
kadgi užtrauks suktinį, tai pašventiškiai nė nepajuto, kaip visi 
nusitvėrę po mergaitę ir pasileido po salią, nei nepaįdomavę, 
ką gi šeimininkai pasakys. Jų tam kartui tyčia nebuvo. Tik 
dabar ponia nejučiomis atsirado prie fortepijono ir pagavo dar 
smarkiau pritarti. Čia nebeiškentė ir atsiradęs Sviestavičius: 
atėmė smuiką iš Napalio, pakišdamas jam fleitą. Ir susidarė 
tokia kapelija, kuri šimtamečius senius būtų įjudinusi. Ką gi 
besakyti apie talkininkus: nuo jų kaktų prakaitas čiurkšle var- 
vėjo, nuo kojų, rodės, puspadžiai atkris, nuo lentynų visos 
titės nušokinės. 

Gal būtų ir visai užmiršę savo išvažiavimą, kad galų gale 
nebūtų Šešiavilkiai atėję kviesti stalan vakarienės. Na, nėr kas 
darą! Karštai išbučiavo poniai rankeles už muziką, prietelin- 
gai paspaudė rankas pačiam Sviestavičiui, iš tikros širdies 
linkėdami jam, kad gerai įsitaisytų naujojoje vietoje, ir į abelną 
atsisveikinimą prie pat durų dar padainavo jiemdviem: 


Sudiev, Lietuva, man linksma buvo 
Gyvent tavo šalelėj!?05 


Ir nebeilgai betrukus už stalo, visai išbildėjo iš dvaro, par- 
siveždami į Aukštaičius kuo meiliausių atminimų apie Že- 
maičių bajorą, kokių ten, pas save, nebuvo matė, ir patys visu 
savo apsiėjimu ir dvasia palikdami Sviestavičiam neišdylamą 
įspūdį. 


- 247 . 


Liko Santekliai ir nauji jų valdytojai paprasto dienos vargo 
vargti. 

- Žmon, a žmon, ar dar nemiegi? — kumštelėjo pačią Svies- 
tavičius, ilgai negalėdamas užmigti po visų tos dienos įspū- 
džių ir pritirtų jausmų. — Juk ir sodžiuje žmonių esama. Nė 
nežinojova. Tik koks tai kitoks pasaulis neg mūsų luomo. Ži- 
nai, gyvenimo šaknys kabinasi šitų žmonių, o ne mūsų. Ne- 
mint, kodėl mes išsigemame, o jie viršun plaukia: nori nenori, 
turime užleisti vietas Šešiavilkiams ir Vidmantams. Ir, žinai, 
aš vis labiau džiaugiuos, kad Lietuvoje yra kam užleisti savo 
vietos. Man ramu sekti jais. 

Gintautas, lyg niekur nedalyvaudamas, sočiai prisišnekėjo 
su kito krašto lietuviais ir patyrė juos žinant, kas darosi pa- 
saulyje ir Tilžėje. Neklausė nė vieno, tai nesekė daryti, kas 
juos švietė, raštais aprūpino: ir be to buvo aišku jų vadu bu- 
vus Napalį. Tad nusivedęs jį į šalį, stačiai paklausė, ar ne gerai 
būtų grįžtantiems įdavus kiškio pyrago parsivežti? 

Napalys neapsakomai nudžiugo ir tuo, kad tuojau galės į 
pašvenčius pirmą vilkšną nuvilkti, ir tuo, kad taip greit nu- 
tveria siūlą, kaip ir toliau bus galima gauti tų „pyragų“. 

- Kur ne, daktarai! Tuoj nuperkame visą nešmenę. 

- Šį kartą tegu bus tai mano pyragas už tą dainą, kuri ir 
negyvėlius mūsų miestelyje prikėlė. Gaila, kad ir žodžių ne- 
gavo girdėti! - atsakė Gintautas ir išnykęs atsiuntė Napaliui 
geroką lagaminėlį visokių raštų, kuriais dideliu džiaugsmu 
apsikamšė visi palydovai. 

Taip pašventiškiai, Napaliui tarpininkaujant, susimezgė su 
Gondingos tranzitu. 


SVIESČIAUS DARBŠTUMAS 


Darbas Linksmynėje dabar ėjo taip pat sparčiai, kaip ir Sa- 
kalynėje. Ir ten buvo daugybė svetimų žmonių ir daug trukš- 
mo. Sviestavičius nuo ryto ligi vakaro ten buvo ir drauge dirbo 

visa, ką tik nutverdamas. Vakarais gi, neatsilošdamas nuo 
stalo, nė į pačią nežvilgterėdamas, braižė visokių visokiausius 
trobų, darželių, sodo, tvenkinio, ganyklų, auklėjamųjų krū- 
melių planus. 

Dieną lakstė palei savo dalį. Iš pradžių pėsčias, paskui 
pamatė, jog dviejų šimtų dešimtinių tai esama nemažo 
gabalo. Jo krūmai ir pievos tęsėsi palei Siaubūno upelį kuo 
ne per pusantro varsto. O pločio buvo geras pusvarstis. Tad 
dabar Sviestavičių dažniausiai bematei raitą gražia stora, bet 
jau sena kumele, kuri paleidžiama niekur nėjo, liepiama gi 
nė nevedama sekė ponu. Ponas landžiojo po aikštes su ran- 
kiniu linijos išvedėju, žirgelis tuo tarpu gnaibė pernykščią 
žolę, ir abudu nesibodėjo ilgų pavasario dienų, visos dienos 
matės per trumpos, kad būtų galima visas dienos darbas 
padirbti. 

Aplink visą Linksmynės žemę ravakasiai pylė pylimą. Tai 
yra, kasė du ravu, supildami žemes į vidurį ir iškeldami jį per 
visą mastą. Ravus nuo savo dalies ir nuo svetimosios dalies nu- 
griežė nuolaidžiai, kad jie trauktų vandenį. - Tegu, girdi, mano 
fantazija, užsimetimas apsikasti, bus į naudą ir kaimynams; 
atidaro, ne užtvenkia nutekėjimą iš jų laukų. O paskui aš jiems 
nustatysiu, iš kur jie gali ir iš toliau atvesti vandenį į mano 
Siaubūną. 

Po visas ganyklas ir trakus čežėjo žmonių varguolių, ku- 
riems Sviestavičius atidavė kerus išsilupinėti. Sunkus tai dar- 
bas - ąžuolo keras išlupti, tik ir naudos iš jo daug, - kaitros — 
kaip nė iš vieno kito medžio - net daugiau, kaip iš sakingųjų. 
Lupinėjo smarkiai ir krovės dideles šūstis džiūti džiaugdamies, 
nes malkos buvo nebepiga ir toloka. O čia žiemos metu dykas 
galas bus į Gondingą ar į apylinkę parsigabenti. Sviestavičius 
vėl džiaugės, kad jam ariamoji, pjaunamoji ir ganomoji žemė 
veikiau atsileis, neg manė iš pradžių. Tad net arklius žadėjo 
duoti kurui žiemą parsivežti. Būtų gal ir mokėjęs, kad to būtų 
reikalavę. Tik skaudos, rodos, ir taip nebuvo žmonėms, kurie 
vis labiau linko jo pusėn, vis labiau jį laikė sukalbamu ponu ir 
kaimynu. 

Ypač jiems patiko, kad Sviesčius, kaip jį dabar vis dažniau 
bevadindavo trumpai ištariant, iš pat pradžių panaikino ran- 
kos bučiavimo paprotį, išaiškinęs jo vergystės pradžią ir 
tenkindamasis, kai jį pasveikina kepurės kilstelėjimu ar net 
vienu geru žodžiu: gerą rytą, gerądien ponui. Labai mėgo ir 
„pagarbintus“, nes buvo gilių kaip visi aristokratai katali- 
kiškųjų tradicijų, ir mielai atsakinėdavo visa ilga formula: 
„ant amžių amžinųjų, amen“. 

Žmonėms ir tai daug svėrė, nes vis artimesnis jis darėsi jų 
pačių tradicijoms, jų įpročiams. 

Daktaras Gintautas ėmė nebepažinti savo paciento ligonio. 
Retai besusitikdavo savo Sviesčių, užtat gal vis daugiau matė 
jame atamainų, suprastėjimų. Kas savaitė sunkaus darbo darė 
Sviesčių panašesniu, jei ne į žemaitį sodietį, tai bent į Žemai- 
čių bajorėlį „Lepuk, Perduk ir K““. Aukso žiedai ir grandi- 
nėliai nukrito patys nuo rankų ir krūtinės, kad užsikabindami 
kliudė darbui. Mankietus ir maniškas pakeitė minkšti, gerai 
susagstomi marškiniai, o visokius smokingus, marinarkas, tu- 
žurkas — vienas, kasdien tas pats, ligi kaklo užsegamas ir su- 
juosiamas storas tvirtas žiponėlis, be jokio apsiausto. Jis taip 
pat gerai kentė lietų kaip ir dulkes, ir kietos ąžuolėlių šakelės 
jo neįdrėskė. Ančių ir pajuosčio kišenės žiopsojo atkragusios 
nuo daugybės kas diena nešiojamų užrašomųjų knygelių, 
popierių ir instrumentų. Visa matininko ir buhalterio raštinė 
tilpo jo kišenėse. 

Ir kalbėjo Sviesčius bent kelissyk mažiau. Pirmiau matės 
atminties įtempimas, kas čia dar pasakius tokio įdomaus; da- 
bar tesimatė proto įtempimas ir vargas, kaip čia dar ir dar ap- 
galvojus nauji dalykai, kurių kas diena virto ir virto jam ant 
galvos. Kur čia bekalbėsi, kad nebėr laiko! 

Gražios, ilgais aristokratiškais pirštais rankos, nebematy- 
damos pirštinaičių nė glicerino prieš einant gulti, kad rytą 
būtų minkštesnės, dabar sukietėjo ir, trinamos viena į kitą, 
čiužėjo kaip sausi ušmalai. Jos nudegė pavasario saule, tapo 
rudos, nevienodai plovėtos: pasidarė lyg riebesnės ar pabrin- 
kusios ir lyg trumpesniais pirštais, o platesne plaštaka. 

Žvilgstantys plaukai, sulipdami nuo prakaito, dažnai buvo 
tik penkiais pirštais besubraukiami. O ant kojų vieton išmis- 
lingai susagstomų, plonutės odelės štibletų — storos juchtos, 
gerai varveliu įmirkytos odos ilgi batai, kad pavasario drėgmė 
nesisunktų parejos ir nešlapintų žekių, kurių be vakaro ne- 
buvo laiko padžiauti. 

Tų vienų batų, tikriau to kazarminio varvelinio batų kvapo 
nepakentė ponia ir prašė juos nusiauti virtuvėje ir ten jau iš- 
syk ir padžiauti, nesinešant į kambarius. Visa kita buvo ir jai 
paprasta. Ji mokėjo jau pati virtuvą pasistatyti ir indus su- 
plauti ir vis dažniau ir sumaningiau neg samdytosios mergai- 
tės pietų išvirti. Dabar nė vienos atliekamos moteriškos ne- 
besimaišė jų bute. Kurios buvo, buvo dienadaržyje pas tvartus 
ar daržuose. 

Ir kokie mieli malonūs buvo dabar tie sekmadieniai! Šešias 
dienas veido prakaite dirbsi tu ir tavo tarnai, ir tavo ašvienis, 
sekma diena - Viešpaties atilsis: ilsėsies tu ir tavo tarnai, ir ta- 
vo ašvienis. Ir ilsėjos. Gulėjo ligi pusryčių. Gražiau prausės ir 
skutės. Rietės išeiginius drabužius. Vaikis valė ratus ir kinky- 
mus, šukavo arklius, kad visa blizgėtų iki mažiausiam daik- 
tui. To vieno Sviesčius dar neišsižadėjo: mėgo gražų važiavimą 
ir dabar į bažnyčią važiavo jei ne visu ketvertu gražių arklių, 
tai bent dvejetu tikrai poniškų žirgų, tikrai ponišku vežimu. 

Išvažiavimais džiaugės kaip jaunas žmogus. Gėrėjos maty- 
damas, kaip ir mužikai gėrisi jo pakinkymu. Tik viena jam vis 
labiau kartino širdį — tai, kad apylinkės žmonės, užmiršdami 
po truputį Santeklius ir priprasdami prie Linksmynės, Svies- 
tavičių po truputį pakeisdami Sviesčium ir visai draugiškai 
pradėdami su juo šnekučiuoti ir tartis, - ligi tik pamatydavo 
bevažiuojant dideliu fajetonu, iš tolo metės šalin, didžiausia 
paga:ba ir net lyg baime plėštinai nusiplėšdami kepures ir 
taip be kepurių praleisdami pro šalį. Neabejotinos vergijos 
palaikai, kurių kad nebematytų, pasirengęs buvo nė gerųjų 
kinkymų nebeimti. Ėmės tačiau, beveiydamas į šalis nesidai- 
ryti, neg gražaus važiavimo atsižadėti. Ką gi padarysi: pasau- 
lyje kiekvienas savaip kuprotas ar savaip dūksta. 

Ar dabar Sviestavičiai laimingesni buvo neg pirma, kaip 
Gintautas pranašavo? Tikrai sakant, patys nežinojo, nes nebu- 
vo kada apie tai pagalvoti ir skersai pailgai visa ką išmatuoti. 
Tai dykaduonių amatas - filosofuoti tada, kada reikalas dirbti. 
Buvo ramūs, sveiki ir pavalgę, miegojo stiprai, į užsienius 
nebesiveržė. Tai gal ir laimingi buvo, jei tuo laimė matuojama. 

Onos pripirštąjį ūkininką Jurgį šventadieniais visur ras- 
davo tai su knyga, tai su laikraščiu ir pasisiūlė parsiųsdinsiąs 
jam lenkų „Zorzą“'“*. Ar norįs? Jurgis pasisakė lenkiškai ne- 
mokąs, vis dėlto pamėginsiąs skaityti, nes lietuviškų esą per 
maža. Ir tikrai, mėginęs mėginęs, ėmė gana gerai suprasti, ne- 
pramokęs tačiau nei kalbėti, nei žmoniškai ištarti. Iš savo 
pusės vis dažniau ir ponui pabrukdavo lietuvišką laikraštį. 
Ilgai Sviesčius gynėsi: 

- Et, kad aš nė skaityti nemoku. O kalbu, kaip Gondingos 
Šunakaris: žodžių tai ir už jį mažiau težinau. O kaip tų nau- 
jųjų, tos „gudiškosios“ raštų kalbos tai ir visiškai nebemoku. 

Jurgis nesiliovė. 

— Kas gi, kad kai ko nesupranti? Pradėsi skaityti, pradėsi 
ir suprasti. Kai ką ir aš pasakysiu. Ag man dar sunkiau buvo 
įgusti į „Zorzą“. 

Ir Sviesčius ėmė žiūrinėti į lietuvių laikraščius. Žiūrinėjo, 
žiūrinėjo ir ėmė skaityti. Nei taip jau keblu pasimatė, nei ko. 
Paskui įprato ir jau pasiilgęs laukė sekančio numerio. Ir vis 
arčiau slinko į tą žmonių tarpą, su kuriais jis dabar diena 
dienon dirbo, šnekėjos, kurius ėmė kiaurai perregėti, kurių 
gyvenimo filosofija pats nejučiomis pradėjo persiimti. 


PROTAI - NAUJIENOS 


KAS AUGA BE ŠAKNELIŲ 


Kas aš do pana būčiau, 
Kad nežinočiau, 

Kas skrenda be sparnelių, 
Kas bėga be kojelių, 

Kas auga be šaknelių. 


Nedaug mums yra didvyrių, nors ir vadinamės pasidi- 
džiuodami didvyrių žeme. Užtat kurie mums buvo, tų ne- 
užmiršome, gal ir nėkados neužmiršime. Kad ir vyskupą 
Motiejų. Kiekvienam savo ganytosios avijos krašteliui jis yra 
palikęs šiokį ar tokį paminklėlį: vienam savo buvimo, ant- 
ram blaivybės įsteigimo; kitam yra adresavęs ypatingą 
pamokinantį raštą, kito praeitį įdėjęs į savo surašytąją isto- 
riją. Jei ne tai, tai bent trumpai apibūdino kiekvieną menkų 
menkiausią vietelę; visa jis žinojo ir išreikšti mokėjo. 

Mosėdiškiams ypačiai prilipo ir ligi šiol tebėra pakartojama 
vyskupo Valančiaus patarlė: 

— Mosėdiškiuose ir rankomis mojuodamas gali duonelę 
valgyti. 

Destis tokia ten esanti lengva dirbti ir vis dėlto naši že- 
melė. 

Patys gi mosėdiškiai prideda: 

— Užtat derlinga, kad akmeninga. 

Akmens, girdi, betrupėdami pritrupiną, ko reikia javų 
derliui. 

Galbūt. Nesiginsime. Geriau pasiklausime tų, kurie iš kieto 
moka padaryti minkšta, o iš minkšta - kieta, - agronomų, che- 
mikų. Aš tik nepritariu savo dirmavotojui vyskupui, jei jis 

manė mosėdiškius pasiturinčiais palikus vien tik rankomis 
bemojuojant. Aš žinau, kiek jų prisitampyta ir prisilingačiuo- 
ta, kol buvo tiek nurinkta akmenų, kad jau buvo galima su 
plūgu į dirvą įeiti. Galite ir patys suprasti pamatę, kaip visi 
laukų laukeliai, kiekviena dirvelė ir pievokšlis stovi apmūryti 
aukšta ir stora akmenų tvora. Visa tai padarius, buvo galima 
ir rankomis pamojuoti. 

Kam gi tad dėkoti? Ar ledų tvanui, kurs, šliauždamas iš 
šiaurės per Skandaujos'" akmenų kalnus, prisirinko jų ir ar 
ritinte atritino, ar nešte atnešė jų į mūsų kraštą, kur jie „neau- 
go“ ir nė būt jų nėra buvę; atnešė ir nelygiai pabarstė: lygu- 
mose kuone visai nieko nepaliko, o kalnuotąsias vietas ir upių 
vagas, ypač Akmenės, Vadaksties, Ventos, sėte nusėjo ar išti- 
sus kalnus privertė. Ar dėkoti tiems, kurie paskui nusirankio- 
jo? Man rodos, šitiems. Yra gi pakuršėje žemių, kur akmens 
nei šunį mesti negausi, kur nėra ko į pamatus pamesti, kur 
akmenis vagią iš kits kito kaip brangenybes, - o dėlto jos, tos 
žemės, dar našesnės už akmeningąsias. 

Na, tebūnie gerai taip, kaip yra... jei dar geriau negali būti. 
Tik jei gali būti geriau, reikia tai padaryti; suomiai ant savo 
akmenynų žemės prisiveža ir sėja; lietuviai akmenis nuo že- 
mės nusirankioja ir sėja. Kiek trupėjo - pritrupėjo, ką bėrė — 
jau pabėrė, ir šelauk! Negi leisi jiems antra tiek tūkstančių 
metų laikyti užgulus gerą žemelę, kuri tik laukia progos 
žmoneliams gerai padaryti. O tie nenaudėliai akmens patys 
savaime vargu bau kada sutrupės. Bent kartų kartos yra 
pasergėjusios juos nenykstant, jų nemąžtant, kad ir kai 
kuriems subyrant. Tai nebent jie auga, ar ką? Ir tai įsidėjo į 
dainą. 


Sakyk, panele, 
Sakyk, jaunoji: 
Kas auga ne šaknelių? 
Lygiojoj lankoj 
Pilki akmenys, — 
Tie auga be šaknelių, — 

dainavo Napalys Šešiavilkiukas, pirmą kartą iš namų išsi- 
sukęs pavenčiais pamaklinėti. 

— Gi ar ne velnio maišui prakiurus, tiek jų čia vienoje vie- 
toje pribyrėjo? — stebėjosi Napalys, pirmą kartą savo amžiuje 
išvydęs tokią daugybę stambių akmenų. Tiesa, tokių kaip 
Anykščių Puntukas nebuvo: nei vienu Santeklių akmeniu vel- 
nias nebūtų galėjęs nė mažiausios bažnytėlės durų užritinti, 
vis dėlto jie buvo nenurenkami, neatkeliami, neperskėlus bent 
per pusę. Per visą lygią lanką nuo gerų trijų dešimtinių, ru- 
denį ir pavasarį vandens užliejamų, galima buvo pereiti vie- 
nais akmenimis, šokinėjant nuo vieno ant kito. O kur ir pasi- 
taikė tarpekšliai dyki, ir tai aplink galėjai akmenimis apeiti. 
Iš pernykščių metų likusioji žolė, tarpi, stambi ir aukšta, reiš- 
kė čia esant geros žemės. Kad ne tie akmens, dėl kurių negali- 
ma buvo nė apsisukti su dalge, tai šitai vienai Ventos kertelei 
paklok tris tūkstančius. 

- Tai, kad čia dabar atskristų koks pasakos senis Zavėtojas 
ar kitas koks velnio brolis, nors lietuvis Aitivaras! Imčiau ir 
sukraučiau jam į maišą visą tą „turtą“: lai nusineštų paberti 
tam, kurį jis ypačiai myli ir jam atsidėjęs tarnauja... 

Gerai būt buvę, ką ir besakyti, kad taip būt atsitikę. Tik 
apsiėjo Napalys ir be Aitivaro pagalbos: žmonių, ypač jaunų, 
taip pat pagalima. Vėlgi ir akmenų esama tokios medžiagos, 
kuri nelabai verta velniui siūlyti. 

Įsidėmėtina buvo Šešiavilkių giminė, kaip tėvas taip ir jo 
vaikai. Ligi tiktai kas dulktelėjo per galvą, jau tai nebeiškrito, 
kiaurai neperėjo, tik įkibo ir augo, derėjo, kol nedavė vaisiaus. 
Jų protai, jų valia buvo tokios naujienos, kur ko neįbersi, iš 
visa ko šimteriopo vaisiaus susilauksi; lyg laukė pasiruošę, 
kad tik kuo užsivaisinus, bergždi nė dienos nepabuvo. 

Štai Napalys. Juo šokinėjo bedainuodamas palei akmenis, 
juo jų nekentė, juo giliau smego galvon neprotiškas pasike- 
tinimas visą tą gražų plotą nukuopti. Ne protiškas, tik grynai 
beprotiškas sumanymas dalyko, kuriam įvykinti reiktų ištisos 
kariuomenės ir daugybės mašinų. Napalys ir pats nesiekė sa- 
vo protu paties galo. Jam tik rūpėjo pradėti darbas, pradėjus 

rūpės toliau varyti. O kiek jis nuvarys, priderės nuo to, kiek 
pagyvens. Nepabaigs jis, tai pabaigs kitas. Negi susyk viskas 
padaroma? 

— Taip. Sutarta ir pasirašyta. Pievelė reikia nuvalyti, kad 
duotų gardžios ir sočios žolelės žirgeliams: nuo tokios lankų 
žolės jie ir be miltų esti riebūs. Atmeni pašvenčius? - pliaukš- 
terėjo delnu delnan Napalys, lyg baigdamas derybas pats su 
savimi. - 

Matėme, kokia širdgėla senis Šešiavilkis paleido savo 
malūną, pabaigtą, sutvarkytą, tik dirbk ir pinigus imkis; ko- 
kiuo abuojumu rengės į naują vietą, kur jo laukė darbas vėl 
iš pat pradžios. Argi bebus galas? Ag jau ir šešios dešimtys 
metų. Kiti jo vienamečiai jau kuone „lazdomis pasirėmę, gra- 
bui vietas renkas“, anot Vienužio dainos, o jis štai bent trečiąją 
jaunystę turi pradėti. 

Visos kūno pajėgos tam priešinos ir sakė: per vėlu, per vė- 
lu, geriau silsėkis! O kažin kokia sielos pajėga, didesnė už vi- 
sas kūno galybes, sakyte sakė: nepasiduosi, krutėsi, kol gyvas 
būsi, o numirusį ir kiti į grabą įvers ir užkas, idant nesmir- 
dėtumei, nebebūdamas reikalingas. 

Na,je! Tik kam jis ir dabar bereikalingas? Savo pareigas jis 
išėjo kuone ligi galui. Vedė, vaikų prigimdė, sveikus išaugino, 
dukteris už ūkininkų ištekino, už gerų ūkininkų, nes po tūks- 
tantį pridėjo. Petras, visų vyriausias, daugiausia jam padėjo 
vargą vargti. Tik ir pakyrėjo už visus daugiau. Jo atkaklumas, 
valios kietumas! Gyvas jis pats. Žiūrėk tu man — ėmė ir susiėmė 
visą ūkį lyg savo, ne mano! ėmė ir vedė, ką norėjo, kas patiko, 
nieko nesiklausdamas, lyg męs, tėvai, jam svetimi... 

Apie Petrą senis negalėjo nė atminti ramiai. Ag tai užjo gal- 
vos ir dabar štai klimpsta į naują vargą: su juo vis vargiau buvo 
bendrai gyventi. Visas jo kūno pasipriešinimas dabar rėmės 
vienu Petru, jį vieną darė atsakomu už tai, kad senis nepabaigė 
ramiai karšti mylimuosiuose gimtiniuose pašvenčiuose. 

— Na, tegu jam Dievas viso to neatmena! Tegu jis iš savo 
vaikų to nesusilaukia, ko aš išjo. Tesižinai. Nors labiausiai ne- 
meilų, tačiau aprūpinau daug daug kartų geriau neg meiliąsias 

dukteris nabages. Žiūrėk tu man jo: dabar bus „ponas bajoras“, 
gavęs 60 dešimtinių dvarvietės, patį Santeklių brandulą, tikrą 
aukso obuolį... — baigė tėvas paskutinį savo pasiskundimą 
žmonai ir nuo tos valandos nenorėjo nieko žinoti apie „Petro“ 
žemę. Tiesa, kad už palydovų galvos nebuvo dar nė laiko 
apsidairyti, ką gi čia jie beyra gavę savo laimei ar nelaimei? 
lininkystės, sugrįžo jam visas pirmykštis blogas ūpas. Ak, ką 
jis rado, ką jis rado malūne! Visa gerai, atsidėjęs apžiūrėjęs, 
visus utarėlius apgraibęs, senis dar kartą nusikeikė: malūną 
rado — tik senelių palikimą, ne tik ne gerintą, nė netaisytą. 
Buvo dvejos girnos ir piklius, ketvirta milvelė. Tik girnos jau 
nusitrynusios, senovinės, paprasto akmens, piklius visas lopy- 
tas; visa kreiva, sukrypę, lyg tik belaukė gailestingos rankos, 
kad pabaigtų griauti, nes savaime virsti vis dėlto nemanė. 

Malti malė ir gana gerai užmalė: malinio ir vandens per 
ištisus metus buvo. Pirkus nebuvo ko gailėtis. Šešiavilkis kiek 
atlyžo, matydamas neprakišęs. Užtat prisityrusio malėjo akim 
pamatė dar didesnio pykčio vertą dalyką: jog tokia gamtos 
pajėga, kuri, gerai pritaikius, pasuktų visų Žemaičių malūnus, 
gaišta čia dėl tokių niekų! Tfu, kad tu surūgtumei! Pakelk 
vandenį nors per vieną pėdą, paaukštinęs pylimą, paleisk 
vandenį prakastu ir gerai išmūrytu lataku bėgti, pastatyk 
triūbynas (taip jis vadino turbinas, kurių veikimą jau buvo 
išmėginęs), - ir lengvai pamalsi bent septynetu akmenų, ne- 
skaitant įtaisų kitiems galams, net rato kūlei, ką Petro arkliai 
bevargs. Klojimas iš lentų sukalti nedidelis daiktas... Reiktų 
malūnui dideliausio mūro ir tiltas sumūryti per lataką, kurs 
antai perkirstų vieškelį. 

Nė nepajuto senis Šešiavilkis, kaip, gavęs kur pritaikinti 
savo išmislumą, jau pynė planavo tokius projektus, kokių būtų 
nusigandęs „šimto tūkstančių vertas“, anot amerikontų, ka- 
pitalininkas, o jo kišenėje labai nebedaug sulyginti bebuvo. 
Planavo ir pyko, nujėgdamas darbo ilgiausiems metams; pyko 
ir tvirtėjo atkaklybėje tuojau pradėti juos, nesidairant į iš- 
tesėjimą. 

Susisėdus vakarienės valgyti, senis, kiek kandęs, kiek ne- 
kandęs, lyg ne savo nasrais kąsnį votulodamas, ėmė Petrą 
krimsti, būk jis, visą dvarą susiimdamas, nieko nebemanąs 
jam, tėvui, bepadėti. O čia viskas sugriuvę. Reikia gi kas nors 
pataisyti ir likusiem vaikam, Napaliui ir Marytei, o ne žiūrėti, 
kad tik man, Petrui, vienam būtų gerai... 

— Nei mano dvaras, nei aš jo savinuos. Jį pirkai tėvelis savo 
vardu ir gerai padarysi, jei laiku parėdysi, kas kam ir kiek. 
Tada gal nei pykos, nei kreitėjimų nebebūtų. Tėvelis manai, 
kad ir man lengva buvo taip gyventi, kaip gyvenome? At, 
reikėjo kovoti už buitį. O čia taip platu, jog, matos, lengvai 
išsiteksime visi, visi būsime sotūs ir net pertekę. Tėvelis pasi- 
skirk, kame nori, daržams dirvos, apgalvok, kiek pasiimti 
išimtinės, kaip žemaičiai daro, javais ir pašarais, arba dar ge- 
riau, kiek malūno galvijų ir arklių turiu išmaitinti, - ir 
užrašyk, kaip ketinai, žemę man, malūną Marytei, o Napaliui 
plaustą, kurs duodąs apie 700 pelno. 

Petras, matyt, jau buvo galvojęs apie būsimąją tvarką, kad 
ir Santekliuose nepasikartotų netaikus pašvenčių gyvenimas. 
Tad pakalbėjo kaip iš rašto ir net tėvui ranką pabučiavo vie- 
toje amen. Tėvui tai patiko. Jis lyg ėmė suprasti ir sūnų Petrą 
esant ne blogą žmogų, tik kietabūdį kaip ir jis. 

— Ag kam gi aš visą amžių dirbu, jei ne jums? Ar aš visa 
tai nusinešiu mirdamas? Jums gi liks. Ir užrašyti užrašysiu, 
nors rytoj, kad paskui nesivaidytumėte. Tik neišmanau, kaip 
čia padarius lygiau. Tau gana, Marytei gana; plausto gi liki- 
mas netikras, viešas. Sumanys čia per Ventą pertiesti tiltą, ir 
sudiev! Per Šventąją, žiūrėk, kiek jau pertiesė. Ateis eilia ir 
Ventai. Taigi malūną abiem per pusę. O kol jauni, tegu pade- 
da man tąjų, nebe mano, turtą įtaisyti. 

Marytė paklausius paklausius apsisuko verpste viduryje 
aslos ir tariusi: 

— Nei aš jums padėsiu, nei man ko reikia!.. - pykštelėjo du- 
rimis. 

Tėvas palydėjo ją tokiom mylinčiom akim, kokiom težiūri- 
ma į paskutinįjį kūdikį, senatvės džiaugsmą, ir mostelėjo ranka: 

- Neužauga. Daug ji išmano!.. 

- O mane, tėveli, kol aš patapsiu vyriausiu tamstos malėju 
ir kancleriu, leisk man liežuviu papikliuoti. Aš su žmonėmis 
mėgstu, tai padaryk mane Charonu, kurs vėles iš šio pasaulio 
per Stikso upę pervežinėja į aną pasaulį, - tarė savo žodį ir 
Napalys, taip pat ranką tėvui bučiuodamas, kaip tai paprasta 
per dalybas. 

Tėvas net išsižiojo. 

-— Ar kliedi, ar visai pablūdai? Ką gi tu čia dabar mali? 

- Gi atsiminiau senovės graikų pasaką. O nepasaka tokia. 
Petrui aš nebebernausiu: nors mudu nesiriedavova, vis dėlto 
teks skirtais reikalais gyventi. Antra vertus, man gi reiks tė- 
veliui bernauti. Taigi ištikimam savo tarnui paklok, „ponas 
Jo Mylistėle“, nuo čionykščių betariant, pusę pelno iš kiloji- 
mo plaustu, ir aš tikrai tapsiu plaustininkas, kaip Petras pa- 
taria. Tai viena. O kad aš esu, kaip nė versk, vis dėlto Šešia- 
vilkio sūnus, ne bet kas, tai man reiks paplaustėje trobelės iš 
dviejų nedidelių salonų ir naujo plausto ant laivų, kaip per 
patį Nemuną, kad patsai vaikščiotų, nestumamas ir žmonių 
neskandintų. Tai aš pats pasidirbsiu, tik duok medžiagos. Ir 
galų gale prie malūno tegu lieka visa atlaja, visas slesnasis 
Ventos kraštas padvarėje su visais smiltynais šiapus kelio ir 
akmenynų anapus. Aš pabaigiau ir laukiu alpdamas jūsų 
ištarmės, o, teisingieji teisėjai, ar aš išmintingai pakalbėjau, ar 
kvailai per visą dar neverstą savo pilvą. 

Petras su Petriene širdingai nusikvatojo dėl tų Napalio 
rimtų ir iškilmingų žodžių. Jie mylėjo brolį. Tik ir tėvas tuo 
laiku priprato prie Napalio gyvumo, doros, visados linksmos 
kalbos. Širdyje džiaugės, kad mokslas jo nepagadino, nepada- 
rė nei paleistuvu, nei girtuokliu, nei tinginiu, kad buvo ko vėl 
nusitverti, nustojus Petro. Ir Napalys tapo jo dešinė ranka 
visame kame, nors žodžiais senis nepaliovė jo badęs „mokyta 
galva“. Tai visi pritarė Napaliui. Ypač Petras nematė, ko čia 
pavydėti dykaviečių. 

Kaip buvo sutarta, tai neilgai trukus buvo ir pas notarą 
surašyta tėvo valia, įgyjanti galybės už dvejų metų. Tuo gi 

tarpu bendrai pasidarbuoti, kol nebus Santekliai visai su- 
tvarkyti. 

- Klausyk tu, mokyta galva ir kancleriau! - kalbėjo Napa- 
liui tėvas paprastu šiurkštumu. — Visokių niekų tai tu daug 
zinai, ir apie Kuronus, ir apie Stikus. Tai gal ir tai žinai, kaip 
iš... niekų virvės vejama. Man pinigų nebe kas beliko, reiks 
daugiau verstis dienos pelnais iš molės, plausto ir tais pasta- 
tyti bent tokius, jei ne dvigubai didesnius, kaip pašvenčiuose 
palikome, mūrus, kad daug akmenų maltų ir Santeklius 
paverstume vienu didžiausiu visoje gubernijoje malūnu. 
Grūdų čia gana, žemė turtinga, gelžkelis ne per tol miltams 
išvežti, susitarus su miestais... 

Senis nejučiomis vėl toliau audė nesiliaujančių savo svajo- 
nių sumanymų tinklą. 

Napalys tam sykiui neturėjo atsako. 


DAINA - ŠIRDŽIŲ RAKTAS 


Gražus balsas, daina, sako, esanti raktas nuo pirmųjų durų 
į bet kieno širdį; kartais gal ir nuo paskutiniųjų durų. 

Nedainuojantis Napalys taip pat sunku buvo įsivaizduoti, 
kaip advento metu nestaugiantis alkanas vilkas. Darbo nusi- 
tvėręs, niūniavo, o važiuodamas, jodamas ar eidamas ir kaip 
reikiant staugė. Gondingos Pietro Karuzo, sakė jį miestelio 
rusai šviesuoliai. Gudžiukas giesmininkėlis, sakė jį mieste- 
lėnai žemaičiai. Ventos dainius, iškilmingai sakė jį ponia 
Sviestavičienė ir taip visa katiškai išsitiesdavo, taip palengvo 
prisimerkdavo ir šypsena nušvisdavo, lyg ją kas, Napalio var- 
dą ištarus, švelniai per nugarą perbraukdavo. O miesto mer- 
gaitės senai jau spirinėjo ir virė nekantrybe pasipažinti ir 
dainų pasimokyti. 

Ir vaikinai senai jau rengėsi kviestis Napalį į savo nibrus, 
tik vis nedrįso, pilni abejojimų, begu tik eis, begu tik norės 

susidėti su jais, dvaro ponaitis su mužikėliais... Pagaliau 
nebuvo pirmojo, kurs susipažintų ir, viską ištyręs, pasakytų. 

— Didelio čia daikto! — tarė atsiradęs Jonas Tupikas, už jo 
žemą stogą paprastai vadinamas Mažajoniu. - Nueisiva štai 
su Petreliu Statiku ir pakviesiva. Eis neis. 

- Gerai sako! — pritarė kiti. - Eikiva, o mes tuo tarpu duo- 
sime žinią mūsų baubikams ir kirksėtojoms, destis vaikiams 
Mikei, Baliui, Pranei, Vonei, Uršei, Katrei. Dar kai kam... 

Tupikas su Statiku, arba Mažajonis su Didžpetriu, nes Sta- 
tikas buvo labai aukštas ir liesas kaip šakalys, buvo draugai 
kontungininkai. Draugavo, kaip paprastai esti, gal dėl to, kad 
visai nebuvo į kits kitą panašūs. Tupikas visados sočiai 
pavalgęs, raudonikis, kresnas buliukas. Statikas nėkados 
sočiai neprivalgęs, o dažniausiai nė nepavalgęs, kaip pagirnio 
daigas ištįsęs pajuodėlis. Jaunas jo veidelis buvo panašus savo 
varsa į kanapių pieną. 

Abudu buvo tikriausiu mažo miestelio proletaru: žemės 
neturėjo nei tupyklai pasistatyti, tad nei būsto, kadgi nors 
sulig žąsies ląstos. Abudu buvo įnamiu. 

Tik Tupikai samdėsi didelį gerų namų galą, šviesų, švarų 
ir šiltą. Visa jų šeimyna buvo jauna, visi geri, ne tinginiai dar- 
bininkai, nugarų prie krosnies nešildė, patys darbo ieškojos 
nelaukdami, kol kas juos pasikvies, — tai visados buvo gerai 
pavalgę ir gerai, miestiškai apsitaisę. Net turtingesnieji ūki- 
ninkaičiai jiems pavydėjo. Visi buvo ramūs, džiaugsmingi, 
šviesiai žiūrėjo į savo gyvenimą, niekam nieko nepavy- 
dėdami. 

Statikas gi buvo vienatinis senų žmonių, ubagų amatninkų 
vaikas, lindėjo su jais mažų mažiausioje tamsioje, drėgnoje, 
visados šaltoje urkštelėje, mito kuone viena duona ir nieko 
nedirbo namie, nei samdės kitiems. Tad visados rodės rūstus, 
apsiniaukęs, lyg visą pasaulį niekinąs ar širdyje jam pavy- 
džiąs. Jo tėvas, kad ir elgeta, kažin kodėl didžiu nešės. Skutės 
„Šlėktiškai“, v. palikdamas neskustus skruostus, kurie ir 
išdavinėjo jį kitkart buvus kokio šlėktelės vežėju ar pasekėju 

ir dabar šlėktiškumu atsirūgstant. Vėlai vedęs ir to vieno 
vaiko tesusilaukęs, jį dar mažutį pradėjo leisti į mokyklą ir 
tebeleido kuone ligi paskutinių laikų, neva dėl to niekur 
neleisdamas nei tarnautų, nei padieniais dirbtų. Ir mokykloje 
užrašė jį Statikevičium. 

Vasaros metu, kada nė tos mokyklos nebuvo ir tėvai ilgam 
išeidavo kur į kraštą svieto, Didžpetris iš nuobodžio ir iš alkio 
mėgindavo imtis kokio darbo. Tada eidavo į Mažajonį ir pra- 
šydavos priimti bendradarbiu bent kuriam laikui. Jonas sutik- 
davo, daugiau užjausdamas jo alkanumą, neg tikėdamasis 
daugiau dviese uždirbsiąs. Su Statiku jiedu tik gaišo. Petras 
buvo darbininkas visiškai niekai. Puls kibs kaip sudegęs ir 
stovi visą bertainį, lyg mietas įsibedęs. Negi dirbsi žmogus 
už du. Tai ir Jonas tuo laiku sustodavo laukdamas, kol bend- 
ras vėl pradės dirbti. 

Mažjonis buvo darbų jenerolas ir jautė savo nepasiekiamą 
viršenybę. Užtat jis nemokėjo rašto ir tame dalyke žemai 
lenkės ir širdyje neapsakomai gerbė Didžpetrį, kurs gerai 
mokėjo rusiškai kalbėti ir taisyklingai rašyti visokius prašy- 
mus, sankalbas, palaikų raštus ir žadėjos per ilga virsti tikru 
karčeminiu tamsių sodiečių patarėju. Tuo gi tarpu žiemą grie- 
bėsi paslapčiomis nuo rusų policistų vaikelius mokyti. Taip 
ir stūmėsi netikrais ir visokeriopais savo uždarbiais. 

Pašokėti į Santeklius Mažjoniui su Didžpetriu buvo dy- 
kas galas. Tik kai Didžpetris žingsniavo gervės žingsniais ir 
galvą nešė, lyg nosį aukščiau stogų riesdamas, Mažjonis ru- 
seno kiauliarisčiu, vis neva bardamos, kam draugas toks 
ilgašakis. 

— Ar įplyšęs esi, ar kurių velnių, kad taip plačiai išžergi? 
žada, kad vakarais nebėgiotumei kamarninkauti... - atsikirto 
Statikas. 

Riedamies, po truputį ir pykdamies, draugai atsidūrė pa- 
čiame dvarė ir sustojo, nebedrįsdami toliau pažengti. Taip 
daro ne tik sodietis žmogus, net ir sodietis arklys. Kiek tai tu- 
rėdavau nemalonumo, kol savo kuinu prisistumdavau prie 

dvaro sprysko, kur jau laukė dvariškių kompanija. Norėjosi 
pasivaidinti, aitivaru prilėkti prie gonkų, o čia išvys kuinas 
nebe kiemo buitį ir kraipos, vaipos, lyg pasirengęs apsigrįžti 
ir atgal į paprastąją savo buitį pasprukti. 

Draugai matė dideliausią ponvietę. Nežinia, nė pro kur 
įeiti, kur to Napalio ieškoti. Dar įrioglinsi, kur nereikia. Ir ne- 
bežinojo, kas bedarą. 

Kaip tik į tą jų sumišimą iš durų nelyginant stirna šokte 
iššoko Marytė, vienaplaukė, ilgakasė. Nors jai buvo jau aš- 
tuoniolika, dabar trumpu stikluotu sijonėliu rodės visiškai 

'pusmergėlė. Ir buvo tokia visu savo apsiėjimu be mažiausio 
susirūpinimo. Gražiai užsinešusį moterišką savo stogą ji bu- 
vo aptempusi tautine striuke, išsiuvinėta blizgučiais, ir da- 
bar švystelėjo it driežliukas. Jaunikaičiai visiškai susisar- 
matijo. 

- Atsiprašova panelę... - buvo bepradedąs Didžpetris, kiek 
tik bemokėdamas gražiai pakeldamas kepurę, kaip matė 
darant patį poną Sviestavičių, ir užsirijo. 

— Aš -ne panelė. Aš — Šešiavilkiotė, - perkirto svečio kalbą 
Marytė. 

- Taigi. Mudu reikalu į poną Napalį... - toliau mikčiojo Sta- 
tikas. 

- Ir Napalys - ne ponaitis. Ponystę senai jam tėvelis iškra- 
tė, ligi tik parsivežė iš Vilniaus. Visi mes juodi darbininkai. 
Panelių ir ponaičių visame dvare nebėra nė vieno. Pamaty- 
tumėta, kaip ir pats Sviesčius dirba! Da daugiau už mus. 

Tauškė Marytė taip paprastai, nieko nesivaržydama, nie- 
kuo neapsimesdama, jog ir keleiviams pasidarė drąsu, jauku 
ir net linksma. 

— Mudu iš miestelio. Štai draugas Tupikas, o aš - Statike- 
vičius, — prisistatė Didžpetris, vėl kepurę pakeldamas ir ne- 
rangiai mėgindamas pasilenkti. 

— Ve, kodėl gi aš ne Tupikevičius, jei tu - Statikevičius? — 
apsimetė supykęs Mažjonis. 

Marytė nusijuokė, tik taip, kad nieko neužgavo. Šyptelėjo 
ir Statikas. 

— Tai toks jau pas mus, žemaičius, paprotys įvyko kits kitą 
ponuoti ir pavardes kraipyti, — sutiko ir Statikas. 

— Nu, mūsų pavardė lenkiškai perdirbti būtų sunkoka. Bent 
aš dar neesmi girdėjusi, kad kas būtų mėginęs ištarti: Šešia- 
vilkevičius. Gal bijo, kad nepaspringtų. Mes ir ne lenkai, tik 
„gudai“, kaip jūs negražiai mus pravardžiuojate, nes gudas, 
tai svetimtautis, kurie dar toliau į rytus nuo mūsų, pašventiš- 
kių, gyvena. O Napalys tebevalgo iš kažin kur sugrįžęs. 
Prašom svečius į jį! į 

Ir įsivedė vaikinus į didelę salę, kur lietuvių papročiu ker- 
čioje stovėjo stalas ir tuščioje platybėje kuone visiškai žuvo 
drauge su savo valgytoju. 

- Štai turime svečių į tave: draugai Statikas ir Tupikas iš 
miestelio. Prašom svečius sėstis drauge stalan, tai geriau bus 
šnekėtis. O aš pažiūrėsiu, bene rasiu ko nors ir jums dėl kom- 
panijos. 

Vaikinai nedrąsiai raivėsi, stalan nesisėdo, sakės esą pa- 
valgę. Napaliui visos tos ceremonijos buvo ne naujiena, tai 
tik sodiečių „geras tonas“. Tad pašokęs ir už rankų su abiem 
pasisveikinęs, tuo pat žygiu traukte patraukė abudu sėstųs. 

— Dykoja! - kalbėjo. —- Aš galėčiau bent dešimtį kartų per 
dieną valgyti, bet kuo prasimesdamas: vis esu pusalkanis. 

O tuo tarpu Marytė atbraškino viralo, paraikė duonos sto- 
romis riekėmis, kaip artojams. Dar padėjo puodynę rūgusio 
pieno. Priminusi broliui, kad svečius ragintų, išnyko, kur bu- 
vo pirmiau beeinanti. 

Napalys srėbė ir kando, lyg patvirtindamas savo prisipa- 
žinimą apie nepaliaujantį alkį, ir savo pavyzdžiu traukė sve- 
čius taip pat daryti. Ir svečiai pradėjo valgyti ir srėbti, vis 
didesniu apetitu, lyg rangčiodamies su šeimininku. 

— Tatai gerai papietavome... — dideliu pamėgimu ištarė 
Statikas, kurio nei pažinti nebebuvo galima: toks jis pavalgęs 
tapo šviesus, net veideliai įkaito. 

— Pavakarieniavova... — pataisė Tupikas, susigriebęs, kad 
čia bus prieštaravimo anam pasisakymui, jog jau pavalgę 
atėję. 

— Kaip kas. O aš nebuvau pietavęs, — atvirai prisipažino 
Statikas. — Be to, čia ir duona gardesnė, saldi, ir šilima ne to- 
kia, kaip pas mus verda. 


- Gal neprisimerkia batvinių iš rudens... - suminkštino 
Napalys svečių nupeikimą saviškių moterų. Ir išėjo visi oran 
apsidairytų. 


Čia svečiai nusisakė, kas jie esą. 

— Esava darbininkai. Aš ne tinginys, griebiuosi griežtai 
visų darbų, bet tik uždirbus pragyventi. Ag ir pragyvename. 
Tik atsidėti — nieko. Reiks vesti, tai nei pleciaus su trobele ne- 
bus kuo nusipirkti. Ar į Ameriką reiks keliauti, ar kur kitur, 
kur brangiau moka. Ir to paties pigiojo darbo ne kasdien. Kar- 
tais po savaitę — nieko negauni. Jei reiks jums kada padėti, 
šaukite: mes visados laisvi. O dabar vykiname savo pasiun- 
tinystę. Miestelio mergelės ir berneliai labai įsiprašė juos ap- 
lankyti ir pamokyti tų dainų, kurias girdi tamstą bedainuojant 
ir grožėjas. Neatsisakyk, labai patiksi už tai. 

Napalys visas nušvito. Kam gi nemalonu pagyrimas? Dar 
mergaičių. Tai nė nesvyruodamas iš karto tarė: 

- Tai palaukita, tik pasiimsiu griežinę čirpynę ir sąsiuvinį 
dainų, kurių aš esu kiek tiek iš žmonių ir „ne žmonių“, atseit 
iš spausdinių, prisirašęs. 

Ibėgo į savo kambarį ir tuojau visi movė į miesčiuką. 

Tupikų būste jau buvo susispietusi geroka jaunuomenės 
krūvelė: be trijų Jono seserikių, dar bent penkiolika svetimųjų. 
Visi nekantriai laukė, pro langus žiūrinėdami, ar ir kaip ateis 
dvariškis. 

- Veizdėk, veizdėk! Jau ateina visi trys... Napalys dar 
smuiku nešinas... - sukliko viena mergaitė ir tą pat akimirką 
Napalys iš oro išvydo kiekviename lange po keletą gyvų va- 
zonų - jaunų mergelių galvų. Napalys jautės esąs vyriausis 
šio atsitikimo asmuo, centro figūra, „nežmoniškai“ sakant. 
Buvo žmogus, jaunas žmogus. Nedyvai, jei širdis jam plakė 
jausdama, kaip godžiai jo laukiama-žiūrima jaunučių mer- 
gelių. 

— Sveiki gyvi, draugai, draugės! 

Prietelingai, laisvai kaišiojo kiekvienam ranką. Jam nedrą- 
siai, lyg nenorom, sustingusiu judėjimu davinėjo savo rankas 
išvargę jaunikliai. Jų veidai buvo dabar šalti, bereikšmiai, lyg 
neprietelingi. Nežinovas būtų gal užsigavęs ir išėjęs iš tokios 
draugės. Tik Napaliui ir tai buvo ne naujiena, kaip nedrąsūs 
mūsų sodiečiai slepia giliausius savo jausmus. 

„Draugai, draugės“. Gondingiškiai pirmą kartą teišgirdo 
šituos žodžius nepaprastoje reikšmėje: sėbras, prietelis. Na- 
palys dar nebuvo nė su kuo susidraugavęs, destis sutikęs ir 
nebesiskiriąs. „Jie sutinka“ reiškė: jie draugai, visur drauge 
eina. Taigi ome jautė jaunuomenė kitokią tų žodžių prasmę. 

- Jei neišplieksite iš miestelio pavėlavusio sodiečio, kaip 
pas mus daro, tai bus ačiū! Aš didelis mėgėjas pažaisti, ypač 
padainuoti. Tokių gražių dainų kaip mūsų, lietuvių ir žemai- 
čių, sako, sunku esą kitur rasti. Aukštaičių, rodos, aš moku 
gana. Žemaičių gi - nė vienos. Tai man bus miela malonu 
pirmą kartą jų paklausyti. 

— Ką žemaičių! Mūsų dainos prastos, - atsiliepė mergaitės. — 
Būk geras, padainuok mums savo dainų, atsivežtinių. Jos gra- 
žesnės. 

Ir susigynė visi. Kiekvienas peikė savąsias dainas ir gyrė 
svetimąsias. Ir tai buvo keista, net priešinga žmoniškam bū- 
dui: juk kiekvienas linkęs yra savo girti, ne peikti; juk dainos, 
be ko kita, dalykai, kuriais tikrai yra kuo pasigirti. Visa tai 
reiškė anaiptol ne niekinimą savo dalykų (pamėgintų gi kas 
svetimas tai padaryti: tuoj taptų didžiausiu nedraugu!), tik 
per didelį lietuvių pasigobėjimą dainų; kad vis daugiau, vis 
naujesnių. 

Napalys pagaliau išsiėmė iš inmautės smuiką ir ėmė griežti 
tai vieną, tai kitą dainelę, kai kurioms pritardamas gyvu 
balsu. O mergaitės tik rankelėm pliaukšėjo: 

— Oi, kaip gražu!.. Dar gražiau... T. ir t. 

- Na, tai kurios gi šiandie pasimokysime? Štai sąsiuvinis. 
Čia yra bent šimtas. Prašom išsirinkti. 

Napalys blinktelėjo ant stalo sąsiuvinį. Niekas jo neėmė į 
rankas. 

— Geriau dainuokime visi. Atmintinai bus geriau. Mes ne- 
mokame rašliavą paskaityti, - pasiteisino. 

— Na, gerai. 

Ir Napalys ėmė kantriai čirpinti smuiku, po dešimtį kartų 
tą patį. Jaunuomenė nedrąsiai mėgino taikyti savo balsus prie 
gaidos, tik tai nesisekė nemokant žodžių. 

— Ne! Pirma reikia žodžiai žinoti, - sutiko visi, dideliu var- 
gu per visą laiką tepramokę vieno posmo vienos dainelės tan 
vienan balsan. Jau ir iš to buvo neapsakomo džiaugsmo. Tiek 
pat ir nuliūdimo, kad ne daugiau. 

- Tai kas gi bus? Spausdintų mes neturime, o mokinantis 
kiekvienas turi nusitverti į rankas tekstą, vadinas, žodžius. 
Taigi kiekvienas turi turėti sąsiuvinėlį persirašęs kur tinka- 
mesniųjų, - kalbėjo Napalys. 

- Taigi, kad vienatijis visame mieste „pišorėlis“ tai štai 
Didžpetris... 

Vis labiau liūdo jaunimas. 

Statikas pasiėmė Napalio sąsiuvinį, pavartė ir, visas nurau- 
dęs, prisižino ir jis nepaskaitąs lietuvių raidėmis rašyto, te- 
mokąs rusų raidėm lietuviškus žodžius sustatinėti. 

— Na, tai negalimas daiktas! Kaipgi taip: negalėti nė 
dainelės sau užsirašyti? Bene čia taip sunku? Tik ne taip, kaip 
Statikas moka. Rusų raidėm lietuvių žodžius rašyti tiek pat 
tinka, kiek čigonui poteriai kalbėti ar visiems atžagareiviškai 
vaikščioti. Ne, to tai jau ne! Geriau visiškai nemokėti, neg 
priimti verčiamąsias raides! - karščiavosi Napalys. 

- Ašjus išmokysiu kaip reikiant. Ar gerai? 

- Gerai, gerai! - suplojo katučių mergelės, kitos, kad tikrai 
norėjo pramokti rašto, kitos, kad dažniau susieis su tokiuo 
gražiu ir linksmu berneliu. 

- Aš kaip tik turiu lietuvišką abc ant atskirų lapelių. Žiūrėk 
ir rašyk. Reikia tik, kas pirmą pradžią praveda. Statikas bus ma- 
no padėjėju: jis susyk persilauš. Kurgi rinksimės šventadieniais? 

- Kurgi daugiau, jei ne čia? Pas Statiką tamsu. 

— O kaipgi visi sutilpsime prie to vieno stalo? — atsakė 
Napalys. 

— Dar galima būtų pas Baltrą ir jo Onelę, daktaro šeimi- 
ninkę. Ten daug vietos, - atsiliepė vienas vaikinas, matos, bu- 
vęs daktaro pirtyje ir virtuvėje. 

— Vietos rasis ir pas vargonininką, — kalbėjo kitas. Ir visi 
buvo suinteresuoti žadamaisiais „lapeliais“, kurie, jiems ro- 
dės, reiks tik pasidėti, ir jau pavedžiosi plunksna. 

Būta didelio jaunuomenės noro mokytis, tik nebuvo, kas 
praveda. Napalys neapvylė. Jau pirmadienį dar prieš pusry- 
čius atbėgęs Tupiko ir Statiko samdytųsi ar į bendrovę su jais 
eitų, atsinešė keliolika rašymo pavyzdžio lapelių ir čia pat lie- 
pė Statikui persirašyti. Statikas gražia pratusia ranka nesvy- 
ruodamas nusirašė. 

— Taigi, bene čia sunkenybės! — pats džiaugės, užsidegda- 
mas noru ir kitiems pasigirti nauju savo mokslu. 

Nuo ateinančio šventadienio, tuoj po pietų, bent keliose 
vietose Gondingoje užstalėse po keletą jaunėlių vargo kreivu- 
liavo negražias raides, ne tiek sukdami plunksna, kiek liežu- 
viais ir galvomis. „Lapeliai“ pasirodė nestebuklingi, reikala- 
vo atsidėjus padirbėti gal visą vasarą. Pusė pamėginusių ir 
rankas nukratė. Vis dėlto bent pusė rašė įnirtę ir prie jų vis 
daugiau dėjos jaunesnių, ypač tų, kurie jau mokėjo plunksna 
vedžioti, įgudinti į tai rusų mokykloje, kuriems bereikėjo per- 
eiti „ant lietuviško rašto“. Tie lengvai laužėsi ir džiaugės, lyg 
ką nauja užtikę. Pamėginę lietuvių raidžių, rusų graždankos 
nei žiūrėti nebenorėjo. 

Napalys ėjo tai į vieną, tai į kitą vietą, visur savo veido 
ir ūpo saule pašviesdamas, rašto ir dainelių mokindamas, 
o nusibodus rašyti, šokį pagrodamas. Niekas tų žaislų ne- 
vadino mokyklomis, dėlto jos buvo mokyklos ir davė gražių 
vaisių. 

Gintautas ir toliau „nežinojo“, kas pas jį darosi pirtyje ir 
pas Onelę. Jis ten nesirodė. Tačiau džiaugės neapsakomai. Jam 
vis aiškesnės darėsi laukiamojo tvano vilnys, vis tikresnis bu- 
vo, kad jiems, sietyniečiams, senstant ir tingstant, nežus jų 
pravestasis darbas, nes vis daugiau daugiau bus pasekusių jų 
pėdais. Daugiau — Napalių. 

Su Napaliu Gintautas nuo pat palydovų išleistuvių buvo 
tikri konspirantai susibaudėliai. Dažnai pasikuštėdavo paslap- 
čiomis, kai kuo pasidalydavo, dėl kai ko pasigindavo. Napa- 
lys vedė savo liniją skyrium nuo Gintauto, mažiau idėjiškai, 
užtat daugiau gaivališkai natūraliu reikalu. Ergeliodamasis 
po miestelį, Napalys maža tesijautė apaštalu: jam pačiam 
buvo miela būti jauniklių tarpe, siausti ir blaivytis, savaitę 
pravargus namie. 


KŪLGRAUŽOS 


- Ąžuminė mortelė mošelei mįslę... - dainavo Napalys vis 
tą pačią aukštaičių senovinę sutartinę, grįždamas iš Gondin- 
gos, pasipažinęs su miestiečiais. Ir vėl tą patį posmą pakartojo 
tėvui, susitikęs jį kieme, stačiai jam į veidą. 

- Tai ką gi čia įsikandai vis tą pačią... - burbtelėjo senis 
kreita paprastu savo šiurkštumu. 

Napalys nieko, lyg tai ne jam pasakyta. 

- Gijei Jo Mylistėlė ponas visos gubernijos „melnininkas“, 
kaip čia sako, teiktumeis užeiti į menką mano būklą, „tą ba- 
kūžę samanotą“'*... - neiškentė nesustaugęs, dar labiau tėvą 
įerzindamas. 

- Liaukis bent kartą... —- sutrinkino jį, tačiau visai nesugė- 
dindamas. 

— Benkartą baistruką... tai aš pasakyčiau, kodėl. 

Nors Napalys dainavo, pliauškė, į kalbą įdėliodamas visai 
nereikalingų sakinių, tačiau tėvas perejos jautė sūnaus rim- 
tumą ir susirūpinimą. Tad neprieštaraudamas ėmė ir įėjo į Na- 
palio kambarį. 

Pirmą kartą tėvas įėjo į tą „bakūžę samanotą“, ir kambarys 
jam pasirodė lyg ne to dvaro. Šešiavilkiai sodiečiai, gavę kad 
ir gerų, erčių ir poniškų kambarių, tuoj pavertė juos katras 5a- 
vo „gryčia“: prisikalinėjo vinių ir gembių, prisidėliojo visokių 

padargų asloje pasieniais. Čiagi pamatė gražiai paklotą lovą 
nesuniurkyta antklode, gražią knygų spintą stiklinėmis dure- 
lėmis, kamodėlę, gražų stalą ir šešias lenktines kėdes. Ant ka- 
modos gulėjo smuikas ir švilpa, uždaryti skrynutėse; sienose 
trys Lietuvos kunigaikščių paveikslai ir kaip Gediminui Kijevo 
miesto vyrai raktus atiduoda. 

- Iš kur gi visa tai? - paklausė nustebęs. 

- Tai ponai Sviesčiai paskolino man nebereikiamų jiems 
baldų, kurius turėjo iškraustyti iš užleidžiamųjų mums kam- 
barių. Aš juos ir visai iš jų atpirksiu, užsidirbęs pinigų iš 
tamstos ir iš Ventos. Gaudysiu žuvį ir taip misiu, kol plaustas 
neims duoti pelno. Tik visa to mano reikalams per maža; tai, 
taip sakant, tik titūnio nusipirkti. O aš turiu ūmai pradėti 
lobti. Andai užminei man mįslę: kaip iš... niekų virvių nusi- 
vyti. Dabar aš tą mįslę atminiau. Malūnas reiks pastatyti nau- 
jas. Tai aišku. Ir jis gali patapti pirmuoju gubernijoje, pra- 
lenkti net garinius, kurie brangiau dirba už vandeninį. Ar 
tėvelis jau sumetei, kiek reiktų medžiagos tokiai trobai 
pamūryti? 

— Už kokius dvidešimti tūkstančių rublių plytų. 

- O tų tūkstančių nėr? 

- Nėr. 

- O arklių plytoms suvežti yr? 

- Nėr. Tai kas? 

— Gi tas, kad tų plytų nedaug ir tereikia... Malūnas pana- 
mėje turi gana medžiagos viso miestelio troboms išstatyti, ne 
tik sau. Tai akmenynas. Tėvelis pasergėjai pakeliui, koks dai- 
lus vėjo malūnėlis kalne po kairei? Aš net pasiteiravau, kiek 
tai atsiėjo. Šeši tūkstančiai visų viso. Dabar sulyginus jį su 
mūsuoju sumanytuoju, regis, mus galėsiant visą malūną su- 
taisyti už dvidešimtį tūkstančių, nes medžiaga mums teap- 
sieis keturius tūkstančius. Už tai aš apsiimu į pačią vietą 
pristatyti apie du šimtu kubikų skaldytų akmenų, kurių bus 
gana ir pylimui pakelti. Pavelyk man pasisamdyti du vaikiu, 
apsiimk juos sočiai šerti, prisireikus dveitą arklių duoti ir 
man mokėti po 21 rublį už kiekvieną gatavai ties malūnu 

parodytoje vietoje sukrautą kryžiavinį sieksnį, ašį. Mokėt man 
ištesėsi iš dienos pelno, nė nepasijusi. O kai palengvo susi- 
taisysime visų visą medžiagą, susivešime visas girnas ir tur- 
binas, — pavasario potvyniui nuslūgus, ūmai nuversime senąjį 
sukrypėlį ir iki rudeniui turėsime gatavą mūrą. 

- Ką gi, tai nebrangu. Aš sutinku. 

Napalys sankalbą patvirtino savo antspaudu - pabučiavo 
tėvui ranką. 

— Tai ko čia betrukti? Vaikių aš jau turiu ir rytoj rytą bėgu 
jų atsikviestų. 

- Dabar, Jonai, kitas reikalas, - kalbėjo Napalys Tupikui, 
pabaigęs apie rašymo lapelius ir Statikui kažin kur su jais 
iškurnėjus. Didžpetris tik rodės apsiblaususiu, tikrai gi tai 
buvo užsidegėlis, ir rašymo šišas jį susyk pagavo. 

- Aš judum radau čia pat Amerikos. Aš laiduoju judum per 
dvejus metus judu nusipirksiant plecius ir pasistatysiant ne 
tik po tupyklą, po gerą gyvenimėlį; susisuksiant po tokią gūž- 
telę, jog tuojau įsinorės patelės. Neilgai trukus, Mažjonis bus 
nebe proletaras, tik paputžandis — tėtė. 

Tupikas smulkiai nusijuokė guosliu, nervingu juoku, kaip 
dailiai paerzintas. Tik vis dar nesuprato. 

- Tėvui reikia bent dviejų šimtų kubikų akmenų. Jie 
kuone vietoje, už šimto sieksnių. Bereikia jų priskaldyti ir 
įsigulėjusius iš gulyklų išvartalioti. Aš apsiėmiau tai pada- 
ryti ir kviečiu judu į bendrovę. Mano kaltai ir kūjeliai, ma- 
no jų taisymas; mano sproginamoji medžiaga, mano ak- 
mens, mano vežimai. Tėvas gi apsiima sočiai mus šerti ir 
po 21 rub. ašiai mokėti. Judviejų darbas, ir pelnas — per tris 
dalis. Manau judu be jokio rūpesčio ir be jokių išlaidžių tu- 
rėsiant grynų gryniausio pelno mažiausia po pusantro rub- 
lio dienai. Greičiau daugiau, ne mažiau. Pabandykime. Neiš- 
eis, mesime. Ar čia kontraktą darome, ar ką? O užsimokės, 
darbo bus dvejiem, trejiems metams. Skaityk dabar tik 250 
darbo dienų: gauname po 400-500 rb metams; nedirbamo- 
mis dienomis pravalgom po 100. Kita lieka — trobai. Ar 
negalimas daiktas? 

Mažjonis visa tai suprato. Darbo nebijojo, tad nė negalvo- 
jęs sutiko. 

— Tik ne su Didžpetriu... Jis per ilgas akmenims iš duobių 
lupinėti. Bepiga — aš: strukas bukas vokietukas. O jis — tingi- 
nys, nerangėlis; jam tik su plunksna sėdėti... 

— Ir alkti, - perkirto Napalys. 

— Kur nealks. Ką su juo pelnysi? Padirbės, padirbės ir stovi. 
Net pyktis ima... 

— Aš netikiu, kad tokiam jaunam vyrui pats kraujas leistų 
tinginiauti, kai jis yra gerai prišertas. O mes išsiderėsime pa- 
valgyti sočiai, košės, lašinių, pieno... 

Visa tai buvo pakartota ir sugrįžusiam Statikui, kurs pa- 
prastu savo greitumu visa ko tuojau griebės, tik neištesėjo. 

Statikui su Tupiku atsivėrė tikras darbininkų rojus. Taip 
pavalgę jiedu, net ir Jonas, dar nėkados nebūdavo. Kūliai, t.y. 
akmens, graužti, t.y. kiaurinti, nebuvo sunku. Sėdi sau ir taukši 
kūjeliu, pasukinėdamas kaltą, o čia į kalamąją vietą lašt, lašt 
vanduo iš skardinėlės laša ir miltus išplaudžia. Aštuoni, de- 
šimts, dvylika colių skylei. Kaip kokio didumo akmuo. 

Gražus paupys. Šlaitai. Venta. Lakštingalės. Vieversiai. 
Pempės. Ir saulės, saulės! Tiek saulės, jog, rodės, ji pasirengusi 
ne tiktai pavasario sniegus, ir pačią žemę sutirpyti. Vienmarš- 
kiniai, plačiais bryliais nuo spindulių skaistumo, jaunikaičiai 
kala, o į kuprą jiemdviem saulė iešmais badyte bado, mėgimo 
virpuliu visą kūną nukrato, kraujas virte verda, kibirkštys iš 
akių trykšta, mylėtis norisi. „U a!“ - šaukia Mažjonis, atsities- 
damas nuo darbo, aukštyn ištempdamas abi ranki ir pervirs- 
damas kūliu per savo galvą. Virto ir Didžpetris. Tai vadinosi: 
atstatyti išnirusius narius. 

Jauni nariai „atstatyti“, destis pralamdyti, piga: vienas, 
du atletikos pajudėjimu, kurių pati gamta mokė, ir vėl imkis 
darbo. 

- Žiūrėk, bene įspyrei debesio? - rūpestingai teiravosi 
Trumpajonis Ilgapetrio, aukštai iškėlusio savo balžienas. 

Petras trumpai nusižvengė, dabar nukišdamas savo pava- 
žas ligi trečiojo akmens, ir vėl kalo. 

Napalys atspėjo: Statiko būta ne tinginio, tik nepagalinčio. 
Gerame pavasario ore, gerai pavalgius, padirbėjus Petras jaus- 
te jautė, kaip jam auga pajėgų, raumenų, pilnėja ir net dažosi 
skruostai. Pirmykštis apkartimas kažin kur dingo. Jis pasidarė 
šnekus, nuolat pasakojo Tupikui, kas yra parašyta lietuvių 
laikraščiuose ir knygelėse, kurių jis, pradėjęs lankyti daktaro 
pirtį, iš Baltro pradėjo imti. Ir taip abudu jaunikliu brendo 
kūnu ir protu. 

Napalys buvo nuolatinis jų svečias. Sūkį apsukęs, vis čia 
pat. Tai pasmailintų kaltų atneša, tai atbukusius ima į kalvę 
nešti. Tai pila parako į pataisytas skyles, deda degamojo šniū- 
ro ir užkala aklinai. Užtaisius bent dvidešimt, trisdešimt ak- 
menų, pradeda „Plevną atakuoti“'?. Padegs keletą ir galva- 
trūkčiais smunka tolyn. 

Pykš, pykš, pykš! Skamba šlaitai, skamba skardys, virpa 
Santeklių ir Sakalynės langai, ir Šuipis didžiausiu įnirtimu 
puola iš vidaus oran, loja didžiu balsu kažin kur aukštyn, 
genas supratęs, kame trenkia, už pat upės, grobsto nubėgan- 
čius už pasturgalių, tik nekąsdamas ir didžiausia baile, uode- 
gą paspaudęs, šauna atgal, pradėjus čia papykšėti. Juoko vai- 
kinams buvo kaip krekeno. Tad tyčia atsišaukdavo Šuipį jo 
apšaudyti. Šuipis nepyko dėl to ir su visais trimis vis labiau 
prieteliavosi. 

Gaudami pavalgyti, vyrukai pinigų nė neškuravojo. Šaudė 
ir šaudė bent dveitą savaičių. Pagaliau Napalys paragino pa- 
įvairinti darbą ir pradėti iš gulyklų akmenis kelti. Atsirado 
katorgos darbo. Pavasario laiku žemė tebebuvo primirkusi. 
Gelžies dūromis pražiodysi suskilusį akmenį, o čia vanduo 
pliumpsi. Pasversi iš šonų, nėr kaip paimti, purvina, slysta. 
Visa reikia daryti dūromis, dalbomis, kartimis, lentomis; vie- 
nus pakišant šiaip, kitus kitaip, dažnai ištisą kryžiavonę 
pastatant, kol galėsi akmenio skeveldrą nuo dešimties-dvi- 
dešimties pūdų „už lūpos“ užkabinti, aukštyn pasverti ir visai 
išversti. 

Išsidirbo vaikinų toks sumanumas prisitaisyti, kokio joks 
mokytas mechanikas nebūtų atsigodojęs. 

— Savo galia čia nieko nepadarysi, - kalbėdavo Trumpa- 
jonis. - Čia reikia, kad uola pati išliptų, pasistodama mūsų 
pastolių ir ištraukdama savo uodegą iš purvo ar vandens. 

Pradžiūvus mažiau bereikėjo dalbų. Lipė vaikinai patys į 
duobę ir savim, savo kūnu, savo nugarom kaip Atlantai žemę, 
vertė gabalus, vos dveitu tepavežamus. 

Napalys darbščiai jiemdviem padėjo, visas maurinas ir 
rankas susidraskęs aštriais skeveldrų pakraščiais. Dirbo, vis 
dėlto nesmagumo vėjas ūžčiojo jam per kailį, išvydus du gyvu 
kurmiu po akmeniu, įtemptom gyslom, mėlynais veidais 
verčiant uolas, nuo kurių senai reikėjo patrūkti viduriams. 
Tad nebeiškentęs bėgo namo, prašė motutę varškės, sūrio ar 
ko nors ir nešė užkąsti, nelaukiant paprasto valgymo laiko. 

Vaikinai džiaugės krizendami, maitodamies, ėdė, kas at- 
nešama, vilko apetitu, lyg niekur nieko. Napaliui buvo aišku, 
tik jaunystę liaunais savo nariais, pasitempiančiomis arteri- 
jomis tegalint tokias sunkybes kiloti ir nesprogti. 

Tad ėmė vežti. Napalys atvarė porą, įkinkytą į žemutes, 
ant rąstagalių vietoje tekinių, karčių kestis. Ant jų akmens 
užzitinti nesunku, nutraukia arkliai, išversti dar pigiau tik į 
teisingai numieruotą kubą sukrauti sunkiau. Visgi nebe taip, 
kaip iš duobės versti. 

Ir augo paupyje kubas, nuo pusės sieksnio aukštumo, ilgyn 
ir platyn. Ir kai ištisas mėnuo praslinko ir Napalys sumanė 
pasižiūrėti, kas gi iš jų darbo bus pelno, tai pasirodė juos ne 
po pusantro, tik po pustrečio rublio uždirbus, skaitant tik dar- 
bo dienas, arba po du rubliu su trupučiu, skaitant apskritai 
mėnesį. 

60 rublių mėnesiui! Tokio pelno vaikinai nėkados nebuvo 
regėję. Džiaugės, prie Šešiavilkių prisirišo tiesiog sūniškai. 
Matės iš akių, kai kalbėjosi, kaip jie myli savo darbo davėjus 
ir skatintojus, kaip jiemdviem gera jų tarpe. Dirbo tad lyg nė 
nejausdami, koks tai pragariškai sunkus darbas. 

- Jei taip seksis padirbėti bent porą metų, tai arti to, kad 
ir po plecių su troba galėsiva nusipirkti ir be Amerikos, — 
džiaugės Tupikas Statikui. 

Statikas turėjo savo kombinacijas. O už pirmuosius gautus 
pinigus nusigriovė tokią šlėktiškų drabužių eilią, tokia stačia 
maniškos apykakle, tokiuo raudonu kaklaraiščiu, - nors iš 
riesdamas nosį ne panieka visų tų menkniekių, kas aplink, tik 
pasididžiavimu, kad už gražius, didžius daiktus jisai dar gra- 
žesnis, dar didesnis. Ir šventadieniais savuosius mokino visai 
jau profesorišku rimtumu. Dažnai ir „pone Statikevičiau“ jau 
susigriebdavo iš kai ko. 

Darbas tad buvo ne juokais dirbamas, savo vaisiais džiu- 
gindamas senį Šešiavilkį, kurs dar platesnių sumanymų ėmė 
griebtis, matydamas pigiai patiekiamos medžiagos. 

Džiugino ir Napalį. Viena, visus išlaidžius gelžims ir spro- 
ginimams atskaičius, jam vis dėlto liko po rublį - pusantro, 
nes paraką jis dirbos pats, tepirkdamos kalichloricum. 

Ypač gi jam miela buvo, kad jo dabar visa širdžia pamylėta 
pievelė dykinos gana sparčiai. Jis tad rodė, kurie akmens rei- 
kia pirma nuimti, kad plačiau būtų dykumos, mielai vežiojo 
karukais žemes, užlyginėjo paliekamas duobes ir apibarstinėjo 
pirktinėmis žolėmis. Jau kuone visas paupys buvo išlygintas 
ir gaus jam priželti. 

Petrai Šešiavilkiai tuo tarpu arė žemę, bendrai su Sviesta- 
vičium parsisiųsdindami iš visokių pasviečių naujos veislės 
sėklių griežtai visų javų, nes tos vietos ir pašventiškių sėklos 
esančios, anot Sviesčiaus, išsigimusios ir suskurdusios. 

- Gintautas Gondingoje, Darata Sakalynėje, Napalys pa- 
ventyje, Petras Santekliuose, Sviestavičius Linksmynėje. Ogi 
da Giedrienė. Ogi tie, kurie šiaip ar taip yra palaižę visų tų 
vietelių ir susidūrę su jų veikėjais? 

Gintautas, kai visa tai sumesdavo, eidamas gultų, tai jam 
norėdavos, apvirtus į lovą, pirma aukštai aukštai kojos kilstelėt 
iš džiaugsmo. Ojei tai nepadarydavo, tai tik dėl to, kad jau 
turėjo gerai virš trijų dešimtų ir jam paties savęs buvo gėda. 

Apie lietuvių laikraščius ir kas ten yra rašoma ėmė kalbėti 
visoje parapijoje, kaip apie paprasčiausius dalykus, nieko 
nebesivaržydami. Priprato skaityti. Jaunuomenė užsikrėtė 

noru mokytis rašyti ir skaitliuoti. Spietės būrių būreliais; vai- 
kams į sodžius ūkininkai samdėsi direktorius, ir miestelio visi 
pašaliai knibždėti knibždėjo mažvaikių, neva poterių besimo- 
kinančių prie pirmosios Komunijos, iš tikrųjų gi mokydamies 
visa ko, skaityti ir rašyti, kaip tikrosiose rusų sumanytose, tik 
neįvykintose „školy gramoty““?, tik kun. Vizgirdos, nebe 
ruskių globoje. 


MEILĖS AUDROS 


SIETUVA 


Aš padėjau brolužėliui 
Žirgelius pagirdyt. 
Gan ilgai stovėjau, 
Daug aš čia kalbėjau, 
Ir pražydo vainikėlis 
Ant mano galvelės. 


Gintautas džiaugės, kad jam po tiekos metų ėmė rastis 
daugiau „giminių“ neg vieni pirmieji miestelio piliečiai žy- 
dai: Seligmann su Schumacheriu. Jiedu kaip ir pirma laikėsi 
sau paskirtos eilės: vieną kartą per savaitę sėdėjo pas daktarą 
gonke ar valgomajame. Tik nebe sekmadienių vakarais; tais 
vakarais jau kiti „giminės“ rinkosi pas daktarą: Sviesčiai, 
dabar abudu, Vidmantaitė Darata, Šešiavilkių Napalys su 
sesele Maryte ir kun. Vizgirda. Tai vieną sekmadienį. 

Antrą sekmadienį visi jie rinkosi Sakalynėn į senį Vid- 
mantą, tretį į Sviesčius, ketvirtą į Šešiavilkių Petrus, nes visi 
jau žinojo juos esant dvarvietės savininkus. Seniai Šešiavil- 
kiai vis labiau traukės iš eilės į karšinčius, nors į svečius dar 
tebėjo, stalan drauge tebesisėdo ir per visą vakarą mielai 
klausės linksmų ir šviesių jų kalbų. Tik nei į Sviesčius, nei į 
Gintautą, nei į Vidmantus abudu seniu nėjo: ten jiems matės 
per poniška, o Vidmantuose net nekrikščioniška — kam jie ne 
katalikai. 

Užtat Sviesčiai „gatavai sumužikėjo“. Mieliausis, kasdienis 
draugas Sviesčiui pasidarė Petras Šešiavilkis; su juo kas rytas, 
kas vakaras tarės, kas bus šiandei darytina ir kas jau yra 
nudaryta. Gi poniai Sviesčiuvienei tiek pat buvo Darata. Ji 
neklydo, įkalbinėdama savo vyrui patogų gyvenimą esant 

pasidaryti ir nedidžiuliuose dvaro rūmuose. Vidmantuose 
jai, lygiai ir vyrui, viskas rodės miela malonu, kaip rojuje, 
daug mieliau, neg būdavo Santekliuose. 

Iš pradžių Sakalynės gyventojai buvo labai tai jiem. Kaz- 
kokių „prūsokų“ priviso, svetimtaučių, nekatalikų... Tik tai ne- 
ilgai truko. Vidmantas nė nesvajojo taip ūmai patapsiąs „viso 
svieto“ garsenybė. Dar jis nesuskubo parodyti, kiek ir ko ūkyje 
išmano ir tesi padaryti, o jau Sakalynės išvalymas, kur vienos 
lapės ir opšrūs, anot to, olas besirausė, ypač gi vieškelio su 
pakalne ir Gusčio pataisymas jau buvo sudavę į didįjį kalbų 
būgną. Visa tai negalėjo nepasiekti ir Sviestavičių ausių. 

Jie žinojo visa, kas tik buvo kalbama, kaip „prūsas“ anapus 
upės drivija, bene per daug dyko laiko turėdamas. Girdėjo ir 
ėmė iš tolo sekti visą prūsišką Vidmantuose naujai įvedamą 
tvarkingumą. Sekė, grožėjos ir ėmė vertinti tuos žmones, kurie 
tiek daug triūso deda, idant visa būtų ne tik naudinga, dar 
patogu ir gražu. 

Sviestavičiai dirbosi daržus Linksmynėje ir vieną sekma- 
dienio popietuvę susitarė abudu su žmona ir nuėjo pasivaikš- 
čiodamu į Vidmantus sėklų pirktis. 

Buvo dar toli lig saulei sėdant. Gintautui ir Vizgirdai be- 
krizenant su Vidmantais, štai Šuipis sulojo ir, prietelingai čiau- 
dėdamas, uodega vizgindamas, lyg saviškius sutikęs, įvedė į 
trobą Sviestavičius. 

Jiedu nesitikėjo svečių rasią. Atsiprašė ir ėmė reikalą išdės- 
tinėti. Tik Darata užčiaupė jiem burnas. Atėjota, sakė, tai ir 
pabūkita svečiais, miela nemiela. 

Sviestavičiam iš pradžių nebuvo malonu. Ypač varžė kalbų 
nevienodumas. Vidmantai nemokėjo nei lenkiškai, nei rusiš- 
kai, tik lietuviškai ir vokiškai. Taigi su jais Sviestavičiam te- 
ko kalbėtis vokiškai. Vizgirda nemokėjo vokiškai, tad su 
šeimininkais ir Gintautu labai sklandžiai šnekėjosi lietuviškai, 
o į Sviestavičius, lyg kokią malonę darydamas, nenoromis 
kreipėsi lenkiškai. 

Trys kalbos už vieno stalo. Lyg būtų per daug, tai visi jau- 
tė. Be to, bepiga buvo su Darata kalbėtis vokiškai: jai tai buvo 

kuone prigimta. Senis gi, nors taip pat mielai griebės nežmo- 
niškos kalbos, užmiršęs gavęs už tai iš Gusčio „beždžionę“, 
vis dėlto vėlė ją it miliniu liežuviu. Sviestavičių estetika, dailės 
skonis, nepakentė blogos, darkytos, kad ir svetimos kalbos, 
tad ėmė labai atsargiai, rūpindamiesi pasakyti kaip reikiant, 
kalbinti senį lietuviškai. 

Ir ne taip jau blogai jiem ėjo. Sviestavičius ėmė atminti vai- 
kystės metus, kada dažniau susidurdavo su dvaro darbi- 
ninkais ir jų vaikais; ponia dabar buvo nuolat lavinusis toje 
kalboje, su Šešiavilkiais bebūdama ar su darbininkais Links- 
mynėje besitaisydama. 

Taip pamažu ir įsivyravo toje gražioje šviesuolių lietuvių 
kompanijėlėje viena tik - lietuvių kalba. Ir visiems pasidarė 
kur kas jaukiau. Lyg visi pajuto artimą savo giminystę, ne 
vien šaltą, nors mandagų, kaimyniškumą. 

Štai kaip ponai Sviestavičiai, visą amžių lenkais dėdamies 
ir aristokratinius savo bočius beskaitydami, pateko į naują 
demokratinę draugiją. Ir vis labiau darėsi ja patenkinti, daug 
labiau neg draugėje pirmykščių pataikūnų dvariškių, kurie 
vienus niekus temokėjo pliaukšti. 

- Visą amžių buvova su žmona gyvu nabašninku. Tai kiek 
čia dabar mums šviežienos, jūsų draugėje atsiradus! - džiau- 
gėsi Sviesčius, vieną sekmadienį sėdėdamas su kitais pas Pet- 
rus ir klausydamas gyvos, gudrios kaip sveiko ūkininko kal- 
bos Petro ir linksmos, atviros, meilutės Petrienės. Mariutė 
varpeliu skambėjo iš visų pusių, susyk visiems tai į vieną, 
tai į antrą ausį kaip uodas, kurio neatsiginsi. Numosi iš 
vienur, jis beesąs kitur. Tik Mariutė tai ne kuisis; jis temoka 
įkyrėti, prikibdamas, kaip sakai, su savo ta pačia giesmele: 
„Nesigailėėk“... žinoma, savo kraujo; ko gi daugiau? Visi sve- 
čiai, ir seniai, ir jaunieji, meilingom, įsimylėjusiom akim sekė 
Mariutę, kiekvieną jos pajudėjimą, stiprų jos stogą, drąsų 
žengimą ir tokį audringą bėgimą, lyg tuojau tvykstelės galvą 
į staktą, nepataikiusi pro duris, ir kris čia pat. Taikė tačiau 
kuo geriausiai ir per kiemą leidos tokiais šuoliais, lyg reng- 
damasi per statinę tvorą peršokti. 

Dručkė, kiek žemoka, mėlynakė, geltonkasė — gryniausis 
aukštaitės tipas. Sveikata jai trykšte tryško, kūno visur buvo 
per pilna, jis veržėsi per susegamas rankoves riešuose, per 
apykaklę, lyg veržės net per sijono juosmenį. Tai jau buvo 
pilnai subrendusi mergelė, nors Dievo valios dar nejautė kaip 
reikiant, tačiau žadėjo daug galimybių, velniui pradėjus jauną 
kakalį kūrenti. 

Mylėjo ją ponas Sviestavičius tikrai kaip savo vaiką. Pa- 
silgdavo jos, kuriądien tėviškai jos nepabučiavęs į galvelę ir 
nepaglostęs. Ir jo meilė buvo nekalta kaip angelo, nieko ne- 
svajojanti iš to nekalto „kūdikio“, kuriam tačiau jau buvo 
devyniolikti metai. Net ponia tos meilės savo ištikimam, iš- 
bandytam, galop jau apsenusiam vyreliui nepavydėjo. 

Mylėjo Marytę ir Gondingos daktaras Gintautas. Iš pra- 
džių taip pat kaip Sviesčius. Eidamas į Santeklius, nėkados 
nepamiršo nusipirkti skrynutę saldainių —- „Marytei, tai mano 
maželėlei“... Marytė ėdė saldainius per abu žandu, maža tepa- 
dėkojus gerajam „dėdei“, ir laukė jo, kad ir vėl atneštų sal- 
dainių. Ir su tuo nesislėpė, nes saldumynų buvo smalsi kaip 
vapsva. 

Visados rimtas daktaro veidas šiepės, lyg sapne matyda- 
mas tą žebenkštį žvėrelį, mielą pamatyti, dar mielesnį turbūt 
paglostyti per švelnų kailelį. Ir pats savęs tada Gintautas ne- 
bepažino: jis, Kristaus metus peržengęs flegmatikas žemaitis, 
kelte kėlės bėgioti su Maryte, vaikyti ją ir gaudyti. Dažnai taip 
ir darė, pliaukšėdamas rankom. Grįžo draugėn, visas nušilęs, 
uždusęs, bet tokiu kvailai išsišiepusiu srėbtuvu, lyg kas 
medum būtų jam per lūpas patepęs. 

Marytė nieko nesivaržė, nei ponų, nei senių. Nesivaržė ir 
dėdės daktaro. Ne tik nesivaržė jo, dar ir mylėjo. Gintautas jai 
rodės už visus geresnis: jai saldainių atneša, su ja siaučia ir 
tauškia. Tad vis dažniau vien tik į jį ir žiūrėjo. Nenumanė dėlto, 
kadjis visoje kompanijoje buvo visų jauniausis, nors nebe taip 
jaunas, kaip Napalys ir jo draugai, ir... visų gražiausis. 

Gintautas buvo gražus ne tik savo vyriškumu, galingai 
sukirptas ir susiūtas, storiausių kaulų ir jau pradėjęs pilnėti; 

gražus ir veidu tikro dievaičio Apolono: gražia nosimi, gra- 
žiom, lyg tik bučiuoti lūpom, raudonom, gražiai išriestom, 
minkštom, gražiu smakru su duobele kaip Buonapartės!“, . 
gražiais pilnais ir skaisčiais skruostais. 

Daktaro amatas ilgam buvo nuo jo atstūmęs moteriškos pa- 
veikslą idealą. Jis nei negalėjo įsivaizduoti, kaip vyrai svajoja 
lyg sapne apie moteris, kad turi jų tegeisti kaip sveiki patinai. 
Tačiau dabar, ar jis buvo namie, ar Vidmantuose, ar kame ki- 
tur, kada visus ir viską užmiršdavo nusimaldęs, — vienos 
Marytės neužmiršo, ji viena kaip gyva tebuvo jam akyse, 
atmintyje. 

Ir nesiskundė. Nesakė: tai, kad prisižiūrėjau — net atsiko- 
dyti nebegaliu! Tik juoba veikslino sau visą jos figūrėlę, jaus- 
damasis tuosyk taip, kaip turbūt jaučiasi žmogus, narkotikais 
pasierzindamas. Dažnai net jam galva sukės, smilkiniuose 
tvinksėjo, atminus Marytės tekintąjį stogą; pačios rankos tie- 
sės ir grobstė, orą nutverdamos. Tik sapne, kokių jų nė būtų 
buvę keistų keisčiausių, Marytės nėkados nebuvo išvydęs. Gal 
ir gerai - ne ten jai vieta... 

Pagaliau Gintautas ėmė vis dažniau praeiti pro šalį Vid- 
mantų ir pabaigti savo kelionę neva Sviesčiuose, tikriau gi, 
kad gautų bent pamatyti, bent keletą žodelių pasisakyti su 
Maryte. Ir kažin kaip taip atsitikdavo, jog ir pamatydavo. Vis 
Marytė netyčiomis pasirodydavo kaip tik tuo laiku, kada 
pasimatė gondingiškis svečias. 

Gerų tai buvo valandų. Ak, kaip gerų! Tik tiek ir kentėta! 
Rodės, ko čia daugiau: norėjo Marytės pamatyti, ėjo ir pamatė. 
Betgi namo grįžo ne laimindamas tą pavykusią dienelę, tik 
visas suniuręs, neramus ir visu kuo pasaulyje nebepaten- 
kintas. Ir tučtuojau pradėdavo sumesti, kada vėl eis ir pa- 
simatys. 

Visos idėjos, visi siekimai nuėjo šalin: visame pasaulyje ir 
už jo — bebuvo vienas centras, jo jausmų pilnybės vidurys — 
Marytė. Daugiau nieko. Unum est tibi necessarium. Tavieno 
tau tereikia... Seniau jam dažnai pasipindavo mintis: bene ves- 
ti Darata? Argi begausi tinkamesnę inteligentui inteligentę, 

tautininkui tautietę, idealistui idėjos moterį? Tik ligi tai bus 
pagalvojęs, tuojau priešais išeidavo jo pasišventimas liaudžiai, 
jo nedalijimas jai ir būsimajai revoliucijai tarnavimas. „Ne! - 
šaukė kažkas viduje. - Neturi teisės visa ko išsižadėti! Ir dėl 
ko? Dėl sijono! Cha cha cha...“ 

Stebėtina, kad dabar to balso niekur nebesusilaukia. Tyčia 
stengiasi jį išvadinti iš kažin kokių sielos patamsių ar užkam- 
pių ir niekaip nebeatsikviečia. Neanalizavos nabagas, nors ir 
psichologas, andai veidmainiavęs, ir visi tie pasišventimai 
tebuvę kaukė pridengti tuščiai širdžiai; jis - nemytėjo, tai ir 
didvyriauti buvo patogu. Dabar myii, gaivališkai myli, ir 
nebesistelgia priešais atsistoti su bet kokiais persikalbinėji- 
mais. Būtų tai tiek pat svėrę, kiek, gaisrui užsiliepsnojus, iš- 
bėgti jo gesytų su skardinėle vandens. Nei į galvą dabar Gin- 
tautui nebepareidavo Marytės nelygumas jam: jis toks storas 
ir aukštas, ji tokia kresna, bet žemutė; jis toks mokytas, uni- 
versitetninkas, ji tik tik sulig valsčiaus mokyklos; ji mužikė, 
jis iš valstiečių išbrėžtas; jis jau miestiečių papratimų, ji gry- 
niausi sodietė, nuo valgymo ir poterių kalbėjimo, ligi pat sve- 
timųjų priėmimo svečiais. 

Nieko, nieko! Vienas tebuvo balsas ir argumentas — gei- 
džiu! Geidžiu visomis sveikomis, neišeikvotomis pajėgomis. 
Geidžiu ne lygybės, tik papildymo. Kokios čia vyrų ir moterų 
lygybės, kad tai du visiškai skirtingu, vienu mastu nema- 
tuojamu dalyku; dvi sriti, tegalinti drauge padaryti trečią, vėl 
kitokią neg abidvi. Pagaliau — po šimto ir keliolikos velnių: 
man tai patinka, aš to noriu, — tai ir gana įrodymų! Kas gi? 
Mes, šviesuoliai, verždamies į asmeninę laisvę, tyčia, savaime 
darysimės pačių prasimanytųjų galybių vergais? Tfu, kad tu 
nesulauktumei! 

Sumanė Gintautas Marytę būtinai šį rudenį vesti. Ir viskas 
kitaip virto. Marytė - kūdikis, mergelė ūmai jo galvoje pavirto 
moteriška, rimta lyg rymietė. Kaipgi su tokia bežaisi? Reikia 
rimtai pradėt kalbėtis, kol pagaliau nesusikalbėsi, nesusipra- 
si ir nenuspręsi, - jiemdviem, ne kitoje poroje amželis pra- 
gyventi. Ir darėsi Gintautas nebedrąsus, nei bežinojo, ką gi jis 

dabar pasakys savo Marytei; nei bepirko saldainių: ar be vai- 
kas? Nuolat mintijo apie Santeklius ir nebedrįso beeiti. Pats 
savo rankomis pasistatė spąstus ir įsispaudė. Pyko, draskės, 
bet nieko... 

Gintautas pradėjo daug rečiau beateiti. 

Tai tuojau visi pasergėjo ir net ėmė ateinančio teirautis: kas 
atsitiko, kur buvo? Ir Gintautas — o, kad jūs visi kur tuoj pra- 
smegtumėt! — ėmė meluoti, kaip pirmos klasės mokinėlis: tai 
laiko nebuvę, tai nesveikas buvęs ir visokių neįtikėtinų kvai- 
lybių. 

Daugiausia tai pajuto pati Marytė. Ji dar neišmanė, kas tai 
meilė, kiek ji duoda džiaugsmo, tik kiek ir prikankina. Ji Gin- 
tauto laukė. Nesulaukdama nerimo, nerimdama bėgiojo net į 
vieškelį sutikti, nesutikdama pyko, o išėjus gulti be niekur 
nieko verkė į pagalvį, kramtydama jo ragelius. 

— Kas tau yr, Maryt? - klausė tėvai, sutikdami savo myli- 
mąją nebelinksmą ir lyg neišmiegojusią kaip pirma. 

Marytė muistės, ožiavos, nėjo valgyti, ilgai šnirpštė kur 
kerčioje, apsileidusi plaukais, ilgai nėjo praustis ir šukuotis. 

— At! Mergiški pasiilgimai. Praeis, - tardavo motina, tei- 
singai suprasdama mergišką padėjimą. Ir tėvas nurimdavo. 
Tik nei vienas, nei antras nepasistengė įspėti, ko tie pasiil- 
gimai? Daktaras nei galvon neatėjo įtarti kokiuose ketini- 
muose. Toks ponas suksis apie sodietę mergelę! Čiupk! 
šenė nuo sukrainių dėžutės, ir laukė jo, nebeatmindama tų 
saldainių, ir sulaukusi nebežaidė. Tik norėjo su juo šnekėti, 
šnekėti, šnekėti be galo, kur nuošaliai pasisodinus, kad jis nie- 
ko kito nebesidomėtų, tik jos, su niekuo nebesikalbėtų, tik su 
ja viena, viena, viena... 

Dar geriau paimti jis už gražios, minkštos, nenusidirbusios 
rankos ir prispausti ją prie ugnia degančio skruosto. Taigi būt 
gerumėlio! Bet taip tebūdavo sapne. Sapne ją kažkas maloniai 
tekankino, Gintautas ne Gintautas. Ji gynėsi abiem rankom, 
mušėsi ir - dėlto traukė int sau. Ir pakirdo nuvargus ir pikta, 
visais nepatenkinta. 

Tai paprasta tikrenybė. Ją visi žino ir savo laiku yra per- 
gyvenę, prityrę. Tuo niekas paskui nepasigiria. Ir visai būtų 
proziška, kad tos tikrenybės, realybės neišpintų siela savo 
dvasios blizgučiais, neišpintų aukso svajonių juosta, neišaustų 
sidabro minčių stiklais. Būk gi, kaip ir esi, per amžius palai- 
minta, Svajone! Tu, skaistybės Saule, kuri ir sutrų pelkelę mo- 
ki paversti margo stiklo atšvaita! Tu, kuri sukrypusią bakū- 
žėlę darai kuriam laikui karališkais rūmais! Tu, kuri vakarų 
saulės spindulius auksu ir diementais paverti! Tu, kuri vargų 
negales leidi kuriam laikui užmiršti! 

Ne! Žmogaus meilė — ne gryna materialybė, tad kas ir iš 
tos meilės randas - ne grynas kūnas, tik su tokia pat dvasiš- 
kumo kibirkšte, kuri ir jam savo laiku padabins purvabridžio 
buitį ir duos skonies ir ilgesio skaisčios dvasių būtybės. 

Marytė nemokėjo giedoti svajonei himnų. Tačiau pačias 
svajones auste audė lyg voras tinklą, o į vidurį vis turėjo 
pagavusi — Gintautą. Jei dabar dainavo, nors pati viena, tai 
jam dainavo; mėgino kuo gražiausią gaidą ištiesti, kad - jam. 
O balselį turėjo kaip ir visi Šešiavilkiai, kaip ir Napalys. Jei 
įsirašė į savo sąsiuvinį kokią dainą, tai tik tokią, kurią šiaip 
ar taip galėjo priderinti Gintautui. Ir poterius kalbėdama, net 
bažnyčioje būdama, didžiajame altoriuje jautė, jei ne matė, 
gražų, gražų, jauną, stiprą vyrišką. 
kita. Tai tebuvo jos rūpestis ir brangenybė. Marytė irgi mylėjo 
Gintautą stiprai, gaivališkai, kaip ir jis ją. Dar stipriau, nes to 
savo gaisro užlietų nemanė eit nė su skardinėle. Nieko ji 
negalvojo, nieko nemokėjo pagalvoti. Ji - jautė ir gana. Taip 
jai buvo gamtos žadėta, ne savo pasiskirta, ne už tai ir atsakė. 

Ji nemokėjo net savo pasiilgimų tikrenybe paversti. Reali- 
zuoti susituokimu visai neišmanė. Nenumanė geriau būsiant 
artimesnėje artimybėje neg dabar, kad susitikę susisėda toli- 
mesnėje artimybėje ir tik meilės žvilgsniais viens kitą ma- 
lonina. Visa meilės laikilgio grožė ir palaima tai kaip tik šitie 
dvasiškumo momentai, kits kitą vertinant ne savimylybe, nie- 
ko dar iš kits kito nereikalaujant, nieko nesiūlijant. Gryna, 

gryna. Iš to daina kyla. Iš to karžygiai milžinų darbus nuvei- 
kia. Už tokį „damos“ žvilgterėjimą senovės raiteliai svajotojai 
jos vardą savo širdyje ir skyde rašės, jį šventenybe skaitė. Ir 
tiek tėra tikros laimės kits kitą įsimylėjusiems, kol šisai dva- 
siškumo elementas atsveria. Užsidegs akys kitu geiduliu, 
-paraus jos galvon mušančiu krauju, - paims savo meilę glo- 
bon kita, grynai medžiaginė galybė, - ir ji nebebus įdomi, kaip 
neįdomus nei bet kuris kūno veiksmas. Už materialę meilę dar 
nė vienas pasaulio raitelis nėjo su priešininkais muštis ir sa- 
vo galvos guldyti. Nė šiaip nėra bet kas nusižudęs, kas yra 
kūno meilės prityręs. Kol dvasia tebeviešpatauja, tol kūną 
laiko perniek ir jo gyvybę - niekais. 

Gintautui ir Marytei prasidėjo gražiausių, nes dar švarių 
ir gilių, ramių kaip sietuva pasiilgimų ir į kits kitą linkimų 
laikas, kuris likta buvo jiemdviem ilgiau pratęsti, neg papras- 
tai esti tokiuose priepuoliuose. Įsimylėjusieji mano, būk tai 
jiedu savo brangią paslaptį težiną, niekas daugiau nei matąs, 
nei suprantąs. Tuo tarpu kad susimylėjusius tą pačią valandą 
pajunta kiekvienas žvirblis palėpėje. Nei Gintautas, nei 
Marytė niekam nebuvo pasisakę mylį, nei vienas antram dar 
neprisipažinę — o jau visiems buvo aišku, jog visi jie atsirado 
meilės šventykloje, visus Mildė apaudė savo aušros pirštais. 

Rodės, kas kitiems? Ko čia sirgti pagiriomis, kai ne tu, tik 
kits kas geria? O dėlto visiems buvo gera, kad kažin kas mylis. 
Taip gera, kad į paprastą, smulkų gyvenimą su jo sielavar- 
tais dėl duonelės ar nuodėmingo aukso, kuriuo klastingai nu- 
perkama pati sąžinė, kažin kokios dievybės, Laumės ne Lau- 
mės, įbėrė monų, apvilko visiems akis ir paprasčiausi dalykai 
virto - pasaka. 

Susimylėjusi porelė buvo kamertonas visų ūpo. Jų aržūs 
žvelgimai, jų pagavimo pučiamos šnervės uždegdavo ir ki- 
tiems žvilgsnius, pakeldavo ir kitų ūpą. Matėte, kas darosi per 
vestuves? Du tuokias, o kelios dešimtys siunta. Šoka, trypia 
taip kaip nėkados. Net arkliai piesto stojas ir dūksta. Meilės 
atmosfera visus pagauna. Tad visa pavenčių draugija ne 
mažiau mylėjo susimylėjusius už tai, kad susimylėjo, neg jie 

viens antrą pagalėjo mylėti. Tik vis tai tylomis, apsimetus 
nieko nežinant. Matė jau ir tėvai, kaip Gintautas su Maryte 
sutinka, tik nieko iš to nelėmė kaip ir pirma. 

Daratai iš pradžių loc ir smilktelėjo grynai moteriškas pa- 
vydas; matė, kaip seniausis ir tikriausis jų prietelis, labiausiai 
iki šiol jiems atsidėjęs, dabar šąla šąla ir visai ima lenktis. Tai 
skauda. To gaili. Tik kas daryti? Darata visą kaltybę susiėmė 
sau, suprasdama nedavusi draugui to per tiek laiko, ko davė 
jam Marytė trumpesniu laiku. Taip turi būti. Tam yra lyčių 
susiskyrimas... Veidmainiavo pati sau. Nes... nes jos paširdyje 
taip pat kažkas kuteno ir krutėjo, vis aiškiau aiškiau įspaus- 
damas jai gražučio jaunučio aukštaičiuko paveikslą. Napalys 
Šešiavilkiukas jos širdžiai pamažu ėmė virsti tikruoju karžy- 
giu - Napoleonu Buonaparte. 

Na, kurgi aš nuklydau? Aš visai ne romaną rašyti buvau 
sumanęs. Ir ne pilną istorijos tikrenybę. Ma ją šimts, tokia ji 
esti nuobodi! Aš tebuvau pasiryžęs to duoti, ko tesiu iš savo 
pusės specialybės — atskirų, ne ankštai susirišančių vaizdų- 
miniatiūrų. Kam romano, kad ir taip įdomu? Kam lytinės mei- 
lės, kad Tėvynės meilė gaubė ano laiko veikėjus, be jokio politi- 
kos krypsnių skirtumo tautininkus, lietuvių atgijimo tėvus. 

Taip tai taip. Tik ką padarysi? Prieš vėją negi papūsi. Buvo 
Tėvynės meilė. Ir tokia ji buvo galybė, kad kalnus nuvertė. Tik 
ją žingsnis žingsnin sekė ir asmeninė jaunų kovotojų meilė, 
kurios nė vienas nepajėgia palikti šalyje kaip savo šešėlio, 
uždaryti į kokią slaptą dėžutę, kad nekliudytų kitiems dar- 
bams. Ne, to negalima padaryti. Ji seka kiekvieno jaunystę, nė 
vieno luomo neišskirdama, visiems į jo ideališkiausius ar 
reališkiausius pasiketinimus ir pasistengimus įsipindama, vie- 
nam sparnus pririšdama, kitam girnapuse prie kojos pasi- 
sverdama. Jei kas ištirtų visus paslapčiausius akstinus, para- 
ginusius mūsų didvyrius šį bei tą nuveikti, tai kiekviename 
atrastų paprastą meilės, lytinės meilės pajėgą ir jos akstiną. Jei 
to pat ieškotų Tėvynei žuvusių vaikų veiksme, tą pat atrastų. 

Tai kaipgi jaunuomenės gyvenimo ir veiksmo vaizduoto- 
jas gali atskirti ją, tą jaunuomenę, nuo to, ką ji su savim 

nešiojasi paskui save, lyg aukso ar katorgos pančius valkioja? 
Ne, negali. Ir, moka nemoka, turi užgriebti ir tos srities. Vaiz- 
dininkui vieno tegaili - kad jam tenka tai vaizduoti, lyg nuo 
aukšto kalno matant, kas darėsi praeities slėnyje. 

Mylėtasi tad ir kovos metu. Tik tas laikas, kurį aš užgrie- 
biu, buvo ne paprastos meilės laikas, tik meilių audros laiko- 
tarpis, kaip esti magnetinių audrų. Ypačiai jos minėtinos dėl 
to, kad supuolė su kita galinga audra - didžiausiu Rusų vals- 
tybės sukilimu prieš veikėjus, kūno galybe - menkučius, gi 
dvasia milžinus, lietuvius susibaudėlius, šmekerių šmugelnin- 
kus. Vardai, kurius mūsų kontrabandninkai iš vokiečių 
parsinešė drauge su lietuviškaisiais raštais*. 

Ar tai visavaldančios Apvaizdos sutaisyta tiesiai, ar per 
saulės dėmių įsigalėjimą, kaip galvotas žvaigždininkas vie- 
nuolis Morė pasauliui skelbia?!!? Sulig jo kas vienuolika metų 
susidarąs didysis saulės dėmių būrys ir tuolaik susidarą di- 
džiausios gaivalinės audros: oro, magneto, jausmų ir karų. 
Nykstant dėmėms, silpstą ir tos audros, kol vėl neimą įsigalėti. 

Jei taip yra, tai mano aprašomąjį laiką valdė - pačios didžio- 
sios teisybės ir žmoniškumo saulės dėmės: Rusų monarchizmo 
sauvalia. Tada ji buvo pirmą kartą pakirsta, kol per antrą 11 
metų „dėmių“ įsigalėjimą nebuvo visiškai pribaigta““, 


LINO DARBŲ PASAKA 


Jok, brolyti, į sodžiaus mergelę. 
Sodžiaus mergelės mažakalbėlės, 
didžiadarbėlės — 

Išaudė drobelę kaip beržo tošelę, 
Išrašė raštelį kaip bitės korelį. 


Susirinko vieną sekmadienį visa mūsų kompanija pas Pet- 
rus. Marytė kažin kodėl - bene tik dėl savo Gintauto - suma- 
nė visą butą išpuošti savo rankų audiniais, siuviniais ir 


* Der Schmėker - sena knygpalaikė. Der Schmuggel - kontrabandavimas. 

mezginiais. Kitos tokios nagingos ir darbščios mergelės, kaip 
Marytė Šešiavilkiotė, visa pašvenčių apylinkė neturėjo. Nuo 
pat piemenų metų ko ji nebuvo prisimezgusi ir prisiaudžiu- 
si! Kelios trobelninkės pribuišės visą žiemą jai verpdavo 
verpalus, o ji tik audė, tik audė. Žinoma, kad norėjosi tuo ir 
pasirodyti. Pasirodoma kraitis tik per vestuves. Bet kada tai, 
kur tai ir ar tai bus? O čia tiek žinovų. 

Susirinko svečiai, vėdinasi palengvėl arbata. Pirmas Svies- 
tavičius pasergėjo stalo ir sėdynių padabinimą. Žiūrėjo, žiūrė- 
jo, kraipė kraipė galvą. Pagaliau, pliaukšterėjęs liežuviu, 
prabilo. 

— Aš esu matęs arabų dabinimosi stilių, sudaromą iš kom- 
binacijos vienų tiesių linijų. Rodos, paprasčiausi, pirmapradinė 
figūra — linija. O sunku nemačius ir įsivaizduoti, kokia galima 
padaryti iš jų įvairybė! Ji ne tik akis veria savo gražumu, savo 
margumu: pritraukusi dar ilgai sulaiko atidžią, versdama ieš- 
koti ir rasti vis naujų kombinacijų. Tai man atėjo į galvą, besi- 
džiaugiant šios štai staltiesės raštu. Kaip iš tiesių linijų, taip ir 
iš tiesių stiklelių, kvadratų ir visokeriopų keturkampių nega- 
lėjau įsivaizduoti, kas galima padaryti. Žiūrėkite į tą lietuvaitės 
servetą. Ilgai reiks jums žiūrėti, kol suskaitysite, kiek čia įvairių 
stiklų kombinacijų: didesnių su didesniais, mažesnių su 
mažesniais ir mišrai, kvadratų su pailgotinais keturkampiais, 
po keturis krūvoje į kvadratą ir po kelis į eilią. Stebėtino būta 
audėjos nagingumo. Kas tai audė? — pabaigė Sviestavičius. 

Visi įniko žiūrėti ir raštus skaityti; pirma rodomos staltie- 
sės, paskui rankšluosčių, kilimų ir juostų. Tai buvo maža na- 
mų darbo parodėlė. Džiaugsmo ir pasistebėjimo nebuvo nei 
galo, nei krašto. Nuo pagyrų dūmų galėjo sveikiausi galva 
apsisukti. Todėl ir Šešiavilkienė stovėjo gale stalo, parėmusi 
smakrą ranka, o jos alkūnę įstačiusi į antros rankos delną, ir 
rodės štai štai bus dangun paimta. Marytė gi stovėjo raudona 
kaip putinas ir tik seilę rijo. Gintautas jau buvo akim jai pa- 
sakęs, įspėjąs, kieno tai tokie nagai. Ir ji šyptelėjimu, kurį jis 
vienas tesugavo, nes jam vienam tebuvo siunčiamas, prisipa- 
žino — ji ta audėja esanti. 


- 288 + 


— Tai močia štai ir Marytė, — atsiliepė senis Šešiavilkis, — 
linų gaišintojos. Ne vienas šimtas būtų banke likęs, kad ne jų 
įsiutimas kas mielą žiemą austis ir austis, lyg pabrike kokia- 
me, pasigailėk Viešpatie! O nei jų kas perka, nei kas mato. Re- 
tas svečias tik kai ką gauna išvysti. Pamatytumėte, ko nėra 
jų skryniose ir po kiek visa to. Dviem kartom su visa šeimyna 
dengtis pakaks. 

Ir nukrypo kalba į naminę lietuvių pramonę, pirmapra- 
dinę, be jokių mašinų ir pagerinimų, pasiekusią tokio aukšto 
sumaningumo laipsnio ir vis dėlto neįgijusio prideramo jai 
aukšto vertinimo, kaip, sakysime, Briuselio mezginiai, persų 
kilimai ir kiti mažiau už mūsų servetas praktikingi dalykai. 

- O kaip tai lengva būtų daryti jų pardavimui! Reiktų tik 
rinkų surasti, - tarė Gintautas. 

Kun. Vizgirda visą laiką tylėjo. Jis buvo aukštaitis, taip pat 
pašvenčių srities, nors ir tol nuo Šešiavilkių gimtinės. Jo nuo- 
monė čia būtų buvusi svarbiausi. 

- Ką gi mąstai ir savo nuomonės nepasakai? - kumštelėjo 
jį Gintautas. 

— Jums, gatavą daiktą turint, tikrai rodos lengva iš lietuvių 
namų darbo padaryti - pinigas ir verta jis padaryti. O aš jums 
pasakysiu: toli gražu — ne! Tai taip sunkūs ir keblūs darbai, 
kad jo vaisiai tepritinka vartoti patiems, kaipo tautos kuone 
šventenybės. Aš tam esu prisistebėjęs. Tad klausykite, žemai- 
čiai: aš jums pasakysiu aukštaičių linų darbo ar lino darbų 
pasaką. 22 

Yra pasakų, kurios virsta nuobodžio pasakomis ne dėl to, | 
kad apsukomis sakoma, tik kad per ilgos. Yra ir darbų, tikrų | 
nuobodžio darbų dėl jų ilgumo. Ant tų darbų lietuviai yra 
prasimanę ir tolygių pasakų, dainų ir talalaikų. Štai viena: 


Ir pasėjau žalią liną, žalią liną, ram... 
Ir išdygo žalias linas, žalias linas, ram... 
Kol „žalias linas“ pavirs gražių gražiausiais nagingų lietu- 
vaičių rinktais raštais, tos giesmės pakaks tau visai valandai, 
kaip tų darbų kad pakanka - ištisai pusei metų. 

Būkite kantrūs — aš jums paseksiu tą lino darbų pasaką. 

Bepiga su javais: išsikūlei grūdų ir malkis duonos. Kai li- 
nų prisirovei, plikas rankas susipjaustydamas, žalius kaip 
mėšlas namo parsivežei ir galvenas gelžinėmis šukomis nu- 
šukavai, - tai tik pradėjai lino darbą nuobodį. 

Dabar vežies juos atgal laukan. Prisikasi linamarkų, kur 
rudens potvynyje nesti užpalo: užlies marką kitas vanduo, ir 
visas pluoštas braukiant išpakulos. Pamerkęs storai apkloji 
lapuotais žabais, kad saulės nematytų; pakaitins ji, ir ta vieta 
pakulosis. Prislėgi akmenimis, kad neužplūstų - vis dėl to pat. 
Supuvo spalis, išmėginai jį per kelis kartus, kad jau lūžta, velki 
kaip tik tinkamu laiku: prailginsi mirkyti, vėl visas pluoštas 
pakulos. Trečią kartą kraunies į vežėčias, dabar tą gyvą van- 
denį. Vežies kur į pievą ar į rugieną, plonai iškloji nesudri- 
kusiomis eilutėmis — teišsistovie. Neprailgink laikyti, kaip ir 
mirkyti: persistovės - vėl pakulos. Išsistovėjo, spalis trupa, tai 
sukeli, sustatai gubelėmis, kad neprisiplaktų prie žemės: pas- 
kui nebeatplėši, reiks su riestais pjautuvais kabinti. Vežies at- 
gal namo, susikrauni į pašales ar paviečius, kad lietus nedrė- 
kintų: sušlaps, nebeišdžiovinsi. Gavęs laiko, gabenies į savo 
jaują klojime ar, sulaukęs savo eilės, į tam tikrą jaują prie lina- 
minės mašinos su maniežu. Sustatęs į ardus ir ardakilus, už- 
braukęs braukais, stambiomis pliauskėmis kūreni krosnį duo- 
bėje ir džiovini kaip pragare. Jei nesupleškėjo su visu klojimu 
ar mašinos mManiežu, mini linus mintuvais ar mašinos velenais. 
Vėl vežies namo į laidarą. Brauki spalius ant priebraukų brauk- 
tuvėmis į mėšlą, tik koks ten mėšlas iš spalio medelio: jis nė 
nepūva! Šukuoji šeriniais šepečiais grįžtes, kedeni iš jų plaš- 
taką, vynioji kuodelį, verpi verpstėmis, prisirišęs prie verpsto 
ar rateliais į špūles, nulenki jas lenktuvais ar nusuki krijeliais; 
nuo jų veji kamuolius ar dar pirma susuki po kelis: destis 
kokiam tikslui; ataudams trini šeivas trintuvais, metmenims 
arba apmatams meti mestuvais. Ir... telkis Lietuvos Laumes! 

Jos geros. Laumė Pradė pamoko riestuvu geinį įsiriesti, gijas 
posmais į nytis suverti, skietan įverti. Laumė Vidė pamoko pa- 
tvaros kantriai vidų nuvidauti, visą keliolikos sienų audeklą 

išausti. Tiesa, baigiant austi, subėga kitos jų seselės, Kirpėjos, 
gatavo audeklo Laumėms nusirėžtų. Tačiau jos retai kada be- 
laimėja: kas mokėjo pradėti ir tesėjo išausti, tas sau ir nusirėžia. 

Tai lietuvių klėtys ir pilnos gražių gražiausių storų rietimų 
plonučių, baltų balčiausiai gailioje rytmečių rasoje išbaldytų 
audeklų: plonesnių drobių marškiniams, storesnių paklodėms 
ir marškoms, servetinių - ančvilkalams, stalams, rankšluos- 
čiams ir nuometams, pakulinių — maišams ir pašluostėms. 

Tik jūs patys dabar pasakysite, argi be kurių „laumių“ ga- 
lima turėti tiek kantros ir išmonės? Taip, didžių yra Lietuvos 
Laumių nuopelnų, kad jos įmasina mūsų moteris austi! 

Į tą darbą Laumės pradeda traukti dar mažas mergytes 
piemenėles. Lietuvaitė nuo mažens nestoja dyka, kaip dažnai 
daro lietuviukai: ji ar mokos knygas paskaityti, ar audžia 
juostas iš lininių gijų, iš vilnonių, o kai kada tai net iš šilkinių. 
Jos pačios juosmuo ir kojos pirštai tai pirmapradės jos staklės 
ir mestuvai; nagai — skietis ir šaudyklė; antis — visokiažiedžių 
siūlų sankrova. 

Kiaurą dieną lietuvė piemenaitė knarpia, klestelėjusi kur 
nuovalyje, raštus renka: pynę pina, gembėmis gembėja, dan- 
teliais dantija, grėbliukais, pušelėmis ar tulpėmis margina. 
Reikia užeiti žalingasai galvijas, strikt audėja ant kojų, o vi- 
sas jos audeklas bekabąs pajuostyje, užėjo gyvulį, klast ir vėl 
audžia, raštus renka. 

— Per vidurį padarysiu platų baltą taką, - balsiai saivoji: - 
Įrašysiu geltoną grėbliuką ir žalią pušelę... Čia grėbliukas, čia 
pušelė; čia grėbliukas, čia pušelė... O kad dar pridėjus ko mė- 
lyna - tulpę? Tik kažin, ar bederės? Ar nebūtų geriau jai pačiai . 
vienai? Iš šalių po dvi gembi, pojuodą ir... Palauk, kokių gi čia 
aš dar turiu gijų? O gal bus jau per marga? Dargi iš pakraščių 
danteliai. O kad išgembėjus neišilgos vienodai? Gal kope- 
tėlėmis tų pat žiedų? Čia raudonas spyris, čia geltonas, čia ža- 
lias; čia raudonas, čia geltonas, čia žalias... O dančiukai mėlyni. 

Per ilgą vasaros dieną privargsta piemenėlė, tik ir miegan 
krisdama, sapnuoja teberenkanti raštus, tebederinanti žiedus: 
čia raudona, čia geltona, čia žalia, - ar derės? 

Išgirsta kur nors trečiame ketvirtame kaime naują raštą 
gias pusę dienos kaip dailininkas vykusiu paveikslu. Ir namo 
parėjusi, viena tesvajoja: kaip čia toksai pat raštas ir jai su- 
rinkus? 

Paugtelėjus, ligi tik kojom pasiekia paminų, sėdas į stakles. 

Lyg vištai perėti, lietuvei kas metai ateina rakas austi. 
Rudenį sudoroja turtus, prisiverpia tokių plonų tolikų, kad 
per žiedą jas pervertumei; nusidaro gijų, - ir ima basom ko- 
jom barškinti dvidešimti keturias pakojas, lyg fortepijoną 
groti; stuksi muštuvais, laido šaudyklę, plačiai kėtojas ran- 
kom. Visa audėja juda, ir kojom, ir galva. Taip kas metai, visą 
dykąjį žiemos laiką, kada vyriškieji daugiau pradykiniuoja, 
neg miškan važiuoja. 

Įsopsta nugarą nuo lingačiavimo, rankos nuo kemėravimo, 
kojas nuo pakojų rinkimo. Tik kas tai prieš džiaugsmą, kai 
matai, kaip sidabrinė šimtaraštė serveta plaukia į tave, kaip 
tos brangenybės vis daugiau vyniojas ant veleno ties keliais 
ir daros jiems ankšta. 

- Tai kad užtiesiu skobnias staltiese, tai kad prikabinėsiu 
rankšluosčių, tai kad apsivalkstysiu priegalvius, - visos kai- 
mynės pavydės! 

Didžių Lietuvos Laumės nuopelnų, kad įmasina lietuves 
raštus rinkti! 

Tik kaip ir galima laukti ar reikalauti, kad jos, po tūkstantį 
kartų iščiupinėjusios savo audeklėlius, lengva širdimi ati- 
duotų svetimam pirkliui už keletą muštinių? Ne! Tiek išvar- 
gusi savo audimėlį, jį turi pati sunešioti arba tie, kurius ji 
myli. 

Štai vėl vaizdas, kaip marti atvažiuoja. 

Gražu. Apie Sekmines. 

Visas 'sodžius laukia jaunamarčios iš anos šalies parvažiuo- 
jant. Atžvangėjo, atatilindžiavo jau vakarą, temstant. N eilgai 
tepašokę, taip sau, tik užsitrinkti, vestuvninkai susisėdo vaka- 
rienės. Tik gerai pavalgę ir išgėrę, ėmės jau kaip vien reikiant 
šokti: ilgai tą patį šokį ir ilgai lig po pusiaunakčių. 

Tik jaunamarčios nematyti. Ji su naujaisiais namiškiais šne- 
kas neatsišneka, net savo meilužį tam kartui pamiršusi, ne 
tiktai vestuvninkus. Paerzinta panervinta pila beria šnekos 
kalbos žodžių kaip iš rankovės. Klausytojams belieka tik kada 
ne kada kiek bumtelėti. Pagaliau jaunavedžius išlydėjo klėtin 
gultų. 

Moteris — slapčių puodelis. Ir jos sodžiuje atsiradimas slap- 
tingas, ir su vyru sugyvenimas ir vaikų vaisymas slaptingas. 
Tad vestuvės visus dalyvaujančius vienodai palenkia, vieno- 
dai paerzina jų domumą. 

Visame sodžiuje tą vakarą niekas apie nieką daugiau ne- 
kalba, kaip tik apie naują savo kaimynę. Nuostabu: ničniekas 
neužsimena, ar graži, visiems terūpi, ar gera: ar sutiks su še- 
šiuru ir anyta (vyro tėvais), su dieveriu ir moša (vyro broliais), 
ar neriesis dėl menko daugio su kaimynėmis. 

Dar daugiau rūpi visiems, griežtai visiems, ar sunkios bu- 
vo kraičio skrynios. Palydovų ir vedlių buvo gana. Vis dėlto 
kraičio keltų, tikriau, jo patirtų buvo subėgę ir kiti jauni- 
kaičiai. 

- Sunkios, bra, - kalbėjo paskui. - Lyg akmenų prikrautos. 
Jei ne akmenų, tai daug rietimų: popierius ir drobė tėra taip 
sunkios. Net vieną skrynios koją nulaužėm, bekeldami ją prie- 
klėtin ir per slenkstį — klėtin. 

Visi nekantrauja, laukdami rytojaus. Nuo pusryčių pradėjo 
rodytis kraičių kėlėjai, tai baltais rankšluosčiais per petį, tai 
storais vilnoniais kaklaraiščiais per pečius, nors vasara, tai 
naujomis juostomis su kutais. Išvydę kurį tų pažymėtųjų, kiti 
tuoj jį apstoja, ima vartyti dovanas ir džiaugtis jų raštais. 

- Tai kad dovanota Jonui rankšluostis! Bent dvylikanytis, 
sesele, - kalba viena mergaitė. 

- Dvylika? Čia, bra, šešiolikanytis. Jau manęs nebepamo- 
kysi; pati perniai tokių pat išsiaudžiau penkiolika sienų*. Bus 
bent du tuzinu padoriai ilgų rankšluosčių, - gina antra. 


* Siena = 4 stulpeliams = 5 maždaug mastams (uolektims), uolektis = 14 
verškams. 

- Tai nagai! Žiūrėk, kaklaraištis iš tolo tviska rauda ir 
žalėsais... - stebisi trečia. 

— Ojuostų, juostų! Kas juosta, tai kitas raštas. Sako, turinti 
juostų nuo viso šimto metų. Dar pratėvių palikimo, - džiau- 
gias jaunikaitis. 

Kas vyresniųjų grįžo, jau papusryčiavęs vestuvėse, džiau- 
gės priegalvių aptaisymu: 

— Raštų raštai. Nebent dvidešimt keturiomis austa, ne kaip 
kitaip. Nė galva nebesumeta. Kaip čia buvo ir kojom beiš- 
spardyti!.. 

Jaunamartė, jau prieš pusryčius apsiruošusi, visus savo 
klėties ir svečių galo priegalvius apvalkstė savais ančvilkalais, 
visus stalus nutiesė savomis staltiesėmis, visur prikabinėjo sa- 
vo rankšluosčių. Visas skrynias tam kartui iškraustė: rietimus 
sudėjo lentynose, kėdeles apdangstė kilimėliais. Pati apsitai- 
siusi kuo gražiausiai, tais pačiais, kuriais šliūban važiavo, tik 
dabar jau be mergystės ženklų — be šydo ir be vainiko (mote- 
ries ženklas — karbatka po skarele per momenį), ateinančius 
svečius priiminėja pirma savo svirnelyje. Kiekvienas turi pa- 
matyti jos turtą, ne tik pamatyti, ir pačiupinėti, ne tik pačiu- 
pinėti, ir pačepsėti ir tiek atsigirti, kiek jau gana, nes pagy- 
rimų klausyti niekam neatsibosta. Ypač gera jaunamartei, kai 
ima girti moterys, kai jaučia jas giriant ne tiek iš džiaugsmo, 
kiek iš pavydo. 

Tik visiems visa apsirodžiusi, marti ima viešnias su sve- 
čiais vedžioti į saklyčią, į stalą su grietine šildyto alaus atsi- 
gertų, putnių ragaišių pakąstų. Svečiai alaus čiulpia ir pyragų 
kanda lyg nenoromis, lyg ne savais nasrais. Tačiau storų sto- 
riausių riekių abišalių ties kiekvienu padėlioti - dažnokai 
reikia. Ragaišis girti neatsieina — būtų lyg pasisakymas: pati 
tokio pasikepti nemokanti. O juk reiks nauja marti kaimynė 
atmylėti; kuo gi, jei ne pyragu su sviestu ir sūriu prie bute- 
liuko - vyrams. 

Ne mažiau įdomauja jaunamartės ir mažvaikiai, tie, kurie 
kelinaitėmis, tiesa, jau mūvi, vis dėlto ta dalis kostiumo jiems 
dar nėra privaloma. Išgirdę: 

- Jau dalija, dalija - juostas! — kaip akis išdegę puola į aną 
galą sodžiaus. Visi bekelniai ar ir kelinėtieji viršun išleistais 
"marškiniais, visi bejuosčiai. Tokių mažesnių ir didesnių avi- 
nų susirinko keliolika. Ankštu būreliu ties prieklėčiu sustoję, 
pasiilgusiomis akimis žiūri į atvirą klėtį, kur ir iš kur links- 
mai bėginėja visoki svečiai ir artimieji, balsiai belsdami če- 
batais. 

- Išeina, išeina... - sučeža aviniokų būrelis, kumštelėda- 
mies kits kitą į pašones. 

Išeina prieklėtin jaunamartė, lydima viso būrio moterų. 
Anyta ir močia čia pat šalia jos laiko visą saują neplačių juos- 
telių. Jos visos —- vienodos vertybės, tik ne vienodu raštu aus- 
tos. Kiekvieną sodžiaus mažvaikį čiabuvės moterys marčiai 
pristato skyrium. 

- Čia Juzukas. 

Pavardžių nemini: jiems dar nereikia dokumentų. 

- Susijuosk, Juzuk, kad nebūtum palaidas, - sako marti, pri- 
imdama iš anytos ar iš mošos rankų juostelę ir paduodama 
vaikui. 

- Čia Napaliukas. 

- Susijuosk, Napaliuk, kad nebūtum palaidas. 

Taip visiems dalija ne nuo sprysko, tik stačiai nusilenkda- 
ma per prieklėčio tvorelę. Kiekvienas dovanojamas stiepias 
greitai, godžiai tveria juostelę drauge su jaunamarčios rankele 
ir paukši ją (bučiuoja) kaip dėdienei, nors dar jauna. Dėdienė 
(būta gi „dėdienės“!) iš pradžių lyg drovisi. Kaip gyva dar jai 
niekas nebuvo rankon pabučiavęs, nė meilužis: tai per didelė 
garbė. Matės tad jai patinkant ir dėdienės rolę ir tą asmens 
pagerbimą kaip jau pilno žmogaus. 

Tai juo daugiau dalija, juo meiliau šypsos, juo gražiau ir 
saldžiau lyg paukštytės balseliu malonina. 

- Susijuosk, Gabriuk... 

- Susijuosk, Aleksiuk... 

Vaikai juosias, tiesa, nedaug tepasigėrėję savo juostelių 
raštu, vis dėlto neapsakomai patenkinti. Nėra nė kada: akių 
negali atitraukti nuo tos sodžiaus karalienės tarp kitų moterų. 

Ta dovana, juostele, marti prisirišė vaikų širdeles ne tik 
prie savęs, prie viso savo kiemo. Pirma jis buvo kiemas kaip 
kiemas. Dabar gi rodysis lyg šviesesnis ir jaukesnis. Tas kie- 
mas bus būklas jaunos moteriškės, gal labai šventos, gal ne- 
pakenčiamos raganos, — vis viena slaptingos. Vaikai tai jaučia 
gyvuline savo ome. Dabar jie tyčiomis bėgios pro šalį, kad. 
juos martytė pamatytų, prakalbintų, vardu pašauktų. Tai bus 
gerumėlio! 

Anyta su moša gavo sijonams po galą vilnono, tokio stik- 
luoto, kokio šioje parapijoje dar nė d) nebuvo. Kur buvę, 


net apatinės pusės. 

Ir jų širdys pilnos palankumo sūnienei brolienei, svetimai 
atėjusiai į jų pirkią gyventi ir joms vadovauti. Kitam savo vie- 
tą užleisti - nepiga. Bus dar kivirčų ir susigynimų. Kolgi kas, 
gera marti, ką ir besakyti! Tik duok Dieve jai sveikatos ir ilgo 
amžiaus... 

Šešiuras ir dieveris gavo čerkazo žiponėliams. Samdiniai 
gavo po plonus stuomenis su dar plonesnėm rankovėm; pas- 
kui pasiūs pamieravus. Visi džiaugias ir taip žvilgsi į jauna- 
vedžių klėtį, lyg pasirengę tuojau primušti tą, kas tik drįstų 
paliesti taip gerą naują šeimininkę. Visus surišo nagingos lie- 
tuvės — audimėliai. 

Dar ir dar sykį palaimintos Lietuvos Laumės, kad jos duk- 
teris įmasina austi ir taip jas pačias padaro, lyg geras namų 
laumes — taikintojas! 

Plonos drobės marškiniai, nuometai, stikluoti rankštuos- 
čiai, staltiesės, ančvilkalai, milai, mileliai, rainės, andarokai, 
sijonai, liemenės, kiklikai, - griežtai visa visados atmina kiek- 
vienam lietuvio namiškiui, jog tai padaryta tų namų šeimi- 
ninkės moteriškės rankomis ir pelno jai pagarbos, garbingos 
gyvenime vietos. Tautadailė, lietuvaičių skonis ir nagingumas, 
ne be daugelio kitų veiksnių, žinoma, pataisė joms KEovių 
šeimynoje tokią rinktinę vietą. 

Tad lietuvaitėms nėra ko pavydėti persėms jų brangių ki- 
limų, kuriais pagarsėjo pasaulyje, jei, savo rankų darbais 
dengdama šeimyną, savo raštais dabindama visus namus, 
daro namiškiams įtakos, kuriai mielai pasiduoda visi, neiš- 
skiriant nė tikrojo valdovo - vyro! 

Per juostą - į širdį. Per dailę į Namų Ugnelę! 

O jūs, materialistai, norite, kad Lietuvaitė per savo dailę 
patektų į žydo kromelį? Tepadarai tai negyvieji mechaniz- 
mai!.. - pabaigė Vizgirda savo lino darbų pasaką. 

— Darbai, teisinga, nuobodūs, - pritarė senis Šešiavilkis. — 
Tik tamstos, kunigėl, jų nupasakojimas visai ne nuobodžio pa- 
saka. 

— Kiek aš visame tame matau aukštos kultūros! Ne tos, kuri 
skaisčiai blizga, tik tos, kuri stengia tokių švelnių jausmų 
žmones padaryti. Ak, žmonel, kiek kartų mūsų klysta, iš tolo 
sprendžiant apie Lietuvos žmones! — kalbėjo Sviestavičius 
savo žmonai, spausdamas Vizgirdai ranką. 

— Aš atsiimu savo žodžius, — rimtai pritarė ir daktaras 
Gintautas. 


VIESULAS 


Gal pažint ir žinot, 
Katras neženotas: 
Skaistus baltas bernužėlis, 
Kaip piene mazgotas. 


Murziuką buvo įsimylėję visi vidmantiškiai. Buvo gi ir už ką. 
Gerai šeriamas, sveikas, kaip rubuilis, jis augo dužėjo kūnu 
ir jo pajėgomis. Turėjo pagaliau jų tiek, kad nebetilpo savo 
kailyje. Kapstės, muistės, trynės į užtvarą ir sieną, garde užda- 
rytas. O paleistas į apluoką, tiesiog nebesižinojo, ką bedaryti. 
Iš pat pradžių tuoj striksėjo, kaip esu kitkart matęs, juodu- 
kų šokį šokant į rusų dainelės gaidą: „Ach, ty berioza, ty maja 

berioza““*, vienoje vietoje, tai pirmagaliu aukštyn, tai paskui- 
galiu. 

Paskui ūmai, lyg tik to jam ir tereikėio, kibo ragais duobę 
kasti ir įnikęs kasė tokiuo įnirtimu, taip šnirpšdamas, lyg būtų 
jam pasakę ten katilą pinigų rasiąs. 

Pakasėjęs ir neradęs įnikdavo išraustąsias žemes per save 
drabstyti. Užkabins kojos nagom ir sviedžia užpakalin, jos ta- 
čiau pakyla aukštyn ir, apsukusios ratą, krenta priešakin. Taip 
ir suka žemių ratą lyg žongleris. 

Gana ir to. Tad pagalvojęs, pagalvojęs, kas čia daugiau be- 
ištaisyti, leidžiasi laigyti tokiais šuoliais, lyg jis būtų miški- 
nis stumbriukas, ne naminis, rimtų taurų ainis, dar neatpratęs 
šokinėti per duobes ir šiekštas neįeinamos Beloviežos girios. 
Šokinėjo stirnos lengvumu, net nebederėjo milžiniškam jo 
kūnui. 

Prisidūkęs prisidošijęs grįžo atgal taip patenkintas, lyg jis 
būtiį padirbęs kokį nenykstančios vertybės darbą; pirma į senį 
Vidmantą, kurs, girdamas jį, kasė jam parages ir šepečiu šu- 
kavo sprandą ir visą kailį, kad nereiktų zuzintis, paskui į vir- 
tuvės, tas pat ir kontoros, spryską, kur iš Daratos gaudavo pa- 
gyrimų duonos pluta ar kitu kuriuo gardumynu, ne vienais 
tuščiais žodžiais ar pakasymu. 

Geras buvo Murziukas ir meilintis mėgo. Tik jis darėsi per 
didelis, per galingas, nebepakabus žaisti: pajudės ir nenorė- 
damas užgaus. Nekalbant apie tai, kad ir supykti gali. Tai ėmė 
senis ir įvėrė jam nosin nemažą grandį. 

Rodės, kaip čia toks veršis ir duosis! Tik kam gi būtų su- 
manumas? Senis pririšo jam prie ragų vieną galą virvės. Paskui 
ta pat virve perjuosė jį per krūtinę, tuoj už pirmutinių kojų, 
padarydamas kilpą nugaroje, ir antrą kartą per paslėpsnes, per 
kryžių padarydamas antrą kilpą, kaip raizgoma ilgas ryšulys: 
per dusyk skersai, kol pertrauksi pailgai. Dabar patraukė virvę 
už galo, ir milžinas ramiai, lyg savaime, atgulė ir nejudėjo. 

- Še, laikyk, kad vis jaustųsi nebelaisvas. Tik neveržk per 
labai, kad kai ko neperveržtumei, - kalbėjo senis, eidamas su 
replėmis prie snukio. Iškirpo pernosėje prieš kremzlę kiaurynę, 

įsegė prakečiamą grandį ir užpleišijo ją varine vinimi amžinie- 
siems amžiams, kol neteks kailis nubielyti. 

- Tokių dyvų dar nesame matę! - nustebo darbininkai iš- 
vydę, ką vienas pats senis daro tam milžinui buliui. 

- Jė, reikia žinojimo, kaip su tokiais elgtis. Kitaip jis tavęs 
nepagerbs, kad ir jo ponas būtumei, - atsakė Vidmantas. 

Tokiuo ordinu pažymėtas, Murziukas virto kur kas rimtes- 
niu Murza, ypač kad ir šeimyninis jo gyvenimas, parapijai pa- 
jutus jo savumus, žymiai atsimainė. Vis dėlto namiškiai dabar 
labiau jo lenkės, neg kada jis išdykavo. Jau vieno ir nebeleido, 
pirma neįsivėrę virvės į grandį. Pirma jis galėjo netyčiomis 
užgauti, dabar jau pyko. Gerai, kad nebuvo ganomas: vis būt 
buvę neramu šeimininkams, ar ko nepadarė. 

Napalys buvo greitas ir judrus kaip tikras „skripcionas“, 
nors jau buvo konskripciją perleidęs. Jis buvo jau susirinkęs 
visas Apvaizdos jam skiriamas gamtos pajėgas, tik dar jų ne- 
sutvarkęs, nesusistatęs į tinkamas vietas ir neįkinkęs jų tam 
tikrų darbų dirbti. 

Kai buvo pašvenčiuose, visą savo energiją gaudavo išgai- 
šinti darbuose, ir už jį nebuvo darbininko, spartesnio išeiti ir 
ūmesnio dirbti. Dabar jis nebebernavo Petrui, tad jo buvo vi- 
sur pilna, pas savo Stiksą, kūlgraužas ir Sakalynėje. Taip ir 
susidarė dalykai, jog be Napalio nebuvo nei pradedama, nei 
baigiama; nei tariamasi, nei dirbama. Visa ko jis buvo būti- 
nasis narys, paventiškių kompanijos tarpininkas telefonas, o 
labai dažnai pats pradėtojas, pats vykintojas. 

Tuojis buvo panašus į Gintautą ir tuo drauge skyrėsi nuo jo. 

Gintautas sietynietis vienas. vedė visą dvasios gaivinimo 
darbą, pats tačiau stovėdamas nuošaly, kaip vyriausias vadas 
Ojama Mandžiūrijos karą kariavo iš Japonijos salų. Napalys 
pats visą darbą dirbo ir buvo tad panašus į atskirų armijų va- 
dus, Nogi ar Nodzu"*. Gintautas buvo lietuvių atgimimo in- 
žinierius, Napalys - atgimimo mechanikas. 

Napalį pavenčiais visur pamatei, kur jo laukei ir kur visai 
nesitikėjai. Taip pat nežinojai, kada jis iš tavo akių išnyks. 
Rodės ir nyko, kaip debesio šešėlis. 

Ar visados Napalys buvo laukabėgis reikalu? Reikalų jam 
buvo daug, tai tiesa. Vis dėlto ne tiek, kad kas diena jį šen ten 
jie gainiotų. Jį gainiojo vidaus pajėga. 

Sočiai, sveikai išaugintas, darbais išgimnastikuotas, Napa- 
lys buvo stipras kaip plienas. Jam rodės nėsą pasaulyje žmo- 
gaus, kurio jis neparmintų, nėsą daikto, kurio jis nepakeltų ir 
nepaneštų. Antai susilaižinęs su malėjais, ėmė ir užnešė dvy- 
lika pūdų staigiais laiptais aukštyn. Žmonės net nusigando. 
Tėvas net su pagaliu šoko už tokias „štukas“, nuo kurių ir 
trūkis gauti piga. O jis sau tik juokias, tik pečiais trauko, lyg 
ruošdamos antrą tokią pat naštą užnešti. 

Jaunos gyslos buvo tamprios, kaip iš gumielastikos. Jaunas 
kraujas jomis kunkuliavo dūko tikromis audromis. 

Eina kur į kelią, tai taip įnirtusiai žengdamas, lyg jis per 
tankius krūmus plėštinai būtų plėšesis, ne skystą orą skrodes. 
Ir to maža. Elis, eis ir pajunta, lyg kas jį būtų prileidęs dujų, 
kaip aukštyn leidžiamąjį baloną, ir jis įgyja galybės paskristi. 
Pasileidžia tad bėgti, ne tekinas rusenti, tik tokiais retais šuo- 
liais, lyg įsiavęs į septyniamylius pasakos klumpius, išžerg- 
damas po septynias pėdas arba taip pašokėdamas aukštyn, jog 
pats būtų nustebęs, jei save tuo akimirksniu iš šalies būtų 
matęs. Tokių šuolių ir pašokėjimų tematei cirke. Ir vis dėlto 
jam buvo pikta, kad negali paskristi kaip reikiant: drąsiai, aud- 
ringai, kad net švilptų skrodžiamas oras. Tad vėl žengė pir- 
mykščiu viesulu, dantį sukandęs, plėšdamasis per oro kliūtis. 

Kam gi ir mylėti, jei ne tokiam? Tik jis, sportsmeniškai au- 
gęs, nesinervinęs, be blogųjų įpročių, nepametęs jokių raktų, 
buvo doras; juo mylėti gabesnis, juo gėdingesnis. Pats savęs 
gėdėjosi. Mergelei bent rankos goslingai prisitikti jam taip pat 
buvo baisu, kaip ir ugnimi nudegti. 

O dėlto jų ilgėjos, mielai draugėn su mergelėmis bėgo, su 
jomis žaidė ir šoko. Gamta jį vertė bent iššokti, išdainuoti, iš- 
groti ar iššnekėti visą tą perteklių, kurio kitaip neišeikvojo. 
Tad jis ir buvo viso susirinkimo neramintojas, judinamoji dva- 
sia; ne anuo apaštalavimu, tik jaunuolio dūkimu, kada ir jam 
pačiam nuo to galva sukės ir nuo jo visiems kitiems. Kultūros 

ir laisvės apaštalavimas tik gaivališkai, savaime sekė jauno 
dūkimą, kaip vienas jo būdų. Gal dėl to ir sekės taip, kad buvo 
nedirbtinis, nenuobodus, audringas kaip ir visi jo darbai. 

Ak, kiek jis buvo jaunų sielų suneraminęs, pradedant nuo 
miestiečių pusmergėlių ir baigiant stamantria, ištikima ry- 
miete ponia Sviestavičiene! Tik jis dar nieko nesiekė, dar ne- 
turėjo aiškaus meilės objekto. Bet tik siausti, bet tik dainuoti, 
bet tik su mergaitėmis, tai ir gana. Toks jau tas gyvenimo tar- 
pas, apie 20 metų, kol nepereis į savimylį, pradedantį iš būrio 
skirtis ir nuošalio dairytis; džiaugias, kad „mergelių daug, o 
visos jaunutės ir gražių gražiausios“, kol neims džiaugtis 
laimėjęs vieną, „visu gražiausią, visu maloniausią“. 

Vis dėlto toksai pirmosios meilės objektas pamažu darėsi, 
nors ne visai taip kreivai, kaip paprastai esti: pirmąją meilę 
laimėja visados daug vyresnieji dėdės ir tetulės ar šiaip jau 
kokie nepasiekiamieji karaliai ir karalienės. Pirmoji meilė — 
geroji meilė, jos nereikia pralaimėti, nes tokia galybė nebe- 
sugrįžta. Gaili, kad ji tėra tikrenybės rūkas ir migla: sudaro 
pavidalus ir paveikslus, tik juos retai kada tepagauni. 

Pirmąją Napalio meilę uždegė Darata. Ji per dideliu savo 
visų dalykų išmanymu, per geru visa ko mokėjimu, per dide- 
liu autoritetingumu ir nemergiška nedrova kalbėti apie tokius 
dalykus, kurių paprasta mergelė fiziškai nepakelia, rausta kaip 
žiburys ir sprunka pro duris, matėme, Napaliui nepatikusi ir 
savo moteriškumu maža tepatraukusi. Kad Napalys būtų 
žinojęs Daratos medicinos amatą ir kaip jis realiai jaunus žmo- 
nes auklėja, būtų visa tai supratęs. Tad Darata labai tiko į 
„tetules“, laimėjančias pirmąsias jaunų žmonių simpatijas. 

Napalį įdrąsino pati Darata. Jai tasai jauniklis buvo kitoks 
vyriškio idealas neg ji jam, neg Gintautas Onai ar Marytei. 
Tiesus kaip stipis, garbanotas auksaplaukis, mėlynakis kaip 
ir Marytė, plieninių muskulų, vyriškai galingu rankos pa- 
spaudimu, mažais uosteliais ir taip dailiai, taip nepaprastai 
sudygusia barzdele, kad ja viena negalėjai atsidžiaugti, — 
griežtai visu savimi ir kiekvienu dalyku skyrium Napalys iš 
karto patraukė goslią kaip ir visos žemaitės Daratą. 

Ji, ir pati to nejausdama, negalėjo savo akių atplėšti nuo jau- 
nikaičio, stebėjos į pat veidą, savo akim godžiai gaudydama 
jo akių žvilgsnius. Pati nejusdama, ieškojo jo rankos ir ilgai ją 
laikė savoje, ne tik pasisveikindama ir atsisveikindama, dar ir 
vedžiodamasi po savo darbo vietas. 

Visa tai Napaliui ne mažiau virpino kūną kaip Galvano 
srovė. Po keleto tokių bandymų eksperimentų jau Napalį krė- 
tė drugys; jis darėsi neberamus, liūdo, lyg pyko, Daratai tiesiai 
į akis nebežiūrėjo ir, šiurkščiai atsisveikinęs, skubėjo namo, 
nors nebuvo pasirengęs taip ūmai išeiti. 

Pareit pareidavo namo. Tik užmiršt nebeužmiršdavo Dara- 
tos bandymų. Lyg šmėkla stovėjo jam akyse Daratos stogas ligi 
juosmens, kaip koks dirbtinis biustas jo mokyklos salėje, net 
ir dieną. O sutemus tiesiog sirgo haliucinacijomis: ją tikrai matė 
rūke kaip fosforinę. Matė savo vidaus akim guldamas, matė 
keldamas ir nervingai virpėjo lyg paliesta violončelės styga. 

Dabar Napalys nebedainavo, kur eidamas, kur būdamas, 
kaip ta mergelė, kuodelį verpdama, rūteles ravėdama. Ir kai 
jau imdavo dainuoti, tai visiems buvo aišku, jog nebe taip. Dai- 
navo kažin kas išjo, nebe jis pats. Smuiku patraukus per stygą, 
ji virpa skamba ir - gražų; kai tą pat virpančią stygą dar 
spaudžiamuoju pirštu padrebini, ji pradeda liesti pačią širdį, 
ne tik ausį. 

Ir Napalio balsas, glostęs glostęs ausis, ėmė virpinti ir širdis. 
Pirmoji tan balsan atsiliepė Marytė. Kaiji broliui pritarė ar pati 
viena dainavo, tai ir jos balsą kažkokia ranka ne tai virpino, 
ne tai kažkuo tepė, kad jis būtų jaučiamas, ne tik girdimas. 

Jautė tai ir jų tėvai. 

—- Mūsiškiai muroja kaip briedžiai pavasarį, — tarė vieną 
kartą senis Šešiavilkis savo žmonai. 

- Tai kad pasakė: kaip kirviu kirto!.. - piktai atsiliepė žmo- 
na, širdyje tačiau patvirtindama vyro pasakymą. Gamta jos jau- 
nuolius neramino, tai jai buvo aišku; reiškėsi norai. Kad bent 
Dievas duotų jiemdviem kantrybės, proto ir išminties visa kaip 
reikiant žmoniškai, padoriai... Jai vis dažniau pareidavo no- 
ras paprašyti Dievulis, kad jis ir tą paskutinį jos kūdikį - ben- 

jaminėlį"“, paskutinį senatvės džiaugsmą - nors, ak, kaip nesi- 
nori nuo savęs paleisti! - prie gyvos galvos pavelytų išrėdyti 
į Zmones, taip gražiai ir doriai, kaip ir anas pirmąsias. Jautri 
ir senovinė lietuvė sirgte sirgo kiekvienu savo vaikų žingsniu 
ir užmigti negalėjo, jiemdviem šventavakariais išsisukant kur 
į Gintautą ar į Vidmantus. 

Močiai dėl Napalio kažin kodėl nebuvo tiek baisu, nors jis 
apvesdinti bus daug kebliau, neg Petras buvo. Iš Napalio bu- 
vo galima susilaukti didesnių netikėtinumų, neg buvo jiems 
sutaisęs Petras. Petras - derva, verdanti užvožtame katile; Na- 
palys - derva, atvirai kunkuliuojanti. Petras darė ir padarė, 
lygiai, vyrišku užsispyrimu sudraskęs kliūtis. Napalys be- 
drėksdamas gali sau ir galvą nusirauti. Vis dėlto baisiau buvo 
dėl Marytės, nors ji nieko panašu nežadėjo. Gal kaip tik dėl 
to. Silpnalytė, iš savo vidaus gali užsimušti. 

Santeklių „briedžių murojimą“ girdėjo apylinkė ir kaip se- 
niau džiaugės. Rusas šviesuolis sakė: krasivo i strastno; ponia 
Sviestavičienė: ladnie i namietnie!'?. Tik viena Darata suprato, 
ji buvo tiek brendusi, iš kur ta nauja balso intonacija pasida- 
rius ir kam daina skiriama Ir nei džiaugės, nei liūdo, kai gir- 
dėjo, tik viduje išsilaikyti niekaip negalėjo, ėjo į verandą, stojo 
tarp jos stulpelių, godžiai, kaip erzinančio nuodo, gaudė tos 
goslios gaidos ir skrido ten, už upės, visa savo būtybe, visa 
savo esme. Skrido tiesiai ant krūtinės tam Ventos dainiui už 
tai, kad jis moka taip padainuoti. 

O dainius dainavo ne be tikslo. Napalys žinojo, jog jo dai- 
na - gražu; dabar jautė, jog kai kam ir meilu. Tyčia tad bėrė 
savo dainon, savo balsan tų imbierų, kurie kutina. Norėjo naują 
save išrėkti, save pasisakyti balsu; visa tai, kas nevyksta tei- 
singai išdėstyti žodžiais. Meilės pilnybė juk ir tereiškiama 
gyvais ir muzikos balsais ar pabučiavimais. Žodžiai tam tiks- 
lui maža tedera. Bjauru kalbėti jaučiant, jog ne taip ir ne taip; 
arba daugiau pasakai, neg jauti: tai veidmainiuoji; arba ma- 
žiau: tai nusiskriaudi. Jei kalba padaryta mintims maskuoti, 
tai jausmams taip pat. Tyla - gera byla ne tik išminties dalyke; 
kalba ir jausmus vėsina, ne gaivina; nori daug ir stipriai jausti, 

mažiau kalbėk, daugiau tylėk ir slėpk, kad neišsituštintumei, 
dykas, bejausmis nepaliktumei. 

Greit pasaka sekama, negreit darbas dirbama. Visa tai, apie 
ką kalbamės, nesidarė šurum burum, tabalai makalai, tik sir- 
po ir brendo tam tikrą laiką. Kaip dirvos varpos: pirma auga, 
plaukia, paskui žydi dulka ir kita kitą apvaisina, taip ir mūsų 
jaunimo jausmai. Kiekvieno jų didėjo savotiškai, Marytę rojun 
keldami, Gintautą šliūban varydami, Napalį - Sakalynėn, o 
Oną - į tikrą satanizmą. Ten kiekvieną savo vietoje mes ra- 
sime ar jau radome. 

Napalys, kaip tikras Dievo rinktinis, gavo iš jo daugybę 
talentų, tasgatės, kam duoda, tam ir dribteli. Tikriau, jis buvo 
talentingas vienu: įdomauti ir mėginti, nes kita visa jau paskui 
sekė. Napalys buvo didelis „makanikas“ padainuoti ir pagro- 
ti, pamaliavoti ir palipdyti iš molio, pameistrauti iš medžio, 
pasidirbti parako ir visokių piroteknikinių ugnių. Pagaliau ko 
gi jis nebemokėjo? Mokėjo net kambarius tapetuoti, elektros 
varpelius pritaisyti ir net naminį telefoną pravesti. 

Plausto namiuką, dailaus vasarnamių stiliaus, švarų, dviem 
kambarėliais, pasistatęs savo sumanymu paupyje šalia naujo 
plausto ant didelių laivių, jis telefonu sujungė su malūnu, su 
Santekliais ir... su Vidmantais, tikriau, su Darata. Įnamus rei- 
kėjo dvejetas trejetas stulpų įkasti, o į Vidmantus vielą pritaisė 
prie medžių. Menkas tai buvo prietaisas, tačiau žinią duoti 
buvo galima. 

Iš savo telefono Napalys daug gera laukė. Gera bus, kai iš 
namų nesiųsdami galės jį valgytų pasišaukti; gera bus... ne- 
norėjo prisipažinti, su Darata nuolat nuolat, ale tai nuolat, ne- 
atsitraukiant šnekėtis ir šnekėtis. Tame viename jis apsivylė. 
„Nuolat“ — nebuvo laiko nei jam, nei Daratai, o pasikalbėji- 
mai per telefoną tiek tedarė gera, kiek laižymas sukraus per 
stiklą. 

Jis pasidarė kitą, bevielį telefoną ar telegrafą, kuriam jis ir 
Darata patys buvo gyvi aparatai: leidėjai ir priėmėjai. Sprog- 
damas meile, Napalys sėdos plauste suolelin ir smeigė savo 
akis į Vidmantų trobą sodo medžių tarpais. „Telefonavo“ savo 

pasiilgimą, meilę, norą pasimatyti bent, pamatyti Daratą iš 
damas ir tenlink savo jausmo sroves siųsdamas, ir buvo tikras, 
jis tiesiog jautė tas sroves vilniuojant oru, atsimušant į ski- 
riamą vietą. Toms vilnims nebuvo kliūčių, nei sienų, nei toly- 
bės. Telepatijos jis neišmanė, tačiau buvo tikras jo mintį ir 
intenciją Daratą priimant. 

Neapsiriko. Darata, rodės, niekur nieko; nei mintyti, nei 
galvoti nebuvo maniusi apie Napalį už darbų galvos. O kaip 
reikia, ūmai užeidavo toks neperlaužiamas noras išeiti į ve- 
randą ir bent į tą pusę pasižiūrėti, kur Napalys dažnai sėdi. 
Tat viską metusi namie ar daržo ežiose, ėjo, žiūrėjo ir - matė 
Napalį lyg to tik telaukiant; pašoksta jis nuo savo sėdynės ir 
ima džiaugsmingai mojuoti šiaudų skrybėle. Darata jam ple- 
vėsavo balta gairike ir grįžo atgal prie darbo. 

Vasara. Saulė davinėja Ventai po pačią didžiąją porciją 
spindulių ir kaitros. Tirpyt tirpino žemę, ir visiems padarams 
gera. Augmens už kits kito auga, lenktynių eina, katras katrą 
savo vešlumu nukalės. Kas gyvas, mylisi, vaisos, auga: paukš- 
čiai, vabzdžiai, žuvys, visi juda kruta, savo veselijų šokį šoka. 
Lyg ir šakaliai į kits kitą glaudžiasi. 

Napalys šiandei ypač įtemptinai patelefonavo Daratai ir ji 
Siandei greičiau atsiliepė. Napaliui pasimatė ar taip tik pa- 
sirodė Daratą šiuokart kitaip mojuojant skarele, ne nuo sav", 
tik int sav", ir jis elniu šoko tenlink, ne vieškeliu aplink, tik 
nuo upės stačiai į skardį, kur taip statu, į tą galą šlaito, kurs 
vieškelio lyg tyčia atkirstas senakapiams, kad niekas ten be 
reikalo nevaikščiotų, niekas gyvas nedrumstų amžinosios ne- 
gyvėlių ramybės. Buvo jų ten ar nebuvo; gana, kad stovėjo du 
stiebu konusiniais dangteliais, reiškiančiu du kapo paminklu 
ar tik šiaip jau „kryžiu“ be kryžmos ir mūkelės. 

Napalį į tą staigų skardį įtraukė nebent ta pati galybė, kuri 
ir lunatiką per lygią kerčią įtraukia į stogą. Norėjo keliais 
šuoliais peršokti tvoras į kiemą ir tapo stabu ištiktas: pusmer- 
gėlės vikrumu, kurs nė nederėjo derliai ir augusiai moteriškai, 
šenlink vėjo sparnais skrieja Darata. Abudu susitiko ties tvora, 

vienas vienoje pusėje, antras antroje, abudu uždususiu nuo 
bėgimo ir norų užgulimo. 

Sukibo rankomis, pasižiūrėjo kits kitam į akis ir išvydo tą 
patį instinktą: myliu, geidžiu. Vienam ir antram nebe drebėjo, 
tik spurdėjo lūpos ir skruostai. Sykiu abudu palinko į save, į 
tokį ilgą pasibučiavimą, už kurį atiduodama Dievas ir dangus, 
sąžinė ir tikyba, tėvų meilė ir tautybė, visi idealai ir visos 
brangenybės, asmeninė laisvė ir turtai, kurs meilę padaro viso 
pasaulio, visos būtybės centru ir vienavaldžiu, vienatiniu visa 
ko organiško siekimu: cherchez la femme!!š, pasirink draugą. 

Už tai pykstama, barama, iš šalies žiūrint, tik nei baramieji, 
nei patys barėjai žodžių neklauso: meilė turi savo galvą ir sa- 
vo logiką nuoseklumą. Ir krikščionių moralybė ne meilę per- 
sekioja: veltui būtų gamtos akstinui prieštarauti, tik meilės 
netvarkai, į kurią ji, pati beribė būdama, nuslenka. Paties gam- 
tos tikslingumo dėsnio niekas neatmainė ir neatmainys iki 
pabaigai mažiausios gyvybės. 

Tarp Napalio ir Daratos prasidėjo meilė galinga, smarki, 
audringa, pats jausmų viesulas. Jis nieko nesiklausė, nieko ne- 
galvojo, nieko neplanavo. Napalys ir Darata nė neužsiminė, 
kaip tai vadinasi, kuo baigiasi, kaip visa tai pirkliškai ap- 
statoma. Linko susitikti, žiūrėt kits kito, neatsižiūrėti, bučiuotis 
neatsibučiuoti ir skiriantis tik plėštinai nuo kits kito atsiplėšti. 
Daugiau nieko, nors išpažinties eik. Nei vienam, nei antram 
dar neparėjo į galvą tą audrą sutvarkyti paprastu susituokimu, 
įsiverti į nosis po grandį kaip Murzai, prisirišti po virvę ir ten 

„teiti, tai tedaryti, ką kitas, už antro galo virvės laikydamas, 
paliepia ar pavelija. Tai, kas buvo, taip gera buvo, jog ko 
geresnia sunku ir negalima buvo beįsivaizduoti. 

Tėvas Vidmantas juto, ko duktė dairosi vis į tą pusę, kur 
Ventos dainius, ko pati, būdama bebalsė, mėgina girdėtąsias 
dainas niūniuoti. Darata nei nesislėpė nuo tėvo, ir Napaliui 
kažin kodėl nebuvo tėvo drovu, gal jautės nepeikiamas. At- 
virai, nėmaž nesigėdydama, dar ligi to nebuvo priėję, Darata 
pasisakė mylinti Šešiavilkiuką ir esanti jo mylima. 

- Tai imsies jį užkuriu? O kaipgi aš? - nusigando tėvas. 

Darata jį pabučiavo, vaikiškai prisiglaudė, pamielavo, 
paglostė ir visiškai numaldė. 

- Apie tai mudu dar neesava nė užsiminusiu. O kad ir su- 
tartuva tuoktis į rudenį, tai sutilpsime visi. Tėvelis paliks mū- 
sų bočium ne priešininke, tik lygus, jei nebe galva. 

Tėvas nusimanė, kaip mylįs dukrą ir kaip yra jos pačios 
mylimas. „Apžanyti“ ją pačiam seniau rūpėjo. Tad dabar tik 
pamojo ranka: 

- Žinokitaus! Tai jūsų, jaunų, dalykai, ne mano, seno! 

Visiškai kitaip buvo su Šešiavilkiais. Ir jie buvo patyrę 
Napalį vis dažniau prapuolant už upės. Ir jie suprato, ko Na- 
palys toks papūtęs uodegą, lyg katinas kovo mėnesy. Močiai 
širdis iškrito. 

- Prasideda... 

Tėvas susikeikė, metė kirvį žemėn iš rankų, dar paspyrėjo 
jį koja, lyg tikrąjį visa ko kaltininką, įsikirto čebatą į smailumą 
ir vėl susikeikė, jau pakeldamas ir į vietą padėdamas kirvį. 

Nuo pat Vilniaus licitacijos ir drauge grįžimo namo tarp 
abiejų senių, Šešiavilkio ir Vidmanto, įsikerėjo priešgyniavi- 
mas, antagonizmas be jokios priežasties. Tiesiog dėl to, kad 
abudu buvo geru, nors katras savaip. Vienas buvo geras ūki- 
ninkas, antras geras malūnininkas pramonininkas, vienas ant- 
ram už akių nelindo. Tačiau viena tai, kad apie Vidmantą visa 
apylinkė kaip į būgną mušė, o apie Šešiavilkį tuo tarpu anei 
šnipšt, Vidmantą darė Šešiavilkiui labai nemaloniu, nors ir 
nekenksmingu. 

Nekaimyniškus santykius sudarė patsai vienas Šešiavilkis. 
Vidmantas jo nė atmint neatminė: maža kas gyvena apylinkė- 
je! Nepatraukė jo, tai ir nėjo, nelinko į Santeklius. Tad jis nė 
būti nebuvo pas Šešiavilkius, nei abudu seniu pas jį, nors jau- 
nuomenė kuone kas diena lankėsi. 

Visa tai pagaliau būtų niekai, kad ne kitokia Vidmantų tiky- 
ba. Nesišvietęs ir su nieku kitu per visą savo amžių nesibičiuo- 
liavęs, kaip tik su saviškiais lietuviais ir katalikais, Šešiavilkis 
dar nemokėjo mylėti ar bent gerbti kitataučius ir kitatikius; dar 
nenujėgė ir juos galint būti gerais ir sukalbamais žmonėmis. 

Toks iš tikrųjų buvo ir Vidmantas, nors pirmai pradžiai rodės 
status ir savęs per tikras, kas taip nepatiko nedrąsiam Šešia- 
vilkiui. Šešiavilkiui visas kaimyno apsiėjimas tokiuo neglau- 
džiu rodės dėl to, kad jis buvo liuterių tikėjimo, šalto ir neglau- 
daus. Ir dabar net jam bloga darėsi širdžiai, atminus jo sūnų 
vesiant, kad ir tokią turtingą, vis dėlto liuterę, o ne katalikę, ir 
suteršiant visą jo giminę, ne vienus jo namus. 

Tik kur naujavedžius dėtumei? Dvare ką gi veiks? Į plausto 
trobelę nesutilps. Jei Darata, ta senmergė, prisiviliojo tą kvailį 
berniūkštį, tai tegu sau ir imas jį užkuriomis į Sakalynę... 

Tik jei neims?.. Jei viskas baigsis tik nepadoriais santykiais 
su ta klaidatike, kuri nei Dievo gal nebijo, nei gėdos neturi? 
Katraip gi geriau: ar kad padoriai susituoktų, kad ir nelygaus 
tikėjimo, ar kad be visa to ištvirkautų? Ir taip blogai, ir šiaip 
negerai. Tai seniai ir nebežinojo, ko Dievą beprašyti, kad iš- 
vestų iš to užburto rato. 

Kitaip myli žemaičiai, kitaip aukštaičiai. Žemaičių meilė 
labiau gyvulinė, aukštaičių labiau idealinė, poetinė. Visi že- 
maičių „kamarninkavimai“, atseit mergaičių lankymai, esti 
arba tiek nepadorūs, kad jiems ir vardo nėra kitokio, arba 
sparčiai veda į poras, ir čia niekas jiems netesi pastatyti bent 
kokių kliūčių: nei tėvai, atsisakydami duoti dalies, nei klebo- 
nai, vilkindami jungtuves, nei žmonių nuomonė. 

Aukštaičiai tuokiasi šalčiau. Poras prisirenka, dažnai ma- 
ža tepasižindami. Dažnai ir labai ilgai prieteliaujasi, visai ne- 
siskirdami sau paskučiausio galo. Į tokius „prieteliavimus“ 
tedera priskirti ir pirmieji meiliškieji palinkimai. 

Kartais jaunikliai aptingsta dirbti, ilgėjasi, svajoja, net 
virkšnauja ar pykstasi, vis dėl to viena, kad - myli. Dažnai ta 
meilė apgaubia visai ne žmogų, tik patį pasiskirtąjį šventąjį 
globėją. Pradžia ta pati — natūralusis instinktas mylėti, nors 
įvairiai jis reiškiasi. 

„Mylėti“, ypač Aukštaičiuose, visai nereiškia „vesti“. To- 
kios meilės santykiai palieka sieloje visam amžiui mielą 
atminimą kaip skaistūs pragiedruliai pilkame menkžmogių 
gyvenime. 

Jei Napalys palinko į Vidmantaitę, tai taip pat tik pasiduo- 
damas nesuvaldomai vidaus pajėgai, laigydamas iš sveikatos 
kaip Murza. Kurgi tu rasi bent vieną, kurs jo amžiuje nebūtų 
dūsavęs, raštų rašęs, „nelaimingas“ jautęsis arba džiaugęsis 
tokia „laime“, kokios nemanė nė rojuje rasiąs. O toji „laimė“ 
buvo ne daugiau, kaip tik gražus mergelės šyptelėjimas arba 
nedrąsus vogtinis pabučiavimas. Visa tai žino, vyresnieji iš 
jaunesniųjų pasityčioja, juos paerzina, papykina, ir baigtas 
dalykas. Kartais net paklausia: 

- Kurlink dabar gi krypsta tavo dūsavimai? - suprasdami 
tuos dalykus nerimtus esant. 

Be galo doriems Šešiavilkiams, nėkados nežaidžiusiems 
meile, kurią vienaip tesuprato: tikslingą susiskyrimą į poras 
moralybės dėlei, - Napalio blūdimas buvo baisus ir peiktinas. 

Jis ir pats savęs negyrė, ir tas prakeiktasis traukimas ėmė jį 
nuodyti ir krimsti. Jautė, lyg koks milžinas šikšnosparnis kybo 
antjo namelio, dengia nuo jo saulės, nerūpestingo pirmykščio 
džiaugsmo skaistybę ir troškina jį. Tuomet jis bėgo, kur švie- 
siau, į kalną; vis viena, pamatys Daratą ar ne, bet tik ten. Taip 
trošku viduje pasidarius, žmogus puola prie lango atsidarytų 
ir šviežio oro įsileistų. 

Kadgi tik tiek! Tai būtų nieko, grynas vaikiškumas. Jis bet- 
gi siekė daugiau, mielavosi, bučiavosi, ir tai, pirmajam paga- 
vimui ataušus, vis aiškiau jam darėsi - nedora. Nejaugi? Kas 
gi čia bloga? Norėjo išsisukti mandragalvodamas ir nemokė- 
jo: buvo per doras. Žodžiais neapsigausi, suk juos nesukęs. 
Pasibučiuoti su antra lytimi daugiau reiškia, neg šiaip jau 
pasišebelniuoti, paflirtuoti. Tai per rimtas uždas būsimųjų 
rimtų apsiėmimų, tai tik pereiginis laipsnis į nesulyginamas 
blogybes. 

Miela tai miela žiūrėti kits kitam į akeles, kad ir pasibu- 
Čiuoti. Tik jei tai be tikslo, bus vis viena ištvirkavimas. O tas 
tikslas, vedimas Napaliui nė galvoje dar nebuvo. Ir Napalys 
svyravo. Valdės, grūmės su savim. Akys jam įdubo ir juodai 
apsibrėžė, veidas apvyto. Matės didžiulė kova. Klausimas tik, 
kokiuo galu: įveiks ar kris. Tik jei kris, žalos bus jam daugiau 

padaryta, neg kitiems tokiuose atsitikimuose padaroma. O iš 
kur imsi talkos? Šioje kovoje su savimi sąjungininkų nerasi, 
reikia pačiam vienam ištesėti. O iš kur tu tos galybės semsies: 
iš savęs ar iš religijos ir jos aukštyn nuviliojančių idealų, tai 
tavo dalykas. 

Tėvai Šešiavilkiai, jautrūs ir įsibailėję, neabejotinai didino 
pavojumą, ir Napalio bėgiojimas į kalną rodės daug daug 
kartų blogesnis, neg iš tikrųjų kad buvo. Jiem tiek buvo ne- 
padoru, jog nė į vienas antrą nebedrįso bežvilgtelėti. Ką jau 
besakyti — į patį kaltininką. Susirinks pietautų ar vakarie- 
niautų, visi ūmai nutyla, nuo kits kito gręžiasi, žodžiai užkliū- 
va, kąsnys lyg pelienis nebelenda. Kiek srėbę, kiek nesrėbę, 
veikiai visi skirstės. 

Visiems darėsi nebepakenčiama. Kad ką tikra tėvai žinotų, 
bartų. Dabar kaipgi tu barsies vien už tai, kad prieteliaujasi 
su kaimynais? Kame gi blogame nutvėrei? Ir tylėjo. Napaliui 
taip pat. Kad ką pasakytų, galėtų teisintis ar atsibarti, šiurkš- 
čiai paprieštarauti, gal susivaidyti. Negerai tai, vis dėlto jam 
būtų lengviau, jo atidę nutrauktų kur kitur. Dabar jis tegalėjo 
tylėti. Tik juo visi tylėjo, juo gėdijosi, šimts žino, ką bejįsi- 
vaizduodami. Ir niekas nežinojo, kaip čia iš tų keblumų iš- 
bridus. 

Pagaliau pasidarė visiškai nebepakenčiama, ir Napalys 
nebeatėjo pietauti. Šaukiamas per telefoną, atsakė esąs jau 
papietavęs. Ir tikrai buvo papietavęs Vidmantuose. Pradėjęs 
turėti daugiau savo pinigų, Napalys pirkos arbatos, kavos, su- 
kraus, dar kurių skanėsų, namie nevalgomų, ir dažnai pus- 
ryčiavo vienas savo „salonuose“- namelyje, užsikaisdamas 
spiritinę mašinėlę. Tai per pusryčius jo nepasigesdavo. Pasige- 
do pietų. O kai nebeatėjo ir vakarienės, visi iširo. Tapo dar 
blogiau. 

Petrai tylėjo nusigandę. Jie iš visos geros širdies užjautė 
mylimą jaunėlį broliuką, pakrypusį vestuvių pusėn: tebeat- 
minė savo pačių kentėjimus ir karą, kol visas kliūtis perlaužė. 
Tik ką gi jie galėjo padėti, nežinodami dalykų padėjimo? Nuo 
ko jis ginti, kad niekas neužpuola? 


-310 - 


Tėvai vaikščiojo pergeltais veidais ir nuo kits kito sukės. 
Kąjie galėjo pasisakyti? Vienas keiktis, antra klausyti? Jie buvo 
beginkliai. Kad ir ne šviesuoliai, prityrimu žinojo meilę netu- 
rint logikos arba, tikriau, turint savotišką, į gudragalvavimus 
nepanašią. Tai ką čia tu įrodysi? Įrodymų teturi viena Bažny- 
čia. Ji sako netikslią meilę esant nuodėme ir nuodėminga visa 
tai, kas tenlink traukia ar stuma, pats puola ar bent nesiprie- 
šina. Tik religiją ir jos doros trenavimo praktiką žmonės tam 
kartui pamiršta ir atsimena bent tada, kada šiaip jau yra save 
apgalėję ir belieka tik atgailoti už tai, ko nebuvo apgalėję. 

Jei būtų visi vadavęsi tik logikomis, nežinia, kokio būt galo 
susilaukę; greičiau būtų patys save suskurdinę kaip skorpio- 
nai, patys save nusidurdami, kai nebeišsigelbėja iš pavojumų. 
Iš surizgusio tinklo it vėžius traukyti ėmė motina, motiniška 
savo ome pataikiusi į tikrą kelią. 

Antrų pusryčių nesulaukusi Napalio, ji nebeiškentė. Nuba- 
lo, nebėjo stalan, tik apsigaubusi skepeta, pro užpakalines du- 
ris pasileido plausto link. Ji čia kaip ir nebuvo buvus. Nieko 
aplink, nei kūlgraužų, parėjusių valgyti, nei pravažiuojančių. 
Nebuvo nė paties Charono Kurono, Napalio. Turbūt viduje. 
Ir nedrąsiai pravėrė duris. Pirmame kambarėlyje, virtuvėje ir 
kontoroje drauge, nebuvo. Pravėrė antrąsias duris ir išvydo 
sūnų, susijuosusį kaip eiti ir su kepure. Jis sėdėjo palangėje, 
įsmeigęs akis pro langą į kalną, ir nervingai būgnijo pirštais į 
palangę. Nei durų praveriant, nei motinos įeinant jis nepajuto. 
Matėsi kova. Turbūt susopsta ar kas: sučiaups lūpas kietai 
kietai, ir pach papučia, lyg susidariusį viduje kokių -dūmų, 
garų ar kitokios galybės kamuolį; susičiaups kietai ir - pach... 

— Sūneli... — ištiesė motutė jam rankas, tokiu balsu tai 
ištardama, lyg tik dabar pajutusi savo širdyje skausmą dėl 
vaiko skausmo. Savo sielvartas jai kažin kur ūmai išnyko. 

Tas ir toks balsas Napalį trenkė lyg iš elekrizuojamos 
mašinėlės. Motutės užjautimą, savo vaikų ligomis sirgimą jis 
gražiai atminė. Dulktelėjo jam, kaip jis antai raitos pilvą 
sopamas. Paroksizmas traukia jam vidurius, o riečiasi čia pat 
už jį kentanti motutė, betrepinėjanti aplink su vaistais. Kad 

būtų tėvas čia atsiradęs su patranka ir iššovęs į jį didžiuoju 
šoviniu, nebūtų Napalys taip krūptelėjęs, kaip nuo to silpnu 
balsu pagyvenusios moteriškėlės ištarto užjautimo. 

Napalys apsipylė visas krauju: paraudo sopamai, lig mė- 
lynumo, nusitraukė kepuraitę nuo garbinių ir, metęs ją šalin, 
žingtelėjo į motutę taip pat iškėstom rankom. Nutvėrė ją už 
rankų, išbučiavo abidvi ir atatupstas, vis žiūrėdamas jai į 
ašarotas, smailiai jį tiriančias akis, traukte nusitraukė lig kėdės 
ir, įsodinęs ją ten, pats brinktelėjo dideliu savo kūnu, suklupo 
ir galva įkniubo jai į kelius, griežtai taip pat, kaip senai, dar 
mažutis, darydavo, kai jam galvelę susopdavo ar šiaip, neži- 
nia ko, neramu pasidarydavo. Vieną motutės ranką pasibrau- 
kė po degančiu savo skruostu ir lyg apmirė, lyg sustingo, ne- 
benorėdamas nei pajudėti, nei galvos pakylėti, nei pasikelti. 
Jis viena tejautė, kaip motinos ašara nulašėjo jam į sprandą 
ir antra jos ranka ima glostyti tankius jo plaukus. Perbrauks 
palei plaukus, tai leidžia juos per savo pirštus kaip per šukas, 
prieš plaukus braukdama ir pakedendama. Ir vėl braukia 
glosto, lyg prilygindama, ką buvo išdraikiusi. 

Ir Napaliui taip buvo gera, kaip, matės, gera buvo Šuipiui, 
kai jo ponia ir mylėtoja Darata kedeno už ausių ir sprando 
karčius. Didžiausiu pamėgimu pamažu kraipė jis savo galvą 
tai šiaip, tai taip, leisdamas net balsą, lyg: „a a a, tata“. Buvo 
gera, lengvėjo širdyje, slūgo nuo galvos kraujas; jis rimo, jam 
darėsi vis linksmiau: darėsi pirmykščias Napalys. 

- Sūneli... —- antrą kartą išgirdo jau tvirtesnį motutės balsą, 
ir jis ūmai pakilo šviesus. 

— Motut viešnele! Kaip gerai, kaip gerai, kad atėjai! Ak, 
kaip man gera turėti motutė! Kuo gi aš dabar bevaišinsiu... 

Ėmė spurdėti ir, neklausydamas stabdymo, užkaitė kavos, 
tada teatsisėdo greta ir kaip Marytė prisiglaudė prie jos peties. 
Ir ėmė šnekėtis širdingai, paslapčiai, kaip nesišneka joki 
geriausi pasaulyje draugai. 

— Ko gi tu, Napaliuk, taip dažnai bėgioji į Vidmantus?.. 
Mums taip neramu... Ak, kad tu žinotum, kaip neramu... Ne- 
bepavalgom, nei bepamiegam... - 


+ 312 < 


- Ak, motinyte, kaip man Darata patinka... Aš ir apsakyti 
negaliu, - atvirai pasvajojo kur tolyn nuo motinos peties 
Napalys. 

— Ale ji ne katalikė... 

— Katalikė, motut. Tai tik tėvas ne katalikas. 

- Alejji daug vyresnė už tave... 

— Aš to nežinau ir man tai nerūpėjo. 

— Arjau susitarėta? 

- Ką? 

— Gi susituokti! - nustebo motina. 

— Kad mudu apie tai dar nė žodžio. 

- Tai ką gi? — vis labiau stebėjosi motina. 

— Gi nieko. Jūs turbūt kažin ką mislijate, o aš motutei kaip 
kunigui pasisakysiu: gi nieko! Tik mane ji taip traukia, lyg 
būtų apžolėjusi. Aš jau net vargti pradedu. 

Kalbėjo Napalys, girdydamas motiną kava. Ji gėrė godžiai. 
Lyg jos viduje buvo sukepę, sudžiūvę ir dabar drėkinos ir atsi- 
leido. Gėrė karštos, saldžios kavos be nieko, paskui pakando 
ir pyrago. Nebekalbėjo nieko, tik klausė, klausė, kaip sūnaus 
kalba liejasi upeliu. O jis tratėjo ir tratėjo, lyg senai senai ne- 
beturėjęs progos su kuo širdingai bepasišnekėti. Klausės ir vis 
didesniu skoniu siurbčiojo iš stiklinės, lyg didžiausis pasal- 
dinimas būtų jai buvę sūnaus žodžiai, ne sukrus. 

Norėjo dabar gauti iš jo žodį, kad daugiau ten nebeis. Ir 
nedrįso. Jos jautri širdelė numanė tai būsiant ne tikran balsan, 
ne draugiškai padaryta ir tikslo nepasieksiant: arba Napalys 
dar labiau vargs, arba pasižadėjęs netesės. Tad išeidama tiek 
bepasakė: . 

- Tai ačiū tau už vaišes. Nuraminsiu ir tėvą. Tik tu, Napa- 
liuk, nesiruošk Daratos vesti. Ji gal labai gera ir labai turtinga, 
aš to neužginu. Tik... Klausyk. Tu jau, regi, koks didžiulis iš- 
augęs, o vis dėlto tebesi pienburnis. Tau dar per anksti vesti. 
Palauk dar keletą metelių. Tai nepabėgs. Ag visų tas pat liki- 
mas. Mes tau nepavydėsime. Tik kol tau ateis tikrasis laikas, 
Darata bus jau ir sena. Nebūtumei su ja kaip reikiant lai- 
mingas. Gal pradėtumėta nebesutikti ir vaidytis. Dabartiniai 

patraukimai — tai sapnas. O dabar duok man vyrišką žodį, kad 
nėkados nepabučiuosi moteriškos, kol pirma tikrai nenuspręsi 
jos pasisavinti. Tai daug reiškia: dorą žmogų suriša, o palai- 
dėlį pabaigia ištvirkinti. 

- Žaduos, žaduos, brangioji motinyte! 

Glamonėjo Napalys savo senutę, tokią gerą ir išmintingą, 
tokią jautrią ir dorą, ir visus jos žodžius, kad būtų sumanęs, 
būtų aukso raidėmis išsirašęs savo kambarėlio sienose. Jis 
nebuvo įsivaizdavęs, kad ta sučiurusi, šiurkšti kaip asiūklis, 
pasižiūrėti prasčiokėlė lietuvė galėtų turėti tiek daug švel- 
numo ir sveikos nuovokos apie meilės dalykus. Palydėjo ją į 
pusę kelio. 

- Ar ateisi pietų? - paklausė motina. 

— Ateisiu, ateisiu! — greitai atsakė jausdamas, jog dabar 
visai jau kitaip jausis giminių draugėje, gavęs progos pasiaiš- 
kinti jiems ir... pačiam sau. 

Parėjęs pietų, rado visus nušvitusius, vėl šnekius, vėl dide- 
liu apetitu srebiančius. Srėbė ir jis, lyg visą savaitę nevalgęs. 

Į Vidmantus Napalys ir toliau vaikščiojo. Tik buvo daug 
kitoniškesnis. Pirma jis buvo pasidaręs paniurėlis, liūdnas, 
nieko neįdomaująs, lyg negryna sąžine, žmogų pasmaugęs ar 
ką kita lygiai negera padaręs. Daug bloga, nedaug bloga, vis 
dėlto tie bučkių vaginėjimai daro žmogų „vagiu“, verčia 
slapstytis ir nuolat veidmainiauti, apsimesti kitų akyse. Dorai 
sąžinei tai anaiptol nėra grynumas, negalįs pagadinti ūpo. 

Dabar jis, laikydamasis motinai draugui duotojo žodžio, 
buvo grynas, perregimas kaip krikštolas, nebesivaržė Saka- 
lynės namiškiais, nebesidrovėjo nė namie užsiminti apie Vid- 
mantus ir Daratą. 

O dėlto prietelystė tarp jųdviejų liko kaip ir buvusi. Ir ne- 
žinia, kaip būtų pasibaigusi, kad ne kitos audros. 


„ZAPADNIKŲ“ AUDROS 


ĮDAVIKAI 


Vilkelis papyko, 

Ant ožkos suriko: 

- Jei tu manęs neklausysi, 
Aš tav sudraskysiu. 


Nei savo pono, daktaro Gintauto, nei savo tėvo, Baltro 
Knistauto, sumanymų Ona nežinojo. Pono džiaugsmus ir nu- 
liūdimus Ona vis kreipė Daratos link. Ir kai paskutiniu laiku 
Gintautas regimai nusistovėjo, regimai ėmė lyg suktis sau 
lizdą ir kai kada netyčiomis tarstelėdavo: „Kai atvažiuos čia 
ponia“, - Oną visiškai velnias apsėdo. 

Ona buvo energinga, kovoti buvo greita ir galinga. Blo- 
giausia tik buvo, kad vis dar nežinojo, kaip kovoti. Iš senų 
raganų Ona žinojo daug meiliškų prietarų ir burtų, kaip pri- 
sirišama įsimylėtasis vyriškis. Tik nė viena nežinojo, kaip jis 
yra atrišamas, kai vieną kartą prikibo. 

Gintautas prie savęs prisirišti Onai nebuvo galvoje. To ji 
nėkados nesumesdavo, tai ir tėvas kitą kartą kietai gynė. Ji 
instinktu mėgino dalyką vesti iš antro galo —- nuo atitraukimo 
jo nuo Daratos. Paskui jai rodės bus viskas gerai. Kas „vis- 
kas“, nė pati nežinojo. Kaip užgautas šuo kremta pagalį ar ki- 
tą gretimą šunį, ne užgavėjo ranką, taip ir Ona: keršijo Da- 
ratai, ne savo ponui. Jos ateinant laukė kaip kokio maro; su- 
laukus jai netarnavo, nei nusivilkti, nei apsivilkti nepadėjo 
(prie to Darata ir pratusi nebuvo), o stale tyčia parinkdavo kur 
labiau nudilusį peilį su šakute, kur labiau surėžytą lėkštę; jai 
paskutinei paduodavo, iš jos paskutinės atimdavo, kad ir ji 

sėdėjo pirmutinėje vietoje. Kiekvienas mažmožėlis, kiekvienas 
krustelėjimas reiškė giliausią Onos neapykantą, ir ji, ta ne- 
apykanta, su kiekvienu reiškiamu dalyku vis labiau tvirtėjo. 

Nusimanė tai negerai esant, tačiau atlyžti nėmaž nemanė. 
Ir išpažindavo tą savo nuodėmę, tik, kaip paprastai esti, pa- 
mėgtąją nuodėmę reiškė miglotai, jai pačiai neaiškiai, tad nei 
atgailoti, nei pasitaisyti progos negaudavo. Ir jos sąžinė tapo 
pasidariusi visiškai nebejautri, lyg įtilZusi. 

Ką šio sekmadienio popietuvę tėvas išgirdo, jį nustebino 
ir taip įbailino, jog jis nieko daugiau neišmanė padaryti, kaip 
tuojau nubėgti į kun. Vizgirdą ir paprašyti, kad jis Onai egzor- 
cizmus paskaitytų ar ką padarytų, nes, regima, ją bus velnias 
apsėdęs... 

Buvo taip. Baltras seniai jau taisės su Jurgiu Spurgiu pasi- 
kalbėti apie vestuves ir papiršti jam Oną. Kaip tik šiandieną 
paprastieji Onos būsto lankytojai susimetė į pirtį, kitus jis pats 
ten nurodijo ir bepaliko vienu du su Jurgiu Liaugaudu, 
pravardžiuojamu Jurgiu Spurgiu. Ilgiausią valandą abudu 
prasėdėjo tylomis, įsižiūrėję į spaudinius. 

- Ar tu mums, Ona, arbatos duotumei, ar ką... - tarstelėjo 
senis praeinančiai Onai. Ona nėkados nieko nedavinėjo ilgo- 
mis valandomis pas ją besėdintiems jaunikaičiams. Jie būdavo 
alkani, dar pietų nevalgę. Tad mielu noru būtų kai ką prariję, 
nors duonos gabalą. Vis dėlto gerbė Oną, kad ji pono turtą 
saugo ir taupo, nedalinėdama kąsnių bet kam. 

Jurgis, nuolatinis Onos svečias, pirmas ateinąs, pastarasis 
išeinąs, to nė karto nebuvo nei pasergėjęs, nei prityręs. Tai ir 
dabar nelaukė geidžiamųjų pasekmių. Tačiau Ona, žodžio ne- 
sakiusi, prileido dvi stiklini, pati pasaldė, aptepė sviestu du 
abraku duonos ie padėjo jiemdviem. Baltras, jau pietų pa- 
valgęs, savo dalį duonos pastūmė Jurgiui ir ėmė šaukšteliu 
makaloti po stiklinę, nors sukrus jau senai buvo ištirpęs. Jur- 
gis nejučiomis, akių nuo lapo neatitraukdamas, apgraibė 
vieną duonos gabalą ir jį sausą suvalgė. 

- Užsigerk gi arbatos, kąsnis gale gerklės atsistos, - primi- 
nė Baltras. Ž 

Jurgis taip pat nežiūrėdamas apgraibė stiklinę ir vienu 
kartu kaip alaus įsivertė sau į gerklę, palikdamas visą neištir- 
pusį sukrų. Tada tik pasergėjęs, ėmė jį šaukščiuku traukinėti 
iš dugno ir čiulpti. 

Tuo pasinaudojo Baltras ir lyg netyčiomis, taip pat lyg iš 
už lapo bumbtelėjo: 

- Tai jau šeimininkauji Linksmynėje? O kas gi šeimininkė? 

- Tai Onelė įtaisė. Šeimininkė kol kas Dėdienė. Į rudenį, 
nebeilgai betrukus, jos nebepakaks. Jai „pačiu mieru“ bus 
vienų gyvulių. O kai persidangins ponai ir šeimyna, tai reiks 
kitos. Ir tai dar bus maža. Tik vis dar neturime tinkamos apsi- 
dairę, - atsakė Jurgis. 

- Vesk nemitęs. Bus pakabiau... 

- Je, vesk! Lyg kumelę nusipirk: apsigausi, vėl iškiši mažu 

— Kam gaudytis? Gal pasirinkti laiku prisižiūrėjus. 

— Nematau. 

- Gi mano Oną... 

Kad kas būtų Jurgį Spurgį perpylęs verdančiu vandeniu, 
jis nebūtų taip skaudžiai nusigandęs, taip skaudžiai nuraudęs, 
kaip dabar, ištarus tą pasiūlijimą. Jo dvylas veidas dabar tapo 
lyg purvinas, pamėlynavo. Akys taip paraudo, lyg jis būtų 
ūmnai atsiradęs gailioje dūmynėje, lyg štai štai trykštelės ašaros. 

Sėdėdavo jis kaip tikras pliumpis, kažkaip nežmoniškai 
persikreipęs, lyg taisydamasis ir visiškai galvą padėti. Alkūne 
rėmės šlaunies. Kelyse suriestas kojas dabar staigiai ištiesė į 
vidurį kambario ir dar ūmiau atgal jas surietė, pats išsitiesė, 
atsimetė nugara į sieną, žioptelėjo kelius sykius kažin kur į 
palubę ir nieko neatsakė. 

Senas vilkas Baltras nudžiugo. Jis matė Oną Jurgiui patin- 
kant; jo provokacija išvadino tą liurbį iš jo kiauto, kaip sližį 
parodyti savo ragelius. Neminint, kol jis kas šventavakaris čia 
pasidribinęs ilgiausiai „skaito“. 

Jurgis skaitė visa nuo pirmosios laikraščio antgalvio raide- 
lės ligi atsakomojo redaktoriaus parašo. Jei nebuvo ko nauja, 
žiūrėjo į senuosius. Tikriau, apsimesdavo lapo težiūrįs. Niekas 

nebuvo pasergėjęs, kad jis Oną kada būtų pakalbinęs. Niekas 
tad jo ir neįtarė Ona jam rūpinti. 

Gal jis ir pats to nežinojo. Jis buvo aržus kaip tikras že- 
maitis. Jei niekas nebuvo jo matęs moterimis besidžiaugiant, 
tai tik dėl to, kad jis tam tikslui turėjo kitokius organus neg 
akys — matyti ir įsipiktinti, neg liežuvis — malti ir šebelniotis. 
Ne visi gi gyvi padarai girdi ausimis ir alsuoja plaučiais. Antai 
žiogai tai daro šlaunimis. 

Jurgis ne vienomis akimis gėrėjosi moteriška, Ona, tik visu 
savo kailiu, visa būtybe. Būti toje pat atmosferoje, kur ir Ona, 
jam taip ir dėl to pat tiko, kaip ir dėl ko tiko būti prikūrentoje 
perenėje. Ar kas tada klausia, kas buvo pirtininkas, kas pri- 
kūreno krosnį ir prigarino? Niekas. Visi tik gėrisi: „A ta ta 
ta!“ ir lepinasi; džiaugiasi, kad jiems kailis niežti ir gyvena, 
aiškiai „gyvena“, nes alsuoja prakaitu kaip šuva per liežuvį 
ir plasta. 

Tasgatės, ne visiems tie patys dalykai vienodai patinka. 
Yra visokių lepnumo mėgėjų, ligi pat sadizmo. 

Jurgiui buvo gera Onos būste, tai jis ir buvo, kol galėjo. Per 
visą savaitę jis išsiilgdavo to būsto oro, to ypatingo „bobin- 
čiaus“ kvapo, tai jis, sulaukęs progos, ėjo. Ir Ona darėsi jam 
taip pat reikalinga, kaip kiti tikrieji jo būtybės daiktai, kaip 
šildantis jo kambarį kakalys, kaip šviečiantis į jo kambarį 
langas. 

Gamtos žmonės, jie visi nedaug galvoja, nedaug sumeta 
savo vidaus dalykų: kaip, kas ir iš ko. Visos jų kombinacijos 
tetinka medžiaginiams dalykams; tame jie gudrūs. O dvasia — 
tai tik vienas vientisas madžiagos apsireiškimas apribotu 
paskyrimu. Jei kas būtų Jurgį paklausęs, ar jis Oną myli, jis 
būtų nesupratęs ir neatsakęs, nes nė pats sau nemokėjo at- 
sakyti. Tik kad būtų kas paklausęs: ar tau Ona tinka, būtų 
atsakęs aiškiai, plačiai išsiviepdamas: 

- Jė, tas yr gers: Vonė patenk... - kaip atsakoma girdančiam 
alumi ir klausiančiam, ar geras. 

Jurgis dar nebuvo sumetęs ir tokių štai dalykų. Jei Ona jam 
patinka vieną sykį per savaitę, tai galgi juoba patiktų kas 

dieną? Atseit, ne jos svečiu retkarčiais esant, tik jos nuolatiniu, 
savuoju vyru tapus. Ir dabar Baltro žodžiai užgavo jį visu sun- 
kumu stataus rišimo, kaip su kūle per galvą. 

— Ona, ar tu nori žanyteis? — pliumpiškai pajuokavo tėvas, 
pajutęs įėjusią dukrą. 

— Noriu! Tai kas? O Darata nenori? O Marytė nenori? Visos 
nori. Tai Dievo valia, - ji atsakė nėmaž nesusigėdusi. 

- Tai žanykis. 

— Su kuo? 

— Gi štai su Jurgiu. Jis nieko neturi, tu nieko neturi. O kai 
į kupetą susidėsitau, tai bent vaikų turėsitau, - juokavo toliau 
Baltras. 

Jurgis išdarė antrą kartą visa tai, kaip buvo atsiliepęs į pir- 
muosius tėvo žodžius. Ir vėl nieko neatsakė. 

Ona gi, kaip ją ištiko tėvo žodžiai viduaslyje, taip ten ir 
paliko, atsiraičiusi rankoves ligi alkūnių, sudrikusiais plau- 
kais, prisijuosusi nudėvėtą prikaištį prie šilkinės liemenės. Na, 
kaip suplaudama indus, pietums pasibaigus. 

Ji ne tik pabalo veidu, dar ir akys pasidarė alavinės kaip 
trinyčių sagos ar papjautos avies baltymai. Plačiai išsižergusi, 
riebias, raudonas, nuogas rankas, kaip vaškinė panoptikumo 
figūra atstačiusi, pamėlynavusias lūpas bjauriai perkreipusi, 
galvą atgal atmetusi, balsu, kokį padaro kalbėtojai pilvu, ne 
plaučiais!"?, Ona ėmė kriokti, ne kalbėti: 

- Jė, aš žanysiuos... Ir į mano veselijas tegu susirenka vi- 
sos prakeiktosios dvasios drauge su savo karaliene Darata, 
kad ją kur perkūnas kuo veikiausiai nuspirtų! Jė, aš žanysiuos, 
ale tik tada, kada išvysiu Daratą pačiame pragaro dugne, 
visus ponus ir daktarus susiėmusią sau ir jais apsirijusią lig 
visiems galams išyrant, kad ji paspringtų kur tuoj pirmuoju 
vyriškuoju!.. 

Žiopt žiopt, plast plast rankom ir brinkt žemėn, raitydamasi 
kaip mėšlungyje, seilėmis nešvaria žaliai ruda puta. 

Nusigando vyrai. Jurgis griebė ją už galvos ir pats pablū- 
des šaukė: 

— Vone, Vone, mažele, kas tau, kas tau! 

Ir kratė draskė, kad atsipeikėtų; Ona gi tik kriokė ir timp- 
sėjo rankom ir kojom. Įbėgo ir Gintautas, nusigandęs, nieko 
nesupratęs šaukiančio jį tėvo: 

— Ona apmirė, Ona nuomaru miršta... 

Prieš valandą gi, ne daugiau, matė ją sveikutelaitę, nors, 
tiesa, nebe tokią katišką kaip pirma. Jei pirma visi jos judė- 
jimai Gintauto būste buvo katės liaunumo, kada ji braukia tau 
stačia uodega per nosį, tai dabar buvo pasidarę tamprūs ir 
šalti kaip suturimo viduje piktumo leopardienės griebimai. 
Daktarui ji vis labiau ėmė nebepatikti. Ėmė jos net bijoti, kad 
ko bloga nepadarytų, nors ne visai nujėgė, ką ir už ką. Manė 
Ona Daratą taip pat užmiršus, kaip ir jis užmiršo. 

Pavartęs, ištyręs daktaras suprato tai nervų priepuolį bu- 
vus. Priepuolio smarkumas reiškė - tų nervų dirgsnių irta per 
ilgesnį laiką; jie nepagenda taip ūmai tokiai sveikai sodžiaus 
darbininkei. Iš ko tai? Kodėl jis pirmiau nieko nebuvo paser- 
gėjęs? 

Daktaras davė ligoniui šio to į vidų, šio to švirkštelėjo į pa- 
skūrį, ir Ona pakirdo lyg iš gilaus apsnūdimo. Nieko neatmi- 
nė, nieko nesuprato. Davės nuvedama į lovą ir tuojau sunkiai 
užmigo, vaistų ir nuovargio priveikta. 

— Myliausis Pone! O kas gi čia dabar? —- užlaužė rankas 
tėvas Knistautas. 

— Kam ji taip baisiai keikė Daratą? — balsiai galvojo Jurgis 
Liaugaudas. 

- Daratą? - perklausė Gintautas, ir jam lyg juoda šmėkla 
peršliaužė per atmintį pirmykštė Onos neapykanta. Nejaugi 
ji tebebūtų neišdilusi? 

—- Nejaugi tebepavydėtų Daratai? Gal taip ir bus. Keršyti 
nėra už ką: Darata jos, rodos, nėkados nebuvo užgavusi. 

Ilgai Gintautas vargo, stengdamas paslaptis atspėti, ir ligi 
vakarui dar nieko tikra nebuvo sumetęs. Bent kelis kartus, 
su tėvu pradėti kalbą ir drovėjosi, kad nebūtų tai panašu į 
svetimų širdies dalykų šnipavimą. Negražu tai būtų, jei pa- 
sirodytų kita priežastis, ne ta, kurią minė esant. 

Visą mįslę atminė kun. Vizgirda, atėjęs su įdavimo raštu. 
Jis jau iš Baltro žinojo visą priepuolio istoriją. Baltras neslėpė 
nuo jo nei savo piršlybų, nei Onos ištartų žodžių. 

- Taip. Reiktų nabagei „egzorcizmų“. Tik aš tokių dar 
neturiu savo knygoje. Jų nebent tik antra mūsų karta prama- 
nys... - atsakė kunigėlis. Baltrui pasirodė jis kažin kodėl neap- 
sakomai liūdnas, klausti tačiau nedrįso. Susirūpinusį Baltrą 
Vizgirda paleido namo, patardamas juoba pačiam pasimelsti 
už susirgusią dukrytę, nes jos liga esanti rimta liga, ir duok 
Dieve, kad tik geran išeitų. Ir susirūpino Baltras ne tiek pačia 
liga, kiek dėl nežinojimo, iš ko visa kilo. 

Nežinojo ir Vizgirda, iš ko Onos „liga“ kilo. Užtat tikrai 
žinojo, kur ją nuvedė: jo kišenėje buvo nuorašas įdavimo de- 
nunciacijos, kur vyriausioje vietoje veiksliai įrašyta ir dusyk 
pabraukta stovėjo: ištikima Gintauto namų tarnaitė Anna 
Varfolomejevna Knistovt, 25 metų, valstietė, gimusi, augusi 
ir tebegyvenanti Gondingoje, ir jos pačios parašas. 

Šitą popierių jam įkišo pro duris jau sutemus antstolio Gal- 
va „pasiskaityti“. Vizgirda gi ne tik pasiskaitė, dar ir nusirašė, 
atspėdamas Galvos intenciją gerai padaryti geriems žmonėms. 
Jis žinojo antstolio raštininkus į Sakalynę užeinant ir su 
šeimininkais pasišnekant. 


Visai neteisingai sako paštininkus ir aptiekininkus esant 
žmones atbukusiais protais, nes jų amatai e5ą per vientisi: raš- 
teliai dėlioti, buteliukai skalauti. Paštininkai, teisybė, - žmo- 
nės ne šviesuoliai, nors šviesos tarpininkai. Paštas mokslo nei 
reikalauja, nei duoda. Telegrafuoti vėl ne kažin kokia gudrybė. 

Visai kas kita — aptiekininkai. Tiesa, dabartinę jų šlovę 
buvo sudarę tie jauni žmonės, kurie pailsdavo moksle, beva- 
rydami ketvirtą klasę; jie pasitenkindavo aptiekininko ar 
kunigo luomu. Įgytojo mokslo tačiau aptiekose jie nepralaimė- 
davo, anaiptol, dar pasidarydavo tokie žingeidos, kokių reta 
rasti bet kuriame kitame pašaukime. Ir nebe jų buvo kaltybė, 
kad, neturėdami tvirto pamato, netesėjo sekančių žinių tvirtai 
įgyti ir tenkinosi, per daugelį dalykų pavirše peršliaužę, 

diletantais tapę. Bene tokie pat ir kiti šviesuoliai, kurie 
didžiuojasi daug turį enciklopedinių žinių? 

Melchior Viadorelii buvo pavyzdys judraus aptiekininko 
žingeidos. 

Niekas nežinojo, iš kur jis buvo kilęs, jų name nebuvo no- 
ro apie tai kalbėti; gal nebuvo kuo girtis. Niekas nežinojo, ar 
jis beturi tėvų, brolių ir genčių. Turėjo gi jų kana kados; negi 
iš kelmo buvo išspirtas. Niekur nevažiavo lankytųsi, niekas 
ir jo nelankė. 

Senai senai kažkas iš Maskvos sugrįžęs pasakojęs pono 
Melchioro Viadorellio tėvą, Merkelį Vėdarėlį, buvus ten vie- 
noje didelėje aptiekinių prekių sankrovoje sargu, o jo sūniuką 
Merkeliuką pastumdėliu. Beraišiodamas prekes, gavęs pra- 
mokti jų vardų; šiaip taip perrėpliojęs per negudrų aptiekos 
mokinio mokslelį, patapęs mokiniu. Trejetą metų paskalavus 
buteliukus ir išlaikius vėl negudrų kvotimą, gaunama provi- 
zoriaus padėjėjo teisės, leidžiančios savo atsakymu vesti 
aptieką ar jos sankrovą. Viadorelli tuojau gavo aptiekėlę vesti 
viename Lietuvos nuošalyje ir nuo tos valandos pradėjo 
plaukti kaip iš pieno. 

Pažino jis penkias vieno užleisto dvarelio našlaites, kurios 
teturėjo tą vieną globėją brolį, tik ir tas buvo ten pat klebonas. 
Kunigas seseles globojo, atseit šėrė jas dykaduones savo kle- 
bonijoje, neapsakomai bodėdamos didele šeimyna. Dvarelio 
jaunikaitis, tuojau visiems krito į akį nepaprastu savo dievotu- 
mu. Niekados neapleido pamaldų, ką kiti aptiekininkai laiko 
būtina savo pareiga, dažnai ėjo išpažinties ir komunijos. Visa 
tai matydamas, klebonas pats papiršo jam išsirinktinai vieną 
seselę, dvarelį, kitas seseles pridėdamas kraičio. Vėdarėlis la- 
bai nenoromis sutiko prisiimti tas sunkias pareigas, daugiau 
kad to geidė gerbiamas kunigėlis. Vedė bajoraitę, per šventą 
šliūbą užsirašė Viadorelli ir pats įsivaizdavo save Lietuvos 
bajoru. 

Nesunku buvo tai padaryti. Ano laiko lietuviams, kas tik „gu- 
džiavo“, atseit laužė lietuvių kalbą, ypač gi kas jos visiškai 

nemokėjo, tas ir buvo „bajoras gudas“. Nutautusių bajorų lie- 
tuviai savais nebelaikė. Viadorelli, Maskvoje tarp ruskių aug- 
damas, savo tėvelio kalbą buvo gerokai pamiršęs ir ją su- 
darkęs. 

Ligi tik vedęs ir visus dokumentus gavęs, dievobaimingas 
švogerėlis visas savo svaines išblaškė po margą svietą, vieną 
įpiršdamas bona, antrą siuvėja, t. ir t.; dvarelį gera kaina par- 
davė, pinigus susikrovė į savo kišenę ir paliovė į bažnyčią 
vaikščiojęs, su kunigu švogeriu pertraukė pažintį. Jis teisinosi 
negalįs nė matyti to ištvirkėlio kunigo, kurs per tiek metų 
nesusidėjęs senatvei pinigų ir dabar pykstąs ant jo už palei- 
dimą dvarelio, kurs, girdi, tikrinęs jam senatvėje prieglaudą. 
Girdėjo kas tokių dalykų? Ar tai altarija, kad jam koks sen- 
palaikis sėsis ant sprando? 

Kunigas nebesakė nieko. Kaimynai tą istoriją užmiršo arba 
apsimetė visai jos nežiną. Pagaliau ir pats Viadorelli iš ten iš- 
nyko, nusipirkęs savo nemažą normalę aptieką Gondingoje. 

Čia „gudas“ Melchior Viadorelli tuojau visiems įlindo į sielą 
nė nepasimuilijęs arba, tikriau, lindo kiekvienam į širdį visaip 
pasimuilydamas. Tokio lipšnumo gondingiškiai dar nebuvo 
matę. Šypsenos saulė nepaliaudama tirpdė riebų ir palaidą 
Viadorellio veidą. Eidamas sveikintųs, jau iš tolo lingačiavo 
ir rankas trynė: taip jau buvo miela malonu sveikinamasai ma- 
tyti. Abiem rankom kratė svečio dešinę, vedės, sodinos, statė 
pigaus vyno, vertė gerti, pats neragaudamas, davinėjo visokių 
patarimų žmonių ir gyvulių sveikatai, — ir sutiktąjį žmogų 
paleisdavo visiškai apsvaigusį nuo jo gerumo. 

Svečiui išėjus, padribusi Viadorellio burna atsiviepdavo di- 
džiausiu neskanumu. Gyvatiškiai šnypštė jis per dantis jo link 
prieš langą, matė per daug išlakta vyno ir nebelabai begalė- 
siant to paties pastatyti, kai... kitą kartą jis pats ateis. 

Viadorelli galėjo tikrai daug patarimų davinėti, nes daug 
išmanė. Jis nuomojo nedidelę fermą, mėgino ten vaisyti gry- 
nos veislės gyvulių, čiepijo sodus, ketino kasti ir nuomoti kūd- 
ras karpiams, bandė supirkinėti grūdus didelėmis partijomis, 

įsitaisė dirbtuvę blogiausių mineraliųjų vandenų, su kuriais 
nebuvo kam rungčiotis. Pagaliau įsipiršo aptingusiam ir iš- 
tižusiam Sviestavičiui vyriausiuoju patarėju ir galų gale visų 
dvarų komisorium, taip sau, iš gerumo, be algos, vien kad pats 
neapsakomai mėgstąs ūkininkauti. Nebent kiek pasiimsiąs 
kuro, ordinarijos ar šiaip jau kokį „žvėrelį veislei...“ 

Visų tų žinyno šakų Viadorelli turėjo po storą knygą ir jas 
buvo paskaitęs. Tai pakalbėti mokėjo visiškai išmintingai; 
buvo ko paklausyti. Tik pakalbėti tai da ne tiek pat, kaip ir 
padaryti, ir visi devyni jo amatai būtų tikrai jam davę dešim- 
tąjį badą, kad ne Santekliai. 

„Dykai“ apsiėmęs Santekliams tarnauti, Viadorelli nuo 
pirmos dienos pradėjo plėšti. Nepraeidavo nė savaitė, kad jis 
ko nebūtų iš ten atsigabenęs. Dvaro arkliais vežės „kuro“, 
kurio devynios dalys jam „likdavo“. Dvaro gi bernai jam mal- 
kas pjaustė ir darže krovė ištisus Rygos kuorus, kaip žmonės 
sakė. Paskui išdžiūvusias brangiai pardavinėjo vežimėliais 
miestelio žydams. Rudenį vežimais vežės ordinarijos, kurios 
jam dar daugiau „likdavo“. Iš dvaro miško prisistatė trobesių, 
kurių jam miestelio būtyje visai nebuvo reikalo. Užtat juos 
prisikrovė visokios medžiagos, visokių daiktų. Vežės, vilkos, 
ką tik benutverdamas, ypač į pabaigą, nė pats nebežinodamas, 
kam jam visa tai bus reikalinga, naudinga. Sviestavičiaus ma- 
lonę matėme jį praradus tik tada, kada jau nebebuvo ko 
belaimėti iš ūkio. 

Melchioro Viadorellio santykiai su daktaru Damininku 
Gintautu neilgam tebuvo geri. Pirkus Gondingoje aptieką, gy- 
dytojo čia visai nebuvo. Jei norėjai gyventi, noromis nenoro- 
mis turėjai pats iš savęs davinėti vaistų. Ir Viadorelli davinėjo, 
pirma to, ką išmanė be gydytojo; paskui ėmė taisyti vaistus 
sulig senų receptų, neva pakartodamas dovius, pagaliau ir 
pats ėmė spręsti apie ligas ir jų gydymą, pasiskaitęs kokios 
knygpalaikės. 

Tokiuo būdu aptiekininkui ir be gydytojo sekėsi be galo. 
Už vaistus, neįrašomus į knygą, parduodamus laisva ranka, 
jis ėmė, kiek tik atsivėdėjo, nes tai buvo drauge už patarimą 

ir ligos diagnozą. Medicinos žinybai nuo jų nereikėjo nuošim- 
čiai mokėti. T. ir t. 

Ir Viadorelli plačiai plačiai pagarsėjo visoje apylinkėje, ne 
tik aptiekininku, turinčiu kuo šviežiausių vaistų, dar ir geriau- 
siu gydytoju. Žmonės upeliais plūdo į Gondingą, po 15-20 kas 
diena. Augo aptiekininkui kolyta ir ištesėjimas visokių prie- 
monių griebtis - tam pelnui pralaimėti. 

Gintautui susivokus, Viadorelli buvo jį tuojau kaip plincę 
į ausį įsivyniojęs: taip jį buvo suminkštinęs savo malonumu, 
nuolankumu ir neregėtu vaišingumu. Kuone kas diena - va- 
karienė gardžiais priedais, neva kad jaunas gydytojas dar 
neturi susitvarkęs namų rėdos. Ag ir neturėjo iš pradžios. Tik 
tai neilgai truko. Patyręs Viadorellį ligonių pas jį neleidžiant, 
tik ir toliau jiems iš savęs patarinėjant, Gintautas griežtai 
pareikalavo, kad pamestų ne savo amatą. Neklausant pabaidė 
teismu. Ir tai nieko nepadedant, pasakė medicinos inspek- 
toriui, kurs, niekuo nebenulenkiamas, stačiai pasakė Viado- 
relliui: arba valdyk aptieką ir tik aptieką, arba pasiieškok sau 
kito užsiėmimo. 

Ligi šiol tyli kova už ligonių gydymą, nurunginėjimas jų 
nuo tikrojo gydytojo pasalomis, įkalbinėjimu, būk jaunas dak- 
taras dar maža težinąs, o jis, senas aptiekininkas, visa jau Ži- 
nąs, kas nuo ko, pasibaigė atviru kerštingu gydytojo šmei- 
žimu ir net jo garbės plėšimu. 

Gintautas tai žinojo, tik nieko nebesakė; ligonis ir taip jau 
buvo savo sumanumu prisiviliojęs. Pagaliau nutilo ir Viado- 
relli, matydamas savo aptieką taip pat gerai pelnant gydytojo 
receptais, jau be jokių suktybių ir akių apdūmimų. 

Kova tarp daktaro ir aptiekininko pasibaigė geriau, kaip 
su anuo kitu aptiekos sandėlio savininku. Santykiai tačiau 
tarp jų nepagerėjo. Gintautas įsitikinęs, kokio nedoro būdo jo 
bendradarbis, nebeapsivežėjo daugiau su juo besusitikti ir at- 
sisakė jam ranką bepaduoti. Viadorelli aiškino tai žmonėms 
savo nenoru susidėti su žmogum, kurs... nenorėjo tik pasaky- 
ti - kokiuo, nes netekus gydytojo, kad ir tokio, būtų dar blo- 
giau... Nebepabaigdavo - kam: ligonims ar aptiekai. 

Šiaip be taip gal ir būtų buvę galima sugyventi, kad ne toks 
ūmus Sviestavičiaus reikalų nukirtimas. 

Viadorelli, matydamas savo globiamąjį visai baigiantis, 
dieną naktį svajojo, ką jis bepagrobs iš to gaisro. Ir buvo tų 
vilčių pernelyg daug. Ketino kirbines prisivežti daiktų iš ratai- 
nės, klėčių ir gyvenimo, baldų, rakandų, kinkymų, vežimų, 
gyvulių. Vis tiek, girdi, kiti išvaginės. Dabar gi niekur nieko: 
Sviestavičius sugrįžo vieną vakarą iš daktaro ir - šelauk, senas 
patarėjau, nuo visų daiktų! Argi nepikta? 

Nemitęs Viadorelli ėmė puldinėti į teismus, ieškodamas 
5000 neva nemokėtos algos už tarnystę, tai už netesėjimą iš- 
laikyti jį sukalbėtąjį laiką. Tik neturėdamas įrodomųjų doku- 
mentų, visur gavo pralaimėti. Buvo pasisamdęs „liudytojų“. 
Gal būt ką ir laimėjęs. Tik iš Sviestavičiaus pusės stojęs Gin- 
tautas tokį teismui nupiešė jo portretą, viešai, nieko neapvy- 
niodamas, jog Viadorelli ne tik nieko nelaimėjo, dar pabaig- 
tinai nustojo gerų santykių su visais paventiškiais, net su 
rusais šviesuoliais: teisėju ir tardytoju. 

Nuo to laiko aptiekininkas giežė piktą apmaudą ir smarkų 
kerštą daktarui. Visiems skundės Gintautas jį apiplėšęs ant 
5000 rublių ir pagadinęs tokią skaisčią buvusią šlovę. Ar tas 
chamas gali suprasti, kaip tai brangu tikram bajorui, Viado- 
relliui? Jis ir tikrai jautės visai nekaltai nuskaustas. 

Be to, juo aiškiau matė Sviestavičių netapus ponu ubagu, 
kaip visi manė, ir visai tvirtai įsikabinus žemės, juo didesnis 
sunkiau besuvaldomas pavydas ėmė Viadorellį. Ma jį šimts 
tą pelną! Ma jį šimts tą pelną! Blogiau, kad nebėra draugės, 
kompanijos, be kurios plepys, neužrišamų nasrų Viadorellis 
tiesiog negalėjo apsieiti, kaip be cigaro rūkytojas. 

Sėdi sau Viadorelli vienas nuobodžioje šeimynoje, tikriau, 
su viena nuolat nėščia pačia ir dvejetu klykiančių kūdikių, 
vaipos nuo pašvinkusio vystyklais trobos oro ir įsivaizduoja, 
kaip dabar erčiuose kambariuose kiti vakarieniauja ir linksmai 
šneka — be jo, kurs visados visus peršnekėdavo!.. Jė, tas 
smūgis, tas visuomenės boikotas buvo visų sunkiausis Via- 
dorelliui. 3 

Su kuo dabar bedėtis? Su žemaičiais? Fi! Tokiam ponui su 
mužikais! Kaip tikras Lietuvos išgama, Viadorelli nekentė visa 
to, kas tik lietuviškumu atsidavė. Nekentė savo tautiečių, nors 
iš jų mito, begėdiškai juos apsukdamas ir išnaudodamas, 
nekentė jų kalbos, apsimesdamas iki šiol jos nepramokęs. Jis 
visa suprato, ką tik jam reikalautojai išdėstinėjo. Pats tačiau 
lietuviškai neatsakinėjo, bevelydamas rusiškai ar lenkiškai, ko 
vėl žemaičiai nenorėjo suprasti. 

Kai reikia rublis išvilioti, tai, nebijok, moka! - pašiepdavo 
sodiečiai. 

Beliko Žemaičių visuomenės dugnas ir ten nusistovėjusios 
savos ir svetimos drumzlės — policija su savo antstoliu: žan- 
darų unteras Kudyj, urėdnikas, sargybinis unteras ir felčeris 
Lifonas. Ir Viadorelli pamažu pamažu ten nuslinko, dvaro 
papročius ir apsiėjimus pakeisdamas daug nekultūringesniais 
ir blogesniais už vietinių sodiečių. 

Lifoną mes jau pažįstame, tą kvaišą, kurs žeidė savo ger- 
biamus žmones, visai nenujėgdamas esąs įdavikas. 

Rudyj būtų buvęs geras žmogus kaip visi ukrainiečiai, kad 
nebūt buvęs - žandaras, surištas visokeriopomis prisaikomis 
ir primokymais, kaip ištikimai tarnaujama pačiam carui, pil- 
dant menkiausias pareigas, kaip tas caras mažiausių jo naudai 
pastangų neužmiršta. Caras — tai žemės dievas; kaip danguje, 
taip ir Petrapilyje yra amžinybės knygos, kur visi geri ir blogi 
darbai įrašoma tam kartui, kada teks visa suvesti į vieną. Ir 
Rudyj meldės Dievui ir carui. 

Sargybinis be arielkos ir mergų nieko daugiau nežinojo. Kur 
tik pasisuks, vis susivaidys; arba jis ką visai be reikalo primuš, 
arba jį patį, jau visados reikalu, taip priplūks pritepės, jog kelios 
dienos paskui reiks laižytis ir slapstytis nuo saviškių policistų, 
kad jie neduotų žinios vyresnybei, kas čia dedasi. 

Antstolis Semion Andrejevas, sausarankis išgama, draugų 
iš pulko (kariuomenės) pavarytas, teišmanė viena: jog ir iš 
antstolių jį netrukus išmes už pilniausį nesugebėjimą nė pro- 
tokolą kaip reikiant surašyti be „Galvos“, atseit be savo vy- 
riausiojo padėjėjo. Kaip tasai Biblijos nuomininkas, diena 

dienon laukdamas priepuolio, Andrejevas plėšė iš žmonių 
pinigus, kaip tik beišmanė. Kiauromis dienomis lakstė po 
savo nuovadą, kur tik išgirsdamas žmogų turint vieną antrą 
šimtą gyvų pinigų; pristojęs tol paskui valkiojos ir kaulijo, tol 
važinėjo, kol neišveržė. Paprikus plėšė koja prispyręs, suko, 
už pinigus slėpė valdiškuosius dokumentus, padirbinėjo raš- 
tus ir taip be galo, kiek tik ruso valdininko paprikininko su- 
mManumas nešė. 

Tokiuo būdu, vos trečius metus Gondingoje tebūdamas ir 
48 rublius mėnesiui teimdamas (antrą tiek gubernatorius Klin- 
genbergeris buvo pridėjęs kelionių ir raštinės išlaidžiams*?0; 
prieš jį nė to nebuvo), samdėsi du raštininku, butą, laikė 
dveitą pavažiuojamųjų arklių, vežėją ir vežimus, pats poniš- 
kai gyveno ir taupomoje kasoje jau turėjo pasidėjęs 5371 rub. 
23 !/, kap. Tai rodė paskutinysis Naujųjų metų saldo, suve- 
dimas, kiek paimta ir grąžinta. Be to, pats sau turėjo dide- 
liausius jenotų kailinius, o pati tokias lapenas, jog visos kitos 
rusės iš proto kraustės pavydu. Ir daug ko antstoliai turėjo, 
neskaitant nepagydomos moteriškosios ligos, kuri taip pat 
daug atsieidavo. 

Andrejevas ir dieneles skaitė: dar dveitas tokių ar dar ge- 
resnių metelių ir bus: — Papūskite man į uodegą, visi ponai 
sprauninkai ir gubernatoriai! Nusipirksiu kame Rusijoje bent 
trejetą valakų lauko ir pakaks amžiui pabaigti. Negi vaikai, 
negi kas... 

Perniai jam buvo vieną kartą labai nusidavę, ir jis ilgai svy- 
ravo, katraip tą „giliukę“, nuo paprūsės savalkiečių betariant, 
panaudojus didesnei garbei ir šlovei, žinoma, jo paties, po- 
licisto, o ne valstybės. Sugavo jis politikos raštų šmugelninką 
Mendelį. Daug atėmė iš jo visokių visokiausių ir blogų blo- 
giausių Rusų valdžiai raštų. Ten buvo keleriopų laikraščių, 
prieš kurius „Varpas“, „Ūkininkas“, „Tėvynės Sargas“ rodės 
tokie, jog nors publikai dėk paties sprauninko raštinėje. Dar 
baisesnių buvo atsišaukimų proklamacijų ir net karikatūrų, 
kaip uodegotas velnias gundo policistą rusą atimti maldų 
knygas iš suklaupusių aplink bažnyčią žmonių. Tuos leidinius 

pats generalgubernatorius žinojo. Pasiskelbdamas tų nuodų 
Rusų valdžiai pagavęs nepaprastą naštą, Andrejevas laimėtų 
didžiausių pagyrimų, jei ne kryžių ant krūtinės, jei ne paaukš- 
tinimą tarnystėje už sumaningumą. Tai viliojo į vieną pusę. 

Antra vertus, kas iš tos garbės, jei pačiupinėjamojo pelno 
nėra? Sprauninku vis tiek jis nepaliks. O čia Mendelis už tų 
raštų atidavimą nemirkčiodamas siūlo nei mažiau, nei dau- 
giau kaip visą pusę tūkstančio rublių! 500 nuštinių, antra alga 
susyk! Ir Andrejevas nusviro į tą pusę. Suimtus raštus Mende- 
liui atidavė, o knygą, kur buvo surašęs visą protokolą, paslėpė 
ir kopijų iš jos neleido siųsti į apskrities viršininką. 

Mendelis buvo gudrus žemaitis, niekam netikėjo. Tad šita 
knyga jį dieną naktį neramino. Gerai, Andrejevui tebesant: jis 
slėps, savo kailį gelbėdamas, o jį išmetus, kitas tyčia pačiai 
pradžiai iškiš neįvykintą protokolą. Joks veikėjas Severo-za- 
padnavo kraja'?! suprask: Lietuvos, trumpai vadinami „za- 
padnikais“, nė dienos nebuvo tikras savo vietos, nors tos rū- 
šies valdininkai buvo tyčia parenkami. Už šunišką darbą buvo 
ir atlyginimas šuniškas. 

Vieną kartą, kada Andrejevas buvo yč gerai ragavęs, Men- 
delis ėmė kaulyti iš jo tos knygos pasiskaityti. Pradėjo davi- 
nėti nuo 5 rub. Andrejevas nesutiko. Mendelis ėmė kelti vis 
po 5 rub., kol neprivarė iki 100. Andrejevas suprato ir tai bū- 
siant „delo“!?? ir atsivėdėjęs užkirto — antros pusės tūkstančio. 
Dabar jis ėmė po truputį nuleisti, Mendeliui po truputį ke- 
liant, kol nesusiėjo ant 175 rub. 

Mendelis gavo protokolų knygą ir nė nepaįdomavęs, ko 
ten prirašyta, pakišo į kakalį. Andrejevui pareikalavus kny- 
gos atgal, Mendelis šalčiausiu krauju pasisakė sudeginęs. 
Andrejevas nusigando, ėmė šaukti, su revolveriu šokinėti. Tik 
ką bepridės? Mendelis laikė pasigavęs į savo tinklą patį gau- 
dešį ir dabar elgėsi jo nuovadoje kaip laisvas šeimininkas. 
Gaudomas antstolį pabaidydavo pats save įduosiąs apskrities 
viršininkui: ką gi tada jis padarys, pareikalavus protokolų? 
Andrejevas keikės smarkiai, gėrė dar smarkiau. Ir vėl rimo, 
nieko bloga iš to nematydamas, miršo visą bylą kuriam laikui. 

Kai visai to nesitikėjo, apskrities viršininkas trumpais žo- 
žiais, nepridėdamas, kam tai jam prisireikė, ėmė ir pareika- 
lavo kaip tik tos knygos. 

— Amin! - bepratarė nabagas Andrejevas ir tučtuojau ėmė 
galvoti, kur jis dabar, kalėjimą atsėdėjęs, beiškils su savo 
lapenota žmona. O nenorėjo taip greit, ak, kaip nenorėjo! Gal- 
vojo, svajojo, nakčių nemigo, kol galų gale sumetė: vyriausybė 
valdiškosios knygos pametimą tedovanosianti ką lygaus val- 
džiai pakišus. Ak, kad dabar Dievas duotų (ko tasai Dievas 
neduoda!) antrą kartą tolygu laimėti: šmekeriai susekti, koks 
anarchistų ar socialistų revoliucionierių suokalbis užuosti! 
Sekas gi kitiems policistams pagauti patys caro užmušėjai!123 

Ko nabagas neprigalvojo kiauromis dienomis, blogais 
keliais trankydamasis po savo dalį! Vakarais net ėmė melstis 
į šventąjį Nikolą, kad jis, užtarytojas uodegą įmerkusiųjų ir 
išbristi nebesugebančių, pamokytų, kas čia bepadarius, kas 
susukus ar atsukus dėl nukreipimo vyresnybės akių nuo sa- 
vęs. Ir padėjo jam Nikola, ne pats, tik pasivaduodamas Via- 
dorelliu. 

Negėringas buvęs aptiekininkas, o nusmukęs visuomenės 
padugnėn, vis labiau ėmė prieteliautis su prastais, padėjimu 
ir sielomis žemais valdininkėliais. Ypač sielcs sukrito abiejų 
to laiko Gondingos „šlem šlimazelių“, nuo žydų betariant: 
nelaimingų nelaimingiausių — Viadorellio ir Andrejevo. Jiedu 
vis dažniau persimesdavo po vieną. Suprask, ne „po dzvi“ iš 

Jei nebūdavo antstolio namie, Viadorelli kviesdavosi 
tiesiatikį felčerį Lifoną. Jis tiek buvo malonus, kad kiekvieną 
Gintauto žodį ir pajudėjimą ne tik atpasakodavo, dar ir sa- 
viškai juos paaiškindavo. Naudos iš to nesimatė, vis dėlto ma- 
lonu buvo neapykantos ir keršto pilnai Viadorellio širdžiai 
pasityčioti iš priešininko. 

Jei ne Lifonas, tai Rudyj sėdėjo aptiekoje vakarais. Rudyj 
gėrė taip pat daug, vis dėlto jo girtumas buvo kitokis: nei 
gėręs, nei negėręs, žandaras neprasitardavo nė vienu žodžiu, 
kokių instrukcijų gauna iš savo rotmistro ir ką jis taip dažnai 

rašo atgal jam, neturėdamas jokios raštinės ir, tiesą pasakius, 
jokių kitų pareigų, kaip tik įdavinėti žmones. Visi jautės žan- 
daro sekami, nors jis neišsiduodavo. 

Antstolis savo nuovadoje jautėsi tokiuo pat vyriausiuoju, 
kaip sprauninkas apskrityje, kaip gubernatorius gubernijoje. 
Tai jam ypač gėlė dantį, kad šalia jo dar kitas nuo savęs gelbė- 
ja Rusiją. Vieną kartą pašto viršininkas išdavė vieną žandarų 
paslaptį: būtent Rudyj gavęs visą albumą fotografijų įtariamųjų 
žmonių. Pats jis nematęs, nes Rudyj, išsirišęs iš siuntinio, ligi 
tik patyręs, kas tai atsiunčiama, tuoj pasikišęs po skvernu. 

Ir susitarė Andrejevas su Viadorelliu pasižiūrėti to albumo 
geruoju ar bloguoju. Vaikščiojo pas Rudyj, kaulijo, nieko: žan- 
daras laikė albumą komodoje ir jos raktą kišenėje. Tad sutarė 
nugirdyti ukrainietį lig negyvai ir išsiimti raktą iš kišenės. 
Girdė visą vakarą, išgirdė neregėtą saiką: Rudyj buvo vos be- 
gyvas, o liežuvis ir valia vis ta pati buvo. Nesulaukdami galo, 
ėmė su juo mintis ir tuo tarpu taikyti į kišenę. Rudyj ir čia 
juodu pergudravo. Matydamas neišsilaikysiąs mindamasis, 
išsivertė su visais kieman, prisisuko prie šulinio ir ūmai įmetė 
ten komodos raktą. Užpuolikai, tai pasergėję, nustėro ir jokių 
kitų pagyrimo žodžių jam nerado, kaip tik palyginimą su 
pačiu velniu: 

— Vot, čort! 

Būta gi ir ištikimų Rusų valdininkų „zapadnikų“, tik ir tų — 
žandarmerijoje. 

Vieną sykį dikčiai įsigėręs Andrejevas trenkė kumštimi į 
stalą, kad net stikleliai suskambėjo ir pati degtinė grafine 
krūptelėjo, ir atvirai prisipažino Viadorelliui: visas pasaulis 
pasidaręs jam taip abuojas, merzkij, jog nė degtinės nebenorįs 
begerti. Kas be gyvenimas — nuolat jausti ant savęs nutrūk- 
siantį Damoklės kalaviją? 

- Sakyk, mielas bendrageri, subutylnik, tu esi gudrus kaip 
pats šėtonas: ką tu mano vietoje padarytumei, idant vėl tap- 
tumei brangintinas vyriausybei? 

Viadorelli nė nemirktelėjęs atrėžė tai, kas jam it vinis buvo 
smegenyse įsibedęs: 

— Aš įsukčiau į kokią istoriją patį žymųjį apylinkės žmogų, 
sakysime, daktarą Gintautą, ir patupdyčiau į kalėjimą. 

- Ar tu išdūkai? Tokį žmogų! - nusigando antstolis. 

'- Taigi dėl to, kad „toksai“. Iš „kitokio“ ne kas naudos. Tik 
kas gi jau „toks“ tavo Gintautas? Gali tu už jį galvą guldyti, 
kad jis ne socialistas revoliucionierius, kad jis bombų neren- 
gia, caro nesiruošia užmušti? — kliedėjo aptiekininkas, pats 
nelabai besupaisydamas ką. Prieš Gintautą ir jis ničniek netu- 
rėjo. O, kad būt galėjęs nors ko nusitverti: senai būtų pats įda- 
vęs! Tačiau juo šmeižė daktarą, juo gijo didesnės skonies ir 
pamėgimo. Pagaliau ėmė rodytis visi tie dalykai pritinką 
Gintautui. 

Aptiekininko girtas kliedėjimas pagavo ir antstolį. Andre- 
jevas ėmė kas vakaras ateiti į Viadorellį vis tuo pat dalyku. 
Lyg iš miglos spiritistų iššaukiamos šmėklos, Gondingos spi- 
ritininkams vis aiškiau vaizdavos visokios galimybės. Abudu 
„Sočiniali“'** kaip beletristai, išsirinkę tipą, sunkiai ieškojo tam 
tikrų bruožų jam įvaizdinti. 

Pasakos sudarymo plane ėmė dalyvauti Rudyj ir Lifonas. 
Rudyj vieną kartą ėmė balsiai sumesti, daugiau sau, ne sė- 
dintiems. 

— Aš senai juntu ką čia nelaba. Tokios žmonių dvasios, 
tokio ūpo prieš keliolika metų nebuvo. Ore sukiojasi kažko- 
kių antkryčių; jie visus gana sparčiai užraugia. Kas tų bak- 
terijų leidžia? Iš kur jų atneša? Nejaugi visa tai daro lietuvių 
„bumagos“ iš Prūsų? Yra jų, tai teisybė. Antai visi lietuviai, 
nuo mažo ligi seno, apsirūpinę maldaknygėmis ir kalendo- 
riais. Manote, su jais neateina ir kurstančių spaudinių? Atei- 
na. Ir nėr kas padarą. Antai Mendelį buvome išsiuntę dve- 
jiem metam. Tai kas? Atbuvo, sugrįžo ir vėl šmugelninkaus. 
Jau ir šmugelninkauja ir nelabai slapstos. Kažin kodėl visai 
įdrįso... 

Tai sakydamas, žandarmiškiai giliai įsmeigė savo akis į 
antstolio sielą. Šisai neišturėjo, sukrutėjo, krankštelėjo į saują 
ir visas nuraudo. Žandarui buvo ir to gana. „Piši: pokras- 
nel“!*>, rašydavo į savo protokolus 1863 metų „zapadnikai“, 

sukilėlių tardytojai. Rudyj ir pirmiau jautė sutartį tarp ant- 
stolio ir Mendelio. Pasižymėjo tai, nieko tačiau nesakė ir 
traukė toliau. 

- Jūs kalbate apie daktarą Gintautą. Tai naujos gadynės 
žmogus, jokio abejojimo. Tik jis per darbštus. Ištisomis die- 
nomis su ligonimis, namie ir išvažiavęs. Nedaug teturi laiko. 
Aš betgi lig šiol nieko negalėjau nusitverti. 

- O aš galiu! - piktai pertraukė Viadorelli, jau gerai įkai- 
tusia kakta. - Rudyj, atsakyk man į klausimus taip, kaip at- 
sakinėji savo viršenybei į pasiteiravimo lapą, anketą. Daktaras 
Gintautas, septynerius metus beeidamas valsčiaus gydytojo 
pareigas, ar yra pakrutinęs bent vieną savo pirštą, idant 
vasaros vakaruose, Severo-zapade, įsivyruotų bent mažiausi 
kibirkštėlė Rusų valstybiškumo, ruskoj gosudarstvennosti? 

- Aš nežinau nieko, - atsakė Rudyj, glostydamas barzdą. 

- Ar padėjo įsteigti bent vieną cerkvinę mokyklėlę? 

— Ne, nepadėjo. 

- Ar felčerio punkte, viešoje valstybinėje įstaigoje, yra bent 
vienoje kambarių kerčioje ikona? 

— Nė... nėra... - pramikčiojo Rudyj, dabar pats susigėdęs. 
Tą dalyką jis buvo visai pamiršęs. Tiesa, į pirmosios pagalbos 
ligonims vietą jis nevaikščiojo. Tik kodėl nevaikščiojo? Ar iko- 
na tai mažmožis? „Zapadnikai“ Lietuvoje ikonomis tiek daug 
veikė, kiek protestonų misionieriai Biblijos knygomis. Rūpi- 
nosi jų primėtyti — prikabinėti visur, kur reikia ir kur nereikia, 
kur dera ir kur visai nedera. Taigi už pražiopsojimą felčerio 
punkto būtų žandarui Rudžiui gražiai įkritę iš viršaus. 

Felčeris Lifonas — koks rusas? Jis - senatikis. Savo kamba- 
riuose jis turi ištisą ikonostasą; visą kerčią nukabinėjęs pa- 
veikslais senovinio piešimo, staravo pisma. O kad kituose 
kambariuose nebuvo klaidatikiškųjų, atseit pravoslaviškųjų, 
naujojo piešimo ikonų, tai jam džiaugsmas ne mažesnis kaip 
katalikams. 

Dabar antstolis turėjo savo akis įsmeigęs į žandaro sielą ir 
labai aiškiai šypsojo pasityčiojimu; Andrejevas gėrėjosi tuo, kaip 
dabar Rudyj kenčia ir rausta. Rusų valdininkai, kankindami 

Lietuvos žmones, kankinos ir patys tarp savęs, viens kitą sek- 
dami ir vyresnybei įdavinėdami. 

— Ar yra ten pat nyne blagopolučno carstvujuščich Ich 
Imperatorskich Veličestv Gosudarej Imperatorov!?“ portretai? 

— Nė... nėra, kad jus visi velniai kur būtų pagavę! - ėmė 
nervintis ir karščiuotis Rudyj. 

—- Ką „jus“: ar Gosudarius? - pasityčiojo Andrejevas. 

- Liaukis! — beatsikirto Rudyj. 

- Arjis palankus rusams, savo valstybiškumo atstovams: 
ar skaito „Vilenskij Vestnik“, „Svet“, „Graždanin“ ir tiems pa- 
našius? Norsgi „Novoje Vremia“?'27 - toliau darė savo „anke- 
tą“ Viadorelli. 

- Ne. Jis teskaito „Russkija Vedomosti“, laisvamanuojančius 
storus žurnalus: „Russkaja Mysl“, „Russkoje Bogatstvo“' 128, 

- Ar susideda su jumis, rusais, kaip štai aš siela sielon, bu- 
telys butelin... gm... 

- Ne. 

— Ar yra kada nors prašnekęs į bet ką žemaitį rusiškai? 

— Ne. 

— Dabar pradėkime iš kito galo. Kaip parašyta veiksliai ant 
jo durų? 

- Lietuviškai: „Gydytojas Gintautas. Priiminėja ligonis kas 
diena nuo 9-3 val. Į ligonis važinėja po 4 val. vakarais“. 

—- Kaip parašyta ant jo receptinių kortelių? 

Čia aptiekininkas pašokėjo pro duris ir toje pat akimirkoje 
įsinešė didelį papūžą receptų ir parodė ant jų tą patį tekstą. 

— Kas jam tai atmušė, kad nė viena Rusijos spaustuvė ne- 
turi teisės išspausti nė vieno žodpalaikio ta kalba, kurią yra 
iš gyvųjų išbraukęs dar carstvije jemu nebesnoje graf Murav- 
jov Usmiritel!??, Lietuvos Numarintojas, tfu, norėjau pasakyti: 
Nuramintojas? 

Visi dairėsi viens į kitą nusigandę. 

- Aš jums pasakysiu: arba užsieniuose ir jam atnešė kont- 
rabandninkai; tai jis aiškiai yra nusidėjęs „Zapado“ įstaty- 
mams““; arba jis žino, kame lietuviai turi savas pagrindžių 
spaustuves; tai dar labiau nusidėjęs. 

Policija dar labiau nusigando, nieko apie tatai nežinojusi, 
nieko tokio ir neieškojusi. Tai tiesioginis Rudžio amatas buvo 
suuosti, dėlto gi neužuodė jokio pėdsako. 

- Palaukite valandėlę, aš daugiau tos rūšies dalykų turiu. 

Ir išbėgo. Netrukęs nė ketvirčio, sugrįžo su storu sąsiuvi- 
niu „delo“, kur buvo įsiūta visi numeriai laikraščių, kur tik 
kas buvo rašyta apie Gondingą ir jos apylinkes. 

Visi ėmė neapsakomu įdomumu vartyti laikraščius ir dar di- 
desniu įdomumu klausyti, kaip Vėdarėlis, ūmai išmokęs lietu- 
viškai, laisvai verčia žodis žodin raudonai pabrauktąsias vietas. 

Pabaigęs skaityti, jis iškėtė rankas, pakėlė aukštyn ančia- 
kius ir didžiausia pašaipa, ironija, galva į šalis maskatuoda- 
mas, paklausė: 

— Kas tokias inteligentiškas korespondencijas rašo iš Gon- 
dingos? Baltras, vargonininkas? Kaipgi! Į „Tėvynės Sargą“, 
aišku: kun. Vizgirda, tai klerikalų laikraštis. O kas į „Varpą“? 
A? Kas per tris numerius yra parašęs apie Lietuvos koloni- 
zavimą? Kas šaukęs nepasiduoti ir Sviestavičius patiems nu- 
pirkti? Kas su žemaičiais važiavo į Vilniaus licitaciją ir jiems 
padėjo nupirkti? Kas visais išgaliais bus aprašęs anųjų metų 
visuotinę kratą ir net oficialiuosius dokumentus išrašęs? Kas 
taip pyksta ant Rusų valdžios už Mendelio išsiuntimą į Rusi- 
ją be jokio teismo ir tardymo? T. ir t. Visur stovi parašas „Tau- 
tos Gynėjas“. Aš manau tai tą patį esant kaip ir „Gintautas“. 
Gal jūs geriau už mane lietuvių kalbą suprantat, tai kitaip 
paaiškinkite. Tik kito tokio gudraus ir prasilavinusio kaip 
daktaras Gintautas ar Tautginas aš nežinau. 

Viadorelli atsikolė krasės atkalties triumfuodamas. Paskui 
vienu gurkšniu, „zalpom“ prarijo didžiulę taurę degtinės ir 
jau tylomis ėmė užkandžioti. 

Suklego, pradžiugo visas gyvatynas lyg velniai vėlės į pra- 
garą susilaukę. Rudžiui buvo tai ne naujiena; jam gi tai buvo 
atsiųsta patikrinti ir gauti patvirtinimų. Tik jis, viena, kaip tik- 
ras „chochol“,buvo gerokas tinginys, nors ir ištikimiausis caro 
tarnas; antra, niekur nieko nebuvo dar nutvėręs tam patvirtinti. 
Antstoliui gi ir kitiems buvo tai tikra naujiena ir apreiškimas. 


- 335 - 


Andrejevo sapnai svajonės ėmė virsti tikrenybe. Bereikia 
pabaigti. 

Pasišaukė Lifoną, ką jis bepasakys — apie žmogų, su kuriūo 
tiek metų kas diena susiduria. 

Ašjums, zemliakai, štai ką pirmiausia pasakysiu. Jei kuo- 
met Lietuva sukils prieš Rusiją ir jos vienavaldžius carus, tai 
Gintautas bus jos vadas ir prezidentas. Kito tokio proto ir pa- 
ieškojęs nerasi. Jis visa supranta ir visa ko moka. Paskui, Gin- 
tautas tai yra žmogus, kokie nė vienas jūs neesate. Su manim 
jis apsieina kaip draugas. Nėkados nėra užgavęs, kad ir pa- 
murma ką ne taip radęs. Aš, vyrai, ką čia nuo jūsų besislėpsi! 
esu nuodėmingas žmogus; nors ir ištikimas senatikis, aš su 
jumis, kreivatikiais... 

— Nu, tai palik šaly, - burbtelėjo Rudyj. 

- ..su jumis, tripirščiais*!, išmokau gerti ir velnio augmenį, 
zelje, rūkyti. Kartais ir neblaivas atsirandu... 

Lifonas girtomis ašaromis mušėsi į krūtinę, girdamas iš- 
mintį, galybę ir žmoniškumą Gintauto ir peikdamas savo nuo- 
dėmingumą. Nė vienu žodžiu jis neįdavė savo viršininko 
tiems šakalams, plėšriesiems vilkams. Tačiau Andrejevas iš jo 
kalbos susidarė visai aiškų Rusijai pavojingo žmogaus pa- 
veikslą. Bereikia apčiupinėti, visas miestelis iškrėsti, o kol kas 
iškvosti artimieji jo žmonės. 

Susitarė pasidalyti darbą: jis iškvos Baltrą, Viadorelli gi — 
Oną ir Gustį. 

Baltrą Knistautą Andrejevas pasišaukė tiesiai į savo raštinę, 
kamerą. Atėjo Baltras, nemaža stebėdamasis, ko čia iš jo bus 
policija benorinti, ir laukė, glamžydamas savo kutkailio ke- 
turvėją. Antstolis labai meiliai paprašė jį atsisėsti. Tai dar 
labiau nustebino prastą žmogelį špitolninką, kuriam vis pas- 
kutinė vieta skiriama. Antstolis dar meiliau į jį žvilgtelėjo, dar 
palankiau krankštelėjo, o daugiau, nors užmušk, nemokėjo 
nuo ko pradėti. 

Bent kiek susigėdęs, bent kiek nusigandęs Gintauto kiem- 
sargis tuo tarpu akim klausė: 

— Nu ir ko gi benorėsi? Sakyk stačiai... 


+ 336 + 


— Da... da... Tai tu esi dabar pas poną daktarą?... Nu, kaipgi 
ten... voobšče?.. A? 

Baltras rusiškai tiek daug temokėjo, kiek Andrejevas 
lietuviškai. Tai kalbėtis jiemdviem taip buvo lengva, kaip 
kiaulei su žąsinu. Tai Baltras tik numykė. 

- Pas daktarą, ponas. Gerai, ačiū Ponui Dievui! Esu sotus 
ir apsidengęs. 

- Neapsibara ponas? 

— Ką veiks neapsibaręs: negi šventieji esame, kartais ir 
apsileidžiame. 

- O gal ir pamokina kai ko? Jis toks gudrus, mokytas. Gal 
duoda paskaityti, ką pats yra į laikraščius parašęs? Pasigiria, 
žinai, gražiai, kas kitas taip? 

Čia Baltrui pasidarė aišku antstolį norint iš jo kažką išgauti 
apie daktarą. Tad ir įsitraukė į savo vidų bailingai, kaip sli- 
žys į savo kiautą su visais rageliais. Nors mėtyk jį - nebegy- 
vas. Baltras pradėjo nebesuprasti nė vieno antstolio klausimo, 
ne tik nebesuprato, nė neišgirsdavo iš karto. Į visus klausimus 
turėjo ne atsakus, tik savo paklausas: 

— Kon? Kon pons saka? Kas, ar aš? Ar pons? Ne ne! 

Arba pilnus pritarimus, kurie tačiau neturėjo dokumentų 
reikšmės: 

- Vo kapgis! Žinoms! T. ir t. 

Andrejevas pagaliau nusispjovė ir atleido Baltrą. Jis nosies 
tiesumu pasileido stačiai į Gintautą. 

— Kažko, pons, mūsų antstolis vis norėjo sužinoti apie 
tamstą, ar ko nepamokini mūsų, ar kuo nepasigiri parašęs. Tik 
nei ašjo „riktingai“ nesupratau, nei jam ką tikra atsakiau. Vėl 
jie bus benorį ką suvedžioti. 

— Turi laiko, tai jo gana ir suvedžioti, — atsakė Gintautas 
nedaug tepaįdomavęs: tokie pasiteiravimai jam nebuvo pir- 
miena. 

Kitaip pasielgė Viadorelli su Ona. Gudrus kaip šėtonas, ap- 
simetėlis, jis neva netyčiomis sugavo Oną parbėgant iš rinkos. 
Abiem rankom nutvėrė ją už minkštumų aukščiau alkūnių, 
nemažu pasigėrėjimu paspaudė, bent kiek nuo savęs atstūmė, 

idant iš tolo geriau matytųs, ir meilingom, linksmai sauva- 
lingom akelėm įsistebėjęs į jos veidą. 

- Kur leki kaip aitvaras? Ko nenugriovei nuo kojūkų seną 
kaimyną. Smarki esi moteriška, kad tu sukeptumei! Kitos 
tokios visoje Gondingoje paieškok ir nerasi. Tik kas tau pa- 
sidarė? Tokia skaisti pienveidė ir raudona kaip žiburys ar 
obuoliukas, šią vasarą lyg pageltai ir lašuota pasidarei. Argi 
taip daro skaisti mergelė, dar ponų kambariuose vaikšti- 
nėdama? Senai būtumei užėjus į aptieką, aš būčiau davęs ko- 
kio kremo pasiprausti, pasitepti, ir strazdenų būtų nė likti 
nebelikę. Užeik, kad nori... 

- Leisk, ponas! Neturiu laiko. Kada kitą kartą... - tarė Ona, 
išsisukdama iš neseno senio rankų. Parbėgti parbėgo. Papei- 
kartą išvydo save tikrai tokią bjaurią. Tad nė kitos dienos 
nesulaukusi, dar šį vakarą nulageno į aptieką. 

Viadorelli sutiko Oną kaip lygus lygią. Kuo meiliausiai, 
kuo širdingiausiai nuglostė jai petelius; gerom, užjaučiančiom 
akelėm, šuns atsidėjimu žiūrėjo jai į akis. Onai buvo gera nuo 
tų vyriškio pasigerėjimų, kad vyriškis ja džiaugias, ir vis dėlto 
nedrįso taip pat stačiai jam į akis žiūrėti. Kraipės į šalis paer- 
zinta ir tik didžia kalba mokėjo aptiekininkui geru už gerą. 

Kaip tikrai plepei moteriškai, Onai niežtėte niežtėjo liežuvį 
su kuo nors išsipliopti, tiek atsikalbėti, kad net gerklė išdžiū- 
tų, pristigus seilių. Tik pas Gintautą stovėdama, labai retai te- 
susieidavo su kitomis moteriškomis, kur per pokylį. O pas- 
kutiniuoju laiku tai ir visiškai niekur nebebuvo buvus. Tuo 
gi tarpu viduje buvo prikrešėję visokių apmaudo ir sielvarto 
kraujų. Tai ir kalbėjo. 

Kalbėjęsi kalbėjęsi stati, susėdo prie stalo. Aptiekininkas, 
šelmio akelėm gudriai mirkčiodamas, išsinešė buteliuką dar 
neregėtai saldžios degtinės, antpilo ant vyšnių ne vyšnių, kač- 
uogių ne kačuogių, ir privertė „bent lūpelėm išdažyti“ dveitą 
taurelių. Onai paraudo skruostai pirmykščių skaistumu. Jai 
pasidarė linksma, kaip nėkados nebuvo buvę paskutiniuoju 
laikų; norėjosi net pasauvaliuoti su tuo augusiu „diedu“, bent 

pliaukštelėti jam per ranką. Tik nedrįso. Užtat kalbos atsirado 
ir daugiau. Viadorelliui nei klausinėti, nei teirautis nereikėjo: 
tik klausykis. 

Ona nusisakė visą savo buitį, ką ir kaip veikia ji ir ponas, 
kas pas juos vieši, kur ponas vieši. Visa ko buvo vežimais, tik 
nieko nebuvo to, ko Viadorelliui reikėjo: nieko išduodančio 
Gintautą. Jau buvo besigailįs vaišių ir meilinimosi, kaip girtas 
Onos linksmumas - negėringai jai daug nereikė —- ūmai pa- 
virto pykčiu. Švelniai plakęs alkolio įjudintas kraujas dabar 
trykštelėjo kita, lyg užnuodyta srove, kai priėjo prie pasakos, 
kaip nuolat su svečiais landžioja į juos ta ragana, kad ana kur 
skradžiais nueitų, ta Darata Vidmantaitė, ta prūsė prakeiktoji, 
ta netikėlė liuterė, ta vokiečių samdinė kekšė... 

— Te te te, vyreli!.. - susiprato Viadorelli. - Myli nabagė ir 
pavydi. Tai pakabus galas nusitverti už siūlo ir daugiau ko 
išpešti. 

Toje akimirkoje sumetė šeimininkas ir, radęs pešeklį, pa- 
baigė balsiai, neskaniai vaipydamos: 

- Šita jūsų draugė Darata, tikrą tiesą pasakius, man visai 
nepatinka. Ji kažkokia tokia... 

Onai tiek tereikėjo, ir ji paleido visą savo nepraustą burną, 
kokios nė tikėtis nebuvo galima iš mergelės. Plūdo ir plūdo 
vien ant Daratos visokių nebūtų dalykų. Ir pabaigė: 

- Ji visą svietą apgaudinėja ir suvedžioja. Ko ji, tokia tur- 
tinga, po rinkas važinėja? Sėklų pardavinėti? Ar nematėt tokių! 
Nebėra kam be jos sėklų panešioti! Re, latvis atvažiuoja; aure 
pinčiukai po kiemus landžioja, iš kažin kurių plynių vėjo atpu- 
čiami. Dar ir ji! Dabar su bobomis, ponas pats gerai žinai, pra- 
sidėjo. Žiūrėk, kas dabar Sakalynėje darosi! Tikras bobų turgus 
per kiaurą dieną. Oji kaip tikras daktaras teiraujas, žiūrinėja ir 
patarimų davinėja, į bobutystes, kūdikių priimti eina... 

- Kas gi daktarui belieka? — pasiteravo Viadorelli, lyg 
nieko nežinodamas. 

— Ką daktaras! Jis dar džiaugias, atsikratęs moterimis, ku- 
rios už du auksinuku prikalba jam pilnas ausis visokių niekų 
ir sugaišina visą valandą. Tai ir siunčia nuo savęs į Vidmantus. 

Sako, tai vis tiek, kaip ir aš. Tik liepia iš jos atnešti „rekceptus“ 
pasirašyti. 

Ona pas Viadorellį buvo jau bent triskart buvusi, vis gau- 
dama tai saldžiosios, tai arbatos su užkulu — su araku. Ara- 
kas savo blakių kvapu Onai taip patiko, jog ji ir pati jo 
nusipirko ir vakarais, prieš eidama gulti, didžiausiu pasigar- 
džiavimu atsigerdavo, šliūkšterėjusi jo į karštą arbatą. Kalbos 
anuodum vis tos pačios užteko, apie Daratą. 

- Klausau aš tavęs, skaisčioji tu mano kaimynėle, - tarė 
pagaliau Viadorelli: - kaip tu teisingai neapsiveži ta vokiete, 
ir man aišku darosi: tavo tiesa - Vidmantaitė nėra tai, kuo ji 
dedasi; ji bus Vokiečių pasiųstoji šnipė. Znočijas, karas ne- 
betoli. Ji laiku reiktų su šunimis išpjudyti iš to krašto, kad 
visam jam nepridarytų žalos. 

Sulig tų aptiekininko žodžių Onai visas veidas nušvito. 
Taigi jos buvo karščiausios svajonės paslėptinė. Ji, kad būtų 
sumaniusi, senai būtų taip padariusi, tik nesumanė. 

- Ką gi tu jai padarysi? Ji savo vietoje gyvena. 

—- Užtenka vieno tavo parašo, kad ji nukurnėtų po visų 
velnių! - rimtai užtikrino Viadorelli. 

— Kokio parašo? - nesuprato Ona. 

— O kad ir tokio: esu girdėjusi, kaip daktaras Gintautas 5a- 
ko žmonėms Vidmantaitę esant tą pat, kaip ir jis, t.y. toks pat 
išmanus gydytojas, o ne daržininkė. 

— Kokio čia keblumo? Tai gali kiekviena moteriškė patvir- 
tinti savo parašu, ne tik aš! - pražviegė Ona tikrai pragarišku 
pasigerėjimu, kad galės įgnybti savo rungėją. 

— Aš tau, Onele, tą gerumą galiu padaryti. Kada reiks, aš 
tave pasišauksiu pasirašytų. 

Onai greit perėjo keršto gerumas. Anoje valandoje ji būtų 
nėmaž nesvyravusi, būtų padėjusi parašą. Dabar gi laukė to 
„pasirašymo“ ne mažesne baile, kaip laukiama velnio su jau- 
čio kailiu sukalbėtą dieną ateinant, kad ant jo savo krauju, iš 
smilio ištrėkštu, pasirašytumei. 5 

Taip jai dabar darėsi baisu, taip baisu, jog nė užmigti ne- 
begalėjo. Nė arakas nebeveikė, lyg būtų pavirtęs nekalčiausiu 

vandeniu. Pirmiau, būdavo, išgersi stiklinę, ir pasidaro tau ge- 
ra, išverčia toks malonus prakaitas, visas sudrimbi, aptingsti 
lyg nuvargęs, vos beprišliauži prie lovos, kuo greičiausiai 
įvirsti negyvai užmigtų ir knarktų išsižiojus visą ilgą naktį. 
Dabar Ona po du tris kartus kaitės arbatos ir varvinos arako, 
ir vis nieko. Akys sausos, net peršti. Nusitaisys, apsiklos ir 
galvą, tai darosi karšta; nusiklos ligi pusiau, tai ima virpėti. 
Ojeig čia aplaidžia, kad tu surūgtum! - 

Visa tai ištampė Onai dirgsnius kaip nuobraukas. Tai buvo 
lyg pasergėjęs ir Gintautas vakarais. 

Dabar buvo eilia Gusčiui, Augustinui Virbalui. Tik su juo 
Viadorelliui ne taip gerai nusidavė, kaip su Ona. 

Virbalas ir pirmiau dar kęste nekentė aptiekininko. Jis 
buvo šviesus vyras, suprato daug, ko kiti nemokėjo suprasti, 
o besistumdydamas po visą parapiją, žinojo visas žmonių pa- 
sakas apie kits kitą. Žinojo tad ir Viadorellio visą pradžią ir 
pabaigą: ir Maskvos laiką, ir dievotą vedimą, ir svainių api- 
plėšimą, ir „daktaru“ virtimą. Besimaitodamas girtas, Gustis 
visai nevaldė savo liežuvio ir kiekvienam rėžė į akis visa, ką 
tik pipiriniausia žinojo. 

„Auksinuko Gusčiui pragerti“ jis nebuvo nė vieną kartą 
paprašęs Viadorellį. Tik paskučiausiame reikale, kada iš 
niekur nesusigriebė, gi alkolio karštis virino vidurius, eidavo 
į aptieką ir reikalaudavo, ne prašydavo „penkių dešimtų 
gramų savo kraujo“, atseit spirito, čia pat gesinamo. 

— Pašėlęs ir kartumas tavo, velne, kraujo! Visą gerklę iš- 
drasko. Tiek gerai, kad paskui bent dvi dieni gomurys nebe- 
priima „lašų“, - kalbėdavo Gustis Viadorelliui. Iš pradžių už 
tokias kalbas kelis kartus susigriebė iš aptiekininko ir kūliu 
gavo išvirsti į gatvę. Tik tai buvo Viadorelliui dar blogiau. 
Supykęs Gustis stojo ties aptiekos durimis ir visą dieną lojo 
ant aptiekininko, visiems įeinantiems ir išeinantiems atpasa- 
kodamas, kas klauso ir neklauso, visas jo paslaptis. 

Viadorelli kaito raudonavo, liepė to bepročio neklausyti. 
Vis dėlto kuone krito vietoje, apopleksijos trenkiamas, iš 
gėdos ir nepadorumo. Gusčiu atsikodydavo tik išnešęs 

reikalaujamų „50 gramų savo kraujo“ ir geruoju išprašęs jį 
laukan. 

Taip Gustis laikė Viadorellį per kiek metų apkrovęs kont- 
ribucija už negerus jo darbus, ir Viadorelli mokėjo jam išti- 
kimai. 

- Girtuokli tu, girtuokli! Ir kada tau tas alkolis pabaigs gro- 
bus suėsti? — kalbėjo aptiekininkas, taisydamas Gusčiui „50 
gramų“ ir nors tiek jo atsigaudamas. 

— Gaili spirito? Tai aš tave pamokysiu, kaip gali jo pasi- 
dirbti, - atsikirsdavo Gustis. - Paimk stiklelį gryno destiliuo- 
tojo vandens, pamirkyk savo liežuvį, tai ir jautį nunuodysi 
tais savo vaistais, ne tik Gustį. Nu, sveikatą tavo ligonių, ku- 
rių tu dar nesusukai trilinku savo daktaravimu! - baigė Gustis 
išgerdamas. 

Nuo pat tos dienos, kaip Vidmantai pasirodė Gondingoje, 
Gustis nebebuvo aptiekoje nė vieno karto, sirgdamas, matės, 
praeidavo pro šalį. 

- Sveikas, Gusti! —- sustabdė jį Viadorelli, pasaugojęs pra- 
einant. - Nėkados nebeužeini. Kas gi bepaduoda „50 gr.“? 

- Eik su velniu obuoliauti, paliksi be terbos ir be obuolių, — 
burbtelėjo Gustis, pažengdamas pro šalį. 

—- Užeik, Gusti, aš su tavim turiu kalbos, - vėl sustabdė Via- 
dorelli. 

Gustis sunkiai pakėlė gėrusio blakstienas, smailiai pasi- 

- Šventas Juozapai, mirštančiųjų globotojau, padėk mano 
vėlei išsisukti iš to liucipierio rankų, nes štai jau viliojasi į savo 
pragariuką!.. - kalbėjo meldės Gustis, įlipdamas į gonkelį. 

- Ir ką gi tu man pasakysi, mielas malonus žmogeli? 

— Spirito nori? - klausimu į klausimą atsakė Viadorelli. 

- Susipilk sau į uodegą! - gražiai padėkojo Gustis. 

- Nenori, nereikia. O aš norėjau tave paklausti, bene bus 
Vidmantaitė tikras daktaras, kad ji taip sumaningai ėmė gy- 
dyti moteris ir rašyti receptus be paklaidų? 2 

— Daktaras ne daktaras. Tiek tėra teisybės, jog tu neturi nė 
tiek žinių, kiek ji turi praplyšusioje savo kojinėje. 

- Liaukis, ne apie mane šnekava. Klausyk, kokie vėjai ją 
čia atpūtė iš Vokios? Jei ji tokia gudri, kaip tu sakai, tai ir ten 
jai būtų buvę vietos. 

- Kasją čia atpūtė ir iš kur, aš to nežinau ir ne mano daly- 
kas žinoti. Tiek težinau, jog ji yra šviesi saulelė visai apylinkei. 
Ir atsirado ji čia pačios Apvaizdos siunčiama, idant žmonės 
neužtrokštų tame orė, kurį pagadina tokie „lenkai“ kaip Vė- 
darėliai drauge su kitais pat velnių išperomis nelietuviais... — 
trenkė Gustis durimis, pirma nusispjovęs. 

Virbalas juk nieko nepasakė apie savo „motutę“, neįdavė 
jos. Tačiau Viadorelliui jo žodžiais buvo daug pasakyta. 

Kai Viadorelli apgraibomis apsakė Andrejevui visus savo 
tardymo vaisius, šis net virpėti ėmė pasigerėjimu. 

— Balandėli tu mano brangiausis! Surašyk visa tai ir įduok 
man: nuo to dabar priderės, ar man būti, ar man žūti! 

Gerai sako, surašyk! Tik kaip, kad Viadorelli, daugybę 
visai nereikalingų jam mokslų perėjęs, buvo tikriausis nemo- 
kėlis. Jis netesėjo parašyti nė paprasčiausio laiškelio, taip 
suregzti, idant kas suprastų. Apie gramatiką ką ir beminėsi. 
Stebėtina, kalbėti jis taip kalbėjo, jog ir mokytam žmogui buvo 
ko pasiklausyti. Pagaliau dažnai taip atsitinka: geriausis 
oratorius esti menkiausis rašytojas, o pirmos rūšies rašytojas 
dažnai kalba, kad ir jam, ir klausytojams koktu. 

Tai juodraščio iš gyvos Viadorellio kalbos sustatytų ant- 
stolis atsiuntė vyresnįjį savo padėjėją, Galvą, kurį jutome naktį 
tą juodraštį parodžius Vizgirdai, tikriau, per jo rankas dakta- 
rui ir Vidmantaitei, kurius jis, matyt, gerbė ir užjautė. 

Įdavimo darbą surašė pratęs gudęs raštininkas, gražiai, at- 
skirais punktais, su numeracija išdėstydamas ir kiekvieną 
punktą motyvuodamas, visą tą medžiagą, kurią buvo aptie- 
kininkas su antstoliu ir kitais garbės nariais apsprendę. Būtent: 

Gondingos laisvas gydytojas Damininkas Gintautas esąs 
užsienių socialistų revoliucionierių narys, lietuvių laikraščių 
bendradarbis leidėjas, bombų drauge su Napoleonu Šešiavil- 
kiu dirbėjas (čia parodyta liudytojas Melchior Viadoretii). 
Daugiau, rusų valstybiškumui prieštarautojas, pravoslavijos 

niekintojas, visų valdžios sumanymų priešas, lietuvybės 
platintojas, slaptos spaustuvės laikytojas (čia parodyta liudy- 
tojas Lifonas). Daugiau, visų litvomanų vadas, vokiečių šni- 
pas, atsikvietęs antrą tokią pat šnipę daktarę Daratą Vidman- 
taitę, apsimetusią mužike ir dirbančią tarp žmonių vokiečių 
naudai, platinančią tarp žemaičių vokiečių įtaką (čia buvo 
Onos Knistautaitės parašas). Daugiau, Darata esanti pačių 
vokiečių atsiųsta, idant kompanija, susidariusi iš daktaro, 
kun. Vizgirdos ir kitų, prieštarautų visam, kas tik yra rusiška, 
nes visa tai troškiną Lietuvą (čia buvo parodytas liudytojas 
Augustinas Virbalas). 


PASIRUOŠKIME Į ATOSTOGAS! 


Aš už bernelio uolele dilau, sakeliu tirpau, 
Kaip sausa blindelė blindėjau. 


Daktaras Gintautas, įsiskaitęs įdavimą denunciaciją, visas 
pasinėrė mintimis jo turinin. Aiškinosi, kas ligi šiol nebuvo 
jam aišku. Matė tikrai velnišką kerštininko Viadorellio darbą, 
matė jį ir Oną įsukus į tokį darbą, iš kurio ji nebemokėjo 
beišsipainioti. Ve, dėl ko arako butelys, nuomaras ir visi kiti 
galai. Tik kaip čia atsirado, rodės, tokie ištikimi žmonės, kaip 
jo Lifonas ir Daratos Virbalas? Pagaliau ėmė balsiai sumesti. 

- Taip, aišku. Rusų valdžia pagaliau pajuto mūsų, lietuvių, 
atakas ir ima mus bombarduoti. Žinai, kaip tai darosi? Pirmą 
kartą šauna, kad nedalėktų; tai buvo pirmoji visuotinė mūsų 
krata. Antrą kartą šauna, kad perlėktų; tai dabar štai daro 
mane ir Napalį bombistais. Paskui ima vietą tarp dviejų šovi- 
nių kritimo, dalija per pusę ar kaip ir ima apšaudyti vidurį 
didesniu tikrumu, kad pataikys; tai bus ateities darbas. Kolgi 
kas mus apčiupinėja. Ė 

Rusų policija, pradedant tokiems sumaniems Šerlok Holm- 
sams“? kaip Lifonas ir Viadorelli, pradeda mus justi, lyg per 

sapną kai jauti slogutį: sunku, o nubusti negali. Šliaužioja per 
mus kaip akli ar pilname tamsyje; junta, kad čia kas yra, o 
faktų negali nusitverti. Visas įdavimas - tuščia, be jokio mažų 
mažiausio tikro įrodymo. Teismas atsisakytų kaltinti, nerasda- 
mas nusidėjimo, vadinasi, paliktų laisvus ir nebaustus. Užtat 
gi Rusų valdžia politikos bylų ir nebepaveda teismams, tik 
elgias savo, administracijos, nuožiūra. Jai faktų nereikia, gana 
įtarimų tave esant kenksmingą jos planams, ir ji gali tave 
išsiųsti į tolimąsias arba ne taip tolimas gubernijas ne daugiau 
kaip penkeriems metams. 

Man bene teks prisiimti didysis dovis, kitiems mažesnis, 
bent dvejų metų, tau, Vizgirda, čia pat padarvs kokį nemalo- 
numą. Taigi ant tavęs dabar sukris bent trejopos pareigos: ir 
tai, ką pats buvai dirbęs, ir visa tai, ką mes, aš, Darata ir 
Napalys, buvome dirbę. Dirbk, drauge, atstovauk mus šioje 
vietoje drąsiai ir energingai. Atmini draugo V. Kudirkos 
MANIESIEMS? 


Jeigu audra ištikus verstų stulpą vieną 
Iš tų, kurie prilaiko jūsų namo sieną, 
Namas negrius - iš baimės jūs neišlakstykit, 
Tik vieton ano stulpo tąją pačią dieną 

Tuoj kitą statykit! 


Jeigu žūtų iš rankos priešo ar likimo 
Viens tų, kur augin garbę, dvasią jūs kilimo, 
Rimkit - tegu jūs širdis drąsums neatstoja, 
Tiktai, ką anas darė vyrs pasišventimo, 

Tegu kits kartoja. 


Lietuva mano! Priešui ant tavęs įnirtus, 
Privalai hidra tapti, te, kuriai nukirtus 
Galvą, tuoj kelios galvos vieton jos išdygsta. 
Išliksi, tik į hidrą gyvumo pavirtus, 

Nors priešas nestygsta. 


Šitų eilių autografą gausi iš manęs į ženklą, kurį parodęs 
būsi mūsų organizacijos aprūpintas visu kuo reikiamuoju. 

Vizgirda visa tai girdėjo, visa tai į širdį dėjosi; vis dėlto 
beviekių savo rankų nepajudino: jos kabėjo spragilais. Į plačią 
minkštą kėdę buvo įsidrėbęs, ne įsisėdęs, lyg maišas bekaulis. 
Jo kūnas rodės be groblų, iš vienos tešlos, kitąkart išsikėlusios, 
o dabar ūmai susmegusios. Burna pasidarė plati, lyg nuo dantų 
gėlimo. Rodės, štai pradės iš akių ašaros riedėti, o per žandus 
seilės varvėti. Netikesnė išvaizda sunku buvo bepramanyti. 

- O tai ką gi reiškia? Ko gi taip nuimtas: bijai ar gaili? Gė- 
dėkis: nei vienam, nei antram dalykui čia nėra ir neturi būti 
vietos. Bene kas mano, be kovos ir be aukų lietuviai laimėsią 
savo kultūrą? Negi kartų mus veda. O kad ir vestų, tai ką aša- 
romis padėsi? Geriau drąsiai, tai sau ir iš šalies žiūrintiems 
lengviau. Sukas viesulai, ūžia audros, išvartalioja medžius. 
Vis dėlto miško nenurauna. Apsidairyk ir įdrįsk: mes nebe at- 
skiri medžiai, kurius palaužus, dyka vieta lieka, mūs aplink 
prižėlę, kaip apušės atažalų. Ir kas dieną mūsų daugiau. Aš 
buvau vienas kaip pirštas. Dabar, žiūrėk, kiek jau mūsų šei- 
mynų, o atskirus žmones jau kapomis skaityk, kaip kitados 
lietuvių skatikus. 

Drauge, man miela tave pirmą kunigą tuo vardu pavadinti: 
tu privalai būti laiminga pradžia savo luome. Teprivinsta ten 
devynios galybės tokių kaip tu! Mes esame ne tos vienos orga- 
nizacijos ir ne tais pat keliais eisime. Tik ne tais pat eidami, 
vis tiek atsiduriame ten pat lietuvių kultūros ir laisvės Ryme, 
kelių gale. Tad esame bendradarbiai ir reikale kits kito slau- 
gytojai. Duokš ranką. 

Dabar tik Vizgirda ėmė iš gilumos krasės kaip iš būdos iš- 
lįsti. Išlindo ir status it vinis atsirado prieš daktarą. Kietai 
paspaudęs jam ranką, tarė: 

— Pasižadu. Apsiimu. Aš ne iš bailės. Man gaili. Aš atsi- 
miniau vieną mažmožį. Mano gimtojoje vietoje nei apylinkėje 
nėra nė vieno ąžuolo. O man jie gražūs. Aš juos gerbiu, ne 
tik mėgiu kaip tikras dendrolatris. Taigi iš tolimo krašto, grįž- 
damas iš mokyklos, aš vargų negalais parsivežiau ąžuolėlį, 

ąžuoliuko nebėra: jis buvo per pusę nulaužtas. Aš nė neklau- 
siau, kas tai padarė. Ąžuoliukas vis tiek nesugis. Aš buvau 
tuomet tikrai nelaimingas. Tave, Damininkai, aš įsivaizda- 
vau - tuo ąžuoliuku. Tik ačiū Dievui, kad nelūžti, dar mus 
tvirtini! Nebesigailiu. 

Sietynietis ir sargietis apsikabino, pasidarę viena, sulieję 
širdis — į tautą. 

— Pala, pasiųsiu Baltrą „giminių“, — tarė Gintautas, pasi- 
liuosavęs iš glėbio. — O rytoj vakarą eikiva į Santeklius pirš- 
lėmis. Aš noriu formaliai susižadėti su Maryte, kad jos man 
kas kitas nepagrobtų. Aš jos, gink Dieve, nevaržau: kasžin, 
kaip gali širdys atsimainyti. Tai šliūbo ir nedarau, nors ją tiek 
myliu, kad ir tai galėčiau padaryti. 

Atėjo palaukus ir „giminės: Schumacheris su Seligmannu. 
Jiedu nevilkino: žinojo Gintautą nepaprastu laiku tik pasku- 
čiausiame reikale kviečiantis. 

Pasiskaitė ir jiedu įdavimo. Seligmannui tik akelės blykš- 
telėjo; Schumacheris buvo beprapliumpąs žydiškais keiksmais 
ant Viadorellio, tik tuoj nurimo, ligi tik Seligmannas mostelėjo 
ranka: 

—- Setze'ch, setze'ch!.. 

Schumacheriui vėl teks daboti žydkapių, kad kas jų „neiš- 
niekintų“, vėl ten nugabenti visa, kas tik bus galima miestelyje 
nutverti uždrausta, įtariama: pas Gintautą, Oną, Baltrą, Tu- 
piką, Statiką, Vizgirdą, vargoninką, bundiečius ir kitus. Juos 
apeis Baltras. Ir... 

- Sudiev, draugai... Miela man buvo tuo vardu ir žydų at- 
stovai pavadinti. Tikiuos tą draugiškumą, į laisvės galą einant, 
tik stiprėsiant. . 

— Doktor... Herr Doktor... - bepratarė Schumacheris ir jo 
graži patriarcho barzda taip gailingai suvirpėjo iš susigrau- 
dinimo, kad ir visiems ašaras ištraukė. Jis ūmai paseno, spran- 
de pasilenkė ir išeidamas silpnu balsu bepridėjo: 

— O aš dar užeisiu į šūlę... 

Seligmannas nusigrįžo nuo jo ir daktarui paspaudė ranką 
nebežiūrėdamas. 

Baltras, apėjęs savo skaitytojus visame miestelyje, atimi- 
nėjęs iš visų ligi mažiausios, nekalčiausios knygelės: vėl „tegu 
bus Lietuva ir tamsi, ir juoda“, kaip pirma kad buvo, į pas- 
kutinę vietą atėjo į Oną. 

Įėjus į jos kambarį, dvelkė kažin koks kvapas, ne toks, kaip 
paprastai jaučiama moterų kambaryje. Buvo tamsu. 

Pašaukė Oną. Ona šnopštė miegojo negirdėdama. Dar kar- 
tą pašaukęs ir negirdėdamas atsako, pats susiieškojo degtukų 
ir užžiebė šviesą. Žvilgtelėjęs į Onos lovą, tėvas net atatupstas 
atsitraukė atgal virtuvės durų link. Ona aukštynelka kėpsojo 
skersai lovą, nenusivilkusi, lyg apalpusi ar paraližuota. Jis 
nėkados nebuvo įsivaizdavęs, jog jo Onelės veidas gali kada 
būti toks bjaurus: išsižiojęs, lyg sviego oro trūko, abuojai nu- 
prakaitavęs, lyg purvinas ir padrikusiais plaukais aplipęs. 
Žemėje nuo kėdės nuvirtęs ir pasiliejęs gulėjo butelys arako. 
Jis tai ir prikvapino kambarį. 

Baltras ką bežiūrint pasišaukė daktarą, manydamas Oną 
vėl nuomaru apmirus. Gintautas taip pat manė, pagriebdamas 
amoniako ir kitų galų. Pavartęs tačiau tarė: 

— Girta. Aš ir po priepuolio radau pas ją kuone tuščią bute- 
liuką arako. Baltrau, kas mūsų Onai darosi? 

— Ponai, kas mano Onelei darosi? - klausimu klausimą at- 
kirto tėvas, savo rankas gniaužydamas, kad net nariai tratėjo. 

— Ponai, kas ją apžolėjo? Tokią rimtą mergelę, nepliuškę 
darbininkę... 

- Aptiekininkas. 

Ir nusakė Gintautas, kaip Viadorelli pasinaudojo Ona, įduo- 
damas visus ir ją pačią padarydamas įdavike. Tik įgrasė kol kas 
niekam nieko nesakyti. 

Ona, patraukusi porą kartų amoniako, neaiškiom akim 
apsižvalgius aplink ir nesupratus, ko čia aplink ją vyrų susi- 
rinko, nusigando ir suriko: 

- Arjau renka velniai Daratą? 

Senis nieko nesuprato, Gintautas gi visa suprato: visą laiką 
nepaliovus savo pono Daratai pavydėjus. Kaip nė buvo dabar 
bjauri Ona, Gintautas ją meiliai paglostė per galvelę, liepė 


. 348 - 


pasėdėti porą valandų orie su tėveliu, ir taip jam pasidarė 
graudu ir gailu gero žmogaus, Onos, žūvančios iš gaivalinės 
meilės, kuriai pritarti ir tokiuo būdu jai palengvinti jis vis 
dėlto jokiu būdu negali. 

Gailėjo jos, kur negailėjęs. Bet užlaužk gi tu dabar širdį, 
bent tam kartui, ir pasižiūrėk Onai į akis, dar vakar tiek sūsi- 
rūpinus dėl jos įdavimų!.. Neužlauši. Tad Gintautas, namie 
nepusryčiavęs, ėmė ir išėjo į Vidmantus. 

Užėjęs į plaustą, išdėjo visą dalyką Napaliui, ko galima 
laukti, ir liepė sudeginti ar kur išnešti griežtai visą „litera- 
tūrą“, visas gi savo chemikalijas, kad ir nekalčiausias: anglis, 
salietrą, kalichloricum, visa, iš ko dirbdavos sprogstamosios 
medžiagos akmenims skaldyti ir pirotechnikinėms ugnims pa- 
daryti, išversti į upę. 

Napalys nusigando kaip mažvaikis, tėvų pagautas ką 
užginta darant, visas išbalo ir net rankos jam ėmė drebėti. 

- Tai kaipgi čia dabar bebus?.. Nejaugi į kalėjimą?.. O kaipgi 
mano plaustas ir akmenynas?.. — vagrėjo kaip tikras kūdikis. 
Tačiau daktaro įsakymą išpildė kaip reikiant. Tik gavus išberti 
anglis ir kitus tokius dalykus, jis nusijuokė ir pamojo ranka. 

- Kas iš to gali sudaryti — prasikaltimą? 

Ir nusekė paskui Gintautą į Vidmantus. 

Darata, gavus viską žinoti, ne mažiau už Napalį iširo. Jiedu 
pirmą kartą tebuvo maskolių „kariami“, pirmą kartą tesusi- 
duria su imperijos čielybės dabotojais. „Zapadnikų“ rolę tame 
rūpestyje Darata įsivaizdavo kaip bašibuzukų Balkanuose*?, 
kurdų Armėnijoje ar turkų Arabijoje. Ten pajudėjusių provin- 
cijų piliečius pliekia bambukinėmis lazdomis per padus; čia 
uždarinėja į kalėjimus ir šaldo šiaurės krašte, kol neišgaruoja 
visokis nerimas. Tik nežinojo, katras būdas pakenčiamesnis. Pa- 
galiau ėmė jai bailė atslūgti, sumetus ir šunį kariamą pripran- 
tant. Vis dėlto kūnas purtės, atminus kalėjimo nepatogumus ir 
kelionės trūkumus, visą amžių turėjus kultūrinių patogumų. 

Ypač mokėjo abudu apraminti Gintautas. Tokiame gerame 
ūpe dar niekas jo nebuvo matęs. Buvo ir jis labai pakilusių 
nervų, tik tai kitaip reiškėsi. Vizgirda, Napalys, Darata glebo, 

Gintautas juo daugiau gavo energijos ir ūpo. Lakstė, sauva- 
liavo po trobą. Kalbėjo devynias galybes visokių kalėjimo 
baisenybių, pradedant nuo ydo ir baigiant „paraša“, tik vaiz- 
davo taip, lyg visa tai buvo maskolių tyčia inscenizuojama 
lietuviams nuo darbo nubaidyti. Ir klausytojams visos tos 
baisenybės anaiptol nebebuvo nei baisios, nei šlykščios. 

— Didžiausi kalėjimo bausmė - tai nuobodis, patekus pa- 
vieniui į skyles. Tik ir tam pasigelbėti yra pragumų: imtis ko 
nors mokytis. Tamsta, Darata, pramok rusiškai ir pereik savo 
mokslą sulig rusų knygų, idant, išėjus iš tvarto, galėtumei 
tiesiai nudardėti į universitetą kvotimų perlaikytų, medikės 
diplomo Rusų valstybėje gautų. Be to neapseisi. O tu, Napaly, 
imkis chemijos, jei taip mėgsti šaudyti ir raketas laidyti. Arba 
politikos ekonomijos. Kas bus labiau pakeliama. 

Sugrįžus — negi iškeps ten mus! - reiks rimčiau imtis dar- 
bo. Ligi šiol mokėme abc. Dabar iš kiek tiek prasišvietusios 
jaunuomenės reiks pinti politikos organizacijos vainikėliai. 
Gal teks visos autonominės Lietuvos valdžia pasiimti į savo 
rankas““, Reiks daugybės laisvų ir sumanių žmonių. 

Kai aš imu per būsimųjų darbų stiklą žiūrėti, tai šitas mūsų 
atitraukimas nuo smulkių dienos darbų ir rūpesčių rodos Ap- 
vaizdos dalykas, taip likta, taip mūsų persekiotojai turi da- 
ryti - mūsų, ne savo naudai. Akli likimo įrankiai, mūsų smau- 
gėjai rusai duoda mums atostogų, idant pasiruoštume juos 
pačius pasmaugti. 

Taigi ruoškimės į tas „atostogas“, į tą mums žadamą ke- 
lionę ne nuliūdę, ne energiją nevaisingai vidaus susikrimti- 
mais išgaišinę, tik įsiskonėję būsimąją laisvę — patiems sau 
padirbėti. Kokiam šuniui būtų naudinga mūsų kremtimasis 
ir nuliūdimas? Ar kad mūsų kankintojai pasidžiaugtų, patai- 
kę mums įkyrėti? Kad jie nesulauktų! Taigi galvas aukštyn, 
draugai! Neškimės didžiu! Parodykime niekiną jų valdžios 
įrankius —- asmens laisvės varžymą! Tegerbie mus smulkia- 
dūšiai matydami, jog ne taip lengva perveikti lietuvių šir- 
dys, senai išmėgintos, ir keptos, ir virtos, kaip tu, Napaly, 
dainuoji. O tėvelį primokyk, kad turėtų kantrybės ir pats 

vienas paūkininkautų, kol dukrelė sugrįš. Vakarą gi tikiuos 
visus pamatysiąs Santekliuose. Tai tam kartui sudiev! 

Paliko Daratą su Napaliu. Jųdviejų veidai buvo skaistūs, 
ramūs ir pilni to rimtumo, kurį duoda sunki liga ar didis rū- 
pestis. Tokie žmonės labai tinka dvasių vedėjais. Nesimeilino 
kačių būdu kaip pirma, nesiglaudė ir nekugždėjos. Tik Darata 
tampriai ištiesė tvirtą savo dešinę, vyriškai pakratė Napaliui 
ranką ir lyg vyrišku balsu tarė: 

- Jaunas drauge! Ačiū tau už suteiktas man meilės valan- 
das! Jos buvo pirmos visame darbščiame mano gyvenime ir 
bene bus paskutinės. Aš tave ne tik myliu moteries meile, dar 
ir gerbiu, ir vis labiau gerbiu, juo matau vyriškai tvirtą tavo 
valią, kuri neleido nei tau, nei man per toli nueiti. Tai žmo- 
niška. Tokios meilės, draugiškos, broliškos, neišdildys niekas, 
nei antroji tavo meilė, kurios tu susilauksi, ir aš tau jos 
nepavydėsiu, kaip, rodos, Ona man pavydi Gintauto, apsirik- 
dama nabagė. Tai ar būsi mano prieteliu, mano jaunesniuoju 
prieteliu, nes aš už tave esu visais šešeliais metais augesnė? 

- Būsiu! - rimtai atsakė Napalys, didele pagarba, visai 
nebe berniokiškai godžiai pripuldamas prie jos rankos. - O 
kad aš neištižčiau, tai rašykivos vienas antram tokios dvasios 
ir turinio laiškus, kokio buvo mudviejų šiandei kalba. 

— Gerai! — pritarė Darata ir pabučiavo Napalį stačiai į lūpas. 
Tik tokiuo pabučiavimu, nuo kurio lūpos nedega ir neplasta 
ištisą dieną, kurio vis dėlto nėkados neužmiršti. 

Aš ir mirsiu, neužmiršiu kaip mylimoji mano seselė, riebi 
ir skaisti balzakinė moteriškė*“?, dideliausio pulko vaikų 
motina, vieną kartą atsisveikindama tarė: 

— Broliuk, žinai, kaip aš tave myliu. Labiau iš visos gimi- 
nės, labiau, neg vyrą kad mylėjau. Tu nežiūrėk, kad aš skaisti. 
Aš šiemet taip esu silpna, jog turbūt jau paskutiniai man me- 
tai. Gal ir pasimatysiva dar. Vis dėlto eikš, aš tave pabu- 
čiuosiu kaip kad ilgam - sudiev. 

Ir pabučiavo. Dar su ja matėvos. Aš pats ją nukaršinau ane- 
mija silpstančią. Tik jau buvova atsisveikinusiu, nebe to pat 
pasaulio žmogu. Dukart taip neatsisveikinama. 

Panašiai jautėsi ir Napalys: jiedu su Darata jau buvo dviejų 
pasaulių žmonės. 

Gintautas nuėjo tiesiai į Marytę, išsikvietė ją į saulę ir be 
jokių įžangų tarė: 

— Maryt, mudu gerai vienas antrą pažįstava ir vienas antrą 
mylivos. Argi ne tiesa? 

Marytė apsipylė rauda kaip žarijomis. Valandą svyravo, 
kol pergalėjo savo drovumą. Galop pakėlė savo akeles į 
Gintautą pilnu įsitikėjimu juo ir nė nenusišiepusi tarė: 

- Taip, aš tamstą, pone daktare, labai labai myliu. Aš nieko 
taip nemyliu, nei mylėjau. Gal vieną motutę... dar ir tėvelį... - 
dar Napalį... dar ir Petrus... Ne, ne, ne! - susijuokė. - Aš daug 
ką myliu. Vis dėlto ne taip, kaip tamstą. Kitų aš nepasilgstu, 
o tamstos pasilgstu. 

Marytės akelės buvo tikros dvi gėlytės žibuoklės, pilnos ry- 
to rasos — ašarėlių, blizgančių dabar diementais. Gintautas 
nesusilaikė ir išbučiavo jai abidvi akeles, paskui ir lūpeles. 
Marytė jam atsakė: 

— Tai dabar aš tau nebe „tamsta ponas daktaras“, tik „tu 
Damulis“, nes mudum likta poroje būti. Ar sutinki, Maryte? 

Marytei kažin ko pasidarė griaudu. Gal iš pilnumo jausmų. 
Ir ji drebėdama ir kuksėdama, nieko neatsakius, prisiglaudė 
veideliu Gintautui prie krūtinės. Gintautas ir be žodžių su- 
prato: sutinku. 

— Na, tai gerai, būsimoji mano žmonele. Pasisakysiva ir 
tėveliam. Tik tai ne viskas. Yra kliūčių, gal ir ilgam laikui. Tai 
šliūbo mudu paimti negaliva. Kam varžytis, kad tuo laiku gali 
širdys atsimainyti ar sveikata netesėti? Tai tik iškilmingai 
susižadėsiva prie liudytojų ir atminčiai, kad viens antram 
priderava, mūvėsiva žiedais, kol neateis valanda galutinai 
susituokti. 

Ir rimtai, visais išgaliais, kaip kokį komercijos dalyką išdėstė 
Marytei reikalą keleriems metams atsiskirti. Ne kitaip žmonai 
išdėsto reikalą vyras, išvažiuodamas pasaulio apsuktų. 

— Ar supratai mane, Maryte? Ar tesėsi? Man nebus sunku 
ir toli esant, kai žinosiuos turįs savo širdelę, man plakančią, 

kad ir už tūkstančių mylių. Susirašinėkiva, meilių žodelių 
pasisakykiva, tai ir būsiva laimingu. 

Marytė labai nuliūdo, ūmai bent keleriais metais vyresnė 
tapo, rimtumu subrendo ir tarė: 

- Damuliuk, mylimasis berneli, aš tave senai papratau lai- 
kyti didvyriu ir gerbti, ne tik mylėti. Tai ir dabar man bus ne 
tik miela tu mylėti, dar ir garbinga. Aš didžiuosiuos, mylėda- 
ma kentėtoją už Lietuvą ir jo mylima. Aš tau savo širdyje pa- 
statysiu paminklą ir visiems girsiuos tavo žiedu. Ir nėkados 
tavęs neužmiršiu, kad ir bent penkelius metus užtruktumei. 
Vis tiek kiek, bet tik žinosiu tave į mane grįšiant, ne į ką kitą, 
ne į Daratą. 

— Ne, aš nieko nemylėjau ir nemyliu, tik tave, Maryt, vie- 
ną, - pabaigė sankalbą, tvirtai pasikratydamu rankas, ir nuėjo 
pas tėvus. 

Gintautas pasisakė atėjęs piršlėmis, tik piršlys melagis, 
kun. Vizgirda, atbildėsiąs į pavakarę, nors jam jau nebebūsią 
kas beveikia, tik priimti abiejų susižadėjimą, jei tėveliai ne- 
prieštaraus, nes su Maryte jau jie ir be piršlio susitariusiu. 

- Tėvai nebenustebo. Jiedu to buvo kaip ir pradėję lūkuriuoti 
matydamu, kaip jaunikliai svyra viens į antrą. Tik tėvas neno- 
rėjo sutikti: 

— Kaipgi taip, šurum burum, tabalai makalai? Tokiai pra- 
mogai reikia ir tam tikros ištaigos: alaus pasidaryti, aviniokas 
pasipjauti, kaimynai susikviesti... 

— Kad laikas, tėveli, neleidžia. Pakaks ir tokios vakarienės, 
kurią turėsime, skilandžio pasikepę, - atsakė Gintautas įspė- 
damas, jog iš jo pusės liudytojai bus senis Vidmantas ir jo 
duktė Darata, o iš Marytės Sviestavičius ir ponia Irena. Taigi 
jie ir tereiks pasikviesti. 

Šešiavilkienė, senai jau keletą gražių motiniškų ašarų 
nubraukusi, nes iš Marytės buvo jau viską patyrusi, beištarė: 

- Tokia Dievo valia švenčiausia. Tebūnie gi, kaip turi būti. 

Ir nuėjo pasiruošti svečių priimtų: vištų papjautų, skilan- 
džio atsipjautų. Ar aš žinau, kaip šeimininkė ūmai taiso va- 
karienę? 

Gintautas tuo tarpu parėjo persivilktų. 

Oną rado blaivą, tik taip liūdną, kaip gali liūdėti vėlė, 
nelaiku skirdamosi nuo savo kūno. 

- Ona, įdėk man į kelionės lagaminėlį naminio vyno ir to... 
ir to... Šiandei aš susižadėsiu. 

- Jau? - visai šaltai beištarė Ona. 

- Jau. Nebėra laiko laukti nei man, nei mano Marytei. 

— Kam? - pastatė akis Ona. 

- Šešiavilkiotei. Mudu senai jau mylivos. 

— Ne su Vidmantaite? 

— Nė neketinova. 

Ona suglebo, susileido, lyg apsunko. Po geros valandos at- 
sistojo taip privargusi, lyg iš baro būtų parėjusi, išsitiesti ne- 
begalinti. Ir lyg nebe savo rankom ėmė dėti vyno į odos dė- 
žutę. Užėjo ir Vizgirda kišenėm, kūpsančiom nuo stulos ir 
knygos. Ir abudu, pasisvėrę skrynutę ant lazdos, nutabalavo 
į Santeklius. 

Namiškiai jau baigė gyvulius doroti. Senis Šešiavilkis, išei- 
giniais apsivilkęs, jau sėdėjo su seniu Vidmantu, taip pat pasi- 
puošusiu, visą kaklą senoviškai apsirišusiu šilkine skepetai- 
te. Abudu stengėsi taip šnekėtis, lyg tarp jų nėkados nebuvo 
buvę jokių priešingybių ar pavydų. Katras išdėstinėjo savo rū- 
pesčius ir ketinimus, džiaugės pasisekimais ar skundės ant ne- 
pasisekimų. Abudu atsidėję vienas antro klausė ir širdin ėmės. 

Daratos dar nebuvo. Ji pasirodė drauge su ponia Irena, kai 
jau visi buvo susirinkę, ir visą trobą nušvietė savo baltais 
europiškai pasiūtais rūbais. Jiedvi buvo lyg susitariusi pamer- 
giauti ir svočiauti. 

Visi vyrai pasitaisė tamsiau, „poniškiau“, visos moters 
šviesiau, šventiškiau. Viduje tačiau nė vienam nebuvo links- 
ma. Niekas nieko ištikimai dar nežinojo, tačiau visi jautė kaž- 
ką nepaprasta. Tas pusšliūbis, susižadėjimas šurum burum, 
ką bežiūrint, kokių nebuvo lietuvių paprasta, reiškė visiems 
kažkokią atūžiančią audrą, ir buvo visi taip neramūs, kaip esti 
neramūs gyvuliai prieš audrą. Gintauto, Daratos, Napalio 
įtempti ir sulaikomi nervai visus nervino. 

Ankštu būreliu apstojo Gintautą, Marytę ir Vizgirdą lyg 
nedrįsdami: kam taip nepaprastai sukeičiama žiedeliai ir lai- 
minama. 

- Vardan Viešpaties. Katalikų Bažnyčios papratimu. Dami- 
ninkas ir Marijona yra susižadėję tinkamu laiku sueiti į mote- 
rystę. O ligi tol žinosis viens antram ištikimu liksią, - pabaigė 
kun. Vizgirda. 

Pasveikinęs susižadėjusius, jiemdviem artimybės ženklan 
viešai pasibučiavus, Vizgirda, nusiėmęs stulą, ėmė kitu balsu 
kalbėti. Jis valdėsi kiek tik begalėdamas, tai jam betgi sunkiai 
atsiėjo ir visa jo kalba buvo skyrium sproginėjančių sakinių 
virtinė. 

- Draugai! Broliai! 

Čia mes esame visi saviškiai, lyg artimiausi giminės, ir 
tokiais giminėmis privalu mums palikti... 

Kits kitą saugodami, mes mokėjome turėti kai kurių 
šventenybių — vien tik sau, ir privalu mums mažakalbiais 
palikti... 

Taigi žinokite kol kas vien tiktai sau, kam mes taip ūmai 
ir taip nepaprastai sudarėme šitą iškilmę... 

Maskolių valdžia žada kuriam laikui atskirti nuo mūsų kai 
kurius mūsų mylimuosius... r 

Nenusigąskime ir nenusiminkime: tai ženklas prisikėlimo, 
ne mirimo... 

Savo Tėvynėje mes be tėvynės, savo namučiuose mes ne šei- 
mininkai... 

Atėmė Rusai iš mūsų Lietuvos „Žirgą“ ir kamanėles; at- 
ėmė, ne mes tai pragėrėm, kaip daina sako... 

Didžiosios Lietuvos Kunigaikštijos „Žirgą“, ženklą, uždarė 
į užkeiktą pilį visam šimtui metų, o jo kamanėles, valdžią, pa- 
tys pasiėmė... 

Ir došijasi dabar po mūsų Lietuvą... Ir skerėčiojas kaip girti 
po rinką, tik ieškodami, kuris čia užgavus per ausį... 

Vagia iš mūsų mokytuosius žmones ir gabenas sau; patys 
jų maža turi, tai lopos, o mums: „Sako: tegu bus Lietuva ir 
tamsi, ir juoda“... 

Dengė nuo mūsų šviesą, dengė. Pasigavome nors pragied- 
rulių, ir tuos dabar nori nuo mūsų nustumti šalin, idant ki- 
tiems, nebe mums, jie švistelėtų... 

Sirgome kūnu. Atsirado Gintautas ir dieną naktį slaugė 
ligonis, grąžindamas jiems sveikatos — švistelėdamas vėl 
džiaugsmo pragiedruliu... 

Skurdome ūkyje, nors geroje žemėje. Atsirado Vidmantai 
ir švistelėjo pragiedruliu: bus kas mus pamoko neskursti... 

Skurdome be savo pramonininkų. Ir atsirado Šešiavilkių, 
kurie mums juos atstos... 

Pragiedruliai, pragiedruliai... Visur Lietuvoje pragiedru- 
liai! Vilčių didėja, ūpo kyla... 

Vienus mes matome čia pat ir net savo rankas galime šil- 
dytis, ištiesdami į juos: taip jie arti ir karšti. Kiti juos jaučia 
tik iš tolo, kaip pragiedrulius iš debesų... 

Vieniems tešviečia, nors dar nesušildo; kitiems pašildo, 
nesirodydami savo skaistybe. Ar šiaip, ar taip, artimieji ir 
tolimieji jaučias jau turį Lietuvoje - Pragiedrulių. 

Ir auklėjas viltį Dievą duosiant galų gale tokių laikų, kad 
šie pragiedruliai nušvis mums -jau tikra Saule. 

Ir nebeatims jų mums, nebelieps kitiems tešviesti. Jie bus 
su mumis gyvi ir numirę, nusipelnę atminimo paminklus... 

Nebereiks nei jiems, nei mums su jais slapstytis: težinai 
savo švietėjus artimieji ir tolimieji... 

Jau jau regime; kol dar neregime, tai bent jaučiame, - svietą 
nebe tą esant... 

Jaunuomenė baudžiasi, santarvėje ir vienybėje šviestųsi, 
nebe pasimuštų... 

Pradedame ir patys vis labiau muistytis, nes mums sveti- 
mas jungas jau pečius pratrynė... 

Ir mūsų skriaudikai vergintojai jau ima pasalomis bekan- 
džioti, nebedrįsdami viešai skerėčiotis... 

Nebeilgam, nebeilgam ir tas dalykų padėjimas: išbyrės 
jiems ir paskutinieji jų dantys... . 

Sukąskime gi savo dantis ir pabaikime laukti tos valandos, 
neaičiodami ir nesiskųsdami niekam: mūsų skausmai ir ašaros 
gamina mums laisvę! 

Būkime gi pakantūs, patvarūs ir atkaklūs kaip tikri že- 
maičiai! 

Vos tik pabaigė Vizgirda savo kalbą, „chasido maldą“ **, 
kaip ją paskui pavadino Gintautas, kaip Napalys prapliupo 
visa gerkle: 


Kad tu, gudai, nesulauktum — 
Nebus taip, kaip nori: 

Bus, kaip Dievas duos, ne tavo 
Priesakai nedori! 


Jau kryžiuočiai kalavijom 
Mums širdis pervėrė. 

Tik, nors prūsai jau išvirto, 
Lietuva ištvėrė. 
Nepriveiksi, sūnau šiaurės! 
Mūsų širdys tvirtos, 

Senai yra išmėgintos, 

Senai keptos, virtos! 


Napaliui pritarė visi, kas tik kokį balsą turėjo, o visų ener- 
gingiausiai - Sviestavičius, ko nebeištesėjo balsu, papildė įnir- 
tusiu rankų mostagavimu. 

— Valgytų, valgytų, sveteliai, jau višta sudžiūvo... - para- 
gino svečius sėstųs Šešiavilkienė, išvydusi benešamus bliūdus 
vištienos ir kiaulienos. Jos meilus vaišingas balsas dabar skam- 
bėjo tyliai, suvaldomas, nusigandęs. Taip raginama paskutinio 
karto pavalgytų, išleidžiant sūnų į kontungą ar dukterį į aną 
šalį. Norisi pamylėti, pripenėti, o gomurys pilnas ašarų. 

Kiek daug kalbos atsirado, atkišus piršlių butelius ir ėmus 
sveikačiuotis. Tik piršlys meluoti buvo nepaslankus, o kiti 
nė-to tiek klausyti niekų, jaučiant kažką užgriūvant. Blogiau- 
sia, kad buvo susitarę nė nekalbėti apie tai, ko dar nežino, 
tik spėja. Tai ne lietuvių būdas tylėti, kai viduje knita. Tad 
skani ir turtinga vakarienė su visais vynais visiems pavirto 
sunkia, neduodančia sotaus ir linksmo ūpo. Ir visi veikiai 
išsiskirstė. 

SUDIEV TAM KARTUI! 


Kas ten mariose, kas ten marytėlėse 
Kai balta plūdelė plūdinėjo, 
Vidur marelių pasinėrė? 


Ar antrą dieną į pavakarę pasuko pirmasis audros viesulas. 
Atvyko ypatingi tardytojai. Ne tai medicinos inspekcija pro- 
kuroro rolėje, ne tai prokuratūra inspekcijos rolėje. 

- Štai iš aptiekos papūžas receptų tamstos parašais, tik ne 
tamstos sustatyti. Kieno tai ranka? —- paklausė dr. Gintautą. 

- O kam taijums žinoti, jei mano parašas atsako už vaistų 
veikimą? — atšovė daktaras. 

- Šitie receptai rašyti Daratos Vidmantaitės ranka. Ji gydo. 
Tai ji medikė? - teiravosi toliau. 

- Ji tepaduoda pirmąją medicinos pagalbą, o kiekvieną 
dalyką kontroliuoju aš. 

- Iš kur ji moka taisyklingai lotyniškai receptus rašyti? Ji 
mokyta specialistė. 

Gintautui nebebuvo kas besaką nemelavus. To jis nėkados 
nedarė, o dabar nė tikslo nebematė. Tad stačiai prisipažino: 

- Taip, ji medicinos daktaras Karaliaučiaus universiteto, tik 
Rusijoje dar nepersiegzaminavusi ir teisių gydyti Rusijoje dar 
negavusi. 

- Daugiau mums nieko tuo tarpu nereikia. Pasirašyk tams- 
ta. Ir nutrūko galvas į Sakalynę. 

Darata, nors netyčia užklupta diplomo, jo nesigynė. Jokių 
Rusijos įstatymų ji nebuvo peržengusi. O jei patarinėjo kai 
kam susirgus, galėdama tai padaryti, tai kas čia bloga Lietuvai 
ar Rusijai? Tad net pasididžiuodama įnešė policijai savo uni- 
versiteto paliudijimą. Tardytojams nieko daugiau ir nereikė. 
Surašę protokolėlį ir prisegę ptie jo diplomą, išnyko savais 
keliais. L 

Tuo tarpu Ona, išleidžiusi nekviestuosius svečius, kas jie 
tokie, ji žinojo ir, piktai trinktelėjusi paskui juos durimis, 
burbtelėjo, eidama pro Gintautą, lyg ne jį klausdama: 

- Kurgi dabar nubildėjo tie velniai... 

— „Daratos rinktų“. Tamstos, Ona, velijimą, - šiurkščiai at- 
kirto Gintautas, ne ant įdavikės piktas, tik ant tų, kurie dabar 
neramins dorą, niekam nekenksmingą visuomenės veikėją. 
Tačiau susigriebė, išvydęs Oną dar nelaimingesne tapus, ir 
pagailo pirmiau doros buvusios mergelės. Negi laisva valia 
ji darė, ką darė; tai nepatenkinta meilė ją nuvedė į satanizmą, 
o blogas žmogus tai panaudojo. Dabar norėjo pasitaisyti ir 
įdavikei dovanoti, ir savo gerumu pabaigė Onai verti širdį: 

- Ona! — tarė jis minkštai. - Kam tamsta „taip“ padarei? 
Juk tai nei teisinga, nei dora. Aš viską žinau. Kad neatspėčiau, 
dėl ko taip padarei, pykčiau ir susibarčiau, gal ir pasiskirčiau. 
Tokių dalykų tebuvo galima laukti iš ko kito, tik ne iš tamstos. 
Tai aš dovanoju. Gėdėkis ir nebeklausyk to blogo žmogaus. 
Gyvenk su tėveliu mano namuose, laikyk juos toje pat tvar- 
koje kaip dabar, kūrenk, kad nepelėtų. Aš laiku judum su tėvu 
užmokėsiu bent už dvejus metus. O paskui atsiųsiu. 

— O ponas? Iš kur atsiųsi? 

Matės, Ona vis mažiau besuprantanti, kas čia dabar darosi 
tame sūkuryje. Ji aiškiai blūdo. 

— Man bene teks drauge su Darata kuriam laikui išvažiuoti. 

Onai iš išgąsčio sustingo vyzdys. Kaip išsikėtė akys, taip 
ir paliko plačios. 

Rytoj dieną čežėjo visi Gondingos pašaliai: antrą kartą 
ruskiai kratė visą miestelį. Kratė dar labiau atsidėję, ne tik 
daktarą, vikarą, vargonininką, dar Tupiką, Statiką ir turtin- 
guosius ūkininkus. Ėjo palei visas trobas, išgraibė visas pelu- 
des, klojimų šalines, kūčių palėpes, iškilojo klėčių grindas. Net 
Gintauto bute atlupo dvi ir praplėšė labiau atkritusį kartoną, 
kuriuo buvo pamuštos kambarių tapetės. Vis norėjo rasti bent 
vieną slaptąją vietą, kur sukišo savo „schmėkerius“, knyg- 
palaikes, laukdami kratos. O kad buvo jos laukta, tai aiškų; 
kur neesti laukiama, ten visur gauni popiergalių; čiagi — nei 
lapelio, nei kalendoriaus, nei religijinės knygelės. 

Policija, prokuratūra tad nieko nelaimėjo Gondingoje ir šį 
kartą, kaip ir aną, ir tai jiems, matės, širdies neuždavė. Krata, 

be suradimo ir atėmimo, konfiskavimo valstybei kenksmin- 
gųjų daiktų, buvo būtinoji teismo formalybė suimant, areš- 
tuojant įtariamą žymų žmogų. Raunant jis iš vietos, nereikėjo 
palikti nė toliau pabėgusių šaknių. 

Jei nieko nebuvo randama, tai buvo įtariamajam gerai. Ale 
tik teisme, kuris nieko neštinka, tik iš patiektojo sprendžia. 
Administracijai, priešingai: nieko neradus, daugiau buvo spė- 
jimų ir įtarinėjimų, neg bent ką radus: tai dėjo bent kokių ribų 
jos fantazijai. Jokios kontrabandos, jokių net nekalčiausių 
susirašinėjimų Gintautas neparodė. Iš to išvedimas toks: tai 
tos korespondencijos ir rodyti negalima. Aha! 

Užtat patiems gondingiečiams buvo tai nepaprasta politi- 
kos mokykla. 

Anąsyk nesusipratę miestelėnai aiškiai buvo valdžios 
pusėje. 

— Valdžia tam ir valdžia - gaudyti nusidėjėliams, vis tiek, 
ar tai žydai, ar daktarai, ar kunigai. Žinai, tie mokytieji: vis 
jie šiaušiasi prieš vyresnybes, jos įstatymų neklauso, jos nesi- 
lenkia, tai ir susigriebia. 

Lietuvos liaudis jau matė jautė šviesuomenę esant nuola- 
tinėje opozicijoje Rusų valdžiai, tai jau toks buvo „mokytųjų“ 
stilius. Tik dar nejautė būtinumo jai pačiai prie tos opozicijos, 
priešginiavimo, prisidėti. Ji dar buvo - nepamokyta. Tad „mo- 
kė“ Lietuvos liaudį lygiai gražiai Rusų valdžia, kaip ir 
Lietuvos demokratija — šviesuoliai. 

Lietuvos pamokytieji žmonės tiekė tautinės kultūros: skai- 
tymų ir mokslo knygų, politikos laikraščių, masino plačią vi- 
suomenę naudotis jomis. Tai buvo naudingas ir tautai būtinas 
darbas. 

Ar Rusų valdžiai ką sopėjo nuo lietuvių knygų skaitymo 
ir iš jų meldimosi? Kodėl rusiškai vadinosi nusidėjimas visa 
tai, kas lietuviškai vadinasi nuopelnas? 

Ir Lietuvos liaudyje brendo supratimas Rusų valdžią esant 
svetimą, nesavą valdžią, nepritariančią jos, liaudies, reika- 
lams. Nuo pripažinimo Rusų valdžios sau svetima bebuvo 
vienas žingsnis į visišką jos nebepripažinimą visuose tuose 

atsitikimuose, kada ji neturi ar nepavartoja prievartos. Kokia 
begalėjo būti tvarka, vienybė ir stiprybė valstybėje, kur į tą 
vienybę tik kiti juos botagais varinėja, ne patys piliečiai me- 
tasi? Botagas retkarčiais teužkerta, o priešgyniavimas nuolat 
veikia. Ypač kai yra, kas dar pasako: neklausyk svetimo, 
klausyk saviškio! Kas tau geresnis: rusas žanmušeika policis- 
tas ar lietuvis kunigas, tos pat gryčios vaikas daktaras ir kiti 
tokie? 

Tad Lietuvos liaudis ir ėmė nuo valstybės valdžios svirti į 
savuosius; ir juo sparčiau, juo nuožmiau ta valdžia persekiojo 
ir spaudė ją, duodama vis daugiau paveikslų, jog ji ir iš tikro 
svetima, neprietelinga. Vadžia prieš save kurstė žmones savo 
pačios darbais ir apsiėjimais. 

Antras ruskių apnikimas jau beveik kiekvienam gondin- 
giškiui varė kraują į galvą. Piktomis akimis sekė kratikų 
darbus, pykčiu perkrypusiais veidais žingsnis žingsnin lydėjo 
juos būrys neva paprastų miestelio žioplų sekančių bet kokią 
naujieną, iš tikrųjų gi tai tų, kurie buvo jau perėję daktaro pir- 
tį, Napalio ar Vizgirdos šventadienių kursus. Daug ko būtų 
Rusų valdžios atstovai pasimoke, jei būtų iš šalies pasistebėję, 
kokiuo džiaugsmu lietuviai sutikdavo kiekvieną kratikų 
nepasisekimą, kokiuo šlykščiu pasityčiojimu užrodinėjo jiems 
nebūtas vietas. 

Nesenai ramūs ir valdžia pasikliovę lietuviai dabar virto 
jos priešininkais, prieštarautojais ir nepatenkintais. Valdžiai 
vis smarkiau reikėjo nuo jų gintis. Tik kad gynėsi nemokėda- 
ma, tai daugiau žarijų ant savo galvos žėrėsi, neg jų gesė. Ką 
ji darė Lietuvoje, ne didesniu politikos nuvokimu darė Kau- 
kaze, Kirgizijoje, Sibirijoje ir visur, kame tik buvo ne rusų, 
kitataučių. 

Trumpai surašę savo kratymo vaisius, ruskiai parodė Gin- 
tautui generalgubernatoriaus orderį, įsakymą suimti jį, Vid- 
mantaitę ir Šešiavilkiuką, kaip įtariamus politikos nusidė- 
jėlius, ir per tardymo laiką laikyti juos Vilniaus kalėjime. 
Vizgirdą gi kalinti jo paties bute dabojant, kad neperžengtų 
klebonijos dalies, teritorijos, jokiu savu nei viešu reikalu. 

Ties klebonijos kiemu tuojau atsistojo vienas policistas, ties 
daktaro kiemu du į ženklą, jog Vizgirda ir Gintautas jau su- 
imtu. Ir nutarškėjo kitų dviejų parsivežtų. 

Žinia, kuo pasibaigė antroji krata, tame akimirksnyje aplė- 
kė visą miestelį ir sukėlė visus žydus ir visus krikščionis. Kilo 
neregėto ergelio. Vienas į kitą bėgiojo, dešimtąjį kartą kits ki- 
tam trokšdamas, ko buvo girdėjęs, aimanojo ir rankas laužė. 
Žydai, be visa to, tuoj sumetė, kiek tai jiems atsieis pinigų, 
netekus gydytojo čia pat vietoje. 

Ir rinkose toje gatvėje, kur Gintauto butas, minia vyrų ir 
moterų, senų ir mažvaikių, bent atsisveikintų su mylimuoju, 
dar daugiau gerbiamuoju gydytoju, kurs jei ką žmonėms buvo 
padaręs, tai vis tik gera. Vyrai kreitėjo, vis dar netikėdami: 

— Už ką gi, Pone Dieve mieliausis? Žmogų pagadino, val- 
džios kasą prašvilpė? 

Moters jau dabar šniurkštavo į savo priekaiščius ir, liūdnai 
parėmusios smakrus, lingačiavo sielavartu ar galvomis kraipė 
pasipiktinimu: 

- Vajė, vajė, kokių Judų esama. Tai tau ir „tėvas“ — caras, 
kurs taip su savo vaikais elgiasi... 

Ir tų avelių - „neišmanėlių“ širdyse dygo kerėjo piktumas 
ir atkaklybė. 

Miniai neteko ilgai laukti suėmėjų ir suimtųjų. Santeklių 
paplaustėje nebuvo kas veikia. Trobelė - kaip liatarnia: viskas 
tuo akies metimu matės. Nieko nebuvo. Tik lentynose stovėjo 
į dešimtį visokių dėžučių su paprastais Napalio chemiškai- 
siais mišiniais. Viso galėjo būti į keletą svarų. Visa tai suėmė, 
pažymėdami savo antspaudais. Napaliui liepė pasiimti ko 
nors ilgesniam laikui. Jis netruko. Skalbinių ir knygų buvo jau 
laiku atsiskyręs į lagaminėlį. 

Netruko ir Sakalynėje. Darata taip pat buvo susiruošusi. 
Kratymą pabaigus, kambaryje stovėjo Vilius Vidmantas nu- 
stėręs, nusiminęs, apglušęs, šniurkštavosi kaip širdį geliamas 
ir į visus paklausimus vienaip teatsiliepdamas: 

— Kon? kon? - tarė neva klausimą ir gręžės šalin Neko iaiės 
damas, kad jam pakartotų. 

Antras stovėjo Augustinas Virbalas, visas virpėdamas, juo- 
das pykčiu ant ruskių valdininkų, kad išveža jo „motutę“. Jis 
viena tejautė giliausiai: nebematys Daratos. Sulig to jam bai- 
gės susidarytasis rojus. Iš mėšlo išėjai, į mėšlyną sugrįši. Su- 
grįši į pirmykštį skurdą ir panieką. Už ką? Savo kaltybės jis 
nejautė jokios. 

Apsitaisė Darata kaip į Karaliaučių važiuodama turtingu 
apsiaustu, miestiška nepigia skrybėle, geru odos lagaminu 
rankoje. 

- Tėveli, nebūk lepšis! Atmink, ką andai Vizgirda kalbėjo... 
Juk sugrįšiu, nepražūsiu... Daržai nusivalyti nebe taip keblu, 
kaip susidiegti ir auginti. 

Ir išbučiavo savo bočeliui rankas ir veidus. Tėvelis paglostė 
ją gailiai. Tačiau nepravirko, išlaikė. Vos laikėsi ir pati Darata. 
Būtų ir neišlaikiusi. Tik atminė čia pat stovint jos budelius 
kankintojus, to tik ir laukiančius pasidžiaugti jai padarytu 
skausmu, ir sučiaupė lūpas kaip reples, pakartodama mintyje: 
„Kad tu, gudai, nesulauktum“... 

- Sudiev ir tamstai, Virbalai! Rankos nebegaliu bepaduoti. 
Kai buvai kūnu purvinas, man nebuvo bjauru: mačiau širdį 
ir sielą gryną. Įdavus gi savuosius priešininkams, jokia kūno 
švarybė to nebeapvalys. Aš žinau, ką tamsta aptiekininkui esi 
susakęs. Nejaugi visą laiką buvai tik apsimetęs ištikimu mūsų 
draugu? Jei ne, tai išsiteisink. Jei seksis pasiteisinti, lik su 
tėveliu ir padėk jam ūkininkauti. Aš ir svetur būdama, 
žinosiu, kuo tamstos byla bus pasibaigusi. 

- Jėzau, Marijėle! Ką poniutė kalbi? Ką aš esu susakęs tam 
pragaro išperai Vėdarėliui? Aš nieko jam nesakiau! Aš jį už- 
mušiu nuėjęs! 

Ir pargriuvo suole iš širdies skausmo, balsu baubdamas 
kaip galvijas. 

Napalį ir Daratą susodino į du atskiru vežimu. Iš šalies pri- 
sėdo katram po žandarą, iš priešakio atsisėdo po antrą. Ir 
išbildėjo į Gondingą kaip šėtonai ar viduramžių teisėjai, pa- 
sigavę kandidatų į pragarą. Paskui juos nubildėjo Santeklių 
ir Sakalynės lydėtojai. 

Gondingoje į tretį vežimą, į tarpą dviejų žandarų įsisodino 
Gintautą. 

Visa didžiausi minia kaip vienas nusimovė kepures kaip 
kunigui su Švenčiausiu pasirodžius. Nutilo visa. Net arkliai 
tai akimirkai nebetrypė ir nebevirpino pašto skambalėlių. 

- Sudiev, kaimynai! Laukite, dar sugrįšime! - balsiai šūk- 
telėjo Gintautas, pasistodamas brike ir aukštai iškeldamas 
miniai savo skrybėlę. 

— Sudiev, sudiev... - tyliai lyg vėjo papūtimas persirito per 
minią. 

Moters, gailingai šniukšėdamos, užsidengė veidus priekaiš- 
čiais. Visoje kapų tyloje tesigirdėjo vienas neregėto skausmo, 
lyg gumbui už paširdžių nutvėrus, ryškus aimanavimas. Tai 
Ona, nusitvėrus tėvą už rankos ir dvilinka susirietus, lyg ne- 
beiškęsdama sopės, vaitojo: 

— Dievulėliau... Dievulėliau... Tėveli brangiausis... kaimynė- 
liai mylimiausi... tai aš visa tai padariau... aš visa tai susakiau 
tam šėtonui suvedžiotojui Vėdarėliui jo girdoma ir glostoma... 

- Cit, tylėk! Yra kuo čia dabar girtis! Dabok namų! Sudiev! — 
pabaigė Gintautas. Vežimai pajudėjo iš vietos, iš pradžių žin- 
gine per minią. 

Ūmai, net visi krūptelėjo, iš bernaičių būrio prapliupo: 


Kad tu, gudai, nesulauktum! 
Nebus taip, kaip nori: 

Bus, kaip Dievas duos, ne tavo 
Priesakai nedori! 


— Važiuok greičiau, velni! — suriko žandaras pirmajam 
vežėjui. Jam pasirodė visa minia griūvanti ant jų ir tučtuo- 
jau sudraskysianti: tokio įnirtimo pasigirdo demonstrantų 
dainoje. 

Užkirsti arkliai pasileido zovadu, ir vežimai ėmė sparčiai 
atsitolinti. Beliko minia bestovinti, vis dar be kepurių, vis la- 
biau apstodama dainuojantį jaunimą. Ir nesiskirstė, kol ji ne- 
pabaigė visos giesmelės. 

Nori savo valdžios peiliais 
Mums širdis supjaustyt. 
Nori savo ledu šaltu 
Krūtines apkaustyt. 


Nepriveiksi, sūnau šiaurės: 
Trupės tavo peiliai, 
Sutirps ledai ant krūtinės, 
Tu pats liksi eilei!!! 


Ilgai girdėjosi iš gatvės giesmė. Girdėjo ją vietos maskoliai 
valdininkai, policistai, žandarai. Tik niekas šį kartą nedrįso, 
krūtinę išpūtęs, išeiti į gatvę ir riktelėti, kaip paprastai da- 
rydavo: 

- Skirstykitės, kalės vaikai! Ko čia grūdatės krūvoj kaip 
mašalai? 

Jautės pertempę kantrybės stygą; bereikia tik paliesti, ir ji 
trūks, pridarydama skaudžių jeibių. Ir apsimetė negirdį tos 
lietuvių spaudos draudimo „baronietės“, sulig „marselietės“ 
pavadinant Baranausko giesmę. 

Girdėjo baronietę ir Viadorelli. 

Jis visą laiką, nuo pat atvažiavimo medicinos inspekcijos, 
trynė rankas tokiuo velnišku pasigerėjimu, lyg pats nuody- 
damasis savo seilėmis. Burna šiepės pykčiu, ne juoku, kaip 
šuns, akys blizgėjo gyvatiškai. 

- A, palauk, daktarėli! Už visą visą manęs pažeminimą, 
kurį aš, nėr kas darą, turėjau per tiek metų kęsti; už visą tavo 
man sutaisomą negarbę, tavo draskomą mano garbę; už visus 
moralius ir materialius nuostolius tu man dabar vienu sykiu 
atsakysi! Dabar, kai įsukiau brązguolį, tai jau nebeveikiai 
beišsikedensi jį iš savo kudlų... 

Ir to džiaugsmo buvo per ištisas kelias dienas. Tokių links- 
mų vakarienių Andrejevas dar nebuvo valgęs nei gėręs pas 
Viadorellį, kaip šiomis dienomis. Džiaugės ir jis tokią istoriją 
Gondingoje sumislijęs, kokios galėtų jam pavydėti įdomiau- 
sias rašytojas beletristas, pusę metų savo kabinete šnirpščiąs, 
kol sugalvoja pasaką. 


- Visa tai, brol, gudriai tavo buvo užmegzta ar apmesta, 
mes gudriai beataudėme. Teisybės čia, pone aptiekininke, 
gramais tepasversi, ne uncijomis. Vis dėlto velniškai panašu 
į tikra teisybę. Taigi į tavo sveikatą, mielas mano sėbrai, 
Viadorelli! - šaukė Andrejevas, jau smarkiai įšutęs. Ir čia pat 
girto būdu rezgė visai priešinga. 

- Šunes žino, kas tu pats esi... Italas ne italas, lietuvis ne 
lietuvis. Greičiau nei tas, nei tas, tik paprastas svoloč ir ma- 
šelnikas, kaip Rudyj, Klingenbergis, Orževskis, Stolypinas ir 
visi kiti mūsų „zapadnikai“ veikėjai!?. 

- Dėkui, dėkui tau už gražų linkėjimą! Į tavo sveikatą, kad 
visas mūsų darbas tau mačytų! - daužė stikleliu Viadorelli, 
stengdamos pertraukti nemalonų jam kliedėjimą. 

Tik šį rytą, išgirdęs baronietę, kai pajuto, ką į tą dainą žmo- 
nės deda, kai pamatė, kaip jo įduotuosius minia išlydi, suger- 
dami dainos dvasią, kai išgirdo iš parėjusių, ką nesavu balsu, 
visiems girdint, Ona klykia, atgailodama savo įdavimą, - 
širdis Viadorelliui nukrito iki kelių. Nebeliko nei džiaugsmo, 
nei pasigerėjimo, apėmė vienas nerimas. Nebepavalgė nei 
pietų: taip jam maudė širdį lyg nujaučiant ką bloga. 

Dirstelėjęs pro langą, jis pasergėjo tą pačią minią, vėl 
bėgančią tenlink, tik jau kitokiais, nusigandusiais veidais. 

— Kas čia vėl pasidarė? Kur jūs bėgate? - paklausė pro langą. 

— Ona Knistautaitė, sako, pasikorusi... - drėbė jam iš 
minios nesustodami. 

- Pasikorė!.. - pliaukštelėjo rankom Viadorelli ir pats pasi- 
juto arti to beesąs. Vaikščiojo po aptieką kaip vagis sugautas 
ir uždarytas, kol minia tamsių sodiečių nesusiieškos kanki- 
nimo įrankių. Ėmė nebesveiko būdu vaizduotis, kaip jį paga- 
vusį kiša į pavalkus dvilinką, kojas ir galvą; kaip per išriestą 
braškančią nugarą tvoja lazdomis, kol nepribaigs. 

Šitas vaizdas ūmai pasikeitė kitu. Jį laiko stačią, ant 
krūtinės pakabinę lentgalį kaip kūjeliais barškinti, kad šei- 
myna eitų valgyti. Tik vietoje barškintojo kūjeliais jis dabar 
aiškiai matė priešais stovintį su didele kūle. 

- Ne užmušiu, tik plaučius atkrėsiu, kad neūmai padvės- 
tumei ir man nebūtų atsakomybės. Nyk per ilgą laiką... 

Ir užsimojo kūle suduoti. Žvilgtelėjo jis mušikui į veidą, 
baisų, įniršusį, visą pamėlynavusį, lyg jį patį būt kas kūle pri- 
tvojęs, ir pažino - Baltrą. 

— Motka, motka! Gelbėk, man baisu! - suriko Viadorelli ne 
savo balsu, atbulas traukdamasis į gyvenimo duris. 

- Kas tau, kas tau čia pasidarė? Ar vėl prisisprogai, ar ką? 
Juk dar ne vakaras... - nutvėrė vyrą Vėdarėlienė ir pati išvydo 
priešais Baltrą. Jis buvo tikrai baisus. 

- Atsiimkite, saldūs žmonės, mano Onelę! Aš jums pats ją 
atnešiu ir čia po kojų pakratysiu... Tai jūsų auka, jūsų šviežie- 
na: gal pamėginsite dabar pasikepti ir kūną suvalgyti, kaip 
prarijote jos dūšią? Ji nebe mano, man tokios nebereikia: išvers- 
tom akim, iškištu liežuviu. Aš turėjau gyvą, gražią, tą vieną 
dukrelę... Kva kva kva kva! - juokės ar verkė iš proto beeinąs 
tėvas, ir tas baisus, šiurpulingas balsas dar girdėjos, nors Balt- 
ras buvo jau kelyje atgal. 

Ona, kaip pamatė dabar Vidmantaitę, tokią ponią, lyg 
grapienę, savo poną, lyg į vestuves pasiruošusį, Napaliuką, 
skaistų ir švarų, lyg jo mitulį, minią, be kepurių prieš suim- 
tuosius „nusidėjėlius“, — gal pirmą kartą pilnai suprato, ką ji 
čia dabar bus bepadarius, kiek visiems žmonėms žalos paruo- 
šus. O kai dar išgirdo tą stiprią dainą, prisitraukusią visus 
visus lietuvius ir žydus, visus sotinančią pagiežos maistu, tik 
ne ją vieną, kuri neturi teisės ant nieko kito išlieti savo ap- 
maudą, nes tai ji kaltininkė, o ne maskoliai; jai ta giesmė pri- 
tinka, ne žandarams, - spyrėsi iš gonkų į aukštą ir, pagrobusi 
skalbinių šniūrus, užsinarpliojo juos sau už kaklo. Nereikėjo 
nė pasistoti: suklupo ant kelių ir nustojo nuovokos, spurs- 
telėjo keletą kartų kaip žuvis užtrokšdama išimta iš vandens, 
ir ėmė jai darytis gera gera, lengva ir saldu. Ona leidės. 

Visą laiką išstovėjęs minioje, kol ji dainavo, Baltras sugrįžo 
namo pro didįjį gonką. Durys buvo atlapos kiaurai per visą 
namą. Tik Onos nebuvo. Perėjo kiaurai, nerado. Pašaukė, nie- 
kas neatsiliepė. Pirtyje ir sode taip pat nebuvo. Sugrįžo į už- 
pakalinę priemenę - durys į aukštą buvo atdaros. Palypėjo ke- 
lius laiptus ir... visi plaukai jam stati atsistojo. Tokios baisybės 

nebuvo matęs. Prieš pat jį klūpėjo jau visai pamėlynavusi Ona, 
baisiai išvirtusiom akim ir tokiuo ilgu iškištu ližuviu, kokio 
nė nemanė žmogų turint. 

Perveikęs savo nusigandimą ir pasibjaurėjimą, šoko prie 
gegnės, atleido šniūrą, ėmė kratyti karionį. Liežuvį atkratė, 
akis bent kiek atkratė, tik gyvybės nebeatkratė. Nusinešė Oną 
nuo aukšto į pono-salonėlį, pasiguldė ant kanapos, trynė, ko 
nedarė, - nieko. 

Tad pargriuvo ties ja žemėn ir gulėjo lyg pats negyvas. 
Taip jį ir rado Sviestavičius, pridurmai atsekęs išvežamąjį 
mylimą savo bičiuolį Napalį ir žmonos mylimąją bičiuolę 
Daratą. Jį daktaras, atsisveikindamas dabar Gondingoje, 
įprašė pagloboti namelius ir štai atėjo tvarkos padaryti. 

Taip miestelis ir išgirdo antrą baisią naujieną. Rinkos žmo- 
nelės žiūrėtų, baisėjosi pakaruoklės veidu, grįždami pasakojo 
treja tiek baisumo, kiek iš tikrųjų buvo. Į prievakarį visus 
apėmė tokia nervinga bailė, jog ne tik į daktaro namus nebėjo, 
palikdami ten vieną patį Baltrą dūkinėti, - nei į savo tamsią 
priemenę nebėjo, nei pro langą laukan nebežiūrinėjo, visur 
bijodami išvysti Oną iškištu liežuviu ir išvirtusiom akim. 

Sviestavičius tuo tarpu, visa apsakęs Vizgirdai, pasisku- 
bino namo grabo dirbtų, o Baltras nebežinodamas, kas bedarą, 
nuėjo į aptieką pasiūlytų, bene velys jo Onelę išsikepti ir su- 
valgyti. 

Jau gerai temstant, Vizgirda, kad ir buvo raštu apsiėmęs 
niekur neiti iš klebonijos teritorijos, pasisakė policijai eisiąs į 
nabašninkę ir tiek, o policija galinti su juo daryti, kas tinkama. 
Pasiėmė su zokristininku žvakių, kryžių, švęsto vandens ir 
nuėjo budėti. Sviestavičius atvežė gražiai sukaltą grabą. Atsi- 
rado keletas išmintingų davatkų, kurios nepabijojo Onelę 
įkapėmis aptaisyti, ir ji galų gale atsirado grabe - visai padori 
nabašninkė, net rūtelių vainiku ant galvelės. 

Gulėjo nabagė pagaliau nurimus nuo savo susitaisytų sie- 
lavartų ir nepamatuoto pavydo, kuris jai ir gyvybę pakirto. Gu- 
lėjo, niekam neapsakiusi, gal ir pati nesupratusi savo meilės 
galybės, kuri ją virte suvirino. Ir visiems matės ją užspaudus 

savyje kažkokią giliausią paslaptį, taip gilią, jog tik ten nuė- 
jus, kur ji dabar yra, tegalima atsižinoti jos. 

Atsisėdo Vizgirda gale grabo ir ėmė kalbėti paprastą savo 
brevijorių. Kažkas nedrąsiai užtraukė giesmelę, kiti ją palaikė, 
ir plaukė naktis budynėje kaip reikiant. Ir žmonių, pergalė- 
jusių bailę, vis daugiau rinkosi, kai išgirdo giedant. 

Vizgirda išaiškino jiems Oną proto netekus, iš ligos nusižu- 
džius. Todėl ir melstis už ją nėra draudžiama. Vyskupas, 
girdi, leidžiąs tokius ir bendruose kapuose palaidoti. Tik kol 
suvaikščios telegramos, o stotis toli, geriau bus patiems pa- 
laidojus Sakalynės šlaito senkapiuose, tarp dviejų kryželių. 
Vieta graži. Ir taip paslaptinga, kaip tik mirusiems dėl paslap- 
tingųjų priežasčių. 

Kai čia žmonės budėjo, Gustis baigė kelintą barą varyti. 
„Motutę“ išvežant, jis šuns greitumu atbidzeno paskui. Bėgo, 
proto netekęs, kuo nebekaukdamas balsu kaip paliekamas 
šunelis. Matė jis visas scenas Gondingoje, ir sprogo plyšo jam 
širdį. Miniai skirstantis, jis, susitraukęs ir rankas į marškinių 
rankoves susikišęs, lyg tai būtų buvusi žiema, o jis vėl kaip 
ir pirma viena motriška palaidine teapsivilkęs, nuruseno pir- 
mykščiais smulkiais žingsneliais į monopolinę. Išgėręs jos pa- 
mūrėje, sąšlavyne, ruseno į karčemą alumi užsikąstų. Pabu- 
vus, vėl į monopolinę ir atgal. Tai ir buvo jo „barai“. Į vakarą 
buvo jau visiškai nusivaręs nuo kojų. 

Iš pradžių jam lyg ir palengvėjo, valandai užsimiršo. Tik 
paskui dar ūmiau ir smarkiau sugrįžo kraujas, atsinešdamas 
visą atminimų baisybę. 

- Taip... „Motutė“ man rankos nebepadavė... Sakė, esąs per 
purvinos sielos... savųjų įdavikas... Liepė išsiteisinti ir tada 
begyventi Sakalynėje... Gerai sako, tik kaip aš išsiteisinsiu, 
kad aš nieko nesmi padaręs? Čia Vėdarėlis bus primelavęs 
mano vardu. Tik ką? Kaip tai sužinoti? 

Ir jam vis aiškiau ir atkakliau kerėjo mintis eiti į aptie- 
kininką ir iškvosti jis. Buvo tiek gėręs, jog seniau nuo pusės 
tiek būtų negyvas bekėpsojęs purvyne. Dabar - budėjo. 
Įgertas alkolis tik kraują virino, vis smarkiau jį varinėdamas 

gyslomis. Tebenujėgė viską, ir jam matės jis visai negirtas, tik 
viso pasaulio gudrybę sučiulpęs. Jei ne taip jau nekaltas kaip 
balandis, tai tikrai taip gudrus kaip žaltys. Kažkas baisus 
žvengė jo viduje: „Aš kytreiva, ką norėsiu, apgausiu, ne tik 
tą veidmainį, chameleoną Vėdarėlį“... 

Ir nukreivuliavo nugembėjo į aptieką. 

Viadorelli krūptelėjo: atminė ir jo vardu primelavęs prisvai- 
tėjęs. Tačiau manė jį to nežinant, parašo iš jo, kaip iš Onos, 
nereikalavo. Be to, pati, pirma Baltraus nusigandusi, pajuto 
galvos sopę ir atgulė į patalą; abidvi tarnaiti, verkdamos drau- 
gės Onelės, išbėgo į budynę. Liko jis vienui vienas ir, artinantis 
nakčiai, jam pasidarė taip baisu, taip nuobodu (gėrėjų nebuvo), 
jog būtų vilku kaukiančiu, ne tik Gusčiu pasidžiaugęs. 

Kiek tik begalėdamas saldžiau pasveikino Gustį; nuo to Vir- 
balą visą nukratė, kaip pajutus gyvatę atšliaužiant. Matyda- 
mas Gustį vėl tokį pat kaip ir pirma, jis vėl pasiūlė paprastų 
„50 gramų“. Gusčius nieko neatsakė, lyg negirdėjo, kažin ką 
panosėje bambėdamas, tik ir neatsisakinėjo. Tad aptiekininkas 
ir sutaisė jam paprastą aptiekos saikelį ligi tol, kur užbrėžta: 
50, ir padavė Gusčiui. Paėmė Gustis indelį, platesniu viršum, 
ne dugnu, įsižiūrėjo į skystimą ir ėmė kalbėti žodžius, lyg juos 
dugne matydamas: 

— Sakai, tai spiritas, ne nuodai? Nuodų nedėjęs? Tai kas: 
ir be to gali nuodingais tapti. Sako, šeškas savo smirdalu ap- 
sukąs galvas vištoms ir jos imą kristi nuo laktos - jo naudai. 
Sako, esą žmonių, nuo kurių saldžių kalbų apsąlą širdys ir jie 
padarą, kas liepiama; kad ir įduoti savo brolius. Tai kodėl gi 
negali būti žmonių, kurių palytėjimas nuodais paverčia 
skystimą, nuodų neįpilant? Sakyk, mielas žmogau, jei visas 
tavo suktybes, melagystes ir veidmainiavimus supilstytumei 
į puodelius, tai kelių reiktų tokių aptiekų jiems sustatyti? Aš 
manau, nebesutilptų į visas Gondingos trobas. 

— Gerk gerk, niekų netauzijęs... - paragino aptiekininkas, 
matydamas Virbalą vis labiau artinantis prie paskutiniųjų 
atsitikimų. To kaip tik bijojo žinodamas, kiek Darata buvo 
gera padariusi šitam pražuvusiam žmogui. 

Virbalas arčiau prikėlė indelį prie lūpų, vis negerdamas, 
per sotus būdamas, lyg vis dėlto prisiversdamas išgerti; dar 
kažin ką norėjo pasakyti prieš išgerdamas, tačiau tik lūpom 
bepajudino ir, visas nusipurtęs lyg arklys, sugėrė dovį, bet 
neprarijo, laikė burnoje dvejodamas, ar nuryti, ar išspjauti; lyg 
rijo, lyg spjovė, pašoko, paspringo; spiritas šoko per nosis, ir 
Gustis klastelėjo suolan, kur vaistų laukėjai sėdi. Dribte 
sudribo, atsisėdo pasidaręs visas palaidas kaip maišas. 

Ūmai alkolio paraližuotas, Virbalas knarkė neramiu, nely- 
giu miegu, pridvokindamas tokio bjauraus kvapo, spirito, 
alaus rūgšties ir visa to sąmaišoje su pilvo rūgščia, jog aptie- 
koje pasidarė tiesiog nebegalima bepabūti. 

Mėgino Viadorelli Virbalą pro duris išvilkti. Tik nepaga- 
lėjo. Rodės, negi toks vyras, o kaip reikia pakelti, šliaužia per 
rankas žemyn kaip alyva pro tarpupirščius. Jis atminė lietuvių 
pasakojimus, kaip ir velnio nusitvėrus negalima esą jo išlai- 
kyti, kad per rankas iššliaužiąs kaip drebuliai. Tad nusispjovė 
ir paliko asloje bedrybsantį. 

- Išmesi, tai pakirdęs dar skandalą padarys. Šauks, čia 
pas mane pabaigęs nusigerti. Tedrybsai! Žmonių gi nesti 
tuo laiku... 

Ir išėjo gultų užgesęs žiburį ir užrakinėjęs duris. 

Prieš pat auštant, pačiame kitų žmonių įmygyje, Gustis 
pakirdo. Judėt judėjo, tik nieko neišmanė. Graibės aplink, 
žiūrinėjo, ar čia stadalė, ir nepažino. 

— Ar velnias kur į savo pragarą nuvadino? Senai jau būtų 
metas. Tik užmiršo ar nespėja, dar geresnių turėdamas. 

Vargais negalais atminė paskutinę išgertą dovį ir pajuto čia 
pat sudužusį indelį su saiko ruožais šone. 

— Sudužo mano indelis... kurio aš, Gusčiu būdamas, stver- 
davaus tik paskučiausiame reikale. Sudužo mano Sakalynė, 
kurios aš, visai jau skęsdamas, buvau tvirtai benusitveriąs... 
Sudužo, girdžiu, Onelė, kokios geros duonos beturėjusi... Tai 
ar nesudužti ir tau, Virbalai, kaip ir Onelei?.. | 

Ir įstrigo jam galvon girta mintis nusižudyti, atsigėrus sil- 
vasaro ar nuodų iš anos antai šėpelės su kaukuoliu. 

Jau buvo beeinąs, atsistojęs ir pusiausvyrą radęs, kaip 
dilgtelėjo iš užpakalio antra mintis, ko gi jis čia atėjęs? 

— Aa! Sužinoti, ką tas veidmainys ir melagis mano vardu 
prisukė policijai... Taigi sužinok, kad geras!.. Tik kam ir 
bevargti, kad ir be to aišku: Vėdarėlis įdavė „metutę“ ir kitus. 
Tai ir Onelė paliudijo, o jai meluoti nebebuvo laiko... 

Tr toks pašoko apmaudas, atminus nebeturint meilaus 
moteriško veido, vienatinio, kuo jis visame savo gyvenime 
beturėjo pasidžiaugti, jog tik grikštelėjo dantimis. Greitai 
atidarinėjo visus aptiekos langus, kad būtų skersvėjo ir ugnis 
neužtrokštų savo pačios dūmuose; apvertė didžiulį butelį 
naftos, įstatytą į pynę ir laikomą kerčioje, ir numetė įbrėžęs 
degtuką. Vos besuskubo ištarti: 

- Žūk, gyvate, drauge su manim! - kaip blikstelėjo liepsna 
ir vienoje akimirkoje visa aptieka pavirto ugnies katilu kaip 
tikrame pragare. 

Virbalo nervai neišlaikė. Jis šoko ne „katilan“ nusižudytų, 
tik gelbėjimosi ominei pasidavęs iššoko pro duris į kambarius, 
visu balsu šaukdamas: 

- Degame, degame! 

Šoko iš lovos ir abudu Vėdarėliu. Suklykė kitame kamba- 
ryje dveitas vaikų neūžaugų. Virbalas puolo pro langą. Vėda- 
rėlis puolo į vaikų kambarį ir pagriebęs vieną taip pat krito 
pro langą. Žmona tuo tarpu įpuolo mažojo išsineštų. 

Tame tarpe pūptelėjo šūvis kaip iš patrankos. Tai sprogo 
indas benzino, saugiai laikomas rūsyje, ugnis jį pasiekė. Via- 
dorelli matė, kaip ant jo pačios su mergiote glėbyje apvirto 
visa vidurinė siena, sudėstyta iš plytų. Pablūdęs šoko atgal 
pro kitą langą ir, pagrobęs pačią už kojų, plytos nukrauti 
nebebuvo laiko, nežmoniška galia patraukė ją į sau nuo čia 
pat atsivėrusios olos į rūsį. Ištraukė, bet išvydo, kaip žmonos 
oda atsimaukė aukštyn nuo plikų pečių ir sprando, paskui abi 
ranki išsimovė iš savo odos kaip iš ušmalų. , 

Sukliko, suriko tai išvydęs Vėdarėlis, ko pats neapalpo, tik 
ištiškusio benzino liepsnų laižomas atsipeikėjo, paėmė į glėbį 
apalpusią moteriškę, mestinai išmetė ją pro langą ir pats 

bedegdamas išvirto. Dukterikės nė balselio: ji tuojau įkrito į 
rūsį, ligi tik sprogimas pravėrė grindis. 

Kas ten tupi santvare, tvorų kerčioje, pačioje dilgynėje, 
pačioje varnalėšynėje: žmogus ar pojuokas? Jis sėdi žemėje, 
kojas ištiesęs, nagais sužnybęs abu žandu ir aikūnėmis atsi- 
rėmęs tarp kelių. Kaip jis taip vargiai galėjo susiriesti? Užtai 
susidarė iš jo figūra - žvilgsniasvaidis. Žodžio „žiūrėti“ buvo 
per maža: ji tikrai sviedė trėškė iš savo akių žvilgsnį, kurs 
krito vis į tą pačią vietą - į gaisrą. Tai buvo keršytojas Gustis. 
Ak, kodėl jis pats tose liepsnose nežuvo vieton nekalto kū- 
dikio! Ak, kam jis persigando tada! Dabar gailis, nes dabar 
nebejšoks į tą įsidegusį milžinišką laužą. Visas didelis Viado- 
rellio namas degė lygiai, vienodai į visas puses iš vidaus. 

Sučežėjo, subraškėjo, iškilo aukštyn kaip iš ugniakalnio 
kraterio kibirkščių ir liepsnos stulpas, apipildamas ir kitus 
Viadorellio trobesius. Tai stogas įgriuvo, ir dabar degė jau tiek 
laužų, kiek buvo trobų. Kai pagaliau žmonės, pakirdę nuo 
gaisro ūžimo ir liepsnų tratėjimo, subėgo, tai jiems tik beliko 
pasižiūrėti, kaip tie visi Viadorellio trobesiai kaitriai liepsnoja. 
Apie gesinimą negalėjo būti nė kalbos. Gerai bus, jei bent 
kaimynai neužsidegs. Tai ir apniko visi kaimynus, jų gelbėtų, 
jų įkaitusių trobesių drėkintų. Į Viadorellio gaisrą niekas nė 
žiūrėti nebežiūrėjo, tedegie: kai išdegs, savaime užges. 

Tik subėgę žydeliai užėjo kur nuošalyje apdegusiais marš- 
kiniais besėdintį Viadorellį savo žmonos kraujo klane. Ji vis 
buvo apalpusi, nors vaitojo, o mažvaikis lyg starkiokas, trum- 
pais marškinėliais stirksojo nusigandęs, kalbos netekęs, ir visu 
kūneliu drebėjo, nors nedaug teišmanė, kas čia darosi. Ant 
moteriškės ir tų pat marškinių vienas ryzas bebuvo likęs. 

— Vyreliai, daktaro kuo greičiausiai, jei Dievą bent kiek 
mylite! - pagaliau prabilo aptiekininkas juodom sukepusiom 
lūpom. 

- Jė! Pavyk dabar daktarą: jis turbūt jau pačiame Vilniuje 
blakes begydo. Antras daktaras ten pat... Geriau ieškokite 
Lifono, jei jau išsipagiriojo. O tuo tarpu neškime apalpusią 
jam į punktą. Ir tuojau, Viadorelli, į Rygą į ligoninę, kol 

neužsidegė paodys ir nekyla gangrena! - komandavo pirmas 
atsiradęs Schumacheris, pats pirmas imdamasis ligonio. 

Patekėjusi saulelė bepamatė blėstančius anglis toje vietoje, 
kur tokie namai stovėjo, kur tiek daug turto buvo prisiplėšta 
iš Santeklių, kame tiek daug vakarieniauta gerta ir iš kur išėjo 
toks bjaurus įdavimas. Ugnies gaivalas nušlavė mažiausį pa- 
minklėlį, jog čia buvo ir darbavosi Lietuvos „bajoras“ Viado- 
relli, pamiršęs savo tėvelį - Vėdarėlį. Amžių atminimui beliko 
viena Gondingos miestelio geografijos vieta: Įdavynė. 

Niekas to sklypo nedirbo, niekas nemėgino rasti savininką 
ir iš jo daržą atpirkti. Negreit, negreit žydai, nieko nesiklausę, 
pasistatė čia gyvulių pjovyklą - pastogę ar menką daržinėlę. 

Viadorelli žuvo kaip akmuo vandenyje, kaip jo turtas, viso- 
kiais nelabumais įgytas. „Velnias kurstė, padėjo, velnias ir at- 
siėmė“, nuo gondingiškių betariant. Nuomojamą fermą paėmė 
iš Rygos atvykęs latvis, ten pat su Viadorelliu sulygęs ir jį 
atstatęs. Jis pasakojo, žmona pragulėjusi ligoninėje aštuonis 
mėnesius ir pagijusi, tik palikusi raudonom rankom, be odos 
ir taip pat pagadintu veidu. Vaikelis gi taip ir likęs kurčias 
nebylys. O kur paskui visi dingo, to jau niekas nebemokėjo 
pasakyti. 

Pirmą naktį žmonelės gražiai išbudėjo prie Onos, kai bu- 
dėjo pats Vizgirda. Antrą trečią naktį jau reikėjo skirti sargyba, 
kaip paprastai daroma, netikėta mirtim mirusiam saugoti, kol 
neatvyks gydytojas su tardytoju ir neištirs, bene buvo čia kieno 
nusidėta. Nusidėjimo čia nebuvo, tai aišku. Tai ir gydytojas 
tuščios formalybės pildytų neskubėjo iš apskrities miesto. 

Nusibodo belaukiant. Pagaliau ir pakyrėjo. Ypač kada 
kūnas pradėjo gesti ir dvokti velioniu. Teko grabas aklinai 
užkalti ir iš kambarių išnešti į malkinę. Kol buvo pakaruoklės 
veidas atviras, nebuvo tiek paslaptingumo. Kai grabe visai 
pasislėpė, žmonių fantazijoje ji atgijo ir visus ėmė neraminti. 
Pilnas miestelis buvo kalbų, kaip vienas ją šiaip matęs, kitas 
taip, kaip sargyba vidunakčiais girdinti malkinėje dejavimą 
ir bildesį, kaip kad kas grumtųsi iš paskutiniųjų. Ir taip be 
galo, kol nepradėjo ilgėtis „policijos“ atvažiuojant. 

Pagaliau ar į ketvirtą ar penktą dieną ir ji atvažiavo. Kažin 
koks girtas „člienas“ ėmė kabinėtis, kam iš vietos pajudinę ir 
žymes sunaikinę, ką įstatymai gresia. Vos leidosi nuramina- 
mas, tikriau, nurimo pabaidytas, kad čia visus istorijos veikė- 
jus gali ištikti Viadorellio likimas. 

Galų gale Vidmantas su Sviestavičium dvejetu arklių, 
iškilmingai, tik kuone visiškai be žmonių parsivežė Onelę į 
Sakalynės pašventį, pavieškelę ir palaidojo tarp dviejų kryže- 
lių. Žmonės palydėjo savo mylimą Onelę tik pasakomis, būk 
ji, karionis, dabar ten, pakalnėje, arklius baidanti ir neblaivus 
grįžtančius iš vežimų vartaliojanti. Tai ir važiavo visa apylin- 
kė pro šią „baisiąją vietą“ bailiai dairydamies arba net pakeik- 
dami tą visai nekenksmingą mergelę, ne poterėlius už nelai- 
mingosios vėlę kalbėdami. 

Tokios jau buvo ir yra baisios įdavimo šaknys ir atažalos. 

Tik į vakarą kažkas, eidamas pro šalį, netyčiomis išgirdo 
už tvoros dilgynėje kažin ką bevaitojant ir, persisvėręs anon 
pusėn, išvydo susirietusią žmogystę. Tai buvo sustingęs ir be 
žado Virbalas. Jis buvo visas ligos nuimtas. Nunešė ir jį pas 
Lifoną, davė žinią Vidmantui. Geras žmogus tuojau atatarškė 
savo kumeliu, briką šiaudų prisikimšęs, ir parsivežė namo 
ligonį, kuriam kuo nors padėti Lifonas griežtai atsisakė nežino- 
jimu. Gal, sakė, baltoji karštligė dėl persigėrimo, gal kitokia 
karštinė ar dar kas kita. Tegu paserga, tai liga pati išsiduos. 

Ji tačiau nenorėjo išsiduoti. Devynias dienas pragulėjo Vir- 
balas kaip rąstas, skysčio benurydamas. Dešimtąją atsimerkė, 
visiškai nurimąęs ir... paprašė kunigą parvežti, būtinai Vizgir- 
dą. Atvežė Vidmantas Vizgirdą. Ilgai, ilgai, daugiau ne valan- 
dą kunigas klausė ligonio išpažinties, to, kurs nuo keliolikos 
metų jau nebebuvo buvęs nė bažnyčioje, ne tik prie Sakra- 
mentų. Nuo bažnyčios taip buvo atpratęs, jog nė pasitaisęs, 
iš Vidmantų, nebesirūpino beiti. Tačiau ant kaklo kryželis vis 
nešiota. Burnojančio bažnyčiai ir kunigams taip pat jo negir- 
dėta. Kun. Vizgirda rado jį tokio gilaus ir nedrąsaus tikėjimo, 
tokios skaisčios ir nelaimingos sielos, jog iš išpažinties išėjo 
daugiau pats susigraudinęs ir apsiverkęs neg pats atgailotojas. 

Virbalas, aprūpintas visais Sakramentais, ištiesė ranką Vid- 
mantui. 

- Ačiū už viską... Tegu Viešpats jums atlygina už visa gera, 
padaryta nelaimingam žmogui... „Motutei“ nurašykite, jog aš 
nebuvau įdavikas... Jei kas buvo pasakyta mano vardu, tai pa- 
meluota... kaip ir Onelės... Ji taip pat nebuvo įdavikė, aš ne- 
tikiu. Aš mirštu... Būkite geri - padarykite paskutinį kartą 
gera: neišvežkite manęs iš Sakalynės... palaidokite šalip One- 
lės... Gal „motutė“ kada sugrįžus mus aplankys... 

Gustis mirė kaip Augustinas Virbalas. Padaryta, kaip jo 
buvo norėta. Pats Vizgirda atvažiavo duobės jam pašvęstų ir 
už tai užmokėjo 100 rublių bausmės už „ištrūkimą iš namų 
arešto“. Užmokėjo niekam nepasiskundęs. Kai kiti laisve 
maskoliams moka, ką čia bežiūrėsi pinigų, kad ir jų nedaug! 

Neilgam besidžiaugė ir antstolis Semion Andrejevas su 
žandaru Rudyj. Jie vienas antrą susiėdė. 

Rudyj nenukentė nepranešęs Andrejevo santykių su Men- 
deliu. Be to, apie Gondingos „revoliucionierius“ jis kas diena 
rašydavo, ką tik patirdamas per tarybas aptiekoje. Tai apskri- 
ties viršininkui visas gudriai ir taisyklingai surašytas And- 
rejevo įdavimas nebepadarė įspūdžio. Pasinaudoti jisai pasi- 
naudojo, tik įdaviko neapkabinėjo medaliais, kuone tuo pat lai- 
ku užsiundė ant jo prokuratūrą. Atvažiavo ji, padarė reviziją, 
rado daug netvarkos, nuvogimo iždo pinigų herbinėmis mar- 
kėmis, dirbtinių dokumentų, protokolų knygą panaikintą, - 
ir Čia pat paskelbė jį iš vietos išmestą esant ir namie areštuotą, 
kol tikrasis tardytojas neperves jo per teismą iki paskučiau- 
siajam ramiam „zapadnikų“ uostui — kriminalistų kalėjimui. 

Sėdėjo tad abudu su Vizgirda namų arešte didesniam vie- 
tos žmonių pasityčiojimui iš įdavikų. 

Rašydamas lietuvių įdavimą, Andrejevas neiškentė nepri- 
pliekęs ir Rudojo už jo apsileidimą ir „zapadnikų“ taktikos 
nesilaikymą: ikonų ir caro portretų nedabojimą-Ir nuklojo ke- 
lią Rudajam laukan iš tarnystės, bent iš Lietuvos, kur ne tokių 
rusų valdininkų reikia. 

Kiti rusai taip pat buvo aukščiau ar žemiau iškiloti. Ir iš 

senųjų mūsų pažįstamų beliko kvailo antstolio Galva su savo 
padėjėju ir pasiuntiniu ir Lifonas. 

Antstolio du raštininku buvo jau pergyvenusiu nebe vie- 
ną savo viršininkų priepuolį ir katastrofą, patys palikdami 
vis tokie pat šalti, taip pat darbštūs, vien tik ant savo stalų 
pasilenkę, lyg nieko nei girdžią, nei matą. Ar ne vis tiek jiem- 
dviem, kas po jų raštais padės savo parašą: Semion Andreje- 
vas ar Andrej Semionovas? Autorių garbės vis tiek jie nesu- 
silauks, paaukštinimų vis tiek negaus, vis tiek skurs su savo 
20 ir 30 rub. algos mėnesiui. 

Antstoliai teisinosi visą savo algą raštininkam atiduodą, tai 
iš ko bekelsią jiem algos? Tik nieko taip neįtikino. Visi žinojo, 
antstoliams Rusų valdžios leista plėšti Lietuvą, tik neįkliūti 
kaip Andrejevas. Ko per daug, tai šelauk! Visur taip. O ant- 
stolių padėjėjams nebuvo kaip prie žmonių prieiti, tai nė plėšti 
negalėjo. 

Ir buvo jie „negalingi“. Ėt, raštinės griozdai, ir tiek. Mes 
tačiau juos matėme žmones esant, širdžia į širdį atsiliepiant. 
Andai už keletą žmoniškų žodžių jiems, užmirštiems varg- 
šams, išgirstų iš Vidmantaitės vakarais pasivaikščiojant Sa- 
kalynės link, jie stengės padėti kuo galėdami. Ir dabar vienas 
antram tebešnibždėjo pasigailėjimo ir užjautimo žodžius. 

O kokios jie buvo tautos, kokių nuomonių ir krypsnių, iš 
kur kilę, - niekas kaip ir pirma nežinojo, niekas ir nesirūpino 
sužinoti. 

Lifonas paliko kaip ir pirma įsitikinęs savo nekenksmin- 
gumu vietos gyventojams; tebemylėjo lietuvius kaimynus, 
tebeviešėjo su jais ir toliau tebeįdavinėjo juos kvailai suktais 
savo mandragalvavimais. Jis buvo lygus nešvariai musei, kuri 
leidžiasi ant visokių pūlių, paskui ant sveikų žmonių ir už- 
krečia juos votimis. Lifonas buvo „zapadnikais“ susipūliavęs. 

Į kitų vietas atvyko nauji ruskiai valdininkai, tokie darbš- 
tūs, tokie ištikimi, tokie teisingi, ne gribštukai, tokie stori pa- 
pūtžandžiai, tokie ūmūs, baisūs ir nepasiekiami, — jog tik... 
gerais pinigais tegalėjai pats prieiti. O su mažesniais pinigais 
tai nebent tik per tarpininką žydelį. 

Šiaip jau jie buvo tyčia pasiųsti į tą ypatingai pavojingą 
Lietuvos vietą, į tą tamsų giliausių Žemaičių nuošalį, idant čia 
budriai stovėtų Rusijos imperijos reikalų sargyboje. 

Ak, kaip tame pasaulyje viskas ne taip virsta, kaip žmonės 
nuspėja! Exaltavit humiles*š. Gondingą, paprastą sąšlavyną, 
žia, istorijos vieta padarė! Valė šitą ramią, niekam nekliū- 
vančią vietą, valė, kaip tik beišmanė, rieškučiomis išsemdami 
iš jos geruosius žmones, kol pasidarė baidyklę, kurios... patys 
ėmė bijoti. Kaip Lietuvos pusberniai kad pasidaro per Užga- 
vėnes gavėną. Vežiojas jį, tyčiojas, o paskui pametę kur į pa- 
šalį, ima jo gi bijoti. 

Rusų valdžia Gondingos apylinkėje pati prisidarė rūpesčių 
ir sielvarto. Ir neklydo, priskyrusi ją prie pavojingųjų vietų. 
„Zapadnikai“, keldami čia audrą tik tuo tikslu, idant būtų 
pateisintas jų čia buvimas ir riebios mitybos, įjudino skaudžia- 
mųjų ir niekinamųjų protus. Įsisiūbavo jie, kaip įsisiūbuoja 
jūros vanduo, ir nebegalėjo benurimti. Ūžė ir taškės į pakraš- 
čius, vis daugiau išmesdama iš savo gilumos turtų: trąšos ir 
gintarų. Liūliavo, liūliavo ir taisės liaudies audrą prieš „za- 
padnikų“ audrą — Revoliuciją. 

Reikėjo sustiprinti lietuvių tautybės engėjų eilės. Atvyko 
dar smarkesnių persekiotojų ir naikintojų. Tik ir lietuviuose 
tuo tarpu paaugo smarkių savo tautybės ir pilietybės teisių 
gynėjų užtarytojų. 

Ir prasidėjo arži, nesiliaujanti partizanų kova. Gaudešiai 
gaudė, raštus degino, jų platintojus kalino. Slapukai slapstės, 
baudės kovos draugijomis, vis naujus prasimanydami būdus 
raštams slėpti ir vis dėlto juos plačiai skleisti. - 

Šitų veikėjų vaizdų duosime antroje knygoje, tiems, kas 
turėjo kantrybės šią pirmąją pasiskaityti. 

Taigi ir autorius drauge su savo išvežamais karžygiais 
sako savo skaitytojams: 

SUDIEV TIK TAM KARTUI! 


TS = L- 
= —— 


VADUVŲ 
KRAŠTAS 


„VADUVŲ KRAŠTO“ SCHEMA 


Vaduvų krašto milžinai 
ALAUŠO VARPAS — tautos skenduonis 
VALIULIS — tautos vaidila 
JUODŽIUS - gamtos dievybė 
Milžinų žyniai 
ZIGERYDIS IEŠMANTA, Valiulio žynys — Saulius, Lietu- 
vos Žodžio ieškotojas 
VALERAS KUKULYS, Juodžiaus žynys — Burzdulis, den- 
drolatris 
Visuomenės srovininkai 
ALEKSYS TAUČIUS, tautininkas, diementininkas. 
JOKŪBAS NIAURA, demokratas, svieto lygintojas 
Susibaudėliai 
Saulėgrąžos 
Bičiuoliai 
Tūtinai 
Žaltvykščiai 
Papartininkai 
Kurstytojas 
MENDELIS, svieto perėjūnas 
„Zapadnikai“ 
MITROFAN STEPANOVIČ AGGEJEV, anstolis, siaurakaktis 
drąsuolis. Rusai policistai suvaldytojai 

Baudžiavos tradicija 
ALIJAUŠAS TAUČIUS, pasakininkas. Steniulis, Steniulie- 
nė, dvi „kvailės“ 

Nečionių ūkininkai pažangininkai 
IEŠMANTŲ šeimyna: Iešmanta, Iešmantienė, du gim- 
nazistu, dvi namie pamokytos mergaitės, Zigfrydis — iš- 
dėlis. 
NARVILŲ šeimyna: Narvila, Narvilienė, du Narviliuku 
ūkininku: Stasys ir Gabrys; Laurukas — Sauliaus antri- 
ninkas 

Denionių ūkininkai kultūrininkai 
TAUČIŲ švelnasielių šeimyna: Aniūpras Taučius, Tau- 
čiuvienė, Aleksys studentas 
NIAURŲ teisininkų šeimyna: Jokūbas Niaura, Niaurienė, 
Jokūbas studentas, mažvaikiai 
ŠEŠIAVILKIŲ MARYTĖ - dainininkė 

Bernai bandininkai 
KAUŠPADAS - nedrąsusis 
SUDARAS - mėgstąs buteliuką 
BEKINTIS — svetimaisiais sekėjas 

Pusberniai nenuoramos: NENIŠKIS, VILBASIS 

Sodžiaus luomai 

Sodžiaus inteligentų kartos 

Sodžiaus vaikai makanikai 


DENIONIŲ TAUČIAI IR NIAUROS 


Denionių sodžiuje buvo daug vaikų, bet tikrai sutiko tik 
keturi. Du buvo kiek vyresniu, dėl to didesniu ir stipresniu. 
Tai Jokūbėlis ir Juzas. Aleksiukas su ketvirtuoju buvo labai 
smulkaus stogo ir menkos sveikatėlės. Vis dėlto visi keturi taip 
sutiko, kad sodiečiai net praminė juos „du jungu“, o kad be 
užsiėmimo niekad nestojo, tai dar vadino juos „makanikais“. 

Tų dviejų jungų viršininkas buvo Didisai Juzas. Aleksiuko 
draugas buvo - Mažasai Juzas. Tikrai lietuviškuoju papratimu 
kitaip ir būti negalėjo: iš keturių berniukų mažiausia du, jei 
ne trys, turėjo būti - Juzukai. Didisai Juzas visus priveikdavo 
mintynio, net ir Jokūbėlį, visų plačiausį griovį su vandeniu 
neįkrisdamas peršokdavo, visų giliausią valką išbraidydavo, 
į visų aukščiausį medį įlipdavo. Dorų, šviesių ir nepaprastai 
švarių tėvų sūnus, visados buvo kuopnus, nesudriskęs, sotus, 
vikras, guvus ir pajemblus berniukas. Be to, jis vyresniesiems 
buvo nuolankus, o mažesniesiems glaudus. Niekados nieko 
nepažemino, neišjuokė, neišmušė; jei išbarė ar pastūmėjo už 
nerangumą ar netikumą, tai visi jautė, jog verta, ne pyko, tik 
sarmatijos. 

Be pagalėjimo, jis turėjo dar ir daugiau talentų. Mokėjo bra- 
dinius, kryčius megzti ir žuvį gaudyti, vilkstes nerti, bučius 
pinti ir paukštes gaudyti. Žinojo kiekvieną apylinkės girelių 

medį, kiekvieną balų kemsą ir ant kurių gūžteles kiaušiniams 
dėti yra susisukusios pempės, antys, net vieversėliai; kur šie- 
met lazdynai riešutuoti, kur grybai dygsta, žemuogės sirpsta, 
t. ir t. Vienu žodžiu sakant, neužginama pirmenybė visuose 
sodžiaus sportuose Didžjuziui priderėjo. Abiem jungam jis 
buvo tikra dovana. Bejo visi buvo lyg be galvos;jis kas valandą 
vis ką nauja pramanydavo, kad visiems būtų įdomaus darbo. 
Kiti jam tik padėjo. 

Aleksiuko tametis buvo iš didelio būrio vaikų. Jo tėvai, 
žmonės šiurkštūs, niekados jo nepriglaudė, napamielavo, jo- 
kio gardumyno nepakišė. Vaikščiojo smarkiai apčiuręs, kiau- 
romis kelinelėmis, dažnai alkanas, nors turtingas, tad ne tiek 
kitiems pavydėjo, kiek aimanojo neturįs to, ko kiti turi. Jo vei- 
delis vis reiškė nedrąsumą ir nepatenkinimą. Be to, buvo ne- 
mokslus, atminties suvis menkos. Savo tėvų jis nemylėjo ir 
dažnai skundės, jog ir jo taip pat nemylį. Šiaip jau buvo vaikas 
geras, nepasileidėlis. 

Aleksiukas, nors į antrąjį jungą prigulėjo, pulkelyje tačiau 
laikės antrąją vietą. Atmena save per smulkų, visą saule nu- 
degusį, ne tik veidą, rankas ir kojas, bet plaukus, pagaliau ir 
pilvą, kiek jo buvo matytis iš prasikėtusių baltų drobinių 
marškinėlių. Tokias pat kelnikes nuolat mulino aukštyn. Ke- 
pure retai tedėvėjo, o kai dėvėjo, tai sveiką ir jo galvai pirktą, 
ne vyresniųjų. 

Lepinamas namie kaip visų mažiausis, priprato viešpatauti 
ir ko užsigeisdamas stačiai reikalauti. Gal tasai statumas lenkė 
silpnesnės valios vaikus; gal baimė, kad neaplenktų, dalyda- 
mas gardumynus, kuriais motutė jį apkaišydavo, nes šykštus 
nebuvo, ko gavęs, vienas pats nesuvalgė, iš kumšties, anot to, 
negraužė. Prašomas nė to tiek nemokėjo atsisakyti, kad ir sava 
ranka reikėjo imti, kaip va: sukraus, tabokos, nors pats nerū- 
kė. Valgomųjų dalykų tėvai jam negynė, o ir kitų dalykų nuo 
jo neslėpė. Duodavo tad Aleksiukas draugams dovanų, tačiau 
vis tuo pat tikslu, kad jo lenktųsi, jį gerbtų. 

Vikrumu kitais neapsileisdamas, niekados neprisileido pa- 
žinti tikro savo silpnumo. Bėgtynio, šoktynio ėjo, gi mėginant 

jį suleisti mintynio ar liptynio, visados mokėjo išsikalbėti toje 
valandoje dėl tokių štai priežasčių negalįs to padaryti, bet kitą 
kartą pilnai parodysiąs, kas jis esąs! Taip ir reikėjo tikėti jo 
žodžiu ar apsimesti tikint, jog nors menkas, bet kuo neapsileis. 

Gudrumo tad Dievas Aleksiukui neskundė. Be to, atmintį 
turėjo gerą, skaityti išmoko be vargo ir greit; buvo turtingas, 
švarus, padoriai aptaisytas, lipšnus, teisingas - tai viršininko 
rolė dažnai svyravo tarp Didžiojo Juzo ir Aleksiuko. Jei Di- 
džiajuzis viršų ėmė pagalėjimu ir primaningumu, tai Alek- 
siukas protu ir gudrybe. Jei anasai žinojo visus lizdus ir bras- 
tas, tai šisai visus apylinkės padavimus apie kiekvieną kalnelį, 
lanką, krūmą ir slėnelį, o ko nežinojo, tą labai anksti pradėjo 
savo vaizduotėje papildinėti. Dėl to paskui taip sukrito širdys 
jo ir Nečionių Sauliuko. 

Iš viso tasai dvejetas jungų buvo vaikai neištvirkę, ne 
begėdžiai, ne keiksmininkai ir teisingi. Jei svetimų obuolių 
retkarčiais pasiraškė, tai ne vogdami, nes visi savo sodus tu- 
rėjo, tik kam jie drįsta per tvorą į svetimą dalį nusvirti. Į patį 
sodą niekados neėjo. 

Jei Aleksys taip gerai pažino ir pamėgo savo apylinkės 
gamtą, jei prie jos prisirišo labiau ją pamėgęs neg kitus kraš- 
tus, tai kaip tik dėl to, kad dalyvavo „junguose“. Bendrai žais- 
dami, visus savo laukų antvalnėlius ir nuovalėlius buvo nutu- 
pinėję, visas pelkeles išbraidę, visus medelius aplankę ir išlai- 
pioję. Buvo tikri gamtos augintiniai. 

Išmislinga gamta tikriesiems vaikams, lygiai protingiems 
dvikojams, lygiai mažiau protingiems, vis dėlto ne bepročiams, 
kitiems gyviams, pigiai tiekia visokių visokiausių džiaugsmų 
ir linksmybių. Visiems privalu gamtos dovanomis džiaugtis, ir 
visi saviškai jomis džiaugias. 

Per ilgus žiemos šalčius ankštose gryčiose drauge su višto- 
mis išnuobodžiave, su musėmis išsnūduravę, ir su musėmis 
„jungai“ išzvembdavo pavasario šilimos gertų, pievelių ža- 
liumu džiaugtųs, pakalnėse narelių išjudintų. Kaip paukščiai, 
lizdus žilvičiuose krovės ir ten sėdėdami giedojo, kaip avi- 
nėliai, po pradžiūvusią lankelę spardės, kaip ožaičiai badynio 

ėjo, kaip šunaičiai peles ir kurmius kasė, taip vaikiūkščiai per 
kiauras dienas apylinkės smėliakalniuose rausės, paukščius ar 
galvijėlius ganydami. 

Tokių gražių smėliakalnių kaip Denionyse kitur reta rasti. 
Štai vakarus jų sodžiui užstoja status, nuūriotas smilčių kriau- 
šius. Smiltys sausos kaip miltai, tik ne taip smulkios, kad liptų 
ir dulkėtų. Jokio kirminėlio, jokios supuvusios šaknelės. Imi į 
rieškučias ir paleisti nenori. Bet jos ir pačios lyg gyvos pro tar- 
pupirščius veržiasi ir visos atgal sugrįžta. Žemkasės kregždės 
urvelius ten kasas, kasėsi ir makanikai gilius urvus. Knisasi, 
o sausas, šiltas smėlys jau visus lig juostų panėrė. Kūnui tinka. 
Smėlyje taip pat gera sėdėti, kaip ir po šiltą valką braidyti. 

Pakyrėjo? Kojos užtirpo? Gulk ir riedėk į pakriaušę ar šo- 
nais kaip velenėlis, ar kryžiškai kojas sudėjęs ir kojų nykščių 
nusitvėręs, stačiai ant galvos - tai ir pigi karuselė. 

Ligos per vasarą pakrosnyje tupi ir žvarbių rudens vėjų ar 
pagedusio žiemos gryčių oro laukia. 

Taučių name Aleksiukas buvo dešimtyje šeimynos, ir visi 
jį, patį mažąjį, labai mylėjo ir lepino. Tik vienas tėvelis jo 
niekados nemielavo, nebučiavo, su juo vaikiškai nežaidė. Labai 
gerai, jei kartais ant kelių pasisodino. Tačiau Aleksiukas jauste 
jautė, jog niekas jo labiau nemyli. Kiek kartų, būdavo, pravers 
pirkios duris, vis žvilgteria į tą kertelę, kur jis ką nors krausto. 

Nuo to vieno žvilgterėjimo pasidarydavo Aleksiukui taip 
saldu, taip gera, kad nors ėmęs ir mirk tuojau. Visas nušvitęs, 
nudžiugęs, nepuldavo dėlto į tėvelį visomis keturiomis kaip 
į motutę, tik metęs visas savo pramonėles, žiūrėdavos į ro- 
mų tėvelio veidą ir niekur nebenukreipdavo daugiau savo 
akelių, kol tik tėvelis pirkioje buvo. Kartais, lyg meilės jausmo 
pagautas, prikrisdavo į priegalvį, bet ir tuomet gėrėdamasis 
ir džiaugdamasis tebesistebėdavo į jį, nušvitęs lūpeles ir visą 
veidelį. 

Motutė, su Aleksiuku žaisdama, kartais, būdavo, prikiša 
tėveliui: 

- Kad tu, tėvai, išmarinęs visą penketą vaikų, nė šito nemy- 
li, niekados jo nepamieluoji... 

Bet kai jo nėra, didele balso ir veido pagarba persako, 
būdavo, kaip tėvelis, sūnų nebetekęs, ko galo negavęs. 

— Niekam nepasiskųsdavo. Bet kartais eis eis susisielojęs 
ir brinkt žemėn... Neduok Dieve, vyriško širdies skausmo! — 
pabaigdavo savo pasaką apie išmarintus vaikus, palygindama 
„vytišką“, tylųjį skausmą su savo balsiu, ašaringu. 

Aleksiuko tėvelis Taučius buvo žemo stogo, plačių, tvirtų 
pečių, aukštai praplikusia kakta, žilais plaukais. Ūsus ne tik 
karpė, kaip ir kiti jo amžiaus lietuviai, bet ir skuto ligi nosies. 
Paliekama panosėje kuokštelė, lyg patempdama viršutinę 
lūpą, darė visą jo būdą gerą, nebaisų. Rodės, ji reikalinga, kad, 
atsigėrus tabokos, būtų kas rūpestingai išdulkinti ir raudona 
skarele iššluostyti, idant veidas ir drapanos visados būtų šva- 
rūs, nesučiurę. Septintą dešimtį eidamas, Taučius nė kiek 
nebuvo raukšlėtas: raukšlėjosi tik ties kelmuotais antakiais 
nuo mirkčiojimo paraudusiomis blakstienomis. 

Buvo rimtas, o bijoti niekas jo nebijojo — nei paukščiai, nei 
gyvuliai, nei piemenėliai. Bet ir pajuokti ar paniekinti nieką 
neėmė noras. Gal nebuvo už ką nė šlovinti jis: viešai nesidar- 
buodamas, nė progos negaudavo daug gera kitiems daryti. 
Nebuvo už ką ir keikti: lygus buvo sau žmogus, savo vargu 
ir darbu rūpinąs nemažą savo šeimynėlę, nieko svetima nesi- 
gviešiąs. Niekam nieko pikta nedarė, keiktis nemokėjo, visus 
jam kuo nors neįtikusius vadino vienodai - „šelmomis“. Pri- 
stigęs kantrybės, kreitėjo aiškiai, barėsi piktai, anot to, tik 
nerūsčiai, ir tuoj skubėjo namo į savo „močią“. Radęs išlie- 
davo jai visą savo kartėlį. 

- Na, sakyk tu man, neklausymas! Įsakiau aiškiai, ir buvo 
čia ko nepadaryti!.. Šelma! 

Tuojau siekė liemenės kišenėn tabokos, kurios patraukęs iš 
visų plaučių, net užsimerkdamas, kėlė jau visai nurimusį veidą. 

Nemokėjo nė džiaugtis balsu. Reikėjo labai juokingo 
pasakymo, kad jo lūpų krašteliai iškryptų. Tai pajutęs, tuoj 
siekė tabokos, kurios gerokai patraukęs, ir vėl nurimdavo. 

Vaikščiojo visados vienodai vidutiniškai, nei skubėdamas, 
nei tingėdamas. Be darbo niekados nestojo. Laukų darbo 

nedirbo, bet namie visa padarydavo. Ėjo ir ėjo visą dieną ap- 
link kluoną, žardus, klojimą, daržinės, dienadaržį, klėtis, vis 
ką nors papešiodamas, pataisydamas, pašluostydamas, kad 
visa būtų sutvarkyta, nepagadinta, džiovino šieną, sėmenis, 
vėtė javus. 

Žiemą dirbo ūkio padargus, indus, skrynias, indaujas. Buvo 
nagingas. Sau visa dirbos, už pinigus - niekam nieko. 

Obliuoja, būdavo, Taučius neskubėdamas ar atsisėdęs ką 
skaptuoja, o Aleksiukas, kumštelėm smakrą parėmęs, per va- 
landų valandas žodelio neištardamas, iš anapus varstoto seka 
jo darbą ar, prie šlaunies prisiglaudęs, skiedreles narplioja. 

Štai tėvelis medžiagą deda šalin, siekia liemenėn tabokos; 
atsivožęs tošių tabokinėlę, kalena viršeliu, pirštais subrauko 
gailius miltelius, semia gerą žiupsnį, pusę įtraukia, giliai 
atsidusdamas, pusę pasituri nuleistoje ant kelio rankoje atkar- 
toti. Pajutęs įbestas į savo veidą akeles, kartais suspaustus 
savo pirštus kyštelia ir Aleksiukui panosėn. Tokis pavaišini- 
mas, netinkamas mažiems, taip jį prajuokindavo, kaip vėliau 
jokis juokdarys nebetesėjo. 

Aleksiukas mylėjo savo tėvelį ir vengė jo, ilgai nesupras- 
damas - už ką. Vėliau tik suprato, jog tarp visų kitų pagirti- 
nųjų gerumų, kurie vergė jo širdį, galingiausias buvo - vyro 
širdies pilnumas daugybės neišeikvotų jausmų. Tasai tylus 
vyras buvo lyg tyli sietuva, pilna slėpinių: savo gelmėse lai- 
kė paslėpęs gal perlus, o gal ir baidykles... 

Šilta, graži vasaros diena. 

Taučius vienmarškinis dalgę ant prieklėčio plaka. Aleksiu- 
kas, irgi vienais marškinėliais, kaip ir visados stovi prie tė- 
velio šlaunies prisiglaudęs ir, rodos, tūkstantį metų sektų be 
nuobodžio tą vienodąjį plaktuko taukšėjimą. Nuostabu? Ne- 
nuostabu: juk tai jo tėvelis dirba. Kai tėvelio nėra, ir Aleksiu- 
ko namie nėrą. 
virkščią, pamėgino, ar tvirtai pririštas bucžakys. Atsisžrė kaip 
papratęs tabokos ir, dėdamas tabokinėlę atgal, sako: 

- Ar nori obuolio? 

Obuolys Aleksiukui ne naujiena: jis sodelio viešpats. Bet 
norėdamas, kad tėvelis kuo ilgiausiai su juo pabūtų, ima ploti 
rankelėm ir, džiaugsmu šokinėdamas, šaukti: 

— Noliu, noliu, noliu!!! 

Taučius stojasi. Neskubėdamas ieško skiedryne ilgos žal- 
gos. Radęs tinkamą, perskelia laibgalį, įspraudžia vagelį, tai 
žnyplės. Jei įstengia iškelti aukštyn, Aleksiukas labai rimtai, 
it kryžių į kapus nešdamas, žingsniuoja giedodamas pirma 
tėvelio; jei nepakelia, žeme velka apžergęs, raitas. Susidaro 
procesija į minkštąją obelį. 

Sustoję saulės pusėje, abudu akylai apžvelgia visą obelį, be- 
ne pagelto dar bent vienas alyvinis, prieš pat saulę besikaitin- 
damas. Antai pačioje viršūnėje kaip vaškas tviska pilnas dviejų 
jo kumštelių dydžio, akim, ne tik gomuriui mielas obuolys. 
Akelės smaguriu sužiba. Taučius siekia žnyplėmis ir nepasiekia. 

- Eikš, — sako, — aš tave pakelsiu, o tu mušk virpčiu, kad 
tasai gražulis nukristų. 

Atsisėdęs ant tėvelio peties, Aleksiukas nusitveria kartį, iš- 
kelia aukštyn, bet kad reikia suduoti, kartelė ten tekrinta, kur 
pati nori, numušdama keletą visiškai žalių obuoliukų. 

— Na, dar kartą! 

Kelia dar kartą, bet rankelės dreba, juokas krūtinę kutena, 
leidžia ir vėl pro šalį... Skambamas juoko balselis maloniai skar- 
dena sodelį. 

Taučius, apsimesdamas piktas, lyg niekindamas savo ant- 
rininką, meta Aleksiuką nuo peties žemėn. 

- Et, kad iš tavęs tai dar nieko nėr gera! Žiūrėk, kiek obuolių 
išgadinai, o reikiamojo nenumušei... 

— Tai ką gi darysiva? - klausia vaikas, jau rimtai susirū- 
pinęs. 

— Nežinau! - šaltai atsako Taučius ir siekia tabokos. O gelto- 
nasai tebetviska obelies viršūnėje, lyg meiliai tyčiodamasis 
stovinčiais žemėje. 

Aleksiukas pradeda norėti jo nusirėkšti ne tiek pavalgyti, 
kiek kad įveiktų atkaklų jo pasipriešinimą. Ima neramiai dai- 
rytis aplinkui, ieškodamas geresnių priemonių. 

Šit vidury kiemo, po puikiu, apskritu kaip skėtis žilvičiu, 
kur gražiu laiku grįžtanti iš laukų šeimyna vakarieniauja, sto- 
vi ilgas suolelis. 

- Tėveli! - ūmai sušunka Aleksiukas gudragalviaudamas, — 
geriau aš tamstą pakelsiu... 

— Na, kelk, - vis šaltai sako Taučius, lyg tai visai galimas 
daiktas. 

Aleksiukas juokdamasis bėga kieman, verčia suolelį aukš- 
tyn kojomis ir tęsia atatupstas sodan, kaip skruzdėlė šapą. Tau- 
čius apsimeta nematąs to juokingojo vargo; pasisėmęs pirštais 
tabokos, dairosi po medžių viršūnes kaip žvaigždes skaity- 
damas. 

Štai vargais negalais Aleksiukas atkeliauja lig pat obelies. 
Tėvelis, ant suolelio pasistojęs, viena ranka lengvai įžardo į 
žnyples šakelę su geltonuoju; šakelė trekš sukama, obuolys 
šliūkšt per lapus ir bupt po kojų, net persprogo ir sultys ištiš- 
ko. Kad nebūtų Aleksiukas pasisukęs, būtų kaip tam tinginiui 
į pat dantis įkritęs, tik krimsk. 

Aleksiukas kaip paukštinis šunaitis į pašautą paukštį puola 
į nukritusį obuolį; griebia į abi sauji ir, džiaugsmu vypso- 
damas, aukštai prieš tėvelį rankeles iškeldamas, guosliai riti- 
nėja švelnųjį kamuolį. O Tačius, jau nuo suolelio nužengęs ir 
žnyples savo peties atšliejęs, žiūri į sūnų ir kišenėn tabokos 
siekia. 

- Tėveli, pirma tamsta atsikąsk! - sako Aleksiukas, steng- 
damasis trumputes savo rankelės kuo aukščiausiai iškelti. 

- Et, dantų nebeturiu... 

- Tuli, tuli! Paglaužk tuo iltiniu! - neatlyžta Aleksiukas. 

Toks neveidmainiškas sūnaus pakvietimas įveikia Taučių, 
ir jisai ima žando pašaliu graužti obuolį, o sūnelis, rankeles 
užpakaly sunėręs ir galvelę aukštyn atmetęs, žiūri, kaip jo tė- 
velis vaišinas — obuolį obliuoja. 

Bent kiek paobliavęs, Taučius kyštelia obuolį Aleksiukui 
atgal atsivaišindamas: 

- Valgyk sau pats. 

— Dar, dar, tėveli! 

Nenori Aleksiukas imti. Bet paima nuliūsdamas, kad jau 
rėškimo istorija pasibaigė, ir tėvelis tikrai ima pertrauktą sa- 
vo darbą varyti. 

Ne! Nėra nei buvę yra visame pasaulyje tėvelio, geresnio 
už Aleksiuko tėvelį! 

Aleksiuko motutė Taučvienė buvo visiškai kitokia kaip tė- 
velis Taučius. Laimė lyg tyčiomis sutuokė tuodu žmogu, idant 
vienas antrą papildytų. 

Taučius buvo mažakalbis, Taučvienė - paskirta už abudu 
atkalbėti. Tylinčią ją tuomet tematei, kai miegojo. Ne! Jos ir 
miegas buvo neramus - nuolat kosėjo. Vos tik pakirdo, jau jos 
buvo pilni namai: kėlė kitus, rikiavo kiekvieną darban, o tas 
darbas jau buvo iš vakaro tėvelio kiekvienam paskirtas; rū- 
pino skubėti, barėsi, kad jos neklausą, skundėsi, kaip sunku 
gyventi su lėtu vyru, balsu pasakojosi, ką tuojau ir vėliau da- 
rysianti; jei kas gyvas pirkioje tebebuvo, pasakojo senovės at- 
sitikimus; jei nieko nebebuvo, viena pati traukė šventą giesmę, 
dažniausiai suplikacijas, karunką ar „Pulkim ant kelių“. Taip 
visą dieną. Susirgusi ir atgulusi ir tai kalbėjo - kitus rikiavo 
ar su namų moteriškųjų kuria barėsi. 

Darbas, kurio nė valandėlei nepaleido, kalbos netrukdė. 
Anaiptol, juo dirbo, juo daugiau ir balsiau šnekėjo; kalba sekė 
darbą, kaip besisukantį ratelį - tarškėjimas. Bėgo iš pirkios — 
kalbėdama, taisė kiaulėms jovalą, veršeliams putrą - kalbėda- 
ma, suko sviestą, taisė pieną, mėsą, dešras, skilandžius - vis 
kalbėdama. 

Didžioji pusė Taučvienės gausiosios kalbos buvo į sūnelį 
Aleksiuką; kai didieji buvo išsiskirstę, tai ir visa kalba. Vos 
tik Aleksiuko atmintis sutvirtėjo, jau jis žinojo iš motutės 
griežtai visą tėvelio ir jos pačios giminės kroniką, visų genčių 
priepuolius, nelaimes ir džiaugsmus, visus būtus jos pačios 
vargus, esamus vargus, esamus rūpesčius, sielavartus, jaus- 
mus ir viltis. 

Ir ėmė Aleksiukas iš pat pradžios manyti, jog visą namų 
tvarką savo kalba motutė telaiko. Tesustojie, rodės, ji kalbė- 
jusi, rikiavusi, raginusi — tą pat valandą visa suirs, sugrius, 

ir vienas Dievas bežino, kur visiems reiks iš namų išeiti. Na, 
ir meldė Dievulį, kad rūpestingiausią, darbščiausią motute 
visų gerovei teiktųsi ilgiausiai laikyti. 

Taučvienės atsidavimas savo namams, savo vaikams, jos 
sielojimasis nuolat, kad bent visiems būtų gera, tikrai buvo be 
galo, be krašto. O mažasis Aleksiukas tikras buvo jos meilės 
kankinys. Visų vaikų pagrandėlis, dešimtasis iš eilės, visiškai 
nebetikėtai po ilgo pertrūkio, jau sukakus 45 metus, atsiradęs, 
mažasis rodės jai ne paprastas kūdikis, tik kokis senatvės 
žaislas. Mielavimams, ūkavimams, šokinimams nebuvo galo: 
meilės kankinėlis turėjo po daug kartų išklausyti kas dieną ilgą 
litaniją gražių gražiausių malonėjamų žodelių. Tai argi bega- 
lėjo būti kame pasaulyje dar geresnė, dar meilesnė motutė už 
Aleksiuko motutę??? 

Meldėsi Taučvienė taip pat karštai, kaip karštai šeiminin- 
kavo ir namus valdė: daug, dažnai, balsu verkdama, be galo 
nusilenkdama Apvaizdai. Vakarais, dėkodama Jai už visa 
gera per dieną pritirta, puldavo žemėn kryžium, ją kaip gyvą 
apkabindama, ją karštai bučiuodama, visus žodžius tiesiog 
žemei sakydama. 

-— Juoda Žeme, Šventa Žeme! Aš tave nužemintai bučiuoju: 
tu mane nešioji, tu mane peni, tu mane linksmini... - buvo 
pradžia kiekvienos jos vakarinės maldos. 

Visur matydama kuo aiškiausią Dievo Apvaizdos įsikiši- 
mą, pačią Dievo ranką, prigimties gaivalus Taučvienė laikė 
Dievybės dalimi. Apie žemę neleido nė pikto žodžio išsitarti, 
lyg kentė, kad žemėje reikia kartais nešvarybių padaryti. 
Ugnies neleido kitokiu vandeniu lieti, kaip tik tyru, iš paties 
šulinio atneštu. Tikėjo giliai, net fanatingai. 

Nei kalboje, nei darbe, nei maldoje, nei eisenoje neišmany- 
dama vidutiniškumo, vis skubėdama, vis bėgdama, vis rūpin- 
damosi, - Taučvienė rodėsi visa esanti vienų nervų sudaryta. 
Mažas jos ūgis teikė vikrumą, tamsus veidas ir labai tamsūs 
plaukai reiškė jos temperamentą. 

Ar buvo ji graži? Veikiau ne. Bent 50-čių metų ji buvo jau 
per labai raukšlėto veido, pertraukta nosimi, taip kad jos galas 

rodėsi bent kiek drūtesnis; akys pritemusios, kūnas liesas, krū- 
tinė išdžiūvusi. Visa tat ne tiek iš senatvės, kiek iš suvargimo 
ir nesveikatos. Lažo jos vyro namai neėjo, atsimokėdami pini- 
gais; be to, dieveris buvo dvaro valdininkas. Bet egzekucijas 
gerai išmanė, bado metus minė, dešimtį sykių gimdė, penkis 
laidojo. Jai prie įgimto širdies jautrumo, buvo tad didžiausi 
sielavartai, pakirtę jos sveikatą, patroškinę ją ir dusulį jai įva- 
rę. Visa tat gražesnės jos padaryti nė negalėjo. Ir tat niekam 
nerūpėjo. 

Taučvienė kas dieną segėjo apytrumpiu vilnoniu, stiklais 
austu sijonu, dėvėjo tokia pat striuke, vilkėjo baltais drobiniais 
žičkais ataustais marškiniais ilgom vyriškom rankovėm ir 
susegama apykakle. Prijuostė taip pat žičkinė. Kojos kuone 
visados basos, nes su avalynėmis sunku esą, girdi, bėgioti ir 
verpti. Ant kaklo daug „brostvų“, tarp kurių žymus didelis 
šv. Damininko „matalikas“ ir didelis žalvario kryžius su šven- 
tųjų kentėtojų palaikais. 

Taučvienė turėjo dar žiponą, kurio nepaminėjus tiek pat 
būtų, kaip ir jos jaunystės neatminus. 

Šventadienis. Saulė jau gerai prieš pusryčius, o visi namiš- 
kiai dar tebemiegti. Tik piemuo išvarė gyvulius ir virėja, mo- 
teriškųjų kuri, aplink krosnį ruošiasi, pusryčius verda. 

Štai ir patys pusryčiai. Šviesu ir linksma. Troba skaniais 
riebuliais pakvipusi. Renkas už vienas kito šeimyniškai, bal- 
tais skalbiniais apsivilkę, baltai ne tik nosies galą, bet ir spran- 
dus ir ausis nusiprausę. Ausys, retai maudyklę tematydamos, 
net paraudo iš sarmatos. Mergaitės, plaukų į bizus dar nesusi- 
pynusios, visaip, nelygu kurios gražumas ir ūpas, atrodo: jei 
gražios ir linksmos - kaip Mildės, jei abuojos ir sugižusios — 
kaip Gailės. 

— Metas, metas, vaikeliai, pusryčiai valgyti! Netrukus kai- 
mynai bažnyčion pradės važiuoti! - rūpino nekantri ir greita 
Taučvienė, vienoje rankoje nešdama kupiną dubenį šiltų, 
minkštų, plonų raguolių, antroje - dubenį padažo. 

Namiškių valgyti nereikia kaip svečių po penkis kartus 
raginti: dažiniams pakvipus, tuoj iš visų kerčių ima prie stalo 

slinktis. Krikštasuolę užima Taučius - tėvelis, dešinėje palik- 
damas vietą pradėm bestovinėjančiai Taučvienei — motutei. 
Kairėje, už stalo, vyresnysis brolis ir bernai. Šiapus stalo, pri- 
statomajame suolelyje dukters ir kitos namų moteriškosios. Jei 
atsitiktų beturtis keleivis, atsisėstų antrajame stalo gale. 

Persižegnoję — kiekvienas pagal savo dievotumą ir norą 
valgyti, kiti gražiai, plačiai, kiti greitai, nei šiaip, nei taip — 
siekia savomis prigimtomis šakelėmis į dubenį, ir garsaus čep- 
sėjimo pasidaro pilna pirkia, kur tau - pilnas kiemas! Raguo- 
lius ir balsingąjį čepsėjimą pakeičia bematant riebus viralas, 
mėsos dalykėliai; baltos kruopos arbatos vietoje (lietuvių 
pusryčiai niekuo nuo pietų nesiskiria) ir dar balsingesnis me- 
dinių šaukštų srėbimas. 

Aleksiukas užima tikrąją pirmininko vietą tarp abiejų tėvų; 
ir jam, žinoma, kliūva visų geriausieji kąsniai. Jis nevalgus, 
bet sėdi lygiai su kitais: jarn tinka tų sveikų žmonių valgymas, 
raudoni ir prakaituoti nuo šilto srėbalo veidai, viralo garas, 
riebulių kvapas ir pagaliau tasai balsingasis čepsėjimas ir 
srėbimas. Žiūri žmogus ir jauti visur valgytojų žandų tampru- 
mą, jauti plaukte plaukiant į sukąstą daiktą jų seilių gausybę. 

- Žiūrėkite, jau kiti važiuoja! - suklinka Taučvienė, išvy- 
dusi vienus ratus pravažiuojant. 

— Vis mes paskutiniai, vis mes paskutiniai; į pačią sumą 
benuvažiuosime... Greičiau kinkytų... Mergaitės, eikite šen, į 
klėtį!.. - šaukė šniokštė mirtinai nusiminusi, kaip šaukia 
šniokščia vagzolo salėje, mašinai atėjus, pasivėlavęs keleivis. 

Taučiui tai ne naujiena, jis žinosi ne vėliau už kitus nuva- 
žiuosiąs; tai iš lengvo stojas iš užustalės, iš lengvo šliaužia pas- 
kui jį ir kiti vyriškieji; dar truputį vidusuolėje prisėda ir tada 
tik apsunkę, palengva, kaip apsiblausę traukia visi durų link. 

Taučvienė, tai matydama, kailyje nesitveria: 

- Tai kad eina, pondiev mylėk! Kaip negyvi! - balsiai pik- 
tinas, pati galvatrūkčiu puldama pro duris ir šaukdama: — 
Greičiau, greičiau!.. 

Dvi jos dukteri ašaringom akim lekia paskui kaulydamos: 

— Motūūte!.. Norsgi šiandieną nesivilk tuo usaro žiponu!.. 

- Ką jūs išmanote, kvaišės! - gauna atsakymą, ir visos trys, 
daug kalbėdamos, randasi klėtyje prie skrynių. 

Samdinė mergaitė tuo tarpu greitai krausto nuo stalo, sau- 
sai jį nušluosto, nes iš klėties pasirodo abi dukteri tokiais 
veidais, kurie reiškia didį dvasios prislėgimą, kažin ką juoda, 
mietu surišta už galų benešančios. Motutė, visa nešuliu su- 
sirūpinusi, jo pagauta, eina rimtai, kaip paskui baldakimą. 

Šlykščiausiom minom įnešusios, deda dukters išilgai stalo, 
išriša galų kaspinus, raiščius ir paleidžia šimtą klotinių juodai 
blizgančio gelumbinio žipono, dulkina su šluotele prilipusius 
pūkelius ir pakelia - puikiausią rūbą. 

Taučvienė, pasitaisiusi kaukšterėti į sprandą katrai negana 
atsargingai dukteriai, lyg kad jos vartytų kokį trapų stiklinį 
daiktą, godulingom akim seka visą darbą, su džiaugsmu priima 
į rankas žiponą, perverdama dukteris akim, reiškiančiom 
begalinį pasigailėjimą, jog Dievas pabaudęs ją tokiomis minkš- 
taprotėmis. 

Vilkdamosi tūkstančio kartą atpasakoja, jog tokios mados 
žiponus seniau, tiesa, daugumas vilkėję, bet - argi palyginsi 
jų karaliaučinius tamsiai mėlynus naminius su šituo plonos 
rinktinės gelumbės, kurią dar amžiną atilsį dėdės nabaštikas, 
viso pasaulio pirklys, gildę mokėjęs, iš pat Rygos atvežė?! 
Tiesa, būdamas našlaitės globėjas, nusuko 200 raudonųjų pa- 
sogos, bet ką jau piktuoju nabaštiką beminėsi! Juk ir pirmąjį 
visos apylinkės samavorą mums jis atvežė... 

Ir tikrai, viską užmiršdama, toliau pristatinėdavo, pasisuk- 
dama į vieną, į antrą pusę, visą turtingumą nuo juosmens lig 
pat žemės aplink visą nusileidžiančių klotinių, stiprumą 
rausvai gelsvai blizgančio raštuoto adomoško, kuriuo buvo 
apsiūtos krūtinės atvartos ir rankovių kairiošiai, priderėjimą 
šilkinių auksu spindinčių šniūrų, kuriais apvedžiotos siūlės, 
skylelės ir kraštai. 

Užsisagsčiusi tvirtai aptempiantį žiponą, rodėsi tikrai ne 
tos parapijos žmona. Kad būtų pati buvusi gražesnė, būtų 
buvęs tikras paveikslėlis. Gražus ir turtingas apdaras, nėr ko 
sakyti! 


- 395 - 


Reikėjo gi nelaimės, kad visoje plačioje apylinkėje tas vie- 
nas bebuvo, ir dėl to bažnyčioje griežtai visų akys į ją krei- 
pėsi: jaunieji šaipės, vyresniosios moteriškės iš pavydo peikė. 
Taučvienės širdį tai glostė, bet dukters tiesiog į žemę iš gė- 
dos taisės lįsti ir į bažnyčią tada bedrįsdavo įeiti, kada visi 
jau žiponą buvo užmiršę ir kitais žmonėmis ar Dievu pasi- 
kandeę. 

Namo sugrįžus, naujas rūpestis: reikia rūpestingai iššveis- 
ti, tampriai klotines prie kita kitos sudėlioti, kad nesusigulėtų, 
nesusiraukšlėtų. Kreitėdamos vargo dukters po visą pusvalan- 
dį, įtikinėdamos motutę, kokį keistą įspūdį ji visiems žmonėms 
daranti, kokia graži būtų algerka iš tos gelumbės, t. ir t. Bet 
už visą savo vargą ir pamokslus tegaudavo prikaišiojimų ir 
kumštavimų už nesugebėjimą. 

Ta pati istorija atsikartodavo lygiai kas šventą dieną per 
keletą metų, o Taučvienė nepajudinama palikdavo prie savo 
senovės prisirišusi, prie žiponų, prie plonų, žičkais apsiūtų 
nuometų ir k. Buvo ji grynas senovės moteriškių tipas, per visą 
amžių nesimainančių savo jausmais; ką buvo pamėgusi, pami- 
lusi, mėgo ir mylėjo ligi galo ir suprasti negalėjo, kaip jaunieji 
krypsta, bet vėjeliui papūtus. 

Tačiau lašas, nuolat vienon vieton krisdamas, ir akmenyje, 
anot to, skylę padaro. Nepaliaunamas dukterų krimtimas pa- 
darė tai, jog tylomis atidavė joms paminklinį savo žiponą, o 
dukters su uolumu, geresniam dalykui tinkamu, kibo ardyti 
šniūrus, atvartas, kairiošius ir taisyti gelumbinę algerką. 

Ag ir pasiūdino senai motutei bjauriausią pasaulyje maišą, 
jau be jokių ypatingumų. Ag ir vilkėjo Taučvienė tą algerką 
ligi pat amžiaus galo ir - nesuvilkėjo, nė vienu žodžiu savo 
žipono nebeminėdama, matydama naujuosius laikus ir kvai- 
lybę visa sena įveikiant. Gal suprato, jog nebėra tokiems žipo- 
nams vietos, kaip nebėra - ir persenusiems žmonėms. 

Taigi įdomi buvo moteriškė ta Taučvienė. Neturtinga, bet 
švari kaip ir visa jos duba. Jos trobos ne erčiausios, bet naujos. 
Gyvulių ne per daug, bet nemenkų. Sodelis vaisingas, kasų vai- 
sių nulenktomis šakomis, kad nė lapų nebesimato. Pieno ir 

mėsos kamarėlės netuščios leido nebijoti kartais užusukančio 
„gero“ svečio. Dukterims sukrauti kraičiai. Ir visa tat buvo 
vaisiai ilgo vargingo kariavimo su priešinga gamta ir visokio- 
mis vyresnybėmis. 

Taučiai sendami jautėsi esą visa padarę, kas buvo jiems 
skirta. Dažnai Taučvienė sakydavo: 

- Dabar, jei taip Dievas skirtų, galėtuva ir numirti. Vienas 
mažasis bekliūva... 

Santykiai tarp Taučvienės ir jos Aleksiuko per ilga susidarė 
kaip nelyginant tarp vištos ir jos išperėtų ančiukų. Puldinėja 
šie po veją, vabalėlius gaudydami, krinta vandenin, nardo, o 
višta, pilna baimės, nerimo, šaukia rėkia namo grįžti ir ten 
dulkėse kapstytis. Aleksiukas puolė į laukus prie darbininkų, 
į gireles prie paukščių, ant kalnelių prie piemenėlių, upelin 
prie žuvelių, - jo motutė stabdė valdė, veltui prie namų pri- 
rišti mėgino: nei malonė, nei smalstumynai, nei baidymai, nei 
graudingi prašymai neveikė jo namie suturėti. Aleksiukas nu- 
vokė, kad ta geriausia pasaulyje motutė reiktų bent raminti, 
kai ji viena pati namie palieka ir nebeturi į ką žodelio pra- 
šnekti, kai viena pati namie nuobodžiauja, pasilgsta, net bijo. 
Kuo širdingiausiai užjautė, gailėjosi. Ir vis dėlto lig tik įspįsta 
į langus pavasario saulė, jokia galybė jo nebesuturi pirkioje 
ir kieme. Nebent tėvelis. Išsižadės ištaigų, gardžių valgymų, 
šilto drabužio, bet tik nuo ryto ir ligi pat vakaro skraidžioti 
galėtų po savo mylimąsias pieveles, kalnelius, gireles, bet tik 
braidžioti galėtų upelyje. 

Giedri vidurvasario diena. Saulė liepsna svilina. Vos tik 
peržengsi slenkstį, tuoj apsipili dideliais lašais prakaito. 
Pakelsi akis aukštyn - saulės spinduliai kriste krinta; apsidai- 
rysi aplink - oras mirgėte mirga. Žemė, visuomet šalta ir drėg- 
na, dabar atmuša saulės spindulius ir ta paskolinta kaitra iš 
apačios kepina. Veltui mojuotumei, pakeldamas vėjo sraują: 
srauja tik labiau svilins veidą. Ak, vėjeli, papūsk, mieliausias, 
nudžiovink prakaitą nuo žmonių veido, nukratyk dulkes nuo 
nulėpusių medžių lapų, pievos žolelių! Veltui šauktumei — 
vėjelis apkurto. 

Vienaip tegali nors kiek pasigelbėti nuo tos įkyrios kait- 
ros - kame paunksnyje, po pastoge, kur neįspįsta nė vienas 
spindulys kristi aslon, iš kur dar ne visiškai iščiulptas drėg- 
numas; ištiesti rankas ir kojas ir nebekrutėti. Kas gyvas gali, 
taip ir daro. Paukščiai sulindo į tamsius medžių lapynus, žvė- 
rys į drėgnus tankumynus ar į olas, šunes į paklėtes. Ir tos 
niekados nepailstančios vištos, dabar smėlin parsikasusios, 
guli ant šono kaip nebegyvos. Vieni žiogeliai po žolynus be- 
čirška, ir juo giedriau, juo garsiau. Ir dar vienas vabalėlis, ta- 
riamasis gamtos karalius - žmogus, nerimsta. 

Ak, nejuokis, kaimyne, pramindamas jį gamtos karaliumi! 
Pažiūrėk jį pabarėje: viskas paklusnus po jo kojom gula, jo ga- 
lybę pripažįsta. Gera valia nei gyvi, nei negyvi daiktai ver- 
gijon nepasiduoda: galingas tepriveikia. Žmogui ir kaitra nė 
po kam. Štai kas tik sodiečių pavaldo pjautuvą ar vienaran- 
kę dalgę, kūliu išvirto pabarėn. Pagaliau ir mažieji: vieni 
pietus išvežė, kiti prie nešėjų prikibo. Namie paliko pačios 
vienos ūkininkės prie senų senų senelių ir mažų mažų ma- 
želių, o kame tokių nėra, ir pačios, pietus sutaisiusios, išbėga 
papjauti papjauti valandėlę ir vėl bėgtinai namo grįžti kiau- 
lėms lapų skintų ir vakarienės virtų. 

Taučių gyvenimo durys atdaros: tai reiškia, jog namai ne- 
tušti, nors jokio gyvo asmens nesimato. Įėjęs namelin, dėlto 
išgirstumei pirkioje žolių vartymą, plataus dalginio peilio 
brykšėjimą ir nebalsingą, daugiau gerklės, ne plaučių balsu 
giedamą giesmę. “ 

- Šven-tas Die-ve šven-tas tvir-tas... - traukia Taučvienė 
giesmę, jos taktan brykšėdama peiliu. 

Pabaigusi saują, ištiesina susilenkusią nugarą, silpnon 
krūtinėn giliai patraukia kvapo, atsikosa, prie naujos saujos 
lenkias ir vėl veda savo giesmelę, pertraukdama gilią tylą. 

Štai jau ir paskutinė sauja supjaustyta, lapai į pintinę su- 
braukti. Taučvienė šluosto savo prikyščiu peilį, atsiremia 
alkūne lango ir susimąsto... Veidas aptemo: atminimas per- 
gyventų vargų netikėtai tamsiu šešėliu per galvą peršliaužė. 
Norėtų kam persisakyti, tik nė vieno namie nebliko. Nėra 


- 398 + 


nė mažojo, Aleksiuko. Visas kaimas tyli kaip kapai, net 
klaiku. 

Tap tap tap tap, iš kažin kur žeme atėjo smulkių žingsnių 
garsas. Taučvienė krūptelia, instinktyvai glaudžiasi prie sie- 
nos. Ūmai jos veidas nušvinta: pažino sūnelio žingsnius per 
kluoną ir kiemą. Saldi meilė pražydo jos lūpose, veide ir akyse 
ir padarė ją beveik gražią. 

Taip rudenį padangė: tai tamsiu debesėliu apsiniaukia, tai 
vėl saulę nušvinta. 

Greitai jau linksmesnė, nuo lango pašokusi, vikriai ima 1a- 
pus doroti, o tasai vikrumas reiškia, jog dar ne taip sena, kaip 
veidas rodo. 

Pulte įpuola pirkion Aleksiukas. 

— Motut, duok duonos: valgyt nebeiškenčiu!.. - sušunka 
uždususiu balsu, vos šyptelėjęs į linksmą mamą, ir, nelauk- 
damas ko patiekiant, kimba į stalčių. Sekės: yra kažin kokiu 
du kąsniu! Tuoj vieną šmakšt už ančio, antrą kapt į dantis ir 
marš atgal pro duris. 

Taučvienė nesuskubo nė žodžio ištarti, Aleksiukas jau būtų 
ir vėl išnykęs, kad nebūtų pat duryse už marškinėlių nutvėru- 
si. Truktelėjo nenuoramą, tik per nevalią iš motutės trauktis 
pasirodė nepadoru ir jis, apsimesdamas ramiu, nors tankus 
alsavimas reiškė didžiausią nekantrybę, kemšas burnon 
duoną. 

- Palauk tu, skruzdėle! Argi įdygtas? Nei valandėlės nepa- 
esti namie... Nu, kur tu visą dieną lakstai, nė valgytų neparei- 
damas? 

- Buvau pas pjovėjus... 

— O dėl ko plaukeliai šlapi? - priduria Taučvienė, netikė- 
dama ir sūnaus galvelę glostydama. 

— Maudėmės upelyje... 

— Kame gi pjauna? Ar jau daug nuvarė? 

— Užulankyje. Lig kalno... Leisk, motut, neturiu laiko!.. 

- Norsgi pietų pavalgyk. Štai viralo, štai pieno, - kokio tik 
nori: saldaus, rūgusio su grietine, su varške. Gal mėsos kąsnelį? 

Ir jau buvo besiekianti krosnyje stovinčiojo indo. 

Mėsa pakvipo. Atminus šviežią varške, seilės Aleksiukui 
dryktelėjo, ir jis jau jau buvo besutinkąs pavalgyti.Tik staiga 
atminė, jog, kol motina paduos ir jis pavalgys, išeis visas ket- 
virtis, 0 čia sėbrai, ūlyčgalyje belaukią, šmūkštelės nekantruo- 
dami kur šalin, nė žymės nepalikdami. Iš jų to neilgai laukti! 

Mintis, jog sėbrai be jo gali ką nuspręsti ir patys vieni kur 
nukeliauti, net visą kūną Aleksiukui užtirpino. Tad nebeat- 
mindamas nei padorumo, nei smaliūgų, trumpai taręs: — Ne- 
noriu! - spruko pro duris stačiai per sodelį. 

Nustebusi Taučvienė net rankom sau per šlaunis pliaukš- 
terėjo. 

- Grįžk, mardva, tuojau valgytų! - sušuko išsivijus. Bet 
Aleksiukas jau buvo iš pažemio kokią dešimtį žalių žaliausių 
obuoliukų nusitraukęs ir aukštoje statinėje tvoroje kaip ka- 
tinas pasikoręs. 

Štai ir už tvoros, prie pat sėbrų, ir pačiu laiku, nes jau buvo 
kaip kregždės pakilę į Graužes lėkti, puikion kalne girelėn. 
Tačiau išvydę iš sodo iššokantį draugą, susilaikė ir godžiai 
apstojo. 

Krikščioniškiausiai pasidalijęs su jais žaliais skanynais, jau 
drauge šovė pamiškėn, iš vienos rankos kąsdamas duonos, iš 
antros — žalio obuolio. Ir galėjo bet ką įtikinėti visame pasau- 
lyje nėsą gardesnio valgio, kaip rupi rugienė duona su žaliu 
obuoliu. Bent vėliau jam niekas nebepataisė tokio „gražaus ir 
skanaus stalo, nei sodžiuje, nei miestuose. 

- Parbėgi, nenuorama, nors vakarą, — sutinka Taučvienė 
Aleksiuką prieš pat saulei sėdant. - Visą dieną nevalgęs! Kuo 
tu ir gyvas beesi per vasarą? — aimanuoja ant sprysko suolo 
atsisėdusi ir jo plaukelius maloniai glostydama. Kaipgi tu, 
sūneli, palieki mane vieną? Aš - sena, dieglį gavau, lapus ir 
vandenį benešdama, o kad tu būtumei buvęs, ant lazdos 
būtuva pasisvėrę ir gražiai, lengvai parnešę... 

Ir taip Aleksiukui gaili savo motutės, taip baisus tas dieg- 
lys pašonėje, jog negali rasti žodžių save išpeikti už tokį už- 
simiršimą. Kuone su ašaromis glaudžiasi prie motinos šono, 
tylomis maldaudamas, kad atleistų ir užmirštų. 

Taučvienės širdis tai ir be žodžių supranta. Karštai spau- 
akin, paskui antron, o jam taip gera, taip gera ir taip ramu 
tame motinos glėbyje, jog, rodos, niekad nebeatsitrauks nuo 
jos. Bet ligi tik rytą pašvies skaisti saulelė - atsikartos griežtai 
ta pati istorija, tas pats badavimas, tas pats išmetinėjimas, na, 
ir toks pat gailėjimosi už prasikaltimus. 

- Ak, jau gyvulius atgena! Susimildamas kurk kaminą va- 
karienei virti... Tatai su tavim besėdžiant, nei karvėms, nei kiau- 
lėms nepadėta... nei mergaitė bent viena iš lauko neatbėga padė- 
tų... Ką aš viena bedarysiu?... Tiek darbo, tiek darbo... - kalba 
didžiausiu nusiminimu kaip sudegusi, sukiodamosi į visas šalis. 

Tačiau žiūrėk: viskas atsirado savo vietoje, viskas įvyko 
tinkamu laiku; ir gyvuliams paduota užkąsti, iš plikų laukų 
sugrįžus, ir karvės pamelžta, ir pienas sukošta, ir baltai užlieta 
vakarienė laukia darbininkų iš lauko sugrįžtant, ir Aleksiukui 
skyrium dar balčiau užlietas dubenėlis ar šiaip jau skardinėlė 
pieno, nors jo nelabai mėgo. 

Tik jau menkas bėra Aleksiuko valgymas. Blakstienos kaip 
švininės žemyn krinta, akis vožia; suvargusios kojelės stings- 
ta; apima toks negalėjimas, jog, rodos, jokiuo gyvu būdu nė 
per kiemą nebepereis. Ir krinta vargšas ten, kur atsiradęs: prie 
slenksčio ant sprysko, pašalėje ar pirkioje ant suolo. 

Ir vos tik per mažą akių plyšelį bemato, kaip šeimyna iš laukų 
grįžta; senieji, sunkiai dūsaudami, sustingę, palengvo prie sta- 
lo slenkas, jaunieji klykaudami, juokaudami, besimaitodami... 

Aleksiuku niekas nesirūpina, ir jam dyvai, jog gali būti tok- 
sai pusvalandis, kad niekas int jį nežiūrėtų, niekas nekalbintų, 
nekaikintų ir nesikultų su juo. Dėlto nepyksta. Minga ant kieto, 
be priegalvio, kaip bestovįs, gerai žinodamas, jog motutė, 
šeimyną pavalgydinusi, suras jį, maloningai paims lėpstantį 
glėbin ir, kalbėdama šimtus lipšnių žodelių, nuneš pataisytan 
guolin. 

Taip ir yra. Aleksiukas vis tai jaučia, tik maža besupranta, 
nebepagali nė rankos užnerti už motutės kaklo. Širdis tik sals- 
ta nuo mMotutės glamonėjimo, paskui nuo angelų draugystės, 

kurie per kiaurą naktį vedžiojasi jį po vėsias gireles, po pui- 
kiausias jų aikštes ir pakalnes, rodydami stebuklingai puikius 
augmenis ir raudonus paukščius. 

Taučiam į bažnyčią važiuojant, Aleksiukas visados sėdė- 
davo priešakyje ant lentelės. Taučius nesiliaudavo krutinęs 
vadeles, apsimesdamas arklį raginąs, bet riebus tinginys 
bėgdavo kaip tinkamas, kiauliarisčia. Taučvienė, žemai galvą 
palenkdama, sveikino kiekvieną pavejamą pėsčią pagarbintu, 
o kiekvieną pravažiuojamą kryžių: „Kloniojuos Tau, Viešpatie 
Jėzau Kristau, ir garbinu Tave, jog per savo šv. Kryžių ir 
Kančią atpirkai šį svietą“. Ir prašė amžino atilsio ar šv. Dva- 
sios tiems, kas tuos kryžius yra pastatę. Taučius prieš kryžius 
tylomis kepurę kilojo, Aleksiui liepė taip pat daryti, ir ne- 
kantravo, kai Taučvienė imdavo per gausiai į abi pusi pagar- 
bintus dalyti. Taučvienė vėl nekantravo, kad tėvas negreit 
važiuoja ir, žiūrėk, pasivėluos į votyvą. Nebeiškentusi grieb- 
davo vadeles aukščiau tėvo rankų ir sutruksėdavo. Taučius 
sakydavo: 

- Tai! - atsigerdavo tabokos ir toliau važiuodavo palengvo. 

Bažnyčion Taučiai atvažiuodavo, žinoma, anksčiau kitų ir 
tiek dar jiems reikdavo votyvos laukti, kiek būtų sočiai užtekę 
antrą kartą atvažiuoti mylią. Taučvienė sėsdavos į klaupką 
moterų šalyje, čia pat prie krotelių. Ir Aleksiukas visados 
sekdavo motutę, nors „bobų“ pusėje jam visiškai nepatikdavo; 
jis moterų nekentė. Pakalbėjęs poterėlius, kurių tik mokėjo, 
imdavo dairytis po visą bažnyčią, po palubę, po viškas, po 
žmones, t. ir t. Senos moteriškės tuojau imdavo žvairuotis, ir 
Taučvienė tuoj pajusdavo jų papeikimą už blogą savo vaiko 
išmokymą, nors, rodės, bus nė nežvilgterėjus į jų pusę. Tai 
tuojau truktelėdavo Aleksiuką už žiponėlio. Susigriebęs 
motutei sarmatą darąs, linkterėdavo galvelę po lenta. Tačiau 
neilgai trukus, pirma iš po klaupkos akeles iškeldavo ir į 
altorių įsmeigdavo, paskui pereidavo ant sienų, paskui ant 
lubų, kur visokių angelų buvo pripiešta, ir vėl visa galva iš 
po klaupkos iškildavo, akylai į giesmininkus ant viškų ir 
žmonių minią žemėje žiūrėdama. 

— Melskis, sūneli! Matai, kunigėlis šventas mišias laiko, — 
pašnibždėdavo motutė Aleksiukui auselėn. 

— Kad aš išsimeldžiau... —- atsakydavo taip pat į ausį. 

— Tai dar daugiau. 

— Kad nebemoku. Ko gi, motut, prašyti? 

— Prašyk, kad geriausias Dievulis ir tau leistų taip daryti, 
kaip tasai kunigėlis kad daro... 

Aleksiukas, paklusniai rankeles sudėjęs, meditavo: 

— Geriausias Dieve, leisk ir man taip daryti, kaip tasai 
kunigėlis daro... O koks jis didelis, tas kunigėlis, ir kokiuo ne- 
gražiu randu per burną... 

Bet nėmaž nesitikėjo tai įvyksiant. Kunigas Aleksiukui 
rodės visai ne tokis žmogus, kaip jis. O jei ir pavedus į žmogų, 
tai į vaikus — nė kiek, ir vargu jis buvo toksai mažas, basas, 
saule nudegusiu pilvu. Oi, bene ir gimė jis - kunigas?.. 

— Dabar prašyk Dievulį, kad man ir tėveliui suteiktų ilgą 
amžių, idant tu globėjų nepristigtumei... 

- Dievuliau, Dievuliau, neatimk motutės! - šaukė visa širdi- 
mi, net visas nutirpdamas. - Dievuliau, Dievuliau tu mano!.. — 
šaukė neapsakoma baime, atmindamas, kaip motutė sunkiai 
kosa ir į skepetaitę spjauna, kaip po kelis kartus per metus 
gumbu suserga, raitos ir - „Mirsiu, mirsiu!“ - šaukia, kol nepa- 
ragauja geltonojo Rygos balsiemo. - Dievuliau, Dievuliau, jei 
kada pristigtų to balsiemo!.. Ale kodėl jį laiko moliniame leke, 
one stiklinėje plėčkelėje, kaip kitus gėrimus? Gal kad vaistai... 

Šios maldos Aleksiukui jau ilgam užtekdavo ir taip jam ke- 
penas sugadindavo, jog nė į angelus lubose nebenorėdavo žiū- 
rėti. Bet kad gumbo pasikėlimas neilgai tetruko, o vienam lekui 
balsiemo baigiantis, tuojau ieškodavo, kas važiuoja į Rygą, kad 
kitą atvežtų, tai ir rodės jam negalimas daiktas, kad motutė 
numirtų. 

Greit ar negreit, dėlto pasirodė tai esama galimo daikto. 

Buvo bjaurus pavasaris, purvinas, ilgai šlapias, nors saulė 
jau gerokai kaitino. Pasitikėdami saule, žmonės metė žie- 
miškus drabužius ir pakliuvo į nagus pavasarinei drėgmei. 
Karštinės, uždegimai, raupai ir kitokios ligos kaip įsiskverbė 

į Denionių sodžių kaip erkės, anot to, į šuns uodegą, tai nie- 
kaip jų nebegalima buvo beiškrapštyti. Ir tas palaimintas 
sodžius, kurs, kaimynai kalbėjo, nuo keliolikos metų nebuvo 
kunigo su š. š. sakramentais matęs, dabar kas antrą trečią 
dieną rinkos jo lauktų tai į vieną butą, tai į antrą. 

Vieną rytą ir Taučvienė nebesikėlė. Jos skruostai buvo rau- 
doni, nebesispjaudė, nors aštriai kosėjo; akys buvo paraudu- 
sios. Baisybė: kalbėti nustojo! Ir iš tikro viskas iširo. 

Visi nuliūdo. Taučius įeis, pasižiūrės, pasižiūrės, nė tabokos 
į kišenėlę nebesiekdamas, ir vėl eina, arklį kinkia, vėl važiuoja 
tai kunigo, tai gydytojo, tai į vaistinę. Darbininkai kaip api- 
penėti į laukus iš lengvo eina. Aleksiukas dar be užsiėmimo, jis 
vienas liudytojas kiekvieno ligonies sudejavimo. 

Ligonis nieko negerdavo, nieko nenorėjo, nieko nevalgė, 
tik vaistus nurijo, jei kas jų įpylė burnon. 

Ir Aleksiukas nebežinojo, ar ką buvo bevalgęs, kame ir 
kaip bemiegojęs. Stovėjo ir stovėjo prie lovos, įsižiūrėjęs į sun- 
kiai alsuojantį ligonį. Kris pro langą toks šiltas, toks galvą 
sukąs saulės spindulys, nušvies saklyčią, ligonį ir jį; sutvaksės 
širdis noru bėgti pašalėn, kur sniegai baigia tirpti, kur grio- 
viais vanduo kriokte kriokia, kiti sėbrai malūnus statos; kur 
gyviai, nors kažin kokie apipelėję, rusvai pilki, iš sienų pra- 
deda lįsti ir atakaitoje lakioti. Išbėgs į kiemą, išvys nustebęs 
prasidedančią pavasario gražybę, bet veidelis neprasiblaivo, 
tuoj paklaiksta. O ką, jei motinytė be jo miršta? Ir, viską už- 
miršęs, atgal į saklyčią žiūrėtų, ar taip pat tebealsuoja. 

Ir buvo gi ta liga baisiai ilga. Pagerės, pagerės ligonis ir 
vėl pablogėja, ir vėl be vilties, ir vėl kova su mirtimi. 

Namiškiai galų gale apsiprato. Sugrįžo jiems pirmykštis 
ūpas, tik saugojos, kad ligonis neišgirstų, ne kad būtų ją labai 
užjautę, tik kad nepadorėjosi. Aleksiukas liūdnas, jam nebe- 
miela klausyti linksmumo. Jis į saklyčią, iš saklyčios į kiemą, 
iš kiemo atgal į saklyčią... Krūtinę kaip akmuo prislėgė toksai 
sunkumas, jog, rodės, ne jam, vaikui, jis pakelti. 

Be kepurės, neužsagstytu žiponėliu, nebesitverdamas sie- 
lavartu, eina šiemet tik pirmą kartą per sodžių ir jaučia, kaip 

jo galva lyg suvargusio žmogaus pečiuose, ne sprande linksta. 
Kaimynai mato liūdną jo kelionę, gal ir gaili menko, našlaičiu 
liksiančio vaikiuko. Tik ar buvo nors vienas, kurs būtų atspė- 
jęs, kokią ne sulig savimi naštą jis tada vilko ant savo pečių? 

Eidamas be jokio tikslo, visai netikėtai atsidūrė... ne pas 
seserį, čia pat ištekėjusią, ne pas savo draugus - jungus, tik 
pas senai senai sunkiu ramatu menkoje trobelėje sergančią 
moteriškę. Matyt, nelaimės viena prie kitos traukias; matyt, 
tik alkanas alkaną, o nelaimingas nelaimingą teužjaučia. 
Nereikėjo nė žodžių; žvilgterėjo į tolimąjį kaimyną, dabar štai 
be kepurės dūlinėjantį, neklausė, kur eina ir ko, tik prisitrau- 
kė, suspaudė abiem rankom Aleksiukui smilkinius ir... kadgi 
pasileis jam iš akių ašaros, lyg būtų suspaudusi sūrmaišelį su 
išrūgomis, kadgi įsisvyruos krūtinė, — tai tarėsi suplyšianti į 
skutus, o ašarų liksiąs klanas. Aleksiukas verkė, traukėsi 
kukčiodamas, o nabagė galvos neleido ir kaip tyčiomis ašaras 
varvino, varvino, kol jų pritrūko. 

- Vaikeli, Dievulis gailestingas... 

— Ak, kaip ilgai, kaip ilgai... be jokio galo... aš visų maža- 
sis... be momos... be sveikatos... kur aš bepasidėsiu... 

— Melskis, vaikeli... 

Daugiau kalbos nebebuvo. Aleksiukas jau sausom, nors rau- 
donom akelėm, greitai bėga atgal namo. Visur tuščia. Ligonis 
vienas guli kaip rąstas akis į lubas įbedusi, net klaiku... 

Nebėjo į vidų, tik stačiai į galą saklyčios, užsiglaudė ties 
pat motinos lova, prilipo veidu prie sienos kryžium iškėstom 
rankom, kaip žydas Jeruzolimos pamūrėje, ir ėmė nervingai 
šaukti: į . 

— Dievuliau, Dievuliau, neatimk momos, neatimk momos, 
neatimk mamos!.. 

Taip be galo. 

Du tiktai žodžiu. Tik kas iškakės jų sielavarto gilybę ir visą 
maldos turinį. Jei malda kalnus pakiloja, tai tik tokia. 

Taip meldęsis tebuvo vieną kartą, kad svetur būdamas iš- 
vydo gaisrą visai jam svetimose trobose. Tada taip pat nervin- 
gai šaukė, užsislėpęs už kapų mūro, kad užgesytų tą baisų, 

raudoną, ūžiantį, pleškantį, viską griaunantį gaivalą ir pasi- 
gailėtų padegėlių. 

Gaisro tada nesustabdė. Bet kaip atsitiko šiuo kartu, ge- 
riausias Dievas težino. 

Plyštančia širdimi ūmai kaip įdygtas dabar šoko į vidų. De- 
besėlis palengvo užšliaužė už saulės, ir jis pamatė, kaip juodas 
šešėlis šliaužia per nekrutantį motinos veidą. Veidas darosi 
juodas juodas kaip žemė. 

- Mirštančio veidas žeme apsineša - sakydavo pati ligonis, 
sveika būdama. 

Prišoko prie veido: tik bepažinti, jog kvėpuoja, ir tas pats 
kvėpavimas užkrenta. Žiuri, gi ant nosies ir viršutinės lūpos 
keletas juodų dulkių. 

- Jėzau, Marijėle!.. Veidas žeme nešas, motutė miršta!.. — 
sušuko Aleksiukas, kojom kaip ant žarijų trypdamas ir abiem 
rankom nuo veido „žemes“ dulkindamas. 

Čypimas turėjo būti per negražus, nes ir jam pačiam nuo 
jo kailis pašiuro. Kad motina būtų paskutinę dvasią išleidusi, 
tikrai gal ir pats jis būtų nebetesėjęs. 

Bečypiant ir ligonies galvą bekratant, štai plačiai atsiveria 
išsigandusios jos akys, dirstelia nustebusios į trypiantį prie 
lovos Aleksiuką, ir motutė silpnu, bet jau aiškiu ir nekantriu 
balsu pirmą sykį po kelių savaičių prabilo: 

- Ir ko gi čia tu taip žviegi? 

O matydama persigandusį Aleksiuko veidą ir supratusi 
priežastį, pridūrė: 

- Aš juk nemirštu... ir nebemirsiu, sūneli... 

Tai buvo pietų laikas. Šeimyna buvo susirinkusi gryčion. 
Kaip kulipka čia įpuolęs, Aleksiukas vėl ėmė nemažiau 
bjauriu balsu šaukti, žviegti, giedoti, šokti aukštyn, suktis 
vietoje gražiausiai kaip pasiutėlis: 

— Motutė nebemirs, nebemirs, nebemirs!!! 

O sunkumai jam nuo širdies kaip akmens nuo krosnies 
paskui kits kitą riedėjo, riedėjo, širdžiai lengvėjo, lengvėjo. 

Nėra žinios, kolei būtų dūkęs, kad namiegai nebeapsi- 
klausydami nebūtų jam pažadėję diržą. Tada tik žmoniškai 


- 406 - 


tepasakė — motutė gyjanti ir su visa šeimyna iškurnėjo į antrą 
galą jos lankytų. 

— Nebemirsiu, vaikeliai... Dėkui už gerą širdį, už užjau- 
timą!.. - išgirdo visi, ir visiems nušvito veidai džiaugsmu. 

Aleksiukas, neišsiklykęs gryčioje, griebė lazdą, iškėlė aukš- 
tyn kaip kryžių ir taip balsiai kažin kokius ralalojus ėmė gie- 
doti, jog ketvirtame penktame kieme tai išgirdo. Neilgai trukus 
Aleksiukas šalia savęs turėjo jau visus sau lygius sėbrus taip pat 
iškeltomis lazdomis. Žaidė taip, kaip norėdamas atsilyginti už 
visą pragaišintą pavasarį. Menkas, sulysęs Aleksiuko veidelis 
reiškė begalinę laimę. 

Ilgai Taučvienė silpnavo ir iš lovos nelipė. Bet ligai persilau- 
žus, kas dieną regimai ėjo truputį geryn. Anojo apmirimo tai ir 
būta persilaužimo valandos, ir kad Aleksiukas nebūtų pakra- 
tęs, susilpnėjęs kraujas, nujau, bene būtų visiškai sustojęs. 

Garbė tau, Viešpatie, jei tai Aleksiuko malda bus padariusi! 

Tad Aleksiuko santykiai su tėveliais buvo kuo geriausi. 

— Ak, kad čia būtų kokios gardžios rūgštelės!.. - vieną kar- 
tą išsitarė serganti Taučvienė, net alpdama troškimu. 

- Gal batvinių misos atnešti? Švieži, tik darė. Labai gardi 
rūgštelė, - pasiūlijo Aleksiukas. 

- Ne... 

— Gal uogų syvo su vandeniu? 

— Ne... 

— Tai ko gi? 

— Kad pati nežinau. 

Ligonims, sako, dažnai užeiną kažin kokie nesuprantami 
geidimai. Aleksiukui pagailo motutės. 

— Tai aš gi tamstai atnešiu... Tik pabūk viena... — tarė nu- 
švitęs laiminga mintimi. 

Ir nelaukdamas atsako, ėmė kojas čebatėliais autis: atėjo į 
galvą, beg neįsirpo jau raiste mėlynės. 

Raistas buvo netoli, už ne viso kilometro, slesnoje tarpu- 
kalnėje, drėgnas, storą samanų patalą pasiklojęs. Medžiai tai 
reti ir lig debesų aukšti, tai atažalos tankios kaip šepetys, — 
tikra gyvačių lindynė... 

Aleksiukas iš mažens buvo pernelyg jautrus. Į bjaurius 
daiktus nė pažiūrėti negalėjo. Užmuštas gyvates piemenys 
dažnai valkiojo tąsė, pavasarį į butelius kimšo ir ant gurbų 
kabinėjo — gyvuliams vaistams, vasarą į skruzdėlyną ar į 
vandenį mėtė. 

Pamatęs pusės metro nuogą gleivėtą pantį plikom blaks- 
tienom, piktom, reiškiom kaip žmogaus akim, per visą mėnesį 
dairėsi aplink, net į lovelę guldamas, graibėsi, beg nėra kur 
piktosios. Šiurpulys ėmė tik atminus, kad ta bjaurybė ne tai 
kad įkąstų, bet kad nors per nuogą kūną peršliaužtų. 

Aleksiukas kojas apsivyniojo vilnoniais autskariais, nors 
karšta buvo kaip pirtyje: per vilnoną, matai, gyvatės gėlonis 
nepereinąs, nors čebato odą lengvai perkertanti; dėl visa ko 
ir čebatėliais sveikaisiais apsiavė, lazdoms nusitvėrė už vi- 
durio, kad, gyvatei į galą lazdos įkirtus, gėlonis, išilgai lazdos 
lengvai perėjęs, į ranką nejįlįstų, - ir išėjo sergančiai motutei 
gardžios rūgštelės ieškotų, kaip toje pasakoje karalaitis savo 
mylimajai gyvojo vandens parneštų. 

Išėjo gana drąsiai, lazda piktai taukšėdamas, ančiakius 
kiek begalėdamas suraukęs. Tik netoli nuo miškelio ančiakiai 
pradėjo leistis, akelės iš baimės kėstis; lazda nebetaukšėjo, tik 
nešės ją pakėlęs, kad pamatęs ramiai sau gulinčią... kuo grei- 
Čiausiai galėtų atgal smukti; per sprandą gi tada tedrožti, kada 
pamatys verpste ant uodegos atlekiančią. Gyvatės, kai įpyksta 
ir ima vyti, stačios ant uodegos lekia, ne raitytis raitosi, taip 
jos ir raitą gali pavyti, o jau pėsčias tai niekaip neišbėgs. 

Vienas bernaitis turėjo labai greitą eržilą. Pasimazgęs jį, 
išjojo raistan gyvačių karaliaus ieškotų (jo vainikas esąs vie- 
nų diementų). Ag ir atrado. Sučiupo vainiką, šoko ant arklio 
ir žaibu leidėsi iš miško. Gailiai sušnypštė karalius; tan bal- 
san sušnypštė visos raisto gyvatės, net medžių šakos sudre- 
bėjo. Ir kiek tik jų buvo, šoko vytis. Lekia žirgas, kojomis že- 
mės nesiekia; vejas stačios gyvatės kaip pievos smilgos, po 
kairei ir po dešinei liūliuoja, neapsakomu piktumu į raitelio 
veidą įsižiūrėjusios; rodos, sakyte sako: numesk vainiką ir jok 
sau sveikas. Kur jis tau mes! Paukščių skrenda bernaitis ir 

pagalios mato — visas pralenkęs; visos nusileido, atsiliko. 
Atsiduso bernaitis kaip mirties paleistas. 

— Dievui gi dėkui - betgi išbėgau! Dėkui ir tau, žirgeli juod- 
bėrėli, kad mane jauną vadavai: bus man aukso rūmai, bus 
tau sidabro stonelė... — tarė parjojęs ir siekė uodegos atmaz- 
gyti. Čiaukš gyvatė į baltą ranką: virsta bernelis nebegyvas, 
lekia gyvatė atgal su vainiku: būta jos įšokta pamazgyton 
arklio uodegon. 

Raistas, kurį per tris Sveika Marijas visą skersai galėjai 
perbėgti, Aleksiukui rodės tokia giria, jog gyvačių karalius ir 
paieškojęs nerastų geresnės. Per kilometrą aplink nė gyvos 
dūšios, jokio balselio: girdis, kaip nudžiūvusi šakelė krinta. 
Tokia paslaptinga, baisi tyla, kad net čia pat sustaugęs vilkas 
broliu pasirodytų. 

Pakraščiais uogienojų nėra; reikia eiti gilumon, tankumon. 
Trumpi turėjo būti Aleksiuko žingsniai: ėjęs ėjęs, amžiną va- 
landą ėjęs, kad atsigrįžo, reti pakraščio medžiai tebesimatė. 
Toliau... tanku ir tamsu. Štai ir pušų kelmai, uogienojais apau- 
gę. Ker ne kur derli sultinga uoga mėlynuoja ir, linksmai bliz- 
gėdama saulėje, prašosi nuraškoma. Drūtos pušų šaknys kaip 
voro kojos, samanomis apžėlusios, plačiai apkėtusios turi 
drėgną žemę. Po šaknim urvų urveliai, nė suskaityti; vis tai 
gyvačių landos: užsistosi ant jų, ir ištrykš iš urvo bjauri kir- 
mėlė, kaip iš lieso galvijo paskūrio paspaudus ištrykšta inkš- 
tiras. Brrr... 

Bet žengti reikia... Padėk gi Dieve... Vardan Dievo Tėvo... 
Peržegnojus šiaip taip galima: iš tų urvų, ant kurių kryžius 
krinta, nė viena nebeišlįs. Pamatęs, į kurį urvą gyvatė įlenda, 
tik uždėk kryžiškai žabelius, gyvatė urve ir sudžius, o per 
kryželį nebeišlįs, nes gyvatė, prakeikimu atsiradusi, lygiai su 
prakeiktaisiais kryžiaus bijo. 

Vienu matu Aleksiukas atminė visa, ką tik buvo girdėjęs 
apie gyvates ir po miškus vedžiotojus, kada gailiai, kurių pil- 
na tarp uogienojų, uogautojams apsuka galvą. Pagaliau taip 
įsibailino, jog stačiai herojiškos reikė meilės jam sulaikyti miš- 
ke bent penkias minutes. Visas pavirto regėjimu ir girdėjimu. 

Vienu sykiu matė medžių pašaknes ir pašakius, beg neraitos 
žemėje, beg nekabo nuo šakos nusvirusi (gyvatės juk ir į medį 
moka lipti), beg nekyšo iš urvo. Kairiąja ranka lazdos pasi- 
remdamas, skvernus į tarpukiškį įsispraudęs, kad į juos kuri 
neįsikabintų kaip į ano bernaičio arklio uodegą, dešine ranka 
rinko uogeles skubotai, daugumą žemėn nubarstydamas ir 
nebedrįsdamas jų surinkti, ir pylėsi į kišenėlę. 

Na, dar ant vieno kelmo, ir bus gana! 

Žingt - ir šiūst kažin kas kaip verpstė, geltonas... Alek- 
siuko užsistota ant galo nukritusios pušinės šakos, bet šoko 
taip, jog iš miško keliais šuoliais išsprūdo, o per laukus taip 
bėgo, jog nė anas raitelis greituoju savo žirgu, ne tik verps- 
tėmis atsistojusios gyvatės nebūtų pavijusios; greičiau nė sų 
gyvačių vainiku nebūtų bėgęs. Atsigrįžo tik ūlyčgalyje. Vis 
dėlto, ko buvo paketinęs, to buvo gavęs - uogelių. 

Išvertęs kišenėlę, suėmė saujelę sumaigytų, su duonos 
trupiniais sumišusių mėlynių ir triumfuodamas nunešė ligo- 
niui. Ant mėlynai perbalusio veidelio Taučvienė pažino - 
nepigiai būta jai gauta rūgštymėlio. Neapsakoma malone ilgai 
pažiūrėjusi Aleksiukui į veidelį, paskui į ištiestą jai mažą 
delnelį su keleta uogų, nusišiepė taip, kaip motina temoka 
nusišiepti, kai kūdikis jai kuo patinka, ir tarė: 

- Dėkui, dėkui, sūneli!.. Valgyk pats, man noras perėjo. O 
gyvatė ar neįkirto? 

Daugiau niekas Aleksiui taip brangiai nebeatsimokėjo už 
jo pasišventimus ir pavojumus, nes niekas daugiau už motiną 
meilės turto neturi. 

Aleksiukas atmena, kaip jo motutė kitą kartą sveikti 
pradėjo. 

Buvo puikiausi gegužės mėnesio diena. Saulė danguje 
spindėjo grynai balta šviesa ir žemėn bėrė tiek spindulių, lyg 
sutirpyti ją paketinus, ir vis dėlto nebuvo taip nemaloniai 
karšta kaip liepos mėnesyje. Gegužės šilima nevaro prakaito, 
nesilpnina žmogaus; anaiptol: tą šilimą gerdami, visi gyviai 
įgyja stiprumo, kaip pavėnioje ištįsę daigai saulėje įgyja 
žaliumo ir kietumo. 

Vodingą drėgmę šiltas pavasario vėjas jau buvo nupūtęs. 
Medžiai sultis iš žemių taip buvo sukrutę traukti, jog mažne 
buvo girdėti, kaip pumpurėliai sprogsta ir pilnus žiedus kė- 
toja. Kepurėmis kepurėmis krovės jie ant tebeplikų šakų, 
netilpdami ant kits kito vertės, žemėn byrėjo: visas sodas bu- 
vo varškėtas viršuje ir apačioje. 

Pakvipo apylinkė. Žmonės per aštuonis mėnesius diena- 
daržiuose, jaujose išgyvenę, tirštu kvapu ankštose gryčiose 
kvėpavę, pirmą kartą ėmė uodimu nuodėmiauti, nes gyvų 
žiedų kvepalą tokiuo pasigėrėjimu į nosis traukės, kokiuo ir 
visų labiausiai išlepinta miestietė brangių perfumų nemėgina. 

Sako, sodiečių visi pajautimai esą atbukę. Ė, netiesa! Pri- 
gimties gerumus sodiečiai moka geriau sunaudoti ir jais pasi- 
džiaugti neg smailiausi pipirninkai ir imbirninkai. Bet tiek to. 

Namie nebuvo nieko. Visi išsikraustė į daržus, į laukus. Be- 
liko moma ligonis ir jos tarnelis Aleksiukas. Saklyčia, nors 
kuopni ir sausa, rūsiu rodės, ir Aleksiukas niekaip negalėjo 
tvirtai duris uždaryti. Išbėgs ant sprysko, rankas užpakalyje 
sunėręs, išstatys pilvelį prieš saulę, pavypsos į varškėtus sodo 
medžius ir vėl, atsiminęs sergančią savo momą, tekinas į stan- 
ciją patirtų, bene reikia jai ko. Neišgirdęs nieko reikalaujant, 
vėl bėga dantų šildytų. 

Tasai durų varstymas, matyt, nemaž pakyrėjo sveikyn ei- 
nančiam ir dėl to nemažai piktam ligoniui, kad pagaliau atsi- 
liepė balsu, kuriame lengva buvo pajusti iritacija: 

- Ir ko gi šiandien kaip vapsva zirzinėji. Nė kiek vietoje 
nestoji... 

Aleksiukas susigėdęs sugrįžo nuo durų, bet ir jo prigimi- 
mas atsiliepė aiškiu pasipriešinimu kalėjimui pavėnioje, ir jis 
ne mažesne nekantrybe balselyje atrėžė: 

— Kadgi žinotumei, motut, kaip gražu spryske!.. 

Ir prišokęs ėmė motutei rankas bučiuoti ir į spryską kviesti. 

— Kas gi žino... Gydytojas dar nieko nesakė... — abejojo 
ligonis. 

- Eikiva, eikiva, motinyte! Žiūrėk, kad bus gerai... - tuza- 
kojo patalus įkalbinėdamas. 

Ilgai įkalbinėti nereikė, nes ir pačiam ligoniui patalas jau 
buvo pabodęs. Liepė tad suieškoti kokį nors apsivilkimą. 

Nors ėjo trise, Taučvienė, lazda ir Aleksiukas, visi susitvė- 
rę, vis dėlto vargiai visi trys ant kojų laikėsi. Keliavo ilgai, vis 
dėlto peržengė vieną ir antrą slenkstį ir tuojau pajuto, kaip sau- 
lė visą savo šilimą jiems į veidus dvelkė, net gavo užsimerkti, 
oligoniui net galva apsisuko. Užsimerkusi nusileido ant suolo 
spryske. Parymojusi ir kvapą atgavusi, akis atvėrė ir - nustebo. 

- Ką? ar neverta kelionės? - norėjo Aleksiukas tarti. 

Tik kaipgi jis išsigando, kada jo motutė, dirstelėjusi į vieną, 
į kitą pusę, apvertė dvejetą kartų akim ir kadgi pasileis verkti, 
o ašaros čiurkšle jai ant kelių byrėti. Aleksiukas nebežinojo, 
nė kas bedarą. 

- Dievuliau, stebuklas!.. dangus atsivėrė... Viešpatie, koks 
tu iškilmingas ir turtigas!.. - sušuko Taučvienė, aukštai iškel- 
dama rankas ir tokiuo pagavimu laimindama žegnodama žė- 
rinčią saulę ir tviskantį orą, ir žydinčias obelis, jog ir negyvi 
padarai pajuto karštybę jos meilės: saulė dar pridėjo karščio 
žiupsnelį, oras dar labiau sumirgėjo, žiedai dar plačiau lape- 
lius iškėtojo, kad net apatinieji nuplyšo ir sniegu žemėn nu- 
krito. 

Nuo tos dienos tik vakaro šaltis beįvarė ligonį į vidų, leisda- 
mas Aleksiukui zuiti po kiemą, kluoną ir sodelį, nepaleidžiant 
iš akių ligonies. 

Aleksiukas tad augo labai švelnioje abipusės meilės atmos- 
feroje. Nors tėveliai Taučiai buvo prasti žmoneliai, nė rašto 
nemokėję, dėlto jiems negalėjai nepripažinti aukštos vidaus 
kultūros, kuria anksti užkrėtė ir savo lepūnėlį. Užkrėtė nenu- 
simanydami, nes kad būtų nusimanę, būtų išsigandę tos atei- 
ties, kuri laukė Aleksiuko, ėmusio kovoti už savo sodžiaus 
„Aiemenčiukus“, buržuazumą ir kitką panašų; už laisvę spar- 
čiai, nebesustojant toliau lavinti tautos kultūrą. 

Aleksį savo tautos mylėtoju, net jos gerbėju padarė ta pati 
lietuvių tauta, ta pati jų tėvynės gamta. Padarė tautininku toje 
gražiojoje pasaulio prasmėje, dėl kurio tautininkams pamink- 
lus stato, kaimynai gi iš jų mokosi ir savo vaikams rodo. Toks 

„tautininkas“ buvo Vilius Tell??. Tokių didesnių ir mažesnių, 
privalo bet kuri tauta, kai pajunta krypimą į kultūrą ir laisvę. 
Neišmanėliai tepasako tautininkus arba tautomanus esą 
galima iš šalies padaryti, rubliais, markėmis ar kronomis: jie — 
tautos Ziedai, kurie prasiskleidžia, kai augmenėlio šaknys 
neturi kuo misti, ko gerti, kad stambas ir lapai esti sausi. 

Taučių sielos anaiptol nebuvo kažin kokios išimtinai geros 
ir švelnios. Taučiai nebuvo kokie tautos išdėliai ar kokių sve- 
timų vėjų iš kitur atpūsti. Jie buvo Denionių žemės vabalėliai 
iš pat amžių glūdumos, čia pat gimę augę, nebesuskaitysi, 
kiek kartų atsigimę. Kaip jų kalbos, taip ir viso būdo nebuvo 
palietusi jokia svetima įtaka. Jie buvo lietuviškai kultūrinti, 
kultūrinti per ilgus amžius, kol tokie pasidarė. 

Ūmai kultūros nepadarysi. Ūmai tegali žmogų šiaip taip 
apgenėti, kad ir kitas galėtų prie jo prisiglausti; tegali per sto- 
rą jo Žievę nubraukti ir nušlifuoti, kad svetimiems akių nega- 
dintų. Vidus gi neveikiai tepasiduoda švelninamas. Dėl to tai 
šlifuotąją žievę nuo ruso nuskutęs, randi totorį, gi apyšiurkš- 
čią žievę nuo lietuvio nugrandęs, randi — europietį. 

Taučiai todėl buvo bendras lietuvių tipas, tai, kas iš lietu- 
vių kultūros yra susidarę ir susitvirtinę, ką lotynai pasako: 
stabilitas; tvirtas, pastovus pamatas, ant kurio drąsiai galima 
išvesti jau aukštesnės kultūros sienos. 

Ir tos sienos aprašomuoju laiku sparčiai augo, vienur per 
metrą aukštyn, kitur per du, vis ant tų pat pamatų, būdo 
švelnumo, širdies gerumo. Kai Taučiai tebuvo žmonės tokie, 
kokius juos gamta padarė, kai jie gyvenime vadavos tik vie- 
nais įgimtaisiais jausmais, — kitų dvasios ėmė jau žymiai 
šakotis. 

Kultūros šakelės dažnai jiems ne vietoje dygo, ne į vaini- 
ką, ne kepurėjo viso asmens, tik „vilku“ tryško kažin kur iš 
šono, dažnai pačiam asmeniui kliudė ir todėl lengvai pasidavė 
genimos. Ir reikėjo jos genėti, kad viso žmogaus nepadarytų 
juokingo, net kvailo, iš šalies žiūrint. Gi kai nukerti nuo jo 
„Vilką“ — atažalą, lieka žmogus kaip žmogus, lietuvis kaip 
lietuvis - tikras Taučius. 

Kultūros „vilkų“ sritį skiriu pašaipininkams genėtojams: 
to jie specialistai. Man mieliau pasergėti bent viena atažala, 
kuri sparčiai vijos patį augmens vainiką ir pynės į jį, padidin- 
dama jo turtingumą. Tokia, rodos, bus išdygusi Niaurų gi- 
minėje. 

Abudu Niauru tėvu buvo griežtai to paties Taučių būdo: 
lėtos, švelnios prigimties. Iš jų buities galėjai tiek pat pripiešti 
žmoniškumo scenų kaip ir iš Taučių. Vis dėlto Niauros per 
ištisu du matu buvo pralenkę savo kaimynus Taučius savo 
dvasios, jei ne ūkio, kultūra. Kaip tai atsitiko, negi besuseksi. 
Gal saulės šviesos spindulys kaip nors karščiau įspindo, gal 
kokios trąšos gabalas netikėtai nukrito. Ag ir toje pat lygioje 
pievelėje ne visos žolės lygios. Tai ir pats Niauriukas yra pa- 
sergėjęs padirvio ančežyje. Tik ir lygumoje tą patį pasergėsi: 
lygu lygu augmenėlių, o ims vienoje vietoje ir kyštelės kuokš- 
tą daug žalesnės, daug tarpesnės žolelės. 

Mums įdomiau yra žymėti, kad yra, ne kodėl yra. Štai pati 
Niaurienė. Ji savo vaikus ne mažiau myli už Taučvienę, o 
duoda jiems jau daugiau neg varškės ir gardumynų. Ji pati 
gražiai paskaito ir šiaip jau bet kokią religinę knygelę, ne tik 
maldaknygę. Paskaito ir moka sklandžiai atpasakoti. Liko ji 
namie bažnyčion nevažiavusi. Paskaitė mišių maldas, apsu- 
ko rožančių ir jau taip sau šventadienio, atilsio laiku žaidžia 
šiaip jau knygele. Tai pati balsiai paskaito neva sau pačiai, bet 
kad ir vaikučiai girdėtų; tai savo vyresniesiems liepia, kad jai, 
priešpiečiais Žygiuojant, aiškiai paskaitytų vieną antrą lapą iš 
Šventosios Istorijos. Ir pyksta, kai neaišku. Girdi, aš ne žydė 
Apraimienė (Efraim)“?, kad verkčiau, prieždos atsišliejusi, 
visai negirdėdama (ji buvo kurčia), tik žinodama, jog užusta- 
lėje skaito griaudingąją skaistaus Juozapo istoriją!*!. 

Vaikai skaitė ir švietės, nes vienas knygos čiupinėjimas jau 
plečia žmogaus akiratį. 

Pats Jokūbas Niaura tėvas jau neblogai parašo lietuviškai. 
Ir rusiškai išmoko pasirašyti bent savo vardą ir pavardę. Dėl 
to kuone visuose valsčiaus nusprendimuose šalia viršilos ir 
raštininko parašų, dar net aukščiau už jų, gana pratusia, nors 

nelygia ranka stovi išvedžiota už visus beraščius: Jakov Niav- 
ro. Dėdamas šitą parašą, jis visados ir ištardavo jį, bet tokiuo 
šleikštumu, tokiuo pamėgdžiojimu, lyg jam kas tyčia liepia 
palaužyti liežuvį: Nia-av-ro. Su tuo slavių dvibalsės av vieton 
lietuvių au taip jis ir nesusigiminiavo, nors, žiūrėk, kiek šimtų 
kartų parašė ir ištarė. Rusų raštininkui rodės Jokūbas save pa- 
mėgdžiojąs, ne rusų kalbą, ir linksmai prietelingai šypsojos, 
šalia stovėdamas, kai Niaura ant pakišto jam popieriaus 
kamavo rusų kalbą. 

Vieni tie pasirašymai už beraščius darė Niaurą reikalingą 
ir net būtiną valsčiuje per jo seimus ir posėdžius. Teikė ir gar- 
bės nemaža. Tai labai anksti „Denionių Jokūbas“ (jis toks bu- 
vo populiarus, jog jo pavardės nė neištardavo) atsirado vals- 
čiaus tarnyboje ir perėjo visus jos laipsnius. Išbuvo tad ski- 
riamąjį laiką dešimtininku ir šimtininku sodžiaus policijoje, 
seniūnu, teisėju ir vaitu viršila valsčiaus administracijoje. Viso 
bent keliolika metų. Pagaliau, dar visai jaunas būdamas, jei 
vyriškai skaitysime jo amžių: 35 metų, jis griežtai atsisakė dau- 
giau betarnauti valsčiui, kaip jį maldavo rinktiniai, kad vėl 
pastatytų savo kandidatūrą. 

Tai buvo nuostabus, gal vienatijis valstietis, kurio nė per 
nago juodymę nepalietė valsčiaus diduomenės poniškumai. 
Tiek metų nuo pat kontungo pratarnavęs, Jokūbas negavo nei 
fanaberijos, nei pinigų, nei papratimo karčemoje sėdėti ir sta- 
tomą, ne savo, degtinę gerti. Gal dėl to taip laimingai atsitiko, 
kad Niaura nenusimanė galįs patarimų davinėti. Jis temokėjo 
darbą dirbti, atseit teisti, spręsti per posėdžius, kai čia pat jį 
priverčia, kurie turi reikalų. Valsčiuje darbą padirbęs, Niaura 
taip pat grįždavo namo, kaip bažnyčioje pasimeldęs ar lauke 
barą nuvaręs. Nei tuo savo darbu džiaugės, nei jo keikė. Reikia, 
tai reikia; kaip krasininku važiuoti, taip ir viršilauti. 

Visam kam atidavęs dalį savo laiko ir išminties, dabar jis 
būtų jau pykęs, jei būtų per labai užsipuolę dar ir dar. Tai ko- 
dėl gi man vienam? Visiems lygiai gerumo, visiems lygiai sie- 
lavarto. O apie kitų viršilų paprikus ir gėrimus jis nė neuž- 
simindavo; gal jam rodės jie ir negalį kitaip tarnauti, kaip ir 

jis negalėdavo kitaip, tik saviškai, darbščiai. Tai ir valsčiaus 
istorijoje Jokūbas Niaura visiškai nebuvo pasižymėjęs; apie jį 
nė nekalbėdavo tarnaujant, veikiai miršo ir atsistatydinant, 
beliko jam tas vienas paminklas — Senvaičio pravardė. 

Nebuvo tad garsus Jokūbas Niaura - Senvaitis, tik anaiptol 
ne be garbės. Darbštus, sumaningas, blaivus ūkininkas, pavyz- 
dingas šeimininkas, didžiulio būrio vaikų tėvas, visokio gy- 
venimo prityręs ir - grynai nesusitepęs jokiomis neteisybėmis, 
Niaura taip ir liko „Denionių Jokūbu“, pavyzdžiu rimto žmo- 
gaus, sveikaširdžio ir sveikapročio. Tai ir bažnyčioje jis buvo 
pirmutinis pilietis - maršalka, visos parapijos reikalų tvarky- 
tojas ir atlaidų rengėjas. Tą vieną tarnystę jis ėjo savo laisvu 
noru ir visiškai veltui. 

Valsčius, jokios naudos Niaurai nedavęs, paliko betgi jo bū- 
de nebeišdildomą dėmę: pavertė jį teisininku, žmogum, paskir- 
tu daboti, kad visi įstatymai būtų įvykdyti ir gryna teisybė 
būtų padaryta, pažįstamam ir nepažįstamam, giminei ir sve- 
timam, visiems lygiai, vienodai ir veltui. Iš žmonių, atsiradusių 
kebliame padėjime, išsukto pinigo Niaura neskaitė pelnu, kurs 
galėtų padidinti turtą ir padarytų juoba pasiturinčiu. 

Ponu nevirtęs nė tai vienai trejenei, Niaura paliko demo- 
kratu, dabartine kalba kalbant, valstietiškai smulkiai sekančiu, 
kad viskas gyvenime, sodžiaus buityje būtų vienokiai taiki- 
namas. Ir niekas nebuvo toks jautrus nevienodumui, mažiau- 
siam pakreipimui vienų naudai, kitų nenaudai. Tada ėjo, puo- 
lė, šaukė, lermavo visas prakaituotas, kol nesusiundė ir kitų 
dalyką atmainyti. Valsčių pareigos, ančdėliai, žemės dalijimai, 
iš šeimynos ar iš ūkio išskyrimai, teisingi ir žmoniški, buvo 
tasai grynasis oras, be kurio Niaura negalėjo gyventi. 

Jokūbas neišmanė žmonių, turtų ir pareigų lygybės taip, 
kaip dabar tai supranta socialistai, nežinojo, jog teisėtumas — 
tai pirmiausias pagrindas tvarkingai sudaromai visuomenei ir 
valstybei. Jis, nieko neapibendrindanias, savo ome elgės tei- 
sėtai, ome ir jautė blogiau būsiant, kai bus daroma priešingai. 

Niaurą teisingą padarė gal ir bažnytinė krikščionių etika, 
liepdama neskriausti artimo. Bet teisininką, teisėtumo skonies 

pilną jį padarė - valsčius, nepagadinęs jo savo ištvirkimu: ne- 
tvarka ir neteisėtumu. Visa tai Jokūbas paveldėjo sveika savo 
širdžia, paveldėjo dar daugiau: iš valsčiaus parsinešė ir jau 
atgal nebeparnešė, nes niekam to nebebuvo reikalinga, didelio 
formato ir storoką knygą. Ji buvo vienatinė visame valsčiuje 
ir vienatinė gana gera lietuvių kalba išleista teisių knyga, 
tvarkanti valstiečių ūkį, išėjus iš dvarystės, - „Istatimaj apej 
walszczionus, iszejusius isz werginga priguleima“*42, 

Teisių knyga Niaurai atstojo Bibliją. Parvažiavęs iš bažny- 
čios, pavalgęs ir pogulio pagulėjęs, Jokūbas imdavo savo „Zo- 
kanų knygą“ vartyti, kaip kur sustodamas ir paskaitydamas. 
Knyga taip buvo pripratusi Niauros vartoma, jog pati vožės 
tam tikrose jo paprastose vietose. Jos buvo net taukinos nuo 
riebių skaitytojo pirštų, kuriais lapai buvo verčiama. Tuo tar- 
pu kiti lapai buvo nė nepalytėti. 

Štai Niaura sėdi krikštasuolėje, atsilošęs, palangės atsiko- 
lęs. Ant nosies jam akiniai, sulūžę ir juodu kaspinu surišti. Di- 
džiulę knygą tolokai nuo savęs atstatęs, jis dabar rodos lyg 
Senosios Sandoros rabinas ar dabartinis Talmudo tyrinėtojas. 
Rimtumas, nors iš proto eik pasižiūrėjęs. Noromis ar neno- 
romis, tai buvo kopija šabasuojančio žydo. Ir įspūdį gi darė 
visiems, kurie tik tai matė! 

O kas jo „Zokanus“ skaitant nematė? Per keliolika metų 
kas mielą šventadienį vis po tuo pat langu namiškiai ir pro 
šalį ūlyčia praeiną aiškiai matė, kaip „Niaurų dėdė „Zokanus“ 
skaito“. Tiesiog Denionys nebebūtų buvę Denionys, kad iš 
galinio kiemo būtumei atėmęs langą, už lango plačią vien- 
marškinę nugarą, už nugaros atstatytą žydiško formato kny- 
gą. Tai darė dar daugiau garbės „zokaninkui“ ir dengė jį iš- 
minčiaus aureole kaimynų, ne tik namiškių akyse. 

Ar daug Niaura laimėjo iš tos knygos? Ne per daug. Jis te- 
skaitė vis tas pačias vietas. Jas, tiesa, gerai žinojo ir mėgo pa- 
cituoti, ypač pasikalbėjime su šiokiais tokiais inteligentais. Bet 
kad ir visą knygą būtų išmokęs, vis tebūtų laimėjęs tos vienos 
rūšies žinių. Gudrus iš to nebūsi, patarėju nevirsi. Tik Niaurai 
tai ir nerūpėjo: jis niekados nemėgo kištis į bet kokias bylas, 

kur tik žmonės vaidijas ir ergeliuojasi, o nė pats Saliamonas 
negali patirti, kurių teisybė. Teisybė turi būti aiški, numeruo- 
ta, susaikyta, kaip įstatymuose parašyta. Niaurai buvo gana 
to, ko skonies jam ta knyga duodavo - skonies pasaulio tei- 
sėtumo ir visų žmonių lygybės. 

Kaip išmanė ir mokėjo, taip tąsias idėjas ir formulavo savo 
namiegams, pusryčiaujant šventadieniais ar vakaruojant 
žiemos metu. Taigi negalėjo tėvo dvasia neužsikrėsti ir jo 
vaikai. Ir mes matysime, kokio krypsnio buvo „zokaninko“ 
Jokūbo sūnus studentas Jokūbas. 

Pirmučiausi tad klausimai, kurie pradėjo knitėti mokslei- 
viui Jokūbėliui, buvo: kodėl pasaulyje nelygu? Kodėl nevie- 
nodos teisės, kam yra skriaudžiamųyjų ir skriaudikų ir ar ne- 
galima to pataisyti. O pradėjus knitėti, reikėjo ir atsakyti į tuos 
klausimus. O kad tai nebuvo piga vienu kartu, reikėjo daug 
skaityti, daug galvoti, tai ir gavome mokytą teisininką tokio 
pat įpročio vienašališkai galvoti, kaip buvo ir jo tėvas mandra- 
galvis savamokslis. Kaip kūno esama galima vienas kuris rau- 
muo labiau už kitus išlavinti, taip ir sielos vienas kuris 
krypsnys. 

Niaurai tiek buvo laimingi, kad savaime pakrypo į tą pusę, 
kuri laikoma garbinga ir šlovinga, į vargšų užtarytojų pusę. 
Ir vieną kartą ten nukrypę, jau ir paskui ieškojo tam tikrų tų 
pačių mėgumų. 

Niaura tėvas, nors brangus ir visų gerbiamas kaimietis, 
dėlto nesusidarė sau lygios draugės. Niaurai laikėsi skyrium 
nuo visų kimynų, per daug nesibičiuoliavo, nėjo į kūmystes; 
na, nieko nedarė tokio, kas verste verstų, didžiosioms šven- 
tėms atėjus, susirinkti į krūvą, išsiurbčioti buteliuką, pakram- 
tyti dešrų ar vėdarų. 

Jokūbas Niaura nesidėjo ir su artimiausiuoju savo kai- 
mynų Aniūpru Taučium, nors gyveno su juo didelėje san- 
tarvėje. Ar reikėjo pirkti parduoti ar kur važiuoti, vis abu. 
Be to, kad Taučius nieko neišmanė teisių ir negalėjo palai- 
kyti Niauros mėgiamosios kalbos, juos dar skyrė amžius. 
Koks jis buvo, nežinau, tiek težinau, jog Niaurų Jokūbėlis 

buvo pirmasai jų vaikas, o Taučių Aleksiukas — paskuti- 
nysai, o buvo kuone vienmečiai. Taigi dėk kuone aštuonio- 
lika metų skirtumo. 

Tačiau buvo tarp Niaurų ir Taučių viena gyva jungė, kuri 
visados į Taučius atkviesdavo vyresnįjį Jokūbą ir jaunesnįjį 
Jokūbą, kiek tik kartų šventadieniais užeidavo Aniūpro brolis 
Hiliarijušas, kurį tenykščiai pasikrikštijo lengviau ištariamu 
Alijaušu. Tai buvo dabar pasiturįs ir šviesus ūkininkas, o prieš 
paleidžiant nuo dvarystės - revoliucininkas, visos apylinkės 
neramintojas, „provininkas“ su dvarininkais, tremtinys į 
Rusiją, vienas Dievas bežino, ko ir kiek beiškentęs. Dabar be- 
gyveno senaisiais atminimais, juos mielai pasakojo, ypač kai 
turėjo tokių garbingų klausytojų kaip Niaurai, Aleksiukas ir 
studentų svečiai. Juo tatai Aleksiukas masino nečioniškius ir 
dabar štai jų laukė atvažiuojant. 

Niaura, pats labai kalbus žmogus, klausydamas Alijaušo, 
visai užsimiršdavo beturįs burnoje liežuvį. 

Tiesus kaip gija žemuose pievokšliuose gerai pakeltas, 
nešykščiai gargždais išpiltas, todėl visados sausas vieškelis 
eina pro pat pakluones šių galinių sodžiaus ūkininkų, Tau- 
čiaus ir Niauros. Visus Lietuvoje esamus Niaurus ar Niauras 
aš, žinoma, labai žemai atsiprašau, kad jų pavarde drįsau 
pasinaudoti. Kuo gi tačiau aš kaltas, kad suk nesukęs galvą, 
kaip čia kuo kreiviausiai sukraipius pavardė, idant ji į nieką 
nebebūtų panaši, vis dėlto Aukštaičiuose ar Žemaičiuose at- 
siras tokių, kurie nustebs išvydę — tikrą savo pavardę ir ims 
pykti, kam ji po knygapalaikes valkiojama. 

Abiejų kiemų lyg susitarę lig pat to gražaus vieškelio nu- 
sitiesė dideli kluonai žardienos. Šalia ūlyčios eina gražūs abie- 
jų sodeliai, atsidurdami švariuose, sausuose kiemeliuose. 

Anapus kiemelių, bent kiek įkalniau, matyti gyvenamieji 
„rūmai“ — pirkios (gryčios) su saklyčiomis, pačiame rūmo vi- 
duryje aukštais spryskais ir prieangiais ant dviejų stulpų. Iš 
šalių prie stulpelinių šoninių užtvarų atsišlieja du suolu, dary- 
damu kaip ir saklyčių kanopas ore gražiai pasisėdėti. Dažnai 
net ir darbelius čia tyrame ore nešaltu metu padirbėti. 

Per abipus sprysko, pasieniu, iš už nesukrypusių tvorelių 
galvelės galūnėles smalsiai kiša levendros su čebatėliais. 
Vidun pro langus pasižiūrėti stiepiasi rožės malvės. Žirnikai 
su pupelėmis kabinėjasi subestų vytelių ir, ragčiodamies, kas 
didesnis, su didžgalviais jurginais, visus keturis didelius lan- 
gus siekia žydinčiu vainiku apriesti. Šen ten žiedų karalienės 
lelijos artistiškai išriestomis savo taurelėmis stebina žmones. 
Iš apačios, nors neregimos, beria smarkų kvapą rūtos, mėtos, 
razetos, nasturtos ir gvazdikai. 

Lyg susitarę į tuos pat šonus atsimetė erdvi dienadaržai. 
O prieš pat rūmus, kiek į sodelius, sustojo klėtys su tarpuklė- 
čiais — ratainėmis ir pakeltais, krotelėmis užtaisytais prie- 
klėčiais. 

Tarp tų trijų didelių trobesių kiemeliai, apžėlę dailia, ža- 
lia, trumpa, bet tankia veja kaip austo divono gaurai. Nuo 
sprysko tiesiais spinduliais eina išminti takeliai į kluoną, 
dienadaržį, klėtis ir sodą. It šv. Petro aikštėje Ryme! Kas lieka, 
gyvuliams praėjus, prieš šventę rūpestingai nušluota. Malki- 
nės ir šiaudų paviečiai į kluonus nukišti. Kiemeliuose viskas 
simetringa, neužkrėkta, neužrioglinta; tvarką ir švarumą 
palaikyti vasara palengvina. 

Gatvė nuo suaugusių sodo medžių tamsi. Į Taučių kiemą 
įleidžia tave platūs vartai aukštom, drūtom varčiom — stul- 
pais, su skersiniu viršuje ir dviem žaliuojančiais medeliais iš 
šalių: šiokia tokia pretenzija bromomis vadintis. Dailiai baltai 
maliavotas trijų sieksnių aukštumo, raudonomis palyvinėmis 
burbuolėmis ant galų kryžius sergsti vartus ir viešpatauja ant 
visų stogų. Po kryžium raudonuoja tankus putino kelmas. 

. Tas aukštas bromelis su medžiais, tas kryžius, spryskas, 
prieklėtis aiškiai reiškia senio Taučiaus, kurs visa tai yra pa- 
daręs, dailės skonį, bent dailės pretenziją, ir daro raminantį 
įspūdį. Viskas reiškė instinktyvų saiką - lygiai tiek, kiek rei- 
kia. Nebūtų buvę gražu, jei kryžius ar bromelis būtų kiek 
aukštesni ar žemesni, jei būtų padirbti iš plonesnių stiebų ar 
ne taip dailiai nuobliuoti, jei kiemelis būtų erdvesnis ar siau- 
resnis. Viskas sulig reikalu. 

Kiemelis - taisyklingas kvadratas, slėpimas mėšlų ir skied- 
ryno— tai ypatinga lietuvio ūkininko žymė, kurios mes neran- 
dame kitų tautų kaimuose. Kiemelio kuopnumas dažnai esti 
didesnis neg gyvenimo vidus; taip pat darželis daugiau reiškia 
lietuvaičių dailės pamėgimą, neg tai jos parodo namų tvarkoje. 

Taučvienė rodės kiek senesnė už niauravietę. Be suaugusių 
medelių šalia vartų, be plataus kelmo baltažiedžio, raudon- 
uogio putino, kurs žaliu vainiku dabino apačią kryžiaus, dar 
pačiame viduryje kiemo stovėjo plačiai išsikėtęs, dailiai išau- 
gęs lankstusis, „tikrasis“ kepurėtas žilvitis sidabralapis. Niau- 
ros kiemas ir patvorys buvo tuščias, bet labai švarus, dilgėmis, 
varnalėšomis nei dagiliais neužžėlęs. 

Kas toliau yra ne per dideliame dešimties kiemų sodžiuje, 
nebematyti, nes visas jis skęsta lyg viename sodų ir šiaip jau 
medžių krūme. Visas jis, visomis savo dalimis reikšte reiškia, 
jog čia žmonėms ne tik gražu, patogu ir malonu, dar kad net 
sotu. Ne turtą reiškė - pakakimą: net ir sodžiaus buityje tai 
kitokios dėmės. Reiškė dar vieną dalyką - lygų visų ūkininkų 
rūpesnį neapsileisti kitais, ne blogiau rodytis už kitus. Tai ir 
visas Denionių sodžius buvo lyg dešimties tikrų brolių būstai. 


DVIKAMIENĖ KULTŪRA. 
STUDENTAI 


- Jokūbai Jokūbo sūnau Niaura! Paklausk tu bet kurį mūsų 
parapijoje buvusį kunigą: visi pasakys mūsų parapijos žmones 
esant labai sąmojingus plepius. Imkime kad ir tą patį tavo tė- 


veidrodyje. Tavo tėvo tik žievė: plaukai, oda ir kiti galai. 
Daugiau nieko. Nejaugi tu jo sūnus? Jei nereiktų žodžių iš ta- 
vęs pešekliu išpešti, gal man nusipasakotumei, ar tu „norakiai“ 

apsigimei niaura, ar kuris tavo prabočius, pats būdamas niau- 
rus, tyčia ir tau tokią pat štuką iškirto? 

Taip krimto studentas Aleksys Taučius, filologas, savo 
draugą studentą Jokūbą Niaurą, juristą. Jiedu pačiudu pa- 
upyje vartė džiovino tik ką lig pusryčių, kol su rasa, papjautą 
šieną, vienas savo dalyje, antras gretimai savo. 

Niaura nieko jam neatsakė. Jis dar labiau atsidėjęs ėmė ke- 
denti mušinėti storoką paantvalnio pradalgį galvodamas, 
kodėl ne visoje to paties paupio pievelėje vienodai prižėlę? Pa- 
dirvyje štai stora žolės, net susivėlę lyg avino vilna; žemiau — 
kur kas skysčiau. Ir pati žolė kitokia. Čia vijokliai, žirnikai, me- 
dutkos, builiai: ten lygumėlėje žvangučiai, ašarėlės, smilgelės. 
Aha! Susiprato: paantvalnyje žolės atsigeria trąšų, zliaukiančių 
iš ariamos dirvos, tai ir pačios riebios, o kur tie riebumai 
nebepasiekia, tai ir žolelė liesutė, sausastambė. Reiktų ir ten 
mėšlų pabarstyti (upeliūkštis patvindamas, matyti, ne tiek ją 
nutręšia, kiek ištrenkia), tai būtų bent keliais vežimais daugiau. 
Reiktų palyginti nelygybė, visoms žolėms duoti vienodų 
sąlygų tarpti, kaip ir žmonėms vienodai pakenčiamai gyventi... 

- Jokūbai Jokūbo sūnau Niaura! Tyli? Tai kaltas esi. Taigi 
bene prisipažinsi esąs juoba Kalniečių Steniulio sūnus? Ne to, 
kurio panosė vis drėgna nuo tabokos, vis pašutusi, kad net 
ūsai toje vietoje išsišėrę: tas per geras būtų tau tėvu būti, tik 
ano, kurs, atameni, visiškai netikėtai nugriūdavo nuo kalno 
stačiai ant Mūsų nugarų ir dyždavo mudum kailius, kai, įsi- 
azartavę akmenėliais begrodami, nebenusaugodavome gyvu- 
lių nuo pjaunamos pievos. Atameni, kiek jis pritrukšmaudavo 
lauke ir į pačius Denionis atbėgdamas. Koks jo veidas būdavo 
baisus; rodės, lyg tuoj mus užmuš negyvai, o nė karto nesuda- 
vė skaudžiai, patampydamas. 

Niaura ir šiuokart nieko neatsakė, nors, pievažolės nelygy- 
bę užmiršęs, visiškai perėjo mintimis savo kaimynų nelygybės 
nagrinėtų. 

Tai buvo tik ką po šventam Jonui, per pačią šienapjūtę, ku- 
ri čia prasidėdavo ir baigdavos, jei buvo giedra, tarp švento 
Jono ir švento Petro. Darbas darbą vijo. Sugaiši liekią dienelę, 

vieną darbą bedirbdamas, gausi tą dienelę nuo kito atimti. Gi 
paliūčių metui ir taip reikėjo turėti keletas dienelių atsargos. 

Denioniškiai buvo gudrūs, prisityrę šienautojai. Jie gerai 
žinojo giedrą patenkant tik ligi šv. Jonui, kuriuo metu nė vi- 
sa bažnyčia neišmeldžia lietučio vasarojui, ypač linams ir 
bulbėms dygti; gi po šventam Jonui ir ta viena bobelė išpra- 
šanti, kad šieną sulytų. Taigi bevelija, kad ir mažiau prisišie- 
nauti, bet tik sauso ir sultingo. 

Šienapjūtė tad sausiausis ir karščiausis laikas. Saulė stovi 
kuone ant pat galvų ir degančiomis savo vylomis šaudo į pat 
makaulę, kad net plaukai nuo karščio raitos. Ir pievos gyviai 
niekaip nepaesti vienoje vietoje, spragsi tik, spragsi kaip ant 
spirgintuvės spirginami. 

Aleksys, pabaigęs išdaužyti savo pradalgius, klastelėjo pa- 
rugėje, šiokioje tokioje ūksmelėje, kad nors į nugarą spindulių 
vylos nedilgsėtų. Pabaigė ir Jokūbas. Stambius prakaito lašus 
nusibraukęs nuo kaktos, jis dribte įdribo į storiausiai papurusį, 
labiau apdžiūvusį šieno plaką. Iš pradžių jam tai pasirodė 
neapsakomai gera. Jis visas basliu išsitempė, kad visu kūnu 
nugrimztų į sviegą šieną, ir atsirado lyg latake. Šienas lyg vil- 
none siena užstojo jį iš visų pusių nuo laisvai šiulinančio šiokio 
tokio vėjelio. Lepinos, tampės, visiems privargintiems raume- 
nims atsileidžiant. Šienavimas jam rodės lygu žemės kasimas: 
abudu sunkiu ir varginančiu darbu. Žemė sunkesnė, tai tiesa, 
tikją kiloji palengvo. Žolė neva nesunki, gi kai tuo lengvumu 
pasikliaudamas imi išdykauti, sparčiai ją mėtyti, žiūrėk, taip 
pat nukerta rankas. Nelyginant gyvenimo vargus vargstant... 

Jokūbo mintys buvo jau bekrypstančios į savo paprastąją, 
išsiraustąją vagą, tik jis ėmė ir apsiblausė. Smarkus papjauto 
šieno kvepėjimas jį svaiginte svaigino, net aitru darėsi. Jokū- 
bas nosimi ragavo žolės skonį. Ta gi nosimi ir matė, kuri būtent 
žolė tokia aitri lyg avilyje užtroškęs senas medus. Antai ta 
didžiulė, šiurkšti, medumi sakuota. Bene ji tai bus kalta, kad 
net nosis Jokūbui lyg nuo slankto užsiraukė ir jis pradėjo 
šnirpšte šnirpšti. Pasidarė slopu, nebegera, ir Jokūbas lyg 
didelis žiogas taip pat spragtelėjo iš šieno į nugrynintą vietą. 


Dabar jis buvojau visas prakaitu apsiliejęs, ne tik kakta. Plonų 
jo marškinių ir nugaros pečiomentės, ne tik pažastys, buvo 
juodos, padrėkusios. 

- Jokūbai Jokūbo sūnau Niaura! Niaugi tavęs universiteto 
teisininkai nepamokė, kad tokioje kaitroje nesivilktumei kaili- 
niais, nesidangstytumei vilnomis? Jei ilgiau būtumei pabuvęs 
į šieną įsiknisęs, tai toje vietoje būčiau prisigrandęs bent svarą 
niaurataukių ir dideliu pelnu būčiau pardavęs Leibai: būtų 
prisiliedinęs šabasinių Dievo garbei, nors tiek iš tavęs, bedie- 
vio, būtų buvę dangui naudos. Tu gi, kaulais barškėdamas 
kaip perdžiūvusios redelės, būtumei beparbarbėjęs į valką 
įsimerkti, kad vėl nareliai susinarstytų. Žiūrėk, štai jis daug 
gudresnis už tave: jis striksi, vėdinas, nesiduoda čirškinamas, 
tai riebus palieka ir ūpo nenustoja. Štai sumanė iš manęs pa- 
sityčioti. Iš manęs, Petrapilio paties imperatoriaus universiteto 
studento, visokių literatūrų, pradedant nuo denioniškių, spe- 
cialisto. Įsivaizduok tik tą akiplėšą! Tik viskam yra ribos. Jis 
strikt man pro pat nosį, kuone įspyrė, o aš jį kapt už kiškos: 
palauk, galgone, aš tau parodysiu! - bambėjo Aleksys, kažką 
knarpdamas, galvą panarinęs, daugiau sau, ne Jokūbui. Jis 
sparčiai alsavo. Pavėnioje jis nebuvo toks prakaituotas. Vis 
dėlto liesutis jo veidelis visas degė kaip žarija, žydėjo kaip 
avietės uogelė nuo įtemptinio darbo per kaitrą. 

- Aleksy Aniūpro sūnau Taučiau! Beg neesi tu kartais 
Burzdulio sūnus; ne to, kurs iš Tošynės ir neaiškiai kalba: tas 
būtų per geras tavo tėvu būti, tik tas, kurs nuolat nesiliau- 
damas burzda, ar jo kas klauso, ar ne. 

Nebeiškentė Jokūbas neatsikirtęs ir ėmė keliais ropoti į jį 
per minkštą veją. Matė dabar įkaitusį draugo veidelį, gražią, 
laibą noselę, labai gražiai iškirptas lūpeles, tamsius, vilniuo- 
jančius, dabar garbanomis padrikusius ir nusvirusius žemyn 
nuo kaktos plaukelius. Jokūbui tai pasimatė daug poetingiau 
ir Aleksiui tinkamiau neg jo štai stati kaip šerinis šepetys, 
juoba tinką jam, gyvenimo realistui, be jokių sentimentų. 

Lyg tam suniekinti ūmai užgulė Jokūbą jausmas, kurio jis 
dar nebuvo aiškiai prityręs: draugas Aleksys su visu savo 

pavidalu, su gražia jo kalba dabar jam pasirodė visu savo šir- 
dies ir būdo gerumu, nors nuolat jį ėda ir neva tyčiojasi. Jokū- 
bas pajuto mylįs savo draugą; kaimynystė sudvailijo juos nuo 
pat mažens ir mokslai neišskyrė. 

— Klausyk! Jei nori, kad aš tave paleisčiau, tu man padaryk 
vieną štuką: striktelėk štai šitą smilgą įsikandęs. 

- Kas, ar aš? 

- Jokūbai Jokūbo sūnau Niaura! Niekados nekišk savo 
kojos kalviui, kai jis arklį kausto. Aš šnekuos su broliu žiogu. 
Nutvert tai aš jį nutvėriau, tik mardva niekaip nenori išsižioti, 
ir aš nemoku jo pražiodyti, kad įsikąstų smilgą. Kokia juo- 
kinga jam galva! Lyg būtų kaukę užsidėjęs ar olandės gaub- 
tūru galvą užsivožęs. Nu, nenori man padaryti gera, tai ačiū 
tau ir už tai, ką jau esi padaręs, mane užkabavodamas. Atsi- 
prašau, kad aš tave pasigaudamas kiek tiek sutrukdžiau. Gal 
tu liuoksėjai į rendez-vous"“* ar šiaip jau savo namų reikalais. 
Taigi štiš savo keliais, būk laisvas ir pasisaugok Niauros, kad 
jis tau neišs1ktų bent vienos kojos, - pabaigė Aleksys, pasista- 
tydamas didžiulį žalią žiogą ant delno. Kaip tik į Žodį štiš! 
žiogas šoko iš viso vieko tiesiai į šieną ir žalias paskendo 
žalėsuose. 

Visados rimtas, net piktas Jokūbo veidas vyptelėjo per tą 
sceną. Kažin kokia vidaus švieselė švystelėjo jam iš vidaus, 
tačiau, viso kiaurai neperšvietusi, vėl užgeso. Vėl paliko 
veidas piktas ir ančiakiai sutraukti rūstybe ne rūstybe, gedulu 
ne gedulu, širdgėla ne širdgėla, tuo, ką sentimentalistų laikais 
vadinosi Weltschmerzu'“, o dabar - proletariato užjautimu. 

— Kadgi tavo mokėjimas viską prakalbinti! Net „brolį“ 
žiogą. Tu gal ir su blusomis naktį pasikalbi. 

- Vesiolyj narod!* - šitos blusos! Tegu jas devynios, kaip 
jos man patinka! Kur tu matei kitas tokias karštas, svilinančias 
briunetes? Aš ir su jomis mielai pažaisčiau, kad nors kiek joms 
prilygčiau temperamentu. Tik blusos, bra, už kiškos nenutver- 
si kaip žiogą: jos nė per akimirką nestoja vietoje, šokdamos 
savo baletą. Jos nėmaž neklauso mano šnekos ir prisimeili- 
nimo. Tai supykęs imu jas su visa paklode ir iškratau laukan 

už durų. Tegu sau pasiieško kitos scenos, ne mano pilvą. Ir 
taip rytais jį randu visą lyg ylomis subadytą ar pentinais 
suspardytą. 

- Na, tai jau tikrai esi Tošynės Burzdulio vaikas, jei tau ir 
blusos duoda vaizdų. Eitumei geriau int jį tabokinių dabintų. 
Ten būtų vietos ir blusų baletui ir žiogų žongliavimui. 

Draugas Niaura neklydo stebėdamasis, kokia ypatinga 
draugo Taučiaus sielos mechanika, kokie kitoki neg jo račiu- 
kai ten sukasi, kitokias ir šešternėles varinėdami. Niaura ji 
vadino smulkium, ne kad jis būtų koks pedantas, prie bet ku- 
rios smulkmenos prisirišęs, tik kad bet kuri smulkmena jį per- 
nelyg sočiai patenkina, tai valandai bet koks mažmožis galėjo 
pripildyti visą jo būtybę. Taučiui kosmos buvo lygus mikro- 
kosmui, tikriau, antraip: mikrokosmos lygus visam kosmosui, 
nes tam tikromis valandomis jis sugebėjo susilieti gerai su 
vienu kaip ir su kitu. 

Štai jis sėdi parugėje ir gyvena visa augmenų gyvybe ir 
gyvijos reikalais... 

- Jėkabi! Žiūrėk, kokie gražūs rugiai. Tik kam jie tokie ne- 
vienodi? Tai tavo tema. Vieni išaugo septynias ir devynias pė- 
das, ilgą savo varpą laisvame vėjyje vėdina, pilnoje saulėje 
brendina sirpina. Kiti - trumparugiai, nesuskubę drauge iš- 
tįsti, liko ūksmėje pažeminti, liūdni, nedrąsūs; lyg sodžiaus 
trobelninkėliai per turtingojo ūkininko vestuves glaudžias 
nabagai už kitų nugarų. Norėtųsi ir jiems balsiai šūktelėti, če- 
batu smarkiai triptelėti, tik kad nedrįsta. Jis ne tik pats „ma- 
žesnis“, bet ir jo vaikeliai — grūdeliai bus lengvesni; vėtant 
nukris netoli pelų, jei ne į pat pelus, tuo tarpu kad saulėje au- 
gę iššoks net pro klojimo duris. Gaili man tavęs ir tavo ainių, 
broli trumparugi. Vis dėlto auk sau sveikas ir džiaukis gy- 
vybe, kad ir menka: visgi ji geresnė už nebūtybę. Geriau, o, 
geriau būti, neg nebūti! 

Nuo truparugio Aleksio akys peršoko ant kito augmenėlio, 
kurs ydo apniktas. Ant jo buvo krūvų krūvelės žalių, perre- 
gimų muselių ar vabalėlių. Jos gyvos, turi kojeles, ūselius, net 
lyg trumpučius sparnelius ir visas kitas dalis kūno. 

- Žak! žiūrėk, kodėl jos vis dėlto nieko neveikia, vienus ūse- 
lius tekrutina? Kodėl, šelmės, nezujat, nebėgiojat nors po tą patį 
stiebelį? Argi jums nelinksma tokiame skaisčiame pasaulyje 
gyventi? Ak, tinginių pančiai! Jūs telaukiate, kad kas jus paka- 
sytų, savo ūseliais pamalonintų. Tokio pasilepinimo jums už- 
tenka? Tai ne per sunkujus patenkinti: yr kas ko reikalauja - yr 
kas to duoda. Štai ilgaliemenės žeminės skruzdėlės rūpestingai 
susimąstę tekinos bėga, lipa stieban į ydą jo melžtų: glosto jį 
savo ūseliais ir gauna saldaus syvo. Smaližės! Regi, kurjos savo 
karvytes ganos! Na, padėk Dieve! Pagaliau ko čia aš tyčiojuos 
iš skruzdžių karvyčių, kad ir mūsiškės karvytės ne vikresnės, 
nerangios nabagės, jos gromuloti temoka... 

Štai Aleksys vėl pasergsti pilkas musaites ar vabalėlius 
trumpučiais sparneliais. Jos truputį paskrenda, truputį pašo- 
ka. Pirmagalis drūtas, į paskuigalį nusmailėja. 

- Tikras kylis, ne gyvis! O gudrios! O nepasitiki manimi, 
Taučium, kurs ir žiogą paleidau, daug didesnį susidėjėlį, tad 
ir atsakomybės didesnės gyvį. Žiūrėk štai strikt man ant ran- 
kovės, į sterblę, žvilgt į akis ir - duok Dieve gerų kojų! Su- 
prantu: aš jums tik pasispirti, kitur jūsų kelio galas. TaEi štiš! 
nenoriu būti jums vienu jūsų spyriu! 

Taip ir gyventų Aleksys ištisą dieną viename paantvalny- 
je ir gyventų pilnu gamtos motinos gyvenimu; nei jam nusi- 
bostų, nei pakyrėtų, nei jis pasijustų pats vienas beesąs drau- 
gėje brolių žiogelių, skruzdėlių seselių ir kitokių giminių. O 
su savo upeliu jis buvo augte suaugęs, mylėte jį įsimylėjęs. 

Mylios ilgumo upelis išgembėja du Denionių lauku: sėdi- 
mąjį ir tolimąjį, ir dar tolesnes, niekam nevertas parūdijusias 
klampias balas, kur per 2-3 dienas su visa šeimyna pjovus, 
ant pečių vilkus, gauni keletą rūčkelių rudų viksvų, Judošiaus 
barzdos, piktų, nepatenkintų darbininkų žodžiais tariant. 

Tolimajame lauke upelis tai plačiau pasilieja lygumose, tai 
siaurai, giliai įsigraužia versmėtose liūnų pakalnėse. Sėdi- 
majame jis žingsniu peržengiamas. Gyva gyvate po lygumą 
besiraitydamas, alkūnėje palieka sietuvėles. Pavasarį rytų 
viršukalniai gausią savo drėgmę tuo upeliu tekina, plačiai 

užliedami pievas, vasarą šaltiniai jį bepeni. O kad sėdimasis 
laukas visas sausas, tai ir upelyje vandens tik tose sietuvose 
bepalieka, kur smulkūs karklai ir alksniai padaro paunksnį. 

Rodos, kas čia įdomaus. O Aleksiui tai ištisas pasaulis. 

Ant švaraus geltono smilčių dugno vanduo sietuvėlėse esti 
taip tyras, taip perregimas, jog įmesta adata nepražūtų, ir taip 
vasaros saulėje šiltas kaip tynėje. Tai ir buvo Denionių vaikų 
makanikų tynė, kur jie kas diena po 2-3 kartus merkėsi, upe- 
lio gyvenimu gyveno. 

Antai dugnu vikriai rėplinėja juodi, geltonomis papil- 
vėmis, plokšti lyg karklavabaliai, dideli vabalai. Išplėstomis 
kojomis iš lengvo aukštyn kyla vandeninės blakės ir paviršių 
pasiekusios, kaip vaikai besislapstydami, ku kū! Aleksiui pa- 
sakę, staigiai krinta atgal į dugną. Po paviršių riebiais klum- 
piais apsiavusios čiūžinėja musės. Vandenyje visa bekaulio 
savo kūno pajėga vizgi kumeldėlės, niekur iš vietos nenu- 
plaukdamos. Paliovusios nevykstančios vandeniu kelionės, 
leidžias į dugną ir šliaužia į kiaurą žolę ar į tuščią sraigia- 
kiautę. Kartais žąsiukams beturlijant į nosį įlenda. Čiauda 
nabagai, neiščiauda, kol kas, priežastį įspėjęs, neiškrapštys 
žirnin susitraukusios ir nosį užkimšusios kirmėlėlės. 

Į vidurį sietuvos, į pat saulę suplaukia gaujos mažų nuo 
2-3 colių žuvelių, pūgžlių, graužiavirblų, ir gūžčiodamos me- 
tas atgal į tamsias pakriaušes. Pūgžlius, seklaus vandenėlio 
žuveles, Dievas tarsi tyčiomis buvo padaręs Aleksiukui ir ki- 
tiems tokiems po dešimtį metų neturintiems žvejams, kad jie 
galėtų jomis be jokio pavojumo žaisti. Sėškis ant kriaušiaus 
ir žiūrėk į geltoną tynę, koks pūgžlių greitumas, gyvumas ir 
nepailsimas. Šmūkši tik, šmūkši. Rodos, net tiršta jų, o užtiesk 
retą drobulę, su bradiniu čia neišsiteksi, nė vieno nepagausi. 

Tik ir vaikai vikrūs: traukia drobulę į vieną pakriaušę, 
ūmai atsisukę, traukia į antrą, kojomis sudrumsdami vande- 
nį. Na, drumstame vandenyje ko gi nepagausi. Pradeda po 
vieną pagauti ir leidžia tam reikalui padarytan tvenkinėlin, 
iš kur ir rankomis jau piga išgriebti. Dvi, tris, ne daugiau, 
valandas pasipliuškenę, jei užėjusios žąsys ar kiaulės, vaikams 

viską pasaulyje užmiršus, neišėdė, turi pasidalyti po 10-15 
kaip pirštelis mažų, besriegių kirmėlaičių ir linksmi lekia 
namo batvinių su „žuvimi“ virtis. 

Geroji dėdienė tuoj skrodžia žuvį, kaičia mažutį, kaip tik 
jam vienam, žvejui, pavalgyti, puodelį. Ką Volga prieš Malai- 
šą! Niekur nėra tokios žuvies, iš kurios galėtų išvirti tokios 
gardžios sriubelės! Nė strasburgiečiai savo pyragams negauna 
tokių žuvelių. 

Visas keblumas - tai tos nelemtos kumeldėlės. Tiesa, vai- 
kams dar nebuvo atsitikę, kad būtų kuriam prie plikos kojos 
prisisiurbusios (sako, žandus turinčios menkesnius už tikrą- 
sias, gydomąsias dėles), tačiau velėtojos pasakoja, jos ne tik 
prisisiurbiančios, net į pat kūną įsigręžiančios. 

Nieko pasaulyje Aleksys neišmanė bjauresnio už tą į gyvą 
kūną lendančią kumeldėlę! Didisai vaikų jungas kaip tikri 
jaučiai brenda, nieko nežiūrėdami. Mažasai gi jungas su Alek- 
siu, kaip tik gali, sukas nuo bridimo ten, kur matės viena ant- 
ra kumeldėlė. Vis dėlto prisireikus marška traukti, tol kelia- 
klupsčiavo kriaušium, kol vadas nesušuko: 

— Tik pakraščiu eis ponaičiai! Primykite maršką lig dugno, 
kad neišbėgtų apačia! 

Tan balsan krūptelėję šoka jau į valką. Kokia gi būtų san- 
tarvė, sumanius vienas kitam priešintis? Tai Aleksys būtų ir 
gyvybę prikišęs, ne tik koją kumeldėlėms atkišęs. Tai vilko 
vilkšną ir vandeniu, nors dairydamasis, kada galės striktelėti 
atgal ant kriaušiaus. 

Vaikų vadas Jokūbas, rankom apgraibęs visas upelio pa- 
kriaušes, alksnių šaknis, akmenis ir urvelius, bene nutvers kur 
vėgėlės, su tokiais bailiais žvejais nemėgo-bristi. Turėdamas 
ne per labai išmiklintą vaizduotę, jis visur apsivežėjo. Aleksys 
tačiau jokiu būdu negalėjo tai padaryti, nors tam kartui ir 
persilauždavo. Kiekvienoje ūksmelėje, bet kuriame paantval- 
nyje, ką besakyti siauruose ir giliuose grioviuose, spėjo viso- 
kių dugno baidyklių, visokių driežlų, žalčių, vandeninių 
gyvačių, galinčių štai šmūkštelėti į rankovę ar į prasikėtusį 
antį. O savo atspindį vandenyje išvydęs, niekaip netikėjo tai 

jį esant, tik vaizdinosi kitą būtybę, iš ano pasaulio, kurs gilyn 
į vandenį, be dugno matos. 

Ir ligi šiol Aleksys negali atgailėti tų alksnių, karklų, ku- 
riuos piemenims pabaigus išlaužyti, nebeliko nė tų sietuvėlių. 

Taip ir augo Aleksys nervingu jautrabūdžiu. Jis ir nepa- 
mena savęs tokio, kada nesimėklino aplink jį esamųjų gamtos 
dalykų ir atsitikimų, saviškai jų nepervirindamas. 

— Dievuliau tu mano, kaip visa ko pasaulyje esama gražu, 
kaip tikslu ir sumaninga! Žmonės, kaip visa to jūs nesupran- 
tate, kad aš, vos tik iš lopšio išlipęs, jau visa tai suprasdavau! 
Klausyk, Jakob, nuo kurių laikų aš pradėjau analizuoti fak- 
tus, kada mano, žmogaus, jausmai ėmė atkiusti. 

Vos tik pradėjau vienas pats gilioje lovoje pasėdėti, jau visa 
aiškiai mačiau, kas aplink mane darosi, ir tebeatmenu tai, lyg 
vakar tat būtų buvę. Akys jau darbavosi, tai ir įspūdžiai kaip 
fotografo stikle išsilaikė atmintyje, idant vėliau jais pasi- 
džiaugčiau ar pasipiktinčiau. Tuo metu ir pagirtinieji dalykai 
tebebuvo lygūs su peiktinaisiais, gerieji su blogaisiais. 

Vieną kartą gentys atsivežė nuomaru mirštančią mergytę. 
Apmirusi taip ėmė tampytis, narelius sukioti, laužyti, taip 
vargo ir kankinos, jog baisu buvo veizdėti ir visi sukės šalin. 
Tik aš vienas šalčiausiu krauju veizdėjau, nejausdamas jokio 
pasigailėjimo. Mergytės kankinimos rodės man taip pat pa- 
prastas dalykas, kaip aukštininko katino kepersojimas, kada 
žaidžia. Vyresnieji tad visai be reikalo varė mane mušdami 
šalin, kad nusigandęs priemečio negaučiau. 

Kol širdis ir protas dar maža tesidarbavo ir įspūdžių ne- 
galėjo skirti, sunku pasakyti, kokį į akį įkritusį dalyką pirma 
supratau ir pajutau. Sakyčiau, tą atsitikimą, kurs buvo kelio- 
mis dienomis vėliau. 

Vėlai vakarą, visiems jau gulant, atbėgo sodžiaus naujie- 
ninkė ir ėmė uždususiu balsu pasakoti, kaip kažin kame tok- 
sai pat, girdi, kaip jūsų berniukas sėdėjo ant prieždos, o močia 
krosnį kūreno. Marškinėliai įkaito, blykst liepsna užsiėmė, 
ir kol prišokus močia užgniaužė, visą pilvelį nudegė; kaip 
paskui pasidarė tokia opi žaizda, jog niekas negalėjo jos nė 

paliesti. Virpančiu piršteliu, girdi, patsai nabagėlis tepės 
kiaušinio baltymu ir vis dėlto, baisiai prisikentęs, numirė. 

Aš buvaujau nutaisytas gulti, bet dar mačiau įbėgusią mo- 
teriškę, giliai įsidėmėjau kiekvieną baisios istorijos žodį, gerai 
supratau visą pasakojimą. Tai buvo man per gerai žinoma: pat- 
sai kas rytas sėdėdavau įkaitusiu pilvu ant prieždos laukda- 
mas, kol motina prakeps keptuvėlėje plonų riebių raguoliukų. 

Žodžiai kaip vinys įsmego mano galvoje. Savo vietoje ant 
prieždos kaip gyvą išvydau nelaimingą berniuką, kaip šisai, 
kvapą užgniaužęs, visas drebėdamas, gydo savo popą, o ta 
sopa, labai sopa! Kaip jo moma, kaip drobė išblyškusi, čia pat 
tylomis rankas laužo, nemokėdama gelbėti, kaip galų gale jos 
sūnelis iniršta, palikdamas verkiančią momą... 

- Dieve! argi nė „moma“ nepagydė? - ko tik nesuklikau 
iš viso balselio, tiesiog kūno skausmu: toks užjautimas, toks 
pasigailėjimas suspaudė mano širdį. 

Kad patsai būčiau pilvelį nudegęs, nebūčiau aiškiau su- 
pratęs, kaip kentėjo berniukas. 

Kaip juodi sudriskę debesų gabalai, vėjo pučiami, lekia per 
giedrų dangų, taip įkaitusioje mano galvelėje staiga ėmė driūk- 
sėti, kaip iš maišo paleistos, trumpos, neaiškios mintys. Argi 
yra dalykų ir už pačią „momą“ galingesnių? argi negalima tu- 
rėti pilnos ramybės nė tada, kada pati „moma“ pasako: „Cit 
cit: aš čia esu“? argi pasaulyje taip dažnai atsitinka nelaimių? 
Štai viešnelė, kur užvakar taip kankinosi: kaip jai, nabagėlei, 
sopa, kad ima narelius laužyti! Štai tuojau ir antras toks pat 
nelaimingas... O rytoj gal vėl apie trečią, ketvirtą, penktą... 
išgirsiu? 

Vaidinti vienos juodosios mintys pagavo; viskas dabar man 
rodės galingesnis už žmogų; aš vienas - be jokios pagalbos... 
ir — pirmą kartą nebesišaukiau momos gelbėti; vieną naktį 
negalėjau užmigti, iškiūtėjau, į priegalvėlį įkniubęs, ir niekas 
negavo žinoti, koks aš tada nelaimingas buvau. Pirmą kartą 
niekam nebepasiskundžiau. 

Rytą nebesikėliau: karštinėlė vargino. Pagijau veikiai, 
bet... jau išėjęs neprotingos kūdikystės metus, o įžengiau į 

laimingosios vaikystės metus jau vieną dalyką išmokęs: arti 
degančios ugnies niekas manęs nebematė. 

Širdžiai pradėjus žmoniškai jausti (pykti, mylėti, prisirišti 
prie globėjų privalu ir mažapročiams gyvuliams), sparčiau 
ėmė ir mano protas darbuotis. Štai kurią pirmąją kombinaciją 
aš geriausiai atmenu. 

Pasakojimo apie skausmą įbaugintas, pajutau, jog ir man 
ant pilvelio dygsta skauduliukas, ir tuojau pasiguodžiau vy- 
resniajam savo broliui. Išvydęs mažtytėlį spuogiuką, juokdarys 
griebės abiem rankom už plaukų ir sušuko nusiminusiu balsu: 

- Nu, dabar tai jau visos žarnos išlįs! 

Tai išgirdus, man ko tik akys iš kaktos neišspruko. Dvi die- 
ni vaikščiojau nusiminęs ir spuogiuką saujele užvožęs. Tre- 
čią dieną užsimiršęs šliaužiu pilvu nuo suolo. Koks aš tebu- 
vau, kad nulipti kitaip dar negalėjau, kaip tik atguldamas 
išilgai suolo, paskui kojas skersai nugrįždamas ir tada jau 
pilvu nušliauždamas, prieg tam marškinėliai atsiplėšdavo 
gražiai lig pat pažasčių. Nušliaužęs juntu pilvelyje aštrų 
diegimą: susipratau, popą prispaudęs, ir išvydau ištryškusius 
pūlius... 

- Žarnos lenda, žarnos lenda! - suklikau tokiuo nežmonišku 
balsu, jog visi, kas tik gryčioje buvo, neapsakomai persigandę 
šoko į mane kaip įdygti. Tame sumišime niekas negalėjo 
suprasti, kas man atsitiko: ruptūra, varymas ar dar kas kita, 
kol nepamatė nervingai prie pilvelio prispausto delno, kurio 
nė už ką gyva nenorėjau atimti, kol brolis per nevalią atplėšė. 
Pamatęs pratrūkusį spuogelį, ūmai prapliupo nebesulaikomu 
bepročio juoku. Vos ne vos, ašarodamas pusėmis žodžių 
apsakė, kodėl man taip baisu, ir vėl pasileido, į mane žiū- 
rėdamas, kvatotis, o drauge su broliu ir kiti. 

Man gi visai ne juokai buvo. Pablūdusias akis įbedęs į pil- 
velį, Kaip yla įdurtą, ko nemiriau laukdamas, kada pradės žar- 
nos lįsti. Veltui, prisijuokę ėmė maldyti: šaukiau kaip pablūdęs: 

- Žarnos lenda, žarnos lenda... Ojoi, ojoi! 

Broliui pagailo. Liovęsis juoktis, pritūpė ties manim ir ėmė 
aiškinti, pilvas esąs dar ne visiškai kiauras, tik viena oda. Po 

oda gi dar yra sluoksnis lašinių, po lašiniais raumuo, po 
raumeniu plėnė, tai tada tik žarnos. Taip pat kaip meitėlio. 
Matei, kaip andai skrodėm? 

Meitėlį skrodžiant buvau matęs, tad negalėjau netikėti 
broliu, jis teisybę sakė, ir lioviaus šaukęs. Vis dėlto da ilgai, 
kol spuogelis visiškai užgijo, kartojau skaitydamas: oda, po 
oda lašiniai, po lašiniais raumuo, po raumeniu plėnė, tai tik 
tada žarnos. 

Tai buvo pirmoji pamoka apie kūno sudėjimą. Vaiko smal- 
sumas nedovanojo nė kitų dalykų neištyręs; joks mokslavyris 
taip neišnagrinėja matomųjų dalykų kaip augąs vaikas. Tik 
tai jau nieko ypatinga. 

Negaliu pasakyti, kaip ir kada, tik taip pat gana anksti, 
vyresniųjų kalbų prisiklausęs, supratau, jog mano tėvam ge- 
riau už kitus sekas, jog kaimynai dėl to jiem pavydi, kam tiek 
daug grūdų parduoda, kam kunigus vaišina, t. ir t. 

Man labai patiko, kad kaimynai pavydi. Ir aš jau mokėjau 
kitiems vaikams pavydėti. Nepratęs atidėlioti į giliąją skrynią 
to, kas galima tuojau padaryti, aš ieškojau tik progos savo 
sėbrams pasididžiuoti, dar labiau jų pavydą pakurstyti. Man 
rodės, mano tėvam kaip tik jie labiausiai pavydi. 

Proga netruko pasipinti, ir aš, rankas užpakalin sunėręs ir 
per petį į sėbrus žiūrėdamas, išbėriau: 

—- Mano tėveliai turtingesni už jūsų... Mes grūdų daugiau 
parduodame... Pas mus kunigai buvo ir vėl bus... Tai! 

Kokio gi pajutau netikėto negardumo, kai išvydau savo 
pasididžiavimo žodžiais ne draugų pavydą pakurstęs, tik jų 
dvasią pažeminęs, ir jie pasijuto neramūs, lyg sugėdinti. Ne- 
bežinojau, nė kaip čia beatitaisius. Laimė, kad ne visi sėbrai 
buvo į pasturgalį spiriami, ir mitresnysis ne mažesniu pasidi- 
džiavimu ir žvairavimu atrėžė: 

— O mūsų užvakar sarčiukas išdvėsė, išvilko jį į pakluonę, 
ir šunes jam jau visą šoną praėdė... Tai! 

Aš nieko nebemokėjau beatsakyti; pripažinęs jiems viršų, 
gavau gerintis, kad teiktųsi ir mane nusivesti į pakluonę ir 
parodytų, kaip atrodo išdvėsęs arklys šunų praėstu šonu. 

Kiekvienam turint kuo nors pasigirti, niekas mūsų negalėjo 
išdidėti, ir aš nebeatmenu, ar kada nors besididžiavau per visą 
savo amžių - prieš mažesnius, nors pasididžiuoti prieš galin- 
guosius ir dabar ima norai. 

Užtat tautinio mano pasididžiavimo arba, tikriau, pasige- 
rėjimo, jog esu lietuvis, niekados ir niekas nestengė sumažinti. 

Pirmą tautos dalyką supratau taip pat prisiklausęs vyres- 
niųjų. Pirmiausia gavau žinoti, aš esąs „žmonių vaikas“, des- 
tis „paprastų Žmonių“, kurie kalba lietuviškai, ne gudiškai, 
ne kokių „žydų-pagonų“, ne kokių „šlėkštų-gudų“, ne kokių 
„Tuskių-kiauliapirkių“ ar „čigonų-valkatų“. Kadangi žydus 
visi niekina, iš bajorų visi juokias, ruskių visi bijo, kad nesi- 
keiktų ir nesimuštų, čigonų, kad lašinių ir vaikų nevogtų, — 
tai kiek kartų atsiminiau esąs paprastų lietuvninkų vaikas, 
tiek kartų buvau labai patenkintas. Ir palieku patenkintas. 

Tau, Jokūbai, visa tai niekai ir neįdomu. Man gi - be galo. 
Aš rašau dienyną. Juo daugiau dalykų ten įsidedu, juo vaiz- 
džiau man vaidinasi tikrasis mano pašaukimas: ieškoti ir la- 
syti tautos kultūros blizgučių, parodyti saviesiems ir sveti- 
miems, jog ir mūsų buityje daug yra gražumų, gėrėtis jais, 
širdis maitinti jais, idant nenugrimztų į nusiminimą ar į kokią 
materialybę. 

— Ne, Aleksy, tai įdomu, tik nepakenčiama. Tai buržuaziška, 
ir tu esi ne daugiau kaip smulkiosios sodžiaus buržuazijos 
dainius, kaip Sienkiewiczius - šlėktelių dainius“. Gerai bus, 
jei tu tai padarysi talentingai. Negi bloga, kai meistras padirba 
gerą kalamašką ar net karietą. Tik iš to žmonijai, iš viso imant, 
jokios naudos. Blizgučiais tegali sotus gėrėtis. Dabar kas mūsų 
sodžius, kurį tu taip linkęs buržuaziniu parodyti? Aleksy, 
nesispirk: leisk, aš tave bent kiek pagilinsiu. Tai nusidėjimas 
visuomenei teieškoti jos, taip sakant, anekdotinės pusės. Reikia 
sielą suprasti ir ten diementų ieškoti, o ne iš viršaus. 

- Oi, prašom, prašom, balandėli vištytėli! Rodyk šen kuo 
greičiausiai, kame dar galima diementų kasyklos užtikti! - 
atsikirto Aleksys, ir Jokūbui aiškiai matės iš to žmogaus ne- 
pasidarysiąs visuomenininko. Vis dėlto mėgino. 

- Aleksy, tu tyčia taip smulkiai neanalizuoji žmogaus sie- 
los, kaip analizuoji jo paviršių. Tu nematai žmogaus sielos, 
jei tyčiojies iš steniulio. Pastenėtumei ir tu, kad tau, ne jam 
būtų tekę išsikelti iš mūsų sodžiaus. Juk kitkart Denionys bu- 
vo dveja tiek didesni. Jų laukai tęsėsi per trejetą kilometrų. 
Argi buvo galima jie išgyventi, bent kiek kultūra pakylėti, 
turėti pelno sau ir dvarininkui ar antraip: dvarininkaui ir sau? 
Dvarininkui ir parūpo mus perskirti: pusę palikti vietoje, pusę 
iškelti į kalnus, į galulaukę. Laukams sutrumpėjus, vietoje 
likusieji ūkininkai tuoj atsigavo. Praretėjus trobų, paplatėjo 
sėdybos. Apravėtas sodžius gavo vietos geriems daržams ir 
nemenkiems sodeliams įsitaisyti. Pralobo, lyg ir laisvesni 
tapo, nebe taip prislėgtomis dvasiomis, kuone buržujais, kaip 
štai mano ir tavo tėvai. Gi iškeltieji rado naujokynes, žemę 
nekilotą, krūmokšliais apaugusią, daržams netinkamą. Čia 
visas aliai vienai trobas pasistatyk. Ir neprasigyvena naujikai 
iki šiai dienai. Kiek kartų žvilgterės į žydintį žaliuojantį 
slėnyje buvusį jų sodžių, tiek kartų juos pavydas ima. Žvai- 
ruojas buvusieji kaimynai į buvusiuosius kaimynus, kam jų 
dalimis laimingi tapo. Lyg tai per jų suktybes būtų atsitikę. 
Štai kas steniulius padarė: nelygus dvarininko pasielgimas su 
savo valdonais. Ta pati visuomeninė neteisybė, dėl kurių ir 
kitur stena vargšai, ypač mažažemiai ir bežemiai. 

Ir Jokūbui ėmė piktumu virpėti viršutinė lūpa. Akys mėtė 
dygius žvilgesius, lyg kam apmaudą gieždamas. Kai Jokūbas 
šitaip užsidegdavo, vienas Aleksys temokėjo jį numaldyti. Sa- 
viški, tušti Aleksio įrodymai labiau įtikindavo Jokūbą neg la- 
bai išmintingi ir neva mokslingi privedžiojimai, jog kas įvyko, 
tai nebepataisoma, ir taip panašiai. Tai pabaigdavo pagadinti 
jam kepenas. 

- Klausyk, Jakobinai! Pradėk tu svietą lyginti štai kaip tik 
nuo mūsų sodžiaus, dar geriau, pirmai pradžiai nuo savo kie- 
mo; pasiūlyk savo tėvam ir broliams, kad jie vardan teisybės 
imtų ir apsimainytų vietom su bet kuriuo steniuliu. Tegu kai 
kuris steniulis kitas keturias dešimtis metų pagyvena dabar 
jūsų vietoje, o jūs — steniulvietėje. Kitokio įvykusių neteisybių 

išlyginimo aš nematau. Aš tuo tarpu patenkintas, kad nors 
man yra gerai. Būtų dar blogiau, jei nė man nebūtų geriau 
tapę, jei visi lygiai tebebūtume - steniuliai. 

Aleksys savo draugą vadino griežtai visomis žinomomis 
kalbomis ir dar jų variantais. „Jakobinas“ nusigrįžo šalin nuo 
tokio primityvaus svieto lyginimo. Vis dėlto ir jam ėmė vaiz- 
duotis senovinis didelis sodžius. Trobų - lyg kovarnių gūž- 
stačiai į langus, sudarydamos lyg vieną gyvenimą. Dabar, per 
keliolika sieksnių atsitraukus, jau galima kai kas namie pa- 
daryti paslapčiomis nuo kaimynų. Ar tai bus sodžiaus kultū- 
ros kilimas ir laisvės platėjimas, ar grimzdimas į savimylą ir 
kitų išnaudojimas? Ar valia vieniems kilti, kitus dar žemiau 
nuspirti? Ne, nevalia. Pirma reikia žemieji ligi sau iškelti, kol 
pats ryšies dar aukščiau palypėt. Tik vėl: kultūra toje pat 
vietoje tame pat laipte pabūti negali: arba ji nuolat kyla, arba 
puola. Kultūroje negyvojo punkto nėra. 

Ir užsidegė Jokūbui kakta, painios mintys sprogino jam 
kiaušą. Štai kaip Niaura darėsi visados susiraukęs, nepaten- 
kintas, visados audringas, niekad nenurimęs. Niaura reiškėsi 
nauji socialieji Lietuvos rūgimai, kaip Taučium — perteklius 
ir buržujiškumas. 

Iš šalies žiūrėdamas, būtumei pasakęs apie Jokūbą: tai 
labai nelaimingas žmogus. Tuo tarpu jis buvo savotiškai lai- 
mingas, kad jis nelygus bejausmiam medžiui, kad jis pilna- 
viduris, mokąs jei ne mylėti, tai bent nekęsti, o ne vegetuoti. 
Jo ešeriškumas jo paties nebadė, kaip nieko nebadė statūs kaip 
šerinis šepetys jo plaukai, kurių niekaip nesuklostė. Tiesa, kad 
jų nė neklostė, nei šukomis, nei pirštais... 

Jokūbas Aleksį ne tik mylėjo, bet nejučiomis ir gerbė už tai, 
kad jis, koks yr, toks yr, vis dėlto kitoks neg paprastieji so- 
džiaus Žmonės, individualistas, norįs tyčia nuskęsti sodžiaus 
buityje ir vis dėlto savaime viršun iškyląs kaip alyva iš van- 
dens. Pats Niaura sodžiaus nemėgo, šiaip jį apibūdindamas: 

- Inteligentui ar šiaip jau kitos srities žmogui patekti į so- 
džių lygu įkristi į vandenį ir murktelėti. Sodžius nuobodus, 

nes per vienodas. Ankšta krūva gyvenant, sielos darosi betar- 
piškos ir ima bendrauti kažin kokiuo radijo keliu. Dar ir dabar 
Denionyse, lygiai kaip ir seniau, niekas negali krustelėti, kad 
tuojau to nepajustų kaimynai. Visi sodžiaus netikėtumai - ti- 
kėti, visi į tai atsiliepimai ne naujiena. Kiekvienas per gerai 
žino, kaip Jurgis reaguos, kaip Baltrus; kaip katras skyrium, 
kaip draugėje džiaugsis ar irš, net kaip visa tai savotiškai 
žodžiais reikš. Sodžius savo kaimynų sielas ir kišenės žino 
lygiai gerai kaip ir savo pačių. 

Taučius priešingai: sodžių visa savo siela mėgo, asimilia- 
vos su juo savaime, be jokių pastangų, savaime įsigyvenda- 
mas į visas jo smulkmenas; jam sodžius visai nesirodė vieno- 
du šydu nuo svieto užsitiesęs, tik toks pat įvairus kaip lašas 

— Niaura, - sakė jis vieną kartą, - jei tu mane vadini smul- 
kium ir sakai tai esąs mano minus, tai aš tave už sodžių pava- 
dinsiu priešingai: rupium ar kaip. Giries sielos ieškąs, o jos 
kaip tik nematai. Tu neturi to mikroskopo, per kurį pamaty- 
tumei, kokia begalinė sodžiaus įvairybė. Pagaliau nereikia nė 
mikroskopo, būk tik akylas, ir tu pamatysi, kaip bet kuri gy- 
venimo smulkmena praturtina kaimo gyvenimą, kaip ten 
niekas neprašliaužia nepastebimas. Sodiečio siela turi tam 
tikrus čiuptukus, neapsakomai jautrius; jais nuolat aplink 
graibos, kas čia nauja nutvėrus, į savo vidų įsitraukus, idant 
bent tam akimirksniui jį papenėtų ir atgaivintų. Ką pa- 
gaudami, tuoj tai savotiškai suvirškina: nudažo savo kalba, 
apgaubia asmeniškumu, paverčia pačiu savim. Ir paprastas 
atsitikimėlis virsta jam nebepaprastu, žinomasis būdo bruo- 
žas - įdomiu. š 

Sakysi, pavyzdžiui, visi vienodai pusryčiauja. O veizdėk, 
koks vaizdelis, kai netikusi boba Rapolienė ima savo žmogų 
lašinių odele mylėti. Visiems — taukais uždaryta, Rapolui - 
dar pasigardžiuoti. Visi upelyje vienodai žūklauja, o veizdėk, 
kaip Rapolas reiškia savo godumą, griebdamas iš kryčio 
menkžuves. Visi lygiai mėgsta pinigą. O žiūrėk, kaip Simas 
juos skaito ir kur kiša paslėpti. 

Žingsnio nežengs mūsų denioniškis, nenusakęs savo žygio 
tokiuo linksmu sąmojingumu, jog ir tau taps įdomus tasai 
menkas žingsnelis. Tu tik stebėkis gausybe artistinės lietuvių 
kūrybos ir ypatingu pilnumu aukštai ir plačiai kultūrintos jų 
dvasios. 

— Net ir žinomu lietuvių netaikumu? Tas vienas išmuša 
ginklą iš visuomenininko, pasiryžusio atnaujinti kaimo dva- 
sią. Su kuo imsies to darbo? Su tavo blizgučiais, poezijos die- 
menčiukais? — pašiepė Niaura. 

- Žak! - balsu papeikė jį Aleksys. - Net asilienė tylėjus 
tylėjus išmintingai prabilo pranašui. Tu gi tylėjęs tylėjęs rečiau 
pataikai į dugną. Ir.čia tu, visuomenininke, nesi iškakėjęs mūsų 
sodžiaus dugno. Tu gi šaulys, nueini į apušrotą kovarnių ru- 
deniop pašaudyti. Sakyk tu man, kurių paibelių visi jie susitarę 
ar nesusitarę, to dar nesu jų pasiklausęs, iš visos apylinkės lyg 
žydeliai į vieną didelio miesto kvartolą susimetė į šitą nedidelį 
gojelį? Nėra tiek medžių šakų, kiek kovų porų, turinčių suktis 
lizdelius vaikeliams perėti. Grūdasi kitas kitam ant pat galvų, 
mušas, stumdos; rodos, vienos plunksnos iš jų beliks - tokį 
kelia lermą ir ergelį nuo pat pradžios jų, kovų, mėnesio ir ligi 
pat rudenio. Vis dėlto visi susineša gūžtas, po kelias ant vienos 
šakos, tikrai kitas kitam ant pačių galvų ir padaro tai, į ką juos 
gamta šaukia: susidaro šeimynas sukontraktuotam laikui - kol 
vaikus išleis į svietą savarankiškai uždarbiauti. 

Mūsų žmonės nemėgsta aukštumų, jie, nesakyk, visi yra 
individualistai, nemėgsta bendravimo ūkyje ir gyvenime, ne- 
regėtas skaičius jų teismo bylų. Tai tiesa. Dėlto jei visa tai reikš- 
tųjų netaikumą ir nesolidarumą, tai regėtume ir pastangas sa- 
vaime išsiblaškyt po laukus vienišais. Ko gi jie lipa kits kitam 
ant galvų, kad platu lauko? Pamėgink juos varu išsklaidyti! 
Pamatysi, kaip tau tai seksis! Kai jie patys sodžiaus nepavir- 
kumą gyventi peikia, kai lermuoja, tai tik savo, kovarnių, būdą 
rodo ir tą patį kovarnių instinktą. Lermas, rietenos, bylos - tai 
ne lietuvių gyvenimas, tik jų gyvenimo akompanimentas, kad 
žmonės nesugižtų, bent taip rodytų savo esmės gyvybę. Dėl 
to mūsų sodžiaus gyvenimas toli gražu ne misa be mielių, 

skubėk išgerti: kas liks, surūgs taip, jog šuva čyps, užliejus jam 
ant uodegos. Lietuva nestinga nė mielių, būdama atvira vi- 
siems keturiems vėjams. Bereikia didesnių mielių, kaip buvo 
paleidimas iš dvarystės? Jis ūmai per dešimtį metų atmainė 
žmonių buitį. Europos ūkininkavimo būdas, vaisių mainymas, 
žolių ūkis dabar štai laužo kovarnių būdą. Rusijos socialiosios 
srovės veikė per visą laiką, raugė mūsų sodžių karjerizmu, 
pozityvizmu, nihilizmu, socializmu, nacionalizmu. Visam tam 
radosi tarp mūsų tam tikros sielos kultūros, kuri kaip tik lin- 
ko į dešimtį naujos gyvybės apsireiškimų. Tai vienodumas? 
O mes patys ar ne mielės Denionims, ne įvairintojai jų gyveni- 
mo? Mes, lygintojai, auksintojai ir sidabrintojai? 

Taip Lietuvos sodžiuje aržiai reiškėsi naujosios srovės, at- 
plūdusios su naujosios kartos moksleivija. 

Denionys atmena vieną antrą iš jų tarpo išėjusį inteligentą, 
kunigu patapusį ar rečiau kuo kitu. Seniūnija valsčiuje užra- 
šomu nusprendimu paleisdavo juos iš savo luomo (uvolnenije 
iz krestjanskavo soslovija), paleisdavo ir iš savo buities. Kas 
drauge su sodžium nebearė, nebeakėjo, tas nebebuvo jo. 

Parvažiuos, būdavo, toks ponaitis atostogoms ir ištisus tris 
mėnesius bindzinėja kaip žydas šabe. Antai, matos, jis gražiu 
vieškeliu spaceruoja. Rankoje laibutė lazdelė, tai ja mojuoja, 
tai, vienu galu sau ant pirštelio pasistatęs, balansuoja ar kito- 
kias štukas daro. Štai atriečia atgal nykštį. Pirštai neįsidirbę, 
lankstūs. Pagauna lazdelę nykščio nugara per pusę ir triskart 
ja prieš save šiūsteli, kol išslysta. Reikia ilgos praktikos tam 
padaryti. Švilpauja, varnas akim šaudo, sutinkamas mergaites 
kaikina. Tai ir viskas. Pirmykščio sodžiaus inteligento būta 
tuštesnės sielos neg pačių artojų. Visą vidų pripildė tas vienas 
veiksnys — asmeninė karjera, asmeninis apsirūpinimas, dau- 
giau nieko. 

Kiek tebuvo tokio „šviesuolio“ įtakos saviesiems? Kokio- 
mis mielėmis jis galėjo užduoti jo gi peikiamąjį sodžių už 
neva sustingimą? Jo įtaka tebuvo žalinga, neigiamoji; jis ma- 
terializavo sodžių, materializuodamas mokslą: mokslas lei- 
džia lengvesniu darbu daugiau pinigų pelnyti. Gerai dar, 

kad sodiečiai, matydami saviškį ponaičiu virtus, ponaičio gi 
gyvenimas, visi tai žinojo, nieko nedirbti ir svetimu prakaitu 
misti, mojo ranka ir labai tai jiems buvo, ar jis spaceruoja, ar 
ištisomis valandomis kame pavėnioje pasliukas bumso ir 
fantastiškai leidinėja papiroso dūmą. Nyko iš akių, nyko ir iš 
atminties. Niekas tokio savo inteligento geru žodžiu nelydėjo, 
niekas jo nepasiilgo ir nelaukė. 

Tikrų mielių sodžiaus misai užduoti tepradėjo 1880-90 m. 
jaunuomenė, juoba dar vėlybesnioji jos karta, kuri iš Rusijos 
ar iš rusų mokyklų Lietuvoje grįždavo „pasileidusi, destis ka- 
žin kokių svetimų raugų prisigėrusi. Iš universitetų grįždavo 
ilgais plaukais, dažnai net sulig moteriškais, „nieko nepri- 
pažindami“ (ničevo nepriznaju) ar tai tepripažindami, kas 
galima pirštu palytėti, ir stačiukiškai tuo gyrėsi. Jie „griovė so- 
džiaus prietarus“ - religiją, mistikinį jos pagrindą ir kunigiją. 
Patys varomi į kunigus, priešinosi ne dėl to, kad kitokia kar- 
jera būsianti jam patogesnė, tik kad kunigai iš viso esą negeri. 

Šita karta būtų užraugusi ir raugė sodžių labai kenksmin- 
gomis bakterijomis. Jos įtaka dar labiau būtų buvus neigia- 
ma neg anųjų bevarsių karjerininkų. Tik nuo jų sodžius ins- 
tinktyviai kratės, jautė griaunamąjį gaivalą būsiant jam 
nesveiką. Ir, jo laimei, padėjimą pataisė dar vėlybesnioji karta, 
kuri, pamiršusi visus pozityvizmus, nihilizmus, nusitvėrė 
nacionalizmo ir demokratizmo ir iš karto tapo sodžiui artima 
ir brangi. 

Ir ši moksleivijos karta buvo gera visa ko peikėja. Bet kad 
buvo ne fanatingi griovėjai, mokėjo ir griaunamuosiuose da- 
lykuose išvysti šio to naudinga, tai ir pats griaunamasis dar- 
bas juoba jiems vyko. Jų nebetesėjai panaikinti viena dėme: 
„pasileidęs“; teko prieš juos sudaryti rimta opozicija. Taip ir 
įsijudino gyvenimas ir ėmė rūgti, „vaikščioti“, pukšėti viduje 
pasidarančiomis dujomis, kunkuliuoti karščiu. 

Tačiau Aleksys, tautininkas, ir Niaurų Jokūbas, demokra- 
tas, parvažiuodamu atostogoms, ligi tik iš ratų, abudu lygiai 
į gembę kabino savo uniformas, vilkosi čiuikelėmis, pus- 
kailiniais ar kas pakliuvo ir ėjo dirbtų. Dėlgi to jų darbo šuo 

būtų nelakęs likęs: atsikels daug vėliau, sugrįš, kada norės, 
ir vėl nueis, kada sumanys. Vis dėlto nuolat juos matei drau- 
gėje darbininkų besisukiojant, jiems bent padedant, jei ne lygų 
barą varant. Nepratę, būtų ir netesėję, kas to nežino; niekas 
nieko iš jų ir nereikalavo; dar tyčia labai palankiai nuo 
sunkesniųjų uždavinių stumte stūmė. Vis dėlto neapsakomai 
džiaugės, kai matė ir juto juos greta savęs. Tiesiog jų pasiilg- 
davo, jų dairydavos, ar beateis šiandieną, ar nebus kur nu- 
klydę, ypač Niaura, kurs leidžiamuoju laiku labai mėgo 
pamedžioti. 

Atbėgdami pabarėn per vieną antrą valandą papjauti, 
pagrėbti, pakrauti, pavežioti, Aleksys ir Jokūbas suteikdavo 
darbui daug didesnį tempą. Neišvargę, nesustingę jų raumens 
per tą valandą tesėjo vikriau darbuotis, tai nuo jų negalėjo 
atsilikti ir kiti. O lermas ir tauškėjimas, kurs lydėjo Aleksį, 
malonino visų sodžiaus rėžių, ne to vieno baro varytojus. 

Štai pietų laikas. Prasitampę nuo pat pusryčių darbininkai — 
kaip išskrosti. Kūnas šaukte šaukia maisto: — Valgyt nebe- 
iškenčiame! - Reikia pašerti, atgaivinti, iš vidaus kūno mašinai 
reikia naujo vieko duoti. Eina tad į dirvos galą, ieško kokio 
nuovalio atsisėsti. Neradę sėdas ir lygioje vietoje, be ištaigų. 
Rankos alkūnėse, kojos kelyse nebelinksta, lūpos sukepusios, 
akys paraudusios nuo prakaito ir išsitempimo. O valgymas 
menkokas kaip tokiam darbui, skystokas ir kartais juodas. 

Mūsų ponaičiai čia pat. Vilko apetitu kanda lygiai po didelį 
kąsnį duonos iš storos riekės, lygiai srebia juoda balta iš tų pat 
lauknešėlių, nesivaipo, neprimena: namie mūsų laukia geres- 
nis kąsnis. Ir nemato darbininkai juodumo baltumo bet kurioje 
„Dievo dovanoje“, prisikemša nors lieso valgio, bet tik daug, 
ir linksmai, dar didesniu mėgumu virsta pogulio kokiam ber- 
tainiui. Tuo laiku ponaičiai šauna namo pabaigti pietauti. 

Šlykštu tai būtų buvę, kad ūkininkų ponaičiai būtų tai darę 
samdinių akims apdumti, jų vargui apgauti. Tik lietuvių pa- 
barėje samdinių nedaug: vienas antras; visi „darbininkai“ — 
saviškiai, broliai sesers, tėveliai, dėdės tetutės. Kurį čia ap- 
gaudinėsi? Aleksiui, Jokūbui nė galvoje tai nebuvo. Dirbo, 

ėdė, siautė, klausydami betarpiškų savo ūpų, kurie, visiems 
buvo aišku, nebuvo apgaulingi. Tai darbe ir valgyje bendravo 
visai rimtai. 

Bus nebuvę darbe per dieną; prieš pavakarę turėjo nubėgti 
dviem trims valandoms - gautų progos su daina pareiti namo. 
Patys mokės liaudies dainų ir kitus mokė naujesniųjų, sun- 
kesniųjų, atsivežtinių. 

Ypač dabar buvo žymus dailių jaunikaičių „mielių“ veiki- 
mas. Visų Denionių jaunuomenė bėgte subėgdavo Taučių ar 
Niaurų dalion drauge grįžti. Ypač merginos. Kaip nebūtų bu- 
vusios sustirusios darbe ir įvargintos, į tą valandą ūmai lyg 
visai nauja srovė kraujo pūkštelėdavo į širdį ir veidą. Vėjo iš- 
pūstas, saule nudegęs veidelis ūmai dabinosi sveiku jaunys- 
tės rausvumu, ant galvelės rasdavosi išeiginės skepetaitės, 
saugiai pirma suklostytos papievyje. Dirbo vienaplaukės ar 
skrybėlėtos nuo saulės spindulių. Ir nuovargio - lyg nė nebuvę. 

Ligi tik užkaukdavo gražiu savo tenoru Aleksys, ligi tik 
patepdavo jį gražiu savo baritonėliu Jokūbas, - jokia galybė 
nebesulaikydavo ir sodžiaus jaunimo balso suvargusioje krū- 
tinėje. Jis veržės ir sklido jaunos gyvybės ženklu. Siaudė laukai 
sveikais balsais, ramino sekančius rimtesniuosius, džiugino 
namiškius, jog jų darbininkėlių nenugalėjo vargas, tik jie — 
vargą ir dabar štai triumfuoja. Palaimintas jaunas viekas! 

Dainuodama pargrįžusi jaunuomenė buvo visiškai kitokio 
ūpo, linksmiau valgė vakarienę ir į patalą krito, nebe barą ir 
jo vargą atmindama, bet dainą ir jaunikaičius svajodama, 
miela šypsena nušvitusi. 

Gerai sodiečių nuomonei susidaryti apie Aleksį ir Jokūbą 
labai padėjo ir tai, kad jie visa kuo valstiečių buityje domėjo- 
si, lygiai dabartiniais, lygiai praeitaisiais dalykais, visu kuo, 
kas sodiečiams gražu, mokėjo ir jie pasidžiaugti, ypač Alek- 
sys, visu, kas sodiečių širdis gėlė, mokėjo sielotis, ypač Jokū- 
bas. Jokūbas buvo didelis klausytojas ir pritarėjas nusiskun- 
džiantiems, Aleksys buvo didelis gyrėjas visa, kas dailu. Išgirs 
kokią dainą, kokį gražų pasakymą, kokią patarlę, priežodį, pa- 
saką - blykst jam akys, pliaukšt rankom, kapt už knygelės ir 


442. 


bus berašąs ne tik tai, ką išgirdo, bet net ir tai, kas pasakė. Gar- 
bės buvo nemažos patekti į Aleksio knygelę, nes jis žadėdavos 
ir išspausdinsiąs. Taigi ir nešė vilko Aleksiui visokią folkloro 
medžiagą, gi Jokūbui — visokią socialiąją, visuomeninę. 

Lyg buvo niaukstelėjęs dangus ant jųdviejų, kada išėjus 
ketvirtą penktą klasę, abiejų tėvai ėmė juos ruošti į seminariją. 
Jokūbas jau tada didele atkaklybe ir nemandagumu atrėžė — 
tėvai, nors tokiomis aukomis leidžią jį į mokslus, vis dėlto 
neturį teisės jo pakarti. O tai vis viena būtų, ką padaryti jį per 
nevalią kunigu. Bevelysiąs patsai savo rankom pasikarti, ne 
kitam kam pavelysiąs tai padaryti. Tėvai nusiminė, graužės 
ištisą pusę metų, motina net sirgo širdgėla. Vis dėlto nebe- 
vertė, tik visokiausiu būdu įkalbinėjo, kaip tai gera esą būti 
visų gerbiamu, visų mylimu, visų pirmoje vietoje laikomu 
žmogum. Bet ir bijojo versti, kad atkaklus vaikinas ir iš tikro 
ko sau nepasidarytų. Sodžius senai buvo nusprendęs Jokūbui 
netiksiant būti „prabaščėliu“, nes nebuvo pamaldus, nė lipš- 
nus. Tai nieko iš jo ir nelaukė. 

Priešingai iš Aleksio. Visi vienan balsan šaukė į akis ir už 
akių, jam ir tėvam —- jam kunigu ir tetinką būti: toks jis, girdi, 
meilus ir nekaltas, taip jam visa, kas gražu, dedasi į širdį. Ir 
jis pats niekados nėra griežtai atsisakęs. Tik vis geruoju, lyg 
juokais, rankeles tėveliam išbučiuodamas, prašės dar daugiau, 
dar daugiau mokslo. Pagaliau atėjo laikas ir universitetan 
stoti. Ir čia jis nuo kunigavimo neatsisakė. Tik, girdi, kad jau 
eiti į kunigus, tai jau nebent stačiai į vyskupus, o ne, tai į je- 
nerolus. To gi mažu mokslu nepasieksi: reikia ir universiteto. 
Taip denioniškiai ir nežinojo, ant ko eina Aleksys. Tik aiškiai 
težinojo jį nenorint būti „bet kuo“ ir net didžiavosi tokiuo 
kaimyno pasiryžimu. 

Denioniškių studentų, nors nevienoda, kova su tėvais dėl 
ateities kitąkart buvo garsi visoje parapijoje. Apie tai buvo 
labai daug kalbėta, ilgai svarstyta. Bet kad tų dviejų vaikinų 
jokiu būdu nebuvo galima įtarti tai darant iš pasileidimo, tai 
per ilga visų širdys palinko jų pusėn: ne tik Aleksio ir Jokūbo 
pusėn, bet ir visų moksleivių pusėn. Taip jie, pirmieji sulaužę 

tėvų ir sodžiaus bendruomenės despotizmą, lengvesnę darė 
kovą dėl to pat ir kitiems jaunesniems draugams. 

Taip apsikūlė ir Nečionys ir nebedrįso būti despotais. 
Kunigo idealą jie bepuoselėjo savo širdyse. Iešmantai buvo 
gražu pasvajoti, kaip jis bus bent vieno kunigo tėvas. Iešman- 
tienė kas šventadienis per sumą meldės, kad ir jos bent vienas 
vaikas taip iškilmingai mišias palaikytų. Tačiau savo vaikams 
to niekados tiesiai nepasakė, nors jie, girdėdami paklausimus, 
kada gi jums bus gana tų klasių, per gerai suprato tai reiš- 
kiant: kada gi, metę gimnaziją, važiuosite į seminariją. Nuvok- 
dami netvirtą tėvelių prieštaravimą, geri Iešmančiukai kaip 
ir Aleksys kaulyte kaulijo: 

— Dar truputėlį, dar truputėlį, kad būtume taip gudrūs kaip 
pats kun. Vizgirda. 

Vienu tuo paminėjimu jau nulenkdavo motiną, nes ji ne- 
žinojo didesnio idealo jaunikaičio kaip Rimutis, jos sesers 
vaikas. 

Naujųjų moksleivių sielos rodės sodiečiams per pilnos, ne- 
be taip lengvai iškakėjamos vienu nuvokimu. Sodžių tai int- 
rigavo, neramino, kai ką kiek pykino, kam jie, nesiskirdami 
iš liaudies, vis dėlto nebe liaudis, nebe tokie pat, kaip buvo 
senieji inteligentai: eina lengvesnės duonos ieškotų, apsipi- 
niguotų, ir atliktas kriukis. Dabartinieji moksleiviai apie bū- 
simąjį asmeninį savo piniguotumą nė neužsiminė, lyg tai pa- 
minėti drovėjosi, nors visi dabar buvo beturčiai ir labai stigo 
monetos. 

Labiausiai stebėjosi moksleivių tėvai, tokiomis aukomis, 
tokiuo susivaržymu leidę vaikus į mokslą. Ag jų širdies dugne 
buvo vis ta pati viltis: šiandien aš susivaržau, kad senatvėje 
būčiau „ponas“ - tai man vaikai ponai užtikrins. Tuo gi tarpu 
jų vaikai dažniausiai kalbėjo ne apie asmeninį pasiturėjimą, 
tik apie kažin kokį bendravimą, pasišventimą, prieštaravimą, 
kovą, džiaugėsi kažin kokiais svetimųjų dvasios karžygiais, 
ne turtuoliais, vieni tautininkais, kiti socialistais, ar, kad 
nebūtų taip baisu, demokratais. Tėvai nebesuprato, kokių čia 
aitvarų jie bus prisiperėję. 

Taip Aleksys ir Jokūbas grįždavo namo atostogoms jau 
lengvomis širdimis, žinodami čia nebesutiksią jokių nemalo- 
numų dėl ateities klausimo. Važinėjo patys atsilsėti, patys 
gyvenimo ir jo filosofijos pasimokyti, pagaliau pamokyti, kaip 
kitur kovojama už savąsias kultūras ir pakovoti už lietuviš- 
kąją. Taip darė ne vienų lietuvių, tik visų pavergtųjų tautų 
jaunuomenė, kuriai sekės akis sau praplėsti, idant aiškiau 
matytųsi buvusieji, esamieji ir būsimieji žmonijos dalykai. 

Šiaip jau gana lengva buvo numanyti, kokie aitvarai bus 
Aleksys ir Jokūbas: Aleksys bus literatas, gal poetas, gyveni- 
mo dabintojas; Jokūbas bus visuomenininkas, gal filosofas, 
gyvenimo lygintojas. Katram Dievulio buvo duota kitokia 
dovana, kitokia neramybė, kitoks impulsas dirbti žmonijai. 

Neramybė... Ją peikia ir koneveikia, ramybės laukia kaipo 
laimės, o nenumano, jog ramybė - mirties, bent sustingimo še- 
šėlis. Kol viskas Lietuvoje buvo „ramu“, ją kirmėlės ėdė, vi- 
sokios musės ant jos baubė kaip ant kokios dvėselienos. Nejau- 
gi Lietuva būtų neturėjusi jokių dantų parazitams iškramtyti 
iš savo gaurų, jokios uodegos pašmaukšėti, visokioms „mu- 
sėms“ nubaidyti? Turėjo, tik ta šlovinamoji ramybė neleido jai 
savo narių pavartoti sau apsiginti. 

Taip negalėjo ilgai trukti. Kol organizmas tebėra gyvas, 
turi jame savaime atsirasti atsparumo, kilti reakcija, užsideg- 
ti, įsėtryti, — tie sveiko kūno veiksmai, kurie išverčia bet kurį 
svetimą patekusį daiktą, užpildo bet kurią išėstą kūno dalį. 
Ir neramybė, kurios ėmė rastis Lietuvoje, tasai ypač pagadin- 
tųjų vietų sėtrijimas, tereiškė jos sveikatą: persirgs, atpuls už- 
degimas ir patapsi sveika. į 

Nebereikė didesnių nelygybių, kaip buvo Aleksys ir Jo- 
kūbas. O žiūrėk, jiedu tolygiu tautos sėtrintoju ir drauge 
gaivintoju. At tikriau: lietuvių tautos kūnas užsidegė pir- 
miausia šiuose savo nariuose. Dabar tik spėk, ar jie visai atkris 
nusirgę, ar atgaivelės ir kitus artimuosius narius. 

Jiedu ir patys jautė, nors vienam antram nuolat prikaišiojo, 
tą patį darbą dirbą ir dirbsią, kaip bendrą dirvą išgyvendami. 
Vienas aria, tai žemę negražiai sukiloja, nebelygią padaro. 

Kitas akėja, tai žemę gražiai lygina. Pirmu akių užmetimu 
jiedu dirba priešingą darbą: ką vienas pagadina, antras neva 
pataiso. Tuo gi tarpu abudu tą pačią dirvą purena: vienas da- 
ro, kad dirva daugiau oro prisigertų, antras — kad grūdus 
imamoji žemelė susmulkėtų. 

Nei arti, nei akėti Lietuvos dirvos neleido tie patys nu- 
galėtojų užmačiai. Savosios kultūros dirvonai pakiloti nebu- 
vo lengva. Abiem pragiedruliam, nori nenori, pirma reikėjo 
šalin nuvaryti priešginos ir nevidonai, - pakovoti dėl laisvės, 
reikiamos pagrindiniam darbui dirbti. 

Ir buvo jie - Bičiuoliai. 


NEČIONIŲ IEŠMANTAI IR NARVILAI 


Iešmantam, daug vaikų turėjus, pagaliau nusibodo vardai 
rinkti. Gimus pačiam paskutiniajam, kai kūmai, išsiveždami 
krikštytų, paklausė motiną, koks gi vardas paskirti, o gulinti 
motina tą pat klausimą pakartojo įėjusiam pasakytų, kad ark- 
lys jau pakinkytas, tėvui, šis tik ranka pamojo. 

- Pakrikštykite sau tuo vardu, kurį šiandei kalendorius 
mini! 

Taip kūmai ir pasakė kunigui. Kunigas, atsivertęs brevi- 
jorių, nors šyptelėjo, tačiau nepasipriešino, kaip tai buvo pa- 
pratęs daryti; praminant lietuvių vaikus senovės stabameldžių 
vardais, ir ėmė minėti tokį vardą, kad net prakaitas kūmus 
išpylė ir jiedu abudu it vėžiu paraudo iš sarmatos ir nepado- 
rumo. Gal kunigas švepliavo, gal lietuviškos kūmų ausys kal- 
tos. Gana, kad jiems krikšto vardas taip skambėjo, jog tiesiog 
neišmanė, kaip čia jis reikės parvažiavus pakartoti tėvam. 

Neapsakomai susigriaužę, it tai būtų jie patys tą nepado- 
rumą padarę, pakartojo tėvam tokiais žodžiais, nuo kurių ir 
juos išvertė prakaitas. 

— O, Dievulėliau! Ar jūs iš proto drauge su kunigu išsi- 
kraustėta? — sušuko motina. 

— Bene pasiutota? — pridūrė ir tėvas, puldamas prie kalen- 
doriaus. 

- Gi tai šventojo Zigfrydžio dienos esama! — sušuko Ieš- 
manta. - Ojūs kaip laužote milinius savo liežuvius? | 

- Taigi taigi, vėplos! - pradžiugo ir motina. Bet kai prisirei- 
kėirjai atkartoti, ištarė taip kaip kūmai ir dar labiau susigėdo. 

Per ilga Iešmantai bent kiek persilaužė ir ėmė žmoniškiau 
tarti Zigfrydį. Vis dėlto, kad tai atminė jiems pirmykštį ne- 
švarų to vardo tarimą, kiek tik galėdami vengė jį ištarti, juo- 
ba pakeisdami jį visokiais pravardžiavimais. Pagaliau ir kuo- 
ne visai užmiršo, kuo vardu jų mylimasis benjaminiukas. 

Ypač sumaningos išpravardžiuoti buvo Iešmantų dukters. 
Žvalios, protingos mergelės, broliukui augant, kas dieną ėmė 
pasergėti vis naujų jo ypatingumų ir keistumų. Ir kai drėb- 
davo žodį, tai jis ir prilipdavo. 

Pradedam nuo paviršutinio Zigfrydžio pavidalo. 

Iešmantai buvo patys gražūs, augaloti, stambūs žmonės, 
tad ir jų vaikai berniukai augo, akyse tiesės ir storėjo it gerai 
girdomi buliukai. 

Vienas Zigfrydžiukas nėjo kūnan. Tiesa, ir jis stiepės ilgyn 
nelyginant kaip pavasarį bulbės daigas pagirny, patamsy, ne 
saulėje. Metais, veidu ir menkumu dar kūdikis, stogu jau bu- 
vo lyg pusvaikis. Tad seselės jo kitaip ir nevadino, kaip Žal- 
ga arba Varpsčiu pupoms varpstyti. Žalgiuku, Varpsčiuku ir 
kiti meilindamies vadindavo jį, ir tai jam derėjo, nes stogo il- 
gumas darė jį nepakabų vaikščiojant ir net gerokai juokingą. 

Tačiau visa taisė veidelis. Platus smakras su gilia tarpu- 
smakre, seselių už tatai vadinamas keimariniu, drąsiai rietės 
aukštyn. Graži, stambi nosis su kuprele lyg susidomėjusi stie- 
pės iš viršaus pasižiūrėti gilumon tarpusmakrės. Ant plačios, 
lyg per plačios jo menkumui kaktos nesidraikė plaukeliai, kad 
ir nešukuojami, kaip tai kitų vaikų, uždengdami net akeles, 
bet rangėsi garbiniais į šalis ir maukėsi aukštyn. Visu kuo vei- 
de Zigfrydis bent kiek panėšėjo į prancūzų imperatorių kor- 
sikietį. Užtai broliai moksleiviai, o drauge su jais ir seselės 
pravardžiavo jį - mūsų Napoleonu. 

Zigfrydžio veidas buvo toks atviras, ryškus ir veikslus, jog 
nors nedidelis, atrodė ne sulig žmogyste, lyg tame veidelyje 

buvo per daug nuogumo, kaip esti žmonių gero ūpo, kuriems 
plačiai šypsantis rodos, lyg per daug dantų turėtų; žiūrėda- 
mas į tą veidą, lyg norėjai bent kiek jį pridengti, tik nežino- 
jai, iš kurios pusės, ir bijojai, kad nepagadintumei, nes jisai 
kaip tik ir buvo įdomus savo simetringumu ir neapsakomai 
gražus. Už tą veidą seselės dar vadino jį Laukiuku, kaip bu- 
vo bandoje laukys šviesiaburnis bulis. 

Kaip laukasai bulis vadovavo bandoje, rodės, kaip tik dėl 
savo laukumo, taip Zigfrydis visų akis veržė į save savo veidu. 
Kiek tik žmonių čia pat buvo ir kol buvo, kad ir kažin kokius 
svarbius dalykus aptarinėtų, kad ir kažin kaip rietųs, - kur bu- 
vus, kur nebuvus, vis jų akys krypo į Zigfrydžio veidelį. Lyg, 
tai vienas tebuvo aplinkui punktas, kurin visi galėjo atsirem- 
ti. Jo nematyti negalėjai, o pamatęs — akių atitraukti, o kad ir 
atitraukęs —- paskui beužmiršti. 

Tvirčiausiai jam prilipo ir galutinai jo tikrąjį vardą pakei- 
tė Sauliaus pravardė. 

Dukterims pralavinti Iešmantai į namus samdės kreivą ir 
šlubą „šlėkčiunką“; mokslios mergaitės iš jos veikiai išsėmė 
visą jos skaitomąjį, rašomąjį, skaičiuojamąjį, katekizmo, Šven- 
tosios ir Lietuvos istorijų mokslą. 

„Žmonės, pamatę Saulių esant visa galva didesnį už kitus, 
vienu balsu sušuko: valio karalius!“ — aiškino mergaitėms mo- 
kytoja. Zigfrydis žaidė sau, lyg nė neklausydamas, ką kalba 
mokytoja ir kaip tai atkartoja seselės. Bet kad įėjo į trobą tė- 
velis, tuojau jam pasigyrė „matęs“, kaip Samuelis veda Sau- 
lių į žydus, kaip žydai paskelbia jį savo karalium už tai, kad 
jis visa galva didesnis už kitus. 

- Tėte, ar aš išaugsiu labai labai didelis? - netikėtai vai- 
kišku papratimu peršoko į kitą dalyką. 

- Galbūt, - atsakė tėvas. — Tu tiesies kaip dėlė. Kiek čia tau 
tėra metelių, o jau, žiūrėk, koks tu ilgas. Kaip pusbernis. 

- Ak, kad aš visus, visus peraugčiau visa galva... - pasva- 
jojo kūdikis tokiuo giliu, liūdnu ilgesiu, kad net pagailo klau- 
santiems. 

- Tai kas gi tada būtų? - susidomėjo tėvas. 

- Gi ir mane tuomet išrinktų kokiuo kunigaikščiu, - atsa- 
kė ramiai, tvirtu įsitikinimu, kad tikrai taip būtų. 

Seselės prapliupo juoku, plodamos katučių: 

- Mūsų Saulius, mūsų Saulius kunigaikštis! 

— Eik, eik, kvailiuki Kaipgi tu, mužiko vaikas, būsi kuni- 
gaikštis? — prisidėjo prie dukterų ir pats tėvas. 
ir nesuprato nei tų, nei to. Ko gijos juokias? Kodėl dabar negali 
būti kunigaikščiu mužikvaikis, kad seniau būdavo? Jukgi ir 
Sauliaus tėvai buvę artojai ir gyvulių vaisytojai. Ir patsai Sau- 
lius tuos gyvulius ganęs. Tai kam gi čia gintis, kad taip aišku? 

Taip Zigfrydis patsai vienas stebėjos mylimų žmonių ne- 
suopročiu. Balsiai to nepasakė. Jam buvo gana, kad jį pava- 
dino Saulium ir taip pripažino jo geismą. Kad jį nuo to laiko 
visi ėmė vadinti Saulium ir kunigaikščiu, tai anaiptol nekėlė 
jo į puikybę, nedidino jo ir neglostė vaikiškos savimylos. 

Iš kokio kelmo Dievas jį išspyrė, palieka slėpinys. Gana, 
kad tokios navatnybės, kaip Sauliaus siela, gal dar niekas ne- 
buvo matęs: tai buvo jautriausias dvasinės fotografijos nega- 
tyvas. Visa, kas tik į tą sielą įkrito per kurį bent kūno pajau- 
timą: regėjimą, girdėjimą, tuojau be jokios jo valios, be jokio 
rūpinimos ir darbo atsimušė sieloje ir jau nebedilo. 

Niekas jam knygelių nepirko, niekas mokytis nevarė, nei 
mokytojų jam nestatė. O dėlto Saulius ir skaityti išmoko, ir 
viso, griežtai viso to, ko tik mokės seselės, ir daug daug iš sa- 
vo brolių moksleivių, kiek jie netingėdavo balsiai skaityti ar 
taip sau nusipasakoti. Viso ko Saulius klausės, o pasiklausęs 
paskui visa tai kuo aiškiausiai - matė. 

Namiškiai nei patys nežinojo, kiek ir ko Saulius moka. Jau- 
tė tačiau, jog jis daugiau žino, labiau yra prisirengęs į klases, 
neg buvo prisirengę stoti jo broliai. Tad ir toliau tėvai nejau- 
tė reikalo samdyti jam mokytojo, kad priruoštų, vien belau- 
kė, kada gi Saulius pradės eiti į protą. 

Iešmantam buvo penketas vaikų: trys sūnūs ir dvi dukteri. 

Darbštūs, sumaningi, pažangūs naujosios gadynės ūkinin- 
kai, buvo tiek pasiturį savu darbu, jog be didelio vargo, tik 

kiek tiek labiau pataupydami, teisėjo artimiausiame mieste iš- 
syk mokyti du berniuku. Didžiausias jų buvo džiaugsmas, 
kad vaikiukai ėmės mokslo. Tieša, jiedu nebuvo išskiriamu iš 
kitų, vis dėlto kas metai perkeliamu ; aukštesnę klasę. Ir nie- 
kas tėvui lig šiol nepabadė akių, kam pradėjo vaikus mokyti, 
veltui pinigus leisti, darbininkus gadindamas, o žmonėmis ne- 
darydamas. 

Kad mergaičių daugiau nemokė, kaltu buvo ne tėvu, bet 
„Šlėkčiunka“: kam ji daugiau nemokėjo. Iešmantai tikrai ne- 
būtų jai šykštėję duonos ir pastogės ilgesniam laikui. Dabar 
tenkinos tuo ir apie nieką daugiau mergaitėms nesvajojo. Be- 
ne jos bus kunigai ir advokatai? Laikraštį paskaito, laiškus 
broliams gimnazistams parašo, skaičiuoti moka, dar šiokių ir 
tokių istorijų... Gi ar to negana, kad sodiečiai ir nebuvusias 
mokykloje vadintų mokytomis ir šviesiomis? 

Kas kita — berniokai. Du eina ir, rodos, nueis pasiskirtais 
keliais. Tik kas daryti su tuo paskutiniuoju, kad jis ne tik nei- 
na į protą, bet juo auga didyn, vis darosi keistesnis kaip sa- 
vo pavidalu, taip ir nuomonėmis. Vienuose dalykuose Sau- 
lius, nors jau vienuoliktus metelius ėjo, tebebuvo tikriausis 
kūdikis, kituose gi toks, kokiuo nesti nei subrendę žmonės. 

Visi, net patsai tėvas, lyg privengė to keisto kūdikio. Bet 
niekas iš namiškių, nei savieji, nei samdiniai, nemokėjo nusi- 
statyti, kaip su juo elgtis: kaip su kūdikiu ar jau lygiai kaip 
ir su anais gimnazistais. 

Maža to, Iešmantų namai, Sauliui augant, darėsi pilni ka- 
žin kokios paslapties. Lyg gaidys būtų jiems padėjęs kiaušinį 
ir paperėjęs aitvarą ir dabar nebežinotumei žmogus, kas gi čia 
tau benutiks per jį: didžiausia laimė ar dar didesnė nelaimė. 
Bijota net pasižiūrėti jam stačiai į plačias jo akeles, kurių gi- 
lybė rodės neiškakėjama. 

Vienos seselės drįso Saulių pravardžiuoti, ir tai tik dėl to, 
kad jautė, jog visa tai jo nė kiek neužgauna, neįžeidžia, lyg 
visai jo nepaliečia, kaip, sakysime, saulei nieko nekenkia, ar 
kas ją giria, ar peikia. Sauliui visa rodės paprastu dalyku, pri- 
deramu ir tinkamu, lygiai pasityčiojimo pravardžiavimai, 

lygiai aukštinimo. Tad ant nieko jis nepyko, niekam jokio blo- 
gumėlio nedarė, šiurkštaus žodžio neištarė, — nei kokio nepa- 
dorumo iš jo niekas nebuvo matęs. Augo it šventasis Dievo 
išrinktinis. 

Tad ir ant jo niekas niekados nepyko, jo nebarė, jam ne- 
keršijo. 

Zigfrydis Saulium praminti lygiai gerai buvo galima ir už 
saulės mėgimą ar tikriau — jos mylėjimą. 

Geltona saulutė per visą mielą dienelę susiriesdama trėš- 
kia iš savęs spindulių kiek tik begalima, skaisčių ir karštų. Vi- 
dudienį nė nemėgink pasidomėti, kaip ji beatrodo, ir drąsiai 
pakelti akis į jos skaistybę - apreipins, nusvilins. Per visą die- 
ną žmonelės ne tiek mato savo mielą saulytę, kiek jaučia. 

Vienas Iešmantų Saulius tesugeba taip prisitaikinti, kad 
saulės pavidalas matytųs per ištisą dieną. Tai iš už kerčios per 
nusvirusio stogo palagą, tai iš po lapuoto medžio pro šakas — 
vis jis prisiderindavo per kiaurą dieną sekti, kaip nuo pat ryto 
lig pat vakaro per didelį didelį dangaus skliaustą rieda saulė. 
Ar jis žinojo, kam jam to reikėjo? Tokia jau buvo jo siela; ką 
pasergėjęs, jis tol nerimo, kol nesusekė pačios pradžios ir 
paties jo galo. Be to gautas paveikslas buvo nepilnas, negalįs 
jo patenkinti. 

Niekieno nežadinamas, jis jautė besiartinantį saulės tekė- 
jimą, patsai kėlės iš lovos; vikriai, pakabiai, daug pakabiau, 
nei vaikščiojo, it beždžionė lipo gaisro kopėčiomis į pat sto- 
go šelmenį, nesuskubdamas basomis kojomis visų spyrių pa- 
lytėti. Gulo ant pilvo ant tų pat liesvų ir iš viso vieko tiesė 
kaklą per šelmenį rytų link, kad tik galima būtų išvysti pati 
pradžia saulės patekėjimo. 

Dar tebėra naktis, dar niekas nejunta aušrinės, o Saulius 
jau mato, kaip juodą tamsą ima skiesti pirmieji jos spinduliai. 
Iš pradžių jų varsa neaiški, kažkokia mėlyna. Tai patys toli- 
mieji saulės pranašai. Jie nakties veidų dar netaiso, mieguis- 
tų akių dienos džiaugsmu neuždega. Saulius rimtas palieka, 
nors džiaugsmo šaltis jam ūžteli per nugarėlę: nekantriai lau- 
kia antrųjų spindulių. 

Dabarjis mato, kaip sparčiai mainos tamsios spalvos; jis da- 
bar kuone rankutėmis norėtų nutverti visus švelniausius, sub- 
telingiausius tarpvarsius, kol pranyks. Tik veltui - visi jie ūmai 
vieną akimirką virsta viena tirštai raudona varsa. Saulius jau- 
čia, lyg gamta karalienė siaustųs savo galybės apsiaustu, ir pats 
gurklį tempia kunigaikščio rimtumu, laukdamas žadamojo 
gamtos majestoto. 

ĮTraudonumą dabar įsimaišo balkšvumas ir sudaro tokį sub- 
telingai švelnų rausvumą kaip gražios moteriškės prietelingas 
šyptelėjimas. Šviečias grožėja drauge su saule ir Sauliaus vei- 
das. Prietelingai jis šiepias atgal saulei. Jis visa savo jautria šir- 
džia sveikina ją, iš nakties miego pakirdusią. Kaip jos pasilgo 
nuo vakar vakaro! Norėtų ją pabučiuoti, pasakyti: labas rytas 
saulutei! kaip kas rytas bėga savo motutės pabučiuoti. 

Saulė pagalios tampa paprastai geltona, vis toliau nuo sa- 
vęs gindama visas ryto sutiktoves spalvas. Ir jau rimtai vie- 
nodai ima plaukti erdvės okeanu it laivas, išsinėręs pagalios 
iš šimtų uosto palydovių laivelių. 

Sauliūs geria saulę visu savo kūnu. Jam pradeda būti vis 
geriau, vis šilčiau; paskutinį kartą nukrato ankstyvojo ryto vė- 
sumas, akelės it dvi žvakuti užsidega šviesa nuo saulės. Nors 
nebelipk nuo stogo. 

— Vėl tu, vaikeli, dangčio čiukure... Ką gi tu nauja bema- 
tai, nabagėli? Ko gi benorėtumei pamatyti? — iš žemės prabi- 
lo dar mieguistas liūdnas vyriškio balsas. Tai Sauliaus tėve- 
lis Iešmanta, pakirdęs iš miego, eina savo bernų žadintų. Jis 
matė praeidamas tuščią mažojo ir mylimojo sūnelio loveląę, 
pyko už tai, norėjo išėjęs apibarti ir - negalėjo. Jis jau žinojo, 
kur tamsiomis jauno mėnesio naktimis ieškoti Sauliaus; no- 
rėjo pabaidyti, kad susirgs, ir tai užkliuvo gerklėje. 

Saulius nė nedirstelėjo į atmestą aukštyn tėvelio galvą: ir 
be to iš vieno balso kiaurai „matė“ tėvelio vidurį, lyg jis bū- 
tų buvęs stiklinis, tikrai perregimas. Saulius anksti perprato 
nesudėtinį sodžiaus gyvenimą ir nepainią jo žmonių psichi- 
ką. Tad jam nebuvo jokių sienų — „matė“, kas ką jaučia ir to- 
je valandoje daro, nors būtų kitoje troboje. 

Saulius „matė“ savo tėvelio sielvartingumą, nuliūdimą, 
svyravimą, vis iš meilės. „Matė“, kaip tų jausmų spinduliai 
„perveria“ jį. Jam gera ir jis „mato“, kad iš jo paties tokie pat 
spinduliai eina į tėvą ir tėvui dėl to darosi gera. Meile uždek, 
jei nori meilės pritirti. 

Bet tai nebuvo paprastosios meilės šilimėlė. Liūdną už jo 
galvos tėvą išgirdus, Sauliui jo nepagailo, nesukrutėjo atgai- 
los jausmas ir pasiryžimas tokiuo būdu nebeliūdninti. Nei 
meilės, nei užjautimo Saulius nejautė. Jo siela buvo nepapras- 
to jausmo reflektorius, ne jausmų židinys; ji tik tai atmušė, kas 
į ją įkrito, kas per ją šliūkštelėjo: motinos, tėvo meilė, mokslo 
balsas, vaizduotės svajonės, gamtos slėpiniai ir grožybės. 
Viena tik grožė. Bjaurumo, pykčio, keršto Saulius, nors dar 
ir nebuvo prityręs, nebūtų ir visiškai jautęs, kaip fotografijos 
stiklas nejaučia kai kurių varsų ir nereaguoja į jas. 

It Eolo arfa'*š Saulius atsiliepė menkiausiam pūkštelėjimui 
į jį. Tad negalėjo neapkabinti motutės, per naktį jo pasilgu- 
sios ir akim jo ieškančios. Bet ligi tik ji kur nusigrįžo, Saulius 
nieko širdy nebejautė. Lygiai su tėvu, kuriam visas Sauliaus 
elgimasis buvo neatspėjama mįslė. 

— Kadgi žinotumei, tėveli, kaip gražiai saulytė akeles iš mie- 
go pramerkia! Lipame, tėveli, kada nors abudu ant stogo - pa- 
matysi! - masino tėvą, tokiom akim į jį žiūrėdamas, tokiom de- 
gančiom kažin kokia ugnele, jog tėvui net pašiurpo. Paslėpda- 
mas tą savo lyg išgąstį, Iešmanta subaudė: 

- Gana gana, Sauliuk!.. Vis tebesi mažprotis. Kada gi pra- 
dėsi protan eiti, a? Juk metas tau ir į klases eiti... 

Dabar Sauliui pasimatė keista, kam čia mokslams iš jo rei- 
kalaujama kokio „proto“, kurio jis neturi ir vis dėlto nesimo- 
kydamas moka lygiai tiek pat, kaip ir turinčios proto seselės, 
mokusios per kelias žiemas. Tad nieko į tai nebeatsakydamas, 
sugrįžo prie savo minčių. > 

- Tėveli, kai aš tapsiu karalium kaip Saulius, tai aš čia kie- 
me pasistatysiu aukštą bokštą. Dar aukštesnį nei bažnyčios. 
Ir iš ten sveikinsiu bundančią saulę. 

— Kam gi tau to bokšto, kad ir dabar pasveikini nuo sto- 
g0? —- paabejojo tėvas. 

— Gi kad matytųsi per Kalniečių pakriaušę, per viršų pušy- 
no antjos, kad jau niekas nebekliudytų man... Mes slėny... Mes 
negalime matyti pačios pradžios saulės... - Sauliukas kliedėjo 
tėvui neapsakoma širdgėla ir nerimu, kad turi slėnyje gyven- 
ti, pasiilgimu aukštybių, kalnų, bokštų, visa to, kas leidžia 
akim perverti toliausias erdves. Saule buvusios užsidegusios 
kur tolyn, ne į tėvą, Šišsiniai a iš tos savo sielos gilybės, kurios 
tėvas, paprastas sodietis, negalėjo iškakėti. Jam pasimatė iš 
Sauliaus kalbąs kitas, nebe Sauliukas, visai jam HEpačis Ema 
asmuo. Ir dar labiau pabaiso. 

— Nieko, vaikeli, keistesnio tu nepamatytumei nei nuo Pop- 
šutės kalno, nei iš viršūnės kareivių dybos piliakalnyje, - ta- 
rė senis Iešmanta, giliai atsiduso ir nuėjo į klėtį bernų keltų. 

Sauliukas ir tame dalyke nesutiko su savo tėveliu; Popšutė 
ir Piliakalnis jam yra jau tiek davę, kiek nebetilpo jo sieloje. 
Popšutė ir Piliakalnis buvo jį padarę tokiuo, koks jis yra. Tai 
kur buvęs, kur nebuvęs, vis jis veržėsi į vieną ar į antrą pabū- 
ti. Ten jam nebuvo nuobodu, nors taip pat kažin ko ilgu. 

Iešmantai gyveno giliame slėnyje, išsitiesusiame kuone sta- 
čiai iš žiemių į vasarius. Vakarų pakriaušė buvo neaukšta, 
visa plika, nei krūmelio, nei vienstypio medelio. Ir Sauliui ji 
buvo visai neįdomi. Kas iš jos, kad žengsi žingsnį aukštyn, ir 
viskas jau matosi į vakarus per ištisas tris mylias? 

Aukštesnę vietą vakaruose tesudarė toliau nusitiesusi kal- 
nų alkūnė, ten jau apaugusi giria. Iš ten Sauliukas ir taikė per- 
žiūrėti per aukštąjį rytų kriaušių, visą apaugusį pušimis ir 
dengiantį ss 
ir, nors vadinami „Piacioruesiais“ ar „makanikais“, nebesiži- 
nos, kas čia beištaisius, Saulius, jei jų tarpe bus netyčia atsira- 
dęs, mes vis tą patį sumanymą, tvirtą, nebeleidžiantį beprieš- 
tarauti: 

- - Į Popšutę. 

Tik jam niekas ir neprieštaravo: tai buvo pati gražioji jų 

laukų vieta, visados jam vienan balsan aisakydavo: 

- Į Popšutę, į Popšutę! - linksmai baigdami savo seimą. Ir 
nieko nebetrukę, ankšta krūvelę gužėdavo keleliu šalia raisto. 

Ne vienas Saulius, visi draugai laikė akeles įbedę į aukš- 
tą, už puskilometrio gulintį Popšutės kalną. Akys žybsi neti- 
kėtai didžiu džiaugsmu, alsavimas nelygus, ne eite eina, te- 
kini bėga, tarytum kažin kas jų ten laukia su dovanomis. 

Neklydo: jų laukė įvairi Lietuvos gamta ir siūlė jiems vi- 
sokių savo dovanų - grožės ir džiaugsmo. 

Popšutę, kaip ir visa kita, Saulius savotiškai vaizdavosi. 
Popšutė, atskilusi šaka vakarinės kalnų ežios, šiapus pušyno 
atgulusi, jam rodės visai ne kalnas, tik ilsintis Liūtas, pirmuti- 
nes kojas prieš save ištiesęs ir šeriuotą savo kaktą atmaukęs: 
jo atkalnė buvo plika, o viršus aukštais beržais apaugęs. Vaikų 
nuraustas dešinėj kriaušius buvo akies vietoje. Liūtas aukštai 
kėlė kelmuotą savo ančiakį lyg stebėdamasis, jog atsirado krū- 
velė rėksnių lermininkų, drįsusių sudrumsti amžiną jo rimtį. 

Juo artyn kalno, juo vaikai spartyn. Pagaliau bėgtinai ant 
pat viršaus, į Liūto kaktą. Čia ne tik Saulius, visi išsyk rimo, 
pasiduodami gamtos tylai. Tik ji nebuvo negyva, nes ir ka- 
puose nieko nėra negyvo. 

Čia Liūtas buvo ne tik kaktą atmaukęs, dar per visą nu- 
garą karčius pastatęs, lyg būtų rūstavęs ant savo draugo Pa- 
grubio, kurs iš anapus raisto negi iš meilės moliu raudona- 
vo. Slėnio pušys rangčiomis stiepės aukštyn užstoti juodu 
tamsiai žalia uždanga. Tik veltui! Nepasiekti joms milžino 
akių, neužstoti joms apylinkės reginio! Jis drąsiai žiūri tolyn 
palei visą slėnį. Ir didžiuojasi jo nugaros beržai, baltais savo 
trinyčiais gašavodamies, jog visu liemeniu pralenkė rudinė- 
tų senapušių viršūnes. 

Įvairu čia buvo vaikams žaisti. 

- Šakų! - neleidęs atsidusti, rimtai įsakė būrio viršininkas 
Laurukas, ir visi kaip vilkuičiai šmūkštelėjo į krūmo tankį, ne- 
paleisdami kits kito iš akių, nes krūmo rimtis visus bailino, 
nors jie žinojo čia nesą laukinių. 

Neilgai trukus, šiuršėjimas ir šlamėjimas per krūmus tę- 
siamų sausų šakų ėmė reikšti jau esant kuro patiekta. Tuoj 

keliaklupsti padirbo Liūto akyje vietą, tuoj prilaužė sausų 
šakų, prigraibė skujelių, ir karšta, geltona ugnis, linksmai 
sproginėdama traškėdama, apdavė vaikų veidus. 

- Lapuotų šakų! Daugiau dūmų, kad už mylios matytųsi 
kaip seniau iš piliakalnio! - komandavo Laurukas, dievobai- 
mingai žegnodamas prasidėjusią ugnelę. 

Radosi lapų, ir dūmai aukštai aukštai iškilo į padangę juo- 
du bokštu ar kaminu ir, mažo vėjelio dvelkiami, sunkiai svi- 
ro ant miško vienon pusėn. 

Kaip miško dievukai ar aukų degintojai stabameldžiai 
vaikai šoko zujo aplink ugnį, šokinėjo per viršų, pasinerda- 
mi dūmynėje ir prunkščiodami nuo gailumo, tupinėjo, karš- 
tus anglis krapštinėdami ir už kits kito kaišiodami šakalius, 
kad dar karščiau būtų. Lyg to reikėjo jiems sušilti. 

Įdrįsę ar įsismaginę pakriko po krūmą, šūkaudami ir dai- 
nuodami. Rinko daugiau kuro. Kitas, baltgrybę radęs, tuoj 
bėgo jos keptų, kits uogelę nusiraškęs nešės pasirodyti ir vai- 
kiškai viepės, pasidėjęs ant delnelio, lyg dovanų gavęs iš mei- 
lios viešnelės. Kitas iš pat atkaitos nusiraškė riešutų kekę ir, 
visiems bežiūrint, bandė, bene jau dideli brandulai. 

Niekas nepasergėjo, kaip Laurukas išnyko ir dabar štai 
neva iš miško ūmai susirado pernykštėmis bulbėmis kišenė- 
se nešinas. 

- Ir aš kai ko radau po beržais, - pajuokavo, nužerdamas 
anglis nuo karštų smilčių, apkaupdamas jomis bulbes ir vėl 
apkasdamas žarijomis. Vaikų ūpas dar labiau pakilo, buvo 
kaip ir visada vaikiškai alkani, neprisotinti kaip antinai. Tad 
visų atidė įsitempė į vieną ugniakuro vietą, visi doroja bul- 
beles, apklodami karštimais, kad būtų karščiau. 

Tik vienas Saulius lyg nemato visų tų įdomybių ir skanėsų. 
Jis žiūri į malonų gimtinį slėnį, kur viso jų sodžiaus laukai 
atgulę. Laukai puikūs, kalneliais kuproti, upeliu gembėti, pie- 
velėmis pamarginti; tokia įvairybė, jog šimto sieksnių nerasi 
vienodumo. 

Aure gimtinis sodžius pačiame viduslėnyje, apaugęs tan- 
kiais ir senais medžiais, lyg vienas ištisas sodelis. 

Aure pirmasis medžių krūmelis, tai jo sodelis, kur po šimtą 
kartų jis su mergiotėm bėgioja uogautų ar obuoliautų. 

Antai pašlitai prieš saulę puikus žolėtas apluokas su dar- 
žine ir paviečiais atakaitoje, su klojimu ir žardais toliau. Aure 
ir maža pirtelė. 

Visa tai jo ištrepinėta, išlandžiota, išjodyta. Ak, kaip ma- 
lonu - už didžiausį dvarą nebūtų atidavęs tos sodybėlės: kas 
dvaras, kad ne gimtinis? 

Dešinėje akys grimzda kemsuotose balose, kur už keleto 
kilometrų pačioje pamiestėje Beragio ežeru pasibaigia. Kairė- 
ję - slėnio galo neatsieksi. Tik dūli Valiulio kalnelis, ilsis Dvi- 
ragį ežerą į antrą galą slėnio, į pat Salas nuvaręs. 

Staigūs rytų kriaušiai, kur lygiai bėga, neaukšti rodos. Gi 
kur Malaiša jų nugarą lig slėniui pergraužia ir upeliu tekina 
vandenį - kraują, viršūnę už 200 pėdų teišvysi. Pačiame vir- 
šuje drąsus Žigė trobą pasistatė. Pažiūrėk, net baugu, kad išti- 
kusi audra apačion jos nenuritintų, kaip svavalininkas piemuo 
nuritina akmenį. Bet butas stovi kaip stovėjęs ir kruvinomis 
savo akimis - langais, kai vakarop leidžiantis saulė savo spin- 
dulius į juos atremia, žiūri tolyn, kur už kelių mylių senovės 
vienuolynas mūrais boluoja, o dar toliau - dangus su žeme 
susisiekia. 

Atkalnėse krūmeliai, gal netyčiomis ūkininkų paliekami, rū- 
tų darželiais žaliuoja. Pakalnėse juodalksniais apaugę pavers- 
miai ir kur ne kur kaip šašai melsvuoja senkapiai - dirvonai. 

Kur plika, aštrus vėjas smėlio šonuose baisias žaizdas pada- 
rė; įdubo jie ir prisiželdė jaunų pušelių, lyg žaliu lopu užsilopė, 

Toliau antras milžino kirtimas — tarpukalnė, kur aukštas 
Juodonių piliakalnis, Valiulio saugomas, iš senų senovės sar- 
gybą sergti. 

Visa tai apžvelgęs, ištiesė kiek begalėdamas aukštyn ran- 
kas, neapsakomu pasigėrėjimu patraukė gimtinio oro ir, pil- 
nai patenkintas, ištarė pats sau, tyliai lyg vėjelio dvelkimas: 

- Ak, kaip čia ramu! 

Mažas jo protelis nė nemokėjo visą Lietuvos malonumą ki- 
taip išreikšti. Tik kitaip jo ir neišreikši. 


- 458 + 


Šveicarijoje, Norvegijoje ir dar kitur aukšti pliki uoliniai 
kalnai savo viršūnėmis debesų siekia. Aukštyn žiūrint, galva 
sukas; jų suvirtimas jūrių ar ežerų pakrantėmis perima žmo- 
gų baime, nužemina, smeikia. Puiku ten, iškilminga, bugštu, 
tik vienoje Lietuvoje tėra - ramu. Čia pasižiūrėti, Lietuvoje — 
gyventi. Ramumą, graudžios poezijos sparnais pasitaisiusį, 
Lietuvoje terasi. 

- Per pirštus, kas kišis per anksti! - ūmai šūktelėjo Lauru- 
kas, kasikliu ant ugniakuro mojuodamas ir nekantruojančius 
draugus gindamas nuo mėginimo, bene jau iškepė. - Nei su- 
šilti bulvėms neduosite... 

Saulius krūptelėjo. Draugai paklusniai pasitraukė ir lau- 
kia, kad viršininkas, pirma pats pamėginąęs, tars iškilmingai: 

- Jau. 

Tai išgirdę, besočiai kimba į karštus pelenus tiesiog pirš- 
tais, nudegdami ir padaužinėdami juos į šlauniotes, ryja karš- 
tas bulbes tokiuo godumu, kokio teišmoko tikras badas ir val- 
gumas jaunų, išsibėgiojusių vaikų. Tikinu, kepti svetimų kraštų 
kaštanai vieni niekai prieš lietuvių lauke keptas bulbes! 

- O tu gi, Sauliuk? - susigriebia Laurukas, užmiršęs drau- 
gą. Jis stovi kiek tolėliau vis taip pat įsižiūrėjęs į tolį, lyg nie- 
ko nejusdamas, kas čia aplink darosi. Tai išieškojęs pelenynę 
ir beradęs paskutini dvi, ištiesė jas draugui. 

- Te, žiūrėk, kokios gardžios! 

Sauliukas nežiūrėdamas paima, nežiūrėdamas padėsto iš 
delno delnan ir vėl krūpteli. 

— Ka ka rie ka! - atėjo garsas nuo tolimos Pakalninės. Tai 
gaidys skelbė ateinantį vakarą. | 

Gi saulelė tikrai vis žemyn leidžiasi į savo auksinius va- 
karų rūmus. Jau ir už miško. Jau medžiai savo ūksme visą slė- 
nį užklojo. Tamson skęstančioje girelėje atsiliepė slėpiningas 
ūžimas ir šnibždesys. Pakirdo miško būtybės ir ėmė šliaužioti 
po medžius. Dabar į tamsią krūmynę nei už ką nebebūtumei 
vaikų įvaręs. 

Gamtos paslaptinėn tardamas, ėmė šnibždėti Sauliukas, 
lyg poterėlius kalbėdamas. 

— Vieną kartą pačiame vidunaktyje eina žmogėnas takeliu 
pro aną kalnelį pabalyje ir vis galvą laužo: kam šis kalnelis 
Gaidžkalniu vadinasi. Tiktai: ka ka rie ka! po pat jo kojom. 
Žiūri, gi kalnelyje stovi didelis, puikus, raudonas gaidys. „Tai 
žydas besinešdamas bus jį pametęs, - sako. — Reikia jis sugau- 
ti, potam. da lapė praris“. Ir ėmė gaudyti. Sugaus, du auksi- 
nu gaus. Naktis tamsi tamsi, o gaidys kaip žarija Zėri. Grie- 
bia, o jis antrapus kalnelio šmykši. Apibėgs aplink - gaidys 
šiapus kalnelio bestovįs. Suprato žmogus, tai pinigus, ne gaidį 
esant; jei pagaus, ne du auksinu gaus, tik visą lobį čia išsi- 
kas. Ir įniko gaudyti. Visas sušilo, drapanas nusivilko, užil- 
so, vis dėlto nesiliauja, gaudo ir gaudo, vaiko ir vaiko. Ka ka 
rie ka! —- pragydo gaidys, ne tas, kurį gaudė, tik Pakalninėj, 
kaip dabar štai. Kva kva kva! - prapliupo kalnelio gaidys tan 
balsan tokiuo velnišku juoku, jog žmogus krito nebegyvas. 
Rytą rado jį čia pakalnėlėje. 

Daugumas naktigonių ir dabar vidunakčiais matą kalnely- 
je auksinį gaidį, tik niekas nebedrįsta jo gaudyti. Nedrįsta nė 
gulti jo paantvalnyje, nors ten sausiau: kaip tik užmigs, čiūkš 
juos už kojų nuo kalnelio ir nutraukia. Užsitrauks vėl, atguls, 
užmigs, čiūkš ir vėl apačion. Kol nenuvaro iš tos vietos. 

- Lauruk, eikiva kurį vidunaktį su tuo Gaidžiu pasikal- 
bėtų! Jis daug mums apsakytų. Gal pasirodytų, kur jis kalnę 
gyvena, ką ten veikia ir su kuo. Nejaugi vienas per amžių am- 
žius? - pabaigė savo pasaką Sauliukas. 

- Ką kliedi, Sauliuk? Ar taip pat nori galą gauti? Šiaip jau 
aš dažnai ten arklius vedžiojuos. Tik naktį... ne, aš neisiu! — 
nesutiko Laurukas. 

— Tai aš vienas nueisiu, - pabaigė Sauliukas atkakliu, bet 
kitų neverčiančiu balsu. 

Niekas jam neatsakė. Visi stovėjo dar labiau pabūgę; dar 
nedrąsiau, kaip visados Sauliaus draugėje. 

Lup lup lup! antjų galvų. 

Vienu matu visi vaikai atsidūrė pakalnėje. Beliko nėmaž 
nenusigandęs, nors krūptelėjęs, Sauliukas ir Laurukas. Lau- 
rukas taip pat ėmė bijoti vakaro, tik drąsinos ir nepadorėjos 
draugo, kurio niekados neapleido. 

- Sauliuk, kas čia? Bene „gaidys“? — nusitvėrė jį už ran- 
kiotės. 

Tai buvo du kėkštu, užuodžiusiu mėgiamąsias bulbes. 

Sugrįžo ir draugai. 

- Žarijų palikti negalima: dar miškas užsidegs. Tik kuo van: 
dens iš markos parnešti? - rimtai susirūpino Laurukas. 

— Gi mes patys užliesime... — atsiliepė kažin kas. 

— Tik drįsk! - atšovė Laurukas, kumštelį rodydamas. - Ug- 
nelė paniekinti - nuodėmė, dar supyks ir atmonydama namus 
sudegins ar paniekintoją spuogais išbers. Ji reikia tyru van- 
denėliu užlieti. O kad tokio nėr, tai užkaskime smėliu. 

Susarmatytas vaikiukas, nieko nebeatsakęs, pats pirmas ki- 
bo į darbą ir, užrausus ugniavietę, pamaldžiai ją peržegnojo. 
Tik taip padarius, buvo galima ramiai grįžti namo, tik taip bu- 
vo tikri ugnelę nieko bloga jiems nebedarysiant. 

Saulelė ir visiškai užsileido už kalno. Tik raudonas kaip 
kalnelio gaidys dangus bereiškė vietą, kur ji dingo ir koks bus 
rytoj oras. 

Namo, namo, vaikai. Žiūrėkite, ką jums namiškiai bepa- 
sakys už tai, kad taip ilgai užtrukote! 

Vaikai grįžta atgal taip pat tekini, kaip ir atbidzenę, tik vis 
dairydamies atgal, lyg gailėdamies, jog turi palikti tą ramią 
ir įdomią vietelę. 


Rytuose dar įdomiau: ten Piliakalnis, ten Valiulis, ten šile- 
lis su dreve galiūne. 

Už tarpinių klampynių, ten, kur slėnys ima palengvo šlaitu 
aukštyn kilti, augo gerai jau praretintas šilelis, taip kuopnus, 
kaip neesti nei gryčia, kunigo laukiant, smhėleliu pabarstyta, 
šakelėmis pakratyta. 

Niekados pabaigtinai nenukertamas, tik retinamas, išsi- 
imant atskirus šiam ar tam tinkamus medelius, tai drūtesnius, 
tai laibesnius, medžiagai, ne kurui, šilelis nebuvo nuobodžiai 
vienodas, lyg dirbtinai auginamas ir pakarpomas. Čia buvo 
sienojų, buvo gegnių, karčių; buvo botkočių ir padaigų. Ir ant 
visos tos jaunuomenės viešpatavo milžinas senapušė drėvė, 

viena pati tos eilės bepalikusi. Ji pakirsti dar niekam nebuvo 
atėję į galvą, kad ir kažin kaip reikėjo lentų ir kuro. 

Kupli kupli, aukšta aukšta senapušė rodės tyčia išdaiginta 
menės, kurią ji pati buvo pasėjusi kalnų kalneliuose, pakalnių 
pakalnėlėse. Jos šakų buvo nedaug, netanku, užtat kurios 
buvo, buvo kaip ištisi nuo kamieno atkragę medžiai sienojai. 
Jos visos tebežaliavo viršūnėse, tebebuvo pilnos gyvybės ir ga- 
lybės. Niekas jų skujų barzdų pušinėms nebesilaužė, nes ne- 
bepasiekė. 

Tokią daugybę grūdinių ževelių berdama, ji viena pati 
būtų užsėjusi visą Vaduvų kraštą; būtų visoms pušelėms ta- 
pusi motina, senė ar praprasenolė, kaip buvo papiliakalnėje. 
Taip pat būtų jai derėję kalne stovėti, kaip jai čia derėjo: tokį 
ji darė užbaigtą įvairialaipsnių medelių miškelį-bukietą, jog, 
rodos, pakirsk ją, nebeliks nei paties šilelio. Jis sumažės, taps 
nebe girelė, tik krūmas, ir visai nebebus įdomus. 

Piliakalnis anapus tarpukalnės, senapušė šiapus buvo du 
draugu, lyg kad ne taip skaudžiai nuobodu būtų pavieniui 
amžinybė amžinėti. Kas joms, rodės, ta upvietė tarpukalnėje, 
ta borsiukynė ir lapynė, visa tamsiai prižėlusi alksnių? Kas 
net saviškiai neūžaugos, kurie ničnieko nežino, ką žino ir yra 
mačiusi senapušė ar piliakalnis? 

Gryna gryna tol aplink miško patriarchą. Jokios čia nešva- 
rybės, jokios puvenos; nė žolė čia nežėlė kaip toliau tankia, 
gauruota veja, slepiančia savąją tam tikrą mažutę augmeni- 
jos ir gyvijos valstybę. Jokios kirmėlaitės. Ką besakyti apie 
gyvates: joms čia, kalne, per sausa. Vieni rinktinio gražumo 
drugeliai, ne tokie kaip kopūstiniai, linksmai, vikriai plave- 
na. Ir ilgakojai žiogeliai spragsi šokinėja lyg užsukamos plie- 
no plunksnelės: jokio nėra reikalo, o šokti reikia, nes taip jau — 
užsukta. Dar zvimbauja keistos miško musaitės, ne tokios 
kaip trobose arti mėšlynų. 

Visais dienos laikais po senapuše esti taip ramu ir jauku, 
kaip esti glaudžiantis prie senelės šono. Ir dar nebuvo tokio, 
kurs, eidamas pro šalį, nebūtų čia atsisėdęs ir gerą valandą 
saulės atkaitoje pasikepinąs. 

Senas senas, visai persenęs diedas Valiulis, kurį dievai už- 
miršo, nuo kurio visi žmonės savo būdais nutolo, neblikus 
drevės, gal visai nebebūtų atšaukiamas iš savo kalnelio. 

Jei tau nebaisu nuo drevės nusileisti pečininkais, borsiuku 
prasiskinti per tarpukalnę, pro pat kapelius ir vėl pečininkais 
pakilti į Piliakalnį, tai pakilus ir visai nebebus baisu. 

Lygu lygu piliakalnio viršuje, tankiu pušelių šepečiu apau- 
gę; liūdi liūdi jis, akeles pražiūrėjęs į bekraštę tolybę vaka- 
ruose, kaip liūdėjo maža švedų sargybėlė, palikta čia apsau- 
gai, akimis sekdama puikią savo kariuomenę, tirštais pulkais 
traukiančią į tolimąją šalį pelno ir laurų. Ar begrįš jos pasi- 
imtų? Ar beras ią visą? O gal užmirš ją, be jos sugrįš per Bal- 
tiją į šaltą, bet gražią, kalnuotą savo tėvynę? Kaip tegali liū- 
dėti švyturio sargas, paliekamas tuščioje saloje gilioje jūroje; 
niekas jo neatmena, niekas nesidomi, nors visi seka jo žibu- 
rį - žymę. 

Švyturio sargui norsgi retkarčiais bent valgyti atveš. Pilia- 
kalnis nebe metais, amžiais skaito, kaip liko vienišas, lapių 
ir opšrų belankomas, tarp krūmų ir pelkių. Ir dabar jau švent- 
vagystė tau pasirodytų, jei jo višuje išspruktų bent vienas 
linksmas žodelis, lygu kapuose. Didžiausi rėksniai vaikiščiai 
čia nurimsta, labiausiai įsiplepėjusiems šnekos čia nutrūksta. 

Ir grįžta kiūtina lankytojai atgal, vėl palikdami pilę vieną 
amžių paslaptinę slėpti. 

Kas nenorėtų jo jaunystę atspėti? O gal nebeverta? Taip da- 
bar viskas kitaip. Senapilio laikų viena kalba beliko, ir ta pati 
vis labiau teršiama ir apvaginėjama, kaip ir pats piliakalnis vis 
labiau ūriojamas godžiomis rankomis žmonių, kuriems ne se- 
novė rūpi atminti, tik didesnis gabalas duonos pilvan įsikišti. 

Čia gūdu, jei ne baisu. Čia patys atšalėliai žmonės kalba 
3 Sveika Marijas papiliakalnės kapeliuose, ne iš baimės, iš pa- 
maldumo, kad, slėnin grįžtant, neimtų nuo Piliakalnio akme- 
niniai kamuoliai riedėti vytis, kad per atkalnės žvizdrą numi- 
rėlių kaukuoliai, nematoma ranka paritinami nuo kapkalnio, 
neimtų tarškėti, kad nematyto didumo paukščiai neimtų ty- 
lomis lydėti ir tu neatsigostumei, ko gi jie iš tavęs nori. 

Čia viskas gyva ne šio pasaulio gyvybe. Naktigoniai matę 
net atkliamėšlius papiliakalnės pievoje pačiu vidudieniu ar vi- 
dunakčiu imant zuikiais žaisti, kits kitą gaudyti, vienas kito 
vieton stoti, kaip vaikai daro. 

Kas, kada ir kam tą piliakalnį susipylė, jei pylės? Kas bent 
ant viršaus juodžemio užbėrė prinešiojo, jei paties kalno ne- 
pylė, tik skritino? Jis senesnis už švedkalnius, kurius kariuo- 
menė kepurėmis susipilstė: apie jo pradžią bemini pasaka apie 
Lietuvos milžinus. 

Kam jam aure uola it gumbas iš šono svyra svyra žemyn 
ir vis nepabaigia išgriūti? Ką ji ten dengia? Duris į rūsį, kur 
sukrauta Lietuvos turtai lobiai, Lietuvos galybės pabūklai: pa- 
trankos, šaudyklės, kulipkos ir kitas kas? Kokie didvyriai juos 
ten saugo ir laukia nesulaukia, kad kas tą uolą pakastų, nu- 
ritintų, atidarytų duris ir išleistų aikštėn - tautos laimę. 

Kai tai įvyks, nebereiks nei piliakalniui čia stirksoti: jis su- 
grius subyrės, niekais virsdamas, nes bus jau savo sargybą iš- 
sergėjęs. Bet kol tai neįvyko, neramu ir pilna ne šio pasaulio 
gyvybės aplink piliakalnį. Visi jo lenkiasi. Niekam čia nejau- 
ku, kaip kad tavęs kas klauso, o tu jo nematai. Antai dvari- 
ninkas sumanė iš liaudies atimti tarpines ir praliejo kraują, tie- 
sa, tos pat liaudies, ne savo. Antai paantvalnio versmynas kitą 
poną su visais arkliais ir karieta bekeliaujant už kažin ką pra- 
rijo. Čia tarpukalnėse slapstėsi galvažudžiai, tykodami kelei- 
vių didžiuoju keliu keliaujant. Kaip dabar šie kapeliai lindi 
tarp piliakalnio ir alksnyno, taip lindėjo čia keršytojai už liau- 
dies nuoskaudas. 

Ne! Po tarpukalnės pečininkus skyrium čia niekas dar nė- 
ra laipiojęs, ypač piemens. Ir vyresniesiems plaukai šiaušias 
iš baimės. Ne! Čia baisi ir nelankoma vieta ir gal dėl to tokia 
tyli ir rami. Rami - žvėrelėms, bitelėms, ne žmonėms. 

Į šitą vietą kelią pravedė ir visas paslaptis Sauliui išpasa- 
kojo Laurukas. Jis visa apylinkėje žinojo, visa jau buvo suse- 
kęs ir ištyręs, nei vieversėlio gūžtelė nuo jo nepasislėpė. 

Įsakė jam motutė palaužti pušinę krosnies padui šluosty- 
ti. Vienas pats bijodamas eiti, Laurukas pasitelkė Sauliuką ir 

visus sodžiaus „makanikus“ draugus, taip pravardžiuojamus 
už tai, kad niekados nestoja be išmislų. 

Pralenkę visas kalbamąsias vietas, kur dažniausiai vaidina- 
si, šiaip taip apvalia kartimi it katinai tvora perėję iš tarpinės 
zliaukiantį platų perkasą, pilną juodo purvo, kurio dugno nė 
su ilga kartimi nepasieksi, vaikai atsidūrė atkalnėje ir veikiai 
murktelėjo į šilelį, visi perimti didžiausios baimės, nes tai bu- 
vo pats vidudienis. 

Bet štai iš vieno medelio kitan striktelėjo voveris, ruda ir, 
jiems pasirodė, nepaprastai ilga, kuone viso masto. Uodegą 
ištiesus, ji skrido it paukštis, lengvai pataikydama ant laibiau- 
sios šakelės ir vos vos ją telinktelėdama. 

Toje akimirkoje vaikai užmiršo visą baimę, visus pojuokus, 
visus piliakalnius ir pakėlė tokį ergelį, tokį pašėlusį šauksmą, 
kokį vargu bau kėlė piliakalnį kitąkart atakavę priešininkai. 

Staigiai išgąsdintas žvėrelis, visą atsargumą užmiršęs, šo- 
ko ant senapušės ir pasislėpė. Vaikai žiūri: gi aukštai tarp ša- 
kų dūli kaip triausė voveries lizdas. 

Laurukui nereikėjo sakyti: žiponėlį numetęs ir juostelę su- 
siveržęs, jau šliaužė į drūtą medį kaip meškinas prie avilio. 
Kiti visi, galveles aukštyn atmetę, sekė kiekvieną jo sukrutė- 
jimą, rydami seilę iš baimės, kad tik nepasilaiduotų; pasilaida- 
vęs nors vienam akimirksniui, jau nebeįtemptų savo raumenų 
ir gautų pabaigti šliaužti žemyn. 

— Lipk, lipk! - tvirtino draugą, bent aštriais savo žvilgs- 
niais, jei ne kuo kitu paremdami jį iš paskuigalio. Vaikų gyvy- 
bės magnetizmas neabejotinai lengvino jam lipimą, bet šakos 
vis tebebuvo aukštai, medis vis tebedrūtas. 

— Ar įlipsii? — šaukia iš apačios tokia baime, lyg nuo to įli- 
pimo būtų priderėjusi jų pačių gyvybė. 

- Įlipsiuu! — ateina iš viršaus atkaklus balsas. Laurukas 
įnirtęs, nors palengva, bet neatsileisdamas, kilo aukštyn, taip 
kietai rankom ir kojom apkabindamas medį, jog rodės priau- 
gusi pintis. 

Štai pagaliau ir šakos. Kaip gražu už keturių penkių sieks- 
nių nuo žemės ant šakos ilsėtis! . 

— Aš karaliauju! - šaukia Laurukas, pasididžiuodamas įli- 
pimu ir patenkintas užmokesniu už vargą. Patys žinote, kaip 
malonu vaikams po medžius laipioti, po urvus šiaudynėje lan- 
džioti ar ką panašiai į laukinius daryti. 

-Tu per ilgai nekaraliauk! Geriau pabaik lipti lizdą ir išimk 
jauniklius, jei yra! - nekantriai šaukia iš apačios pavydelninkai. 

Lipa dar aukščiau. Štai kiša ranką į kinį. 

- Ar yra? - šaukia iš žeinės, nebeiškęsdami įdomumu. 

-— Ojoi, kad įkando! - sukliko viršininkas ir, voveris palikęs, 
nei šakų nebežiūrėdamas, pasileido žemyn šliaužti. Kelioli- 
ka sekundžių, ir žlebt žemėn. Striktelėjo, griebės už pilvo ga- 
lo - visas tarpukiškis kaip su selvasaru išdegintas: nei siūle- 
lio drobinių kelinėlių. 

— Nu, duos dabar tau močia! - tarė vienas draugas tokia 
neskanumo mina, lyg kad jo paties būtų laukusi pirtis už dra- 
bužėlių draskymą. 

- Tai tau pačiam močia duoda už kiekvieną padarytą sky- 
lę! - atsikirto ir be to piktas Laurukas, čiulpdamas iš įkąstos 
rankos kraują. 

Voverys nors užpuoliką atmušė, tačiau ir pačios išsigan- 
do ir viduje neberimo: visos trys išspruko iš lizdo ir lengvais, 
drąsiais šuoliais persikėlė ant kito medžio. Vaikai barškinti jį, 
voveraitės dar ant kito, laibesnio; vaikai jį pakratė, ir vove- 
raitės it kankorėžiai žlebt žlebt žlebt žemėn. Jos bėgti, vaikai 
vyti, kas kurią matydamas. 

Laurukas ir čia pasirodė už kitus vikresnis, nors su kelinė- 
mis, kurios jam vos pasturgalį bedengė. Tarp pušelių žemėje 
pasiritęs, visu kūnu voveraitę užgulęs, jau nesavu balsu lyg 
skerdžiamas klykė triumfą. Jaunutis žvėrelis, nežmoniškai su- 
gniaužtas, vos bevirpėjo. Tačiau tuojau atsipeikėjęs, ėmė taip 
raitytis ir iš rankų veržtis, jog Laurukui, nenorint paleisti, nie- 
ko kito nebeliko bedaryti, kaip įsileisti ją sau į antį, susiėmus 
rankoves ir pilvą. 

Pušinės šiuo kartu, tiesa, nebepasilaužė, užtat grįžimas bu- 
vo taip rimtai iškilmingas, kokio nė Rymas savų karvedžių 
su sugautu Afrikos karaliuku grįžtant nebuvo matęs. 

Pirma dideliais žingsniais sparčiai žingsniavo nugalėtojas 
Laurukas. Sučiauptos jo lūpos ir suraukti ančiakiai reiškė jį 
bevelysiant duotis visą nugarą sudraskyti, kaip sudrisko jo 
kelinių klynas, neg paleisti voverį. 

Paskui jį smulkiais žingsneliais kiauliarisčiu ruseno kiti, 
kartkarčiais užbėgdami Laurukui už akių ir kumštelėmis gra- 
sydami:, 

— Nepaleisk! 

Saugauta voverytė veikiai apsiprato pas Narvilus ir buvo 
didis visų namiegų žaislas, kol besvavalydama įkrito į stati- 
nę su vandeniu ir ten gavo galą. 

Iškilmingas pakasynas su giedojimais ir pamokslu iškėlę 
juokais, iš tikrųjų ilgai ilgai visi makanikai, ne tik namiškiai, 
gailėjos „kaltadantės“. O jei basynų nesėdėjo, tai nebent tik 
dėl to, kad 1) vasarą nors vieną valandą išsėdėti vietoje buvo 
nepakenčiama kankynė, 2) kad ir be to per kiaurą vasarą bu- 
vo basi. 

Nuo to laiko Sauliukas dažnai pats vienas, baimės neišma- 
nydamas, čia valandomis sėdėjo ir šimtą kartų perminėjo visa, 
ką tik buvo girdėjęs apie Piliakalnį ir jo Valiulį. Šimtąjį kartą 
girdima pasaka vis jam rodės nauja, vis jam davinėjo naujų 
jausmų širdžiai ir naujo sielavarto. 


VALIULIO PASAKA 


Senas senas buvo dievų medis Ąžuolas, augmenų kara- 
lius - Juodžius. Jo milžinkapiui Kelmui - jau gerai į antrą 
tūkstantį metų. Vis dėlto Juodžius - tik pats jauniausias gentis 
tų Lietuvos milžinų, kurių čia pilna būta tais laikais, kurius 
bemini pasakos. Nei pats Juodžius nebeatmena, kaip jų čia di- 
deliais, dideliais klumpiais po balas klampota, po vandenį 
pūškota. 

— Ar negerovė čia Lietuvos žemę taip sudarkė? 

Gerai sako dainius Baranauskas: „Kalnai ant kalnų ir ant 
tų kalnų kalnai ir maži kalneliai“. 

Neva piktai kreita „lietuviai, per amžius buvę“ jos šeimi- 
ninkai ir naudotojai. Gi širdyje laimina tas darbščias pajėgas, 
tuos milžinus, kurie čia keliones keliavo ar vietoje ruošės žy- 
giavos, išmindžiodami slėnių slėnelius, prikaupinėdami kal- 
nų kalnelių. 

Eina milžinas, po juo žemė linksta, žemių, vandenų jam į 
klumpius semias. Žengs kelis žingsnius, jau ir pilni. Iškratys 
žemes iš klumpio - tai tau ir kalnas ar kalnelis; jei mažiau bū- 
ta prisisemta — tai tau kalva ar kalvelė, jei dar mažiau - tai 
kaubrys ar nuovalys pasidarė. Šliūkšterės vandenį iš klum- 
pio - už mylios, už antros ežeras atsivėrė, čia pat gi, buvu- 
siojo vandens vietoje, žemę arkis ar viksvų pjaukis. 

Ir pridarė milžinai Lietuvoje tokios įvairybės, kuri tik žmo- 
nių akis savo grazna džiugina, o širdis derlium malonina. 

Miela malonu Lietuvoje ne tik dėl to, kad įvairu, dar ir dėl 
to, kad įdomu, slėpininga. Visa jos gamta tai vienas ištisas ge- 
riausis senovės dokumentas: tik mokėk jo raides paskaityti. 
Niekur kitur nerasi, - tai visi žinovai pasako, - tiek geografi- 
nių vardų kaip Lietuvoje. 

Čia kiekvienas kalnelis, kiekvienas pievokšlis, ką besakysi 
apie upelius ir ežerėlius, kalba mums tokiais senoviniais var- 
dais, kurių reikšmės nė neatspėsi. Kas kaimas, tokių vardų po 
keletą, net po keliolika, be pastarųjų vietovardžių: parūdimių, 
pabrasčių, paraisčių, užbalių, išgenių... Aure vienam Juodžiaus 
kelmui kiek senovės draugų ir kaimynų: Beragis, Dviragis, Va- 
sintas, Alaušas; Jera, Malaiša; Popšutė, Pagrubis, Gaidžkalnis, 
Valiulis; Įvodos, Kovynė, Vaduvos, Žigė ir kiti. Visi jie kitą kar- 
tą buvo gyvi ir tebėra gyvi žmonių padavimuose. 

Kas visa tai atspės, kam, dėl ko ir-kada taip praminta? Oi, 
kad kas tai įspėtų: daug ko jie pasakytų. Tik ar bėra kas bent 
mėgintų atspėti? 

O, dar yra! Tai mes, rašytojėliai, poezininkai, burzduliai, 
žyniai, vaidilos. Milžinai išnyko, tik mes juos tebematome, nes 
jų dvasios paliko ir šneka mums iš savo milžinkapių, šneka iš 

Juodžiaus kelmo, šneka iš Valiulio kalnelio, iš piliakalnių skar- 
džiuose ir iš kūlgrindų neišbrendamose klampynėse. Kam gi 
būtų kadaise pilstę kapkalnius, jei ne ainiams pasakyti, kas po 
jais guli kūnu, kas ant jų dvasia liūdi? Klausyk jų - atsakys. 

Mėnulio pilnatyje dvyliktą nakties ar giedrą vidudienį, ka- 
da visa, kas gyva, nurimsta, net ir laukų darbininkėliai sugula 
pokaičio, gi tau, dykiniui svajotojui, pasidaro taip liūdna, kad 
nebesižinosi, kas bedarą, - eik tada dar toliau iš žmonių 
skruzdėlyno, kur už balų pelkių, miškų, ežerėlių, išsirink patį 
aukštąjį kalnelį ar piliakalnį ir pasieškok tokio žodžio, kurs 
atkviestų bent vieną milžino dvasią. Jei tu būsi pasiilgęs, tu 
rasi tokių žodžių: 


Oi, Valiuli, Valiulėli, Valiulėli! 
Oi, Valiuli, Valiulėli, Valiulėli! 
Oi, Valiuli, Valiulėli, Valiulėli! 


Kam tu pyleis šį kalnelį, šį kalnelį? 
Kam tu kaupeis piliakalnį, piliakalnį, 
Tokį aukštą apskrituolį? 


Tr ims tau Valiulio dvasia alduoti poetų lūpomis, istorijos 
žiniomis, žmonių pasakomis. Tik mokėk viską suimti liūdnon 
savo širdelėn. 


Užė braškėjo medžiai nuo vėjo 
Ten, kur lietuviai gyveno. 
Ten miškai siaudė, ten meškas gaudė? — 


vieni patys tų tankių gyventojai. Svetimas čia nė kojos neįkė- 
lė. Kas gi įkėlė, tuoj tankyje paklydo ar baloje prasmego, nes 
taip baisiai juos lietuviai užkeikė: 

— Kad tave, svetimasis gude, Perkūnas kur girioje užmuštų! 

- Kad tu, likęs gyvas, kur baloje prasmegtumei! 

Girios ir balos ilgai laikė lietuvius užstojusios nuo nevidonų 
užpuolikų. Tol, kol Straublys neišgėrė vandenų, patiekdamas 
girinaičiams dirbamos žemės; tol, kol jų nepriviso tiek, kad no- 
romis nenoromis teko išeiti į aikštes ir pasirodyti svietui. 

Ilgos, ilgos lietuvių trimitos, garsus, garsus jų girioj šauki- 
mas. Vis dėlto nesiskverbs tol į girią, nesukvies iš toli aikščių 
ginti. Telkti talką prieš priešus - tai kalnų dalis. Ir jie ėmė lietu- 
viams tarnauti: ar mums būti, ar žūti - bet tik drauge visiems. 

Ir pasiūlijo lietuviams aukštuosius stačiaskardžius kalna- 
galius, įsikišusius į vandenį ar į liūną, iš kur matyti tol tol pa- 
lei slėnį, palei pelkes, palei ežerą, kurių pakraščiais žmonių 
kibžda. Susipilkite kalvas dar aukščiau, nusiūriokite šonus dar 
staigiau, kad niekas į juos neįliptų ar lengvai nugriūtų pastū- 
mėtas. Užsikirpkite aplink kalną pečininkus - terasas, užsitver- 
kite nuo vylų stipriom sienom: teskrendie iš už jų —- jūsų vy- 
los, telekie iš už jų - jūsų akmens ir rąstai, ar deganti derva, 
ar karštas vanduo. Jei betgi išlauš vieną sieną, smukit greitai 
už tos, kur aukščiau. Netesės ir antroji - tai pats viršus dar 
liko. Nejaugi priešas nepails, viso vieko neišgaišins? 

Ir mes pylėmės piliakalnius tarp girių, kad žiūrėtų į tolį, 
kur gyvenimas kibžda, kad iš tolo matytųs, kas čia daros. 5Su- 
sikurk viršuj laužą nakties laiku - per tris mylias matysis pa- 
švaistė ir be varpo duos žinią pavojaus. Slėpsis vieni į tankį 
su turtais; vyrai šoks į pilkalnį stuburgaliais kauti tų, kas ne- 
kviestas bus čia atėjęs. 

Ir žiūrėjo apylinkių žmonės dieną naktį į savo sargybą, į 
piliakalnį aukštą, ar neleidžia jiems kvieslio, kaip šienautojai 
dairos į dangų, ar nežada lyti. Jei ramu „iš tos pusės“ — šir- 
dys džiaugės ir laimino - kalną. Jei laiku davė žinią, pavojui 
ateinant, vėl laimino kalną, kad nedraugas ūmai neužklupo. 
Ir piliakalniai virto — Tėvynės Sargais. 

Čia mes rinkomės gintųs nuo priešų, iš čia siuntėm visur 
laukabėgius, kad, nuėję lig sienos ir tol dar už sienos, sektų 
žingsnius kaimynų ir jų žygius skaitytų; grįždami gi žinių pa- 
likiotų ten, kur stovi sargybos kaip mūsų pilkalniai, ar sutel- 
kę talkas čia paliktų. 

Čia gyvenimas virė ir dieną, ir naktį. Žmonių būriai tai ro- 
dės, tai nyko, ir nieks nežinojo, kur, į kokią tankynę; kur juos 
deda Valiulis, vaidila ir žiniuonė. Gal juos veda į mišką, o gal 
ir į rūsį, kad iš žemės išdygtų, kai bus reikals. 

Čia mes garbinom dievus ir prašėm, kad padėtų. Čia mes 
deginome ugnį, ne skiltuvu skeltą, ne iš pinties įžiebtą, tai ir 
gesti neleistą. Dieną naktį ugnelė rusėjo; dieną naktį kalbelės 
tekėjo tų, kur mokės visą kraštą pažinti, jojo žmones ir die- 
vus, ir patyrė, kas buvo. 

Nuo kas buvo į kas bus - tik vienas žingsnelis. Mūsų žy- 
niai — vaidilos: ne krivūlė jųjų galybė, tik protas. Kol čia buvo 
ilsėjos, bėrė mokslą, gydė kūnus ir sielas ramino, švietė pro- 
tus ir ateitį lėmė. Tai ir plūdo svietelis į piliakalnį mielą, kad 
ir kuokas nameliuos už durų palikę. Kaigi grįžo atgal, širdys, 
mintys jų - čia, kalne, paliko. 

Grįžo žmonės namo ar toliau kur keliavo, aš gi vienas, Va- 
liulis, čia kalne likau sargu žmonių, tėvų žemės, kursčiau ugnį 
ir kroviaus naują laužą kaip trobą, kad vėl būt kas uždegti. 
Laikiau ugnies gyvybę, laikiau tautos gudrybę, susiėmęs į 
protą ir širdį, ir pats tapau — išminties pilnas. 

Daug daug metų praslinko, kaip piliakalnis rados, ir vis 
ręs kaip pintis. Visa, kas šventa; visa, kas galinga, čia pat su- 
sirinko: kalnas tapo - slaptimis ūdrotas. Čionai rados visa, kas 
buvo, ką matė žmonelės ir ką norėjo matyti, nors nematė. 

Viršuje buvau aš, buvo žynių ir laukabėgių, - tai žmonių 
akims. Gi jų širdžiai, vaizduotei buvo kitas pasaulis, tai ten, 
kur uola aure laiko duris užritus. Ten žmonelės suskrovė vi- 
są savo reikiamąją galybę, kurios turi susrasti, valandai atėjus, 
nors akims jos ir nėr. 

Ir pasidarė Lietuvos piliakalnis toks pat paslaptingas kaip 
sfinksas Egipte: ar jis žiūri tolyn, ar į vidurį savo, ar galvoja 
ir ką jis ketina, tai atspėk. Jei atspėsi, daug daug sužinosi, tiek 
daug, kiek aš kad žinojau, Valiulis. Man atviros buvo žmonių, 
gamtos ir to piliakalnio sielos, nes gamta ir jos kalnai - taip 
pat turi sielą. 

Aš mačiau, gamta jautė, kada Straublys baigs darbą - slė- 
nio vandenis išgerti, ir nerimom. Sukilo vandenai, savo galą 
išvydę. Taškės blaškės į kriaušius, daugel žmonių skandino, 
daugel žalos jiems darė, kol susprato juos nuraminti. Siuntė 

žmones ant šito kalnelio, kad įspėtų vandens vardą, kuriuo 
skiriama jiems yra vieta. Tars jų vardą ne tą, kurs jam nepri- 
tinka — tykš vanduo aukščiau kalno ir nuplaus neišmanėlį 
spėjiką. 

Daug jų žuvo, o vandens vis tebenerimo. Ir atėjo žmonės 
į mane. 

- Oi, Valiuli, žiniuone, dievų tarne, tėvynės sargeli! Jei dar 
yr kam atviros paslaptys krašto, tai tik tau. Tiek jau metų tu 
renkies žmonių išminties ir dievų norų, tiek jau metų juos de- 
rini savo genčių milžinų palikimams, — tark dabar savo iš- 
minties žodį: skirk šiam gaivalui atilsio vietą. 

Pasirengiau mirti, tik ne ant laužo, kurį pats buvau susikro- 
vęs: vandeny. Vilkaus kunigo rūbais, baltais ilgais trinyčiais, 
stojau čia ant kalvelės ir sušukau: 

- Ramaus, nors gilaus Beragio sūnau, ežere! Teišdygstie 
tau du ragu už tavo piktą neramumą: šėlk sau sveikas, bet 
tik - gale slėnio! 

Ir sustūgo vandens aplink salą, bet neb keršto balsu, nepra- 
vardžiavimu užgautu, tik džiaugsmu, kad jiems rasta pagaliau 
rimties vieta. 

Taip ir rados - Dviragis, neramus Salų ežers. Gi šią kalvą 
Valiuliui milžinkapiu skyrė. 


LIETUVOS ŽODIS 


Vieną rytmetį mieguistas ne mieguistas, į saulę įsimeldęs 
ar tik įsisvajojęs Sauliukas, vos atsipeikėjo, išgirdęs motinos 
balsą: 

- Sauliuk, ko gi tu vėl taip anksti atsikėlei? Ar nesveikas 
esi? Bene sopa tau pilvelį? - teiravos rūpestinga, mylinti mo- 
tinėlė. 

- Eikš, pieneliu tuo tarpu papusryčiausi, kol ko šilto pra- 
virsime! 

Saulius šiuo sykiu pabučiavo mamą lyg nebe savom lū- 
pelėm ir nusekė paskui ją į vidų. Bet puodelio pieno nepa- 
lytėjo. 

- Mama, ar tamsta buvai kada nors Piliakalny? — paklausė. 

Iešmantienė, sveika, gerai išsiilsėjusi moteriškė, dabar 
švaistės puodais ir visokiais kitais indais, kad net viesulą tro- 
boje kėlė. Ir tai energijos negalėjo išgaišinti. Tad mielu noru 
pasidavė sūnaus provokacijai ir ėmė liežuviu it miliniu kle- 
betuoti, gal ne tiek Sauliui, kiek savo atminimams. 

- Buvau, kur būsiu nebuvus, nors tai nebe mūsų dalis. Tai 
buvo senai, kai jauna dar tebebuvau, kai visa, kas baisu, į save 
traukė. Dabar ko gi aš ten bevaikčiosiu? Galvos paguldytų? 
Dievai jo nematai! Nerami tai vieta ne tiktai vidudienį ar vi- 
dunaktį. Ten juda, ten stuksi. Ten uola iš šono balon kiek jau 
amžių griūva ir vis neišgriūva. It koks kamštis. Mūsų jauni- 
mas jau nebe kartą mėgino ją pakasti ir žemyn nuritinti. Tik 
nieko nepadarė. Esama kietai užkeiktos. Ir tasai ją tenuritins, 
kurs įspės - Žodį. Šito Žodžio patys lietuviai nebežino. Jį be- 
žino kaimynai. Tik pavydėdami nepasako lietuviams. Nes kad 
pasakytų ar patys lietuviai susiprastų, atsivertų Piliakalnis, 
atsidarytų dabar ta uola užristos durys, pasirodytų — Nauja 
Valstybė, kur visi miega, žmonės ir kareiviai, kur visi Lietu- 
vos ginklai ir turtai. 

— O kas ten dybą pasistatė? Ar kas ten laipioja saulės pate- 
kėjimo sutiktų? — kvotė savo motiną neapsakomai susidomėjęs 
Saulius. 

— Kam gi reikia tos saulės? Ji ir nesutinkama pateka. O dy- 
bą pasistatė rusų kareiviai, kad ištol ištol matytųs priešinin- 
kai, kurie Lietuvos Žodį žino ir su juo į Piliakalnį eina. 

— Kokie priešininkai? Ar jie kada žada ateiti? Iš kur jie 
bus? — pasipylė klausimai. Tik Iešmantienė, išbėrus visa, ką 
kartų kartos paliko, viena kitai pasakodamos, daugiau nieko 
nebemokėjo pridėti. . 

— Ar aš žinau, kas, kada, iš kur? Priešininkas turbūt baisus, 
kad jo taip saugosi. Vieni rusų kareiviai jo nebijo susitikti. Tik 
dabar ir jie kažin kur dingo. Dyba baigia pūti, o vis nėra, kas 

joje sargybą stovėtų. Nenori tačiau, kad ir kitas kas ten laipio- 
tų. Tad pastatę ją, smarkiai užkeikė ir susirinkusiems apylin- 
kės žmonėms pasakė: „Šitais spyriais laipioti užginta. Kas ne- 
klausys ir žvalgysis po apylinkę, užsimuš negyvai“. Kas juos 
žino, tuos kareivius; gal jie tik nenori, kad kas ten lauktų su 
Žodžiu ateinant Lietuvos galybės iš Piliakalnio paleistų... 

— Mama, nejaugi nėra tokių žmonių, kurie būtų visa to ne- 
paklausę? a 

— Nėra! Visi bijo užkeikimo. Bijo padėti savo galvą, kad ir 
už tai Žodį laimėtų. 

Ir įstrigo Sauliui įkyri mintis: kas gi galų gale paleis tuos 
Lietuvos kareivius iš pilies urvo, kur jie per amžius snaudžia 
neprietelių užžavėti? Kam kareiviai, pasistatę dybą, taip smar- 
kiai užgrėsė ja laipioti ir iš viršūnės tolyn žiūrėti? Tikrai, ar 
ne čia tik bus atspėjimas Žodžio slėpinio? Kada gi ir kas išsi- 
ras, kurs išdrįs nepaklausyti įsakymo ir pavogti tą slėpinį? 

Kas? Kas? Kas? 

Ėjo metai, o Saulius vis neužmiršo tos pasakos. Ne tik ne- 
užmiršo, bet vis aiškiau ėmė permatyti kiaurai žemę, kaip 
miega Lietuvos kariuomenė. 

Visa, ką tiktai ligi šiol buvo matęs paveiksluose Šventosios 
Istorijos knygoje ir brolių atsivežamosiose, visa tai, ką buvo 
ligi šiol pats gyvai matęs ar girdėjęs, - visa tai dabar susirin- 
ko į vieną vietą. 

Ir susidarė Saulius savo atskirą pasaulį, kur buvo įeinama 
per Piliakalnį, kur nei galo, nei krašto nebuvo. Žemės luobos, 
tą užburtą valstybę nuo kitų akių dengiančios, jam nebuvo. 
Budėdamas ir miegodamas matė ją lyg sambrėškoje, pilną še- 
šėlių. Miškai, upės, kalnai, pakalnės, pilna žmonių. 

Vieni, kailiais prisidengę, basi ar karnų vyžomis, slėpinių 
pilnais veidais, patys slapstydamies tankynėmis, bėginėja iš 
už vieno medžio už kito, vis toliau, toliau gilyn į mišką, vis 
daugiau, daugiau žmonių įsižiūrėjusių kažin kur tol, tol, o 
kur, nė pats Saulius nebematė. 

Kiekvienam už pečių didžiausios vytelinės aštrių vylų, 
kiekvieno rankose tamprūs, kuone dvigubai už juos pačius 

didesni lanketai. Dveji metai štai kaip bėga, bėga, ir Saulių 
pradeda imti nerimas ir nekantrumas: kodėl gi nė vienas iš 
jų neįtempia savo lanko, nors be tikslo pavėjui nepaleidžia 
bent vienos vylos? Saulius pažiūrėtų, kaip ji lekia, išgirstų, jis 
buvo tikras, kad išgirstų, kaip ji zvembia, ir pamatytų, kur ji 
krenta. Bene būtų tai parodymas, kurlink per visą amžių jam 
reiks eiti, nes ir to buvo tikras, kad jam bus kokiuo nors bū- 
du parodyta, kur eiti ir kas daryti. Nei dvarininko vežėjo ga- 
lionai, nei moksleivių sagos, nei bažnyčios kunigų apdarai ne- 
patraukė jo nė vienai valandėlei. Jis nebuvo įsivaizdavęs nei 
vieno paprasto tako, kuriais kiti keliauja. Jei svajojo apie at- 
eitį, tai apie tokią, nuo kurios galva kitiems sukės ar juokas 
ėmė, ojam tai rodės visai paprasta. 

Antai kitur toje svajonės valstybėje tarpukalnėmis, pau- 
piais slenka graži kariuomenė, tokiais blizgančiais skydais 
prisidengusi, tokiais blizgančiais šalmais užsidėsčiusi, tokio- 
mis blizgančiomis plieno liemenėmis apsivilksčiusi, kad net 
akys reipsta. Saulius per tą spindėjimą nebemato atskirų as- 
menų - bemato sieną iš šonų ar gyvą grendinį iš galvų. 

Aiškiai jis temato vieną figūrą, visa galva aukštesnę už ki- 
tus, visu apdaru skaistesnę, visu judėjimu drąsesnę. Kas jis? 
Ak, juk tai - Saulius! Bet kaip jis čia pakliuvo į tarpą lietuvių? 
Ne, tai ne žydų Saulius, tai savas lietuvių Saulius, bet kurs 
visa galva už kitus aukštesnis buvęs: Vytautas, Kęstutis, Al- 
girdas, Mindaugas, Švitrigaila, Rimgaudas, Daumantas ar dar 
kas kitas... Visi Lietuvos istorijos vardai, tik sudrikusia eilia, 
pakarčiui leidos, jis tai „matė“, ant įžymiosios figūros. 

Ak, kiek Lietuvos turėta tų „Saulių“! Juos ir šiandien te- 
bemini pasaulis. Kodėl gi dabar jų nebėra? Argi visus Sau- 
lius aukštagalvius nevidonai sužavėjo? Kas ir kada juos vi- 
sus atžavės? Jei nebegalima atžavėti, tai ar negalima naujų 
prisidaryti? Kodėl jų niekas nedaro? O gal jų yra, tik jie ne- 
nori išsiduoti? Gal ir gyvieji kokių nevidonų sužavėti? Kas 
tie nevidonai ir kas bus, kurs juos visus nugalės ar atžavės? 

Dar kitur pakriaušėmis ir pamūrėmis lyg sėdomis, lyg 
gulomis kėpso dar daugiau barzdotų vyrų. Nieko aplink juos 

nematyti, kas reikštų, kas gi jie tokie buvę, ką dirbę veikę. Gal 
tai šiaip jau žmonės, kuriems niekas nerūpėjo ir kurie nieko 
ypatinga negeidė? Tai jų nė kelti nevertėtų. O gal ašjų neper- 
manau? Jei būtų tokie buvę, tai kodėl jie neišnyko, nesupuvo 
kapuose po supiltomis kaubrėmis, bet atsirado žavėtojo vals- 
tybėje drauge su raiteliais ir pėstininkais, tėvynės kovotojais? 
Ne, jie turbūt taip pat „Sauliai“, nors ne karaliai ir ne karei- 
vos. Gal ir jie tėvynės iš priešininkų rankų vaduotojai, tik sa- 
votiški. Gal kokie kunigai, žyniai, rašto ir mokslo vyrai, su- 
maningi amatininkai? Ne, bus ir jie prikelti... 

Juo Saulius augo, juo labiau virė jo protas, vaizduotė vis 
daugiau gamino prakilnių prakilniausių paveikslų, keisto jų 
supynimo ir subūrimo. Visus juos krovė į tą savo fantazijos 
muziejų piliakalnį. Ir vis dar daugiau jų ieškojo. Jis nuolat 
darbavosi, svajojo lig nuovargio, sunkiai, net sopamai, kol įšė- 
lusios, įsisiūbavusios fantazijos nebegalėjo besuvaldyti, besu- 
stabdyti. 

Nei darbui dirbti, nei gyvuliams ganyti Saulius darėsi ne- 
betinkamas. Prašomas dirbs, bet nepabaigs, liepiamas eis, bet 
nenueis. Ir vis dėlto nesupras, už ką gi ant jo vyresnieji pa- 
kreitėja ir dažnokai pravardžiuoja: 

— Užuomarša! 

Kur Saulius ėjo, kur buvo, vis jis kankinosi tuo Lietuvos Žo- 
džiu, kurį kažin kas turėjo jam atminti. Saulė, nėra ko abejoti, 
tą Žodį Žinojo, apie tai jam kas dieną paslaptingai mirkčiojo. 
Bet arją išklausi? Antai ir šunelis ilgėjas kaukia svajonių nak- 
timis. Bene jis uodžia, bene atspėja, kad ne viskas yra, ką žmo- 
nių akys temato, kad dar yra, ko žmonės nemato ir reta kas 
tejaučia. Kam gamta gegutei duoda tokį liūdną melancholin- 
gą balsą kaip tik tuo metu, kai viskas atgyja ir sukruta džiaug- 
tis? Liūdi, kad ne visi gali pavasario džiaugsmais džiaugtis, 
kad bent kas turi amžių kalėjime kalėti. Ko ir žmogus ilgėjas, 
nots viso ko būtų sočiai pertekęs? To, kad ne visi jo broliai — 
namie. 

Ir nebeįvadinsi Sauliaus į vidų vasaros mėnesieną ar ka- 
da šunes kaukia, ar kada gegutė sukukuoja. Stovės nustėręs, 

išbalęs lyg operaciją daromas, lyg per nevalią iš jo krūtinės 
jausmą plėštų ir draugėj su kaukimu ir kukavimu ten leistų, 
kur tas balsas eina. Vis jam rodės, kad galų pagalios atsimuš 
šitie liūdesio balsai į Piliakalnį, sujudės žavėtieji, šoks iš le- 
targo ir pirmų pirmiausia sušuks: 

— Dėkui tau, Sauliau, kad mus užjautei ir savo karštu jaus- 
mu it yla mus žadinai iš miego į darbą: valio mūsų — kuni- 
gaikštis! 

Pagaliau ėmė Saulius visur vienų tik slėpinių ieškoti, net 
ten, kur niekas jų nė nenujėgė. O visa ko centras vis tebebu- 
vo - saulė. 

Baigias štai slopi vasaros diena. Saulė, susiriesdama lig na- 
gelės, švietė per kiaurą dieną, pagaliau privargo, ima vis dau- 
giau sulaikyti spindulių, nuo to pūstis ir didėti vakaruose. 
Saulius, pasilipdamas ant tvorų, ant vartų, mato, kaip gremz- 
da už akiračio į tirštą tirštą debesį. Štai paskutinį kartą dėbte- 
lėjo mieguistom akim iš už Graužių pakriaušės ir murktelėjo 
į miegą debesų patale. Darosi prietema. 

Iš laukų parbėga kiaulės, avys. Tai neįdomu. Bet antai rim- 
tai, pailsusia eisena ir tolo pareina vėjo prigėrusi, išputusi 
banda. O viduriu jos - riebus bandos šeimininkas - laukys bu- 
lis. Jis visas juodas, tad jo viso temstant nė nematyti. Matyt 
tik viena balta jo burna, iškilusi viršum nugarų, it tos bandos 
procesijos vėliava, kuria visi turi sekti kaipo savo kelionės 
ženklu; nebūtų vėliavos, nebūtų nė bendrumo kelionėje. 

Saulius nuo vartų laukia savo draugo laukio, jo yra pa- 
silgęs, jam užanty duonos plutų prisirinkęs. Atėjo laukys ir 
stačiai į Saulių. Saulius graibos aplink didelius jo ragus, šiekš- 
tomis išsikėtusius į šonus, kedena garbanotus jo plaukus, gar- 
banotus tiktai ant burnos. Visi senstančio pikto bulio bijo ir 
saugos. Bet tarp Sauliaus ir bulio buvo vienodumas ne tiktai 
burnų baltumo, bet ir lyg sielų bendrumo. Panašumas gėdos 
nedaro. 

Saulius vedas laukį už rago į vidurį kiemo, pasemia jam 
iš šulinio tyro vandenėlio, pagirdo ir guldo, kalbėdamas lipš- 
nių žodelių ar tokių, kurių kiti visiškai nesupranta. Bulis, ant 

šono pasiritęs, ramiai sau ima gromuloti, o Saulius, priešprie- 
šais vejoje atsisėdęs ir abiem kumšteliais smakrelį parėmęs, 
ištisą valandą žiūri į savo bičiuolio veidą. Laukys, it atsipe- 
nėjęs turčius sprandą išrietęs, pagurklę padribinęs, atsikragi- 
nusiais ragais, savo drąsumu, pajėga ir nenusileidimu niekam 
Sauliui rodės taip pat „saulium“, kad ir bandos: kam jis visa 
galva būtų už kitus didesnis? Be visa to, Saulius matė jo iš- 
mintį ir nėmaž neabejojo, kad jis galvoja ir mintija sunkią min- 
tį, ypač atgulęs. 

Vakaras. Gamta vis labiau slopsta. Banda dūsauja. Milžė- 
jos pieną į milžtuves tekina, ir tasai vienodabalsis: čiurr, čiurr, 
čiurr, rodos, labiau žmogų slopina ir miegan verčia. Tik abiejų 
Iešmanto „Laukių“ miegas neima. Bulis galvoja, o Saulius, akių 
nuo jo neatitraukdamas, akimis ir visa savo būtybe traukte 
traukia iš bulio prisipažinimą: ką gi tu, broli, galvoji, ką žinai, 
ko mes, žmonės; nežinome? ką tu galėtumei man pasakyti? Gal 
žinai Žodį? Žinai, žinai! Kaip žino saulė, žino šunelis, žino ge- 
gutė, tik mes su visais jais nebemokame susikalbėti. Didžios 
dūmos lygiai sunku atspėti, ar jos būtų žmogaus, ar gyvulio. 

Ligonis, negalėdamas užmigti, ima tyrinėti visas kamba- 
rio, kur guli, smulkmenas, nuo grindų lig lubų. Taip ir Sau- 
lius. Nerimo pilnos akys neramiai čiūžinėja po visas namų ir 
gamtos smulkmenas, ilgai sustodamos prie kiekvienos ir kart- 
kartėmis prie to pat sugrįždamos. Rodos, ištyrė griežtai visa 
tai, ką nė pro mikroskopą ne visados tegali ištirti, su visa kuo 
susigiminiavo, susibroliavo, į visa ką savo jausmo, savo sie- 
los įdėjo. Pagaliau nebeliko nieko nauja, kas dar būtų galėjęs 
jo mintį pažadinti ir svajonių srove paleisti. 

Tad savo ieškojimų sritį Saulius turėjo galų gale praplėsti 
ir persikelti kur kitur. Gimnazijų vaikai, sako, bėgą pas indi- 
jonus medžiotų. Saulius turėjo prakilnesnį tikslą ir lengviau 
pasiekiamą vylių — savo Piliakalnį. Ten jis ėmė vis dažniau 
mintimis krypti. 

Pamiršo Saulius savo mieląją saulytę, savo mėgiamąjį lau- 
kiuką. Dabar jis nuo ryto lig vakaro bepradėm dairės vis į vie- 
ną šalį, vis ten, kur tol tol dūlėjo aukšti Kalniečių kriaušiai, 


- 478 - 


ant tų kriaušių miškai ir ant tų miškų - kareivių sargyba lyg 
kėdė ant keleto kryžmų. 

Ilgai bežiūrint, ėmė jam rodytis, lyg ten kažin kas laipioja, 
iškiš galvą aukštyn, pakrypuos, pasidairys ir vėl nusileidžia. 

- Kas gi ten būtų? Nujau, bene tik atsirado kas kitas, kurs 
taip pat būtų įsigeidęs Lietuvos Žodį įspėti ar bent ateinantį 
spėjiką prie Piliakalnio sustabdyti? 

Ir ėmė Sauliui širdį plakti, ne pavydu, kam ne jis tai bus 
padaręs, tik baime, kad kitas kas, gavęs slėpinio Žodį, nusi- 
neš sau vėl keleriems amžiams metų. Atminus tai ir kad per 
visą amžių tuomet reiktų jam veltui kankintis, kaip dabar 
kankinas, jis stingo mirė vietoje. Ir nusprendė ištirti sargy- 
bą. Tik reikėjo sėbrų padėjėjų; ne dėl baimės: jis ir į Gaidž- 
kalnį buvo pasiryžęs eiti i buvo, nors nieko nelaimėjo, dėl 
tikrumo. 

Sodžiaus berniūkščiai gerokai nustebo, pamatę vieną kar- 
tą Saulių įjuos ateinant. 

Saulius nesipyko su sodžiaus vaikais, kaip nesipyko nė su 
kitais. Tačiau ir nesutarė su jais. Vaikai dažnai užbėgdavo į 
Iešmantų kiemą, mėgindavo pažaisti su Saulium, išsivadinti 
jį į laukus ar į mišką pasibėgiotų, bet retai telaimėdavo, jei 
kvietės kitur, ne į Popšutę. Saulius, nuolat paskendęs tik pa- 
čiame savyje, nebuvo pratęs ką nors daryti būriu. Jei ką darė 
ar ėjo, ar žaidė, tai vis patsai vienas, vis tik savotiškai. Patre- 
pinės, patrepinės, būdavo, vaikiūkščiai, patrauks nosimis, pa- 
sidairys, ir ima jiems darytis nebejauku. Dirstelės į kits kitą, 
susipras, jog visi tą pat jaučia, spirs basomis kojomis į žemę 
it būrelis ūmai išgąsdintų stirnų, ir tiek jų beliko. Tik dunde- 
sys suvirpina orą. Ir kaip niekas jų ateinant nelaukė, taip nie- 
kas nematė, nei kur jie dingo. 

Sauliui vaikų pasirodymas ir išnykimas tiek tesvėrė, kiek, 
sakysime, už saulės užėjęs ir nuėjęs debesėlis ar ūmai susi- 
sukęs ir dar greičiau nudulkėjęs viesulas. Visi žmonės buvo 
labai tai jam, kurie negalėjo žinoti Lietuvos slėpinio Žodžio. 

Ir sodžiaus vaikai ant Sauliaus nepyko, kad su jais nesi- 
deda, kaip nepyksta ant vyresniųjų, kam juos savo amžium 


- 479. 


peraugo. Bet lyg ilgėjos jo, numanydami jame kažin ką nepa- 
prasta, kad net privengė jo, nedrįso su juo. Nelyginant drau- 
go gimnazisto, su kuriuo lakstė lakstė kaip lygūs su lygiu ir 
štai išvydo jį skaisčiomis sagomis ir varsinėmis mastelėmis. 
Lyg būtų tas draugas ir nebe tas — daugiau matęs, daugiau 
girdėjęs, prie kitų draugų prisiskyręs... 

- Ar jūs senai bebuvote Piliakalnyje? — paklausė vaikus 
Saulius, atėjęs pasiieškoti naujam sumanymui sėbrų, tačiau 
lyg jų nematydamas, lyg ne jiems žodžius taikydamas, tik sa- 
vo mintims. 

Vaikai kaip avys, šuniokui atbėgus, bereikšmes savo akis 
subedė į Saulių, patrypčiojo pastipuliavo, apsikeitė vietomis 
ir, valandėlę patylėję, suklego vienan balsan. 

Buvo neapsakomai patenkinti, kad Saulius juos prakalbino, 
lyg tai būtų padaręs ne Iešmantų Saulius, tik koksai poniškas 
dėdė ar patsai klebonas. Tad kiekvienas pasirūpino nusipa- 
sakoti griežtai visa, ką tik nauja buvo patsai prityręs ar iš kitų 
girdėjęs. Vienas daug, kitas dar daugiau. 

Nauja tačiau Saulius nedaug tepatyrė: kuone visa jau buvo 
iš kitų girdėjęs. Dabar tik giliau įsivaizdavo tą slėpiningą Pi- 
liakalnio vietą, pilną dvasių, kurios nuolat žmonėms vaidinas, 
kurios visus per amžių amžius kankina ir neramina, nieka- 
dos tačiau aiškiai nepasisakydamos, ko gi nori, kad gyvieji pa- 
darytų. Tarp vėlių ir gyvųjų nebeliko bendros kalbos. Argi jos 
ir nebuvo? Turi būti kalba, jei buvo ir tebėra santykiai; ir vė- 
lės nekaltos, kad gyvieji tiek nuo jų nutolo. 

— Buvome buvome! kur nebūsi! 

— Mes su kerdžium lepšių ten rovėmės. 

— Mes su teta pušinę ten laužėmės. 

- Mums nieko neatsitiko. Gi kitiems, pasakoja... 

Ir byrėjo byrėjo pasakos, viena už kitą baisesnės, viena už 
kitą keistesnės. 

- O Laurukas štai tai net lipė, - galų gale pridūrė vienas. 

Narvilų Laurukas, kresnas dručkis, plačiakaktis, geroku iš- 
virtusiu pilvu, ant kurio niekaip nesilaikė kelinių juosmuo be 
antpečių, vis nuslysdamas į papilvę, tylėjo. 

Saulius, ligi šiol lyg nesava valia pasiduodamas vaikų pasa- 
kų įtakai, visa gerdamas taip, kaip katinas, atakaitoje pasirai- 
vydamas, geria šilimą, dabar tik krūptelėjo ir giliąsias savo akis 
susmeigė į Lauruko akis. 

Ir Laurukas krūptelėjo, tai pajutęs, akis nuleido žemyn, 
žvilgterėjo aukštyn, dar greičiau vėl nuleido ir net visiškai nu- 
sisuko šalin. 

— Lauruk, pasakyk, ką tu ten esi matęs! Kodėl tu man nieko 
nesisakei? — ne savo papratimu ūmai prišoko prie jo Saulius, 
visas lyg drobė išblyškęs. 

— Nieko... — burbtelėjo Laurukas nei negrįžtelėjęs. Tik pa- 
silenkė, pasiėmė akmenioką ir tokiu smarkumu jį sviedė, kad 
net visi įsiklausė į jo zvembimą. 

— Laurukas turi stiprią ranką. Mes taip neišmetam, — tarė 
berniokai, pasididžiuodami savo draugu. 

Visa Lauruko povyza, jo ypatingos akys, tasai „nieko“ ir 
bandymas visa nudėti šalin, - be kokios priežasties sviedimas 
akmenėlio, - griežtai visa pasirodė Sauliui be galo įtariama 
ir neįtikėtina. Lauruke Saulius pradėjo matyti daugiau neiš- 
kvostų slėpinių kaip garbanotoje mėgiamojo laukio burnoje. 
Tad tokiu nervingu įkyrumu prikibo prie jo, kad pasakytų, 
ką jis ten yra matęs, jog šisai nebežinojo, nei ką beatsakyti. 
Lyg atsikratydamas tarė: 

— Nu, tol, tol skaisčius, labai didelius rūmus. 

- Ar tai bažnyčia? - kvotė Saulius. 

— Matyt ir bažnyčia. Ir ne viena. Tik tai ne bažnyčia. 

- Tai kas gi? 

- Sako, kažin koks vienuolynas buvęs, kunigai ir vienišai- 
atsiskyrėliai gyvenę, paskui švedai. Kunigus Sibirijon išvežę, 
vienišams pačias vesti liepę, o švedai išmirę nebeiškęsdami, 
kaip pasiilgę savo tėvynės. Kurie gi likę, tuos pelės suėdusios. 

— Dar ką tu matei? 

— Nu, dar Beragio ežerą. 

— O dar ką? 

- Nu, pusiaukelėj tarp jų Juodžiaus kelmą. Žinai, tą, ties 
Tošyne. 

— O dar ką? 

- Daugiau nieko. Tikrai sakau, daugiau nieko nebesimato. 

- O toli matyti? 

- O, toli. Pati dangaus briauna. 

—- O saulę tekant ar sėdant matei? 

Saulius jautė - Laurukas tikrai nieko daugiau nebepasa- 
kys. Tad liovėsi kvotęs. Tik išeidamas nuo vaikų, tarstelėjo 
Laurukui: 

- Ateik į mus. Žiūrėk, ką aš tau pasakysiu... 

Ir it šmėkla, it vieno kaulo būdamas, nekrutėdamas nuėjo 
tolyn, greičiau oru, ne žeme. 

Vaikai nepikto pavydo pilnais veidais tuoj apspito Lauruką. 

— Lauruk, Lauruk, ką tau Saulius žada pasakyti? 

Bet Laurukas susiraukė, piktai pasimuistė, artimąjį berniu- 
ką smarkiai atmetė šalin ir, patsai nesitverdamas įdomumu, 
nužingsniavo namo, trumpai taręs draugams: 

— Ar aš žinau... 

Namiškiai pasergėjo, kad visados tylus ir rimtas jų Lau- 
rukas šiandien lyg ko piktas ir neramus, lyg kuo didžiuojasi. 

Laurukas tikrai didžiavosi savo širdyje. Betgi ir buvo ko! 
Ar tai juokai: Saulius — vienišas atėjo į vaikus ir iš viso būrio 
išsiskyrė jį kitiems pavydėti. 

Taip patenkintas Laurukas tebuvo vieną kartą per visą 
savo amžių, tiesa, dar nedidelį. Atseit, kada vieną kartą, nu- 
nešęs artojui pietų ir gerai prišėręs širmius, apsigręžė juos, ar- 
tojui apvirtus pogulio, stipriai nutvėrė sunkų geležinį plūgą 
ir ėmė vagą varyti. Vieną nukreivuliavęs, antrą jau kuone vi- 
siškai tiesią atgal atvarė. 

- Žia, mūsų Lauruko jau pilno berno bėsama! - tikrai nu- 
stebo artojas. 

Lauruką tie žodžiai taip paglostė, kad jis ir iš tikro pajuto 
savo kūne labai daug vieko. Nuo to laiko ką tik sunkaus da- 
rė ar kėlė, vis darė tokiu veidu, lyg tai jam niekai, lyg jis, kad 
panorės, tai ne tiek dar padirbs ar pakels. 

Saulius, parėjęs namo, taip pat nerimo ir nebeiškentė, — 
taip laukė Lauruko ateinant. Visa, ką jisai žinojo, ką jautė, ko 

troško, visu savo svarumu ūmai užgulė jį. Jo dvasia tempės, 
tiesiog jį sprogino, nieku būdu neišsiverždama. Brendęs vai- 
sius taisės nukristi ir pasisėti. Išnešiotas, išpuoselėtas suma- 
nymas vykinamas ieškojo padėjėjų. Ir jame užtiko pirmąjį sau 
tinkamą šalininką. Jautė, jųdviejų širdys sukris. 

Ligi tik galvijus atginė ir šeimyna vakarienės pavalgė, Lau- 
rasjau šliaužė nedrąsiai patvoriu į Iešmantus ir tuojau išvydo 
Saulių kieme po medžiu ties savo laukiu. Laukis, kalnu pasiri- 
tęs, tingėdamas, snūduruodamas gromulojo gramą ar ret- 
karčiais Sauliaus paduodamas pluteles. Šiuokart Saulius lyg 
nesava valia kaišiojo jas buliui. Ir buliui jos šiuokart, matyt, ne- 
buvo taip gardžios kaip visados. 

Nepajudėjo Saulius, nei Laurukui atėjus ir šalia jo atsisė- 
dus. Tik pratrūko pritvinkęs jo protas, per pilna širdis ir tai 
pašnibždomis varvėjo keistais nesuprantamais žodžiais, tai 
balsiau veržės smarkia, nelygia, nevienoda srove, tai įstabiai 
gražiai iškalbingai, tai kažin kokiais kits kito nesiturinčiais 
gabalais. Ir taip lig giliausių išvakarių, kol abu vaikiuku, ar- 
tinantis vidunakčiui, pradėjo imti nerimas ir baimė. 

Rytmetį Laurukas pakirdo visiškai apkvailęs. Gal kad ne- 
išmiegojo tiek, kiek visada, gal kad į lovą įkrito, lyg ko sun- 
kiai virškinamojo apsivalgęs. 

Visa to, ką Saulius kalbėjo, Laurukas visiškai nesuprato. 
Atskirus dalykus lyg ir permanė. Tik tų dalykų buvo daug ir 
taip į vieną šūstį suvelta, kad dabar jis nieko nebegalėjo be- 
išskirti. Ir kai vaikai tuojau įniko jį klausinėti, kur buvęs ir 
ką girdėjęs, tikrai iš karto netesėjo atsakyti, ar Iešmantuose 
buvo, ar Piliakalnyje, ar Vilniuje, ar dar kitoje Sauliaus nu- 
pasakotoje vietoje, tikrai ničnieko negalėjo atpasakoti iš visa 
to, ko buvo prisiklausęs. Lyg po gero pamokslo bažnyčioje, 
per kurį visi žmonės verkia, nežinodami ko, visi giria, neži- 
nodami už ką, - gana jiems, kad jaučia, jog tai buvo gera, jog 
tai plovė vargu sukepusias širdis. 

Nuo to laiko vaikai ir Lauruko nebematė savo tarpe. Per 
dieną jis lyg pamišęs slankiojos, lyg nesavom rankom dirbo, 
nesavais nasrais valgė. Tik nebeiškentė, kaip laukė vakaro. 

Saulius nenumanė, jog jau kelintą kartą pasakoja Lauru- 
kui tuos pačius dalykus. Kas gi - keli kartai pasakyti tai, kas 
šimtais ir tūkstančiais kartų pergalvota! 

Paskui Laurukas ir pats ėmė šio bei to klaustis. Dažniausiai 
kažin iš kur išrovęs, visai ne iš tos eilios, kurioje Saulius pa- 
sakojo. Ir paties Sauliaus mintis jis dažniausiai pakartodavo 
saviškai, išmirkęs jas savo supratime, apgaubęs savo išmone, 
nudažęs savo svajone. 

Tada Saulius ryte rijo Lauruko žodžius, rasdamas juose gy- 
vą šaltinį, iš kurio galėjo bent ką nauja patirti, kitaip tuos pat 
daiktus įsivaizduoti. 

Ir taip abiejų vaikų dvasios turtas ir gyvenimo prityrimas 
pasidarė bendras, abiem lygiai šventas, abudu lygiai verčiąs 
įvykinti, ką jiems Apvaizda regimai deda — ieškoti Lietuvos 
slėpiningojo Žodžio. 

Laurukas, didesnis už Saulių gyvenimo žinovas, nes buvo 
gerais dvejais metais už jį vyresnis, vieną sykį prasitarė: 

- Kai išaugsime dideli. 

Bet tasai paprastos žmoniškos išminties atsirūgimas, tasai 
paabejojimas apie savo pašaukimą visai neįtikino Sauliaus. 
Kam čia to išaugimo, kad didelis gali būti ir neišaugęs? Gi irjis 
didelis, ir Laurukas didelis, nors storyn, jei ne ilgyn. O troški- 
mais, abudu lygiai jautė, jiedu ir visus didžiausius yra peraugę. 

Tada Laurukas daugiau ir nebeišsitarė apie tai, nebesvy- 
ravo, pilnai įtikėjęs, jog Lietuvos Žodžio ieškoti privalo kiek- 
vienas lietuvis, didis ar mažas; jog užtikti ir įspėti jį gali ir 
jiedu štai drauge arba katras skyrium. 

Vieną kartą, abiem įsisvajojus mėnesienoje, Saulius kažin 
kur įsižiūrėjęs, ūmai išblyško ir smarkiai nusitvėrė Lauruko. 
Dusliu balsu, bailingai ėmė šnibždėti: 

- Lauruk! Žodį pamatysiu - aš... skaistų rytmetį... iš aukš- 
to, aukšto bokšto... Tu nematysi... Ak, bokštas griūva!.. Nebė- 
ra Žodžio... Dieve! Lauruk, vyk Žodį!.. pavyk, pavyk ir atspėk... 
Ai, gelbėk mane!.. 

Saulius atsikolė medžio ik apalpęs. Laurukas išsigando 
ir žodžių, ir atsitikimo, ėmė draugą kratyti ir šaukti: 

— Kas tau, ką tu šneki? - kol atšaukė Saulių. 

Bet visais tais dalykais taip persiėmė, kad nei miegoti, nei 
valgyti nebegalėjo. Sulyso, išblyško. Pagaliau apsirgo. Karščia- 
vos, blaškės, kliedėjo, nuolat minėdamas tai Saulių, tai kažin 
kokį namiškiams nesuprantamą „Žodį“, tai visokius Lietuvos 
kunigaikščių vardus. 

Narvilai nusigando. Atvežė gydytoją, kurs, kaip mokėjo, taip 
išaiškino, kad vaikinas tvirtas, kad tai ne piktoji nervų karštinė, 
kad daugiau nebereikią jis beleisti ten, kur jį kas erzina. 

Narvilai, žmonės taikūs, šviesūs, išmintingi, geruoju sugy- 
veno su Iešmantais. Atėjo pasiguosti ir ilgai drauge sielojos 
dėl savo vaikų, kad Saulius Lauruką kažin kaip susargino ir 
kad pats kažin koks nepilnaprotis. Ir sutarė nebesuleisti vaikų 
draugėn. 

Ligonis pagijo veikiai. Jaunystė vėl ėmė reikalauti savo tei- 
sių, kad, kas auga, tas gerai valgytų, gerai miegotų ir sveikas 
žydėtų. Bet anaiptol nepamiršo Sauliaus ir jo pranašystės. Tik 
tam sykiui lyg nebejautė reikalo beeiti pas jį. Ypač kad geri 
jo tėveliai geruoju įprašė į Iešmantus nebevaikščioti. Būtų ga- 
lėjęs slaptomis tai daryti, tik neleido įgimtas atvirumas ir ne- 
pratimas meluoti. 

Sodžiaus gyvenimas tiesiog baisus savo tuštumu. Vasaros 
darbai, prarydami visą žmonių laiką, pavergdami jų akis ir 
ausis, bepalieka nepalytėtą jų vaizduotę. Tiesa, daugumos 
sunkiai dirbančių Žmonių taip sustingsta visi kūno sąnariai, 
jog tarytum ir jų smegenys kiaušuose sustingsta. Ką jau be- 
kalbėsi apie vaizduotę, kad ir paprastieji jausmai sunkiai be- 
įvairuoja. Vis dėlto iš tūkstančio ar daugiau sodiečių randasi 
po vieną antrą Žmogų tokiuo sielos įtaisymu, kurs nesiliauja 
dirbęs ir kūno varguose. Kas gi be jų būtų mums pridainavę 
tiek tūkstančių dainų, prisekę tiek pasakų, davę tiek priežo- 
džių, patarlių, pertarmių, tiek palyginimų su visais pačiais 
smulkiaisiais gamtos dalykais, visa to, ką mes vadiname liau- 
dies kūryba, jos kultūros reiškimu? 

Ar aš žinau, ką Apvaizda ruošė iš Sauliaus: žodžio ar varsų 
dailininką, pranašą poetą, religijos reformatorių ar kitą kokią 

keistenybę. Kurlink būtų jis nukrypęs, taip jautriai visus įspū- 
džius sugerdamas, taip skaisčiai viską įsivaizduodamas! Da- 
bar jį tepenėjo Valiulio dvasia, Lietuvos senovės paslaptinės, 
ir tam sykiui Sauliukas tebuvo jo mokinys. 

Anot psalmės žodžių, praraja prarajos šaukias“?. Abudu 
nenuoramu, Laurukas ir Sauliukas, negalėjo ilgai patekti, vie- 
nas antro nepapildydamu. Taigi nepraėjo nė keleto mėnesių 
nuo priepuolio, kaip visi jį užmiršo, ir abudu draugu vėl ėmė 
kur tik benutrūkdamu bendras keliones keliauti, ilgas valan- 
das prasvajoti ir prašnekėti. 

Tik ir abiem susidedant vaizduotėmis, vis dar buvo maža, 
kad tai būtų galėję juodu pilnai patenkinti. Jiedu augo kūnais 
ir sielomis, augo jausmais ir pasiilgimais, dvejetu trejetu metų 
pralenkdamu kitus vienamečius. Jau artinosi ir lytinio brendi- 
mo laikas, pavojingiausias jaunuomenei; vienų sielas jis pabai- 
gia ištižinti ar iškraipyti, kitų gi taip sutirština, jog priveda kuo- 
ne lig satanizmo ar apskritai bendravimo su dvasių pasauliu. 

Pagaliau ėmė draugam ir savo tarpe darytis nuobodu, pra- 
dėjo nebeužtekti vieno antrain, niekuo nebepasipildant nauju 
iš šalies. Asmeninei jųdviejų nelaimei, nors apskritai viso kraš- 
to laimei, kaip tik tuo laiku padvelkė visai nauja tautos dva- 
sios srovė ir nusinešė juodu drauge su prakilniąja jaunuomene, 
vienus skandindama savo sūkuriuose, kitus išblokšdama ant 
kriaušiaus. Tos dvasios pūtėjai buvo universitetų studentai, 
jaunieji kunigai ir gimnazistai. Denionių Aleksys Taučius su 
Jokūbu Niaura, Gondingos Rimutis Vizgirda, dažnokai vadu- 
viškius lankąs, Nečionių Iešmantukai ir k. 


BIČIUOLIAI 


Pavasario laiku Nečionių Stasys ir Gabrys, vyresnieji Narvi- 
liukai, padedant jaunesniajam Laurukui, turėjo labai įdomaus 
darbo. Tuoj po saulėgrąžos, ligi tik pradėjo sniegas tirpti, per 
kiauras dienas kapojo malkas kieme saulės atakaitoje. 

Kas gi įdomaus pjūklu zulinti rąsteliai ar genėti šakutės, 
kapoti kūleliai ir kraustinėti į pašales? 

Et, nieko neišmanote! 

Viskas pasaulyje pats savimi neįdomu ir viskas neapsako- 
mai įdomu, ką mes apgaubiame savo pačių jausmu. Antai, sa- 
kysime, mėnuo, Leonido Andrejevo studentui"! jis tiktai: „da, 
dovolno zelionyj“*?, gi kiti jam pagarbinti ir išgirti šūstis poe- 
zijų yra prirašę. Ir vis dar negana. Antai Morkaus Tvaino po- 
naičiui berniūkščiui nenuoramai tetulė pabausdama įsakė tvo- 
rą nubaltinti?*; gi jis tokiuo atsidėjimu ėmės darbą dirbti, jog 
visų vaikų sužadino pavydą, ir jie pirktinai pirkos iš jo to malo- 
numo - bent valandėlę pateplioti. Vaikai iš paprastų šakalių 
moka pristatyti miestų ir iš paprastos kėdės pasidaryti karietą. 
Gi išgama ir Vienos mieste nuobodžiuoja, ir tikroje karietoje 
kankinasi. Nemint, kodėl Kristus dangaus sritį tepažadėjo 
tiems, kas tesės patapti mažvaikiais“*. Tai ir palaiminti, laimin- 
gi tie, kuriems kėdė - karieta ir malkų kapojimas duoda sielai 
gražiausio ir įdomiausio turinio. 

Yy! Pavasario metu, saulei pradėjus gamtą svilinte svilinti, 
kraujas ima virte virti ir visus verčia ožiukais striksėti ar 
paukšteliais čiulbėti. Žmoguje ima reikštis net per daug pajė- 
gų. Kiekvienas jaunas tuomet norėtų pajudinti žemę. Tad 
įveikti rąstagalių kietumą ar pjūklą traukti ne paprastai, tik 
padvigubinus greitumą, kad netikėtai būtų per pusę; tad iš vi- 
so vieko skelti stukan ne paprastai, tik kad iš karto būtų per 
pusę, - darbas tikrai įdomus. Pats jo nugalėjimas įdomus. 
Tvyks - per pusę! Tvyks — per pusę! Džirr džirr džirr - ir per 
pusę! Krūva žiemą privežto kuro mažyn, krūva pliauskių di- 
dyn. Sviegų skalų prikrautos pašalės ima šviesti nuo keleto ki- 
lometrų, kol pasidarys vienodai pilkos nuobodžios kaip ir 
medinių trobų sienos. Dabar ant to „baltumo“ visos apylinkės 
akys ilsis, kaip ilsis išvydus nubaltintą plūktinę trobą eilėje me- 
dinių nedažytų. 

Dar įdomiau žabai genėti ir kapoti. Vargo nedaug, o įvai- 
rumo be galo. Drūta laiba, ilga trumpa, šakota nešakota, plika 
spaigliuota, alksnių beržų, pušų eglių ir ėglių, - vis kits kas, 

vis kitaip su juo apsieik, kiekvieną ževelį ar skujų barzdą 
paglostyk, visu kuo pasidžiauk, sakuotom savo rankom pa- 
čiupinėk. 

O saulė vis smarkiau šviečia, vis labiau ėda ledą ir sniegą. 
Jie bematant akija, tirpsta pliūška, valkeles daro lyg taukų ake- 
les geroje kruopienėje. Ir kiekviena pelkelė - tai atskiras, tam 
tikras pasaulis su sava siela. Kiekviena skyrium kaip nekaltos 
mergelės akytė linksmai, svavalingai mirga verda. Ne žiūri — 
verda, žvilgsi, bliksi, mainos pilna gyvybės, akelės, pakursto- 
mos iš vidaus, pelkelės - iš oro atšviesdamos saulės spindulius. 

Viskas viskas pavasario gamtoje džiaugias, net ir nuo sa- 
vo šakos nutrūkęs žalias konkorėžis neprimena mums mirties, 
jog jam lemta dabar sudžiūti ir pilku patapti: šiuo metu ir sky- 
rium jis dar gyvas. 

Štai dėl ko jauniems bernaičiams buvo linksma ir įdomu 
medžiai kapoti. 

Nuėmę visą žagą rąstų ir virbų, ūmai visi trys susilaikė: 
pačioje apačioje žemėje mirko storas epušės kamiengalis iš- 
puvusiu viduriu, bet visai sveikomis viršutinėmis rievėmis. 

— Avilys, - ištarė vienan balsan malkininkai. 

- Padirbkime iš jo inkilą ir įtraukime papiliakalnės šilelio 
senapušėn drevėn: tikrai įeis bitės! 

- Ir parašykime gimnazistam Iešmantam, jog juodu kvie- 
čiavos bičiuoliais. 

Tarė — padarė. Sieksninį epušės kamiengalį Narviliukai 
gražiai iškrapštė, pūzrus išdulkino, žievę nulupė, kad nekir- 
mytų ir netrainėtų. Vieną šoną iškirto kiaurai, kad galima bū- 
tų išimamais plautais uždėti išpjausčius juose landas. Taip jis 
ir gulėjo džiūvo iki pat Velykų. 

Velykos tais metais buvo vėlyvos, jau ir žolė pradėjo želti, 
kaip kuri lapuotė patvorio šilimėlėje jau per visą krumplį bu- 
vo ištįsus, ir vaikai džiaugės ja, rodydamies kits kitam ženk- 
lan sparčiai ateinančios vasaros. Apluokų veja jau nebepurvi- 
no čebatėlių, ir vaikai drauge su pavasarinėmis musėmis zujo 
pašalėlių atakaitoje ir mėgino mušti kiaušiniais. Mėgino, nes 
iš tikrųjų susimušti kiaušiniais dar nedrįso: per didelė buvo 

rizika pralaimėti, nors didelio buvo godo - laimėti. Taip ir svy- 
ravo vargšai nabagai mažvaikiai ir piemenaičiai iki 13 metų. 

Mergiotės drauge būriavo. Tik jos buvo dar bailesnės, jos 
nė svyruoti nesvyravo, nes nė neketino mušti, jos dar stigo 
drąsaus pasiryžimo. 

Antrą būrį sodžiaus jaunimės darė pusberniai skyrium ir 
pusmergės skyrium. Pusvaikiai jau drąsiai mušė kiaušinius, 
nuolat apsigraibydami apie kits kito apyausius: tokiuo azartu 
ėjo muštynių, tokiuo griežtumu dabojo mušimo taisyklių, vir- 
tusių tos vietos papročių įstatymais. Šis sodietijos luomas ne- 
tilpo kailyje ir bepradėm mėgino kaip nors iš jo iššokti. Siautė 
po sodžių, lermavo, švilpavo, rėkavo, skerėčiojos atsilapoję, 
ragais, anot to, tvoras draskė, nebesižinodami, kas čia kuo juo- 
kingiausia, kuo navatniausia beištaisius ar bepadarius. Pus- 
berniai tatai paslapčiomis klojimuose ant virdžių rišos kuo i!- 
giausias sūpuokles, kuriomis mėgino galvomis pasiekti patį 
šelmenį, dažnai ir negyvai dėl to užsimušė. 

Tretį sodžiaus būrį darė bernai ir mergos. Destis, kurie jau 
papjauna, paaria, žlugtą pavelėja. Jie, didieji, darė bendrą būrį 
kaip ir mažieji: bendrai dainavo, šoko, žaidė. Jei kada susimu- 
šė, tai jau kruvinai, dėl mylimųjų, ne dėl kiaušinpalaikių. Ir 
jau niekados nebesusitaikė. Gi kai prieteliavosi, tai vėl labai 
kietai, drauge seimikavo, drauge karčemon ėjo, bet už nešio- 
jimąsi degtinės namo dar buvo peikiami ir apkalbami, drau- 
ge gynės ir nuo kito sodžiaus užpuolikų ar miestelio kibinto- 
jų. „Didžiųjų“ eilėn prisiskirti pusberniui ar pusmergei buvo 
tiek pat garbės, kiek gizeliui patapti meistru. Tai laukė nesu- 
laukė, kada jiems ims želti ūsai ar statytis krūtinė, kada nebe 
dėl pramogos, ne dėl patyčių nusitvers dalgę, tik stos į eilę 
darbininkų jau kaip lygūs su lygiais. 

Ketvirtą luomą darė dėdės ir dėdienės. Luomą, ne būrį. Jie 
nebesibūriavo, tik retkarčiais namie kits kitą vaišinos ar pa- 
barėje riejos dėl ežių ir sienų. Tai tie „didieji“, kurie jau buvo 
vedę, ūkininkavo savarankiškai ir atvirai, drąsiai, niekieno ne- 
bepapeikiami, vežiojos degtinės „namų reikalui“. Tai jau bu- 
vo piliečiai, visą valstybės ir visuomenės naštą imą ant savęs 

ir už ją atsaką. Jie skyrė iš savo tarpo valdininkus, statė kan- 
didatus viršilomis, mokėjo bandas - pasėlius jauniesiems. 

Penktą luomą darė karšinčiai ir paliegėliai, žmonės, jau iš 
eilės išėję ir belaukią, kada juos Dievas atsiims, nes čia žemėje 
jiems nieko nebeliko kas bedarą, ūkyje ir be jų jau apsieina- 
ma, o gyvenimo reikalai jiems paliko tie patys — pavalgyti, ap- 
sidengti, kertelę turėti. Visa tai jiems buvo duodama lyg iš 
malonės, nebeatmenant praeitųjų jų darbų ir nuopelnų. 

Dėdės ir dėdienės tebuvo santarmėje su pačiu pirmuoju luo- 
mu, su vaikais ir piemenaičiais. Dėdės turėjo pilną teisę juos 
valdyti, vaikai privalėjo jiems neprieštarauti. Gi su pusbernių, 
bernų ir karšinčių sluoksniais nuolat kovojo. 

Pusberniai kovojo su dėdėmis, nors dar pilnai nuojų pride- 
Trėjo, nes toks jau buvo anarchistinis jų prigimimas. Bernai ko- 
vojo su dėdėmis, kad, dar nenešdami ant savo kupros jokių 
visuomeninių pareigų, buvo grynai socialistinės pakraipos; 
protestavo prieš dėdes dėl išnaudojimo jų darbo, dėl nepakak- 
tino sėjimo pasėlių, arba bandos. Protestavo, vis dėlto kentė 
nesibylinėdami, nes kiekvienas jų laukė nesulaukė valandos, 
kada gi patys pavirs dėdėmis, ims savarankiškai ūkininkauti, 
ves Uršes, Petrones, turės vaikų ir... galės naudotis bernų triū- 
su. Ką besakyti apie karšinčius! Jie buvo tikri proletarai, so- 
džiaus biednuomenė, bejėgė, bebalsė. Jie ne tiek protestavo 
akyse, kiek už akių skundėsi ant šeimininkaujančiųjų dėl jų 
neteisingumo, dažnai landžiojo net po teismus, žinoma, jokio 
nerasdami palengvinimo gyvenimui, kaip jokio nerasdavo gy- 
dytojo, kurs palopytų pasenusią jų sveikatą. 

Visas viešasis politikos gyvenimas prasidėdavo ir baigda- 
vos tame pat sodžiuje, rečiau — tame pat valsčiuje; visuomenės 
gi reikalai jau nė kiek nebeperžengdavo sodžiaus sienos, sukė- 
si tarpe savojo penkeriopo luomo. Sodžiaus „luomų santykiai“ 
pakankamai užėmė visų kaimynų atidą, iš tų santykių neiš- 
vesdavo jų nė viešieji klubai - karčemos, jei ten neprasiskėlė 
kits kitam galvų ir nenuėjo į teisėją lauktų, kad jis vieną ar ant- 
rą pusę pabaustų, kam „blogai“ padarė, suprask: buvo stip- 
resnis ir įveikė „teisingąjį“, destis silpnesnį, nes jei būtų pats 
stipresnis buvęs, tai būtų jam blogai padaręs. 

Paskutiniais laikais atsirado sodžiuje dar šeštasis luomas. 
Šio visuomenės sluoksnio negalėjai nė į vieną esamųjų penkių 
priskirti, nes iš visų galėjo darytis. Tai sodžiaus moksleivija ir 
jos filisteriai inteligentija, retkarčiais pasirodanti namie iš to- 
limųjų tarnystės ir vergavimo kitiems kraštų. Iš piemenų jie 
buvo jau išėję. Kūno pagalėjimu jų niekas nebematavo, dalgė 
ar plūgas nebuvo jų herbas - ženklas. Dėdės juos šiulino, vi- 
sus nuliekamus ir skolinamus pinigus jiems išsiunčiojo, vis dėl- 
to nebuvo jų valdovai viršininkai, greičiau priešingai: moks- 
leivijos viršenybę pripažindavo, jos užgaidus tenkindavo. 
Ypač gi šį luomą mylėjo penktasis, senstantysis, nes, mokslei- 
viams retai namie teesant, kits kitam nepakyrėjo, vieni savo 
kreitėjimais ir senovės pasakomis, kaip tai, girdi, pirmiau kur 
kas geriau buvę, kiti savo siaustiumu be atodairų. 

„Niekatrajam“ sodžiaus luomui, moksleiviams, dažnai ėmė 
sektis net sutaikyti nepermaldaujamus luomus ir rasti jiems 
bendrą „platformą“, bent kai kuriuose dalykuose, ypač pus- 
berniams ir bernams. Darbas prasidėjo nuo chorų taisymo. Lie- 
tuviai, ypač aukštaičiai ir dzūkai, klusnūs, mėgsta dainuoti ir 
moka įtaikyti į gana suktą ir painią melodiją, išvedžiodami ją 
vienu, dviem ir trimis lygiagrečiais balsais. Moksleiviai ėmė 
atsivežti vis naujų, nebe liaudies sudėstytųjų, nebe liaudies ir 
dainuojamųjų dainų. Naujiena patiko, kaip visados naujienos 
patinka, tam kartui, kol sugrįš prie senųjų, ištirtųjų, saviškių. 
Tad imtasi iš moksleivių mokytis visokių himnų, tautinių ir 
revoliucinių dainų ar šiaip jau lyrikų. 

Dainos privedė prie rašto mokslo, kaip matėme Napalį 
Šešiavilkioką besidarbuojant Gondingoje. Nepaskaitančių ge- 
resniuose Lietuvos sodžiuose jau kaip ir nebebuvo. Rašto 
mokslas privedė prie slepiamųjų bendrųjų mokyklėlių mažie- 
siems ir paaugusiems. Mokyklėlės pagaliau prie laikraščių ir 
politikos, kuri jau tol tol peržengė valsčiaus sienas ir ėmė siekti 
lietuvių tautos, jei dar ne jų valstybės, sienas. Tai mes ir pava- 
dinome - nauja sodžiaus dvasios srove. 

Iešmančiukai, palypėję į aukštesniąsias klases, vis dažniau 
ėmė po pusę atostogų praleisti nebe namie, nuklysdami tai į 
savo pusbrolį kunigą Rimutį Vizgirdą, tai dar kur kitur, „į 

draugus“. Gondingoje jiedu gyveno pradieniais, tai kleboni- 
joje pas Kumstevičių, tai Santeklyje pas Šešiavilkius, tai net Sa- 
kalynėje pas seną „gyvnašlį“ Vidmantą, kaip jis dabar vadino 
save, laukdamas dukters pagrįžtant iš trėmimo. Klebonas neti- 
kėtai pasirodė labai mėgstąs vaikų ir jauniklių lermą, ermide- 
rius ir visokius ergelius. O jau bebuvo didesnis lermininkas 
užjo vikarą Vizgirdą! Dabar, prisidėjus Iešmančiukam, susi- 
darė, taip sakant, visa lermo gama - trijulė. Šešiavilkiai ir Vid- 
mantai mėgo jaunus žmones, kad jiedu labai giliai dėjosi sau 
širdin abiejų bendrą nelaimę - ištrrėmimą mylimųjų žmonių: 
Šešiavilkių sūnaus Napalio, Marytės Šešiavilkiotės jaunikio 
daktaro Damininko Gintauto, Vidmanto dukters daktarės Da- 
ratos. Dėjos širdin ir griežė dantį kerštu už juos. Padėdami na- 
miškiams sielotis, jiedu negaišo, dažnai rašinėjo jų vardu laiš- 
kus, taisė ir siuntinėjo maisto ir drabužių siuntinius, nes, per 
ilga iš Vilniaus atsidūrę tolimuosiuose Sibirijos kraštuose, ne 
tiek pinigų, kiek daiktų buvo reikalinga. Be to, visados links- 
mūs nenuoramos neapsakomai ramino susisielojusiųjų širdis; 

Iešmantų namiegai nei prast neprato, nei nuvokė, ko ten vai- 
kai važinėjas ir ko gauna. Brolėnas - kunigas, tai ačiū Dievui, 
kad su juo vaikai draugaujas. Ko gi bloga gali kunigas išmoky- 
ti? Ojaunimas, belermuodamas, bežuvaudamas, bemedžioda- 
mas po Gondingos kraštą, ėmė ir susigėrė visą naująją gondin- 
giškių dvasią ir tapo nariais prasiminusiųjų Saulėgrąžomis. 

Prieš šias Velykas Iešmančiukai sugrįžo namo, paskelbda- 
mi tėveliam trečią švenčių dieną būsiant svečių. Atvyksiąs kun. 
Vizgirda į savo tėviškę Denionyse, atvešiąs ir Marytę pas jos 
seserį, nutekėjusią ten pat. Taigi jiedu ir dar du Iešmančiukų 
vyresniu draugu, Taučius ir Niaura, atvykusią ir į Nečionis. 

Tokių svečių priimtų Iešmantienė taisės atsidėjusi. Dėjo 
sviegų dešrų, vėdarų, taisė virti ir šaltai su drebuliais paduoti 
paršiuką. Gryčia, namelis, viralinė, viskas buvo bjauriausiai 
užteršta. Suole ritinėjo didelį, lašiniams penėtą meitelį. Šiltos 
žalios mėsos ir kraujų garais buvo pašvinkę visi namai. Mei- 
telis tyčia papjauta šiam laikui, dešroms. 

Ties krosnimi stovėjo didelė trikoja rūgstančios brogos. Pats 
Iešmantas, pasitelkęs aludarį, laiku darė stipro alaus, kad iki 
galui švenčių „išsivaikščiotų“, išgyventų ir nebepūstų pilvų. Iš 
trikojos galvą iškišęs stovėjo šiaudų kūlelis, lyg nuo zuikių ap- 
rišta obelėlė. Tai filtras. Ilgą lazdą obelėlę Iešmanta dažnai su- 
kiojo, nutekindamas skystį pro volę, jį kaisdamas į krosnį, tai 
iš krosnies vėl pildamas į trikoją. Mielėmis užduota broga gy- 
veno pukšėjo burbulais; burbulai sproginėjo, į paviršių išsiver- 
žę, paleisdami rūgštaus kvapo. 

Brogos rūgimas su žalios mėsos garais ir riebulių degėsiais 
sudarė tokį orą, jog kiekvienas svetimas, nosį užsikišęs, būtų 
pabėgęs laukan. Visa to, rodės, nė justi nejunta ar net gėrėjasi, 
kas taisė ir atminė, kokių bus gerumų iš tų blogumų, kokio kve- 
pėjimo iš to smirdėjimo, - saviškiai. 

Maža to. Gimnazistai pasiskelbė bičiuoliais pasikviesią dar 
sodžiaus bernaičius, su jais ir su svečiais trauksią Narvilų inki- 
lą, ir pokylis reiksią padaryti dar didesnis. Tėvai ir tam vaikų 
sumanymui neprieštaravo, nes jiedu buvo taikiu, lipšniu, viso 
sodžiaus už tai mylimu ir net gerbiamu. Vaikų prieteliavima- 
sis su kaimynų jaunuomene abiem rodės jų pačių darbo tęsi- 
mas. Jiedu susituokdamu buvo užsidėję nekelti sodžiuje jokių 
ergelių, nei dėl ko nesibylinėti, visa to ištikimai laikėsi ir mie- 
lai maloniai žiūrėjo, kaip ir jų vaikai eina tėvų pėdais. 

Iešmančiukai su Narviliukais, visi sušilę, darbavosi tašė in- 
kilui plautus, skritino galam dugnelius, baigė kuopti vidurį. 
Bitelėms namelį taisė taip rūpestingai atsidėję, lyg tai būtų 
buvę jiems patiems gyventi. 

Jau gražiai visas sodžius žinojo Iešmančiukus su Narviliu- 
kais susidedant bičiuoliais ir dar kažką į tą bendrovę kvie- 
siant. Laukė neapsakomai nekantriai, kas gi bus pakviestas, 
ir jau laiku pavydėjo išrinktiesiems. 

Pagaliau per Velykas jau buvo žinoma bičiuoliais būsiant, 
be dviejų Iešmantų ir dviejų Narvilų, dar denioniškius: uni- 
versiteto studentus Taučių su Niaura, brolėną kun. Vizgirdą 
ir Marytę Šešiavilkiotę, iš Nečionių gi bernus: Kaušpadą, 
Sudarą ir Bekintį ir pusbernius: Neniškį ir Vilbasį. Su Maryte 

Šešiavilkiote - visų viso 13; skaičius kai kam rodės nelaimin- 
gas, kai kam, priešingai, labai laimingas, nes apstus, persiri- 
tęs per visą tuziną. 

Visi sodiečiai, tiesą sakant, iuekėsi iš tos bičiuolystės. Inkilas, 
girdi, tiesa, didzkas, vis dėlto nebent širšuolių reiktų prileisti, 
kad prineštų visai trylikai medaus. Iešmančiukai, priešingai, sa- 
kės tiek iš to inkilo turėsią jie pelno, kiek dar nė vienas bitinin- 
kas neturėjęs: iš visos apylinkės suviliosią bites medaus neštų. 

— Duok Dieve, duok Dieve! - kalbėjo sodiečiai, stengdamie- 
si nepavydėti, nes-niekas tiek daug nekenkia, kad bitės sek- 
tųsi, kiek pavydas. 

— Dabar bereikia, kad jūsų inkilą ypatingon globon paimtų 
pats Valiulis ir atviliotų pirmąjį spiečių, nes dabar jie brangūs 
ir bitininkai moka juos saugoti, kad nepabėgtų iš namų. 

Trečia Velykų diena ištiko taip pat graži, kaip ir dvi pirmo- 
ji. Saulė pavasariškai kepino. Vyturiai nebesižinojo, kaip 
bespurdėti oro erdvėje. Žiemos palaikai jau buvo nučiurlenę 
upeliais, sniego liekanų nebesimatė nė pakriūtose. Buvo šil- 
ta, nors iš rūbų išsivilk. 

Tuoj po mišių sausu vieškeliu iš seselė dviem vežimais 
atatrenkė kun. Vizgirda su denioniškiais ir Maryte. Nečioniš- 
kiai jau visi laukė, susirinkę pas Iešmantus. Neilgai tetrukę 
pirmiesiems pasisveikinimams, liepė Narviliukam pasikinkyti 
į vežėčias arklį ir įsiversti inkilą su liesvomis. 

Senių Iešmantų laiminami, visi sugužėjo į Narvilus. Čia ra- 
do pačią Narvilienę savo rankom betepant medum visą viršu- 
tinę pusę inkilo — bitėms privilioti. Lankonys, aptikę medaus, 
pasakys sugrįžę ir kitoms čia gerai būsiant ir atves spiečių. Pats 
Narvila apjuosė inkilą gelžiniu lanku, kuriuo bus prikaltas į 
drevę. Kun. Vizgirda pats įdėjo į ratus ryšulį šventimo reikme- 
nės, lyg bent kiek didesnį kaip paprastai. Bernai pasiėmė bonką 
geros „ledinės“ - Kūmmelio"“ degtinės. Kaipgi! Be to nebuvo 
galima laukti jokio laimėjimo. Ir visi išlermavo išklykė per so- 
džių, lydėdami inkilą, kurį Stasys Narviliukas apžergęs vežė. 

Kad ne tokios linksmos, būtų tai, iš šalies žiūrint, pasiro- 
dę laidotuvės. 

Visas sodžius išvirto katrie savo į kiemus. Visi šaukė pa- 
lydėdami kažkokių juokingų patarimų, mostagavo rankomis, 
kažką rodė, grasė, tik bičiuoliai, mandagiai jiems kepures kilo- 
dami, nedaug tesuprato. Tad žodžiais beveik nieko neatsa- 
kinėjo. 

Sekti jų niekas gyvas nesekė. Tai buvo ne tiktai įtraukimo 
apeigos, kurių pasižiūrėti greiti būtų buvę viso sodžiaus pie- 
mens. Ne! Tai buvo dar ir pokylis su vaišėmis. Tokiuo laiku 
pašaliniam žmogui vaidintis lygiai tiek pat būtų, kaip ir įsi- 
prašinėti, kad priimtų draugėn ir duotų stiklelį ar kąsnelį. Tai 
gerai suprato ir patys mažieji ir mandagiai šalinosi. Kas de- 
ra, kas nedera, gražiai žinojo Iešmančiukai; tai nė neapsidai- 
rė, ar jų nepaseka kas nereikalingas. 

Kas aplink balas, kas tiesiai per lieptą nukrypavo į papi- 
liakalnės šilelį. Įspūdžio čia gavo lygiai tokio pat meilaus ir 
raminančio, kaip ir kiti kad gauna. Tai ir visų nuotaika tuoj 
pagerėjo. 

Kun. Vizgirda pirmą kartą matė ir gauna štai pažinti ne- 
čioniškius; nečioniškiai vėl neapsakomai domėjosi Rimučiu 
Vizgirda, kurs jau buvo čia gavęs vardą didvyrio veikėjo už 
Gondingos bylą ir jo suėmimą. Pašventiškiai domėjosi savo 
parapijonų, kad ir svetur nuklydusių, likimu. Tad visi penki 
nė žingsnio nesitraukė nuo jo, vedės, būreliu apsupę ir nuo- 
lat šnekindami. 

Įspūdžio visiems buvo didesnio, neg buvo laukta. Kun. 
Vizgirda vaikinams pasirodė visai nedidvyriškai ir baisiai 
rimtai: buvo paprastas greituolis ir plepys. Nečioniškiai Viz- 
girdai vėl prisistatė visai nesodietiškai savo pavidalu ir inte- 
ligencija. Miestiškai apsitaisę, net baltomis krakmolinėmis 
apykaklėmis ir skrybėliuoti, visi penki, net ir pusberniai, bu- 
vo drąsūs su juo, ponu ir inteligentu, atsakinėjo protingai ir 
mitriai. Gi teiravosi tokių dalykų, kurie rodė juos ne tik iš- 
ėjusius bent liaudies mokyklas, dar ir Napalio Šešiavilkio pa- 
liestus. Gi Kaušpado net Vokia ir Danija būta matyta. Ten jis, 
bebėgdamas nuo kontungo, buvęs užkliuvęs ir prasidarbavęs 
keletą metų ūkyje, beketindamas Ameriką pasiekti. 

Matės tai būsiant pačius šviesiuosius, pačius išmintinguo- 
sius ir doruosius sodžiaus jauniklius. Ir visiems pasidarė be 
galo gera ir linksma lyg per kūmystes. 

Drevė nuo drūčgalio buvo taip sueižėjusi, tokios storos žie- 
vės, jog basam lipti jon buvo visai piga. Bent už pustrečio 
sieksnio buvo atkragęs senai nulūžusios storos šakos pašakys. 
Ant jo paketinta pastatyti inkilas. Prisityrę sodiečiai vienan 
balsan sprendė traukti daug aukščiau, ligi pat pirmų gyvųjų 
šakų. Tam buvo daug aiškiai regimų priežasčių. Inkilas ant 
ilgos šakos stosis visa apačia, ne vienu tik pakraščiu. Aukš- 
čiau — atvangiau, ramiau ir veiksliau, lyg daugiau saulės. 
Svarbiausia gi, kad niekur nebuvo tokios praktikos — taip že- 
mai inkilas laikyti ten, kur buvo galima aukščiau pakelti. Jei 
žmonės nėra amžiais prityrę taip būsiant gerai, tai ir nerei- 
kia taip daryti. 

Visa to sumanytojai išklausė labai atsidėję, tačiau dirbo sa- 
viškai, trumpai nuramindami draugus: 

- Tiesa, tiesa. Tik ir taip bus gerai. Pamatysite! 

Liesvomis palypėjęs Gabrys Narvila sunkiai įtraukė inki- 
lą, parištą vadelėmis, ir, apjuosęs drevę išsikėtusiais lankais, 
tvirtai tvirtai prikalo keletu gerų vinių. Taip inkilas galėjo čia 
būti bent kelias dešimtis metų. 

Daugiausia matęs, vis dėlto visų nedrąsiausias draugas 
Kaušpadas nebeiškentė. 

- Daug ko jūs čia, bičiuoliai, padarėt ne taip, kaip žmonės 
daro, ir aš nedaug teturiu vilties, kad iš to kelmo mes prasi- 
gyventume bitelių. Pagaliau kad ir įeitų spiečius, kaipgi da- 
bar be šaltkalvio ar kito kokio meistro benuimtume tą kelmą, 
kad tokiomis vinimis pribubijote? 

Jam atsakyti nebebuvo laiko: kaip tik šią valandą visi nusi- 
ėmė kepures, nes kun. Vizgirda, gale-vežėčių apsivilkęs kom- 
ža ir užsidėjęs stulą ant kaklo, priėjo prie drevės, laikydamas 
rankose atsivožtą ritualo knygą, ir ėmė patylomis skaityti bi- 
čių pašventimo maldeles. Iešmančiukas, tikro zokristininko 
mina, apsimesdamas rimčium, nors jam skruostai virpėjo sva- 
valingumu, šalyje laikė buteliuką švęsto vandens ir kropylą. 

Ceremonija tetruko dveitą minučių, ir kun. Vizgirda nusi- 
taisė į brolėno rankas, linksmai, paslaptingai kalbėdamas bi- 
čiuoliams: 

-— Na, kas pridera Dievui, atidavėm Dievui. Jei Jis palaimins, 
gal bitutės ir užklius šito inkilo. Tik jos laikosi aukštajame ga- 
le, visas gi avilys lieka tuščias. Nejaugi taip jis ir laikyti? Būtų 
gaištas vietos. Tai mes štai su broliais Iešmantais, pritariant 
draugan Narvilam, sugalvojome, kol kas bus, patys įleisti pir- 
mąjį spiečių prūsinių, ne paprastųjų bičių. Yra ir tokių, ir ki- 
tokių. Antai čigonas, lipdamas į drevę medautų, kad bitės jo 
negeltų, meilinosi: 

— Dievo bitelės, geros, geros bitelės! 

Bet užtikęs vapsvų kūlį ir skaudžiai jų geliamas, ūmai su- 
šuko, krisdamas žemėn: 

- Ve... velnio bitpalaikės... 

Tai jau dvejos. Kodėl gi negalėtų būti ir trečios veislės — 
„Prūsų bičių“? Ir mes štai jų atsivežėme. Tikrinu jus, mūsų 
bitutės ne mažiau piktos ir kandžioja dar skaudžiau neg vap- 
svos užpuoliką čigoną. 

Pirmiausia Prūsų bitės kandžioja Lietuvos užpuolikus 
maskolius. Gindamiesi jie yra pasiruošę visas jas išgaudyti ir 
išmaigyti. Tiktai jos gudrios ir moka slapstytis, kad jų niekas 
nerastų. Ne tai kad nerastų, kad neatsigodotų, kur jos glūdi 
susispietusios ir iš užnarvės tyko nevidoną įgilti, idant jis bėg- 
tų iš mūsų krašto, galvą susiėmęs. 

Daugiau, prūsinės bitės gėlioja ir saviškius: jau kad pasi- 
taisytų, ne kad pabėgtų. Žinote, kaip negera, kai paralyžius 
atima bet kurį kūno narį; apmirę nervai ima jo nebekrutinti, 
jis tampa gyvas negyvėlis. Nuo to gydoma ėlektra ir kitais ašt- 
rumais. Gi vienas medikas sumanė gydyti bičių gelonimis, 
tyčia leisdamas bitėms subadyti sustingusį narį. Kaip tik šis 
gydymos būdas ir mums pritinka. Sakykite, argi mes ne sus- 
tingėliai. Argi pajudiname bent ranką atsiginti nuo įkyriųjų, 
mus kandžiojančių musių? Argi drįstame pasakyti: nekąsk, 
mums tai skauda? Kiek žmonių iki šiol aiškiai yra pasisakę: 
mūsų kalba - mūsų turtas; kas ją gresia, vagis yra; kas mums 

savo knygas skaityti neleidžia, marintojas mūsų?! Kas sušu- 
ko: „Mes gyvi, mes nesiduosime!?“ Dar maža tokių. Bet yra! 
Yra daugiau, neg jūs kad manote. Jie iš paslapčių kandžioja 
jus ir neramina, kad būtumėte gyvi, kad judėtumėte, kad gin- 
tumėtės. Tai - Tautos Gynėjai ir Tėvynės Sargai. Girdime, ran- 
dasi ir kitokių, kuriems plačiau rūpi neg savoji tėvynė. Tai 
socialistai. Kol kas ir jie mūsų talkininkai, nes bendrai rusų 
valdžią ėda, kad ir antru galu mums patiems kliūva. 

Kas mus ligi šiol neskriaudė ir nežemino? Tik tas, kam rodė- 
mės nebegyvi, tokia maita, kuri teverta atiduoti savo išalku- 
siems visuomenės šakalams - valdininkams, kad maitintųsi. 
Ir jie minta, ne tik mūsų triūsu ir turtu - jie minta dar mūsų 
dvasia, mūsų talentais, apvaginėdami mus nuo mūsų šviesuo- 
menės, varu ir vyliais parsigabendami ją sau!““. Jau žinote Gon- 
dingos atsitikimą. Tokių vis daugiau bus ir jau yra. Pajus, kad 
ir čia Napalio būta, kad ir čia imama krutėti nerimti. Privis ir 
čia šnipų ir gaudešių. Gi mes neprivalome laikytis nuošaliai: 
labai tai man, tik telktis į gynimosi būrius ir gilti užpuolikus 
kol kas pasalomis. 

Lietuvių kalbos ir jų kultūros dalykų nėra mažų, nes iš ma- 
žų visa čielybė susikrauna. Ne didžių mūsų „nuodėmių“ ir 
maskolių valdžia ieško, tik darančių bet ką, kad ir mažmožius. 
Gintautą, Vidmantaitę, Šešiavilkį ištrėmė ne už tai, kad jie ką 
bloga tai pačiai valdžiai buvo padarę, tik kad jie - ne ruskiai, 
lietuviai, ir gali būti prieštarautojai grobikams ir gynėjai 
plėšiamųjų. 

Kas savo švieselės nelaiko puodu užvožęs, tik šviečia ap- 
link, tas ir „nusidėjėlis“, gyvas Sibirijos ledynuose palaidoti- 
nas. Juos „zapadnikai“ pirmiausia turi užgesyt:. Kitus tepri- 
gesina, sako, tam laikui, tik kas užtikrins, jog ryt poryt ir visai 
jų neužgesys? . 

— Keršto už Napalį! - pratrūko karštuolis Vilbasis. 

Juokais pradėjęs, Vizgirda kalbėjo vis rimčiau, vis labiau 
pats įsikarščiuodamas ir tokią juodą ateitį piešdamas, lyg di- 
džiausis nusiminėlis, apgraibomis beieškąs išsigelbėjimo. 

—- Keršto? — perklausė Vizgirda supratęs, kad į jo kalbą 
ima bičiuoliai reaguoti. - Kerštas — niekai! Ką reiškia atskiras 

žmogus mūsų ar mūsų krašto smaugėjų visuomenėje? Reikia 
keršto iš visos tautos, iš viso pavergtojo krašto, kurs pačiame 
šaltinyje užtvenktų nedorybės srovę. Reikia ištiso tvano, kad 
visą senovinį raugą nuplautų. Reikia smarkios audros, kuri nu- 
griautų nuo visuomenės tamsios nakties slogutį. Tik kad su- 
sidarytų tvanas, reikia daug daug lašų, kad ilgai ilgai lašėtų; 
vienas, dešimt, šimtas čia neprilašins. Tai gali padaryti tik šim- 
tai tūkstančių. Ir audros vienas neįpūsi, taip pat reikia dauge- 
lio pūtėjų: juo daugiau bus, juo didesnę audrą sukels. Lašinto- 
jai ir pūtėjai — tai tie suimtieji, tai tie, kurie jums šį „prūsinių 
bičių“ spečių siunčia. Aš, jų atstovas, kviečiu jus, draugai, pū- 
tėjais ir lašintojais! 

Dabar suprantate, kokia čia mūsų „bičiuolystė“, kam visi tie 
keistumai navatnumai, kurie jums buvo iš pradžių neaiškūs? 
Atsarga gėdos nedaro. Garbė už tėvynę žūti, gi dar didesnė 
garbė ir nauda nežuvus ilgai padirbėti. Mums brangus kiek- 
vienas susipratęs lietuvis tautininkas. 

Štai jums į rankas pavyzdžiai, kokių „bičių“ aš čia šiuo kar- 
tu būsiu jūsų apylinkei įleidęs! Daugiau, ateidami po vieną, iš 
avilio išsiimkite ir gardžiuokitės tuo per Žemaičius atnešamu 
„medum“... 

Tai pasakęs, Vizgirda ištraukė iš po skarelės, kuria buvo 
surišti šventimo įnagiai, gerą, nuo dešimties svarų pluokštą 
spaudinių, atskyrė po vieną visų rūšių, šias kyštelėjo artimajam 
bičiuoliui, kitas atdavė Narviliukui, kurs, čebatus numetęs ir 
spaudinius už ančių susikamšiojęs, vikriai įlipo į drevę, lengvai 
pravėrė apatinį inkilo plautą, kurs pasirodė ant sukavielų ir, 
visą nešmenę sukrovęs į avilį, stuktelėjo kumštimi, kad prisi- 
vertų. ' 

— Ve, kokių „bičių“, kokių „lankonių“ teks mums čia žiū- 
rinėti! 

Prapliupo juokais „bičiuoliai“, dabar tik aiškiai supratę, 
kas čia darosi ir kam. 

— Dabar prašom tiesiai, atvirai pasisakyti, - traukė Vizgir- 
da, Narviliukui žemėn nulipus: — kas jūsų nenori tokios bi- 
čiuolystės ir iš jos išsimeta? 

Bičiuoliai tik sukrutėjo ir kažką dusliai sumurmėjo. 

— Aš tik taip sau, - traukė Vizgirda. — Aš tikiu visais tais, 
kurius pirmajai pradžiai parinko Iešmantai, kurius pirmus yra 
įspėjęs kitados - Napalys. Šventvagyste dabar laikyčiau pa- 
abejoti, beg neįduos kuris jūsų manęs maskoliams. Pagaliau 
įdavėjas ir pats gautų žūti kaipo dalininkas suokalbio prieš esa- 
mąją tvarką, atsidurtų drauge kalėjime ar ištrėmime be duo- 
nos ir dangos. Ar pasižadate niekam, nei tėvui, nei močiai, nei 
broliams, nei mylimiausiems sėbrams neminėti mano vardo? 

- Pasižadam! - tvirtai kirto visas būrys. 

— Nei visa to, kas čia buvo ir bus? 

- Pasižadam. 

— Kaip Dievą ir Tėvynę mylite? 

— Kaip Dievą ir Tėvynę mylime! 

- Amen, - pabaigė Vizgirda. 

- Aš ir nepasižadėdamas nieko neišduosiu. Kam čia dar 
tos iškilmės? — savo papratimu paprieštaravo Niaura. 

— Urra! už „prūsinių bičių“ ir jų bičiuolių sveikatą! — neti- 
kėtai ūktelėjo Sudaras, suskubęs atkišti butelį ir jau bestovįs 
priešakyje su pilna taurele. Visi ėmė ir pramainais gėrė po 
taurę. Niaura ir čia buvo beketinąs griežtai atsisakyti. Tik at- 
minęs per bičiuolystes reikiant būtinai gerti: kitaip būtų san- 
tarvės ardymas, „bitės rankon neitų“, nenoromis priėmė stik- 
lelį ir, nors neskaniai, kantriai prarijo gomurį jam draskantį 
skystimą. Nuo antros jau buvo galima atsisakyti, ir daugumas 
daugiau nebeėmė. Degtinę pabaigė gerioti du trys. 

Visų nuotaika pasidarė neapsakomai pakili ir tiršta. Visi 
savo širdyje neapsakomai džiaugėsi ir didžiavosi, kad pakliu- 
vo į tokią kompaniją, ir drauge jautės kažin ko pilni, kas ne- 
paprastai sotina ir tvirtina jų dvasią, drauge ir baugina slap- 
tumu. Baisu tai baisu. Vis dėlto nei vienas iš jų nebūtų nė už 
kokią palaimą tos naštos išsižadėjęs. 

Jų džiaugsmas dabar išsiveržė aikštėn juokais ir balsiomis 
šnekomis. Pusberniai tuoj pamėgino, ar įlips. Įlipo ir sugrįžę 
tikino, jog, nors nesunku, nutukę žandarai ir liubrikai niekaip 
be kopėčių neįliptų. Tik kam ir pareis į galvą tokie dalykai? 
Ak, koks puikus sumanymas! 

- Tai išmislas, tai išmislas! - gyrė sumanytoją. - Čia jaučiama 
būsimasis inžinierius. 

- Arba pats atsidurs tokiame pat aukštume, tik nelabai pa- 
kabiame padėjime, kai ruskiai truktelės už šniūro... - kartžo- 
džiavo Niaura. 

Kam reikėjo duoti išradimo patentas, taip niekas ir nesu- 
sekė, nes, tikrai sakant, čia buvo surinktinis sumanymas: 
Narviliukai sumanė inkilą, Iešmančiukai bičiuolystę, Vizgir- 
da - „Prūsų bites“. 

Akimis Zibančiomis, pilnomis slepiamųjų dalykų, lūpomis 
atviromis, reiškiančiomis atkaklų pasiryžimą gintis su bet ku- 
riais priešais: sielomis pilnomis pusiausvyros, kaip įstojus į 
kelią, kuriuo atgal nebegrįžtama, — „dvylika apaštalų“ grįžo 
namo per tą patį sodžių. Jau buvo geras laikas ir papietauti, 
ypač iš toliau atvykusiems bičiuoliams. 

„Bičiuolystės“ pasidarė pilnas sodžius. Apie tai tekalbėjo 
kaimynai. Bičiuolystės kvapo net tirštai buvo ir Iešmantuo- 
se, ligi tik parlermavo bičiuoliai iš šilelio. Visi spaudės ran- 
kas, bučiavos, glamonėjos, kits kitam primindami būtinąsias 
bičiuolystės pareigas: gyventi tiesiog broliškai, ne tik drau- 
giškai, nesipykti, nesivaidyti, net nesiginti su kits kitu, idant 
jokios juodymės nebūtų bičiuolių sielose. 

Bitės Lietuvos bičiuoliams buvo ir pilietinės jų sąžinės reiš- 
kėjos. Jos, švarios, taikios ir darbščios, reikalavo, kad ir žmonės 
bendradarbiautų su jomis švariai, taikiai ir darbščiai. Bitės su 
savo globėjais, vasarą bičių saldinamaisiais, žiemą bičiuolių pe- 
nimos, darė viena, kaip patys žmonės su savo dirbamąja žeme 
darė viena. Ir taip ankštai rišės, jog nebegalėjo bebūti nė paslap- 
čių. Jei kas susibičiuoliavęs netesės suvaldyti liežuvio, tą pat 
dieną jau bus ant plauto korinis liežuvėlis prisiūtas. Gretinas 
prie kurio bičiuolio giltinė, dar niekur nieko, ojau bitutės ren- 
giajam šermenis, dirba korinį karstą. 

Per visus pietus buvo pripasakota tokia daugybė „tikrų“ 
atsitikimų, išvardyta tiek asmenų ir vietų, jog bičiuoliams nie- 
ko daugiau nebeliko bedaryti, kaip tik visu tuo kuo giliausiai 
tikėti ir visa tesėti. Jie ir tikėjo būtinumu šiuo laiku vienybės 

ir brolybės, ir akimis, pilnomis meilės, reiškė visišką atsidėji- 
mą kits kitam ir prisiektajam dalykui ir dar kartą siekė bent 
savo sielos vardu. 

Papietavus bičiuoliams, stale bebuvo vieno alaus, be kan- 
dimų. Užtat jo atsigertų buvo suprašytas visas sodžiaus jau- 
nimas: visi bernai ir mergos, visi pusberniai ir pusmergės, 
didžiausiam dėdžių ir karšinčių pavydui, betgi ne pykčiui, 
nes visiems buvo aišku — tai padaryta šokikams, vakaruškai. 

Kiekvienas kviečiamasis šį vakarą pašokti rangės ir dėjos 
neturįs laiko, dar pažiūrėsiąs, širdyje gi nesitvėrė džiaugsmu, 
jog ir jo neaplenkė gerieji kaimynai, ir jo nepamiršo, ir jokia 
galybė jo nebebūtų sulaikiusi namie. Taigi į pavakarę susirin- 
ko visų visi. 

Kiekvienas saklyčios duris vėrė nedrąsiai, kiti tyčia dvasios 
atgautų smuko pirma į gryčią ir tik čia aprimę ėjo į antrą galą. 
Dar nedrąsiau sveikinosi su arčiau sutiktaisiais ir nė vienas 
nėjo artyn stalo, kur matės besėdįs kunigas Vizgirda, apsėstas 
vyresniųjų. Nedrąsu buvo jo, nedrąsu ir svetimo kaimo „ponai- 
čių“ - denioniškių. Tik jie ir patys šmišinėjo po būrį, su visais 
paprastai sveikindamies ir juokuodami. Visų lygiai žėrėjo akys, 
visų lygiai buvo per pilnos širdys, bičiuoliams — paslapčių ir 
pasididžiavimo, kitiems — bent jaunystės. 
nį, tuoj studentai pasigavo po mergaitę ir pasileido į ringį. Jais — 
vis neva nenoromis — ėmė sekti tai viena, tai kita pora, paga- 
liau pasidarė pilna saklyčia šokikų kaip mašalų giedrų vakarą. 

Vizgirda, nušvitusiom akim ir begaliniu džiaugsmu sekęs 
tą grūdimą, tuoj pasergėjo skirtumą šokikų mechanikoje. Dar- 
bo jaunimas šoko visiškai ramiai, rimtai, stumdėsi varinėjosi, 
daugiau kojomis darbuodamies. Gi neišvargę studentai puolė 
į šokį kaip pasiutėliai ir sukės kaip padūkę. Jiems rodės, visas 
pasaulis su jais suksis, o tuo tarpu nė tos vienos mergaitės ne- 
tesėjo pasukioti. 

Ypač juokinga buvo žiūrėti į delikatną, liesutį Taučių. Jis 
buvo tikrai šišo pagautas, akys reiškė bekraštį pasigėrėjimą, 
bet pagavęs kresną Barborą, kuri už jį buvo kuone dvigubai 

drūtesnė, ne ją aplink save sukė, tik pats aplink ją gaidžiuku 
šokinėjo. „Kaip aplink piestą“, meiliai pašiepė Iešmanta. Ta- 
čiau neilgai trukus miestelėnai suvaldė savo temperamentus 
irjau sukės sutartingai, nors per bertainį visi apsipylė prakaitu 
ir, tankiai alsuodami ir neva sverdėdami, pripuolė prie stalo 
alum atsivėdinti. Tuo tarpu draugai sodiečiai šoko ir šoko, va- 
rinėjos nėmaž nepaliaudami ir neatsikvėpdami per visą pus- 
valandį, per tą laiką, kada studentai bent po tris keturis kartus 
stvėrės vis kitų šokėjų ir buvo jiems gana. 

Griežėjui ir dūduotojui pailsus ir šokėjams pasieniais su- 
stojus, abudu seniu Iešmantu pasiėmė po uzboną ir stiklinę ir 
ėmė vaišinti, pirma patys kiek tiek iš pirmosios stiklinės atgė- 
rę. Įkaitęs jaunimas metė stilinę kaip už ausių, bučiavo ranką 
Iešmantienei ar sakė dėkui Iešmantai ir sauja braukė zūbus ne- 
labai brangindamies, kai ragino ir antrą išmesti. 

Taip šeimininkam savo rankom apdalijus visus „po dzvi“, 
iš viralinės kamaros išėjo visa bačka ir rimtai pasirito sakly- 
čioje ties durim ant trikojų. Tuoj Narviliukas prišokęs atkne- 
binėjo „atadvastį“ viršuje bačkos, kad, vagį iš svikio ištraukus, 
netekėtų patakomis; Iešmančiukė pabraukė didoką milžtuvę 
po vole, ant lango pastatė keletą stiklinių, ir tų namų šeimi- 
ninkai nebesikišo į vaišes. Patys svečiai jau ėjo į bačką, kits tan- 
kiau, kits rečiau ir nei sveikas, nei dėkui, gėrė, kiek norėjo. 

Apynio spurgas, miežio grūdelis dailiai išrašė jaunus vei- 
delius. Nuotaika pakilo. Lermo atsirado. Šokta į kiemą žaisti, 
gainiotis su žiužia. Džiaugsmo ir laimės pasidarė pilni Iešman- 
tų namai, tos laimės, kurios taip pigiai randa - jaunystė, kol 
gyvenimas dar neužgriuvo ant jų rūpesčių kalnu. 

Visi dūko, tik viena Marytė Šešiavilkiotė, nors buvo gra- 
žesnė už visas, visų akis į sau traukė, visi ją kvietė, nė su vienu 
neišėjo suktis. Kaip buvo andai apsiėmusi nešokti, kol sugrįš 
mylimieji kaliniai, taip ir laikės. Tačiau ir ją, nors liūdną, pa- 
gavo bendrasai džiaugsmo ūpas, ir ji negalėjo to neparodyti. 
Pastovėjus pastovėjus ties darželio tvorele, ūmai kreipės į 
drauges, kurių vis buvo aplink ją visas bukietas, pasiūlydama 
uždainuoti visiems tame krašte žinomą dainelę. Gryno sidabro 

varpeliu virptelėjo oras ir beste įbedė vietoje visų labiausiai 
įsisvavalijusį jaunimą. Į antrą punktą jau visa draugė tankiu 
vainiku apstojo dainininkę, kas pritardamas, kas tik maldin- 
gom akim sekdamas dailią mergytę. Šešiavilkių įgimtas dai- 

"lus balselis pačią dainuotoją glostė ramino ir vertė, vieną iš- 
dainavus, kitos ir vėl kitos griebtis. 

Ir gaudė malonios, liūdnos lietuvių dainelės per visą Ne- 
čionių sodžių, džiugindamos net namie likusius, kaip kuriam 
net išspausdamos ilgesio ašarą. Visas sodžius tą vakarą buvo 
džiaugsmu nušvitęs. Marytės vardas buvo kartojamas visų lū- 
pomis, kurie tik buvo iš tolo. Artimieji nė vienas jos nepagy- 
rė: lietuviai gražų balsą už akių tegiria. Tačiau dainų vedėja 
ir be žodžių matė ir jautė, kaip ji sužavėjo visus aplink, kaip 
visi viską pasaulyje užmiršo ir nebeatsitraukia iš būrio, kurio 
ji buvo centras. 

Veikė alus, veikė daina, veikė jaunų mergaičių draugystė. 
Bet veikė ir dar kažin kokia kitokia bičiuolių dvasia, regimai, 
pasiskolinta iš inteligentų svečių, besigiminiuojant su jais tą 
dieną. Tik niekas nemokėjo atspėti ir nemėgino susekti, kokia 
gi ta nauja dvasia ir iš kur ji bus čia atklydusi. Buvo visiems 
gera su tais iš draugės nesiskiriančiais broliais moksleiviais, 
su tais vaišingais gerųjų dėdžių namais, tai ir gana. 

Žinia apie denioniškių susibičiuoliavimą su nečioniškiais, 
nė šventadienio nelaukus, pasklido po visą apylinkę ir dar kar- 
tą paragino nepamiršti to senovinio, pritirto būdo taikai ir mei- 
lei palaikyti tarpe netaikių, taip bent rodos, lietuvių. Visi žinojo, 
kuris inkilas yra tų naujųjų bičiuolių, ir niekas paskui nesiste- 
bėjo, vieną ar kitą nečioniškį matydamas į šilelį einant, ko gi 


Sauliukas su Lauruku inkilo trauktų nebuvo. Vyresniųjų 
draugėje jiemdviem teatsiėjo namie dalyvauti, užtat visas po- 
kylis juodu dar labiau paveikė neg visus kitus. Viena, kad tokį 
didelį atsitikimą sodžiuje jiedu pirmą kartą tematė, antra, kad 
ir tas vienas buvo per nepaprastas, nė iš tolo nepanašus į ki- 
tas jaunimo vakaruškas. Truputis muzikos ir šokių, truputis 

dainų - nibrų, kriščiukų ar kaip ten dar vadina jaunimo būria- 
vimąsi, nepadaro įdomiais, nepripildo turiniu. Lietuvių jauni- 
mas renkasi ten, kur išgirsta muzikos balsą, daugiau dėl jos 
garsų, ne dėl to, kad muzikos reiktų šokių taktui. Ji lygiai mie- 
lai paesti ore, kurį virpina muzika, kaip šiltame lietuje, kad 
nervai būtų paglostyti ir nurimtų. Ir grįžta iš nibrų daugu- 
mas lyg aptingę ir apsiblausę, nedirbtinai pakilusiu ūpu, reiš- 
kia, per muziką atsileidžiusiais nervais, kaip darbų įtempti 
raumenys atsileidžia per poilsį. Renkasi į krūvą abiejų lyčių 
jaunimas, žinoma, ir instinkto traukiamas, tik ir šebelniojasi 
aukštaičiai ramiai ir taip kauniai, kaip mums jų dainos reiškia. 
Lietuviukas retai teparodo savo meilę įsižiūrėtajai ir patikta- 
jai mergytei. Jis šoka, žaidžia, juokuoja su visomis vienodai, 
nors visi jo širdies jausmai tesiveržia į vieną. Iš jo akių ne- 
trykšta goslybės spinduliai, nors tai nereiškia lietuvį nemo- 
kant giliai mylėti. , 

Per šitą nibrą darėsi kaip tik priešingai. Jaunimas buvo pa- 
kilusiu ūpu, paerzintais nervais jau prieš susirenkant. Bičiuo- 
liai savo rėžtu, kiti - savo, paerzinti jų radijo jausmais. Ir iš 
visų akių tryško kažin kokia sielos galybė, kurios teikia tvir- 
tas pasiryžimas, ne kūniškumas. 

Kas gi veikiau turėjo tai pajusti, jei ne Sauliukas? Ir jis tai 
tuoj pajuto ir atspėjo — bičiuolių esama iš jo susidarytosios 
„Saulių“ srities. Saulius kiaurai, kaip letarnią, permatė saviš- 
kius; jie buvo lyg tuščiaviduriai. 

Bičiuoliai gi rodės jam lyg uzbonai, pilni kažin ko neatspė- 
jamo, ir tai vėl judino jame tokį neramumą, kokio jis senai jau 
nebebuvo prityręs. Jautė, matė Vizgirdą, Taučių, Niaurą esant 
artimus jam, lyg jo paties pavidalus, nebe namų srities žmo- 
nes, ir visa širdžia palinko į juos. Kun. Vizgirdą Sauliukas se- 
nai atmylėjo visai nevaikiška meile ir labai jo pasiilgdavo. Tai 
dabar jis sočiai prisimielavo, prisiglamonėjo, už stalo sėdint. 
Ir Rimučiui, Sauliuką apkabinus ir prie savo šono prispaudus, 
kažin kodėl buvo labai miela, visai ne taip, kaip glamonėji pa- 
prastą mielą asmenį, tik lyg minkštakūnį kūdikį, kurs jau moka 
savo rankeles tau už kaklo užnerti ir pilnu tavimi pasitikėjimu 

prisiglausti. Sauliukas buvo nebemažas ir vis dėlto tebebuvo 
pilnas kūdikiškos tyrybės, kaip visados, jis tik atmylėjo už mei- 
lę, o ne mylėjo. 

Jei žmonės toli gražu ne visi prieteliaujasi, tai tik dėl to, kad 
ne visi gali būti kits kitam medijais, jausti sugestijavimą ir at- 
siliepti. Visame šiame susirinkime susidarė bent keli būreliai, 
kurie arčiau kits kito laikėsi. Tad nečioniškiai: Kaušpadas, Su- 
daras, Bekintis ir denioniškis Niaura buvo centras vieno būrio; 
nečioniškiai Neniškis ir Vilbasis - kito, gi prie denioniškių Viz- 
girdos, Taučiaus ir Marytės lipte prilipo Iešmančiukai su Nar- 
viliukais, nors šieji pastarieji gana iš tolo ir ne taip drąsiai. 

Sauliukas ir šiame saviškių būryje jautė skirtumų: vos tik 
pirmą kartą išvydo Aleksį Taučių, tuoj pasijuto būsiąs jam 
artimiausis. Dabar su juo vienu benorėjo kalbėtis ir kalbėtis 
be galo, jo klausyti ir klausyti be galo. Kaip jis gražiai pasa- 
koja apie Lietuvą ir jos buitį! Rodės, paprasčiausius dėstys 
kasdienius sodžiaus dalykėlius, o Taučiaus lūpose jie virsta 
įdomiausia pasaka. Jis auksino ir sidabrino pasiturinčio lie- 
tuvių sodžiaus buitį. 

Sauliukas buvo bemėginąs ir prie Niauros derintis. Aiškiai 
matė ir jį esant „Saulių“, tačiau veikiai atlyžo, Niaura jo ne- 
patraukė į save: toks jis buvo sunkus, dar mažiau atspėjamas 
neg kiti bičiuoliai. Bičiuoliai, nors šiandien nebeatspėjami, vis 
dėlto buvo lietuvybės dvasia pašvinkę: Niaura gi buvo visai 
lyg ne lietuvis ar tik uzbonas, pilnas nelietuviškos misos. Taip 
ir paliko jis Sauliukui tam kartui neatminta mįslė. 

Taučius taip pat iš karto įsimylėjo Iešmantų Sauliuką, nors 
buvo už jį ar ne visu šešetu metų vyresnis amžium ir visa gal- 
va aukštesnis mokslu. Sauliukas traukė jį į save lyg tinkama 
mergelė; su juo vienu Taučiui buvo lengva ne tiek šnekėtis 
(Sauliukas daugiau tylėjo), kiek lengva buvo jam visa išlieti, 
kas tik pačiam buvo gražu ir miela. O gražu ir miela jam buvo 
griežtai visa, lyg jis buvo iš dangaus nužengusi ar į dangų 
imama dvasia, ne gryčios vaikas. Taučius kai kalbėjo Sauliu- 
kui, tai ne kitaip, kaip tik įsižiūrėjęs jam į neiškakėjamo gilu- 
mo akeles, lyg matyte matydamas, kaip į tas gilybes grimzda 

ir ten lieka kiekvienas jo pasakymas, kiekvienas vaizdas ir pa- 
lyginimas. 

Denioniškiai, aplankę nečioniškius, dabar, išvažiuodami, 
karštai kvietė juos atlankyti. Iešmantams tai buvo piga: turėjo 
artimiausius gimines Vizgirdus. Visus labai meiliai ir atvira 
širdimi kvietės tiesiai į sau Taučius ir Niaura - pietų ir į posėdį. 

- Atvažiuokite, nesigriausite: Taučius jums pavarvins sei- 
lių, atsistojęs prieš smulkiojo sodžiaus buržujo stabą... - pri- 
dūrė Niaura. 

Be to, Taučius po kelis sykius išbučiavo Iešmantam rankas, 
kad drauge su gimnazistais atleistų į Denionis ir Sauliuką; jau 
tiesiai į jį, jei ne per 5į Atvelykį, tai bent vasaros atostogų laiku, 
kada jis bus sugrįžęs iš universiteto, išėjęs dar vieną kursą, iš- 
laikęs tiek ir tiek kvotimų, nuvargęs, pribadavęs, tai ničnieko 
nedirbs per visus tris mėnesius, tik bumbsos ant šono kur ant 
vejos ir barsis ant namiškių, kam jam per retai ir per maža duo- 
da varškės. Visa tai būsią reikalinga įsiganyti, idant tesėtų ge- 
rai išeiti pačią sunkiąją mokslo dalį - drūčgalį, anot vaizdaus 
jo pasakymo. 

Niaura ant tokio draugo idealo tik prunkštelėjo ir suniur- 
nėjo, neva pats sau panosėje, vis dėlto kad visi išgirstų: 

- Bus nemaža džiaugsmo universitetui iš tokio buržujo!.. 
bet tik pačiam sočiai pavalgyti ir, pilvą išvertus, pasvajoti 
„apie auksingumą bei sidabringumą““? mužikų buities ar ki- 
tus dangaus migdolus. 

- Cit cit, Niaura! Mielai pagliaudytumei ir tų migdolų, kad 
kas tau jų duotų, - linksmai atsikirto Taučius, nėmaž nesupy- 
kęs. Matyti, buvo pripratęs prie tokių draugo kalbų ir prie- 
kaištų. ; 

Saulius mielai pasižadėjo išsiprašyti iš namų, tik ta sąlyga, 
kad ir Marytė būtų tuo laiku. 

- Labai galimas daiktas. Man labai labai nuobodu gondin- 
giškiuose tarp svetimų žmonių ir griaudu be Napaliuko... Tai 
ketinu visai vasarai atvažiuoti į seserį, į Denionis, — atsakė 
Marytė nutylėdama, jog jai griaudu ir dėl sužadėtinio Gintau- 
to, kurio juo darėsi pasiilgusi, juo daugiau laiko be jo slinko. 

— Tatai bus gerai! Kiek mes tada gražių pasakų prisiklau- 
sysime, pasikvietę mano dėdę pasakininką, kurio net ir Niau- 
ra štai mielai klauso. Ar mėgsti pasakas, Maryte? 


Denionyse ir Nečionyse ėmė kažin iš kur vis daugiau ras- 
tis lietuviškų knygelių ir laikraščių. Skaitė jas jaunimas, skaitė 
dėdės, skaitė ir Laurukas su Sauliuku, ir jiemdviem pasidarė 
daug geriau gyventi, ar jiedu buvo draugėje, ar skyrium kat- 
ras sau. Buvo kuo kiek tiek užpildyti ta tuštuma, kuri, jiems 
augant ir bręstant, darėsi vis didesnė. 

Bevalgant didėja apetitas. Du draugu skaitė visa, ką tik nu- 
tverdamu, ką tik nauja išvydusiu sodžiuje, ir vis dar buvo 
maža, nes į darbus jiedu nebuvo taip labai spaudžiamu. Pri- 
reikus dabar kur į laukus eiti, buvo ten jiem dar ilgiau, ypač 
Laurukui, kurs mažiau temokėjo svajoti. 

Vieną kartą, jau pradžioje vasaros, atėjo Laurukas į Sau- 
liuką ir sako: 

— Broliai siunčia mane į piliakalnį pasižiūrėti, be neįėjo 
bitės į inkilą. Tik man kažin ko baisu eiti vienam. Gal eisiva 
abudu? 

Sauliukas net visas nušvito. Jis gražiai atminė visus įspū- 
džius, kurių nebe kartą buvo gavęs toje slapčių šalyje, ir vi- 
sados ilgėjosi šilelio. 

— Tik šiandien be makanikų... Eikiva pačiu du, - skubiai 
pritarė Laurukui ir, kažin kur įsižiūrėjęs, pasapnavo: — Ak, 
kad kas pamėgintų nors bent kiek atkasti nusvirusią uolą... 
Galji išvirstų iš piliakalnio šono ir atvertų jo vidurį... 

Laurukas nieko neatsakė, ir abudu draugu smarkiai nu- 
žingsniavo per laukus, tai nusileisdamu nuo kalnelių, tai vėl 
iškildamu ant kitų, vis toliau, toliau; vis mažesni darydamies, 
kol visai išnyko iš akių. 

Vaikiokai ėjo aiškiu, nors nesvarbiu tikslu, tad ir jų vidaus 
pajėga buvo labai įsitempusi ir ginte ginė juos į šilelį. 

Dirstelėję aukštyn į senapušę, kur stovėjo inkilas, vaikai iš- 
vydo daugybę lakiojančių bičių. 

— Yra, yra! Įėjo! - pradžiugo Sauliukas, plodamas katučių 


- 508 - 


iš džiaugsmo. Laurukas tačiau paliko rimtas, kaip ir buvęs, 
tuojau atšaldydamas draugo ūpą. 

- Tai tik lankonys, ale taip tankūs, jog nebeabejoju juos at- 
vesiant spiečių, jei tik bitininkas pražiopsos ir išleis jį iš savo 
bityno. Tai būt gerai! - nebeišlaikė rimtumo ir Laurukas. - Tu- 
rėtume dar didesnį pokylį neg traukiant inkilą. 

- Ojei bitininkas atsivytų spiečių? - paabejojo Sauliukas. 

- Tai kas? Bičių jis nebeturi teisės iš svetimo inkilo išsisem- 
ti. Toks įstatymas. Tik įstotų nauju bičiuoliu į mūsų bernus. 
Tos bitės tai turbūt tikrai yra Dievo bitės, kad jos tiek gera 
daro: ir saldaus medaus, ir šviesaus vaško, ir dar neįėjusios, 
žiūrėk, kokios santarmės išmokė mūsų bernus. Aš net pavy- 
džiu jiems, kai mudviejų neima savo draugais, ir ne kartą sva- 
joju, kaip čia ir mums taip tvirtai susiderinus su visais „ma- 
kanikais“. Dabar mudu su jais tiek bendra teturime, kiek su 
jais pabėgiojame po laukus ir gireles. 

Saulius to reikalo visai nejautė nei nenuvokė galint tarp 
jųdviejų ir kitų sodžiaus vaikų piemenėlių būti kokio bend- 
rumo. Sauliukas, matėme, negyveno tikruoju sodžiaus gyve- 
nimu. 

- Eikiva pasėdėti piliakalnyje! - pagaliau pamasino Lau- 
ruką. 

Laurukas net nusipurtė. Vidudieny... per pečininkus... 
vieniem dviem, be vyresniųjų... Net plaukeliai jam sukrutė- 
jo. Vis dėlto rūpi ir - eina. Taip, sako, viename žvėryne bež- 
džionės aptikusios skrynią su gyvatėmis, pravožusios ją ir 
neapsakoma baime, pasibjaurėjimu ir klyksmu šokusios at- 
gal. Neilgai tačiau trukus, ir vėl derinusios tų pačių gyvačių 

Sauliukas bailės jausmo neišmanė. Tikriau, bailė jį veikė vi- 
sai kitaip, greičiau traukdama kaip tas beždžiones į save, neg 
atstumdama nuo savęs. Noras tiek abu vaiku paveikė, kad jie 
paukščiais, kuone žemės nesiekdamu, perskrido alksniais už- 
žėlusią, tamsią daubą ir, tankiai alsuodamu, bent kiek pablū- 
dusiom akim, atsidūrė viršukalnėje. Apsidairė ir tučtuojau 
kaip ir anuokart nurimo. Jokios čia bailės, tik ilgesys, ilgesys 

bekraštis, bedugnis, lyg užmirštame tolimame krašte, saviš- 
kiams už jūrių marių iškeliavus. 

Abudu, gretimai susiglaudę peteliais, susėdo ant aukštojo 
pečininko, nuleisdamu kojas, ir tylomis įsmeigė akeles į tolį, 
ten, kur matės dar aukštesnis kalnagalis, puikiu beržų bukietu 
pasišiaušęs. 

Sauliukas, niekur nesidairydamas, lyg savo vidaus tepa- 
siklausęs, ūmai sau pačiam tarė: 

— Kažin kas uolą kasa... atkas ir mudum parodys vidų... 
tik vėl neima kliedėti kaip anuomet kieme po žilvičiu. Sauliu- 
kas tačiau buvo ramus, neatsigręžė, vis tebesekdamas savo 
mintį sielos gelmėje. Laurukas dirstelėjo šalin ir ūmai griebės 
Sauliukui už alkūnės: jis aiškiai išvydo žmogų, ne sodietį ir ne 
to krašto; tai reiškė jo apdaras ir veidas. Jis buvo augalotas, pla- 
čių pečių, plačios sočiai valgančio žmogaus burnos. Ne darbi- 
ninkas: jo čerkazai buvo švarūs, nesuvilkėti ir galvą dengės vo- 
kiška skrybėlaite. 

Abudu vaiku lyg plieninės plunksnos striktelėjo stačiu ir 
net pasilenkė priekin nuo kalno: taip juos nustebino tai, ką 
buvo išvydę. Nepažįstamas vyriškis, neramiai dairydamos ap- 
link, skubotai kasė duobę po pat nusvirusia uola. Iškasus 
blykstelėjo jo rankose kažin koks sidabrinis indas: katilas, 
puodas, kibiras ar greičiau kanas pienui vežioti; jis dar spar- 
čiau užkasė duobę ir smilteles išdraikė aplinkui. Beliko žy- 
mė, jog čia kažin kieno raustasi. Tokių žymelių šioje lapių ir 
opšrų Mėgiamoje vietoje buvo ir daugiau. 

Kasėjo iš niekur negalėjai pamatyti. Iš vienos pusės jį den- 
gė tankusalksnynas, iš antros — pats piliakalnis, iš trečios buvo 
klampynės su Valiulio kalneliu netoliese, ant kurio niekas nė- 
kados nemėgino nubristi: koks reikaias klampoti ten, kelines li- 
gi šakumo atsiraičius? Kasėjas tebuvo matomas iš viršaus, 
paukščio skridimu. 

— Ar ir tu, Sauliau, atėjai „Lietuvos Žodžio“ atspėtų? - grei- 
čiau pragydo, neg sušuko Sauliukas iškilmingu, kad ir vai- 
kiškai skystu balseliu, ten link ištiesdamas savo rankiotes. 

Kasėjas krūptelėjo. Kasiklis jam iškrito iš rankų, ir jis, lyg 
nė netaptelėjęs kojom, murktelėjo į alksnyno tankį. 

- Užkeikiu aš tave visomis Dievo galybėmis: nebesinešk 
iš čia „Lietuvos Žodžio“, jei tu jį esi jau radęs! Jeigu dar ne, 
padėk mums jo ieškoti, - vėl pragydo Sauliukas taip aiškiai, 
jog net tarpukalnės suskambėjo. 

Niekas neatsiliepė. Paties vidudienio tyla buvo mirties, ki- 
to pasaulio tyla, kur dvasios žmoniškai nesidarbuoja. Nečirškė 
nė Žiogeliai. Teplaveno tas vienas juodas didelis drugys. Pri- 
pratus matyti, kaip bent koks darbas virpina oro vilnis ir pa- 
daro balsą, tas bebalsis plavenimas dideliais sparnais, kai ir 
muselė, oru lėkdama, zvembia, dar labiau didino tylos klai- 
kumą, dar labiau kėlė vaikų vaizduotę į vaiduoklių pasaulį, 
kurs čia, aplink Valiulio piliakalnį, prasideda, per jį įeinama 
į tą užkeiktąją valstybę, kur dvasios guli nejuda: gyvos ar ne- 
gyvos? Kur kad ir bėgioja, nežinai, su tikslu ar be tikslo, gy- 
vom ar negyvom kojom mina, gyvais ar negyvais sparnais 
kaip tas gedulo drugys oru lakioja. 

Tuo tarpu krūme žemėn parkritęs nuo darbo ir išgąsčio pra- 
kaituotą kaktą skepetaite braukė „uolos kasikas“, kažin kur nu- 
kišęs savo kasiklį. Jis buvo bebėgąs ir ligi šiol būtų jau kažin kur 
opšrum krūmais nulindęs, tik antrą kartą Sauliukui pragydus, 
atspėjo tai vaikų balsą esant, nurimo ir suprato, ko iš jo norima. 
Susiprato turėjęs savo slapto darbo liudytojų, tai nebebuvo ko 
nė besislėpti. Suprato būsiąs Valiulio pasakų vaiduoklis. Tai 
nuo žemės neatsikeldamas, dar galvą panarinęs, o burną iš ša- 
lių delnais užsidėjęs, lyg iš po žemių ūktelėjo iš krūmo: 

- Valiulis viską žino... Jo angoje ieškokite lietuviško žodžio... 
Jo indas niekados neišseks, jei tik jūs vieni iš jo imsitės... Tegu 
niekas daugiau to nežino... Jūs tenešiokite jo namo... 

Patylomis, paguromis kaip laukinis kasikas nutolo krūmais, 
kad nei jo ėjimo vaikai neišgirdo, net nei alksnių sukrutant 
neišvydo: krūmais drėkstis papratęs ar dvasia, kuri šakų ne- 
paliečia? Protarpyje atsigręžęs, pro lapyną pamatė pilies vir- 
šukalnėje du vaikiščiu: šviesiaveidį, laukį Sauliuką, lyg žynį į 
aukurą jo link ištiestom rankom, ir bent dusyk kūnu kresnesnį 

Lauruką, tokia pagarba šalia stovintį, lyg būtų buvęs jo dia- 
konas. Jiedu lyg stabu ištiktu tebestovėjo pečininko briauno- 
je, pušelių dugne. Kasėjas net sustojo akimirkai: toks tai buvo 
įdomus vaizdelis, nors skulptūros jis nenusimanė. 

- Čionai, čionai! Mudu vienudu Lietuvos Žodžio ieškoto- 
ju... Pasirodyk, Valiuli, pasigailėk... - širdį plyštamu balseliu, 
spirinėdamas vietoje lyg motinai mirštant, dar mėgino pagie- 
doti Sauliukas, nesulaukdamas laukiamojo. Tik jam niekas 
nieko nebeatsakė. Net aidas jo žodžių nepakartojo tarpukal- 
nėse: jis linksmai kartoja balsą tik drėgnu oru. Sauliukas be- 
jėgis susileido žemėn, nustojęs visos vilties, lyg visų visą savo 
svajonę pralaimėjęs. 

Laurukas tačiau vikria lapele dviem šuoliais striktelėjo že- 
myn per terasas (pečininkus) ir savo nagais it šuva pelę ėmė 
atkasti šviežiai pajudintą žemę ties uola. Per sprindį pakasęs, 
užtiko naują, gerai viršeliu užvožtą skardinį indą. Nuvožęs vo- 
ką, siekė į vidų ir apčiupo kezulą laikraščių, tokių, kaip jau ne 
sykį buvo gavę namie iš kažin kur, tik visai kitais vardais. Lau- 
rukas jau žinojo, kaip laikraščiai žymima, tai atsiskyręs visų 
numerių po vieną, vėl užvožęs ir apkasęs indą, repečkomis vik- 
riai užsirangė atgal į viršukalnę ir ėmė skaityti vos gyvam Sau- 
liukui, iš pradžių viską ištisai, paskui tik kai kurias vietas, ir 
vis dėlto ėmė saulė vakarop slinkti, o iki galo dar buvo nepa- 
skaityta, ir reikėjo neštis namo. 

Grįždamas namo, Sauliukas vienas girdėtas vietas mokėjo 
kuone ištisai pakartoti, kitų nė mint neprisiminė, ir Laurukas 
nebuvo tikras, ar draugas viską bus girdėjęs, ką jam tokiuo 
atsidėjimu yra skaitęs. 

Kas gi tasai buvo kasikas, tasai Lietuvos Žodžio nešiotojas 
ar bent rodytojas? kur jo ieškoti ir rasti? Apie tai bus ilgesnė 
Burzdulio istorija: su juo kasikas buvo netikėtai susibičiuolia- 
vęs, jį savo tikslams pavartojęs. 


JUODŽIAUS KELMAS 


Juodžiaus kelmas - tai pati žymioji vieta visoje labai plačioje 
Vaduvų apylinkėje. Pro jį, stačiai per balas, eina vienatijis siau- 
ras kelelis, paskui išsišakodamas į keletą sodžių ir keliolika at- 
skirų mažų gyvenimėlių. 

Ir tie nedideli sodžiai, ir tie maži gyvenimėliai it lapės 
šmūkštelėjo į tokius nuošalius, tokias tyleles ramumėlius, jog 
čia nebuvusiam žmogui nebūtų ko nė ieškoti jų, kad ne Juo- 
džiaus kelmas. 

Svetimi žmonės dar už varsto antro, ligi tik išsisukdami 
iš vieškelio, jau klausias kelio. Jei tai bus diena, išgirs tvirtą, 
statų, ramų atsaką: 

— Gi pro Juodžiaus kelmą - stačiai stačiai! 

Ir taip bus aišku, taip nebebus jokių abejojimų, jog kelei- 
vis pradžiugęs nė dėkui nebepasakys už parodymą, tik tvir- 
tai truktelės vadeles, duodamas žinią arkliui, kad kuo vei- 
kiausiai pribėgtų aną Juodžiaus kelmą, nuo kurio jau stačiai 
stačiai! 

Keleivis leidžias ten link, kur kelio rodytojas, linksmai aukš- 
čiau galvos ranką iškeldamas ir iš viso peties pamodamas, 
skliausčia plaštaka nutiesė jam kelią. 

Dar niekam neparėjo į galvą perklausti: 

— Kas gi tasai tavo - Juodžiaus kelmas? 

Taip visiems buvo aišku, jog ir be to patsai pamatysi, pat- 
sai įspėsi, tai ir yra ne kas kitas, tik Juodžiaus kelmas. 

Ir neapsigausi. 

Padaryk iš savo smiliaus piršto ir didžiojo šakę, tik iškėsk 
kiek galėdamas: pagal abudu pirštu, į dešinę ir į kairę nuo ta- 
vęs, žiūrint nuo ano kalno, tiesis slėniai, liūnai, tarpinės, rais- 
tai, beržtvos; per vidurį slėnio gilia gilia siaurute vaga varvės 
upelis; pačiame gi šakume, tik pervažiavus siaurutį vienkin- 
kiams ratams tiltelį, užtiksi kalnagalį, užsivožusį kalvą lyg kar- 
pą ant nosies, lyg tyčia, kad tu jį pamatytumei. Tu jį ir matei, 
ligi tik pradėjai leistis nuo kalno į slėnį, dar iš tolo. Tai ir bus - 
Juodžiaus kelmas. 

Jei reiks ne stačiai važiuoti, rodytojas tars tokiu pat tvirtu, 
stačiu, ramiu balsu: 

— Nuo Juodžiaus kelmo... 

Jis nepabaigs. Vis dėlto tau nebereiks daugiau brangių žo- 
džių gaišinti, nei pypkės antrą kartą iš dantų traukti, kad ga- 
las atauštų ir jau šaltas prisietų vėl įsikasti. Tau bus sočiai gana, 
tik pasekus keliarodžio ranka: jis atsigręš stačiai į Juodžiaus 
kelmą, išties į jį savo dešinę arba kairę, bent kiek paturės iš- 
tiestą ir palengvo apibrėš tiek gradų lanko, kiek tau reikia nu- 
krypti. Ir tu drąsiai važiuosi, pirma į Juodžiaus kelmą, paskui 
pasuksi į dešinę ar į kairę ir nėmaž neabejosi pasukęs tiek, kiek 
reikia, nors čia tau penki keleliai pasirodytų. 

O tų kelelių tikrai gana yra, jei keleliais vadinsime vėžes, 
giliai įsipjovusias į tarpinę, kuriomis vis dėlto visi turi leisti 
savo ratų tekinius, jei nori pavažiuoti. 

Jei klausies kelio, saulei užsileidus, jau kitokiu balsu tau 
atsakys: 

— Gi pro Juodžiaus kelmą... 

Rodytojo balse pajusi abejojimą, nebe tikrumą. Jis nebeišties 
rankos, neužbrėš tau lanko, nebent tik galva muistelės ten link 
per petį. Ir tu pats pajusi nebe ramumą, ir tavo arklys pajus; ark- 
lys ims eiti nebenoromis, ir tu vis nebūsi tikras, ar pataikei. 

Jei klausies gerokai temstant, rodytojai trumpai tau burb- 
telės: 

= Gi pro Juodžių... 

Nieko daugiau. Nelinktelės nė galva. Turstelės kelis žings- 
nius į šalį kaip nuo Žmogaus, su kuriuo šiame gyvenime ne- 
bėra ko besikalbėti. 

Ir tau širdis nukris žemiau kelių. Bus aišku: jei nori, važiuok 
sveikas, tik kelio už Juodžiaus kelmo vis tiek neatseksi. 

Ir neklys. 

Tai kas gi tasai Juodžiaus kelmas? Ar kokia baisioji vieta, 
ar ten keleiviams juokus daro, ar net jų gyvybės siekia? 

Kas duos! Niekas nėra girdėjęs, kad čia koks priepuolis bū- 
tų atsitikęs. 

Teisybė, kas vakarą, ligi tik tamsio šešėlis nuo ano kalno 
skersai slėnį nusitiesia, Juodžius atsiranda ant tiltelio. Tai visi 
žino ir mato, ir niekas to nebijo. Ana bijo, kur nebijos, bet tik 
tai valandai, kol pereis per tiltelį. Perėjo — ir nebebijo. Juodžius. 
niekam nekliūva, nusileidžia lygiai pėsčiam, lygiai važiuotam. 
Šliūkšt prisiartinant nuo tiltelio, ir keliauk sau sveikas! Per- 
važiavai — jis ir vėl pasidribino ant tiltelio. 

Girti kaip kada mėgina Juodžių net pašnekinti. Tik jis nieko 
niekam nėra dar atsakęs, nei už tai pykęs. Retai kada nutrau- 
kia už skverno nuo tiltelio į upelį ir pats strikteli į jo vietą. Ne- 
norėjai ramiai sau keliauti sausu keliu, paėjėk gi dabar šlapiu!.. 
Tik vandens čia negilu, neprigersi. Nutrauktasis papūškos pa- 
pūškos ir išlipa ant skardies, ne Juodžių keikdamas, greičiau 
iš savęs pasityčiodamas, kam be reikalo užkabino nieko ne- 
kaltą. 

Taip ir draugaujas su Juodžium eilių eilės, kartų kartos 
žmonių. Mums matos, žmonės vis kitokesni, bent sviegesni. 
Gi Juodžiui - vis tokie patys, nei jų santykiai mainos, nei jie 
patys. Tik vienas vaikščioja apšepęs, kitas apsiskutęs. Kaip tos 
apylinkės kalvos: pirmiau buvo apaugusios, dabar plikos, o 
vis tos pačios. 

Trimis šakomis nuo Juodžiaus kelmo tiesias gilūs, nors nepla- 
tūs, nuo pusės kilometro slėniai. Dviejų šakų viršūnėse blizga di- 
džiuliai ežerai, amžinieji Juodžiaus draugai ir kaimynai. Jie už 
kiek kilometrų. Bet tai niekai. Kas vakarą antvalnių šešėliai 

palengvo nušliaužia lig „akių“, akys vėl balkšvu rūku atšliau- 
žia lig Juodžiaus kelmo ir jau kiaurą naktį esti susiglaudę. 

Jų šnekos nedaug. Balos tik dūsauja pukši ir čepsi žneksi. 
Retkarčiais kuriame gale paukščiu sudejuoja ir tą balsą tarpu- 
kalnėmis leidžia iki antram galui, per visą dešimtį kilometrų. 
Dažniausiai gi Juodžiaus kelmas su savo Beragiu ir Dviragiu 
(ežerais) vien liūdi, rūkais apsigaubę. Ne iš širdies skausmo, tik 
kad toks jų būdas. Jei ir verkia, tai tyliai, rasos ašarėlėmis. 

Nei didelių džiaugsmų, nei didelių priepuolių. Jie vieni ki- 
tais pasikeičia taip nežymiai, taip iš palengvo, jog nė nebeat- 
skirsi, kame džiaugsmas baigiasi ir liūdesys prasideda ar liū- 
desys baigiasi, džiaugsmas prasideda. 

Taip slenka ištisi amžiai tai - Lietuvos gamtai. Prieš tūks- 
tantį metų tos akys buvusios kur kas didesnės. Dar seniau kita 
kitą pasiekdavusios, vieną ežerą dariusios. Tik antai papilia- 
kalnės Valiulis, sako žmonės, atskyręs Dviragį nuo Beragio, 
paskirdamas katram savo vietas. 

Net ir patsai Juodžius nebežino visos teisybės, nors jis čia 
jau antrą tūkstantį metų kuone įpusėjo. Jis gi per šimtus me- 
tų mato, kaip čia Straublys nuolat bėgioja vandenų sriaubtų 
ar Laumei į žemės meilę įvairiaspalviais lašais kelio skaistin- 
tų. Sriaubė sriaubė vandenį, klojo klojo lašų diementais nuo 
pat dangaus ligi žemės, - ir štai atsidengė maurų dugnas. Kas 
beliko vandens, į galus pasitraukė, Valiuliui liepiant, į žemę 
suslūgo, pažemiais keliauti takus pasidarė ar čia pat apsnū- 
do, apsikloję stora samanų ir tarpų danga. 

Didelių dalykų darosi. Tik kai iš palengvo, tai nežymu. Se- 
niau visą žemę turėjo pasidaliję gangreit tik du valdovu: Van- 
duo ir Augmuo. Žvėrys ir žmonės šmūkšėjo po girias kaip 
žuvys po vandenį, nėmaž nesirūpindami kitais gaivalais: ku- 
riame buvo atsiradę, tame ir gyveno kaip tikrieji jo vaikai. 

Vieną sykį susitarė Vanduo su Moliu padaryti augmenims 
karalių ir išdaigino — Ąžuolą, pačiame kalnagalyje, prie van- 
dentakio viduje kalno ir vandentakio iš jo šono į upelį. Val- 
gio ir gėrio moliakalnis nestigo; Drėgmė su Šilima, dvi Gy- 
vybės Laumi, saugojo Karalaitį, ir jis augo - kietas. Drąsiai 

gręžė šaknimis lig pat kalno širdžiai ir čiulpė žindo gyvybės. 
Vis plačiau kėlė šakas, godžiai gerdamos oro Dujas ir Šviesą, 
kiti dvi Gyvybės Laumi. Ir kitiems augmenims nieko nebliko 
aplinkui, nei žemėj, nei žemėse: visus nukalėjo. 

Ąžuolas buvo praktikingas. Jis nešoko aukštyn debesų 
skirstytų. Kam būtinai - aukštyn, kad tos pačios Erdvės - lais- 
vės lygiai tiek pat - į šalis. 

Ir apsipynė Ąžuolas vainiku iš kietų storų šakų kuone nuo 
pat Zemės, tiek tankiai iš šalių, kiek ir iš viršaus. Ir apsidengė 
tankiu žalių lapų kėčiu. O šaknys vis toliau pažemiais rausės, 
kad tik visam didžiam viršui maisto gana prigamintų. 

Apgulė visą kalnagalį, abudu jo šonu. Žingeidžiai persi- 
svėrė šakomis net anapus upelio. Ir tapo — didis didis didis, 
storas, šakotas - Karalius. 

Galingam dar galingesniu būti. Tad vis augo, jo liemuo ir 
šakos vis dar drūtėjo. Taip per šimtą, tris, penkis, septynis šim- 
tus metų: palengvo, bet atsidėjęs, kietai, nuolat, kaip tvirtai 
sumanęs šimtus metų darbą dirbti ir tokios galybės tapti kaip 
niekas kitas. Ir senai visi jo norą suprato ir pasakė: 

- Jis ne tik Medžių Karalius — Ąžuolas: jis ir visų ąžuolų 
Karalius - Juodžius, dievų medis. 

Ir ėmė garbinti jį dendrolatriai. 

Eilių eilios, kartų kartos žinojo Vaduvų nuošalį, kur po me- 
džiu buvo jau sukrauta akmenų krosnis — altorius, kur me- 
din įkeltas stabas, kur stojo ugnies Kūrėjas, Žynys ir Vaidila, 
gavę mokslo Valiulio piliakalnyje. Per šimtus metų tankiomis 
ir klampiomis balomis ėjo čia melstųsi ir burtų, ne tik dėl to, 
kad čia rodė - stačiai po kairei. - 

Garsėjo Juodžius, rinko žmonių jausmus ir ašaras, jais užsi- 
taisė ir jie — nebežuvo. Ir nežus — dabarties žmonės tai jaučia. 

Tyčia atvyko Juodžiaus aplankytų puikūs, auksu spindį, 
kepurėti kito Dievo kunigai — vaidilos. Pasigrožiavo, pasipik- 
tino ir sumanė jį — nukirsti. Tik lengviau yra sumanyti, kaip 
padaryti: Juodžiaus kelmui pakirsti nebuvo tokių didelių pa- 
dargų. Tad liovės, tik nugriovė altorių, išmetė stabą, o jo vie- 
ton įkėlė - Smūtkelį. Ir tarė: 

— Dabar šita vieta — tikrajam Dievui paskirta: jam vienam 
benusilenksite, jam vienam betarnausite! 

Nei Juodžius, nei žmonės nematė tame skirtumo. Kitas tai 
kitas, kitaip tai kitaip. Ir Juodžių vis taip pat tebegerbė ir te- 
bemylėjo. Ant sugriuvusios ir niekieno nebeatstatomos kros- 
nies vis tebemėtė atliekamus daiktus sakydami: 

— Kas man nebepritinka, tai tau bene patinka! 

Tebekarstė skepetėles ant ąžuolo šakų, nusvirusių į upelį ar 
į versmę, svaidė pinigėlius į šaltinį, ėmės iš jo vandens akims 
pasimazgoti, ąžuolo žievės šeberkštį skaudžiamam dančiui pa- 
badyti. Ir žmonių aplink Juodžių vis buvo kaip buvę. 

Šimtai metų po šimtų nesuturima vilnimi ėjo plaukė į laiką, 
ir ėmė Juodžiui rodytis, bene būsiąs jis Amžinas Augmuo - 
tikrai dievų asmuo, niekados nedygęs neaugęs, tik visados ka- 
raliavęs, visad kelią rodęs, visad žmonių jausmus rinkęs?.. 

Suėjo lygiai 700 metų. Ir viena šaknis tarė: 

- Gana! Tiek landžiojus buvus kietą molį, tiek šaltos drėg- 
mės gėrus tave, Karaliau, bepenint, bene metas bus ir ap- 
snūsti... 

Juodžius-gamta gerai žinojo jai poilsio nesant, procesus ne- 
sustojant. Kas sustojo — mirtį pasvadino. Kas sykį apsnūdo, 
kilti nebegali. Bet nenusgando. . 

- Septynis šimtus metų ėjau į kalną, tvirtėjau, septynis šim- 
tus metų leisiuos nuo kalno, silpnėsiu. Jei nebeatmenu pra- 
džios, nematysiu nė galo. Aš - amžinas. Po vieną jauną šaknį 
kasmet leidžiau į darbą, po vieną pasenusią šaknį kasmet te- 
paleisiu ilsėtis. Bus jų dar ilgam. 

Apsiriko. Veikiau senstama, neg bręstama. 

Nebteko maisto vos tik iš septintojo šimto šono, gi nudie- 
gė kiaurai per visą vidurį ir ten = suvyto. Vyto džiūvo, skilo, 
trūko, ir ėmė vidurys žemyn trupėti senatvės pelenais. Tuš- 
čia rados vidury, nors kumštį kišk. 

O šaknių vis daugiau ėjo gulti, vis daugiau trupėjo vidus. 
Nei trijų šimtų metų nepraėjo, ir šonas jau prakiuro. Ir kiuro 
vis labiau. Jau dešimt žmonių, lietui užtikus, tilpo uokse. Pa- 
galiau beliko vieni pakraščiai. Nudžiūvo šakos, nubiro lapai. 

Nebesprogo pavasarį. Tik ta bežaliavo keliais lapais, kur bu- 
vo nusvirusi į pakalnę, ten už upelio. Viena pati. Tiek. 

Ąžuolas seno karališkai — tris šimtus metų. Vis dėlto - ne 
septynis. Ir tiek pakako, kad eilių eilės, kartų kartos būtų ėmu- 
sios Karalių vadinti nebe Juodžium, tik -Juodžiaus kelmu. (Kai 
kurie lietuviai neskirdami „kelmu“ vadina kamieną, kerą ir net 
kemsą.) 

Paskutinei šaknelei apsnūdus, bepaliko vienas sausas kel- 
mas. Tik kas ir jį nugalės? 

Ėmė žmonės girelių godėtis. Kirto medžiagai, kurui sau, 
kirto medžiagai, kurui kaimynui. Kirto, kol pristigo. 

Ėmė tada godėtis kelmų. Kaip kurie kelmai nesunku išlup- 
ti: tai bus nedidzkas, tai šaknių gilyn nesuleidęs. Ateis žmo- 
nių, įsiręš it tekiai jaučiai iš vienos pusės, įsiręš iš antros. 

- Pasiduos! - sako ir, prieš sunkų darbą nurimę, sėdas ant 
kelmo. 

Nesiskubėdami išsitraukia avinmašnius ar paršiapūslius su 
smirdančiu bakūnu, juoba pasmirdusias pypkes kaip tik miš- 
ke, plačiam lauke, tyram ore terūkyti, ir ima retai pipsėti, pa- 
lengvo pasukinėdami nosį šen ten, bene pamatys ko keista. 
Pagaliau pypkės išrūkytos. Gaili, kad nebedega! Dar pažiū- 
rės į pypkės kraterį — bene tebepleška, ir tam netikėdamas, kiš 
pirštą, ne, nebekaršta, tik be reikalo lopetą pelenų panagėje 
išsitraukė iš liuikos. 

— Na, nebėr, tai nebėr! 

Atsidus. Pelenus išbarškins į kelmą ar į savo kairį nykštį. 
Pasirąžys, pažiovaus, pasikasys pakaušį, pasidraskys pašones 
ar pasturgalį, pagaliau atsimauks kepures, pasispjaudys į del- 
nus, patampys rankas iš pečių ir - kibs dirbti. 

Čia atkas, čia kirviu pakirs, čia dalbas užkiš; palinguos pa- 
siūbuos iš vienos pusės, iš antros. Dar atkas, dar pakapos, dar 
pasiūbuos, ir didelė kerėbla, aukštai šaknimis siekdama, nę- 
pakabiai apvirsta ant kamiengalio. It iš rankos išrauta karpa, 
palikusi plačią, nedailią duobę. 

Darbas baigtas. Dabar vėl reikia pasilsėti jau ant išversto kel- 
mo, vėl pasirūkyti liuikų. Tai ilsis ir rūko. Taip per keliolika 

dienos darbo valandų ir išvartalioja keletą kelmų. Nepraeis nei 
dešimties metų tokio lietuviškai įtempto darbo, ir toje vietoje, 
kur girelė ošė, žiūrėk, jau ir bus bešnerą grikai ar beliūliuoją 
rugeliai. o 

Žmonės rovė kalvas ir aplink Juodžiaus kelmą. Jo gi pa- 
ties niekas nė nepaketino rauti. Nei prie jo prieisi, nei prisi- 
tiksi. Šakos sudžiūvo į plieną - kirvis nebeima, nei pakirsi, 
nei nugenėsi, nei sukaposi, nei nekapotų į vežimą nesusiklo- 
si: tokios kėstos ir stačios. Nei gilyn, nei tolyn šaknių galo ne- 
rasi ir jų neišrankiosi. 

Ir stovėjo Juodžiaus kelmas dar pusantro šimto metų, jau 
visiškai nebegyvas. Vis dar tebeviešpatavo plačioje Vaduvų 
apylinkėje, vis dar tebestebino žmones neregėtu savo dydžiu 
ir storiu — milžino griuvėsiais, vis dar teberodė keleiviams ke- 
lią, vis tebebuvo prikalamas Smūtkelis. Daug daug jų sutre- 
šo ir buvo naujais pakeičiami, gi Kelmas - vis tas pats. 

Taip ir trešo Juodžiaus kelmas čia pat vietoje, niekieno nepa- 
kibintas, niekieno nepavogtas. Nukrito ir paskutinis Smūtkelis. 
Švęsta vieta pavirto paprasta. Augo kalva savaime ant senovės 
altoriaus - aukuro. Pats Juodžius į krūvą vertė kūną. Artojai čia 
ritino iš lydimų kūlius, akėtojai svaidė nebeišdraskomas velė- 
nas. Visa, kas nereikalinga, šalin stumiama - Juodžiui skyrė. 

Ir kai Juodžius atidavė kalnagaliui paskutinę savo dulkelę, 
griežtai visa, ko tik buvo iš jo pasiėmęs, kai nuvirto paskutinė 
audrų ir vėjų nusmailinta galiūno kamieno šiekšta, - susidarė 
nebemaža, iš tolo Žymi ir regima kalva: Juodžius tūkstančia- 
metis, Lietuvos milžinas, augmenų karalius, dievų medis, pats 
sau susipylė milžinkapį. 

Žmonių akims — kapą, tik ne atminčiai, tik ne vaizduotei, 
ne ominei, ne atsigodimui. Juodžius tebėra gyvas: antai jo dva- 
sia ant tiltelio... 

Juodžius niekados nebuvo miręs, jis tik keitės: garsus amžių 
žalialapis virto garsiu amžių plikamieniu, plikamienis - garsiu 
amžių stuobriu uoksu; stuobrys uoksas — visai visai nenyks- 
tančio garso — Juodžiaus kelmu, kalva, padavų indu apie Lie- 
tuvos senovę. 

Ir liūdės Lietuvos gamta - Juodžiaus dvasia, tyli, lėta, nieko 
neskriaudžianti, nakčių mėnesienomis; ir kalbės tūkstančių me- 
tų slapčių balsais, žadins ilgesį poezijos, rodys pro šalį neklai- 
dų kelią... 


BURZDULIS 


Vaduvų slėniuose ir kalvose viešpatavo ne viena dievme- 
džio Juodžiaus dvasia, ji dar turėjo savo Žynį kunigą. Ir vi- 
soje apylinkėje žymėjo ne tiktai Juodžiaus kelmas, bet ir jo 
žynio būstas - Juodžiaus Tošynė. 

Žynys vadinosi toli gražu nekunigiškai. Balsiai jį pravar- 
džiavo Juodžiaus, arba Tošynės, tinginiu, Burzduliu ir Juo- 
džiaus tošininku. Pašnibždomis gi tarė jį esant kalbamą žmo- 
gų, Juodžiaus raganių ir spėjiką, nors reikalais niekas nebuvo 
į jį kreipęsis. Retas težinojo tikrąjį jo vardą ir pavardę, ir tie 
tarė ne tiesiai: Valeras Kukulys, tik pridėdami: „nesukukuliuo- 
tasai“ Kukulys, destis toks, kaip esti negražiai sutaisytas, su- 
sitūpęs tešlos kepalas. 

Kaip patsai Juodžius visos apylinkės atminime buvo am- 
žinas, taip ir jo tošininkai žyniai ar raganiai Kukuliai. Kiek 
tik žmonių atmintis siekia atgal ar jų padavimai palaikė, jie 
matė ir vaizdavosi vis tokius pat, jei ne tuos pat Kukulius, 
nors, tiesą sakant, senų seniausieji žmonės beatminė dabarti- 
nio tošininko tėvą. Valeras jau buvo labai senas, kiti sakė, jis 
tebeinąs devintą dešimtį metų, kiti gi drąsiai dėjo jam ir visą 
šimtą. Gi jo tėvas Morkus pasirinkęs, žmonės mena, turėda- 
mas arti pusantro šimto metų. 

Kas pažino Valerą, tas nė nebeminėjo Morkaus, tėvas ir 
sūnus buvę abudu tokiu, kaip du kumpu pariečiu antai, pa- 
antvalnio beržu. Tai niekas neabejojo, jog ir senelis, ir senelių 
seneliai turėję būti ne kitoki. Kad būtų likę bent žymių apie 
senėlesnius laikus, būtume turėję visą eilią vienodo, pasto- 
vaus senovės būdo ir tipo žmonių, dabar navatnių, gi gilioje 

senovėje paprastų medžių gerbėjų, arba dendrolatrių. jų lie- 
kana nepritapo prie naujo gyvenimo, turėjo pasibaigti drau- 
ge su ta senove ir jos savumais. Valeras buvo paskutinė vos 
beplastanti liepsnelė-žibintė, kurios tautinio tikėjimo aliejus 
baigia išdegti. Pagaliau niekas ir nebenumanė, jog tai gilioji 
praamžių dvasia tebeblyksi myrio ir pabaigos šviesele. 

Tiesą sakant, tai Morkus buvo jau paskutinė tos senovės 
atšvaita, nes buvo nevedęs; jei Morkus šalinosi apskritai nuo 
visų žmonių, tai nuo moteriškųjų juoba. Niekas, nė senų se- 
niausieji, neatmena Tošynėje jokios moteriškės, ne tik šeimi- 
ninkės ar įnamės, bet nė viešnios keleivės. Neatmena, kad 
bent kuri moteriška iš apylinkės būtų kuriuo reikalu ėjusi į 
raganių, net reikalų tebuvo vieniems vyrams, ir tai retai. 

Morkus smilko vienai vienas, nėmaž neketindamas palai- 
kyti savo rūšies gentis. Vis dėlto gamtos omė vieną sykį blyks- 
telėjo į tą pusę: Tošynėje iš kažin kur atsirado berniokas. Tai 
buvo Morkaus sūnus, apie tai niekas neabejojo: toks jis buvo 
tikras jo atvaizdintojas. Tik kas jį atnešė? Kame iki šiol jis bu- 
vo paaugęs? Taip niekas to ir neatspėjo. 

Morkus savo Valeriuko niekados nepaglostė, nors, neabejo- 
tina, saviškai jį mylėjo. Niekados nepaglostė nė vienatijo savo 
namų ir kelionių į medžią draugo, striko. Tai buvo pusėtinai 
didelis, neapsakomai piktas ir bjaurus pažiūrėti šuvavilkis. 
Žmonės bent kiek juokais, bent kiek rimtai sakydavo: 

- Juodžiaus dvasia turi savo kunigą-raganių, raganius - sa- 
vo zokristininką-velnią. Koks ponas, toks ir jo tarnas: abudu 
rūsčiu paniurėliu. 

Strikas nelojo, nei kando, tik taip delbsėjo akim iš už Mor- 
kaus kojos, jog visiems buvo aišku, kad nori pasakyti: 

- Aš tavęs neliečiu, tai ir tu manęs neliesk! Bo kai užliesi... 

Ir niekam nebuvo noro, nei augusiems, nei piemenims, jis 
akmeniu mesti ar koja spirstelėti, kaip niekam nepareidavo į 
galvą nė pats Morkus į akis pašiepti ar iš jo pasityčioti. Mor- 
kus buvo sau žmogus, strikas buvo sau šuva, ir tai mokėjo iš- 
laikyti dideliu savo vertybės nusimanymu ar paprastu įgimtu 
savo veislės grynumu, taip sakant, savo rūšies bajoriškumu. 

Valeras nei vaiko, nei draugo šuns jau nebeturėjo. Toks ir 
tebuvo skirtumas tarp jo ir tėvo. Morkus Valero visai neau- 
gino, kaip nei striko nelakino. Strikas mito kiškiena. Valeras 
augo savaime, kaip savaime auga anie kumpi pariečiai. Mor- 
kus, tylomis pypkę žįsdamas, tošis dorojo, indelius taisė ar 
po pusę dienos, žiemą ir visas tris dalis, ant krosnies knarkė; 
Valeras taip pat tylomis asloje tarp tošių knarpė ar medžioje 
it vilkutis po tamsiausius tankius landžiojo ir klausės, kaip 
medžiai ošia, kaip paukščiai čulba. Klausės, gamtos šneką kuo 
aiškiausiai suprato ir jai pritarė. Valeras šiepės, meiliai brau- 
kė delnais praeidamas kamienus, kai jų lapeliai vos vos, tin- 
gėdami lyg miego pasaką sakė: tai giedroje ar prieš giedrą; 
nerimo ir ančiakiais raukė, kai girdėjo lapelius smulkiai dre- 
bant ir neberimstant: tai prieš audrą. Suprato, dėl ko paukš- 
tytei „gerklę peršti“ ir ji visai nebe taip gražiai čirksi: tai prieš 
lietų, orui sunkiam pasidarius; ir dėl ko ji taip susmulkina sa- 
vo gaidą ar tęsia taip atsidėjus: tai, kad myli. Suprato, kaip 
kas baido savo priešininką, kaip šaukiasi pasimetę, kaip tal- 
ką telkiasi pavojume, kaip reiškia bailę, džiaugsmą, sotumą, 
kaip kalba, savo vaikus mokydami ar su kits kitu susipešę. Ir 
taip be galo. 

Bet kam rodos gamta negyva ar per vienoda. Valeras būtų 
galėjęs surašyti geroką gamtos kalbos žodyną. Tik kol kas žmo- 
gus neprasimanė ypatingų tam tikslui raštženklių. Nei balsas, 
nei garsas, nei varsos kol kas gamtos neatvaizduoja, nors tiek 
daug bandoma tai padaryti. Gamtą tuo tarpu tegali jausti, ne 
išreikšti, ir tai tik tie, kurie ryšio su ta gamta dar nėra sutraukę. 

Valeras buvo tikras gamtos padaras ir augintinis. 

Žmogus nė per nagojuodymę nebuvo jo saviškai pakreipęs. 
Niekas jo poterių nepamokė, nei prie bet kurio sakramento ne- 
privedė. Ir žegnotis Valeras išmoko tik pamatęs, kaip tai kiti 
daro. Tačiau labai abejotina, ar žinojo, kas žegnojantis sakoma, 
nes kryžiaus ženklą skubotai sumesdavo tylomis, lyg nieko ne- 
mintydamas, ką jis tuo ženklu garbina ar nuo ko ginasi. Žeg- 
notis jį paliepdavo tos pat gamtinės priežastys, kurios paliepia 
ir paukštytei sučiurkšti ar sučiulbėti: iš bailės ar džiaugsmo. 

Morkus visados buvo sveikas, per visą savo amžių nė ma- 
žiausiu daikteliu nepasiskundė, vis vienodai valgė. Tik vie- 
ną skaisčią vasaros dieną, kada saulė visus gyvius ir augalus 
tinginiais padaro, kada lėpsta rankos ir šakelės, Valeras rado 
savo tėvą nebe sėdint ties Juodžiaus kelmu, tik jo atsikolus. 
Iš pradžių Valeras nieko dėl to, nors nepaprasto, padėjimo ne- 
pagalvojo, nepaprasto, nes tėvas negulėjo ant krosnies, o ore 
žemėje tesėdėjo. Tik kai tėvas tame pat padėjime, kuriame at- 
sirado tuoj po pietų miltienės pavalgęs, išbuvo gražiai ligi pat 
saulei sėdant, Valeras priėjo ir tarė kitais laikais visai nerei- 
kalingą žodį: 

— Valgyt! 

Nereikalingą, nes visados abudu žinojo, kada eisią valgyt. 

Tėvas žiūrėjo aiškiom, rods, lyg per didelėm akim, ramiai, 
tik jokio rūpesnio nereikšdamas. Valerui kažin dėl ko pasi- 
darė baugu, ir jis, pats nesumesdamas, pridūrė antrą žodį: 

- Liuikos? 

Kažin kas iš vidaus liepė jam pareikšti rūpesnį ir užuojautą. 

Morkus nė nekrust. Tik giliai dūsuoja ir rankos nulėpusios 
kaip negyvėlio. Valeras pasilenkė. Dabar tik jis aiškiai išvydo, 
jog jo senioko esama visiškai be kūno. Tamsiai geltona oda 
kaktoje ir ant rankų buvo prikepusi prie pat kaulų, niekam 
netarpininkaujant. Gi kaktoje buvo susidariusios ne mažiau 
kaip penkios ar septynios didelės raukšlės, kurios dabar nė 
kiek neišsilygindamos lyg reiškė kažin kokį nuolatinį nuste- 
bimą ar klausimą. Valeras tai norėjo atspėti ir bumbtelėjo tretį 
žodį: 

- Gulti? 

Tėvo kaip ir pirma nekrustelėjo nė ančiakys, tik atsiduso 
ir ėmė lyg žagsėti. Kikt... kikt... kikt... ir visai sulaikė alsavimą. 
Dabar tik Valeras griebė tėvą už pečių ir pabaigė pasodinti, 
senelis jau visas susileido - buvo nebegyvas. 

Valerą apėmė tokia baimė, kokios jis ir kiti pritirdavo, tik 
eidami per tiltelį, antai kur Juodžiaus dvasia kaip tik nuo šio 
meto, saulei užsileidus, atsiranda. Tokia nenugalima baimė, 
kad nors šok bėgti kur į patį tamsųjį tankį... 

- Žmonės, gelbėkite! - suriko nesavu balsu ir dar labiau 
nusigando. Buvo bešokąs bėgti į sodžių. Tik kol jis nušoko ke- 
letą šuolių, jau kraujas nurimo, atlikęs ilgą kelionę per ilgą 
kūną. Tikrai, ką jam tie žmonės padės? Nulydės į sodžiaus ar 
į miestelio kapus. Už tai reiks jie bent dukart prišerti. Ir kuo, 
kad visų visos atsargos ir tėvo nabaštiko palaikų tebuvo vie- 
na rankovė avižienių miltų šustiniams? Tad vėl sugrįžo atgal, 
jau be jokios baimės. Vėl pasisodino tėvą, atšliedamas kalvos. 
Ne, taip jis krypsta. Tai ištiesė jį lygiai ant vejos, ištaisė rūbus, 
suglostė plaukelius, užspaudė blakstienas, kad akys veltui ne- 
bežiūrėtų, ir ūmai krito šalia nabaštiko kniūpsčias, prapliup- 
damas tokiuo verksmu, kokiuo vargu bau kada yra žmonės 
verkę. Jis nemokėjo galvoti, nežinojo - kam ir ko. Vis dėlto 
jautė, jis visame pasaulyje likęs vienat vienas. Žmonių jis ne- 
mokėjo pasigesti: nuo jų tėvo nabaštikas šalinos ir sūnų pri- 
pratino šalintis. Jam daug artimesni buvo biržio medeliai, ne 

„gyvi žmonės. Ne žmonių pasigedo, tik būtinojo trobelės 
„daikto“. Ir jam rodės dabar neapsakomai tuščia pasaulyje. 

Ilgai neverkė. Per gausiai prabirusios ašaros ko neperplė- 
šė jam krūtinės. Bet tai neplyšūs, ūmai palengvėjo. Jis atsisėdo 
ant savo kojų, gausiai nusišniurkštė ir, paėmęs tėvo ranką, pa- 
bučiavo. Nuostabu: prisitikęs jau prie šaltos negyvėlio rankos, 
Valeras ir pats pabaigė atšalti. Jis nebejautė šitame ilgame 
žmoguje buvusiojo savo tėvo, tik kažin ką dabar jam visai sve- 
timą. Nebenorėjo nė bepaglostyti. Tad susiieškojo špukėtą 
kastuvą lopetos pavidalu ir ėmė kasti duobę kaip tik toje vie- 
toje, kur senis mėgo dažniausiai darbuotis, šalia Juodžiaus 
kelmo. | 

Neskubėdamas kasė per visą naktį. Rytą auštant, žydų pa- 
pratimu įdėjo tėvą stačiai į duobę, apdėjo iš šonų medžiais, iš 
viršaus taip pat ir užkasė. Nereikėjo nė karsto, kas jam būtų 
ūmai padirbę! Dabar tik nebe laiku susigriebė per ūmai nuo 
tėvo atsiskyręs, ir taip jam pagailo, kad nors ėmęs vėl jį atsi- 
kask. Kasti nebekasė, tik širdy pajuto lyg kokį sunkų daiktą, 
kurs neslūgo žemyn. Tai buvo ilgėjimos jausmas, kurs Valerą 
lyg rište pririšo prie tėvo kalvelės. Ta vieta darėsi jam brangi. 

Ji taip ir liko mėgiamąja Valerui, kaip per tiek dešimtų metų 
buvo mėgiama ir Morkui. 

Kaimynai tad ilgai nejuto atamainos Tošynėje. Negreit ne- 
greit, nebematydami senojo tošininko sodžiuje, privertė jau- 
nąjį tošininką nueiti į kleboną ir išbraukti tėvą iš gyvųjų. 

Klebonas šoko bartis už nevaikščiojimą prie šventųjų sak- 
ramentų, lygiai tėvą, lygiai Valerą. Tėvą, kaipo gera valia nuo 
Bažnyčios atsiskyrusį, atseit bažnyčios nelankiusį, pabaigė at- 
skirti ir Valerą pabaidė taip pat būsiant, jei nepasitaisysiąs. 

Tai nepadarė Valerui jokio įspūdžio. Klebonas jam buvo 
taip pat žmogus, taip pat svetimas kaip ir kiti, ar jie buvo so- 
džiuje, ar miestelyje, gryčioje ar klebonijoje, visi svetimi ir net 
nekenčiami. Ir ką gi jis būtų veikęs bažnyčioje, nemokėdamas 
poterių? 

Trobelėje tiek pasidarė skirtumo, kad Valeras nuo priekros- 
nio persikraustė ant krosnies pusę dienos knarkti. Valeras, 
paveldėjęs iš tėvo trobelę, paveldėjo ir jo amatą, paveldėjo . 
tinginio ir kitas Kukulių pravardes, paveldėjo ir klientus, to- 
šinių užsakytojus. Jie nematė, nepajuto jokio skirtumo nei Ku- 
kulių povyzoje, nei amate, nei papročiuose. Valeras taip pat 
buvo bekalbis, nežmoniškai aukštas ir pečiuitas kaip ir jo tė- 
vas Morkus. 

Maža tekalbėti jis neva turėjo teisės: buvo gadintos kalbos, 
susitrenkęs ar ką, žodžius ištardavo labai greitai, tankiai, už- 
sikirsdamas. Dėl to ir buvo gavęs jau sau vienam iš tėvo ne- 
paveldėtą Burzdulio pravardę. Valeras nesiskundė dėl tos sa- 
vo kalbos jeibės ir nepyko už pravardžiavimą. Viena ir antra 
tik lengvino jam gyvenimą, jam leido nekalbėti, kaimynams - 
nekalbinti žinant, jog tai Valerą vargina. Valerui vienišui tiek 
ir tereikėjo - kuo mažiausiai teturėti reikalų su žmonėmis, kuo 
rečiausiai su jais susidurti. Vis dėlto neišvengė su jais nesu- 
sidūręs ir negavęs iš jų pamokos, tiesa, tos vienos per visą il- 
giausį savo amžių, kurios betgi sočiai užteko visam likusiam 
jo galui. Pamokos, jog kur kas geriau gyventi su protingais ir 
nieko neskaudžiančiais medžiais, net su girios žvėrimis neg 
su žmonėmis. 

Senai senai tai buvo. O gal ir visai nebuvo buvę, tik jam 
bjauriai prisisapnavo. Buvo ištikę kažin kokie labai neramūs 
laikai: karaliai tarp savęs pykosi ar netjau mušėsi. Kame, kas, 
kaip, kodėl, kam - niekas nežinojo, laikraščių tuolaik niekas 
nepaskaitė. Tik matė, kuriems prisieidavo paplentėmis ver- 
gauti, kaip kasdien po daug daug kartų galvatrūkčiais šen ar 
ten lakioja „štafietai“ 98, 

Artimojo pašto stotis visados laikė po 150-200 arklių. Da- 
bar pridėjo dar šimtą ir vis dėlto pristigdavo. Tai buvo įves- 
ta dar viena lažo pareiga — iš eilės eiti į plentą krasininkais ir 
stoikininkais: iš kiekvienos valakinės dubos po žmogų su 
dveitu arklių, kinkiamų į pašto tarantasą. 

Kovynės pusvalakininkai turėjo po gerą arklį. Tik vienu 
tarpu patys suskurdo. Ar maža gyvenime priepuolių? Vienų 
šeimyna tolimuose dvaruose baudžiauninkavo, kitų namiegai 
susirgo. Ir atėjus jų eilei, nebeišmanė, kas ir bedarą. Dėdė Ja- 
gas su savo seserėnu Jurkum veltui draskės pakaušius, nieko 
nesumesdamu, kaip čia išsisukus, kol čia pat pasipynė dėdė 
Titas, taip pat nusiminęs. 

Ilgai visi trys čepsėjo ir karčiai sopulingai vaipės, kol dėdei 
Titui kažin kaip iškrito keistas sumanymas: 

- Prašykime Burzdulį, ar ką... Daugiau nebėra nieko pa- 
laido. i 

Klausytojai tik išsižiojo, taip nustebo. Kaip gyvi niekas ne- 
buvo matęs Valerą ką nors dirbant ar prie arklių stovint. Susi- 
griebė ir sumanytojas, niekus pasakęs, tik buvo jau per vėlu: 
žodis ne žvirblis, paleidęs nebesugausi. Ilgai visi tylėjo, deg- 
dami sarmata už dėdės Tito kvailumą. Pagaliau visiems pasi- 
darė sunku, ir dėdė Jagas taip sau, iš mandagumo burbtelėjo: 

- Bepiga būtų įprašius... Tik ar jis mokės važiuoti?.. Dar 
dvejetu... dar su ponais... 

Burbtelėjo, bet tik tylą pertraukus, gi dėdė Titas ir nusi- 
tvėrė kalbos siūlo kaip skęstantis lentgalio ir dirbtinai karš- 
tai, perdėdamas ėmė įtikinėti ne tiek, kad tas sumanymas 
gudrus, kiek, kad jis, pats sumanytojas, nekvailas ir ne nie- 
kus pasakęs. 

- Tai čia nemokės!.. Būta čia ko! Juk pakinkys paštininkas, 
tu tik sėskis priešaky ir šveisk botagu arklius, nė vadelių ne- 
laikydamas rankoje. Plentas platus - nebijok, nesukliūsi! 

Juo daugiau dėdė Titas kalbėjo, juo nabagams vargo sken- 
duonims aiškėjo Valerą patį tą esant vežėją. Pagaliau ėmė ir 
visi trys, ūmai pakilę, nukiksėjo Juodžiaus kelmo link. 

Valeras, sėdėdamas ant paplokščio akmens tarp tėvo ka- 
po ir Juodžiaus kelmo, kaip tik baigė dirbti įprašytą tošinėlę 
trintai tabokai nešiotis. Tošelės jau buvo sumaningai ir pri- 
derniai sunertos ir dugneliai sudėti. Bereikėjo išgražinti eg- 
lelėmis, danteliais ir grėbliukais. 

Jau kelintą dieną gaišta Valeras, tą darbą bedirbdamas, už 
kurį jam niekas nepridės nė vienos saujos kruopų. Tik jis dir- 
bo ne dėl pelno, pats pritirdamas aukštesnio pasigėrėjimo, neg 
kurio duoda sotus pilvas. Tad juo dirbo, juo darbas vergė vi- 
są jo sielą; juo daiktelis darėsi įvairesnis, juo Valeras derino 
dar naujesnes pagraženes, naujus išvedžiojimus gembėmis ir 
danteliais. Jis taip įknibo į savo darbą, jog nei nematė, nei ne- 
išgirdo skubotai ateinančių jo kviestųs karaliautų. 

Jau bent penktą kartą pasiuntiniai šaukė: 

— Valer, Valer, a Valer! Ar kurčias esi, ar utėliaujies ten, 
kad nieko nebegirdi? 

Valeras girsti buvo jau išgirdęs jų lermą: ag jie stovejo neto- 
liese, vos tik už keleto dešimtų žingsnių. Buvo net kilstelėjęs, 
tiesa, vienus tik ančiakius ir dėbtelėjęs į aną pusę. Tik išvydęs 
tokį „būrį“ žmonių (pasiuntinių, matėme, buvo visa trijulė), 
vėl ėmė knebinėti savo dailiadaiktį. 

Delegacija pagaliau ėmė nekantrauti. Ji vis dar nenuvokė, 
jog Valeras juos pasergėjo ir tik apsimeta jų nematąs. Tad ėmė 
dar smarkiau šaukti ir net piktai pravardžiuotis: 

— Valer, Valeriuk!.. Kipše, kad tu sukeptumei kur tuoj!.. 
Juodžiaus „kunige“, raganiau, kad tu tabokos nebtektumei nė 
dūmo patraukti!.. Nu, argi tau sunku atsiliepti? 

Valeras, išgirdęs pasityčiojimus, ir visai užkietėjo. Lyg nie- 
kur nieko nebuvę, ėmė sekti dryžą gembelę ir iš abiejų pusių 
pridirbinėti jai tankius plaukelius. Tačiau darbas jam nebesi- 
sekė: tamsis ir tyla jam tedavė įkvėpimo. 

Ypatinga tačiau buvo, kad Valeras nešmūkštelėjo į krūmą 
nuo žmonių, kaip kitą kartą būtų padaręs. Jis paliko vietoje 
besėdįs. Bene pirmą kartą per visą savo amžių, nors pats sau 
neprisipažindamas, Valeras susidomėjo, ko gi šitie žmonės 
taip susirūpinę, kad net drauge trys iš karto į jį ateina? Negi 
tošių kojukams, negi tabokinių, sviestinių, druskinių: tokiais 
reikalais būtų vaikščioję po vieną, negi visiems tas pats reika- 
las tuo pat laiku ūmai pašoksta. O kad ir būtų taip nepapras- 
tai nutarę, tai bene padirbsi visiems kartu tokių gražumėlių? 

Tad Valeras kantriai glūdėjo, tiesa, nežiūrėdamas į tą pu- 
sę, vis dėlto bent ausylai klausydamas, kas ten darosi. Ir net 
pradžiugo išgirdęs, jog pasiuntinybė nesupyko ir, ranka pa- 
mojusi, nesugrįžo atgal. 

- Kaipgi grįžti namo be nieko? Eime jo paties paspaustų! — 
tarėsi pasiuntiniai, stovėdami pakalnėje ant pylimėlio, kuriuo 
ėjo kelias, už to klampaus „Liežuvio“, kurs iš dviejų pusių ap- 
rietė Juodžiaus kelmą, siaurai eidamas tarp antvalnio ir kelelio. 

„Liežuvio galelyje“ šaltu gelžiniu vandeniu virė verdenė. 
Niekas pasaulyje nebebūtų galėjęs pasakyti, kas jos sieneles 
taip stipriai išmūrijo akmenimis, jog jie iki šiol tebestovi neiš- 
griuvę. Visas vidus buvo priaugęs rūdžių tokiais baisiais gau- 
rais, jog kitąkart plačioje versmėje, kur galėjo bent trys vyrai 
kartu pasinerti, dabar vos begalėjai įmerkti uzboną. Vanduo 
šaltinyje tačiau vis taip pat smarkiai kunkuliavo vertės ir čiur- 
leno per viršų pakalnėn į upelį, drėkindamas visą Liežuvį. 

Tad ir visame Liežuvyje augo tokių pat rudų gaurų ir rie- 
bių, sultingų žolynų kaip ir pačiame šaltinyje. O kas po jais 
buvo, niekas nežinojo; niekas gyvas nebuvo perėjęs per tą ypa- 
tingą gelžies rūdžių ir mauro kisielių, o iš krašto dugnui iška- 
kėti niekam nebuvo tokios karties. 

Gamta lyg tyčia atskyrė Juodžiaus kelmą nuo viešojo ke- 
lelio, idant jį telankytų tam atsidėję žmonės, ne kiekvienas 
maklas keleivis. (Pro tretį Juodžiaus kelmo šoną tekėjo gilus, 
siauras upelis.) 

Pasiuntiniai tad nugužėjo aplink. Šiaip be taip prasidrėskę 
perjų nelankytą, todėl ir visai nežinomą krūmą, jie atsirado ties 
Tošyne. Tošynė buvo vos tik už dveito varstų nuo Kovynės 


- 529. 


sodžiaus, tačiau nė vienas tų trijų dėdžių dar nebuvo kaip rei- 
kiant prisistebėjęs tai Juodžiaus kunigų „klebonijai“ ir jos 
„parkui“. 

Vieta ne veltui vadinosi Tošynė: tai buvo beržų sritis, tošių 
karalija. Tokių beržų, kaip Vaduvų kalvose, niekur nebebuvo. 
Čia augo skaliausi medžiai, kam reikėjo skalų-balanų pasi- 
šviesti. Čia augo neregėto invijumo pariečiai stebulėms tekin- 
ti, ratlankiams drožti. 

Užtat ir Tošynė visa buvo tošinė, lyg tyčia reklamai, įsipirši- 
mui pastatyta. Kad ji būtų stovėjusi kur paplentėje ar šiaip jau 
pavieškelėje, taip ir būtumei manęs: Kukuliai garsina savo toši- 
ninkų amatą, skelbia savo išdirbinius. Dabar gi ji buvo nuoša- 
liai, kad ir matės iš tolo, kad ir bolavo žymėjos labiau už patį 
Juodžiaus kelmą. Tošynė tošinė pasidarė tik dėl to, kad Kuku- 
liai mito ir, prastai sakant, šuniškai, alkanai mito, iš vienų tošių. 

Kodėl gi ne geriau? Kodėl gi nelobo, jei tiek daug buvo me- 
džiagos čia pat vietoje, kol kalvos tebebuvo beržynais šeriuo- 
tos? Nesinaudojo Kukuliai ta Dievo dovana, ir tiek. Dėl to gi 
ir buvo vadinami Tošynės tinginiais, nors priežastis buvo vi- 
siškai ne ta. 

Kukuliai buvo nė kiek ne didesni tinginiai už tuos savo 
kaimynus, kurie juos taip pravardžiavo. Argi ir sodiečiai ne 
tiek tedirbo, kiek tereikia vargingai pramisti ir dvarui atsiteis- 
ti? Tiesa, kad jiems ir nuliekamo laiko nebuvo už dvaro gal- 
vos. Bet ir bežemiai netrūsė, nepuldinėjo, nesirūpino, nors vi- 
siems lygiai tiko ir sočiau pavalgyti, ir šilčiau apsivilkti. 

Kukuliai nesuprato ar tik nenorėjo suprasti, jog, turint me- 
džiagos, galima prisidirbti daiktų daugiau neg tam kartui, jog 
galima prisikviesti padėjėjų, pasidaryti ištisa fabrikėlė, kad 
net prireiktų dirbiniai į tolimesnius kraštus gabenti ant rin- 
kos ir ten laukti, kad kas susimylėjęs, reikia jam ar nereikia, 
nusipirktų patinkamą pariečio beržo mažmožėlį. 

O, ne! Ne Kukuliai įsiūlinėjo savo dailiadarbius, tik reika- 
lingi jų ėjo į Tošynę ir čia maldavo dailininkus, kad padarytų 
šiokį ar tokį tošinį daiktą ar bent patiektų pačių tošių koju- 
kams, čebatams. 


+ 530 + 


Valeras, kaip ir jo bočiai, miško-be reikalo negadino, nie- 
ko vežimais netiekė, nieko kitam kartui pasidėjęs nelaikė ir 
amžinai nekentė miško kirtikų. [jų darbą nė žiūrėti negalėjo. 
Pliką šviežią kelmą tuoj apdėdavo samanomis, kad nei akių 
nežeistų, nei širdies negadintų jam, savo rankom neatėmu- 
siam gyvybės nė vienam augmenėliui medeliui. 

Nekentė Valeras ir savo klientų ir sutikdavo juos lyg pik- 
čiausius savo nevidonus priešininkus, kurie naudojasi jo alkiu 
ar palinkimu dailės darbus dirbti ir verčia daryti tai, ko neap- 
vežėjo visa širdžia. Kas gi buvo tie ūkininkai, kurie, pasikvietę 
kurpį kojukų siūtų, gaudė Valerą, kad jiems priluptų tošių po 
padais ir į užkulnius padėti, idant standžiaus laikytųsi? 

Jie buvo - kankintojai. Valeras, ką gi darys, sakydavo: 

— Gerai... 

Tik akylai tirdavo, kiekai porų reikia, piktom, netikinčiom 
akim sekdamas prašiką, ar neperdeda, ar nemeluoja. Ir tuo- 
jau ėjo į biržį kur toliausia nuo savo buveinės, kur jo darbas 
niekam, ypač jam pačiam nekris į akis. Rinkosi kur netikesnį 
medelį: nuostabiu vikrumu lipo kuo aukščiausiai ir ten darė 
ne tiek beržui, kiek sau pačiam skaudžią operaciją. Išsirinkęs 
kur lygesnę, be šakų vietą, aštrų lenktą savo peiliuką leido į 
beržo liemenį taip lengvai ir atsargiai, lyg būtų rėžęs avinui 
per pilvą, bielydamas kailį ir taikydamas vidurių nepaleisti. 

Kad kas būtų matęs tuomet Valero veidą! Jis visas mainės, 
piktas, ligi kruvinai paraudęs. Judėjimai ūmūs, nagai ne švel- 
niai riečiami, bet kumpūs kaip plėšriojo vanago, paskirti gy- 
viams draskyti. Medį truksi lyg nepaklusnų ir taip per sukąs- 
tus dantis keikia, lyg tai medis taisytųsi jį bielyti, ne jis medį. 

Rėžė atsargiai, kad neįsipjautų apatinė rusvoji žievė, nepa- 
sidarytų randas. Rėžė ir per dantis traukė orą, lyg jam pačiam 
būtų skaudėję. Paskui atsargiai, nors skubotai, drebančia ran- 
ka lupo tošį vis dairydamos, bene gana jau tiekai porų, kiekai 
prašyta. Greičiau prilups per maža neg per daug, visados ga- 
na menkų, nedidelių, ne nuo tų beržų, kurie tebėra pačiame 
gražume savo amžiaus. 

Susisukęs tošeles kaip pergaminus į dūdą, iš miško ėjo sta- 
Čiai į užsakytoją ir piktai metė jam tošis aslon po kojų, ne ant 

suolo. Jo kankintojas užsakytojas ar jo šeimininkė tada turėjo 
ji paprašyti, kad atsisėstų antrame gale stalo, pastatyti jam 
didelį kaip sietą dubenį burokų ar bastučių, ko buvo tądien 
virta, ir padėti storiausiai atriektą abišalę rupios bėralinės 
duonos nuo trejeto svarų. 

Valeras valgė, dideliais kąsniais atsikąsdamas ir po daug 
daug šaukštų užsiliedamas, sužėbėdamas ir sudažydamas gra- 
žiai visus trupinius, gausiai byrančius į saują ir ant stalo. Ko 
nebeišsemdavo iš dubens utarų plačiu mediniu šaukštu, tai iš- 
sikratydavo gerklėn iš paties bliūdo. Jei liko duonos, dėjos ki- 
šenėn, užantin ir, nei persižegnojęs, nei dėkui nepasakęs, ėjo 
pro duris namo. 

Reikėjo laiku susiprasti ir greit greit sutaisyti mokestis, kol 
pavalgys: rankovę avižienių ar miežienių miltų kunkulinei, 
žiupsnelį druskos skepetėlėj (popieriaus niekur nesimaišė) ir, 
kas uosto taboką, ryšelį stambų. 

Titūną tais laikais pirkdavosi „papūžais“, po keliolika su- 
klostytų į vantą lakštų, kaip dabar kad moterys sudarinėja ko- 
pūstlapius kepant duonai padėti, kad nesusipelenuotų nuo 
pado. Rūkytojai taboką pjaustės, ne fabrika; uostytojai, nu- 
smaukę lapus nuo stambų, patys trynėsi trinukliais „čerpė- 
se“, arba moliniuose puoduose, šiurkščiu kaip terlių viduriu, 
dėl smarkumo bent kiek prisidėdavo pelenų. Stambus gi su- 
raišiodavo saujomis ar pėdeliais pypkėje sudeginti. 

Valeras parūkyti mėgo. Tad visų klientų šniaukštėjų stam- 
bai turėjo atitekti jam, ne kam kitam. 

Kas visa to laiku nepadėjo namely už gryčios durų ant suo- 
lelio, kur kibirai statoma, idant išeidamas, vos tik duris prasi- 
vėręs, jau užčiuptų ir pasiimtų, Valeras nelaukė, nereikalavo, 
tik tošių tokiam paskui nebelupė nė už muštinį. Eik sau pats į 
biržį, kad toks! Kitokiu apylinkės sodiečiai nebuvo matę Kuku- 
lio Burzdulio. 

Pasiuntiniai, ūmai išlindę iš krūmo, staigiai atsiradę ties To- 
šynė, sustojo nustebę, lyg pirmą kartą tebūtų ją išvydę. Prieš sa- 
vo akis turėjo tiesiog juokingai mažą, it žąsų gardelį, ketvirtainę 
trobelytę, be priemenės, be sprysko, be jokio akmenėlio laipte 

po slenksčiu. Kad ne anasai peltakys į Juodžiaus kelmą ir šal- 
tinėlį, nebūtų buvę jokios žymės, jog čia žmogaus gyvenama. 
Niekur aplinkui nenuminta žolė nei piktžolė. Dilgės, varnalė- 
šos, dagiliai augo ir džiūvo savaime. Niekur nebuvo nors ne- 
tyčia numesta nė šapelio šiaudų, neprikrėkta šakų galūnėlių. 
Matyt, šeimininkas ir jas taip gražiai surankioja naudai, kaip 
trupinius nuo stalo. Rodės, gyventojas čia maža testoja, o buvo 
netiesa: Kukulys tik paskutiniuoju reikalu išeidavo iš savo 
būsto. 

Trobelė buvo panaši daugiau į tošinę druskinę neg į gyve- 
nimą. Visos jos sienelės buvo sukrautos iš neluptų beržų sie- 
nojų. Stogelis buvo labai pasišiaušęs ir taip baltas, kad akys 
reipo žiūrint; buvo nuklotas baltutėmis tošimis, prisagstyto- 
mis medinėmis vinelėmis. Šen ten jos nusimaustė nuo vinių ir 
rietės, vis dėlto apatinės tošių rudumos nesimatė. 

Pietų pusėje, pačioje atakaitoje, buvo durys ir langelis. 

Prie pat kairiosios sąsparos žemutytės durelytės, tikra titė. 
Pačiame viduryje durelių buvo prikaltas neregėto didumo ir 
keistumo gumbas, ąžuolo pintis. Aplink jį ėjo, vis didesnius 
keturkampius darydami, jaunų berželių pusiaupjūviai žievėti 
rąsteliai. Ūksmelės, švelniai tamsėdamos gilyn nuo kuprelių, 
taip dailiai margino dureles, kaip vargu bau galima dažais iš- 
marginti. 

Prie pat dešiniosios sąsparos, žmogaus juosmens aukštume, 
įvairių įvairiausiomis spalvomis marguliavo blizgėjo mažuty- 
tis langeliukas, pro kurį jokia galva nebūtų įlindusi. Visas jis 
buvo sudurstytas iš keliolikos senų stiklo kąsnelių, kurius be- 
degindama saulė buvo padariusi vitražu, išmarginusi visomis 
švelniausiomis vaivorykštės spalvomis, pradedant nuo švel- 
niai žaliai geltonos ir ligi tirštai mėlynos. Langelis taip pat 
buvo ketvirtainiškai apvedžiotas velenėliais. 

Paties vidudienio saulei įspindus į tas baltas duris, į tą ber- 
žų žievę sienoje ir stoge, Tošynė tviskėjo gražiausiu baltinamu 
rūmeliu, nors niekas jos nebaldė. Apylinkės pilkųjų trobų gy- 
ventojams taip ji ir rodės lyg kokio šunbajorėlio būstinė ir dar 
labiau nedrąsino prieiti. 

Dabar dėdėms neapsakomai parūpo įeiti į patį vidų pa- 
trobelę druskinę ar žąsidę, štai nuo Juodžiaus kelmo beatei- 
nąs Valeras. 

Sodiečiai visados stebėjosi, koks Valero didumas ir nepa- 
prasta povyza. Jis taip nežmoniškai buvo ištįsęs, pečiuitas ir 
drauge taip nežmoniškai liesas kaip pats La Mančos Don Ki- 
šotas"?. Kaimynai sakydavo: 

— Kai žiūri iš užpakalio, matai daržingalį, kai pasižiūri iš 
šono, belieka Kanako pusvarčiai. 

Žydas Chonechas miestelyje turėjo karčemą labai aukštais 
ir plačiais pusiauveriniais lentų vartais. 

Lenta ne lenta: tai bus perdėta. Visai tikrai Valeras panė- 
šėjo į platų suolą, kirviu ištašomą iš storiausio kamieno, ko- 
kių ir dabar dar gali rasti giliųjų mūsų kampų pirkiose palei 
dvi sieni, juose ne tik sėdima - ir gulima. 
ir skyrium į milžiną, nuo trijų su viršum uolekčių Valerą, nie- 
kaip nenorėjo tikėti, jog jis pareina į tą aukšlelį. Tad tyčia, 
neprašomi patraukė int sau dureles už gumbo ir, sunkiai su- 
siriesdami, suvirto sugužėjo į vidų ir atsigrįžo žiūrėti, kaip 
čia bejeis pats šeimininkas. Šisai betgi, daug lengviau pasi- 
lenkdamas, įžengė ketvirtasis į vidų ir laisvai, nors gerokai 
pakumpęs, atsistojo pasienyje. Ir gryčelė buvo jau pilna. 

Valeras, truksėdamas balsą ir kairę pusę viršutinės lūpos, 
kaip dėl jo visai mandagiai praburzdėjo: 

- Prašom sėstis... 

Tai buvo taip pat keista girdėti, kaip keista buvo viskas čia 
matyti. 

Pačioje kerčioje nekviestieji svečiai išvydo neregėto drūtu- 
mo ąžuolo kamiengalį, iš abiejų gi pusių taip pat storus, kiek 
tik begali būti stori beržai, jų kamiengalius nenudrožtomis 
žievėmis. Tai buvo skobnios (stalas) ir kėdės (sėdynės). 

Dviem dėdėm, Jagui ir Titui, į jas atsisėdus, trečiasis, jaunes- 
nysis, Jurkus klastelėjo ant priekrosnio ar kaip ten pavadinsi 
rusiškos plūktinės krosnies užkarpą. Krosnis užėmė didžiąją 

pusę trobelės. Tai kad nekliudytų kitiems, svavalingasis Jur- 
kus nusišypsojo ir apvirto ant šono. Paskui, mėgindamas, ar 
pareis, atsivertė aukštynelkas, tada kojos prisiėjo „mušininkais 
pastatyti“ pagal sieną (mušininkais vadina kumpas lazdas ri- 
tiniui mušti). Dabar visiems buvo aišku, jog ir milžinas Vale- 
ras gali ant krosnies pagulėti: arba susirietęs, ant šono, arba 
aukštynelkas, kojas pastatęs į pat palubę. 

Gale krosnies, kuri kakta buvo į akląją vakarų sieną, liko 
tarpelis prieiti prie ugniakuro, žiedinio, arba židinės, priež- 
doje su kabančiu ant medinio ąšiuko katilėliu gaubtūre. 

Trobelė, nors buvo taip nujuodavusi, kad net blizgėjo kaip 
nulakuota, tačiau nebuvo kaip kitų dūminė: tai nuo degina- 
mųjų skalų; dūmai gi iš krosnies ar iš ugniakuro ne tos vietos 
papratimu ėjo pro gaubtūrą į palėpę, ne pro aukštinį viduryje 
lubų. O kad, dūmams išėjus, neitų ir šilima, gaubtūro garlaidė 
buvo užkišama dideliu sulig kūdikio galva ryzų kamščiu ant 
koto. Kukulių trobelėje jis vadinosi Juodžiaus burbuolė. Gal 
užtat, kad, keletą dešimtų metų palandžiojusi po dūmynes, bu- 
vo juodai suodina, gal ir Juodžiaus paminklui. Išmušus stik- 
lus, burbuole drąsiai galima buvo užkišti ir visas langelis. 

Ant krosnies matės du maišeliu viksvų su samanomis, vie- 
nas pailgai, antras paskersai. Tai Valero pūkinė ir priegalvis. 
Nei antklodės, nei duknų, nei jokios dangos viduje nesimatė. 
Galjų visai ir nebuvo Valeriui, o kas ir buvo, tai buvo ant aukš- 
to, kanike. Tik užsiklojimo ir nereikėjo, medžių buvo čia pat. 
Visas beržtvynas pilnas buvo pakritusių šakų. Nereikė nė gilyn 
žengti. Kuro niekam tada nebuvo badas. Krosnis tad buvo gali- 
ma kūrenti, kiek tik nori kartų per dieną, ir stovėti kaip pirtyje. 

Valerui pasturgalį nuo sienos nusukus už krosnies, plūkti- 
nėje asloje pasidarė bent kiek erdvės. Saulės spinduliai, perėję 
per langelio stiklelius, visokiomis spalvomis nušvietė dulkių 
stulpą ir ėmė žaisti kiškeliais po maloniai švarią, neprišiukšlin- 
tą, nepridulkėjusią Valero „stanciją“. Svečiams, papratusiems 
gyventi apsikreikus ir apsimynus ne tiek ore, kiek viduje, čia 
dabar darėsi lyg nebedrąsu, nors labai jauku, lyg įėjus į tylią 
margais langais bažnytėlę. 

Dėdės nustėro. Šeimininkas taip pat nieko daugiau nebesa- 
kė. Priekrosnyje ant alkūnės berymąs Jurkus net svajoti pradė- 
jo. Jam pasidarė nepadoru, net sarmata, kam jis, nei kviestas, 
nei dėkotas, atėjo, įlindo kaip kiaulė į tą ramumėlį, sudraikė 
šio vienišo rimtį ir dabar rengiasi visai iš čia išrauti žmogų, 
kurs tiek metų čia, niekam nekliūdamas, pragyveno. 

Kiekgi metų, nei Jurkus, nei jo draugai nebūtų atspėję iš 
Valero veido: jis nereiškė metrikos kaip kitų veidai ar arklių 
dantys. Galėjo būti dvidešimties, galėjo trijų dešimtų, o jei no- 
ri, tai ir visų keturių. Valerui uostai ir barzda nežėlė, tik ir 
bobaburnis jis nebuvo; visas jo gymis buvo apšepęs šviesiais, 
tankiais gyvaplaukiais, kurie betgi neaugo ilgyn ir darė jį per 
daug metų vis vienodo būdo. 

Štai iš už krosnies tesimato pakumpę jo pečiai ir galva 
žemyn nudurtom akim. Akių visai nesimato, jos įkrito kaip į 
bulbių duobes, ant jų skardies nusviro tankūs ančiakių karklai. 

Tyla ėmė darytis nebepakenčiama. Tai dėdė Jagas, labiau- 
siai sielavartingu veidu buvęs, prabilo: 

- Valeriuk, susimildamas pavaduok tu mane! Bernas dva- 
re, pati mirštanti. Jok tu už mane stoikininku ir krasininku ant 
plento! Imk mano greitąjį juodį. Reiks, ką bežiūrint nudulkinsi 
vieną stanciją kokį raudonsiūlį, nereiks - atgal parjosi. Aš tau 
nuo savęs duosiu visą gorčių druskos. 

Pasiūlymas buvo nieko: gorčius druskos tuolaik mokėjo vi- 
są auksiną, tris dešimtis skatikų. Piemuo už auksiną visus me- 
tus ganė kaimenę. 

— Mes po gorčių miltų parpeliams pridėsime, - atsiliepė 
Titas. 

— Ir kelionei kelioms dienoms pladę grynos duonos įdėsi- 
me, - pridūrė ir Jurkus. 

Valeras tylėjo. Nei nekrustelėjo, nei galvos nekriptelėjo. Pa- 
liko aslon bežiūrįs. Jis nelabai tesuprato, ko iš jo nori. Nei jis 
kuomet ten buvęs, nei važiavęs, tai ir neišmanė, kaip jis gali 
ten atsirasti. Ne, tie dėdės atėjo nebent pasityčiotų iš jo... 

Ilgokai patylėję, vėl dėdės paklausė: 

- Tai kaipgi, Valeriuk, ar pasigailėsi mūsų? 

Ir dabar buvo tas pats atsakymas - nepertraukiama tyla, 
taip įkyri ir gėdinanti tyla, jog visi trys svečiai ėmė nerimu 
krutėti iš nepadorumo, kad veltui pakibino amžinąjį vienišą 
tinginį. Pagaliau visi trys lyg susitarę vienu kartu atsistojo eiti. 
Ir gulėjęs priekrosnyje Jurkus ne tiek piktai, kiek gailestingai 
tarė išeidamas: 

- Ir kaip tau, Valerai, jaunas žmogau, neparūpsta žmonės, 
svietas? Gyveni savo pabaly ir pamiškėje nelyginant laukinis. 
O ten, ne taip toli, vos už trejeto mylių, jūra svieto plaukia, 
ponai, karietos, kariuomenė, patrankos... Sako, karas kažin 
kur esąs, ant mūsų karaliaus visas svietas susitaręs...160 

Ir išėjo visi nė neatsisveikinę; taip jiems buvo aišku, jog 
niekus buvo sumanę, nieko ir nelaimėjo. 

Valeras vėl liko vienas pats, taip pat paniuręs, taip pat galvą 
nuleidęs. Tas pats iš oro pusės, toli gražu nebe tas pats viduje. 

Šitie nekviestieji svečiai sudraikė visą jo dešimtimis metų 
nusistovėjusią sielos tvarką. Taip jam buvo gera vienam, mi- 
rus tėvui... Dabarjis netikėtai atminė, jog ir dviese su tėvu buvo 
nebloga, kad ir nieko nereikalingo jiedu nekalbėjo. Ir tie trys, 
užėmę visą jo trobelės vidų, nebuvo jam nemalonūs. Štai jis 
be jokios neapykantos mini, kaip vienas sėdėjo šiapus „stalo“, 
antras, labai susisielojęs, anapus, o trečias vartaliojos ant prie- 
krosnio ir kilojo kojas, vaikiškai svavalydamas. 

Ypač keistai skambėjo jo ausyse paskutinieji Jurkaus žo- 
džiai: ponai... karietos... armotos... Valeras stovėjo už krosnies 
vis toje pat vietoje ir kliedėjo, lyg gavęs bent 40“ karščio. Jo 
vaizduotėje „ponai“ visa virtine ėjo slinko pro šalį, visi gra- 
žūs, meilūs ir taip keistai pasipuošę, kad nors kiekvieną jų at- 
mink ir tošelėje išbraižyk. 

Dar keisčiau jam vaidinosi margi kareiviai, nematytais 
ginklais, ant nematytų arklių ir vežimų. Ir taip ėmė kažin kas 
knitėti viduje, taip traukė eiti, tučtuojau bėgti ir pasižiūrėti 
visų tų stebuklų, kad jis lyg žydelis, išgirdęs katarinką, puo- 
lo pro duris, nė neuždaręs jų, vos bepagriebęs kepurę, greitu 
žingsniu išsivijo išeivius. 

Šiandien sodžiaus vyrai nieko negalėjo įspėti. Tylomis grįžo 
visi trys namo nuliūdę, nes visiems buvo aišku, jog vyresniajam 

dėdei Jagui reiks palikti mirštanti žmona ir vestis du arkliu už 
trijų mylių. Tačiau pačiame santvare greičiau pajuto, neg pama- 
tė besigenantį ketvirtą. Grįžtelėjo atgal ir ne tiek pradžiugo, kiek 
vėl nustebo: išvydo plačiais žingsniais atžingsniuojantį Valerą. 

— Valer, tai pavaduosi? Dievas tau atlygins už tavo gerą 
širdį... 

Valeras nieko neatsakė. Tylomis kaip visados, tik skubi- 
niau pavalgė, pasiėmė į terbą duonos pladę ir apžergė didįjį 
juodį, žemesnį gi, drūtesnį, prisišėrė šaly ir išjojo paskui kitus. 

Saulei leidžiantis jau buvo prie plento, šiuo tarpu visiškai 
tuščio. Liūdnai stirksojo pašalių stulpeliai, bent kiek linksmiau 
bolavo dvi eili baltai nuvopnintų akmenų it nutūpusių žąse- 
lių. Nei ponų, nei karietų, nei kareivių. Gal jau visi pravažia- 
vo... Plentas gerai išduobėtas; ko čia tiek vežiota - pirkinių ar 
patrankų? 

Nuliūdo Valeras. Apgavo dėdė Jurkus... Ir kaip jam pirmiau 
buvo pradėję knitėti, kad šoktų bėgtų navatnumo pasižiūrė- 
tų, taip dabar dar didesnė galybė apėmė visą jo vidų, kad šo- 
kęs mestų viską ir pėsčias per naktį atsidurtų vėl savo ląstoje, 
iš kur taip nenoromis išlįsdavo į žmones. 

Kaip puikiai dabar jam iš tolo rodės mažikė jo trobelė! Ko- 
kia maloni tyla viešpatauja Tošynėje, kaip viskas ten žinomai... 
Gi čia kažin kas jį laukia... Gyvuline ome Valeras jautė atei- 
nančią nelaimę ir - pabūgo. Pabūgo taip, kad net kraujas jam 
sustingo, akys plačiai išsiplėtė, lūpos savaime prasižiojo. Jis 
neramiai sukrutėjo ant arklio, ūmai permetė dešinę koją ark- 
liui per kartį ir, taip šalia besėdėdamas, atsigręžė į sodžiaus 
bernus paburzdėti: 

- Imkitės arklius ir žinokitės, aš pėsčias lekiu atgal namo. 

Tik nebesuskubo. Jis išgirdo tokį piktą šūkavimą, kad net 
laukai skambėjo: stoties viršininkas, tik ką išleidęs paskutinį 
dveitą, net trypė iš piktos nekantrybės, kad krasininkų dar ne- 
simato. Pagaliau, išvydęs atjojant, pratrūko visais perkūnais, 
bėgdamas jiems priešais. 

— Kur jūs snaudėte, galgonai, kad jus velniai į bačkas su- 
sisūdytų, mužikų vyžos! Tuoj du maukitės arkliams terbeles 
avižų, kol dar niekas neužtrinkė! Tik bežiūrėt kokio rėksnio... 

Stoties viršininkas, tos vietos bežemis šunbajorėlis, striu- 
kas bukas ilgaūsis, gal buvo ir neblogas žmogėnas, tik valgė 
per karčią duoną. Už visus stoties nepriteklius jis turėjo savo 
antausiais atsakyti nekantraujantiems keliauninkams. Svietiš- 
kiai kaip svietiškiai, gi kareivos šiuo karo metu neleido nė žo- 
džiu pasiteisinti, jog tai ne jis, tik jų pačių admininstracija kal- 
ta, jog arklių ir visa ko per maža prirengta. Tad savo ausis 
gelbėdamas, bajorystės šlovę senai buvo pamiršęs, rūpinosi 
žmogelis visados turėti dveitą bent „štafietui“, jei ne kitiems, 
gatavai pakinkęs. 

Taip ir atsitiko, kaip stotininkas spėjo. Nepraėjo nė dešim- 
ties minučių, bernai vis dar tebemindžiojo žemę vietoje, neiš- 
tiesdami rankų prie terbelių, permestų per kartį, kaip iš tolo 
pasirodė dulkių viesulas, kurs, lyg smarkios aldros genamas, 
artinosi į stotį. Pasgirdo toks tekinių terškimas, lyg jie nebūtų 
paspėję suktis. 

Tarantasui dar ne visiškai sustojus, tampriu, ūmiu šuoliu 
striktelėjo iš jo visas dulkėtas oficieris. Dulkės storai buvo ap- 
kloję jam ne tiktai galvą ir pečius, bet ir plaukus, kiek jų matės 
iš po aukšto giverio, ančiakius, uostus ir net akių blakstienas. 

Valerui jis pasirodė, tiesa, labai keistas savo kepure ir ap- 
siaustu, tik visai ne toks, kuris būtų miela malonu ant tošies 
išbraižyti. Tiesa, jis braižė ant indų žalčius ir varles, tik jie — 
sau gyvūnėliai kaip reikiant, gi šitas argi žmogaus paveikslas? 

Taip dulktelėjo Valerui per galvą. Jis neapsiriko: tai nebū- 
ta „Žmogaus“. : 

- Lašadej'“!, kad jumus visus visi velniai kur paimtų, jūs, 
kalės vaikai! — riktelėjo it per triūbą piktas, rudas pasiunti- 
nys, mesdamas ant sprysko suolo savo kelionės dokumentą, 
„podorožnają“'*?, 

Stoties viršininkas, dirstelėjęs į lapą, ūmai išsitempė it sty- 
ga ir, nė neužrašęs į knygą, kam duodama arkliai, pats puolė 
į krasininkus, kad greičiau kinkytų. Tai buvo ypatingas pa- 
ties ciesoriaus greitabėgis su žiniomis iš karo lauko į pat 505- 
tinę. Turėjo būti kokių nepaprastai blogų žinių, jei net keletu 
žodžių buvo pabrėžta pasiuntinybės ūmumas. Tokiems grei- 
tabėgiams reikėdavo duoti patys stiprieji ir greitieji arkliai ir 

varyti jie, kiek tik turi vieko, vienu zovadu, nėmaž neduodant 
jiems atsipūsti. 

Vos tik prišokus stoties viršininkui prie krasininkų ir šūk- 
telėjus, kurių čia arkliai visų greičiausi, tuoj visi kaip susita- 
rę ištiesė rumbuotus juodomis panagėmis pirštus į Valerą. 

- Skarej, skarej!!“ — pikta gyvate per sukąstus dantis pra- 
šnypštė stotininkas, iš viso vieko niuktelėdamas kumsčiu Va- 
lerui į kryžių. 

Valeras per visą savo amžių nebuvo girdėjęs nė vieno ru- 
siško garso. Bet žodį „skarej“, paaiškintą tokiuo pavyzdžiu, 
aiškiai suprato. Knaptelėjo pirmyn, bet nežinojo, kas gi da- 
ryti; nei jis žinojo, kur kas padėta, nei kaip dvikinkais paštiš- 
kai arkliai sudedama. Jo krašte dveitu ponai bevažinėjo, ne 
dėl reikalo, dėl fanaberijos. Tik to Valerui ir nereikėjo: jau visi 
buvo supuolę kinkytų, ir Valeras dar nė neapsidaręs vėl gavo 
kumščiu it mieto galu į nugarą, kad greičiau šoktų į kazilus, 
ir dar kartą, kad vikriau rangytųs belipdamas. 

Ponai bajorai, šlėktos činauninkai buvo žmonės visai kito 
pasaulio, kitaip išaugę, kitaip išauklėti. Žemdirbių vargšų su- 
“ stingėlių greitieji ir rangieji miestelėnai ir kareivos nesupra- 
to ir suprasti neprisivertė. Tad ir be niekur nieko jie nesitvėrė 
pykčiu dėl ypatingos mužikų kūno mechanikos, kuri stipriai 
nutveria, tik nesparčiai veikia. Ką besakyti apie kitu kuo įsiu- 
tintus ponus. 

Valeras paprastu sodiečio būdu paėmė vadeles, kurias jam 
stotininkas numetė, arklius prilakinęs prie košarkos, pats šalia 
jų paliuokomis bėgdamas. Paėmė, niekados jų neturėjęs, ir ėmė 
tempsėti, palengvo įjudindamas arklius, lyg jie turėjo patraukti 
sunkiai prikrautą vežimą, ne tuščią briką, patraukti neūmai, 
kad nenudaužtų brankto ar pakankčių. Arkliam pradėjus žin- 
gine eiti, jau buvo beketinąs ir botagu pamojuoti, kad imtų ru- 
senti, kaip iš užpakalio kažkas kirto jam per ausį. Kirtis buvo 
toks, jog Valeras kuone nuvirto nuo kazilų, vos vos išsilaikęs 
sėdynėje. Blikstelėjo iš akių kibirkštys, suzvembė ausyse; Va- 
leras loštelėjo, arklius nejučiomis temptelėjo, ir jie sustojo. 

Tik tvyks jam per antrą ausį... Tarantase dūko, trypė ir gar- 
galiavo kurjeras, net paspringdamas pykčiu. 

Valeras nieko nebematė, nieko daugiau nebegirdėjo, tik vie- 
ną lyg kokio laukinio šauksmą „skarej, skarej“ ir dar kažin ką, 
ko jis prasti nesuprato, tačiau aiškiai jautė, jog tai buvo dar 
blogesni žodžiai, nes ponas kas žodis krovė jam tai į sprandą 
kietu kumščiu, tai per šonus savo kalavijo makštimis, tai į pu- 
siau kojos batu. 

Nė nesumetė Valeras, kaip visą savo kančią, pyktį, paže- 
minimą ėmė perduoti tiems, kas prieš jį buvo - arkliams. Juo 
mušė oficieris Valerą, juo mušė Valeras arklius. Arklių jis ne- 
bevaldė. Nebenumanė, ar belaiko atvarslus rankoje, negalvo- 
jo, ar mokės arkliai sutartinai bėgti, niekados netraukę dvi- 
kinkais. Tik pliekė juos, pliekė botagu per kur tik išmanė. 

Arkliai tiesiog pablūdo iš kančios ir pasileido bėgti. Bet 
kad dešinys rodės jau nė žemės nebesiekiąs — taip išsitiesė zo- 
vadu šokti, kairys ėjo vien risčia. 

- Ankarjer, ankarjer!!“* — šaukė oficieris manydamas, jog 
arkliai vis dar ne iš viso vieko bėga. Ir nesiliovė draskęs ku- 
čerį, kad dar muštų juodį, kurs negriebia zovadu. 

Valeras suprato ir tą žodį „ankarjer“. Ir ėmė tik tą vieną juo- 
dį pliekti. Tik viskas buvo veltui: juodis bėgo, pilvu siekė že- 
mės, anot to, bet vis risčia, nė viena koja nepagriebęs zovadu. 

Pagalios oficieris visiškai pasiuto dėl tariamosios Valero ne- 
paklusnybės, Valeras pasiuto dėl tariamosios juodžio nepa- 
klusnybės. Oficieris mirtinai mušė Valerą, Valeras nieko dau- 
giau širdyje nebegeidė, kaip tik užmušti juodį negyvai, kad 
čia pat vietoje kristų ir nebereiktų toliau bevažiuoti, jei ne- 
klauso. Ir pagavo jį pliekti ne tik iš visos milžino peties, dar 
pasistodamas, dantį grieždamas ir tokius niekam pasaulyje 
negirdėtus keiksmus košdamas per juodai sukepusias lūpas, 
kad net baltieji paplenčių akmens judėjo. Skriste nuskrido trijų 
mylių stotį, niekaip neprivertęs juodžio, kad griebtų zovadu. 

Kažin, ar pravertė visą valandą. Valerui tačiau tai pasirodė 
viso amžiaus pragaru. Iš nosies jam šliukšėjo kraujas, kurio 
nebuvo laiko nusišluostyti. Gėlė kryžių, lyg būtų jis sulaužy- 
tas. Galva buvo visiškai apkvaitusi. Buvo visas nuvargęs kan- 
čia ir paskutinio vieko nebtekęs savo paties pykčiu. Kažin, ar 
bebūtų pats nulipęs nuo kazilų. 

Pasirodžius didesnei už kitas stoties košarkai, Valeras bu- 
vo beatgyjąs, beatsigaunąs lyg skęstantis, išvydęs plaukiantį 
rąstą. Jau jau buvo bepradedąs gailėti juodžio ir gėdėtis jo, kad 
taip buvo pablūdęs, nes matė juodį į galą pradedant kažin kaip 
svyruoti į šalis, lyg tikrai rengės kristi ir išdvėsti. Jau jau at- 
minė ir mielą savo Tošynę, kaip jis ten tuojau grįš ir niekam 
niekam nebesirodys. Kaip štai kurjeras, šokdamas iš taranta- 
so, ūmai nusitvėrė Valerą už apykaklės, dideliu pagalėjimu 
metė jį žemėn ir vėl įniko jį pliekti rankom, spardyti batų už- 
penčiais, badyti kalavijo makščia, kol visas paplūdo kraujais, 
apalpo ir pasirodė nebegyvas. 

Reginys buvo neregėto bjaurumo. Gera būtų buvę visa tai 
parodyti rūstuoliams: bene pagytų iš to tikro nedorybės sifi- 
lio, apmaudo, kurs žmogų iš galvos varo ir padaro bejausmį. 
Gal tai pajuto pagaliau ir priilsęs bemušdamas ruskis, o gal 
tik jam pasirodė pabaigtinai užmušęs baudžiauninką. Gana, 
kad tuo pat tigrio šuoliu, kuriuo buvo iššokęs iš brikos, pri- 
šoko ir prie pašto viršininko, riktelėjęs kažin kokių skundos 
knygų. Nuovargiu drebančia ranka kažką ten pakreveizavo, 
košdamas per surakintus žandus: 

- Ja jevo, podleca... v soldaty sdam...165 

Stotininkas, visa tai matydamas, tokiuo veidu pamojo kra- 
sininkams, jog arkliai lyg iš žemės išdygo ties košarkos duri- 
mis, ir kurjeras šokęs toliau nukurnėjo, palikdamas negyvą 
Valerą plento skardy bekėpsant. Negreit negreit maskolis, 
paskutinį kartą nusikeikęs, pabaigė atšalti ir gailėtis. Ne už- 
mušto baudžiauninko, - didelio čia daikto! — tik kad pasiutęs 
neužsirašė juodžio, kuriam vargu bau buvo visame Petrapi- 
lyje lygus bėgūnas lenktynių eiti. Jam nė galvon neparėjo, 
kaip tik dėl to nereikėję iš proto eiti. 

Krasininkai Valerą atliejo šaltu vandeniu. Nabagas ėmė 
taip raitytis tampytis, tokia kančia inkšti, lyg jam būtų inks- 
tus atkrėtę ar kas kitas viduriuose trūkę. Per kelias dienas ne- 
galėjo atsijokėti. Vis dėlto milžino sveikata ėmė viršų, ir Va- 
leras sparčiai ėmė taisytis... dar didesnei savo nelaimei, dar 
didesnėms kančioms. 

Atsirado kitas „ponas“, kuriais taip buvo susidomėjęs. Jis, 
taip pat šiurkščiai ir negražiai keikdamas, taip pat skaudžiai 
stumdydamas, kažin kur jį nusigabeno, nebepaleisdamas į To- 
šynę: pirma į nedidelį miestelį, į kazarmes, paskui į labai di- 
delį miestą, taip bent niekur nebuvusiam Valerui rodės, pa- 
galiau kažin kur tol tol į sodžių - egzekucijos. 

Egzekucijos buvo tai bausmė už nerimą ir nepaklusnumą 
valdžiai. Prasikaltėliai gaudavo maitinti kariuomenę. Kiekvie- 
nam ūkininkui primesdavo po du ar daugiau kareivių laikyti, 
destis kas dieną duoti jiems po du svaru geros duonos, po sva- 
rą mėsos ar lašinių ir kiek išsrebiama sriubos. Kareiviai be 
jokios atsakomybės galėjo ir daug ko kita reikalauti: pieno, 
miltų, pašaro. Gi kas paskirta, savo valia galėjo „egzekvuoti“, 
kaip tik tinkami išreikalauti. „Egzekucininko“ vardas buvo 
taip baisus, kaip kankinimo budelio. Baudžiauninkai (į dva- 
rus retai kada testatydavo egzekuciją), patys skurdžiai, maža 
ko teturėdami arba ir visai neturėdami tokių smaliūgų kaip 
gryna duona ir uždaralas, negalėjo visa ko pritesėti; alkani ar 
beširdžiai egzekucininkai pyko siuto ir mušės, ir visi kits kitą 
kankinosi paskirtąjį bausmės laiką, retai kada trumpiau kaip 
pusę ar ketvirtį metų, nes dažnai kilotis iš vienos vietos kiton 
kariuomenės daliai nebuvo patogu. 

Skurdžiai sodiečiai, kur buvo Valeras su kitais patekęs, bu- 
vo nerusai, su niekuo nesusikalbėjo, nė su Valeru. Vis dėlto 
kitus keikdami, prie Valero prisirišo už tai, kad jis buvo ra- 
mus, tylus, niekados nieko nereikalavo, neprašė nė to, kas jam 
buvo paskirta. Papratęs menkai misti, jis pilnai tenkinosi duo- 
na ir sriuba. Ojei gavo kada rūgšto pieno šlaką, tai ir visai jam 
veidas nušvisdavo. Visi Valerą pamilo ir tiesiog ašaras užjau- 
timu liejo matydami, kaip tą geriausį žmogų lyg tyčia nuo- 
žmiausiai kankina. 

Jau daug laiko buvo praėję, kaip Kukulys pateko į rusų ka- 
riuomenę, o jis vis dar nieko nebuvo išmokęs, nei muštro, nei 
kareivių žodmenės, „slovesnosti“. Svetima kalba jis vis dar 
perpus tesuprato pačius paprasčiausius pasakymus arba ir 
visai jų nesuprato. Ir pliekė jį visi, kas tik norėjo bet kokiu 

„ponu“ būti: ir „diadka““““, ir paoficieris, ir feldfebelis, ką jau 
beminėti pačius oficierius! Dėdės Jurkaus kitkart įgirtieji „po- 
nai“ dabar Valerui ėmė rodytis tikrais pragaro velniais, o šis 
visas pasaulis — tikru kančių ir beširdybės pragaru. Ir jis pats 
tikrai nebežinojo, ar jis yra jau miręs, ar dar kaip kitaip mirs, 
patekdamas į dar didesnį pragarą, kaip užtikrino jį klebonas, 
tėvo mirties metriką užrašydamas. 

Iš pradžių visi manė, jog Kuklys tik apsimeta kvailiu, nes 
šiaip jis, laisvas, visokius darbus padirbo gerai, gi vieko bu- 
vo tiesiog neregėto, trys negalėjo tiek pakelti ar panešti, kiek 
jis vienas! Bet per tiek laiko niekaip neperlauždami, vis daž- 
niau pradėjo jį siunčioti į visus velnius: ir kad padvėstų, ir 
pasikartų, ir dar kaip ten garbingai amžių pabaigtų savo ir 
visų kitų ramybei. 

Už visus negerumus negeriausis buvo nepaprastas Valero 
platumas. Storumu negi pavadinsi to suolo ar Kanako pus- 
varčių. Aleksandro I įsakymu, kvailu ir nežmonišku kaip ir 
kiti jo kareivių tvarkos įsakymai, visi kareiviai turėjo vilkėti 
vienodus, ne kiekvieno kūnui siūtus mundurus. Vienodus bu- 
vo gavusi ir Kukulio rata. Tik toje ratoje jis buvo pusantro kar- 
to drūtesnis už kitus, ir jam nesusieidavo skvernai. Rytą atsi- 
kėlęs vargs vargs nabagas, pats mėgindamas susisagstyti; 
vargs vargs su juo kiti, pykdami ir mušdamies, lyg tai Vale- 
ras buvo kaltas, kad jis tokiuo ąžuolu, Juodžiaus gimine, iš- 
augo Lietuvos beržtvoje. Sagoms susagstyti buvo tam tikri 
kabliai, kaip dabar kamašams užsagstyti. Kabliais galima bu- 
vo susagstyti ir Kukulys. Tik ligi tik jis kaip nors užsimiršęs 
atsipūsdavo iš visų plaučių, sagos iki vienai lyg pupos nuo 
sudžiūvusio pėdo nubyrėdavo žemėn. Ir likdavo „prakeiktas 
žmudziakas“, taip jį vaidindavo oficieriai, atalapais skvernais, 
nebegalįs paskirtu laiku stoti į eile muštran. : 

Galų gale Valeras dar labiau sulyso, jei bebuvo galima dau- 
giau sulysti, išsimanė guzikus siūtis ne siūlais, tik batų vielo- 
mis, ir taip išmoko alsuoti, kad krūtinė lyg iš po kankinių mote- 
rų gorseto kilojosi aukštyn, kuo mažiausiai plėsdamosi į šalis. 
Sagos nebebyrėjo. Kukulys galėjo stoti į eilią. Tik ėjo išverstom 


. 544. 


akim, visiškai apkvailęs ir toks neberangus, lyg būtų iš vieno 
kaulo buvęs. Nei pabėgti, nei pašokėti. Vargu bau pati inkvizi- 
cija savo arsenale turėjo priemonių nežmoniškesnių, labiau 
kankinančių, kaip šitas caro Mikalojaus munduras kankino Va- 
lerą Kukulį. Po juo linko visi kaulai ir gėlė visą dieną. 

Pagaliau vieną pavasarį karo vyriausybė ėmė ir išsiuntė 
Valerą; kur, niekas nežinojo, nei draugai kareiviai, nei sodie- 
čiai, pas kurius stovėjo. 

Praėjo dvidešimt penkeli metai, kaip Valerą Kukulį paėmė 
kareiviu. Niekas visoje Vaduvų apylinkėje nebeminėjo Tošy- 
nės Burzdulio ir Juodžiaus raganiaus. Jauni buvę, dabar pa- 
senę, tošininką užmiršo, dabartiniosios jaunuomenės tuomet 
dar visai pasaulyje nebuvo, gi senių visai nebliko. Viena 
„Burzdulio trobelė“ bepriminė apylinkei, jog kitąkart ko čia 
gyventa ir Juodžiaus dvasios saugota. Ji vis tebebolavo iš to- 
lo, nors iš arti rodės gerokai aptrupėjusi ir apirusi. Juodžiaus 
kelmo vieta ir buvusių čia raganių šlovė gynė trobelę nuo 
žmonių, kad jie čia neapsigyventų; jie ir lenkės trobelės, da- 
bar dar paslaptingesnės, neg seniau kad buvo. 

Niekas ja nesidomėjo, ar ji stovi dyka, ar su gyventoju. Oji 
tikrai nuo kai kurio laiko nebebuvo tuščia: čia vėl atsirado 
Burzdulis - Kukulių Valeras, Morkaus sūnus, tošininkas, tin- 
ginys ir raganius. Niekas nežinojo, kada jis sugrįžo. Niekas ne- 
matė, kada jis išsivalė trobelės vidų, išsiplūkė ištižusią aslą ir 
ištirpusią molio krosnį, įsistatė langelį, apsidengė stogelį, su- 
sikalė suirusias dureles. 

Niekas per tuos ilgus metus nepražuvo iš Tošynės. Jei kas 
būtų ją matęs pirma, būtų tą pat ir dabar radęs: tas pačias skob- 
nias su sėdynėmis, tą pačią ąžuolo pintį duryse, tą patį kani- 
ką ant aukšto. Nepražuvo nė Juodžiaus burbuolė iš gaubtūro, 
nors gerokai apipuvo nuo drėgmės nebekūrenamoje vietoje, 
ir Valerui teko ji autskariu apsiūti. Trobelė buvo restauruota su 
tikru archeologo žinojimu ir pamėgimu, įgijo griežtai pirmykš- 
tį pavidalą. Ir jos šeimininkas buvo tas pats, tik nebe toks pat. 

Burzdulis sugrįžo susendintas. Žandai buvo įdubę, plau- 
kai prorečiai, viršutinės blakstienos ir noromis nebesivožė lig 

reikiant. Darė įspūdį žmogaus, ilgai ilgai varginto, sunkiai 
varginto kūnu, dar sunkiau - dvasia. 

Po dvidešimt penkelių metų Burzdulis sugrįžo, taip pat 
nieko kitaip nemokėdamas, kaip tik lietuviškai, taip pat kaip 
ir pirma nieko apie svetimus kraštus nežinodamas. Jis nemo- 
kėjo ištarti nė tų vietų, kur buvo buvęs, kur visų didžiausių 
vargų buvo prityręs. Į visus paklausimus, kur buvęs ir ką vei- 
kęs per tiek metų, jis vienodai atsakydavo: 

- Kopūstus ravėdavau, ravėdavau, ravėdavau. 

Ir visi juokės, iš širdies juokės, įsivaizduodami tą milžiną 
dirbant tokį lengvą bobišką darbą. 

Dabar Burzdulis jau visiems rodės gerų septynių dešimtų 
metų, nors vargu bau tiek turėjo. Toks jis paliko ir visados, 
dar per tris dešimtis metų lig pat nupasakojamųjų laikų. Pa- 
liko jam ir ta pati milžino pajėga. 

Buvo bent kiek ir kitokio skirtumėlio. Visų pirma, jis ne- 
beleido iš burnos liuikos. Antra, per visą likusį amžiaus galą 
nė karto nebeįžengė į Kovynę, nors ten senai jau nebebuvo 
gyvo nė vieno dėdės, kurie buvo jį iš trobelės išvilioję tokiai 
jo nelaimei, tokioms kančioms, nei dėdės Jago, nei dėdės Tito, 
nei linksmojo Jurkaus. Niekados jų nepaminėjo, lyg jų pasau- 
lyje nė būti nebūtų buvę. Kovynėnams nepaplėšė nei vienos 
tošiapalaikės: nepadirbo, kad ir prašinėjamas, nei vienos ta- 
bokinės, nei vienos druskinės ar kanaukos alui nešioti. 

Už visus ketvirčio amžiaus iškentėtus vargus, už visą su- 
naikintą grąžųjį amžių Burzdulis gavo atlyginimo tris daik- 
tus. Du variniu medaliu, kuriudu teprisisegdavo vieną kartą 
per metus, eidamas į miestą pensijos. Jų Burzdulis baisiai ne- 
kentė, ne tik kaipo liekio dalyko, kurs be reikalo tik rūpesnį 
didina, dar kaipo piktą atmintį. Antrą dovaną - tą dešimtinę 
žemės, kuri aplink jo trobelę, kur Juodžiaus kelmas ir tėvo ka- 
pas: pusę geros molynės, kur galėjo viskas augti, daržovės ir 
kviečiai, ir pusę gražaus tankaus krūmo visam amžiui kuro 
ir medžiagos. 

Ir ta dovana Burzdulio nedžiugino. Žemės dirbti jis nė ke- 
tinti neketino, nors dabar bent kopūstus ravėti mokėjo. Geroji 

molynė dirvonavo sau kaip ir pirma. Mišką gi jisai laikė visą 
savo, tikriau, visą laikė niekieno ar visų lygiai. Jis dovanoti 
kam nors skyrium buvo jam tiek pat juokinga, kaip kad kas 
oro ar ežero plotą kam išimtinai dovanotų. 

Užtat trečioji dovana tai buvo visų dovanų dovana, lygiai 
brangi kaip ir jo trobelė, tai buvo 36 rub. pensijos, kurią jis 
turėjo kas birželis mėnuo atsiimti iš valstybės pinigyno ap- 
skrities mieste už visos dešimties mylių nuo gimtinės. 

Nei Velykų, nei Žolinių, nei jokių švenčių Burzduliui ne- 
buvo: ką jis, vienišas, būt veikęs žmonių jūroje, nekenčiamų 
žmonių - vilkų gaujoje? Gegužės mėnuo visais savo gražumė- 
liais nebuvo Burzduliui meilesnis už kitų laikų gražumėlius, 
net už žiemos mėnesius, kada dargana, vėjai kaukia, pūgos tro- 
belę lig pusiau užneša, visą kurą storai apkloja sniegu, tokiuo 
tvirtu ir kietu, kad net jį, vaikščiojant paviršium, išturi. 

Žiema blizga, gegužės laikas mirga marguliuoja. Visai kas ki- 
ta birželio mėnuo! Medžių lapai tebėra šviežiai žali, nuo vėjo ne- 
sudriskę, daugelis tebežydi. Pievos dar nepjaunamos, žolės ligi 
kelių, gėlių it Dievo austame divone. Saulės - visų daugiausia. 

To birželio mėnesio ateinant Burzdulis laukė kaip mėgia- 
mųjų vardinių, atlaidinių ar kitokių pramogų su svečiais ir 
vaišėmis. Laukė bent pusę metų. Nuo birželio skaitė laiką, pa- 
sidirbęs savo kalendorių krivūlėje. Jon įrašinėjo brūkšnius kas 
savaitė per pusę metų ir kryžiavo tuos brūkšnius per antrą 
pusę. Taip jis net apčiupomis žinojo, kiek jam belieka savai- 
čių ligi einant į apskrities miestą. 

Už keleto dienų prieš išeinant Tošynėje pasirodydavo toks 
pat ilgas, tik ne taip pakumpęs senas Mikalojaus kareiva, lygiai 
taip pat dovanotas kaip ir Burzdulis: dviem medaliais, dešimti- 
ne žemės ir 36 r. pensijos. Per tris keturias dienas abudu seniu, 
nieko nesišnekėdamu, tylomis traukė savo liuikas, tai viduje 
prie skobnių susisėdę, tai ore prie Juodžiaus kelmo. Tylėjo vien 
įsižiūrėję tolumon palei slėnį, tai ten, kur Beragis, tai atgal, kur 
Dviragis ežeras. Ar ką galvojo, ar nieko, neatspėsi. Mito šutin- 
tomis pupomis ir avižų šustiniais, tešla, kuri gera valgyti vien 
tik užtvilkius karštu vandeniu, nei virus, nei kepus. Pagaliau 

vieną rytą, anksti prieš saulėtekį, išeidavo, prisisegę medalius, 
į kepurę įsidėję kareivių biliotus ir sąskaitų knygeles. 

Žmonės taip priprato prie tų reguliarių išėjimų, kad net 
šienapjūtę ėmė derinti nebe prie kalendoriaus, tik prie senių 
pakilimo. 

- Jau Mikalojaus seniai pakilo, reikia dalgės taisytis, - kaip 
sakoma: jau paukščiai išskrenda, neilgai betrukus bus šalčių. 

Antrą dieną lygiai vienuoliktą valandą jiedu jau sėdėdavo 
pinigyno būste. Sėdėdavo dideliu pamėgimu, be reikalo, tol, 
kol, prieš pat užsidarant kasai, kas nors jų paklausdavo, ko gi 
jie taip kantriai laukią? Tada paduodavo savo kareivių atsista- 
tydinimo bilietus, paslaptingomis minomis išklausydavo išme- 
tinėjimų, kad visai be reikalo kiaurą dieną gaišo, nes pinigų 
tuojau galėjo gauti. Ar tai jie suprato, ar ne, vienodai išlaikė 
didžiausio patenkinimo reikšmę veiduose. Tais veidais jie nie- 
ko tyčia nereiškė, psichologas tačiau lengvai būtų atspėjęs, jog 
anuodu ruošias į kažin ką didžią, neapsakomai malonų; į tai, 
su kuo niekas negali susilyginti, tai ir visa, ką jie gali per die- 
ną iškentėti, yra vieni niekai, neverti, kad juos net minėtumei. 

Gavę pinigų ir nesupratę, kam iš tokios mažos jų pensijos 
dar išimama keletas auksinų, mirktelėdavo trečiajam seniui, 
pinigyno tarnui, kurs nebent tuo nuo jų tesiskyrė, kad kas die- 
ną dėvėjo ant krūtinės ne du medaliu, tik visą eilią jų, dešimtį, 
jei ne daugiau, varinių, sidabrinių, gi vieną net auksinį. Galą 
dienos pabaigdavo jau visi trys keleivių užeigoje, pasistatę bu- 
teliuką degtinės, veik be jokios užkandos. 

Ir čia šnekos veik nebuvo. Tik traukė kiekvienas savo liui- 
ką, filosofiškai mirkčiojo, mirko ir garavo. Apeis stikliukas 
aplink, atsikrankš kiekvienas išgėręs, išleis pasigėrėjimo bal- 
są: — a-a-a! — ir vėl traukia liuiką. 

Iš šalies žiūrint, rodės, tikrai tai filosofų kolegija ar kokių 
rytiečių opiumo ar hašišo rūkytojai: tokios visi buvo rimties, 
pilno nurimimo. Rodės; tikrai gi jie nieko negalvojo, jie tik jau- 
tė, kaip alkolis pirma vinimi nueina per pilvą, paskui ima tirp- 
dyti sąnarius, viršun versti malonų prakaitą. 

Juo daugiau kartų apeidavo stiklelis, juo daugiau dūmų 
traukė veteranai. Taip ligi išvakarių per ištisas kelias dienas, 

“jei matydavos negero oro. Jeigu buvo giedra, o tai kuone vi- 
suomet esti prieš šv. Joną, abudu kaimynu išeidavo į gražų 
gražų ąžuolyną. Atgulusiu po pačiu tankiuoju žalialapiu, to- 
liau varydavo tą pačią siestą, kaip ir pradėję karčemoje: mir- 
ko alkolyje žydinčiais skruostais, prakaitu rasotom nosim, 
migla apvilktom akim: čia pat užmigdamu šiltą birželio nak- 
tį, čia pat pakirsdamu po kelissyk. 

Taip per tiek dienų, kol kūnas nebeatsisakydavo daugiau 
bepriimti alkolio, kol pusbadžiu marinamas pilvas nepareika- 
laudavo valgyti. Tada dar vieną dieną stiprai valgydavo, daug 
daug gerdamu rūgščių girų, ir per antrą dieną sugrįždavo na- 
mo, katras sau, nebe drauge, piktu vienas ant antro, nebesu- 
eidamu Tošynėje. 

Burzdulio draugas buvo vedęs raganą. Ji tuojau užpulda- 
vojį, kam taip ilgai buvo žuvęs. Vos išvydusi beateinantį, jau 
imdavo šaukti ji žinanti, jog keletą rublių būsiąs pralatravęs. 
Atėmusi visus pinigus ir suskaičiusi, ji dideliu pasididžiavi- 
mu patikrindavo, jog taip ir yr, kaip buvo spėjusi, ir nemažes- 
niu įnirtimu šokdavo, kumštis iškėlus, vyrui į akis. Tik karei- 
vis dabar atsišaukdavo lygiai tokios pat skalios balsu ir pačią 
puldavo lygiai taip pat aukštai iškeltom kumštim. Ne ją pliek- 
damas, tik baisiausiais perkūnais išmetinėdamas neesančiam 
Burzduliui, būk jis ir kytreiva, ir šykštuolis, ir sukčius, būk iš- 
laidžių pinigyne esą begalės, reikią duoti visiems tarnams, vi- 
siems oficieriams, visiems generolams; Burzdulis gi tik už jo 
nugaros slapstąsis, savo maišelį sugniaužęs ir apsimesdamas 
nemokąs susikalbėti. Ir reikią vienam atsakyti už abudu, ne- 
norint grįžti namo be nieko. 

Pati nurimdavo, besidžiaugdama bent tuo, kas liko, bekė- 
todama popierėlius ir besididžiuodama jais. Džiaugės akim 
ir širdžia, nors lūpos vis dar tebeburzdėjo gražiojimus - tuo- 
jau šoksianti ir bėgsianti į Burzdulį ir iškoneveiksianti jį už 
tokią savimylą, juk tai jam, vienstypiui žmogui, juoba pride- 
rėtų daugiau išleisti, ne vedusiam. Tai buvo paskutinieji dun- 
dėjimai toli nugriaudusio griausmo. Ir visai nutildavo, vyrui 
užtikrinus, jog kitą kartą tai jau tikrai nebeužsileis ir privers 
Burzdulį, kad iš eilės užmokėtų išlaidžius. Tačiau ligi kitų 

metų visa tai būdavo užmiršta ir jo „vieno“ išlaidžiai vėl pa- 
sikartodavo. 

Ir visos kitos šitų kelionių apeigos ir padariniai kartoda- 
vos gamtos dėsnio reguliarumu štai jau bent per 30 metų. Ir 
niekas apylinkėje nežinojo apie tą ypatingą periodinį senių al- 
kolizmą, jei jis gali pasikartoti tokiais ilgais tarpais, ar tik ypa- 
tingos rūšies pramogą, kuria, bent tokia, tokio pilko gyvenimo 
nepasiįvairinus, negalima apsieiti. 

Buvo tačiau vienas visame pasaulyje žmogus, kurs tai galų 
gale buvo patyręs ir savaip pasinaudojęs: tai žinomas žemai- 
čių šmugulninkas, pasivadinęs Žaltvykščiu. 


Žaltvykštis, pasergėjęs senių girtuokliavimą, kantriai lau- 
kė, kada gi pabaigs jie išsipagirioti, praeis katzenjammer!*?, Ir 
vos vos nepražiopsojo. Vieną rytmetį, atėjęs į paprastąją šlai- 
to atkalnę, jų neberado ir, baisiai nusigandęs, pasileido šašie- 
jum vytis; ne į Kauno pusę: jei nuo ten būtų buvę, tai ir pen- 
sijas būtų iš ten ėmę, tik į priešingąją. Jo laimei, Mikalojaus 
kareiviai keliavo ne vieškeliais ir ne šuntakiais, tik plentu. Ke- 
liavo nesparčiai, neturėdami kur skubėti. Tai Žaltvykštis pa- 
vijo juos pirmajame miestelyje. 

Eidamas pridurmai, į užeigos namus įėjo drauge ir geroką 
savo maišelį pasidėjo šalia senių terbelių. Šalia jų ir atsisėdo. 

- Daug dar turėsime kelio? Aš dar naujikas šitais keliais 
keliauti, tai nelabai sumetu... 

Geresnės kalbos Burzdulio draugas, nors piktai, kaip tai 
esti pagiriotam žmogui, vis dėlto atsakė: 

— Lig Kavarsko 24, lig Anykščių 15, lig Svėdasų vėl 24, lig 
Kamajų 17. O kurgi sveikas keliauji? 

— Aš į Kamajus, - nesvyruodamas atsakė išgirdęs tą galinį 
vardą ir nė nenuvokdamas, kuriame tai krašte jie gali būti. 

— O, tai gerokai kelio turėsime bendro. Mes nuo Svėdasų 
tik išsiskirsime. 

- Labai bus malonu ir nenuobodu žingsniuoti su kelio ži- 
novais nežinomu kraštu. Aš žemaitis, rimorius. Nusakė man 
ten darbo būsią klebonijoje: tai prisipirkęs štai šikšnų keliauju. 

O kad nebūtų dykai jūsų vadovavimas ir patarimai... Šeiminin- 
ke, liepk pakepti kiaušinienės su lašiniais ir duokš pusbutelį! 

Burzdulis pasižvairavo į nepažįstamąjį ir kumštelėjo drau- 
gą. Draugas suprato ir šnibžtelėjo: 

- Giliau įsikiškime... O kai duoda, imk, pradės mušti, bėk... 
Be to, mes du, jis vienas. Nieko... 

Burzdulis nurimo, giliai užsibrukęs pinigus į antį. O kai at- 
nešė kiaušinienės, po visus tris kiaušinius kiekvienam, tai ir 
visai nušvito. Gerdami maža valgė, ėmus taisytis, ėmė ir val- 
gyti noras. 

Žaltvykštis įpratusio šnapsininko ranka mitriai taukštelė- 
jo buteliuku sau į kairįjį delną, pirma nukrapštęs laką, ir silp- 
nas kamštelis išspruko palubėn lyg bulbės griežinė iš žąsies 
sparno šautuvo. 

Burzdulio draugas net susijuokė atminęs, kaip jis, pieme- 
naičiu tarnaudamas, dirbos tokių šautuvų, pykštėjo ir gadino 
bulbes, kaip už tai dažnai piktos šeimininkės jį apkuldavo. 

Operatorius, kinktelėjęs draugams, bet daugiau į buteliuką, 
ne įjuos, maktelėjo porciją, kaip už ausių užmetė. Draugas vėl 
šyptelėjo, pažinęs savo sielos draugą ir pamėgimų bendrą. Vis 
dėlto, kai ties juo Žaltvykštis pastatė stiklelį, pasisakė neger- 
siąs, nenorįs. Ir tikrai, degtinės dabar visai nenorėjo. 

- Tai čia da žiūrės savo norų. Yra - gerk, nebėr -būkblaivas 
ir cnatlyvas. Bene vanduo. Vandenio tegeri, kai nori, - įtikinėjo 
Žaltvykštis, nė nemanydamas atsiimti taurelę. 

Argumentai draugui pasirodė įtikiną. Tai kinktelėjo Ku- 
kuliui. 

— Tai sveikas gi, kad taip, Valerai! 

— Į sveikatą. 

Kad ir nenorėjęs, išgėrė taurelę, ir ta jam nei stemplės, nei 
pilvo nesudraskė. Lyg buvo sustojusi pirmajame pilvelyje, pa- 
širdyje ir smarkiai vinimi nudrėskė. Bet antrajame pilvelyje 
jau visa nurimo. Matyt, radusi kaip tik ten tinkamos vietos. 

Ir Burzdulis rado, jog nors nei čia reikėjo, nei ko, vis dėlto 
pareina. O kai bent kiek pakramtė paspirgintų lašinių, tai ant- 
roji buvo lyg senoji pažįstamoji, trečioji dar meilesnė. 

Pusryčius vyrai pabaigė vienu buteliu alaus. Tuo vienų - 
trims, po nepilną stiklinę! Užtat kaipgi buvo gardus tas šaltas 
šlakas ant sūrios užkandos ir lėšotis mėgstančios degtinėlės! 

Kad tu sukeptumei, kad pasidarė po visa to gera! Pagirių 
lyg nė būti nebūtų buvę, ir taip stipra, lyg jaunystė būtų su- 
grįžus. Tai draugas vikriai, kiek jam kojos nesipynė, kilstelė- 
jo, kareiviškai išsitempė ir sukomandavo: 

- Smirno!!6s Žingine marš!.. Jei norime Kavarske pietauti. 

Kelionė buvo tikrai nenuobodi. Vietos įvairios, gražios. 
Oras ne per slopus. Žaltvykštis malė kaip meleta, daugiausia 
apie bjaurumą tarnauti rusų kariuomenėje, kaip ten blogai 
valgydina, kaip žiauriai mušas, kaip ilgai reikia kęsti visas 
gražusis amžius. 

Visus žodžius lyg iš Burzdulio širdies ėmė. Tai viską žinąs 
draugas nupasakojo savo vargus, ypač gi draugo Burzdulio, 
ir kaip jis dabar tų maskolių nekenčia, nors ir nesisako. Burz- 
dulis nesigynė. 

Per visą likusią kelionę Žaltvykštis nebevaišino bendrake- 
leivių, nors jie, teturėdami vienos sausos duonos, labai žvilg- 
sėjo į rimorių, kurs turėjo ko ant duonos užsidėti ir buteliu 
alaus užgerti. Buvo net pikta žiūrint. Tik išmintingai manė: 

— Ė už ką gi? Matyt, nieko bloga neketina, senai būtų nu- 
girdęs... 

Prisiėjus kareiviam išsiskirti, rimorius pasisakė eisiąs su 
Burzduliu: jam ten dar reikią kai kur užeiti, nors su draugu 
būtų tiesiau į Kamajus. Burzdulis nei priešinos, nei kvietės. Ei- 
na - gerai, neis - kaip sau nori. Taip ir nusekė į pat Tošynę. 

Įėjęs vidun, meistras nė neapsidairė, lyg čia būtų senai gy- 
venęs ir viską žinąs. Nieko nelaukdamas, išsiėmė iš maišioko 
nikelinę, nerūdijančią, lengvai šveičiamą spirgintuvėlę-rinde- 
liuką su vokeliu, sudedamąsias geležines kojeles, susikūrė 
gaubtūrėlyje ugnį ir ėmė čirškinti dešros galą. Pačirškinęs per- 
laužė per pusę, atkišo vieną Valerui, antrą ėmė valgyti pats, 
pasidalydamas ir duona. 

Atsiradus naujam žmogui Tošynėje, Valeras nė justi nepa- 
juto, rodės, lyg su juo tebebūtų kaimynas kareivis. Ir kai jis 

ilgesniam laikui išnyko, Burzdulis net ėmė ilgėtis, ne tiek Žalt- 
vykščio, kiek gardžios, nepasenusios jo duonos ir riebalų. Ir 
buvojam tikras pokylis, kai meistras vėl užsukdavo. Burzdulis 
visai nesidomėjo, kas jis, kur išeina ir iš kur pareina. 

Bent už mėnesio Žaltvykštis tarė savo šeimininkui: 

— Kiek tu parsineši rublių iš apskrities? 

Burzdulis nesislėpė: 27. Devyni išeiną kelionėje. 

— Kiek mylių suvaikščioji? 

- Devynias. Ten ir atgal 18. 

- Ir po tiek tepelnai vieną kartą per metus? 

— Vieną. 

— Norėtumei dažniau po tiek pat pelnyti? 

- Gi kaip, kad tiek teskiriama pensijos? 

— Aš tau mokėsiu po 3 r. už kiekvieną nueitą mylią mano 
reikalu. Nuneši arba parneši pašonėje per petį pasikabinęs 
ubago terbelę. 

Ryto metą Kukulys išėjo ubagu į vieną vietą, už savaitės 
sugrįžo iš kitos vietos geroka terba nešinas. Terboje buvo plo- 
nas, bet ilgas palei visą terbą paketas. Iš tolo nė nepažinsi, kad 
terba pilna: nėmaž nekūpso atsikišusi. Ir nešti gera, nors tai 
keliolika svarų sveria. 

Atnešė, gavo pinigų, labai sąžiningai suskaitytų lig vieno 
viorsto ir priedo visą butelį degtinės. Nešulį rimoris užkišo 
ant aukšto; tai nusiimdavo, tai vėl uždėdavo. 

Ir pradėjo Kukulys dažniau „į pavietą“ vaikščioti. Taip visi 
manė, nors jis niekam nesisakė. Tik gal už pusės metų paklau- 
sė lyg ne Žaltvykštį: 

— Ką gi čia tu siunčioji? 

- Aš tau pasakysiu: tai nuodai maskoliams. Žinai, kaip yra 
nuodų pelėms. Bus laiko, ir tai nebeilgai betrukus, kada jų čia 
nė padujų nebeliks. 

Burzdulis, žinoma, nesuprato, kokie tie „nuodai masko- 
liams“, tesuprato — maskoliams naikinti, ir to buvo gana: dar 
mieliesniu noru vaikščiojo siunčiojamas, ypač kad už kiekvie- 
ną sugrįžimą gaudavo po vieną kvortą, mielai ją išragaudavo 
ir ėmė pagaliau degtinės norėti ir jos ilgėtis nebe per vieną 

savaitę per metus. Medinį savo Robinzono kalendorių jis su- 
kūreno!“, savaičių nebeskaitė, kada vėl išeis į apskrities mies- 
tą; dabar belaukė, kada čia vėl pasimaišys meistras ir vėl pa- 
siųs „nuodų“ parneštų. 

Valeras Kukulys - Burzdulis - Juodžiaus žynys patapo Lie- 
tuvos kultūrnešis, o jo būstinė Tošynė - tos kultūros židinys. 
Iš jos Lietuvos žodžiai plėtės po apylinkę. Iš čia Žaltvykštis 
pasidarė ir papiliakalnėje savo filiją. Tai jį Sauliukas su Lau- 
ruku aptiko beįtaisant į žemę skardinę su laikraščiais. 


TŪTINAI 


Paskutiniaisiais laikais Niaura vis dažniau ėmė medžioti 
aplink Juodžiaus kelmą ir Valiulio kalnelį. 

Niaura buvo apylinkėje žinomas medžiotojas. Iš namų iš- 
ėjus anksti rytą, dar saulei netekant, jam buvo dykas galas nu- 
dar būtų laiko pietums išvirti koks paukščiokas ar kiškiokas. 
Tai nečioniškiai ir apylinkė visai nesistebėjo, matydami Niau- 
rą nuolat braidžiojant jų balas. Sakės ten užtikęs begales per- 
kūno oželių (bekasų). Kas šeštadienis popietuvėmis buvo ten 
tikra kanonada, kad net pats Burzdulis imdavo žiūrėti, ran- 
ka užsidėjęs, į tą kraštą. 

Kas buvo matęs Niaurą medžiojant, niekas nebūtų pasakęs, 
tai tas pats, kurį Aleksys ir kiti taip gerai pažino: paniurėlis, 
rimtas, nepatenkintas, greičiau šaltas neg karštas, o jei ir karš- 
tas, tai daugiau piktumu. Toks jis buvo, net kai į jaunimo va- 
karuškas ėjo ir ten šoko, toks pat, kai ir Aleksiui dainuoti pa- 
dėjo. Tik imant šautuvą, jau švito jam veidas ir krito šalin visi 
šešėliai. 

Didžiausiam motinos Niaurienės pasipiktinimui Jokūbas, 
namie būdamas, gulėjo vienoje lovoje su šunimi, savo paukš- 
tiniu Šeikiu. Abiem buvo neapsakomai nepavirku: Jokūbui, 
kad negalėjo kaip reikiant išsitiesti, Šeikiui, kad neišsiteko 


- 554 . 


kojose skersai lovą. Jokūbas jį spardė ir užgavo. Šeikis kentė 
dūsaudamas, nečypdamas, bet tik gulėti su savo draugu. Niau- 
rienė ateidama piktai mušė jį per abi ausi. Traukė iš lovos. Tik 
tokį didelį „padlą“ ištraukti negalėjo, o Šeikis, mušamas per 
ausis, gaužės tokiuo nusižeminimu, tokiom maldaujančiom, 
šeimininkę, jog ta papliekus papliekus imdavo ir paglostyda- 
vo šunelį. Gulėk jau sau, jei tau taip susirietus gera. Šeikis jai 
atsigerindavo, pavizgindamas uodega, ir įvykdavo tarpuka- 
ris iki kito vakaro. Scena pasikartodavo. 

Koks ten buvo Niaurienės ir mušimas! Tai buvo dora, 
minkštaširdė, gyvulėlius mylinti moteriškėlė. Su Šeikiu ji ne- 
mažiau prieteliavosi. Kai Jokūbo nebuvo namie, Šeikis nė 
žingsnio nuo jos neatlyždavo, vis taikydamas jai pasidribti 
prie pat kojų, ant pat pasitiesusio sijono. Niaurienė supykda- 
vo, gerokai niuktelėdavo Šeikį - padlą į nugarą, bet kad šis 
nė nemanė pasitraukti, kol šeimininkė neatsistos, tai taip ir 
palikdavo begulįs ant prispausto sijono. Niuksėjimai ir ne- 
klausymai pasikartodavo kas dieną po kelis kartus, visai ne- 
gadindami kuo geriausių santykių tarp šeimininkės ir Jokū- 
bėlio draugo. Paskutinis Jokūbo žodis išvažiuojant būdavo: 

- Motute, lakink Šeikį! 

— Gerai gerai! Tegu tik tave ten Petrapily taip lakina, bū- 
tumei toks pat riebus, - atsakydavo, paskutinį kartą bučiuo- 
dama ir žegnodama paniurėlį savo sūnų. Ir lakino, ir mylėjo 
Šeikį gal už tai, kad jis taip neapsakomai myli - Jokūbą. Ir do- 
vanojo net tai, kad Jokūbui blusų pilną lovą prileidžiąs, nors 
Jokūbas tuo netikėjo ir steigėsi prieš: žmogus su šunimi blu- 
somis nesidalijąs, greičiau nuo jo blusos pabėgsiančios į Šei- 
kio vilnas, ne antraip. 

Šeikis, kaip tikras denioniškis, ome atspėdavo savo draugą 
tytoj eisiant medžioti. Vos tik Jokūbas pasiryždavo dar nie- 
kam to nesakęs, nei ginklo nepakilojęs, jau Šeikis tapdavo ne- 
beramus, pilnas gyvybės, sukaliojos ir trynės aplink draugo 
kojas, nuolat žvalgydamos jam į akis. Lengva gi buvo ir atspė- 
ti. Jokia mintis taip nepaerzindavo Jokūbo, kaip paketinimas 

išeiti į laukus, į krūmus, į paežerę. Tuoj šnervės pūtės, tuoj akys 
raudo. Jokūbas medžiojo net sadistiškai atsidėjęs, ne tik aržiai. 

Neilgai trukęs, Jokūbas imdavo šovinius taisyti, kamščius 
paraką ruošti, šautuvą valyti ir su draugu kalbėtis. 

- Žinai, Šeiki, kur rytoj rytą eisiva? Gi paežerėn. Ančiokai, 
kad žinotumei, tokie jau riebūs, jog net nuo plunksnų jiems 
varva. Tik tu, bra, rytoj neužmik kaip negyvas. Prieš saulei 
tekant jau turime būti vietoje ir pasitikti pilaites beišeinant 
pusryčiautų. Nuvesi, pagausiva, bus man mėsos, tau kaulų. 
Netikę tai paukščio kaulai, tuštviduriai, be smegenų, vienos 
šeberkštys. Bet visgi tai — kaulai, šunų mėgiamieji. Kaip jie 
tau, Šeiki, žarnų nesubado, kaip tu, juos triuškindamas, dan- 
tų neišlūžti! Geri tavo prietaisai, nėra ko sakyti. 

Šeikiui, visa to beklausant snukį Jokūbui ant kelio padė- 
jus ir į veidą įsižiūrėjus, pradėdavo net viduriai kurkti, ir jis 
čia jau pasiryždavo taip atsidėjus ieškoti paukščiokų, kad tik- 
rai būtų abiem iš to gerumėlio. 

Anksti rytą Šeikis pirmas striktelėdavo iš lovos, paleisdamas 
draugo kojas ir taip pažadindamas jį. Jokūbas nesiraivė, nors 
mieguistas ir piktas. Tikrai piktas. Avės naginėmis, vyniojos 
apyvarais taip, lyg rengdamasis vytis pikčiausį savo nedraugą. 

- Palaukite... aš jums duosiu... 

Šeikis į tą pat ūpą tik čypsėjo, sėdos, stojos, vėl sėdos, nebe- 
išturėdamas nekantrumu. Ir smuko abudu nekandę, nesiprau- 
sę tiesiai į ežerą, eiti aplink, apuostyti visų meldynų. 

Visi raumens, visos gyslelės Jokūbui įsitempdavo. Jokia ki- 
tokia priemonė nebūtų tesėjusi jį taip paerzinti. Visa jo valia 
tempės į tą vieną — rasti ir nušauti. Nieko daugiau jam nebe- 
buvo pasaulyj, nei mokslo, nei lygybių ar nelygybių. Dabar tik 
jis gyveno savuoju gyvenimu, pilnu, vidun nebepareinančiu. 

Jokūbas Lietuvos laukinius užmušinėjo tokiuo malonumu, 
lyg tai jie būtų jam kuo nusidėję. 

- Še tau, ragana slapuke! - lydėjo šūvį į antį, vaizduoda- 
masis ją slaptąja policiante įdavike. 

— Pamekenk daugiau, tu rusų raštinės žiurke, mikna mela- 
gi! - vaišino šatrais perkūno oželį. 

Zuikis atstovavo rusų liubrikams, lietuviškų raštų gaudy- 
tojams. Lapės kytreivos — rusų mokyklų inspektoriams, vil- 
kai - žandarams ir antstoliams, gi opšrūs - didžponiams, rusų 
„Satrapams“. 

Ag ir sekės jam vieną kartą pašauti lapė, kitą kartą opšrus. 
Ir buvo gi tada patenkintas visai mielai vasarėlei! | 

- Oloje opšraus neprieisi. Būta išeita kokiais ekstra reika- 
lais, gal Vonsiackui depešuoti!??. Taigi kad daviau jam per šo- 
ną, net jam visas šifras išbyrėjo! 

Lapę šiuo kartu Jokūbas avansavo pačiu mokslo apygar- 
"dos globėju. 

- Dėsies tu man dabar geraširdžia! Tau bet tik į kitataučių 
vištininką įsisukus ir smirdančiomis savo apgaulėmis kvai- 
liams galvos apsukus: išsmaugyti nebesunku... Dabar nebe- 
reiks nuo tavęs durų darinėti. 

Sugrįžęs iš šios medžioklės, Jokūbas ilgam buvo visiškai 
kitoks: šviesus ir patenkintas, kitaip ir pasakojo, kaip ir kas 
tądien buvo jam pasisekę ar ištrūkę. 

- Palauk! Gausi ir tu, kalės vaike: antrą kartą nebepame- 
luosiu! - raminos nepavykus. 

Žiūrint, kaip medžioklė gerai atgaivina draugą Jokūbą, ka- 
na kados buvo ir Aleksys sumanęs tapti Lietuvos Nemrodu, 
„Venator politicus“'!. Taip jis vadino draugą. Vis dėlto jį trau- 
kė atspėjamieji ankstyvojo ryto gražumai, pasižvalgymas ir 
pasigerėjimas, ne pati šviežiena ir gainiojimo azartas. Iš tolo 
tačiau Aleksys nepakaktinai įvertino tuos gražumus ir - juo- 
se pražuvo. Niaura nelabai jo ir tepasigedo. 

Iš pradžių Aleksio užsidegimas Jokūbui pasirodė lyg ir tik- 
rojo medžiotojo ūpas. Ir labai džiaugės, gaudamas draugą. To 
jam dėlto labai trūko, ypač tomis ilgomis valandomis, kai tek- 
davo maklinėti, nieko neužtinkant. Visai kas kita dviese zuikį 
ar lapę sekti ar net šiaip jau balabasyti vaikšitinėjant. Surado 
Aleksiui gerą šautuvą, išmokė užtaisymo technikos, pašaudė 
į regę. Aleksys akis turėjo geras, tolumą sumetė neblogai, tai 
šaudė nepeiktinai ir labai tuo didžiavosi. Pagaliau pasiruošė į 
tikrą medžioklę. 

Aleksys tą naktį nė migti nemigo - taip jam širdis plakė lau- 
kimu. Iš pradžių stengės pasirodyti senu medžiotoju. Tik ką 
išėjus į laukus ir Šeikiui atsitūpus laukinėtis, Jokūbas didele 
pagarba nusiėmė kepurę ir Aleksiui liepė taip pat padaryti. 
Aleksys nusiėmė. Jis stengėsi visa taip padaryti, kaip daro tik- 
rieji medžiotojai. Taigi laikėsi ir ginklą už pečių kabinėjosi taip, 
lyg tai jam būtų buvę kaliošais maustytis - taip priprasta. Ta- 
Čiau ligi tik išėjo į rytmečio rasą, ligi tik blykstelėjo aušros spin- 
duliai, tuoj jis užmiršo tiesioginį savo uždavinį ir ėmė malti 
apie mylimuosius savo gamtos diementus rasos lašuose. Net 
nebenorėjo eiti iš vietos. Girdi, jam šyptelėjusi tik ką nusiprau- 
susi ir dar nenusišluosčiusi, tai tebedrėgnom blakstienom gam- 
tos dievaitė, gal pati Mildė ar kurie monai... 

- Kokia ji nenuobodi, ta saulytė! Žia, bene milijonus metų 
ta pati pateka, ir vis ji kitokia, kitaip kas dieną rausta, kitaip 
spindulius iš savęs treškia... 

Vos Niaura išjudino jį iš vietos ir nusivedęs paguldė šlapia- 
me krūmelyje ties ežeru. Liepė nė nekrustelėti, kol jis su uodi- 
ku iš anos pusės pabaidys antis, kad skristų tiesiai jo pusėn. 

- Tik šauk, nežiopsok, abudu kartu, kad abiem šūviais po 
vieną! —- pabaigė Niaura tokia energija, tokiuo užsidegimu, lyg 
nuo to šūvio būtų priderėjęs didelės bylos laimėjimas. Šeikis 
tuojau išsitempė kaip styga uostyti ir atsargiai eiti pirmyn, 
Niaura klastingu žingsniu sekti. 

Likusiam Aleksui tuojau apreipo akys. Prieš jį tekėjo sau- 
lė, tiesiai į jį tiesdama per ežerą aukso juostą. 

- Laumė juosiasi, ne kitaip... - nusprendė Aleksys ir tuč- 
tuojau pasergėjo, kaip visa valka tieš juo atgijo ir ėmė tirštai 
krutėti lyg įkirmijusi, net siūstelėjo atgal. Tik tuojau pažino 
nekaltuosius bužungalvius ir, metęs šautuvą, ėmė jų semtis 
rieškučiomis su vandeniu, kad jam švelniai tarp delnų pakru- 
tėtų. Vandeniui ištekėjus, sėmės vėl. 

Frrr! kuone čia pat dvi senės antys. Aleksys griebės pames- 
to šautuvo; širdis taip suplakė, lyg ūmai pavojų išvydus, net 
rankos sudrebėjo. Prisidėjo apysodą prie žando, tik antys jam 
uodegas beparodė. 

Tai metė šautuvą vėl ant kelmo, bjauriai keikdamos, net 
prakaitu iš iritacijos apsipylęs ir taip karčiai susigriaužęs, lyg 
per kvotimus pramikčiojęs tą klausimą, kurį kaip tik kuo ge- 
riausiai žinojo. 

Errr! antrą kartą visas pulkas, šeši jaunikliai, viena krūva 
per pat jo galvą. Aleksys net dančiu grikštelėjo, net jam akys 
paraudo pykčiu. Vėl griebės šautuvo, tik vėl beišvydo vienas 
uodegas; tokioje tolumoje nebuvo ko nė bešauti. 

Dabar jis atsistojo šalia kero tokiuo tvirtu pasiryžimu šauti, 
nors į patį mėnesį, kurs antai nagele tebešvietė, baigdamas 
dilti. Čia atminė lietuvių patarlę apie senovės laikų gerumą. 

- Ir tas pats mėnapalaikis, būdavo, kad patekės, tai kaip 
rėčkos dugnas. Ėgi dabar - kaip paukščio nagelė! 

Nusišiepė Taučius iš taip sumaningos ir taip nepiktos lietu- 
vių pašaipos ir ūmai susigriebė vėl beužsimirštąs. Tai vėl išsi- 
tempė laukimu ir ėmė stabu stovėti, nė nemirkčiodamas. Praėjo 
visa valanda. Nutirpo kojos, rankos, ėmė galva suktis, akyse 
raibti nuo įsižiūrėjimo į mirgantį orą. O ančių nebeskrido. 

Praėjo dar pusvalandis. Štai iš antros pusės beišlendąs Jokū- 
bas. Už jo, nebe prieš jį dūlino Šeikis ir tuojau klastelėjęs ėmė 
čypdamas kedenti vilną, kur jam kokia erkė įkibo. Lyg sakytę 
sakė, tai Aleksys gerai suprato: 

- Et, su tokiuo darbu! Šuva vark, uosk, stenkis, idant vis- 
kas — vėjais nueitų... 

Aleksys degė sarmata šunies, o į Jokūbą nebedzįso nė žvilg- 
terėti. Jokūbas gi stovėjo prieš jį, šautuvu atsirėmęs ir tokios 
karčios pašaipos mina, kuri naikinte naikino nabagą Aleksį. 
Jis neatminė sugaišto laiko ir mylios apeito kelio, tik atminė 
pralaimėtą visą gūžtą ančių. Visą gūžtą! Ar girdite? Kada tiek 
belaimėsi? Ir buvo pykčiu mėlynas, kad nė nešauta. 

Matydamas tokią liurbišką Aleksio povyzą, Jokūbas net 
nusispovė. 

- Šaulys! kad tu sukeptumei... Nu, kurgi tu, varna, buvai 
ir ką veikei visą laiką? Utėliautis atsisagstei ar kurių velnių. 
Argi nesakiau iš ten pabaidysiąs tiesiai ant šautuvo, tik imk 
abudu kartu, kol per tave perskris? Maniau tikrai suteiksiąs 
tau pirmąjį šaulio patepimą... 

— Kokį - patepimą? Pirmąkart girdžiu... - ūmai susidomė- 
jo Aleksys, viską užmiršęs. 

- Ir to dar nežinai? Gi koks tu būtumei profesionalas, kad 
nebūtumei pasuotas karžygiu""?, nebūtų padaryta priėmimo į 
šaulius apeiga? Pirmosios šaulio aukos krauju, o jei to nėra, tai 
bent jos išmatomis iškilmingai ištepama laimėjusiam veidas, 
idant visi gamtos gaivalai nuo tos valandos nusižemindami 
lenktųsi naujam jos Nemrodui: laukiniai ir giriniai patys ant šau- 
tuvo eitų, augmenys, sveikindami ryto svetį, galvelėmis jam 
krypuotų. Na, visa gamta triumfuotų dėl naujo šaulio laimėji- 
mo. Kuo gi ir ką aš tau dabar beištepsiu, lemtūta tu, lemtūta? 

Jokūbas visa tai išrecitavo neapsakomai rimtai ir tokia šird- 
gėla, tokiuo lūpų virpėjimu, lyg dėl Aleksio būtų vieną mi- 
nutėlę pasivėlavę į traukinį; kaip tik tuo laiku reikėjo svarbių 
svarbiausiu reikalu išvažiuoti, o traukinys švilptelėjo pro pat 
nosį. Jokūbas vėl nusispjovė. 

Aleksys, išklausęs Nemrodo paaiškinimų, kaip „pašvenčia- 
ma“ medžioklės karžygiai, pasileido beprotiškai juoktis. 

— Nu, ir ritualas gi jūsų, medžiokliai... — beištarė, juoku 
verkdamas. 

Jokūbas nesijuokė, tik desperatiškai dairės aplink nebeži- 
nodamas, kas bedarą šią sugaištą dieną. 

Štai čia pat už 15 žingsnių be triukšmo, lyg pleštakė, nusi- 
leido gražutė, švarutė, lyg tik ką išsimaudžiusi kielė. Pasistojo 
ant akmens, išlindusio iš vandens, ilga savo uodegėle palin- 
gavo į vieną pusę, palingavo į antrą, pilnu pasitikėjimu dai- 
rydamosi į šaulius: kas jiems naudos iš tokio žvirblio? Neverta 
šūvio. Tai ką gi jūs man padarysite? Šokinėju štai, džiaugiuos 
gyva esanti, ir tiek. 

- Štai tavęs verta auka: nudėk bent tą gyvybę. Ji pati siū- 
los. Bent kad būtų nors iššauta. Potam da šautuvas supyks 
nieko neveikęs ir kritiškoje valandoje nebeskels ugnies. Iš- 
tvirks, kaip ištvirksta uodikas, su nevykusiu šauliu išėjęs. 

Aleksys prisidėjo šautuvą ir, primerkęs vieną akį, lyg pačia- 
me gale vamzdžio išvydo juodas, linksmas mažutės, nekaltu- 
tės paukštytės akeles. Taip ji gražiai ir nerūpestingai dairės, 

jog Aleksys nebedrįso šauti. Vis dėlto nenoromis spūstelėjo pa- 
spaudą, gaidelis činktelėjo, šūvis driokstelėjo, ir paukštytė nu- 
lėpo ant akmens. 

- Pataikei! jau šviesesniu veidu pagyrė Jokūbas ir pats pa- 
šokėjo „laukinio“ paimtų. - Dabar klaupkis, nors tuo patepsiu. 

Ant didelio vyriško delno nešės menkutytį gyvulėlį. Gulė- 
joji, galvelę padėjusi. Pilna burnelė buvo kraujo. Vienat vienas 
šatrelis pakliuvo į galvelę, ir buvo gana. 

— Eik sau po velnių! — staiga supykęs, burbtelėjo Aleksys 
ir, užsimetęs šautuvą, patsai vienas nužingsniavo namų link. 

- Palauk gi, „medžiotojau“: laimikį lazda pasisvėrę dvie- 
se parbraškinsime! 

Aleksys iš tolo begirdėjo Jokūbo patyčių dainą: 


Nukovė žvirblelį, 
Nutrinkino; 
Parvežė žvirblelį, 
Pargirgždino; 
Nupešė žvirblelį, 
Nudulkino; 
Iškepė žvirblelį, 
Iščirškino. 


Apie šitą medžioklę draugai niekados nebeužsiminė. 

Gal metams praslinkus, atsiėjo Aleksiui be šautuvo lydėti 
Jokūbas į mišką. Nieko neužėjus, Jokūbas sako: 

— Palauk! nors genį nušausime. 

- Gi kam? - pasipriešino Aleksys. 

— Kad ranka negestų. . 

Ir ėmęs šakalį, ėmė barškinti į storą pušį. Tuk tuk tuk... tuk 
tuk tuk... duslus garsas ritosi per girią. Aleksiui pasidarė 
širdyje nebegera. Juk tai klasta, provokacija... Kam gi dėl to 
medžiotojų užsiėmimas vadinasi — šovingu, ricerišku? Vylius, 
žudymas, Šerloko gudrybės - bene šlovės...18 

Kol Aleksys karčliežuvavo, lup lup lup margas genelis 
kaip tik į tą medį, per kurį barškinta. Ot, tai klausa! Iš vidurio 
girios nuklausė medį! Atlėkė ir prilipo prie šono medžio, ne 
ant šakos: jis laipiojamasis paukštis. 

Jokūbas padrioksėjo ir, nė nedirstelėjęs į savo auką, par- 
ėjo namo. 

Aleksys liko prie lavono. Matė, kaip šaulys drąsiai, ne- 
sislėpdamas priėjo arčiau, dar arčiau. Genelis neskrido. Jis 
pasitikėjo. 

Kam tai „šauliai“ daro? Nejaugi dėl vieno žiauraus palin- 
kimo žudyti ir išdykauti? Kai piemenis tai patys bara, kam 
paukštelius žudo. Kurapkas liepia žiemos bado metu lesinti, 
kad paskui... galėtų jas užmušti. Vadinas, dėl vieno nebent sa- 
diškojo mėgumo... Ir iš viso kokią gi teisę turi šauliai pikčiau 
piemenų naikinti paukštelius, kurius taip mėgstame? Kuriais 
mažas ir didis taip džiaugias? 

Ir taip Aleksiui bjaurus, abuojas pasidarė šis amatas - sve- 
tima gyvybe žaidimas, jog nė domėtis nebesidomėjo Jokūbo 
laimėjimais, nors mielai triuškino draugo parnešamus oželius, 
kurapkas, slankas, kurioris su juo pasidalydavo. Jokūbas jo 
nė nebesikvietė. 

Štai vieną šeštadienio popietuvę ateina Jokūbas dviem šau- 
tuvais nešinas, tik be Šeikio, ir rūsčiai, trumpai sako: 

- Kaip bežiūrint aukis naginėmis: reiks balos bristi! 

- Ar pablūdai? Gana man tavo kielių ir genių! - nustebo 
Taučius. 

— Genys geniui nelygu. Tik tu per ilgai nemandragalvok, 
kad sakau! 

Aleksys susiprato kas nepaprasta atsitikus. Buvo vyras, 
draugu kliovėsi. Tai vikriai apsitaisė sodietiškai ir, šautuvą per- 
simetęs per petį, tylomis nužingsniavo paskui tylintį draugą. 

Niaura buvo baisus. Tokio jo rūstaus Aleksys dar nebuvo 
matęs, ypač iš tikrųjų einant medžioti. Sučiauptom lūpom, 
surauktais ančiakiais žengė jis, nesidairydamas į šalis, per vi- 
sas dvi valandi, kol priėjo kryžkelį. 

- Tu dabar eisi dešiniuoju lig piliakalnio, kur mūsų inkilas. 
Per Valiulio kalnelį įbrisi į pelkes ir eisi išilgai jų, paukšėda- 
mas iš šautuvo, kielę ne kielę, genį ne genį, nors patį velnią 
debesuos. Ne rečiau, kaip kas 710 minučių. Aš eisiu kairiuoju 
ir pradėsiu nuo Įvodų aikštės, už penkių kilometrų nuo ta- 
vęs. Eik į mano šūvius. 

Ir išnyko už kalnelio, dar sparčiau vienas pats žengdamas. 

Plakančia širdimi Aleksys akim nulydėjo draugą slaptį. Jis 
norėjo ir bijojo dabar atspėti, ką jiedu dabar daro. Tai taip pat 
paskubėjo parodytuoju keliu. 

Buvo jau arti sekmos, kai Aleksys pirmą šūvį paleido Va- 
liulyje ir skardas nudundėjo po visą apylinkę. Ir pasileido bri- 
sti pačiu viduriu balos, klimpdamas kai kur lig kelių. Jokio 
gyvo daikto nesimatė. Vis dėlto driokėjo jis kas dešimt minu- 
čių aukštyn. jam pritarė krūmai, kalnai ir tarpukalnės. 

Jau nukeliavo bent pustrečio kilometro tokios vargios ke- 
lionės. Kojos jam ėmė nuo rūdžių drėgmės degti. Pravertė visą 
valandą, jei ne daugiau, ir vis negirdėjo šūvių iš antro galo. 
Dar brido bent pusvalandį, kol išgirdo pirmą tolimą šūvį, pas- 
kui antrą ir tretį suklomis. Paskui vėl ten nutilo. 

Aleksui tuoj pasidarė linksmiau, kaip pasibaigus nežiniai, 
lyg ūmai iš spėjamojo kelio išėjus į tikrąjį. 

Štai skersai balą atpūškoja du pusberniu jam kelio atkirs- 
ti. Aleksys net nusigando. Ko jie? Ką jiems dabar parodys tiek 
šaudęs pliekęs, nieko tinklelyje neturėdamas? Dar kartą žvilg- 
terėjo akyliau ir net šautuvas jam iškrito: stačiai į jį sparčiu 
žingsniu žengė Sauliukas su Lauruku, iš tolo jam mojuoda- 
mu pasveikinimą. 

— Gi judu kurioji nelaboji atvedė į šias balas ir dar į pa- 
vakarę? 

— Kaip tai - „nelaboji“? Mudu atsekėva tavo šūviais. Da- 
bar sakyk, kur vesies? 

Aleksys dar labiau nustebo. Tai jis - kvieslys? Ir atsakė: 

— Ne daugiau ir aš težinau. Eikime į aną balsą. 

— Ten Niaura? - paklausė Sauliukas. 

— Niaura. Tik iš kur tu tai žinai? 

— Kaipgi nežinosiu, kad jis kas šeštadienis taip „medžio- 
ja“ mus į vieną krūvą. 

Šitaip? Tai būsiu pakliuvęs į slaptą apylinkės susirinkimą. 
Niauros čia veikiama, o aš to nežinau... 

Saulei jau sėdant, tai vienur, kai kitur pasirodė vyriškių. 
Žinoma, iš darbo namo grįžta, kurgi daugiau. Vieni tiesiai per 
balas, kiti jų pakraščiu. 

— Gana, nebepykšėk. Jau aišku: Niaura šaudo vis toje pat 
vietoje ir mūsų laukia Įvodų aikštėje tarpubalyje. Nebėra rei- 
kalo bebristi, eikime sausuma, - tarė Laurukas. Aleksys ne- 
buvo supratęs Niaurą vis vietoje pykšint. 

Vos tik draugai išklampojo į sausumą, štai iš už kalnelio 
apynasriu nešinas naktigonis eina, nė nežvilgsi, ramiai sau 
niūniuodamas: tu tu tu, tu tu tu, tu tu tu, - vis tą pačią vien- 
tisą melodiją. 

Laurukas nė nežvilgterėjęs užsikrėtė ta pačia melodija ir 
ėmė niūniuoti: tū tū tū, tū tū tū. Nuo jo užsikrėtė Sauliukas ir 
pritarė: tū tu tu, tū tu tu, tū tu tu. Kumštelėjo Aleksį ir jam liepė: 

- Sakyk: tu tu tū, tu tu tū.. 

Taučius paklausė. Iš jų trijų susidarė šiokia tokia sutarti- 
nė, disonansų armonija ar kaip. 

Sutiktasai nusijuokė ir ūmai atsigręžęs pasveikino: 

- Labas vakaras ūkui ir kvepui! 

- Labas, labas, untuli! 

- Iš kur gavote kulduką? 

- Tai spjaudalio draugas. 

Lyg į tą sutartinę iš krūmo išsinėrė dar vienas vaikinas niū- 
niuodamas ar aiduodamas: tu tū tu, tu tū tu. 

- Į aikštę, tūtinai! - pamojo pirmasis ir vėl sugrįžo už kal- 
nelio. 

— Sargyba - kontrolius — keliarodis, - paaiškino Aleksio 
draugai. 

— Aš nieko nesuprantu. Kokia čia kalba jūs susišnekate? — 
nebeiškentė Taučius. 

- Tai tokie mūsų sutarties paroliai. Mes sudarome „Tūti- 
nų draugiją“, visi tie, kurie į „Saulėgrąžas“ dar nepateko ar 
nenorėjo patekti, kad ten kunigai dalyvauja. „Bičiuoliai“ taip 
pat skyrium laikosi. Tai nauji Lietuvos Žodžio ieškotojai. Dar 
yra „Papartininkų“, paslapčių žiedo ieškotojų; dar „Žaltvykš- 
čiai“, kurie naktimis vaidinasi. Kiekviena kitaip susidariusi, 
nors tuo pat tikslu. Dabar imame ryšius megzti tarp jų. Tu at- 
stovausi Saulėgrąžas, Niaura — Bičiuolius, - šnekėjo Šauliu- 
kas, matyt, buvęs ir pereitame susirinkime ir kituose. 


- 564 « 


- Šitaip! — beištarė Taučius, vis labiau domėdamasis ir 
drauge lyg įsižeidęs, kad Niaura, tiek daug laiko skyrium 
dirbdamas - „medžiodamas“, kasdien su juo lauke susitikda- 
mas, nė mint apie tai neužsiminė. 

Štai ir Aikštė. Ji buvo nedideliame alksnių krūmokšlyje, 
kalnagalyje į balas, taip kad įeiti ten tegalėjai iš vieno šono. 
Kaip tik ten stovėjo sargyba. Jos uždavinys buvo ne neleisti 
nežinančių parolių, tik nuvilioti juos kitur, prasimetus bend- 
rakeleiviu. 

Papartininkus ir Žaltvykščius turėjo atvesti Tūtinai, kaip 
Saulėgrąžą Taučių pravedė pro sargybą Sauliukas su Lauruku. 

Viduryje aikštės sėdėjo Niaura, kelius susiėmęs ir galvą pa- 
knabinęs. Nė nežvilgterėjo į ateinančius, kurie čia pat šėdos, 
šakalėlius trumpai laužydami nedidelei, be dūmų ugnelei, 
kad jos iš tolo nesimatytų, o čia ji apšildytų vėsią naktį ir pa- 
linksmintų sutemus. 

Saulė užsėdo, labai raudonai tirštai nusidažius. Buvo 
kruvina ir lyg visą gamtą kruvino, lyg ką negera pranašau- 
dama. 

- Apylinkė tesusirinks už valandos, kai iš darbų parėję pa- 
vakarieniaus. Šai tau duonos su sviestu ir sūriu. Mudu vaka- 
rienės negausiva, - padavė Niaura Taučiui gerą mazgą buter- 
brodų, išsiėmęs iš borsiukinės šaulio terbos, kur turėjo gulėti 
jo nukautieji laukiniai. Skanūs buvo buterbrodai, nors spran- 
gūs su sūriu, kai nėra kuo užlieti. Tiek kelio atėjus, tiek balų 
„Išmedžiojus“, jie tirpte tirpo jaunų vyrų burnose. Nė numa- 
nu buvo po dveitą nurijus. 

Kiek kandęs, per abu žandu tebekramtydamas ir kąsnius 
tebevotulodamas, Niaura ėmė apšviesti savo draugą. 

- Žinai jau mūsų sutartį? 

- Žinau. 

- Tai penkiachordė skudučių sutartinė. Čionykščiai lietu- 
viai mėgsta skudučiuoti — tūtuoti. Tam reikia penkių žmonių, 
visi pučia po vieną įvairaus ilgumo vamzdelį. Jie vadinas: un- 
tulis, ūkas, kvepas, kuldukas ir spjaudalė. Visi pučia po tris 
„tū“, tik penkeriopa akcentuacija ar patęsimu. Šitaip: 

tu tu tu (visus trumpai), 

tū tū tū (visus ilgai), 

tū tu tu (pirmą pratęsiant), 

tu tu tū (paskutinį pratęsiant), 
tu tū tu (vidurinį pratęsiant). 


Labai lengva atminti. Kiekvienas naujas narys turi suda- 
ryti naują penkiachordę. Mes tai vadiname — Tūtinais arba 
Dobilais Penkialapiais, sulig sutartinės dainos: „Tu, dobil pen- 
kialapi, dobilėl penkialapi“. 

Ištirti, ar nužiūrėtasai asmuo jau pridera ar dar nepridera į 
penkialapį, niūniuoja savąją melodiją. Tūtinas turi tau atsa- 
kyti savąja melodija. Jei neatsako, reiškia dar nieko nežino, dar 
ne mūsų. Tu įeisi į manąjį penkialapį ir būsi ketvirtasai - Kul- 
dukas su galiniu akcentu: tu tu tū. Už išdavimą paslapties nors 
tikrajam savo tėvui — mirtis. To būtų per daug. Tik kad ir iš- 
davėjas galabija ir ne vieną, tik ištisą eilią. Uždaviniai ir tiks- 
lai tie patys kaip ir Saulėgrąžų: raštų platinimas, Lietuvos Žo- 
džio ieškojimas, kaip Sauliukas sako, susipratimo kėlimas, 
prieštaravimas rusų administracijai, gynimas visų pilietinių 
teisių, įdrąsinimas piliečių, kad jie mokėtų ir norėtų stoti už jas. 
Tik pakraipa kitokia: Saulėgrąžos - Sargų, Vizgirdos padarai, 
Tūtinai - Gynėjų, Gintauto padarai. Pirmieji - daugiau konser- 
vatoriai klierikai, antrieji - revoliucininkai. Tikimės visas or- 
ganizacijas padarysią revoliucinines, tai nuo jų nesišaliname; 
norime jas praskiesti savaisiais arba kuo daugiausia jų įmai- 
šyti į savuosius. Prieštaravimų lig šiol nėra. Pats Vizgirda — 
šalininkas revoliucijos, nors nekruvinos. Supranti dabar, dėl 
ko aš ir Saulėgrąža, ir drauge Bičiuolis, drauge ir Tūtinas? Dėl 
ko ir tau ne laiku nieko nesakiau. Sutinki su tokia pakraipa? 

- Pilnai! - atsakė tuojau šišo pagautas Taučius. Ir pridūrė: — 
Tai labai įdomu. Patapsime kaip airišiai, įsimylėję savo paslap- 
tis". Tik kame vykdomasis jūsų ar dabar mūsų komitetas? Kas 
gi mirtimi baus? 

- To dai nėra. Bet bus. To negalima plačiai svarstyti. Tai per 
didelė slaptis, kad žinotų visi, nors ir saviškiai. 

Jaunuomenė neužtruko. Kitas gal nė nevakarieniavęs gal- 
votrūkčiais atbėgo į Aikštę. Prietemoje jau buvo apie 20, kai 
iš vienos ir iš antros pusės pasirodė dar po keturis: po du Pa- 
partininku ir Žaltvykščiu ir po du jų vadu Tūtinu. Tuojau iš 
atvykusių keturių sudaryta nauja Taučiaus penkiulė, atseit jie 
įtraukta į vieną bendrą šeimyną ir imta tartis apie bendruo- 
sius dalykus. Būtent apie tai, dėl ko šį kartą susirinkta, Žalt- 
vykščiams pareikalavus. 

Balso tad pirmasis paprašė naujas untulis ar kvepas, Žalt- 
vykščių atstovas. Kas jis toks buvo, niekas nežinojo. Jis buvo ne 
to krašto, svieto perėjūnas, meistras Rimorius. To buvo gana. 
Tūtinai nebeturėjo nuosavių vardų ir pavardžių, tik pravardes. 

- Kaimynėliai! - tarė jis žemaitiškai. - Mes, Žaltvykščiai, 
nebeiškentėm, nepasiskundę Tūtinams ir kitoms organizaci- 
joms. Kol policija tedarkė mūsų vienų darbą, kol tesuiminėjo 
vienus Žaltvykščius, tol mes tylėjome. Policija dar nežino mūsų 
organizacijos, bet jau nuvokia čia dirbant didelį darbą. Suėmė 
beveik visus keliaujančius lietuviškų raštų nešiotojus: Kveda- 
rų Jurgį, Meištų Joną, Juodį, Kleboną (tokia pavardė). Jie sėdi 
kalėjime ir bus išsiųsti į Rusiją. Vis dėlto jie savo darbą padir- 
bo: mūsų apylinkė tirštai aprūpinta knygomis ir laikraščiais. 
Kaip bus toliau? Į suimtųjų vietą stos kiti Žaltvykščiai ir pri- 
iminės laikraščiams prenumeratą. Tik ir tas darbas nueis nie- 
kais, jei taip bus, kaip yra, jei policija jausis tokia laisva, kaip 
dabar kad yra, ne tik persekioti užsienių literatūrą, bet ir 
svavalyti. Kaip suvaldyti policiją? Šito klausimo pastatyti mes 
čia atėjome. O kaip maskoliai ėmė pas mus elgtis, štai jums 
pavyzdys. Per šv. Onos atlaidus, didžiuosius mūsų apylinkėje, 
kada visi žmonės kūliu išvirsta bažnyčion, namie gi bepalie- 
ka seneliai ir vaikučiai, naujas antstolis Tarakan Stakanovič Va- 
gėjas, dideliu būriu policistų, urėdnikų ir šimtininkų vedinas, 
apniko N. sodžių krėsti. Seniai dreba, vaikai klykia. Manė gal- 
važudžiai apnikę, kada nieko vyresniųjų nėra namie. Masko- 
liai ėmė senius mušti, škuravoti, kur raktai. O klėčių, skrynių 
ir spintų raktus globoja, tai jūs patys žinote, vieni patys šei- 
mininkai ir arba juos pasiima važiuodami, arba paslepia jiems 

vieniems težinomose vietose. Negavę raktų, ėmė kirvius, dū- 
ras, ėmė savavališkai laužyti duris ir vokus. Nebeliko nei vie- 
nų nepagadintų durų, nei vienos skrynios ar spintos, kurios 
tik buvo užrakintos. Vieni patys, be jokių „poniatųjų“, tam tik- 
rų asistentų liudytojų, išjodė visus pašalėlius, išlaipiojo ir iš- 
landžiojo visas palėpes, visus čiukurus, išgraibė visus šelme- 
nis, išrausė visas peludes, klojimų šalines. Na, ir laimėjo gi! Iš 
dešimties kiemų prisirinko du pūdu „bumagos“: maldakny- 
gių, elementorių, kalendorių, šiaip jau knygelių ir Tilžės laik- 
raščių. Vienų „Tėvynės Sargų“ 30 svarų, „Apžvalgos“ 10 sva- 
rų, „Varpo“ du svaru, „Ūkininko“ 5 svarus. Iš N. buvo aprū- 
pinami ir kiti sodžiai. Sustatė neva protokolus, pasakė neva 
dabar visus ūkininkus išsiųsią į Sibiriją. Tik to nepadarys. Nei 
jie vardų užrašė, nei atsakomųjų kaltininkų ieškojo. Tai pa- 
daryta su tikslu įbailinti apylinkę, idant nebesigriebtų drau- 
džiamųjų raštų. Be to, gauti įrodymą, kas jau darosi Lietuvos 
sodžiuje, terorizuoti Vilniaus generalgubernatorių, per jį mi- 
nisteriją, gauti dar didesnės galios svavalyti ir piliečius kone- 
veikti. N. sodžius ne tik nusigandęs, da įžeistas ir nuskriaustas, 
jam žalos pridaryta. Ligi šiol dar niekas nedrįso savavališkai 
landžioti po uždaras ir slepiamas vietas, su spaudiniais susi- 
imti griežtai visus rankraščius, tarp kurių yra gi visokių do- 
kumentų, kontraktų, vekselių, sankalbų, ne tik laiškelių iš my- 
limųjų. Daug jų, jei ne visi, žus. Antstoliui Aggejevui leista čia 
„poguliat i otličitsia“, paūžti ir pasižymėti. Sakos visą savo | 
nuovadą taip iškrėsiąs. Ir taip padarys. /Tai atkaklus maskolis 
ir garbės godus. Žalos kiek jis pridarys visai apylinkei, tai ir 
Tūtinams bus tiek, jog mes per daugelį metų jos neišlyginsi- 
me. Reikia rusų policijai užbrėžti siena, kurios ji nebedrįstų 
bent savavališkai peržengti, be aukštosios valdžios įsakymų. 
Reikia pradėti ginti bent buto neliečiamybė, jei asmens nelie- 
čiamybės dar negalime apginti. 

Šviesus kalbėtojas dalyką išmanė. Matės, nebe šiandie jis 
geriąs Prūsų lietuvių šviesos, Rusijos Lietuvoje slepiamos. Jis 
nieko nepadabino. Nesistengė pajudinti klausytojus, pakelti 
kerštą ar ką panašaus. Vis dėlto pasaka, patys faktai padarė 

visiems neapsakomai sunkaus įspūdžio. Kas šiandie nebetu- 
rėjo visur prisikaišiojęs prūsinių raštų nepolitikos ir politikos 
turinio? Kur ją beišslapstysi, jei bus tokių kiaulių, kurios ir 
giliąją šaknį išknisa? 

Pirmasis įspūdis buvo toks, jog visus tik įbailino. Visi taip 
nusigando, jog norėjo tučtuojau šokti bėgti namo. Nebebuvo 
tikri nė tos valandos, ar jau nebus galvą atitrūkęs Vagėjas su 
savo šnipais. Reikėjo, nieko nelaukiant, bent iš artimųjų vie- 
tų, bent smarkiau draudžiamoji literatūra pašalinti, jei ne į ug- 
nį įmesti. Ir būtų pabėgę, kad ne Taučius. 

Jam įspūdis padaryta dar gilesnis. Jis raštų neblaškė, kur 
pakliūva, tai ūmios revizijos nebijojo. Tik visą jį nutirpino 
pirmą kartą realiai patyrus, jog jo tautos šventykla yra profa- 
nuojama. Į šventyklą kiaulių ir šunų įeinama ir nėra tokių 
„bobinčiaus ubagų“, kas lazdomis išmuštų tuos nešvariuosius 
gyvulius. Taučius diementininkas temokėjo statytis poezijos 
rūmą ir ten stoti; jam zapadnikai lig šiol, tiesą pasakius, tiek 
tereiškė, kiek velniai kažin kuriame pasaulyje. Tikime jų esą, 
bet kad nepasirodo, tai visai dėljų nė nerimstame. Ir rusai kaip 
ir pikčiai, rodės, taip pat pigiai yra nuvaromi, reikia tik švęs- 
tu vandenėliu pašlakstyti. 

Dabar pasidarė aišku, jog bet kokiuo „vandeniu“ zapadni- 
kų neiššlakstysi iš „zapado“ - Lietuvos. Ir taip nuliūdo Alek- 
siui širdis, jog net ašaros pasirodė akyse. Taigi gražia galvele 
linguodamas, ėmė improvizuoti. 

- Pilkas, surūkęs mūsų gyvenimas. Vargai, nelaimės, prie- 
puoliai sunkūs, varžo mus pančiai sunkios nelaisvės, prakai- 
tu veido valgome duoną ir tą negryną... O džiaugsmų maža. 

"Varguos ištirta mūsų kantrybė, plienu pavirtus valia mu- 
žiko nusiminimo baido šešėlį, gaivina viltį geresnių dienų. 

O kaipgi maža tereikia žmogui, kad jis nušvistų, viską už- 
mirštų: prakaitą, vargą, širdies liūdnumą! Truputis saulės, 
švelnaus vėjelio, truputis laisvės — tai jau ir laimė! 

Rudenio laikas. Lytingas oras. Puč' žvarbus vėjas stačiai iš 
šiaurės. Purvina, juoda, mėšluota žemė. Augmenys miršta. Gy- 
viai apalpę kemšas į plyšius, kad nebmaitytų, kas sviete daros. 

Paukščiai, per vasarą vaikus perėję, už miškų ūksmę dai- 
na mokėję, už laukų maistą vietą mylėję, lek' kaip apkvailę į 
svečią kraštą: sudiev, Tėvyne, jei taip nebmeili! 

Ir liekam vieni mes, purvabridžiai... Žiemos dar laukiam. 

Slenka iš lengvo žemyn saulutė. Temsta pasaulis. Stiprėja 
speigas: šiaurei netrūksta jėgos naikinti, kolei į kietą kaulą pa- 
verčia viską aplinkui. 

Liūdnas šešėlis ant žmonių veido: ir jie nebnori žiūrėt į 
svietą, traukias kaip sraigiai į savo kiautą ir taip gyvena pu- 
se gyvybės. 

Ūmai Taučius pašoko stačias lyg pablūdęs, rankas į krūti- 
nę prisispaudęs, kažin kur aukštyn akis įbedęs ir virpančiom 
lūpom, pranašingu džiaugsmu pabaigė: 

- Bet štai saulutė spindulių saują bėrė iš aukšto, papūtė ki- 
tas, vasaris vėjas, tirpina ledą, sausina žemę, - slėptos gyvy- 
bės nebsuturėsi. Sprogsta šakelės, lapeliais dengias, žiedeliais 
puošias, - neb'ta Tėvynė, kad - pavasaris! 

Zvernbk ir tu, gyvi, vieko atgavęs! Grįžkite, paukščiai, 
džiaugtųs, mylėtųs, linksmint pasaulio skardžioms dainelėms! 

Šiepkis, žmogeli, ir tu podrauge, drąsiau dairykis po švarų 
plotą, sveikink šviesybę, šilimą švelnią, gerk nors tą džiaugs- 
mą, jei daugiau nėra, juk taip nedaugel jo tau paskirta!!! - 

Visus susirinkusius nukrėtė drebulys lyg nakties šalčiui 
pagavus. Bet tai nebuvo - nakties šaltis, tik vidaus virpulys, 
užgavus jautriąsias stygas ir tą nuolatinį ano laiko lietuvių 
jausmų kaitaliojimą: tai nusiminimą, tai viltį. 

Kitu laiku karštas jaunimas būtų šūktelėjęs: „Valio, Alek- 
sy!“ Dabar tik virpančios šnervės bereiškė jo pritarimą. Vie- 
nas Niaura per visą draugo kalbą paliko taip šleikščiai kairįjį 
skruostą pritraukęs prie šnervės, lyg štai štai prapliups nekant- 
rybe. Vis dėlto Niaura, nenorėdamas gadinti įspūdžio, tepy- 
ko patylomis. „Poezija! Visur ta pati. Net kur reikia pagalio 
imtis. Kadgi bent taip kalbėtų kokia moteriška, dar dar. Kaigi 
virkšnauja, ne keikias ir apmaudo negiežia vyriškis, tai tiesiog 
šleikštu“... Balsiai gi atsiliepė: 

— Draugas Saulėgrąža, nupiešęs skurdų mūsų padėjimą (jis 
tai moka!), papranašavo mums pavasarį, suprask, tautinį mū- 

sų atgimimą. Jis neklysta: vis dažniau ima rodytis pragiedru- 
lių ir kregždžių. Tik kai tikrasis gamtos pavasaris savaime at- 
eina, tautai pavasarį patys tautiečiai tepagreitina. Šalčiai ir 
speigai nuo tautos savaime nenueina: jie reikia varu nuvary- 
ti, kaitinti tautą iš vidaus nenorint, kad jos žiedelius šiaurė — 
Rusija nugnybtų. Lietuvių tauta tebėra slaptažiedė, vis dėlto 
ji jau žydi. Gi piktosios dvasios to jai pavydi ir gnaibo. Gal- 
vokime, kaip nuo jų užsiburti, kad nepakenktų. Atminkime, 
šalčiai kenksmingiausi gegužės mėnesį, kada jau purpurai su- 
sikrovę, kada, juos pagadinus, kitų augmenėlis nebetesi be- 
išvaryti iš savęs. 

—- Užmušti gyvates! - šūktelėjo kažin kas iš būrio tokiuo 
piktu įnirtimu, jog visiems pasirodė jį jau turint bent vieną 
„piktąją dvasią“ nusitvėrus ir besmaugiant savo rankom. 

Vaikinai krūptelėjo. Daugeliui ūmai užsidegė akys tokiuo 
pat kerštu. Iš visų akių tryško tokia rusų policijos neapykan- 
ta, kuri ne kitaip baigiasi. 

Vienas Niaura nė nemirktelėjo ir neišsidavė, ar jis pritaria 
terorui, ar ne. Daug jau reiškė, kad jis nepaprieštaravo. Ir tęsė: 

— Valdžia visame pasaulyje ta pati, tokia, kurią susidaro 
patys piliečiai, sakoma, kokios jie tuo laiku yra ar buvo verti. 
Aš pasakysiu, valdžia įvinsa tokia, kokių aplinkybių randa, 
kaip vabalai: vieni tankiuose plaukuose, kiti susmirdusiame 
vandeny, kiti pūvančioje mėsoje. Taigi griežtai nuo mūsų pa- 
čių, lietuviai, pridera, kokios medžiagos patieksime valdžiai 
įvisti. Tikriau, kaip mainytis, kad senieji vabalai nebegautų 
mumyse gardaus ėdesio, tik tuo ėdesiu imtų nuodytis ir išby- 
rėtų laukan, ojų vietoje įvistų tinkamesni. Nemanykite, jog ki- 
toms, net nepriklausomoms tautoms, labai jau gera su savo- 
mis valdžiomis. Antai prūsams su vokiečiais bene blogiau, 
kaip mums štai su rusais. Jie ten gelžinėmis replėmis suspausti, 
kareiviškos drausmės grandinėmis surakinėti. Vis tai neva dėl 
gelžinės tvarkos, tikriau gi, kad pati jų valdžia galėtų savo už- 
mačias, savo planus ir sumanymus vykinti, kaimynus ragais 
badyti. Anglijoje geriau, nes ten anglai per kelis šimtus metų 
kovojo dėl to, kad valdžia būtų žmonėms, o ne žmonės val- 
džiai, tabokinė nosiai, o ne nosis tabokinei. Susipratę piliečiai 

toi šiaušės, tol prieštaravo, kol pradėjo patys sau vyresnybę 
rinktis, idant jų klausytų ir jiems už savo darbus atsakytų. Ten 
dabar jam patys žmonės valdosi. Kelyje į žmonių valdžią pir- 
mas laipsnis yra tad susipratimas, pažinimas, kokios yra ir turi 
būti laisvo, nežeminamo, neužgaunamo piliečio teisės, kurių 
niekas kitas toks pat kaip jis pilietis negali iš jo atimti. Kaip 
sakome: ir aš noriu valgyti, taip galime ir turime sakyti: ir aš 
noriu laisvas būti, gyventi, ne smilkti; gyventi visa burna, ne- 
drebėdamas, kad mane netikėtai apniks meška, galvažudys ar 
gudas policistas. Mus dabar valdo bailė, o turi valdyti teisė ir 
teisybė. Žaltvykščių pasipasakojimas pats savaime aiškus. Be- 
reikia visa tai įsidėti širdin ir už tai stoti. Rusų policijos čia 
pas mus tik saujelė. Jei ji matytų visus mus, visą Lietuvos žmo- 
nių jūrą, įnirtusią ir su ja juokų visai nedarančią, nei papri- 
kais nuo jos nemėginančią atsikodyti, tuoj paspaustų uodegą. 
Tiesa, ji visados gali pasišaukti baudžiamąjį būrį kazokų, tų 
vadinamųjų Europos bašibuzukų, kurie nei širdies, nei gėdos 
neturi. Tik visur kazokų nepristatysi. Toks padėjimas būtų ka- 
ras, karu gi kuris kraštas nepavaldomas: jis išsekintų visą im- 
periją. Be to, ir tie patys kazokai pabaigtų niekais virsti, vien 
tik žmonėmis jodinėdami ir juos kapodami. Tačiau ir ginkluo- 
tieji būriai galima išnaikinti. Taigi, mano išmanymu, jaunosios 
Lietuvos turėtų būti šioks nusistatymas: visados ir visur prieš- 
tarauti svetimos valdžios - zapadnikų užmačioms, kada ji ne 
valstybės gero žiūri, tik atskiras vietas išnaudoja. Nesiduoti 
kratomiems ir suimamiems: tegu viską daro per nevalią, per 
prievartą, idant rusams būtų kuo daugiausia vargo mus paval- 
dyti, tanauti neteisėtai Lietuvoje valdžiai. Tegu sau eina namo 
ten saviesiems tarnautų. Tegu įgrįsta jiems žmonių verginimo 
darbas. Tegu nė už dideles algas ir dar didesnius pažadėjimus 
neapsiima raminti atkaklius lietuvius, kaip nenoromis eina 
Kaukazo kalniečių „raminti“. Tegu sau suiminėja prieštarau- 
jančius, tegu kiša į kalėjimus! Bus kiek daugiau suimtųjų, neg 
dabar kad yra. Ar ne tą darbą mes ir dabar jau dirbame, kai 
mums gina mūsų pačių tėvų kalbą, bruka savąją, mums ne- 
mėgiamąją, o mes neklausome, vis dėlto raštų prisirašome ir 

prisispausdiname, nors kaimynuose. Dar labiau praplėskime 
savo prieštaravimą. 

Susirinkusieji pagalvoję sutiko ir rankas pakėlė, pasižadė- 
dami taip patys elgtis ir kitus į tai kurstyti. Kitos organizaci- 
jos pasižadėjo skyrium katra sau susirinkti. Nebuvo abejoja- 
ma irjas tam nusistatymui pritarsiant. 

Niaura buvo dabar nušvitęs, kaip buvo lapę nušovęs. Jis 
jautė dedąs tvirtą pamatą būsimai revoliucijai, pasipriešinimui, 
kurs tol tol peržengs dabartinės kovos su antstoliu ribas. 

Pasitarimas prasitęsė iki vidunakčių. Buvo smulkiai panag- 
rinėta, kaip dar sumaningiau slėpti ginamieji raštai, kuriais su- 
sibaudėliai dabar buvo sočiai aprūpinami. Kas tai padaro, nie- 
kas nežinojo ir nevalia buvo domėtis. Tai buvo vargingiausia 
laikyti, nes slaptis baisiai visiems knitėjo. Inkilas, piliakalnio 
uola, „Dievo antis“ gerai slėpė lietuvių dvasios brangenybes, 
juo brangias, juo gresiamas. 

Skirstantis namo, Niaura atsiliepė: 

— Mudu su Taučium čia pat nusnūsiva ir anksti rytą iš tik- 
rųjų pamedžiosiva oželius. 

Liko prie ugnelės ir Žaltvykštis. Visiems jau išvaikščiojus, 
tarė: 

- Ką bestimpą lauke, geriau eikime į mane. Aš čia pat, per 
pusantro kilometro, gyvenu pas Burzdulį. 

Jaunikaičiai nustebo. Vos beištarė: 

— Gi kad į Burzdulį niekas gyvas nebesąs užėjęs nuo pat tų 
laikų, kada čia Juodžius ir kiti Lietuvos milžinai tebebuvo! 

- Teisybė! - pritarė Žaltvykštis. - Užtat tie Lietuvos mil- 
žinai ir dabar į jį tebevaikšto. 

Kad Žaltvykštis būtų ėmęs sekti pasaką, kaip lapė ėjo 
viešėtų į gervę ir antraip, nebūtų Aleksiui ir Jokūbui buvę to- 
kių dyvų, kaip dabar, kad jie eina į Burzdulį milžinų pramin- 
tais keliais. 

Prisivedęs studentus prie taip jiems žinomos iš oro pusės 
Tošynės (Burzdulio jie, tolimi kaimynai, nė žint nepažino), ne- 
pabeldęs truktelėjo dureles, ir jos atsimetė oran: jų neturėta 
jokio uždaro, nė skląsčio. Ir suėjo. 

Ant krosnies, kojas į pat lubas įdūręs, knarkė milžino kau- 
lai, griaučiai, kitaip nepavadinsi žmogaus, kurs rodės nebe- 
turįs nė vieno svaro raumenų. Įdubusios akys, įdubę žandai, 
įdubę smilkiniai, įdubusi kaklo duobė, ir didžiausi, juodžiausi 
duobė plačiai išsižiojusioje burnoje, iš kurios per žandą var- 
vėjo seilės. Ir viskas taip giliai, jog rodės - į kiekvieną tą įdu- 
bimą supiltumei po kvortą kruopų. Be balso, kurs ėjo lyg iš 
Krakatuvos ugnikalnio"? lavai veržiantis, ir šnypštimo, kurio 
būtų pabūgęs ir boa konstriktor!"“, miegančio gyvybę dar reiš- 
kė kaklo duobė, kurioje per nesurištus marškinius matės, vi- 
rė kunkuliavo, sproginėjo lyg gerame katiliuke šutinamos bul- 
bės. Per marškinius buvo numanu pečiomentės ir pečiai, kurie 
taip buvo išsikišę, lyg norėjo audeklą pradurti. Kojų letenos, 
nusvirusių rankų plaštakos susidarė iš visai palaidų kaulų, 
kurie lyg tik tam sykiui buvo gretimai suklostyti; pakrutės 
žmogus, jie ims ir išvirs į visas puses. 

- Jei ketinate pamedžioti, tai nepasiganę, nevaliosite, - kal- 
bėjo Žaltvykštis, įpūsdamas žiburį židinėje, tikriau, sukur- 
damas mažą ugnelę, dėdamas ant kojelių čia pat buvusią 
keptuvėlę ir pjaustydamas lašinius. 

Tuoj gardžiai pakvipo kiauliena, ir jauni vyriukai dabar 
tik pajuto, kokie jie alkani, kad ir po porą riekelių suvalgę, 
pajuto, kaip pilvo syvas ūmai trykštelėjo ir sukurkė. Pakirdo 
ir Burzdulis, kvapo patraukęs, savo balžienas nukišo nuo 
krosnies tiesiai žemėn, nepasispyręs priekrosnio. Jis nieko 
nesakė, nieko neklausė; numanė, kas čia šeimininkauja, nes 
niekas kitas čia nesimaišo. Išsižiojo žiovauti, ir draugams pa- 
sirodė tai arklys, ne žmogus nusižiovavęs: tiek buvo platu 
burnos. Ir ėmė kasytis pašones greičiau grėbliais, ne nagais. 

Stori Burzdulio marškiniai buvo gerokai įvilkėti, juodi nuo 
prakaito ir suodžių, be apykaklės, tik raiščiais pakaklėje su- 
rišami. Dabar tie raiščiai kabaldžiojo palaidi. Tie buvo suriša- 
mi tik einant į žmones. Marškiniai, matės, paties susisiūti, nes 
per neišmislingai. 

Tuo tarpu keptuvėlė su gyvai šokinėjančiais ir šnekančiais 
lašinėliais atsirado ant kamiengalio ties langeliu. Žaltvykštis 

iš terbos išsitraukė visą pladę duonos, atriekė jos abiem sve- 
čiam, sau ir dar vieną dideliausią abišalę. Pirmiausia šiąją 
pamirkė taukuose, apkrovė plonomis lašinėlių riekelėmis ir, 
nieko nesakydamas, padėjo Burzduliui ant delno kaip ant vė- 
tyklos. Jo užteko visai abišalei atsigulti. Nė nežiurtelėjęs, kas 
čia paduota, senis ėmė kąsti, ne tiek kąsti, kiek ūrioti nuo abi- 
šalės trupinius ir kramtyti. Čia dar didesnių atsirado dyvų, 
kai senis ėmė kramtyti. Visi žandų kaulai tratėjo, gurgždėjo, 
kyščiojo, katras sau į šalis vaikščiojo, gražiai kaip mechaninis 
iš šakalių sunarstytas „diedas“. 

Tuo tarpu Žaltvykštis atkišo degtinės bonką, rado arbatinę 
didžiulę stiklinę, ta pačia terbele išsukė vidų ir, pilnutėlę pri- 
pylęs, įdavė seniui į antrą ranką. Ir tai, matyt, buvo priprasta: 
stiklinė visai pasislėpė sugniaužtoje saujoje. Siurbtelėjo lyg iš 
rankos vieną kartą, siurbtelėjo antrą. Svečiai laukia, kada gi 
jis pradės gerti, tik Žaltvykštis jau atsiėmė iš rankos — dyką! 
Kur dingo visa degtinė, taip ir nepamatė studentai. 

Užtat duoną senis kramtė ilgai, retai kąsdamas, žiobčioda- 
mas, paspringdamas, pakosėdamas. Burzdulis buvo taip se- 
nas, jog tik prisityręs archeologas ant kaulų, kaip prieštvaninį 
diplodoką, bebūtų atspėjęs, kiek jam metų. 

Kol svečiai, paragavę degtinės (šiuo kartu ir Niaura atsi- 
gėrė), gardžiai pavalgė lašinių, pavalgė ir senis. Nei sveikas, 
nei dėkui, vėl apvirto ant krosnies, vėl išsižiojo ir vėl kaklo 
duobėje ėmė šusti bulbių katilėlis. 

— Dabar miegos bent dvi dieni, kol užteks jam viduriuose 
kuro. Galime drąsiai kalbėtis, lyg nieko čia nebūtų. Tamsta, 
Niaura, negirdomis praleidei vieną sumanymą... — pradėjo 
Žaltvykštis. 

— Labai gerai girdėjau. Tik į tokius sumanymus per susi- 
rinkimą neatsakoma, - paaiškino Niaura. 

— Tai gal dabar atsakysime vieni trys? Nejaugi Aggejevui 
veltui praleisime tai, ką bloga jis yra jau padaręs ir dar ketina 
padaryti? Jis pasielgė jau ne kaipo policijos, kad ir rusų, tarnas, 
tik kaip tikriausis chuliganas. Ir nebus, kas jį suvaldo kaip 
pasiutusį bulį? Tokį arba nušauk, arba jis tave subadys. Judu 

esata vicnatiniu šiame krašte išmanančiu tautos atstovu, tai 
ant jūsų gula atsakymas už tai, kas dar blogiau bus padaryta 
liaudžiai. 

Žaltvykštis valgė duoną su lašiniais, žėbėjo trupinius iš 
saujos, košė žodžius tuo pat šaltu, rodės, visai bejausmiu rim- 
tumu kaip ir pirma susirinkime, lyg ragindamas nebetikusį 
šunį pakarti, nuliekamą jautį papjauti, oželius pamedžioti ar 
kokį kitą menkniekį padaryti. Įspūdžio gi ir dabar buvo to- 
kio pat didelio: abudu studentu išpylė šaltas prakaitas, šir- 
dys plakė, kaip kūjais kalo. Abiem tebuvo viena mintis: kad 
tik nepaklaustų, kas Aggejevui padaryti? 

Abudu lietuviu šviesuoliu nekentė nuovados viršininko, 
nei matyt jo nematę, nei nepažinę. Nekentė idėjiškai, tai stip- 
riau, kaip kad nekenčiama kūniškai, asmeniškai. Abudu vie- 
na jam tevelijo, kad jį kuo greičiausiai kurs perkūnas nutrenk- 
tų ar kiaura žemė prarytų. Tačiau jei būtų kas pasiūlijęs, kad 
jiedu pabūtų tuo perkūnu, už jokias pasaulio gėrybes ir jo idė- 
jas nebūtų sutikę. Jiedu nė iš tolo nebuvo anarchistai. 

Aleksys nė nesivaizdavo, kaip jis imtų šautuvą, lyg kielei 
ar geniui, žmogui nudėti. Už kielę ir genį graužė sąžinė, gi už 
žmogų, kad ir tokį galviją kaip Aggejevas, negyvai užgraužtų. 

Niaura, tiesa, senai jau šaudo gudus pedagogus, liubrikus, 
valdininkus, ir tai tik savo vaizduotėje, zuikių, lapių pavida- 
le. Bet kad gale jo šautuvo atsistotų žmogystė, kad ir visų di- 
džiausias žmonijos skriaudėjas, tikrų tikriausiai rankos jam 
nulėptų. Niaura kaip niršo ant visuomeninės tvarkos ir jos 
tvarkytojų, niekaip negalėjo prisiversti lygiai nekęsti atskirų 
žmonių. Kas kita nekęsti antstolio, kas kita —- Aggejevo, kurį 
tam tikra visuomenės tvarka padarė. 

Štai ką studentai žinojo apie šį naują Vaduvų krašte vei- 
kėją „zapadniką“. Antstolis Aggejevas buvo tiek tamsios pra- 
eities žmogus, kiek šviesios ateities valdininkas. Iš praeities 
žmonės viena težinojo tikra, būtent jį buvus vienoje Lietuvos 
gimnazijoje pedeliu, destis vaikų nekenčiamu policistu. Pava- 
rytas už girtuokliavimą, kad vaikų nepavaldo, iš ten išsinešė 
jų maloningai perdirbtą savo vardą: Mitrofan Stepanovič į 

Tarakan Štakanovič. Tuo vienatiniu gyvuoju dokumentu bai- 
giasi tikroji Aggejevo gyvenimo istorija. 

Dabar prasideda mitų gadynė. Nesuvaldomi žmonių lie- 
žuviai vėl ieško gyvųjų praeities dokumentų. Matydami, kaip 
policistas antinu kėsoja kreivom kojom, spėjo jį ilgai buvus 
kieno arklių jodytoju, bereiteriu. Girdi, kaip balnas iškėtė ša- 
kumą, taip dabar jis ir nebesusiglaudžia. O žiūrėdami į storą, 
visiškai trumpą ir pilną kraujo sprandą, spėjo tai pasidarius 
nuo nešiojimo ant galvos sunkenybių: kubilaičio šaldytos grie- 
tinės ar kitko tokio. 

Mokėjo žmonės atspėti, kodėl ir tuodu garbingu ir pelnin- 
gu savo užsiėmimu bus pametęs: iš jodytojų buvęs pavary- 
tas, kad ne visuomet kojom bepavaldęs; iš grietininkų taip pat 
pavarytas, kad ne visuomet nuvaldęs kubilaitį ant galvos ir 
visai nebegalėjęs pragertu savo balsu išrėkti: „meariožyny 
cherioš!“ Tam patvirtinti vėl buvo gyvo dokumento. Aggeje- 
vas visoje gubernijoje buvo garsi valdininko retenybė: neėmė 
paprikų ir į kiekvieną pasiūlymą atsakydavo: 

- Seamamu deariože, Serioža... 

Žmonės tačiau žinojo taip Aggejevą atsakant vien į paki- 
šamą menkniekį. Į didesnį kyšį jis atsakydavo trumpiau: 

- Cherešios. 

Italas pasakytų: 

- Jei ir ne visai tikra, užtat gerai sumanyta. Si non e vero, 
bene travato"?, 

Moka lietuviai „bene travare“ tiems, kurių neapveža. Tad 
ir pavardė Aggejev jų ištarime pavirto: Vagėju, tyčiomis ar tau- 
tiniu būdu prieš balsiąją pradžioje žodžio pridedant „v“, kaip 
iš „oras“ Žemaičiai pasidaro „voras“, o iš „uogos“ aukštaičiai 
turi „vuogą“. Pagaliau ruso vardas ir pavardė, kaip tikrieji Mit- 
rotan Stepanovič Aggejev, taip ir pataisytieji, lygiai lietuviams 
neištariami nepaspringus. Tad, noromis nenoromis, turėjo sa- 
vo gyvenimo vadą vadinti saviškai: mūsų Vagėjas. 

Kaip toliau vystės Vagėjo karjera, kur jis pateko slaptosios 
policijos bendradarbiu, už kokius nuopelnus paskui atsirado 
aiškiojoje policijoje atsakomoje vietoje, — apie visa tai nė mitai 

nieko nebesako, o vargu bau beatmena ar atminti benori ir pats 
karžygys. Bene gana to, jog vienur kitur padirbėjęs, liesas, su- 
blogęs kaip mūkelė, pajuodėlis skurdžius Aggejevas išsišėrė, 
pasidarė storas, ne pilvu: tam buvo dar per jaunas, tik spran- 
du ir visais kitais galais. 

Mažutė jo galvelė nebesiskyrė nuo sprando kaip kuoka laz- 
dos gale, tik buvo nukamienė. Iš priešakio žiūrint, tai buvo 
tikra Gogolio pašiepta žmogystė"š — ridikas lapais žemyn, 
šaknimis aukštyn: palei krūtinę tiesėsi didelė šakota ruda 
barzda, o viršūnė baigėsi stačiais kaip šepečio mišros varsos 
plaukais. Visa tai reiškė, kaip sau nori, ar nieko nesulaužomą 
energiją, ar beprotišką atkaklybę. 

Ne riebus, tik visas storas kaip vienas, ne tarp medžių au- 
gęs, neištekinis ąžuolas ar šv. Bernardo šuva!'? tikrai, rodės, 
juoba tinkąs maišams uoste nešioti, ne raštinėje plunksnele ve- 
džioti. Užtat vienu savo pavidalu kiekvieną smelkė, iš tolo 
šaukė: neužkliūk, įplėšiu! Jei pridėsime, jog degtinės Vagėjas 
begėrė tik prieš valgant, valgydamas ir pavalgius, tai supra- 
sime jį negalėjus nenulenkti paties gubernatoriaus, kurs pa- 
galiau jį įspėjo ir pats jam pasiūlė savo sugulovę, tiesa, jau su 
vaiku buvusią, vis dėlto dar labai gražią, švelnią, lipšnią ir 
labai poniškai laikytis mokančią Idaliją Kallikstovną Verygai- 
tę, Lenkų ar Lietuvos bajoraitę. 

Vagėjas savo žmoną įsimylėjo visu savo sunkiu kūnu. Džiau- 
gės ja namie, džiaugės kiekvienam svetur, girdamas ponišką jos 
delikatnumą ir aukštą išlavinimą, ypač gi kad buvo paties gu- 
bernijos viršininko „giminaitė“, kurios tai garbės atšvaita bliz- 
gino ir jį patį. Kaip pažangiojo rašytojo rašte galima buvo skai- 
tyti tarp eilučių, taip tarp šio policisto žodžių antrą prasmę: 

- Nepamirškite mane esant paties gubernatoriaus giminę! 
Mano žodis jam sveria: aš bet ką dabar galiu be duonos su- 
ėsti, o gubernatoriaus žodis man sveria: aš, jo užtariamas, ne 
šiemet, tai kitąmet galiu pačiu sprauninku patapti! 

Ar bus taip, ar nebus, vis dėlto galimumo nusimanymas da- 
rė Aggejevą dar rimtesnį ar atkaklesnį savo pasielgimuose; dar 
aiškiau visas jo stomuo reiškė: neprisitik - įplėšiu! Kiekvienų 

Naujų metų dabar Aggejevas laukė ne taip, kaip visi - kad tai 
pradžia naujos gadynės, tik kad jie valdininkams skelbia pa- 
kylėjimus tarnyboje. 

Žaltvykštis labai gerai numanė, kas darosi tyrose tų jau- 
nikaičių širdyse. Tai tik ranka pamojo. 

- Et, maniau, kad jūs vyrai, ne virbalai. O čia seilių esama, 
daugiau nieko. Ypač to nelaukiau iš Niauros, su kuriuo suda- 
rėva tokią puikią ir smarkią Tūtinų organizaciją. Bepiga jums 
kariauti ir visokias revoliucijas kelti iš už tvoros, svetimomis 
rankomis. Pamėgintumėte patys eiti į Prūsus, iš Prūsų į Gu- 
dus (Lietuvą), iš Gudų vėl į Prūsus, nuolat kaip šunų žanda- 
rų, policistų, liubrikų apnikti: patys pradėtumėte kaip šernai 
čiaukšėti, putotis ir taikyti, kaip čia pavirkiau užkabinus ilčia 
ir artimajam paleidus žarnos. Aš jūsų nė neperšu budeliais: 
tuo tarpu tenkinkitės, badydami savo priešus plunksnomis ir 
aštriais liežuviais per mitingus: pats gyvenimas įterps į jūsų 
saują ginklą. Jūs sugalvokite man tik būdą, kaip Aggejevą vie- 
ną patį įsiviliojus į šitą štai tabokinę. Daugiau nieko. 

Draugai, lyg jiem būtų kas gerklę užsmaugęs, ir į tai neat- 
sakė nieko. Jiem pasidarė be galo nebepatogu sėdėti trobelė- 
je su gundytoju. Tad abudu kartu pakilo ir, nieko neatsaky- 
damu, ištiesė rankas Žaltvykščiui. 

Šis apsimetė jų tylą priimąs už sutikimą ir atsisveikino: 

— Tai per dvi savaiti. Diena dienon būsiu šioje skrabutėje 
nuo 2 val. po pietų ir ligi auštant. Paskui gausiu grįžti atgal, 
iš kur atėjęs čion tik tam laikui. Ir be to jis pratįso kuone lig 
metų, jums gi bepadedant organizuotis. Reikia, kad nors dar- 
bą apkepurėti kas padėtų. 


Svirtis svyrė ant vartelių — 
Užsisvyrė ant rūtelių. 

Prašiau tėvą svirties keltų — 
Man tėvelis nepadėjo, — 

Prašau brolius svirties keltų... 


ėmė Žaltvykštis niūniuoti alegorišką dainą, išlydėdamas sa- 
vo svečius. 

Abudu draugu per labai buvo susirūpinusiu ir susisieloju- 
siu, kad bebūtų atminusiu medžioklę ir perkūno oželius. Kaip 
išėjo iš Tošynės, taip ir šovė akies tiesumu pro Juodžiaus kel- 
mą ir Morkaus, Valero tėvo, kapą takeliu ir atsidūrė ties Liežu- 
viu, tuo drebulių purvų paversmiu, per skystu pereiti, per pla- 
čiu peršokti. Tad apsisuko atgal į krūmą, aplink šaltinį į kelią, 
per tiltelį, kur Juodžiaus dvasia tebesergsti amžių sargybą, per 
slėnį, kur piliakalnio tebedaboja Valiulio dvasia, ir namo. 

Tą dieną abudu vyriuku pramiegojo kiaurai lig pietų, nė 
pusryčių nesikeldamu. Miegojo neramiai, svaitėdamu, burz- 
dėdamu nesuprantamus žodžius, šokinėdamu iš miego. Net 
namiškiai ėmė neberimti ir per nevalią pritąsė juos, bent kad 
pietų pavalgytų. 

Aleksys atsikėlė tokiom pablūdusiom akim, tokiais pamė- 
lynavusiais paakiais, lyg visą naktį būtų restorane praūžęs, 
smarkiai gerdamas, šokdamas ar dar ką blogesnio darydamas. 
Tuojau nuėjo į Jokūbą. Jokūbą rado ne geresnį. Tad abudu iš- 
ėjo į laukus. 
jo vienas antram į akis ir - nerado atsako. Buvo aišku: Žalt- 
vykštis užmuš antstolį, jei ne jų rankomis, tai jų išmanymu. 
Vis tiek padarys dalyvautojais. 

Kvailas antstolis nuvilioti į Tošynę buvo piga: paklausytų 
bet kieno gyvo ar net rašyto žodžio. Tik nė vienam nesikėlė 
ranka tai padaryti. Jų širdyse dar nebuvo tiek neapykantos, 
nors šiaip jau rodės bekraštė, ir įnirtimo, tiek tulžies, kad ga- 
lėtų užšaukti sąžinės balsą. S 

Kas dieną abudu buvo draugėje; sėdėjo ar vaikščiojo, vis 
nedrįsdamu vienas antram tarti bet kokio sumanymo žodį, pa- 
galiau ėmė rietis. 

— Svietas lyginti - tai ne kurmarausiai pievoje išspardyti. 
Ot, atsirado kurmarausis; iš Lietuvos kūno išdygo mūsų nai- 
kintojas, kaip blogo galvijo paskūryje inkštiras, ir nėra, kas 
tą kemsą nuspiria, kas tą inkštirą, kietai suėmęs, išspaudžia, 
ištreškia ir pasibjaurėdamas numeta žemėn. 

Jokūbas suprato įdūrimą ir atsimokėjo tokiuo pat aforiz- 
mu lyg taip sau, vis dėlto taikomu Aleksiui poetui įdurti: 

- Smulkioji sodžiaus buržuazija dabinti, tai ne surūkusi 
virvė nuo lašinių palties ant kaklo raišioti, už kurios brutalis 
atėjęs pagaus ir pasmaugs padabintąjį. Ir nėra, kas sušuktų: 
šalin nešvarią ranką, kuri vienu pabraukimu nutrina visa, ką 
ištisais metais piešė kraigliojo vaikiška poeto svajotojo ran- 
ka. Kol rūtų darželį pradėsi vaisyti, pirma jį užtverk, kad koks 
galvijas neįrioglintų ir neištryptų tavo žolynėlio... 

Jokūbas nerasdamas, kaip išbristi iš keblaus padėjimo ir 
Aggejevas pabausti, ir rami sąžinė išlaikyti, smarkiai keikės. 
Aleksys vakarais, vienas pats likdamas, dėl to pat kartais ver- 
kė keliaklupsčias prieš gražų Madonos paveikslą, nekeldamas 
tačiau akių aukštyn ir nieko neprašydamas. Nusimanė, kokį 
gautų atsaką. 

Pagaliau abudu įsinervino kuone lig padūkstant. Nežinia, 
kuo būt ir pasibaigę, kad klausimas pats savaime nebūtų išsi- 
sprendęs. Sumanė prasiblaivyti ir, apsivilkę kaip visados sodie- 
tiškai, išsiruošė į mugę patikrinti, arjau daug yra apylinkėje Tū- 
tinų. Vaikčioja po rinką, pilnintėlę žmonių ir vežimų, ir niū- 
niuoja katras savo melodiją. Džiaugias it vaikai, vis dažniau 
gaudamu atsakymų, linksėdamu už tai jiems galvom ar apsi- 
mesdamu palankiais žodžiais. 

Viename pulke žmonių kaip tik Tūtinai sutraukė visų do- 
mę: jie pasakojo apie Aggejevo žygį N. sodžiuje ir grasymą 
visai apylinkei. Abudu draugu, žinoma, tik auksino, ką kiti Tū- 
tinai kalo. Svietelio buvo daug, įnirtimo dar daugiau. Visokių 
grasymų, pašaipų ir iškoneveikimų nė nesuskaitysi. Tai dar la- 
biau kėlė studentų ūpą ir norą, jei ne ką blogesnio, tai bent taip 
padaryti, kad nevidonas kur velniop išsinešintų iš to krašto. 

Šnipai netruko patirti mugės minios neramumą ir duoti Ži- 
nią antstoliui. Aggejevas ir be to buvo kažin ko įnirtęs. Tai 
ligi tik išgirdo naujieną, lyg gyvatės kirstas šoko į rinką nu- 
raudęs kaklu ir akim, lyg apopleksijos trenkiamas. 

— Miatežniki... svoloči... kanalji...!8? — išgirdo minia kolio- 
jimus ir išvydo besiskerečiojantį tvarkos dabotoją. 

— Tai jis... Tai jis... — persirito per minią urzgimas ir visų 
veidai iškrypo neapykanta. Draugai nė nesusitarę vienu šuoliu 

abudu atsirado ties guzikuočiu, ir Niaura iš viso vyriško vieko 
pylė jam per veidą. Papliauška nuskambėjo lig pat špitolei. 

- Tai tau už N. sodžių, podlec! - aiškiai riktelėjo Niaura. 

Dar nesuskubo Aggejevas atsijokėti, kaip iš užpakalio py- 
lė jam per riebų sprandą Taučius, net Vagėjas knabtelėjo ir ke- 
purė jam nukrito. 

— A a gerai gerai! A a gerai gerai! - pritarė rinka, piktai 
džiaugdamosi, ir ėmė visa griūti tenlink, kur mušasi, pridė- 
tų. Būtų vienomis kojomis sutrypę policistą, kad nebūtų pri- 
šokę ginkluoti sargybiniai. 

— Kas čia darosi? Muštynės? Mes jums, aš jums! 

Pasigirdo jų riksmas. Minia atslūgo, nutraukdama drauge 
ir mušeikas. Sargybiniai drauge su pasiėmusiu kepurę ants- 
toliu puolė paskui šaukdami: 

-— Kas čia pradėjo? Duokitš juos, kalės vaikus! 

Griebė pirmuosius ir nebepaleido. Gal būtų netyčia nutvė- 
rę ir tikruosius, dabar atsitraukiančius kaltininkus, kad ant- 
rapus nebūtų išgirdę, kaip kažkas pasiutiškai ima kvatotis, ir 
išvydo Žaltvykštį, kurs netoliese, nieko nesislėpdamas, raitės, 
griebdamas už pilvo. Buvo gerokai įgėręs. 

- A, skotina! Bezpasportnyj!!*! Senai mes tavęs dairomės! — 
sukliko sargybiniai, viską užmiršę ir nutvertuosius paleidę, jie 
pasileido vytis Žaltvykštį. Šis, išgirdęs „bezpasportnyj“, vilpš 
atmetė žiponėlį ir surikęs: 

- Skaitykite! Prasideda nuo O... - pasileido bėgti per daržus. 

Visa rinka apmirė juoku, taip jai patiko ta pigi ir taip jai 
žinoma štuka - pasityčiojimas. = 

Antstolis griebės revolverio šauti. Tik kobūras kabėjo tuš- 
čias. Per greitumą užumiršta. Tad beriktelėjo: 

— Lovi, lovi mošenniką!!82 

Urėdnikai, šimtininkai visi pasileido paskui bėgančius sar- 
gybinius. Žaltvykštis movė kaip skraistė, lengvai peršokdamas 
per tvoras. Gal būt ir išbėgęs, kad netyčiomis nebūtų pakliu- 
vęs į duobę ir ten pargriuvęs. Čia jį užgulė bent trys iš karto. 

Dideliu triumfu policija vedės Žaltvykštį į nuovadą, kur, 
uždusdamas piktumu, negražiai apsiputojęs, jau laukė jo pats 
Aggejevas, pagavęs kazokišką bizūną. 

— Nu-ka, dabar tu man pasirodyk savo „pasportą“... 

Ir liepė numauti kelines. Numovę parvertė ant grindų. Tuo 
tarpu Žaltvykštis, atsigręžęs į antstolį, dar kartą pasityčiojo: 

- Nu, pristav, pabučiuok dabar man!.. 

To jau buvo per daug vienam sykiui, ir Aggejevas, tikrai 
pablūdęs, ėmė sava ranka kapoti pliką Žaltvykščio kūną, kad 
net kiti turėjo jį pagaliau atitraukti, kad negyvai neužkapo- 
tų. Aggejevas vis dėlto suskubo visą Žaltvykštį sukruvinti. 

Įmetę Žaltvykštį į areštą, policistai vėl puolė į tebenerim- 
stančią minią; gaudė, kas pakliuvo, šaukdami: kas mušės? Pri- 
grūdo areštą sausakimšai. Tik studentų senai jau nebebuvo 
minioje: jie pasinaudojo Žaltvykščio padarytu sumišimu ir at- 
sidūrė namie stačiai pabarėje pas darbininkus ir dirbo ligi pat 
vakaro. 

Pavakarėje kažin kas buvo užėjęs į Denionis ir lyg taip sau 
pasiklausinėjo, kur šiandien buvę studentai. Tik visi vienan 
balsan atsakinėjo: su mumis dirbo lig galo ir štai dabar drau- 
ge valgo. Sodžius nė nežinojo juos buvus mugėje. 

Visi tie dalykai taip ūmai atsitiko ir persivertė, jog niekas 
negalėjo nieko šaltai sumesti. Vienas Žaltvykštis rodės nenu- 
stojęs nuovokos, kad ir girtas. Jis nė neviauktelėjo, kruvinai 
kapojamas, neprasičiaupė dantų nė paskui, tardomas, kas pri- 
stavui davė per veidą. Kiti suimtieji griežtai ir piktai šaukė: 

- Eikite po velnių! Mes nieko nežinome! Nesuskubome nė 
pamatyti. 

Ir jie tikrai nežinojo. Tai buvo aišku, ir policija ėmė juos į 
vakarą paleisti. Su pirmuoju būreliu prietemoje paspruko ir 
Žaltvykštis, kažin kam palikdamas pristavui adresuotą laiš- 
kelį: „Vaše Blogorodije! Jei nori tikrai sužinoti, kas tau davė 
per mordą, pagirdyk senį Burzdu!į Tošynėje, vienas pats už- 
ėjęs, ten visų apylinkės neramiųjų dvasių klubas šventadie- 
niais. Girtas senis išplepės, ką girdėjęs. Dobroželatel“ 188, 

Negudrus, neprotingai drąsus Aggejevas įtikėjo ir po 2-3 
dienų, progai į tą kraštą pasitaikius, pasiėmė šnapso į vieną ki- 
ną darydamas, išvažiavo. Laiku džiaugės savo gudrybe pra- 
lenksiąs visus kitus policistus ir pats suseksiąs akiplėšas, kurie 

antjo pakėlė ranką - už N. sodžių. Tai jam ypač rūpėjo, nes per 
ilga susiprato vis dėlto nežmoniškai N. padaręs. Palikęs pakrū- 
mėje arklius, nerūpestingai nužingsniavo į Burzdulio trobelę. 

Žaltvykštis visą naktį pravertė, kol parskersavo į Tošynę 
pagulėdamas, vandenyje pasimirkydamas žaizdas. 

Burzdulis, tai išvydęs, ne tiek akis išplėtė, kiek išsižiojo nu- 
stebęs. 

— Maskoliai... už „nuodus“... Sakės ir tau taip padarysią... - 
paaiškino Burzduliui Žaltvykštis. Ir liepė save apkloti šla- 
piomis skepetomis, nes visas juosmuo jam degte degė. Išėjo 
Valeras vandens į šaltinį tokia baile, lyg tai būtų buvusi ilgiausi 
kelionė per miškų tankius, kur kibždėte kibžda visokių giri- 
nių žvėrių. Ir skepetas parėjęs klojo, vis klausydamas ir į lan- 
gelį dairydamos, bene ateina jau maskoliai jo kankintų, kaip 
tai jie yra jau vieną kartą padarę. Senai senai tai buvo, o Vale- 
ras atmena kiekvieną mažmožėlį - ir mirs, jų nebeužmirš. 

Taip Burzdulis išvargo visą dieną ir antrą. Nė ant krosnies 
nebelipė, kad neužmigtų, tik sėdėjo ir sėdėjo ties langeliu. Jau 
kelios dešimtys metų praėjo, kaip jis sugrįžo iš maskolių 
pragaro ir vėl buvo atgavęs pirmykščią savo ramybę. Jei per- 
gyventos kančios šmykštelėdavo kaip sapny slogutis, tai ir jas 
kaip slogutį nuvarydavo, apsiversdamas ant kito šono ar kaip. 
Dabar, besėdint ties langeliu, visas gyvenimas jam kartojos ir 
kartojos, vis aiškiau aiškiau, liepdamas vėl jį pergyventi ir 
perkentėti. 

Visi gyvenimo epizodai driūksėjo pro jį kaleidoskopiškai 
greitai. Štai į jį ateina sodžiaus vyrai, jie sėdas, kalba, prašo, 
vilioja, išeina; jis vejas. Priėjus prie to, kaip Kurjeras pradeda 
jį nežmoniškai mušti, visas nutirpo; tada jis toks pat kruvi- 
nas buvo, kaip ir šisai jo bičiuolis. Tai buvo tik pradžia dar 
baisesnių kankinimų kariuomenėje; nuo jų dar labiau norėjo 
nusigrįžti, bet negalėjo. Jau geriau numirti, neg vėl ką nors 
panašaus perkentėti. 

— Valer, Valer! Ar tu pasiduoiumei maskoliui, kaip anam 
senovės kurjerui, kad jis vienas pats ateitų mudum bloga da- 
ryti? — paklausė jį nuo priekrosnio Žaltvykštis, kurs kniūps- 
čias tebegulėjo trečią dieną. Jis rūpinosi nė nekrustelėti, idant 

žaizdos greičiau užsirauktų, numanė veikiai reiksiant iš čia 
iškeliauti. 

- Aš jį užmuščiau... — greičiau suprato, neg išgirdo Burz- 
dulio atsaką. Ir ėmė senis visas virpėti pykčiu. Rankos jam 
taip leketavo, kaip šv. Vito ligoje?**. 

Kaip tik į tą valandą prasivėrė durys ir įžengė maskolis 
žvaigždėta kepure, su epoletais, spindinčiomis sagomis, - na, 
gražiai kaip anasai kurjeras, vežęs estafetą. Valerui jis pasi- 
rodė ne kaip anasai, tik tikrai anasai. 

Aggejevas meiliai šypsojosi į senį, dešine ranka prilaiky- 
damas butelį kišenėje; ta šypsena, kurią laiku buvo pataisęs, 
čia beeidamas. Tik dirstelėjęs į krosnį, staiga pažino pasity- 
čiojusį iš jo Žaltvykštį. Ir savo būdu, ūmai užmiršęs pirmykštį 
savo atėjimo tikslą, balsu riktelėjo: 

— A, podlec beglec!'85 Tai tu čia esi susisukęs lizdą? 

Balsas buvo toks griausmingas, jog net šiukšlės iš lubų pa- 
byrėjo ir Burzdulis klastelėjo ant kamiengalio. 

-— Nė žingsnio! - taip pat griausmingai šūktelėjo Žaltvykštis. 
Jis atsirado priešais bestovįs per 3—4 žingsnius, ištiesęs gražiai 
juodai blizgantį Brauningo revolverį Aggejevui į pat krūtinę. 

Aggejevas žingtelėjo atgal, griebdamasis į kišenę savo re- 
volverio, ir ta akimirka jį pražudė. Valeras staiga atsisuko ir 
apsikabino jį viršiau alkūnių nuleistų rankų, lyg geležiniu, nors 
kauliniu, lanku jį apjuosė. Norėjo Aggejevas iš viso vieko pa- 
simuistyti ir nusikratyti tuo bjauriu gyvakaru: jam dabar Va- 
leras pasirodė tikra giltinė, tačiau bepakrutino vieną galvą ant 
standaus kaklo. 

Burzdulis septynių pūdų Aggejevą neregėta ir netikėta ga- 
lybe pakėlė aukštyn lyg šunaitį už pakarpos, ir nebežinojo, 
kas bedarą: jokia mintis jam nedriūktelėjo, kaip čia maskolis 
pribaigus. 

- Į Liežuvį jį! - riktelėjo Žaltvykštis, ir Burzdulis standžiu, 
retu žingsniu išsistūmė iš trobelės. į 

- Pusti pusti, čiort...!89 — vos beprašvokštė taip suspaustas 
Vagėjas, jog net akys jam spruko iš kaktos; begalinė baimė 
iškraipė ir taip negražų jo veidą. Žaltvykščiui dabar jis pasi- 
matė tikra kurio velnio išpera. 

O Burzdulis palengvo krypavo pro Juodžiaus kelmą ir savo 
tėvo Morkaus kapą, lyg arkliams nešdamas didelį glėbį šieno. 
Priėjęs ant pat aukšto kriaušiaus, iš viso vieko bedė savo nešulį 
į skystą paversmio maurą kisielių, kaip bedama mietas į kietą 
žemę. Nė nepliukštelėjo. Tik samanų duknos prasiskyrė ir vėl 
užsiraukė, lyg bedugnis Liežuvis išsižiojo ir, gavęs kąsnį, vėl 
susičiaupė. Vos žymelė paliko, ir tai lyg akmeniui nugrimzdus. 

Vakaro tyla ties Juodžiaus kelmu tapo tokia baisi, lyg pa- 
čiai Juodžiaus dvasiai iškėtus laiminančias savo rankas, kaip 
liko žynys-milžinas gyvakaras, aukotojo gestu ištiesęs - savo 
tankas. 

Ir stovėjo Valeras Kukulys, Burzduliu ir Juodžiaus raga- 
nium vadinamas, aukštoje skardyje, vis rankų nenuleisdamas. 
Ar dėkojo savo Juodžiui už nežmonišką pagalėjimą ir išva- 
davimą iš skriaudėjo, ar pats buvo savo darbo nusigandęs? 

Žaltvykštis, tai išvydęs, visas nutirpo. Buvo pasiryžęs šau- 
ti, ir tai jam nėmaž nebuvo baisu. Bet įmerkti į maurą gyvą 
žmogų, kad nei viau, nei krust... buvo per paslaptinga. Dabar 
tik jis pajuto visą tos vietos paslaptingumą, suprato, kodėl 
žmonės ją aplenkia: čia susiduria realis pasaulis su mistikiniu, 
su gamtos ar ko kito deivinimu. Žaltvykščiui tiesiog pabaiso 
ir nėmaž nebeėmė noras tyčiotis iš Juodžiaus, kaip pirma kad 
pasityčiodavo, ir iš to senio, kurį manė esant beviekį laužą, o 
pasirodė — čempionas. 

Taigi visas perimtas baimės, ne kad atbėgs štai iš krūmų 
antstolio sėbrai, tik tos mistikinės baimės, tekinas sugrįžo į 
trobelę, vos nutvėrė savo maišelį, keptuvėlę ir kojeles, vienati- 
nius pėdsakus jo čia buvimo, ir net atatupstas išžengė laukan, 
lyg ir čia jį Juodžius galėjo nutverti. Užmiršdamas visas savo 
žaizdas — sukapotą pakalį, spyrės per krūmus Denionių link. 

Vėlai naktį bepabeldė į Jokūbą Niaurą. Išvydęs Žaltvykštį 
gyvą numirėlį ir virpaniį, Jokūbas viską suprato, tai nė nesitei- 
ravo, tik davė jam šlaką degtinės ir įvertė į savo lovą. Pats gi 
nuėjo į Aleksį. Tik dabar Žaltvykštis pradėjo nurimti ir užmigo, 
tebematydamas Burzdulį vis toje pat vietoje, vis tom pat au- 
kotojo ištiestom rankom. Kur dingo „bejausmis“ siundytojas 
ir visas tariamasis jo nuožmumas? 


Draugai studentai, mirdami žingeidumu, neleido Žaltvykš- 
čiui ilgai drybsoti. Ligi tik pusryčiai, patys įėjo saklyčion, neš- 
dami bliūdą tik ką prakeptų minkštų, plonų raguoliukų ir ant- 
rą dubenėlį padažo. Žaltvykštis ir pats buvo jau pakirdęs, nes 
buvo pasiilsėjęs ir bizūnu sukapotas kūnas jam lyg nebeperš- 
tėjo. Taigi dabar mielu noru gurkė, riebiai dažydamas, ir pa- 
tylomis pasakojo visa, kas atsitiko. 

- Nuviliojęs nuo jūsų policiją, aš... Kaip mes jau žinome. 

Ir pakilo eiti į savo Gondingos kraštą. Draugai šoko ark- 
lio kinkytų ir pavėžėtų, nes sužeistas netesėsiąs eiti taip toli. 
Tik keleivis griežtai pasipriešino. 

— Potam da kas pažins ir bus bėdos, o jūs čia esata labai 
reikalingu Gintauto ir Vizgirdos atstojėju. Renkitės į rimtesnę 
kovą, kurią išvažiuodamas užsakė Gintautas. Jis dabar atsi- 
dūręs penkeliems metams Rytų Sibirijoje. Bet jo dvasia čia pat 
tebėra. Taigi tegu ji ir jus taip stiprina, kaip stiprino mane ir 
leido net plakimo nejausti. Apyskaitą duosite, kai sugrįš, pa- 
tiems Gintautui, Šešiavilkiukui, Daratai. Aš tik jų atstovas — 
Mendelis „menkininkas“. 

Ir atsisveikinęs išnyko. 

- Regi, varna? Taigi didelio žmogaus su mumis dirbta, o mes 
to neatspėjome! Mendelis menkininkas, kas gi to nežino? Tik, 
regi, kokiuo pasišventėliu jo tapta! Nors į martirologiją įrašyk. 
Ojuk tai už mudujis leidės save sukapoti... - kalbėjo Aleksys, 
neapsakomai susigėdęs. Niaurą taip pat lyg rėmuo ėdė. 

Dabar jiems neapsakomai parūpo senelis Valeras, kurį jau- 
niklių vaizduotės dabar darė tikru karžygiu. Bent dabar ne- 
benorėjo palikti „kiaulės“ arba „įsitūpti į kaliošą“, sulig rusų 
patarle. Nejaugi jį paliks vieną, kankinamą, kalėjime pūdomą, 
alkinamą? Jis to nebeišturės. 

Į Tošynę tuojau pulti buvo neprotinga. Tai sutarė pradėti 
nuo nuovados ir nusiuntė savo šnipą į miestelį patirtų, kas ten 
darosi. 

O miestelyje jau buvo gyvas pragaras. Idalija Kallikstov- 
na lakstė, rankas laužydama ir visus valdininkus pakeldama 
ant kojų ieškoti žuvusio „tokio aukšto valdininko ir tokio žy- 
maus zapadniko“. 

Antstolio Aggejevo vežikas, kaip buvo įsakyta, kantriai lau- 
kė savo pono pakrūmėje. Tai jam buvo nebe pirmoja. Laukė 
iki sutemos. Nusibodo, pasiilgo, pagaliau ėmė ir neberimti. Tai 
ir nuvažiavo į Tošynę. Palikęs arklius kelyje kaip tik ties ta vie- 
ta, kur jo ponas dabar glūdėjo, pasislėpęs apėjo aplink. Trobe- 
lėje nebuvo jokio gyvo daikto. Pašūkavo, parėkavo, išėjęs į krū- 
mą, niekas neatsiliepė. Pagaliau jau tamsoje išvydo senį, kapo 
atsikolus besėdint. Prišoko prie jo, ėmė teirautis, nupasakojo 
jam visą istoriją, kaip jam buvo liepta palaukti, kaip jis nebe- 
sulaukdamas čia privažiavo, t. ir t. Kurgi dabar yra antstolis. 
Ar jis čia buvo? Ar senis jį matė? Kur nuėjo? 

Valeras sėdėjo ramiai, tik labai giliai alsavo, nė vienas jo 
muskulas nejudėjo, nė akys nesivartė. Akys žiūrėjo tiesiai, 
tyros, ramios, tik arba griežtai nieko nereiškė, arba reiškė be- 
galinės gilybės slaptį, kurios yra atkakliai pasiryžęs niekam 
niekam, kol gyvas, neišduoti. Rankos buvo spragilais nulė- 
pusios ir gulėjo žemėje ties šonais. Tik ta viena kaklo duobė 
kunkuliavo, lyg bulbės katilėlyje šuto. 

Vežėjas, negaudamas jokio atsako, pagaliau supyko, tįste- 
lėjo senį už rankos. Burzdulis, standus kaip medinis, apvirto 
ant pievos šalia kapo ir čia pat paliko begulįs nekrustelėda- 
mas, rankų netruktelėdamas. Vežėjas tik dabar apsidairė ap- 
link tą nepaprastą vietą, tą pakrūmę, pabalį, tą Juodžiaus kel- 
mą, kapą, pagaliau tą gyvą nebegyvėlį, kurio nepermanysi: 
nebent kas kitas jo akim žiūri, — ir jį perėmė tokia pat pani- 
kos bailė kaip ir Žaltvykštį. Nuovokos visai nustojęs, šoko iš 
čia. Krūme paklydo, dar labiau įsibailėjo ir išsinėrė iš jo tolo- 
kai nuo stovinčių ir ramiai, dabar rodės — paslaptingai, skam- 
binančių pašto varpelį arklių. Nors nebeik ten. Per ilga tačiau 
persigalėjo, atbėgo į arklius ir, šokęs į briką, taip juos sušvei- 
tė, jog išsigandę iš vietos pasispyrė, kiek tik gali išlėkti, zova- 
du per siaurą Juodžiaus tiltelį. Laimė, kad Juodžius toks ramus: 
praleido, bet tegu tik per pusę colio būtų stumtelėjęs, vežėjas 
su visais arkliais ir ratais būtų begulįs patiltėje ant akmenų. 

Skriste parskrido namo. Visi miega, knarkia. Su visais iš- 
sikeikė, kol pritąsė. Kitų nė namie nerado. Buvo jau ir rytas, 

kai pakirdo ir Idalija Kallikstovna ir, visa papurusi iš miego, 
lyg šluotą apžergusi ragana, ėmė joti per miestelį, mobilizuo- 
dama visus policistus jos vyro ieškotų. Ir išdulkėjo, ištratėjo 
visi, tuo pat nemigusiu vežėju vedini. 

Mes palikome Valerą kriaušiuje iškilmingai ištiestom ran- 
kom. Kaip sviedė jis tą septynių pūdų sunkybę, taip, rodės, 
griežtai visą savo vieką, ligi paskučiausiam lašeliui iš savęs 
drauge išsviedė į maurą ir paskandino, nebeliko vieko nė ran- 
kom nuleisti, jos nebesilenkė, kojos nebenorėjo iš vietos pa- 
krutėti, akys dairytis, galva galvoti. Tapo stabu ištiktas, visi 
nervai susyk nutrūkę ar kuris galas. 

Gal bent dešimtį minučių taip pastovėjęs, vis dėlto apsi- 
suko eiti į trobelę, tik čia pat klastelėjo, pajutęs nebenugali- 
mą silpnybę. Taip jį rado antstolio vežėjas, taip ir kitą dieną 
atbildėję policistai. 

Jie iš pradžių kibo į gulintį visa maskoliška smarkybe. Šau- 
kė, rėkė, baidė, net ginklą jam rodė. Vis jokio įspūdžio nepada- 
rė. Tad palikę jį, ėmė zuiti po visus krūmus, pašalius. Jokios 
mažiausios žymelės, jokio pėdsakėlio, kad čia žmonių būta. 
Laukas, miškas, pieva. 

— Ar ne velnias bus antstolį į orą pagavęs? - pagaliau susi- 
prato žandaras ir ėmė kankinti patį vėžėją. Jo vieno begalima 
buvo nusitverti. 

— Tu čia antstolį atvežei? 

- Antai ten. 

- Antstolis čia atėjo? 

- Čia. 

- Į tą trobelę? 

— Nemačiau. Tik ton pusėn. 

- Vadinas, galėjo ir kur kitur pasukti? 

- Galbūt. 

Imta vėl žiūrėti pėdsakų, ratu apsukta visi apylinkės zy- 
venimai: niekas niekur nėra matęs. 

Dabar žandarui buvo aišku: vežėjas bus pamelavęs, ne čia 
antstolį bus atvežęs, tik kur kitur, ir bene bus jis pats kur nu- 
dėjęs?.. 


. 589 - 


Vežėją paskelbė suimtą ir įtariamą. Tas iš proto ėjo bejįti- 
kinėdamas, tik niekas jo nebeklausė ir vis mažiau juo betikė- 
jo. Taip ir sugrįžo namo. 

Trečią dieną draugai visai neberimo ir žūtbūt išėjo į Juo- 
džiaus kelmo balas oželių šaudytų, nors numanė galint juos 
įtarti, suimti, kalėjime laikyti. 

Pabraidę užėjo į Tošynę. Senį Valerą teberado ten pat, tame 
pat padėjime, tebegyvą, ir taip pat nesuprato, dėl kojis toks. Įta- 
rė, policija turėjusi jį labai primušti. Tik žymių nematė. Bevar- 
tant, bežiūrinėjant senelis ėmė leistis, žagsėti, kiuksėti, kaklo 
duobėje ėmė vis silpniau kunkuliuoti. Pagaliau ir visai nustojo. 

Buvo tai paprasta, kaip ir a. a. tėvo nabaštiko, natūrali 
senatvės pabaiga, gyslų skleravimasis, suvopnėjimas, sustan- 
dėjimas, kada jos nebepaveikia ir visą žmogų padaro lyg para- 
ližuotą. Pergyventos valandos priartino Valerui tą procesą, ir 
jis, padaręs savo, Juodžiaus kelmo sargo, darbą, jam, Juodžiui, 
bepaliko savo „kelmą“, antrą kapą. 

Taip mirė bene paskutinis aiškus lietuvių dendrolatrijos 
padaras - tošininkas. 

Studentai drąsiai pranešė policijai — Valeras Kukulys mi- 
ręs ir ar būsią galima jis palaidoti. Jiem neleido. Dar atvažiuo- 
siąs tardytojas su gydytoju, papjaustysią, pažiūrėsią, nuo ko 
mirė, tai tada būsią galima ir palaidoti. Ir dėl visa ko studen- 
tų pranešimą užprotokolavo. 

Atvažiavo ne tik gydytojas su tardytoju, bet visa komisi- 
ja. Gydytojas lengvai suprato, dėl ko taip mirė Kukulys, jog 
čia jam niekieno nepadaryta blogai, ir išvažiavo. Komisija dar 
kartą per visą savaitę ištyrė visą apylinkę — su tais pat pada- 
riniais. Per kelis kartus šaukinėjo ir studentus, visa smulkiai 
surašydama. Ji nusprendė palikti slaptus agentus: neabejojo, 
jog slaptis savaime išsiduos, ir taip pat išvažiavo. 

Burzdulį studentai, patys iškasę duobę šalia tėvo kapo, savo 
rankom palaidojo ir didžiulę didžiulę kalvą supylė. 

Viskas tam kartui nutilo. Visi sugrįžo prie pirmykščių savo 
užsiėmimų. Studentai ėmė ruoštis nečioniškių sutikti, kaip 
buvo jie senai jau įsiprašę. 


ALIJAUŠO PASAKOS 


Slopus, drabnus šventadienis. Saulė, tiesa, persirito per pat 
galvas, vis dėlto gerokai tebekepina, nes lig vakaro dar toli. 
Klėčių paunksnis, minkštos kiemo vejos divonas traukte trau- 
kia į save. Tik dar niekas neišeina, dar Niaurų mažvaikiai te- 
belaukia svečių iš bažnyčios atvažiuojant, tebebėgioja į prie- 
klėtį, tebekaišioja galveles pro galą klėties žiūrinėdami, ar 
vieškeliu neatrūksta važiuotieji. Net pats Taučius buvo bent 
dukart išėjęs į savo apluoką ir delnu užsidėjęs ančiakius, kad 
iš viršaus saulė akių nereipintų, stengėsi įžiūrėti patį tolimą- 
jį kalną, nuo kurio tik matos nusileidžiant. 

Jau. Atvažiuoja bent keli vežimai. Viena virtine. Tai „mū- 
sų“. Svetimieji grįžta padrikę, išsisklaistą. Visiems širdys ima 
plakti džiaugsmu, tuo džiaugsmu, kurs kyla ne laukiant do- 
vanų ar pelno, tik tuo, kurs tų dovanų teikia. Taučiai ir Niau- 
ros buvo pasiryžę pamylėti savo vaikų sėbrus, mylimuosius 
žmones, bent atmylėti tuos bičiuolius, kurie antai per Vely- 
kas taip gražiai buvę vaišinę, studentai gyrės, denioniškius. 
Meiliai atvaišinti už pavaišinimą buvo kiekvieno lietuvio pa- 
reiga, garbės skola, noblesse oblige!*?. 

Taigi jau belaukdami svečių atvažiuojant, jau juos vaišino 
savo širdimis, neveidmainišku savo jiems palankumu. Vyres- 
nieji svečiams ir saviškiems savo širdyse skyrė lygiai vietos. 

Mažvaikiams tai buvo pramoga, įvairybė, kurios lygiai ne- 
kantriai laukia, kaip pradžios „komedijų“ klojime ar daržinė- 
je, įeinančių madon vaidinimų. 

Jau jau atvažiuoja... Jau ties Pakalnine, jau ties lankelėmis, 
jau ties Juodžiaus akmeniu, jau štai palengvo sukas į sodžių 
vienas paskui kitą... O, ištisa veselija — šeši vežimai ir visi pil- 
ni, po tris kiekvienoje kalamaškoje... Nebėra abejojimo — ta — 
mūsų!.. Vaikai šoka vidun, iš vidaus vėl oran, lyg po kojomis 
degtų žemė. Ploja katučių, dešimtąjį kartą šaukia bet kam: 
„Važiuoja, važiuoja!“ ir plakančias širdeles neša svečiams. 

Tačiau ligi tik pirmasis vežimas į kiemą, visi nustėro, akeles 
nuleido. Vieni veideliai bereiškia tik ką nusišypsota - nebe- 
drįsta, netiki, kokias minas išvys išlipančių iš vežimų. Jei rim- 
tas, pabaigs užgesti jų šypsena, jie pasitrauks į kertelę, jei links- 
mas ir svavalingas, apniks svečius šunaičiais aplink šokinėti. 

Ta kompanija, kuri dabar sugužėjo, pusė į Taučius, pusė į 
Niauras, davė daugiau, neg vaikai laukė. Gi buvo tokia ler- 
minga, klykianti, juokiantis, kokios vaikai dar nebuvo matę. 
Iešmančiukai, Narviliukai į Taučius, kiti Bičiuoliai į Niauras. 
Marytė praskrido pro šalį į sesers kiemą. 

- Kurjūs, kur jūs! - sušuko visi galiniai. 

— Tuojau, tuojau atbėgsiu! - linksmai atsiliepė atsisukdama. 

Ilgai ilgai trypė jaunimas po kiemelį, lyg tyčia neidami į 
vidų, kur bus ankščiau. O sveikintis jau su visais buvo ir čia 
pasisveikinę. 

Pagaliau šiaip ne taip pasisekė šeimininkams svečiai nebu- 
vėliai susodinti aplink stalą. Lermo ir šnekos ir čia buvo tiek 
pat, kiek visa minia suvažiuojant. Kiekvienas tiesiog nesusi- 
čiaupdamas šnekėjo pasakojo; rodės, nebus laiko nė kąsniui 
nuryti. Dėlto valgymai nyko ir nyko. Viskas buvo gardu, viso 
ko buvo daug, nereikėjo dairytis, begu tik užteks, ir tai didino 
ūpą. Valgė tad, srėbė, kando, viralą, mėsas, gėrė alaus, vos mo- 
teriška tekina suskubo nešioti didelius kaip sietai dubenius ir 
uzbonus iš viralinės. 

Svečių ūpas ėmė slūgti tik visiems apsunkstant nuo įval- 
gyto. Vienas po kito ėmė padėti šaukštus, šakeles ir pabūti 

tylomis. Ėjo valanda, per kurią visa energija reikia suvartoti 
valgymams trinti. Reikia bent bertainiui net užsimerkti, kad 
daugiau jokis įspūdis nebeįkristų iš oro į vidų, kur dirbama 
toks svarbus gaivinimo darbas. 

Vyresnieji ant šonų virto lovose ir suoluose — pagulėti, ne 
migti, jaunuomenė liuikas ir papirosus taisės, vis daugiau jų sė- 
dos kieme po žilvičiu ant vejos, kur nė pakloti nereikėjo nieko. 

Atėjo ir iš Niaurų vyriškieji svečiai drauge su abiem Jokū- 
bais. Niaurų gi kieman viena paskui kitą labai nesparčia ei- 
sena nuvėjo Taučių moterys, kurios suskubo stalą nuvalyti. 
Klėčių paunksnyje pasitiesė marškas, kad suknios nesusiža- 
liuotų, išsinešė ilgus, baltais servetiniais ančvilkalais priegal- 
vius, kaip dedama į plačiąsias lovas dviem gulėti. Ir visos rytų 
papročiu atsirėmė jų kaip kokios haremo odaliskės. O aplink 
žaidžia siaučia, krykštauja jaunamarčių kūdikiai, ilgomis, „ne- 
priderniai“ pačių motinų pasiūtomis, užtat švariomis įvairių 
dažų pirktinėmis šlėbelėmis. Lengvas, nearžus, be šūktelėji- 
mų įsikarščiavus, be susiraukimų, kam nepritarus, dundulo- 
jimas, jų retkarčiais sulaikomas juokas, kurs net dar labiau ki- 
tus pakutina, net ir tas pat kūdikių krykštavimas, - darė dar 
ramesnę, dar saldesnę tą ramią, saldžią šventadienio tylą, lai- 
mę ir ramų džiaugsmą, kurie visas pagavo. Viena brangiųjų 
gyvenimo valandų. Jų nedaug ir turtuoliai teturi. Tai dienai 
buvo tos lietuvių moterėlės patenkintos gyvenimu; bent tam 
sykiui užmiršusios kasdienio gyvenimo kryželius, kurių tiek 
daug. Palaimintos gi tos valandos, kurių galima pritirti nors 
retkarčiais, patiems nuo savęs pabėgėjus svetur paviešėtų! 

Taučvietėje po žilvičiu rūko dūmai iš keleto „pokvamų“, 
indijonų rimties pypkių"“. Viduryje sėdėjo medžio atsikolęs 
žadėtasai svečias Alijaušas, šalia jo brolis Aniūpras Taučius. 
Prieš juos ant pilvų padribę ir užriestas kojas krutindami, gi 
smakrus abiem rankom parėmę, lyg nagus į juos suleidę, 
bumbsojo studentai: Aleksys prie pat Alijaušo kelių, Jokūbas 
prieš Aniūprą. Niaura tėvas paliko stačias, medį pečiu parė- 
męs šalia Alijaušo. Toliau visaip susimetė kiti Bičiuoliai ir ne- 
bičiuoliai. 

Šeimininkas Aniūpras Taučius, žemas, labai toli nuo kaktos 
nuplikęs, visiškai žilučiu likusių plaukelių vainiku, rodės, bai- 
giąs ar jau net pabaigęs aštuntą dešimtį metų varyti. Svečias 
Alijaušas Taučius, kur kas aukštesnis, visiškai status, tamsiais 
plaukais, visai dar maža teatmaukęs kaktą, į bažnyčią tebejojo 
raitas; jis rodės visa dešimčia metų jaunesnis už savo brolį, iš 
tiesų gi buvo tiekuo vyresnis. 

Alijaušas mėgo užeiti į brolį tais laikais, kai namie buvo 
jo mylimas broliavaikis Aleksys. Alijaušas neturėjo kito tokio 
gero klausytojo, kuriam niekados nenusibodo senųjų laikų at- 
minimai, aimanojimai dėl sielavartų ir smagūs pasidžiaugi- 
mai laimėjimais. 

Nesučiauptos Aleksio ir Jokūbo lūpos, jų blizgančios, iš- 
plėstos akys reiškė ir dabar tą patį senelių gerbimą ir mylėji- 
mą. Senučiai ramiai šnekučiavosi, retkarčiais patraukdami 
tabokos, jautė jaunuomenės geras širdis ir neiškentė nepaglos- 
tę minkštų, ilgų, tankių, gražiai sušukuotų jų plaukelių ir ne- 
paklausę: 

- Ar gera čia jums su mumis, prastais mužikėliais? Nesi- 
veržiate atgal skristi į tą Rusiją? 

— Oi, ramu ramu čia mums su jumis... Oi, pasilgau pasil- 
gau aš to kiemelio, tos gryčios saklyčios, to sodelio darželio, 
to žilvičio skėčio, kur lizdą kitą kartą sukaus, o tėvelis štai 
man tai padėdavo; tų draugų štai kaimynų, ypač jūsų, bran- 
gūs seneliai... — atsakė Aleksys, meiliai bučiuodamas abiejų 
rankas. “ 

- Tu visados buvai geras vaikas, - pagyrė nulenktas dėdė. — 
Ne toks, kaip kai kurie kiti. Tu kausais savo seno dėdės, jo ne- 
pajuoki kaip mano namiegai. Jie pradeda pykti, kam aš per 
daug plepąs ir vis tas pačias, sako, neva jau šimtą kartų jų gir- 
dėtas pasakas. O aš dar nė dalies neišpasakojau to, kas guli 
ant širdies. Pasenai, sako, ir supaikėjai. Bepiga jiems seninti 
mus, mūsų, tų „paikų senių“, prakaitu ir ašaromis išpuoselė- 
tiems. Kiek man ir tavo štai tėvui, o mano broliui Aniūprui, 
viso to ištekėjo, kol atsirado bent kiek šiokios tokios laisvės, 
kol palengvėjo gyventi, kol atsistojo tie rūmai kaip stiklinės, 

tas vaisiais apkeręs sodelis, toji visa graži tvarka, kurią čia ap- 
link regime, ir tu pats pagaliau. 

Ir senių papratimu kreitėti ir mokyti traukė toliau: 

- Tik tu, vaike, nepasileisk, kur nereikia, neįkliūk! Nesu- 
gaišink tėvo turto, kurį, tave bemokydamas, išpylė. Regi, kokį 
tave padarė! Rankos mažos, neįvargusios, baltos, nuo darbo 
nesukertėjusios, neįjuodintos, plaukeliai sušukuoti, veidelis 
saule nenudegęs, prakaitu nepraustas, drapanėlės gelumbi- 
nės, avalynės blizga, sagutės auksinės. Ponaitis, jau ką gi! — 
ne tos gryčios augintinis. Tu dabar visa mūsų giminės garbė 
ir šlovė kaip štai Jokūbas - Niaurų; tavimi džiaugiamės ir di- 
džiuojamės. 

- Antai padorios, gražios, brangiais, nors pačių mileliais 
pasipuošusios marčios; antai jų švarūs, sotūs, pilnaveidžiai 
raudonikiai, plonais skalbinėliais apvalkstyti jų kūdikiai, sau- 
gomi, linksmai žaidžia, auga, eis mokslus, gal tokie pat pataps 
ponaičiai kaip ir tu štai. O mes kaip augome ir vargą vargome! 
Atameni, broli? 

- Dievui dėkui už visa, ką praleidome, gera ir bloga pergy- 
venę iškentėję. Kas jau praėjo, to nebejaučiame ir nebeskaitome. 
Bet kad atsieitų visa iš pradžios perleisti, vargu bau beužtektų 
vieko ir drąsos, - palaikė šeimininkas savo brolio svečio kalbą 
iš pradžių taip sau: kad tik nenutrūktų. 

Tačiau veikiai pasijuto ir pats pagautas palyginimo seno- 
vės su dabartimi. Tik spindėjusį džiaugsmą, kad susilaukė 
pertekusios senatvės, sudarkė netikėtai ūžtelėjęs senovės 
skurdo šešėlis; tik išreikštą maldą - piktumas, pasididžiavi- 
mą - pažeminimas, dabartinę galią — pereitoji negalia. Aiškiai 
buvo matyti viduje kilusi audra: kaip tamsūs šešėliai imasi su 
skaisčia giedra, kaip ši betgi vienu matu priveikia. 

Senelis, didžiai įnirtęs, nusišniurkštė nosin įsisunkusias 
ašaras ir drauge tartum išpūtė visus senovės nelabumus. Beli- 
ko ramus graudumas padrėkusiose akyse, bet ir tai delnu 
nubraukė. Ir ėmė pasakoti, kas buvo, tokiuo balsu, kokiuo se- 
kama girdėta pasaka, o ne pergyventi skausmai. Ir buvo tai 
keista. Stebėjais, kaip tokios baisybės nevirpina jo širdies, ir 

nežinojai, ar piktintis, kad senelis apsigimęs tokia kieta šir- 
džia, ar gailėti jo, kad šiurkštus gyvenimas taip jį sukietino. 

— Bloga buvo! - pamojo šeimininkas ranka. — Tave dvaras 
pasodino kito valako dirbtų, antrą brolį pristatė miško sau- 
gotų, tretį pasiėmė į save tijūnautų, mane vieną, beliekantį 
pusbernėlį, apkrovė činšu. Ačiū ir už tai, kad bent pliekimų 
pažeminimų išvengiau. 

Žemės buvo gana, tik pajėgų maža. Sunku buvo iš jos tiek 
išversti, kiek gana činšui. Neužderėjo laukai, - ir dairykis pa- 
blūdęs. Kas tave vaduos, kad ir visi stigo? Nei bankų, nei 
draugijų. Ir tie žydai pinigų neturėdavo, nes ligi tik atsiras- 
davo, tuoj dvarininkai pajusdavo ir išsiviliodavo užsieniuose 
prašvilpti ar namie išskleisti. 

Ne lengviau būdavo ir tuomet, kai užderėdavo. Linai pi- 
nigais paversti taip pat sunku būdavo, kaip ir išauginti ir ap- 
doroti. Čia pat retas kas juos tepirkdavo, o ir pirkęs liepdavo 
Rygon nuvežti. Pinigų tegalėjai gauti Rygoje. Kol tu, būdavo, 
prekes sutaisai, jau ir ruduo. Ima lyti, netaisyti keliai visiškai 
pagenda. Antai santvare koks dabar geras kelias. O tuomet 
nė dalbų iš ten namo nesinešdavome: sūkį apsukus, vis reik- 
davo eiti nusiskrodžiusio vežimo trauktų. Dvi myli pavažia- 
vus, dar bjauresnė klampynė ties Vaduvų dvaru, ten ir šiandie 
dar sunkiai išvažiuojama. O tų mylių lig Rygai ne dvi, ne de- 
šimt, tik visos dvidešimt dvi. 

Privažiavai Nemunėlio upę - tilto nėra; jo ir visai nebuvo. 
Jei nepatvinęs, brendi. O dugnas it slibino nugara vienomis 
kalkių uolomis pasišiaušęs: nei arkliui eiti, nei ratams riedė- 
ti. Vienas pats sumanęs Rygon su vežimu nenuvažiuodavai, 
reikėdavo sutaisyti „padvada“, visa virtinė vežimų, daugelis 
vyrų, kad, sukritus vežimams ir arkliams jų nebeištraukiant, 
galėtų patys išvilkti. 

Po keturis sustoję, leidžiame vežimus nuo didžiausio kal- 
no skardies Nemunan'““*. Drioks drioks ratai per uolas, veži- 
mas blaškosi į abi pusi: tai vieniems ant pečių gula, tai kitiems; 
arklys nebepaveža, tad kuone neštinai patys pernešame į ant- 
rą pusę vieną vežimą, antrą, trečią, ketvirtą, — visus, kiek jų 

sustoja anapus upės. Nuo ryto lig vakaro skamba Nemunas 
ta pačia nergėto vargo gaida. „Ooo!ooo!“ - stiprina arklius 
ir patys save nusibridę nusibuvę, alkani, sustirę vyrai. „Ooo! 
o 00!“ - girdi iš paskutinio vieko, ir tau rodos, jog su šiuo 
šauksmu baigia jie pūsti ir savo gyvybę. 

Betgi pervažiavome. Tik vienam ratas subyrėjo, antram 
ašis nulūžo, trečiam blogi virveliniai pakinktai sutrūko. Ilsėtis 
nėra laiko. Imk iš vežimo antrus. Juk išvažiuodamas žinojai, 
kad taip bus, pasiėmei: kelyje niekas tavęs nepagelbės. Ir vėl 
toliau. Dar dešimtis mylių, ir kažin kelintą dieną pasieki mies- 
tą, tikriau, „daržininkus“ už dvejeto trejeto varstų nuo Rygos. 

Čia sustoji ir lauki pirklių agentų. Patys pirkliai buvo po- 
nai dideli, jų nė nematei. Agentai - latviai, lietuviškai nemo- 
ka. Kaip su jais derėsies? Prišoko prie tavęs, supratai, jog jo 
ponas, girdi, už visus daugiau mokąs, - leidi ant lanko krei- 
du užrašyti firmą: „Žvaigždę“, „Katę“ ar kitą kokią ir seki 
agentą. Dabar tai jau tikrai galas: galas kelio, galas vargų. 

Pas kiekvieną pirklį laukia tavęs šilta troba, pavalgyti - kiek 
nori, alaus atsigerti. Pirmą kartą drimbi migti, sušilti. Kitas 
kaip užmigs, tai ir nebesikelia: vargas pasiėmė savo auką. Ki- 
tam peršalę viduriai sugedo, - nė Rygos vaišių nebenori. Dar 
labiau išvargę kuinai nenori šieno ėsti, dažnai nė sierinio van- 
dens gerti. Smūkso pasišiaušę kaip ir jo „ponai“, dabar saky- 
tume; tuomet gi to vardo niekas nedrįso savintis: ūkininkas 
buvo ne ponas, kad ir arklio, greičiai jo tarnas. 

Kantriai lauki, kada tau mokės. Pagaliau visus šaukia į kon- 
toros kiemą, išsineša pūrą sidabro, semia skardine po dešimtį, 
dvi dešimti rublių — skaityti kas ten tesės tokiai jūrai žmonių -— 
ir verčia į atkišamas kepures. 

— Turek kepuru! - tesigirdi vienai vieni lietuviški žodžiai, 
kurių rygiškiai, per kelias dešimtis metų susidurdami su lie- 
tuviais, teišmoko. 

Ir nešiesi savo „kepuru“ kur šalin pasižiūrėtų, kiekgi 
šiemet „Zvaiznė“ ar „Kakė“ davė. „Davė!“ Nelygęs su nebyliu 
leičiu mulkiu, „davė“ nesuskaitęs, tau girdint, vienam ma- 
žiau, kitam daugiau, bet visiems lygiai po nedaug, nors iš 

užsienių fabrikantų tuomet imdavo kuone tiek pat, kaip ir da- 
bar kad gaunarna. Bet ką darysi - džiaugiesi ir tuo: bus kuo 
dvarui atkišti. 

Reiktų gi dabar ko nors geresnio ar gražesnio sau nusipirk- 
ti, žmonai ar mergiotėms parvežti. Norsgi kokio smaliūgo. Bet 
kur čia tau! Verdingis tuomet buvo vertas rublio, o auksinas — 
penkiolikos rublių. Ar tai mums buvo verdingiai mėtyti? Ir 
grįžti namo tuščiais užančiais. Nebent miesto mėšlyne ką keis- 
ta nutvėręs parsiveži. Antai kaimynas, radęs ragožę, įsimetė, 
dievai žino, kam į ratus, ir parsivežė... choleros. Šeši žmonės 
jo namuose išmirė. Bet kiti kaimynai neužsikrėtė. Kaip tai at- 
sitiko, geriausis Dievas težino. Nebent jis, pasigailėdamas 
vargdienių, juos savo šventa Apvaizda dengė. 

Išbalęs, sulysęs, privargęs, neišmiegojęs bent po pusantros 
savaitės grįžti namo, keletu sidabrinių rublių kišenėje veži- 
nas, jei kas, pažinęs žioplą leitį, jų neišviliojo ar tiesiog neat- 
ėmė; būdavo ir užmušimų. Vis dėlto linksmas, kad bent tam 
sykiui niekas tau kaulų nebarškins, bent tam sykiui ramiai ga- 
lėsi rūpintis, kad tam pilvapalaikiui nors bėralo duonos pa- 
kaktų prisikimšti. 

Pigus buvo žmogus ir jo darbo vaisiai... - pabaigė šeimi- 
ninkas. 

— Dar pigesnė buvo žemė, - nebeiškentė brolis svečias. Jis 
senai jau nekantravo, kaip čia nutvėrus kalbos siūlas. Šen ten 
mėgino įterpti žodį, bet nepadorėjos griežtai perkirsti ilgą bro- 
lio - šeimininko kalbą. Tad greitai pagavo jau jau trūkstantį 
jos galą. 

— Dabar man net dyvai, kaip mes susitraukome žemę kat- 
ras į sau. Kas tai matė dešimtinei be trobų mokėti 200-300 
rublių? Kitkart už tiek galėjai visą valaką nusipirkti. Už ežių 
perarimą kits kitam galvas skaldomės, negyvai užsimušame, 
po dvejus trejus metus bylinėjamės. Prireikus dalytis, norime 
tą žemėpalaikę svarais svarstyti, nebe matais matuoti. 

Anuomet žmonių buvo per maža, o žemės dvarai turėjo per 
daug. Dirbti ją ir naudotis ne tik negynė, bet ragino ir viliojo, 
tik žmonės nenorėjo jos užsikarti. Kam? kad ir be to platu buvo. 

Nežinojai, kur baigiasi tavo ganyklos. Išvedei arklius iš kie- 
mo (arklių buvo gražių), numovei apynasrius, suliejai tais pa- 
čiais, sušvilpei, — ir jie pasispardę atsiduria krūmuose bent už 
trijų varstų. Alksnynuose žolės ligi kelių. Žirnikai apvyniais 
karstosi ant krūmokšlių. Pilna visokių vijoklių, kokių dabar 
nė matyti nebesimato. O išgyventi lauko nedaug tetesėjai. 
Dvarui pasiūlius kam du tris valakus žemės, žmogus išblykš- 
davo kaip mirtį pamatęs, puldavo ponui ar kamisoriui į kojas 
ir tol rangydavosi, tol žemę grauždavo, kol leisdavo jam pasi- 
likti prie pusvalakės, daugiausia — prie dvidešimt penkių de- 
šimtinių. 

Kur žmogus baudžiauninkas norėsi tos žemės, kad nebu- 
vo pajėgų ji įveikti, priversti, kad derėtų? Kur tau derės, kad 
keturias dienas savaitėje dviese, dar su savo arkliu, turėjai 
dirbti dvarui, o tik dvi dieni sau? Nei tu laiku suarsi, nei lai- 
ku įsėsi. Kol dvaro dirvas apsėjai, tavo jau įdžiūvo; kol dva- 
ro nuvalei, nuėmei, - tavo ir išbiro. Tokia ten buvo tavo ir orė, 
kaip vaikų žaidimas! Ten prišokęs pakrapštysi, ten pakrapš- 
tysi ir lauki... bent keleto pūrų pelų. 

Ne tik parduoti bent saujos grūdų, bet nė sočiai pavalgyti 
mužikai neturėjo. Rugienė duona vadinosi ragaišis ir buvo ke- 
pama ne dideliais kepalais, bet plokščiomis ir dar mažesnė- 
mis pladelėmis. Jos mužikai nė nevalgė, nebent į pakasynas, 
į vestuves dovanoms vežėsi. Valgė vidurienę, vidurio - su nu- 
kultomis varpomis, nevėtytą; dažnai pelienę - vidurio ar gry- 
nų grūdų, sumaišytų su pelais, su virkščiomis (mėginta mai- 
šyti ir su samanomis, tik nepavalgyta) ir piestais sugrūstų 
piestose, kitaip ji vadinosi bėralinė, kad buvo pirma beriama 
į karštą krosnį, idant grūdama susigrūstų. Tas pat buvo ir 
kiaulbėralis - kiaulėms užbarstyti. Grynoji, švelnioji, gardžioji 
duona tad vadinosi ne grynų grūdų, tik gryno vidurio. 

Tu, brol, buvai laisvas činšininkas, darbų nėjai, savo žemę 
galėjai geriau išgyventi, kad geriau derėtų, ir tai kol valgei bė- 
ralinę senu papratimu! Nedyvai: likęs buvai vienas, per ištisus 
metus pats ponas, pats bernas. O čia trobos ėmė pūti, griūti, į 
žemes lįsti. Reikėjo statytis naujos. Visa tai, ką matote, jo 

rankom sutašyta ir ant sienų sukilota. Vieną galą sienojo šniūru 
užtraukus, pririš, tai eina kito galo trauktų. Kiek vargo, gurs- 
to, kaip nespartu! O dėlto kai dirbo, padirbo, nes lažas negai- 
šino. Galėjo net gudriau trobas statytis. 

Ne taip buvo kitiems gyventi; antai kad ir tam sodžiaus 
galiniui, kurio šulinys, matau, lig šiol tebestovi pačiame jūsų 
sodo viduryje! Dabar jūs stebitės, kas jį čia kasė tokioje nepa- 
togioje vietoje. Žinokite gi, kad anuomet čia gyveno ūkinin- 
kas, toks pat kaip ir Taučius, ir valdė pusę gražios jo sėdybos. 
Ir tai buvo jo nelaimė, kad Dievas ar ponas pabaudė jį visu 
valaku žemės, jam vienam kaip pirštui užkardamas ją it gir- 
napusę ant kaklo; pamažu, bet nuolat traukė jį į dugną, kol 
visai nuskandino. Bėgdamas nuo vargo, vedė žmoną, many- 
damas, kad dviese juoba tesės, - ir abudu pražuvo. Dievas da- 
vė jiemdviem dvi mergyti, daugiau nebedavė, bet ir tos pri- 
verkė antai aną šulinį. Jo vanduo buvo neregėtai gardus, kad 
iš nekaltų ašarų. 

Senis šeimininkas ėmė nerimti, stovinėti, sėdinėti. Pagaliau 
tikrai atsistojo eiti. 

- Ėt, sako. Senieji laikai atminti — tai senų žaizdų šašai lu- 
pinėti. Žiūrėk, kiek dešimtų metų praėjo, o žaizdos vis dar ne- 
užgijo, tik šašais užsitraukė. Štai štai ir susopsta. Kažin kam 
čia mes tokiuo gražiu ir laimingu laiku ėmėme vien apie blo- 
gybes karkti. Šiandie - to per daug. Arba tu, broli, liaukis, ar- 
ba aš einu šalin, jei tu imi minėti „Kvailių ašarų“ šulinį... 

Ir nieko nelaukdamas, sparčiai nužingsniavo kažin ko 
kluonan. = 

Svečias ilgai lydėjo jį akim. 

- Jis buvo vienametis tų „kvailių“. Mes — jau geri piemens. 

Klausytojams tai patiko. Suprato pagaliau, jog mylimas jų 
kaimynas senelis nebuvo toks kietaširdis, kaip jie buvo manę, 
jog buvo dalykų, kurių nė šiurkščiausis gyvenimas nepadaro 
žmogui: labai tai man. 

— Betgi ir saulės kepinimas ar jūsų kumpio troškinimas — 


tebėra. Tai tebegeriate „Kvailių ašaras“? Atneškite gi ir man. 


Senai jau beesu jų gėręs. Pamėginsiu, ar toks tebėra gardus 
kaip pirma... 

Ponaitis studentas striktelėjo uzbono ir paliuokom pasileido 
į sodą. Beregint ir atgal sugrįžo su pilnu uzbonu šalto, tvirto, 
geležinio vandens. Senelis svečias, pasiėmęs uzboną abiem 
rankom, įsižiūrėjo į tyrą kaip akis vandenėlį, per kurį kiaurai 
matėsi dugnas. Gal dugne jam ėmė vaidintis scenos, prieš 80 
metų regėtos. Iš lengvo, lyg šventą daiktą, pakėlė į lūpas, il- 
gai pamažu čiulpė per spenelį, ne tiek, matyt, gerdamas, kiek 
sunkiai dūmodamas. 

— Geras tebėra... Vargšų ašaros neveikiai džiūsta ir genda... 

Ilgai patylėjęs, ėmė toliau pasakoti, bet visai kitokiu, kaž- 
kokiu pasenusiu, dusliu, nusiminusiu balsu. Jo akys, pirma vis 
į klausytojų veidus džiaugsmingai įsirėmusios, dabar klaidžio- 
jo kažin kur viršum klėčių, lyg kokius šešėlius sekiodamos. Ir 
visi jautė, jog kalba ne jiems kaip pirma, tik savo atminimams. 
Nebe iškalbingai, nebe upeliu teka kalba kaip pirma, tik stab- 
čiodama, užsikirsdama, gabalais krenta kaip varškė iš puodo. 

- Sodžiuje esti atėjūnų, kurie nieko žemės neturi, kampinin- 
kų, kurie ne daugiau kaip ketvirtį teturį, pusininkų, kurie pusę 
valako turi, ir namininkų, kurie visą gyvenimą, dubą, namus 
turi. Galinis buvo namininkas, valakininkas. Regi, kaip dabar 
namininkai gyvena! Jis gi buvo toks neturtingas, jog sunku di- 
desnis vargšas beįsivaizduoti. Pavadinsime jį - Steniuliu. 

Gražioje namininko sėdyboje, pačian sodžiagalin, lyg bai- 
liai pasitraukęs nuo kitų tankiai sustojusių namininkų trobų, 
stovėjo vienai vienas ūkio trobesys — menko atėjūno pirkelė 
su nameliu, arba priemene, kur stovėjo vienai vienas ūkio gy- 
vulys - blogas kuinas. Du mažučiuku langeliu, kad nė žmo- 
gus pro juos neįlįstumei, vienas žiūrėjo į šiaurę, galukaimėn, 
santvaran, antras - į vakarus, į vieškelį; abudu kai kur išmuš- 
tais stikliukais, eglinėmis skalomis (balanėlėmis) užtaisytais, 
buvo lyg žlibakiai prisimerkę. Trečias langelis priešais kros- 
nį buvo ir visai aklinai iš vidaus pusės lentele užstumamas. 
Jis švietė, krosnį kūrenant, kol dūmai išeina ir šeimininkė in- 
dus suplauna. 

Viduje namelio viename pasienyje buvo bent kiek arklio 
ir žmonių mėšlo, antrame stovėjo neregėto drūtumo (kur to- 
kio ir medžio gavo!) piesta su keturspeniu piestu ant lingės 
ir tuščių tuščia skrynia. Pirkelėje nei ant vesalų, nei ant vir- 
dies, nei ant sienų nieko nekabėjo, pasuoliuose ir palovyje nie- 
ko nesivalkiojo. Senas kreivas suremtinis stalas ir toks pat 
suolelis buvo visi namų griozdai, o lovos vietoje tysojo nuo 
krosnies lig priešakinės sienos dvi plačios lentos, apdraiky- 
tos ilginiais šiaudais ir užtrauktos drūta kartimi. Tai guolis 
pirma pačių šeimininkų, paskui vaikų; tuomet pačiudu per- 
sikėlė ant plikos molinės krosnies. 

Nei viduje, nei ore nebuvo nieko, kas paįvairintų, tylą pa- 
gadintų. Jokio gyvulėlio: nei karvės, nei ožkos, nei vištpalai- 
kės, nei šuns, nei katės. Nei tos tauškalės kregždelės, kitų 
ramintojėlės; nei tie trukšmininkai it žydeliai žvirbliai aki- 
plėšos neieškojo sau lizdaviečių toje dykumoje, kur ir pačios 
piktažolės buvo bevaisės, begrūdės. 

Nors galiniai buvo sodžiuje nekalbami (niekas jų neva- 
dino nuodininkais), tačiau santvaru pro jų pirkelę visi ei- 
davo atodairomis: ne dėl baimės, kad kas iš vidaus neiš- 
šoktų ir neišgąsdintų (visi gerai žinojo, jog ten ničnieko 
nėra), bet neapvežėdami tos paslaptingos tylos, kuri gaubė 
tą nekaltą pirkelę lyg kokių raganių būstą ir darė paniuru- 
sią ir baisią. 

Sodžiuje galinių niekas senai nebematė, laukuose tik iš 
tolo, ir tai retai, it kokius svetimus: tiek daug jiedu gaišo 
dvare, atidirbdamu už valaką, iš kurio jokio pelno neturėjo. 
Anksti rytą apsunkusia eigastimi pakluone patsai išeidavo į 
dirvą ir tuo pat keliu grįždavo atgal. Nepadorėjosi saviškių, 
su kuriais augo, kad jis taip nuo jų atsiliko. Žmona vėl ne- 
padorėjosi lįsti į akis kaimynėms, kad neįtartų, jog landžioja 
ko nors kaulytų, nors jokio daikto ne tik dovanoti, bet nė 
paskolinti nebuvo niekados prašiusi. 

Nežinia, ar pirkelė pasidarė panaši į savo šeimininkus, ar 
patys šeimininkai įgijo pirkelės būdą: gana, kad abudu buvo 
tos pat „mados“. 


- 602 - 


Patsai buvo vyras augalotas, gražiu veidu, plačiu smakru, 
stambia nosimi. Jo akys buvo taip giliai įkritusios lyg į bulbių 
rūsius, ant pat dugno, jog nė nesimatė. Tik kai kada gyviau 
dėbtelėdavo tasai neva žlibakis, prisimerkėlis; tada protingos 
jo akys taip blizgėjo, kaip neiškenčiamai sunkiai sergančio 40“ 
karščiu ir drauge mirtinai norinčio miego. 

Pati buvo žemutė, pačiam tik lig peties, bet dailaus sudė- 
jimo, gražaus veido. Tik tas veidas buvo taip sustingęs, mė- 
lynos akys taip nieko nebereiškė kaip avelės arba stiklinės, lyg 
visi jausmai būtų galutinai atbukę ir viduje visiškai būtų ne- 
belikę dūšios. 

Kas juos pažino prieš aštuonetą metų, dabar susitikęs nu- 
sigąsdavo: kuo vargas bepaverčia žydinčią jaunystę. Netur- 
tingu juodu buvo ir pirma. Bet vienas antram patikdamu, 
susituokė, tikėdamies savo vieku ir jaunyste visa pergalėsią 
ir iš neturto išbrisią. Apsiriko - dvaras neleido; po kelerių me- 
tų aplink trobelę dar tuščiau buvo nei pirma. 

Iš tolimų darbų vėlai vakarą abudu begrįždavo paskutiniu 
vieku ir vieno betrokšdavo - kuo greičiausiai apvirsti nors ant 
plikų šiaudų, nors ant kiečiausio guolio ir tuojau įkristi į ne- 
gyvą, nebesveiką miegą. Kuo greičiausiai reiks ir vėl keltis, 
kad nueitumei kelis varstus ir laiku stotumei į darbą. Apie 
juos pasakojo, pati sykį taip mieguista pakirdusi ant krosnies, 
kur abudu gulėjo, jog vyža apavusi vieną koją savo, antrą ko- 
ją - vyro. Valgyti nebuvo nei ko, nei kada virti. Tad pusry- 
čiams, pietums ir vakarienei dėdavosi į terbas visad tos pačios 
pelienės duonos ir išeidavo. Kol nueidavo varstą, jau visą ir 
suvalgydavo. Kas likdavo, sutrupėdavo terbelėje, tad per pie- 
tus begalėdavo pažėbėti trupinių. Ir likdavo visa diena alkio, 
sunkaus darbo, galutino nuovargio ir nebaigiamų bausmių. 
Dvaro vaitai ir tijūnai laikė juos pačiais tinginiais ir nuolat 
pliekė. O iš kur imsis vikrumo ir vieko, niekas neklausė. 

Kažin, ar galinių pirkelė buvo kuomet nors girdėjusi, kaip 
žmonės žmoniškai juokiasi, bent kaip gyvai šnekasi. Baisi bu- 
vo, kai buvo ji tyli ir paniurusi, kur kas baisesnė pasidarė, kai 
ėmė „rėkti“, kai Dievas davė vieną kūdikį mergelę, o po dvejų 

metų ir antrą. Augo jos tikrai nuo pat gimimo vienos pačios, 
iš pradžių lovoje, šiaudynėje, paskui šaltoje asloje, o kuo mai- 
tinosi, vienas Dievas težino. Buvo liesutės kaip ašakėlės, o iš- 
blyškusios kaip bulbių daigai, ištįsę tamsiame pagirnyje. Nuo 
pat mažens neprausiamos, nešukuojamos, veikiai „kaltūnu 
apsirgo“. Ant nekerpamų, ilgais plaukeliais galvelių ėmė vel- 
tis vailokas — kaltūnas ir stora pluta apdengė visas šašuotas, 
pilnas gyvių galveles. Iš tolo negalėjai atspėti, ar tai plaukai, 
ar bežaidžiant tyčia nei šiaip, nei taip ant galvų užsidėti ry- 
zeliai: nei lyties, nei spalvos nebegalima buvo atspėti. 

Močia, bėgdama į darbus, pames jas, būdavo, į viduaslį, 
ar šilta, ar šalta, čia pat ant purvinos žemės padės riekę pelie- 
nės duonos, šukę vandens ir nebegrįžia visą dieną, o kartais, 
kai pavaro į tolimąjį dvarą už visų septynių mylių, tai ir ke- 
lias. Duoną mergelės veikiai suvalgo ir trupinėlius iš dulkė- 
tos žemės kaip vištos sudažo, vandenį gi dažniausiai per ne- 
atsargumą (žinai, vaikai!) palieja po savimi ir jau visą laiką 
trokšta ir alksta. 

Tad visą laiką rėkė kaip nešeriamos avelės, tai po vieną, 
tai abidvi vienan balsan; tai nustoja, tai vėl pradeda. Ir rėkė 
kažin kaip nežmoniškai, kažin kaip skystai, skurdžiai, silp- 
nai, mikendamos kaip šunų pjaunamos katės, jokiuo muzikos 
tonu kaip kurtiniai nebyliai. Rėkė iš alkio, troškio ir šalčio, rė- 
kė iš nuobodžio ir bailės. 

Pirkelė dūminė, be kamino, visa juoda juoda, taip prirū- 
kusi, kad net lubose spindėjo sukietėję deguto spuogai, o per 
sienas zliaukė jo srovės. Juoda aplink, juoda plūktinė asla ir 
abudu langeliu užrūkusiu, juodu. Vis dėlto tie langeliai tai bu- 
vo vienatinis paįvairinimas to tamsaus juodumo, vienatinė 
grazna: jie leido nors truputėlį pilkos šviesos, o saulei lei- 
džiantis vakarop, pro vieną įtrykšdavo, nors neilgam, ir visai 
gražus spindulių stulpas. Jis nušviesdavo neregėtą daugybę 
dulkių pirkelėje ir skersai nusileisdavo gražiai per visą pir- 
kelę lig pat palovio ir pečeliaus. 

Tai buvo vienatinis mergelių džiaugsmas: tą vienai vieną 
valandą, kada „stulpas“ pirkelėje švietė, jos nebeverkė. Kaip 

sužavėtos, būdavo, įsižiūri mergaitės, kaip šviesios šviesios 
sparnuotos dulkelės, pirmiau neregimos, dabar šoka, mirga, 
lakioja, viena iš lengvo slenka žemyn, tai vėl susimąsčius strik- 
teli aukštyn ir vėl slenka, leidžiasi kaip voras per neregimą 
siūlą. Mostelėsi rankele, ir iširo visa tvarka. O kad papūtei, kas 
tada ima darytis, tai sunku ir apsakyti! Viskas sumišo, sudriko, 
sujudo. Šen šoka, ten šoka, bėga aplink kits kitą, bėga lenk- 
tynių, eina mintynių, vieni stulpeliai žemyn, kiti aukštyn. Ir 
kūdikiai krykštauja, kvatojas, rankelėm mojuoja, kaklelius iš- 
tiesdami, pučia. Ir vėl kvatojas, tikriau sakant, inkščia kaip be 
plaučių, o pilki, plovėti veideliai kažkokiais rundais susidaro 
aplink zūbelius ir akeles. Ak, kaip linksma! Kad šitaip visą die- 
ną, ne, visas dienas per ištisus metų metus galėtų žaisti, gali- 
ma būtų visa užmiršti: ir alkis, ir nuobodis, ir bailė!.. 

Kai mergelės pradėjo eiti viena sekmus metelius, antroji 
penktus, joms teko pritirti dar vieno džiaugsmo, kurs betgi 
buvo dar trumpesnis ir pasibaigė nelaimingai. 

Galinių pirkelėje niekas niekuomet šviesos nedegino; vie- 
na, nebuvo kuo šviesti: petrolėjaus dar niekas nevartojo, o 
skalų taip pat nebuvo kas parveža iš miško; antra, kaip ma- 
tėme, nebuvo nei laiko, nei reikalo: ligi tik galima buvo, tuoj 
visi krito miegan; taip ir atsilsėti buvo geriau, ir tuščias vė- 
daras užmiršti lengviau. Prisireikus ugnies krosniai pakurti, 
buvo įpučiama židinyje arba nubėgama į artimąjį kaimyną. 
Fosforo degtukus retas kas tevartojo. 

Vieną sykį galiniai buvo bažnyčioje. Močia turėjo kišenėje 
visą skatiką. Grįždamu ir ėmė tartis, kas čia už tą skatiką nu- 
sipirkus. Saldainių tuomet dar nebuvo; galima buvo nusipirk- 
ti paprasto sukraus; bet jis buvo toks brangus, jog už skatiką 
niekas nė kruopelės nenorėjo duoti. Bestovint šalia kromo ir 
galvas besukant, švyst į akis nuo lentynos šviesiai šviesiai 
Zydra dėžutė kvaterkos meto, apskrita, užvožta viršeliu, ne- 
dažytais dugneliais. Kažin kaip abiem smilktelėjo žydros jų 
mergelių akytės. Ir žodžio viens antram neištarę, vienas nu- 
siėmė dėžutę nuo lentynos, antras, išsiėmęs skatiką, atidavė 
pirkliui. 

Nušvito jų veidai pirkiniu. Taip buvo laimingu, net eiti ėmė 
sparčiai ir kuone uždusę parbėgo namo. Ir nušvito visas pir- 
kelės vidus. Dėžutę iškilmingai įstatė krosnies kaktos pečio- 
nėn it dievaitį drevėn ir, eidami pro šalį, vis kreipė akis į tą 
šoną, it pagerbdami šventą daiktą. Kūdikiai... ką gi besakyti! 
buvo tiesiog hipnotizuojami. Jie nežinojo, kam tai dera; tėvai 
nebuvo nė vieno degtuko įbrėžę; joms gana buvo, kad visame 
pirkelės juodume rado bent vieną skaistų tašką. Ir tas taškas 
jas žavėjo. Ir vėl liovėsi verkusios: užmiršo net mylimąjį savo 
„stulpą“. Galėjo žiūrėti per kiauras dienas kaip ekstazėj, dan- 
gui atsivėrus. 

Apetitas, sako patarlė, kyla bevalgant. Kaip į šviesos stul- 
pą bežiūrint, norėjosi ir rankelėm po jį pamojuoti, taip ir šitą 
kaip dančiui dygus, nematytą titę regint, įsinorėjo ir pačiupi- 
nėti. Nepasiekdamos rankom, ėmė badyti žerstekliu (kačer- 
ga), kol nukrito žemėn. Pirma, žinoma, dėžutę pagriebė vyres- 
nioji ir ėmė visaip ją vartyti ir delneliuose apskritai ritinėti. 
Neišsekąs džiaugsmas turinčiai, nekantrybė - jaunei. 

— Duod man, duod man! - spyrinėjosi jaunė, kojelėm tryp- 
dama ir drebančiom iš godo rankelėm it pablūdus siekdama. 

Ištraukė ir pati ėmė džiaugtis. Bet vyresniojoje sukilo jau 
visai laukinių jausmai. It būtų kas išalkusiems vilkiūkščiams 
pametęs maitos gabalą. Kibo į mažąją, apvertė, atėmė dėžutę 
ir pašmūkšt pakrosnėn. Bet ten buvo visiškai tamsu. Atsimi- 
nė gi, kaip močia nerimstančias baidė: „Žiūrėk, štai iš pakros- 
nies meška, vilkas, žydas lenda“... Taip ji, pasilenkusi žiūrėti, 
ar tikrai išlenda, nutildavo verkusi. Tad vieriu matu sugalvo- 
jusi pameluoti seselei - meška titę pagriebė ir nusinešė - spru- 
ko iš pakrosnės. Bet čia jau laukė mažoji pritūpus, ir, ligi tik 
pamatė iškišant galvą, griebė abiem rankom už akių ir ilgais, 
niekados nepjaustomais nagais nuakėjo didžiajai abudu 
skruostų. Sukruvintoji pagriebė seselę už kaltūnų ir ėmė žvieg- 
dama kratyti. Ta vėl klykti. Ir pasidarė tokia laukinė scena, 
kokią tepadaro visai neprijaukinti girios plėšrieji. Tik bereikė 
stebėtis, iš kur tokiuose sunykusiuose kūnuose tiek daug sie- 
los, kad ir netikusios, galybės. 

Neilgai tai truko: silpnos vilkaitės pristigo pajėgų, užilso 
ir tada tepamatė, jog gražioji jų titė visa sulaužyta, dėžutei 
dugneliai iškritę ir pilna asla baltų medelių rudomis galvelė- 
mis. Ir kibo katra sau rinkti ir žydros skiedelės kąsnelius, ir 
degtukus į saują. Tik visu kuo pasidalijus, nurimo, vėl ėmė 
džiaugtis titėmis, kol skiedelės visai nubluko nuo drėgnų del- 
nelių ir nudažė visus jų veidelius. 

Tuo tarpu mažoji aptiko degtukų galveles „gardžias“ ir 
ėmė jas žįsti. Neilgai trukus, ėmė rangytis, pajuto pilvo sopę 
ir ėmė traukytis, vemti. Taip vakarą ir rado jas tėvai: vieną 
kruvinai sudraskytą, antrą fosforu užsinuodijusią. Didžioji, 
kaipo didžioji, ir bausmę gavo didelę: ar tai juokai, tiek pra- 
gaišties - už visą skatiką! Be to, pirkelę vėl pavertė vienodai 
juodu urvu... Mažoji pasitaisė: ji, savo nelaimei, buvo per ma- 
žai nužindusi galvelių... 

Dabar mergelės į pečionę bežiūrinėjo, vien saldžiai atmin- 
damos, kokia ten daili titė kadais stovėjo. Ir mažoji vien ten 
tiesė rankelę ir verksmingai prašė: 

— Duod, duod, duod... 

Nuo to laiko kūdikius lyg koks nelabasis apsėdo: niekaip 
nebenorėjo sėdėti asloje, vis veržėsi oran ir oran. Užrakins 
močia išeidama, užriš pančiu, užrems mietu, - mergelės kne- 
binės knebinės ir atsidaro; atsidaro ir išeina laukan. Vakarą 
ieškok jų! Močia pyko, mušė, bet nieko neįveikė. 

Vieną kartą, ilgesniam laikui išeidama, močia yč baisiai 
įgrasė mergelėm niekur neiti iš namų. Kaip tik tą dieną jos išėjo 
ir ėjo ėjo, kur tik akys vedė. Perėjo vieną miškelį, antrame pa- 
klydo. Puldinėjo, verkė visą dieną ir naktį, kol antrą dieną kaž- 
kas jas išgirdo ir netyčiomis gavo žinoti, kieno tie vaikai. Da- 
bar močiai atsirado naujo rūpesčio. Nors į darbus nebeik. Bet 
kaip neisi? Reikia eiti: dar užmuš tijūnas. Ir sumanė, ko neprie- 
telis nesumano: išeidama ėmė vyresniąją mergelę rišti, vienu 
galu virvės apjuosia mergytę, antrą galą stipriai pririša prie 
stalo kojos. Taip ir palieka įbaidžiusi, jog jei nebus pirkelėje, 
meška, vilkas pagriebs už durų ar žydas, čigonas pagaus ir, 
įsidėjęs maišan, nusineš vėl tan miškan, kur buvo paklydusios. 

Gyvų kūnų plėšimąsi iš kalėjimo močia savo ranka sustab- 
dė. Mergelės „nurimo“, vad., vėl ėmė nepaliaudamos rėkti iš 
bado, nuobodžio ir bailės. Suvalgiusios duoną, lupinėdavo nuo 
aslos juodą purvo plutą, kur pačios susiteršdavo, ir valgė. Val- 
gė ir sakė: gardu. Rėkė ir - augo. 

Augo? Ne, ne augo, bet kerėjo: platyn, ne aukštyn. Galve- 
lės darėsi didžiulės didžiulės kaip puodai; kaltūnai dideli kaip 
gluosnių vainikai; kojelės išsižergė, sukumpo; alkūnėlės atsi- 
kišo, prie šonų nebesišliejo. Ir taip išsikėtusios, jokio balso ne- 
girdėdamos, jokio įvairumo, margumo nematydamos, nieko 
nekalbėdamos, tik rėkdamos, sėdėjo prieš kita kitą tos vargo 
vergės. Rėkė nuo ryto ligi vakaro iš kažin kokio, lyg nervų, 
skausmo. Ir tapo tas rėksmas neatimama dalimi galinių pir- 
kelės, kaip kitų esti spryskas ar čiukuro lentoje išpjauti ark- 
liukai. Ir apsiprato sodiečiai su tuo rėksmu, ir ėmė manyti, jog 
kitam pasakojo, galinių mergiotės baigią „šulinį priverkti“. 

Berniokai piemeniukai nebežinodami, ką čia daugiau be- 
ištaisius, susitardavo eiti „kvailių baidytų“. Baisu buvo net į 
tą šalį eiti, dar baisiau pro langelį, kaip pro vilko akį, vidun 
pasižiūrėti. Bet smalsumas priveikdavo, ir jie, visi užtirpę, 
stypčiodami gretindavos į pirkelę. Patys įsibailindami, imda- 
vo pasienyje ūkti, nernėti, krapštytis, belstis. Viduje kildavo 
dar didesnis rėksmas, kol, piemenims apnikus langelius, bailė 
visiškai atimdavo žadą mergelėms. Abiem delnais iš šalių už- 
sidėdami, piemens įsiveizdėdavo į vidų, kaip mergiotės sė- 
di, kaip pririštos, kaip susiteršusios, kaip bjauriai nešvariai 
mėlynos, kuone tokios pat kaip pirkelės sienos, kokios jų di- 
delės akys, kuriomis žiūri teiraudamosi, kokios čia meškos ar 
žydai lenda pro langus, - ir šaltis kailį nukrato. Mergelių iš- 
gąstis ir baidytojams sukraipo veidelius, tad dar sykį kyšte- 
lėję kiek tik galėdami ilgesnį liežuvį, dar belstelėję kaip tik 
beišmanydami baisiau, sprunka atgal, ir jau gana esti žiūrėji- 
mo ir baidymo visai savaitei, jei ne visam mėnesiui. 

Ne, kas tuomet matė tas akeles, tas ir aštuonioms de- 
šimtims metų praėjus jų nebeužmirš! Be anos trumpą laiką 

švietusios degtukų dėžutės, pirkelėje švietė dar keturios taip 
pat skaisčiai žydros spilkos - mergiočių akys. Liga, nervų iš 
bailės gedimas, veidelių liesumas taip išplėtė tas akeles, jog 
žiūrint, rodės, nieko nebematei: nei kokia nosis, nei koks 
smakras, tik matei vienas akis it pelėdos kaktoje. Pasišiaušę 
kaltūnai darė jas dar panašesnes į pelėdą. Ir kaip tos akys sus- 
tingo iš baimės, taip jos ir pasiliko išplėstos ir kaip močios, 
nieko nebereiškiančios, stiklinės. Liko tas pats tik jų mėlynu- 
mas. Mergelių užgeso protelis; kitas apsigema kretinu, jos — 
pasidarė. 

Ir ėjo metai. Galinių „kvailės“ mergelės jau neberėkė, nes 
jau buvo „pilnas šulinys jų ašarų“, nei kur beėjo. Galėjo vie- 
toje išsėdėti kiaurą dieną, nors močia jų neberaišiojo. Nė ko 
beprašė. Paduos duonos gabalą —- tuo matu praryja kaip šuo 
žarną ir vėl sėdi, aplink graibos. Ir taip lig keliolikos metų gy- 
veno „galinių kvailės“. Gal būtų ir kelias dešimtis pragyve- 
nusios, kad nebūtų tėvų maitintojų nustojusios. 

Buvo ruduo, pati kūlė. Kažin kas sugavo klojime paukštį 
ir dovanojo mažam ponaičiui. Tas baisiai džiaugėsi, visiems 
rodėsi ir paimti į rankas davinėjo, patsai katutes plodamas. 
Džiaugėsi ir jo tėveliai ponai. Tik prinešus paukštį galinei ir 
jai padavus, spurst paukštis iš rankų ir nulėkė. Ponaitis su- 
kliko ir net apvirto iš rėksmo. Visi subruzdo raminti, žadėjo 
kitą paukštį, nieko nebegelbėjo. Senis ponas pasiuto. 

—- Rykščių! — sušuko. - Užplaksiu negyvai... 

Ir šoko tijūnai rykščių. Vos gyva beužsirito galinė ant ja- 
vų stuko ir ėmė iš ten pėdus mesti. O ausyse kūju mušė: 

— Netesėsiu, nebetesėsiu... gana... 

Atbėgo ir su rykštėmis. 

— Gulk! - suriko. 

Persižegnojo vargšė ir kadgi puls iš pat šelmens ant pliko 
pado, stačiai budeliams po kojų. Jie tvoti. Bet tuojau pajuto, 
jog paskutinioji. Liovėsi, pakėlė iš kraujo klano ir palaidojo 
dvaro kapuose. 

Taip mergelės ir nebematė savo kankintojos močios, kuri 
pati kankine pabaigė amžių. 


- 


Tik tai matė vyras. Jis nieko nesakė, tik namo taip pat ne- 
begrįzo. Pasvyrinėjo po laukus, keletą kartų pernakvojo ant 
žmonos kapo. Į darbus nebėjo. Niekas jo ir nebedrįso bekvies- 
ti. Trečią ar ketvirtą dieną ir jį rado nebegyvą ties kapais. Tad 
ir jį palaidojo šalia žmonos kankinės. 

„Kvailės“ liko vienos. Ir vėl ėmė rėkti, nes badas vidurius 
varžė. Viena kita sodietė iš pradžių mėtė jomdviem pro du- 
ris duonos. Kiti dar bailingiau ėmė vaikščioti pro šalį, kaip 
eidami pro kapą, kur gyvi palaidoti rėkia ir pagalbos šaukia- 
si. Būdavo dienų, kad ir niekas duonos neatnešdavo... 

Ir rado abidvi „kvailes“ ten pat asloje, kur keliolika metų 
prasėdėjo, nebegyvas. Ir niekas nežinojo, ar kartu abidvi nu- 
mirė, ar ne ir ar ilgai dar gyvoji rėkė prie negyvosios. 

Sodiečiai abidvi palaidojo savo kapinėse. 

Klebonas dykai už jas varpais paskambino... 

Visam gi sodžiui širdyje visam šimtui metų liko rakštis, 
kurios dabar nemėgsta krapštinėti... 

Alijaušas nutilo. Tylėjo ir visi klausytojai, kas galvą pana- 
rinęs, kas į erdvę įsižiūrėjęs. Pasaka padarė neapsakomai sun- 
kaus, nors ne visiems vienodo įspūdžio. Tokių pasakų tekda- 
vo ne vieną kartą girdėti: klausytojai tebuvo pirmoji karta, kuri 
nebuvo savo kailiu patyrusi baudžiavos nežmoniškumų. Gal 
dėl to vaikams lengviau buvo iršti už savo tėvus ir pykti už 
tai, kad vieni žmonės buvo kitiems atiduodami kaip invento- 
rius. Lažų skausmai tebebuvo tad gyvi tarp lažininkų vaikų, 
tebeklausančių gyvosios tradicijos. 

Nenoromis lindo klausytojams ir palyginimas su dabarti- 
niaisiais laikais. Anuolaik luomas luomui buvo atiduotas į 
nuosavybę, dabar tauta tautai, valstybė valstybei, Lietuva, 
Lenkija Rusijai ir Vokiai. Koks čia skirtumas? Vis tiek nėra 
laisvės. Dabar nebeplaka (dar ir plaka!) per kūną, užtat mu- 
ša ir žeidžia pačią sielą. Katraip gi geriau? Dažnai bevelytu- 
mei žmogus dvidešimt penkis bizūnus neg jausmą bailės, kad 
tave seka ir ne šiandieną, tai rytoj suims, pasodins į kalėjimą, 
išsiųs į Rusiją — į tolimuosius, kaip Gintautą su draugais, ar- 
ba į ne taip tolimus, vis dėlto svetimus kraštus. 

Šitas sunkias mintis pirmasis pertraukė Niaura tėvas. 

- Vis tai, kad nebuvo tais laikais tokių gerų įstatymų, kaip 
paskui kad buvo sudaryta, sakysime, kad ir tokių, kaip vals- 
čiaus ūkio tvarkomieji, išėjus iš dvarystės'?. Dvarininkas ne- 
būtų galėjęs apleisti vieną kurį savo baudžiauninką. Jei visi 
lygiai dirbo, visi privalėjo lygiai turėti pajėgų dirbti, taigi in- 
ventoriaus ir duonos. Skyriuje apie N. pasakyta... 

Niaurai atminimų negardumą jau buvo bepradedąs pakeis- 
ti gardumas, pasirodant savo išmanymą, kaip dera teisėtai ir 
teisingai gyventi; jau buvo bepradedąs įsileisti į giliuosius sa- 
vo „zokanų“ vandenis, turint tiek ir tokių klausytojų, - kaip 
šoko į tą balsą Niaura sūnus ir viską sudarkė. Dabar tik visi 
pasergėjo, koks Jokūbėlis buvo baisus savo virpančiom rūs- 
tybe lūpom. 

- Įstatymai! Įstatymų toli gražu negana! Reikia dar, kad kas 
jais eitų ir kitus verstų eiti. O kai nėra nei tų, nei tų, tai ar pa- 
tys įstatymai pasišiaus? Sakyk, dėde Alijaušai, kodėl anais lai- 
kais, kai tiek daug kruvinų skriaudų buvo pritiriama, niekas 
nesišaukė, jei ir ne įstatymų, kurių gerų gal ir iš tikro nebuvo, 
tai bent prieštarautojų iš savo tarpo. Kodėl Lietuvoje nebuvo, 
sakysime, tokių keršytojų kaip Ukrainoje sičininkai kazokai???! 
Lenkų dvarininkai jiems brangiai atsimokėjo. Nejaugi pas mus 
buvo ne tik kūną, ir pačią liaudies sielą užkapoję? Kodėl nie- 
kas nesakė: šitaip negalima, tai nežmoniška? 

Alijaušas iš pradžių klausė jauno studento tirados gerokai 
nustebęs. Tačiau juo daugiau klausė, juo akys darėsi gudres- 
nės, nors neapsakomai neramios. Visas jo veidas reiškė: „Su- 
prantu ir visiškai gerai suprantu, sūneli, ir bijau, ak, kaip bi- 
jau, jei tai teisybė...“ Taigi ir atsakinėti ėmė jau nebe taip 
sklandžiai, lyg tyčia trumpindamas savo pasakas, lyg pirmą 
kartą jam nebe tie atminimai ėmė rūpėti, tik kažin kas kitas. 

— Kur nebus buvę, Jokūbėli! Aš pats daug metų vaikščiojau 
tavo tėvelio parodomais takais: ieškojau teisybės įstatymuose 
ar teisingų įstatymų. Dukart buvau pėsčias nužingsniavęs į 
patį Petrapilį, visokius departamentus neraminęs, visokias 
komisijas ant savo pono galvos kvietęs. Ag klausė. Tik kas? 

Atvažiuos, būdavo, komisija, „tirs“ mūsų, mužikų, bylą per 
visą savaitę — už dvarininko stalo, kur butelių kaip beržynas 
stovėjo, ir išvažiuoja. Imi skųstis ant pačios komisijos, pakyrėji 
visiems. Ir štai aš gavau už neramybės kėlimą areštantų ratas, 
o mūsų dvarininkai - tiktai inventorines knygeles*?. Geros jos 
buvo kaip ir kiti įstatymai, kad būtų griežtai buvę pildoma. 
Jei jos ir nelengvino baudžiauninko buities, tai bent leido lai- 
ku žinoti, ko ir kiek bus iš jo dvarui paimta. Tik jos nebuvo 
griežtai pildomos. Jos tekalbėjo apie darbus ir činšus, o apie 
baudžiauninko „žmonišką“ kaip kitų sielą nieko nesakė. 

Pradėdamas naują savo pasaką, Alijaušas visas pakrutėjo, 
lyg jam ūmai būtų pasidarę nebepavirku žemėje sėdėti, nuri- 
męs įbedė akis į Aleksį ir Jokūbą ir jau visą laiką nebenuleido 
į akis. Tačiau juo tęsės pasaka, juo abudu kaito raudo, paga- 
liau ir visai akių nebekėlė į pasakotoją. 

— Drauge su manim vargo vargą du kaimynu, šiaulyčiu ar 
telšiečiu, gerai nebeatamenu, Girdvainis ir Šalkus. Abudu jau- 
nu baudžiauninku, abudu be galo greitu, linksmu ir tokios 
geros širdies, kaip judu štai... Rodės, nė musės neužmuštų, o 
buvo nukovę savo poną. Ir buvęs gi niekšas tasai jų dvarinin- 
kas, Žūrauskas ne Žūrauskas, taip pat gerai nebeatamenu: iš- 
sigimėlis ir girtuoklis. Miegodavęs dieną. Keldavęsis penktoje 
vakaro ir imdavęs dūkti po laukus. Mėgiamasis jo prasiblai- 
vinimas buvęs savo ranka bizūnu kapoti visus darbininkus, 
pradėjus nuo pirmojo, visai nežiūrint kaltumo, tik kad taip 
jam gerai buvę. Per visą naktį paskui gerdavęs, per visą die- 
ną miegodavęs, ir taip vėl iš pradžios. Pasidarę tiesiog nebe- 
pakenčiama gyventi. Išėję Girdvainis su Šalkum į prievakarę 
pamedžioti, patykoję pamiškėje grįžtantį iš muštynių ir nu- 
šovę. Paskui užtvenkę upeliūkštį, iškasę vagoje duobę, palai- 
doję negyvėlį ir vėl paleidę vandenį viršum tekėti. Taip ir pra- 
žuvęs dvarininkas. Ilgai plakę visus dvariškius ir apylinkę, 
daug sukruvinę, kai ką ir užplakę, kliuvę ir kaltininkam, tik 
neprisidavę. Ir palengvėję žmonėms gyventi, palinksmėję na- 
bagai. Taip praėję bent dveitas metų. Vieną kartą susirinkusi 


-612 < 


jaunuomenė į karčemą pašokti. Įsigėrusi, įsilinksminusi ir 
ėmusi garbinti nežinomuosius geradarius, kurie visą apylinkę 
paleido nuo kraugerio siaubūno. Ir pasigyrę ragavę draugai — 
tai jie padarę. Džiaugsmas džiaugsmu - garsas garsu. Neilgai 
betrukus, iš karčemos gandas pasiekė ir tuos, kuriems tai rū- 
pėjo žinoti. Na, ir buvo Girdvainis ir Šalkus mano „Araugai“ 
Orenburgo gubernijoje - pataisomuosiuose būriuose... 

Alijaušas visa tai sakė rečiuodamas, kai kur paspausdamas, 
kai kur pakeldamas balsą. Ir su kiekviena balso atamaina abu- 
du studentu lyg gaužės. Baigdamas pasaką, Alijaušas siekė 
Aleksiuko neva dar kartą paglostyti per galvelę, pasilenkė į jį 
ir šnibžtelėjo: 

- Tai judu?.. 

— Ne. Tik mudu žinova, kas... - nepakeldamas galvos, at- 
šnibždėjo Aleksys. 

Pasaka apie išgamą dvarininką nebuvo pramanyta, ją se- 
nelis kartkarčiais ir pirmiau yra pasakojęs. Vis dėlto šiais lai- 
kais susirinkusiai jaunuomenei ji pasirodė alegoriška ir kaip 
tik dabarčiui taikoma. 

Po žilvičiu pradėjo ūžti kaip avilyje. Sušneko subuvo visi 
kausytojai. 

— Ne mažesnės padėkos būtų verti ir mūsiškiai „Girdvai- 
nis su Šalkum“, kurie pirma snukį sudaužė Vagėjui, o pas- 
kui ir pribaigė jį. Kas gi daugiau, kad ne jie? Taip visas mies- 
telis dabar kaip į bubiną muša. Tik vis dar nežino, kas buvo 
tuodu bernaičiu, kuriuodu antstoliui tiek daug gėdos viešai 
padarė. Be reikalo pribaigė: Vagėjas vis tiek nebebūt likęs ne 
tik pas mus, bet ir iš viso policijoje. Su tokia dėme nebepa- 
tarnaujama; ji nuseka ir į Sibiriją ar net į Mandžiūriją. Tik ką 
gi, vyrai, mes darytume, jei policijai galų gale pasisektų tuos 
mūsų Girdvainius ir Šalkus susekti? 

Tai buvo tikroji tema šio Bičiuolių mitingo, tikslas, dėl ku- 
rio, tiesą pasakius, jie buvo sušaukti: išklausytų, ką yra organi- 
zacijos nutarusios Įvodų aikštelėje. Jau buvo susirinkimui sa- 
vaime paaiškėję, jog, turint ir gerus įstatymus, reikia abiem akim 
žiūrėti, kad jie būtų vykinami. Aišku tad, jog patys žmonės turi 

dalyvauti įstatymų leidime, bent jų sumanyme, ir žmonės tu- 
ri reikalauti, kad jiems atsakytų tie, kurie daboja įstatymų vyki- 
nimo. Mitingo gi pabaigtų studentai ketino svečius išsivesti 
kur į laukus, toliau nuo nereikalingų klausytojų, ir tenjuos pri- 
siekdinti. Jau buvo ir besikelią, tik ūmai pasigirdo aštrus švil- 
pos čirškimas ir ūmai dvylika maskolių apsupo gurguolę po 
žilvičiu. Belermuodami, besigindami, besikarščiuodami nė 
nepasergėjo, kaip prie pat kiemo sustojo trys vežimai su 12 
policistų. 

- A, mitingas! Uždraustas susirinkimas! To tik betrūko... 
Gerai, tai bent kartu, - riktelėjo vadas. 

- Aleksys Aniūpro sūnus Taučius kurs jūsų? 

- Aš esmi, - atsakė Aleksys, visas išbalęs. 

- Jokūbas Jokūbo sūnus Niaura? 

—- Aš esmi, - atsakė ir jis paniurėlio balsu. 

— V kandaly ich!'*3 

Studentus nutvėrė bent po tris, nors jie nė nemanė prie- 
šintis. Iš kažin kur tarkštelėjo gelžys ir vienoje akimirkoje gel- 
žiniai pančiai atsirado ant abiejų studentų rankų. 

— Ach! - sukliko Marytė, kurios niekas nė nepasergėjo at- 
einant į vyrus. 

— Tokių teisių nėra, kad iš vieno žodžio žmones rakinėtų. 
Kas gi? Ar jie vagys ar žmogžudžiai? - puolė studentų ginti 
Niaura tėvas. 

— Taip. Jie užmušė antstolį Mitrofaną Stepanovičių Agge- 
jevą, - akiplėšiškai atšovė policistų vadas. 

Kad būtų perkūnas spyręs į tarpą susirinkusių, nebūtų j jų 
taip išgąsdinęs, kaip šita žinia. Visi tapo be žado, kaip besto- 
vį, visai apkvailę. 

— Meluojate, tai neteisybė! — kuone kartu riktelėjo abudu 
sukaustytu. 

— Pamatysime, pamatysime, — burbėjo užsispyrėlis poli- 
cistas. 

— Taigi tada ir sukaustysite, kai pamatysite. O dabar tu- 
rite juos paleisti. Jie nebėgs, —- nuostabiai i įsikišo pats 
nedrąsusis Kaušpadas. 

Paskui jį įsisiūbavo ir visi nečioniškiai. Jie ankšta siena ap- 
stojo surakintuosius šaukdami, kad nuimtų nuo jų pančius, 
kitaip jų neduosią išsivežti. 

- A, bunt? Viazat ich!"* —- sukomandavo vyresnysis. Ir 
policeiskiai nutvėrė katras po vieną. Šalin atšokus mažie- 
siems: Marytei, Sauliukui, Laurukui, paliko ringyje Iešmantų 
gimnazistai, Narviliuku du, tai keturi, trys bernai: Kaušpadas, 
Sudaras ir Bekintis, ir du pusberniu: Neniškis ir Vilbasis. Kai 
tuodu pusberniu daugiausiai spurdėjo ir žvygavo, vyresnieji 
ėmė nesiduoti. Kaušpadas taip ūmai pasisuko, jog rusas, kurs 
buvo jo nusitvėręs, padrioskė aukštininkas ir net kojas pakė- 
lė. Kaušpadas tokiuo ešeriu pasipūtė šalin pašokėjęs, jog nė 
vienas policistas skyrium nebedrįso į jį kibti, kol vienas ne- 
apėjo iš užpakalio ir, griebęs už pačių, jį patį padrioskėjo 
aukštininką. 

Į tą sceną iš kluono pargrįžo senelis Aniūpras Taučius ir 
nei gyvas, nei numiręs silpnučiu balsu, kurs jam buvo gale 
gerklės sustojęs, paklausė: 

- Tai ką gi jūs čia darote? Juk tai mano svečiai... 

Bet gudai nieko nebeklausė, tik ėmė surašinėti surištuosius 
ir kitus čia rastuosius. Paskui išskyrė visus svetimuosius, ne 
to sodžiaus žmones, ir sukomandavo jiems: marš! Tarkštelėjo 
studentų pančiai, ir visas būrys be kepurių žingtelėjo iš kiemo. 

Kilo klyksmas Taučių ir Niaurų moterų, kurios jau buvo 
pajutusios negerovę. Tik Alijaušas, vis taip pat kelius pasista- 
tęs ir rankas už jų susinėręs, tebesėdėjo žemėje galvą nulei- 
dęs. Jo nė nepasergėjo tame sumišime. 

Netikėtai iš liekančių išsinėrė Marytė, visa raudona, bet ne 
apsiverkusi, ir atkakliai tarė: 

- Nepalikite ir manęs: aš taip pat buvau Taučių viešnia, 
drauge viešėjau su jaunimu ir tokia pat esu „kaltininkė“ kaip 
ir jie. 

Gudas nustebo. Ūmai papyko ir pastūmėjo ją į būrį tardamas: 

— Nu, i prekrasno, stupaite!'* 

Ir išėjo į santvarą: Jokūbas Niaura, Aleksys Taučius, pri- 
spausdamu savo pančius prie krūtinės, kad netarškėtų, trys 

Iešmančiukai, trys Narviliukai, nes ir Sauliuko su Lauruku ne- 
paliko, penki nečioniškių bernai ir Marytė Šešiavilkiotė. Viso: 
keturiolika žmonių. 

Ir tuščia tuščia paliko Denionyse lyg nabaštiką išlydėjus. 
Nustėrę, nebegyvi lyg mumijos liko liekantieji, ir visų širdys 
šoko sprogo noru pasivyti vedamuosius santvare ir, kaip ir 
Marytė padarė, šūktelėti: „Imkite ir mus: mes tokie pat „kal- 
tininkai“, drauge ir kęsti bus mums lengviau už tai, kad mes — 
lietuviai!“ 

Tai buvo pats sutirštėjimas oro prieš aldrą““, kuri sparčiu 
viesulu atūžė, tratėdama nelaimingojo karo griausmais Man- 
džiūrijoje. 

Apie tai trečiojoje knygoje. 


A 


EPILOGAS 


ALAUŠO VARPAS 


Vilniaus bokšto duktė, Siaurimaučiaus paminklas, aštuon- 
kertė varpinė paalaušėj stovi, lengvai stiepias aukštyn mar- 
murinė balta lyg mergelė, iš patalo kilus!??. 

Alaušas — bendravardis tolimojo kaimyno, kurs, daug vie- 
tos ir pajėgų gavęs, tyvuliuoja ramiai, didžiu nešas, senai jau 
užmiršęs smiltynų brolelį??8. 

Lyg bajoras didus, iš mažikų išėjęs, ežers ežero nebepažįs- 
ta. Tik kas šiam Alaušui, kad jis meilus, ramus kaip kaktoj 
ašarota akelė! 

Kam jam plotis, vanduo, kad netrauktų int sau apylinkės 
mielų kalnelių, kad bažnyčia klevuos, kad varpinė stati iš Kal- 
viniškio jin nežiūrėtųs? 

Smalsiai žiūr apačion ir domėjas išvyst, ar bėr Varpas, 
prieš amžius nuskendęs, kad skambėjo skurdžiai ir kad gau- 
dė ryškiai: „Vyručiai, nemeskit senovės!“ 

Ką jūs girdit, mada, nors ją pats Radvila, ant antro kalne- 
lio prisgaužęs, teiktų jums palapčiom, paviliotų kalbom ar sta- 
čiai galybe primestų. 

Rymas saugo tiesų, jis - lopšys krikščionių, Ryme dygo ir 
augo tikyba. Gi Kalvinas - mada, ji praeis, nors dabar kuni- 
gaikščiai galingi užstoja??. 

Tvirta tai, kas yra dėta ranka šventa ant uolos nejudamoj 
vietoj. Gi smėlys, nors judrus, nors tau akį apdums, vis pa- 
liks - ne pamatan dėti. 

Dvi kaimyni kalvi, gretimai sukaupti, ne draugės, ne se- 
serys buvo; tame pat Alauše sėmės tyro vandens ne praustis, 
tik purkštis į veidus. 

Kunigaikštis — didus, jo galybė smarki, šviečia turtais ir 
garbe jo rūmai. Tiktai jam nenulenkt pilksermėgių žmonių ir 
juos šaukiančių Varpo balsų. 

Ponas rūstus, didus, žaibus mėto akim: kas čia drįsta jam 
prieštarauti? Gi - dailė, nors kauni, nors beginklė, viena sta- 
tos priešais visokioms galybėms. 

- Nu, su ta pajėga apsidirbt nesunku! - Ir liepė nugriauti 
bažnyčią, liepė Varpą įmest sietuvon kur giliau, kur Alaušas 
duburką išskalavo. 

Ir nupliko kalva, nebskambėjo varpai, žmoneles šaukdami, 
kad budėtų. O nerimsta Radvila ir jo dukra skaisti: jie balsą 
tebgirdi skenduonies. 

Nakties dvylikta stos, senas laikrodis muš neramiąją baisią 
valandą, skurdžiai nams atsilieps Varpo gūdžiu balsu: „Vy- 
ručiai, nemeskit senovės!“ 

Ir pajuto visi - Varpas gyvas tebėr, nors Alaušo kaps jį pra- 
rijo. Dailės balsas nemarus - jį per amžius girdės, kas sąžinę 
jautrią tebturi. 

Neberimsta Radvila, verkia naktį duktė, o žmonės tebėra 
kaip buvę. Neįveikt mums sielos, kuri tiesą pamėgs, kur dai- 
lę pamėgs ir senovę! 

Kas gražu, atsilieps, kas teisinga, nemirs, nors vandenim, 
kalnais apklotum. Tesižinai gi tie, kas nejaučia madų, nesu- 
pranta mūs obalsių skardžių! 

Nebėra Radvilų. Svėdasai vėl tušti: nupliko ir antra kal- 
velė. Virto rūmai stipri, nyko dvaro gauja ir galingų bajorų 
gentkartė. 

Nugalėjo anas Varpo balsas skurdus, iš Alaušo kildams gi- 
lybių ar tos gelmės, kuri žmogaus sieloj jautrioj ir sąžinės 
balsu vadinas. 

Vietoj dvaro plataus žmonės tiesė kapus ir atmintį brėžė 
iš gyvųjų to, kurs vertė savus nebejausti savęs, nebevertinti 
savo senovės. 

O kur buvo seniau bažnytėlė sena, vėl šventykla didžiulė 
atgijo. Atsirado gražus iš jautriųjų širdžių bokštas Varpui 
skenduoniui priimti. 

Gyvas Varpas senai nebegaudžia gūdžiai dėl senovės ti- 
kybos paminklų. Visgi liptų aukštyn, visgi gaustų ore: „Ne- 
pamirškit ir kita, kas brangu!“ 

Tiesia ruožą skersai ežerėlio ramaus kas naktelę, kas mėne- 
sieną, kad matytų visi liūdną taką aną, kuriuo budeliai vežė 
jį skandintų. 

— Sekit šituo taku, traukit man iš maurų: aš jums vėlei kaip 
pirma tarnausiu: neraminsiu širdis. Gūdu tam, kas supras, 
kurlink tiesias tas ruožas skaistusis. 

Tik kur tas neramus, slaptį žinąs žmogus, kurs tuo ruožų 
susektų skenduonį, kurio širdis jautri, bevažiuojant skersai, 
pasakytų: štai šič jis tebguli! 

Buvo vienas toksai, kurs nerimo naktim dėl paslapties dvie- 
jų kalvelių. Kasė rūsius Radvilų, griovė pamatus jų ir - rado 
auksinę grandinę. 

Ir suprato jisai jam tai esant ženklan, kad jis vietą skenduo- 
nies atspės, kad grandinė graži Radvilaičios nuožmios, lydė- 
jusios Varpą skandinti. 

Laukė jis nekantriai mėnesienos nakties, kad vidunaktis 
stos glūdumoje. Šoko valtin viens pats, yrės sparčiai taku, kol 
pasiekė patį duburką. 

Šoko jis sietuvon, pasinėrė dugnan, užsinėręs ant kaklo 
grandinę. Griebė rankom mauran ir - užkliuvo ąsos... O, 
džiaugsmo - tai jis bus užtikęs! 

Tik kaip kelt iš vandens šimtą pūdų svaros be prietaisų, 
šniūrų ir valčių? O iškilsi viršun, nebpataikysi vėl gelmėje už 
ąs0s nusitverti. 

Ne, nebkils jis aukštyn, neišpildęs, kas liepta! Tai prisrišo 
grandine prie Varpo. Traukit, vyrai, dabar, jei kam rūpi drau- 
gai, tik kartu - ir Varpą skenduonį! 

Miega žmonės giliai ir sapnuoja saldžiai, kaip iškils jų Za- 
dintojas Varpas. Tik nežino, kad ten dabar du skenduoniu 
saugo amžių paslaptį keistą... 

Vilniuje, 

1920 m. vasario mėn. 10 d. 


PAAIŠKINIMAI 


BIBLIOGRAFINĖS PASTABOS 


„Pragiedrulius“, rašytus 1916-1920 m., Vaižgantas paskelbė trimis knygo- 
mis: Vaižganto Pragiedruliai. Vaizdai kovos del kultūros, 1 kn. 1 d. - Vilnius, 1918; 
1 kn. 2 d. - Vilnius, 1918; 2 kn. Vaduvų kraštas. - Vilnius, 1920. Juos pakartojo 
1926 m. išėjusių savo Raštų VII (šis tomas išleistas dar ir su 1923 m. data), VIII 
ir IX tomuose, šiek tiek paredagavęs pirmojo leidimo kalbą, rašybą ir esmingai 
pertvarkęs trečiąją dalį („Vaduvų kraštą“), nemaža ką iš jos išimdamas ir 
nemaža kuo papildydamas (žr. Vaitiekūnienė A. Vaižgantas. - V., 1982. - P. 140- 
142). Antrasis „Pragiedrulių“ leidimas liko paskutiniuoju autoriniu jų leidimu 
ir yra autentiškiausio teksto šaltinis tolesniems šio veikalo kartojimams. 

Po Vaižganto mirties ligi šiol pasirodė keturi „Pragiedrulių“ leidimai — 
trečiasis, ketvirtasis, penktasis ir šeštasis. 

Trečiasis leidimas išėjo 1942 m. Kaune. Jį išleido Valstybinė leidykla, 
parengė B. Babrauskas ir H. Radauskas. Leidinyje yra glausta pratarmė 
(„Redaktoriaus žodis“), retesnių žodžių aiškinimai (išnašose), frazių kitomis 
kalbomis vertimai. Tekstas smarkokai redaguotas: bendrinės kalbos žodžiais 
bei formomis keista leksinės ir sintaksinės svetimybės, tarminė morfologija. 
Trečiojo leidimo „Pragiedruliai“ — keturtomiai. Ketvirtu tomu eina prie jų 
prijungtas romanas „Šeimos vėžiai“. 

Ketvirtąjį leidimą 1948 m. išleido Vokietijoje (Kasselyje — Mattenberge) 
veikusi iš Lietuvos 1944 m. pasitraukusių lietuvių leidykla „Aistia“. Leidinys 
turi įvadinį A. Merkelio straipsnį („Vaižgantas ir jo Pragiedruliai“), antrajame 
jo tome („Gondingos krašto“ antrojoje dalyje) išnašose pateikta žodžių bei 
realijų aiškinimų. Struktūra ir kalbos bei stiliaus autentiškumu šis tritomis 
leidinys tolygus antrajam „Pragiedrulių“ leidimui. 

Du paskutinius kartus „Pragiedruliai“ pasirodė 1969 ir 1989 m. Vilniuje. 
Juos išleido „Vagos“ leidykla. Pirmasis dviejų, antrasis - vieno tomo. Prie 

pirmojo (redaktorius A. Žirgulys) pridėta leidinį palydintys A. Venclovos ir 
A. Vaitiekūnienės straipsniai, prie antrojo (redaktorius J. Pilypaitis) - platoki 
teksto paaiškinimai ir žodynėlis. Abiejų leidimų pagrindas - antrasis „Pra- 
giedrulių“ leidimas. 

Šiuose Raštuose dedami „Pragiedruliai“ paimti iš antrojo leidimo. Paaiš- 
kinimams panaudota J. Pilypaičio rašyti teksto komentarai 1989 m. „Pragied- 
rulių“ leidime. 


TEKSTO KOMENTARAI 


1! „Zapadnikai“ (rus. sanadnuku) - XIX a. visuomeninės srovės atstovai, 
orientavę Rusiją į vakarietišką raidos kelią; Vaižgantas šiuo žodžiu ironiš- 
kai vadina Rusijos imperijos vakariniam pakraščiui priklausiusių lietuviškų 
gubernijų rusų valdininkus, vykdžiusius kolonizacinę rusinimo politiką. 

2 „Vilniaus miesto žali bromai“ — Tado Kosciuškos sukilimo laikų daina. 

3kaip Dobčinskį nuo Bobčinskio- Dobčinskis ir Bobčinskis - rusų 
rašytojo Nikolajaus Gogolio (1809-1852) komedijos „Revizorius“ veikėjai. 

*„kniaž Saffandutto z Saffanduttėw“ (lenk. safanduta - kvaiša) - 
kunigaikštis Kvaiša iš Kvaišų. 

5SEsu lenkų įsitikinimo, nors lietuvių gimimo- perfrazuota 
lotyniška formulė (sum gente lituanus, natione polonus), kuria sulenkėję 
Lietuvos bajorai nusakė savo tautybę. 

*Olgierd kniaž Šwiestowicz... (lenk.) - Kvaišų herbo kunigaikštis 
Algirdas Sviestavičius, Santeklių su apylinkėmis paveldėtojas. 

",„Belle et grande dame“ (pranc.) - graži ir kilminga dama. 

Šdidžiojo „Historya Narodu Litewskiego“ rašytojo - Teo- 
doro Narbuto (1784-1864) devyntomės „Lietuvių tautos istorijos“ (1835-1841) 
originalus pavadinimas „Dzieje Narodu Litewskiego“. 

? Mane, tekkel, ufarsin - (aram. meneh, tekel u pharsin) - suskai- 
čiuota, pasverta ir padalyta; žodžiai, pagal ST, paslaptingos rankos užrašyti 
ant Babilono karaliaus Baltazaro rūmų sienos ir reiškę greitą jo valstybės 
žūtį. 

Vealingas, turtingas, įtakingas batvinis-batvinis (lenk. boč- 
wina) - lietuvio pravardė H. Sienkiewicziaus romanuose „Ugnimi ir kalaviju“ 
(1884) ir „Tvanas (1886). 

Ukotchožije promisli“ (rus.) - išvyktiniai verslai. 

2ezelinės vilnos - galbūt tai Estijos Ezelio (Saremos) saloje augintų 
avių vilna. 

Bkaip anų kunigaikščio Radvilos šunų - minimas greičiausiai 
kuris nors iš Radvilų, valdžiusių Taujėnų dvarą, kur dar prieš I pasaulinį karą 
buvo laikomas didelis medžioklės šunų šunynas. 

BAlufku pabrestyt (žarg.) - pieštuką padrožti. 

gali antru Antokolskiu tapti- Markas Antokolskis (1843-1902) 
rusų skulptorius; sukūrė skulptūrinių portretų, paminklų; autorius Jekateri- 
nai II Vilniuje 1901 m. pastatyto ir 1915 m. demontuoto paminklo. 

“Iazzaronų (it.) - skurdeivų, elgetų. 

Zoblomovynių išnaikinimas- plg. rusų rašytojo Ivano Gončiarovo 
(1812-1891) romano „Oblomovas“ pagrindinį veikėją Oblomovą, socialinį ir 
psichologinį tipą, simbolizuojantį apatiją, tingumą, neveiklumą. 

ekonomiją ar šaltinį - šaltinis - turima galvoje istorinė realija 
(administraciškai susijusių palivarkų grupė), kuri lietuvių istoriografijoje 
vadinama lenkų termino klucz vertiniu raktas; ją pavadindamas šaltiniu, 
Vaižgantas, matyt, supainiojo lenk. klucz su rus. xarow, turinčiu šaltinio reikšmę, 
kurios lenk. klucz neturi. 

S Pulavų ūkio instituto - Pulavai (Pužawy) - miestas Lenkijoje, Lubli- 
no vaivadijoje; žemės ūkio ir miškininkystės institutas jame veikė nuo 1869 m. 

"alter ego (lot.) - antrininkų. 

2apie Marso kanalizaciją - turimi galvoje vadinamieji Marso ka- 
nalai, kurių įspūdis kilo italų astronomui Dž. Skiapareliui (G. Schiaparelli), 
1877 m. atradusiam šios planetos slėnius ir sprūdžius; po to atradimo ilgai 
manyta, jog Marse gyvenama ar gyventa protingų būtybių. 

2Galvano srovė- gydymui naudojama žemos įtampos elektros srovė; 
Galvanas (L. Galvani, 1737-1798) - italų fiziologas, atradęs elektros srovę 
gyvūnų audiniuose. 

3,z dziedziczki... z przylegtošciami...“ (lenk.) - iš Santeklių 
su apylinkėmis ir bjauriąja Varlyne paveldėtojos. 

*Slavutos guba - guba - apsiaustas be rankovių; greičiausiai tai Slavutos 
miesto (Ukraina), kur nuo 1818 m. veikė vilnonių audinių fabrikas, audiniai. 

5,„pan z panėw Swiestowicz herbu Saffandutto“ (lenk) - 
Kvaišų herbo ponų ponas Sviestavičius. 

“Vilniaus žydų tramvajaus - arklinis tramvajus, jungęs miesto 
centrą su Antakalniu, Užupiu ir geležinkelio stotimi, Vilniuje veikė 1893-1915 m.; 
priklausė Rusijos arklinių tramvajų bendrovei. 

7 „panskie ostatki - dostatki“ (lenk.) - ponų užgavėnės - perteklius. 

* „sans-soucie“ (pranc.) - žmogus be rūpesčių. 

2 „tutejszy“ (lenk.) - čionykštis, savas. 

VJerichono trimita- galingu balsų; užuomina į Šv. Raštą (ST, Još), 
kur pasakojama, kaip iš Egipto nelaisvės grįžę izraelitai užėmė Jericho miestą, 
galingais trimitų garsais sugriovę jo sienas. 

* „Šaltinis“, „Broma“ ir „Juozapinės“ - turima galvoje maldų ir 
religinės didaktikos leidiniai: XIX a. Il pusėje dažnai perspausdinėta malda- 
knygė „Aukso altorius, arba Šaltinis dangiškų skarbų“; M. Olševskio „Broma 
atverta ing viečnastį“ (1753), iki XIX a. vidurio susilaukusi 18 leidimų; šv. Juo- 
zapo, Marijos sužadėtinio ir Jėzaus globėjo, temos spaudiniai („Malda prie 
šv. Juozapo“ ir kt.). 

32 Gogolio Sobakevičiaus daiktai -Sobakevičius - N. Gogolio ro- 
mano „Mirusios sielos“ veikėjas. 

3zdrėw, zdrėw! (lenk.) - sveikas, sveikas; žodžiai, sakomi suprunkš- 
tusiam arkliui. 

*žargoniškai rašytą - rašytą jidiš kalba, susidariusia XII-XIII a. iš 
vokiečių aukštaičių tarmės ir hebrajų kalbos elementų. 

jūsų Nochumas negalėtų gyventi- greičiausiai tai Babilonijos 
karalius Nabuchodonosaras, apie kurio galybę ir turtus kalbma ST Danielio 
pranašystės knygoje. 

3 kaip Juozapui Aigipte teko taip aukštai palypėti-aliuzija 
į Šv. Raštą; plg. ST (Pr 22, 17) pasakymą: „Ir matė sapne kopėčias, stovinčias 
ant žemės, o jų viršų siekiant dangų“. 

7ivykusį senovinį palaiminimą: kaip jūrmalos smiltelių- 
ST minties parafrazė (Pr 22, 17). 

3 Be Talmudo ir Biblijos- žydams Biblija - ST knygos (be krikščio- 
nių laikomų nekanoninėmis); Talmudas (hebr. talmud - mokslas) - judėjų 
tikėjimo, teisės, moralės normų rinkinys. 

* Petras Kriaučiūnas (1850-1916) - pedagogas, teisininkas, lietuvių kalbos, 
etninės kultūros tyrinėtojas, rusų, vokiečių poezijos vertėjas; nešiojo didžiulę, 
žydams ir sentikiams būdingą barzdą. 

9Guten Morgen, guten Abend, Herr Doktor! (vok.) - labas 
rytas, labas vakaras, pone daktare. 

"1wie geht's, Herr Doktor? Was neues? (vok.) - kaip sekasi, 
pone dakiare? Kas nauja? 

*2 Danke schėn, ganz gut! (vok.) - ačiū, neblogai. 

3 „auf das grosse Wasser“ (vok.) - į didžiuosius vandenis. 

4“ nekentė Rusų ir Rumunų monarchizmo... - kalbama apie 
Rusijoje ir Rumunijoje žydams taikytą suvaržymą pasirinkti gyvenamąją 
vietą; iki XVIII a. vidurio Rusijos imperijoje jiems iš viso nebuvo leidžiama 
gyventi, o po to tik pietų Ukrainoje ir prisijungtose Lenkijos ir Lietuvos 
žemnėsę. Ė 

5 didįjį auksinį pinigą - 15 rb. vertės auksinę monetą, į apyvartą 
išleistą 1897 m. 

*“ „krūge“ (vok. Krug) - smuklėje. 

“7 „Barzdoti vyrai iš už jūros“ - L. Rėzos rinkinyje „Dainos“ (1825) 
paskelbtos vestuvių dainos „Iškada darželyj“ eilučių parafrazė. 

*mein Gott (vok.) - mano Dieve. 

* Otto von Mauderodė (1852-1909) - Tilžės spaustuvininkas; 1881 m. įkur- 
toje jo spaustuvėje buvo išspausdinta daug lietuviškų knygų, spausdinamas 
„Varpas“, „Ūkininkas“, „Žemaičių ir Lietuvos apžvalga“. 

„buldogas“ - stambaus kalibro trumpavamzdis revolveris. 

31 „vorwaerts!“ (vok.) - į priekį. 

32 „Znočijas“ (rus.) - reiškia. 

5 „vaisko“ (rus.) - kariuomenės. 

“*eyvulinio magnetizmo vilnys- galvoje turima šveicarų gydyto- 
jo F. Mesmerio (1734-1815) teorija, pagal kurią gyvių organizme glūdinti 
paslaptinga jėga, galinti daryti poveikį kitam organizmui. 

* Markonio...bevielis telegrafas -italų fiziko G. Markonio (Gug- 
lieilmo Marconi, 1874-1937) išrasta ir 1895 m. sėkmingai išbardyta aparatūra 
radijo signalams pasiųsti ir priimti. 

*“dzika maščė (lenk.) - neaiški spalva. 

*7 „kramolų“ (rus.) - sąmokslų. 

5 „kazionojo“ (rus.) - valdiško. 

>Gewalt! Karaul!Ratujceie! (vok., rus., lenk.) — slides alb5As 
gelbėkite! 

9 lieber Gott (vok.) - mielasis Dieve. 

“į junkerius...iš realinės mokyklos-junkeriai - karo mokyklos 
kursantai; realinė mokykla - gimnazija, kur svarbiausi dėstomieji dalykai buvo 
gamtos ir tikslieji mokslai bei gyvosios kalbos. 

kaip Mickevičius..kol nebuvo ištremtas- aliuzija į A. Micke- 
vičiaus poemos „Ponas Tadas“ pirmąsias eilutes: „Tėvyne Lietuva, mielesnė 
už sveikatą! / Kaip reik tave branginti, vien tik tas pamato, / Kas jau tavęs 
neteko“ (V. Mykolaičio-Putino vertimas). 

Spragarinių mašinų -sprogstamų užtaisų su laikrodžio mechanizmų; 
jais „Pragiedruliuose“ vaizduojamais laikais Europoje buvo įvykdyta nemaža 
politinių atentatų. 

“Kaip šv. Laurynas, gyvas deginamas - pagal hagiografų raštus, 
šv. Laurynas buvo popiežiaus Siksto II (IJI a.) diakonas, nukankintas Romo- 
je; jo gyvenimą ir mirtį vaizdžiai aprašė M. Valančius savo knygoje „Žyvatai 
šventųjų“ (1858). 

“dikasterijos (gr.) - teismo įstaigos. 

“ „predjavleno“ (rus.) - pateikta. 

7 „poniatyje“ (rus.) - kviestiniai. 

*i slava Bogu (rus.) - ir garbė Dievui. 

* „okraincams“ (rus. okraina - pakraštys, pasienis) - okraincai - rusų 
administracijos valdininkai, nerusiškuose imperijos pakraščiuose vykdę 
kolonijinę politiką. 

7 Ilja Mečnikovas (1845-1916) - rusų biologas, infekcinių ligų epidemio- 
logijos ir imuniteto tyrinėtojas. 

"Jakie drzewo, taka kora... (lenk.) - koks medis, tokia žievė, kokia 
motina, tokia duktė. 

"žiuo (rus.) - greitai, vikriai. 

BSuvoras karamora- nuodingas voras karakurtas (?). 

* „savizdralas“ (lenk. sowizdrza!) - padauža, išdykėlis. 

5 „desincioras“ (lenk. dziesiecioro) - dekalogas, dešimt Dievo įsaky- 
mų) - pakabinama spintelė knygoms, visų pirma religinėms, laikyti. 


+ 625 - 


*Olechnavčiaus „Pasakas ir pritikimus“ - Kajetono Aleknavi- 
čiaus (1804-1874) eilių knygą „Pasakos, pritikmai, veselios ir giesmės“ (1861). 

"7 Olšausko „Bromą, vedančią į dangų“ - žr. 31 paaiškinimą. 

"8 Aleknos balabaikos ar Valančiaus pamėgdžiojimai - turima 
galvoje K. Aleknavičiaus „Pasakos, pritikimai, veselios ir giesmės“ ir, matyt, 
M. Valančiaus „Vaikų knygelės“ bei „Paaugusių žmonių knygelės“ pasakojimai. 

"Ivinskio „Genovaitė“, dveitas jo „Kalendorių“... Juzumo 
„Dzidaras artojas“ - L. Ivinskio (1810-1881) versta vokiečių didaktinė 
apysaka „Genovaitė“ pasirodė 1858 m., vėliau susilaukė dar keleto leidimų; 
jo kalendoriai su pertraukomis leisti 1846-1878 m.; V. Juzumo USE) 
„Šventas Izidorius artojas“ išėjo 1854 m. 

0 Vilniaus Savičiaus ligoninėje-tai ligoninė Bokšto siais, va- 
dinta jai pastatus 1747 m. dovanojusio J. Savičiaus vardu, tvarkyta vienuolių 
gailestingųjų seserų. 

8: „Adinoi, Barach-Adinoi“ (hebr.) - Dieve, šventasis Dieve. 

2 jaunų „skripcionųy“ - jaunuolių, įrašytų į šauktinių kariuomenėn 
sąrašus. 

83 dailininko Stabrausko - Kazimieras Stabrauskas (Stabrowskis, 
1869-1929), lenkų tapytojas; 1907-1912 m. dalyvavo lietuvių dailės parodose; 
tapė portretus, peizažus, fantastines simbolines figūras, viena iš kurių yra 
„Karalaitės magiško kristalo“ portretas. 

“Žemaičių kunigaikštijoje- Žemaitijos seniūnija, LDK administra- 
cinis vienetas 1411-1795 m., nuo XV a. viduriobuvo vadinama ir Žemaitijos 
(Žemaičių) kunigaikštija. 

55 kochinchinų veislės vištos - stambios vištos, kildinamos iš 
Vietnamo Kochinchinos provincijos. 

6 fiunų veislės - daniškos veislės karvės, augintos Danijos Fiunų saloje. 

"7 Danke schon, gnūdige Frau... (vok.) - labai dėkoju, maloningoji 
ponia ar panele, to aš nežinau. 

8 lietuvių kontrafakcijai - priešiškam veikimui; lot. contrafacio — 
darau priešingai. ' 

?į tą mano „Helikoną“ - Helikonas - kalnas vidurio Graikijoje, seno- 
vėje laikytas mūzų buveine. 

"ewig weibliches (vok.) - amžinas moteriškumas; J. W. Goethės 
„Fausto“ baigiamosios eilutės: „Das Ewig - Weibliche zieht uns hinan“. 

* Nelzia (rus.) - negalima. 

"2 „kazionieji“ (rus.) - valdiški. 

"aštuntąjį gerapadarymą kūnui-ironizuojama, nes katekizme 
nurodomi tik septyni geri darbai. 

* „šapką nevidimką“ (cus.)- neregimąją, slepiamąją kepurę (rusų pa- 
sakose). 

*5 Aukštėjas - J. Lasickio traktate „Apie žemaičių, kitų sarmatų bei netikrų 
krikščionių dievus“ (1615) minima aukščiausia lietuvių dievybė. 

* Niech będzie pochwalony! (lenk.) - tegu bus pagarbintas. 
*7tų dabar Robinzonas, o aš tavo Penktulis - anglų rašytojo 
. Danielo Defoe (1660-1731) romano „Robinzonas Kruzas“ veikėjai; Penktulis — 
Penktadienis; Penktuliu jis vadinamas J. Ralio ir J. Šlapelio verstame šio 
romano leidime (1907). 

*tombakinius (vok. Tombak) - vario ir cinko lydinio, žalvarinius. 

* „Nė vietos, kur kitkart Troja yra buvus“ - plg. Vergilijaus 
„Eneidos“ eilutę (III, 11): „Nec locus ubi Troja fuit“. 

WŠiltumas, gražumas pavasarėlio!-S. Daukanto užrašytas 
daina virtęs nežinomo autoriaus eilėraštis „Linksmas pavasaris, atėjo diena“. 
M. Biržiška spėjo, kad eilėraštį parašė Tadas Jurevičius (a. 1740-1806), ilga- 
metis Gardino gimnazijos rektorius, bandęs versti į lietuvių kalbą Ovidijaus 
ir Vergilijaus kūrinius. 

"Tautos Himno ar Lietuvių Marselietės- taip vadinta plačiai 
dainuojami A. Baranausko „Kelionės Petaburkan“ V dalies posmai. 

'2esama Pietro Karuzo!- painiojamas italų rašytojo R. Brako (1862- 
1943) dramos „Don Pietro Caruso“ (1895) pagrindinis veikėjas su dainininku 
E. Karuzu. 

*5 Guckst du? Jej! A brocken powstania (vok., žyd., lenk.) - ar 
matai? Vaje! Mažas sukilimas. 

14 Po kapušcie piwo w gušcie! (lenk) - po kopūstų gera alaus atsigerti. 

"Sudiev, Lietuva... - A. Baranausko poemos „Kelionė Petaburkan“ 
III dalies pradžia. 

16 lenkų „Zorzą“ - „Zorza“ („Aušra“) - nuo 1866 m. Varšuvoje ėjęs 
savaitraštis, skirtas kaimui. 

*7 Skandauja - Skandinavija. 

Wta „bakūžę samanotą“ - kompozitoriaus Stasio Šimkaus daina; jos 
žodžiai - Prano Vaičaičio verstas lenkų poeto Teofilio Lenartowicziaus (1822- 
1893) eilėraštis „Ašaros“. 

19 „Plevną atakuoti“ - turima galvoje 1877-1878 m. rusų-turkų karo 
kautynės Bulgarijoje ties Plevnos miestu. 

Wrusų sumanytose... „školy gramoty“ -XIX a. pab. pradėtos kurti 
„raštingumo mokyklos“, kuriose mokyta skaityti, rašyti, aritmetikos ir gie- 
dojimo; suvokus, kad šiomis „mokyklomis“ Lietuvoje visų pirma siekta ne 
tiek šviečiamųjų, kiek rusifikacinių tikslų, jos buvo ignoruojamos. 

Ul kaip Buonapartės - tai autentiška, korsikietiška Napoleono 
Bonaparto pavardės forma. 

'2žvaigždininkas vienuolis Morė- greičiausiai čia minimas vokie- 
čių astronomas Simonas Marijus (Marius), 1609 m. atradęs Jupiterio palydovus. 

Uš ji buvo pirmą kartą pakirsta... - turima galvoje revoliucijos 
Rusijoje 1905-aisiais ir 1917-aisiais metais. 

Ww „Ach, ty berioza, ty moja berioza“ (rus.) - ak, tu berže, tu 
mano berže. 


- 627 - 


"5 Ojama... Nogi... Nod zu - japonų vadai 1904-1905 m. kare su rusais; 
I. Ojama - kariuomenės maršalas, M. Nogis ir M. Nodzus - generolai, pirmasis 
vadovavęs Port Artūro, antrasis - Mukdeno puolimui. 

W6 paskutinį jos kūdikį - benjaminėlį - benjaminas (hebr.) - 
laimės vaikas, jauniausias ir mylimiausias sūnus. 

17 krasivo i strastno (rus) ,iadnie i namiętnie (lenk.) - gražu 
ir aistringa. 

Ušcherchez la femme (pranc.) - ieškok moters. 

'9 kalbėtojai pilvu, ne plaučiais - pilvakalbiai; nuo senų laikų 
buvo manoma, jog yra taip kalbančių žmonių, kad atrodo, jog šneka ne jie, o 
kažkas kitas, esantis šalia (lot. ventriloguus, lenk. brzuchomowca). 

120 cubernatorius Klingenbergeris - N. Klingenbergis, Kražių 
skerdynių kaltininkas, Kauno gubernatorius 1890-1895 m. 

"1 Severo-zapadnavo kraja (rus.) - Šiaurės vakarų krašto. 

122 „delo“ (rus.) - biznis. 

13caro užmušėjai- turima galvoje 1881 m. Peterburge prieš carą Alek- 
sandrą II pasikėsinę ir jį nužudę narodovolcai; iš jų bombą susprogdinęs I. Hri- 
nevickis žuvo atentato metu, pasikėsinimo rengėjai S. Perovskaja, A. Želia- 
bovas buvo suimti ir nubausti mirtimi. 

124 „sočiniali“ (rus.) - kūrė, fabrikavo. 

725 „Piši: pokrasnel“ (rus.) - rašyk: paraudonavo. 

2 nyne blagopolučno carstuujuščich... (rus.) - dabar laimingai 
viešpataujančių jų imperatoriškųjų didenybių valdovų imperatorių. 

"27 ar skaito „Vilenskij Vestnik“, „Svet“, „Graždanin“... „Nouvoje 
Vremia“ - imperinių nuostatų laikraščiai: „Vilenskij vestnik“ („Vilniaus žinia- 
nešys“) - 1841-1916 m. leistas Vilniaus gubernijos oficiozas; „Svet“ („Švie- 
sa“) - 1882-1917 m. Peterburge ėjęs dienraštis; „Graždanin“ („Pilietis“) ir „No- 
voje vremia“ („Naujasis laikas“) - 1872-1914 ir 1868-1917 m. Peterburge leisti 
laikraščiai. 

128 „Russkija vedomosti“, „Russkaja mysl“, „Russkoje bogatst- 
vo“ - liberalios krypties spauda: „Russkija vedomosti“ („Rusų žinios“) - 1863— 
1918 m. Peterbuge ėjęs dienraštis; „Russkaja mysl“ („Rusų mintis“) - nuo 
1880 m. Maskvoje leistas literatūros ir mokslo žurnalas; „Russkoje bogatstvo“ 
(„Rusų lobis“) —- mėnesinis žurnalas, ėjęs 1876-1919 m. Peterburge. 

129 carstvije jemu nebesnoje graf Muravjov Usmiritel (1us.) - 
amžiną jam atilsį grafas Muravjovas Malšintojas; M. Muravjovas, Vilniaus 
generalgubernatorius, 1863 rn. sukilimo Lietuvoje malšintojas, už žiaurumą 
gavęs Koriko pravardę. 

S „Zapado“ įstatymams - kalbama apie vadinamam Šiaurės vakarų 
kraštui, į kurį po 1863 m. sukilimo įėjo Lietuva, taikytus kolonijinius įstatymus, 
visų pirma lietuviškos spaudos draudimą. 

S sų jumis, tripirščiais - su pravoslavais, kurie žegnojasi trimis 
pirštais. 

32 Šerlok Holmsams- Šerlokas Holmsas - anglų rašytojo Artūro Ko- 
nano Doilio (Doyle, 1859-1930) detektyvinių romanų ir apsakymų herojus, 
nepaprasto įžvalgumo ir sumanumo seklys. 

kaip bašibuzukų Balkanuose...-bašibuzukai (turk. pramuštgal- 
viai) - XVIII-XX a. pr. žiaurumu garsėjusi turkų kariuomenė, rinkta daugiau- 
sia iš jų nukariautų tautų. 

SMautonominės Lietuvos valdžia- kaip artimiausią politinį savo 
tikslą - reikalavimą Lietuvai autonomijos - iškėlė Lietuvos demokratų partija. 

5 balzakinė moteriškė - primenanti prancūzų rašytojo H. Balzaco 
(1799-1850) romanų herojes, paprastai vaizduojamas 30-40 metų amžiaus. 

86 „chasido maldą“ -chasidas (hebr.) - chasidizmo, religinės žydų sek- 
tos, paplitusios XVIII a. Lenkijoje, sekėjas; sekta skelbė, jog suartėjimas su 
Dievu įmanomas maldos ekstazėje. 

57 Orževskis, Stolypinas - P. Orževskis, Vilniaus generalguberna- 
torius 1893-1897 m..; P. Stolypinas - nuo 1899 m. Kauno apskrities ir gubernijos 
bajorų vadas, nuo 1906 m. Rusijos ministrų tarybos pirmininkas, nužudytas 
eserų 1911 m. 

8 Exaltavit humiles (lot.) - iškėlė mažutėlius. 

8 Vilius Tell - vokiečių dramaturgo ir poeto Friedricho Schillerio 
(1759-1805) dramos „Vilius Telis“ („Wilhelm Tell“, 1804) herojus, kovotojas 
prieš svetimšalius pavergėjus. 

“žydė Apraimienė-biblinio žydų patriarcho Abraomo (hebr. Efraim) 
žmona. 

wskaito...Juozapo istoriją- matyt, turima galvoje Šv. Rašto (ST Pr) 
pasakojimas apie egiptiečių nelaisvėje buvusį dievo Jahvės globojamą 
skaistuolį Juozapą, atsispyrusį moters gundymams. 

42 „Istatimaj apej walszczionus...“ - leidinys rusų ir lietuvių kal- 
bomis išėjęs Vilniuje 1862 m.; jame paskelbti baudžiavos panaikinimą liečian- 
tys dokumentai. 

“3 rendez-vous (pranc.) - pasimatymą. 

“4 Weltschmerzu (vok.) - pasaulio sielvartu. 

45 Vesiolyj narod (rus.) - smagi liaudis. 

46 Sienkiewiczius - šlėktelių dainius - H. Sienkiewicziui 1916 m. 
mirus, Vaižgantas apie jį paskelbė du straipsnius (žr. Vaižganto Raštai, t. 14. — 
K., 1929), kritiškai vertindamas jo kūrybą. 

4 Samuelis veda Saulių - žr. ST 1 Sam 9-10. 

4 Eolo arfa - senovės graikų mitologijoje —- vėjų dievo Eolo arfa, 
skambanti švelniais garsais tekant saulei ir pučiant menkiausiam ryto vėjeliui. 

4 ŪUžė braškėjo medžiai nuo vėjo - eilutės iš A. Baranausko 
eilėraščio „Dainu dainelę“. 

S praraja prarajos šaukias- Ps 41(42), 8; J. Skvirecko vertime: Srovė 
vejasi srovę; 1973 m. Ps leidime: Aplinkui verpetų verpetai. 

51 Leonidas Andrejevas (1871-1919) - rusų prozininkas ir dramaturgas. 

52 „da, dovolno zelionyj“ (rus.) - taip, pakankamai žalias; tai grei- 
čiausiai parafrazė, Vaižganto sukurta iš L. Andrejevo pjesės „Mūsų gyvenimo 
dienos“ veikėjų studentų pokalbio replikų (žr. Ionuoe co6paune covnHenud 
Jeounja Aunpeesa. - T. 6. - C.-IleTep6ypr. — 1913. - C. 14). 

185 Morkaus Tvaino ponaičiui berniūkščiui- amerikiečių rašytojo 
Marko Tveno (Twain, 1835-1910) apysakos „Tomo Sojerio nuotykiai“ herojui. 

54 Kristus dangaus sritį tepažadėjo tiems, kas tesės patapti 
mažvaikiais- plg. „Ištiesų sakau jums: jeigu neatsiversite ir nepasidarysite 
kaip vaikai, nejįeisite į dangaus karalystę“ (Mt 18, 3). 

*5 Kūmmelio (vok. Kimmel - kmynas) - kmynų, kmyninės. 

56 varu ir vyliais parsigabendami ją sau - Lietuvoje po 1863 m. 
sukilimo rusų administracijos įstaigose negalėjo dirbti nepravoslavai, todėl 
dauguma lietuvių inteligentų buvo priversti ieškoti tarnybų kitur. 

57 „apie auksingumą bei sidabringumą“ - užuomina į J. Basanavičiaus 
studiją „Žiponas bei žiponė ir auksingumas bei sidabringumas lietuviškų 
dainų“ (1885). 

58 lakioja „štafietai“ - kariuomenės kurjeriai; plg. lenk. sztafeta - estafetė. 

9 La Mančos Don Kišotas-M. Servanteso romano „Don Kichotas“ 
herojus. Don Kišotas - iš prancūzų perimtas lenkų rašomas jo vardas. 

60 karas kažin kur esąs, ant mūsų karaliaus visas svietas 
susitaręs - kalbama apie 1853-1856 m. vykusį Krymo karą, kuriame dėl 
įtakos Balkanuose ir Artimuosiuose Rytuose su rusais kariavo anglų, prancū- 
zų, turkų ir sardiniečių koalicija. 

“1 Lašadej (rus.) - arklius. 

12 „podorožnają“ (rus.) - keliaraštį, kelialapį. 

18 skarej (rus.) - greičiau. 

**ankarjer (pranc. en carriėre) - šuoliais, galopu. 

15 Ja jevo podleca...v soldaty sdam (rus.) - aš jį niekšą į kareivius 
atiduosiu. 

166 „diadka“ (rus.) - ilgiau tarnavęs kareivis, globojantis rekrutą. 

17 katzenjammer (vok. Katzenjammer) - pagirios. 

18 Smirno! (rus.) - ramiai! 

19 Robinzono kalendorių-romano „Robinzonas Kruzas“ veikėjo pa- 
sidarytas kalendorius: mediniame stulpe peiliu įrėžta patekimo į salą data ir 
vėliau stulpo šonuose kasdien įpjaunamas rėželis, žymintis praėjusią dieną. 

20 Vonsiackui depešuoti- Andrejus Vonsiackis — rusų žandarų vir- 
šininkas Marijampolėje ir Liepojoje, atkaklus lietuviškos spaudos persekio- 
tojas; suėmė ir įkalino daug lietuvių inteligentų („Sietyno“, L. Vaineikio bylos); 
nušautas 1910 m. Lenkijoje. 

Vltapti Lietuvos Nemrodu, „venator politicus“ - Nemrodas - 
juokaujamas medžiotojo pavadinimas, kilęs iš legendinio pietų Mesopotamijos 
Šinaro šalies valdovo Nimrodo vardo; venator politicus (lot.) - medžiotojas 
politikas. 

V?pasuotas karžygiu- pakeltas į riterius (lenk. pasowač na rycerza). 

"3 Šerloko gudrybės - žr. 132 paaiškinimą. 

"4nairišiai (ang. Irish) - Amerikos lietuvių vartotas airių pavadinimas. 

"5 Krakatuvos ugnikalnio - minimas Krakatau ugnikalnis Indone- 
zijoje, stipriai išsiveržęs 1883 m. 

"6boa konstriktor-smauglių šeimos Pietų Amerikos tropikų gyvatė. 

77Si non ė vero,bene travato (it.) - inkvizicijos sudegintam italų 
filosofui Džordanui Bruno (1548-1600) priskiriami žodžiai: „Nors tai ir ne tie- 
sa, bet gerai sumanyta“. 

"78 Gogolio pašiepta žmogystė- N. Gogolio romano „Mirusios sie- 
los“ veikėjas Sobakevičius. 

"šv. Bernardo šuva - senbernaras; nuo XIII a. šie šunys auginami 
Šveicarijos-Italijos pasienyje, prie šv. Bernaro perėjos. 

10 Miatežniki... svoloči... kanalji (rus.) - maištininkai... niekšai... 
šunsnukiai. 

A, skotina! Bezpasportnyj! (rus.)— O, galvijas! Bepasis! 

12 /ovi mošenniką! (rus.) - čiupk apgaviką! 

15 „Vaše Blagorodije!..Dobroželate!l“ (rus.) - jūsų kilnybe!.. Ge- 
ranoris. 

14 50. Vito ligoje- sergant epilepsija. 

15 A, podlec beglec! (rus.) - o, niekšas bėglys! 

16 pusti, čiort... (rus.) - paleisk, velne. 

17 noblesse oblige (pranc.) - kilmingumas įpareigoja (gerai elgtis); 
prancūzų rašytojo P. de Levi (1764-1830) maksima. 

18 iš keleto „pokvamų“, indijonų rimties pypkių - minima 
greičiausiai vigvamai - Šiaurės Amerikos indėnų kupolo pavidalo oda arba 
žieve dengtos palapinės; rimties pypkė - taikos pypkė, indėnų papročiu rūkyta 
taikos susitarimams patvirtinti. 

19 Nemunan- Nemunėlin. 

5 įstatymų... kaip valsčiaus ūkio tvarkomieji išėjus iš 
dvarystės - turima galvoje 142 paaiškinime minimas leidinys „Istatimaj apej 
walszczionus...“ 

"kaip Ukrainoje sičininkai kazokai- kalbama apie Ukrainos 
kazokų, kurių centras buvo Sičėje, kovas, visų pirma XVII a. viduryje vykusį 
B. Chmelnickio vadovaujamą sukilimą prieš lenkus. 

92 mūsų dvarininkai - tiktai inventorines knygeles - 1844 m. 
buvo paskelbtas privalomas inventorių (todėl ir inventorinės knygelės) 
sudarymas dvaruose; inventoriuose buvo surašomos pagrindinės ir šalutinės 
valstiečių prievolės, jų šeimos, sklypų dydis ir kt. 

93 V kandaly ich! (rus.) - į grandines juos! 

A, bunt? Viazat ich! (rus.) - maištas? Surišt juos! 

9 Nu, i prekrasno, stupaite! (rus.) - na, ir puiku, eikit! 

S sutirštėjimas oro prieš aldrą- prieš 1905 m. revoliuciją. 

7 Vilniaus bokšto duktė, Siaurimaučiaus paminklas... - 
kalbama apie Svėdasų bažnyčios varpinę, dėl architektūrinio silueto pana- 
šumo ji lyginama su Vilniaus katedros varpine; Svėdasuose varpinė pastaty- 
ta XIX a. 7-jame dešimtmetyje, jos statytojas 1847-1866 m. šioje parapijoje 
klebonavęs Kanutas Siaurimavičius (1816-1872), po to iškeltas vikaru į Ilūkstę, 
o vėliau Subatę (Latvija) ir ten miręs. 

*8 Alaušas-bendravardis tolimojo kaimyno - Svėdasų Alaušo 
„tolimasis kaimynas“ - už poros dešimčių kilometrų į pietryčius, tarp Utenos 
ir Užpalių, tyvuliuojantis didysis Alaušas. 

95 „Pragiedrulių“ epiloge minimi Radvilos ir kalvinistai yra istorinės rea- 
lijos. Nuo XVI a. vidurio apie porą šimtų metų Svėdasai buvo Biržų Radvilų 
valda, 1574 m. čia atsirado reformatų bažnyčia, pradžioje greičiausiai perimta 
iš katalikų, o šiems ją netrukus susigrąžinus, pastatyta naujai ir veikusi, matyt, 
iki XVIII a. (Šio amžiaus pabaigoje bebuvo likę jos pamatai.) 


ŽODYNĖLIS 


abelnas, a (sl.) bendras, visas 
abrakas (sl.) abišalė 

abrozas (sl.) paveikslas 
adomoškas (sl.) šilkinis raštuotas 


audinys 

adverniškas, -a (hibr.) kitoks, 
priešingas 

akmistrinė (sl.) namų ūkio 
prižiūrėtoja 


akurat (sl.) kaip tik, taip pat 

aldra audra 

algerka (sl.) trumpas viršutinis 
moteriškas drabužis 

altarija (sl) namas altaristai 
gyventi 

ančežys pievos pakraštys prie 
dirvos 

ančiakis antakis 

ančvilkalas užvalkalas 

andarokas (sl) sijonas 

andykštis, -ė aną dieną buvęs, 
atsitikęs 

antgalvis antraštė 

apysoda šautuvo buožė 

apystova aplinkybė 

apkepurėti, -ėja, -ėjo pabaigti 


aplotas (sl) gyvulių turgus 

aprėdyti, -o, -ė (hibr.) aprengti 

apreipinti, -a, -o apakinti 

apšumyti, -ija, -ijo (sl.) aprėkti 

aptieka (sl.) vaistinė 

aptiekininkas (hibr.) vaistininkas 

aptiekinis, -ė (hibr.) vaistinės 

aptiekius žr. aptiekininkas 

apušrotas epušynas 

apžolėti, -ėja, ėjo apkerėti, 
apnuodyti 

arakas saldi degtinė 

armota (sl) patranka 

asesorius (sl.) antstolis 

atadvastis tuštuma, laisva vieta 
orui vaikščioti 

atlaidinis, -ė atlaidų šventės 

atmieruoti, -uoja, -avo 
(hibr.) atmatuoti 

atmonyti, -ija, -ijo atkeršyti 

atogoda nuovoka 

atsidūksėti, -ėja, -ėjo 
atsidusti 

atsijokėti, -ėja, -ėjo suvokti, 
suprasti, atsitokti 

atsikodyti, -ija, -ijo atsiginti 

atsikolti, -ia, -ė atsiremti 
avija avidė 


bačka (sl) statinė 

bairišis (plg. vok. bayerisch) 
bavariškas alus 

baistrukas (sl) pavainikis 

bakūnas (sl.) prastos rūšies 
tabakas 

balabaika (sl.) dainuška 

balabasyti, -ija, -ijo niekus 
plepėti, tauškėti 

balakonas (sl.) prastas viršutinis 
drabužis 

barakatinuoti, -uoja, -avo 
skaityti (papr. pusbalsiu) 

baragas (sl) ėmimas prekių 
skolon, kreditas 

baronka (sl) riestainis 

basynos (sl.) basos kojos; basynas 
sėdėti gaišti 

bastutis kopūstas; burokėlis 

baudas: savo baudu savo ruožtu 

benkartas (sl.) pavainikis 

bepradėm nuolat, be paliovos 

berlinka (sl.)7 !/, kapeikos vertės 
rusų pinigas 

bertainis (germ.) ketvirtis, 
valandėlė 

beržtva, beržtvynas beržynas 

biednuomenė (hibr.) varguomenė 

bielyti, -ija, -ijo (sl) lupti, 
dirti 

biliotas bilietas 

biržis beržynas 

bizas (germ.) kasa 

bliūdas (sl) dubuo 

bobinčius (sl.) bažnyčios 
prieangis, vieta prie durų 

bobutystė buvimas pribuvėja 

bontonavimas (hibr.) gero tono 
išlaikymas 

brandulas branduolys 


braukas kartelė ant ardų 
sudžiautiems linams prispausti 
brylius (sl.) skrybėlė 
britonas (sl.) didelis šuo 
broga (sl.) raugalas 
broma (sl.) vartai 
brostva (sl.) škaplieriai 
bubinas (sl.) būgnas 
bukietas (sl) puokštė 
būklas būstas, pastogė 
buožakys įtveriamasis dalgio 
galas š 
burka (sl.) milinis apsiaustas 
burliokas (sl) rusas 
burliokynė (hibr.) rusų gyve- 
nama vieta 
bužungalvis buožgalvis 


centralis, -ė centrinis 
cibukas (sl.) kandiklis 
ciesorius (sl) monarchas, 
imperatorius 
cnatlyvas, -a (sl.) doras 


čebatas (sl.) aulinis batas 

čebatėlis (hibr.) bot. kurpelė 

čebatuotas (hibr.) avintis 
auliniais batais 

česnis (sl.) vaišės 

čeveryka (sl.) batas, kurpė 

čielybė (hibr.) visuma 

čiepyti, -ija, -ijo (sl) skiepyti 

činauninkas (sl.) valdininkas 

čystas, -a (sl) švarus; čystai 
visai, visiškai 

čiuika (sl.) rudinė, milinė 

čiupra (sl.) galvos plaukai 

čviklys (sl) kelnių prarėža, klynas 


daraktorka (sl) sodžiaus 
mokytoja 

dažas spalva 

delikatnas, -a (sl) delikatus 

dendrolatris medžių garbintojas 

dyba (sl.) stulpas 

dykinis dykinėtojas 

dykoja niekai, tuščia kalba 

diktas, -a (germ.) tvirtas, stiprus 

dirmavotojas (hibr.) teikiantis 
sutvirtinimo sakramentą 

dyvas (sl.) keistenybė, stebuklas 

divonas (sl) kilimas 

dovis davinys 

drebuliai drebučiai 

drigantas (sl.) eržilas 

drivyti, -ija, -ijo (sl.) išdykauti 

drukas (sl.) spauda 

dūšia (sl.) siela, dvasia 

dužėti, -ėja, -ėjo (sl.) 
stambėti, tvirtėti 

dveitas dvejetas 


egzortas maldos piktosioms 
dvasioms išvaryti 

ergeliotis, -iojasi, -iojosi 
(hibr.) linksmintis 

ergelis (germ.) barnis, triukšmas 

ergeliuotis, -iuojasi, -iavosi 
(hibr.) pyktis, bartis, rietis 

ermideris (sl.) triukšmas, 
sujudimas 


fanaberija (sl.) išdidumas, 
išpuikimas 

fanaberumas (hibr.) didžiavi- 
masis, puikavimasis 

finfa pasipūtusi ponia 


galgonas (sl.) nenaudėlis, 
išdykėlis, padauža 

zalionas (sl.) auksiniais ar 
sidabriniais siūlais atausto 
audeklo apvadas 

garsvyčia garstyčia 

gašavotis, -ojasi, -ojosi (sl) 
puoštis 


gaubtūras (hibr.) krosnies 
priešakio viršutinė dalis 

gaudešis gaudytojas 

gembėti, -ėja, -ėjo vingiuoti, 
raityti 

gentkartė karta 

gešeftas (germ.) biznis, verslas, 
sandėris 

gimtinis, -ė gimtasis 

giveris (sl.) aukšta kariška 
kepurė, kiveris 

gizelis (germ.) mokinys, 
padėjėjas 

glita (germ.) eilė, greta 

godzinkos (sl.) Marijos giesmės, 
valandos 

gonkas (sl.) veranda, priebutis 

grabas (sl.) karstas 

gradas (sl.) laipsnis 

gražoti, -oja, -ojo (sl) 
grasinti 

griekas (sl) nuodėmė 

grobai žarnos 

grucė (sl.) grūstos kruopos 

gumielastika derva iš kai kurių 
subtropinių augalų sakų 

guzikas (sl.) saga 

guzikuočius (sl.) uniformuo- 
tasis, policininkas 

guzikuotas, -a (hibr.) saguotas, 
su sagomis 

gveltas (sl) triukšmas 


ydas (sl.) parazitai 

įdygti, -sta, -o įprasti 

indijonas indėnas 

inmautė įmovas, makštis, dėklas 

insektas (lot.) vabzdys 

įpilalas impilas 

iritacija (sl.) susierzinimas, 
pyktis 

įsimėklinti, -a, -o įsidėmėti 

įspitrėti, -ėja, -ėjo įžiūrėti 

išjodyti, -o, -ė išrausti, išversti 

išmislas (sl.) išmonė, prasima- 
nymas 

išmislingas, -a (hibr.) 
išradingas, nepaprastas 

išmislumas (hibr.) sumanumas, 
išradingumas 

išspaviedoti, -oja, -ojo 
(hibr.) išklausyti išpažinties 


jaučveidis, -ė plačiaveidis 
jeibė žala, nuostolis 
jomarkas (sl.) turgus 
jūrmala (lat.) jūros pakraštys 
jūsėti, jūsi, -ėjo juosėti 


kabulnyčia (sl.) tamsus kam- 
barys, užkaboris 

kaikinti, -a, -o erzinti, pykinti 

kairiošiai (sl.) rankogaliai 

kalamaška (sl) šventinis 
vežimas, brikas 

kamarninkauti, -auja, -avo 
(hibr.) landžioti po kamaras 

kaminas (sl.) ugniakuras, židinys 

kamisorius (sl.) prievaizdas 

kanas (germ.) bidonas 

kanauka (sl.) didelis puodelis, 
ąsotis 

kanikas (sl.) skrynia su antvožtu 
grūdams, miltams ir indams 
laikyti 

kanopa (sl.) sofa, kanapa 

kantička (sl.) giesmių knyga, 
giesmynas 

kapelija (sl.) kapela 

kapitalininkas kapitalistas 

karabelninkas (sl.) keliaujantis 
prekiautojas smulkiais daiktais 

karbatka (sl.) mezginys 

karionis pakaruoklis 

karukas (sl.) vienratis vežimėlis 

karunka (sl.) Marijos giesmė 


kašė (sl.) malūno dėžė grūdams 
pilti į girnas 

katarinka (sl) sukamas muzikos 
instrumentas, ryla 

kaukuolis kaukolė 

kaunus, -i (lat) kuklus 

kazarmės (sl) kareivinės 

kazilai (sl.) pasostė, pasėstas 

kemalas nepatogumas, keblumas 

keselis (germ.) krepšys 

kėtis skėtis 

kiksas (sl.) žaidimas kortomis 

kyla (sl) išvarža 

kylis (germ.) pleištas 

kiltis kilmė 

kiltumas kilmingumas 

kytras, -a (sl.) gudrus 

kytruolis, -ė (hibr.) gudruolis 

klaupka (hibr.) suolas bažnyčioje 

klernotas klarnetas 

kloniotis, -iojasi, -iojosi 
(s1.) lenktis 

klotinė sijono klostė, raukšlė 

knarpti, -ia, -ė dirbti atsidėjus 

kniazienė (hibr.) kunigaikštienė 

kniazius (sl.) kunigaikštis 

kobūras (sl.) prisegamas dėklas 
ginklui 

kokainuoti, -uoja, -av0 
marinti kokainu 

kolyta (sl.) senoviška piniginė 

kontungas (sl.) karinė prievolė 

kordonas (sl.) pasienio postas 

korona krona 

koronka žr. karunka 

košarka (sl.) pašto stoties pastatas 

krasė kėdė, krėslas 

krasininkas (hibr.) pašto stoties 
tarnautojas 

kratega (lot.) gudobelė 

kratikas kas daro kratą, kratytojas 

kriščiukas vakarėlis, gužynė 

kryžiavinis, -ė (hibr.) 
kvadratinis 

k ryžiavonė (hibr.) koks nors 
daiktas iš kryžmai sudėtų dviejų 
dalių 

kryžma kryžiškai sunertas daiktas 

kromas (sl.) ant nugaros nešama 
dėžė su prekėmis; krautuvė 

kromelninkas (hibr.) krautuvi- 
ninkas, prekiautojas 

kropyla (sl.) šluotelė švęstam 
vandeniui šlakstyti, šlakstyklė 

krotos (sl.) grotos 

kubikas kubinis metras 

kučeris (germ.) vežikas 

kučmeisteris (sl.) vyresnysis 
miško prievaizdas 

kuldukas skudutis 

kulipka (sl) kulka 

kunkulinė kukulių sriuba, 
kukulienė 

kuopnus, -i švarus 

kuparas (sl.) kraitinė skrynia 
baltiniams, skalbiniams laikyti 

kurmanka (sl.) pakinkytas 
vežimas, kinkinys 

kūtkailis avikailio atraiža 

kvaterka (sl.) pusbutelis 

kvepas pučiant septyniais 
skudučiais trečio skudučio 
pavadinimas 


lanketas lankas, kilpinis 

lankionis, lankonis bitė, ieš- 
kanti vietos spiečiui apsigyventi 

lapserdakas (sl.) prastas 
drabužis 

ląsta trobelė, lūšna; traukinio 
kupė 

latukis, -ė trumpakojis 

leitis, -ė (lat.) lietuvis 

Ilekas (germ.) skardinis indas 
skysčiams laikyti 

leketuoti, -uoja, -av0 
trūkčioti 


lemtūta lėtas, nerangus žmogus 

lepra (gr.) užkrečiama liga, 
raupsai 

lermas (sl) triukšmas 

Iermingas, -a (hibr.) triukš- 


mingas 

lermininkas (hibr.) triukšma- 
darys 

lermuoti, -uoja, -avo (hibr.) 
triukšmauti 


lėšotis, -ojasi, -avosi 
(germ..) skiestis 

letarnia, liatarnia (germ.) 
žibintas, švyturys 

liberija (sl) livrėja 

liemavonė (sl.) apsiuvas, 
apvadas 

liesvos (sl.) kopėčios 

linija (sl) liniuotė 

liubrikas (sl.) pasienio žandaras, 
akcizninkas 

liuika (sl) pypkė 

liuikius (sl) pypkius 

liuosas, -a (germ.) laisvas 


mačyti, -ija, -ijo (sl.) padėti, 
pagelbėti 
makanikas mechanikas 
maklas, -a užklydęs 
maliavoti, -oja, -ojo (sl) 
dažyti 
malvė dedešva 
mandragalvoti, -oja, -ojo 
(hibr.) gudragalviauti, gudrauti 
maniška (sl.) perkelinė krūtinė su 
apykakle, nešiojama prie 
vyriško kostiumo 
mankietas (sl.) rankogalis 
marduva (sl.) nenaudėlis, išdykėlis 
marinarka (sl.) švarkas 
mastelė juostelė, pynelė 
mašastinis, -ė aksominis 
matalikas (sl.) medalionas 

mėgumas patraukimas 

melnininkas (sl) malūnininkas 

meškenos kailiniai 

mėzros mėsos 

miegakūlys miegalius 

mylista (sl) malonybė 

mislyti, -iaja, -ijo (sl) 
galvoti, manyti 

monas (sl) apgaulė, vilionė 

morda (sl.) veidas 

mūka (sl.) nukryžiuoto Kristaus 
figūra, kančia 

mulinti, -a, -o traukti aukštyn, 
kelti 

munduras (sl.) uniforminis 
švarkas 


nabagas (sl.) vargšas 

nabašninkas, -ė, nabaštikas, -ė 
(sl.) velionis, mirusysis 

nagaika (sl.) bizūnas, rimbas 

namiegas namiškis 

navatnas, -a (sl.) keistas, įdomus 

navatnybė (hibr. ) keistenybė 

neprietelis (sl.) nedraugas, 
priešas 

nevalia (sl) prievarta, jėga 

neviera (sl.) netikėlis 

niaugi nejaugi 

norakiai (sl.) tyčia 

nujėgti, -ia, -ė suprasti, suvokti 

nulekeruoti, -uoja, -avo 
nulakuoti 

nuliežti, -ia, -ė nuplauti, nunešti 

nuliurbuoti, -uoja, -avo 
nukėblinti 

nusidyvyti, -iaja, -ijo 
(hibr.) nusistebėti 

nuštropuoti, -uoja, -avo 
(hibr.) nubausti 


oficieris, oficierius (sl) 
karininkas 


okolica (sl.) smuklių bajorų 
kaimas, akalica 


pablūdėlis (hibr.) pamišėlis 

padava padavimas, legenda 

padla (sl.) bjaurybė, nenaudėlis 

padrioskėti, -ėja, -ėjo 
pargriauti 

paduška (sl.) pagalvė 

padvada (sl.) pastotė; čia: 
gurguolė 

pagrabas (sl) šermenys 

pagraženė pagražinimas 

paibelis (sl) velnias, nelabasis 

pailgotinas, -a pailgas 

pajemblus, -i imlus, gabus 

pakalys užpakalis 

palagas (sl.) palėpė 

palaikų raštas testamentas 

paliūdžia (sl.) pagarba 

paliuosavimas (hibr.) paleidimas 

palyvinis, -ė (hibr.) glazūruotas 

palocius (sl.) rūmai 

pamaldinti, pamaldina, 
pamaldino duoti auką ir 
paprašyti, kad pasimelstų 

pamieruoti, -uoja, -avo 
(hibr.) pamatuoti 

paoficieris, paoficierius 
(hibr.) puskarininkis 

paprapartininkas (hibr.) 

“ praporščikas 

paprikas papirkimas, kyšis 

paprikininkas kyšininkas 

paprikiškas, -a kyšininkiškas 

paprokuroris prokuroro 
padėjėjas 

papunėlis (hibr.) tėvelis 

parėdyti, -o, -ė (sl.) sutvarkyti, 
parengti 

parejos kiaurai 

parietis neskalus, diržingas medis 

pasažiras (sl) keleivis 

pasergėti, -i, -ėjo pamatyti, 
pastebėti 

pasipažinti, pasipažįsta, 
pasipažino susipažinti 

pasirinkti, pasirenka, 
pasirinko mirti 

paskūris (hibr.) paodis 

pasmaukti, -ia, -ė nubraukti 

pasportas (sl.) pasas 

pasvietis (hibr.) kraštas, šalis 

patieka (sl.) džiaugsmas 

pavietas (sl) apskritis 

pavietis (sl.) pašiūrė ūkio 
padargams, malkoms pasidėti 

pavirkus, -i tinkamas, patogus 

pečelius (hibr.) pakrosnis 

pečininkas (hibr.) priekrosnis; 
čia: terasa 

pečionė (sl.) niša krosnies šone ar 
kaktoje smulkiems daiktams 
pasidėti 

pečius (sl.) krosnis 

pelienis, -ė iš pelų, pelinis 

perenė pirtis 

persergėti, -i, -ėjo perspėti 

persisylyti, -ija, -ijo (hibr.) 
persitempti 

peršeronas įmitęs arklys 

pertarmė posakis 

pervarsoti, -oja, -ojo 
perdažyti 

petrolėjus (germ.) žibalas 

piekus gyvuliai, banda 

piernikas (sl.) sausainis 

pinigynas iždas 

pipirinis, -ė kandus, pašiepiantis 

pirmatakūnas pirmtakas 

pišorius (sl) raštininkas 

pladė kepalas 

plecius (sl.) sklypas 

plėčka (sl) plokščias butelis 

plincė (germ.) sklindis 

pliovonė niekų kalba, tauzijimas 


pliūšinti, -a, -o godžiai 
valgyti 
plovėtas, -a dėmėtas 
plūdras lūgnė 
podiška žr. paduška 
pojuokas vaiduoklis, baidyklė 
popietuvė popietė 
prabaščius (sl.) klebonas 
prajovas (sl.) keistas dalykas, 
reiškinys 
praktikingas, -a praktiškas 
pravaras (sl) spirito varykla 
prazmiskauti, -auja, -avo 
prasimanyti 
pribuišis, -ė (sl.) kampininkas 
pridėčkas (sl.) priedas 
pridernus, -i tinkamas, 
prideramas 
priekaištis prijuostė 
priepuolis atsitikimas 
priešininkė, priešininkas 
žemaičių trobos galas, kur 
paprastai gyvena karšinčiai 
prieteliautis, -iaujasi, -iavosi 
(hibr.) bičiuliautis, draugauti 
prietelingas, -a (hibr.) 
draugiškas, bičiuliškas 
prietelis (sl.) draugas, bičiulis 
prietelystė (hibr.) bičiulystė, 
draugystė 
prieteliškas, -a (hibr.) 
draugiškas, bičiuliškas 
prietelka (sl.) bičiulė, draugė 
prietykis (sl) atsitikimas, 
nuotykis 
prikaištis Zr. priekaištis 
prisižinti, prisižįsta, 
prisižino prisipažinti 
pristavas (sl.) policijos viršininkas 
pritikimas nuotykis, nutikimas 
procė (sl.) darbas, triūsas 
promotoriauti, -iauja, -iavo 
(hibr.) vesti giedojimą 

pramotorius (lot.) giedotojas, 

vedantis giesmę 
provininkas (hibr.) bylininkas 
pūščia (sl.) giria 


ragožė (sl.) plaušinė 

raitarija kavalerija, raiteliai 

rakas (sl) nustatytas laikas, 
terminas 

amatas reumatas 

rata (sl.) kuopa 

ratainė pašiūrė vežimams, 
rogėms laikyti 

ravas (sl.) griovys 

rečiuoti, -iuoja, -iavo lėtai 
kalbėti 

rėda (s).) tvarka 

redelė (germ.) vežimo gardis 

regė taikinys 

regimentas (germ.) pulkas 

reipti, -sta, -0 raibti 

reiškus, -i išraiškingas 

ricierius (sl.) riteris 

riejestis barnis, vaidas 

rietis, -čiasi, -tėsi gražiai 
rengtis 

riktingas, -a (germ.) teisingas 

rimorius (31.) pakinktų siuvėjas 

rindeliukas (hibr.) indas 
kepimui 

ringis (germ.) ratas 

rinka (sl) turgavietė, prekyvietė 

ryzas (sl.) skuduras, sudėvėtas 
drabužis 

rokundas (sl.) reikalas, kalba 

rokuotis, -uojasi, -avosi 
(51.) tartis, derėtis 

rotmistras (sl.) kuopos vadas, 
karininkas 

rūčkelis (hibr.) šieno glėbys, 
telpantis vežime tarp gardžių 

rudinėtas, -a turintis rūdžių 

rundas (germ.) ratas, apskritimas 


ruptūra (sl) išvarža 
rutis lango stiklas 


samavoras (sl.) virdulys 

santvaras aptvertas plotas 

satrapas žiaurus valdytojas, 
despotas 

sėdynė suolas 

seimikuoti, -uoja, -avo daug 
kalbėti, ginčytis 

sekretas (sl.) priešakinis 
stebėjimo punktas 

sekretininkas (hibr.) stebėjimo 
punkto kareivis 

selvasaras (hibr.) sieros rūgštis 

serveta (Sl.) staltiesė 

servetinis, -ė (hibr.) austas 
langeliais, aštuonnytis 

siesta vaišės 

skauda nuoskriauda, skriauda 

skindelis malksna 

skrabutė trobelė 

skripka (sl.) smuikas 

skripkuoti, -uoja, -avo 
(hibr.) smuikuoti 

smalstus, -i godus 

spaceruoti, -uoja, -avo 
(hibr.) vaikščioti 

spaigliuotas, -a spygliuotas, 
dygliuotas 

spirėja lanksva 

spirinėti, -ėja, -ėjo nenustygti, 
šokinėti 

sprauninkas (sl.) apskrities 
policijos viršininkas 

spryskas laiptai prieš lauko duris 

stadala, stadalė (sl) užvažiuo- 
jami namai su pastoge arkliams 
pastatyti 

staininis, -ė (hibr.) gerai 
prižiūrimas, ne darbinis arklys 

stancija (sl.) seklyčia; stotis 

steigtis, -iasi, -ėsi stengtis 

stidenti, -ena, -eno drebėti 
nuo šalčio 

stikluotas, -a languotas 

stipis pagalys, baslys 

stoikininkas (hibr.) pastotininkas 

stonas (sl) luomas 

stonelė (hibr.) arklių tvartas 

stukas (germ.) gabalas 

sudėtinis, -ė sudėtingas 

sukavielas geležinis sukutis, 
įtvirtinamas į grandinę 

suklomis vienas po kito, iš eilės 

susibaudėlis sąmokslininkas 

susibaudimas sąmokslas 

susibausti, -džia, -dė 
susitarti 

susimislyti, -ija, -ijo (hibr.) 
susigalvoti 

suštyvėti, -ėja, -ėjo (hibr.) 
sukietėti, suakmenėti 

sutros srutos 

svavalyti, -ija, -ijo išdykauti, 
savavaliauti 

sverdakuliuoti, -iuoja, -iavo 
sverdėti 

sviegas, -a (lat.) šviežias, grynas 

svietas (sl.) žmonės, pasaulis 

svietiškas, -a (hibr.) pasaulie- 
tinis, pasaulietiškas; žmoniškas 

svietiškis, -ė (hibr.) pasaulietis 

svikis (germ.) plyšys 


šabas (hebr.) žydų šeštadienio 
šventė 

šašiejus (sl.) plentas 

šatras šratas 

šebelniotis, -iojasi, -iojosi 
meilintis 

šėpa (sl) spinta 

šešterna (sl) krumpliaratis 

šilvasaras žr. selvasaras 

šina (sl.) ratlankis, rato apkaustas 

šišas įkarštis, užsidegimas 


šiukštas tokia žolė 

škuravoti, -oja, -ojo (SL) 
primygtinai prašyti, kaulyti 

škurlis prastas drabužis, 
skuduras 

šlėbelė (germ.) berankovė suknelė 

šlėkčiunka (sl.) bajorų kilmės 
moteris, šlėkta 

šliūbas (sl) jungtuvės 

šmišinėti, -ėja, -ėjo šmižinėti 

šniūras (sl) plona virvė 

špukėtas, -a aptrupėjęs, 
nuskilinėjęs, išlūžinėjęs 

štibletai (germ.) pusauliniai 
batai 

štikti, štinka, -o spėti 

štyvas, -a (germ.) nepalenkiamas, 
kietas 

štuka (sl.) juokas, išdaiga, pokštas 

šūlė (germ.) sinagoga 

šūstis krūva 

švaksuoti, -uoja, -avo tepti 
batus 

švogeris (sl.) svainis 


talalaika (sl.) talalinė 
tametis, -ė vienmetis 
tarantasas dengtas vežimas 
tarpas (sl) durpės 

tarpinė (hibr.) durpynas 
tasgatės taigi, vadinasi 

tynė kubilas maudytis, maudyklė 
titūnis (sl.) tabakas 

tolikas (sl.) siūlų sruoga, gija 
torielė (sl.) lėkštė 

trainė kinivarpa 

frainėti trūnėti 

frejenė trejų metų tarpas 
trenavimas (hibr.) ugdymas 
trikertis, -ė trikampis 
triūba (sl.) vamzdis 
tulipanas (sl.) tulpė 
tužurka (sl) kasdienis švarkas 

ūktveris ūkininkas 

ūlyčia (sl.) gatvė 

ulionė (sl.) linksmybė 

unteras (germ.) puskarininkis 

urėdnikas, urėdninkas (sl) 
policininkas 

usaras husaras 

utarai (sl) statinės šulų įpjovos 
dugnui įtvirtinti 

uzbonas (sl.) ąsotis 

uždas įmoka, uždėlis mokestis 

užkaboti, -oja, -ojo užkabinėti, 
liesti 

užpečkis (hibr.) užkrosnis 

užsivilti, užsivilia, -vylė 
nusivilti 

užšidyti, -ija, -ijo (hibr.) 
užjuokti 

užtylėti, -tyli, -ėjo nutylėti 


vaduotis, -uojasi, -avosi 
vadovautis 

vagoriauti, -iauja, -iavo 
(hibr.) prižiūrėti ūkį 

vagoris (lat.) prievaizdas 

vagzolas (sl.) geležinkelio stotis 

valkstytis, -osi, -ėsi vilkėti, 
nešioti 

verdingis (plg. lat. verdinš) 
skatikas, grašis 

verpelė statinė 

verškas ilgio matas 44 cm 

vertikas vertėjas 

vesalas (germ.) kablys drabu- 
žiams kabinti 


veselija (sl.) vestuvės 

vėža vėžė 

viedras (sl.) kibiras 

vientaras, -a pirmas 

viežlybas, -a (sl.) mandagus 

vyla (sl.) strėlė 

vilkšna valkšna 

viorstas (sl.) varstas 

virkšnauti, -auja, -av0 
verkšlenti 

viškos (sl.) galerija bažnyčioje 
vargonams ir chorui 

vodingas, -a (hibr.) kenksmingas 

vokelis dangtelis 

vopna (sl.) kalkės 

vopninti, -a, -o (hibr.) 
kalkinti 


zokanas (įsl.) įstatymas 

zomatas (sl.) mūrinė ar akmeninė 
tvora 

zūbai (sl.) lūpos, burna 


žandas skruostas 

žanytis, -jasi, -josi (sl.) 
tuoktis, vestis 

žekė (germ.) kojinė 

ževelis kankorėžis 

žičkas (sl.) audinys su raudonais 
siūlais 

žičkinis, -ė (hibr.) raudonais 
siūlais pamargintas 

žiponas (sl.) švarkas 

žodmenė žodynas 

žvizdras žvyras 

